
Primăvara venise ceva mai devreme pe plaiurile bănăţene, în acel an al 
mântuirii, 1616. Ogoarele arate, unele chiar și semănate, abureau sub 
soarele molcom, prevestind un an încărcat de bucate. Barem, dacă peste 
vară turcii de dincolo de Dunăre i-ar fi lăsat în tihnă pe bieţii plugari, s-ar fi 
bucurat şi ei de mai mult saţ în zilele viforoase ale iernii. Însă, oricum, asta 
nu stătea în voia oamenilor locului. 

Pe drumeagul ce ducea de la Caransebeş către Mehadia, un călător se 
legăna în pasul domol al calului, bucurându-se și om și dobitoc de razele 
călduţe ale sfântului soare. După veșminte arăta a fi un oștean în plată, și 
după toate semnele se afla cam de multişor în șa. Frâul atârna pe grumazul 
frumosului armăsar, călărețul odihnindu-și stânga, care-i atârna pe lângă 
trup, în vreme ce cu dreapta se căznea să sufle într-o frunză, aşa cum își 
amintea de pe vremea când era de-o şchioapă. Îi sălta inima de bucurie 
recunoscând vreun deal, ori vreun dâmb și chiar falnicii stejari, ce păreau că 
nu mai crescuseră de când trecuse ultima dată pe acele meleaguri. Se 
scurseseră mai bine de şapte ani de atunci și poate că nimeni astăzi nu şi-ar 
mai da seama, văzându-l pe ditamai oşteanul că este unul şi același cu 
fecioraşul răposatului cneaz Iancu de la Borlova, plecat în lume să-și afle 
rostul. Dorul după fapte vitejești și mai ales sângele străbunilor lui, cnezi 
din tată-n fiu, l-au îndemnat să apuce calea armelor, vânturând ţara în lung 
şi-n lat, până s-a aciuat în Iașul Moldovei, la curtea măriei-sale Io Ștefan 
vodă Tomşa. Mulţi îl sfătuiseră să-şi schimbe până şi numele de Marcu, așa 
cum îl căpătase din botez, și să se dea drept sârb, ori neamţ, ca să se poată 
băga mai lesne lefegiu. Dar el se mândrea cu stirpea lui bănăţeană și nu 
vedea pricină să se lepede de un nume ce-l purtau atâţia feciori prin 
Borlova. De vitejie, apăi avea ce povesti, căci, de când îi lumea, românii din 
acel colț de ţară tot cu arma-n mână și-au păzit ogoarele. 

Ce-i drept, avea o strângere de inimă când se gândea la casa 
părintească, lăsată de izbeliște după moartea mumă-si, că neamuri apropiate 
nu prea avea, însă în satul lor nicicând și nimeni nu s-a lăcomit la bunurile 
celui plecat vremelnic. Poate că ar mai fi zăbovit prin depărtări, de n-ar fi 
fost mazilit măria sa vodă Tomşa, chiar în toamna trecută, şi Marcu nu s-a 


mai încumetat să bată drumurile surghiunului alături de stăpânul său. Nu 
prea i-a venit la îndemână lui Vodă, când i-a cerut îngăduința să se întoarcă 
acasă, fiindcă domnitorul prinsese mare drag de slujitorul credincios care-i 
fusese bănăţeanul. „Pas, Marcule, cu mine, că ne-om întoarce iarăși în ţara 
Moldovei şi mult bine are să-ţi fie!” îi spusese domnul. „Bucuros mărite 
stăpân, da în ţara turcului mă înăbuș și doru” de casă mă sfâşie.” „D-apăi că 
şi aici în laşi fost-ai departe de satul tău, ş-ai trăit fără năcaz.” „Departe, 
stăpâne, da tot ţară românească să cheamă că îi, și nu m-am ştiut înstrăinat, 
da”n ţară turcească... parcă-i altcum!” 

Vodă nu mai avusese ce spune şi-i dăduse dreptate, oftând din adâncul 
rărunchilor, căci urma să apuce calea străinătății şi cine ştia de se va 
întoarce vreodată, măcar că asta-i era nădejdea. Marcu însă i-a făgăduit că 
de-o fi să mai ajungă la domnie, fie în Moldova, fie în Ţara Românească, n- 
avea să pregete a i se înfăţoșa, ca slugă credincioasă, orişicând l-ar fi 
chemat. Din toată inima măria-sa l-a îmbrățișat ca pe un vechi și credincios 
tovarăș de luptă, dându-i o bunicică răsplată în galbeni, ca să-și încropească 
gospodărie răzășească prin părțile Banatului, atât de mult lăudate de Marcu. 
Atunci abia își va fi adus aminte feciorul de ochii cei verzi ai Aniţei, codana 
ce lăcrămase într-ascuns la plecarea lui din Borlova... 

Cam aste gânduri îi treceau prin cap drumeţului, simţindu-și sufletul 
potolit ca după o grea viforniță, când bidiviul se opri, ciulindu-şi urechile. 
Marcu nu se îndoi că cine ştie ce sălbătăciune îl va fi făcut pe cal să 
rămână-n loc, măcar că nu se spăimânta din orişice. Prinse pe dată frâul, 
aruncând frunza de la gură, şi trase şi el cu urechea. Într-adevăr, din 
depărtare se desluşea un tropot, iar pe acele vremuri nu aveai cum şti dacă 
cel ce-ţi ieşea în cale nu era vreun vrăjmaș. Oricum, paza bună trece 
primejdia rea, așa că-și roti ochii după vreun adăpost trecător. Își amintea 
bine că după dâmbul din dreapta șleaului era pe vremuri Moara Dracilor, de 
lângă care începea un colț de pădure, cu desiș încâlcit, unde străinii nu s-ar 
fi încumetat să pătrundă, iar cei din partea locului își făceau cruce şi se 
îndepărtau de un astfel de loc blestemat, așa că dădu pinteni îndreptându-se 
într-acolo. 

Bătrânele ziduri, mucegăite, rămăseseră neschimbate de când le ştia. 
Un fior îi străbătu șira spinării, aducându-și aminte cum în copilăria lui se 
povestea că vârcolacii şi strigoii de la Moara Dracilor sugeau sângele celor 
ce cutezau să le tulbure liniștea; şi se mai zvonea că mulţi oameni şi-au 
pierdut minţile, după un popas în acel loc înfricoșător. Dar nu de teamă 


ocoli el zidurile, ci spre a-și priponi calul în desişul lăstărișului, 
îndepărtându-l cât mai mult de drumul-mare. Ajuns în umbra copacilor ce 
încă nu înfrunziseră deplin, fu nevoit să se afunde mai adânc în pădure, 
apoi, tiptil, făcând cale întoarsă, se pitulă după o tufă mai răsărită. Dinspre 
miazăzi, se auzea acum destul de bine goana cailor. 

N-avu prea mult de așteptat, că pe dată se iviră câţiva călăreți şi, ca un 
făcut, încetiniră tocmai în dreptul lui, de parcă ar fi căutat și ei un loc de 
popas mai ferit. Pâlcul se opri şi cel din frunte arătă cu braţul zidurile morii, 
apoi cu toţii se zoriră spre locul blestemat. Marcu se lipi cu burta de 
pământ, fiindcă noii veniţi erau cinci, deşi unul dintre ei atârna de-a lungul 
şeii, legat cobză. Ajunși între ruine, ceilalți îl traseră pe nevolnic 
doborându-l la pământ și făcându-l să icnească de durere. După veşminte, 
Marcu înţelese că era vorba de un închinător al profetului. 

— Stăm o vreme, spuse deodată cel ce venise în frunte și părea 
căpetenie. Ai lui or să treacă fără să le dea prin cap că suntem aici, după 
care tăiem calea prin spate şi ne strecurăm în pădure. 

Oşteanul pricepu totul, întrucât vorbeau sârbeşte, limbă ce nu-i era 
necunoscută. Îi venea chiar să se dea pe față, căci dacă străinii s-ar fi ţinut 
de vorbă să treacă prin pădure i-ar fi văzut calul şi s-ar fi dat astfel în vileag. 
Căpetenia părea a fi un haiduc spătos și Marcu îi cunoştea pe acești oameni, 
care veşnic se încrâncenau cu păgânii. Așa că n-aveau decât să-l spânzure 
pe turc, ori să-i facă ce vor fi poftit, nu era treaba lui. 

— Mirko, zise unul, ce-ar fi să rămânem cu păgânul numai doi inși, iar 
ceilalți să fugă mai departe, încât urmăritorii să nu-şi dea seama că ne-am 
oprit. 

Marcu se uită la cel ce vorbise, socotind că nu era prost deloc, căci era 
firesc ca urmăritorii să mai tragă și cu urechea din când în când, spre a-şi da 
seama încotro s-o apuce. 

— Bine ar fi precum spui, măi Koceo, încuviință Mirko. Vezi tu, frate, 
că şi-așa suntem cam puţinei de-ar fi să ne înfruntăm cu spahiii... 

— Atunci n-avem decât să-l spintecăm pe turc, îl dosim aici printre 
pietre şi când s-or linişti lucrurile îl ducem în desagă baronului, se băgă în 
vorbă un altul. 

— Stanko, tu ai face mai bine să-ţi mai ţii fleanca, i-o reteză Mirko. 
Uneori vorbeşte gura fără tine! Deocamdată eu poruncesc, şi voi aşa să 
faceţi precum zic! 

— Spuneam şi eu așa... încercă Stanko să se apere. 


Nimeni nu-i răspunse. Se aştemu o liniște parcă sporită de apa 
clipocindă a pârâiaşului. Dar îndată urechile ciulite prinseră dinspre miazăzi 
şi tropotul înăbușit dar crescând al urmăritorilor. Gemetele prinsului îl 
făcură pe Mirko să se încrunte, iar după o clipită de gândire zise încet: 

— Koceo, socot că tu ai cugetat bine, așa că vei rămâne cu păgânul, iar 
după ce osmanlâii s-or pierde în depărtare, te tragi frumușel prin spatele 
morii, și dincolo de deal te-om întâmpina și noi. 

— Singur?! se miră Kocea. Numai eu cu ăsta... aici în Moara 
Dracilor?! 

— Nu care cumva ţi-o fi teamă? râse batjocoritor Stanko. 

— Atunci rămâi şi tu, viteazule, hotărî Mirko, ţintuindu-l pe cel ce 
vorbise mai înainte. 

Marcu își dădu seama că haiducii trebuie să fi fost de prin partea 
locului, de vreme ce cunoșteau faima blestemată a morii. I se păru chiar că 
l-ar cunoaște pe Mirko, însă nu-și putea aduce aminte de unde. Era cât pe ce 
să se dea la vedere, dar se răzgândi auzind caii urmăritorilor în dreptul 
morii. Nu rămaseră, de fapt, decât Kocea, Stanko și prinsul, că ceilalți doi 
se grăbiseră să-i amăgească pe turci, atrăgându-i pe alte urme. Stanko 
scoase un cuţitoi ciobănesc de la brâu şi aplecându-se asupra turcului i-l 
propti în beregată, scrâșnind: 

— Dacă scoţi un singur cuvânt, te-am spintecat ca pe berbeci, câine! 

Nenorocitul, chiar să fi avut de gând sa dea de știre alor săi, tot nu mai 
putea face nimic, căci genunchiul greu al haiducului abia de-i îngăduia să 
mai răsufle. Abia după ce pâlcul de călăreţi trecu, precum o vijelie, stârnind 
nori de praf, Stanko slăbi strânsoarea și îşi puse din nou cuțitul la 
cingătoare, rânjind mulţumit: 

— Te temi, liftă spurcată! Se vede treaba că ţii la sufletul tău nelegiuit! 

— Apă! se rugă prinsul, clămpănind din fălci. Pentru Dumnezeu, dați- 
mi o gură de apă! 

Auzindu-l vorbind sârbește ca și ceilalți, Marcu își întări gândul că era 
vorba de vreun turcit de-al lor, pe care voiau să se răzbune. Dădu să se tragă 
binișor, să plece, fiindcă în astfel de răfuieli nu era bine să te amesteci, 
dar... deodată simţi că i se urcă sângele în cap, văzând cum Stanko începu 
a-şi face nevoile stropind faţa nefericitului rob. 

— Asta-i apă pentru voi, nemernicilor! hohotea el, în vreme ce turcul 
căuta să-și ascundă faţa în ţărână. 


Fără să mai judece dacă bine face au ba, Marcu se repezi cu sabia în 
mână asupra celor doi haiduci, răcnind năprasnic: 

— Netrebnicilor! Feciori de căţea! Nu vi-i ruşine să batjocoriţi o fiinţă 
omenească? Pe amândoi vă spintec, ticăloşilor! 

Prigonitorii holbară ochii cât cepele, fără a scoate o vorbă. În mintea 
lor, oşteanul, nu putea fi altul decât Satana, stăpânul locului, așa că începură 
grăbit a-și face cruce. O licărire de nădejde se aprinse în ochii celui legat, 
dar nu zise încă nimic, neștiind ce gânduri avea străinul. 

— Tu, spurcăciune, se adresă Marcu lui Stanko, adă apă curată din 
pârâu şi spală faţa ce-ai batjocorit-o! 

Nemaiașteptând vreun alt îndemn, haiducul se repezi să îndeplinească 
porunca „necuratului” ce se încăpăţâna să nu piară în faţa potopului de cruci 
pe care şi le făceau cei doi. Ba, pentru a se împăca cu „morarul dracilor” îi 
dădu şi de băut păgânului, ştiind el prea bine că turcu-i frate cu dracu de 
când lumea. 

— Poate poruncești, stăpâne, să-i desfac și legăturile? mai întrebă el cu 
slugărnicie. Și fără să mai aștepte răspunsul, cu lovitura lui măiastră de 
cuţit, pe loc îl liberă pe prins. 

— Tu ai vrut-o! ridică nepăsător din umeri Marcu. Dar dacă-i pe aşa, ia 
dă hangerul acela, și tu, Kocea, aşijderea! 

Auzindu-se chemat pe nume, acesta îşi făcu semnul crucii înainte de a- 
i înmâna toate armele ce le avea, apoi, ca pentru sine, își luă curajul să 
scuipe: „Piei, satano!” 

— Lasă, că nu-s chiar dracul, zâmbi Marcu, înțelegând groaza ce 
stârnise în sufletele celor doi. Treaba voastră ce veţi face cu turcitul şi unde 
aveţi să-l cărați. 

— Rogu-te străine milostiv, îndrăzni și turcul. Ascultă-mă și pe mine, 
că mare răsplată vei căpăta de mă scapi de la acest năcaz. Ajută-mă să ajung 
în cetatea 'Tamasvarului și te voi acoperi, cu aur. 

— N-am trebuinţă de banii tăi, căci asta ar însemna multe lacrimi și 
sânge din partea creştinilor. 

— Dar eu nu sunt turc, ci creştin! se oțărî prinsul, și ca s-o dovedească 
îşi făcu şi el o cruce mare, zicând: „Mărire tatălui și fiului și spiritului sfânt, 
acum și pururea şi-n vecii vecilor, amen!” 

— Te pomeneşti că-i fi vreun popă papistaş, râse Marcu. 

— Popă nu-s, doar catolic morlac, fu răspunsul. 


— Atunci, pentru ce te-ai mascat în turc și cum de te-au legat? Ori lor 
nu le-ai spus că eşti creştin?! 

— Vezi-bine că n-au ţinut seamă de vorbele mele, fiindcă-s nişte 
tâlhari năimiţi de vrăjmașii mei. Am astfel de veșminte fiindcă mă aflu în 
slujba împărăției, mare dregător al padişahului... 

— Dracu să te ia, că nu mai înţeleg nimic! Până acu mi-ai bălmăjit că 
ai fi creştin şi deodată o-ntorci că ești omul sultanului. Cum vine asta? 

— Minte, stăpâne, dădu cu gura Kocea, care mai prinsese curaj, 
văzând că prinsul nu se bucura de prea mare cinste la străin. 

— Jur pe rănile Mântuitorului că nu mint, om bun! Eu sunt Gaşpar din 
Gradaţ, și poate că vei fi auzit de mine, ori de neamul meu. 

— De auzit, drept să-ți spun, n-am auzit nicicând de tine, dar de 
morlaci, nu zic că nu. Numai că mie-mi place vorba limpede, iar vorbele 
tale... 

Se opri pe dată, căci armăsarul ascuns prinse să necheze, aşa cum 
făcea ori de câte ori cineva străin îi dădea târcoale. Nu-i mai băgă în seamă 
pe cei de față și începu să alerge spre cal, sărind peste un morman de 
cărămizi, însă abia de mai auzi deznădăjduita chemare a lui Gaşpar, „nu mă 
lăsa!”, când se pomeni cu o izbitură în moalele capului. Îl lovise cineva de 
după ruine, apoi încă o lovitură în burtă și îşi pierdu firea. Prăvălit la 
pământ, mâini zdravene îl priponiră îndată cu legături straşnice. 

— Bine c-aţi sosit la vreme, fraților! se bucură Kocea, în vreme ce 
Stanko izbea cu cizma în coastele prinsului. 

— Ce-ai crezut, mă, că ai să scapi de mine? scrâşnea el furios printre 
lovituri. Nici frate-tău, dracu, nu te-a putut smulge din mâinile mele, 
spurcăciune! O să te belesc! 

— Ajungă-ţi, Stanko! se răsti Mirko, fiindcă el era cel care îl doborâse 
pe Marcu. Ţi-am spus că vreau să-l ducem viu domnului baron. Nu știu ce 
ti-o fi căşunat pe el, că doar nu-l cunoşti. Dar ăsta cine mai e?! întrebă apoi, 
dând cu piciorul în foalele lui Marcu, care-şi venise în simţire şi se zvârcoli, 
căutând să-şi mai slăbească legăturile. 

— Noi crezurăm că-i chiar „ducă-se pe pustie”, dar ne-am înșelat, 
după cum văd că zace, răspunse Kocea lingușşitor. Se vede că tu și pe ciraci 
îi înfrângi! 

— După port, pare a fi oștean în leafă, dar de unde s-a ivit?! Cine ești? 
îl întrebă Mirko, în vreme ce Marcu deschisese ochii și-l străfulgera cu 
privirea. 


— Dar v-am spus o dată că nu mă amestec în trebile voastre, așa că 
faceţi bine și dați-mi drumul să-mi văd de drum! îl înfruntă Marcu. 

— Eşti sârb? Văd că ne ştii limba, zise căpetenia haiducilor, neluând în 
seamă furia tânărului. 

— Sunt român şi-s feciorul răposatului cneaz Iancu de la Borlova, 
despre care poate vei fi auzit. 

— Cum de nu! Numai că, vezi tu, cel despre care spui de mult și-o 
isprăvit zilele prin ţara leşască, aşa că nu mă îmbrobodești pe mine, 
răspunse tăios Mirko. lar dacă-i așa precum zici, pentru ce ai vrut să-l 
slobozi pe prinsul nostru? 

— Nici vorbă! M-am mâniat numai pentru că omul tău l-a batjocorit, 
legat fiind și de mâini și de picioare, altminteri nici nu m-aș fi arătat la faţă. 

— Oricum, am auzit câte ceva din cele ce vorbiși cu păgânul. Din astă 
pricină, nu te mai pot slobozi, ci te vom duce acolo unde trebuie şi care-ţi 
va fi soarta altul s-o hotărască. Acum, că știi pe cine ducem, nu se mai 
poate! 

Cu toate zvârcolirile lui Marcu, acesta fu săltat pe propriul cal și legat, 
timp în care Stanko îi împinse pe furiș câteva ghionturi, înjurându-l printre 
dinți. Cu Gaşpar priponit în același fel şi cu Mirko în frunte, întreaga ceată 
o apucă prin lăstăriş şi Marcu se văzu întors din cale, la numai câteva 
ceasuri de drum până acasă. Noroc că nu l-au scotocit prin veşminte, că l-ar 
fi uşurat și de bănetul ce-l avea după cei șapte ani în slujba domniei. 

Îşi aruncă privirea împrejur, pe cât îi îngăduia strânsoarea, şi-l zări pe 
tovarășul lui de suferință prăbușit pe grumazul calului, părând că nu-și mai 
venise în simţiri. „Sărmanul, îşi zise, poate că o fi într-adevăr creştin și s-a 
travestit astfel ca să scape de vreo belea”. ÎI observă însă căznindu-se de zor 
să-şi taie legăturile de la mâini, cu ajutorul unei întărituri de fier de la 
oblânc. Socoti că n-ar fi fost rău să şi-l facă prieten și, cum o rupea binișor 
pe limba profetului, îl întrebă în șoaptă: 

— Şi pe urmă ce-ai să faci? 

Gaşpar săltă capul și-i zâmbi cu prietenie, de parcă s-ar fi cunoscut de 
când lumea. 

— De-aş avea o spadă, altcum aş vorbi cu tâlharii ăştia! 

Spusese asta cu glas tare, anume ca să-și dea seama dacă vreunul din 
cei patru ar fi putut să priceapă ce vorbeau. 

— la mai tacă-vă fleanca! se răsti haiducul de lângă el. Ziceţi că 
sunteţi creştini, dar ciripiți păgâneşte! 


— Se vede că nu ne înţeleg, zise Marcu, satisfăcut de încercarea 
morlacului. 

— Atunci fă cumva să te apropii de mine, că eu m-am dezlegat... 

Un nou val de sudălmi veni de la străjeri, dar Mirko îi potoli. 

— Lăsaţi-i să vorbească în voie, că după ce or da ochii cu domnu 
baron n-or mai ști cum să tacă. 

Haiducii rânjiră, amintindu-și de vestitul baron Czobor, „beutorul de 
sânge păgânesc”, ba chiar și de altă lege, fiindcă luminăţia-sa nu prea stă să 
aleagă. 

— Dă-te cât mai lângă mine, urmă Gaşpar cu prefăcută voce 
plângăreaţă, ca și când s-ar fi văitat. Eu aveam un pumnal la coburi și, de nu 
mi l-au luat, îţi tai legăturile de la mâini, dar să nu te dai de gol, ci să te 
prefaci că încă mai ești în laţuri. Când am să-ţi spun eu, sări asupra 
tâlharului de lângă tine și smulge-i spada. Pe urmă ne-om descurca noi. Ai 
grijă! 

Marcu nu era fricos de felul său, dar cutezanţa morlacului i se păru din 
cale-afară. Oricum, nu avea de ales. „Numai de-ar fi cuțitul la locul lui!”, 
gândi în vreme ce se apropiase de Gaşpar. Îşi simţi mâinile slobode, tocmai 
pe când Kocea se răstea la ei să nu mai meargă așa de aproape. Se auzi apoi 
un răcnet de moarte din pieptul lui Stanko, prăbușit cu inima străpunsă de 
pumnalul morlacului, în vreme ce Marcu, smulgând spada străjerului de 
lângă el, îi reteză capul dintr-o lovitură, cu propria lui armă. 

Totul s-a desfăşurat cât ai bate din palme, încât ceilalți au rămas 
împietriţi, pe când cei doi cutezători, dând pinteni cailor, s-au năpustit 
printre ei ca două năluci, făcându-se nevăzuțţi. 

— Ce-a mai fost şi asta?! întrebă Mirko, făcându-și cruce. 

— Doamne apără! bolborosi şi Kocea, cu ochii năuciţi. Ce să fie? 
Tartorul care se dădea drept feciorul cneazului din Borlova... l-a înșfăcat pe 
turc şi l-a dus cu el... că făptură omenească n-ar fi fost în stare de asemenea 
ispravă... 

— Am ştiut eu că feciorul acela îi mort de mult, se înfioră şi Mirko, 
uitându-se îngrijorat împrejur. 

Abia atunci îşi dădură seama că tovarășii lor, ucişi, se bălăngăneau 
încă pe caii care păşeau nestingheriţi alături, de parcă nu s-ar fi petrecut 
nimic deosebit. 

— Dumnezeu să ne ţină, frate dragă, făcu Mirko, dar cu asemenea 
plăsmuiri ale iadului eu n-am să mă mai pun la încercare. Domnul baron n- 


are decât să-şi năimească alți oameni, că eu unul nu mă mai bag! 
— Nici eu! șopti Kocea, închinându-se din nou. 

SOLUL ÎMPĂRATULUI 


Cetatea Cladovei se afla la porţile de miazăzi ale Transilvaniei, având 
în grijă să împiedice orice încălcare a vrăjmașului care ar veni din părţile 
bănăţene. E drept că tot aşa de bine ar fi prins și celor din Banat, pentru a 
stăvili năvălirile din miazănoapte, către plaiurile lor. Pe acele vremuri însă, 
cetatea supusă  alteței-sale  ilustrisime Bethlen Gabor, principele 
Transilvaniei, şi condusă de vestitul căpitan Decsy lozsef, om de mare 
credință, nu era falnică şi nici vestită ca altele, dar nu o dată s-au bătut 
turcul cu neamţul râvnind la stăpânirea ei. Poate și din astă pricină, multe 
solii și dintr-o parte şi din alta şi-au încrucișat drumurile printre zidurile 
cetății. 

Așa se întâmplase și în acea primăvară timpurie din 1616, când Decsy 
l-a primit cu toată cinstea pe căpitanul Hans Oster, omul de taină al 
sfetnicului împărătesc Ulrich von Butting. Ospeţindu-l ca o gazdă bună ce 
se afla, căpitanul cetăţii poate că s-ar fi şi despărţit de el ca buni prieteni, 
dacă a doua zi n-ar fi venit de la Deva baronul Czobor Istvan. Întâmplările 
de mai apoi au curmat însă acest firav început de prietenie între cei doi 
ostași. Baronul avea faimă de om crud şi nu se ivea decât în împrejurări 
întotdeauna urmate de moarte. 

Abia descălecat, Czobor întrebă de căpitanul austriac și porunci să-i fie 
înfățișat chiar în odaia de lângă temniţă, unde, cu sprijinul gâdelui Ioska, 
osândiții mărturiseau şi ce nu visaseră măcar. Decsy, la rândul său, fu nevoit 
să ia parte la astă cercetare grabnică, după cum se cuvenea unei slugi 
credincioase a prinţului, dar mai cu osebire pentru a lua seamă în viitor cum 
trebuiau primiţi unii străini în cetatea Cladovei. 

Legat de mâini şi de picioare, în scripeţi, nefericitul Oster urma a fi 
întins din încheieturi ori de câte ori Czobor făcea semn cu mâna spre loska- 
gâdele. 

— Acum poate ai să-ţi aduci aminte! zise batjocoritor Czobor către 
chinuit, după cea dintâi întindere. 

Neobișnuit cu durerea, austriacul începu a spune tot ce știa, uimindu-l 
chiar și pe baron cu câtă uşurinţă își „dădu-se drumul” acest boieraș de 
curte. 


— Trebuia să întâmpin solul turcesc care vine la Praga, pentru a-mi da 
o scrisoare... 

— Ce scrisoare? 

— Nu ştiu! 

Czobor făcu semn călăului și un urlet străbătu încăperea. 

— Ţi-ai adus aminte? 

— Jur că n-am habar, se tângui solul împărătesc. Aveam însă a-i da de 
ştire că i se pregăteşte o capcană, iar eu trebuia să iau de la el scrisoarea ca 
nu cumva să cadă pe alte mâini. 

— Despre ce capcană vorbeşti? 

— Cine anume a întins-o eu n-am de unde şti, dar era vorba să fie ucis 
pe lângă Belgrad. Stăpânul meu, domnul conte, aflând din vreme l-a 
povăţuit să treacă Dunărea pe la Severin şi să apuce drumul Banatului, dar 
se vede că au aflat în răstimp și vrăjmașii noştri și acum îl aşteaptă la 
Gyula... 

— Cui să-i fie de trebuinţă viaţa turcului?! gândi Czobor cu glas tare. 
Nu minţi? şi mai făcu un semn către călău. 

— Nuuu! răcni Oster. Jur pe Sfânta Fecioară că am spus adevărul! 

— Atunci, spune cine-i sunt dușmanii! 

— Venețienii! Ei nu vor pace între noi și turci și solul nu trebuie să 
ajungă la curte. Ucigându-l în drum, vor da vina pe noi, iar sultanul, 
mânios, va porni iarăşi la bătaie. Dacă nu l-au putut atrage pe la sârbi, îl vor 
omorî la Gyula. 

— Da, bine gândit! mormăi baronul. Dar scrisoarea? 

— Aveam s-o duc domnului conte, fără s-o desfac. 

— Şi nu ştii despre ce e vorba în ea? 

— Jur... 

— Lasă jurămintele că nu ţi-s de folos. Ia mai saltă-l loska! Un vaiet 
prelungit şi sângele parcă fugise de pe faţa bietului Oster, albă ca varul, fie 
de durere, fie de spaimă. 

— Nu ştiu! bolborosi chinuitul. 

— Să zicem că te cred, dar spui că von Butting te-a trimis? 

— Da. 

— Împăratul ştie? 

— De la majestatea-sa e scrisoarea. 

— Ahaa, câine! Ziceai că nu ştii ce scrie în ea! 


— N-aveam cum să aflu, fiindcă nu mi s-a spus şi eu n-am văzut-o 
niciodată, se grăbi să răspundă bietul sol. 

Baronul rămase o vreme pe gânduri, spre nedumerirea lui loska, 
fiindcă nu era obișnuit să dea osânditului răgaz să răsufle. Totuşi Czobor 
nu-i mai făcu semn, ci îl întrebă pe Oster: 

— Turcul te cunoaşte? Te-a văzut vreodată? 

— Ba! 

— Atunci, cum era să ştie cine ești şi să-ţi înmâneze scrisoarea? Aveţi 
vreo înţelegere, vreun semn anume? 

— Da! Eu trebuie să-i dau un inel al domnului conte von Butting și să- 
i spun „Gradatz”, iar el să-mi răspundă „Ulrich”, după care prin viu grai să-i 
cer scrisoarea majestăţii-sale şi să-l previn de primejdia de la Gyula. 

— Ala-i inelul, de pe mâna ta? 

— Da! răspunse nefericitul aruncându-și privirea spre inel, parcă mirat 
că i-a mai rămas pe deget. 

— loska, dă-mi-l! porunci baronul. 

Călăul rânji a mulțumire și cu un cuţitoi reteză degetul dintr-o singură 
mișcare, vrând să-și arate dibăcia. Răcnetul solului umplu din nou 
încăperea, în vreme ce ucenicii gâdelui puneau păcură pe rana deschisă spre 
a-i opri sângele. 

— La Gyula? urmă Czobor, de parcă ar fi stat de vorbă la un pahar de 
vin, te întreb dacă la Gyula tot venețienii îl aşteaptă? 

Oster nu mai avu putere decât să încuviințeze din cap, dar baronul, 
nemulțumit, făcu din nou semn. 

— Jur pe rănile Domnului că nu ştiu altceva, gâfâi austriacul sfârşit de 
durere. 

— Aşa se pare! conchise Czobor. loska, saltă-l de tot! 

Un urlet neomenesc îl făcu pe căpitanul cetăţii să-şi astupe urechile, 
căci gâdele trăsese scripeţii până i-a smuls nenorocitului amândouă braţele 
deodată, iar trupul chinuit se prăvăli fără viaţă în celelalte legături. Decsy 
nu era milos de felul său, dar era om drept şi cuteză să-l întrebe pe baron: 

— Nu mărturisise oare tot ce ştia? 

— Ba, tocmai! De aceea nu mai aveam nevoie de el. 

Călăul aşteptă cuviincios să termine vorba căpitanul, apoi îl întrebă pe 
baron: 

— Vreţi să-l trezesc? 


— Nu! Fă-l bucățele şi dă-l câinilor! N-ai auzit că şi dumnealui, 
căpitanul Decsy, este de părere că a spus tot ce știa? 

— Am înţeles, înălțimea-ta, rânji tiganul lingându-și buzele subțiri 
când simţi punga burdușită aruncată de baron. 

leşind din încăpere, Czobor întinse degetul însângerat cu inelul spre 
Decsy, care se trase scârbit înapoi. 

— Scoate-l şi spală-l bine, că doară n-o să-l arătăm turcului chiar așa! 
Apoi, văzând privirea oşteanului, baronul adăugă zâmbind: Să nu mă crezi 
o fiară însetată de sânge, cum mi s-a dus vestea, dar nu era să-i dau drumul 
acasă, să se plângă de ce-a păţit. Ba, pot spune că am făcut o faptă 
milostivă, scurtându-i chinurile. 

Decsy încuviinţă în tăcere, fiindcă dacă ar fi deschis gura nu și-ar mai 
fi putut stăpâni nodul din gât, și n-ar fi fost pe placul oaspetelui crăiesc să 
vadă ce mâncase el, chiar și cu o zi mai înainte. Vru să plece, chipurile să-și 
facă nevoile, dar Czobor îi spuse că mai are nevoie de el. 

— Caută-mi pe dată un om de credinţă, să-l pot trimite în locul lui 
Oster, dar să mi-l aducă pe turc legat burduf, aici ori la Caransebeş! 

— Întâmplător, răspunse căpitanul, am chiar acuma la mine un haiduc 
sârb, fost cătană împărătească. Pentru bani buni, ar încerca să-l prindă şi pe 
paşa de la Buda. 

— De bună-seamă că am să-l răsplătesc și chiar bine de tot, numai 
treabă să facă. Cheamă-l să-l văd şi eu! 

După o vreme, răstimp în care baronul se ospătase cu câteva bucăţi de 
pastramă de căprior stropite cu pălincă, se înfăţişă un vlăjgan spătos, 
îmbrăcat ca oamenii de la munte. 

— Eu îs Mirko, luminăţia-ta! se închină el scurt. 

— Uite ce-i, feciorule, zise Czobor scobindu-și dinţii cu unghia. Pe 
lângă bani, eu îți pot înlesni și iertarea tuturor fărădelegilor ce ai făptuit 
până acum, de mă slujești cu credinţă şi pricepere. 

— Dar eu îs cinstit, măria-ta! Domnu căpitan Decsy mă ştie doar... 

— Nu-mi pasă! Faci cum ştii, chiar şi moarte de om la nevoie, dar mie 
să-mi aduci, mort-copt, pe un dregător păgân pe care ţi-l voi spune eu. 

— N-are să fie treabă lesnicioasă, înălțimea-ta... 

— Eu nu mă tocmesc! îți dau cât îmi ceri şi se-nţelege că de mi-l aduci 
viu capeţi şi mai mult. Lesne nu-i, vezi-bine, fiindcă trebuie să-l smulgi din 
mijlocul câtorva sute de spahii, dar de izbuteşti, te îmbogăţesc! 


— Te descurci tu, Mirko, doar n-ai să mă dai de ruşine faţă de domnul 
baron, se băgă și Decsy în vorbă. Tu cu oamenii tăi ţineţi piept şi unei oştiri 
turceşti, la nevoie! îl mai lăudă el. 

— De, ştiu şi eu? săltă din umeri haiducul. 

— Ai să capeţi ceva semne anume și când vei da față cu păgânul va 
crede că ești de-al lor, spuse şi Czobor. Are să meargă după tine, unde vei 
pofti, dacă-l păcăleşti. Totul este să-l scoţi dintre ostașii lui. Ce zici? 

— Aşa parcă îmi mai vine la socoteală! se învoi Mirko. Însă ar mai fi o 
hibă: nici eu şi nici tovarășii mei nu cunoaştem boabă din spurcata lor 
limbă. Cum avem să ne înțelegem? 

— După câte ştiu eu, răspunse baronul, turcu-i sârb. Da, să nu te miri! 
E în slujba sultanului, și se zice că ar fi rămas creştin papistaş şi că vorbeşte 
sârbeşte ca şi tine. 

— Dacă-i aşa, va fi fiind vreun croat, că ăia se închină papii, dar 
oricum, ne-om înțelege noi! Când trebuie să plec? 

— Pe dată. Dar bagă bine de seamă, de te-or prinde, să nu cumva să 
pomeneşti numele nostru, că nu mai ai scăpare, ori de la el ori de la mine! 

— Eu zic să-l dovedesc, că doar de-aia mă duc! făcu morocănos 
haiducul, dar, de-o fi aşa precum zici, să n-ai grijă măria-ta, că mi-oi ţine 
gura. Unde să ţi-l aduc? 

— La Caransebeş, la hanul lui Tănase-olahul. Şi vezi, nu mă face să te 
aştept zile în şir. 

— Prea-bine! şi Mirko plecă îndesându-și căciula pe cap, după ce se 
înţeleseră şi asupra răsplăţii. 

Chiar de a doua zi plecă şi baronul, spre uşurarea lui Decsy, care, pe 
lângă merinde și beutură, îi mai dădu şi o roată de cătane să-l însoțească. 
Ajuns la Caransebeș, abia își rânduise oamenii prin cămările hanului, unii 
chiar şi prin târg, că se pomeni cu Mirko, venindu-i cu mâna goală. 

— Ce făcușşi, nenorocitule? Nu l-ai prins? 

— Ba, de prins l-am prins eu, numai că l-am scăpat! 

— Cum vine asta?! 

— Păi, luminăţia-ta nu mi-ai spus că am a mă înfrunta şi cu diavolii... 
şi iacă, la Moara Dracilor şi-au băgat coada şi l-au slobozit! 

— Mă, tu te-ai ţicnit, ori îţi baţi joc de mine? Ce prostii îți umblă prin 
minte? Sunt eu omul să mă prostești cu basme de adormit plozii? Spune 
degrabă ce-ai făcut și cum de ţi-a fugit! 


— Apăi să-ţi spun, măria-ta: totul a mers ca pe roate, după povaţa ce 
mi-ai dat, şi l-am găbjit pe păgân, legându-l fedeleş. Ne îndepărtasem o 
postată de drum, când Satana le-a dat de veste spahiilor și ne-au luat urma. 
Ce era să facem, că doar veneau vijelie după noi?! Ne-am ascuns la o moară 
părăsită, fără să ne dăm seama că era un loc blăstămat. 

— Moara Dracilor? 

— Aşa-i spune. Numai că acolo i-a venit necuratul în ajutor și ni l-a 
suflat din ghiare, ba mi-a mai ucis și doi oameni. 

— Măi Mirko, tu ai beut, ori ţi-a luat dracu minţile. Ce fel de poveşti 
îmi îndrugi? 

— Nu te mânia, luminăţia-ta, că nu adaug nici atâtica. Precum spusei, 
tocmai ne trăsesem la fereală să treacă puhoiul spahiilor, când ucigă-l- 
crucea s-a înfățișat ca un oștean din Borlova, despre care se ştia că-i dus pe 
lumea aialaltă. Eu nu i-am dat crezare, ba l-am mai și legat alături de turc, 
dar pe când ne vedeam de drum și-a lepădat toate funiile de pe el, i-a scurtat 
de cap pe cei din preajmă și s-a repezit în zbor, nălucă, prin văzduh, 
târându-l şi pe turc, cu cai cu tot. 

— Mă dobitocule, şi-a bătut joc de voi! Cine știe cum îl veţi fi legat, 
iar oşteanul ăla... de unde ziceai că e? 

— Din Borlova, dar îi mort de ani de zile! 

— Vită încălţată! V-a prostit borlovanul și vi l-a suflat de sub nas pe 
turc. Mai bine mă înţelegeam cu el, nu cu tine, măgar cu coarne ce eşti! 
Acolo trebuie să-l fi dus pe turc, iar voi aţi împuţit nădragii de frică. Ia-ți 
banda și cată-l în Borlova și fără păgân să nu-mi vii că un ban nu capeţi! Ai 
priceput? 

— Nici că ţi-oi cere, domnia-ta, răspunse înciudat Mirko. Cât despre 
„bandă”, cum spuseșşi, apăi nu mi-au mai rămas decât doi feciori şi nu vreau 
să-i mai bag în bucluc. Rămâi sănătos, domnule baron! 

— Uşurel, porumbelule, uşurel, că nu scapi tu chiar așa, făcu Czobor 
rânjind. Mai întâi să-mi dai inelul şi scrisoarea ce ai scos-o de la turc. 

— N-am luat nimic de la ei şi nici nu ştiu la ce gândeşti. Cât despre 
inel, a rămas în sânul lui, că acolo şi l-a băgat de cum l-a văzut și n-a fost 
treaba mea să-l scotocesc! Iar la Borlova, să afli luminăţia-ta că nu mă duc, 
de mi-i da şi averile lui lov. Rămâi cu bine! 

Baronul începu să spumege şi chiar își trase spada pe jumătate din 
teacă, cu gând să-l pălească pe la spate. Se răzgândi însă și porunci unui 


hotnog să se ia pe urma sârbului, cu vreo câţiva oșteni, şi să-i facă de 
petrecanie. 

Însă Mirko se strecură din han pe nevăzute şi se îndreptă spre poarta 
târgului de către Cladova, unde îl aștepta Kocea cu caii. Trase câteva 
înjurături sârbești baronului și îşi făgădui să nu-i scape prilejul să-l 
scarmene cândva. Furat de gânduri, nu băgă în seamă umbrele ce se furişau 
hoțeşte pe lângă garduri, dar când mai avea câţiva pași până să ajungă la 
cai, se pomeni împresurat de vreo zece cătane. 

— Dă-te prins, Mirko! răcni la el hotnogul, care-i purta o veche ură. 

— Ba să prinzi pe mumă-ta, câine! răspunse haiducul smulgându-și 
spada. 

Cel dintâi oştean ce avu nenorocul să se avânte spre el se prăvăli cu un 
răcnet de moarte şi cu coșul pieptului străpuns. Asta îi făcu pe ceilalţi să se 
poticnească, nemaicutezând să-l lovească pieptiș, dar hotnogul nu le dădu 
răgaz. 

— Pe el feciori! Cine-l dovedeşte capătă un galben și o butie de vinars. 

Baronul îi făgăduise o pungă de hani, ştiind el bine că nu avea să-i dea 
nimic, în caz de izbândă, dar oşteanul o luă de bună și socoti că numai un 
galben ajungea pentru o cătană de rând. Îl cunoştea pe sârb, că se mai 
înfruntaseră în alte rânduri, aşa că se ţinea mai la o parte, trimițându-și 
oamenii să se bată și pentru el. 

Cu toată fereala hotnogului, o puternică izbitură, venită pe neașteptate, 
îi crăpă ţeasta, prăvălindu-l în colbul uliţei. 

— Aici-s, Mirko! strigă Kocea. 

— Dă-i cu sete! îi răspunse acesta bucuros. 

— L-am mântuit pe ăla de poruncea! 

— Atunci, hai şi cu ceilalți, că vin și ai noştri pe dată. 

Kocea n-a prea înţeles cine trebuie să le sară în ajutor, căci știa că altul 
nu mai era în viață dintre ai lor, în schimb cătanele auzind că rămăseseră 
fără căpetenie, ba mai veneau și alții cu care să se bată, dădură bir cu fugiţii, 
lăsând trei morţi, cu hotnog cu tot. 

— Faină treabă! îl lăudă Mirko pe ortacul lui, ştergându-și spada de 
veșmintele unuia dintre cei prăvăliți în ghearele morţii. Acum hai, fuga 
către Cladova, că de nu, „beutorul de sânge” nu se lasă până nu dă de gustul 
nostru. 

— De ce la Cladova?! se miră Kocea. Tocmai în gura lupului? Și nu-i 
aşteptăm şi pe ceilalți de care spuneai mai adineauri... 


Mirko râse și-l trase de braţ către cai. 

— Nu aşteptăm pe nimeni, am spus doar așa, ca să se sperie proștii. La 
cetate însă nu are să ne caute, gândind şi baronul asemenea ţie. Apoi, nici 
Decsy nu mă vinde! 

Cu tot întunericul ce se așternuse, fiind o noapte fără lună, cei doi 
apucară drumeagul ce ducea către miazănoapte, tocmai la ceasul potrivit, 
fiindcă în urma lor se auzeau niște strigăte care nu mai lăsau nici o îndoială 
că fuga le fusese dezvăluită. Mai odihnindu-și caii, mai trăgându-şi sufletul 
la pas, după miezul nopţii zăriră şi umbra întunecoasă a zidurilor cetăţii. Nu 
aveau să pătrundă chiar atunci, așa că se traseră lângă un tufiş, căutând să 
aprindă un focuşor, pentru dezmorțire. Deodată însă, în preajma șanțului cu 
apă, zăriră niște lighioane ce păreau a sfârteca o pradă. 

— Lupii! şopti Kocea, de parcă i-ar fi fost frică să nu-l audă. 

— Ba eu aş zice că-s mai curând niște javre de câini, după cum 
scheaună și mârâie. Dar de unde atâta belșug de carne în cetate, ori vor fi 
prins vreun ied de căprior? la hai să vedem! Și Mirko apucă un vreasc 
aprins, îndreptându-se spre locul cu pricina. Câinii însă le arătară colții, 
hotărâți să nu-și lase prada cu ușurință, aşa că cei doi fură nevoiţi să-i 
alunge cu lovituri de spadă pentru a vedea despre ce-i vorba. Cu ochii după 
fiare, Kocea se împiedică de ceva rotund, care se rostogoli printre picioarele 
lui. Era o căpățână de om! Mirko, la rândul lui, se prăvăli în mijlocul haitei, 
lunecând pe nişte mate, care nu puteau fi decât ale aceluiași nenorocit dat 
hrană câinilor. 

— Ptiu drace! înjură el izbind cu picioarele în şarlele ce se aruncau 
asupra lui. Sări Koceo de mi-ajută, că mă sfârtecă jivinele! 

Numai cu ajutorul focului izbutiră în cele din urmă să împrăştie câinii 
înfometați, trași acum la margine și privind cu jind la cei doi nepoftiţi ce 
căutau să strângă într-o desagă rămășițele ospăţului. Apoi, frânți de 
osteneală și ca să nu mai rămână în preajma câinilor spurcaţi la carne de 
om, cei doi haiduci se traseră mai în desișul pădurii din preajmă și 
îndesându-se în scorbura unui copac bătrân se cufundară într-un somn fără 
vise. Când îşi dezlipiră pleoapele soarele era de două sulițe pe cer, iar caii 
priponiţi în preajmă fornăiau a nerăbdare. 

— Le-o fi sete! zise Kocea, ridicându-se în capul oaselor. 

— Hai să-i adăpăm în cetate, răspunse Mirko, mai cu seamă că avem 
să ducem şi desaga asta blăstămată. 


În pasul domol al cailor pătrunseră pe poarta Cladovei, cerând să fie 
primiţi de căpitanul Decsy. 

— Fă bine, domnia-ta, zise Mirko cu glas domol, trântindu-i desaga la 
picioare, porunceşte slujbă de îngropăciune și dă pământului oasele ăstui 
nefericit, că mare păcat îţi faci să laşi carnea de om la gura câinelui. 

— Sărmanul Hans Oster! oftă Decsy. lată ce-a ajuns! 

Uşa se deschise şi un slujitor îşi vârt capul. 

— Luminăţia-sa domnul baron Czobor a poruncit, jupân căpitane, să-i 
înfăţoşezi pe cei doi oameni cu oare te afli, în odaia lui loska... 

GAŞPAR DIN GRADAŢ 


— Acum ce-om face? întrebă Marcu pe tovarășul său de fugă. 
Scăparăm de hăituire, dar nu pentru multă vreme. 

— Se pare că ne-au pierdut urma, răspunse Gaşpar. 

— Ce-i drept, nu se mai aud. 

— Dar nici nu ne oprim cât mai e lumină, că frunzișu-i cam rar şi lesne 
putem fi zăriţi. 

— Hai la mine, la Borlova, şi ne ascundem vreo două zile, după care 
poţi să-ţi vezi de drum. 

— Tocmai acolo nu! Va fi primul loc pe care-l vor cerceta, câtă vreme 
ai apucat să le spui că eşti borlovan. 

— E drept că m-am cam fălit cu satul meu, dar nici nu mă aşteptam la 
asemenea întorsătură. 

— Viaţa oşteanului numai de astea are parte, și după veşminte văd că 
faci parte din tagma lor. Dar s-o lăsăm acuma şi să vedem ce-am putea face. 
De întors la oamenii mei, nu va fi cu putință, aşa că vom merge la 
Caransebeş. 

— De ce tocmai acolo?! se miră Marcu. 

— Nu spuneau ei că acolo voiau să mă ducă? 

— Ba da. 

— Ei vezi? Acolo se află tartorul cel mare, care mă vânează, şi ard de 
nerăbdare să-l dibăcesc, fără ca el să ştie. Pe de altă parte, cei doi haiduci 
care au scăpat se vor duce tot la el, căci spre Mehadia ar da peste oamenii 
mei și nu le va fi pe plac întâlnirea. Mai curând socot că ne vor aţine calea, 
pândindu-ne pe drumul către Tamasvar, unde însă vom ajunge mai pe urmă. 

— Află, prietene, răspunse Marcu înțepat, că noi bănăţenii îi zicem 
Cimișoara și te poftesc şi pe domnia-ta să-i spui la fel, dacă într-adevăr nu 
eşti turc. Al doilea, eu m-oi duce la mine acasă, că acolo mi-i drumul! 

— Bine! râse morlacul îngăduitor. Așa am să-i spun în veci, mai cu 
seamă că sunt și eu oarecum român. Cât despre despărțire, doar n-ai să mă 
laşi de izbelişte la necaz. Nu prea cunosc limba, nu știu locurile, și cum sunt 
îmbrăcat nu apuc să trec de prima aşezare și mă află vrăjmașii. 


Marcu înţelegea prea bine că „turcitul” avea dreptate. Îi şi plăcea 
tânărul acesta cutezător, căci, deşi îşi lăsase barba mare, se vedea cât-colo 
că era cu câțiva ani mai tânăr decât el. L-ar fi însoţit bucuros, însă îl trăgea 
aţa către casă. Și poate că după aceea n-ar fi zis că nu s-ar vântura iară... 

— Hai să facem învoială cinstită. Merg cu domnia-ta până la 
Caransebeş ori până dai de oştenii ce te întovărăşeau, după care ne luăm 
rămas bun și mergem fiecare unde ni-i voia. Mai pe urmă, de-i va fi 
trebuinţă de mine știi unde să mă cauţi, fiindcă una-i Borlova în tot Banatul. 

— Fie şi-aşa! Tot e ceva, că până la Cimișoara nu văd unde n-ar fi 
primejdios pentru noi și uite că se înserează, n-am mâncat și n-am băut 
nimic toată ziua și nici adăpost peste noapte nu avem. 

— De zorim, cât de cât, trebuie să se arate şi Caransebeşul în calea 
noastră. Și de intrăm până închid porţile, aflăm şi ceva odăi la vreun han. 
De pildă la Tănase... 

— Nici asta nu se poate! Bună ar fi o gazdă oarecare, nu unde se 
vântură multă lume. 

— Păăi, să zic că aş şti eu... ceva neam de-al meu, pe ulița 
cojocarilor... de va mai fi acolo. 

— Trebuie să încercăm, fiindcă ar fi tocmai ce ne lipseşte şi mi s-a 
făcut şi foame și sete. 

Într-un târziu, se pomeniră chiar la porţile târgului. Aici, altă dandana! 
Veşmintele lui Gaşpar, deşi de stofă scumpă, erau cam zdrenţuite şi 
murdare, iar pe deasupra mai erau și turcești, ceea ce dădea de bănuit 
cinstiților străjeri ai târgului. A trebuit ca Marcu să îndruge verzi și uscate, 
că prietenul său, sârb fiind, fusese prins de turci, că el l-a scăpat, dar cum 
era cam goluţ, a luat hainele unui pașă ucis chiar atunci... și așa mai 
departe. Poate că şi povestea bănăţeanului să fi prins, ori numai faptul că 
Gaşpar vorbea sârbeşte ca pe apă, în cele din urmă li s-a îngăduit intrarea în 
oraş. Dar cel mai mult le-a ușurat treaba punga cu creiţari dăruită de Gaşpar 
străjerilor, ca să cinstească pentru... izbânda lui asupra turcilor. Când 
ajunseră la meşterul cojocar Ghilezan, neamul lui Marcu, se aprinseseră 
luminile pe la casele oamenilor. 

— Uică Lăzărel! Uică Lăzărel! strigă Marcu bătând cu un pietroi în 
poartă. Dulăii lăsaţi slobozi peste noapte se repeziră la poartă, stârnind și pe 
alţii din vecini. 

— Care-i acolo? se auzi o voce groasă din târnaţ. Cine mă strigă? 

— Noi ni-s, uică Lăzărel! Io, Marcu, și un prieten. 


— Ei, că doar nu-i fi tu, Marcule, bată-te nărocu. Păi tu mai trăieşti? 

— Vezi-bine! Şi să mai ştii că şi de gârbaci îmi mai aduc aminte, râse 
feciorul. 

— Atunci tu eşti, puiule, râse şi gazda, care ajunsese între timp la 
poartă, dând cu bâtul după câini. Intraţi, dragii mei, să vă văd în casă la 
lămpaş, că stele nu-s! 

Îi împinse de la spate îmbietor, apărându-i de dulăii care nu voiau să se 
lase, bag samă că simţiseră miros de turc. 

— Bine v-am găsit sănătoși! zise Marcu și sărută mâna femeii care-i 
întâmpinase în prag, apoi îl îmbrăţișă pe cojocar. 

— lacătă-l muiere, ce voinic s-o făcut! se fuduli uica Lăzărel cu 
nepotu-su... Ha... ha...! râse el cu voie bună. Și lumea spune că s-o 
prăpădit... 

— Văzut-am şi moartea, nu zic nu, îl întrerupse Marcu. Numai că nu i- 
o plăcut de ochii mei și m-o lăsat în pace! 

Alte râsete și voia bună-i cuprinse pe toți, încât uica Lăzărel de bucurie 
îl îmbrăţișă şi pe străin. Se mâhni însă când auzi că nu ştie decât sârbește, 
iar când îl mai văzu şi la lumina lămpii că era cu şalvari, se mânie de-a 
binelea. 

— Dă ce m-ai lăsat, Marcule, să mă spurc şi să tuc păgânu? 

— Dar nu-i turc, îi creștin! Numai cu slujba-i la împăratul păgânilor, îl 
linişti oarecum nepotul. 

— Dacă-i aşa, hai să fie, însă mie tot păgân îmi pare până nu i-oi da 
niște nădragi d-ai mei şi-o semăna a om. Nu de alta, dar să pot înghiţi 
bucătura, că altcum mi-ar sta în gușă. 

Auzind dorinţa gazdei, Gaşpar se bucură să scape de afurisiţii șalvari, 
care îl dădeau de gol pretutindeni. 

— Hait, gătaţi-vă şi să cinstim câta răchie! îi zori uica Lăzărel. Tu, 
muiere, dă fuga după nişte afumături, ca să meargă mai slobod beutura! 

— Omule, tu te-ai bolânzât, că doar azi îi post și nu se cade să te 
spurci. la, că mai avem fiertură... 

— Las-o ciorilor! o repezi bărbatul. 'Ţină ele postu, că oamenii-s 
flămânzi şi osteniţi, iar tu îi pofteşti la zamă?! Fă bine şi adu ce ţi-am 
poroncit, că aşa se cuvine obrazului... Spune și tu, Marcule! 

— Mai încape vorbă?... Dar mâncăm şi noi ce s-o găsi, că de foame, 
drept să spun, la amândoi ne chiorăie maţele. 


— Las” pă mine! îl bătu gazda pe umăr. Dar turcu tău mâncă șuncă și 
cârnaţi? Se spune că nu li-i îngăduit... 

— Cât îl ştiu de-nfometat, ar mânca un porc întreg! Cum el îi creștin, 
nu văd de ce să nu se înfrupte cu dulceaţa cărnii de porc. 

Tuşa Ana întinse ştergar curat pe măsuţa de lemn și, după ce oaspeţii 
se spălară pe mâini, aduse o pită mare cât roata de car, cu coaja rumenă de- 
ți lăsa gura apă, apoi și celelalte bucate poruncite de stăpânul casei, de 
ziceai că le aşezase masă pentru o săptămână. Uica Lăzărel se ivi cu un 
ciup, făcând să sticlească ochii lui Gaşpar, care părea tare însetat. 

— Hai să cinstim, copii, şi să deie Domnu belșug de bucate! închină 
el. Tu, Marcule, să-mi povesteşti de prin ale ţări, pe unde te-ai vânturat, că 
bag sama că numai noi doi om vorbi. 

— Ba i-oi mai spune şi lui câte ceva, dar și noi am pofti să aflăm ce-i 
mai nou pe la oraș. 

— Păi, ce să-ţi spun?... Numai astăzi s-au arătat nişte cătane din 
Cladova şi s-au şi apucat de blăstămăţii. 

— Din Cladova”! 

— Înî! Cică să prindă un paşă... Marcule! zise el deodată ducând 
mâna la gură. Nu cumva... 

— Ba da! Socot că de el îi vorba. 

— Păi nu-i creştin?! 

— Numai slujba-i de pașă. 

— Atunci să vă dosesc pe dată! Să bag caii la fereală la vreun vecin şi 
voi să vă îmbrăcaţi ca gugulanii. Vă dau eu ţoale! 

Marcu îl informă și pe Gaşpar despre ce vorbeau și acesta încuviinţă 
cu vădită recunoștință spusele gazdei, dar nu se lăsară până ce nu goliră 
răchia, culcându-se târziu în noapte. 

A doua zi vremea se strică, de gândeai că era toamnă, și o ploaie 
„mocănească”, cernută prin sită măruntă, făgăduia să ţină barem până-n 
seară. 

— Oricum, tot n-ar fi trebuit să plecăm astăzi, spuse Gașpar. De vreme 
ce spahii nu m-au ajuns până aici, va trebui să mi se şteargă orice urmă. 
Gazda noastră va afla ce se mai aude prin târg, iar noi vom sta de poveşti, la 
o ulcică de vin. Îţi plac poveştile? 

— Cu feţi-frumoși, ori cu balauri? râse Marcu. 

— Cu de toate! Oricare om poate deveni balaur, când nu-i făt-frumos. 

— Dar nu poate fi făt-frumos dacă-i balaur! 


Gașpar privi la ciupul de pe masă, lăsat de uica Lăzărel ca să le ţină de 
urât, cu vorbă către nevastă să aibă grijă să fie mereu umplut-ochi, până o 
vine el. Marcu îi ghici dorința şi umplu ulcelele alăturate, așezându-se în 
dreptul uneia. 

— Dă-i drumul la poveste, domnia-ta, că eu în răstimp oi sorbi din 
cupă. 

— Şi eu la fel voi face, ca să-mi ung gâtlejul și să-ţi pot depăna viața 
mea cu mai multă ușurință. Noroc! 

— Noroc! 

— Nu sunt pe lume de prea multă vreme, deși după câte am pătimit s- 
ar părea o veşnicie. De ţi-o place, te vei învoi poate să-mi însoţeşti paşii pe 
drumul biruinţei, ori al pierzaniei... 

— Faci ce faci şi vrei să mă vântur iarăși prin lume! Numai că eu am 
fost până acum în slujba domniei şi m-am săturat să tot pribegesc. Vreau să 
mă întorc acasă. 

— Spui că ai fost în slujba domniei şi te-ai lăsat?! 

— Fost! 

— Te-au alungat? 

— Ba, s-a mazilit voievodul ce l-am slujit şi... 

— N-ai dreptul! făcu dârz Gaşpar. Slujba domniei e slujba neamului! 
Cu toţii suntem într-un fel ostași. Domnia e trecătoare, poate fi schimbat 
domnul, dar slujba rămâne. Trebuie să te întorci! 

— Şi domnia-ta? Slujba sultanului e tot aceea?! 

— Se-nţelege că nu, dar atunci când fi-voi domn al românilor, tot în 
slujba domniei am să mă ţin că sunt! 

Marcu se uită la el zicându-și că vinul unchiului său îl cam tulburase 
pe acest străin de care se simţea legat, parcă fără să vrea. 

— Ai toată dreptatea să mă consideri cam zăpăcit, dacă nu nebun, râse 
Gaşpar. Va trebui totuşi să ştii cine sunt și ce vreau. 

— Chiar te rog să-mi spui, pentru că... 

— Ei bine! Află, dragul meu, că eu sunt duce de Naxos şi domn de 
Paros... 

— Uite ce e, prietene, îl opri Marcu. Dacă numai după două ulcele de 
vin ai început cu prinții, până în seară ce-ai să mai ajungi? Ia-o mai de jos! 

Gaşpar zâmbi cu înțelegere. 

— S-o iau altcum, ca să te luminezi deplin, fiindcă nu vinul vorbeşte! 

— Mai bine! 


— De felul meu sunt din Bosnia, că m-am născut în târgușorul Bihac 
de pe malurile Ulnei, și asta poţi s-o crezi. 

— De bună-seamă. Văd însă că eşti bosniac și nu croat, cum spuneai 
mai înainte. Care-i adevărul? 

— Ai să te miri, sau poate nici n-ai să crezi, dar nu-s nici una nici alta, 
ci român, numai că celor de pe la noi li se spune morlaci. 

— De ce să nu te cred? Am auzit că și peste Dunăre sunt puzderie de 
români, ba până prin munţii grecești din preajma Stambulului găsești de-ai 
noştri. Însă mă mir, fiindcă nu prea vorbeşti româneşte. 

— Limba noastră este ceva mai altcum ca a voastră, a celor de la 
miazănoapte, dar se pot învăţa cu uşurinţă una de la alta. Eu însă, trăind mai 
mult printre croaţi, am ajuns să le vorbesc mai bine limba lor, uitând 
oarecum pe cea morlacă. 

— Ce? Iar eşti croat? 

Gaşpar ridică uşor arătătorul, în semn de dojană prietenească şi urmă: 

— În Bihac m-am născut, în luna lui Cuptor din 1591, dar în aprilie, 
anul celălalt, turcii au pustiit oraşul și părinţii mei au fugit la Gradaţ, ca să 
scape de pârjolul otoman. Cum eram pe atunci un ţânc, pot zice că la Gradaţ 
am deschis ochii pentru prima oară, căci pe malul Culpei mi-am petrecut cei 
dintâi ani de viaţă. Şcoala am făcut-o la Karistadt, care nu era prea departe, 
dar cei de acolo încă de pe atunci îmi ziceau gradţanin, adică cel din Gradaţ. 
Ai priceput acuma? 

Povestitorul sorbi prelung din ulcică, închizându-și ochii, după care își 
şterse buzele și firele de păr dimprejur cu dosul palmei şi continuă molcom: 

— Taică-meu n-a putut să ierte turcilor măcelul din primăvara lui 1592 
şi n-a mai avut stare până ce nu s-a înrolat sub flamura lui Mihai-vodă, cel 
din Țara Românească, pe când acesta se pregătea să înfrunte silnicia 
otomană. 

— Bun prilej! 

— Nu zic ba, dar la Călugăreni... un iatagan păgân curmă pe vecie 
dorul de răzbunare al părintelui meu, care-și lăsă oasele prin mlaștinile 
Neajlovului, fără să aibă măcar o cruce la căpătâi. A rămas în grija 
voievodului său să-l răzbune, ca şi pe ceilalți viteji pieriţi atunci. 

— Dar ştiu că i-a răzbunat cu vârf şi îndesat! făcu Marcu privind 
printre gene. Mi-amintesc și eu de răposatul taica, fie-i glia uşoară, care a 
luptat tot atunci, dar la Giurgiu. Viteazul domnitor strânsese sub flamurile 
sale români de pretutindeni, după cum spui domnia-ta. 


Ridică ulcica şi lăsă să cadă câţiva stropi pe podea, adăugând: 

— Să-i odihnească Dumnezeu pe toți morţii şi vitejii noştri căzuţi 
atunci şi întotdeauna! 

— Şi pentru toţi aceia care au pierit în slujba domniei, fiindcă și 
părinţii noştri aşa au luptat! spuse şi Gaşpar, repetând gestul. Vezi, chiar şi 
acest obicei îl avem noi, românii din toate ţinuturile, moștenire de la 
străbunii noștri de la Roma... însă neamurile care m-au crescut apoi n-au 
avut acelaşi sânge cu mine. Căci după un an s-a stins şi biata maică-mea, 
ducându-se după tata şi lăsându-mă orfan și fără sprijin printre străini. 

— Tristă soartă! suspină Marcu, înrourându-i-se ochii. 

— S-a găsit un unchi, frate cu mama, loan de Orsic, să mă adune de pe 
drumuri, luându-mă cu el la Orsicagrad, dar nu pentru multă vreme. M-a dat 
mai apoi la o mătușă de-a mea, tare procopsită, Margareta de 'Tabis, care 
avea moşia de la Sused... Dar ce-ţi povestesc eu despre locuri de care nici 
barem n-ai auzit?... 

— Nu-i bai! Zi-i înainte, că cel puţin de atunci ai scăpat de grija zilei 
de mâine şi... 

— Da de unde! Cam de vreo 40 de ani, văduvă şi fără copii, poate că 
de aceea se va fi gândit unchiu-meu că aveam să-i fiu ca propriul ei fiu, 
Margareta era o hapsână. Zgripţoroaica m-a primit la curtea ei şi m-a făcut 
mai mare peste șoimii și câinii de vânătoare, adică un fel de vătaf peste 
slugi. Zicea că-mi face o mare favoare, fiindcă avea patima vânătorii și 
ținea la lighioanele ei mai mult decât la iobagi. 

— Ca peste tot unde-s nobilii stăpâni, interveni Marcu umplând 
ulcelele. 

— Nu, n-am dus o viaţă uşoară, cum s-ar fi căzut ca nepot al stăpânei, 
ba pot spune că tremuram, alături de slugi, de frica ei. Din pricina asta, într- 
una din zile, când un șoim nu s-a mai întors din zbor, m-a cuprins teama și 
mi-am luat lumea-n cap, asemenea păsării, care poate că-și alesese 
slobozenia. 

— Numai din pricina şoimului?! 

— Fuga lui a fost ca un semn pentru mine să-mi iau și eu zborul, ca să 
zic aşa. M-am însoţit cu nişte neguţători, ca păzitor de marfă, până la 
Veneţia și ei mi-au schimbat numele pe limba lor zicându-mi Grazziani, 
nume sub care m-am băgat în slujba solilor Engliterei. Era sol, pe atunci, sir 
Henri Wotton, căruia plăcându-i de mine m-a dat și în grija celui care i-a 
urmat, sir Dudley Carleton. Oameni cumsecade, acești englezi, şi-mi tot 


cereau să-i întovărășesc în ţara lor, numai că vezi, ca și tine, nu mă prea 
dădeam îndepărtat de plaiurile mele de obârşie. 

— Aşa sunt toţi românii făcuţi, să-i apuce dorul de casă, ori pe unde ar 
hălădui. 

— Numai că eu nu mai am casă şi socot să mi-o fac printre cei din 
neamul meu, răspunse gânditor Gașpar. 

— Aşa se și cuvine. 

— Am stat la Veneţia vreo câţiva ani, până când Paul Pindar, care a 
ținut cel mai mult la mine, n-a vrut să mă mai lase acolo nici în ruptul 
capului și m-a cărat după dânsul la Istanbul. Oricum, pe malurile Bosforului 
eram mai aproape de casă decât în îndepărtata Engliteră. Prind cu ușurință 
limbile străine și în doi ani vorbeam turcește, făcându-mă tălmaci al solului 
englez. Eram fericit, bucurându-mă de mare cinste şi la creştini, dar și la 
dregători otomani, care i-au șoptit sultanului la ureche și m-a cerut în slujba 
lui, fără să mă lepăd de legea mea. 

— Nu ţi-a cerut să te turceşti? 

— Nici vorbă! Acum vreo 60 de ani, chiar şi fiul dogelui Veneţiei, 
vestitul Aloisio Gritti, era dregător otoman, dar creştin până la moarte. 

— Am auzit şi eu câte ceva despre acela, de la moșnegi, cum că fusese 
pedepsit pentru că se sumeţise asupra lui Petru vodă Rareş de la Suceava, 
dar nu prea știu cum a fost. 

— A vrut şi el să strângă laolaltă cele trei mari ținuturi românești, cum 
a făcut în urma lui răposatul Mihai cel Viteaz și, ca şi el, a plătit cu capul. 
Vezi numai că Gritti ar fi vrut ţara pentru sine și fiii lui, și de aceea n-a 
putut făptui Dacia în vechile ei hotare. 

— Eheei! Dacia... De copii visăm, din poveştile bătrânilor noştri, la 
acea ţară de odinioară, dar oare se va mai ridica vreodată? 

— Trebuie! răspunse Gaşpar cu hotărâre. Însă Dacia se va face cu 
sabia în mână, așa după cum a încercat Mihai-vodă, şi nu cum ar pofiti 
craiul Bethlen Gabor, prin treburi politicești. Eu am să îmbin și una și 
cealaltă şi voi da viaţă unei Dacii în fruntariile ei fireşti. 

— Cuuum?! se miră Marcu, crezând că nu auzise bine. Și domnia-ta 
voieşti... 

— Vezi-bine! Și nu-i basm ce-ţi povestesc. Eu sunt solul padișahului 
ca să fac pace cu austriecii şi, dacă izbutesc, împăratul creştin mi-a făgăduit 
scaunul Ardealului, ori al Moldovei, ori al Țării Românești, numai că eu le 
vreau pe toate trei laolaltă! 


Marcu dădu peste cap ulcica plină crezând că visează, ori se va fi 
îmbătat... Tânărul din faţa lui, care avea cam același număr de primăveri ca 
el, îl vrăjise cu vorbe trimise drept la inimă. Se vedea că era un om ales!... 
şi începu a se simți stânjenit să stea la masă cu el, bând împreună ca doi 
ortaci de aceeaşi tagmă. 

— Atunci cum de-au cutezat tâlharii să se atingă de măria-ta? 

— Oamenii aceia erau năimiți anume să mă prindă, căci știau lucruri 
tainice dintre mine și prietenii mei. Ce mă îngrijorează însă este că 
dușmanii au pus mâna pe acest inel, care nu putea fi decât la un om de mare 
credinţă. 

— Vor fi pus mâna şi pe om... 

— Altcum nu se poate! încuviință Gaşpar și se scotoci la brâu, de unde 
trase un pergament. 

Marcu nu ştia citi nemţeşte, abia o rupea cu vorba la nevoie, dar 
cunoștea destul de bine peceţile împăratului creştin. 

— Iată, continuă Gaşpar, am aici făgăduiala că mă va pune în locul lui 
Bethlen, dacă izbutesc să închei pacea cu turcii. Teamă mi-e că asta căutau 
tâlharii și trebuie s-o spun pe față că mare ispravă făcuseră. De nu te iveai 
tu, prietene, cine știe unde mi-ar fi zăcut oasele în ceasul acesta... 

— Să te fi ucis? De ce n-au făcut-o pe dată? 

— M-ar fi dus la stăpânul lor şi acesta, poate chiar Bethlen, dacă ar fi 
trimis sultanului scrisoarea, două parale n-ai mai fi dat pe pielea mea 
umplută cu paie şi aruncată în Bosfor. Aleluia vise, şi nici pacea nu s-ar fi 
încheiat, spre marea bucurie a unora. După cum vezi, ţie îți datorez viaţa, şi 
n-ai să mă lași de azi înainte să rămân din nou singur! 

— Vezi, măria-ta... începu Marcu vădit încurcat. Eu am fost în slujba 
domniei şi măria-sa Tomşa m-a slobozit... 

— Şi cu ce te-ai ales? 

— M-a răsplătit cu aur, răspunse Marcu, dând la iveală brâul de piele 
unde-și ţinea averea dobândită până atunci. 

— Nu cu aur, prietene! Nu aurul domnitorului îți poate răsplăti inima 
vitează, cu aur se plăteşte și nemernicia, dar aurul e înșelător şi se poate 
pierde, numai gloria neamului tău rămâne în veci! 

Gașpar nimerise din plin mândria lui Marcu. Aproape că se și 
înduplecase să-i facă pe voie, barem un an... şi pe urma o mai vedea! 

— Cum le zici măria-ta, nu poate omul să nu te urmeze... Așa să fie! 


Cuvintele înflăcărate împreună cu ulcelele de vin golite încălziseră 
inimile celor doi și deodată, ca la un semn, se ridicară și se îmbrăţişară cu 
căldură. 

— Şi când zici că să se facă pace între turc și neamţ? reluă Marcu, 
nerăbdător să afle cât mai iute ce va urma să fie. 

— De îndată ce mă văd în Praga, am și căzut la învoială. 

— Păi să-i dăm zor, să se întâmple cât mai curând! 

— Tot aşa poftesc și eu, numai că duşmanii nu mă lasă și se dau de 
ceasul morţii să mă înlăture. N-ai văzut? Cine ştie ce ne mai aşteaptă şi de 
acum încolo... 

— Cred că ar fi fost mai nimerit să fi apucat drumul pe la sârbi şi să nu 
te fi avântat pe la noi, unde nu sunt suferiți păgânii. 

— Ai dreptate, dar atunci cum te-aş mai fi întâlnit? râse Gaşpar. 

— Soarta tot m-ar fi scos în calea măriei-tale. 

— Aceeași soartă mi-a șoptit şi mie că prin calea de la miazăzi se scurg 
toate chervanele şi solii, iar venețienii sunt numai la o palmă de loc. Tot ea 
mi-a spus că se și pregătise o capcană ca să nu mai ajung decât în faţa 
sfântului Petru, la poarta raiului. 

— Venețienii? Ce treabă au cu înălțimea-ta?! 

— Dogele încă se află în război cu sultanul și nu-i este deloc pe plac 
dacă împăratul creştin încheie lupta cu turcul. Pacea să vie cât mai târziu, ca 
să fie slăbită puterea turcului. 

— Păi, n-ar fi mai bine? 

— Ar fi, dacă austriacul ar mai avea putere să ţină piept, dar s-a sleit 
de tot. Eu pe el îl scap, dacă-i aduc pacea din partea turcului. Pe de altă 
parte şi sultanul s-a săturat de hărțuielile dinspre miazănoapte și pofteşte să 
se împace. Vezi, deci, că greu n-ar fi, de nu și-ar băga coada oamenii 
dogelui. Pentru asta am apucat calea Banatului, şi de s-ar fi ivit altă 
primejdie prietenii mei de la Praga m-ar fi înștiințat, cum de fapt au și făcut- 
o, dar în alt fel. 

— Asta n-o mai înţeleg. 

— De tine nu mă feresc, Marcule, și iacă, ţi-oi spune: un căpitan, Hans 
Oster, avea să-mi iasă în întâmpinare pe aste meleaguri și să-mi fie călăuză. 
Nu putea veni cu oaste, nefiind ţara lor, dar şi numai el singur tot ar fi fost 
de folos. În locul lui au venit însă cei pe care-i ştii, cu inelul și cu vorbele 
tainice de cunoaştere. De asta cred că Oster a încăput pe mâna dușmanului 
care, ardelean ori venețian, va fi aflat taina mea. 


— Dar barem să fi luat câţiva spahii în preajmă, când te-ai întâmpinat 
cu tâlharii... 

— De unde să ştiu? Mi-au spus că Oster mă aşteaptă în pădurea 
alăturată. Turcii nu trebuiau să afle de umbletele mele în afara poruncii 
padișahului, şi așa am căzut în capcană. Am avut noroc cu tine! 

Din nou goliră ulcelele, dar începuse a li se face foame. 

— Parcă a mai rămas ceva de la cină, zise Gaşpar uitându-se prin 
odaie. Pe lângă plănuiri, mai avem trebuinţă și de câte ceva pentru burtă, o 
dădu el pe glumă. 

Marcu se ridică şi ieşi din odaie, întorcându-se curând cu uica Lăzărel, 
care nu mai era aşa de vesel ca în ziua trecută. 

— Mai întâi rogu-mă de iertăciune că muierea mea cea proastă nu 
cutează să vină înăuntru cu niscai bucate, dar nu întârzie. 

Se aşeză la masă şi, umplându-și şi el o ulcică, închină: 

— Năroc să dea Dumnezeu și numai bine! De rele, aibă parte răii!... 
Apăi, copii, vești bune nu am a vă da, decât numa că pașa de la Cimișoara a 
dat socoată pentru toate răutăţile ce le-a făcut și s-a dus dracului! 

— A plecat? întrebă Gaşpar, după ce Marcu îi tălmăci vestea. 

— Ba! I-a retezat careva beregata, că s-au ridicat toți oamenii din târg 
asupra lui, cu furci şi topoare, pustiind cetatea. 

— Am spus mereu că Hadâr e un prost, făcu Gaşpar cu ciudă. Un 
desfrânat şi un beţiv, care n-a ştiut să se facă iubit nici măcar de oştenii lui. 
Nu-i nici o pagubă, numai că pentru noi nu va fi bine. 

— De ce?! se miră Marcu. Ce-avem noi cu el? 

— Dacă-i răzmeriță la Cimișoara, are să fie greu să trecem printre cei 
de acolo şi eu am nevoie de oșteni de pază pe mai departe. Așa, vom fi siliți 
să ne strecurăm într-ascuns, ceea ce nu se prea cuvine pentru solul 
padișahului. Dar de cătanele de aici ce mai ştie? 

— Păi asta-i potca! S-a aflat că doi drumeţi, din care unul îmbrăcat ca 
turc, au pătruns aseară și Czobor o poruncit să fie încuiate porţile până or fi 
aflaţi ăi doi, răspunse gazda. 

— Ce-ar trebui făcut? Că n-aş vrea să paţă ceva uica Lăzărel... 

— Se-nţelege! zâmbi Gaşpar. Plecăm înainte de a ne prinde aici! 

RĂZMERIŢA 


Azapul de strajă la poarta cetăţii, om trecut de prima tinereţe avusese şi 
el un fiu care ar fi putut fi de vârsta băiatului ce plângea deznădăjduit că nu- 
i îngăduia să iasă în târg. Fu cuprins de înduioșare şi-i zise cu voce 
părintească: 

— Bre Ali, de ce nu pricepi tu că-i spre binele tău să nu te duci printre 
afurisiții de ghiauri de-afară? Nu-i auzi cum răcnesc pe limba lor spurcată, 
împotriva noastră? Mai pe urmă, om mai vedea! 

Tânărul chiar să fi vrut n-ar fi putut scoate o vorbă, plângându-și soarta 
blestemată. 

— Ce ţi-e şi cu copiii ăştia mofturoşi! Cum nu le faci pe voie, cum 
bocesc. Ruşine! Hai, nu mai plânge! Omar al meu n-ar fi făcut ca tine... ori 
mai știi?! 

Oşteanul îşi şterse pe furiş o lacrimă, după care se întoarse spre Ali: 

— Păi dacă zici că luminăţia-sa însuși te-a trimis în târg, se cheamă că- 
i mai mare decât Ibraim-efendi, aşa că eu nu m-oi pune cu porunca 
stăpânului. Te las să treci. Hai! 

Îl apucă binişor pe după umăr şi-l îndreptă spre ieşire. Tânărului prinse 
a-i zvâcni inima, nevenindu-i să creadă că-l lasă cu adevărat. Se opri o clipă 
uitându-se întrebător în ochii azapului, dar văzându-i zâmbetul se aplecă pe 
dată și-i sărută mâna cea aspră și bătătorită, apoi o zbughi spre lumea celor 
vii... 

— Copil! Ce să-i faci? murmură în urma lui oșteanul, privindu-şi mâna 
sărutată şi stropită de lacrimi. Copil! mai zise el ridicând din umeri. 

Ibraim Tavâl nu s-a întristat şi nici nu s-a mâniat când a dat peste leşul 
lui Hadâr, încredinţat fiind că așa era firesc sa sfârșească un ticălos ca el. 
Simţea că i se luase o piatră de pe inimă și dacă s-ar fi aflat de faţă cu 
ucigașul l-ar fi răsplătit cu două pungi burdușite... „Dar cine s-o fi făcut?!” 
se gândea el, când îi veni în minte fața înspăimântată a lui Ali, pe care-l 
găsise în apropierea porţii. Ce-i drept, atunci nu i s-a părut chiar aşa, dar 
acum... „Să ştii că băiatul l-a văzut pe făptaș și încerca să fugă de frica lui”, 
îşi zise. „De bună seamă că şi ucigașul l-a văzut pe copil și acum îl caută să- 
i sucească gâtul. Asta-i! Pentru asta se speriase bietul Ali”... 


Porunci să fie ridicat leșul, urmând a fi îngropat după datina 
musulmană, apoi gândul îi fugi iarăși la tânărul martor, care-și căuta 
scăparea pe undeva pe la poartă, căci de ieșit nu mai apucase, de bună- 
seamă. 

— Să fie adus la mine Ali! porunci el oștenilor din preajmă, fără a 
numi pe careva anume. Cătaţi bine și pe dată să mi-l înfăţișaţi! 

După vreo două ceasuri de cercetare, se întoarseră pe rând, fără ca 
vreunul să fi dat de urma băiatului. 

— Aţi scotocit peste tot? 

— Da! 

— Nimic? 

— Parcă l-ar fi înghiţit pământul, de nu va fi apucat să iasă pe poartă 
nevăzut de nimeni, răspunse unul. 

— Mai ştii?!... făcu gânditor Tavâl. Chiar aşa s-o fi întâmplat! Poate 
că se află undeva în pământ, căci pe poartă n-avea cum să iasă. Dacă vedeţi 
urme de pământ proaspăt, săpaţi și poate daţi de leșul băiatului. 

În răstimp se ivi şi Kerim-efendi, alaybeyul ce-l pierduse pe Gașpar, 
uluit de vestea căzută ca un trăsnet. 

— Nu cumva şi pe beyul meu l-or fi căsăpit? întrebă el în şoaptă. 

— N-are nici o legătură una cu alta, i-o reteză dizdarul. Numai în oraş 
trebuie cercetată pricina și socot că este fapta vreunui ghiaur, strecurat pe 
furiș, ca să nu mai fie trași copiii în ţeapă, cum poruncise răposatul. Dacă s- 
ar fi îndeplinit nesăbuita poruncă, abia atunci... 

Nu-şi putu însă urma firul, căci la picioarele alaybeyului se năpusti un 
spahiu, suflând ca un gânsac. 

— Ce veste, Mahmud? Aflat-ai cumva băiatul? întrebă Kerim. 

— Înălțimea-ta, eu vin din târg și abia scăpai cu zile. S-a strâns 
puzderie de lume, cu furci și topoare, izgonindu-ne cu pietre. Acuma vin 
asupra cetăţii şi nu cred să mai fi scăpat vreunul dintre ai noștri, de nu va fi 
avut cal. 

— Asta ne mai trebuia! se încruntă Tavâl. Așa-i când își bagă Șeitan 
coada. Am zis eu să nu-i răscolim pe blestemaţii de ghiauri cu porunca... 

Se opri însă, fiind de faţă şi Kerim, despre care nu ştia în ce ape se 
scaldă. 

— A vrut să-l găsim pe Gașpar-beg, încercă sfios alaybeyul să ia 
apărarea răposatului paşă. 


— Pe dracu! înjură dizdarul. Nici nu ştim măcar dacă-i prins ori se va 
fi aflând undeva la taclale, iar noi dăm vina pe ghiauri. Dacă treaba a fost 
ticluită mai dinainte, după cum ai spus, atunci oricum nu i-ar da drumul 
solului, chiar de-am ucide pe toți locuitorii Tamasvarului. Acuma cum să 
mai ieşim din cetate să-l căutăm?! 

— De, ştiu eu? ridică din umeri Kerim. 

Din afara zidurilor se auzea mare larmă și strigăte de furie, ba şi câteva 
împușcături răzlețe. 

— Să potolim mai întâi mulţimea şi să-i trimitem pe la casele lor, 
gândi Tavâl cu voce tare. Pe urmă om vedea! 

— Să nu dau o roată cu spahiii mei? se băgă alaybeyul. 

— De ei aş avea trebuinţă în alt chip. Cu toţii să fie strânși în preajma 
porții și să aştepte călare până oi face eu vreun semn. 

— Bucuros! încuviință Kerim, căruia mintea îi rămânea în urma 
braţului. 

Tavâl porunci ca întreaga suflare a cetăţii care putea să ţină o armă-n 
mână să se adune în faţa porţii celei mari. Mai porunci să fie aduse încă 
două balimezuri și să fie îndreptate asupra mulțimii. 

Dar în loc să se înspăimânte, ghiaurii începură a arunca cu pietre la 
vederea celor două guri amenințătoare. Ba unii loveau cu toporul în poarta 
de lemn, așa că nu mai era vreme de pierdut. Dizdarul încălecă pe un 
armăsar arăbesc și, în fruntea spahiilor, porunci să se deschidă poarta. 

Văzându-l, şi cei mai îndrăzneţi se traseră îndărăt, lăsând un loc gol 
între răsculați și oșteni, care nu se clintiseră încă. Atunci se ivi crainicul 
cetății, binecunoscut târgoveţilor, şi, îndreptându-se călare spre mulțime, 
începu a striga: 

—  Ascultaţi, oameni buni! Înălţimea-sa Hadâr-paşa a fost ucis 
mişeleşte de... 

Fu însă acoperit de tumultul mulțimii, a cărei frenezie nu mai cunoștea 
margini. Huiduieli și chiote i se adresau fostului pașă plecat pe lumea 
cealaltă, cu urarea de a se opri numai în fundul iadului. 

Tavâl zâmbi mulțumit, văzând întorsătura pe care o luau lucrurile, așa 
că făcu semn crainicului să urmeze porunca dată. 

— Înălțimea-sa Ibraim-efendi, dizdarul cetăţii noastre, a hotărât să vă 
trageţi fiecare pe la cășile voastre, fără stricăciune, şi nici o sminteală nu vi 
se va face pentru răzmerița, asta. 


Bucuria răzvrătiţilor deveni fără margini și chiotele îl siliră la o destul 
de lungă aşteptare. Abia într-un târziu izbuti să continue: 

— Porunca straşnică este ca nimeni să nu adăpostească ori să ajute pe 
ucigașul milostivului nostru stăpân... 

— Huooo!... Huooo! 

— ... ci, ca un cinstit supus, să se înfățișeze la dumnealui Ibraim- 
efendi oricine va şti despre ucigaș... 

Ultimele cuvinte fură din nou acoperite de larmă, dar dizdarul nu se 
mânie, fiindcă nu-i păsa dacă se va afla vreodată cine a scăpat lumea de un 
asemenea ticălos. 

— ... aşijderea, cine are vreo ştire de locul unde se află luminăţia-sa 
Gaşpar-beg, solul măritului nostru padișah, Alah să-i hărăzească zile 
fericite... 

Oamenii păreau a nu mai da ascultare poruncilor, ba unii chiar 
începură a părăsi locul, îndreptându-se spre casă. Încetul cu încetul, toată 
acea mulțime, zăgăzuiți numai prin dibăcia lui Ibraim Tavâl, pieri ca prin 
farmec şi liniștea se aşternu deasupra orașului. 

— Aferim, dizdar-efendi, zise încântat alaybeyul. Domnia-ta ai fi bun 
de beylerbey, şi n-am mai avea nici un necaz. 

Ibraim primi măgulit cuvintele stambuliotului, gândind că i se va duce 
vestea la Poartă de isprava lui. 

— Avem să dăm noi și de urma celui pierit. Trimitem olăcari în tot 
vilaetul 'Tamasvarului, precum și iscoade şi nu se poate să nu dăm de el, cât 
de curând... 

Reintrând în cetate, 'Tavâl porunci scotocirea tuturor cotloanelor, doar 
de va da peste Ali, căci era de datoria lui să-l afle pe făptaş până a nu veni 
viitorul valiu. Ştia că de la băiat ar fi putut afla ucigașul, pe care l-ar fi 
pedepsit pe loc cu moarte uşoară, ca răsplată pentru fapta lui bună. 

În căutarea lui Ali s-au scos până și pietrele care se mișcau cât de cât, 
dar zadamic. Nimeni nu s-a gândit la paznicul porţii, iar peste ziduri numai 
păsările cerului ar fi putut trece. Dar vestea ajunse în cele din urmă și la 
bătrânul azap lusuf, cel care-l făcuse scăpat pe copil, şi cum auzi se şi 
înfățişă dizdarului. 

— Stăpâne, eu sunt vinovatul! 

— Tuuu?! se miră Iavâl, nevenindu-i a crede. Tu să-l fi ucis pe Hadâr- 
paşa?! 


— Nici gând, efendi! Eu însă am dat drumul, pe poartă, lui Ali. Abia 
acum am aflat că-l caută pretutindeni, și iată-mă-s! 

— Cum i-ai îngăduit să plece, câtă vreme poruncisem să se încuie 
porţile? Pentru ce n-ai ascultat? 

— Începuse a plânge și mi se rupea inima, dar mai pe urmă, când auzii 
că-i căutat, nu mi-a mai părut rău de ce-am făcut și am venit eu în locul lui 
să capăt osânda. 

— Tu crezi că Ali?... holbă ochii Tavâl. 

Iusuf încuviinţă în tăcere. 

— Ţi-a mărturisit-o chiar el? 

— Să-mi fie cu iertăciune, nu, dar altul n-avea cine, că nimeni nu s-ar 
fi putut apropia de gâtul înălțimii-sale, în afară de el. 

În mintea dizdarului se făcu lumină, dar rămase uluit de uşurinţa cu 
care bătrânul azap se învoia să treacă el drept vinovat. 

— Ştii că asta înseamnă să-ți pui capul, dacă zici că tu l-ai omorât pe 
beylerbey? întrebă el mai mult în şoaptă. 

— Eu îs bătrân, dar băiatul are viaţa înainte și poate o mai face și alte 
fapte bune! 

Lui 'Tavâl mai că-i venea să-l îmbrăţișeze pe acest oștean cinstit, dar se 
tinu, punându-i numai mâinile pe umeri. 

— Bre lusuf, tu ai băut cam mult și drept pedeapsă Alah ţi-a luat 
minţile! Aşa ţi s-a părut că i-ai dat drumul lui Ali, dacă ai apucat să spui 
cuiva. Cum s-ar fi putut ca tocmai tu să-mi încalci porunca?... Nu-i aşa? 

— Luminate stăpân, în viaţa mea ticăloasă n-am pus strop de licoare 
spurcată în gura mea. M-am ferit ca de... 

— Vezi? Tocmai pentru aceea, acuma, când ai gustat și tu puţin, te-ai 
îmbătat pe dată şi Alah te-a pedepsit cu vedenia... Pe poartă n-a ieșit 
nimeni, nici musca! 

— Dacă aşa-i porunca, eu ce să zic? 

— Tu întotdeauna ai fost un oștean supus și nici nu te-ar crede nimeni, 
dacă i-ai îndruga balivernele cu Ali, adăugă dizdarul bătându-l pe umăr. 

Azapul făcu nedumerit cale întoarsă, zicându-și în gând: „Mare ești tu 
Alah și Mehmet îi profetul tău! Voi pe toate le ştiţi și n-aveţi să vă mâniaţi 
pe robul vostru, dacă oi gusta și eu acum din licoarea cea spurcată”... 

RĂSPLATA PRINȚULUI 


Mirko se uită uluit la căpitanul Cladovei, nevenindu-i să-și creadă 
urechilor. Baronul aici?! Cum de izbutise să le-o ia înainte? Se înțelege că 
în vreme ce ei dormeau în pădure. 

— De ce-o mai fi venit după noi, dacă ne-a avut la mână în 
Caransebeș? întrebă Kocea. 

— Uiţi de încăierarea de la plecare? îl repezi Mirko. 

— Pentru numai atâta nu se zbuciuma el să vă ajungă, alta poate fi 
pricina, căută să-i liniştească Decsy. 

Slujitorul care venise cu vestea rămăsese nemișcat, așteptând porunca 
stăpânului său. Căpitanul însă îl mai întrebă: 

— Când a sosit luminăţia-sa? 

— Nu cu mult înainte, că nici n-a apucat să se dezbrace... 

— Aşa îi e obiceiul! dădu din umeri Decsy. Bine, poţi să pleci, iar de 
te-o întreba spune că ne ducem pe dată. 

Mirko săltă capul, fulgerând cu privirea. 

— Doar n-ai în gând a mă vinde, chiar domnia-ta, căpitane?! Eu de 
bunăvoia mea am venit aici şi nu poftesc a mă da prins „beutorului de 
sânge”. 

— Dar cine a zis că te duci la el? zâmbi Decsy. Au n-a poruncit el să-i 
duc pe cei doi oameni care-s la mine? De unde să ştie că voi sunteţi aceia? 
Am să mă înfăţișez cum a vrut, dar cu alţii în locul vostru. 

— Şi noi?! se miră Kocea. 

— Vă strecuraţi binişor în vreme ce eu m-oi duce la baron şi după ce-ţi 
ieşi din Cladova nu eu vă voi povăţui ce aveţi de făcut. 

— Ştiam eu că dumnealui căpitanul n-are să ne dea vânzării, zise iarăşi 
Kocea cu faţa numai zâmbet. 

Decsy îi lăsă să se descurce, contând pe șiretenia lor, iar el, chemându- 
şi două slugi credincioase, porni spre hidoasa încăpere, stropită nu de mult 
cu sângele lui Oster. 

— Nu te așteptai să mă vezi aşa curând, nu-i așa? rânji Czobor. 

— Drept să spun, nu, luminăţia-ta! 

— Unde-s cei doi? 


— Aicea-s! arătă el spre însoțitori, dar, nu vă fie cu supărare, sunt 
cinstiți și oamenii mei de credinţă. 

— N-am eu treabă cu ei, se răsti baronul. Te întreb de străinii ce ţi-au 
venit acuma. 

— Ei sunt! 

— Cum ei?! se înfurie Czobor. Străjerii mi-au spus c-au intrat doi 
călăreţi ce păreau osteniţi de drum. Unde-s? 

— Despre alţii eu nu mai am ştire, dar, ce-i drept, şi ei vin de la 
Caransebeș, unde-i trimisesem săptămâna trecută. Azi în zori au pornit spre 
casă şi iată-i ajunşi acum. Așa-i mă? întrebă el slujitorii. 

— Întocmai, măria-ta! răspunseră amândoi deodată. 

— Hm! pufni înciudat baronul. Nădăjduiam să fi fost turcul şi 
tovarășul lui, după cum îmi spuseseră nişte neguțători. Cică goneau caii 
nebunește către cetate şi mi-am zis că n-ar putea fi decât cei ce se fereau de 
mine. Cine să fi fost atunci? 

— Care turc, înălțime? făcu pe prostul Decsy. Neguţătorii, da! Au 
plecat însă, încă de ieri de la amiază, iar altcum, picior de păgân n-a călcat 
între aste ziduri. 

— Lasă că ştii tu despre cine-i vorba, i-o reteză baronul. Doar ai fost 
de față când a mărturisit neamţul acela și tu mi-ai dat pe nemernicul de sârb. 

— Şi nu l-a prins? 

— Prins pe dracu! 'Ticălosul nu era decât un fricos și pe deasupra mi-a 
mai ucis şi câteva cătane, ieri-seară. Cred că era înţeles cu turcul. Ah, dacă 
pun mâna în ceafa lui... 

Decsy nu apucase să afle de moartea hotnogului, care era dintre 
oamenii baronului, nu ai cetăţii, îl ştia însă de om al dracului. Baronul îi 
povesti ceea ce îşi închipuia el că s-a petrecut cu prinderea lui Grazziani, 
dar fără să arate şi vina lui. Ar fi plecat să-i aţină calea spre Timișoara, dacă 
nu erau afurisiții de neguțători să-i spună de cei doi călăreţi fugari. 

— Vezi că am trebuinţă de un olăcar vrednic, urmă el, pe care să-l 
trimit la alteţa-sa la Deva. 

— Găsesc eu! răspunse Decsy străfulgerat de un gând. 

— Atunci să-i pregătesc o scrisoare, să-i spun ce-am făcut până acum 
şi să trimită pe careva să-i ațină calea și înspre Arad. Ai grijă că am poruncit 
să nu mai iasă nimeni din cetate fără voia mea, că eu încă mai gândesc la 
cei doi fugari... de n-or fi fost sârbul cu tovarășul lui, care au scăpat aseară 
de cătanele mele, ca prin minune. 


— Nu prea cred... 

— Ba să crezi! îl opri baronul. Nici nu-ţi dai seama ce ai dracului sunt 
haiducii ăștia, care nu-s nici ţărani, nici ostaşi. Oricum eu am pus oameni de 
nădejde la poartă, să nu cerce careva! 

— Dar olăcarul? 

— Acela da! De altfel va avea şi scrisoarea cu pecetea mea și slujitorii 
ştiu că nu trebuie să-i facă greutăţi. 

Czobor intră în cancelaria cetăţii în vreme ce Decsy se zori să dea 
peste Mirko şi Kocea, mai înainte de-a ajunge la poartă. Din păcate erau 
chiar acolo, certându-se cu străjerii ce nu voiau să-i lase să plece. 

— Dar scrisoarea pentru alteţa-sa, v-a dat-o domnul baron? întrebă 
Decsy, apropiindu-se liniștit de ei. 

Kocea rămase cu gura căscată, dar Mirko pricepu că era vorba de un 
vicleșug care urma să-i scape și vru să răspundă, însă căpitanul urmă fără 
să-i ia în seamă: 

— Mai aşteptaţi aici, că mă duc eu însumi s-o aduc! 

După scurtă vreme se înapoie cu o tașcă, pe care le-o întinse în grabă. 

— lacă, aici aveţi hârtia, cu pecetea luminăţiei-sale! Nu care cumva să 
vă abateţi din cale, că-i zor nevoie mare să trimită oşteni pe urmele unor 
ticăloși. 

Strângerea de mână a lui Decsy îi spuse lui Mirko mai mult decât 
vorbele, aşa că nu mai întrebă nimic, ci îşi văzu de drum, împreună cu 
Kocea. Oamenii lui Czobor se uitară uimiţi, dar, fiind şi căpitanul cetăţii de 
faţă şi scrisoarea stăpânului lor, nu mai ziseră nimic. Haiducii însă dădură 
pinteni luând-o în galop spre Deva, așa cum fusese vorba. 

— Doar n-o să mergem la prinţ? se îngrijoră Kocea oprind fugarul. 

— De ce nu? zâmbi Mirko. Să vezi ce renghi avem să-i jucăm 
domnului baron! Nu ştiu ce naiba o fi scriind aici, dar n-am de gând să i-o 
dau alteţei-sale. 

— Şi ce-ai să faci? 

— O să vezi!... 

În odaia de sfat a cetăţii din Deva, alteța-sa ilustrisimă Bethlen Gabor 
punea ţara la cale împreună cu sfetnicul său de taină, Ugrai Jeno. 

— Alteţa-voastră nu are de ce să fie îngrijorată, spunea Ugrai, după 
câte îmi aduc aminte Czobor dintotdeauna a dus la bun sfârșit slujbele 
poruncite. Dreptu-i că lasă mult sânge și blestem pe unde trece, dar altcum 
nu se poate în vremurile de astăzi. 


— Jeno dragă, nu de sânge mă tem eu, ci ca nu cumva să fim înșelaţi 
cum că Gaşpar ar avea asupra lui făgăduiala împăratului. Atunci nu ştiu 
cum aş mai scoate cămașa la Poartă, oprind solul sultanului, fără pricină. 

— Asta cam așa-i, încuviinţă sfetnicul. Dar de s-o găsi? 

— Ei bine, atunci s-a zis cu Grazziani! Și nu numai atât! Dacă Ahmed 
ar vedea amestecurile nemților în ţara noastră se va înfuria și-l va pali pe 
habsburg. 

— Dar nici sub turci nu-i bine, cuteză Jeno. 

— Ai dreptate, dar între două rele o alegi pe cea mai mică, sună o 
veche zicală. Până acuma s-a văzut că tot cu păgânii ești mai slobod decât 
cu creştinii. Pentru asta poftesc să-l dau în vileag pe Grazziani — omul cu 
două feţe. 

— Nu-i scapă lui Czobor, ilustrisime, de-ar fi să-l taie bucățele pe 
acest italian. Numai să aibă scrisoarea cu pricina asupra lui, că altcum 
baronul e în stare să-l facă să mărturisească prin cazne că a uneltit contra 
sultanului şi asta nu-i de ajuns. Am mai putea spune la nevoie că a încălcat 
țara noastră fără ca noi să ştim cine este. 

N-apucă să-și termine bine vorba, că ușa se deschise și un copil de 
casă intră plecându-se ceremonios. 

— Ce s-a întâmplat?! se miră prinţul. 

— A sosit un olăcar de la Cladova spunând că are să vă spună ceva 
numai alteţei-voastre, de la baronul... 

— Adă-l aici! se repezi Bethlen. 

— E cam murdar... 

—Așa cum arată! 

Pajul ieşi cu aceeași plecăciune și introduse olăcarul, care cum intră pe 
ușă puse un genunchi la pământ. 

— Ai scrisoare, ori spui prin viu grai? întrebă prinţul. 

— Măria-ta, am învăţat pe de rost, dar nu mi-i îngăduit să spun decât 
numai alteţei-voastre, răspunse Mirko, uitându-se la Ugrai. 

— Poţi vorbi liniștit, dacă-ţi poruncesc. 

Haiducul trase aer în piept și săltând fruntea închise ochii, apoi începu 
cu vocea ridicată: 

— Înălţimea-sa domnul baron Czobor Istvan, prea bunul meu stăpân, a 
spus că omul prins a scăpat și alteța voastră să grijiți de pază la Inău și 
Chioar, căci luminăţia-sa va merge pe urmele lui. Atât! 


— Inău?!... Chioar?!... îngăimă Bethlen uitându-se la Ugrai. Baronul 
tău s-a ţicnit, Jeno! Auzi neobrăzare? Să-mi poruncească mie?! 

— Aşa te-a învăţat stăpânul tău să vorbeşti? îl întrebă Ugrai pe Mirko. 

— Înălţimea-sa domnul baron Czobor Istvan, prea bunul meu stăpân, a 
spus că omul prins... 

— Hoo! Ce, iar o iei de la început? se răsti prințul. Ceva scris nu ţi-a 
dat? 

— Nu, măria-ta! A spus... 

— Destul! se băgă Jeno. 

— E tâmpit de tot, ca și stăpânul, făcu batjocoritor Bethlen. Jeno, 
oferă-i tu ceva bani şi dă-l afară. Cu baronul ne vom socoti cum se cuvine 
pentru astă neruşinare. 

Lui Mirko îi venea să sară în sus de bucurie, căci tocmai asta voia, ca 
prinţul să-l pedepsească pe „beutorul de sânge”. Se ţinu însă, făcând mai 
departe pe prostul până ce părăsi încăperea, după ce Ugrai îi aruncase o 
pungă cu bani. 

— Place-ţi? întrebă Bethlen rămas din nou cu sfetnicul. Parcă am 
simţit că aşa are să se întâmple cu dobitocul de Czobor! Barem să nu fi 
făcut vreo boacănă, întrucât am înţeles de la omul lui că nu l-a prins pe 
Grazziani. 

— Zicea că i-a scăpat, dar asta poate să însemneze că i-o fi luat 
scrisoarea, însă ce să caute la Inău, ori Chioar?!... 

— Nişte vite încălţate, și el şi solul lui! 

Cu mâinile la spate, Bethlen se plimba furios prin dreptul ferestrei. În 
vale, la poalele muntelui, se întindea târgul Devei, casele înstăriților 
acoperite cu olane roșii, dar şi mahalalele calicimii, pline de câini și de 
copii ce se zbenguiau toată ziulica, până când erau mai răsăriţi și buni de 
muncă. Tot pe acolo se aciuiseră și olahii, care de mult fuseseră izgoniți din 
preajma dealului cetăţii, spre a face loc sașilor şi ungurilor. Cerul făgăduia 
mai zilele trecute să se arate senin și însorit, însă acum îşi trăsese o perdea 
de nori plumburii, cernând o burniţă vineţie asupra caselor și copacilor abia 
înmuguriți. 

— Ce-ar fi dacă ne-am bizui şi pe vicleșug în treaba asta? curmă 
liniştea Ugrai. 

— Ce vrei să spui?! întoarse capul principele. 

— Unde n-a izbutit Marte, poate să câștige Afrodita! zâmbi cu înţeles 
isteţul sfetnic. 


— Vrei să amestecăm și femei? 

— În nici un caz! Numai pe Agnes! 

— Păi, ea ce-i?! 

— Sluga supusă a alteţei-voastre, dar mai presus de toate cea mai 
ascuţită minte ce a putut clădi vreodată Satana. 

— Jeno dragă, zâmbi prinţul. De te-ar auzi ce părere bună ai despre ea, 
Agnes te-ar îmbrăţișa cu toată căldura... 

— Departe de mine gândul de-a o bârfi, ci mai degrabă mă închin în 
faţa iscusinţei minţii și a frumuseţii desăvârșite a contesei. 

— Ştii bine însă că ea fără lulia Mikes nu se încumetă niciodată la 
drum. Amândouă parcă ar fi una! 

— Nu şi în pat, alteță, făcu Ugrai, aruncându-i o privire plină de 
înţelesuri. Altcum, se împlinesc una pe cealaltă. 

— Vrei să fii răutăcios, prietene, răspunse Bethlen fără supărare, ba 
chiar cu oarecare fudulie, căci el o cunoștea și mai bine pe Rozsnyai Agnes, 
stăpâna de la Galda. Drept să-ţi spun, nu m-am gândit la ea și poate că ar fi 
fost mai bine s-o fi trimis de la bun început, fără să-l mai fi băgat pe 
măgarul de Czobor. Auzi la el, să-i aţin eu calea la Inău... Cine știe cum se 
va fi năpustit fiara de baron, înspăimântând tot ţinutul, iar Grazziani nu 
putea să nu afle de sosirea lui. 

— Nicicând fiicele Evei n-au dat greș... 

— Cu atât mai mult Agnes, fiica lui Belzebuth, după cum spui tu, i-o 
reteză Bethlen luminându-se iar la chip. Prea-bine, cheam-o! 

— Pe amândouă! 

— Nu-i nevoie, ştii bine că nu vine una fără cealaltă, fiind şi vecine de 
moșie, că doar Mikloslaka îi la doi pași de Galda. 

Ugrai încuviinţă din cap. 

— Va trebui să le trimitem la Temesvar, chiar în cetatea valiului, spuse 
el. Dacă Czobor l-a băgat în sperieţi pe Grazziani, acesta va căuta sprijinul 
paşei de acolo și va trece în pustă pe la Gyula. 

— Vorbești de parcă ţi-ar fi destăinuit însuși veneţianul gândurile lui, 
dar tot aşa socot şi eu şi nici nu poate fi vorba de Inău. Fetele noastre vor 
trebui să se descurce mai înainte de a pătrunde pe pământurile pașalăcului 
de Buda, căci pe acolo se vântură mai cu ușurință iscoadele habsburgilor. 

— Asta ar însemna ca Agnes să se afle în brațele lui Grazziani în mai 
puţin de două zile. 


— Chiar în braţe, Jeno... am auzit că italianul e tânăr, nu-i de lepădat 
şi doar ştii cum e neamul lor! 

— Sunteţi cumva gelos, alteţă? Agnes e în stare să facă orice pentru 
principele Transilvaniei... 

Bethlen roși până în vârful urechilor, dar sub făloasa lui barbă nu i se 
putea ghici roşeaţa. 

— Aş pofti să-l ştiu pe Grazziani la picioarele contesei, dar... mă rog! 
Binele țării e mai presus de orice! Oricum, n-ar strica să fie mai zgârcită cu 
farmecele ei pentru străin. 

— Cum văd eu, alteţa-voastră încă n-a uitat-o pe contesă? 

— Vezi tu, Jeno, eu nu am voie să dau uitării pe nici un supus al 
domniei mele! se înveseli principele Transilvaniei. 

În răstimp, Kocea aştepta cu inima cât un purice să vadă ce se va alege 
din cutezanţa tovarăşului său. Acuma chiar că și-ar fi lăsat pielea pe băț de 
punea gabja pe ei „beutorul de sânge”. N-avea de unde să știe el că acesta 
se şi grăbise să apuce calea spre Timișoara, trecând din nou prin Caransebeş 
şi luându-i urmele lui Gașpar Grazziani. 

Mirko se ivi ţanţoș, săltând în podul palmei punga dobândită. 

— Aşa se răsplăteşte slujba făcută cu credinţă! pufni el arătându-i lui 
Kocea banii. Hai să mergem la „Lâna de aur” să numărăm câţi galbeni or fi 
în ea! 

Abia atunci îi veni şi lui Kocea inima la loc, iar după ce se ghiftuiră 
bine din bucatele vestitului han din Deva, vinul de Ighiu îi făcu să uite cu 
totul de baronul Czobor. Din păcate n-au apucat să-și numere mai întâi 
averea, ci l-au chemat pe hangiu, chipurile să se grozăvească și față de el cu 
răsplata prinţului. 

Stăpânul se apropie cu ploconeli și-i sticliră ochii văzând că sărăntocii 
aveau cu ce să plătească, fiindcă dintru început se cam codise să le dea de 
mâncat şi de băut. Numai privirea lui Mirko l-a făcut să se înduplece. Acum 
se liniștise, dar și el şi mușterii holbară ochii cât cepele văzând că din pungă 
nu se răsturnau decât aspri turceşti, care, deşi mulţi, nu păreau a fi destui 
pentru plată. 

— Ce înseamnă asta? îngăimă hangiul. 

— Bani! nu vezi? Bani cu care ne-a răsplătit alteţa-sa, aşa că nu cârti, 
pentru cele două hartane de berbec... 

— Vă bateţi joc de mine, golanilor? se înroşi jupânul... Ei bine, vedeţi 
voi pe dracu! Aţine-te, Pişta! 


O namilă de ţigan buzat se ridică proptindu-se într-o măciucă. Apoi, 
cumpănindu-și cumplita armă, se apropie de ei. 

— M-ai strigat, stăpâne? mormăi acesta cu voce groasă. 

— la vezi, mă! Scutură-i pe sărăntocii ăştia că poate mai găsești ceva 
creițari dosiţi, iar de nu, trage-le o mardeală bună, să nu uite c-au mâncat de 
pomană la mine! 

— Apăi, dacă aşa ţi-i vorba, sări Mirko, atunci se schimbă socoteala... 

Cât ai clipi, scoase un hanger și se repezi la hapsân, apucându-l cu o 
mână de grumaz, iar cu cealaltă proptindu-i tăișul în beregată. 

— Adă banii înapoi nemernicule, dacă nu ţi-s pe plac! şi făcu semn lui 
Kocea să înșface punga. Iar tu, ţigane, de nu arunci bâta și nu șezi blând, 
rămâi slugă fără stăpân, că ţi-l belesc ca pe porc! 

Toţi cei câțiva mușterii rămaseră înmărmuriţi de cutezanţa haiducului, 
iar Pişta, rânjind, făcu un pas mai aproape. 

— Stai în loc, Pișta, că ăsta-i Mirko, haiducul! se auzi o voce. 

— Întocmai! se fuduli Kocea. Nădăjduiesc că auzit-aţi de noi? 

— Nu mă ucide! horcăi hangiul. Ia-ți banii... 

— Aşa am să şi fac! răspunse Mirko, neslăbindu-i strânsoarea. Dar mai 
întâi poruncește ţiganului tău să se domolească, altfel eu nu știu multe! şi-l 
îmboldi cu hangerul. 

— Pişta, ţâpă bâta și şezi în loc! gâfâi el, cu toate că Mirko îi slăbise 
anume strânsoarea ca să poată vorbi. 

Țiganul dădu nepăsător din umeri și se trase înapoi, aşezând măciuca 
pe o masă şi așteptând parcă să vadă ce se va mai întâmpla. 

— No, aşa-i bine, drăguţule! rânji Mirko, fără să-i lase grumazul. Şi 
zici că nu-ţi plac banii mei?... iacă, mie îmi plac ai tăi şi fă bine poruncește 
să-mi aducă aici o sută de ducați! 

— Vaaai de mine, păcatele mele! se tângui hangiul. De unde să scot 
atâta bănet? De mi-i tăia bucățele și tot nu scoţi pe mine atâta! 

— Pe tine nu, că ești numai osânză, dar nu mai zăbovi, că n-am vreme! 

— Cincizeci! icni jupânul, îmboldit din nou. 

— Nu mă târguiesc! Numai atâta să preţuiască scârbavnica ta viaţă? 
Vrei să-mi cat eu singur? la vezi Koceo! 

Acesta se îndreptă mai întâi spre ţigan și-i luă măciuca din față, după 
care se duse şi trase uriașul zăvor de la ușă. 

— la trageţi-vă şi voi mai laolaltă! porunci Kocea spre cei câțiva 
mușterii, amenințându-i cu bâta. Puneţi pe masă cuțite, săbii şi pistoale, că 


de nu, vă cer şi pungile! 

Cu toții se grăbiră să îndeplinească voia temuţilor haiduci, dar în afară 
de două bricege și un hanger nimeni nu mai avu arme. 

— Faină treabă, Koceo! încuviință Mirko, ţinându-l bine pe hangiu. 
Acuma ia spune cu binișorul unde să caute, că... na, mă jur să nu-ţi iau mai 
mult! 

— Barem şaptezeci... încercă să se târguiască acesta. 

— Nu ne-nţelegem, și-i bai! Koceo, ia aprinde o feştilă să-l vedem mai 
bine pe jupân! Ard de nerăbdare să-i rad barba, dar cum n-avem vreme, i-o 
pârlesc ca la porc... 

— Îţi dau, tâlharule! izbucni hangiul înfricoșat. Vedea-te-aș în ştreang, 
nemernicule, îți dau!... Mă sărăceşti... 

— Las” că scoţi tu alții, rânji Mirko. Și bagă de seamă să vorbeşti mai 
frumos că mă mânii și nu-ţi mai cer nimic! Ce dracu te tot văicărești? Doar 
ţi-am arătat și ție cum m-a răsplătit pe mine prinţul, și nu m-am văitat. Eu îţi 
cer nişte bani, doar cu împrumut... 

Deodată se auziră niște bătăi în ușa de la intrare. 

— Deschide, jupâne! Ce, ai închis ziua-n amiază mare?... Hei, n-auzi? 
Deschide! 

— Cătanele! spuse unul din încăpere. Caraula! 

În ochii hangiului licări nădejdea, dar iute se stinse, căci tăişul din 
beregată îi aminti în ce stare se afla. 

— Heei, jupâne, se auzi de afară. Păţit-ai ceva? 

Mirko îşi reveni pe dată și porunci lui Kocea să tragă brăcinarul 
cârciumarului, cu care să-l lege, iar celorlalți le șopti că de scot vreo vorbă 
dă foc la cârciumă să ardă peste ei. 

Dar a fost îndeajuns o clipită de nebăgare de seamă a lui Kocea, ca să-i 
strice plănuirea lui Mirko. Trecând prin dreptul lui Pișta, acesta îl pocni 
zdravăn în moalele capului cu pumnul lui de matahală și Kocea se prăbuși 
ca o cârpă. Apoi, cu o iuţeală greu de crezut pentru asemenea namilă, se 
repezi asupra hangiului, răsturnându-l peste Mirko şi prăvălindu-se toţi trei 
la podea. Cârciumarul începu să strige după ajutor, iar Pișta se așeză cu 
toată greutatea peste Mirko, înăbușşindu-l. Un mușteriu trase zăvorul şi 
caraula pătrunse în odaie. 

ÎN CODRII TIGHECIULUI 


Cu toate că primăvara venise și pe meleagurile de la marginea 
vestitului codru ce se întindea de o parte și de alta a Prutului până hăt 
departe către vărsare, satul Pojorâta era pustiu. Ai fi putut gândi că va fi fost 
călcat de vreo trâmbă tătărească, numai că nu era clintită nici o casă și nici 
urmele pojarului nu se vedeau. Alta trebuia să fi fost pricina băjenirii 
sătenilor, şi aşa şi era. Slugile vel-armașului Nicoriţă hărțuiseră necontenit 
țăranii să iasă la muncă pe moșia devenită acum boierească, până ce într-o 
singură noapte întreg satul s-a băjenit, cu căţel, cu purcel. 

Marele boier bănuia însă că numai blestemata de răscoală ţărănească 
ce mocnise peste iarnă ca să-şi arate colții o dată cu firul ierbii era adevărata 
pricină. Şi mai știa domnia-lui că nu puteau fi duși prea departe, dar păs de 
te avântă în codru, când erau aşa de porniţi împotriva lui... Spumega, 
neavând cu cine munci ogoarele, dar n-avea ce face. 

Prea şi-o luase în cap sărăcimea de când cu domnia 'Tomșei, dar după 
mazilirea acestuia, către sfârșitul lui brumar 1615, le băgase el minţile în 
cap mocofanilor. Acum însă se sumeţiseră din pricina zvonului că și alte 
sate apucaseră pe calea dihoniei şi se împotriveau să iasă la muncă pentru 
boieri. După înfrângerea lui Tomșa la Tătărani și înscăunarea măriei-sale 
Alexandru vodă Movilă, acesta nu-i mai avea la suflet pe răzăși şi dăduse 
mână liberă boierimii să-i vecinească. 

Pojorâtenii erau de când lumea pe aceleași meleaguri și nici cei mai 
gârboviţi de ani nu-şi aminteau să le fi spus moșii lor că ar fi venit de 
aiurea. E. drept că se mai băjeneau, dar numai la doi pași, în codru, iar după 
ce trecea urgia se înturnau în sat, dregeau şi zideau din nou, iar viaţa se 
relua ca şi cum nu s-ar fi întâmplat nimic. Cum era să plece omul de pe 
pământul care-l hrănea? Adesea, cu plugul ori hârleţul, răscoleau osemintele 
străbunilor, îngălbenite şi uscate de vreme, pe care cu grijă le strângeau și le 
aduceau la taica-popa să le sfinţească şi cu mare cinste le îngropau în 
cimitir printre morţii mai tineri. Oale de lut sparte ori întregi semănau într- 
atâta cu cele din casele lor, încât nu o dată le foloseau de parcă le-ar fi 
cumpărat de curând. 


Dumnealui vel-armașul Nicoriţă căpătase de la răposatul Ieremia vodă 
Movilă zapise cum că ar avea dreptul asupra Pojorâtei, a iazului şi a mii de 
stânjeni de pădure. Dar mocofanii, în cerbicia lor, nici nu voiau să audă de 
așa-ceva și scoteau la iveală tot felul de urice îngălbenite, unele chiar de pe 
vremea lui Alexandru cel Bun. După ani de confruntări prin divane, găsiseră 
dreptate la scaunul lui Tomşa. A dat Dumnezeu și la Tătărani s-a mântuit cu 
domnia voievodului calicilor, iar dumnealui vel-armașul căpătase iarăși 
dregătoria în divanul domnesc. Cine să se mai încumete a înfrunta pe un 
boier divănit? 

Cu toate acestea, nu numai țăranii din Pojorâta dar și cei din întreg 
ținutul Fălciului şi al Orheiului se răsculaseră, dând crezare unor scorneli 
cum că un nepot de-al răposatului Ion Vodă strângea oaste făgăduind 
slobozenie şi dreptate tuturor obidiţilor. Flăcăii satelor își ascuţeau 
topoarele și își prefăceau în arme necruțătoare pașnicele coase, de care 
pentru o vreme nu părea să mai fie nevoie. 

Grigore Baltag din Pojorâta, un zdrahon de vreo 25 de primăveri, era 
capul tuturor nemulţumiţilor, dar mai cu seamă purta o ură neîmpăcată 
boierului Nicoriţă. Râca lui era mai veche, încă de pe vremea când stăpânul 
poruncise să-l ţină pe flăcău vreo două săptămâni în butuc din pricina 
rocoșelii de care dăduse dovadă. Ca tuturor celor de seama lui, îi sosise şi 
lui Grigore ceasul însurătorii și tare o mai îndrăgise pe Ilenuţa lui moș 
Precup, care fiind cam sărăcuță se băgase slujnică pe lângă jupâneasă, 
pentru a strânge o brumă de zestre, măcar că băiatul ar fi luat-o numai cu ce 
avea pe ea. 

Dumneaei boieroaica Ilisafta făgăduise s-o răsplătească de s-ar dovedi 
vrednică, dar nici prin cap nu-i trecuse că boierul cel bătrân s-ar mai fi putut 
uita la o fetișcană altcum decât la icoana Precestei. S-a întâmplat însă ca 
într-o noapte, pe când jupâneasa era plecată pe la niște boieri megieși pentru 
mai lungă vreme, stăpânul să facă un mare bairam. După ce s-au veselit cu 
nişte cotnărel, l-a cuprins deodată poftă de femeie. Pe loc a poruncit să-i fie 
înfățișată Ilenuţa și, fără să mai aibă vreo rușine de părul său cărunt, a 
batjocorit-o de faţă cu toţi oaspeţii, poftindu-i şi pe ei să facă așijderea. 
Biata copilă, când s-a văzut scăpată din ghearele beţivanilor, a fugit aşa cum 
se afla şi nu s-a mai oprit decât cu capul într-o fântână. Au găsit-o mai pe 
urmă după duhoarea ce venea din puț şi cu mare greutate s-a mai putut 
cunoaște ceva din fata lui moș Precup. Când taica-popa i-a citit rugăciunea 
de iertare, socotind-o tot pe ea vinovată, fiindcă-și ridicase singură zilele, 


lui Grigore i-a venit să turbeze de furie şi abia a fost potolit de prieteni să 
nu se repeadă la preot să-i astupe gura cu țărână. S-a jurat însă cu glas tare, 
la mormântul ei, că avea să dea el judeţul cel drept ucigașului. 

După câteva zile, flăcăul s-a strecurat la curte cu un baltag pe umăr și 
cât pe ce să-l pălească pe ticălosul boier dacă o slugă nemermică nu-i băga 
codiriștea unei furci taman între glezne. Prăvălindu-se cât era de lung, vel- 
armașul s-a năpustit asupra lui pălindu-l cu ciubota peste fălci și în coaste 
până ce l-a lăsat în nesimţire, năclăit de sânge. S-ar fi ridicat el, că doar era 
mai voinic decât ghiujul, dar același slugoi îi prinsese grumazul între cele 
două coarne ale furcii și se rânjea mulţumit la el, pe când era zdrobit. 

A zăcut aşa, lingându-i câinii sângele de pe față până pe-nserat, când 
au prins de veste ceilalți flăcăi, care au dat fuga și l-au luat acasă. Multă 
vreme s-a zbătut între viață și moarte, dar în cele din urmă tinerețea lui a 
biruit. Nu s-a astâmpărat însă, că-l ţinea legat jurământul făcut Ilenuţei, așa 
că abia înzdrăvenit s-a năpustit călare până în uşa conacului, unde a fost 
răzbit de lefegiii secui ai boierului. 

De astă-dată, vel-armașul Nicoriţă a poruncit ca bezmeticul să fie pus 
în butuci şi să rămână acolo până avea să crape de foame și sete, fiind oprit 
cu străşnicie să se apropie careva de osândit vreo două săptămâni. Porunca 
boierească n-a ţinut însa multă vreme, fiindcă tovarășii lui Grigore au 
năvălit ziua în amiaza-mare într-o căruţă trasă de doi armăsari focoşi, 
aruncând torţe aprinse în clăile de fân și paie, sub ochii uluiţi ai argaţilor. 
Vâlvătăile şi larma au ademenit pe lefegii într-acolo şi pe dată flăcăii au 
întors căruţa şi cât ai bate din palme au ajuns lângă chinuit, ridicându-l pe 
sus cu butuc cu tot. 

Se înțelege că nu mai încăpea împăcare între Grigore Baltag şi vel- 
armaș, dar nici între săteni și curte. Povestea asta se petrecea pe când la Iași 
era în scaun Vodă Tomşa, care-i tăia pe boieri „ca pe berbeci” şi din astă 
pricină nu se încumetase să-i vină de hac neobrăzatului mocofan. Sătenii îl 
povăţuiau să se înfăţișeze domniei cu pâră împotriva boierului, dar Grigore 
nu se încredea în asemenea judecăţi. „Corb la corb nu-și scoate ochii!” 
obişnuia el să le răspundă. 

— Vedeţi voi toporişca aiasta? întreba el. Apăi, mai domn ca ea nu se 
află şi numai cu direptate giudecă! 

lată însă că pe la sfârşitul iernii un alt lon-vodă a chemat sărăcimea să 
înlăture pe hulpavii boieri și să-şi facă singură dreptate. Era tocmai ceea ce 
poftea și Grigore, așa că nu-i de mirare că a fost printre cei dintâi care i-a 


îndemnat pe ai lui să dea foc curţii boierești. Dar n-a mai apucat să-și ducă 
la îndeplinire gândurile, fiindcă lefegiii s-au năpustit asupra satului silindu-i 
pe oameni să iasă la muncă, mânându-i ca pe vite. Grigore, prinzând de 
veste, a izbutit să se strecoare în pădure împreună cu alți flăcăi şi în două 
zile întregul sat s-a adunat la locurile ştiute, din adâncul codrului. Acolo s- 
au sfătuit ca cei vrednici să ducă o armă în mână să se înfăţișeze la oastea 
măriei-sale lon-vodă. 

Noaptea se lăsase mai răcoroasă, fiindcă primăvara se făcea simțită 
doar la lumina sfântului soare, iar sub cerul spuzit de stele trebuia să ai 
cojocul în spinare, oricât de tare ai fi fost. 

— Am ştiri, spunea Grigore către ceilalți, că cele două giupânese, 
mama și fata, au fost chemate de boier la leşi. Altă cale n-au decât prin 
pădurea noastră și s-ar putea să le întâlnim. 

— Să le facem și noi ce i-o făcut boierul... se auzi o voce. 

— De cânele cel bătrân avem trebuinţă, femeile să fie numai nadă, i-o 
tăie Grigore. 

— De ce nu? sări Pandele, un flăcău tomnatec. 

— Apăi duduca Profiriţa îi tocmai bună să te răcorească oleacă și pe 
tine, măi Grigoriţă, se băgă în vorbă Vasile al lui moș Codoi. 

— Parcă giupâneasa Ilisafta are vreun cusur? rânji Pandele. 

— Bine, bre! îngădui în şagă Culai. Ţine-o pentru tine, că de giupâniţă 
ne îngrijim noi, după ce s-o îndulci Grigoriţă. 

Grigoriță înţelese că n-o va scoate la capăt cu tovarășii lui, așa că 
încercă a-i aduce la gânduri mai bune. 

— Ce credeţi voi, bezmeticilor, că giupânesele au să treacă taman prin 
poieniţa aiasta şi or să ne poftească la giugiulit? Și ce gândiţi voi, că noi 
suntem boieri să facem dragoste cu anasâna? 

— Nu te teme măi, Grigoriţă, spuse Pandele, singurul care se mai lua 
de căpetenia lor în șagă. Nu s-o azvârli ea giupâniţă în nici o fântână 
după... 

— Cap ai, minte ce-ţi mai trebuie! i-o reteză acesta nemulţumit. De 
dragoste cu femeile ne arde nouă amu? Noi trebuie să-l silim pe nemernicul 
de armaş să ne lase drepturile străbunilor noştri. Dacă avem să-i batjocorim 
femeile, nu ne mai sloboade nicicând, iar de le prindem zălog, nu le 
înapoiem decât după ce ne dă zapis la mână că nu se mai bagă în moşia 
noastră. 


— Ce baţi câmpii, bre Grigoriţă? sări Vasile. Până mai ieri ne îndemnai 
ca praful şi pulberea să se aleagă de casa și acareturile lui Nicoriţă, şi amu 
vrei să te pui la taclale cu el? 

— Așa-i! Aşa-i! încuviinţară ceilalți. 

— Cu furca şi toporul se smulge direptatea, nu cu vorbe de clacă! 
adăugă ţâfnos Pandele. Iar dacă ne-om giugiuli şi noi cu muiere boierească, 
n-a hi nici o pagubă! 

— Apăi, că voi nu m-aţi înţăles pe mine, răspunse Grigore săltând 
amândouă mâinile. Eu gândeam că tartorul de boier are să vie să-și ieie 
femeia și odrasla de la noi, iar atunci puteam pune gabja pe el şi să-l 
giudecăm ca pe hoţii de cai! 

— Așa parcă-i mai cu chibzuinţă, încuviinţă Culai în numele tuturor. 

Dar în vreme ce flăcăii sporovăiau în inima codrului, jupâneasa Ilisafta 
îşi făcea mare grijă cu călătoria la lași. Nu că n-ar fi poftit să mai schimbe 
tihna de la moşie pe larma curţii domnești, căci avea să se fudulească faţă 
de celelalte jupânese cu rangul şi averea domniei-sale. Și nu era de lepădat 
nici dregătoria dumnealui vel-armașului, ce se divănise iarăși, dovedindu-se 
boier de viță veche și nu din ciocoime. Apoi mai era de trebuinţă să fie 
scoasă și copila în lume, căci trecuse de optsprezece ani şi teamă-i era să nu 
rămâie fată bătrână, ori s-o dea după vreun boier de la ţară. Nu se cădea o 
asemenea înjosire pentru o frumuseţe de fată şi de neam mare și bogată. La 
zestrea ei avea să primească peţitori numai de la boierii-veliţi și poate chiar 
de la șlehtici, cu care de bună-seamă că avea să deie ochii pe la curtea din 
Iași... Dar cum să se încumete la drum lung, numai ele, două femei, chit că 
aveau împrejur roată de lefegii secui? Dumnealui, vel-armașul, plecase 
îndată după sfântul Ion și trimisese poruncă să-i vină şi familia la curte, dar 
nu spusese pentru ce anume. Nu putea fi vorba decât de măritișul Profiriţei! 

Pentru întovărăşire la drum ar fi fost bun și Toma Melinte, prostălăul 
megieş de moșie, care tot da târcoale fetei. Numai că nu avea să se 
înfăţoşeze cu el dimpreună la curtea lui Vodă... dar găsi-va ea cum să scape 
de urât. 'Treaba lui ar fi fost doar să le apere pe drum, poate chiar și de 
propriii lor lefegii... Și cum nu era zi lăsată de la Dumnezeu ca Melinte să 
nu-și facă niscai treburi pe la curtea boierului Nicoriţă, n-a fost prea greu să 
dea de el. 

— N-ai vrea matale, bre Tomiţă, să te preumbli cu noi până în târgu 
leșului? Ai mai vedea lumea care se vântură pe la curte şi numa bine ţi-a 
pica, îi zise jupâneasa de cum dădu cu ochii de el. 


Tânărul Melinte rămase cu gura căscată la spusele boieroaicei. 

— Dar a veni şi duduca? izbuti el să îngaime, roşindu-se până-n vârful 
urechilor. 

— Vezi-bine, c-apăi de ce te poftesc? îl ațâţă Ilisafta. 

— Atunci mai încape vorbă? se bucură Toma. lacă, mă răped să-i spun 
babachii şi până-n sară m-am întors! 

— Dar oare te-a lăsa? 

— Pe mine?! Doar sunt bărbat în toată legea! N-am a da socoteală 
nimănui, numai ceva bani de pungă să-mi deie. 

După plecarea tânărului, Ilisafta nu-şi putu ţine râsul gândindu-se la 
păcăleala ce i-o va trage nătângului, că doar nu era de nasul Profiriţei. Avea 
ea să-l căptușească cu vreuna pe la lași, că moșie avea îndeajuns, slavă 
Domnului! 

Aşa se hotărâse plecarea, iar Tomiţă își adusese şi slujitori înarmaţi, 
daţi de tătâne-său. Acesta grozav se mai bucurase când auzise poftirea ce i-o 
făcuse lui fiu-său înfumurata de Nicoriţoaie, şi nu se mai îndoia că avea să 
urmeze încuscrirea. S-au pornit încă de la cel de-al doilea cântat al 
cocoșului ca să-i prindă zorile trecuţi de afurisitul acela de codru, unde 
mişunau tot felul de jivine, dar mai cu seamă tâlhari și ţărani băjeniţi. Prin 
altă parte nu se putea, căci pădurea se întindea până în părțile Orheiului şi 
Lăpușşnei, iar către soare-apune și miazăzi, atingea lunca Siretului şi mai 
încolo până la Dunăre, aproape de Galaţi. Numai Prutul își ducea leneș 
apele pe la mijloc de codru, dar lăsa din loc în loc vaduri de trecere pentru 
oamenii ce locuiau de o parte și de cealaltă. Un astfel de vad era pe la 
Todireşti, căci să se meargă drept spre miazănoapte era mai cu primejdie, 
din pricina răzmeriţei ţărăneşti. 

Flăcăii din Pojorâta aflaseră prin iscoadele de la conac de pregătirile 
boieroaicei, dar încă nu se ştia anume ziua, aşa că de vreo câtva timp zi și 
noapte stăteau la pândă. Drumul mare era străjuit de stejari bătrâni, uitaţi de 
vreme, dar înalți și falnici de făceau umbră groasă în plină amiază, măcar că 
abia înfrunziseră. Din astă pricină, șleaul era cam jilav şi chiar gloduros pe 
alocuri, încât anevoie era străbătut. Uneori se mai lăţea, dar câteodată era 
atât de îngust încât abia se putea strecura carâta, trasă de cel puţin şase cai, 
fiindcă îndeobşte în asemenea locuri se făceau rovine. 

Tocmai la o asemenea strâmtoare pregătise Grigore Baltag cu ai lui 
capcana, după cum făceau când veneau tătarii și aşa după cum o învăţaseră 
din moşi-strămoși, din cele mai îndepărtate vremuri. Tăiaseră copacii din 


preajmă în așa fel încât să se mai ţină drept, dar împingându-i s-ar fi 
prăvălit cu ușurință în calea trecătorilor nepoftiţi. Din loc în loc adunaseră 
vreascuri ce trebuiau aprinse ca prin fumul lor să-i acopere de privirile 
vrăjmașului pe oamenii pădurii, dar asta numai dacă acesta s-ar împotrivi. 

Începuse a miji de ziuă și păsărelele cele mai harnice ciripeau încă 
somnoroase, vestind o nouă zi. Înveliţi în sumanele lor călduroase, flăcăii 
petreceau cea de-a treia noapte de pândă, dar se bănuia că avea să fie şi cea 
de pe urmă, așa că mai mult au stat cu urechile ciulite decât să se dea 
somnului. 

— Ian auziţi, fraților! sări deodată Culai. Scârţâit de osii... Ei sunt! 

— Taci, bre, c-ai visat! îl repezi unul. 

— Ba, chiar aşa-i! Sculaţi-vă! porunci Grigore. 

Cât ai clipi săriră cu toţii în capul oaselor, punând mâna pe topoare și 
strecurându-se fiecare pe la locurile dinainte ştiute. 

Nimeni nu se mai îndoia că se aude scârțâitul roţilor de carâtă, silită să 
meargă în pasul cailor din pricina șleaurilor prea adânci. După câtăva vreme 
se arătă la vedere cel dintâi călăreț, în spatele căruia venea boierul Melinte 
cel tânăr de la Folești și mai în urmă și carâta vel-armașului cu lefegiii și 
slujitorii boierești. Flăcăii aşteptară cu inima cât un purice să le vină la 
îndemână şi când Grigore socoti că era numai bine, scoase un răcnet: 

— Pe ei, fraaaţilor! şi împinse cu putere stejarul de care se proptise, 
prăvălindu-l în drum. 

— Pe ei, măăăi! răspunseră ceilalți din toate părţile, făcând la fel, de s- 
au speriat drumeţii că întreaga pădure se prăbușește peste ei. 

Îndată porniră a se ridica și nori groşi de fum, stârnind și mai mare 
spaimă între oameni și dobitoace. Văzându-se împresuraţi, lefegiii 
descărcară la întâmplare sânețele, după care dădură bir cu fugiţii, de teamă 
de a nu fi prinşi. Nici vorbă să mai sară în sprijinul stăpânei lor, după cum 
slugile lui Melinte s-au făcut nevăzute încă de la primul strigăt. Cu toţii au 
părăsit-o în graba mare pe lIlisafta, care-și îmbrăţişase fiica înghemuită 
lângă ea și tremurând din toate mădularele. N-aveau jupânesele cum să 
vadă că „tontul” de Tomiţă, singurul care cătase să se împotrivească, fusese 
doborât la pământ. 

Vreascurile fiind prea uscate se topiseră curând sub flăcările ce se 
înălțau făcând și mai multă lumină și astfel se vedeau bine cele două femei, 
mama și fata, strânse una lângă alta. Bătrâna însă nu se pierduse cu firea, ci 
mai curând era înfuriată de atâta neobrăzare. 


— Mişăilor! Nemernicilor! spumega ea. Unde vi-i bărbăţia, ticăloșşilor! 
Nu fugiţi, că pentru asta vă dau plată, lifte spurcate! 

Zadarnice erau chemările, fiindcă cei câţiva însoțitori care nu 
apucaseră la picior mai din vreme zăceau acuma în glod, păliți și despicaţi 
de mușcăturile topoarelor. Numai doi dintre ei, rămaşi ceva mai în urmă, se 
aşezaseră spate-n spate şi căutau a se apăra, apropiindu-se de un cal rămas 
fără stăpân, în şaua căruia au sărit amândoi, luând-o la sănătoasa și izbutind 
astfel să scape. 

— Nu-i lăsaţi, fraţilor! răcni Grigore. După mine! porunci el şi fără să 
se mai uite în spate sări pe un cal, luând urma fugarilor. 

Se pare însă că nu fusese auzit şi nici văzut de ai săi, care erau cu ochii 
pe cele două jupânese. 

— Agiutoor! Hoţiii! nu mai contenea să strige boieroaica, doar de va fi 
auzită de careva. Veniţi la mine! 

— Iacă am sosit, cinstită giupâneasă! rânji Pandele. 

— Lipseşti, mișălule, din faţa mea! 

— lan nu te mai zborşi cucoană și săi hopa colea în braţele mele! De 
duduca s-a găsi cine să-i poarte grija. 

— Mocofane, să nu cutezi să te apropii că-ţi sparg capul! Auzi tu? Să 
pleci pe dată! 

— Ce-i drept, îs țăran, dar nu mă ruşinez dintr-atâta. În pielea goală tot 
una suntem, așa că nu-ţi mai da ifose şi hai cum am zis, că n-avem vreme! 

În lipsa lui Grigore, fiecare făcea cam ce-i dădea prin cap, dar auzindu- 
] pe Pandele se strânseră ciotcă în jurul lui, făcând haz de hâtrul lor tovarăș. 

— Apăi, dacă nu vrei matale, giupâneasă, iacă, am să mă bag eu în 
caleașcă să mă fac boier, făcu mucalit flăcăul, încurajat de râsetele 
celorlalți. 

Nu avea de gând s-o vatăme şi nici nu se temea de ea, aşa că-și aşeză 
securea pe laviţa din faţă şi vru să se salte lângă jupâneasă, mai mult ca s-o 
sperie şi să-i facă pe ceilalţi să se înveselească. Însă, cu iuţeala fulgerului, 
Ilisafta își împinse copila în partea cealaltă a carâtei, trântind-o în glod, iar 
ea, apucând toporişca, îl izbi pe Pandele în plină față. Se vede că spaima îi 
va fi îndoit puterea, căci un val de sânge acoperi faţa voinicului, care se 
prăbuşi cu ţeasta despicată. Toţi rămaseră înmărmuriţi şi nici chiar 
jupâneasa nu-și dădea seama de fapta ei, holbându-se la omul ce se 
zvârcolea în spasmele morţii. 


— Jivină spurcată! şuieră Culai. Las” că-ţi venim noi de hac! lan 
haideţi, fraţilor! 

La strigătul lui caii înhămaţi la caleașcă zvâcniră dintr-o dată și o luară 
la goană, iar jupâneasa Ilisafta, aflându-se în picioare şi fără a se ţine, fu 
aruncată cu capul în jos. În cădere i se prinseră fustele în ceva și astfel se 
bălăngănea neputincioasă, izbindu-se într-una cu faţa de pământ. În vreme 
ce unii dintre flăcăi se strânseră în jurul lui Pandele, alții începură să alerge 
după carâtă, dar caii speriaţi goneau bezmetici, până când o izbiră pe 
jupâneasă de un trunchi de copac, lăsând-o lată la pământ, despuiată de 
fustele ce i se despicaseră. 

În răstimp, Profiriţa se ridicase şi, toată înnămolită, vrusese să scape în 
pădure, dar o zărise Vasile. 

— Nu se cade, giupâniță să umbli matale pe gios, că te-i murdări. Mai 
bine să te duc la un loc uscat și să-ţi dezbrac ţoalele, să te usuci. 

— Lasă-mă! Dă-mi pace! răcni ea. Mămucăăă! 

— De ce să te las, hulughiţo, că doar nă-i fi ca giupâneasa, să nu suferi 
mirosul de ţărani? Ne tragem mai la dos și îi vedea că nici ţăranii nu-s de 
lepădat! 

Simţise trupul tânăr al fetei zbătându-i-se în braţe, iar țâțișoarele îl 
îmboldeau aprinzându-i jar în vine. Uitase cu totul de Grigoriţă și de 
învoiala făcută. Dar n-apucă să mai scoată o vorbă că Profiriţa îi înfipse 
unghiile în plină faţă, şiroindu-l de sânge. Durerea îl potoli îndată pe flăcău, 
care îmbrâncind-o pe fată cât-colo se prinse cu mâinile de obraji şi începu a 
se văicări ca din gură de şarpe. 

— Văleuuu! Cum m-o zgâriet, cățaua dracului! 

Nimeni însă nu le luă seama, fiind cu toții uluiţi de cele petrecute. 
Toader se apropie sfios de jupâneasa Ilisafta şi tocmai la vreme îi acoperi 
goliciunea, pe când fiică-sa venea alergând ca o nălucă printre copaci. 

— Nu muri, mămucăăă! strigă deznădăjduită și aruncându-se din fugă 
peste ea îi sărută faţa întinată. lacă, oamenii ăștia de treabă au să te 
oblojască şi matale ai să-i ierți! Nu-i aşa? se întoarse ea spre flăcăi. 

Aceştia rămaseră muţi, iar Profiriţa izbucni într-un hohot de plâns cu 
sughițuri, cu greu putând fi desprinsă de pe leşul mamei sale. Jupâneasa 
Ilisafta fu aşezată cuviincios cu mâinile pe piept și-i traseră pleoapele peste 
ochii rămași aţintiți undeva în înaltul cerului. În faţa morţii, flăcăii își 
scoaseră cușmele şi se închinară cu evlavie, aşa cum învăţaseră din străbuni. 
Se aşternu apoi o tăcere adâncă, Profiriţa contenindu-și bocetul, doar 


păsărelele pădurii ciripeau vesele, nesimţitoare la durerea oamenilor. 
Jupâniţa se așeză blând lângă maică-sa şi începu s-o mângâie ca pe un 
copil, părând a-și fi pierdut minţile. 

— Hai, că nu mai avem ce-i face, zise cu voce domoală Toader, 
apucându-i mâna. Așa a fost voia celui de sus. Dumnezeu s-o ierte! 

— Nu vă iartă pe voi, ucigașilor! se întoarse ea cu ură spre flăcău. Să 
n-aveţi parte de ce vi-i mai drag pe lume! 

— Taci giupâniţă și nu mai blăstăma, că doar dumneaei l-o ucis pe 
Pandele, iar noi nici măcar cu o floare n-am atins-o! se auzi o voce dintre 
flăcăi. 

Ceilalți dădură din cap a încuviințare, dar nu scoaseră o vorbă. 
Văzând-o cum tremura, poate de frig, poate de spaimă dar mai cu seamă că 
se domolise ca prin farmec, Toader cuteză a o înveli cu sumanul lui căutând 
s-o îndepărteze de vedeniile ce-i dădeau târcoale. Fata nu se împotrivi, avea 
o privire blândă, dar pierdută undeva în depărtare, de parcă blestemul îi 
mântuise și ultima vlagă. 

— Hai să mergem la noi, giupâniţă, să-ți descânte baba Irina, ca să-ţi 
treacă de spaimă şi să uiţi cele văzute. Hai binişor! 

Spre mirarea tuturor, Profiriţa se lipi de pieptul flăcăului, căutând 
parcă apărare și căldură, iar acesta o cuprinse grijuliu pe după umeri. 

— Sărăcuţa! o mângâie el pe creştet, ca pe un copil al lui, şi un oftat de 
ușurare străbătu piepturile tuturor. 

— Da” Grigoriţă, pe unde-o fi?! întrebă deodată careva. 

— Aşa-i! Unde-i?! făcu şi Vasile, ştergându-și sângele năclăit de pe 
obraz. 

— Bre, să nu-l fi pălit vreunul și... 

— Să-l cătăm! strigară mai mulți. 

— Aveţi grijă să nu fie şi vreun vrăjmaş rămas ascuns pe undeva și să 
ne ia urma! îi povăţui Culai. Dacă daţi peste careva strigaţi, de nu-l puteţi 
dovedi. 

—  Grigoriţăă! Grigoriţăă! începură a striga care mai de care 
nădăjduind că flăcăul se va fi aflând pe undeva prin apropiere. 

— Te pomenești că l-or fi prins lefegiii?! șopti un tinerel. 

— Vai de mine, să nu-l lăsăm că-l jupoaie de viu boieru! zise Culai. 
Să-l căutăm, fraţilor! 

Cu toţii se năpustiră, mai cu seamă înspre conac, nădăjduind că aveau 
să-i mai ajungă din urmă pe slugoii armașului. Până şi Toader, care stătuse o 


vreme în cumpănă dacă să lase fata singură ori ba, în cele din urmă se 
hotărî. 

— Să nu te mişti din loc, că eu mă întorc pe dată și te iau! Nu-ţi fie 
teamă! îi zise luându-o de mână și așezând-o pe un trunchi de copac. 

Jupâniţa nu-i răspunse, dar se ghemui ascultătoare în sumanul 
flăcăului, părând a nu-i trece prin cap să-i iasă din vorbă. Toader o mai 
mângâie pe cosiţe şi se luă şi el după ceilalți, în căutarea lui Grigoriţă. 

Un bouraş se urcă pe mâna copilei, dar aceasta se uita la el fără să-l 
vadă, atât era de pierdută în visare. 

— Giupâniţă Profiriță, auzi deodată o voce şoptită, venită parcă de sub 
trunchi. Dă-mi o mână de ajutor, că mi-i rupt un picior şi nu pot merge. 
Sunt eu, Tomiţă! Hai să mă ţin de matale ș-om fugi amândoi, ca să te scap 
de mocofani!... 

PAȘA DE LA SILISTRA 


Când Dunărea ajunge în dreptul Silistrei se face mai leneșă, părând 
chiar a se opri în loc, încântată de minunata privelişte a minaretelor și a 
caselor pierdute în verdeaţa grădinilor ce se oglindeau în apele ei de către 
miazăzi. Caice cu pânze, risipite până hăt-departe, către Borcea ori pe lângă 
dealurile ce se pierdeau în zare, păreau niște păsări de apă uriașe, plutind 
printre gălăgioșii pescăruşi. Mai la vale, Dunărea își desfăcea brațele 
domoale spre a cuprinde o întinsă bucată de pământ, după care se 
împreunau în dreptul cetăţii Hârşova şi iar se despărțeau până după Brăila. 

Malul de către miazănoapte era împânzit de verdeaţa luncilor, cu acea 
nuanță crudă de primăvară, iar apele se revărsau în fiecare anotimp al 
dezghețului şi se trăgeau în matcă pe la începutul verii, lăsând în loc 
roditorul mâl, ca răsplată pentru găzduire. Străduinţa Dunării era zadarnică, 
fiindcă oamenii de prin partea locului nu se încumetau să-și agonisească 
hrana la numai doi pași de împărăţia turcului. Nu de rare ori se avântau aici 
şi tot felul de tâlhari, care pustiau până şi răzleţele bordeie pescărești ivite 
când și când în preajmă. Atunci cum să se mai închege și sate înfloritoare?! 

Pe partea dinspre miazăzi, bătrâna Dunăre era zăgăzuită de coline 
înverzite, parcă ridicate anume în calea ei, spre a o face să se îndrepte spre 
Moldova, ca să-i strângă acesteia apele Prutului și Siretului, mai înainte de 
a se avânta în mare. Pe acele dealuri se află vechea cetate a Dârstorului, 
care cunoscuse ultimele zile de glorie tocmai în vremea bătrânului Mircea. 
Acuma se numea Silistre şi se vestea până departe prin sclipirea minaretelor 
în lumina soarelui, de primăvara până toamna târziu. 

Căsuţele localnicilor, mai mari sau mai mici, după putinţa şi punga 
stăpânului, erau răsfirate pe coasta dealului, de la malul apei până către 
vârf, toate fiind înecate în verdeaţa livezilor şi în curcubeiele florilor, dintre 
cele mai diferite. Dar cea mai arătoasă rămânea tot casa sangeak-beyului 
Iskender-pașa, seraskerul oștilor din Karamania, așa cum îi plăcea lui însuși 
să i se zică. Se poate spune fără greş că era mai curând un loc vremelnic, de 
popas între două bătălii, căci neostoitul paşă se afla într-o veşnică 
încleștare, când cu lehii, când cu cazacii, care se amestecau prin părțile de 
miazănoapte. 


Abia sosise de câteva zile şi era gata din nou de ducă, fiindcă veştile de 
la Bogdan-ili nu-i dădeau răgaz. Afurisitul de neam al Movileştilor, 
încuscrit prin multe ițe cu șleahticii lehi, voia să smulgă ţara de sub 
ascultarea Bab-i Ali, ațâţând la nesupunere. Nu trebuiau lăsaţi în pace, 
fiindcă gândurile lehilor ţinteau și mai departe, către Iflak-ili, ca şi spre 
Erdel-ili. 

Iskender-pașa avea ştire de toate umbletele şi uneltirile lor, dar mai știa 
că împărăţia luminăţiei-sale Ahmet-Khan, stăpânul lumii, nu mai era în 
stare să se încumete a-i pedepsi, cum făceau oștile răposaţilor sultani de 
odinioară. Cu mintea lui ascuţită, paşa de la Silistra socotea că numai 
învrăjbindu-i pe ghiauri unii împotriva altora ar mai fi putut înlătura 
primejdia ce se apropia de împărăţia semilunii. 

Mai știa înălțimea-sa Iskender-beg că şi Avusturya, ca și lehii, tare mai 
râvnea la cele trei ţinuturi valahe și se temea ca nu cumva să se mai încerce 
închegarea lor într-o singură ţară, așa cum făcuse nu de mult „afurisitul de 
Mihaly, blestemat fie-i numele în veci”... Dar şi atunci, norocul 
dreptcredincioșilor închinători ai Coranului a fost că înşişi ghiaurii nu s-au 
înţeles, ei între ei, ucigându-l cu mâna lor pe ticălosul voievod. 

Povestea însă s-ar mai fi putut lua de la capăt şi înțeleptul pașă uneori 
cugeta că poate nici n-ar fi fost un lucru prost să se închege o singură ţară 
valahă în loc de trei, dar... el să-i fie sultan! Ar face-o neatârnată de 
neputincioasa Poartă şi poate că i-ar fi adus pe toţi locuitorii la dreapta 
credință a Profetului. 

Toate acestea le gândea Iskender-paşa numai când se afla pe malurile 
Dunării în scurtele răgazuri de odihnă, căci altminteri era un om cu 
picioarele pe pământ. Căpătase vești tainice cum că leşii se îndemnau să 
înscăuneze la Yaş un domn supus lor, dar totodată Starzer, solul 
habsburgilor la Istanbul, îl îndemna cu aur greu să sprijine pe Gaşpar 
Grazziani, ghiaurul ce se afla în slujba sultanului. Ca prin vis își mai aducea 
aminte că văzuse la seraiul împărătesc un tânăr chipeş care se purtase 
frumos cu el, de parcă ar fi vrut anume să-i fie pe plac. Pe atunci îşi spusese 
că trebuia să fi fost vorba de vreun grec, dintre aceia care forfoteau în jurul 
padișahului după slujbe, vânzându-și și mama şi tata pentru încrederea unui 
dregător musulman. Acum, că omul împăratului creştin punea o vorbă bună 
pentru Grazziani, se schimba socoteala și se vede treaba că acesta le era la 
mare cinste curtenilor de la Praga. Dacă era aşa, atunci, făcându-l bey la Yaș 
pe Grazziani, sprijinit de nemți, ar fi încurcat ițele și umbletele lehilor, 


aţâţându-i pe unii împotriva celorlalți. Dacă însă treburile ar fi mers mai 
departe, lesne i-ar fi venit să dea în vileag hainia lui Grazziani și să-și 
supună lui Bogdania... 

Uneori gândea cu voce tare faţă de robul său Kuciuk, aceste având 
răbdarea să asculte tot ce spunea stăpânul său, încuviințând numai cu capul, 
că sărmanul avea limba retezată. Iskender-paşa simțea nevoia să se 
spovedească şi el cuiva, dar spunea că nici prietenul cel mai bun nu putea 
păstra o taină, decât dacă nu avea darul vorbirii. Nefericitul mut ajunsese 
astfel prietenul de nedespărţit ai seraskerului, căci nu s-ar fi putut haini 
luându-l gura pe dinainte. 

Cumplita schilăvire săvârşită la porunca stăpânului nu-l făcea să sufere 
prea mult pe sărmanul rob, credeau cei din preajmă, fiindcă stăpânul îl 
copleşea cu tot felul de bunătăţi și daruri, iar când rămânea singur, în lipsa 
stăpânului, nu avea a da seamă nimănui. Toţi slujitorii îi ştiau de frică 
micuţului rob şi erau încredințaţi că se prefăcea a fi mut, dar de fapt îi pâra 
stăpânului tot ce vedea şi nu-i era pe plac. Era o minciună, dar din astă 
pricină Kuciuk nu-și găsise nici un prieten. Nu-i vorbă că în ultima vreme 
Iskender-paşa îl cam târa după el pretutindeni, anume ca să aibă cui își 
împărtăși gândurile. 

Acum, plimbându-se pe aleea de lângă mal, mutul îl urma asemenea 
unui căţel, iar din când în când stăpânul se oprea în loc şi-i vorbea. 

— Ce-ai zice, bre Kuciuk, dacă l-aş face bey la Yaş pe Grazziani? 
întrebă el de parcă robul ar fi fost în stare să-i răspundă. Iu ştii bine, 
prietene, că Bethlen se teme de mânia mea și că begul de la Bukreș nu 
mișcă un deget fără a-mi da de ştire, numai afurisiţii de Movileşti mi se 
împotrivesc într-una. Dacă în locul lor aş avea eu sluga mea credincioasă? 

Kuciuk îl privi cu băgare de seamă, dar nu făcu nici măcar vreun semn 
din cap, ori cu mâna. Ştia doar că pașa vorbea și singur își răspundea, căci 
lui nu-i era îngăduit să se amestece în gândurile stăpânului. El era ca și cum 
n-ar fi fost. 

— Dacă izbuti-voi să-i îndepărtez pe lehi punând omul pe care îl vrea 
Roma casari, toate cele trei eyalete ar ajunge sub ascultarea mea. Abia 
atunci doborî-voi mai întâi pe lehi, pe nemți și la urmă și pe trântorii din 
Istanbul și... ai să vezi! termină el cu fața luminată. 

Pașii lor străbăteau agale potecile cu prundiș, strecurându-se printre tot 
felul de flori de primăvară, fără a le băga în seamă. Era în așteptarea veștii 
că fusta ce se legăna lângă mal isprăvise de încărcat cele de trebuinţă și ar fi 


putut pleca în larg. Pe altă parte, făgăduise lui Gulcicek, o haseki, că va să 
treacă pe la ea mai înainte și mai avea şi de întocmit o scrisoare. Totuşi nu 
se grăbea, căci razele călduţe de soare îl mângâiau ca niciodată, făcându-l 
pentru întâia oară să-i pară rău să se despartă de frumoasele locuri. 

— Eu am să trec pe la Gulcicek, prietene, iar tu vei merge în căutarea 
lui Dadâr-karamalacul, să fie pregătit cu cele de trebuinţă! 

Kuciuk încuviință plecând capul şi rămase pe loc, privind după 
stăpânul care se îndepărta spre încăperile haremului. Nimeni însă nu a văzut 
flăcările de ură din privirea lui. 

Iskender-pașa a întârziat mai mult decât își închipuise la frumoasa lui 
soţie favorită, dar nimeni n-ar fi cutezat să-i zică ceva. Dadâr-karamalacul 
aştepta răbdător, cu toate sculele la îndemână, și seraskerul începu: 

„Pildă printre emirii neamului Mesiei şi cel dintâi dintre 
închinătorii lui Issa ben Miriam, tu cel vestit prin vitejie şi înțelepciune, bey 
al Memleket-i Erdel, Bethlen Gabor, sfârșitul să-ţi fie cu noroc! lacă, eu 
Iskender-paşa, serasker de Karamania și bejderbey de Silistra, îţi dau de 
ştire că am pornit împotriva leahului și am trebuință de oștenii tăi să mă 
sprijine pe de lături, dar mai cu seamă tu să te grijeşti de zahire și altcum să 
nu faci! Pentru buna ta credinţă față de măritul nostru sultan Ahmet-Khan, 
nu ai a te teme de afurisitul şi hainul de Hommonay, care s-a dat în vileag 
drept iscoadă a ghiaurilor vrăjmași. Mai apoi să știi că încă n-am căpătat 
peşcheșul de trebuință și să te fereşti de drumurile Bogdaniei, ca fiind 
bântuite de tâlhari, de nu vei găsi o altă cale mai lesnicioasă. Și aşa să ştii că 
îmi este voia şi rugă şi pace prin supunere față de Alah. Eu sărmanul 
Iskender am poruncit această scrisoare în evasitul celui dintâi Djumadi, în 
anul sfânt al Hegirei 1026, la Silistre”. 

Paşa ascultă răbdător ca Dadâr să-i mai citească o dată ce scrisese, 
după care porunci un alt hrisov, dar în cuviințe mai blânde, către Hans 
Mollart, sfetnicul împăratului de la Praga. I se plângea că i-ar fi trebuit o 
groază de bani ca să poate umple gurile celor ce nu pofteau pacea între turci 
şi creştini. De asemenea îi pomenea şi de înscăunarea lui Grazziani, despre 
care îi dăduse de ştire Starzer, fără să spună nimic de aurul trebuincios unei 
astfel de trebi. 

Kuciuk asculta nepăsător, chinuindu-se să-și ţină pleoapele deschise, 
căci somnul se arăta biruitor, dar când stăpânul său isprăvi ce avea de spus, 
sări pe dată, de parcă nici nu s-ar fi gândit la odihnă. Iskender-pașa pecetlui 


cu inelul său ceara celor două scrisori și întorcându-se mulțumit spre rob îi 
zâmbi prietenește. 

— Hai să mergem, dragul meu, că ne așteaptă Elisabeta Movilă şi după 
câte știu eu la ghiauri nu se cade să lași femeia să te aștepte, fiindcă altcum 
fuge cu altul. 

Râse de unul singur, fiindcă nici Kuciuk şi nici Dadâr nu cutezară. 

Străbătură faimoasele trepte ce coborau până la malul apei, acoperite 
cu un frumos covor de Ispahan însă lăsând să se vadă marmura de Garara. 
Fusta era pregătită şi nu mai aştepta decât porunca pașei ca să se desprindă 
de țărm. Un alemdar purta cele trei tuiuri, deși s-ar fi cuvenit câte unul de 
fiecare, dar pe strâmta corabie nu prea era îndeajuns loc. De fapt acesta era 
şi olăcarul ce avea să ducă scrisorile pașei către părţile soarelui-apune, dar 
nimeni nu știa. 

Odată ce seraskerul și oamenii lui se urcară, barcazul se dezlipi cu 
ușurință de mal și curând se lăsă în voia apei. 

— Băgați și vâslele! porunci paşa. Am zor, nevoie mare! 

Pe dată se lăsară lopeţile şi fusta îşi luă zborul, întrecând orice alt caic 
sau luntre întâlnite în cale. 

Fiind vreme însorită, fuseseră aşezate pe punte niște perne pline de 
puf, ca să poată sta stăpânul şi să contemple priveliştile. Totodată era şi un 
prilej pentru vătafi ca să șfichiuiască mai sârguincios spinările nenorociţilor 
lopătari. Erau la întrecere cu Dunărea! 

Știindu-l pe serasker întins pe punte, Kuciuk se mai uită o dată de jur 
împrejur şi pe furiş se strecură într-un ungher unde nu putea fi băgat în 
seamă. Trase o pană de gâscă de la brâu, dar și un frumos hanger cu lamă de 
Damasc şi cu o mișcare fulgerătoare o reteză, făcând-o numai bună de scris. 
Apoi se crestă ușşurel la braţul stâng și, înmuind pana în şuviţa purpurie, 
scrise: „Prinde olăcarul, că are scrisori de hainie. Este omul ce va cobori de 
la noi!”. Hârtia, care fusese din vreme pregătită, odată scrisă o răsuci sul şi 
legând-o cu aţă şi-o vâri în sân, după care se îndreptă liniştit spre punte, 
lângă stăpânul său. 

Trecură în grabă pe lângă zidurile cetăţii Hârșava şi către seară se şi 
aflau în preajma Ibrailei, unde aveau să tragă la mal, chipurile, să încarce 
niscai pastramă de oaie şi vreo câţiva ghivirdici proaspăt tăiaţi, spre 
desfătarea luminăţiei-sale. Nu că nu ar fi putut dobândi așa-ceva și în alte 
părţi, dar mai mult era de trebuință să fie lăsat solul tainic, cât mai la 
îndemână, spre a apuca drumul Ardealului. 


Forfota hamalilor ocupați cu cele târguite de căpitan îngădui ca 
olăcarul să se poată strecura de pe vas, însă fără a scăpa de ochii unui 
lucrător ce căra un butoiaş în spate. Ca un făcut, acesta se răsturnă tocmai 
asupra lui Kuciuk aflat întâmplător în cale şi, vrând să-l oprească, se 
împiedicară căzând amândoi la pământ. Mâna vânjoasă a hamalului apucă 
pe cea slăbănoagă a robului şi sulul de hârtie trecu pe nebăgate de seamă de 
la unul la altul. Apoi, sprijinindu-l pe mut să se ridice, o zbughi la fugă pe 
urmele celor ce coborau. Era şi vremea, căci încărcatul isprăvindu-se fusta 
şi-a văzut de drum mai departe, măcar că începuse înserarea. Târziu în 
noapte aveau să ajungă la Isakci, de unde se vor duce cu toţii pe malul 
celălalt, la Obluciţa. Acolo era aşteptat paşa de oastea lui și avea să încalece 
un cal și să calce pe pământ vârtos. 

Taburul turcesc era adormit la acea vreme, dar străzile dădură semn şi 
mai toată lumea se deșteptă din somn. Bali-beg, om de credinţă și 
mutesellim al seraskarului, îl întâmpină chiar la mal, cu adâncă plecăciune, 
şi toată suita făcu la fel. 

— Hoş geldin beg! îi ură el bun-venit. 

— Ghiaurii au aflat ceva? întreabă Iskender-paşa de cum puse piciorul 
pe pământ. 

— Nici vorbă, luminăţia-ta. Am pus strajă pretutindeni să nu cumva să 
plece vreo iscoadă. 

— Aferim! rosti seraskerul. Poftesc să prind muierea în aşternutul ei de 
la Yaş. 

— Dacă punem gheara pe ea bătălia-i câştigată, căci ea este tartorul cel 
mare. E dracul gol! 

— Ar fi bine s-o am la picioarele mele, chiar goală ca un drac! râse 
Iskender. Să dai ştire că am să răsplătesc în aur pe cel ce mi-o va prinde vie 
şi nevătămată pe şerpoaica asta trufaşă. Am auzit că la cei patruzeci de ani 
ai ei se ţine grozav de frumoasă. Ar fi o socoteală... adăugă el gânditor. 

— Cam greu să-i ajungi în preajmă, că tare mai e păzită şi de 
moldoveni, dar și de oștenii ginerilor ei Koreţki și Potoţki. 

— Banul face minuni, mai cu seamă când e galben strălucitor. Mulţi se 
încumetă pentru așa-ceva, numai să se afle. 

— Prea-bine, înălțimea-ta! se temeni Bali-beg, oprindu-se dinaintea 
cortului întins pentru Iskender. 

— Mai apucăm să dormim vreo câteva ceasuri, dar la rugăciunea de 
dimineaţă toate căpeteniile să vină la mine ca să vedem ce facem! porunci 


Iskender, căscând zdravăn. 

Oboseala drumului abia acum se făcea simțită şi fără alte pregătiri se 
tolăni îmbrăcat cum era şi curând începu să sforăie. 

Cum se întâmplă adeseori primăvara, când vremea e schimbătoare, 
ziua următoare se burzului şi nori mari şi negri începură a goni dinspre 
miazănoapte către Marea Neagră. Păreau niște uriași încleștaţi pe viaţă şi pe 
moarte, stârnind spaima pescărușilor, care ţipau căutând să se ferească din 
calea lor. Încă nu ploua şi se părea că ploaia nici n-avea să se aştearnă 
curând, dar oștenii se zgribuliseră, pe când în ziua cealaltă stăteau întinși la 
soare ca în miez de vară. 

Toate căpeteniile oștirii veniră la ayak divani, iar robii nu mai 
pridideau să aducă ceştile aburind cu cafea. 

— Vitejii mei! începu Iskender. Aflu cu mâhnire că zahareaua de la 
Iliaș-beg încă nu a sosit și nici Bethlen nu s-a zorit. Din astă pricină va 
trebui să mai aşteptăm preţ de o zi-două, după care ne vom repezi până la 
Yaş. 

— Ne-am putea scurta din cale, făcu un agă de beșlii. 

— Nu ştii năravul lor de a pustii totul, ca să nu găsim nimic? îl 
contrazise Bali-beg. 

— Ba, are dreptate! se băgă Iskender. Câtă vreme nu află despre noi ce 
gânduri avem, n-au curaj să pârjolească. De aceea vom porni pe dată, chit 
că mai înainte vă ceream să mai așteptăm câtva timp. M-am răzgândit, aşa 
că daţi porunca de plecare! 

Se ridicară cu toţii şi pe rând ieșiră din cort, iar în urma lor se strecură 
o iscoadă, dintr-acei pe care paşa le îngăduia de îndată ce se iveau. 

— Stăpâne! îngenunche străinul, făcând o temenea până la pământ. 

— Vorbeşte! 

— Elisabeta-doamna cu întreaga curte s-a tras mai către Suceava, 
aflând câte ceva de pornirea tătarilor. 

— Păi unde-i Galga-soltan? 

— Deocamdată nu poate trece Turla, că l-au pălit nohaii la el acasă, 
dar Arslan-aga din Bugeac vine cu trâmba lui în valea Jijiei. 

— Bine. Poţi pleca! făcu Iskender, aruncându-i o pungă bine burdușită. 
la-te pe urma curții domnești şi de mai afli ceva întoarce-te pe drumul 
Purlatului. 

Se vede însă că era o zi a veştilor proaste, căci nu plecă bine iscoada și 
câţiva azapi îi înfăţişară doi prinşi ce fuseseră aduși de seimenii valahi. 


Cum dădu cu ochii de ei, pașa se făcu roşu de mânie. 

— Cine a cutezat să-i lege? 

— Valahii i-au adus așa, răspunse oşteanul înfricoșat. 

— Să fie înfăţoşaţi! 

Văzuse că unul dintre cei doi nu era altul decât olăcarul lui, pe oare-l 
trimisese la Bethlen şi Mollart. Până să-i fie aduşi oștenii români, porunci 
unui rob negru să le taie legăturile. 

— Cum de te-ai lăsat prins? izbucni înciudat Iskender. Și tu cine eşti? 
întrebă pe celălalt. 

— El îi pricina, luminăţia-ta, răspunse olăcarul. Zoream în calea mea, 
când mă pomenesc cu ăst blestemat că mă ajunge din urmă zicându-mi că ai 
poruncit măria-ta să-i dau tot ce am, că avea să se ducă el mai departe. L- 
am întrebat dacă are vreun semn anume şi mi-a arătat hangerul cu care s-a 
şi repezit să mă spintece. 

— Tuuu? se miră paşa către celălalt. Cine eşti? 

Străinul nu scoase o vorbă, de parcă n-ar fi înţeles ce se spune. Tocmai 
atunci pătrunse în cort Kuciuk și la vederea celor din genunchi vru să se dea 
îndărăt, albindu-se la faţă. 

— Rămâi, Kuciuk! porunci Iskender și acesta se socoti pierdut, căci 
unul dintre cei doi nu era altul decât hamalul de la Brăila. 

— Măria-ta! Ştie turceşte, că așa mi-a vorbit, se băgă olăcarul. Face pe 
neștiutorul. 

— Dar cine v-a legat pe amândoi?! se miră pașa. 

— Slugile unui boier, care se aflau la povarnă. 

— Ce căutai tu acolo? 

— Scurtam calea. Şi văzând că ne încăierăm, au sărit să ne despartă, 
dar nememicul a spus că duceam scrisori de hainie şi atunci ne-au dus pe 
amândoi la stăpânul moşiei. Acela n-a vrut să mă creadă, dar nici pe el, şi 
aşa ne-a trimis fedeleş la picioarele luminăţiei-tale. 

Iskender nu era prea mulțumit de întorsătura lucrurilor, iar muţenia 
celuilalt nu-i mirosea a bine. Veniră în răstimp şi seimenii, care-i întinseră o 
taşcă ce cuprindea chiar propriile scrisori, dar și sulul acela mai mic, scris 
de Kuciuk. La vederea acestuia, mutul duse mână la inimă. Primul lui gând 
a fost să se repeadă asupra hamalului şi cu o lovitură bine ţintită să-i închidă 
gura pe vecie, însă nu prea avea cum să se apropie. 

— Pe voi, vitejilor, am să vă răsplătesc cu argint, iar pe stăpânul 
vostru... cum aţi zis că-l cheamă? 


— Vlad Strătescu ot Străteşti, răspunse un oștean, care o rupea binișor 
turceşte. 

— Să-i spuneţi că-s mulțumit că nu și-a băgat nasul să umble la peceţi, 
şi să mi se înfăţoșeze când m-oi întoarce! Am să-l fac mare dregător. Bine a 
făcut cum a făcut. Acum plecaţi! 

Oştenii se traseră pe dată, iar seraskerul se uită din nou la necunoscut. 

— Vrei să vorbeşti de bunăvoie, că-ţi făgăduiesc viața? De nu, am eu 
ac de cojocul tău. Să vie Selim, gealatul! bătu el din palme. 

Atunci prinsul dădu capul pe spate și-l scuipă pe pașă drept în obraz. 
Atâta așteptase Kuciuk! În aceeași clipă se năpusti asupra lui, 
străpungându-l cu hangerul. 

— Câine! făcu prinsul spre mut. Voiam să te scap, năpârcă... Un val 
de sânge înspumat i se ivi între buze şi simţi cum își pierde vlaga, 
prăbușindu-se la pământ. El mi-a dat scrisoarea! mai apucă să zică, 
arătându-l pe rob. 

FUGA-I RUȘINOASĂ CÂND NU IZBUTEȘTE 


Deşi puteai jura cu mâna pe inimă că ploaia ce se așternuse pe 
meleagurile bănăţene avea să ţină barem o săptămână, către seară cerul s-a 
înseninat, spuzindu-se mai apoi de stele, ba mai era de așteptat şi luna. 

Când se iviră cătanele și pe ulița cojocarilor, uica Lăzărel îi băgase pe 
cei doi oaspeţi în fânul din șopru, iar când un oștean mai cocoș se cățără pe 
scară să scormonească, dădu cu ochii de opincile și şuba lui Grazziani și îi 
fu de ajuns, coborându-se pe dată. 

— Sunt oieri! spuse el. 

— Doar v-am spus că-s doi păcurari, făcu moş Ghilezan. Văzurăţi? 

Oştenii plecară mai mult întrebând pe la porţi, fără să mai scotocească 
prin curțile oamenilor. 

Într-un târziu s-a potolit larma căutatului şi lumea s-a tras la odihnă, 
doar câte un câine singuratic mai urla spre luna ce se ivise de după munte. 
În liniştea nopții se strecurau patru umbre: doi oameni şi caii lor, duşi de 
căpăstru după obiceiul muntenilor. Se furișau să nu fie băgaţi în seamă de 
careva, căci cei doi nu erau alții decât Marcu și Gaşpar, care povăţuiți de 
uica Lăzărel apucaseră pe uliți întunecate să poată ieși la o margine a 
târgului, unde socotea el că n-o să fie strajă. Nădăjduiau astfel ca până în 
revărsat de zori să calce o bună bucată de drum spre cetatea Timişoarei, 
unde aveau să-și afle scăpare. Era cam rușinos pentru solul luminăţiei-sale 
padișahul, dar dacă ar fi izbândit nimeni nu l-ar fi întrebat cum ajunsese să 
scape din capcanele întinse în cale. 

— Stăăi, că te-am văz”t! se auzi o voce tăioasă. 

Grazziani duse mâna la brâu, dar îşi dădu seama că n-are armă. Marcu 
însă se opri, de parcă ar fi fost firesc să întâlnească vreo caraulă. Pe lângă ei 
se traseră cătanele, împresurându-i. 

— Unde-aţi plecat cu noaptea-n cap, măi ficiori? întrebă hotnogul. De 
unde veniţi? 

— De la munte! răspunse Marcu, făcând pe prostul. 

— Muntele-i mare, măi omule! De unde anume? 

— Apăăi, de la stână! 

— Care stână, mă tontule? Asta întreb? 


— A lui taica Pavăl. 

— Măă, că prost mai eşti! se înciudă hotnogul. Lasă pe celălalt să 
vorbească! Poate are mai multe grăunțe în căpăţână... 

— Nu! N-avem grăunţe! După ele plecăm, să le cumpărăm de la 
Lugoj, ori chiar de la Cimișoara. 

— Mai tacă-ţi gura proastă şi lasă-ţi ortacul să spună! Ce, el n-are 
limbă”! 

— N-are, că-i sârb! răspunse Marcu, stârnind râsul tuturor. 

— Lua-v-ar dracu pe-amândoi! se oțări hotnogul. Haideţi după mine! 

— Da” pentru ce? se miră Marcu. 

— C-așa-i porunca și nu mă mai întreba, nătângule! Cine v-a pus să vă 
furişaţi pe uliţe lăturalnice şi să nu ieşiţi ca tăt omul pe poartă? 

— Apăi alt drum noi nu știm, dar bucuroşi mergem de ni-l vei arăta. 

— Hai numa, că vi-l arăt eu! și hotnogul porunci să li se ia caii, apoi se 
pomiră în hazul cătanelor, care grijeau să nu se împiedice tontălăii în 
pietrele de pe uliţă, că umblă ca pe străchini. 

Râseră cu hohote, chiar şi cei doi păcurari, care se văzură aduși tocmai 
acolo unde ar fi vrut cel mai puţin să ajungă, adică la hanul lui Tănase, unde 
se întorsese baronul și acum sforăia, visând că i-ar fi prins. De-ar fi ştiut, 
Czobor, ce pradă neprețuită avea sub ferestre, ar fi sărit pe dată din așternut, 
dar aşa, cătanele îl lăsară să doarmă, că doar nu era să-l trezească pentru 
niște pârliți de oieri. 

Când se opriră în curtea carelor, un oștean zise într-o doară: 

— Prăpădiţii ăştia nu cred să aibă bani asupra lor... 

Marcu trase cu urechea şi pe loc îi trăsni prin cap ceva năstruşnic. 

— Ba avem! se răţoi el. Că nu ni-s săraci! 

— Nu zău?! rânji înveselit hotnogul. No, atunci adă-i aici la păstrare, 
întinse el palma. 

Bănăţeanul își desfăcu traista şi o aruncă peste cal, apoi se scotoci în 
chimir şi scoase doi bănuţi de aramă, pe care-i întinse hotnogului. Se mai 
scormoni, dând la iveală încă vreo doi, după care se uită grijuliu în jur, 
chipurile, să nu-l vadă vreun străin, și din sân, după multă osteneală, izbuti 
să-i mai dea încă patru drahme de argint. 

— Na! făcu el mulțumit, ca după cine ştie ce mare ispravă. Văzând 
însă dezamăgirea oşteanului, adăugă râzând: 

— Dar stăi că mai am! 


Cum se iviră în palma lui cei doi florini de aur, nici morlacul nu și-a 
dat sama, destul numai că ochii hotnogului sclipiră de lăcomie. 

— Mai ai pe undeva? iscodi el. 

— Ba! Asta-i tot! Banii noștri pentru grăunţe. 

— Poate mai are sârbul? nu se lăsă hotnogul. 

— Nicicum, că el îi cam slab de minte şi-i pierde! 

— Norocul vostru că ai tu mai multă în căpăţână! 

— Nici c-ar trebui să-i mai vadă luminăţia-sa, zise o cătană. Cine ştie 
ce prostie îi îndrugă ăștia şi tăt pe noi are să ne înjure. 

— Şi eu zic la fel, răspunse hotnogul, dar nu-i putem slobozi, că or da 
alții peste ei. Minteni ce se deschide poarta, îi țâpăm afară. Meargă unde le- 
a fi voia! 

Din păcate îi băgară şi pe ei laolaltă cu toţi ceilalți prinşi de peste 
noapte, şi nădejdea lui Marcu se spulberă. Îi povesti şi lui Grazziani, pe 
sârbeşte, mai mult în șoaptă. 

— Bine ai făcut! zise acesta pricepând strădania tovarăşului său. Să n- 
ai nici o grijă că-ţi întorc eu banii, dar poate că aşa are să ne facă scăpați. 

— Vedem noi, zâmbi Marcu, fiindcă n-or să aibă poftă să afle şi 
stăpânul lor că ne-au luat banii. Cu asta am să-i ameninţ. 

— Numai de s-ar arăta hotnogul mai înainte. 

Ceilalţi, din jur, începură a se răsti la ei, căci mulți mai voiau să 
doarmă, fără să le pese că erau prinşi de cătane. 

— Mai tacă-vă gura! se răsti careva, și Marcu nu răspunse, ca să nu fie 
băgaţi în seamă. 

Dăduseră de căldură, din pricina mulţimii înghesuite în încăperea de 
lângă grajd, şi până la urmă îi fură și pe ei somnul, așa că se treziră buimaci, 
auzind strigăte în ungureşte: 

— Sunteţi niște vite încălțate! Măgari cu coarne... ori cum să vă mai 
ZIC?! 

Înălţimea-sa baronul se trezise mai curând decât se aşteptau cătanele și 
nerăbdător dăduse fuga să vadă prinşii de peste noapte. Cum dădu însă cu 
ochii de pleava aceea pestriță, se făcu negru de mânie. 

— Nu zic de ţoale, că ele mai pot fi schimbate, dar voi nu v-aţi uitat la 
feţele lor, să vedeţi ce tontălăi aţi adunat? V-am poruncit să scotociţi din 
casă-n casă și nu să-i strângeţi de pe ulite, dobitocilor! Că au intrat în târg 
nu mai încape nici o îndoială, urmă el, dar tot aşa de bine s-ar fi putut să vă 
scape şi de sub nas, proştilor! 


Cum să nu fie furios baronul, câtă vreme toate îi mergeau anapoda? 
Fugise după ei înapoi la Cladova, ba în trecere dăduse și pârjol prin 
Borlova, de ciudă că nu le găsise urma. Nu avusese o clipită de răgaz și tot 
degeaba. Parcă ar fi intrat în pământ afurisiţii, iar după toate astea și 
cătanele luate de la Decsy ca sprijin se dovediră nătânge. „Păsărelele şi-au 
luat de mult zborul!” gândi el. „În locul lor eu aş fi apucat-o înspre Lipova 
şi se înțelege că acolo trebuie să le dau de urmă, de-ar fi să ajung chiar și în 
Temesvar”... 

Se aşternuse tăcerea, nimeni nemaicutezând să scoată o vorbă, când 
iată că o voce smerită se auzi din odaie: 

— Domnule, fă bine şi dă-mi banii! 

— Gura! se răsti hotnogul. 

— Păi cum? Noi trebuie să plecăm, şi banii ni-s de trebuinţă. 

Ostaşul se uită îngrijorat spre baron, care părea a nu fi auzit, întrucât 
ciobanul nu voia nici el să se dea prea mult în vileag, așa că vorbea mai pe 
şoptite. Cum să-i dea prostănacului galbenii?! Norocul lui că Czobor îi 
întorsese spatele și se îndrepta gânditor către han şi atunci hotnogul șușoti 
ceva unei cătane, apoi spuse către Marcu: 

— Mergeţi cu el, că are să vă dea banii! 

— No, multam! Mergem după cum îi porunca, numai să ne putem 
cumpăra grăunțe. 

Se furişară şi Marcu și Gaşpar împreună cu oşteanul, în vreme ce 
tovarășii lor rămași în odaie începură a striga să li se deie şi lor drumul. 

— N-aveţi grijă, că nu scapă ei! căută să-i domolească hotnogul. O să 
le pară rău că n-au rămas cu voi! rânji el, lăsându-i să-nţeleagă cum că aceia 
aveau să capete o grea pedeapsă. Staţi blânzi, că vă slobod pe tăţi, numai să 
poruncească luminăţia-sa. 

Cei doi şi cu oşteanul se dădură pe după nişte căpiţe de fin, și când 
socoti că s-au îndepărtat îndeajuns cătana le spuse: 

— Fugiţi și să nu vă mai prind, că nu mai scăpaţi! 

— D-apăi caii! se împotrivi Marcu, zărind la conoveţele din apropiere 
o întreagă herghelie. 

— Luaţi-vă câte unul de colo, că-s mai buni decât mârţoagele voastre. 
Și daţi-i zor, că minteni nu vă mai las! îi ameninţă el. 

Fără să mai stea pe gânduri, cei doi se aruncară în șea şi dădură 
pinteni. 


— Făcurăm treabă bună, frate Marcule, zise Grazziani când se mai 
potoliră din galop. 

Lăsaseră cu mult în urmă porţile târgului, pe unde trecură fără să-i mai 
oprească cineva, căci se vede că hotnogul se îngrijise ca nu cumva sloboziţii 
să deie ochii cu baronul. 

— Lăcomia cătanelor ne-a scăpat! râse Marcu. 

— Dar și iscusinţa ta... 

— Ba ne-am ales și cu câte un cal bun, care face cât cheltuiala noastră. 

— Toate bune, numai că nu știm unde ne aflăm și încotro mergem. 

— Trebuie să fie calea Cladovei, şi nu-i rău. Mai încolo ne vom abate 
în stânga, către soare-apune, adică spre Cimişoara. 

— Cunoşti locurile? 

— Aşa am umblat întotdeauna, călăuzindu-mă după soare ori stele, şi 
nicicând n-am dat greș. Acum îi negura dimineţii, dar în cel mult un ceas de 
vreme are să se ivească și drăguţul de soare. 

Tot cam atâta i-a trebuit şi baronului ca să-i treacă furia și să se mai 
întoarcă o dată pe la grajd, spre a vedea ostatecii mai pe lumină. Cercetă cu 
privirea și parcă nu-i venea la socoteală, întrucât multora li se dăduse 
drumul pe furiș, între timp. 

— Parcă văzusem și nişte mocani? întrebă el pe hotnog, căci îi 
rămăsese în minte faţa nerasă a valahului. 

— Au plecat, luminăţia-ta. l-au cunoscut niște oameni de-ai mei și le- 
am dat drumul, că se zoreau. 

— Dar de unde atâta grabă? Unde i-aţi prins? 

— Pe uliţă. 

— Asta ştiu, dar când? 

— După cel de-al doilea cântat al cocoșului! 

— Unde se duceau cu noaptea-n cap? 

— La târg, la Lugoj ca să... 

Baronul însă își pierdu răbdarea și-i croi două palme zdravene, 
înroşindu-i obrajii. 

— Ei erau, nefericitule! Pe acolo-i drumul spre Temesvar, vită 
încălţată! Să-ţi iei trântorii şi să pleci pe dată la Cladova, să nu vă mai văd 
înaintea ochilor! 

Se răzgândi mai apoi și opri lângă sine vreo douăzeci de cătane, mai pe 
alese, dar de hotnog nici nu vru să mai audă. 

— Pe unde au apucat-o? întrebă baronul aruncându-se în şa. 


— Pe poarta Cladovei! răspunse hotnogul, arătând într-acolo. 

— Pe dracu! Spre Lipova! porunci el. N-au putut ajunge prea departe. 
E vreo potecă, ceva, care să lege cele două drumuri? 

— Pe la Șanovița, luminăţia-ta. 

— Cunoşti drumul? 

— Da. 

— Atunci te fac hotnog! Ia-o-nainte! Dacă fugarii sunt cei pe care-i 
căutăm, numai într-acolo se vor fi îndreptat. Haideţi! 

Cu toţii se avântară după baron cu noua lor căpetenie călărind ceva 
mai în urmă și curând li se arătară în zare doi oameni ce păreau că-și trag 
caii după ei. 

— Ei sunt! răcni baronul pornind în galop. 

MARE SPAIMĂ DIN NIMIC 


Când îşi deschise ochii Mirko dădu de privirea încrâncenată a 
hangiului, care cu greu era ținut de cătane să nu se repeadă asupra lui, acum 
era legat fedeleş. 

— Aaa! Va să zică mai trăieşti, câine? spumega el neputincios în 
braţele oștenilor. Ai vrut să mă jefuieşti, tâlharule?! Îi fi tu faimosul Mirko, 
dar s-a isprăvit cu tine! Nici mucii nu i-aş da... 

— la mai taci din gură jupâne! i-o reteză căpetenia caraulei. Mai lasă- 
mă să vorbesc și eu, să ştiu ce am de făcut. 

— Ce să faci?! Să-i spânzuri, şi pe el și pe ortacul lui de colo! arătă el 
spre Kocea, care își venise în fire, dar tot legat era. 

— Aşa, fără judecată, nu se poate. 

— L-ai prins chiar domnia-ta pe când mă jefuia, se răţoi jupânul. De 
nu era omul meu să-l pălească, pe toţi ne omora ticălosul şi iată că... 

— Da” mai isprăveşte odată, am spus! se răsti oşteanul. 

Se uită apoi lung la Mirko, de parcă l-ar fi cunoscut. 

— Auzit-ai ce ţi se pune în seamă? Drept îi? Tu eşti Mirko? 

— Mă cheamă Iancu, iar de acela de care vorbeşte n-am auzit în viaţa 
mea. Cât despre jaf... am vrut numai să-l sperii pe jupân şi el şi-a făcut 
spaimă mare din nimic. lacă, mă jur pe Dumnezeul meu că sunt un om 
cinstit şi n-aveam trebuinţă de paralele lui! 

— Atunci de ce-ai sărit la mine? se băgă iar cârciumarul. 

— Ba să-mi fie cu iertare, domnia-ta ai căutat gâlceava. 

— N-ai vrut să plăteşti... 

— Ba cum de nu, dar n-am avut mai mult decât îmi dăduse alteţa-sa 
pentru slujba îndeplinită, răspunse Mirko domol. 

Oșteanul era nedumerit şi nu ştia ce să creadă, vrând să întrebe 
martorii ce fuseseră față, dar tocmai atunci Kocea făcu marea prostie. 
Socotind că le va veni în ajutor răvaşul baronului, de care Mirko se vede că 
uitase, se băgă și el: 

— Ca să vă lămuriţi, n-aveţi decât să cercetaţi la brâul tovarăşului 
meu, unde veți da peste scrisoarea luminăţiei-sale baronul Czobor, către 
alteța-sa. Nu suntem oameni de rând, ci în slujba prinţului! 


— Ce scrisoare? întrebă căpetenia caraulei. 

— N-am nimic! se răsti Mirko, fulgerându-l din privire pe Kocea. 
Vorbeşte în dodii, crezând că vă poate amăgi. 

Oşteanul nu-i dădu crezare şi-l scotoci, până află scrisoarea. 

— Se vede că tu minţi şi nu văd de ce, câtă vreme eşti în slujba 
domniei. la să mergem noi să duci asta unde trebuie, că parcă spuneai şi de 
ceva răsplată de la alteţa-sa. 

Mirko îşi dădu seama că erau pierduţi, dacă Bethlen avea să citească 
adevărata veste de la baron. „Dobitocul de Kocea!” îşi spuse el înciudat. 
„Acum să vedem cum scoatem cămaşa...” 

— Văd că ai amuţit. Te pomenești că eşti în slujbă de taină, dar nu-i 
bai, că avem să te ducem la domnul conte Ugrai. El va şti ce să facă. 

— Dar cu mine cum rămâne? sări cârciumarul. 

— N-ai auzit că a vrut numai să te sperie? Ce mai vrei? 

— Așa sperietură... n-am ce zice! Dar mâncarea şi beutura? 

— Să fie pomana morţilor, că nu rămâi în pagubă domnia-ta. 

Se întoarse apoi către cătanele caraulei și porunci să fie legaţi numai 
de mâini, pentru a putea umbla. Atunci a fost ultima încercare a lui Mirko 
de a scăpa, dar se zvârcoli degeaba întrucât fu legat pe dată, apoi sub 
ghionturile oștenilor fură târâţi la cetate și azvârliţi în temniţă. 

Citind răvaşul baronului, contele Ugrai se repezi la principe, căci 
pentru el era, dar întotdeauna îi desfăcea scrisorile. 

— lată dovada, alteţă, că nu m-am înșelat în privinţa lui Czobor! A fost 
de bună-credinţă și nici vorbă de Inău ori Chioar! 

— Aici trebuie să fie altceva la mijloc. Unde-i omul care m-a minţit? 

— Aici, dar sunt doi. Au fost nemulțumiți, se pare, de banii ce le-am 
dat, s-au îmbătat şi aşa s-au dat în vileag. 

— Vezi de poţi scoate ceva de la ei cu ajutorul călăului și pe urmă 
spânzură-i, fiindcă asta-i răsplata ce li se cuvine, nu bani. Eu mă duc s-o 
văd pe Agnes, care mă aşteaptă, și tu, după ce isprăveşti cu ei, vino iarăși la 
mine. 

Contesa Rozsnyai era într-adevăr în cetate. Nu aşteptase chemarea 
prinţului, ci parcă un simțământ necunoscut o îndemnase să vină la Deva, 
împreună cu prietena ei, Iulia, chipurile, să-i ajute într-o încurcătură cu niște 
iobagi de pe moşia ei de la Mikoslaka. Așa se face că „numai ce s-au gândit 
la ea și a și venit”, după cum zise Ugrai în șagă. 


Cele două prietene erau nedespărțite și mulţi dintre curteni le 
porecliseră „ziua şi noaptea”. Asta pentru că Agnes era albă la faţă, cu ochii 
albaştri, dar cu părul negru ca pana corbului, în vreme ce Iulia, cu pletele de 
culoarea grâului copt, avea ochii ca noaptea. Altminteri erau deopotrivă ca 
statură și cu forme, rotunjite, dar numai atâta cât să poată suci minţile 
oricărui bărbat. Și nu puţini erau aceia care suspinau în urma lor, dar ele 
încă nu voiau să se supună unui bărbat, măritându-se. 

La intrarea prințului, amândouă fetele făcură o plecăciune adâncă, 
după obiceiul din ţările Apusului. La rândul său, Bethlen le răspunse 
fluturând mâna și zâmbind. 

— Acum, că am în faţa ochilor și „ziua” şi „noaptea”, greu îmi vine să 
hotărăsc şi nu ştiu cu ce să încep. 

— Cu începutul, alteţă, zâmbi şăgalnic Agnes. 

— Ba din contră, cu sfârşitul, căci tocmai acuma am căpătat dovada că 
se cam încurcă lucrurile... 

Le povesti apoi în amănunțime tot ce avea de gând și ce ar fi trebuit să 
facă ele ca să-l ajute. Nu uită să le amintească și de viclenia „veneţianului”, 
care cutezase să-și trimită iscoadele chiar în Deva. Le ceru să plece însă cât 
mai degrabă, fiindcă pentru nimic în lume Grazziani nu trebuia să scape, 
dacă avea asupra lui vreo scrisoare de la habsburgi. 

După o vreme se ivi şi Ugrai, care le spuse şi mai multe, cerându-și 
iertare că aproape le alunga, dar o caleașcă trasă de șase armăsari nu le mai 
aştepta decât pe ele ca să pornească la drum. Și totuși plecarea avu loc abia 
a doua zi în zori, căci prinţul ţinuse să afle mai întâi ce putea scoate Ugrai 
de la iscoade. Pe de altă parte, se pare că cele două fete veniseră cu treabă la 
Deva, aşa că trebuiră să umble măcar vreo câteva ceasuri. 

La ieşirea din Deva, pe malul Mureşului, două leşuri se legănau în 
adierea vântului de primăvară. Dar fetele nu se uitară și nici n-ar fi avut de 
unde-i ști pe Mirko și Kocea. Se lăsaseră în voia vizitiului, care ocolea cu 
dibăcie toate gropile, în vreme ce ele sporovăiau vrute și nevrute, ca 
femeile, fără să ia seama la frumuseţile ce le treceau pe sub ochi. Nimic 
deosebit nu se mai petrecuse şi dacă mergeau tot aşa până în seară aveau să 
fie între zidurile Caldovei. Dar pe când n-ar mai fi avut mult până la 
destinaţie drumul deveni din ce în ce mai stricat și, deşi vizitiul mai 
încetinise goana, fetele începură a fi hurducate într-o parte și alta a caleștii. 

— Ugrai zicea că turcul e o frumuseţe de bărbat, chicoti Iulia între 
două salturi. Ai grijă... 


— N-am eu teamă, se împăună Agnes. Bărbaţii cu cât sunt mai arătoşi 
cu atât îs mai proști. 

— Numai că dacă avem să mergem tot aşa până la Temesvar nu vei 
mai arăta tu nicicum, trebuind să-ţi tocmeşti mai întâi oscioarele. 

— S-ar putea să ai dreptate! spuse printre icneli Agnes. Ia strigă tu la 
trăsniţii aceia de pe capră s-o lase mai domol, că nu mai avem mult. 

Iulia se aplecă pe fereastră și strigă: 

— Hooo! Hooo!... mai ușurel, că ne faceţi bucățele! 

Cocișul nu pricepu şi opri caleașca dintr-odată, încât fetele căzură la 
podea, încurcându-se în fuste. 

— Nu s-a înţeles porunca, luminată stăpână, făcu acesta ivindu-se la 
fereastră cu căciula în mână. 

— Acum îi prea târziu! răspunse Agnes înciudată. Ce mergi aşa, ca 
bezmeticul? Ne-ai zobit mădularele. 

— Să am iertare, luminăţia-ta, dar îi musai să ajungem la Cladova, că 
prin pădure mai mişună tot felul de jivine, cu patru și cu două picioare. 

— Bine, îngădui Agnes, dar cată să mai ferești gropile, cât de cât. 

— Ce să facem, că aşa-i tot drumul?! dădu din umeri cocișul. 

Tocmai se închina și își punea căciula ca să plece din nou, când se 
auziră în depărtare pocnete de sâneaţă și strigăte. 

— Stai! porunci Agnes. 'Trageţi caleașca din cale în vreun tufiș, apoi 
deshămaţi caii şi duceţi-i cât mai departe, până trece iureșul. Altfel caii o să 
ne dea de gol! 

Cu mare grabă, cei doi vizitii îndepliniră dorinţa contesei. În vreme ce 
fetele se traseră cât mai adânc în pădure, ei încălecară armăsarii şi o luară la 
fugă. 

— Ne-au părăsit! şopti Iulia înfiorată. Oare bine ai făcut? 

— Altcum caii ar fi nechezat şi străinii ar fi dat peste noi, dar așa, chiar 
dacă dau peste caleașcă, n-au ce face cu ea. Iar slugile au să se întoarcă, n- 
avea tu grijă, că tremură toți de frica lui Jeno. 

Tăcură amândouă, ciulind urechea la fiecare foșnet. 

— Se apropie călăreţii! zise Iulia, strângându-se lângă prietena ei, de 
parcă i-ar fi căutat ocrotire. 

— Ba-i numai unul! răspunse aceasta. Se vede însă că după el vor fi 
pușcat, aşa că musai să se audă și ceilalți curând. 

Într-adevăr, un călăreț se ivi în goană dinspre Cladova, dar fără să se 
uite în dreapta ori stânga trecu mai departe. 


— Dacă vor face și ceilalți la fel suntem scăpate, șopti Agnes, 
strângând mâna Iuliei. 

Aşa cum gândise contesa, curând apăru și un pâlc de călăreţi, însă 
aceştia veneau la pas scrutând fiecare tufiş, de parcă ar fi căutat pe cineva. 
Când şi când, slobozeau câte o sâneaţă în aer şi răcneau de parcă ar fi fost la 
vânătoare. 

— Să ştii că după noi au venit, zise Agnes. 

— Dar au veşmintele ca oștenii prinţului... 

— Se vor fi îmbrăcat anume să ne înșele, căci altminteri n-ar fi fugărit 
pe călărețul de mai înainte. 

De frică se lipiră amândouă de pământ ţinându-și chiar și răsuflarea. 
Auziră chemarea unuia care dăduse de urmele caleștii şi nici nu se clintiră, 
socotindu-se pierdute. 

Alte strigăte și pușcături, iar când îşi auzi și numele, Agnes abia mai 
izbuti să îngaime: 

— Auzi?... Pe mine mă caută! 

— Ssst! Nu mişca! șopti și Iulia. 

Într-un târziu, când forfota se mai domoli, Iulia săltă puţin capul. 

— Au înhămat caii lor şi ne-au furat caleașca. lacă, se duc! 

— Ducă-se dracului, cu ea cu tot! făcu ușurată contesa. Bine că ne-au 
lăsat pe noi în pace, adăugă ea și se săltă cu îndrăzneală. 

— Stai, unde te duci! o trase cealaltă. 

— Acum, că au plecat, nu mai avem a ne teme. Ar trebui să se arate și 
oamenii noştri, ca să putem merge călare. 

— Dar dacă şi ei vor fi fost înţeleşi cu următorii? 

— Mai ştii?! Oricum se vor înapoia, măcar să ne prindă. 

— De ce nu ne-au luat atunci când eram în caleașcă și la mâna lor, 
putându-ne duce oriunde ar fi poftit>! 

— Ei, şi tu! De unde vrei să știu? Cel mai sigur ar fi să ajungem pe 
picioarele noastre la Cladova, care nu poate fi prea departe şi de mai stăm 
ne prinde noaptea. 

Îşi sumeseră fustele şi o porniră voiniceşte la drum, dar gata oricând s- 
o zbughească în pădure în caz de primejdie. 

— Cu condurii noștri nu ajungem prea departe, se văicări Iulia. 

— N-ai decât să te descalți. 

— Aş face-o de n-ar fi frig. Bune ar fi acuma opincile olahilor, mai 
scânci fata. 


— Ştii că ai dreptate? se opri Agnes. Ia uite ce facem! 

Își săltă poalele şi cu dinţii sfâşie o bucată bună de piază, apoi se aşeză 
şi scoțându-și botinele începu să le înfășoare, de parcă ar fi fost rănite. 

— Gata! făcu ea săltându-se sprinten și ţopăind. 

— Şi cum avem să ne arătăm în lume cu rochia ruptă? 

— Tu n-ai decât să faci cum vrei, dar eu îţi spun că așa pot merge și 
până la Temesvar. Nu-mi pasă! 

De voie, de nevoie, Iulia făcu şi ea la fel şi râzând cu hohote începură a 
fugi una după cealaltă de parcă s-ar fi jucat. Dar după o bună bucată de 
drum osteniră, de abia își mai târau picioarele. 

— Să ne hodinim oleacă, se rugă Iulia. 

— Nici vorbă, că uite, se înserează. Hai! Deodată se opriră însă, 
uitându-se una la alta. Din depărtare, dinspre Cladova, se auziră strigate pe 
nume de niște bărbaţi. 

— Sunt oamenii noștri! răsuflă ușurată Iulia. Hai înaintea lor! 

— Stai pe loc! o apucă Agnes. Tu n-auzi de unde vin? Cum de-au 
trecut pe lângă noi, că doar i-am lăsat în urmă?! Dacă au fost înţeleși cu 
duşmanii? 

— Ai dreptate. Venirăm atâta cale pe jos şi să ne dăm prinse chiar la 
capăt? Asta nu! Hai să ne pitim! 

Spaima de oameni fu mai mare decât cea de întuneric și astfel pe la 
vremea cinei, istovite de tot, bătură la poarta cetăţii, mai-mai să se 
prăvălească la picioarele străjerilor. 

— Sunt contesa Rozsnyai... mai apucă să îngaime Agnes și se trânti, 
frântă de oboseală, pe o laviţă de lângă poartă. 

Străjerii nu mai întrebară nimic ci pe dată dădură de ştire căpitanului 
Decsy, necutezând să le ducă pe braţe până la el. Acesta veni în grabă, 
bucurându-se nevoie mare. 

— Ce spaimă am tras, luminăţiile-voastre, mă temeam să nu vă fi 
rătăcit ori să vă fi prins vreun lup, că bântuie multe jivine pe la noi. 

Auzind spusele căpitanului, Iulia leşină de frică. 

— Vai de mine! se tângui Decsy. Cine m-o fi pus? 

Cu toată oboseala, Agnes se ridică şi stropind-o cu puţină apă pe obraz 
izbuti să-şi trezească prietena. 

— Prin ce-am trecut! oftă fata. 

— Şi câte mai avem, se strădui să zâmbească Agnes. Lupii sunt nişte 
vietăți cumsecade, față de om! mai găsi ea putere să glumească. Dă-ne un 


pat şi un aşternut, că de mâncare nu mai vreau, zise apoi spre Decsy. 

Totuşi după ce se întremară cu nişte lapte cald de capră și își încălziră 
picioarele în apă călduţă, le veni iarăși chef de vorbă, începând să-și 
povestească păţania. 

Auzindu-le, Decsy nu se putu stăpâni să nu râdă. 

— D-apăi să vedeţi, înălțimile-voastre, cum am primit știre că sosiți, 
am mânat în întâmpinare câţiva călăreţi, ca să vă arate drumul. Tot eu le-am 
poruncit să tragă din sâneţe şi să strige, ca să-i auziţi la vreme. 

— Bine, dar călărețul acela singuratic, care fugea din calea lor, nu-ţi dă 
de bănuit? întrebă contesa. 

— Gândesc că va fi fost olăcarul nostru ce se ducea la Deva, și cum îi 
tânăr şi zburdalnic va fi lăsat slobod frâul calului. Are s-o sfârșească prost 
într-o zi, cu năravul ăsta al lui. 

— Şi cocişii noştri? nu se lăsă Agnes. Cum de au trecut fără a-i vedea 
şi acum unde sunt? 

— Auzind puşcăturile s-au speriat şi ei, și în grabă mare au fugit până 
aici pe o scurtătură ca să ceară ajutor. Aflând despre ce e vorba, s-au întors 
pe dată în calea înălțimilor-voastre, dar nu v-au mai găsit. Atunci ne-am 
speriat cu toţii și am poruncit să fie cercetată întreaga pădure. Oamenii mei 
încă nu s-au înapoiat. Caleaşca ştiţi bine că au adus-o oștenii, găsind-o 
părăsită. Maaare spaimă am tras! răsuflă ușurat căpitanul. 

— D-apăi noi! oftară şi fetele deodată. Mare spaimă din nimic! zâmbi 
Agnes. Barem de-ar fi mereu numai așa! 

URMĂRIREA 


Doda Maria bătea de zor albiturile pe malul Begheiului zorindu-se să 
n-o apuce amiaza, când trebuia să sosească omul ei de la muncă. Soarele se 
ridicase de-o suliță în înaltul cerului, iar aerul era limpede ca după ploaie. 

Cald nu era încă şi apa cea rece a râului dăduse mâinilor femeii 
culoarea racului fiert. N-aveau decât să-și răcească unii gura, ea ieşea cu 
rufele la râu, ca să le albească, chiar şi-n miezul iernii. Învăţase încă de pe 
când era copiliță că numai apa Begheiului dădea albeaţă așa cum trebuie, şi 
nu se uita ea în gura satului. Dar cum se mai fudulea când omul ei ieşea pe 
uliţă numai cu cămașă curată ca lacrima şi albă ca varul! 

Cam la astea se gândea doda, storcând și bătând cu maiul de o 
trecuseră nădușelile, când i se păru că zăreşte ceva mișcându-se în tufişul de 
mai la vale. E drept că nu dăduse frunza, dar lăstărișul era îndeajuns de des, 
ca să poată ascunde vreun om ori vreo jivină. Zburătăci un bulgăre într- 
acolo, însă nici o mişcare. „Mi s-o fi părut” îşi zise, apucându-se iar de rufe. 
Dar după o vreme auzi deslușit cum trosniră niște vreascuri, de parcă ar fi 
călcat careva pe ele. 

— Cine-i? strigă doda Maria, apucând bătătorul de rufe şi ducându-se 
spre lăstăriș. Cui îţi arde de zburdat cu mine? 

Din câţiva paşi se apropie şi atunci văzu ieşind un fecioraş bălai și cu 
ochii ca seninul cerului de vară. 

— Ptiu! Calce-te, că m-ai spăriat! făcu femeia scuipându-și în sân. 
Ficior în toată firea! Al cui eşti? 

Tânărul o privi rugător și îi răspunse ceva, dar doda nu-i pricepu 
vorba, necunoscând decât limba neamului ei. 

— Nu eşti de pe la noi, după cum văd? 

Tânărul îşi duse mâna la gură, semn prin care orice om din lume vrea 
să arate că-i flămând. 

— Ţi-o fi foame? 

După ce tocmi rufele ude în coșarcă, femeia dădu să apuce, dar 
feciorașul se repezi şi, cu o putere pe care n-ai fi bănuit-o la înfățișarea lui, 
le săltă pe umeri. 


— Că bine faci, dragu dodii! zise ea mulțumită. M-am rupt de şale cu 
spălatul, d-apăi să le mai și car? Se vede că ai suflet milostiv. 

Merseră aşa, tot vorbind de una singură, până acasă, unde îi întâmpină 
bărbatu-său, care apucase să se întoarcă mai curând. 

— Că doar nu ţ-ai tocmit slugă, tu Mărie? făcu el râzând. 

— De ce nu? lar de vrei să ştii, îi chiar ficioru-miu! răspunse ea 
mucalit. 

Le era în obicei să glumească, măcar că acum nu mai erau oameni 
tineri. Se vede însă că se purtau așa de unde nu aveau copii și se alintau 
între ei, că de certat nimeni n-a apucat să-i audă. 

— Dar când boală l-ai plămădit? Nu cumva tu erai fătuţa aia din căpiţa 
de fân, d-acu vreo şaisprezece ani? i-o întoarse ceacea Pătru răsucindu-și 
mustaţa surie. 

— "Ţ-oi da io ție fătuță, hodorogule! îl ameninţă ea cu degetul. 

Străinul nu înţelegea nimic, dar văzu că cei doi bătrâni erau 
binevoitori. Se opri în capătul tâmaţului, așezând cu grijă coşarca, apoi vru 
să se îndepărteze. 

— Stai copile, nu pleca, să îmbuci ceva cu noi, zise femeia. 

— De bună-samă! încuviinţă și bărbatul. Ia spune, cum te cheamă? 

— Nu știe limba noastră! răspunse doda Maria în locul băiatului. 

— Ei pă dracu, că doar n-o fi turc! 

Cuvântul „turc” păru a-l înţelege și copilul, că pe dată se împotrivi: 

— Ne! la... Pera! Ne „turc”! şi îşi făcu cruce. 

— Uite că-i creştin, papistaş după cum s-o închinat, și dacă-l cheamă 
Pera, poate c-o fi sârb? zise bărbatul. 

— Da, da! zâmbi Pera încuviinţând şi din cap. 

Intrară cu toţii în cuină şi băiatul se aşeză pe o laviţă, uitând parcă de 
foame, căci dăduse de căldură omenească, iar el de câteva zile fusese lipsit 
de aşa ceva. 

— Ia şi mănâncă, Petre! 

— Pera! se împotrivi feciorul. 

— Bine, fie cum vrei, îl bătu pe umăr gazda. Dar noi ţi-om zice Petre! 
Pricepi? Ca pe mine! 

A fost mai greu să se lămurească, dar până la urmă se înţeleseră totuși 
cumva. Chiar de a doua zi, „Petre” se simţi ca acasă și era tare săritor la 
treburi, spre bucuria gazdelor sale. Ba începuse a pricepe şi câteva cuvinte. 
Așa că ceacea Pătru începu a-l lua cu sine și la muncile câmpului. 


Într-o zi porniră cu carul după ceva uscături de pe malul Begheiului. 
Încărcaseră cu vârf şi Pera se cocoţase în vârful vreascurilor, dovedindu-se 
meșter la strunitul cailor. Îi opri în mijlocul vadului ca să se adape, în vreme 
ce binefăcătorul său urma să treacă podeţul. 

— Măi fecior, auzi el o voce. la spune cum îi zice satului vostru? 

Întoarse capul şi zări doi ciobani călare. Nepricepând ce voiau, strigă: 

— Ceace Petre! Ceace Petre! 

— Aici mi-s! răspunse gazda, care trecuse pe malul celălalt. Ce vreţi? 
mai întrebă el către cei doi, spre a nu da de gol băiatul. 

— Întrebam şi noi, ficiorul de colo, că ce sat îi! răspunse Marcu. 

— Șanovița! 

— Şi-i departe Cimişoara? 

Țăranul se uită bănuitor la ei, fiindcă măcar că erau îmbrăcaţi păcurari, 
după cai păreau a fi mai curând oșteni, şi apoi nu pe acolo era drumul către 
Timișoara... 

— Tăt într-o goană, până-n sară sunteţi acolo. 

Marcu se întoarse să-i tălmăcească şi lui Gaşpar, pe sârbeşte, cele 
aflate, când, spre mirarea tuturor, se băgă în vorbă Pera: 

— Eu sunt croat... Ştiu sârbeşte! 

Gaşpar fu cel care se bucură mai mult şi începu a vorbi cu băiatul, 
uitând de toate celelalte. 

— Sunt mulţi croaţi în satul vostru? 

— Gândesc că numai eu, fiindcă n-am dat încă peste nimeni. 

— Nu eşti de aici? 

— Sunt din... 

Se opri însă, neștiind dacă face bine să se mărturisească primului venit. 
Interveni atunci ceacea Pătru care, lămurit acum că băiatul e sârb, spuse 
către Marcu: 

— Cum văd şi el îi sârb, ca şi ficiorașu meu. L-am găzduit de pripas, 
dar l-aş ţine pe lângă mine, că-s bătrân și copii n-am. Acu, poate că-ţi pofti 
un pic și pe la noi, că vrem să aflăm câte ceva de băiat. 

— Bucuros! răspunse Marcu. Să nu mint, ni-e cam foame și mai 
suntem și osteniți de cale, aşa că ţi-om mulțămi frumos. 

Între timp Grazziani rostise ceva turceşte și astfel putu afla că şi astă 
limbă îi era cunoscută băiatului. Atunci, ca să înlăture bănuielile nedorite, 
Pera le spuse: 


— Sunt croat, dar m-au luat de mic de la părinţii mei, pe care nici nu 
mi-i mai aduc aminte. Pe urmă am ajuns paj la paşa de Belgrad și o vreme 
mai apoi la cel de la Timișoara. 

— Erai acolo când a fost ucis? 

Pera se înroși tot, fiindcă de felul lui nu era învăţat să mintă, iar pe de 
altă parte începuse a prinde drag de străinul îmbrăcat ţărănește și care se 
vedea cât de colo că nu era cine voia să se dea. 

— Lasă că ai să ne povesteşti acasă! făcu Grazziani cu blândeţe, 
simţindu-l că avea ceva de ascuns și-l luase prea repede. 

Oricum, nu-l bănuia de uciderea pașei. 

Tare se mai mâhni doda Maria când îi văzu pe cei doi străini, vorbind 
cu „Petrică” al ei. Nu cumva să poftească să i-l ia, căci îşi pusese mare 
nădejde în el. 

— Noi nu prea avem cum să-l luăm, zise Marcu vrând s-o liniștească, 
mai cu seamă că nici nu fusese vorba de aşa ceva. 

— Dacă mergeţi la Cimişoara, interveni și ceacea Pătru, apăi și io zic 
să lăsaţi copilul aici, că de pun mâna pe el, îl spânzură! 

— Cum aşa?! se miră Marcu. 

— Aşa, fiindcă mişălu de la Cimișoara o fost ucis de un fecioraș, pe 
care îl caută azapii și trebuie să-l găsească orişicum... 

— Chiar! sări şi femeia, chipurile, ca să-i facă să nu se încurce la drum 
cu cineva primejdios. 

Marcu stătu puţin pe gânduri apoi îl chemă pe Gaşpar deoparte și îl 
informă în şoaptă, încât Pera putu înţelege că s-ar şti totul despre el. Îi 
pierise sângele din obraji. 

— Ei, ce-i cu tine? îl întrebă Gaşpar. 

Pera rămase descumpănit, apoi ridică deodată capul şi scrâșni: 

— Da! Și de-ar trebui aş mai face-o! Îi urăsc pe osmanlâi! 

Dârzenia cu care se mărturisise tânărul îi plăcu lui Grazziani, care se 
desprinse cel dintâi din liniştea de gheaţă pe care o aşternuse neașteptata 
dezvăluire. 

— Ai vrea să intri în slujba mea? îl întrebă el ca și cum ar fi vorbit cu 
un bărbat în toată firea. 

— Nu mă pricep la oi! făcu Pera stânjenit. 

— Cu atât mai bine, că eu te poftesc la „berbeci”, dar din aceia cu 
şalvari şi turbane, cărora trebuie să le mai scurtăm din coarne. Ce zici, te- 
nvoiești? 


— Da! răspunse scurt Pera. 

Cu mare greutate putură cei doi bătrâni să se despartă de flăcăiaș, care, 
cu toate rugăminţile dodei Maria, se hotărâse să se lege de cel dintâi om pe 
care l-a auzit vorbindu-i limba părinţilor lui. 

— Câtă vreme se află pe pământul bănăţean stăpânit de turc, nu are să 
se teamă de se va afla în preajma mea, dar de rămâne aici vor da peste el și 
vrând-nevrând trebuie spânzurat, căci așa-i legea, spuse Gașpar, auzind 
tânguirile gazdelor. 

Astfel gazdele se lăsară înduplecate și până la urmă încuviinţară 
plecarea lui Pera, de parcă ar fi fost feciorul lor. Și după ce isprăviră de 
povestit și mai gustară câte un vinișor de casă, în amurg pe cei doi păcurari 
îi cuprinse osteneala drumului, încât se rugară de un așternut unde să-și 
pună capul. Înţelegând că nu era vorba de oameni de rând, doda Maria le 
aşternu în odaia din faţă, deşi cam răcoroasă, că de-abia aprinsese focul în 
ea. La scurtă vreme amândoi pluteau în lumea viselor, în timp ce gazdele nu 
mai pridideau cu pregătirea merindelor şi a veşmintelor de drum pentru 
„Petrică”. Bătrânul dăduse fuga la un neam de-al lui, care avea un cal bun 
de călărie şi l-ar fi vândut bucuros. Nu s-a gândit deloc să-i ceară băiatului 
vreun ban. După nici două ceasuri de când se pornise în sat, se întoarse val- 
vârtej, călare pe calul cumpărat. Intră drept în odaia oaspeţilor şi-i zgâlțâi pe 
Marcu. 

— Scoală! Mă auzi? făcu el, când Marcu deschise ochii. 

— Or venit cătane în sat! Bag samă că după „Petrică”. Fugiţi! 

Se trezi şi Gaşpar, dar când auzi că era vorba de oșteni veniţi din 
Timişoara, se potoli pe dată. 

— Lasă-i, că de-or veni aici, bine n-are să le fie, după muștruluiala ce 
le-oi trage. Trebuie să fie spahiii mei! Acum mi-e prea somn și nu mă ridic, 
de-ar fi şi sultanul! mormăi el pe jumătate adormit și se așternu din nou la 
somn. 

În capul satului, din partea cealaltă, tocmai atunci îşi căutau culcuş pe 
la şoproane cătanele din Cladova, în vreme ce luminăţia-sa domnul baron 
Czobor se aşezase la cină, într-o gospodărie mai înstărită. 

JUDECATA ŢĂRANILOR 


Flăcăii porniţi în căutarea lui Grigore Baltag au avut mult de mers, 
până aproape de marginea pădurii, unde, atârnat de creanga unui stejar 
bătrân, se legăna leșul tânărului. Se vede treaba că, pripindu-se să se ducă în 
urmărirea lefegiilor de unul singur, aceştia îl vor fi doborât şi mai apoi l-au 
spânzurat, ca să se fălească și ei cu o biruință. 

Se opriră cu toţii, descoperindu-se, apoi Toader se cățără în copac spre 
a tăia funia. Prinseră nişte crengi unele de altele încropind o năsălie și în 
tăcere își cărară tovarășul mort unde erau și ceilalți. Cu toţii se simțeau 
vinovaţi de a-l fi lăsat singur, dar nici unul nu-i auzise chemarea. Abia acum 
îşi dădură seama că lefegiii scăpaţi aveau să dea de ştire pretutindeni şi se 
vor întoarce cu întăriri asupra lor. 

Așezară mortul cu mare grijă la pământ, de parcă s-ar fi temut să nu-i 
pricinuiască vreo suferință, apoi o vreme rămaseră muţi, uitându-se unii 
după alții. 

— Hai să-i strângem pe toţi, unu lângă altu, că de amu nu s-or mai 
încăiera, zise cu smerenie Toader. 

— Nici că s-ar putea, că giupâneasa nu are să ajungă în rai, cu 
Grigoriţă ori Pandele și ceilalţi, îngăimă Gheorghe, târând trupul jupânesei 
Ilisafta lângă morţi. 

— Bre Ionică! strigă Toader. lan vezi tu unde-i giupâniţa, că departe n- 
a fi. Dar ai grijă să n-o sperii, ci strigă încetişor. la-o de mâni şi ad-o aici! 

S-ar fi dus el însuşi, dar îşi dăduse seama că nemaifiind Grigore lui i se 
cuvenea ascultarea celorlalți și trebuiau strânși morţii spre a fi îngropaţi cât 
de cât creștinește. Pe urmă aveau să meargă în așezările lor din pădure ca s- 
o ducă pe Profiriţa, care părea că se cam zdruncinase la minte. Pentru aceea 
îl şi trimisese pe Ionică, cel mai tânăr dintre ei. 

Acesta merse liniștit, dar văzând că nu dă de fată începu a striga: 
„Giupâniţă, unde ești?... Giupâniţăă! Duducă Profiriță, răspunde!” Era cât 
pe ce să se întoarne, când o zări într-o rariște de pădure. 

— Aracan de mine, duducă! oftă ușurat băiatul, urmând cu voce 
blândă: ar fi putut să te mănânce lupii! De ce ai plecat de unde te-am lăsat? 


Tot vorbindu-i, s-a apropiat de ea fără a se mai uita şi pe de lături. Din 
asta i s-a tras pieirea, căci Toma Melinte, auzindu-l, o aşezase pe fată anume 
spre a-i veni lui la îndemână să se ascundă în dosul unui copac. Pe când 
Ionică se aplecase asupra fetei, Melinte s-a aruncat cu toată puterea în 
spinarea lui, străpungându-l cu hangerul. 

Răcniră și unul și celălalt, căci flăcăul s-a sucit pe dată rostogolindu-se 
asupra boierului, dând să-l strângă de gât. Nu mai avu însă vlagă şi rămase 
lipsit de suflare peste el, împroșcându-l de sânge. 

— Săi, Profiriţă, şi trage-l de pe mine! icni Toma, dându-i lacrimile din 
pricina piciorului rupt. 

Ea însă nici nu-i băgă în seamă, ci privea undeva către desişul pădurii, 
de parcă ar fi zărit ceva anume. 

— Hai fă, că singur nu poci! 

Se înfuriase și-i vorbise urât, ca unei slujnice, dar nici aşa nu izbutise 
s-o urmească pe fată. Văzând că nu se poate bizui pe ea, se chinui de unul 
singur și, cu chiu cu vai, se trase de sub leșul băiatului, care se făcuse dintr- 
o dată nespus de greu. Apoi se târî până la picioarele fetei, îi apucă 
genunchii și sprijinindu-se astfel se ridică pe piciorul zdravăn. 

— Hai să fugim! 

Ea îl ascultă săltându-se de pe trunchi și şontâcăind amândoi se 
pierdură pe potecile codrilor. „Amu să fi fost teafăr!” îşi zise Tomiţă cu 
părere de rău. De mult îi purta el sâmbetele fetei vel-armașului, dar era ţinut 
la depărtare, ca nefiind de neam mare ca ei. Acuma nu era vreme, din 
pricina neobrăzaţilor de ţărani, dar după ce se va fi depărtat îndeajuns 
nimeni nu l-ar fi împiedicat s-o batjocorească niţel pe fiica Nicoriţeştilor, şi 
atunci să mai vadă el nasul pe sus al vel-armașului. „A vedea el, ghiuju! Că 
doară şi eu îs tot atât de bun ginere ca și leşii, dacă nu chiar mai bun. Dar 
am să mă las rugat multă vreme”, gândea el şi bucuria izbânzii îi mai ogoia 
durerea din picior. 

Flăcăii isprăviseră de adunat morţii într-un loc, când Toader se uită 
împrejur mirat. 

— Dar pe boierul cel tânăr de ce nu l-aţi adus? Ia târâţi-l şi pe el, ca să 
mântuim cu toți! 

— Păi unde-i?! se mirară câțiva. 

— O fi căzut în faţa cailor de la caleașcă. N-o pătruns mai încolo, zise 
Gheorghe. 

— L-am văzut prăvălindu-se, adăugă altul. 


— Căutaţi, că eu mă duc după Ionică. Nu pricep de ce întârzie. 

— Bre, strigă unul. Era un hoit sub calul cela mort. 

— L-am tras eu, răspunse Gheorghe, dar era o slugă a lui Melinte. Zi 
mai bine că o făcut pe mortu” și ne-a tras pe sfoară. 

— Te pomenești c-o fi luat și fata cu el?! se îngrijoră Toader. Ia să văd! 

Porni însoțit de încă vreo doi şi nu după multă cale dădură peste leşul 
lui Ionică. 

— Oare să fim blestemaţi să crăpăm, unu câte unu?! șopti înfricoşat un 
flăcău. 

— Ca puii de găină, când dă molima-n ei! mormăi altul. 

— la mai tăceți din gură! îi repezi Toader, după care îi strigă și pe 
ceilalți. Pe pământ se văd urmele de la ciuboțelele giupâniţei, le zise. 

— Ba uite şi una de bărbat, dar pare să aibă doar un picior, arătă unul. 

— Întocmai! încuviinţă Toader. Boierul nu poate umbla ca lumea, și de 
ne luăm după ei îi găsim pe dată. Fiţi însă cu băgare de samă că poate să 
aibă asupra lui și spada. 

— Oare cum de s-a lăsat răpus sărmanul Ionică, doar era în toată 
puterea? se miră Culai, care nu mai scosese o vorbă până atunci. 

— L-o pălit pe la spate! fu de părere Gheorghe. 

— Aşa se pare, încuviință Toader. Apăi hai să dăm de tartor şi să-l 
giudecăm noi, până n-a apuca să mai facă și alte rele. 

Tiptil, flăcăii se avântară prin hăţişuri pe urmele fugarilor. Prea mult n- 
au avut de căutat, căci într-o poieniță dădură peste ei. Fata strângea de pe 
jos nişte fire de iarbă, de parcă ar fi cules flori, îngânând un cântecel înţeles 
numai de ea. Melinte cioplea cu spada o creangă de copac, de care ar fi vrut 
să-şi lege piciorul beteag, și nu era cu privirea decât asupra lucrului său. 

— Nu te mai chinui, boierule, că te-om obloji noi! îi strigă Toader 
batjocoritor. 

— Să nu te apropii că fac moarte de om! răcni speriat Melinte și 
aruncând băţul începu să rotească spada în jurul capului. 

— Ai mai făcut matale, dar ţ-o fost cea din urmă! sări Gheorghe, 
ridicând securea. 

— Stăi, bre! îl opri Toader. Ce, noi suntem casapi, ori boieri, să ucidem 
fără giudecată? 

— Lasă-mă, Toderiţă, că-l giudec eu! se oțări flăcăul. 

Toader însă se împotrivi, lăsându-l pe Toma să-și agite spada-n vânt. 


— Că l-a omorât pe Ionică, și încă pe la spate ca un mișăl, să-l giudece 
oamenii din sat și s-ar cuveni pentru el ștreang nu săcure. A ucis ca tâlharii, 
ca ei să moară! 

— Tâlhari sunteţi voi, nemernicilor! spumegă Melinte. Am să vă pui 
pe voi în juvăţ! și uitând de picior dădu să se repeadă asupra celor din 
apropiere, dar se prăvăli la pământ urlând de durere. 

— Şăzi ghinișor, boierule! scrâșni Toader. Și nu te mai zborşi la noi că 
vezi ce păţeşti. lar eu nu-s dus de multe ori la biserică, găsesc un capăt de 
funie mai curând decât gândeşti, și gata giudecata! 

Toader îl trase deoparte și pe Gheorghe, care ar fi avut poftă să curme 
pe dată eu ticălosul ce l-a ucis pe Ionică. Apoi cu toţii îl lăsară în plata 
domnului pe rănit, înconjurând-o pe Profiriţa, aşezată pe pământul rece de 
parcă ar fi fost în luna lui cuptor. 

— Scoală-te, giupâniţă! îi zise Toader cu blândeţe, apucând-o de mână. 
Apăi minte ai matale, urmă el cu dojană, să te iei prin codri după un 
bezmetic şchiop? Vrei să te mănânce lupii? 

— A fi mai bine! șopti fata într-un târziu, izbucnind în plâns. 

Flăcăul se bucură, întrucât lacrimile arătau că-i mai rămăsese o brumă 
de judecată şi dacă grăise pe înțeles nu mai încăpea vorbă că avea să se 
vindece. Supărarea i-a fost prea mare, dar tinerețea ei va birui. 

— Aracan de mine! zise Toader, mângâindu-i creștetul ca unui copil. 
Matale ești tinerică ș-ai să trăieşti o sută de ani. Noi nu ne batem cu femeile, 
așa că te-ai spăriet degeaba, dar ţ-a trece! 

— Să-l ducem și pe nenorocitul ista, le zise Culai celorlalți. Nu se cade 
să-l lăsăm pradă haitelor, că-i şi el făptura lui Dumnezeu! 

Flăcăii ridicară din umeri şi nu se împotriviră, ştiind ce înseamnă 
vitregia codrului când ești neputincios. Câţiva se apropiară de Melinte, dar 
acesta ridică spada asupra lor. Unul dintre băieţi roti o măciucă şi-i zbură 
arma cât colo, după care-l scuipă în obraz. 

— Apăi, dacă așa ţi-e vorba, boierule, se răsti chiar Culai, n-ai decât să 
rămâi şi... cum ţ-a fi soarta, că altă moarte de om noi n-om mai face! 
Rămâi în sama pădurii și la vrerea celui de sus, dar să nu ajungi a te ruga să 
te spânzure careva şi să n-aibă cine, ori să te agăţi singurel de vreo cracă, 
de-i putea! 

— Dar fata? întrebă Gheorghe, uitându-se la Toader. 

— Să nu puneţi mâna pe ea, sări Melinte, că nu-i de nasul vostru, 
țopârlanilor! 


— Nu-ţi fie teamă, boierule, o veni de bunăvoie, zise liniștit Toader. Pe 
noi, ţăranii, nu ne duce mintea ca pe taică-său ori pe alții. 

— De n-o vrea, se băgă Gheorghe, să rămâie să te oblojască! 

— Taci, bre, că sperii fata, îl opri Toader. Hai giupâniţă să mergem la 
casă de om cumsecade şi nu te înfricoşa, că n-ai de ce. 

Profiriţa se ridică ascultătoare, lăsându-se dusă de flăcăul acela, care se 
purta atât de frumos cu ea. Dacă ar fi ucis-o pe loc ori dacă ar fi dus-o la 
curtea de la leşi, la tătâne-său, tot una i-ar fi fost. Cât despre tânărul 
Melinte, nu l-a luat în seamă, căci pentru ea nici nu era pe lume. 

ÎNFRUNTAREA 


Cu lungi îmbrăţișări și lacrimi amare s-a despărțit doda Maria de 
„Petrică” al ei, că nimeni n-ar fi gândit că era vorba de un străin aciuit 
numai de câteva zile pe la ei. Isprava lui bărbătească, de a scăpa lumea de 
un ticălos, ori poate înfățișarea lui plăcută, supușenia şi hărnicia îl făcuseră 
îndrăgit de toţi. Nici gând să primească vreo plată de la Gaşpar pentru 
găzduire și nici măcar preţul calului lui Pera, căci ziceau bătrânii că-i darul 
lor pentru băiat. L-au pus să jure că de i-o fi cândva mai greu în viaţă se va 
întoarce la ei, la Șanovița. Ba i-ar mai fi făcut şi adiată pe numele lui, într- 
atât îl îndrăgiseră. 

Îşi luară bun-rămas şi cu toate că soarele încă nu se arătase, cerul fiind 
iarăși plumburiu, cei trei se îndreptară spre marginea satului, unde bănuia 
Grazziani să fie oamenii lui. Noroc a fost că dădură peste un oştean ce 
ieşise la fântâna din uliţă şi cu mirare văzură că era vorba de oamenii 
prinţului şi nicidecum de spahiii sultanului. 

— Pe noi ne caută! șopti Marcu oprindu-și calul. 

— Cam prea mare cutezanța să pătrundă în ţinut stăpânit de turci, chiar 
în preajma Cimişoarei! Galop! porunci morlacul și toţi trei se avântară pe 
ulițele satului stâmind câinii şi găinile, trezindu-i și pe cei mai leneşi din 
dulcele somn al dimineţii. 

La rândul lui, baronul Czobor ieși pe dată în târnaţul casei unde 
dormise. 

— Ce s-a întâmplat? întrebă el frecându-și ochii, încă buimăcit. 

— Înălţimea-ta, spuse proaspătul hotnog Biro Ferenţ, Imre a văzut 
ciobanii pe care-i căutăm, chiar aici în sat. 

— Veneau spre noi! preciză cătana care-i văzuse. Erau tustrei călări 
şi... 

— Cum trei? se nedumeri baronul. Doi erau! 

— Ba trei! 

— Socot că s-o fi alipit vreunul pe drum, cuteză hotnogul. De n-ar fi 
fost ei, atunci nu ar fi dat dosul cu atâta grabă, dar de cum au luat seama au 
şi fugit. 


— Cred că ai dreptate. Prea departe însă nu pot fi şi de acum nu mai au 
unde se ascunde, fiindcă am intrat în câmpie. 

— Doar de nu s-or întoarce de unde au venit... dar pot apuca şi mai 
către dealurile de la Ghioroc. 

— Vom vedea. Pe cai! porunci Czobor. 

Se vedea până hăt-departe în larga câmpie bănăţeană și numai ici-colo 
câte un copac stingher făgăduia umbră binefăcătoare pentru arșiţa zilelor de 
vară. Acuma însă nu de umbră duceau lipsă fugarii. 

— Poate că ar fi fost mai bine să fi apucat altă cale, zise Marcu din 
goana calului. 

— Nu! răspunse Gaşpar. Caii noștri sunt odihniţi, iar ai lor au stat 
peste noapte ca vai de lume. Apoi nu uita că Cimișoara trebuie să se afle 
colo, la capătul zării, și nu mai apucă să ne ajungă din urmă. Te ţii, Pera? se 
întoarse el spre tânăr, care se bucura nespus de asemenea goană. 

— Tuhuuhuu! chiui flăcăiandrul spre uimirea celorlalți. 

— Ar trebui să mai lăsăm caii să sufle, zise Marcu. 

— Nici vorbă! Chiar de-ar fi să şi crape sub noi, că ia te uită înapoia 
noastră, vin ca lupii! 

— Sunt mulți! strigă Pera, de parcă i-ar fi părut bine. 

— I-om Tări! făcu Gaşpar, molipsit de vioiciunea tânărului. 

— De ne-or ajunge! adăugă şi Marcu. 

Deodată însă Marcu încetini. 

— Staaaţi! Haideţi spre stejarul cel gros din apropiere, că uitaţi-vă ce 
se arată în zare! 

Fără să mai întrebe de ce, toți trei se îndreptară spre uriașul copac din 
preajmă, căci văzuseră şi ei acele puncte îndepărtate, care puteau fi alte 
cătane ce le-ar aține calea. Prieteni ori dușmani, în astfel de cazuri trebuia 
să fii prevăzător. 

— De ne-am repezi asupra celor din urmă i-am pune pe fugă, spuse 
Pera. Par a fi mai puţini. 

— Şi până i-am dovedi, s-ar apropia şi ceilalţi, care sunt de vreo cinci 
ori mai mulți, îl contrazise Marcu. 

— Se vede treaba că ştiau ce gânduri avem, dacă au trimis aşa de mulţi 
ca să ne împiedice să pătrundem spre Cimişoara, zise Gaşpar, care și ajunse 
lângă stejar. 

Descălecară şi la povaţa lui Marcu legară caii cu capetele către 
trunchiul copacului, de jur-împrejur, căci astfel, printre ei, s-ar fi putut apăra 


mai bine. Îndată îi şi împresurară cătanele lui Czobor, căci ceilalți nu păreau 
a se grăbi, fie că nu-i văzuseră încă pe fugari, fie că aveau poruncă numai să 
le ațină calea în preajma cetăţii. 

— Dar ce-aveţi cu noi, domniile-voastre? făcu Marcu pe prostul. Ne- 
ați umplut de spaimă și pe noi şi pe copil, ca să nu mai spun de dobitoace... 

— Daţi-vă prinşi! porunci baronul, care se descurca binișor pe limba 
iobagilor lui olahi. De sunteţi oieri, n-aveţi a vă teme! 

— Dar noi mergem la Cimişoara... 

— Mereţi la dracu! tună baronul. Îndărăt la Caransebeş, unde vedem 
noi! 

— Nici gând! se împotrivi Marcu, uitând să-și prefacă vorbirea. Din 
locul ăsta nu ne dezlipim! Domnia-ta mergi unde ţ-o fi voia, nu ai treaba 
noastră! 

Văzându-l pe Marcu oțărându-se astfel, Czobor nu se mai îndoia că el 
trebuie să fie turcul acela viclean, care vorbea zeci de limbi, după cum se 
zvonea. 

— Puneţi mâna pe ei, feciori! porunci el ungurește către cătane. 
Legaţi-i fedeleș şi pe urmă om sta de vorbă. 

Oştenii rămaseră pe loc cam fâstâciţi, necutezând a se apropia de cei 
trei, care îşi arătau ciomegele dintre cai ca de după niște întărituri de cetate. 

— Ce vă holbaţi la mine? răcni Czobor. Descălecaţi şi de nu vor să 
stea în loc păliți-i! 

El însuşi se avântă către Marcu, pe care-l socotea căpetenia, adică 
trimisul sultanului. Dar armăsarul său căpătă o lovitură zdravănă de la unul 
dintre caii legaţi de copac şi de durere se ridică pe picioarele din spate, 
trântindu-l pe baron la pământ. 

Un hohot străbătu piepturile împresuraţilor, iar Marcu strigă în bătaie 
de joc: 

— Descălecaţi, măi ficiori! Voi n-aţi văzut cum o făcut luminăţia-sa? 
No, hai! 

Czobor simţi cum i se urcă sângele în cap, nemaiîndoindu-se acum că 
acesta trebuie să fie Grazziani. Se ridică trăgându-se înapoi şi rânjii pe 
ungureşte: 

— Năpârcă turcească, am să-ţi retez eu limba ta spurcată şi n-ai să mai 
ciufuleşti în veci! 

Rămase însă uluit când Marcu îi răspunse în aceeași limbă: 


— Mare păcat ar fi, înălțimea-ta, că atunci n-aş mai putea spune că eşti 
un prost și un măgar! 

— Ahaa! Ticăloşilor! V-aţi dat în vileag că nu sunteți mocani! Vă 
belesc, de nu vă daţi prinşi! 

Rotindu-și spada, reteză fulgerător vâna de la piciorul calului de lângă 
Marcu și bietul dobitoc nechezând de durere se prăvăli înghesuindu-l pe 
stăpânu-său în trunchiul copacului. Pe dată săriră cătanele să facă și 
celorlalți doi cai la fel, în vreme ce baronul călcă peste cel prăbușit, gata să- 
şi proptească spada în gâtlejul lui Marcu. 

— Eşti mort, câine spurcat! rânji el. Până aici ti-a fost! 

Marcu văzu că Gaşpar înfrunta doi oșteni de partea cealaltă a 
copacului şi doar Pera l-ar fi putut ajuta, numai că şi acesta se împotrivea 
unei cătane. Totuşi Pera observă primejdia în care se afla tovarășul său și 
dădu o lovitură puternică în boașele unui armăsar aflat în preajma 
baronului, încât animalul icni înfiorător și se roti scurt pe două picioare, 
răsturnându-l pe Czobor tocmai peste oşteanul ce venea să-l sprijine. Însă 
baronul izbuti să se ridice pe dată și la timp, astfel că securea lui Pera 
despică umărul oşteanului, făcându-l să urle de durere. Răcnetul acestuia îi 
băgă în spaimă pe ceilalţi, care şi așa nu se prea îndemnau la bătaie, în 
vreme ce tânărul se aşeză în faţa lui Marcu, îngăduindu-i să se tragă din 
strânsoare. 

Fapta băiatului îl încredinţă încă o dată pe baron că nu greşise luându-l 
pe Marcu drept Grazziani, așa că porunci: 

— Veniţi încoace să-l prindem pe ăsta de-aici! El îi capul! 

Un oștean, vrând să facă şi el o ispravă, băgă spada în burta 
armăsarului rănit și-l despică, mărindu-i şi mai mult chinurile, dar şi 
zvârcolirile. Maţele revărsate împrejur făceau ca apropierea de cei doi să fie 
şi mai grea, prăvălindu-se alunecând. 

— la securea mea! îl îmbie Pera pe Marcu, fiindcă acesta o scăpase 
sub cal și rămăsese cu mâna goală. 

— Dar tu ce-ai să faci? 

— Mă descurc eu! Nu te teme! 

Se avântă în spinarea calului teafăr de alături și prinzând o cracă se 
săltă în copac. 

— Faceţi ca mine! strigă băiatul. 

— Nu! porunci Gaşpar. Pe urmă trag în noi precum în ciori. Stai pe 
loc, că vin şi eu în ajutorul vostru! Și se și repezi asupra lui Czobor, călcând 


peste grumazul unui cal spintecat ce se zvârcolea târându-și maţele. Hai, 
câine bătrân, să-ţi văd puterile! 

Baronul nu înţelese, căci morlacul strigase în sârbeşte, astfel că fu 
oarecum surprins de iuțeala securii acestuia, care printr-o izbitură scurtă îi 
zbură spada din mână. Se aplecă s-o ridice, dar alunecă pe maţele răvășite și 
căzu în genunchi. Într-o clipită, Pera se aruncă din copac drept asupra lui. 

— L-am prins! L-am prins! 

Gaşpar fu pe dată în ajutorul băiatului, în vreme ce Marcu apucă spada 
baronului şi i-o propti în gâtlej, strigând către cătane: 

— Staţi pe loc, de nu vreţi să rămâneţi fără stăpânul vostru. Un pas 
mai mult şi-l înțep! 

Oştenii se opriră fâstăciţi. 

— Aşa să facem, luminăţia-ta? întrebă hotnogul. 

— Vezi-bine! horcăi baronul, căci Marcu îl înşfăcase de chică, 
săltându-i capul pe spate. 

— Auzit-aţi? se răsti bănăţeanul. Eu poruncesc, aşa că lăsaţi armele la 
pământ, scoateţi pistoalele și hangerele, apoi strângeţi-vă cu toţii laolaltă. 

În vârtejul încăierării uitaseră de călăreţii ce se desluşeau acum, destul 
de bine, când un oștean strigă înspăimântat: „Vin turcii!”. Fără a mai asculta 
de Marcu se azvârliră pe dată în şa şi o luară în galop înapoi spre Șanovița, 
uitând cu totul de baron. 

— Iată că și turcii sunt bineveniţi câteodată! râse Marcu. 

— O, nu! exclamă Grazziani. Sunt chiar spahiii mei! 

În vreme ce oştenii lui Czobor se pierdeau în zare, spahiii se opriră în 
jurul copacului, neştiind ce se petrecuse. După cum se părea, cei trei țărani 
prinseseră un grof ungur şi voiau să-i facă de petrecanie, drept care Kerim- 
efendi strigă: 

— Daţi drumul prinsului, nememicilor! Cum de cutezaţi să ridicaţi 
mâna asupra unui nobil? 

Se bizuise doar pe tonul său poruncitor, fiindcă nu se aştepta ca ţăranii 
să-l înţeleagă pe turcește. 

— Aferim, Kerim-efendi! Numai că acest ticălos este pricina tuturor 
necazurilor mele. 

— Nu cumva... luminăţia-sa Gaşpar-beg îmi vorbeşte? 

— Chiar eu! râse Grazziani de mirarea turcului. Veşmintele, ce-i drept, 
nu prea sunt arătoase, dar m-au ferit de primejdie prin aste locuri. 


Alaybeyul făcu o plecăciune, dar și o rugă pentru Alah că se isprăvise 
totul cu bine. Nu se știe dacă ar mai fi scăpat cu viaţă, de nu dădea peste 
trimisul padișahului. 

— Ne ducem după fugari? se arătă el plin de avânt. 

— Dă-le pace! Ei n-au nici o vină, altul e cel ce poruncește și gândesc 
că nici măcar ăsta! arătându-l cu piciorul pe baron, care încă era la pământ. 

După ce îl făcură pe Czobor un sac bine legat și-l cocoţară de-a 
curmezișul unui cal, Grazziani porunci plecarea, el și cu prietenii săi 
călărind în frunte. 

Lesne de înțeles uluirea celor care-i vedeau pe oștenii împăratului 
turcesc ascultând de poruncile a trei ciobani români. „Te pomenești c-am 
scăpat de turc!” îşi ziceau câte unii bucurându-se pe faţă. 

Azapul Mahmud, care întâmplător era chiar de strajă la poarta cetăţii, 
holbă niște ochi cât cepele şi nu cuteză să scoată o vorbă. Printre ţăranii din 
fruntea alaiului era şi Ali, ucigașul pașei... „Și doar astăzi n-am băut nici un 
strop, nici apă măcar!” 

VENEȚIENII 


Cam pe furiş s-a strecurat în Șeitin chervanul lui Marino Marini, 
neguțător de pe meleagurile Raguzei. Dar ciudăţenia cea mare era că, deşi 
cu numai un car de marfă, avea tare mulţi însoțitori înarmaţi. E drept că-n 
acele vremuri nu s-ar fi încumetat la drum lung nici un neguţător cât de cât 
mai răsărit de n-ar fi avut pază bună, însă raguzanul trebuia că duce marfă 
de prea mare preţ, cu atâţia slujitori. 

Ceruseră găzduire pe la vreo două-trei case, dar cu toţii îl îndrumaseră 
la badea Vasile Vădăsan, cel mai înstărit gospodar și care nu o dată 
adăpostise călători străini sub acoperișul său. De mirare era însă că de 
obicei trecătorii petreceau o noapte ori două și își vedeau de drum, numai 
aceşti raguzani nu se mai îndemnau să plece din satul de pe malul 
Mureşului, de parcă ar fi fost în așteptarea cuiva. 

Zvonuri multe începuseră a se auzi prin case, care mai de care mai 
înfricoşătoare. O muiere zicea că ar fi văzut „cu ochii ei” pe vătaful 
paznicilor zăcând de ciumă neagră, ferecat în pivniţa lui Vădăsan. „Taci, tu 
muiere, zicea alta. De-ar fi aflat Floarea, nu s-ar fi răbdat să nu ne sufle şi 
nouă barem o vorbuliță, că altcum îi şi pleznea inima” spunea alta. Și tot 
așa sporovăiau ele în graiul locului, unde se îmbinau cuvintele bănăţene cu 
cele ardelenești. Altele se jurau pe sfânta cruce că ar fi fost vorba de vărsat 
de vânt, dar cea mai înfricoșătoare veste a fost aceea că veneticii ar fi plecat 
mai departe dar nu erau îngăduiţi de stăpânire, fiindcă toţi erau mâncaţi pe 
dinăuntru de „boala lui Irod”. De atunci, de teama leprei nimeni nu se mai 
apropia de casa Vădăsanilor și numai lăcomia după banii lui Vasile îi mai 
făcea pe unii să-i deschidă ușa, când venea pe la ei. „Prostii muiereşti! le 
răspundea badea Vădăsan. Ce, eu n-aş fi aflat?” „Mai bine s-ar duce în 
treaba lor!”, era părerea întregului sat, dar nimeni nu cuteza a le-o spune 
înarmaţilor neguţători. 

Pe de altă parte, nici Vădăsan nu s-ar fi îndurat să-i vadă plecaţi, căci 
nu-i părea rău de asemenea oaspeţi care numai că nu-i goliseră pivniţa, în 
schimb îi isprăviseră șopronul cu nutreţ. Începuse a cumpăra de prin sat, 
pentru străini, dar numai Dumnezeu știa cu cât li-l vindea, în vreme ce el 
lua numai prisosul și destul de lesne. Veneticii plăteau cu galbeni de-ai lor şi 


nu păreau a duce lipsă de ei, aşa că gazdele erau tare mulţumite și nu plecau 
urechea la gura lumii. Că tăceau și bărbatul și mai cu seamă muierea era 
fiindcă nu aveau ce spune, întrucât oaspeţii se pare că nu prea vorbeau 
despre trebuinţele lor, ori Vădăsanii nu înțelegeau, deși spuneau că graiul 
tare se mai asemăna cu al lor, încât l-ar fi putut învăţa cu ușurință. 

Messer Marini era în aşteptarea unui om de-al său și, nimerind la 
Șeitin o gazdă avută și dornică de bani, a hotărât să adaste acolo câtă vreme 
ar fi fost nevoie. Că localnicii se ţineau cam departe nu era rău, câtă vreme 
aceştia nu puteau afla de rosturile lui. Fiindcă de fapt oamenii săi erau 
oșteni, în slujba republicii venețiene, stăpâna mărilor şi duşmana de moarte 
a turcilor. Se dădeau drept raguzani, având aceeași limbă, când treceau prin 
locurile stăpânite de turci şi aceștia îi îngăduiau, căci Raguza ţinea cu 
padișahul. 

Avea sarcină de la însuși dogele Veneţiei să-l înlăture pe Gașpar 
Grazziani, acel „italian turcit” intrat în slujba lui Ahmet, ca să nu mai 
ajungă la întâlnirea de la Praga. Trebuia ucis într-ascuns şi pentru asta i-l 
dăduse în sprijin pe căpitanul Carlo Fiducci cu oamenii lui, vestiți prin 
măiestria cu care înjunghiau pe orice nepoftit ori dușman al serenisimei 
republici. Căpitanul făcea pe vătaful de slujitori, năimit anume de 
„neguţător”, dar întotdeauna se sfătuiau împreună ca doi buni prieteni. Al 
lui fusese gândul că ar fi mai bine să se scape de Grazziani la Orşova, 
întrucât aflase de capcana ce i-o pregătiseră la Belgrad. Trimiseseră acolo 
pe Pasquale și Raynaldo, buni cuţitași, dar afurisitul de Grazziani îi scurtă 
zilele celui din urmă, care se cam pripise şi-i dăduse putinţa să se apere cu 
spada. Pasquale a fugit ascunzându-se în urma alaiului de spahii care-l 
însoțea pe acesta prin Banat. Trimisese vorbă despre moartea lui Raynaldo, 
spunând totodată că el va aștepta prilejul să-l înjunghie pe la spate pe 
trimisul padișahului. Trebuia să le mai dea un semn de viaţă, dar amuţise, 
așa că au trimis un altul, pe Ruggiero, să-i dea de urmă. 

— Facem bine că zăbovim vreme așa îndelungată în casa asta? îl 
întrebă într-o zi căpitanul Fiducci. 

— N-avem încotro, răspunse Marini. 

— Numai să nu batem la ochi. 

— Fii fără grijă! Oamenii de prin partea locului nu-i suferă pe turci și 
oricum nu ne-ar vinde, chiar dacă ar şti ce urmărim. De altfel trebuie să-i 
aținem calea lui Grazziani, că de scapă în pusta ungurească mai greu îl 
dovedim. Nu uita că are câteva sute de oameni în suita lui. 


— Dar era vorba să-l întâmpinăm pe ulițele din Gyula!? nu se lăsă 
Fiducci. 

— Ascultă căpitane, zâmbi șăgalnic messer Marini. Să ştii că 
fetișcanele din satul acesta sunt cu mult mai frumoase decât negustoresele 
de la Gyula. Şi după câte știu eu nu urmăreşti să te căpătuiești, așa că 
iubirile trecătoare de pe aici sunt mai folositoare. Dar să ştii că vicleanul 
Grazziani ar fi putut afla și despre capcana de la Gyula ca și despre cea din 
Serbia, și l-am fi putut aștepta noi mult și bine acolo, iar el ocolindu-ne să fi 
ajuns la Praga. Cu cât mai aproape de el, cu atât mai bine! 

— Dacă ar fi să-i dăm de urmă, nu zic ba, însă de la o vreme, parcă l- 
ar fi înghițit pământul. 

— Cum îi dăm de urmă, îi ieşim în întâmpinare. 

— Poate că Pasquale i-o fi venit de hac între timp şi noi n-am aflat. 

— S-ar fi întors Ruggiero! Să-l aşteptăm și pe urmă om vedea. 

— lartă-mă messer Marini, făcu Fiducci pe gânduri. Dacă le ucidem 
solul, turcii nu vor trimite altul în loc? 

— Nu-i tot una, caro mio! 

— Cum aşa?! 

— Grazziani este înţeles în taină cu cei de la Praga şi va încheia pace 
oricum ar pofti ei, chiar de-ar fi să păgubească turcul. 

— Pentru ce nu-l dăm în vileag? 

— N-avem dovezi! Iar de apucă să semneze în numele sultanului, noi 
rămânem singurii lui duşmani. Înlăturându-l, până va trimite Poarta un altul, 
până îl vor lămuri şi pe acela să primească banii austriecilor, timpul va 
trece, poate chiar şi ani de zile. 

— Atunci, trebuie ucis în orice chip. 

— Se-nţelege! Să nu uităm însă că turcitul a învăţat să mânuiască 
spada, chiar la noi acasă, cu maestrul Tardini. 

— Zăăău?! se miră Fiducci. 

— Acuma înţelegi pentru ce a murit Raynaldo. Orice greșeală se 
plăteşte cu viaţa în întâlnirea cu acest om. A fost unul dintre cei mai buni 
învăţăcei ai maestrului. 

— Am auzit că Tardini n-ar fi murit de moarte bună... 

— Era şi firesc s-o sfârşească astfel. A fost ciuruit în aşa hal că n-a mai 
putut pluti și l-au găsi în Canal Grande. 

Tăcură din nou, uitându-se pe fereastră. 


— Ar trebui să deschidem puţin să mai intre aerul de primăvară, zise 
Marini. 

— N-ar strica nici o plimbare pe malul râului. Ne-ar mai aduce aminte 
de casă, că mi s-a urât de atâta câmpie. 

— Haidem! 

Apucară drumul către Mureş, fiind totodată în calea oricărui străin ce 
ar fi venit dinspre Timişoara. Începuse a înmuguri frunzişul din luncă, dar ei 
n-aveau ochi pentru asemenea frumuseţe. Și când auziră din depărtare un 
tropot de cal, tresăriră amândoi presimţind că trebuie să afle o veste 
însemnată. 

Într-adevăr, călăreţul ce se apropia era chiar Ruggiero. 

— L-am văzut! spuse acesta de cum descălecă. 

— Cu ochii tăi? întrebă Fiducci. 

— Mă jur! 

— Unde? întrebară cei doi deodată. 

— La Timișoara! Ieri încă mai era acolo. 

— Şi Pasquale? întrebă Marini. 

— De cum i-a pierdut urma a dat fuga la Timişoara, crezând că tot 
avea să se arate cândva. Şi aşa a fost. Acum este iar pe urmele lui. 

În vreme ce Marini şi Fiducci îl iscodeau pe Ruggiero și se sfătuiau 
cum să mai facă, nana Floarea pătrunse în camera lor, cu mătura în mână. 
Se întoarse însă pe dată, chemându-și bărbatul: 

— Vaaai de mine, bărbate dragă, dar aici îi cocină de porci! Uite ce-or 
făcut din casa noastră! 

— Tacă-ţi gura, nu te băga! răspunse Vădăsan uitându-se ca nu cumva 
să apară oaspeţii. 

Încă de la început îl făcuseră să priceapă că nu le-ar fi pe plac să li se 
scotocească prin odaie şi până acum se ţinuseră de făgăduială amândoi. 
Nevastă-sa însă avea dreptate și el îngădui: 

— Dă o ţârucă, de ochii lumii, şi ieşi pe dată, că-i face curăţenie după 
ce-or pleca! 

Nana Floarea se apucă a trebălui de zor prin încăpere, căci pretutindeni 
erau aruncate lucruri de-a valma. Așa dădu peste o sticlă frumos îmbrăcată, 
cum nu mai văzuse până atunci şi, curioasă din fire, vru să ştie ce se află în 
ea. Cu greutate îi trase dopul şi mirosind-o își dădu seama că era vin, dar 
nici nu-i trecu prin minte să-l guste, să se facă de minune, că doar aveau ei 
în pivniţă destul, cu toate că străinii îl cam împuţinaseră. Se grăbi deci să 


pună dopul așa cum a fost, dar zărindu-l prin fereastră pe neguţător venind 
către casă se zăpăci şi răsturnă sticla cu pricina, care se rostogoli până sub 
patul masiv de stejar, unde continua să gâlgâie fără ca femeia să poată 
interveni. „Ce-am făcut?” se căina ea, luându-se cu mâinile de cap. 
Descumpănită, își aruncă din nou privirea pe fereastra şi răsuflă ușurată 
văzând că Marini îşi adunase oamenii la grajd şi le povestea ceva, arătând a 
nu fi zorit să intre în odaie. Se întoarse sprintenă și cât ai bate din palme 
umplu sticla cu vin de-al lor, apoi încurajată de izbândă îi puse dopul de 
plută, o aşeză la loc, apucă din fugă mătura și părăsi încăperea ca după o 
faptă de toată isprava. 

Ar mai fi putut zăbovi multă vreme în odaia venețienilor, până să intre 
în casă Marini, însoţit ca de obicei de Fiducci. Cum văzu rânduiala îşi dădu 
seama că umblase cineva și se repezi la sticlă, zgâlțâind-o să vadă dacă mai 
era plină. 

— Chiar voiam să te întreb, messer Marini, când ne vom îndulci și noi 
cu vinul acela de Chianti, pe care-l păzeşti atâta? 

— De ăsta nu ne atingem! Este darul dogelui pentru messer Gașpar 
Grazziani, fost odinioară supus al republicii. 

— Asta n-aş fi crezut-o! spuse uluit căpitanul. Noi ne omorâm să-l 
scurtăm de zile şi dogele îi trimite Chianti. Dar cum o să i-l dai? 

— Dacă scapă de Pasquale, mă duc la el şi i-l pun în braţe! 

Fiducci socoti că nu auzise bine, dar văzând răspunsurile în doi peri ale 
tovarăşului său se lăsă păgubaş. 

— Hai mai bine să gustăm din vinul casei, căci de mâine încolo avem 
să-i ducem dorul. 

— Mergem, deci, dimineață? întrebă bucuros căpitanul. 

— Negreşit! Aşa după cum le-am spus adineauri tuturor. 

Până în seară, toate pregătirile de drum erau isprăvite şi cu toții 
răsuflau ușuraţi că aveau să se mai miște din loc, nefiind obișnuiți cu 
șederea îndelungată și mai ales cu aşteptarea. 

A doua zi, chiar de cu noapte, veneticii părăsiră gazda lor primitoare, 
nu fără a-i lăsa ultimii galbeni datoraţi. Lui badea Vădăsan îi părea rău, dar 
nana Floarea se și apucă să deretice ca lumea. Când a vărsat sticla cu vinul 
venețienilor aruncase pe jos o piele de vițel, ca să nu se vadă pata şi s-o dea 
de gol. Acum ridică pielea, dar rămase cu o bucată în mână, de se cruci. 

— Vasileee! Uite aici, omule! făcu femeia, albă ca varul. 


În tocul unde se scursese vinul italienesc, pământul parcă se prefăcuse 
în cenușă, iar pielea ce-l acoperise era arsă, ca şi cum ar fi fost ferfeniţată de 
vreun duh necunoscut. 

— Vinu” lor! îngăimă femeia. Ce oameni au fost, de vreme ce erau în 
stare să beie aşa ceva? 

— Doamne apără! făcu bărbatul. Mă duc s-aduc popa! 

NADA 


Feri-baci, gazda unde poposiseră Agnes și Iulia, era un soi de iscoadă a 
prinţului Bethlen la Timişoara. Într-un fel, s-ar fi putut spune despre el că se 
afla în slujba domniei Ardealului, dar în mare taină, aflându-se în ţinuturile 
stăpânite de turci. Fetele au trebuit să-i arate un inel anume, iar Agnes i-a 
mai șoptit la ureche: „Vărul domniei-tale este sănătos?”. Feri-baci i-a 
răspuns: „Mulţam de întrebare”, după care le-a deschis larg poarta casei 
sale. 

— Bine că ne-am văzut şi noi într-un pat omenesc! zise Iulia 
aruncându-se peste macatul alb, cusut cu flori. 

— Doar nu-ţi închipui că avem vreme de odihnă, când fără zăbavă 
trebuie să dăm ochii cu turcul, răspunse contesa. 

— Aşa, ostenite de la drum”! 

— Nu suntem mai puţin frumoase! Ba pot spune că e mai bine să se 
bage de seamă că venim de departe și că pe aici suntem doar în treacăt. Hai, 
saltă-te şi potriveşte-ţi veșmintele. 

— Barem o oră-două de somn... 

— Nici nu încape vorbă! Vrei ca în timp ce noi visăm frumos el să-și 
ia zborul? Știm bine că a zăbovit cam mult în calea sa şi nu se gândeşte să 
ne aștepte pe noi. 

— Ce-ar fi rău? se alintă Iulia. Mi-ar place... 

O bătaie în uşă îi opri vorba, Agnes trase zăvorul și în prag se ivi 
gazda, cu pălăria în mână, ca semn de mare cinste. 

— Fie-mi iertat, înălțimile-voastre, dar acuma vin de la porţile cetăţii, 
unde am văzut sosind alaiul turcilor ce trebuie să meargă la Praga. 

— Era și... ştii dumneata cine? întrebă Agnes. 

— Doamnă contesă, de felul meu nu mă prea dau în vorbă și nici nu 
mi-i îngăduit. Stăpânii mei gândesc şi eu le îndeplinesc porunca, numai că 
de data aceasta musai să spun şi eu ceva. 

— Dă-i drumul! 

— Turcii aveau în fruntea lor trei mocani olahi, de păreau că ei ar fi 
căpeteniile, și mai în urmă venea călare șeful spahiilor. 

— Și ce-i cu asta? sări Iulia. Îi vor fi adus ca ostateci. 


— Ba nu-i aşa, măria-ta, că era și un ostatec, legat ca un sac de-a 
curmezișul calului, numai că acela era luminăţia-sa domnul baron Czobor 
Istvan! 

— Ceee? se miră Agnes. Auzit-am bine? Czobor?! 

— Întocmai! 

— Ţi s-o fi părut, spuse Iulia. 

— Nu-l puteam asemui pe domnul baron cu nimeni, fiindcă adeseori a 
dormit în patul acesta al domniilor-voastre. El era. 

— Bine, Feri-baci, zise Agnes, după o clipă de tăcere. Nu-i o veste 
bună, dar a fost binevenită. Îți mulțumim! 

Gazda făcu o plecăciune și ieşi pe dată, lăsându-le singure pe cele două 
prietene. 

— A fost trimis să-l prindă pe Gașpar şi iată că acela l-a legat fedeleș, 
rupse tăcerea Iulia. Păţi-vom și noi la fel? 

— la nu mai cobi! Tu n-ai auzit că nu era turcul nostru în alaiul cu care 
a fost adus baronul? Și mai apoi... noi n-am venit să-l prindem, ci să ne 
lăsăm prinse de el! zâmbi cu tâlc Agnes. 

— Hm! mormăi Iulia. Dar dacă Czobor va fi de faţă chiar când ne 
ducem noi acolo, crezi că nu ne va da de gol? 

— Pe cât îl ştiu de ticălos, ar fi în stare, numai că eu nădăjduiesc să fie 
băgat undeva în adâncul temniţei şi nu să stea la taclale cu trimisul 
padișahului. Poate că acuma, când vorbim, el nici nu mai este în viaţă. 

— Atunci cine să fi fost ciobanii aceia din fruntea turcilor și unde să 
fie omul nostru? 

— Ei vezi, aici e norocul tău, căci până nu ştim sigur că e în cetate nu 
trebuie să pătrundem acolo, aşa că vei putea dormi, iar Feri-baci va trebui să 
afle tot ce vrem. Pe urmă n-avem decât să purcedem la cucerirea 
Temesvarului! 

Iulia chicoti cu ochii în tavan și pe dată își azvârli botinele şi începu 
să-și tragă fustele peste cap. Era frântă de oboseală, după cum de altfel și 
Agnes, măcar că nu voia să se arate. Contesa plecă mai întâi după gazdă şi 
îi ceru să iscodească dacă turcul era în cetate. lar de poate afla și ceva 
despre baron, cu atât mai bine. Oricum, era hotărâtă ca măcar în dimineaţa 
următoare să dea ochii cu Grazziani, de s-o fi găsind pe undeva. 

Către seară, pe la vremea cinei, Feri-baci se înapoie și le dădu de ştire 
că omul sultanului era unul dintre cei trei ţărani, ba se spunea că printre ei 
se afla şi cel care l-a ucis pe Hadâr-pașa... 


— Păi, spui că era slobod?! întrebă Agnes. 

— Așa vorbește lumea, înălțimea-ta. 

— Dar al treilea? 

— Tot oștean, însă necunoscut. Toți trei se bucură de mare cinste în 
cetate și dizdarul nu le iese din poruncă, acum că şi-au schimbat straiele. 

— Dar baronul? 

— De el nu se aude nimic! Va fi fiind cetluit în vreo temniţă. 

— Ai adus şi veşti bune, Feri-baci, și vezi să nu se afle că înnoptăm 
aici, iar mâine de cum s-o lumina să fie caleașca pregătită să intrăm în 
cetate. 

— Nu-i nevoie, doamnă contesă, că doar poarta e la doi pași de casa 
mea. 

— Tocmai de aceea! Vom pleca pe furiș, când doarme toată lumea, și 
intrăm drept pe poarta mare a cetăţii. 

Aşa s-a şi întâmplat, după cum a vrut contesa, numai că azapul de la 
poartă i-a oprit caleașca răstindu-se la ei: 

— Nu slobod! Geri! 

Contesa se ivi la fereastră și ciripi cu un glas de înger, pe limba lui 
Dante: 

— Vreau să vorbesc cu mai-marele cetăţii! 

Străjerul își mai însenină căutătura în fața acestei frumuseți cum nu 
mai văzuse, dar o ţinea una şi bună că nu poate lăsa caleașca între zidurile 
cetății. Nimeni însă nu le tălmăcea spusele și începu să se fâstâcească sub 
privirile fetei. Strigă pe căpetenia ortalei, căci el nu se mai putea descurca, 
dar nici acesta nu fu mai breaz, de credeai că ochii contesei aveau să 
vrăjească toată partea bărbătească a cetăţii. S-a ajuns până la dizdar, care 
tocmai dădea de mâncare șoimului său îndrăgit. 

— Înălţimea-ta, se temeni căpetenia ortalei. Eu nu ştiu ce să mai fac! 

— Ce-ai păţit? 

— O caleașcă trasă de şase cai așteaptă să intre în cetate, după câte mi- 
am dat seama. 

— Biciuieşte-le caii, dacă nu te-nţelegi cu oamenii, răspunse foarte 
liniștit Ibraim-efendi. 

— Numai că, milostive, sunt două cadâne, de parcă ar fi huriile 
slăvitului profet. 

— Văd bine că te-ai scrântit! Ce dacă-s femei? Nu le-ai întrebat ce 
caută la noi? 


— Vorbesc numai veneţiana și nu le pricepe nimeni. 

Auzind una ca asta, Ibraim săltă capul. Nu cumva să fie vorba de ceva 
treburi de-ale lui Gașpar-beg, fiindcă el se tot vântură cu ghiaurii de 
pretutindeni. Poate că de el va fi întrebând cineva și oricum ar fi trebuit să i 
se aducă la cunoștință. Se hotărî să meargă el însuși să vadă ce voiau cele 
două „hurii”. 

Se topi însă și dizdarul la vederea lor, căci, nerăbdătoare, se dăduseră 
jos din caleașcă plimbându-se pe sub nasul azapilor. Ibraim le făcu 
temenele de parcă ar fi fost mari demnitari, mai-mai să creadă şi el ca nu 
erau ființe omeneşti obișnuite. Fâstâcit, le făcu semn să-l urmeze pe jos, 
după ce porunci unui azap: 

— Dă fuga la înălțimea-sa Gașpar-beg și spune-i că are oaspeţi de la 
curtea împăratului ghiaur! 

— Facem bine că intrăm între lupii ăştia? mormăi temătoare Tulia. 

— Cum ne-o fi norocul! zâmbi Agnes, deşi în glas i se simțea oarecare 
teamă. Bărbaţii sunt la fel în toată lumea, adăugă ea. 

Şi nu se înșelase, căci Ibraim-efendi le mânca din ochi pe amândouă, 
fiind pus în încurcătură pe care s-o placă mai mult. „De-aș găsi două roabe 
ca ele, nu m-aș tocmi deloc!” îşi zise şi parcă simţea oarecare părere de rău 
că-l înştiințase pe ghiaurul Gaşpar, care avea să se înțeleagă cu ele. Dar, 
prevăzător cum era, se gândi că aşa era mai bine, întrucât s-ar putea să fie 
două iscoade şi nimic altceva. 

Intrând într-o odaie unde ardeau mirodenii aduse de prin ţările 
Răsăritului, fetele simţiră un fior prin șira spinării şi se luară de mână. 
Pereţii acoperiți cu mătăsuri grele și cu arme agăţate peste tot nu prea te 
îmbiau la cutezanță. Apoi pernele cele mari trântite pe frumosul covor de 
Persia le duceau cu gândul la poveştile arăbești care le încântaseră copilăria. 
Acum însă erau femei în toată firea! 

Simţind că pe Iulia o cuprinse un tremur, Agnes căută s-o liniștească: 

— Nu-ţi fie frică! Oameni sunt şi ei şi or avea femeile lor, cu care se 
poartă altcum decât la bătaie. Noi am venit aici de bunăvoia noastră și n-au 
să ne facă nimic. 

Se opri însă, când se dădu deoparte o perdea grea de catifea și se iviră 
mai mulți bărbaţi, printre care îl recunoscură pe dizdar și-i zâmbiră. 
Înveşmântat turcește, nimeni n-ar mai fi putut spune că tânărul acela cu 
barbă așa de frumoasă era oierul ce se vânturase pe drumurile Banatului. 
Însoţitorii lui, Marcu şi Pera, nu se dezlipeau de el. Văzându-l pe băiat în 


preajma lui Grazziani dizdarul i-a mărturisit bănuiala cea cumplită, dar 
solul împărătesc i-o retezase spunând: „E cu mine! Nu el e făptașul!” și i-a 
fost îndeajuns ca să nu mai cerceteze nimic. Pera simţise la rându-i un fior, 
întrucât odaia rămăsese neschimbată din vremea lui Hadâr şi numai amintiri 
plăcute nu avea. Marcu, în schimb, pe cât era de arătos pe atâta se pleoştise, 
cu ochii pironiţi pe Iulia, căci încă din copilărie tare-i mai plăceau bălanele. 
Numai Grazziani nu se pierdu cu firea şi salutându-le pe fete după obiceiul 
venețian le vorbi în „limba lor”: 

— Doamnele mele, fiți binevenite sub acoperământul unor bărbaţi 
înmărmuriţi de frumuseţea voastră. Se-nţelege că printre ei mă socot și eu. 
Încă o dată, sluga domniilor-voastre! 

— Excelenţă! răspunse Agnes, și amândouă făcură o plecăciune 
întocmai ca la Veneţia. Nevoia ne face să cerem ajutorul vostru, căci altcum 
n-am fi cutezat să ne avântăm într-un cuib de vulturi. 

Grazziani zâmbi, simțind sub vorbe dibăcia femeii care urmărea ceva, 
dar ce anume? 

— Nu vreau să aflați din altă parte că suntem două unguroaice, urmă 
Agnes cu glasul ei fermecător. Eu, contesa Agnes Rozsnyai, și prietena mea 
cea mai bună, baroana Iulia Mikeș. 

— lar eu mă numesc Gaşpar Grazziani, dânşii fiind Ibraim-efendi, 
căpitanul cetăţii, prietenii mei Marcu lancovici şi Pera Stambolici. 

Fetele făcură câte o plecăciune de fiecare dată când auzeau numele și 
toți dădură din cap, doar Marcu parcă uitase și cum îl cheamă. Ce-i drept, 
Gaşpar le scornise numele pe loc, dar la el se potrivea, fiind feciorul 
cneazului Iancu și pe sârbeşte așa i s-ar fi spus. Nu-și putea desprinde 
privirea de pe Iulia, făcând-o să roşească și să-și plece ochii în jos. Albeaţa 
obrajilor, care acum nu mai aveau trebuinţă de chinoroz, părea a scoate la 
iveală întunecimea ochilor. lar nasul ei câm şi buzele cărnoase și roşii o 
făceau să semene mai curând cu o copiliță pusă pe şagă în orice clipită. 
Numai că de astă-dată privirile bănăţeanului o cam fâstâciseră. Agnes își 
dădea seama că ochii ei ca albastrul cerului de primăvară, precum şi 
gropiţele din obraji i-ar fi dat gata și pe cei mai înrăiți duşmani ai fiicelor 
Evei. 

— Cu ce vă putem fi de folos? urmă Grazziani, uitându-se la 
amândouă, neștiind că Iulia nu înţelegea limba și că de fapt numai ei doi 
erau cei care vorbeau. 


— Vă spuneam, răspunse Agnes, că venim din Transilvania, de la 
curtea prinţului Bethlen, asta ca să nu bănuiţi vreo înşelăciune din partea 
noastră. Până la Cladova am avut pază ostășească din poruncă princiară, dar 
de acolo încoace am tremurat de frica lotrilor, căci mai avem drum până la 
Gyula, de nu ne vom opri la Arad. 

— Scumpă doamnă, cerul mi-a hărăzit fericirea de-a avea același 
drum, și pentru mine nu poate fi dorință mai arzătoare decât să vă însoțesc 
în călătoria voastră. Așa că spahiii mei vă vor protegui de orice tâlhar! 

— Ştiţi cum e, când pleci pentru vreme îndelungată, mai iei cu tine un 
inel, un cercel și... 

— Vai de mine! Dar cele mai de preț bijuterii sunteţi chiar voi, 
frumoasă contesă! 

— Ne copleșiți, excelenţă! roși în cele din urmă și Agnes, fiindcă așa 
se cuvenea. Atâta bunăvoință şi vorbe frumoase din partea unui turc nu le-aş 
fi aşteptat, dar de vreme ce sunteţi prietenul creştinilor... 

— Ba sunt un adevărat ghiaur! zâmbi Grazziani. Cu toate că mă aflu în 
slujba sultanului şi îi port veșmintele, nu mi-am lăsat credinţa. 

— Mă bucură din suflet să aud asta... Acum însă cred că am stat 
îndeajuns şi cu îngăduința excelenţei-voastre noi am vrea să plecăm. 

— După cum vi-i voia, măcar că tuturor ne va părea rău la 
despărţire... Oricum, prietenul meu Marcu vă va însoţi până la hanul la care 
aţi tras, începând chiar de astăzi paza asupra voastră, după cum vedeţi. 

Aflând despre ce era vorba, Ibraim-efendi se grăbi să spună că le-ar 
întovărăşi chiar el, dar trimisul padișahului se împotrivi, căci nu se făcea ca 
însuşi dizdarul să fie văzut prin târg alături de ghiaure. Pentru aceea l-a 
făcut pe Marcu să se ducă și i-ar mai fi spus şi ce gânduri avea, dar i-a fost 
teamă ca nu cumva vreuna dintre fete să priceapă. „Afurisit de frumoase 
mai sunt! își spuse. Oricum, vin de la Bethlen și au vrut să mă 
îmbrobodească spunând adevărul, în vreme ce s-ar putea să fie două 
primejdioase iscoade... Ori, de ce nu, chiar două fete minunate! Timpul va 
arăta!” şi se uită după ele cum urcară în caleașcă și se îndepărtară însoțite 
de Marcu, dar nu spre casa lui Feri-baci. 

Pe drum, Agnes începu a-i povesti Iuliei despre ce vorbise cu 
Grazziani. 

— Se pare că am nimerit-o bine! Cred că acest Gaşpar mă place și nu- 
mi va ieşi din voie. Cât despre prietenul lui, care călăreşte pe lângă noi, nu 
te mai slăbea din ochi. Pe „turc” îl iau eu, iar pe Marcu... 


— De unde ştii că aşa-l chemă? 

— Aşa-i, că tu n-ai de unde şti. Gaşpar mi-a spus de toţi și eu i-am 
ținut minte. 

— Frumos nume! făcu Iulia închizând ochii visătoare. 

— Dar şi el, zâmbi Agnes cu înţeles. Te pomeneşti că ţi-o fi căzut cu 
tronc? 

— Şi dacă ar fi aşa? 

— Mă înspăimânţi! Nouă nu ne este îngăduit să ne îndrăgostim, ci 
numai să fim iubite. 

— Oricum, nu cred să mă pot înţelege cu el, că n-a scos o vorbă, iar 
după nume nu pare a fi ungur. 

— Cheamă-l şi vezi! 

Iulia nu mai aşteptă să fie îmbiată a doua oară, ci îşi scoase capul, 
strigându-l: 

— Nobile domn! N-ai vrea să te apropii mai mult de caleașcă? Noi n- 
am vorbit deloc, ci numai prietenii noştri... 

— Fă cumva să-l îndepărtezi, că nu ne putem duce cu el plocon la 
Feri-baci, îi şopti Agnes. 

Era tocmai ceea ce lulia n-ar fi vrut, dar n-avea încotro. Marcu însă nu 
se dădea dus, cu toate rugăminţile fetei de a se întoarce în cetate. Le însoțea 
de aproape, că aşa fusese porunca lui Gaşpar (dar şi a inimii lui!). 

Până la urmă, vizitii nemaiştiind încotro să meargă apucară pe strada 
lui Feri-baci. 

— Dar ce s-o fi întâmplat? întrebă deodată Marcu, săltându-se în scări. 

— Unde? se forță Iulia să scoată capul, însă Agnes se băgă peste ea. 

— Uitat-am, nobile domn, să întrebăm când va avea loc plecarea 
noastră, aşa că v-aş ruga să daţi o fugă la excelența-sa... 

Nu apucă să isprăvească întrucât caleaşca se opri, iar unul dintre vizitii 
sări de partea cealaltă şi o chemă într-acolo. 

— Slăvită stăpână, priviţi la casa aceea! 

Agnes văzu mai mulți oameni care se căzneau să stingă ceea ce mai 
rămăsese după pojarul care încă nu se isprăvise. 

— Bietul om! îl căină contesa, dar cam nepăsătoare. l-a ars 
nenorocitului toată casa. Poate că el va fi scăpat... 

— Dar... doamnă contesă, este casa unde aţi dormit astă-noapte, 
îngăimă vizitiul. 

OT MENEDEC 


Oricât ar părea de ciudat, acesta era vechiul nume al sfintei ctitorii 
zidite din porunca răposatului Vlad Ventilă vodă, „de la Slatina” cum i-au 
mai spus urmașii. Spre a fi la adăpost de iureșul vrăjmașilor, alesese măria- 
sa anume un loc pe malul Slănicului, pe dealul Reghinarilor și poruncise 
zidire măreaţă şi trainică, înzestrând-o cu moşii și îndestulând-o cu de toate. 
Numai că de la văleatul 7040, când avusese loc sfinţirea lăcașului, mari 
necazuri au căzut pe capul Brăgheştilor, neam aprig de moșneni, care nu s- 
au împăcat nicicum cu gândul ca pământul rupt moşiei lor să fie al 
cuvioșilor monahi. Umblat-au ei cu plângeri și jalbe, până la divanul 
domnesc, dar zadamic, fiindcă voinţa unui voievod răposat, legată prin 
strașnice blesteme, nu putea fi încălcată. Când au văzut că n-o mai scot la 
capăt cu binele, mai cu seamă în vremea stăreţiei preacuviosului Paramon, 
zis Răzbici, vestit prin câinoşenia lui față de ţărani, au dat cu toţii năvală 
asupra sfintei monastiri. Nu gândise răposatul voievod că oamenii locului se 
vor răzvrăti împotriva ctitoriei, dar a trebuit să cadă capul lui Răzbici, 
despicat de o secure, pentru ca să se aștearnă pace. Brăgheștii au luat toate 
terfeloagele călugărilor și au aprins un foc mare cu ele, chiar în faţa 
mănăstirii. Apoi au scos de prin sipete vechi hrisoave, unele de la bătrânul 
Mircea Vodă, și cu ele s-au înfățoșşat la mila măriei-sale Radu vodă Mihnea, 
care n-a pregetat să le facă dreptatea ce li se cuvenea. În locul boaitei de 
Răzbici a venit cuvioşia sa Pamfilie, om bun, „pâinea lui Dumnezeu”, și s-a 
isprăvit cu asuprirea. Abia acum, de câţiva ani, pacea şi înţelegerea 
începuse a domni. Ba, Ot Menedec devenise adăpost de vremuri grele, cum 
era şi firesc pentru asemenea zidire domnească. Toţi moșnenii dimprejur 
cătau acuma cu altă inimă spre mănăstire. 

Așa se face că în primăvara văleatului 7124 la poarta cea grea de stejar 
se abătură bătăi, măcar că trecuse demult și cel de-al doilea cântat al 
cocoşilor. 

— Care eşti acolo? se auzi vocea somnoroasă a fratelui portar 
Nataniel. 

— Om bun, taică-părinte! Deschide că-i zarvă mare! 


Ploaia ce căzuse peste seară înmuiase potecile, încât cal şi călăreț erau 
mânjiți de tină până în albul ochilor. 

— Mai ai răbdare, se oțărî călugărul, că doar nu dau turcii. 

— Ba-i mai rău, cuvioase, că vin tătarii! 

— Ceee?! Doamne apără! îşi făcu el o mulțime de cruci la repezeală, 
după care începu a bate toaca, fără să-i mai pese de străin. 

În scurtă vreme s-au ivit câţiva călugări îmbrăcaţi care cu ce apucase, 
dar cu toții strângând în mâini câte o sâneaţă. 

— Răbdare, că vin acuşica! răcni Nataniel către cel de afară, care nu 
mai contenea bătăile în poartă. 

Îşi săltă sutana până în brâu şi cu paşi mari sări peste scări de parcă ar 
fi zburat, apoi cu băgare de seamă se mai uită o dată prin ferestruica de la 
portiţă şi trase zăvorul. 

— Hai, repejor! 

Uitase, se vede, că din pricina lui nu intrase drumeţul. 

— Sărut-mâna, taică-părinte! zise acesta, ștergându-se de sudoare. 

— Domnul cu tine, fiule! îl blagoslovi portarul. Vino, în foişor, dar 
lasă-ţi calul colo, la conovăţul cela acoperit, îi arătă el cu mâna. 

În răstimp, în odaia foișorului s-a arătat şi preacuviosul Pamfilie, cu 
potcapul pus anapoda şi cu coada despletită. 

— Ce-i, fraţilor, ce s-a întâmplat de faceţi atâta tărăboi? întrebă el, cu 
ochii pe jumătate închiși. 

Avea în mână un toiag care ar fi putut sluji tot aşa de bine ca măciucă 
înfricoşătoare în mâna unei matahale de om, după cum era preacuvioșia-sa. 
Gurile rele chiar spuneau că mulți monahi au simţit pe spinarea lor 
mângâierea cârjei duhovniceşti atunci când ispitiţi de Satana se mai spurcau 
la cele lumești. Alte pedepse ori canoane nu le prea dădea egumenul, zicând 
că nu avea de ce să-și piardă vremea bunul din ceruri cu rugăciunile 
bolborosite de păcătoşii săi monahi, care nici nu ştiau măcar slavonește. De 
altfel nu era nici el împăcat cu gândul că Dumnezeu nu le cunoaște şi limba 
lor, de vreme ce-i silea să i se roage pe bulgărește, ori slavonă, ori sârbește. 
„Preacuvioase, îl întrebase cu ani în urmă un frate mai tânăr, abia intrat în 
cinul călugăresc. Pentru ce i-o fi aşa greu lui Dumnezeu să înveţe şi limba 
noastră, ca să ne înțelegem de-a dreptul? Așa, că nu pricepe, nici nu ne 
ajută, cu toate rugăciunile noastre!” Se-nţelege că a fost silit să probeze 
cârja pe spinarea clevetitorului, dar nu l-a „mângâiat” prea rău, căci în sinea 
lui îi dădea dreptate călugărului. Nici la canon de rugăciuni nu l-a supus, 


zicându-i zâmbind: „Oricum nu ne înţelege limba, iar tu pă limbile sfinte nu 
prea ştii ce să ceri”... Tânărul frate a dat a râde, dar s-a ţinut, şi după o 
vreme a părăsit Ot Menedec-ul, măcar că stareţul nu i-a mai zis nimic. După 
ce ajunse pe la Braşov şi tipărise acolo cărți de rugăciune românești, 
preacuviosul Pamfilie a zâmbit în barbă: „Afurisitul, tot nu s-a lăsat... şi 
bine a făcut!” 

Acuma, cu pletele în vânt și cu toiagul în mână, în cămeşoiul său de 
tort, părea mai curând un haiduc, necum faţă bisericească şi egumen pe 
deasupra. 

— Vin tătarii, taică! răspunseră câţiva călugări care se aflau în 
încăpere. 

— N-au decât! Nădăjduim c-au să plece cum au venit, că doar n-o să-i 
lăsăm să se roage în sfânta biserică. Doar dacă se leapădă de credinţa lor 
spurcată, iar de n-or vrea, atunci cu ajutorul cerului i-om îngropa ca pe 
câini, la margine de codru. Dar cine v-a dat vestea? 

— Ia, un drumeţ pribeag care s-a abătut pe la noi și care s-a întâlnit cu 
ei în cale. 

— Nu fi prost, Mitrofane taică! îl repezi starețul. De-i întâlnea, nu mai 
ajungea el aici. Unde-i? 

Călugărul plecă smerit capul, în vreme ce unii pufniră în râs, fără a se 
jena de egumen. Tocmai atunci se apropie şi străinul, scoțându-și cușma. 

— Blagosloveşte taică-părinte, făcu el plecăciunea cuvenită. 

— Domnul, taică! răspunse stareţul. Să ne spui mai întâi ce vânt te-a 
abătut pe la poarta noastră și ce-i cu tătarii? 

— Dacă sfinţia-ta ai fost cândva Radu Corbea, află atunci că eu sunt 
băiatul lui Zamfira, care ţi-a fost soră. 

Egumenul se uită cu băgare de seamă la străin, apoi îl îmbrățișă, mai 
să-l sufoce. 

— Bată-te norocul, fiule! Că doar nu eşti tu Mihăiţă cel mic? 

— Mihai sunt, dar mic nu mai pot fi... 

— Băăă! Tu ai numele măriei-sale Mihai, că taică-tău te-a botezat 
primăvara și apoi vara s-a dus să-şi dea sângele la Călugăreni... Dar ce-i cu 
Zamfira, că vorbeşti de ea de parcă n-ar mai fi? 

— Nici că mai este, încă de astă-vară! S-o fi dus și ea lângă bietu 
taică-meu, că destul a așteptat-o. 

— Dumnezeu s-o ierte! suspină egumenul. Da’ bine-i mai semeni, de 
parcă te-ar fi făcut numai ea singură, căută el să-și înfrângă durerea, aflând 


de moartea soră-si. 

— Unchiule... 

— Uite ce e, nepoate, mie să-mi spui taică, fiindcă nu se cade să-mi 
amintesc de viaţa mireană. 

— Prea-bine, sfinţia-ta! încuviinţă el. 

— Dar să ştii că eu tot Mihăiţă am să-ţi zic, zâmbi starețul apucându-l 
de umeri. 

Din depărtare răzbiră până la ei strigăte înfricoșătoare şi lătrături de 
câine. Departe, geana cerului începu a se roși, măcar că până în zori ar mai 
fi fost vreo câteva ceasuri. 

— Mda, tătarii! se dumeri Pamfilie. Ei sunt! 

— Au aprins satele! zise un călugăr arătând pe fereastră. 

— După cum se vede, nu se prea descurcă pe-ntuneric, răspunse 
batjocoritor starețul. Până aici mai au cale lungă, dar voi rânduiţi paza, 
încărcaţi sâneţele și pregătiți-vă de bătaie. 

Toţi călugării ieşiră din odaie, care acuma i se păru şi lui Mihai o 
încăpere obișnuită, putând răsufla în voie. Egumenul se trânti într-un jilt de 
lemn, care pârâi din încheieturi sub greutatea lui. 

— Eheei, bătrâneţe neputincioasă! oftă el. Acum taică Parfenie te du și 
adă ceva d-ale gurii, că băiatului ăstuia i-o fi foame. Însă vezi să nu fie de 
post, c-am trecut de miezul nopţii... Nu uita nici udătura aceea de Străoane, 
dar să te întorci mai înainte de-a veni tătarii, ca să apucăm! strigă după el. 
Apoi îl îmbie pe Mihai să se apropie pe laviţa alăturată şi trase torța spre a-l 
vedea mai bine. 

— Dacă ai a-mi spune ceva de taină, dă-i dumu! Încotro te porniși, că 
doar nu vei fi vrând să te călugărești aici? 

— Ţi-oi spune drept, sfinţia-ta... 

— Zi-mi numai taică! Îmi vine mai bine la socoteală. Și de-o fi vreun 
păcat, trece nebăgat în seamă la catastiful sfântului Petru, că am o mulțime. 

Râseră amândoi, de parcă nu i-ar fi așteptat primejdie de moarte nu 
mult mai la vale. 

— Vreau să mă duc în Ardeal, unde am auzit că măria-sa Radu vodă 
Șerban cheamă la oaste şi gândii că n-ar fi rău, că și acolo tot ţară 
românească se cheamă că este. 

— Ai dreptate, fiule! Să te duci în slujba domniei, că asta-i menirea 
flăcăilor noștri, din orice colț de ţară ar fi. Dar să te întorci negreșit, să-mi 
povestești și mie isprăvile tale. 


Doi călugări se iviră cerând îngăduința să dea foc la cazanul de 
smoală, „de-ar fi trebuinţă”. 

— lacă, vezi, mie mi-e silă să opăresc făpturile omeneşti, dar cei ce va 
să vină acum numai de catran şi pucioasă avea-vor parte pe ceea lume și nu 
strică să-i obișnuim din vreme. Faceţi focul! Poarta aţi ferecat-o? 

— Am şi tras grătarul în sus! răspunse unul. 

— Asta-i și mai bine. 

Vacarmul se apropia şi cerul se luminase a pârjol în toată legea, în 
vreme ce păsări de noapte goneau spăimântate către liniştea munţilor. 

Ca și cum nimic nu s-ar petrece prin preajmă, chelarul monastirii, 
cuviosul Parfenie, se ivi cu brațele încărcate. Aducea hălci mari de pastramă 
de porc și vreo două burdușele de brânză, iar doi fraţi vânjoşi se luptau cu 
un poloboc de vin, nu chiar mititel. 

— Mai adă, taică, zise stareţul. Să ajungă la toată suflarea, ba chiar să 
prisosească. Să fie de pomană de sufletul morților noștri, pe care îi avem şi 
vom mai avea! Nădăjduiesc însă ca acum să fie numai din rândul păgânilor. 

Mihai rămase mirat de cugetările prea puţin evlavioase ale unchiului 
său. Mai auzise el clerici, ba chiar și arhierei care nu se înspăimântau de Cel 
de sus, dar Pamfilie spunea şi povestea de parcă ar fi avut o înţelegere cu 
stăpânul cerului, iar acesta îi îngăduia orice. Poate chiar zâmbindu-i cu 
îngăduință mucalitului egumen! Călugării se obișnuiseră însă cu felul lui de 
a fi şi nici mai-marii lui nu-l socoteau eretic, ci mai curând „trăsnit”. 

Abia apucară vreo doi dumicaţi şi alte bătăi în poartă le auziră 
urechile: „Deschideţi, taică-părinte! Deschide!” Cu toţii se uitară către 
stareț, aşteptându-i porunca. Acesta, morfolind o bucată de pastramă, înghiți 
şi își şterse gura cu podul palmei, după care spuse: 

— Ce vă holbaţi aşa la mine? Voi n-aţi auzit rugămintea drumeţului de 
la poarta noastră? Îngăduit ne este oare să nu primim pe fugar ori pribeag şi 
să nu-l ajutorăm? Mergeţi și deschideţi-i să pătrundă în casa Domnului! 

— Nu cumva să fie vreo capcană, sfinţia-ta! Se mai întâmplă ca tătarul 
să-i ţină sulița-n coaste și să se roage de adăpost, dar nu pentru bietul 
creştin, răspunse chelarul. 

— Și tu poţi avea dreptate, Parfenie, dădu din cap egumenul. Tu, 
Miroane, ca fiind cel mai sprinten dintre noi, ai să te duci şi, după ce ai să 
cercetezi cu băgare de seamă să nu fie vreo primejdie pentru sfântul lăcaș, 
pofteşte-l la masă și odihnă. 


Preacuviosul vorbea când domol, când răstit. Oricum, îi socotea pe 
călugării de sub ascultarea sa ca pe niște copii mari, dar neajutoraţi. Din 
pricina acestei purtări și a vârstei lui, toată suflarea monahicească îl 
îndrăgea ca pe un părinte, și nu numai sufletesc. Până şi cei din neamul 
Brăgheştilor, care altădată nu călcau pragul bisericii, de când venise 
Pamfilie se îndulciseră şi erau nelipsiţi de la slujbele de duminică. Toți 
oamenii de prin satele apropiate îl cinsteau spunându-i „taica-popa al 
nostru” şi ar fi sărit şi în foc pentru el. Nu-i mai puţin adevărat că și 
egumenul găsea o vorbă de mângâiere pentru oricare dintre ei, dar și bani, 
mâncare şi adăpost, iar la necaz îi sprijinea până și la picioarele lui Vodă. 
Mihai nu mai simţea nici un fel de teamă lângă bătrân şi nici nu-i mai păsa 
de urgia ce avea să vină. Se uita cu drag la el cum cinstea bucatele, cum 
sorbea vinul din ulcică şi cum din când în când îşi ducea mâna la crucea din 
lemn de abanos pe care o atârnase pe după grumaz cu un lanţ greu de argint, 
parcă temându-se să n-o fi pierdut. 

Nepotul duse la gură cana și o dădu pe gât dintr-o dată, simțind cum 
vinul acela negru și vârtos îl pătrundea până în mădulare, apoi dădu glas 
gândului: 

— După cum văd eu, taică, ştii bine seama tătarilor. 

— A lor, a turcilor, după cum vin! Că aşa-i ţara asta a Buzaelor, numai 
de călcări străine avu parte. Se învaţă bietul om cu sărăcia şi urgia, ca 
măgaru cu samaru... Vine el valul acesta, dar are să treacă și noi pe loc 
rămânem, după cum ne ştim din veac, măcar că zidirea asta n-a împlinit 
încă suta de ani. Vorbesc de întreaga ţară. Nimic şi nimeni nu ne clintește, 
chiar și atunci când răzbiţi de dușman ne tragem vremelnic la adăpostul 
muntelui ori al codrului. Așa-i rostul nostru de când lumea! 

I-ar mai fi spus poate și altele, dar se întoarse fratele Miron, cu străinul 
de la poartă. 

— Sărut-dreapta, taică-părinte, îngenunche acesta pupând mâna întinsă 
spre el. Blagosloveşte! 

— Domnul, taică, Domnul! şi-i făcu semnul crucii pe deasupra 
creştetului. 

Era un moșnean de prin partea locului şi de n-ar fi fost așa mânjit de 
glod și sânge ai fi zis că venise numai ca să se roage şi să capete 
binecuvântare. Ridicându-se, rămase cam descumpănit văzând bucatele pe 
masă. „Spaima le-o fi luat minţile călugărilor, de chefuiesc cu tătarii în 
coastă!” gândi îngrijorat, dar nu zise nimic. 


— Taică-părinte, cuteză moșneanul. Ne-au năpădit păgânii și ne-au 
pârjolit totul, luându-ne şi cenușa de la vatră. Câţi scăparăm, am alergat 
într-un suflet la mila sfinţiei-tale. 

— Sunteţi mai mulţi? 

— Să tot fim ca la vreo zece oameni și copilița mea, Ilinca. 

— Finuţa? se bucură stareţul, abia acum recunoscându-l pe Lixandru. 
Măcar că inima-mi plânge pentru ceilalți, mângâierea îmi vine de la viaţa 
Ilincuţei. 

— Da-i pe jumătate moartă, taică, se tângui omul. Tătarii au prins 
roabe toate femeile noastre, doar vreo câteva au izbutit să scape. De ciudă, 
tâlharii au tras cu săgețile după ele şi o nimeriră şi pe biata fată. Noroc că 
dădurăm peste ea, mai mult moartă decât vie, și am adus-o să-i ceteşti vreo 
rugăciune, poate scapă. 

— Ce nu spui aşa, omule, de la început? se răsti preacuviosul. Unde-i 
Ilinca? 

— În biserică. 

— Isaiiie! Dă fuga Miroane şi să vii cu doftorul nostru drept în 
biserică. Nu întârzia! porunci stareţul, după care se întoarse spre sătean: 
Hai! 

Fata moșneanului era botezată de Pamfilie şi ca preot, dar şi ca naș, 
fiindcă venise pe lume tot în vremuri urgisite ca acum, iar pe mamă o 
robiseră tătarii și nu s-a mai auzit nici de ea. Ce să facă? Doar nu era să lase 
copilul nebotezat, când s-ar fi putut prăpădi de la o zi la alta. Noroc că era 
la vreme călduroasă de vară și a băgat-o în apa Slănicului, dar mai către 
munte, binecuvântând-o apoi cu crucea lui de abanos și înălțând o 
rugăciune prin care-l încredința pe Dumnezeu că fata va fi o bună 
credincioasă. 

Lixandru s-a năpustit ca o vijelie în biserică, unde copila era așezată pe 
niște velinţe aduse în grabă, apoi ajunse și Pamfilie care îngenunche lângă 
ea, mângâind-o cu duioşie. 

— Ilincuţa tatii, te doare? 

Fata zăcea fără simţire cu gura întredeschisă, abia răsuflând. 

— Să-i ceteşti... încercă iar îndureratul părinte, dar starețul îl repezi: 

— Hooo, că este vreme! Să vină Isaiia să-i scoată vârful săgeţii și pe 
urmă i-oi tot ceti, ori chiar atunci, dar de ce nu sosește?! 

Abia după ce-l văzu pe „doftor” făcându-și meseria la căpătâiul fetei, 
îşi aminti și de rugămintea ţăranului. Aduse o vechitură de ceaslov din altar, 


îşi puse patrafirul și începu a bolborosi rugăciunea rânduită anume pentru 
salvarea vieţii, la vreme de primejdie. Cuviosului Isaiia i se umpluse faţa de 
sudoare, nu atât de greutatea muncii cât mai cu seamă de grija să nu 
scobească prea tare după săgeată, căci putea pătrunde în coșul pieptului, aşa 
era de adânc înfiptă. Suflecat şi cu şorţ pe dinainte, ca la cuhnie, apăsa 
grijuliu şi apoi tăia cu o custură bine ascuţită. Sângele ce se scurgea din 
rană înroșise iia sfârtecată a fetei, înfricoşând pe cei din jur. 

Pamfilie lăsă deodată ceaslovul pe strana de alături, îşi împreună 
mâinile spre rugăciune și înălță privirea către ochiul dumnezeiesc din vârful 
catapetesmei: 

— Nu-ţi pune mintea, Doamne, cu copila asta nevinovată, care n-a 
apucat să guste dulceaţa vieţii, și scap-o, bunule! În marea ta milostivire, 
ajut-o! 

Lui Lixandru îi dădură lacrimile la auzul glasului plin de căldură al 
egumenului. Era o rugăciune pe limba lui și îi mersese drept la inimă. Tot 
atunci şi cuviosul lIsaiia scoase vârful săgeţii aruncându-l pe treptele 
altarului. 

— Nu acolo, taică! îl mustră starețul. Dă-i-o lui Lixandru, să nu uite în 
veci şi s-o lase moştenire nepoților nepoților lui spre aducere aminte! 

Moşneagul apucă vârful încă umezit de sângele fie-si şi-l vârî în sân. 

— Aşa voi face! scrâșni el. Numai s-o scape Dumnezeu! 

— Fii pe pace, că mare-i bunătatea lui! 

Îşi mai aruncă o dată privirea către cer şi ieşi din biserică, lăsându-l pe 
Isaiia la căpătâiul rănitei. Era şi vremea, căci tătarii nu mai aveau mult ca să 
ajungă până la ei. 

— Curând au să ne împresoare, îi zise Mihai, care îl așteptase în 
ograda bisericii alături de călugării adunaţi acolo și de ţăranii ce izbutiseră 
să se adăpostească de urgie. 

— Să poftească! 

Îi venise iar voia bună, fiind încredinţat că dacă vârful cei spurcat pe 
care-l scosese Isaiia nu fusese veninos era un semn de izbăvire pentru toți 
cei din monastire. 

Asupra nopţii se lăsase tăcere şi pojarul se mai domolise, încât unii 
erau gata să creadă că furii se vor fi dus prin altă zare. A fost numai o 
părere, fiindcă mai curând decât s-ar fi aşteptat izbucniră acele răcnete de 
care numai tătarii erau în stare, spre a băga groaza în toată suflarea. 


— He, heeei! Bine aţi venit cumetrilor! strigă starețul. M-aș fi mirat să 
nu fi dat o roată şi pe la noi, ticăloșilor, dar las” că vedeţi voi pe dra... Se 
opri dintr-odată bătându-se cu palma peste gură: Doamne iartă-mă că nu 
ştiu ce vorbesc, dar îmi cunoști tu mai bine cugetul... 

O ploaie de săgeți se abătu pe deasupra zidurilor de apărare, însă și 
puzderie de bolovani şi pietre căzură peste călăreţii stepelor. Urletele de 
furie și durere dovediră că nu puţini simţiseră primirea făcută de călugări. 

— Nu vă lăsaţi, copii! îi îmbărbăta preacuviosul. Au să mai dea un 
iureș ori două şi se lasă păgubași, după cum li-e năravul! 

— Dar noi ce facem? întrebă Mihai, dornic să ia parte la bătaie şi să nu 
se pitească îndărătul zidurilor. 

— Răbdare, că-ţi vine şi ţie rândul! zâmbi Pamfilie. Când va sosi 
ceasul te vei bate. Până una-alta, dă fuga sus pe scări, în foișor, dar fii cu 
băgare de seamă să nu te zărească. D-acolo se vede bine câţi vor fi mușcat 
țărâna şi câţi ne aşteaptă pe noi. 

— Pare-se că au fugit! strigă Mihai după ce ajunse sus. 

— Se-ntorc ei, n-avea grijă! răspunse ca pentru sine preacuviosul. Așa 
li-i obiceiul, crezând că ne vor păcăli. Hai, dă-te jos şi vino să-mbucăm mai 
departe şi să ne împărtășim din sângele Domnului, că până să ne răzbească 
liftele mai va! 

Se strânseră iarăși în chilia foişorului, unde-i aştepta chelarul cu masa 
întinsă. 

— Ia luaţi, feţii mei, şi îndestulaţi-vă pântecul, că de-o fi să mergem pe 
lumea cealaltă e cale lungă și ni se va face foame. De la bătrâni se ştie că 
înainte de harțag e bine să înfuleci, că dacă-ţi chiorăie maţele te aude 
dușmanul şi se întărâtă. 

Râseră cu toţii, în vreme ce cănile cu vin şi bucatele începură a trece 
din mână în mână, până când stareţul socoti potrivit să intervină. 

— Destul! Acum plecaţi, să mai vie şi alţii la rând, că aşa-i viaţa 
noastră rânduită, să n-aibă unul mai mult ca celălalt. De-o fi vreme, veţi mai 
veni pe urmă. Chemaţi-i pe cei din spatele bisericii și rămâneţi voi în locul 
lor. Tu, Mihăiţă, rămâi, că am alte gânduri cu tine. 

Pe dată se goli chilia, iar cuviosul Parfenie începu a da în brânci 
cărând alte burdufuri de brânză și hălci de pastramă. Nepotul îşi privi cu 
încântare unchiul, care se dovedea o adevărată căpetenie de oaste, după cum 
fusese odinioară, din câte ştia el. 


— Trebuie să treacă toți pe aici, că dacă le-aş trimite vinul n-aş mai şti 
cât se bea, şi nu-i las decât atâta cât îi trebuinţa să capete mai multă virtute 
şi să nu se teamă de dușman. 

— Văd eu că n-ai uitat cum se duce o bătălie, taică, zâmbi cu înţeles 
tânărul. 

— Cum Doamne iartă-mă să uiţi, când n-ai doi ani în şir pace şi dacă 
nu-s ăștia vin alţii! Nădăjduiesc însă că şi de astă-dată vom scăpa şi vom 
rămâne neclintiți. 

Rând pe rând se iviră în chilie cete de călugări zburliți și încruntaţi, 
strângând sâneaţa într-o mână și spada ori toporul în alta. Goleau smeriţi 
ulcelele cu vin și înfulecau în grabă, spre a lăsa rând şi altora. 

— la apucă și tu nepoate, cât poţi duce, ca să mergem şi la poartă, că 
cei de acolo nu pot fi clintiţi din loc. 

La lumina torțelor chipurile apărătorilor sfintei mănăstiri păreau 
aidoma celor din icoanele de pe pereţii bisericii, de n-ar fi fost cu armele în 
mâini, care acum le dădeau o cu totul altă înfăţişare. Cei de la poartă nici nu 
apucaseră să se împărtășească din bucate căci, așa cum prevăzuse 
egumenul, tătarii se înapoiară izbind cu și mai multă furie. Și în vreme ce 
năvălitorii răcneau şi băteau în poartă cu topoare, Pamfilie apucă o cană cu 
vin şi o ridică deasupra capului cu amândouă mâinile, blagoslovind: 

— Prea-bunule părinte, aşa precum ţi-ai vărsat sângele spre izbăvirea 
noastră, tot aşa răstorn şi eu din astă cupă, spre pomenirea morţilor ce va să 
vină și care pentru tine îşi dau sufletul. Primeşte-i, Doamne, cu cinste și 
aşează-i la dreapta ta! 

Toată suflarea murmură o rugăciune, în vreme ce stareţul vărsă cu 
încetineală vinul cel rubiniu ca sângele. Semăna mai curând cu o adunare 
păgânească din alte vremi, pe când străbunii lor cereau bătrânului Zamolxis 
să-i ajute în bătălie, de parcă ar fi vorbit de la om la om. 

— Ajută-ne Doamne! spuseră cu toţii într-un glas. 

— Amin, fraţilor! Şi acum să ne gătim să-i primim pe două rânduri, 
după cum știm noi. 

Fără să le mai spună ceva, cu toţii se înşiruiră de-o parte și de alta a 
porţii, cu armele în mâini. 

— Ce mai așteptați fraţilor? Voi n-auziţi cum bat străinii la poarta 
monastirii? Lăsaţi-i să intre în casa Domnului! Deschideţi! 

Toate făcliile fură stinse, iar Mihai auzi scârțâitul porţii celei mari și 
mai apoi urletele de bucurie ale năvălitorilor, care se năpustiră călare printre 


cele două rânduri de călugări. 

VICLENIE ȘI ÎNȚELEPCIUNE 


— Bine că te-ai întors, prietene, zâmbi Grazziani, când Marcu i se 
înfăţișă. Ti se cam scurgeau ochii după frumoasa unguroaică și mă temeam 
să nu mă fi părăsit. Acum, că te văd lângă mine, mi-a venit inima la loc. 

— Înălţimea-ta, ne-am tot dus pe ulițele târgului, ba mai văzui şi o 
casă arzând, dar au sărit vecinii şi au stins-o. 

— Cine știe?... Să aibă vreo legătură cu noi? O să-l întreb pe Ibraim- 
efendi. Oricum, mi-ai luat o piatră de pe inimă, că mă temeam să nu fi căzut 
în capcana celor două zâne, care ar putea fi iscoade-sadea. 

— Nu-i cu putinţă! 

— Ba bine că nu! De fapt avem să aflăm mai multe întrebându-l pe 
baron ce părere are. 

— Czobor?! 

— Întocmai! Te-am așteptat să-mi fii tălmaci. 

Sărmanul „beutor de sânge”, legat-burduf, nu mai avea nimic din 
înfățișarea lui trufașă, dar ochii nu încetau să arunce săgeți înveninate 
asupra celor doi, care pătrunseseră la el. Se afla țintuit de un butuc într-o 
încăpere a temniței unde cu greu intra lumina zilei, căci era locul unde se 
închideau osândiţii la moarte. Temnicerul nu avea multă vreme grija lor, 
întrucât stăpânii cetăţii nu se prea gândeau la viaţa celor ce se aflau acolo. 

Din pricina strânsorii şi a căluşului rămas în gură, baronul abia de mai 
răsufla, dar la sosirea lui Grazziani paznicul îi scoase ghemotocul, putând 
măcar să vorbească. 

Potrivindu-şi vocea, Czobor ridică obrazul și își înfruntă prigonitorii: 

— Porunceşte să mi se taie capul, ca unui nobil ce sunt, ori dă-mi o 
spadă să ne înfruntăm cinstit! 

— Nu ştiu dacă ești îndreptățit să vorbeşti așa, câtă vreme ai dovedit 
altceva, răspunse Grazziani când auzi de la Marcu dorinţa prinsului. 

Porunci temnicerului să-l dezlege și să-i aducă mâncare și băutură, dar 
până să îndeplinească acesta porunca trase hangerul și se apropie de baron. 

— Loveşte! făcu acesta întinzându-i pieptul. Un tâlhar nici n-ar putea 
ucide altfel. 


Înainte să afle spusele lui Czobor, îi tăie legăturile, spre marea uimire a 
prinsului, mai cu seamă când fu poftit să şadă pe butucul de care fusese 
legat. Curând se ivi și temnicerul cu o bucată de pâine şi un hârb cu apă 
murdară pentru băut. 

— Cară-te cu porcăriile astea de aici! Oaspetele meu este un om de 
seamă! Adă o bucată de carne, pâine bună și vin! 

Paznicul se răsuci pe călcâie și plecă grăbit, fiindu-i teamă de un 
asemenea stăpân sucit, care-şi primea oaspeţii în temniţă, legaţi-fedeleş. 

— Să ne cunoaștem, domnule baron! Am poruncit hrană şi beutură, ca 
să putem vorbi omeneşte. 

— Mai bine ucide-mă, turcitule! rânji Czobor, neștiind cum să-l mai 
umilească. 

— Poţi să-mi spui cum vrei, dar ascultă-mă şi răspunde! 

— N-am să spun nimic, chiar dacă m-aţi tăia bucată cu bucată! 
răspunse dârz Czobor, care își mai venise în fire după ce fu dezlegat. 

Îl bătea gândul să se repeadă la Grazziani şi să-i apuce hangerul, după 
care, luându-l ca ostatec, ar fi putut fugi. Pentru aceea se căznea să-l ațâţe, 
doar va scoate iarăşi arma, dar zadarnic, fiindcă nimic nu părea să-l înfurie 
pe tânărul din faţa sa. 

— Ziceam că poate ne vei spune ceva despre cele două frumoase care 
au venit să te caute. 

Czobor îl privi uluit. Nu ştia nimic despre fete. Tocmai atunci veni şi 
temnicerul cu mâncarea, dar baronul nici nu vru să se atingă de ea. 

— Doresc să mi se taie capul, nu să fiu otrăvit ca o slugă de rând. 

— Spune-i, Marcule, că atunci când o să ajungă acasă n-are decât să-şi 
poruncească cel mai iscusit gealat şi să fie descăpăţânat după pofta inimii. 
Acum să mă slăbească cu astfel de prostii. Eu sunt creștin și nu am de gând 
să clintesc nici un fir de păr din capul unui supus al prinţului, care este 
sluga padișahului meu. 

Baronul nu mai înţelegea nimic din cuvintele meşteșugite ale omului 
pe care voise să-l ucidă şi care-l lăsa să creadă că ar fi putut fi slobozit. 

— După mine, bei? făcu Grazziani apucându-i cana de vin din faţă și 
bând din ea. Cutează, înălțimea-ta, și în vreme ce te vei ospăta îţi voi 
povesti eu ce nu vrei să spui cu gura domniei-tale! 

Îi întinse băutura, îmbiindu-l zâmbind, iar Czobor o apucă cu îndoială, 
măcar că era ars de sete. Nu se mai putu ţine și bău cu înghiţituri mari, 
golind oala. 


— Aşa, domnule baron! O să ne aducă alta. Acum, ia de mănâncă! 

Fără să mai aştepte alt îndemn, Czobor începu a mânca pe rupte. 

— Vezi că ne înţelegem? Nu ştiu cum l-ai prins pe Oster, dar bănuiesc 
cum l-ai silit să-ţi dezvăluie taina mea. Ţi-a spus, şi de bună seamă că nu la 
o cană cu vin, că aş avea asupra mea ceva scrisori, râvnite de stăpânul 
domniei-tale. Așa-i? 

Baronul încuviinţă, fără a se opri din mestecat. 

— Ardea de dorinţa să mă vadă agăţat în cuiele de pe zidul saraiului, 
ca pe un răzvrătit. Ba mai mult: pacea nu s-ar fi încheiat și mici mie nu mi 
s-ar mai fi dat scaunul Transilvaniei. 

La auzul acestor vorbe, Czobor ciuli urechile și se opri. 

— Da, ai auzit bine! Să-i spui însă că s-a înșelat, că eu am să-i iau 
locul și că am să fac din nou ţara olahului Mihai. Atunci voi ști să-mi aleg 
sfetnicii, chiar dacă unii nobili cutezători m-au duşmănit cândva. Voi 
răsplăti împărăteşte pe prieten, dar îl voi spulbera pe cel ce mi se va 
împotrivi, de-ar fi acesta însuși Bethlen. Așa să ştii... lar eu n-am să mă 
prăbuşesc asemenea mucenicului de la Câmpia Turzii, oricâte urzeli s-ar 
tese în jurul meu. Am prieteni de nădejde. Așa să-i spui! 

Nada fusese aruncată şi baronul rămase cu dumicatul în gură, uitându- 
se cu alți ochi la solul padișahului. 

— Cele două frumoase au făcut drumul de pomană, întrucât eu nu ţin 
că eşti dușmanul meu, ci ai îndeplinit slujba domniei. Dacă ai fi făcut 
altcum, nici n-aş mai fi stat de vorbă cu domnia-ta! Acuma poţi să-ţi iei 
contesele și să plecaţi când vă va fi voia. De ne vom mai înfrunta şi altă 
dată, n-am să te mai cruţ! 

— Nu cunosc nici o contesă, răspunse Czobor. N-am amestecat 
nicicând femeile... 

— Agnes, parcă zicea c-o cheamă. 

— Şi pe cealaltă Iulia! adăugă Marcu. 

— Văd că ai ţinut minte, dar ce folos, că are să plece cu domnul baron. 

Czobor, pe gânduri, zise aproape fără să vrea: 

— Nu cumva să fi fost contesa Rozsnyai?! 

— Ba chiar ea, răspunse Marcu. 

— Am auzit de numele ei, făcu baronul cam nedumerit el însuşi de 
sosirea faimoasei Agnes. „Asta va să însemneze că prințul nu mai are 
încredere în mine, dacă a trimis șerpoaica pe urmele mele, gândi el. Ea a 
fost întotdeauna o piază-rea şi mi-a adus numai bucluc.” 


— De ce mi-a fost frică n-am scăpat, Marcule, șopti Grazziani. Câtă 
vreme a auzit de ele, înseamnă că Bethlen îi stăpânul lor. 

— Dar n-a zis şi de Iulia! se împotrivi Marcu. 

— Tot una-i. Nu s-ar fi însoţit ele de nu aveau poruncă. Vor fi aflat cei 
de la curtea prințului că noi suntem doi și le-au trimis pe amândouă ca să ne 
îmbrobodească. Ai să te lămureşti curând, când se vor întâlni cu baronul. 
Acuma spune-i că-i slobod să plece unde-i va fi voia, iar eu am să pun pe 
cineva pe urmele lui, și ai să vezi! 

Auzind că i se dă drumul, așa pe negândite, lui Czobor îi fugi gândul la 
o capcană, urmând să fie ucis pe la spate, temere ce o mărturisi lui Marcu, 
iar acesta o tălmăci pe dată. 

— Eu mă încred în mintea domniei-tale, Czobor. Te las să alegi de te 
întorci acasă ca slugă credincioasă lui Bethlen, ori ca viitor sfetnic al meu. 
Nu ai decât să te hotărăşti. O slugă merge fără spadă, spre deosebire de 
prietenii mei, care trebuie să fie înarmaţi. Cum pofteşti! 

Baronul rămase năucit. Nu era în stare să priceapă de unde atâta 
mărinimie. Așa-ceva nu i se mai întâmplase, şi nici nu mai auzise. „Dar 
dacă ajunge cu adevărat prinț?... Parcă zicea că vrea să strângă iar într-o 
ţară toate pământurile locuite de olahi... Aș putea să ajung la mare cinste la 
curtea lui. Cât despre Bethlen...” 

— Aş pofti să capăt iar spada mea, zise cu glas scăzut, văzând că cei 
doi dădeau să plece. 

Grazziani se opri şi era cât pe ce să-i întindă mâna, dar se răzgândi, 
socotind mai nimerit să-l lase pradă îndoielilor. 

— Spune-i Marcule, că am să poruncesc după cum i-i voia! 

După plecarea lui Grazziani baronul vru să iasă, dar temnicerul îi puse 
mâna în piept, oprindu-l. 

— Geri! 

— Câine, scrâșni Czobor. Va să zică asta ţi-a fost vorba? urlă el în 
vreme ce temnicerul zăvorise uşa şi plecase. 

Se opri însă, din nou surprins, căci temnicerul se întoarse curând 
înmânându-i spada şi făcându-i semn să-l însoţească. Când se văzu în fața 
zidurilor cetăţii și slobod să meargă unde ar fi vrut, încă nu-i venea să 
creadă că-i adevărat. Apucă, la nimereală, pe uliţa din stângă porţii, însă nu 
merse mult și se pomeni faţă-n faţă cu Feri-baci. 

— Vai de mine, luminăţia-voastră, cum de îndrăzniţi să vă arătați în 
preajma turcilor și încă înarmat? Eu auzit-am c-aţi fi fost prins de ei... 


— Întocmai, dragul meu, se fuduli baronul. Am fost, dar m-am răfuit 
cu ei şi după cum vezi sunt slobod. Din cetate vin! 

Bătrâna iscoadă se cruci. „De bună seamă că-i vânzare la mijloc, doar 
cu ochii mei l-am văzut legat cobză.” 

— Mi-a rămas spada și punga cam vămuită de nemernici şi chiar te 
căutam spre a-ţi cere să-mi faci rost de un cal, să mă pot înfățișa cât mai 
curând alteței-sale. Am a-i da seamă de slujba ce-am îndeplinit-o și nu 
suferă întârziere. 

Feri-baci nu era omul pe care să-l îmbeţi cu apă rece, așa că nu se 
grăbi să-i facă pe voie. El ştia prea bine că din cetate nu putea ieşi chiar așa 
de lesne, câtă vreme intrase cetluit. „Dar mai știi? Ucigaşul lui Hadâr-paşa 
nu ieşise nestingherit? Hotărât, s-a întors lumea pe dos!” 

— Am aflat de contesa Rozsnyai că ar fi venit pe la tine, zise baronul, 
după o clipă de tăcere. 

— Nu-i cu putinţă, înălțime, că mie mi-a ars casa până-n temelie. 

— Cum aşa? I-a pus careva foc? 

— Se pare că da, întrucât chiar mai înainte a venit la soru-mea, unde 
stau vremelnic, un călugăr franciscan și i-a spus că de nu mă lepăd de 
alteţa-sa casă în târgul Temesvarului n-am să-mi mai zidesc vreodată, decât 
numai în cimitir. 

— Ce să aibă călugării cu tine?! se miră Czobor. 

— Numai de va fi fost aşa-ceva, dar eu socot că sub veșmintele 
smerite se ascundea vreo iscoadă nemţească. 

— Tot ce se poate... Şi chiar de aceea trebuie s-o întâlnesc pe contesă. 

Feri-baci stătu o vreme pe gânduri, de fapt se socotea dacă ar fi bine ca 
baronul s-o întâlnească pe Agnes, fiindcă el cu inima era tot alături de 
prinţul Bethlen. În cele din urmă îi spuse: 

— În altă parte decât la hanul „Armura verde” nu văd să fi putut 
poposi contesa, dacă-i pe aici, dar eu n-am ştire, înălțimea-voastră. De altfel 
cer îngăduința să mă duc în treaba mea, că nu mai pot fi folositor cu ceva. 

„Te pomenești că şi ăsta se leapădă de Bethlen?!” îşi zise baronul, 
lăsându-l pe bătrân să plece, după ce îi ceru să-l îndrume spre han. 

Acolo a fost lesne să dea peste fete și de cum o văzu pe Agnes îi rânji 
lingușitor: 

— Hotărât lucru că am murit şi că mă aflu în rai, frumosule înger! 

— Te înșeli, înălțimea-ta! Eşti viu și mă îndoiesc că vei vedea vreodată 
paradisul pe lumea cealaltă, răspunse răutăcios fata. 


— Întotdeauna ai avut un răspuns mușcător, scumpă contesă. 

— Să lăsăm vorbele mari, domnule baron, și mai bine spune-mi cinstit 
cum de-ai scăpat, câtă vreme ştiu bine că erai legat-fedeleşș când ai pătruns 
în cetate. Nu cumva însuși Grazziani ţi-a deschis poarta? 

— Oricât de necrezut ţi s-ar părea, aşa a fost! 

— Să înţeleg, oare, că ai intrat în slujba lui? 

— Doamne fereşte! Mă zoresc chiar să mă întorc la picioarele prinţului 
nostru. 

— Dar fără omul sultanului, după câte bag de seamă. 

— Am alta a-i spune stăpânului, căci ticălosul de căpitan austriac m-a 
minţit. 

— Pe domnia-ta?! Cum de s-a putut? 

— Degeaba vrei să fii rea, dragă contesă, dar așa a fost. Grazziani n- 
are nici un fel de scrisoare asupra lui și nu face decât să ducă voinţa 
sultanului la masa păcii de la Praga. Ştie de încercările noastre de a-l 
împiedica și l-a și vestit pe padişah. Pentru aceasta mă întorc cu grabă... 

— Asta ţi-a spus-o chiar el, nu-i aşa? îl opri contesa. 

— Vezi-bine! se cam fâstâci Czobor. Dar mi-am dat, și eu seama. 

— Nu te întreb cum, că nu mi-ai spune. Te sfătuiesc însă ca în faţa 
alteţei-sale să găseşti altă poveste. Nu de alta, dar ca să te poată crede, râse 
batjocoritor Agnes. Totuşi am o rugăminte la domnia-ta, dacă mai ai un 
simțământ pentru ţara unde te-ai născut: Vorbit-ai ceva despre mine lui 
Grazziani? Spune drept! 

— Jur că nu! 

— Atunci încă-i bine şi-ţi mulțumesc! Cred că n-ai avut când. Drum 
bun, domnule baron! 

Baronul ar fi vrut să-i spună că nu are bani îndeajuns ca să poată 
cumpăra un cal și s-ar fi împrumutat cu ceva, dar contesa îi și întoarse 
spatele. De altfel nici nu se ştie dacă i-ar fi dat. „Sunt bănuit că am trecut de 
partea lui? Ei bine, aşa are să fie!” îl bătea gândul să se ducă la Grazziani 
spre a-i cere de drum şi chiar era să plece, dar se pomeni cu un rob care-i 
aducea de căpăstru armăsarul pe care-l socotea pierdut. Cum slujitorul îi 
vorbea limba, spuse că înălțimea-sa Gaşpar-beg ar fi aflat că în timpul cât i- 
a fost oaspete şi-ar fi pierdut niște bani, pe care găsindu-i îi trimite înapoi. 
Cu plecăciune îi întinse o tăşcuţă, însă Czobor ştiu foarte bine că nu fusese 
nicicând a lui. Felul în care îi plătise i-a făcut plăcere și nu mai avea 
îndoială că-l va sluji pe un astfel de prinţ darnic. 


Se aşeză la masă, fiindcă nu se săturase în temniţă, și porunci friptură 
şi vin scump, ştiindu-şi punga plină. Rămase uluit însă văzând un străin că 
se așază lângă el, fără să-i ceară îngăduinţă. 

— Ce vrei? se răsti Czobor. De unde nerușinarea asta? şi puse mâna pe 
mânerul spadei. 

— Uşurel, excelenţă, rosti prietenos străinul. Nu-i nevoie de sabie faţă 
de prieteni, ci mai curând de un pocal cu vin. 

— N-am ştire să te fi cunoscut, necum să fim și prieteni. Cine eşti şi ce 
ai cu mine? 

— Sunt dușmanul dușmanului excelenţei voastre! Cu alte cuvinte, 
suntem în aceeași tabără. Să zicem că mă numesc... Giani. 

— Tot nu te înţeleg! 

— Mai limpede: Grazziani este vrăjmașul nostru. Punând umărul în 
doi, îl doborâm mai uşor. 

„Așa de curând mă şi pune la încercare?... De vreme ce se dă drept de 
partea lui Bethlen, nu poate fi decât iscoada lui Grazziani”, își zise baronul 
hotărât să fie prevăzător. 

— Deocamdată am de gând să mănânc și te poftesc să mă lași în pace, 
fiindcă vreau să fiu singur. Pe urmă vom mai vedea. Oricum te povăţuiesc 
să nu te mai ţii pe urmele mele, căci s-ar putea să uit că-mi ești „prieten” şi- 
s cam iute de mână. Mergi cu bine! 

Străinul se ridică nedumerit, fiindcă nu se așteptase la un astfel de 
răspuns, şi dezamăgit își văzu de drum. 

Czobor mâncă pe îndelete, după care se hotărî să i se înfățișeze lui 
Grazziani şi să-i spună că nu se va mai întoarce la Bethlen, rămânând în 
slujba lui dacă vrea. Se răzgândi însă de cum se văzu în afară, amintindu-și 
că mai de folos i-ar fi ca om de taină la Deva, dându-i vești despre uneltirile 
de la curtea prințului. Până una-alta, avea să-i scrie un răvașş ca să ştie în ce 
ape se scălda contesa Agnes. 

Intră într-o biserică și-l rugă pe preot să-i dea unelte pentru scris, după 
care aşternu pe hârtie: „Contesa e o viperă! răsuci hârtia sul și după ce 
aruncă niște bănuţi în cutia milelor se îndreptă către poarta cetăţii. N-ar fi 
vrut să iese în vileag dând el însuși scrisoarea, dar altcum nu era cu putință. 
Străjerul se uită lung la ea și o răsuci în fel și chip, până pricepu că era 
pentru solul padişahului, dar făcuse atâta tărăboi încât auziră și trecătorii 
din preajmă despre ce era vorba. 


Dacă era mai grijuliu, baronul ar fi băgat de seamă că printre ei se afla 
şi acel Giani, cu pălăria trasă pe ochi, care se apropie de azap și îi șopti ceva 
la ureche, îi strecură un galben în schimbul sulului de hârtie și strecurându- 
se pe după străjer pătrunse în cetate. Cu paşi grăbiţi se îndreptă spre 
clădirea unde se afla trimisul padişahului, căci făgăduise să ducă el răvașul. 
Necunoscutul învăluit în mantie neagră, care încercase, sub alt nume, să 
intre sub pielea baronului, nu era decât Pasquale, trimisul lui messer Marini 
spre a curma firul vieţii lui Grazziani. Nicicând nu se ivise un prilej mai bun 
decât acuma și, încleștându-și braţul pe pumnal, se îndreptă hotărât asupra 
dușmanului serenisimei republici. Veneţia avea să lovească în chiar inima 
cetăţii Timişoarei! 

IAZUL IELELOR 


— Ilacă, mămucă, ţi-am adus fata asta să ai grijă de ea! strigă Toader, 
împingând-o cu blândeţe pe Profiriţa în bordeiul lor. 

— Aracan di mini! se tângui femeia. Dar e giupâniţa boierului! Ce-aţi 
făcut cu biata fată? Cum de-i în halul ăsta? 

— Nimic, mămucă! Giur pe sfânta cruce! Îi cam speriată şi ar trebui 
să-i descânte oleacă baba Irina, ca să-i treacă. 

— Dragul mămuchii, să nu fi făcut vreo prostie... 

— Nu-ţi face griji! îi întreagă cum o făcut-o mă-sa, care din păcate nu 
mai este... 

— Ce vrei să spui? 

— S-o izbit de un copac ş-o rămas lată. 

Toader îi povesti pe scurt cele întâmplate, în vreme ce Profiriţa se 
aşeză pe un scăunel cu mâinile în poală, fără să-i pese de cele ce spunea 
flăcăul. Parcă nici n-ar fi povestit despre ea. 

Deodată, ca o vijelie, se năpusti în bordei Măriuca, sora cea mică a lui 
Toader. 

— Vălelei, bădiță 'Todiriţă, ce bine că eşti teafăr! se bucură ea 
îmbrățișându-l. 

O zări pe Profiriţa care nici n-o băga în seamă, dar zgâtia de fată nu se 
lăsă, ci se luă de ea. 

— Matale eşti giupâniţă de la curte, măcar că eu nu te știu, că încă n- 
am ajuns să slujesc pe acolo. Dar să nu te temi la noi, că am să te apăr eu și 
am să te îngrijesc! 

Profirița începu a plânge, domol la început, iar mai apoi cu hohote. O 
cuprinse pe Măriuca în braţe și amândouă lăcrimau de mai mare jalea. 

— Plângi, draga mămuchii, plângi! o îndemnă bătrâna pe fata 
boierului, mângâindu-i creștetul. Descarcă-te ca să nu-ţi crape inima de 
necaz! Ce să facem, dacă Dumnezeu a vrut aşa? 

Cele două fetișcane rămaseră îmbrăţișate și plânseră până la secarea 
lacrimilor, în vreme ce Toader îşi răsucea fâstâcit cuşma în mâini. Într-un 
târziu se mai potoliră şi bătrâna, ștergându-și ochii umezi, spuse: 


— "Toderiță-mamă, să te apuci să sapi alt bordei, că nu se cade să 
culcăm pe fata boierului laolaltă cu noi! 

— Ba are să doarmă cu mine! Nu-i așa giupâniță? sări Măriuca. 

— Dacă o vrea, n-are decât, răspunse mama, numai că un flăcău de 
însurat nu are ce căuta sub același acoperământ cu o fată-mare, că s-ar 
scomi vorbe! 

— lacă m-apuc de treabă, mămucă, şi de mai chem vreo câţiva, până 
sara, gata-i! răspunse bucuros tânărul. 

— Eu vreau acasă, se smiorcăi Profiriţa. 

— Te ducem, giupâniță, nu te teme, zise Toader. Când ai să vrei 
mergem, numai să se întoarcă giupân armașu, tata matale, că n-a fi bine să 
stai singurică la conac. 

— Atunci să rămâie şi ea cu mine! hotărî fata apucând-o pe Măriuca pe 
după gât. 

— Bucuroasă! începu aceasta a râde cu gura până la urechi, deşi mai 
înainte plânsese de-i sărea cămașa de pe ea. 

— Vezi să nu te necăjească, giupâniţă, se îngrijoră bătrâna. Fata aiasta- 
i diavoliţă curată, nu-i ca alte fete! 

— Dar eu vreau! porunci Profiriţa, de parcă s-ar fi aflat acasă. 

Nu mai avură încotro şi se învoiră ca Toader să sape bordeiul pentru 
cele două fete, dar mai înainte de a se apuca flăcăul o chemă pe soră-sa. 

— Dă tu fuguţa, Măriucă, la baba Irina să vină să-i descânte ori să-i 
deie ceva buruieni de leac. 

— Dar de ce s-o mai aducem pe hârcă? Ce, eu nu ştiu să-i descânt? 

— Chiar ştii? se lumină Profiriţa. 

— Vezi-bine! lan adă matale mânuţa colea la baba şi ascultă ce ţi-oi 
spune! 

Îşi trase broboada pe frunte, legându-se ca bătrânele satului, se cocârjă 
şi se prefăcu a-i căta în palmă, spre hazul celor din jur. Tuşi înecăcios, aşa 
cum o văzuse pe baba Irina, socotind că aşa se întărește descântecul, prin 
curățirea bojogilor, şi începu: „Trece pi şșușă un câini cu să, cu patru 
chicioari şi cu coada cinci. Cui i-am discântat, leac o capatat, doar la 
*mniata să hie vr'un pacat! Trebă babii slănină, trebă babii făină, trebă babii 
papuci, di n-ai da să ti usuci!” 

Greu de spus dacă descântecul nu va fi fost pricina înzdrăvenirii 
Profiriţei, căci se porni dintr-odată pe râs cu hohote. 

— Am zis eu că-i diavoliță, nu alta, făcu bătrâna. 


— Mai spune-l o dată, se rugă jupâniţa râzând cu lacrimi. 

— Nu se cade, că-şi pierde puterea de nă-i plăti! Dar mai ştiu eu altele! 

Profiriţa avea pe deget un inel, căpătat în dar de la tătâne-său și la care 
ținea foarte mult. Cu toate acestea îl scoase și-l întinse Măriucăi. 

— Al tău să fie, babo! Altceva nu am cu ce te răsplăti. 

— Nu se poate, giupâniță! se împotrivi Toader cu hotărâre. Măriuca a 
şuguit cu matale, cum are să poarte inel boieresc? Pune-l înapoi! 

— Nu vreau! bătu din picior tânăra boieroaică. Poftesc să fie al 
Măriucăi şi gata! 

— Lasă-mă bădiţă să-l port şi eu oleacă, doar așa, de fudulie, că știu eu 
bine că ţăranii nu-s cu inele, şi pe urmă i-l dau îndărăt. 

— Ba, dacă vrei să ştii, ţi l-am dat ţie de tot și te rog să nu-mi mai spui 
„giupâniţă”, ci Profiriţa, că de m-oi întoarce la curte, tu ai să fii sora mea! 

Toader se uită zâmbind la odrasla boierească. Așa cum se înroșise ea la 
faţă, de ciudă că i se pusese careva împotrivă, era tare frumuşică, însă nu 
putea fi de nasul unui răzeş ca el! 

Dar Profiriţa începuse a-i vedea pe ţărani cu alți ochi și nu ca pe nişte 
slugi de rând. Ba, cu vremea, s-a obișnuit așa de bine cu cei din jurul ei, de 
parcă ar fi trăit împreună de o viaţă. Flăcăii care fuseseră faţă la cele 
petrecute în pădure nu mai erau în sat, plecaseră cu toţi în „oastea măriei- 
sale Ion vodă”, şi numai Todiriţă rămăsese, anume că de s-o întoarce boierul 
Nicoriţă să-i ducă fata înapoi, întrucât nu făptuise moarte de om și se 
purtase bine cu jupâniţa. Însă acum flăcăul ar fi vrut ca ziua aceea să nu mai 
vină niciodată, căci se vedea cât-colo că-i plăcea Profiriţa, chiar și numai 
după veșmintele lui curate şi dichisite, de parcă ar fi mers în fiecare zi la 
horă. E drept că şi ea, îmbrăcată aşa, ca o ţărăncuţă, se mai trăsese la faţă şi 
arăta ca oricare fetișcană de-a lor, cu toate că, în afară de Măriuca, toţi o 
cinsteau ca pe o boieroaică şi nu cutezau a-i zice pe nume. Toader îi purta o 
grijă deosebită şi în fiecare zi, sculându-se cu noaptea în cap, aducea de prin 
codru câte un șoldan ori chiar un căprior săgetat, îmbelşugându-i mesele. 

Purtarea lui 'Todiriţă dădu de gândit mamei sale, care nu se răbdă să-i 
spună: 

— Bagă-ţi minţile-n cap, măi băiete, că odrasla boierească nu-i de 
nasul unui răzăș ca tine! 

— Iraaa, mămucă, și mata... răspundea el rușinat şi fâstâcit de nu mai 
putea scoate o vorbă. Apoi îşi lua baltagul și se pornea pe cărările codrului, 
cântând din frunză cu mare jale, dar să nu-l audă nimeni. 


Trecu primăvara şi despre cei plecaţi la oaste nu se mai află nici o 
veste, iar bătrânii erau tare necăjiţi că nici în vara asta nu vor fi bucate de 
strâns, câtă vreme n-a semănat nimeni. Gropniţele cele vechi erau pe 
isprăvite şi mare foamete se prevestea. 

Într-una din zile, cele două prietene plecară după vreascuri şi, fiindcă 
îşi puseseră în gând să meargă și mai departe prin pădure, Măriuca o lăsă pe 
Profiriţa şi se repezi cu lemnele acasă. Jupâniţa rămase într-o poiană cu 
romaniţe, pe care începu a le culege și împletindu-și din ele o cunună și-o 
aşeză pe frunte. Strângea acuma şi pentru prietena ei, spunându-și că aveau 
să fie ca două zâne ale florilor. 

— Dar cum se face că eşti singurică? auzi deodată vocea 
binecunoscută a lui Toader. 

— Nu sunt chiar de una singură. lacă, tot ce vezi, de jur-împrejur, sunt 
supusele mele. 

— Ahaaa! Matale eşti zâna florilor!... Și prostul de mine nici n-am 
băgat de seamă! lertăciune, frumoasă zână! 

Fata chicoti și începu a împrăștia florile rupte pentru cununiţa 
Măriucăi. 

— Te-am iertat, bădiţă, făcu ea privindu-l pe sub gene. Pe matale nu se 
poate să nu te ierte lumea! 

— De, ştiu eu!... răspunse Toader gândindu-se la boierul Nicoriţă, 
tatăl fetei. 

Uitând de Măriuca, jupâniţa îl apucă pe Toader de mână şi o porniră pe 
o potecă mai puţin bătătorită, după ce îl rugase să-i arate iazul ielelor. 

Era o zi caldă de vară şi pădurea fremăta de zumzetul gâzelor. Razele 
soarelui se strecurau îndrăzneţe printre ramurile umbroase, iar locurile 
umede și reci, care te înfiorau de amintirea iernii, erau tot mai puţine, odată 
cu arşiţa verii. Toader tăie o nuielușă pe care începu s-o încrusteze cu 
meșteşugite înflorituri şi după ce isprăvi i-o întinse fetei. 

— Aiasta-i nuielușa fermecată! O zână ca matale nu are decât să atingă 
pe muma pădurii şi pe dată hârca se face nevăzută! 

Râseră amândoi, iar Profirița apucând beţigașul o rupse la fugă, 
ascunzându-se prin tufișuri. 

— Săc, bădiţă, că nu mă găsești! 

Merseră aşa, în joacă, până se îndepărtară destul de mult. De la o 
vreme însă, începu a se simţi un iz de hoit şi pe jupâniţă o trecu un fior. 


— Ne apropiem de iazul ielelor, zise ea ridicând năsucul în vânt, 
asemenea unui căprior. 

— Da” de unde! Mai avem o bună bucată de loc. 

— De n-ai avea musteaţă așa de stufoasă, poate că ai simţi și matale, 
bădiță, duhoarea iazmei, dar aşa... şi chicoti privindu-l şăgalnic. 

Flăcăul îşi acoperi cu degetul podoaba de deasupra gurii şi umflându-și 
nările trase cu nesaţ. Asta numai spre a-i face pe plac fetei, căci el ştia foarte 
bine că trebuia să fi fost vreo lighioană moartă și putrezită. Ajunseseră în 
preajma unei băltoace destul de mari, cu ape întunecate și netulburate decât 
de zborul gâzelor, ca toate ochiurile împrejmuite de pădure. Ca într-o 
oglindă se vedeau pe luciul ei cerul și cei câţiva norişori gonind prin faţa 
copacilor înțepeniţi cu capul în jos. Speriată de bâldâbâcul broaștelor, fata 
se opri şi aşteptă s-o ajungă flăcăul din urmă. Izul începuse a se simţi și mai 
tare, ca şi cum broaștele ce tulburaseră apa l-ar fi stârnit mai rău. Toader 
socoti că trebuie să fie pe aproape un stârv destul de mare și vru s-o 
îndepărteze pe fată. 

— Să mergem în altă parte, că aici pute! 

Profiriţa însă parcă era fermecată de priveliște și nu-i putea scoate din 
cap că miasma nu venea din fundul iazului. Îi plăcea totul nespus de mult și 
vru să ocolească balta de jur împrejur, dar din nebăgare de seamă îşi prinse 
piciorul între două crăci. 

— Văleuuu! Săi bădiță, că m-a prins muma pădurii de picior! Scapă- 
mă! 

— Aracan de mine, ţi-ai scrântit piciorul! Acum trebuie să te iau în 
braţe, că altminteri nu poţi merge. 

— Dacă-i pe-așa, ia-mă! încuviinţă fata. 

Cât ai clipi se şi cuibărise la pieptul flăcăului, cuprinzând-l cu mâna pe 
după gât, apoi prinzând îndrăzneală îl trase de mustață și îl sărută drept pe 
buze. 

— Îmi placi, că miroşi a busuioc! se alintă ea, vrând să-l facă să creadă 
că asta fusese pricina. 

Toader simţi că îl inundă un val de sânge cald și nu mai putu scoate o 
vorbă. Ar fi vrut să n-o mai lase din braţe până la judecata de apoi. Ba cu 
dragă inimă ar fi rămas toată viaţa acolo în pădure, spre a nu se mai întoarce 
printre strâmbătăţile omenești. Cu greu izbuti să şoptească, de parcă i-ar fi 
fost frică să nu-l audă careva: 

— Giupâniţă... mie... îmi eşti tare dragă! 


— Şi matale mie! o luă gura pe dinainte pe fată. 

Deodată îl apucă cu amândouă mâinile pe după gât şi începu a tremura 
ca bântuită de un vis urât. 

— Bădiţă... colo! și arătă cu mâna fără a întoarce capul. 

Crezând că zărise cine ştie ce dihanie, o puse binişor la pământ ca să 
aibă mâinile slobode şi uitându-se unde-i arătase Profiriţa văzu o formă 
omenească întoarsă cu faţa-n jos, iar în juru-i un roi de muşte, mai mari şi 
mai mici. 

— Rămâi matale aici, că nu-i nici o primejdie! Morţii nu fac rău celor 
vii, că ziua nu mai au nici o putere. Și ca să nu te temi, iacă, îți las cuțitul. 

Văzând că fata s-a liniştit oarecum, se îndreptă către locul cu pricina și 
apucând un băț îl împinse grijuliu sub pieptul mortului, ca să-l dea cu faţa-n 
sus. Nu izbuti decât să stârnească roiuri de muşte, căci bucata de lemn 
pătrunse în carnea putrezită. În schimb, tigva necunoscutului se rostogolii 
cât-colo, dând la vedere urma unui obraz mâncat cu totul de viermi. Scuipă 
scârbit și abia se ţinu să nu verse, în vreme ce se întoarse în fugă spre fată. 

— Cine-i? întrebă ea. 

— Un mort! 

— Săracul! 

— Am să mă-ntorc după ce iau câţiva oameni de la noi și pe taica 
Iacov să-l îngropăm creştineşte, că de nu, s-o face strigoi! 

Profiriţa rămase pe gânduri. 

— Eşti un om bun, bădiţă! Eu ştiu că ghiceșşti cine-i mortul şi totuși 
vrei să-i faci un bine. 

— Ba chiar pot să-ţi spun că nu se deslușeşte nimic de pe faţa lui. 

— Îs veșmintele lui Toma Melinte! 

— Poate că ai dreptate, răspunse el uitându-se lung la hoit. Cine l-a 
pus să înfrunte pădurea, când nu o cunoștea deloc? 

— De nu erai bun cu mine, acuma aș fi zăcut lângă el! se înfioră 
Profiriţa şi se lăsă luată în braţe ca un copil. 

— Nu spune asta! Doamne fereşte! Nici că aş putea gândi... 

DRUM CU IUBIRE ȘI PRIMEJDIE ASCUNSĂ 


Pasquale se dădu drept trimisul contesei Rozsnyai, despre care aflase 
de la hangiul unde trăseseră cele două femei. De fapt nici nu-i trebuia mai 
mult decât să știe cum o cheamă, întrucât o văzuse ieşind din cetate şi 
bănuise că ar fi prietenă cu omul pe care-l căuta. De altfel poseda și 
scrisoarea baronului, deşi n-avea habar ce se spune în ea. Pentru el era de 
trebuință numai să poată pătrunde în preajma lui Grazziani, ca să-l poată 
înjunghia. Așa că, de îndată ce fu primit de către acesta, fără a mai spune 
ceva se şi năpusti asupra lui, cu pumnalul în mână. Cum nu se aştepta, 
acesta ar fi fost străpuns pe dată de nu se băga Pera între ei, primind el în 
plin obraz lovitura, căci spre norocul său apucase să prindă mai înainte 
încheietura brațului ucigaș. 

Văzând ce se întâmplă, Ibraim-efendi, cel ce-l adusese pe venețian, 
trase iataganul și cu o mișcare fulgerătoare îi reteză capul. 

Grazziani se apropie îndată de Pera, a cărui față nu se mai deslușea din 
valul de sânge, îl cercetă părinteşte și se încredinţă că se află în afara 
oricărei primejdii, în vreme ce turcul chemă oamenii de trebuinţă și le 
porunci să se îngrijească de băiat. Pe urmă cei doi se traseră deoparte şi 
înaltul oaspete se grăbi să-i mulțumească dizdarului, după care adăugă cu 
oarecare părere de rău: 

— Nu mai avem cum să aflăm cine a fost și cine-l va trimis. Să vedem 
însă de are ceva asupra lui în afara acestui minunat pumnal, pe care-l voi 
păstra drept amintire. 

Spre uimirea amândurora, dădură peste răvaşul baronului, dar din 
păcate nu înțelegeau nici unul ungurește. 

— Lasă că mă descurc eu cu Marcu, fiindcă el mai înţelege câte ceva 
pe limba lui Bethlen, care desigur îl va fi trimis... dar atunci contesele?! 

Rana lui Pera s-a dovedit a nu fi primejdioasă, măcar că era destul de 
adâncă şi din pricina asta n-au mai putut pleca decât peste vreo săptămână. 
Şi nu i s-a părut deloc ciudat lui Grazziani că şi contesa Rozsnyai aștepta o 
scrisoare de la o rudă, care avea să sosească, după socoteala ei, în același 
timp, aşa că tot împreună aveau să plece mai departe. 


— Uite, bine că mi-am adus aminte de răvașul găsit la ucigaș și pe care 
l-am ţinut anume să te întreb pe tine, Marcule, zise a doua zi către 
credinciosul său prieten. 

— Ce răvaş? 

— E scris ungureşte şi poate aflăm ceva de soi, pentru aceea nu am 
chemat un tălmaci, dar m-am luat cu una cu alta și am uitat. 

— Sunt numai trei cuvinte, dintre care unul pare iscălitură, se fâstâci 
Marcu. 

— Asta am ghicit şi eu, dar ce înseamnă celelalte? 

— Păi... eu ceva ungurește am învăţat după ureche, însă de scris şi 
citit nici pomeneală. 

— Hm! Cine știe? făcu el gânditor. Poate că mi-o va citi cineva în 
drum, dacă nu cumva persoana la care mă gândesc va fi ştiind dinainte cine 
a fost atentatorul şi ce era cu răvașul. Acum, că Pera s-a înzdrăvenit, putem 
pleca neîntârziat, că până în toamnă trebuie să ajungem la Praga și de nu ne 
zorim ne prinde iarna pe aici. Trimite tu, Marcule, vorbă prietenelor noastre 
să se gătească de plecare. 

— Mă duc chiar eu! se repezi acesta. 

Abia după ce au ieşit din târgul Timișoarei se întâlniră cu cele două 
graţii, care aşteptau la câteva verste mai departe pe calea Aradului, după 
cum fusese înțelegerea. Nu se făcea să iasă din cetate solul padişahului 
împreună cu niște femei străine. Altfel, ţinuta era după toată pohfala 
cuvenită. Purta un turban de mătase verde cu surguci din pene de struţ 
țintuit cu o frumoasă nestemată roșie, care nu putea fi decât un rubin, 
şalvarii verzi vârâţi în cizme scurte din cea mai bună piele ungurească, iar 
cămaşa de mătase galbenă, țesută cu fir verzui, se vedea foarte puţin de sub 
pieptarul de catifea neagră, acoperit şi el de un coantăș auriu cu blăniță de 
jder. 

Rânduiala hotărâtă pentru alai a ţinut numai câtă vreme s-a mers pe 
ulițele târgului, căci după întâlnirea cu fetele, caleașca lor a fost înconjurată 
din amândouă părţile de spahii. Când și când, ori Grazziani ori Marcu, mai 
des acesta din urmă, îşi cătau drum pe la fereastra carâtei și atunci lulia își 
scotea pe dată căpşorul ei bălai, ciripind de zor cu bănăţeanul. 

— Te pomeneşti că te-i fi îndrăgostit de oștean? zâmbi răutăcios 
Agnes. Te porţi ca o fetişcană care dă ochii cu drăguţul ei. 

— Ei şi ce? Nu știu, dar simt că mă-nfioară privirea lui şi, să nu te 
mint, mi-i tare drag. 


Ar fi răspuns Agnes ceva batjocoritor, după cum îi era obiceiul, dar 
tocmai atunci se ivi şi „turcul” în dreptul ei. 

— Frumoasă doamnă, te-ai hotărât unde s-ar cuveni să facem popasul? 
Noi fiind numai însoțitorii domniei-tale ne supunem oricărei dorinţe. 

— Ilustre domn... ori trebuie să-ți spun efendi, luminăţia-voastră, 
sau... 

— Mai bine Gaşpar! Eu la rându-mi îţi voi spune Agnes și iată o 
prietenie abia începută definitiv pecetluită. 

Femeia se bucură în sine de îndrăzneala lui Grazziani, căci îi ușura 
mult calea spre inima lui. Era musai să-l facă să se îndrăgostească de ea şi 
asta cât mai curând. 

— Prietenia unui om atât de însemnat e o mare cinste pentru mine. Cât 
despre popas... când vei binevoi, noi avem să ne supunem. 

— Ce te face să crezi că aş fi cineva? Ţi-a spus Czobor, sau vei fi aflat 
ceva despre un anume om ce a vrut neapărat să mă lipsească de zile? 

— N-am auzit despre ce-mi vorbeşti! Fiind străină de Timişoara, n- 
aveam cum să știu ce se petrece în cetate. 

— Poate că ai dreptate. Și mi-ar părea bine să fie aşa, răspunse Gaşpar 
străpungând-o cu privirea. Hai mai bine să ne uităm cât de frumos se 
sprijină cerul pe marginile zării și să ne închipuim că în curând vom ajunge 
acolo, dar pe urmă ce va fi? 

Agnes nu-i răspunse, fiindcă simţea că ceva nu era în bună rânduială și 
nu ar fi vrut să se încurce în vorbe, așa că se trase în caleașcă, lăsându-l să 
plece de lângă ea. Se întoarse apoi către Iulia şi-i zise înciudată: 

— Mai lasă-l în plata domnului pe frumosul tău. Ai să-ţi sucești gâtul 
uitându-te după el. 

— Ce, eu mă bag în vorbele tale cu turcul? 

— Ei, na! Să ştii că te-am pierdut de prietenă dacă-mi încurci 
socotelile ori te ia gura pe dinainte, spunându-i ceva odorului tău. 

— Fii pe pace, că doar nu despre tine vorbim. 

— Ce ti-i şi cu dragostea asta oarbă! Poate chiar de mâine îi lăsăm, ai 
să-l uiţi și când îţi vei aminti de zilele acestea vei râde că ai putut fi 
îndrăgostită ca o gâscă. 

Scoase apoi capul pe fereastră și-l văzu pe Grazziani în apropiere, 
vorbind cu Pera. Îi făcu semn cu mâna. 

— Unde ai plecat, noul meu prieten? zâmbi ea ca un înger. 


— Credeam că nu mai vrei să vorbim, de vreme ce te-ai îndepărtat de 
fereastră. 

— Fiindcă ai avut bunăvoința să ne proteguiești, cutez a te ruga să 
trecem prin Arad. Și poate că mai pe urmă nu-ţi vom mai fi o povară la 
drum. 

— Cum poţi vorbi aşa, „noua mea prietenă”? Nu ne-am înţeles că 
facem împreună calea? Am să poruncesc să ne ducem unde ai spus! 

— Nu ştiu ce mă face să cred că eşti venețian şi nicidecum cu sânge 
croat... 

— De unde ştii?... 

Se gândi că Agnes era totuși o iscoadă, care știa mai multe decât voia 
să arate. „Ce-o fi căutând la Arad și de ce vrea să mă tragă într-acolo?” 

— Dacă nu mă-nşel, prietenul tău i-a spus Iuliei. 

— Aaa! Da, se poate... 

Era pe deplin lămurit că îl minţea. Mai schimbă câteva vorbe cu ea și 
apoi îi făcu semn lui Pera să se apropie, pentru a-i porunci calea ce trebuiau 
s-o urmeze, iar acesta să-l vestească pe alaybey... Oricum, așa îi spuse 
contesei. 

— l-am zis că ne vom opri în marginea târgului şi că de va fi nevoie te 
voi însoți eu cu prietenii mei, ca să nu intrăm cu toți călăreţii acolo. 

— Foarte bine! Numai că în oraş mă voi duce numai eu cu Iulia, ca să 
nu se afle că suntem împreună. Ştii... 

— Se-nţelege! în gând îşi spuse: „De bună seamă ca să dea de ştire 
cuiva de sosirea noastră!” De fapt, vorbise cu Pera să meargă pe ascuns și 
să iscodească tot ce va face contesa în Arad. Apoi rămase în urmă şi vorbi 
îndelung cu Kerim-efendi, de asemenea fără ca Agnes să poată afla ce, cu 
toate că ar fi dat mult să ştie. 

Rămasă numai cu lulia, contesa i se mărturisi: 

— Nu ştiu cum am să mă mai descurc acuma. Nu cumva să fi făcut 
vreo prostie... 

— Ce s-a mai întâmplat? 

— l-am spus că trebuie să merg în Arad și eu nu cunosc pe nimeni 
acolo. Dacă trimite vreo iscoadă să vadă unde și ce treabă avem?! La cine 
să mergem? 

— La biserică, de pildă. 

Contesa făcu ochii mari, neștiind dacă trebuie să râdă sau să se 
zburlească. 


— Văd că dragostea ţi-a sucit minţile. Ce să căutăm acolo? Nu cumva 
ai pofti să ne rugăm pentru iertarea păcatelor, ori... Te pomeneşti că-mi spui 
să mă cunun cu turcul?! 

— Până atunci, mai va! Ai spus însă că n-ai unde te duce și nu trebuie 
să ne dai de minciună? Foarte bine! În Arad se află fără îndoială o biserică 
şi de bună seamă că acolo vei da de un pastor... 

— Şi ce? Vrei să mă spovedesc ce am de gând? 

— Ei, şi tu! lacă, ai putea să-l întrebi dacă eu, catolică fiind, aş putea 
să mă mărit cu un eretic olah? 

— Iulișka, tu te-ai ţicnit! Dar... ia stai! O întrebare oarecare, cum ar fi 
că vrem să aflăm când cade paştele la anul... Oricum, ai avut un gând bun 
şi eu n-am băgat de seamă de la început... Hai să te pup! Poate că îţi ies și 
gărgăunii de a te mărita cu olahul. 

Se îmbrăţişară amândouă râzând, tocmai când Grazziani îşi arătă faţa 
la fereastra caleştii. 

— Cum vine asta? întrebă el. N-am și eu un loc la mijloc? 

— Ţi-ar veni greu să alegi! îi răspunse foarte voioasă contesa. 

— Da de unde, hotărârea mea e și luată! 

— Cine ştie? făcu Agnes lăsându-l să nădăjduiască. 

Începuse să creadă că avea să se joace cu el ca pisica cu șoarecele, și-i 
convenea de minune. lar asemenea vorbe făcură să treacă vremea pe 
negândite, până ce înserarea îi sili pe călători să se pregătească de înnoptat 
chiar în marginea orașului. Femeile plecaseră mai departe, făgăduind că în 
cel mult două ceasuri aveau să fie înapoi, numai bine ca să poată lua cina 
împreună. I s-a părut destul de ciudată această dorinţă, dar Grazziani era 
hotărât să le lase cum or pofti, poate se vor da de gol mai curând. 

Trecuse vremea hotărâtă și trebuiau să se întoarcă ciudatele călătoare și 
chiar aşa se părea că se întâmplă. Din Arad ieşise în goana mare o căruță 
însoțită de mai mulţi călăreți. 

— Ele sunt! zise Marcu, nerăbdător să vină Iulia. 

— Nu vezi că-i vorba de un chervan și goana cailor în galop arată mai 
curând a fugă? Și de unde să fi avut însoțitorii?! 

Vijelioasa goană a chervanului, sărind când pe o roată când pe alta, 
stârni uimirea tuturor. 

— Încălecarea! porunci Kerim-efendi, temându-se să nu fie vorba de 
vreun iureş vrăjmașş care să-i ia pe nepregătite. Poate că sunt niște fugari în 


primejdie şi vin să ne ceară sprijin, dar mai bine să ne găsească pe cai, gata 
la orice. 

— Nu-i rău să fim prevăzători, încuviinţă trimisul padișahului. De faci 
ceva chibzuit nu te vei căi, iar de nu, s-ar putea să nu mai ai când să vezi că 
ai greșit. Dacă acești călăreţi au gânduri bune față de noi, vor încetini la 
vreme, fiindcă în urma lor nu văd pe nimeni care să-i fugărească. Dacă nu, 
avem să-i întâmpinăm cum se cuvine! 

Într-adevăr, chervanul se opri chiar la marginea taberei turceşti, iar trei 
dintre străini se apropiară de Gaşpar şi ai lui. Îşi scoaseră pălăriile 
fluturându-le în semn de salut. 

— Sluga! făcu cel ce părea a le fi căpetenie. Ajutaţi-mă, vitejilor 
oșteni, să nu fiu prădat pe pământurile luminăţiei-sale, padișahul! 

Vorbea turceşte, dar se ghicea că-i străin. Se arăta înfricoșat, cu toate 
că ochii lui mici şi vicleni păreau a fi bucuroși de cele petrecute. 

Lui Grazziani nu-i plăcu deloc privirea străinului și nici cerința lui de 
ajutor, câtă vreme nu i se zărea nimeni pe urme. Se vedea cât-colo că erau 
niște raguzani, pe care altfel i-ar fi sprijinit cu drag, aşa că o luă drept pe 
limba lor: 

— Cinstite signore, nu văd pricina spaimei... 

— Per Bacco! îl opri acesta. Domnia-ta ești chiar signor Grazziani, 
dacă nu mă-nşel... Madona, dar ești îmbrăcat turcește! Totuşi eu nu mă- 
nșel, că nu pot uita... 

— De unde mă cunoşti şi ce nu poți să uiţi? 

— Mai întrebi, ilustre maestro? Dar cum aş putea să uit chipul pe care 
l-am privit cu încordare preţ de un sfert de ceas?... Spre rușinea mea am 
închis ochii din pricina rănii ce mi-ai făcut-o, dar nu m-am supărat, așa-i în 
duel... 

— Mă iartă, signore, dar nu-mi aduc aminte să fi avut cinstea de a 
încrucișa sabia cu domnia-ta, răspunse rece Gașpar. 

Hotărât lucru, raguzanul minţea, şi oare de ce? Se poate totuşi ca 
undeva prin Veneţia să se fi bătut cu el, dar nu mai ştia când şi unde... 

— Da vero, da vero! se bucură neguţătorul, care nu era altul decât 
messer Marino Marini. Dar de maestrul Tardini uitat-ai? 

— Aa, da! Numai că, vezi domnia-ta, eu am cunoscut acolo o mulțime 
de oameni, însă dacă te-ai numărat cumva printre învăţăceii lui, atunci fii 
binevenit. Ce necazuri ai păţit? întrebă el cu bunăvoință. Parcă am înţeles că 
te fugărea careva... 


— Cum, nu mai vin?! Madona! Doi dintre oamenii mei au rămas pe 
caldarâmul acestui blestemat oraş, se văicări neguţătorul luându-se cu 
mâinile de cap. 

— Ucişi? 

— Spintecaţi! 

— Şi se cunosc făptașii? Sunt localnici? 

— Avem și noi partea noastră de vină, răspunse el ocolind întrebarea. 
Ba, dacă mă gândesc bine, chiar ei erau vinovați... 

— Stai signor... cum ai zis că te cheamă? 

— Patelli! Francesco Patelli, dar n-am apucat să spun, fiindcă m-am 
luat cu vorba. 

Numele nu-i spunea nimic și Grazziani se gândi la o legătură dintre 
acest Patelli şi contesă, dar nu izbuti să-i dea de cap. Se putea însă la fel de 
bine ca bietul om să fi dat de necaz și, cum zice că l-ar fi cunoscut cândva 
în trecut, nu se făcea să nu-i dea o mână de ajutor. 

— Spune mai departe, signor Patelli, îl îndemnă el, ca și cum nici nu s- 
ar fi gândit să-l bănuiască de înșelăciune. 

— Cei doi s-au dat la joc de zaruri cu niște târgoveţi, încă din noaptea 
trecută. Asta n-ar fi fost nimica, dar au pierdut totul și poate că nici atunci 
nu s-ar fi întâmplat ce v-am povestit... 

— Dar n-ai spus până acum nimic. Ba chiar văd că o cam iei pe 
ocolite. Fii mai scurt! 

— Ce s-o mai lungesc... slugile ticăloase au jucat și pe marfa mea din 
chervan, pierzând-o de asemenea. N-au pomenit nimic de asta și când ne- 
am sculat, în zori, au venit câştigătorii de peste noapte, cerând marfa. 

— Cam încurcată treabă! 

— Întocmai... şi se înțelege că nici nu m-am gândit să le iau în seamă 
pretenţiile. Atunci au scos cuţitele, ucigându-i pe cei doi mincinoși, dar 
sărind și asupra noastră. Apărându-ne, i-am doborât. 

— Foarte bine aţi făcut! Deci nu mai aveaţi cine să vă împiedice. 

— Da” de unde? Au început să răsară ca din pământ alţi ticăloși, ba 
unii se dădeau drept judecători... şi a trebuit să ne croim drum cu spada. 
Am rupt-o la fugă şi iată-ne veniţi să cerem sprijinul acestui pașă! arătă el 
spre Kerim-efendi. 

Anume făcuse aşa spre a se crede că habar n-avea ce rang și 
însărcinare avea cel căruia i se adresase. 


— Dar, la urma urmei, cu ce vrei să te sprijine? întrebă Grazziani sătul 
de vorbăria lui Patelli. 

— Să ne fie îngăduit să poposim peste noapte în preajma acestor 
voinici oşteni, ca să nu fim atacați pe neașteptate în timpul somnului. Se 
înțelege că vom plăti pentru aceasta, ca orice neguțători raguzani ce se 
respectă. 

— Nu venețieni?! 

— În tinereţe, signor Grazziani, de mult de tot, am fost şi pe la Veneţia, 
dar numai întâmplător. 

La toate întrebările neguțătorul găsea răspuns și, oricum, Grazziani 
simţea că nu-i place deloc acest om. Îi tălmăci lui Kerim-efendi dorinţa 
raguzanului și, când auzi că vor să şi plătească, ochii turcului îndată 
sclipiră. Nu putea să priceapă însă cum ar fi putut avea vreo legătură acești 
străini cu oamenii lui Bethlen şi de nu cumva chiar cu Agnes. Oricum, va fi 
cu băgare de seamă când se vor întoarce fetele, o să observe dacă își fac 
vreun semn tainic. Porunci apoi ca neguţătorii să-și așeze culcușul la 
marginea taberei şi cât mai departe de cortul lui. 

La căderea întunericului, se înapoie şi Marcu. Le însoțise pe doamne 
până în Arad, le lăsase la locul lor de popas și se grăbise să dea ochii cu 
Grazziani, neştiind cine erau străinii poposiţi în preajmă. Acesta îl lămuri în 
câteva cuvinte, că mai multe nu știa nici el, dar nu uită să-i strecoare 
bănuiala că ar putea fi în legătură cu femeile. 

— Socot că nu! răspunse Marcu. De altfel nici în oraș nu s-au întâlnit 
cu nimeni, decât cu popa de la biserica cea mare. 

— Doar nu pentru a se ruga au bătut atâta cale? Ce-au avut de vorbit? 

— Nu ştiu, că eu am rămas în dreptul aghiazmatarului, iar ele s-au tot 
şușotit cu popa, lângă altar. Nu se auzea nimic. 

Un alt tropot de cal îi înştiinţă că a sosit și Pera, care fusese trimis mai 
din timp să iscodească pe ulițele târgului de nu cumva ar fi poftit careva să 
ştie ce făceau contesele în Arad. El fiind pe de lături, lesne ar fi putut să-și 
dea seama. 

— Nici tu n-ai aflat nimic îngrijorător? întrebă Marcu, după ce acesta 
povestise cum umblase. 

— Liniște şi nici un semn! 

— Dar oamenii s-au mai potolit? Na, c-am uitat să-i întreb pe 
neguţători la care han s-au petrecut omorurile, zise Grazziani. 

— Ce omoruri? N-am auzit de nimic! răspunse Pera. 


— Nici eu! adăugă Marcu. 

— O bătaie cu nişte neguţători, la un han... 

— Nici vorbă, că doar aş fi aflat! se împotrivi Pera. 

— Hm! Tare ciudat! Câtă vreme nici unul n-aţi auzit... 

După rugăciunea de seară, de la asfinţit, oștenii începură a aprinde 
focurile pentru noapte. Îşi pregăteau cina câte unul sau mai mulți la un loc, 
după care fiecare se îndrepta spre culcușul ce și-l înjghebase. 

Grazziani se aşezase la foc lângă Agnes, descosând-o despre ce văzuse 
în oraș, cum i-a priit drumul și de nu va fi auzit de bătaia de la han, dar nu 
aflase nici ea nimic. Vremea trecu pe nesimţite și focul lăsat să se stingă de 
la sine mai mocnea din când în când de sub cenușă, abia luminând feţele 
celor doi, când, pe tăcute, îi apucă mâna și mângâind-o o duse la buze. 

— Nici cea mai scumpă catifea nu-i așa de fină ca mânuţa ta. Toată 
pielea e aşa? 

— Poate că și mai și! gânguri Agnes. 

— Nu crezi că am putea să ne plimbăm prin câmpia asta nemărginită, 
sub lumina stelelor, până nu iese luna? 

— Nu-i prea devreme? se alintă ea. 

Vru s-o cuprindă în braţe, când tocmai se auzi cineva tuşind în 
preajmă. Sări pe dată, apucând mânerul spadei. Cât ai clipi, se ivi şi Pera 
alături, de parcă ar fi stat la pândă în umbră. 

— Cine-i? întrebă el. 

— Eu, signor Grazziani, se auzi vocea mieroasă a lui messer Marini. 
Înainte de a mă culca, am venit să-mi plătesc datoria. Am dat şi oștenilor, 
dar nu se cuvine să nu-ţi ofer şi domniei-tale un mic dar. 

Îi întinse o cutiuţă de abanos ferecată cu argint și desfăcând-o dădu la 
iveală un frumos diamant. 

— Zice-se că însăși sultăneasa Roxelana l-ar fi purtat cândva, dar cam 
aşa se spune despre toate giuvaericalele, spre a le sălta preţul. Numai că eu 
nu vreau bani, dar te rog să-l păstrezi în amintirea celui pe care l-ai întrecut 
cândva cu spada. 

— Cam prea mult, signor Patelli, numai pentru atâta, dar dacă zici că 
ţi-a rămas adânc în amintire vârful spadei mele, n-am să ţi-l înapoiez. 

— Mai de preţ decât podoaba, urmă Marini, este însă această butelie 
cu vin, pe care de asemenea ţi-o dăruiesc. Gustând din ea te vei duce cu 
gândul la frumoasele și însoritele meleaguri, căci unul este vinul de Chianti 
pe lume! 


— Chiar așa? Cu asta chiar m-ai nimerit, fiindcă de mult mi-e gura 
cam uscată. Am să beau cu prietenii mei și te poftesc să te numeri printre ei 
şi să ne ajuţi s-o golim chiar acuma. 

— Ba, să-mi fie cu iertăciune, dar nu prea am îngăduinţă la băutură și 
nici nu se cade să vă stric petrecerea, încât, cu plecăciune în faţa 
preafrumoasei doamne, eu vă zic adio! 

Bucuros că scapă de el, Grazziani îi făcu semn cu mâna și-i ceru lui 
Pera să aducă nişte pocale, spre a cinsti şi pe contesă cu minunata licoare 
italienească. 

— N-ar fi pentru întâia oară că beau și nu pot să spun că nu-mi place, 
dar n-ar fi mai nimerit să lăsăm pe mâine? Acuma ne ducem frumușel la 
culcare... 

— Lasă, Agnes, că este vreme pentru toate! Pera, mai aţâţă focul să ne 
putem încânta ochii de culoarea vinului și de gingășia femeilor frumoase! 

Deschise apoi cutiuţa căpătată în dar şi i-o oferi contesei. 

— Nici tu nu poţi fi mai prejos de Roxelana. Poartă-l! 

Agnes roși de plăcere, fiindcă nu se aştepta la atâta dămicie. Flăcările 
sprinţare se jucau pe faţa ei, făcând-o și mai atrăgătoare. 

Curând se iviră şi Iulia cu Marcu, după o preumblare pe lângă cortul 
lor, întrucât străjerii nu le îngăduiseră să iasă din tabără. 

— Pe mine nu mă vor opri, îi întâmpină Grazziani, dar mai bine că aţi 
venit şi voi, ca să bem împreună acest minunat vin. 

Ciocniră şi închinară „pentru dragoste”. 

— Eu parcă am mai băut din ăsta, zise Marcu plescăind din limbă. 

— Se-nţelege că la curtea lui Tomşa nu va fi lipsit vinul bun... dar mie 
mi se pare cam schimbat la gust. Altfel ştiam eu vinul de Chianti! 

— Am să te rog să ţii până dimineaţă această cutiuţă, îl opri Agnes, 
dându-i îndărăt giuvaerul. Nu cumva să-i treacă prin cap să-l caute și să-l 
găsească la mine, zâmbi ea. 

Grazziani avu o tresărire. „De unde să-i fi dat ei prin cap aşa ceva? E 
limpede că sunt înţeleși!” Apoi, nici vinul nu era italienesc. Marcu avea 
dreptate să spună că mai băuse, și poate că nu la curtea Moldovei. Era o 
înşelătorie la mijloc, dar n-o putea dibăci. Punând cutiuţa la brâu, simţi 
răvaşul găsit la cel ce vrusese să-l omoare și-l scoase la lumina focului, 
întinzându-l contesei. 

— Rând pe rând ies toate la lumină. Rogu-te să-mi tălmăcești două 
cuvinte scrise aici, ca să ştiu dacă merită să-l mai ţin ori ba. 


Agnes apucă scrisoarea și, aruncându-și ochii asupra ei, un fior o 
străbătu până în vârful degetelor, dar trecu nebăgat în seamă şi numai lulia 
ar fi știut că pe prietena ei ceva o înfuriase din cale afară. Se prefăcu a nu 
vedea prea bine si-l apropie de foc. 

— Ei? 

— Spune că... trebuie să-l ucizi pe Czobor... parcă te-am auzit 
vorbind de el, îngăimă ea. 

— Şi eu care am crezut că Czobor îl iscălise... 

— Nu! sări contesa. Nu este iscălit! 

— Atunci dă-l încoace să... 

Nu apucă să-și isprăvească vorba că Agnes lăsă răvașul să cadă pe foc, 
dar Marcu îl prinse pe dată, înainte de a-l cuprinde flăcările. 

— Ce neîndemânatică am fost... Dar nu pricep la ce ţi-ar mai trebui, 
câtă vreme ţi-am spus ce scrie? 

— Aşa-i. Marcule, pune-l tu pe foc, dar mai într-ascuns, să nu se spună 
că am primit niscai răvașe de la neguțători, dar... vai ce prost sunt! făcu 
deodată Grazziani bătându-se peste frunte. Am uitat că prietenul meu nu 
ştie limba lor... Ha, ha, ha... 

Apoi îi vorbi sârbeşte, lăsând să se creadă că spune același lucru: 

— Păstrează acest răvaș, fiindcă pe mine m-a minţit și a vrut să-l ardă. 
Trebuie să fie ceva cu el! Fă-te că-l arunci pe foc, dar pune altceva. Trage-o 
de limbă și pe iubita ta, că acum ne e viaţa-n joc. Nici vinul nu era 
italienesc, dar nu pricep ce înţelegere va fi fost între ei. Raguzanul va veni 
la noapte să-și ia giuvaerul de la mine, aşa că vom veghea pe rând. 

Şi râse mai departe, iar Marcu fu silit să facă la fel. 

Bosumflată, poate din pricina neîncrederii arătate, Agnes se ridică cea 
dintâi spunând c-o apucase somnul. 

— Ce-ar fi să dormi în cortul meu? întrebă Grazziani de-a dreptul. 

Contesa îl privi iscoditoare, neştiind ce să creadă. Nu că n-ar fi vrut, că 
astfel ar fi scurtat cu mult călătoria, dar i se părea că „turcul” ştia ceva și se 
ascundea sub masca unui îndrăgostit. Simţul ei nu părea s-o înșele. Nu 
trebuia să se grăbească! 

— Dacă o lași și pe Iulia lângă mine, răspunse ea zâmbind. 

— S-ar supăra Marcu, fiindcă şi el ar pofti să doarmă în locul tău, 
lângă prietena ta... 

— Atunci nu se poate! hotărî Agnes şi plecă urmată de Iulia. 


Rămași singuri, Grazziani îi spuse lui Pera să dea o raită și să vadă 
dacă fetele s-au dus la culcare, apoi către Marcu: 

— Pe răvaş scrie cu totul altceva, dar nu înţeleg de ce ar vrea să-l ucid 
pe baron, oare nu sunt împreună? 

— Poate că Czobor îi va fi vândut, răspunse Marcu, dar pe dată o- 
ntoarse: eu nu cred să fie amestecate și fetele. Neguţătorul luat din scurt... 

— Nu-l mai prindem. N-ai auzit un zgomot înăbușit, de căruţă, în timp 
ce noi ne cinsteam cu vinul? 

— Trebuiau ţinuţi în loc, dar am putea să le luăm urma. 

— Prea târziu. Trebuie să se fi îndepărtat, și apoi o avem pe Agnes, 
care-i căpetenia. 

— Tot o mai bănuieşti? 

— Vezi tu, prietene, în drumul nostru plin de primejdie putem avea 
câteva răgazuri de dragoste, dar și acestea cu băgare de seamă, că nimic nu- 
ți poate suci mintea mai rău decât o femeie frumoasă... 

— Atunci să nu ne mai jucăm cu ele și să le facem să mărturisească! 

— Să nu ne pripim, Marcule! Eu zic să închinăm și acest ultim strop 
„pentru iubire”! 

Și după ce bău aruncă sticla cât-colo, dar Marcu o ridică grijuliu. 

— E prea frumoasă şi poate ne prinde bine pe undeva. 

— De altfel, bine faci, dar... dacă vinul va fi fost otrăvit? Ba, parcă 
ultima înghiţitură nici nu mi s-a mai părut ca celelalte! 

VIPERA 


Cetatea Devei stăpânea din cele mai vechi timpuri valea Mureșului, 
supraveghind-o până hăt-departe. Cocoţată pe vârful unui munte ca un cuib 
de vulturi, mai că nu putea fi cuprinsă de către duşmani, dar și pentru 
prieteni urcușul acela pieptiş era o caznă. Acolo se aciuise de câtăva vreme 
prințul Bethlen Gabor, ca să poată căpăta cât mai curând știri de la oamenii 
trimişi pe urmele lui Grazziani. Planurile lui erau deosebite, căutând prin 
orice mijloace să împiedice pe austrieci să-i cotropească principatul, mai de 
dorit fiind jugul turcesc decât o stăpânire a habsburgilor. 

Din păcate, nici Sublima Poartă nu mai avea faima din trecut, iar 
dregătorii stambulioţi nu se gândeau decât la propria chiverniseală, încât 
tare ar mai fi poftit pacea cu împăratul de la Praga, iar Grazziani tocmai asta 
urma să mijlocească. Pe de altă parte, prinţul ştia că austriecii nu-l aveau la 
inimă şi că-i făgăduiseră solului otoman să-l pună în locul lui, dacă iscălea 
pacea fără nici o poticneală. Era deci musai ca Grazziani să moară, dar nu 
oricum, ci trebuia mai întâi dat în vileag că era înțeles cu creștinii spre 
paguba împărăției turceşti. Pentru aceasta îl trimisese pe Czobor, care a dat 
greș, ba mai fu şi prins, însă norocul a fost că baronul nu știa prea multe. 
Ciudat era că, pe negândite, Grazziani l-a slobozit pe Czobor fără să-i ceară 
nimic în schimb, sau așa se lăuda el. Bănuiala că fusese vorba de vânzare la 
mijloc era destul de mare şi alteţa-sa se arăta fără îndurare în astfel de 
cazuri. 

Czobor venise la Deva, chipurile, fugind din calea lui Grazziani, dar 
mai cu seamă să-şi povăţuiască stăpânul să se lase păgubaș întrucât solul 
turcesc era nevinovat și ameninţa să se plângă sultanului de toate 
neajunsurile întâmpinate. De cum aflase de sosirea lui, Bethlen nu-i dădu 
răgaz să răsufle. Trimise oșteni care să-l însoțească în cetate, dar spunându-i 
că-i face o mare cinste să-l apere de vrăjmaşii pare mișunau până și în 
Deva. 

Ca de obicei, îl chemase și pe sfetnicul său Ugrai în acea odăiță cu o 
singură ferestruică ce dădea deasupra unei prăpăstii, încât nimeni n-ar fi 
putut trage cu urechea de afară. 


— Soarta nu ne-a fost prea prielnică, de astă-dată, dragă Czobor, fu 
răspunsul prințului la salutul baronului. 

— Întreaga vină este a mea, că n-am ştiut a-mi alege oameni de soi şi 
mai cu seamă că m-am lăsat îmbrobodit ca un începător, când l-am cercetat 
pe austriac. 

— Ce vrei să spui? interveni Ugrai, întorcând capul spre Bethlen spre 
a-i cere iertare că se băgase fără îngăduinţă. 

— Vorbești de solul trimis în întâmpinarea lui Grazziani? întrebă și 
prinţul. 

— Întocmai, alteță! M-am lăsat amăgit că acela ar fi avut o scrisoare 
de-a împăratului, ori a baronului von Butting. 

— Şi n-o are? rânji Ugrai. 

— Nici vorbă, excelenţă! 

— Ţi-a mărturisit-o însuşi Grazziani? zâmbi batjocoritor şi Bethlen. 

— Nu... se bâlbâi baronul. Am aflat eu. 

— Când aţi stat la un pahar de vin, în temniţa cetăţii? se răsti Ugrai. 

Czobor se simţi pierdut, dar nu deznădăjdui, căci nu aveau de unde să 
ştie ce se petrecuse în sufletul său, iar cât despre răvaş, acesta ajunsese la 
cel în cauză şi nu puteau să afle de el. 

— Ce i-ai făgăduit lui Grazziani în schimbul slobozirii tale? făcu tăios 
principele. 

— Nimic, măria-ta! Jur... 

— Fără jurăminte, baroane, că te bate Dumnezeu! Pe scurt, ce trebuie 
să faci? 

Din nou Czobor se află în grea cumpănă. Nu ştia dacă n-ar fi fost mai 
bine să-i mărturisească totul stăpânului său şi să-i ceară iertare, dar ce 
anume să-i spună, că nu-i făgăduise nimic celuilalt? „Afurisitul de răvaș!” 
blestemă el în gând. „De n-ar fi fost acela, nu aveam a mă teme de nimic 
Oricum, nici așa nu putea fi învinovăţit că Grazziani se dovedise mai 
puternic decât el. Și la urma urmei, nici nu-i spusese nimic! 

— N-am avut ce-i spune, alteţă, fiindcă el știa mai multe decât mine și 
nu mi-a cerut nimic. De n-ar fi fost blestematul acela de olah care-l 
însoţeşte pretutindeni, oamenii mei l-ar fi adus legat aici. 

— Da, oamenii tăi, baroane, au sosit aici, dar fără Grazziani, spuse 
Ugrai. Ba, se pare că au avut alte gânduri. 

Czobor ridică mirat din sprâncene. Nu aflase despre spânzurarea lui 
Mirco şi Kocea, că poate s-ar fi bucurat. 


[> 


— Dar despre olahul acela ce ştii? întrebă Bethlen. 

— Dacă nu m-o fi minţit, se pare că este supus al alteţei-voastre de 
prin munţii Banatului şi nu s-ar cuveni să se amestece cu duşmanii țării. 
Nici nu-mi dă prin cap cum de s-au putut lega atât, că nici de-un neam ori 
lege nu sunt. 

— Te înşeli, Czobor! răspunse Bethlen. Grazziani este şi el olah, din 
stirpea celor de peste Dunăre, de prin Croaţia ori din împrejurimile Raguzei. 

— Afurisit neam! făcu baronul. Unde te-ntorci, dai peste ei, ca frunza 
şi iarba, nu i-ar mai răbda Dumnezeu, ba uite că mai sunt și prin depărtări... 

— Ei se întind pe unde au hălăduit străbunii lor şi cu toţii sunt eretici, 
dar de i-am aduce la legea lui Calvin ar fi o oaste de temut, numai că pe 
Grazziani n-ai să-l lămurești, că-i un papistaș încarnat. 

Czobor holbă ochii la prinţ, auzind ce gânduri îl bat, de-ai fi zis că erau 
ale lui Gaşpar Grazziani. „Parcă le-ar fi luat Dumnezeu minţile la toți. 
Numai de ţara unită a olahilor vorbesc și unii și alţii. N-a vrut-o oare şi 
sălbatecul de Mihai, şi până la urmă ce s-a ales? N-are să-i lase nici 
neamţul, nici turcul, dar ei visează!” îşi zise baronul, în vreme ce prinţul 
încă-și mai depăna firul. 

— Aş cuteza să întreb, alteţă, contesa Rozsnyai a fost trimisă în locul 
meu? îngăimă Czobor, când Bethlen se opri din vorbă. 

— Nădăjduiesc că nu-mi ceri socoteală! 

— Ferit-a Domnul! Dar nu pricep cum de se află tocmai ea la 
Temesvar, că doar nu va fi fost acolo mai înainte de mine? 

— Lasă, nu te mai gândi prea mult, se băgă Ugrai. 

— Când mintea îţi judecă prea bine, se iveşte primejdia de-a o pierde, 
or eu încă mai am trebuință de tine, spuse prinţul. Ce zici Jeno? Îl mai 
putem trimite la Târgovişte? 

— Eu zic că da! Să ne spună însă dacă s-a mai întâlnit cu Grazziani, 
după ce a stat de vorbă cu contesa Rozsnyai. 

— Am plecat îndată la Deva, cu toate că iscoada ei venise să-mi ceară 
să-l ucidem pe turcit. Eu nu mai aveam cum, și cu un ucigaș de rând nu mi- 
a venit să mă amestec. 

— Despre cine-i vorba? întrebă Bethlen pe Ugrai. 

— Habar n-am! dădu din umeri acesta. Vorbeşte! Ce vrei să spui? 

Czobor le povesti despre întâlnirea lui cu Pasquale, pe care-l socotea și 
acuma un ucigaș năimit de Agnes. 


— Să mai fie şi altcineva pe urmele lui Grazziani? se nedumeri 
Bethlen. 

— Agnes nu ar fi băgat pe nimeni fără să ne dea da ştire, răspunse 
sfetnicul. 

— Nu cumva fetele noastre sunt în primejdie? Fă bine Czobor şi 
aşteaptă afară, că am ceva de vorbit cu Jeno! 

Înţelegând că fusese dat afară ca o slugă, baronul simţi că se înăbușă și 
jură să nu-și dea în vileag gândul de a-l sluji pe celălalt. 

— S-a mâniat! zâmbi Ugrai privind în urma lui. 

— Ei, asta-i acum, de mânia lui îmi pasă! Nu crezi că acel Grazziani l- 
a slobozit anume pe deşteptul nostru de baron spre a-i întinde o capcană lui 
Agnes? 

— Cam greu de spus, dar socot că prietena noastră nu se va da 
învăluită cu una cu două. 

— Baronul minte cu nerușinare și a devenit primejdios. 

— Atunci va trebui să plece pe poteca... 

— Nu ne pripim? întrebă Bethlen. De-l trimitem la Târgoviște, mai 
scapă. 

— Să nu ne facă vreun pocinog. Ştim oare ce-i trece prin cap și 
voievodului de acolo? Dacă o vrea şi acela să clădească noua Dacie?! 

— Fără îndoială, căci și mai înainte și după Mihaly olahul, mulţi 
principi și voievozi au vrut-o şi o vor mai vrea. Numai că nu cu spada, cum 
a încercat răposatul Bathory Gabor, ci cu multă dibăcie. În viitoarea Dacie 
olahii sunt cei mai mulţi, dar ademeniţi la credinţa noastră, pot fi supuși 
ascultători. Îi vom învăţa carte, le vom uşura birurile şi văd eu ce s-ar mai 
putea face, dar nu prea mult, ca să nu uite de stăpân! 

— Sunt căpăţânoșşi din fire aceşti olahi și ţin tare mult la credinţa și 
popii lor, încât nu se vor lepăda prea lesne. 

— Vezi tu, Jeno, tocmai cu aceşti popi trebuie început să-i atragem. 
După ce vom izbândi aici în Ardeal, ceilalți, de peste munţi, se vor 
îndupleca şi ei şi fi-vor una, că şi aşa se tot preumblă de colo până colo, de 
parcă n-ar fi atâta piatră şi pădure între ei. 

— Mi se pare că şi Grazziani vrea să ajungă rege al Daciei... 

— Nu, Jeno! Dacă nu voi fi eu, atunci altul mai vrednic, dar nu 
Grazziani! Un vântură-lume vândut turcilor, dar mai cu seamă nemților ar 
aduce numai nenorocire. 


— Dar dacă olahii fi-vor mai mulţi, nu se vor înstăpâni în toată ţara? se 
îngrijoră Ugrai. Noi, nobilii, ce vom face? 

— Tocmai pentru aceea, regele trebuie să fiu eu şi urmașii mei! 

În camera de alături aştepta nerăbdător baronul, care-și pusese în gând 
ca, orice sarcină ar fi căpătat, să se înfăţişeze la picioarele lui Grazziani. 
Într-un târziu, Ugrai deschise uşa și-l pofti în faţa prinţului. 

— Dragă prietene, zise Bethlen punându-i mâna pe umăr. Ai să pleci 
pentru mine la Târgoviște, dar nimeni nu trebuie să afle. Totul va fi gata în 
cel mult două zile și până atunci te rog să te odihneşști, căci fi-va un drum 
greu şi plin de primejdii. Ai să te duci acuma pe o potecă mai dosnică, spre 
a nu fi văzut de cineva, iar în zori mi te vei înfățișa tot într-ascuns! 

— Voi face întocmai, alteţa-voastră, se înclină Czobor, dar în gând își 
spuse că nu-i va mai călca piciorul în cetate, decât când avea să fie alături 
de principele olah. De altfel, în aceeași noapte va fi părăsit Deva... 

— Atunci, mergi sănătos! Jeno te va însoţi până la portiţa cea tainică. 

Ugrai făcu o scurtă plecăciune și o luă înainte, iar baronul îl urmă după 
ce-și salută şi el principele. 

Când se înapoie, Ugrai îşi scutură palmele de parcă ar fi făcut o treabă 
murdară. 

— Peste un ceas vom avea vești de la oaspetele nostru, zâmbi el cu 
înţeles. 

— Dar dacă are norocul să scape, că doar viperele nu mișună la tot 
pasul? 

— Tocmai de aceea, alteță, am închinat cu el la plecare o cupă cu vin. 
Acuma, ori vipera, ori băutura... Nimeni n-are să ştie ce fel de venin a pus 
capăt zilelor baronului Czobor Istvan. 

— Îmi pare rău de el, făcu Bethlen, deşi uneori se purta cam crâncen 
cu cei ce-i cădeau în mână. 

— E şi asta un fel de ispășire pentru tot ce-a făcut și apoi țelul pe care 
îl ai trebuie îndeplinit pe orice cale, cum spunea cu ani în urmă florentinul 
Machiavelli, dacă nu mă-nșel. Un prieten devenit îndoielnic e mai 
primejdios decât un duşman. 

— Dar asta cine a mai spus-o? 

— Chiar eu, alteţă! râse Ugrai. Nu ţi-e îngăduit să fii milostiv, chiar de 
greșeşti, când e vorba de binele ţării. 

— Jeno, cu adevărat îmi ești cel mai bun prieten şi dacă m-aș îndoi 
vreodată de credința ta să știi că am să-ţi urmez povaţa, îl ameninţă prinţul 


în glumă. 

— Nu mi-e teamă, fiindcă eu n-am să înșel niciodată bunăvoința și 
prietenia ce mi-o arată unul dintre cei mai mari principi ai Transilvaniei. 

— Ai devenit linguşitor ca un dregător otoman. Fii mai cu băgare de 
seamă în laude! îl dojeni Bethlen. 

Mai vorbiră apoi preţ de un ceas și mai bine, până să ajungă la ei 
vestea că baronul fusese mușcat de o viperă, căci încumetându-se să 
coboare pe poteca din dos s-a împiedicat şi a căzut peste o astfel de 
lighioană, ceea ce se mai întâmpla cu oaspeţii necunoscători ai locului. 
Slujitorul care le-a adus vestea adăugă: 

— I-au ieşit pete pe faţă întocmai ca la mușcătura de viperă și a murit 
foarte repede, rostogolindu-se până la poalele cetăţii și sfâşiindu-și 
veșmintele de colțurile de stâncă. 

— Sărmanul! Bine că apucase să moară mai înainte, îl căină Ugrai 
după ce servitorul ieşise. 

— Mare noroc avem cu viperele astea! răspunse prințul. Ar trebui să le 
hrănim zilnic cu lapte fiert, ca nu cumva să le dea prin cap să ne părăsească. 
Dar oare sunt cu adevărat aceste târâtoare prin preajmă? 

— Nu le-am văzut niciodată, dar de pieirea unor oameni prin 
mușcătura lor se ştie din bătrâni. 

— Bietul Czobor, s-a cam pripit! 

— Să plece din cetate, ori să treacă de partea lui Grazziani? 

— Şi una şi alta. Noroc de viperă! 

DRAGOSTE ȘI URĂ 


Trecând pe lângă Arad alaiul a ţinut malul Mureșului şi, ajungând la 
Șeitin, se înțelege că poposiră la acelaşi Vădăsan. Nici n-ar fi putut merge 
mai departe, caii fiind prea flămânzi și osteniţi. 

— Era bine să fi dat peste o păşune mai ca lumea, spuse Kerim-efendi, 
nemulțumit de iarba din lunca Mureșului. 

— Către pusta ungurească numai de așa-ceva o să avem parte, dar nu 
uita, efendi, că pe la noi prin Banat s-a aşezat vara şi oamenii şi-au cam 
lucrat ogoarele, răspunse Marcu. 

— Nici atunci nu vom paşte caii, interveni mubașirul, fiindcă am cam 
zăbovit în drum și ne-a prins căldura chiar în pustă, până la Buda. 

— S-ar putea merge pe la poalele munţilor, la răcoarea pădurilor din 
Crişana, tăind-o de-a dreptul către Praga, fără a mai străbate nesfârșita 
câmpie. Eu am fost odată la Sătmar... vru Marcu să adauge. 

— Am de întâmpinat soli de taină, cu care sunt înţeles. Apoi mai am de 
trimis pe cineva la Raguza, căci omul ce urma să se ducă acolo a fost 
sfârtecat de Czobor și trebuie găsit altul, îl întrerupse Grazziani și văzându-l 
pe Kerim-efendi îndepărtându-se putu să-și dea pe față gândurile: Mai sunt 
şi fetele astea care merg la Buda și cărora le-am făgăduit să le însoțim și... 
multe altele, încât tot calea pustei vom apuca. 

— Spuneai, măria-ta, că vrei să trimiţi la Raguza? N-ar fi nimerit chiar 
Pera? 

— Mă gândeam mai curând la tine, Marcule. 

— Eu nu! Mai întâi că nu cunosc nici locurile, nici limba şi apoi ne-am 
înţeles să te urmez... 

— Se pare că ai dreptate. Îi bun şi Pera, cu toate că dacă una dintre 
tovarășele noastre de drum ar fi mers într-acolo ai fi însoţit-o și dincolo de 
Raguza. 

— Dacă aş însoţi-o?... de bună-seamă! Numai că aş duce-o la 
Borlova, la mine-n sat şi nu la dracu-n praznic, oftă Marcu. Zău, măria-ta, 
mi-a cam căzut cu tronc şi-i cam rușinos pentru un oștean ca mine, dar nu 
ştiu ce m-a apucat de nu-mi găsesc stare. 


— Îţi trece boala asta, de îndată ce te vezi lângă ea în pat și, de ce nu, 
chiar în noaptea asta?! Aici, la gospodarii aceştia, ar fi cu putință. Vorbeşte 
tu cu ei să ne fie odăile apropiate, că pe urmă totul vine de la sine. 

Kerim-efendi se întoarse spunând că poruncise întinderea corturilor la 
marginea satului, dar că ar fi trebuință de ceva ovăz și se gândise să-și 
trimită oamenii prin sat. 

— Nu, Kerim-efendi, nici să nu te gândeşti! Au să meargă doar vreo 
câţiva împreună cu Marcu, şi vor da bani pentru tot ce vor ridica de la 
săteni. 

— Să plătească?! se nedumeri alaybeyul. 

— Vezi-bine! Suntem în împărăţia luminatului nostru padişah și nu ne 
este îngăduit să asuprim pe supușii măriei-sale. Eu nu am nevoie de 
blesteme și nici să mi se ducă vestea ca să-mi fugă toți din cale. 

— Prea-bine! încuviință Kerim, deși vădit nemulţumit. 

Îi spuse apoi şi lui Marcu, după plecarea alaybeyului: 

— Să plătiţi până-ntr-un ban, ca să nu se ducă veste până la Praga cum 
că eu jefuiesc creştinii. 

— Am înţeles, măria-ta! 

— Şi vezi, nu uita de adăpostul pentru noapte... Cel puţin două odăi: 
una pentru noi și una pentru fete, că pe urmă om mai vedea. Apoi, dacă mai 
ai sticla aceia a raguzanilor, spal-o bine și umple-o iară, pe undeva, dar vezi 
să fie de soi! 

Intrând în sat însoţit de turci, porţile i se închideau în nas și numai 
peste gard răspundeau sătenii că nu au nimic de dat ori de vândut. „Cu turcii 
după mine n-am să fac nici o ispravă”, gândi Marcu. Îi puse să aștepte lângă 
o fântână, iar el o apucă pe altă uliţă, de unul singur. Nici oștenii nu erau 
prea mulțumiți să se milogească la ușa ghiaurilor, când mai lesne ar fi fost 
să pătrundă călare peste tot şi să ia pe alese. Marcu încercase să-i 
încredinţeze cum că ar fi fost însăși porunca marelui vizir, ca să nu supere 
pe ghiauri, dar lor puţin le păsa de el, ştiau însă de frica lui Kerim-efendi şi 
acesta le spusese să asculte de omul de încredere al lui Gaşpar-beg, ca de el 
însuși. Dar nici singur nu avu mai multă izbândă, căci oamenii deveniseră 
prevăzători şi nu se arătau din dosul porţilor ferecate. Oricum, se bucură în 
sine văzând simțămintele românilor față de stăpânirea turcească, fiindcă 
asta va ajuta planurile lui Grazziani. Se întoarse deci la Vădăsan, căruia îi 
spuse necazul. 


— Vezi-bine că voi da câte ceva ovăz şi altele, dar pe bani, răspunse 
badea Vasile. 

— Dar cum altfel? 

— De ce n-ai spus de păgâni de la-nceput? îl iscodi Vădăsan. 

— Ei n-or să doarmă în sat! 

Îi povesti apoi că oștenii erau sub porunca unui prinţ creştin de mare 
rang în slujba sultanului, dar de nu s-or îndura sătenii să le dea pe bani o să- 
i ia singuri şi n-avea să fie bine. Vădăsan îi dădu dreptate și-l pofti să 
cinstească aldămașul. 

— Apăi să știi domnia-ta că eu găzduit-am tot felul de străini. Ia, 
numai ce-or plecat ceva neguţători raguzani și câte alte neamuri, dar păgâni 
nicicând! spuse gospodarul. 

— Nici nu poate fi vorbă de găzduire, că-s mulți și au tabără lângă 
Murăş, în afara satului, îl linişti Marcu. Dar eu te-oi ruga pentru două odăi, 
la noapte, că mai avem cu noi şi două muieri tinere, ce-ar pofti hodină într- 
un pat. 

Țăranul ridică mirat privirea, neștiind ce să creadă. Nu mai auzise 
niciodată ca turcii să însoţească femei, dar „vor fi fost de neam mare, poate 
chiar cu împăratul lor, de le făceau atâta cinste”, îşi spuse el şi nu mai 
întrebă nimic. 

— Eu ce să zic? dădu el din umeri. Muierea mea n-are să îngăduie 
picior de turc în casa ei, dar parte femeiască... 

— N-ai teamă bade, că-s și ele creştine, ca și noi. Așa că m-oi întoarce, 
dar, să nu uit, fă bine și umple-mi glaja cu o ţâră de vin din ăsta bun. Socot 
că avem să cumpărăm și mai mult de ne învoim. 

— Bucuros! răspunse Vădăsan şi își strigă nevasta. Tu, muiere, adă 
nişte vin pentru oaspete! 

Marcu dădu fuga până în curte, unde era legat calul cu o traistă de ovăz 
pe după grumaz, și scoase de la oblânc butelca primită de la străin. 

— Tulai Doamne! se înspăimântă femeia, albindu-se la față când văzu 
sticla în mâna lui Marcu. Apăi asta-i glaja raguzanului! 

— Dar de unde ştii că-i de la el? se nedumeri Marcu. 

— Apăi, cum ciorile să n-o cunosc?... Dar stăpânu ei mai trăieşte? 

— Doar nu crezi că-l vom fi ucis să-i luăm glaja? 

— Nu ştiu ce să zic, dar asta-i lucru necurat! se închină femeia. 

Îi povesti apoi ce i se întâmplase și cum schimbase vinul cu de-al lor în 
locul celui vărsat. 


— Asta-i bună! Noi tare-l mai lăudam zicând că-i străin şi când colo... 
No, fă bine şi din ăsta să-mi dai! 

Apoi Marcu le mulțumi frumos și făgădui să vină curând cu fetele şi 
prietenul său, dar Floarea ţinu să adauge: 

— Bagă de samă! Când o curs vinul lor de măgan s-o făcut sânge... 

— Aşa va fi fost el, roșu! 

— Ba, că am vrut să lipesc cu lut locul ce se arsese ca balega vitelor 
când se uscă! 

— Domnia-ta să nu te pleci la poveştile muierești, că așa vor fi fiind 
vinurile pe la ei. Numai că muierea asta a mea o umplut satu că răguzanul o 
vrut să se omoare. 

Marcu nu mai râse, iar când îi dădu lui Grazziani sticla cu vin, îi 
povesti cele aflate. 

— Pot jura că-i „Chianti”! plescăi acesta din limbă. Mare noroc avut- 
am cu femeia asta... mai cu seamă că a pus în loc un vin la fel de bun, dacă 
nu chiar şi mai şi! Ticălosul, de unde o fi ştiut de Tardini? Ăsta nu mai era 
omul lui Bethlen! 

— Oare să fi vrut să ne ucidă? întrebă Marcu nevenindu-i să creadă 
asemenea mârşăvie. 

— Negreșit! Mă întreb însă, Patelli... ori cum naiba îl va fi chemând, o 
fi aflat în răstimp de schimbarea vinului? El a dat bir cu fugiţii, socotindu- 
ne ca şi morţi, dar nu cred să nu fi lăsat ceva iscoade. Și fiindcă a dat greş, 
ne vom mai întâlni cu oamenii lui în cale. Săteanca ne-a scăpat de la 
moarte! Să bem în sănătatea ei! și duse sticla la gură, gâlgâind cu sete. 

Cam în vreo patru ceasuri toți drumeţii noştri erau gata de hodină, iar 
Grazziani se cam cherchelise, făcându-se mai cutezător cu Agnes și tare 
limbut. Vădăsan așijderea, căpătase chef de vorbă şi nu se mai dădea dus 
din poveşti, Marcu slujindu-i de tălmaci, până ce nevastă-sa veni și-l trase 
la culcare. Atunci se gândi şi Gaşpar să se repeadă până în tabără, unde 
rămăsese Pera, și să-l povăţuiască cele de trebuinţă pentru călătoria ce urma 
s-o facă. 

În aşteptare, Marcu ieşi în târnaţ şi se lăsă furat de gânduri. Deodată 
simţi o uşoară atingere pe umăr și pe dată fu cu mâna pe mânerul spadei, 
întorcându-se. 

— Ei nu, că doar nu vrei să mă tai?! zâmbi lulia, care se apropiase pe 
furiş ca o pisică. Aşa de tare te-am speriat? 


— Fără să-mi dau seama! se ruşină tânărul. De fapt aş fi putut să ştiu 
că numai o zână poate pluti, fără să păşească pe pământ. 

— Nu-ţi şade bine când vorbeşti astfel! îl dojeni fata. Fă aşa cum ţi-e 
felul și nu spune vorbe mari, că nu-ţi stă-n fire, doar ești oștean! Te-am 
văzut singur și îngândurat și m-am gândit a-ţi ţine tovărășie. Poate îmi vei 
povesti din faptele vitejeşti pe care le-ai făcut, de bună-seamă. Mult mi-ar fi 
plăcut să fi fost și eu fecior şi să încrucișez spada cu duşmanii. 

— N-am făcut nimic mai mult decât alţii. Cât despre vrăjmași, aceştia 
nu totdeauna scot sabia, ci de multe ori folosesc otrava, cum au vrut şi 
raguzanii aceia... 

— Care?! 

Marcu îi poveşti pe-ndelete, mai cu seamă despre păcăleala trasă de 
nana Floarea. 

— Stăpânul meu credea... 

— Eşti plătit de el? 

— Deocamdată nu, dar am încuviinţat să intru în slujba domniei. 

— Dar el nu-i domn! 

— Va fi! 

— În Ardeal? 

— Peste tot! Şi în Ardeal și în Moldova și în Muntenia. 

— Doar n-are de gând să se fâţâie de colo-colo?! 

— Nu văd cum aş putea să-ți spun, zise el cam fâstâcit. Dar de se va 
împlini visul nostru, putea-voi şi eu să mă așşez, ca tot gospodarul la casa 
lui. 

— Te aşteaptă vreo drăguță? întrebă Tulia cu inima la gură. 

— Nu prea a fost vreme să se uite fetele la mine, că m-am sumeţit să 
vântur lumea şi a mă face căpitan domnesc. Dar în cele din urmă tot în 
cimitirul din sat or să-mi zacă ciolanele. 

— Mai va până atunci! De moarte nu-i bine nici să pomenești măcar, 
fiindcă te poate auzi şi pe dată ţi se înfăţişează. Cel puţin așa se spune pe la 
noi. 

— Adică pe unde, dacă mi-i slobod a ști? 

— Pe valea Murășului, la Mikeslaka. Avem și noi un cimitir, năpădit 
de crucile olahilor, care sunt tare vechi, însă cum eu încă nu m-am gândit la 
hodina cea veşnică, aşa va mai rămâne îndelungată vreme. Dar... zău că ne- 
am prostit! Vorbim de cimitire, în loc de lună și de stele, cum s-ar potrivi 
unor tineri ca noi. 


— Chiar! făcu Marcu apucând-o de mână. Hai să mergem la Murăş, 
să-i auzim cântarea la culcatul păsărelelor şi să ascultăm șoapta pământului. 

Fata se împotrivi dar nu îndeajuns, căci nu ştia de face bine ori nu. În 
urma lor, întorcându-se din tabără, Grazziani aruncă o privire plină de- 
nțeles şi socoti că ar fi vreme să se ocupe şi de frumoasa lui tovarășă de 
drum. Ciocăni la ușă şi, fără să mai aștepte răspunsul, pătrunse. 

— Nu intra! ţipă Agnes acoperindu-și sânii cu o cămașă pe care o 
găsise alături. Credeam că-i Iulia, adăugă ea liniștindu-se. 

— Nu ştiam că prietena ta bate-n ușă când intră la tine. Oricum, am 
avut noroc. 

— Fă bine şi ieşi îndată, dacă nu vrei să strig după ajutor. Așa se poartă 
gentilomii? Mai spuneai că nu ești păgân... 

— Turcii sunt destul de cinstiţi, când le place o femeie i-o spun pe faţă 
şi dacă-i ţine punga o cumpără. 

— Te pomenești că vrei să faci la fel? 

— Dacă trebuie plătesc oricât, fiindcă n-am unde dormi. 

Înaintă un pas şi o cuprinse pe contesă de încheietură silind-o să lase 
cămașa. Ea scoase un strigăt scurt şi vru să-şi acopere sânii rotunzi cu 
mâinile, simțind cum o ardeau privirile „turcului”. 

— De nu pleci pe dată, chem ajutor! scânci ea, chipurile să-l alunge, 
dar cam fără vlagă. 

— Numai eu sunt în măsură să te ajut! 

— Eşti un hain! Mă doare... dă-mi drumul la mână! 

Îi slobozi mâna dar îi cuprinse umerii şi o sărută pătimaș. Simţea 
vigoarea sânilor proptindu-i pieptul şi inima începu să-i zvâcnească 
năvalnic. 

— Lasă-mă, gânguri Agnes înlănțuindu-l pe după gât, că poate veni 
Iulia. Altă dată! făgădui ea cu blândeţe. 

— La noapte! 

— Dar Iulia? 

— O trimitem cu Marcu. 

— Doamne fereşte! Ea n-a cunoscut bărbat! Ce-ți trece prin cap? 

— Dar tu?! 

— Nesuferitule! Am să vin eu la tine, după ce s-o culca Iulia, dar să fii 
singur! Pe ea însă te rog s-o laşi în pace! Bine?... Hai, fii cuminte și te du! 

Nu se răbdă să n-o mai sărute o dată, dar şi cu voia ei. Ispitit de 
freamătul trupului înfierbântat al femeii, se plecă şi mușcă setos ca dintr-un 


măr. Un țipăt scurt fu răspunsul contesei, care-l împinse eu putere. 

— Eşti nebun... "i-am spus doar că mă doare! Sălbaticule! Pleacă pe 
dată, să nu te mai văd! 

— Să ştii că mă-ntorc... 

— Am zis că vin eu la tine! 

— De nu, o să vin eu! Aşa să ştii! 

Rămasă singură, Agnes își făcu socotelile în mare grabă. Nu putea 
spune că „turcul” nu i-ar fi fost pe plac, dar nici vreo altă cale pentru a 
dobândi scrisoarea dorită nu era cu putință. Aveau să rămână împreună 
peste noapte şi după ce el va adormi îi va scotoci bine veșmintele până va 
găsi răvașul, iar în zori își va lua tălpășița. 

Caleașca ei fusese adăpostită la vecinul de peste drum, aşa că nu-i fu 
greu să facă semn unui surugiu, care i se înfățișă pe dată. 

— Grijeşte că mâine în zori, în cea mai mare taină, fugim! 

— Prea-bine, luminăţia-ta! răspunse acesta și plecă numaidecât. 

Agnes începu să se „facă frumoasă”, deşi mai trebuia s-o aștepte pe 
Iulia înainte de a se duce la vecinul ei, însă aceasta se cam lăsa așteptată. 
Când în cele din urmă se ivi, îmbujorată și fericită, contesa o luă de-a 
dreptul: 

— Să te culci îmbrăcată, întrucât nădăjduiesc să putem pleca pe la 
miezul nopții. 

— Numai noi?! 

— Doar nă-i fi vrând să-i mai târâm şi pe ei la Deva? 

— Dar are să cadă bănuiala pe noi, dacă ne furișăm noaptea... 

— Şi ce-ţi pasă? N-o să-ţi mai vezi drăguţul?... Nu-i bai! Până să te 
măriţi, capeţi tu altul! 

— Şi dacă mie-mi place Marcu și vreau să rămân cu el? 

— Aş zice că te-ai trăsnit la cap și că va trebui să te duc cu mine chiar 
şi legată. Doar nu vei vrea să ajungi ţiitoarea unui oștean vântură-lume?! 

— De ce nu soaţă? 

— Asta-i prea de tot! Tu nu-ţi dai seama? Îndată ce vor afla că am 
apucat scrisoarea şi că noi am fost iscoadele se vor purta cu tine cum or 
pofti. Nu mă-ndoiesc, fiindcă eu n-am să fiu de faţă, că te vor batjocori până 
şi oștenii, căută s-o înspăimânte Agnes. Bagă-ţi minţile în cap şi fii gata! 
Lasă, că dragostea trece. 

Iulia se întristă, fiindcă petrecând seara cu oşteanul se îndrăgostise de- 
a binelea, hotărându-se în sine să se mărite cu el, după ce se va fi sfârșit 


călătoria. De-o fi să se aleagă Gașpar domn, bine, de nu, se va duce cu 
Marcu la Borlova ori îl va lua cu sine la Mikeslaka. Abia acum își dădea 
seama cât era de legată de Agnes și că n-ar fi fost în stare să facă nimic fără 
îngăduința acesteia. Pentru întâia dată o cuprinse ciuda pe prietena ei. O 
sărută, totuşi, când aceasta plecă la Gaşpar, dorindu-i noroc, după care simţi 
nevoia să iasă la aer, căci altfel ar fi izbucnit în plâns. 

Se scursese câtăva vreme de la cel dintâi cântat al cocoşilor şi în tot 
satul nu se zărea ţipenie de om. Se gândi la Agnes, și un fior îi străbătu 
trupul. Scânci nemulțumită și vru să se ducă la culcare, când auzi lângă ea 
vocea şoptită a lui Marcu: 

— Nu cumva plângi? şi o cuprinse pe după umeri. Cine te-a necăjit? 

— Soarta mea cea blestemată! hohoti ea rezemându-și capul de pieptul 
tânărului. 

— Atunci plângi şi descarcă-ţi obida! o îmbie duios, de parcă ar fi 
alintat o fetiță. 

Rămaseră așa o vreme, până când plânsul fetei se prefăcu într-un 
suspin fără lacrimi, dar nici unul nici altul nu se gândeau să se despartă. Ea, 
simţindu-i bătăile inimii, își lipi urechea ca să audă mai bine, în vreme ce el 
o mângâia pe creştet, aplecându-și din când în când buzele de părul ei bălai 
şi mătăsos. 

Luna începuse să se ridice pe după şura cea mare a lui badea Vădăsan, 
privind șăgalnic peste satul adormit. Uneori se auzea lătratul unui dine, iar 
de undeva, de peste Mureș, o jigodie urla morţiu. 

— Ce frumoasă-i luna! şopti Iulia întorcându-și capul, dar rămânând la 
pieptul tânărului. Are să ne dea de gol că stăm aici, zise zâmbind la gândul 
ce-i venise. Mai bine să intrăm! 

— Nu se cade să vin şi eu, se împotrivi Marcu. Ce are să zică lumea? 

— Zică ce-o vrea! Doar n-o să rămâi pe târnaţ toată noaptea? 

Nu vroia să se atingă de ea mai înainte de cununie, cum îi ședea bine 
unei fete cuminţi. Deodată însă îi veni în minte răvaşul găsit asupra 
străinului la Timișoara. Păși în odaie şi scoţându-l de la brâu i-l întinse. 

— Te-oi ruga să-mi spui şi mie ce scrie aici. 

— Acum, pe întuneric?! 

— Aprind opaițul! se repezi el bucuros, scoțând amnarul. 

Iulia rămase cam descumpănită văzând că Marcu este atât de reţinut, 
dar când îl văzu cât era de fâstâcit şi ruşinat îi veni inima la loc. 


— Bine, hai să vedem! zise ea apucându-l de mână şi trăgându-l spre 
lumina opaiţului. Oare nu-i tot aceea scăpată de Agnes în foc? 

— E alta. Și ştii că eu nu pot citi ungurește. 

— Ia să vedem amândoi! Uite, citește cu mine: Contesa... e o vi... 
peră... Czo... bor... Vai de mine! Ce-am făcut? zise ducându-și mâna la 
gură. 

— M-ai învăţat să citesc! 

— Nu, nu se poate! De unde-l ai? E vorba de Agnes? 

— Socot că da. 

— Gaşpar ştie? 

— Bănuieşte ceva. 

— Nu care cumva să-i spui, că deşi nu-i decât o momeală răuvoitoare 
ne poţi face un mare rău, până să se afle adevărul. 

Marcu o privi neștiind ce să creadă. Nu-i plăcea neliniștea fetei, dar era 
aşa de frumoasă încât uită pe dată bănuiala. „Poate ca Iulia să nu fie 
amestecată, fiindcă nu pomenea decât de cealaltă” își zise şi simţind-o lipită 
de trupul său îl trecu un fior. 

— Te iubesc! Să n-ai nici o teamă, urmă el, că n-am să-i spun lui 
Gaşpar! Cât despre mine, oricum, eu tot te-aş îndrăgi. Vrei să fii soața mea? 

Nici o clipă n-ar mai fi stat pe gânduri Iulia, dar îşi aminti de spusele 
lui Agnes și simţi un nod în gât. 

— De ce atâta zor? Nici nu mă cunoşti îndeajuns! Hai să ne mai 
gândim, chiar pe întuneric, ştii doar că noaptea e un sfetnic bun, cum spune 
zicala, iar mâine vom vedea. 

Și în vreme ce tinerii îşi mărturiseau dragostea, fiecare în felul său, 
dincolo mrejele iubirii s-au împletit cu mult mai lesne. Îmbrăţişările au 
început de cum a pătruns contesa în întunecimea odăii, fiindcă morlacul era 
o fire îndrăzneață și mai puţin încrezător în dragostea muierească, aşa că nu 
vru să-și mai piardă vremea cu dulcegării. La rândul ei, nici contesa nu i se 
împotrivi, căci venise cu un ţel anume și ar fi vrut să isprăvească totul până 
către miezul nopţii, ca să poată fugi în voie. Tineri amândoi, se iubiră cu 
patimă, uitând pentru o clipă că nu se îndrăgeau din suflet. Fiecare avea 
gândurile lui, dar înlănțuirea trupească îi înfierbântase în așa măsură, încât 
mai-mai să se lase furaţi de această joacă de-a dragostea. 

Arătându-se ostenită, Agnes îi înlănțui grumazul cu braţele ei albe și, 
sărutându-i ochii, şopti: 


— Acum e vremea să ne mai şi odihnim, că până la Buda mai e cale 
lungă și multă vreme vom fi împreună. 

— Cine ştie când te mai prind în braţe? Tare ştii să te strecori, 
diavoliţo, dar ce-i în mână nu-i minciună, vorba zicalei, adăugă el și o 
acoperi cu un nou val de sărutări. 

În cele din urmă, osteneala păru a-i cuprinde pe amândoi, lăsându-se 
legănaţi pe aripile visului. Ori cel puţin așa se părea. De la o vreme, Agnes 
deschise ochii şi cercetă încăperea. Se foi în pat, vrând să scape de 
îmbrăţișarea bărbatului care dormea fără grijă. Apoi se ridică și se îndreptă 
tiptil spre laviţa unde zăceau veșmintele turceşti. Scotoci zorit peste tot, dar 
nu izbuti să găsească ceea ce căuta. 

— Nu acolo, că n-am bani la mine! se auzi vocea batjocoritoare a celui 
ce se prefăcuse că doarme. Mâine dimineață am să poruncesc lui Kerim să- 
ți dea o pungă, sau două, după cât ţi-i preţul ori cât pofteşti, fiindcă eu am 
fost mulţumit! 

Agnes simţi că se învârte odaia cu ea, dar mai cu seamă din pricina 
vorbelor nesăbuite ale morlacului. O socotea drept una care se vinde pe 
bani? O târfă?... Era prea mult pentru mândria ei! Zări pumnalul printre 
veșmintele răvăşite şi înşfăcându-l se repezi cu putere nebănuită asupra lui. 

— Fhe! Ia te uită! Vrei să mă şi ucizi, iubito? Asta va să însemne că nu 
ţi-am plăcut, nu-i aşa? rânji el ca s-o înfurie şi mai tare, în vreme ce îi 
prinse mâna ca într-un cleşte, strângând-o cu putere. 

— Dă-mi drumul! Mă doare! Barbarule, aşa ştii să te porţi cu o 
femeie? 

— Ce-i drept, nu prea am habar! Ca dovadă că nu ţi-am dat plata mai 
înainte, o batjocori el. De altfel nici n-am poftă să mă las înțepat de tine, ci 
mai curând te poftesc să te așezi cumințică şi să-ți depeni povestea, ca să 
aflu cine eşti și ce pofteşti. 

— Câine! Cu mâna mea am să te ucid! şuieră ea privindu-l cu văpăi de 
ură. 

— Prea-bine! Dar din a cui poruncă și pentru ce? Dacă nu eşti o târfă 
oarecare, atunci stăpânul tău nu şi-a găsit sluga cea mai nimerită să facă 
moarte de om. Hai, vorbeşte! 

O strânse şi mai tare de mână până ce scăpă pumnalul, scoțând un 
strigăt scurt de durere. 

— N-auzi că mă doare? Dă-mi drumul! se zbătu ea. 


— Fie! Dar să ştii că n-o să scapi până n-ai să mărturiseşti cine te-a 
trimis: Bethlen, ori dogele? 

— N-am nimic de spus! Căutam rochia mea, dar pe întuneric... 

— Ai dat de pumnalul meu! Iar fiindcă tot mi l-ai adus, ce-ai zice dacă 
ți-aş cresta puţin frumosul tău obraz? 

— Ai fi în stare! se înfioră contesa. 

— Dacă mă silești! Hai, mai bine, spune drept ce-ai căutat şi cine te-a 
pus s-o faci? Ai cuvântul meu de cinste că te las să pleci unde ti-i voia, de 
nu.. 

— De nu? 

— Te dau pe mâna spahiilor, până la ziuă. Măcar că dorm acuma, nu 
le-ar părea rău după somn. 

— Ticăloşiile! 

— Ei, ce faci? Nu mărturiseşti? urmă el fără s-o bage în seamă. 

— "Ţi-am spus că n-am vrut să fur nimic și nici să te ucid, dar acuma 
tare aş vrea! Te urăsc, te urăsc din tot sufletul! 

— Vai de mine, atâta ură, după prea multă dragoste, chiar că nu mai 
pricep! Să te ajut eu? 

— N-am trebuinţă! 

— Se-nţelege, dar, ca să-ţi vie mai lesne, s-o luăm mai de la coadă: Tu 
ai pus otrava în sticla raguzanului? 

— Nu ştiu nimic! 

— Să zicem! Dar pe baronul Czobor, de ce m-ai sfătuit să-l omor? Nu 
sunteţi prieteni? Răvașul te dădea de gol și pentru aceea ai vrut să-l arzi? 
Descarcă-ţi sufletul, că de nu... spahiii! 

— N-ai s-o faci! se repezi contesa şi cu mâna slobodă apucă un ulcior 
care-i venea la îndemână, vrând să-l pocnească în cap. 

— Mai curând bea, să te răcorești, că îndărătnicia ta mă sileşte să fac 
ce-am făgăduit. Ori crestătura obrazului, ori călăreţii! Şi să mai ştii că 
aceştia nu obișnuiesc să plătească femeile cu care se culcă vremelnic. 

Agnes izbucni în plâns. Se ţinuse tare până atunci, dar umilirea era 
prea mare. 

— Mai bine ucide-mă pe dată, fiară ce eşti! Nimeni până acum nu m-a 
batjocorit ca tine şi n-am să te iert câte zile voi mai avea! 

— Dacă vei mai avea! Să vorbim ca doi duşmani, dar cinstit. Ai 
pierdut jocul şi trebuie să plătești. Altă dată roata norocului poate se va 
întoarce și la tine, dar până atunci n-are rost să te încăpățânezi să faci pe 


nevinovata cu mine! Nici nu-ţi cer mare lucru: să-mi spui care dintre cei doi 
vrăjmași ai mei te-au trimis? Vreau un da sau nu! Bethlen? 

— Nu! 

— Atunci dogele! Am înțeles. Ai văzut ce uşor ţi-ai scăpat viaţa şi 
virtutea? Mai mult, chiar am să-ţi fiu de folos: fiindcă trimit la Veneţia pe 
cineva, are să te însoțească până la picioarele leului lui San Marco. 

— Dar eu nu vreau să plec într-acolo! se împotrivi Agnes, ştergându-și 
lacrimile. 

— Pe urmă vei face ce vrei, dar după ce ai să le spui senioriilor-lor să 
nu se mai amestece în viaţa mea. Cine ştie, poate că într-o zi ne vom plimba 
amândoi în vreo gondolă, amintindu-ne de frumuseţea acestei nopţi. Adio 
doamnă contesă Agnes, ori cum te va fi chemând de fapt! 

Lăsând-o slobodă, Grazziani se îmbrăcă şi ieşi din odaie, după care se 
duse la ușa unde bănuia că se afla Marcu și ciocăni ușor. 

— Cine-i? Ce s-a întâmplat? 

— Îmi pare rău, dar a sosit ceasul plecării! 

— Aşa de curând?! 

— O veche zicală spune că cine se scoală de dimineaţă departe ajunge. 
Așa vor fi hotărât și prietenele noastre, că din câte am aflat contesa 
poruncise caleașca pentru miezul nopții. 

— Nu cumva vor să plece?! 

— Ba da! Până la Veneţia au cale lungă. 

— Ce să caute acolo? Nu spuneau de Buda? 

— Nu mai e nevoie, că Agnes a mea s-a dat de gol. A ta nu ţi-a spus 
nimic, ori n-a avut când? zâmbi cu înţeles morlacul. Le trimitem acasă, cu 
amintiri ce cred să le fi fost pe plac, râse el de-a binelea. 

— Şi Iulia?! cuteză să întrebe Marcu. 

— Uite că n-am aflat ce amestec are, dar fiindcă au venit împreună așa 
vor şi pleca. Hai, că nu ştiu de ce zăboveşte contesa. 

Marcu intră din nou în odaie și când Iulia sări să-l îmbrăţișeze, 
izbucnind în plâns, pricepu că cele două erau înţelese și că nimic n-avea s-o 
mai ţină lângă el. 

— Eu te iubesc, Marcule! Am să mă mărit cu tine, dacă mă mai vrei, 
ti-o jur! Ne vom mai întâlni, cât de curând, făgăduiesc! 

El o îmbrăţișă oftând, apoi se îmbrăcă în grabă și după încă o sărutare 
pătimașă aproape că fugi din braţele ei. 


Îl găsi pe Grazziani în uliţă, lângă caleaşca contesei, așteptând să vină 
fetele, şi aducându-și aminte de răvașul tălmăcit de Iulia îi spuse: 

— Măria-ta, pe hârtiuţa aceea scrie: „contesa e o viperă”, dar nu 
pomeneşte și de Iulia. 

— Acuma ştiu, Marcule, că-i o straşnică muiere. Vipera e cu venin și 
fără nici un simţământ, câtă vreme Agnes... mă urăște din tot sufletul, după 
cum m-a iubit, pentru o clipă, ca nimeni alta. O viperă n-ar fi în stare de 
aşa-ceva! 

— Şi-i musai să plece? 

— Altă cale nu-i. 

Trezindu-se din somn şi gazdele, ba chiar și vecinii mai apropiaţi, uliţa 
se umplu de larma câinilor. Doamnele se iviră şi fără să scoată o vorbă se 
urcară în caleașcă, iar vizitii dădură bice, apucând calea întoarsă către Arad. 

— Tu, muiere, se nedumeri Vădăsan. D-apăi nu dintr-acolo or venit?! 

Nana Floarea ridică din umeri a neştiință. De câtăva vreme numai 
ciudăţenii se petrecuseră la casa ei. N-avea de unde ști că la porunca lui 
Grazziani fetele aveau să fie duse în tabăra turcilor şi mai apoi să apuce 
drumul Serbiei. 

— Marcule, ţine-te după ele să n-apuce cumva în altă parte. Și de-o fi 
trebuinţă, păleşte surugiii și ia tu hăţurile. Te ajung din urmă. 

Tânărul îndrăgostit dădu pinteni, căci în sufletul lui nădăjduia să mai 
zărească barem o frântură de ceas pe aleasa inimii lui. Le ajunse chiar la 
ieşirea din sat, unde ar fi trebuit s-o apuce către dreapta spre a trece vadul 
Mureșului ca să ajungă în tabără. Deodată însă pocnetele de bici îndemnară 
caii la un galop nebunesc și caleașca săltând de pe o roată pe alta se 
îndepărtă din calea lui. 

Ar fi putut să-i ajungă și să îndeplinească porunca, însă ceva îl ţintui 
pe loc. Lăsă calul să meargă la pas, până când acesta se opri de la sine şi 
atunci descălecă şi apucă dârlogii. Așa îl ajunse Grazziani din urmă. 

— I-am scăpat! dădu el neputincios din umeri. 

— Am bănuit că la Deva ori la Bălgrad aveau să plece, și nu către 
Veneţia. Acolo se află stăpânul lor și pentru aceea te-am lăsat singur cu ele, 
ca să-ți dai singur seama. 

— Cuuum?! Măria-ta ai ştiut că am să le fac scăpate?! 

— Vezi-bine! Aşa s-au dat de gol, că altminteri n-aş fi scos de la ea, 
decât prin cazne şi nu m-ar fi răbdat inima să zdrobesc minunatul trup ce m- 
a desfătat. Aşa sunt eu. 


Lui Marcu îi apărură două bobițe de rouă în colțul ochilor, dar 
Grazziani îl bătu pe umăr. 

— Dacă au apucat calea Ardealului, avem să ne mai întâlnim, poate 
chiar la Bălgrad. Şi le voi lua în slujba domniei, când eu voi fi stăpânul. 
Capul sus, frate, că de te iubeşte nu te uită, iar de nu... alta! 

O rază de soare străbătu sufletul îndrăgostitului, gândindu-se că de la 
Arad la Deva nu era decât o palmă de loc şi aveau să ajungă nevătămate. Își 
dădu seama că şi Gaşpar ar fi poftit același lucru şi răsuflă uşurat. Aveau să 
se mai întâlnească! 

Rămase o vreme cu ochii pironiţi la drumul pe care dispăruse caleașca 
în zare, că începuse a se lumina de ziuă, iar când se întoarse, i se păru a 
vedea o mogâldeaţă pe malul apei, dosindu-se într-un lăstăriș. De partea 
cealaltă era un crâng şi crezu că poate fi vreun iepure ori vulpe. Îi spuse și 
lui Grazziani, însă acesta dădu din umeri. 

— Le va fi vremea, că uite, acuşi răsare soarele. 

Privi spre pădurice și iarăși i se păru că vede niște umbre, dar cu mult 
mai mari, ce nu puteau fi decât călăreți. 

— Ţi se năzare, Marcule, din pricina oboselii. Așa-i în zori, după o 
noapte nedormită, tot felul de năluci te împresoară. De vrei, dă o fugă și 
vezi, că nu-i departe, eu vin în urma ta. 

Oşteanul nu aşteptă să i se spună a doua oară, căci se cam înfricoşase 
să nu fi fost vorba de ceva prigonitori pe urmele fetelor. Dădu ocol 
crângului, dar nu găsi pe nimeni, vădindu-se că spaima îi fusese degeaba. 
Se întoarse deci pe acelaşi drum, spre a-l întâmpina pe Gaşpar, care venea 
fără grabă în urma lui, la o bună bucată de loc. Deodată însă zări, în spatele 
acestuia, furişându-se patru călăreţi cu săbiile în vânt. Acesta mergea 
nepăsător, părând a nu-și da seama de primejdia ce-l păştea şi Marcu începu 
a răcni: 

— Măria-taaa! Uită-te înapoi! 

Degeaba. Nu-i mai rămânea alta de făcut decât să se avânte în galop 
spre a-i sări în sprijin. Din păcate erau prea departe unul de altul și 
vrăjmașii se apropiaseră simţitor. Cel din fruntea călăreţilor necunoscuţi 
ajunsese atât de aproape încât se repezi să-l pocnească pe Grazziani pe la 
spate. Marcu închise ochii, spre a nu-i vedea capul rostogolindu-se în 
țărână, în vreme ce morlacul părea a nu ști ce-l aşteaptă. 

ÎNCLEŞTARE ŞI RUȘINE 


— Oare să fi fost mânia ce te-a cuprins văzând batjocorirea mea, ori ai 
vrut să-i închizi gura pe vecie? întrebă Iskender-paşa pe rob, care se uita 
înspăimântat la el. Te-a învinovăţit drept răzbunare, sau... poate chiar tu să 
fi scris asta? 

Kuciuk dădu din cap că nu, şi se ghemui de tot la pământ. 

— Ar fi bine să fie precum spui. Să vie dragomanul! bătu el din palme, 
în vreme ce înjunghiatul se mai zbătea în spasmele morții. 

La semnul pașei, câţiva slujitori târâră leșul în afara cortului şi se 
grăbiră să şteargă sângele, tocmai când se ivi și Selim-gealatul, însoţit de 
calfele lui. Iskender-pașa începu a se mișca de la un cap la altul al cortului, 
cu mâinile la spate, cum îi era în obicei când se înfuria. 

— Eu sunt Yunus, nevrednicul rob al măriei-tale! se ploconi tălmaciul. 

— Poţi citi ce scrie aici? îl întrebă Iskender-pașa. 

— E cu sânge, se înfioră Yunus. 

— Asta văd şi eu, dar ce spune? 

— ... prinde olăcaru... că are scrisori de hainie... este omul ce 
coboară de pe o corabie. E în venețiană, se fuduli dragomanul. 

— Dar cine o trimite? 

— Iscălitura e mai sucită, îngăimă Yunus, uitându-se la ea. Parcă să 
zic: teo... bal... di, sau de, ori cam aşa ceva. 

Paşa nu-l mai băgă în seamă, ci se întoarse către Kuciuk: 

— Saltă-ţi mânecile! îl luă el pe neașteptate. Pe vremuri ăsta era 
numele tău de ghiaur şi mai spui că nu tu ai scris?! 

Tremurând din toate mădularele, Kuciuk îi îndeplini eu greu porunca. 
Crestătura se vedea încă bine. 

— Am găsit cerneala! rânji pașa înmuindu-și glasul. 

În vocea seraskerului se simţea chiar oarecare mâhnire, în vreme ce 
nefericitul Kuciuk tremura ca varga, neștiind ce-l aşteaptă. 

— Să nu te temi, prietene, n-ai să mori! Tu eşti dovada vie a 
nestatorniciei omenești şi ai să rămâi în preajma mea ca şi până acum, ba 
chiar şi cu mai multe daruri de la mine. Dar, ca să nu mai păcătuieşti în 


viitor, în legea voastră necredincioasă este şi o povaţă bună: mădularul 
putred trebuie înlăturat! Sau cam așa, nu? Selim! Taie-i mâna dreapta! 

De nu l-ar fi cuprins calfele călăului în braţe, Kuciuk s-ar fi prăbușit. 
Avea s-o facă mai pe urmă, căci gealatul, cu o lovitură de secure, îi zbură 
mâna osândită. Sângele începu a-i gâlgâi, primejduindu-i viaţa. 

— Daţi mâna la câini și oblojiţi-i ciotul! porunci seraskerul. 

Calfele se repeziră pe dată, legară strâns locul sângerării şi-l unseră cu 
păcură, apoi îl ridicară de la pământ și cu mare greutate schilodul deschise 
ochii, scoțând din gâtlej nişte scâncete de care nu-ţi puteai da seama dacă 
erau de durere ori de obidă. ÎI traseră să-l scoată din cort, dar Iskender-paşa 
le făcu semn să se oprească și luându-și de la gât lanţul greu de aur îl puse 
pe după grumazul lui Kuciuk. 

— De acum încolo n-ai să te mai haineșşti, bunul meu slujitor, decât 
numai dacă înveţi a scrie şi cu stânga. Nu uita însă că și aceea poate fi 
retezată, după care vine rândul picioarelor. Capul însă... niciodată! 

O săptămână mai târziu, cu toţii uitaseră nefericita întâmplare, în 
vreme ce oștirea străbătuse în pas silit o cale lungă, până să ajungă în [ara 
de Sus a Moldovei tocmai în valea Sicnei, din ţinutul Hârlăului. Acolo 
izbutise oastea lui Iskender-paşa să dea de urma voievodului Alexandru 
Movilă, care se afla în tabără împreună cu cumnațţii săi Potoțki şi Koreţki și 
se înțelege că şi cu Elisabeta-doamna, văduva răposatului leremia-vodă 
Movilă, mama tânărului domn al Moldovei. 

Stăvilindu-se apele Sicnei și ale pârâului Ursoaia ce se varsă în ea, a 
luat ființă un iaz mult alungit care trebuia să fi fost tare bogat în pește. În 
oglinda iazului se  răsfrângeau umbrele  căsuţelor vechii aşezări 
moldovenești Drăcșani, stând parcă de strajă la marginea codrilor ce 
împădureau dealurile de jur împrejur, în afară de acela dinspre răsărit. 
Singurul drumeag venea de la Copălău și ducea la Suliţa, ţinând malul apei, 
dar nefiind cercetat de chervanele neguţătorilor de lungă vreme părea lăsat 
în părăsire. Nici urmele de roată ori de copită ale boilor înjugaţi la carele de 
povară nu se desluşeau din colb, măcar că trecuseră de vreo două zile o 
mulțime de oameni și vite. Era o vreme secetoasă în miez de vară, prin cea 
de-a treia zi de gustar, văleat 7124 de la facerea lumii, cu arşiță mare şi fără 
pic de nor pe cer. Către seară, broaștele bălții cereau cu desperare un strop 
de ploaie, dar se pare că tăriile cerului nu ţineau seamă de lăcomia lor, 
socotind că le era îndeajunsă apa iazului. 


În partea de miazănoapte a satului poposise, de vreo câteva zile, oastea 
măriei-sale şi a prietenilor lehi, fiindcă se zvonise prin iscoade că seraskerul 
de Silistra era prea aproape pe urmele ei, ba încă și nohaii se urniseră către 
Ţara de Sus a Moldovei. Măcar că Elisabeta-doamna, căpetenia de drept a 
tuturora, poftise să nu zăbovească până nu s-or vedea după zidurile întărite 
ale Hotinului, pan Koreţki poruncise popasul și întărirea taberei. Vitele şi 
oamenii erau prea osteniţi, flămânzi și însetaţi şi apoi, loc mai bun de 
apărare ca la Drăcşani cu greu ar mai fi putut găsi în cale. 

Carele fuseseră legate unul de altul formând un adevărat stăvilar 
pentru călărimea duşmană, având de o margine balta și de alta poalele 
dealului. De la adăpostul lor, mușchetarii valoni ori grenadirii nemți ar fi 
putut împroşca moartea în rândul celor care ar fi cutezat să se apropie. De 
altfel strâmtimea locului nu îngăduia nici o mişcare ca lumea pentru 
călăreţii turci, făcându-i pradă ușoară pentru sulițele husarilor lehi care 
puteau să-i atace pe la spate, pe drumeagul de la Copălău. Pe partea dinspre 
Suliţa fuseseră puşi moldovenii sub porunca dumnealui vel-hatmanului 
Bucioc, cam puţintei și fără chef de luptă, întrucât erau strânși cu arcanul de 
pe moșiile boierilor ce ţineau cu Movileștii. Aveau numai furci şi topoare, 
doar pe ici pe colo se mai zărea şi câte o ruginitură de sabie, rămasă de la 
vreun strămoș ce fusese cândva răzeș. Călărimea moldoveană, rămasă abia 
în vreo două sute de oameni, era sub ascultarea dumnealui vel-armașului 
Nicoriţă, care-și legase soarta de a domnitorului şi nu-l părăsise ca mulţi 
alţii. Dar tăria întregii oştiri stătea în virtutea şi bărbăţia celor două mii de 
husari, spaima păgânilor, dosiţi după dealul de către Copălău. Nu trebuia să 
se afle despre ei, căci menirea lor era să cadă ca trăsnetul în toiul încăierării 
din faţa taberei. Nimeni nu se îndoia că păgânii aveau să fugă îngroziţi din 
faţa vitejilor șleahtici. 

În spatele taberei creştine se afla un pinten de deal taman potrivit 
pentru adăpostirea unui tun mai greu, care fusese urcat acolo cu multă 
osteneală, putând scuipa ghiulele ucigătoare din oricare parte s-ar fi ivit 
vrăjmașul. La poalele dâmbului se ridicaseră corturile căpeteniilor oștirii și 
chiar al măriei-sale, iar în mijloc era cel al doamnei Elisabeta. Anume se 
făcuse această rânduială ca să fie proteguită, dar şi pentru cinstea cea mare 
la care era îndreptățită. Un pâlc de lefegii lehi se aţinea pentru a o străjui şi 
ziua şi noaptea, nelăsând pe nimeni să se apropie de cortul doamnei, dacă 
nu venea cu o slujbă anume. E drept că domnia avea şi oșteni secui, dar 
măria-sa Doamna poftise în jurul ei numai pe cei dragi inimii sale. 


Cât despre polcurile căzăceşti ale căpitanului Kozlowski, nici vorbă a 
fi rânduite înăuntrul întăriturii, fiindcă, după datina lor, cazacii trebuiau să 
zburde în câmpie și mai cu seamă în întâmpinarea tătarilor. Erau vecini și se 
băteau de când s-au pomenit, ştiindu-și unii altora felul şi obiceiul, aşa că 
fuseseră trimişi pe după dealul cel despădurit, spre a sta la pândă către 
soare-răsare. 

Aflând de rânduiala creştinilor, Iskender-pașa porunci să fie folosit 
singurul deal pe care nu se aflau ghiaurii, adică cel fără pădure, dar a săpat 
două băști în care băgase vreo mie de ieniceri cu muschete, dintre cei mai 
aleși, iar pe buza de pământ înfipsese alemurile, spre a-şi da seama 
necredincioșii că luptau împotriva profetului însuși, dacă s-ar fi încumetat 
până în bătaia plumbilor otomani. Pământul scos din săpături a fost bun de 
întăritură pentru cele opt tunuri pe care le cărase beylerbeyul încă de la 
Obluciţa. 

Cu amărăciune gândea paşa la vitejii oșteni de odinioară, copii de 
suflet ai lui Alah, care la poruncă s-ar fi aruncat și în flăcările iadului, 
înfruntând cu dârzenie moartea în cele mai crâncene bătălii. lenicerii pe 
care-i avea acuma erau mai mult cu gândul la pradă, nedeosebindu-se în 
această privință de akingii, pe care îi rânduise acum în faţa tunurilor, cu 
porunca de a se trage în grabă, lăsându-le să-și arate gurile de foc. 
Dintotdeauna aceşti călăreți erau cei mai sprinteni şi se luptau în frunte, căci 
beşliii lui Iskender-paşa erau mai greoi şi cam îmbătrâniţi și sătui de bătaie. 

Vreo două mii de ieniceri își săpaseră şanţuri în coasta dealului, putând 
izbi la nevoie și în stânga şi în dreapta, iar spahiii, nădejdea izbânzii, 
aşteptau pe malul bălții de către sat, unde deschiderea văii era mai mare. 
Cealaltă parte a oștirii, care nici n-ar fi putut încăpea în valea Sicnei, a 
rămas pe după deal. Grosul îl formau yarmak-ul și mulţi yaya, zahereaua, 
neguțătorii, bivolii, catârii, cămilele și tot ce era mai greu de urit într-o 
luptă, fiind o pacoste în înfrângere, dar care se dezlănţuia l-a biruinţă, 
jefuind cumplit. Și cum Iskender-pașa nu suferise niciodată rușinea pierderii 
unei bătălii, mulţi îşi legaseră soarta de oastea lui. 

În miezul zilei, în tabăra turcească răsunară glasurile muezinilor, 
amintind credincioşilor vremea rugăciunii de amiază: Allah Acbar. Echhed 
en la illa ella Allah. Ecched en Mahomed Rasu Allah. Hai alla Elsalat. Hae 
alla Elfallah. Allah Acbar. La illa Allah... Tânguirile rugăciunii le aduceau 
în minte plaiurile de baștină și-i întăreau întru virtute şi bărbăţie, în oricare 
colț al pământului s-ar fi luptat. La chemarea hogelui, cu toţii îşi întorceau 


faţa spre Mecca cea sfânta, fără să le fi păsat că duşmanul i-ar fi putut lovi 
pe la spate. La rândul lor, creştinii ştiau că oricât de adânciţi în rugăciune ar 
fi fost turcii, dacă se da năvală asupră-le, săreau cu toţii, lăsând ruga pe altă 
dată, şi Alah îi ierta. Poate că de aceea și pan Korețki a poruncit ca preoţii 
creştini, aşijderea, să se roage celui preaînalt pentru izbândă, având răgaz 
dinspre turci. În acest fel, amândouă părţile ridicau rugi fierbinţi întru 
ajutorul cerului ca să se căsăpească unii pe alţii, în vreme ce dobitoacele de 
povară rumegau în voie, neputând pricepe de ce stăpânii lor se încăierau, 
câtă vreme pășune se afla din belşug, mai cu seamă acuma, vara. 

Cortul beylerbeyului fusese ridicat pe costișa dealului, de unde ar fi 
putut vedea întregul câmp de bătaie, iar ceva mai la vale se aflau 
căpeteniile, cel mai apropiat fiind Bali-beg. Și totuşi la serasker se putea 
pătrunde mai lesne decât la Elisabeta-doamna, iar aceasta o ştia şi iscoada 
care apăruse la Obluciţa, dând vestea fugii curții moldovenești către Hotin. 
Vorbea bine limba profetului, dar se simţea a fi străin. Oricum, bostangiul 
de la intrarea în cort îl îngădui, după ce i se arătase un inel anume, și astfel 
omul se ploconi în genunchi la picioarele marelui serasker. 

— Cortul cneaghinei e chiar la mijloc, înălțimea-ta, spuse el mai 
şoptit. Acolo unde se află tunul cel mare, la poalele lui! 

— Ai putea s-o prinzi vie? Cam cât aur, vrei? întrebă pașa. 

— Să zic așa, cât cântăresc eu, atât de trudnică treabă îmi poruncești, 
luminăţia-ta, mai ales că... 

— Va să zică greutatea trupului tău? i-o reteză beyul, fără a-l lăsa să se 
mai târguiască. Fie! 

Iscoada rămase cu gura căscată, crezând că nu auzise bine. El spusese 
doar o vorbă, ca să arate cât de greu de înfăptuit ar fi prinderea Doamnei. 

— Treabă anevoioasă şi cu primejdie, înălțimea-ta, se tângui iscoada, 
lingușindu-se. În jurul ei sunt toţi boierii moldoveni... 

— Șacali fricoşi! îi luă vorba din gură beylerbeyul. Cândva, strămoșii 
lor vor fi fost niște viteji, după cât se spune, dar cei de azi s-ar înghesui să- 
mi pupe tălpile şi mi-ar aduce-o pe stăpâna lor legată-fedeleş dacă le-aș 
porunci-o. Îs la fel de lacomi ca şi tine! 

— Vezi, slăvite, că mai sunt şi cei doi gineri şi lefegiii nemți și... 

— Cumva, nu te mulţumești cu ce ţi-am făgăduit? 

— Biruinţa şi zălogul de nepreţuit pe care-l aduc luminăţiei-tale nu se 
bucură de mai mare preţuire? 

— N-am zis ba, dar am socotit că plata e îndestulătoare, ori poate că... 


— De s-ar putea, cuteză iscoada, ziceam că... poate o dregătorie la 
curtea Moldovei... barem un postelnic, ori comis, pentru început... 

Seraskerul pricepu îndată şi văzându-l într-atât de lacom mai că-i 
venea să poruncească să fie jupuit de viu, dar, cum se dovedise destul de 
iscusit până atunci, hotărî să-l mai rabde. 

— Dacă numai atâta-i vorba, fie-ţi după voie! De mă înșeli însă, nu 
scapi de mâna mea nici în gaură de șarpe! 

Jurându-se pe tot ce avea mai sfânt, iscoada făgădui că avea s-o dea 
prinsă pe mândra prinţesă moldovenească și, sărutând papucii beyului, ieşi 
târându-se cu umilință. Beylerbeyul scuipă scârbit în locul unde 
îngenunchease nemermica iscoadă, dar pe dată se însenină și un zâmbet rău 
îi cutreieră obrazul. 

Dincolo, în tabăra creștină, după isprăvirea slujbei dumnezeiești, un 
amărât de ţăran moldovean, vorbind leșeşte, ceru să fie îngăduit la măria-sa 
Doamna. Un ostaş îl împinse cu halebarda, răstindu-se la el, dar omul nu se 
lăsă cu una cu două, ridicând glasul, anume spre a fi auzit din cort. Pe 
neașteptate se ivi însăşi doamna Elisabeta, lăsând muţi de uimire pe oștenii 
ce se împotriviseră până atunci, căci falnica prinţesă îl pofti pe ţăran s-o 
urmeze. 

— Măria-ta, s-au oprit în colţul dealului, spuse ţăranul, care nu era 
altul decât iscoada din cortul lui Iskender-pașa. 

— Asta am aflat și eu, pan Wakowski, aşa că nu-mi vesteşti mare 
lucru, răspunse Doamna cu destulă răceală. 

Era o femeie abia trecută de 40 de ani, dar în plinătatea farmecelor, 
cum nu s-ar fi putut lăuda nici altele mai tinere. Aerul trufaş pe care-l avea 
în orice împrejurare și înfățișarea ei de împărăteasă bizantină nu îngăduiau 
nimănui s-o înfrunte, nici măcar cu privirea. Întotdeauna se îmbrăca 
asemenea doamnelor de la curtea Cracoviei, iar brocartul şi horbota de 
Flandra arătau marea bogăţie şi gustul deosebit al frumoasei prințese. Deşi 
se afla în miez de vară, purta o rochie de mătase verde, încheiată până la gât 
cu bumbi de rubin și cusută cu mărgăritare în meșteşugit arabesc în dreptul 
torsului. Chiar și tichia de pe creştet, tivită cu fir de aur și garnisită cu 
nestemate, era din aceeași mătase, potrivindu-se de minune cu ochii ei de 
smarald şi cu întunecimea părului. 

— Ridică-te și stai în jilt, pane! îl îmbie cu ceva mai multă blândeţe, 
văzând că cel îngenuncheat nu cuteza să se mai salte. Vorbeşte tot ce ştii! 


— Slăvită stăpână, bănuiam că aţi aflat de oprirea păgânului, dar nu 
ştiu dacă aţi fost vestită că nu-s mai mulţi ca la vreo opt mii de oameni, mai 
mult akingii şi pleavă, cu patru guri de foc rămase încă din vremea lui 
Sinan-paşa. 

— Bine, dar ienicerii... spahiii?! se miră doamna. 

— Oaste de adunătură, slăvită stăpână. Ce-i mai de soi abia s-a urnit de 
la Obluciţa. 

— Nu cumva i-o fi luat Dumnezeu minţile lui Iskender, de mă înfruntă 
cu asemenea oșteni? 

— N-avea cum să ştie că va da peste vitejii noștri, el socotind că până 
la Kameniţa nu va întâmpina împotrivire. 

— Să nu ne izbească Galga-soltan, pe de lături, se îngrijoră principesa. 

— Nici nu s-au mişcat din Perekop, fiindcă au năvălit asupra lor 
nogaii. 

— Bine ar fi să fie precum spui, pan Wakowski, răsuflă ea ușurată. 
Dumnezeu să te răsplătească pentru veştile bune ce le aduseşi! Trufașul turc 
are să fie zdrobit, prin vrerea celui de sus. Nu pricep, totuşi, cum de s-a 
avântat cu atâta uşurinţă în ţară străină, lăsând oastea la Dunăre? 

— O fi vrut să-l sperie pe Bethlen, ca să-l facă să trimită zahareaua, că 
de nu, și-ar fi trimis oamenii lui s-o ridice şi nu i-ar fi fost pe plac. 

— Apăi dacă-i aşa, zâmbi Elisabeta-doamna, atunci numai cazacii lui 
pan Kozlowski sunt îndestui spre a-i pune pe goană pe nesăbuiţii păgâni. 

— Chiar așa nu, măria-ta, dar husarii de s-or repezi, nu-i mai prindem 
pe turci decât la vadul Dunării. 

Un surâs fericit îi lumină faţa, făcând-o şi mai frumoasă. Se ridică, 
silindu-l şi pe leah să facă la fel, după cum era bunacuviinţă, dar îl împinse 
ușurel să se așeze, căci îi plăcea să stea de vorbă cu supușii ei privindu-i de 
sus. 

— Pe lângă răsplata ce ţi se cuvine din plin, dragă prietene, voi pune 
vorbă bună şi la vel-armaşul Nicoriţă să grăbească nunta cu fie-sa, căci de 
vrut ginere nu mai încape vorbă că te vrea. 

— Dar fata? 

— Are să se supună voinţei părintești, după datină. De fapt ar fi trebuit 
să sosească împreună cu mama ei la curtea domnească, dar plecarea noastră 
în pripă le va fi întors din cale. Când ne vom înapoia, după ce-l batem pe 
păgân, eu şi cu Vodă am să vă fiu nașă, precum i-am și făgăduit boierului. 


— Măria-ta! îngenunche Wakowski, dând să sărute poala prinţesei, dar 
aceasta se trase înapoi. 

— Scoală-te şi fii pe pace, fiindcă eu ţin la supușii mei credincioşi. Ara 
trebuinţă între tigheceni și orheieni de un bărbat cu virtute, dar și cu 
viclenie, spre a supune cerbicia lor. An de an se sumeţesc golanii împotriva 
stăpânirii iar domnia-ta cum le cunoşti graiul lesne vei putea să-i aduci la 
ascultare, fie chiar și spânzurându-i de fiecare cracă din codrii aceia 
blestemaţi. 

Vorbiseră până atunci în limba leahului, dar deodată prinţesa începu a 
râde, luând-o pe româneşte: 

— Ce-ai zice matale, boierule, să-ţi schimbăm numele? Nu pentru fată 
ori socri, că ei se dau în vânt după șleahtici, ci ca să nu zică ţăranii că le 
vine stăpân străin și să-și facă de cap. [-ar place să-ţi spunem... Văcaru? 

— Am să fac precum îmi poruncești, prea-slăvita mea stăpână, se 
închină Wakowski, dovedind astfel că nu minţise zicând că ştie vorbi 
românește. 

De mirare era faptul că văduva lui leremia-vodă, femeie cu mintea 
coaptă, dădea ascultare acestui șleahtic vânturatic, scuturat de sărăcie şi 
mare poftitor de înavuţire pe orice cale. Măria-sa avea ştiinţă că mama 
acestui fluşturatec era din neamul Konieţpolski, hatmani ai coroanei şi cu 
mare vază în rândurile şleahtei. Tot ce era leşesc avea mare preţ în ochii ei 
şi de aici sprijinul dat lui Wakowski, care știuse să i se vâre pe sub piele 
făcând-o a crede că altă slugă mai credincioasă nu ar fi avut. Ceea ce tare-i 
mai plăcea! Departe de ea gândul că același om fusese numai cu câteva 
ceasuri mai devreme la fel de umil îngenuncheat la picioarele dușmanului, 
vânzând-o pe aur. 

Noaptea s-a aşternut peste fire şi oameni şi dobitoace se lăsaseră în 
mrejele dulci ale somnului, căci a doua zi nu se ştia cine avea să mai scape 
din încleştare. Vara era încă stăpână pe meleagurile Țării de Sus, iar greierii 
desfătau urechile oamenilor cu ţârâitul lor atât de plăcut pentru unii, 
chinuitor pentru alţii. Câte o pasăre de noapte își chema suratele, trecând în 
zbor pe deasupra taberelor adormite, iar vreo cămilă, visându-se undeva 
prin pustiurile Asiei, scotea răgetul ei mai puţin cunoscut pe plaiurile 
moldovene. Dinspre Drăcșani se auzea uneori lătrat de câine şi urlet de 
moarte, fiindcă sătenii se băjeniseră către alte păduri, mai ferite din calea 
năvălitorilor, lăsându-și vatra pustie. 


Ziurelul de ziuă încă mai strălucea când geana răsăritului prinse a albi 
calea soarelui, iar akingiii, cu toată porunca beylerbeyului de a nu se dezlipi 
de lângă tunuri, se avântară în șa, năpustindu-se asupra taberei creştine. 
Amarnică nesupunere, care a fost plătită cu viaţa de către cei mai lacomi, 
căci pentru pradă se repeziseră, dar au fost întâmpinați de plumbii lefegiilor. 
Încercând şi un al doilea iureș, n-au izbutit decât să mai piardă şi alţi 
oameni, precum şi să pună în picioare amândouă părţile, acum gata de 
încăierare. 

Iskender-pașa, roșu de furie, se aruncă asupra unui akingiu și dintr-o 
lovitură de iatagan îl descăpăţână pe loc. Nenorocitul îi fusese mai la 
îndemână, dar nici căpeteniile nu mai puteau fi pedepsite, fiindcă toţi îşi 
dăduseră tributul de sânge. Din astă pricină, porunci lui Bali-beg ca 
nesupușii călăreţi să fie înlocuiţi cu beşlii, iar cei rămași în viaţă dintre 
akingii să fie prinşi și puși în lanţuri, până după luptă. 

Elisabeta-doamna, încă somnoroasă, ieși din cort și dădu cu ochii de 
același Wakowski. 

— Nu cumva ţi-ai făcut somnul de noapte la pragul domniei-mele, pan 
Wakowski? 

Acesta nu mai apucă să-i răspundă, fiindcă o bubuitură grozavă, 
urmată de răcnete, se auzi în vârful pintenului. Tunul cel mare trăsese prima 
ghiulea şi, nefiind bine priponit, se rostogoli la vale peste oștenii mai puţin 
sprinteni. Deși nu era primejdie vădită, Wakowski se repezi și o trase pe 
Doamnă, acoperind-o cu trupul său, apoi se dezlănţuiră tunurile din 
amândouă părţile. 

— Îți mulţumesc, prietene! zise prințesa, rânduindu-și veșmintele. Am 
să ţin minte şi astă dovadă de credinţă. 

Ghiulele cădeau care pe unde, întrucât și unii şi alții trăgeau la 
nimereală, fără a pricinui pagube mari. Wakowski însă se urcase pe dată în 
locul tunului prăvălit, aruncându-și privirea asupra câmpului de bătaie. Se 
înţelege că va trece de partea celui mai tare, dar până acuma nici unul n-o 
dovedise. 

Pan Samuel Korețki aştepta liniștit să se desfășoare cele dintâi harţuri, 
pentru ca mai apoi sa poruncească cine să intre în foc, după cum se va fi 
desfăşurat vrăjmașul. Era firesc să aibă în jurul său pe toate căpeteniile 
oastei şi nici n-ar fi lipsit dintre ei. Pentru aceea fu destul de stingherit când 
primi porunca să se înfățișeze mamei-soacre. Înjurând în sinea lui, porni 
bombănind în barbă. 


— Ce se întâmplă? întrebă ea de cum îl văzu. 

— Deocamdată nimic, mărită doamnă! fu răspunsul cam băţos al 
ginerelui. S-au repezit la harţă akingiii, după cum li-i obiceiul, dar bătaia se 
va încinge abia o dată cu intrarea spahiilor şi ienicerilor. Aceştia nu s-au 
zărit încă. 

— Nici n-ai să-i vezi! răspunse prinţesa. Sunt încă pe drum și abia în 
trei ori patru zile vor ajunge aici. 

— De unde ştiţi? 

— Am şi eu ochii şi urechile mele! zâmbi încrezută mama-soacră 
aruncându-și privirea asupra lui Wakowski, care stătea umil într-o parte. 

Pan Korețki se uită și el într-acolo și-l zări pe acel nepot scăpătat al 
Koniețpolskilor, în care nu prea avea încredere. Prea îi era vicleană 
căutătura şi prea cu ușurință se umilea în faţa celor mai puternici. 

— Până una, alta, vor trage tunurile și după ce se vor mai potoli vom 
vedea dacă sunt ieniceri au ba, răspunse Korețki neluându-l în seamă pe 
şleahtic. 

— Ba ai să bagi pe dată în luptă oștenii lui pan Kozlowski şi în urma 
lor husarii, ca să-i spulbere pe păgâni și să nu ne mai pierdem vremea de 
pomană. Îl poţi lua pe Iskender pe nepregătite având numai akingii și 
strânsură de-a doua mână, dar mai pe urmă îi vin ajutoare şi fi-va mai greu. 

— Socoate, oare, milostiva doamnă că turcul a venit în urma noastră 
numai cu oșteni slabi?! 

— Negreșit! Bagă călăreții în bătaie și să isprăvim! 

Korețki se înclină în faţa prinţesei, deşi nu-i era deloc la socoteală să 
primească porunci de la o muiere, fie ea chiar şi doamna țării, dar pe de altă 
parte se gândi că prăpăditul de Wakowski va fi știind el ceva. „Dacă nu sunt 
ieniceri şi nici spahii, a noastră-i biruinţa!” își zise el în gând. „Dar de-or fi 
undeva dosiţi?!” Oricum avea să încerce, dar în locul husarilor porunci să 
atace călărimea moldoveană a lui boier Nicoriţă și aduse dinspre spate şi 
pedestrimea glotașă a lui Bucioc. 

La năvala creştinilor pâlcurile de beșlii se prefăcură a fugi către sat, 
atrăgându-i astfel pe călăreţii lui Nicoriţă, iar când ajunseră mai către coada 
iazului se întoarseră vijelios, aruncându-i în apă, cu cai cu tot. Cei care au 
mai scăpat cu greu au ajuns înapoi, stârnind mare încurcătură. 

Din locul unde se afla, Koreţki văzu cu uimire că glotaşii lui Bucioc 
pătrunseseră adânc în rândurile turcilor, fără ca aceştia să le pricinuiască 
vreun rău, în vreme ce hatmanul lor se zbuciuma călare răcnind la ei să se 


întoarcă în tabără. Cu greu şi-a dat seama că acei oameni, strânși cu sila, 
treceau de partea turcilor, oare le făceau loc să iasă din luptă în spatele 
dealului și erau daţi în grija yarmak-ului. Bucioc fu singurul care izbuti să 
se înapoieze, croindu-și drum cu spada. 

Un blestem îngrozitor fu răspunsul lui Koreţki la cele văzute și porunci 
năvala husarilor. Era tocmai greșeala pe care o aştepta şi Iskender-pașşa, 
fiindcă în acest fel se dădea putinţă ienicerilor să pătrundă de partea cealaltă 
a apei, pe la coada iazului. Asta, în vreme ce floarea oștirii leșeşti îşi pierdea 
vremea fugărindu-i pe beșlii şi gloata pedestrașilor. 

Pan Wakowski văzuse toate aceste mișcări și învăluiri și a priceput pe 
dată că izbânda va fi de partea turcilor. Dacă ar fi coborât de pe pintenul 
dealului, cum era cinstit din partea lui, și ar fi spus că ienicerii vor 
străpunge apărarea taberei, s-ar mai fi găsit o portiță de scăpare pentru 
Doamnă şi curte. Dar cum era să facă aşa-ceva, când el însuși dăduse 
încredințare că nici spahii nici ieniceri nu erau de faţă? Aruncase sorții şi 
aceștia căzură de partea turcului, de la care s-ar fi bucurat de bogăţie și 
cinste, măcar că pierdea o mireasă tânără, dar pe care nici n-o cunoştea. 

Prinţesa încă nu aflase nimic despre desfăşurarea bătăliei, așa că fu 
lesne pentru Wakowski s-o liniştească zicându-i că au intrat în luptă husarii. 

— De m-ar fi ascultat de la-nceput, acuma ne-am fi odihnit biruitori, 
făcu ea ca o adevărată căpetenie. 

— Nici acum nu-i prea târziu, căci păgânii fug mâncând pământul. 

— Da” de unde, mărită stăpână, se auzi vocea răgușită a lui Bucioc. 
Numai niște călăreţi bezmetici sunt urmăriţi de husari, că păgânul și-a bătut 
joc de noi, atrăgând toată călărimea într-o capcană. lenicerii însă au 
străpuns pe la spate. Trebuie să fugi, milostivă doamnă, că altă scăpare nu-i! 

— Ce vorbeşti domnia-ta, hatmane? De unde ieniceri? Ce, au şi sosit 
de la Obluciţa? Poate că n-ai văzut bine! 

— lacă, poate să dovedească şi Nicoriţă, că mie mi-e ruşine să vă spun 
că am fost părăsit de oaste, adăugă el plecându-și rușinat pletele. 

Vorbeau leșeşte, fiindcă aşa-i plăcea prinţesei, iar boierii ce voiau să 
fie curteni se străduiau care mai de care să stăpânească această limbă. 

În scurtă vreme se ivi şi vel-armașul însoţindu-l pe măria-sa 
Alexăndrel-vodă, cu caii de dârlogi. 

— Să fugi pe dată, milostivă stăpână, şi ia-l şi pe măria-sa, că noi om 
mai ţine piept, dar nu lungă vreme. 


— Hai, mamă! se rugă şi voievodul, măcar că avea o spadă lungă ce-i 
atârna la şold. Iacă, turcii sunt aici! arătă el în spatele cortului. 

— Să fugiiim? răcni Doamna ca o leoaică. Cum o să fugim”! 
Wakowski! Unde eşti, mișelule? Ce-mi tot îndrugai? 

— Tot ceea ce trebuia, „nășică”, răspunse acesta obrăznicindu-se, 
fiindcă turcii îi și împresuraseră. Nu pleacă nimeni de aici! porunci el. Nici 
chiar domnia-ta, tată-socrule, rânji spre vel-armaș, cu toate că mi-ar fi fost 
pe plac să te scap. 

Toţi cei de față rămaseră muţi de uimire, numai prințesa se repezi cu 
un pumnal pe care-l scosese din sân. 

— Mori, nemernicule! strigă ea vrând să-l înjunghie, dar Wakowski o 
apucă de mână, răsucindu-i-o la spate. Cu un țipăt de durere femeia scăpă 
din mână arma ucigaşă și începu să se zbată spre a scăpa din strânsoare. 
Nimeni însă nu cuteză a-i sări în ajutor, căci leahul îi proptise un hanger în 
beregată. 

— Un pas de faceţi, o străpung! 

Aşa dădură peste ei oştenii turci, cărora nici nu le venea a crede că 
puseseră mâna atât de lesne pe beiul Bogdaniei și pe mama lui, pentru care 
beylerbeyul făgăduise o bună răsplată. Pe dată îi băgară în cortul domnesc, 
iar pe ceilalți îi legară-burduf, chiar și pe Wakowski, deși se răţoia le ei 
zicându-le că avea să-i belească de vii pentru neobrăzarea de a-l atinge. 

Când se mai potoli vacarmul bătăliei sosi și Iskender-pașa, spre marea 
bucurie a iscoadei. 

— Aici îs, luminăţia-ta. Eu i-am prins, după cum ne-a fost învoiala! 
Iată, dumnealor, cei de față, pot mărturisi. 

Seraskerul se prefăcu a nu auzi. 

— Dezlegaţi-i pe boierii moldoveni şi spuneţi-le că poruncesc să se 
socotească ei înșiși la ce preţ, în aur, face viaţa lor. Dar numai aur ori 
nestemate, și nimic altceva! Unde-i beiul? 

— În cort, cu mama sa! răspunse unul. 

— Scoateţi afară pe toţi, în afara prinţesei. Am eu grijă de ea! porunci 
Iskender-pașa. Vreau a schimba vreo două vorbe. 

Pe dată se împlini voinţa beylerbeyului și acesta pătrunse în frumosul 
cort. Se lăsă o tăcere înfrigurată, nimeni necutezând a scoate o vorbă. 
Deodată un strigăt de spaimă, înăbușit brutal, îi făcu pe toţi să-și aţintească 
privirile asupra cortului. Dinăuntru răzbăteau gemete surde și bufnituri, 


lăsând să se-nţeleagă că era vorba de o luptă, ori mai curând de împotrivirea 
femeii, dar nimeni n-ar fi îndrăznit să se bage peste ei. 

Într-un târziu, Elisabeta-doamna se ivi despletită, cu capul descoperit 
şi cu frumoasa ei rochie de mătase sfâșiată. Avea paloarea unei moarte, doar 
frumoşii ei ochi de smarald înotau în lacrimi amare. Cu privirea rătăcită şi 
fără nici o urmă din trufia de altădată, stârnind mila celor din preajmă, se 
apropie șovăitoare de boierii moldoveni, fără ca turcii să încerce a o- 
mpiedica. Înţelegând cele petrecute, atât ei cât şi măria-sa voievodul plecară 
capetele. 

— M-a ruşinat păgânul, boieri dumneavoastră! suspină ea ca o dojană 
pentru falnicii bărbaţi ce nu ridicaseră măcar un deget s-o apere. 

Apoi îşi prinse capul în palme și izbucnind în hohote se prăbuşi la 
picioarele feciorului ei, pe care i le îmbrăţișă, acoperindu-le cu frumosul ei 
păr negru. 

— Dragul mamii... măria-ta... să mă uiţi și să nu-l ierţi! 

Atât a mai apucat a spune, fiindcă istovită se prăvăli fără simțţire, 
tocmai când se ivea şi Iskender-pașa. 

— Duceţi-l pe bey și familia lui în cortul meu, cu toată cinstea ce li se 
cuvine, până am să-i trimit la Istanbul. Voi, boierilor, sunteţi slobozi îndată 
ce plătiți răscumpărarea, iar pe șleahtic să-l aibă în pază Kuciuk, cu mâna 
care i-a mai rămas. Are să priceapă el ce vreau a zice! 

— Dar cu mine cum rămâne, luminăţia-ta? sări Wakowski, văzând că 
paşa dădea să plece. 

— Aaa! Da! făcu seraskerul întorcându-se spre el. Nici pe tine nu te- 
am uitat, dar credeam că vei fi dat bir cu fugiţii. Dezlegaţi-l! 

— Cum era să fug, prealuminate? Doar eu am fost cel care i-am prins 
pe toţi! Oştenii care m-au legat ştiu prea bine acest lucru și toţi cei de faţă o 
pot spune. 

— Boierii zic că s-au dat prinşi de bunăvoie, nu-i aşa? întrebă el 
batjocoritor pe vel-armașul Nicoriţă. 

—  Întocmai, milostive stăpân, se tângui boierul, iar ceilalți 
încuviințară din cap. 

Wakowski simţi cum i se urcă sângele în păr de atâta nerușinare, 
tocmai din partea celui ce ar fi trebuit să-i fie socru și chiar se gândise să se 
roage pentru iertarea lui. Îi venea să se repeadă asupra mișelului, dar fu 
oprit de paşă, care-i zise blând: 


— Ai văzut? Să ştii însă că eu tot pe tine te cred şi văd că ţi-ai ţinut 
făgăduiala. După cum ne-am înţeles, ai cerut atâta aur cât îi greutatea 
trupului tău, nu? 

— Da! dădu din cap bucuros leahul. Şi mai era vorba şi de o slujbă... 

— Aceea mai pe urmă! începem cu răsplata în aur. Selim! 

Gealatul cel negru era totdeauna în preajma stăpânului şi de cum se 
auzi strigat i se înfățișă smerit. 

— Bre, Selim! Am făgăduit ăstui ghiaur atâta aur cât îi cântăreşte 
trupul lui. 

— Aşa-i! încuviință repede Wakowski. 

— Auzi? El spune la fel, e pe dreptate, rânji paşa. Plata se cuvine a fi 
cinstită: numai trupul, fără căpățână, aşa că reteaz-o tu ca să nu se poată 
spune că nu mi-am ţinut făgăduiala, apoi vedeţi cât e de greu spre a ști cât 
aur i se cuvine a-i da. 

Lui Wakowski i se păru că n-a priceput prea bine porunca cea cruntă, 
dar când fu înșfăcat de calfele călăului, începu a răcni îngrozit: 

— Nu vreaaau! Mă lipsesc de orice plată! Îndurare, bunule stăpân! N- 
am să mai cer nimic, numai cruţă-mi viaţa. Nu-i drept să fiu astfel răsplătit, 
pentru tot ce-am făcut... 

— Ba da! se răsti Iskender. Apoi se domoli și urmă zâmbind: Nu 
spuneai chiar tu că aşa ne înțelesesem? Pentru ce n-ai pomenit atunci și de 
căpăţână, că doar îţi era pe umeri? Cum de ai uitat-o, dacă ţii atâta la ea? Ai 
fi căpătat şi mai mult aur! 

HANUL „LA CLAPONUL CEL PROST” 


Când Marcu deschise ochii, Grazziani tocmai îşi trăsese calul într-o 
parte, făcându-l să se salte în două picioare. Mişcarea neașteptată l-a scăpat 
de cumplita lovitură, şi abia atunci Marcu își dădu seama că el veghease, 
prefăcându-se doar a nu şti că-i urmărit. În clipa următoare sfâșie cu 
iataganul burta calului celuilalt, doborându-l la pământ. Marcu scoase un 
strigăt şi se avântă spre ceilalți necunoscuţi, dar aceştia se repeziră în galop 
spre cel căzut şi săltându-l din goană se pierdură cu el printre copaci. 

— Ce-a fost asta?! ridică din umeri Marcu apropiindu-se. 

— Nălucă, nu! Dar cine or fi, să nu mă-ntrebi! zâmbi Grazziani 
ştergându-și spada de corpul animalului care se zbătea la pământ. Oare pe 
unde i-o fi inima? adăugă el proptind ascuţișul între coastele bietului 
dobitoc şi curmându-i suferinţa. 

— N-ai păţit nimic, măria-ta? schimbă Marcu vorba. 

— Mi-am mânjit iataganul de sânge, dar nici măcar nu l-am zgâriat pe 
atacator. 

— Cine să fi fost? 

— De nu m-am înşelat, parcă am mai văzut faţa unuia dintre cei trei 
care l-au târât. 

— Aş zice că şi eu l-am văzut, atunci, cu raguzanul. 

— Curând au sărit în ajutorul contesei, ori ca s-o răzbune... 

— Să fi fost chiar înţeleşi? 

— Poate să mă înșel, dacă mă gândesc bine, de vreme ce-au apucat 
calea Ardealului... dar mai știi? Raguzanii pot fi în slujba prinţului. 

Întorcându-se în tabără îi găsiră pe toți pregătiți de plecare, iar Pera 
căpătă ultimele îndrumări pentru drum. După vreo două ceasuri se şi aflau 
pe calea pustei ungurești, sub razele arzătoare ale soarelui. 

Merseră așa vreo două zile, fără să vadă ţipenie de om ori fiară. Apoi 
Grazziani porunci popasuri lungi peste noapte, ba chiar și în miezul zilei. 
De unde până atunci grăbise, dintr-odată se schimbă şi cerceta într-una 
zarea, de parcă ar fi aşteptat pe cineva. Întinderea nemărginită a pustei nu 
ascundea pe nimeni și în afara cumpenelor de la fântâni, zile întregi nimic 
nu-ți atrăgea privirea. Uneori sufla o boare care culca la pământ iarba pălită 


de arșița verii. Alteori vreo sălbăticiune înspăimântată le fugea de sub 
copitele cailor fără a-i speria, erau hârciogi ori popândăi și numai o singură 
dată văzură coada stufoasă și roșcată a vulpii, care nu se lăsase alungată de 
călători. Găsiseră o călăuză, om din partea locului, care-și avea semnele lui 
tainice, altminteri nu se știe dacă solul padișahului ar mai fi putut ajunge să 
vadă zidurile Budei. 

Trecuseră de mult peste apa Tisei şi până la urmă dădură peste o 
aşezare omenească, dar fără picior de om, de parcă ar fi fost atinsă de 
molimă. 

— Mezobereny! spuse călăuza arătându-le satul. 

— Cam pustiu, se neliniști Grazziani. Dacă aşa va fi prin toată pusta, 
cam greu vom ajunge la Buda. 

— În partea cealaltă a satului este un han, spuse omul pustei. Poate că 
hangiul nu va fi plecat. 

— Până nu văd o masă, o cană de vin şi o bucată de carne friptă în faţa 
ochilor, n-am să mă cred în altă parte decât în împărăţia morţii... 

Într-adevăr, la ieşirea din sat se afla un han destul de arătos, ba avea și 
o tablă pe care era zugrăvită o orătanie ce semăna a vultur. 

— Să nădăjduim că vom găsi şi altă carne decât cea cu care ne îmbie 
ciudatul nostru hangiu, zise Marcu, bănuind că bondocul ce se apropiase de 
ei cu ploconeli nu putea fi decât stăpânul locului. Curtea părea la fel de 
pustie ca și celelalte gospodării pe lângă care trecuseră, şi nici umbră de 
argat. 

— Ce-o fi cu pustietatea asta, Marcule? Nu cumva să fie vreo molimă. 
Ia întreabă-l! 

Apropiindu-se de hangiu, acesta îi zise pe ungurește: 

— Jupâne, suntem osteniţi, flămânzi și însetaţi și iată-ne la acest vestit 
han, gata să ne ospătăm cum se cuvine. 

— Să-mi fie cu iertăciune, luminate stăpân, dar nimic n-a mai rămas 
după molimă, se văicări hangiul. 

— Hm! clipi șăgalnic oşteanul, scoțând o pungă plină de la brâu. 
Gândeam să te plătim cu galbeni buni, ungurești, şi încă pentru toţi, dar 
dacă n-ai de nici unele, vom căuta în altă parte. 

Omul făcu ochii mari şi începu a-și frământa mâinile dar continua să 
dea din cap a neputinţă, în vreme ce Marcu îi tălmăcea lui Grazziani. 
Deodată însă îl cuprinse spaima, auzindu-l pe străin că-i zice: 


— Stăpânul meu, trimis al măritului sultan, va da poruncă oștenilor să 
curețe molima prin puterea focului. Vor începe chiar de aici și pe urmă 
satul. 

— Joi, Istenem! suspină borţosul prăbușindu-se la picioarele cailor. 
Sunt amărât și sărac precum lov, nefericitul de mine! Milostive stăpân, dar 
pe aici încă n-a ajuns chiar molima... 

— Deci se mai găseşte câte ceva? 

— Se găsește!... Se găsește, nobile domn, cum să nu se găsească, 
pentru asemenea oaspeţi? 

— Atunci e bine! hotărî Marcu tălmăcindu-i și stăpânului său. 

Acesta scoase la rându-i o pungă și i-o aruncă hangiului. 

— Pune-te pe treabă şi vei mai căpăta! 

Grăsanul se ridică bucuros și începu a striga printre acareturi. Pe dată 
se iviră tot felul de feţe, mai curând curioase decât speriate. Stăpânul dădu 
poruncile de trebuință, apoi veni să se linguşească pe lângă Marcu, pe când 
oşteanul se dezmorţea după ce descălecase laolaltă cu ceilalți. 

— De când mă ştiu, măria-ta, turcii n-au plătit niciodată, pe oriunde au 
trecut. Au luat tot ce-au poftit și duși au fost, aşa că de asta ne-am cam 
temut, dar să știi că nu-i nici o molimă. 

— Am bănuit eu. Dar ce-i cu oamenii din sat? 

— Apăi, s-a aflat din vreme că vin oștenii padişahului și cu toţii s-au 
dosit prin ascunzişurile pustei, dar acuma, de le-oi da de veste că sunteţi 
soli, au să se întoarcă. 

Bătătura prinsese viaţă sub pașii zoriți ai slugilor, iar cârâitul găinilor 
şi behăitul berbecuţilor înjunghiaţi arătau că jupânul semăna mai curând cu 
Iov de pe vremea când era bogat. 

— Cum se cheamă apa de colo, că doar n-o fi iar Tisa, pe care am 
trecut-o de vreo câteva ori? întrebă solul turcesc. 

— Crișul! răspunse hangiul. Se adună toate trei din Ardeal şi se varsă 
mai la vale în Tisa. Aţi mers într-una prin preajma apei, că altfel n-aveaţi 
cum să vă întâlniți de atâtea ori cu Tisa. 

— Asta va să însemneze că şi peşte se află din belşug? 

— Mai încape vorbă?! Chiar deunăzi am prins vreo câţiva crapi de 
toată frumuseţea, numai răbdare să aveţi domniile-voastre, că nimeni n-a 
plecat neomenit de la mine. 

— la spune, hangiule, se înveseli solul, după ce-și spălase gâtlejul cu o 
cană de vin roşu, ce scrie acolo sus, lângă orătania zugrăvită pe tabla din 


par? 

— Păi... numele hanului: „La claponul cel prost 

Până şi Kerim-efendi, oare zâmbea foarte rar, izbucni în râs auzind 
asemenea caraghioslăc. 

— Dar ce-ţi veni să-l botezi atât de ciudat? 

— Să vezi, înălțimea-ta! Noi avem mulţi claponi, dar sunt tare proşti, 
că pe dată se lasă tăiaţi, de vin muşterii de seamă ca domniile-voastre. 

Alte hohote răsplătiră vorbele şugubăţului hangiu. 

— Şi eu care-l credeam zevzec, făcu Marcu. 

Voia bună începu a pune stăpânire pe toată suflarea de la han, mai cu 
seamă când se iviră şi câteva slujnicuţe, care făcură să le salte mustaţa 
vajnicilor călăreţi ai padișahului. 

— Cum se face că n-ai nici un mușteriu? vru să ştie solul. 

— Să fiu cinstit, înălțimea-ta, au fugit cu toţii încă de cu seară, când s- 
au întors iscoadele mele de la Bekescsaba şi ne-au vestit sosirea domniilor- 
voastre. 

Deslușind că Marcu tălmăcea pe sârbeşte, gazda își arătă mirarea: 

— Nu cumva îţi fi creştini? Sunteţi sârbi? 

— Oştenii se închină Profetului, dar noi cu adevărat creştini suntem, 
încuviință Marcu. 

— Pricep acuma pentru ce se poartă turcii atât de blând. Plata 
domniile-voastre o veţi face? 

— Fii pe pace! Trudeşte-te să ne mulțumești și n-ai să rămâi cu 
pagubă! 

Mai povestiră de una de alta până la ivirea lunii, căci Grazziani 
poruncise masă mare în curte, ca la nuntă. Din loc în loc mocnea jarul pe 
care fuseseră fripți berbecuţi întregi ori faimoşii claponi, iar ţepușele rămase 
stinghere în preajmă vădeau că şi crapii scoși din Criş îndestulaseră cina 
călătorilor. Dinspre pustă se auzea lătratul vulpii și venea o boare răcoroasă 
cu aromă de iarbă pârguită și de fân cosit. Abia târziu în noapte se traseră la 
culcare, însă chiar şi după aceea se mai auzeau destule glasuri și chicotele 
slujnicuţelor înghesuite prin vreun ungher. 

Aşa petrecură câteva zile, timp în care solul călărea zilnic prin pustă, 
de unul singur, cerceta zarea cu privirea, nelăsând nici o îndoială că era în 
aşteptare. Îl întrebase pe hangiu despre nişte drumuri ce păreau a se 
încrucișa chiar la Mezobereny şi parcă se hotărâse să aștepte acolo pe 
cineva. 


[> 


Trecuse mai bine de o săptămână fără să se arate picior de călător prin 
preajmă, fiindcă aflau din vreme și ocoleau hanul unde se aciuiseră turcii. 
Hangiului însă nu-i părea rău, întrucât solul padișahului avea grijă să-l 
răsplătească numai cu bani de aur, cea ce nu căpăta el în toate zilele. Către 
seară, se ivi ca din pământ un călugăr cerşetor şi-i ceru adăpost peste 
noapte. Să fi vrut însă nu mai avea nici măcar un ungher unde să-l lase să 
doarmă, așa că dându-i un codru de pâine îl îndrumă la vreun om din sat. 
Spre uimirea crâşmarului, monahul zvârli cât-colo pomana şi se răsti: 

— Nu vrei a pricepe că sunt un călător care plăteşte asemenea 
celorlalți? Poftesc ceva de mâncare și o cană cu vin! trânti el cu pumnul în 
masa la care se așezase. 

Pe hangiu îl bătea gândul să-și pună slugile să-l alunge pe neobrăzat, 
dar interveni solul turcesc, după ce străinul îşi apucase crucea de la gât şi o 
întoarse pe partea cealaltă. 

— Nu cumva relicva de la gât e de la sfântul mormânt? întrebă el, 
arătând spre pieptul călugărului. 

— Cu lemn din sfânta cruce! răspunse acesta sărutând-o cu evlavie. 

— Jupâne, poftesc să fie găzduit acest om sfânt într-o odaie cât mai 
arătoasă, pe care o treci în socoteala mea. Este oaspetele meu! 

Hangiul nu știu ce să mai creadă, dar n-avu încotro și trebui să se 
supună. Totul era ciudat la acest „turc creştin” şi nu mai înţelegea nimic, de 
parcă ar fi trăit pe o altă lume decât cea cunoscută până atunci. Pentru 
început, acesta îl luă pe monah în odaia lui, iar jupânul ar fi fost şi mai uluit 
dacă ar fi înţeles ce-și spuneau ei, ca doi buni prieteni, dar vorbeau pe limba 
lui Dante şi el n-o cunoștea. 

— Excelenţă, începu călugărul. Alteţa-sa arhiducele Ferdinand vă 
încredinţează că nu are să vă pară rău. V-a spus şi în scrisoare că Moldova 
este mai bună, pentru început. 

— Mă rog, nu zic nu! Mi-e ciudă însă dacă în locul meu îl pune în 
Ardeal pe Hommonay. 

— Dar nu-i chiar aşa! se împotrivi călugărul. Alteţa-sa dorește ca mai 
întâi să-şi dobândească scaunul voievodul pribeag Radu Șerban şi îndată 
după aceea excelența voastră să fiți înscăunat la lași. Pe Bethlen cu greu ar 
fi putut să-l urnească, dacă cele două provincii de peste munte nu vor fi în 
mâna prietenilor, abia după aceea ar putea fi izgonit manu militari. Că va 
veni Hommonay, ori altul, rămâne de văzut! Dar de ajutorul lui este 
trebuință, ca să poată fi prins Bethlen ca într-un cleşte. 


— Bine! Atunci să-i spui alteţei-sale să treacă pe numele meu moşia 
Altenburg şi să se îngrijească să-mi vină la vreme banii, nu mai departe de 
Buda. 

— Păi, am adus şi eu ceva... 

— Dacă sunt în traistă, socot că nu-s îndeajuns, fiindcă am cheltuieli 
foarte mari și turcu-i lacom. Trebuie să împart în dreapta şi în stânga. 

— Veţi primi, excelenţă, totul, după cum a fost înţelegerea. Să nu uitaţi 
însă că până la căderea zăpezii pacea trebuie să fie iscălită. 

— Eu îmi ţin făgăduiala, și nu cu întârziere. Pentru asta însă am nevoie 
de bani şi sprijin. Alteţa-sa poate că nu știe că ambasadorul vostru de la 
Poartă, acel Czernin, este bun prieten cu Mare Antonio Borisi, cel mai mare 
dușman al păcii dintre voi şi turci, și asta nu poate fi pe placul marelui vizir. 
Să fie înlocuit! 

— Am să-i spun totul alteţei-sale, făgădui monahul. Mâine în zori am 
să şi plec, nădăjduind că în câteva zile voi fi acasă. 

— Pe jos n-ajungi prea curând. 

— Oamenii mei și calul mă aşteaptă nu prea departe de aici, în pustă, 
fiindcă domnul consilier Mollart a socotit că nu trebuie să afle nimeni de 
întâlnirea noastră. Poate şi faptul că am fost poftit în odaia asta nu este prea 
nimerit... 

— Fii liniştit, că nu-i nici un străin pe aici, în afara oamenilor mei. Cât 
despre întâlnirea viitoare, se va folosi întrebarea: „Domnia-ta faci 
neguțătorie?”, iar răspunsul va fi: „Nu, sunt în slujba domniei!” Asta 
înseamnă că nu am de gând să aştept prea mult până să capăt scaunul 
moldovean, dar să nu se mai schimbe iar învoiala, că mă înfurii și nu mai 
stau de vorbă cu nimeni! 

— Nu vă mai mâniaţi, excelenţă, fiindcă totul are să fie bine şi se va 
isprăvi odată şi cu domnia asta a turcilor în Europa. 

— Să te audă Dumnezeu! Până atunci ne despărțim și, după cum ne- 
am înţeles, următoarea întâlnire la Buda? 

— Prea-bine! 

— Şi... să nu uit! La intrarea mea în Praga poftesc să am toate 
flamurile desfăşurate și să-mi cânte muzica noastră. 

— Peste putinţă, excelenţă! Nici un sol otoman nu a pătruns în orașul 
împărătesc în acest fel. S-ar putea crede că veniţi ca învingător şi s-ar 
supăra întreaga creștinătate dacă am da slavă unor musulmani. 


— Dar eu sunt creştin, domnule! Și, pentru izbânda mea, am trebuinţă 
de această primire. Împăratul nu are nimic a pierde dacă încuviințează. N- 
are decât să-și pună câlți în urechi și să se lege la ochi până ajung eu la 
gazdă. 

— Greu, excelenţă, greu de tot! oftă călugărul. 

— Dar nu peste putinţă. Aş fi în stare să mă întorc iar la Istanbul, chiar 
de sub zidurile Oraşului de Aur, dacă nu mi se face voia. N-aveţi decât să vă 
găsiți un alt om! 

— Nu vă făgăduiesc, dar am să caut să-l lămuresc pe alteţa-sa şi socot 
că se va împlini voinţa excelenţei-voastre. Mâine în zori nu voi mai fi, aşa 
că în acest sac veţi găsi banii ce i-am adus. 

— Şi restul precum am zis! 

Îndată ce misteriosul călugăr s-a făcut nevăzut, solul a poruncit 
plecarea, spre dezamăgirea slujnicelor care se uitau cu ochi galeși la flăcăii 
Anatoliei, dar tot hangiului îi părea cel mai rău. Căpătase bani buni de la 
darnicul mușşteriu și tare ar mai fi poftit să-l revadă, așa că-și făcu socoteală 
să se arate cât mai cinstit. Jertfi astfel câțiva ducați pe care îi înapoie 
zicându-i că erau prea mulți și că la hanul lui nimeni n-a fost tras pe sfoară, 
din care pricină mai veneau şi altă dată. 

Pătrunzând în întinderea pustei, alaiul se aştemu drumului fără a se 
mai uita dacă li se aţine careva pe urme. Și totuși undeva, la marginea zării, 
un călăreț se pierduse într-un galop nebunesc. 

HRUBA 


— Pune mâna pe spadă, nepoate, și arată ce ştii să faci când musafirul 
nepofitit îţi trece pragul, chir dacă noi i-am deschis poarta! strigă stareţul. 

Mihai văzu că după ce pătrunseră vreo douăzeci de tătari cele două 
porți masive, date de perete, fură înlocuite cu un grătar uriaş de fier, 
oprindu-i pe ceilalți. Apoi se închiseră din nou, parcă anume ca cei din afară 
să nu mai poată vedea ce vor păţi tovarășii lor prea cutezători. Tânărul 
apucă pe dată spada şi se avântă și el în iureșul încăierării pe întuneric. Îi 
puteai ghici pe tătari numai fiindcă intrau călare, dar odată doborâţi era greu 
să-i mai deosebeșşti. 

— Loviţi-i! răcnea egumenul, uitând de toate poruncile dumnezeieşti, 
care cereau să nu faci asemenea păcat. Unu să nu scape! 

Se porni pe dată un adevărat măcel, cu strigăte de amândouă părţile, 
iar numărul năvălitorilor începu să scadă simţitor. Din umbra zidurilor, nici 
un călugăr nu greşea ţinta, doborând cu dibăcie și cal şi călăreț. Pamfilie 
răsucea faimosul său toiag devenit acum o măciucă înfiorătoare și nu puţini 
au fost cei îngenuncheaţi pentru totdeauna în faţa oastei Domnului. 

Izbânda era sorocită apărătorilor și nimeni nu se mai îndoia de aceasta, 
cu toate că tătarii se căzneau să arunce peste ziduri săgeți aprinse. 

— Nicanoare, taică, se auzi vocea starețului pe deasupra vacarmului, ai 
grijă de nutrețul vitelor. Ia câţiva oameni şi băgați de seamă ce-i p-acolo, că 
aici s-a cam isprăvit. Nu cumva să aprinză fânul, nememicii! 

N-apucă să-și termine vorba când o pălălaie uriașă izbucni în spatele 
bisericii, unde se aflau acareturile. Lumina de-o clipă a fost îndeajuns ca un 
tătar încă nedoborât să se repeadă în spatele stareţului și să-i străpungă 
coșul pieptului. Nu mai apucă tătarul a face vreo altă mişcare, că Mihai îl şi 
înjumătăţi, cu o lovitură de trăsnet. Ce folos însă? Bătrânul de-abia își mai 
găsi glasul spre a-i mulțumi nepotului: 

— Așa, nepoate! M-ai izbăvit de ticălos, dar m-a cam înţepat... 

O tuse înecăcioasă îi opri vorbele în gâtlej, iar puterile îi slăbiră cu 
totul, încât cu greu prinse a se sprijini pe tânăr. 

— Nu trageţi voi blestemata asta de armă, ci chemaţi pe Isaiia, că el 
are meșteșugul lui anume. 


— Taică Isaiiia! răcni Mihai. Taică Isaiiia! Chemaţi-l degrabă careva! 

Pe dată începură a striga care mai de care, iar unii și alergară să vadă 
ce se întâmplase cu tânărul străin care cerea ajutor. 

Lupta contenise, că nici cei rămași dincolo de porți nu mai dădeau 
semne de viață, părându-se că nu mai nădăjduiau să mai răzbească 
împotriva monahilor și se lăsaseră păgubași. Din când în când se auzeau 
gemetele răniților, fie păgâni, fie creștini, căci în faţa morţii și a durerii 
parcă nu se mai deosebeau. 

Pamfilie răsufla greu și îşi pierduse de tot simţirea, când se ivi cuviosul 
Parfenie. 

— Apucaţi-l cu băgare de seamă, să-l punem pe o cergă şi să-l ducem 
la adăpost în biserică. Și mai strigaţi-l pe Isaiia, că doar nu și-o fi dat duhul 
tocmai acum când îi mai multă trebuinţă de el! 

Din pricina vâlvătăii de la șira cu fân se vedea acum ca-n miezul zilei, 
deslușindu-se morții de răniţi, dar nu mai apucară să se îngrijească și de asta 
fiindcă pe neașteptate începu să bată, într-o dungă, clopotul cel mare al 
monastirii, vestind primejdia morţii. Nu pentru multă vreme, fiindcă o 
săgeată bine ţintită de undeva din afară puse capăt duiosului dangăt. Fratele 
clopotar bătu aerul cu braţele şi se prăvăli din clopotniţă. 

— Semn rău! se înfiorară cei mai fricoși, făcându-şi cruce, în vreme ce 
Pamfilie îşi veni deodată în simţire și cu voce răgușită se răsti la ei: 

— la nu vă mai văicăriţi ca babele! Puneţi mâna și strângeţi pe cei care 
se mai pot mișca și aduceţi-i aici, poate-i mai oblojim! 

— Şi pe păgâni?! cuteză unul. 

— Vezi-bine, că doar tot fiinţele lui Dumnezeu se cheamă că sunt, iar 
mulţi dintre ei s-or fi căind în ceasul al doisprezecelea și va trebui să le dăm 
taina botezului... mai apucă să îngaime egumenul și iar îşi pierdu 
cunoștința. 

Tocmai atunci sosi și Isaiia, care fără să mai zică ceva își lepădă rasa și 
ca un bun gospodar își sumese mânecile cămeșii de tort. Cu multă băgare de 
seamă trase afurisitul de iatagan, aruncându-l cât-colo pe lespedea bisericii, 
puse o alifie anume fiartă, apoi frunze de pătlagină pe răni şi în faţă și la 
spate, după care îl înfăşă ca pe un copil, cu pânză curată de cânepă. 

— Asta-i! făcu el suflând ușurat. Cu voia celui de sus va să scape, dacă 
are zile... 

După oarecare timp, care păru celor de față o veșnicie, bătrânul 
egumen deschise ochii și privi în jur, ba chiar încercă a zâmbi: 


— Pierdut-am auzul, ori cu adevărat câinii de păgâni vor fi plecat? 

— S-au dus pe pustie, taică, îi răspunse blând Parfenie, mângâindu-i 
obrazul cu blândeţe. 

— Nu vă lăsaţi amăgiţi... şopti rănitul. Se prefac numai! Stau la 
pândă. 

Se întoarse apoi spre nepotul său, învăluindu-l cu privirea-i caldă. 

— N-avem a ne mai vedea pe lumea asta, fătul meu... așa a fost să fie! 

— Ba ai scăpat, unchiule! se împotrivi tânărul, uitând înţelegerea ce o 
făcuse de a i se adresa ca unui om al bisericii. 

— Nu pentru lungă vreme, nepoate. Tu să pleci, de-o fi să ne 
răzbească. la aminte, Parfenie! Și să nu uitaţi de fata lui Lixandru, s-o luaţi 
cu voi, ştii tu pe unde. 

Cuviosul dădu din cap că a priceput și scrâșni ca pentru sine: 

— Nu-i ajută cel de sus să facă astă mârșăvie... 

— Poate că doarme la ceasul acesta de noapte și nu știe de noi... 
încercă să șuguiască stareţul. 

— Nu huli, taică! E păcat de moarte! se smeri Parfenie. Mai bine nu 
mai spune nimic, că iacă, Satana te ațâţă... 

— Am să tac în curând şi pe vecie, frate Parfenie. Tu mă știi doar că 
numai la gură sunt spurcat, nu și la suflet. 

— Te iau cu mine, unchiule! sări Mihai. Te duc într-un sat ori la vreo 
curte boierească şi ai să te vindeci. 

Starețul dădu să-i răspundă dar o tuse înecăcioasă îi topi vorbele, și 
deodată se iscă iarăși vacarmul în afara zidurilor, semn că tătarii se 
întorseseră ori își pierduseră răbdarea de a mai sta la pândă și se dădeau în 
vileag cu furie. 

— Spusu-v-am! suspină Pamfilie. Eu n-o mai duc... dar barem să apuc 
să mă așezați unde trebuie... 

Simţind că-i piere glasul făcu un semn nepotului să se apropie şi 
apucându-l de mână îi gâfâi în ureche: 

— Eu rămân... c-așa-i datina! Tu... vezi hruba din altar... îţi arată 
Par... fenie... fugi! Am rămas... puţini și nu... se mai poate. Să vă întoar... 

Clăbuci albi-roșietici îi acoperiră buzele, apoi pe firele bărbii începu a 
i se prelinge parcă vinul rubiniu ce-l băuse mai de cu seară. 

— S-a isprăvit! zise Parfenie închinându-se cu evlavie. 

— Doar nu-l putem lăsa așa! sări Mihai. 


— Se-nţelege! Cât mai ţine ușa bisericii, încă mai avem vreme să-l 
îngropăm, dar fără slujbă, i-om face când ne întoarcem! hotărî cuviosul 
Parfenie, care rămăsese să ţină locul răposatului egumen. 

Trase pleoapele peste privirea mortului, rămasă aţintită asupra icoanei 
Preacuratei, apoi îl apucară cu toţii şi-l duseră lângă peretele din dreapta 
altarului, unde se afla o gropniță anume făcută pentru preacuviosul 
Pamfilie, alături de alți înaintași. 

— N-avem vreme nici de raclă, șopti Isaiia. 

— Când venim acasă! îl linişti Parfenie. Căci venim înapoi negreșit! 
N-auzirăţi ce spuse răposatul? Că asta-i porunca noastră din veac! 

Murmurară zoriţi câte o rugăciune, care le veni în minte, iar la urmă 
spuseră cu toții „Dumnezeu să-l ierte” și Mihai își șterse cu pumnii strânși 
umezeala pleoapelor gândindu-se: ce avea de iertat stăpânul cerului la un 
om bun și credincios cum a fost unchiu-său?! 

Loviturile de  berbece din ușa bisericii deveniseră tot mai 
amenințătoare. Dușmanul era pe aproape şi cei ce mai rămăseseră pe 
dinafară nu mai dădeau semne de viață. Câţiva călugări apucară masa din 
altar trăgând-o într-o parte cu toate câte se aflau pe ea, în vreme ce Parfenie 
se apăsă vârtos asupra unei lespezi din zid. Sub ochii uluiţi ai celor care o 
vedeau pentru întâia dată, la picioarele lor să căscă o hrubă, nezărindu-se 
decât capetele unei scări proptite de buza deschizăturii. 

— Pe rând și cu băgare de seamă! porunci Parfenie. Aprindeţi câte o 
torță şi nu vă înghesuiți. 

— Eu rămân pe urmă, zise Mihai. 

— Nu, că trebuie închisă intrarea şi numai eu o ştiu, se împotrivi 
cuviosul. 

Totuşi Mihai nu se dezlipi de lângă el până ce coborî ultimul călugăr. Îl 
văzu că apucă un vraf de chei, sărută chivotul aurit, așezându-l frumos pe 
masă, după care porni şi el pe treptele scării, după tânăr, nu mai înainte de a 
trage de un drug de fier ce se afla sub podeaua altarului, în hrubă. Cu un 
zornăit surd, greaua lespede ce fusese deasupra se răsuci ca de la sine și 
astupă răsuflătoarea. Nu mai vedeau decât torţa lui Isaiia, care îi aștepta jos. 

Abia atunci Mihai cuteză să-l întrebe pentru ce căraseră cu ei atâtea 
chei. 

— Sunt de la porţile sfântului lăcaș, fiule! Cum avem să ne înapoiem 
dacă le-am pierde?! Sunt cheile ce le-a pus în mâna străbunilor noştri însuși 
măria-sa Ventilă Vodă, şi de atunci multe porţi au fost fărâmate de vrăjmași, 


dar de fiecare dată ne-am întors și le-am făcut din nou, după chei. Așa avem 
să le lăsăm și urmaşilor noştri, câtă vreme va dăinui sfânta monastire Ot 
Menedec. 

— Mai bine s-ar chema Ventilă Vodă... 

— Socot că aşa avem să-i spunem în viitor, că și răposatul gândea 
aşijderea, numai domnia să nu ne stea împotrivă. 

„Cu astfel de oameni, neamul nostru nu piere în veci!” gândi tânărul. 
„Din cenușă, din praf şi pulbere, mereu vor face alte încuietori dacă vor 
păstra cheile credinţei că sunt statornici pe aceste meleaguri. Negreșit mă 
voi întoarce şi eu, cel puţin să pun o floare la lespedea de zid a viteazului 
unchi!” 

Ceilalți se pierduseră în întunecimea hrubei şi nu-i mai ajunseră din 
urmă, rămânând numai Parfenie, Isaiia şi Mihai. Stinseseră torța fără să 
vrea şi acuma bâjbâiau prin întuneric. 

— Barem dacă ar mai fi rămas careva să ne aștepte, că ne scoatem 
ochii fără lumină, mormăi Isaiia. 

— Fii pe pace, frate, că doar nu ai nimic care să te împiedice. Calcă 
voiniceşte, fără grijă, că de-acuma se va fi luminat de ziuă și prin gura 
puţului răzbate o rază de lumină și până la noi. 

— Să ajungem acolo! răspunse Isaiia. 

Totuşi în puţină vreme se zări o geană de lumină, semn că se apropiau 
de ieșire. 

— Ai văzut, nerăbdătorule? îl dojeni Parfenie pe Isaiia. lacă, am şi 
ajuns. De astă-dată eu am să urc cel dintâi, iar voi să veniţi pe rând că nu se 
ştie dacă ne ţine scara pe toţi trei deodată. Tu rămâi la urmă, Isaiio! 

— Lasă cheile la mine, zise acesta văzând că Parfenie le desprinse de 
la brâu spre a le ţine în mână. 

— Nu cumva să se agaţe fără să-mi dau seama, dar de-o fi să le scap, 
voi băgaţi de seamă și le găsiţi, că de nu, cu greu mai facem ceva în beznă. 

Rămaseră amândoi cu ochii spre Parfenie, care se cățăra destul de 
voiniceşte pentru vârsta lui. Scara se clătina de fiecare dată când pășea o 
treaptă și abia atunci îşi dădu seama și Mihai la ce mare adâncime sub 
pământ se aflau. 

— A ajuns! răsuflă Isaiia, făcându-și cruce de mulţumire. Se opri însă 
cu gura căscată, căci de sus se auzi un răcnet, iar cheile monastirii se 
prăvăliră la picioarele lor. A fost poate numai o părere că un juvăț i-a 
înfăşurat grumazul, iar două braţe vânjoase l-au săltat pe greoiul Parfenie. 


— De era vreun prieten, n-ar fi dat drumul cheilor! se înfioră cuviosul 
Isaiia. 
— Şi răcnetul?! se nedumeri Mihai. 

BALUL DE LA CURIE 


Bălgradul era clădit temeinic pe colinele ce străjuiau Murășul în 
molcomul său drum la vale, către Deva, şi cu toate că nu se afla chiar pe 
malul apei, nici o barcă ori altceva plutitor nu s-ar fi putut strecura fără a fi 
zărit de către veghetorii cetății. Nicicând căldura verii nu împuţina apele, 
care se îmbogăţeau în dreptul Turzii cu Arieșul şi mai apoi, ocolind cetatea 
de scaun a Transilvaniei, înghițeau Sebeşul, lățindu-se, dar şi lenevindu-se 
totodată. De-o parte și de alta se întindeau ogoarele semănate cu grâu, orz 
mei şi alte bucate, unele purtând auriul verii iar altele abia dădeau în pârgă. 
Către asfinţit se deslușşeau munţii Zărandului și semeaţa Piatră a Craivii, 
păzitoarea ţării moţilor, în vreme ce către miazăzi albeaţa crestelor 
înzăpezite ale munţilor Făgărașului putea fi văzută chiar şi în zilele de vară, 
fiind o stavilă de netrecut pentru cei ce nu cunoșteau potecile. 

Pe la Bălgrad se încrucişau toate drumurile cele mari încă din vremuri 
demult uitate şi nu întâmplător după prăbușirea ţării ungurești de altădată, 
cu aproape o sută de ani mai înainte, stăpânii Ardealului își luaseră numele 
de crai și aici îşi aşezară scaunul. 

Alteţa-sa serenisimă Bethlen Gabor, dezamăgit de felul cum îi 
merseseră treburile în Banat, s-a întors la Bălgrad, urzind alte plănuiri de 
înlăturare a vrăjmaşului ce-i râvnea domnia. Încercase și forţa bărbătească 
şi vicleșugul muieresc, dar Grazziani se dovedise mai presus de toate, cu 
deosebire de când i se alăturase fostul căpitan al lui Tomșa-vodă. Pe acesta 
bucuros l-ar fi atras luminăţia-sa pe lângă sine, mai ales după ce Agnes i-a 
povestit că o îndrăgise pe Iulia. De asemenea oameni avea trebuinţă orice 
stăpân, să-i aibă în slujba domniei. 

Contesa nu-i spusese tot ce se întâmplase, atunci când s-a întors 
îmbufnată și fără de nici o ispravă, dar era lesne de bănuit că bine nu-i 
mersese. Pentru aceea îi și îngădui să se ducă pe dată la moșia ei de la 
Galda, lăsându-i un răgaz de vreo câteva zile. Și poate că ar fi lăsat-o mai 
mult, dar treburile țării se arătau mai importante, aşa că-i trimise neîntârziat 
chemare la curte. Sosise cardinalul Tosti, trimisul papei de la Roma, şi cu 
toate că alteța-sa era de credință calvinească urmau să se vadă în taină, 
întrucât avea ceva de spus și de la dogele Veneţiei. Prilej mai nimerit pentru 


asemenea întâlniri nici că putea fi altul decât să-și invite oaspeţii și prietenii 
la serbări cu danţ, măcar că era în plină vară. Se știa prea bine că nu 
cardinalul avea să dănţuiască, dar se împământenise și pe meleaguri 
ardelene obiceiul Apusului, adunând la petreceri tot felul de lume. Se 
puteau vedea turbane turcești, gătite cu nestemate, alături de pălării cu pene 
colorate ale austriecilor ori venețienilor și chiar bogatele veșminte ale 
boierilor olahi de peste munte, trimiși de către domnii lor la curtea prinţului. 

Iulia nici nu vru să mai audă de însoțirea contesei, așa că aceasta fu 
silită să se înfăţișeze singură. Nu apucase să stea de vorbă cu Bethlen, căci 
nimerise în plină veselie și chef, încât se prefăcu a fi venit şi ea anume 
pentru petrecere. Dacă prinţul ar fi poftit să vorbească cu ea, n-avea decât să 
găsească o cale! 

Marea încăpere a palatului, unde se primeau oaspeţi de vază, era 
împodobită cu ghirlande de flori, care căpătau alte fețe în prezența 
candelabrelor de Murano cu vestite lumânări moldovenești ce înmiresmau 
odăile marilor palate ale Europei. Căci alteța-sa ţinea să se spună că și 
curtea din Bălgrad este aidoma celor de la Praga ori Viena. Poate că era mai 
mică, dar cu mai multă strălucire şi bogăţie, uimind pe străinii în treacăt. 

Frumuseţea femeilor și veșmintele cavalerilor localnici erau de 
asemenea renumite, însă toate păleau în faţa strălucirii alteţei-sale Suzana, 
soţia prinţului şi mai cu seamă cea mai virtuoasă doamnă a ţării. Nu prea 
vedea ea cu ochi buni pe tinerele grofoaice care se vânturau prin preajma 
tronului, căci nu se putea spune despre soţul ei că i-ar fi semănat întru 
virtute, dar nici nu se dădea pe gura lumii. Cât despre contesa Rozsnyai, nu 
avea nici o temere, socotind-o mai curând ca pe o slugă cu simbrie... după 
cum îi spusese chiar principele. 

Toată lumea avu numai cuvinte de laudă văzând că petrecerea era atât 
de meșteșugit pregătită, iar după o vreme începu și danţul, când alteţa-sa se 
înclină în faţa prinţesei Suzana, înşiruindu-se după ei și celelalte perechi. 
Trecuseră vremurile lui Sigismund Bathory, care poftea la joc pe cea mai 
frumoasă doamnă din sală, numai să nu fi fost nevastă-sa, Maria Cârstierna, 
care la rândul ei, ce-i drept, se mângâia pe dată în braţele altuia și nu numai 
cât ţinea sindrofia. Era multă veselie și boarea munţilor din apropiere mai 
potolea din zăpușeala de peste zi, făcând să se simtă toți oaspeţii în largul 
lor. Gâze şi fluturaşi se izbeau bezmetici de flacăra lumânărilor, arzându-și 
aripioarele și prăvălindu-se peste creștetele dănţuitorilor. Cineva a născocit 
o joacă anume, că dacă se întâmpla să cadă asupra cuiva, celălalt trebuia să- 


| sărute pe dată şi, ca un făcut, de atunci cele mai multe gâze păreau a se 
prăbuși cam pe la ungherele mai ferite de ochii lumii, unde nu sărutai nu 
mai mâna ori fruntea celui cu care dănţuiai. Se cânta ca pe la curtea din 
Praga şi perechile se schimbau între ele, încurcându-se deseori, spre hazul 
tuturor, căci jocul acesta era de curând adus la Bălgrad. 

— A căzut un fluturaş pe coroniţa din creştet, frumoasă contesă, zâmbi 
prinţul, când se nimeri față-n faţă cu Agnes. 

— Din păcate eu nu pot să văd dacă şi pe alteţa voastră a poposit silită 
vreo gâză, aşa că nu știu dacă trebuie să mă supun rânduielii jocului, 
întrucât se cere ca amândoi să fim însemnați. 

— Cine cutează câștigă, se zice din bătrâni. Oricum, eu te voi aștepta 
cam într-un ceas de acum înainte, în odaia cea verde, pe care socot că n-ai 
uitat-o. Acolo vedea-vei dacă am şi eu ceva pe cap, în afara grijilor ţării. 

— Peste putinţă! Trebuie... 

— Să vii negreşit! fură ultimele lui cuvinte, căci danţul îl obliga să se 
îndepărteze, spre o altă doamnă. 

Bănuind că avea să-i mai dea de lucru, poate iar cu Grazziani, Agnes 
îşi ceru iertare de la perechea ce i se nimerise, arătându-se obosită, și acesta 
cu părere de rău o duse spre jilțul de lângă un stâlp de marmură. Mulţumi 
cavalerului şi ceru să fie lăsată singură, nu fără a iscodi cu privirea ce se 
petrecea cu prinţul. Acesta o urmărise îngrijorat și contesa putea să jure că 
şoptise cuiva să n-o scape din ochi. 'Trebui să fie cât mai prevăzătoare şi să 
se strecoare spre ieșire fără a fi văzută de careva. Se ridică tiptil şi pitindu- 
se pe după câţiva oaspeţi era cât pe ce să scape, când se auzi strigată. 

— Agnes! Nu cumva vrei să fugi de lume? Te pândeşte vreun tâlhar, 
să-ți fure inima? 

Vocea mătușii Sarkadi, sora maică-si, era prea bine cunoscută ca să 
poată spune că ar fi doar vreo asemănare. Și apoi avea baba un glas de 
husar, încât dacă nu i-ar fi dat ascultare ar fi acoperit și muzica strigând 
după ea. Se întoarse, deci, prefăcându-se încântată de asemenea întâlnire şi 
lăsându-se sărutată pe amândoi obrajii de către bătrâna ei rudă, nu însă fără 
a-i licări un grăunte de răutate în ochi. 

— Fug de adevărat, scumpă mătușică! făcu ea în şoaptă şi uitându-se, 
chipurile, să nu mai audă cineva. Am prins de veste că oastea lui 
Hommonay a cuprins Turda şi a pornit către noi cu toată iuțeala, încât mă și 
mir că nu se aud copitele cailor lui. 


— Ce vorbeşti? tună „husarul cu fuste”, dar Agnes îi şi acoperi gura cu 
palma. 

— Pentru Dumnezeu, să nu se afle cumva, că suntem pierdute! zise 
nepoata tot în șoaptă, dar vădit îngrijorată! Prinţul s-ar mânia grozav dacă ar 
afla că am dezvăluit asemenea taină. El are s-o şteargă pe tăcute și numai pe 
câţiva mai apropiaţi i-a vestit de primejdie, ca să nu se strice petrecerea. 

— Asta-i curată mişelie! izbucni bătrâna, străduindu-se să vorbească 
mai în şoaptă. Ar trebui ca noi, femeile să fim adăpostite... 

— Pentru domnia-ta, mătuşică, nu-i nici o teamă. Oștenii lui 
Hommonay n-au să se lege de... o nobilă doamnă! 

Era cât pe ce să zică „babă” şi, cum simţi că nu se mai putea ţine de 
râs, se răsuci pe călcâie şi se îndepărtă pe dată. Dacă ar mai fi zăbovit la 
pândă undeva, ar fi văzut că zvonul prindea aripi din ce în ce mai mari și 
rândul oaspeţilor începu a se rări simţitor, dar ea se strecurase într-o altă 
odaie. Răspunse în fugă la salutul unui străin, fără să-și dea seama de unde-l 
cunoaște, și ieşi pe altă ușă, în coridorul luminat de torţe. Trăgându-și 
sufletul, apucă în fugă către capătul ce i se păru mai puţin luminat și nu 
întoarse capul, măcar că ar fi putut jura că cineva o urmărea. Deschisei 
prima ușă ce-i veni la îndemână și se pomeni într-o încăpere goală. Din 
păcate nu era decât o singură intrare şi ar fi trebuit să plece pe unde venise, 
de n-ar fi fost urmăritorul de afară. Auzi vorbe nedeslușite chiar în dreptul 
ei, așa că nu mai avu vreme de stat pe gânduri şi se piti în dosul unei mari 
perdele de catifea purpurie. Cu groază văzu că fereastra era prea sus ca să 
poată fugi pe ea, iar necunoscuţii pătrunseră în odaie. Vorbeau italieneşte şi 
nu fu greu să-i priceapă. 

— Cred că aici trebuie să fie! zise unul dintre ei. 

Agnes se crezu pierdută şi era cât pe ce să strige după ajutor, dar i se 
tăia suflarea socotind că însuși prinţul va fi poruncit să se scape de ea. 

— Gândindu-mă la ce mi-ai spus, se auzi un glas mai domol, nu prea 
mă pot încrede. Ziceai că s-a lucrat curat, dar ce folos, că nu s-a făcut nimic. 

— Oricum, nu ne poate bănui pe noi, fu răspunsul celuilalt şi contesa 
pricepu că erau numai doi. 

— Vezi însă că Grazziani are să ajungă azi-mâine la Praga și toată 
strădania noastră a fost zadarnică, spuse celălalt. 

Auzind despre cine era vorba, fetei îi trecu orice spaimă, ba își ciuli 
urechea cu luare-aminte. Străinii nu păreau a fi prietenii lui Gaşpar, și asta-i 


ungea inima. Ar fi vrut măcar să-i zărească, dar nu îndrăzni să miște 
perdeaua. 

— Monseniore, spuse cel mai tânăr dintre ei, Marino Marini l-a 
veninat cu otravă care ar fi doborât zece tauri. O pusese într-o sticlă de 
Chianti şi doar eminența-voastră știe că lui Grazziani i se cam scurg ochii 
după asemenea licori... 

— Şi n-a băut?! 

— Ba, pe tot! L-a scurs! 

— Şi? 

— A plecat mai departe, de parcă ar fi fost apă! 

— Asta trebuie să fie învăţătură că veninul nu mai trebuie folosit, ci 
numai spada ori pumnalul... Isuse, apără-mă că dau asemenea poveţe, dar e 
dușmanul tău, doamne! o-ntoarse cardinalul, împreunându-și mâinile a 
rugăciune şi înălțând smerit privirile în tavan. 

Contesa nu se mai îndoia că unul dintre cei doi era oaspetele venit de 
la Roma, dar de celălalt nu avea cum să știe, cu toate că era vestitul 
Girolamo Mantegna, de care auzise întreaga Italie. Era un spadasin de 
temut, aflat acum în slujba Veneţiei, însă oricând gata să treacă la alt stăpân 
care l-ar fi plătit mai bine. Împreună cu Bethlen aveau să pună la cale 
pieirea lui Grazziani. 

Cam înţepenise după perdea şi fără să-şi dea seama se mișcă de pe un 
picior pe altul. A fost îndeajuns ca Girolamo să-și tragă spada şi să se 
repeadă spre fereastră şi cine ştie ce se alegea de nu s-ar fi împiedicat chiar 
de alteţa-sa prinţul, care tocmai atunci intrase. 

— Ce s-a întâmplat? Cine v-a mâniat?! se arătă mirat prinţul. 

— Sunt pe cale să străpung, ori cel puţin să dau în vileag o iscoadă, 
răspunse acesta, proptind vârful armei cam în dreptul pieptului contesei. 

Zâmbind, Bethlen îl apucă de mână. 

— Pare-mi-se că domniei-tale i se mai spune și „Girolanima”, dar 
rogu-te nu-mi ucide oamenii mei de credinţă! Anume am trimis-o pe 
contesa Agnes, ca să se ascundă după perdea şi să se lămurească ea însăși că 
Grazziani este dușmanul nostru și al ţării mele. 

Dacă cerul s-ar fi prăbuşit asupra contesei, n-ar fi simţit o mai 
puternică lovitură decât aceea dată de prinţ. Simţind că se înăbușă, trase 
faldurile draperiei şi ieşi la iveală. 

— După cum vedeţi, porunca voastră a fost îndeplinită, alteță! se 
înclină ea cu smerenie. 


— Eu de asemenea m-am ținut de făgăduială și, dacă mi-ai spus că nu- 
ți place odaia verde, l-am adus aici pe eminenţa-sa. 

Agnes roşi ca para focului, dar nu răspunse. 

— Cu toate că suntem numai prieteni în astă încăpere, n-ai vrea 
domnia-ta, signor Mantegna, să te uiţi mai cu băgare de seamă? Ori, dacă 
alteța-sa a mai trimis pe cineva „în întâmpinarea noastră”, să ne spună din 
vreme! zise înțelept cardinalul. 

Bethlen încruntă puţin din sprânceana, așa cum îi era în obicei când era 
nemulțumit, dar pe dată se schimbă la față și zâmbi batjocoritor. 

— Prevederea eminenţei-sale n-a fost binevenită, zise el. Cam toţi 
oaspeţii, prieteni ori dușmani, s-au zorit să se pună la adăpost de frica lui 
Hommonay. 

— Cum aşa?! se miră Tosti. ÎL ştiam la Sătmar! 

— Acolo şi este, numai că prietena noastră, aici de faţă, s-a pus a 
glumi cu o mătuşă de-a ei cum că oastea dușmană ar fi pe cale să cuprindă 
Bălgradul ori cine ştie ce-i va mai fi spus... se uită el spre Agnes, dar ea 
plecă în jos privirea şi rămase mută. Vrednica baroană Sarkadi, urmă 
Bethlen, care, între noi fie spus, nu se prea dădea dusă ca celelalte, a ţinut 
totuși să-mi câștige încrederea înainte de plecare. M-a povăţuit să nu 
deznădăjduiesc, fiindcă Hommonay avea să fie bătut și că tot eu am să 
rămân principe. Cu dragă inimă ar fi rămas lângă mine la necaz, dar se 
vedea, silită să-şi pună la adăpost cinstea de poftele oștenilor dușmani. 

Mai fâstâcit se arătă a fi cardinalul decât Agnes, care nu se putu ţine să 
nu râdă de cele auzite. 

— De altfel am ţinut să nu mă las nici eu mai prejos, de parcă am fi 
fost în carnaval, şi i-am spus că nepoţica ei este o iscoadă de-a lui 
Hommonay și că tocmai poruncisem să fie căutată şi spânzurată... 

Părând a pricepe abia acum rostul celor spuse, binevoiră și străinii să 
zâmbească, dar nerăbdători îl poftiră pe principe să vorbească despre nevoia 
înlăturării lui Grazziani. 

— Contesa Rozsnyai spunea, mai ieri, că la Buda ar fi cel mai nimerit 
să-i vină de hac, dar eu m-am împotrivit, socotind că mai întâi ar trebui să 
lăsăm mână slobodă domniilor-voastre, signor Mantegna, zise Bethlen. 

Contesa făcu ochii mari ştiind foarte bine că nici nu pomenise despre 
Buda, necum să mai plece iar pe lângă „turc”, dar aşa făcea uneori Bethlen, 
punând-o în faţa faptului împlinit. 


— Doamna contesă ar putea să ne sprijine la Buda? întrebă italianul. 
Cum? 

— Numai din umbră, signore! răspunse prinţul, în locul ei, bănuind că 
Agnes nu ardea de dorinţa de a-l revedea pe Grazziani. 

— Atunci va trebui să plecăm pe dată, căci după câte ştim omul 
sultanului rătăceşte pe undeva prin pusta ungară, de vreme ce nu s-a ivit 
până acum în nici o așezare. 

— Să nu fi ocolit Buda, se îngrijoră Tosti. 

— Oamenii mei îl caută pe toate drumurile ce duc la Praga, precum și 
prin împrejurimile Budei, așa că nu ne-ar putea scăpa! se făli Mantegna. 

— Ca până acum! adăugă cardinalul, săgetându-l cu privirea. 

Bethlen încercă s-o facă pe Agnes să-și dea părerea, dar aceasta nu 
voia nicicum. Hotărâră ca oaspeţii să plece a doua zi, dar până atunci aveau 
să mai stea de vorbă între ei, fără să mai fie de față și femeia, pe care 
Bethlen o conduse către coridorul cu torţe. 

— De unde aţi ştiut, alteţa-voastră, unde mă aflam? cuteză ea cu 
sfiiciune, când să plece. 

— Eu ştiu totul despre tine, dragă prietenă, iar când nu... ghicesc! 

— Ştiţi, eu... 

— De bună-seamă că trebuie să ştiu totul! Doar ţi-am dovedit-o și 
până acum, nu? 

Și spre marea uluire a contesei, prințul Transilvaniei se aplecă și-i 
sărută mâna. 

— Asta ca să nu te simţi înjosită! zâmbi el. 

ULTIMA CAPCANĂ 


Hanul „La armele regelui Mathias Corvinul”, aşezat chiar la poalele 
colinei, unde se ridica semeț biserica cetăţii, aținea calea drumeţilor către 
Pojon, Beci, Oradea ori Szeged, încât pe oriunde te-ai fi dus, musai să treci 
şi prin faţa acestui vestit caravanserai. Că era aşa nu mai încape vorbă şi, 
cu tot numele lui unguresc, de când cu stăpânirea turcească nu se deosebea 
prea mult de oricare han de la miazăzi de Dunăre. 

Pentru a nu bate la ochi, tot acolo aveau să se întâlnească și Grazziani 
cu trimisul baronului Mollart. Hassan-pașa, valiul de Buda, l-a poftit să 
poposească între zidurile cetăţii, cu cinstea ce i se cuvenea, dar solul 
padişahului îi spuse că sarcina lui era de a merge cât mai pe ocolite, având 
unele întâlniri cu ghiaurii. 

N-avea de unde şti cât va trebui să aștepte pe omul austriecilor, cu 
banii făgăduiţi, dar se părea că se cam zoreşte, aşa că toată ziulica se 
vântura, împreună cu Marcu, pe caldarâmul întortocheatelor ulițe. Alteori se 
aşezau pe malul Dunării, aruncând cu pietricele în apă ca în vremea când 
erau copii, dar de fapt iscodeau dacă nu li se ţine careva pe urme. Nimeni 
însă nu părea să aibă grija lor. 

Într-una din zile, după ce zăbovise în faţa unor cupe cu vin de 
Badacsony, rămase de unul singur în odaie, în vreme ce Marcu avea poftă 
de aer curat și plecă să se tolănească pe mal. Îl apucase un dor sfâșietor de 
Iulia şi, ca să-i treacă, începu să azvârle câte o pietricică pe luciul apei. Nici 
n-a băgat de seamă când s-a apropiat de el o ţigancă, însă dacă întorcea 
capul chiar atunci ar fi putut să vadă că pe ghicitoare o adusese chiar 
slujnicuţa de la han, îmbrobodită bătrâneşte, cu toată căldura de afară. 

— Hai să-ţi spun despre drăguță, domnişorule! 

Oşteanul o privi mirat dar pe dată se bucură, căci picase tocmai bine, 
de parcă ar fi ştiut ce-l arde. Se întinse mai întâi după contășul pe care 
ghicitoarea îl trăsese mai încolo, mototolindu-l ca să se poată aşeza lângă el, 
după care îi întinse mâna. 

— Să te văd ce eşti în stare, făcu el bucuros. 

— Lasă că ţi-o rânduiesc eu, zise vrăjitoarea şi îşi făcu de lucru iarăși 
cu haina tânărului, în vreme ce scoase ghiocul. 


— Așa, aşa, zi-i! își îndemna ea scoica aceea răsucită. Spui că-i 
frumoasă foc?... Ahaa!... ochioasă, cu ochii ca noaptea și păr bălai? Așa-i 
frumosule? 

Marcu holbă ochii, nevenindu-i a crede. 

— Iulişca!... Da, da! am priceput... îl iubeşte? urmă ea scuturând 
ghiocul. Te iubeşte, sărăcuţa! 

Spunându-i numele fetei, orice îndoială se spulberă. Nu era să 
cunoască marea lui patimă o ţigancă de la Buda! 

— la ascultă! îl apucă ghicitoarea de mână. Ai un mare vrăjmaș! La 
moarte te duce, că nu ţi-e prieten, așa cum se arată în față. Să te laşi din 
calea lui, ori, de ești cu el, fugi! Fugi!... Ghiocul nu minte niciodată!... 
Gaşper... aşa-i zice, nu? ÎL ştii? 

Marcu se îngălbeni! Așa-ceva nu putea crede și abia izbuti să îngaime: 

— Poate altu-i numele... 

— Nicidecum!... Gaşper! Ghiocul spune numai adevărul! Ferește, 
dragul babii, că-i tare veninos! Și drăguța domniei-tale e în primejdia 
capului, tot din pricina lui. El vrea să vă ţină despărțiți. Lasă-l și du-te la 
fata iubită? 

Mai spuse apoi că va avea copii mulți şi că va ajunge putred de bogat, 
dar nu uita din când în când să adauge că acel Gaşper ar fi fost cel mai 
înverşunat dușman al lui. 

— Tacă-ţi gura! se răsti în cele din urmă oșteanul. Nu pot crede! 

— Ba să crezi! nu se lăsă ţiganca. Adă palma încoace! 

Fără să clipească i-o întinse. 

— Asta-i! Tot un mare vrăjmaş ţi se arată ca prieten! Să orbesc, na, de 
te mint! 

— Dar... fata? Despre ea nu se vede nimic? 

— Cum să nu, dar n-am mai vrut a-ţi spune că plânge toată ziulica şi-i 
tare înfricoşată de gașperul ce-ţi stă în cale, în loc să te fi dus la ea... 

Tânărul crezu că visează și nici nu-şi dădu seama cum o plăti pe 
ghicitoare, care înșfăcând banii se făcu nevăzută. Nu! Vrăjitoarea n-avea de 
unde şti atâtea, de n-ar fi fost ghiocul acela afurisit, care nu minte... întinse 
mâna şi smuci contășul, dar punându-l pe umeri căzu de pe el parcă o 
frunză îngălbenită, care pâlpâi o vreme ca un fluture, până să ajungă jos. Se 
aplecă și văzu că era de fapt un răvaş, însă fiind scris parcă în venețiană se 
gândi că-i aparține lui Grazziani, cine știe cum rătăcit pe la el. Avea să i-l 


dea înapoi și să-i ceară dezlegare spre a nu-l mai însoţi, căci el se va duce 
după lulia! 

De cum îl văzu pătrunzând în odaie Grazziani se lumină la față, ceea 
ce potoli ca prin minune pornirea tânărului. Se cam fâstâci, învârtind 
răvaşul în mâini și neștiind cum să înceapă. 

— Eu nu-mi aduc aminte să fi avut asta la mine și iacă, am găsit-o în 
contăşul meu... 

Grazziani luă scrisoarea, în vreme ce Marcu se hotărî să-i spună tot ce 
i se întâmplase. Dar nu apucă să-și isprăvească povestea, necum a-i mai şi 
cere îngăduinţa să plece, că acesta izbucni în râs. 

— Nu cumva din pricina asta ești aşa de înnourat? Cum poţi crede în 
asemenea scorneli ţigănești? 

— Mi-a spus pe dată numele Iuliei, şi n-avea de unde s-o cunoască și 
nici să ştie ce face ea acum! 

— Şi tu te-ai zdrobit de tot! Nu ţi-a dat prin cap că s-ar fi putut ca 
însăşi Agnes, ori poate chiar Iulia, să fi trimis ghicitoarea în calea ta, anume 
să ne dezbine? 

— Iulia, nu! 

— Bine, să zicem! Dar cealaltă? A văzut, cine a văzut, că noi împreună 
nu putem fi înfrânți şi atunci, ea sau altcineva, a vrut să te rupă din preajma 
mea. Mă mir că nu ţi-a făgăduit și o răsplată regească! 

— De, ştiu eu ce să zic?! făcu Marcu, începând a se îndoi de cele 
auzite la ghicitoare. 

— Să mă asculţi pe mine, că ia uite ce scrie aici: „De vrei să afli veşti 
de la cel pe care-l aştepţi, vino către ceasurile unsprezece ale nopţii pe ulița 
covacilor. Te va-ntâmpina un cunoscut”! Dacă ar fi fost pentru tine, ţi-ar fi 
şoptit ghiocul acela atotştiutor, nu s-ar fi chinuit să scrie, și chiar într-o 
limbă pe care tu n-o cunoşti. 

— Dar pentru ce să-l fi pus în haina mea? 

— Se-nţelege că tu mi-ai fi dat mie răvaşul şi cum într-adevăr aştept pe 
cineva s-ar fi putut să mă păcălească, de nu erau proşti. 

— Cum ar veni asta? 

— Uite, vezi aici! Scrie „Gradatz”, cuvânt de taină pe care îl avusesem 
cândva cu un sol, între timp ucis de Czobor. Acum însă avem cu totul altă 
înţelegere, ceea ce dovedeşte că este vorba de dușmani. 

— Vor să te atragă în capcană! 


— Pe amândoi, prietene! Pe tine într-un fel, pe mine în altul. Împreună 
fiind, n-au să izbutească. Vii cu mine la noapte? 

— Negreşit! 

— Până atunci să mergem până la Hassan-paşa, care ne-a poftit la un 
şerbet de trandafiri și la un pahar de vorbă. Oricum eu nu trebuie să uit că 
sunt în slujba sultanului, şi dacă am tras la han, valiul trebuie să ştie. Am să- 
i îndrug, câte ceva, mai cu seamă că acest caravansarai este mai bun decât 
încăperile cetăţii. I-am lăsat lui pe Kerim și pe spahii, dar îi musai să mă 
arăt din când în când şi printre ei. 

Părăsiră odaia tocmai când pe scară cobora vijelios o slujnicuţă cam 
ciudat îmbrobodită. Marcu tresări amintindu-și că a mai zărit-o undeva. De 
altfel, şi ea întorsese pentru o clipă capul... 

— Ți s-o fi părut! vru să-l liniştească Grazziani. De fapt, va fi ieşit din 
încăperea de colo, unde s-a închis ușa în tăcere, după ce fata a fugit. 

— Ar fi bine să fie aşa, dar mie parcă mi s-a părut a fi... contesa! 

— Agnes?! 

— Aşa aş zice. 

— Atunci se schimbă socoteala și socot că ar fi bine s-o dezbrobodim, 
să vedem cum arată. Chiar de-o fi alta, mi se pare şi mie cam ciudată 
înfofoleala feţei, spre a nu se da de gol. 

— Să nu fie oare vreo iscoadă a celor care au trimis răvașul? Va fi vrut 
să vadă dacă suntem în odaie și să tragă cu urechea. 

— Atunci nu-i Agnes, fiindcă ea nu ştie sârbeşte şi pierdea vremea de 
pomană. Dar ca să fie vreo sârboaică ori să cunoască limba, este cu putinţă. 

— Poate că n-ar trebui să mergem la întâlnirea de pe uliţă. 

— Nici vorbă! Numai că-i vom trage pe sfoară. Mai întâi cu plecarea. 
Ne vom preface că ne culcăm și ieşim pe fereastră. Apoi, după întoarcerea 
de la Hassan-paşa ne vom duce să cercetăm locul şi să vedem ce am putea 
face. De nu ne place, n-avem decât să nu ne ducem. Cam proști ucigași. 

Trecură prin locandă, unde morlacul plesni o fetișcană peste 
rotunjimile dosului, întinzându-i totodată un bănuţ de argint. Fata râse şi-i 
mulțumi, că nu era ceva neobișnuit pe atunci să fie plesnită peste anumite 
părți mai ispititoare, numai că nu prea mulţi o răsplăteau cu argint. 

— Tu ştii limba fetei. Spune-i să-l anunţe pe stăpânul ei că diseară 
cinăm în odaie și ne odihnim mai devreme. Dar cu voce tare, să te audă cât 
mai mulți! 


Marcu făcu întocmai şi câţiva mușşterii întoarseră capul, însă nu puteau 
fi bănuiţi numai pentru atâta. 

— Asta o fi? întrebă Grazziani când ieşiră. 

— Nu, că aceea își acoperă faţa, să nu fie văzută. 

— O avea barbă! 

— Mai ştii? Şi sub fuste vreun iatagan! 

— Aşa te vreau, prietene! 

Au cam zăbovit la pașă, căci Grazziani se cunoscuse cu el încă de pe 
când erau amândoi la Stambul și fără ocolișuri îi ceru sprijinul pentru a 
căpăta domnia Moldovei. Hassan-bey se arătă îndatoritor și făgădui din 
toată inima, ceea ce duse la înveselirea înaltului trimis al sultanului. 

După ce şi-au luat rămas-bun de la binevoitoarea gazdă se îndreptară 
spre acea parte a târgului, mai de către pustă, unde li se spusese că ar fi ulița 
cu pricina. O găsiră destul de lesne și Grazziani fu mulțumit, întrucât era 
scurtă şi îngustă. 

— Când vrei să pierzi pe cineva nu-l duci într-un astfel de loc, unde nu 
pot ataca decât doi deodată. Numai arme de foc de n-ar avea, și nu cred, 
fiindcă nici ei nu vor să alarmeze caraulele cetăţii. 

— Eu zic că dacă ajungem la ieșirea zidului de colo, arătă Marcu, 
spate în spate nu ne doboară de-ar fi să ne batem toată noaptea. 

— Ai dreptate. Însă va trebui să venim pe cealaltă parte. 

Se întoarseră la han când se aprindeau pe boltă cele dintâi stele. Pe 
dată li se aduse în odaie mâncarea de seară, după cum fusese porunca, dar 
nu se atinseră de nimic. 

— Ne prefacem că mâncăm, după care tu vei trece în odaia ta de 
alături și lași lumânarea aprinsă, ca să pot vedea eu din întuneric cine ne 
pândeşte, căci nu se poate să nu se uite dacă plecăm ori ba. Pe urmă sufli în 
lumânare şi mai aştepţi ca la vreun sfert de ceas, după care te strecori 
binişor pe șoprul acela de sub fereastra ta. Eu cobor drept, pe frânghie! și îi 
arătă un colac de funie, scos de sub pat. 

— Dar asta de unde o mai ai? se nedumeri Marcu. 

— De la „prietenii noştri”! Ca să nu cumva să dea greş și noi să nu ne 
ducem unde ne-au chemat, se poate ca slujnicuţa aia ciudată să le fi pus la 
îndemână un mijloc de a fugi pe fereastră. 

— Zău dacă mai pricep ceva! 

— Aflând, să zicem, că nu mă voi duce la noapte nici unde, vor încerca 
să mă ucidă în timpul somnului, pătrunzând cu chei potrivite. Dacă s-ar face 


cumva tărăboi, fuga pe fereastră va șterge orice urmă... 

— Asta înseamnă că frânghia a fost pusă în lipsa noastră, chiar în 
după-amiaza aceasta. 

— Vezi-bine! 

— Dar de ce să ne prefacem că ne culcăm, câtă vreme tot vom pleca și 
ne vom întâlni cu ei? 

— Ei, asta-i! N-ai spus chiar tu că noi trebuie să ajungem cei dintâi la 
ieşitura aceea de zid? 

— Ba da... 

— Neştiind ei ce facem, vor pândi prin preajmă și crezând că ne-am 
culcat vor pierde vremea, răstimp în care noi ajungem unde trebuie. Când 
vor da peste odaia goală se vor zori pe urma noastră, dar cam târzior! 

— Bine gândit! făcu Marcu încântat. 

Mai mult de un ceas petrecură cu toată țesătura pusă la cale, dar 
izbutiră de minune. În vreme ce necunoscutii așteptau să adoarmă somnul 
cel dulce de cu seară, cei doi ocoliră biserica prefăcută în geamie și apucară 
drept pe ulița covacilor. Nu răsărise luna și îngustimea drumului îl făcea să 
rămână umbrit, cu toate că cerul era spuzit de stele. Mirosul acru al fumului 
rece de la cărbunii arşi peste zi dăinuia puternic, încât şi cu ochii închiși ai 
fi dat peste locul cu pricina, numai că deocamdată ei erau singurii trecători. 

— Ecco! Essi sono! auzi deodată Grazziani, şi pricepând că despre ei 
era vorba îl trase pe Marcu lângă zid. 

— Au venit. Trage spada! 

După cum prevăzuse, cei doi străini abia se puteau mișca unul lângă 
altul, aşa că pătrunseră cu băgare de seamă. 

— Vin și dinspre mine, șopti Marcu. 

— Tot doi? 

— Ba, vreo patru! 

— Deci şase cu totul... Nu-i mult. Ai grijă! 

Apoi, cu toate că Marcu nu cunoștea o iotă din limba dogelui, 
Grazziani începu a-i vorbi ca şi cum ar fi priceput-o: 

— l-ai văzut pe aceşti şacali fricoşi? Feciori de târfă, care îşi ucid şi 
tatăl pentru doi ţechini! Ştii că atunci când dau peste un viteaz nu atacă 
decât în haită, ca lupii? 

— Daţi-vă prinşi! N-a veţi nici o scăpare! strigă unul dintre atacatori. 

— Numai un cap de venețian tâmpit şi-ar putea închipui că ne temem 
de nişte golani! 


Căuta anume să-i aţâţe, înjurându-i, ca să-i facă să-și piardă cumpătul 
şi să se înghesuie cât mai mulți deodată. 

— Am să-ţi smulg limba ta spurcată, pui de năpârcă! Vânzătorule! se 
înfurie străinul. 

— Lăudărosule! Mai bine ţi-ai schimba nădragii, că duhnesc! Ptiu! 

Ţelul a fost atins, căci se năpustiră şuierând cu săbiile, dar numai unul 
se putea bate în față, iar ceilalți mai mult îl stânjeneau. Primul se și prăbuși 
la pământ, străpuns de Marcu, ceea ce îi făcu pe ceilalți să se cam codească. 

— Ce, v-aţi speriat? Numai atâta vă era cutezanţa? Jigăriţilor! 

— Nememicule! se repezi o namilă. Te grozăvești la adăpostul zidului. 
Fă-te încoace să ne luptăm, dacă te ţin șalvarii! 

— Voi m-aţi poftit aici, dobitocilor! 

Văzându-l tăcut şi poate crezându-l atins de cel pe care îl răpusese, 
unul dintre venețieni ţâşni spre Marcu, dar spada acestuia zvâcni ca dintr-un 
arc diavolesc şi îi sclipi în întâmpinare. Îndrăzneţul se lăsă brusc pe vine 
ferindu-se, dar în același timp se răsuci spre Gașpar gata să-l străpungă din 
spate, dacă lovitura de trăsnet pe care o primi în ceafă i-ar fi lăsat răgaz de- 
o clipă. 

— Bravo! Curând îţi dau și eu un stârv, prietene, să aibă ce mânca 
haitele hămesite! îl încurajă morlacul. 

Având de înfruntat un meşter într-ale luptei, Grazziani spera ca 
ațâţându-l să-l facă să greșească. O vreme nu se mai auzi decât zăngănit de 
arme şi icnetele luptătorilor, sub ochii celor ascunși pe după ferestre, care 
nici nu se gândeau să sară în ajutorul cuiva. Un alt strigăt de moarte în 
partea lui Marcu făcu să se subțieze rândul atacatorilor. 

— Curaj, băieţi! îşi îmbărbătă necunoscutul ciracii. Nu mai au multă 
vreme suflu și le lăsăm hoiturile pe caldarâm! 

— Teamă mi-e că pe-ale voastre au să le strângă hingherii, mâine în 
zori, dacă o mai rămâne ceva de pe urma câinilor! 

— Spurcăciune! Nu-ţi mai stă limba aia împieliţată? Cotcodăceşti ca o 
găină, în loc să te dai mai în faţă să ne înfruntăm bărbătește! 

— Doar nu te sumeţeşti a crede că eşti tu bărbat”! 

Marcu lupta cu gura încleștată, neînţelegându-le graiul şi neavând 
ştiinţă de iscusinţa apusenilor în a-și aţâţa vrăjmașul ca să turbeze de necaz. 
El părea mai curând un ţăran harnic pus pe secerat, căci în curând și al 
treilea avea să muşte pietrele uliței. Morlacul, în schimb, nu izbutea 
nicicum să-şi doboare dușmanul, care se dovedea din cale-afară de viclean. 


Deodată simţi o arsură în braţul drept și pe dată sângele îi mânji mânerul 
spadei, făcându-l alunecos. Din pricina asta, la prima lovitură scăpă arma, și 
veneţianul puse piciorul pe ea. 

— Eşti mort! tună el bucuros. 

Într-adevăr, Grazziani nu mai avea nici o scăpare şi-i îngheţară vorbele 
pe buze. Auzind strigătul de biruință al străinului Marcu bănui ce se 
petrecuse și chiar înainte de a-şi întoarce privirea spre ei se răsuci într-un 
salt fulgerător şi străpunse cu spada coastele vrăjmașului. Uluit de 
neașteptata lovitură veneţianul dădu să se tragă într-o parte, dar morlacul îi 
trânti un picior în boaşe, făcându-l să se prăbuşească. 

— Din nou mi-ai scăpat viaţa, Marcule, auzi tânărul pe sârbește de 
astă-dată, şi nu putu să nu se-ntoarcă, spre a vedea în ce stare se află 
celălalt. 

Tocmai atunci primi o lovitură în umărul stâng, simțind că-l seacă la os 
de durere. Vru să se sprijine de perete, dar văzu lama vrăjmaşă sclipindu-i 
deasupra capului, gata să-l spintece, și fără a mai putea gândi se trase cu 
toată puterea, izbindu-se cu tâmpla de pietrele zidului. Mai auzi ca prin vis 
că cineva strigă „Caraula!”, apoi un ţiuit în urechi și se prăvăli peste ceilalți. 

Abia atunci îşi arătară veghea şi localnicii, unul dintre ei aruncându-i 
lui Grazziani un bolovan drept în spinare. Norocul lor a fost că cei scăpați 
cu viaţă au rupt-o la fugă, să nu fie siliți a da socoteală oștenilor care se 
năpustiseră în uliţă cu torţe aprinse, ştiind ei prea bine că în asemenea 
împrejurări aveau de câştigat și de la vii şi de la morți. 

— Ghiauri afurisiţi! înjură căpetenia caraulei. Se bat ca niște câini 
turbaţi şi nu se mai satură. Cum de-i mai rabdă Alah? 

Începu a-i cerceta cu picioarele pe cel de pe jos şi auzind gemetele lui 
Marcu zise: 

— Se pare că n-au crăpat cu toţii! la vedeţi care mai suflă și dacă se 
mai poate scoate ceva de la ei, iar pe ceilalți lăsaţi-i, după ce-i scotociţi 
bine. 

— Luăm tot? întrebă un oștean ce se părea că nu prea mai fusese de 
caraulă. 

— Tot şi de la toţi! 

Proptiră făcliile prin spărturile pereţilor şi porniră să-i scotocească pe 
cei căzuți. 

— A fost încăierare între unguri şi frânci, sau ce vor fi fost, spuse 
careva. 


— Cu toţii sunt şase, dintre care doi unguri, care mai suflă, iar ceilalți 
se şi pârpolesc în flăcările gheenei, adăugă altul. 

Starostele caraulei se apropie de răniţi şi le săltă capetele, uitându-se și 
la veşminte. Băgând de seamă că nu sunt oameni de rând, porunci să li se 
lege rănile, ştiind el că avea să capete răsplată pentru îngrijire, chiar dacă 
aceştia n-ar fi vrut s-o dea. 

— Treziţi-i pe puturoşii ăştia din case! Ce, ei n-au auzit larma 
încăierării? Dacă ar fi fost de-ai noştri s-ar fi înghesuit să-i ucidă, dar fiind 
ghiauri de-ai lor fac pe neştiutorii, nemernicii. Să vină cu vreo două găleți 
de apă! 

Aduși cu forța, localnicii aruncară apă peste răniţi, dar şi peste morţi, 
de-a valma. 

— Lasă că-i bine, că de-o fi să se prefacă vreunul, răcoreala îl dă de 
gol. Mai udaţi-i! 

Zadarnic însă, fiindcă loviturile primite de cei patru fuseseră 
ucigătoare și nici unul dintre ei nu mai mișca. După ce-i scotociră bine, 
luându-le armele, podoabele și banii, îi împinseră cu picioarele lângă zid, 
iar pe Marcu și pe ceilalți doi îi aruncară în cârcă, spre a-i duce la ortă. 

— Cam ai tu sânge de măgar, bre Ibrahime, râse un oștean către cel 
care-l căra pe morlac. Nu ştiu cum se face că mereu te bagi. 

— Are să se îmbogăţească! zise un altul cu ciudă. 

Pe drum lui Grazziani îi trecu ameţeala și ceru să fie lăsat jos, dar 
Ibraim nici nu voi să audă. 

— Ştii turcește? îl întrebă căpetenia caraulei. 

— Sunt trimisul luminăţiei-sale padișahul, iar acela este în slujba mea! 
arătă el spre Marcu. Nădăjduiesc să mai fie în viaţă! 

— Altfel nu l-am fi cărat, răspunse un oștean. 

— Atunci vă poruncesc s-o luaţi spre hanul „La armele regelui Matia 
Corvinul” de pe malul Dunării. Veţi căpăta răsplată bună, dar inelele ce le- 
am avut pe degete le poftesc înapoi! 

Căpetenia se cam îndoi, dar îşi aduse aminte că auzise prin cetate de 
un asemenea mumbașir. „De ce n-ar fi chiar acesta?!” îi părea însă rău după 
răsplata la care se așteptase, măcar că rănitul le făgăduise și el. Scoase 
inelele, dar nu se grăbi să le înapoieze. 

— Când vom ajunge la han, pe lumină! 

Oricum, ca să nu fie tras pe sfoară, trimise pe ascuns un oștean în 
cetate să-l scoale pe alaybeyul ce venise de la Istanbul şi să-i spună, spre a 


şti ce să facă. 

Ajunseră la han și în scurtă vreme se pomeniră cu însuşi Kerim-efendi, 
foarte îngrijorat de cele auzite. Se înţelege că oștenii caraulei se întristară, 
neașteptându-se ca turcii lor să le mai dea vreo răsplată, dar solul îi uimi cu 
dărnicia lui, făcându-i să se ploconească precum în faţa lui Alah. 

— Am să pun strajă la uşa luminăţiei-tale! zise Kerim-efendi. 

— Nici vorbă! Prin curtea hanului, nu zic nu, până mai sunt încă 
ameţit în noaptea asta, dar nu mai mult! 

Grija lui era ca nu cumva oştenii să sperie trimisul austriac, atât de 
multă vreme așteptat. 

Noaptea aceea însă nu părea a fi sortită odihnei, fiindcă la puţină 
vreme două umbre se furişară în odaia de peste drum, călăuzite de aceeași 
slujnică ciudată, care nu se sfii să intre și ea. 

Zdrobiţi de osteneală răniții adormiseră-tun, încât, de n-ar fi fost 
Kerim-efendi mai îngrijorat și s-ar fi ţinut numai de porunca primită, nu se 
ştie dacă a doua zi cei doi s-ar mai fi ridicat din aşternuturi. Turcul se 
gândise câtă bătaie de cap i-a dat până acum solul padișahului, pe care-l 
avea în pază, dar necutezând să i-o spună aşezase în taină doi oameni de-ai 
lui să supravegheze ușa. Au fost astfel rânduiţi, unu la gura podului, unde 
te-ai fi putut urca pe aceeași scară, iar celălalt într-un ungher din preajmă. 

Pândarii nu-şi făceau prea multă grijă, dar după vreun ceas văzură că 
pe la ușa lui Gaşpar-beg ceva nu era în bună rânduială. O umbră care venise 
târâş spre uşă se propti în tăblia de stejar şi scormonea ceva de parcă ar fi 
vrut s-o scoată din țâţâni. Prin semne se îndemnară să atace deodată, și fără 
să mai întrebe cine este înfipseră cu sete iataganele în mogâldeaţă. Un 
răcnet de moarte le dovedi că nu fusese vorba de vreo făptură din altă lume. 
Din odaia vecină ieșiră pe dată trei inși cu armele în mâini, dar se opriră 
nedumeriți văzând că era vorba de oșteni turci şi nu mai aveau ce face. 
Întrebară ce se întâmplase, însă nu li s-a răspuns nimic. De altfel nici cei doi 
răniți nu aflară decât a doua zi, când Kerim-efendi povesti cele petrecute. 

— Ciudat! dădu din umeri solul, dar îngădui ca de acum să-i fie păzită 
odaia. 

Zilele se scurgeau, Marcu se vindeca văzând cu ochii şi totuşi alaiul 
nici vorbă să apuce drumul mai departe, iar până la urmă trimisul 
padişahului se văzu silit să-i spună atât lui Hassan-pașa cât și lui Kerim- 
efendi că aştepta la rându-i un sol al creștinilor. Valiului îi mărturisise 
planul său de a intra în Praga cu toată pohfala și acesta fu tare mulțumit, în 


schimb alaybeyul când auzi îi spuse îngrijorat că asta ar putea să întârzie cu 
mult sarcina ce-o aveau, dar nu avu încotro şi se supuse hotărârilor beyului 
pe care-l însoțea. 

De când oşteanul se putea mișca mai în voie, îşi petreceau vremea 
amândoi în preajma butoaielor cu vin din locandă, mai ales că începuse de 
vreo două zile o ploaie cernută de toamnă și n-aveau ce face. Pe de altă 
parte, acolo ar fi fost locul cel mai nimerit de întâlnire cu solul aşteptat. 

— Mai să ne lăsăm ciolanele pe ulița covacilor, spuse Grazziani făcând 
haz de felul cum era înfăşurat umărul lui Marcu. 

— Eu ca eu, că mi-s în slujba domniei, dar măria-ta ar trebui să te cam 
fereşti, că nu se cade pentru un domnitor... 

— Făgăduiesc, mai cu seamă că de acum înainte trebuie să mă cam 
zoresc să nu ne apuce iarna în drum. Mi-e teamă însă că omul care trebuia 
să vină de vreo două săptămâni ar fi putut încăpea în mâini vrăjmașe și 
atunci degeaba îl mai aştept. Nu ştiu ce să fac. 

O fetişcană, ba chiar aceea care primise bănuţul de argint, le aduse 
două căni cu vin roşu, bika ver, fiindcă Marcu pierduse mult sânge şi trebuia 
făcut la loc. Degeaba însă își puse la vedere nurii, că ei n-o mai băgară în 
seamă. 

Ochii le rămaseră pironiţi pe un străin ce tocmai atunci intrase, parcă 
în căutarea cuiva. După ce privi atent în jur, se apropie de masa unde se afla 
un călător şi-i spuse răspicat: 

— lartă-mă, cinstite domn, nu faci cumva neguțătorie? 

Auzind aceasta, Grazziani sări de la locul lui și-l apucă de mână pe 
străin trăgându-l după el. 

— Eu nu-s neguţător, dar sunt în slujba domniei și socot că am o vorbă 
cu domnia-ta. 

Celălalt îl privi nedumerit şi se propti în loc. 

— Să fii sănătos, dar eu n-am treabă cu domnia-ta! 

Dezamăgit, Grazziani era să ceară socoteală pentru răspunsul cam 
neobrăzat, dacă nu se băga şi Marcu, fără să ştie ce vorbiseră cei doi în 
venețiană. 

— Să-mi fie cu iertare, măria-ta, dar mi se pare cunoscut acest drumeţ. 
Ba... de nu mă-nșel te-am văzut la curtea măriei-sale Tomşa-vodă! adăugă 
el către străin. 

— Nu te înșeli câtuși de puţin, căpitane Marcu, şi chiar că-s cu mirare 
cum de te afli prin cetatea Budei, în loc să fii la Iaşi? Eu sunt, Dușan! 


Fuseseră odinioară buni prieteni, pe când luptaseră împreună sub 
flamura lui Tomşa la Cornul lui Sas. Se îmbrăţişară deci cu multă căldură, 
apoi noul venit îşi trase un scaun și nu mică fu uimirea celor doi când îl 
auziră șoptind: 

— Şi cu luminăţia-ta am o vorbă, dar nu aici, fiindcă cel de la masa de 
alături nu ne priveşte cu ochi buni. Anume l-am întrebat de „neguţătorie”. 

Lui Grazziani îi veni inima la loc pricepând că acesta era omul de 
taină, numai că fusese prevăzător. Se prefăcură a se veseli, cum se cuvine la 
o asemenea întâlnire neașteptată dintre vechi prieteni, apoi plecară câteștrei, 
cerând să li se aducă mâncare şi băutură în odaia lui Marcu. 

În urma lor se ridică şi călătorul acela stingher, intrând la rându-i în 
odaia de peste drum. 

De cum se văzură singuri în încăpere, Duşan se înclină în faţa lui 
Grazziani, vorbindu-i ca unui stăpân: 

— Măria-ta, mai întâi îmi cer iertare de felul în care ţi-am vorbit, dar 
domnul baron Mollart mi-a spus că eşti înconjurat de vrăjmași din toate 
părțile. Am bănuit că luminăţia-ta erai cel pe care-l căutam, întrucât s-a 
auzit până la Praga că te-ai însoţit cu Marcu și pe el îl cunoșteam de mult. 

— Mai că nici n-am avut trebuinţă de cuvintele tainice! râse Grazziani. 

— Taine aș avea eu multe, dar... 

— Nu te sfii de prietenul nostru Marcu, dă-i drumul! Adus-ai banii? 

— Da! Am aici înscrisuri pentru cămătarul Agopian din Buda, pentru 
Gotfried Lenger din Kronstadt, Josef Sagan din Istanbul și Pfeifer din 
Bistriţa. Precum vezi, întocmai cum ai poftit măria-ta! 

— Aşa e bine! Dar moşia Altenburg? 

— Şi aceea! îl încredință Dușan, scoțând un pergament de la brâu și 
întinzându-i-l. 

— A mai rămas intrarea mea în Praga... 

— Întocmai cum ai poftit, măria-ta! Majestăţii-sale i s-a spus că fiind 
catolic nu este umilitor pentru orașul împărătesc şi ce se face e spre slava 
creştinătăţii, flamurile Semilunei și meterhaneaua supunându-se de fapt 
unui creştin. 

— Trebuia să i se fi spus că pentru ridicarea mea în ochii sultanului o 
fac, în acest fel putând sluji mai bine pe majestatea-sa! 

— Aşa am să-i spun domnului baron Mollart! se înclină Dușan. 

— Atunci e bine. În două zile putem pleca. Nu, Marcule? Te simţi în 
putere? 


— Oricând poruncești, măria-ta! 

Mai vorbiră despre cele ce aveau de făcut, apoi Dușan ieşi împreună cu 
Grazziani. Rămas singur, Marcu se întinse pe pat. Și chiar era să-l apuce 
somnul, când i se păru că aude un scârțâit prelung la clanţa ușii. Se gândi că 
numai un străin ar deschide atât de grijuliu, dar cine să fie? Apucă iute 
spada şi se acoperi cu o cergă, prefăcându-se adormit, deşi nu era prea 
îngrijat, ştiind că pe afară păzeau oștenii lui Kerim iar Grazziani trebuia să 
fi fost în odaia de alături, cu Dușan. 

Îi păru bine că nu ceruse vreun ajutor, întrucât în odaie pătrunse 
slujnica aceea îmbrobodită, care aduse un ulcior cu vin şi îl așeză pe masă. 
Neavând a se teme de ea, se ridică tocmai când aceasta dădea să plece şi o 
înșfăcă de mână. Femeia scoase un strigăt de spaimă şi repede își duse 
mâna cealaltă la faţă. 

— De ce te acoperi, frumoaso? zise Marcu râzând. Chiar nu vrei să-ţi 
arăţi ochii nimănui? 

Fata izbuti să-și elibereze brațul şi dădu să plece, dar tânărul se-ntinse 
şi îi apucă broboada. 

— Ei, nu, că-i prea de tot... Contesa Rozsnyai?! 

— Precum vezi! 

— Singură? 

— Ahaa! râse răutăcios Agnes. Deci ţi-i gândul la Iulia! N-ai uitat-o! 
Atunci e bine, Marcule! Ai să mă asculţi cu băgare de seamă! 

— Ce cauţi aici? 

— Principele Bethlen a aflat de dragostea Iuliei pentru tine și acum 
este ostatecă la Bălgrad, până la înapoierea mea. Înţelegi că dacă eu nu mă 
întorc teafără ea va muri? 

— Pentru ce?! Ea n-are nici o vină. 

— Prostule! Ca să pricepi tu că trebuie să mă ajuţi să scap de aici! 

— Atunci pleacă pe dată şi n-am să spun nimic, nimănui! 

— Nu mai înainte de a-l ucide pe Gaşpar... 

— Dar ce-ai cu el? 

— M-a umilit! Trebuie să mă răzbun! 

— Are să-ți treacă mânia de veţi sta față-n faţă, că el nu ţine la 
supărare, zâmbi tânărul cu înţeles. 

Agnes rămase o clipă descumpănită. 

— Poate că ai dreptate! Oricum, nu-i spune nimic de mine până nu mă 
lămuresc eu însumi dacă trebuie să mă dau în vileag ori ba. Dacă mă dai de 


gol, va porunci oştenilor să mă prindă și n-am să mai ajung la vreme ca s-o 
scap pe Iulia... Ţine-ţi gura barem vreo două zile, că eu în răstimp voi 
pleca, ori poate că ne împăcăm. Ne-am înţeles? 

Marcu nu răspunse nimic. Rămase pe gânduri auzind câtă mârşăvie 
zăcea în mintea frumoasei contese. Fuseseră bune prietene și o dăduse 
ostatecă, ori minţea ca să-l pună pe el în încurcătură? 

Grazziani îl condusese pe Dușan și tocmai se înapoia când ciudata 
slujnică îmbrobodită pătrundea în odaia lui pe vârful picioarelor şi dosind 
cu grijă un ulcior. Îşi dădea seama că prietenul său nu adormise, ca să-l 
poată cumva ucide în somn, așa că se trase la pândă și aşteptă până o văzu 
ieşind. 

„Nu-i lucru curat!” îşi zise şi, văzând că intră în odaia de peste drum, 
se apropie şi el de ușă. Se vorbea în venețiană! 

— ... ultima noapte! desluși o voce de femeie, ce i se părea cunoscută. 

— Să fie oare această încercare mai norocoasă decât cealaltă? Știm 
doar că otrava nu-l poate doborî! se auzi glasul unui bărbat. 

— Ce-am pus în ulcior este adus anume de la Roma și nu ucide pe 
dată, dar până în zori sunt ţepeni! Anume l-am pus în odaia prietenului său, 
pentru a stinge orice bănuială. Din păcate acela m-a văzut cine sunt şi va 
trebui să plec mâine, de nu chiar în noaptea asta. 

Nu mai încăpea nici o îndoială că era vorba de Agnes, care încerca 
iarăşi să-l otrăvească. Ceilalţi, probabil slujitorii ei, erau de bunăseamă 
venețieni. 

— Şi dacă nu izbutim? întrebă o altă voce de bărbat. 

— Eu vă aştept până poimâine în... 

Dar nu mai auzi ce spune din cauza paşilor zglobii ai celeilalte 
slujnice, care urca scara. Se prefăcu a-i ieşi în întâmpinare și prin semne o 
chemă să-l urmeze. Știindu-l un „mare domn” păzit de turci, fata se supuse 
şi intrară împreună la Marcu. 

— A fost contesa pe la tine, nu-i așa? 

— Ai și aflat, măria-ta? 

— Ba mai mult, ţi-a lăsat şi acest dar, pe care nu l-ai cerut, şi cine ştie 
ce-ţi va mai fi îndrugat în legătură cu mine... 

— Aşa-i! Mi-a spus că Iulia ar fi ostatecă şi că răspunde cu capul dacă 
i se întâmplă ceva contesei, încât să nu spun nimic măriei-tale că vrea să te 
ucidă. 

— A spus-o așa, pe şleau? 


— Pe urmă s-a căit ori a vrut s-o dreagă zicând că s-ar putea şi împăca, 
însă n-o mai cred! 

— Ai minte, prietene, dacă te-ai lecuit! Cât e de ticăloasă, aş crede-o în 
stare să-și pună prietena chezaș. Dar mă întreb ce fel de om e Bethlen dacă 
îngăduie aşa ceva? 

— Te urăște. 

— Știu. Dar ce are cu tine? 

— Eu nu i-am făcut nimic... 

— Totuşi vrea să te otrăvească și pe tine, fiindcă aici a lăsat ulciorul, 
ştiind că vei bea şi tu! 

Marcu aruncă privirea asupra vasului de pe masă și abia atunci își dădu 
seama că cealaltă slujnică aștepta cuminte să i se poruncească ce avea de 
făcut. Pricepu că pentru aceea vorbiseră turceşte, ca fata să nu înțeleagă. 
Grazziani o apucă de mână și o așeză pe un scaun, cerându-i lui Marcu să o 
lămurească ce vor de la ea. 

— Spune-i că o voi plăti cu un pumn de galbeni dacă duce ulciorul la 
vecinii noştri cu pricina, zicându-le că l-a trimis doamna contesă. 

— Prea mult, măria-ta! Ar bănui că e vorba de omucidere şi nu s-ar 
mai învoi. Câţiva bănuţi de argint... 

— Vreau să mă pomenească, dacă-mi va face această slujbă! Patru 
galbeni îs îndeajuns ca să nu bănuiască? 

— Socot că da! 

Marcu o lămuri pe fată, care se învoi bucuroasă, băgând aurul cu grijă 
în sân. 

— Orice s-ar întâmpla, la noapte ori mâine dimineaţă, tu n-ai ştiinţă! 
N-ai decât să le spui cum te-am învăţat și să pleci. ii minte? 

Fata apucă voioasă ulciorul şi ieşi. 

— N-avem decât să veghem cu arma-n mână, fiindcă nu ştim câţi 
venețieni vor fi acolo şi câţi vor gusta din licoarea contesei. Vom rămâne 
aici împreună! hotărî Grazziani. 

Abia către ziuă, doborâţi de somn, se trântiră îmbrăcaţi cum erau spre 
a mai fura câteva clipe de odihnă. Și dormiră chiar vreun ceas, dacă nu 
două, când puternice bătăi în ușă îi treziră buimaci. 

— Ce s-a întâmplat? sări Marcu apucând spada. Cine-i? și trase binişor 
zăvorul. 

— Eu sunt, luminăţia-ta, hangiul! Credeam că aţi păţit ceva, că la 
odaia măriei-sale nu se simte nici un fel de viață. Să spargem ușa, cum vor 


oștenii ăştia? 

— Nu-i nevoie, că adormise aici la mine şi-i teafăr. Dar ce vă apucă să 
sculați lumea cu noaptea în cap? 

leşiră amândoi din odaie şi se văzu uşurarea în ochii turcilor ce 
fuseseră de pază. 

— Ia, niște drumeţi italieni au chefuit toată noaptea cu otravă şi... 

— Te pomenești că s-or fi îmbătat? râse Marcu şi tălmăci degrabă cele 
auzite. 

— Sunt ţepeni ca butucii! răspunse hangiul. 

— Fiecare cu gustul lui! se arătă nepăsător cel pe care-l păzeau oștenii 
turci. Îs mulţi? 

— Doi! 

Curând se ivi şi Kerim-efendi, însoţit de câţiva spahii, căci auzise 
despre cele întâmplate și se îngrijora să nu fie vorba din nou de cel pe care-l 
proteguia. 

— S-a prins făptaşul? întrebă el. Cine-i? 

— O slujnică, înălțimea-ta, fiindcă altcineva nu ar fi fugit de frică, 
răspunse stăpânul hanului. 

— Cum vine asta? se nedumeri Marcu. 

— Păi, nici nu ştiu cine era, că se pripăşise de-o vreme, cam odată cu 
venețienii, și s-a rugat de slujbă la mine, numai pe casă şi masă. Se vede că 
îi urmărea de mult, până le-a venit de hac. Călătorii fuseseră mai mulți, dar 
nu mai rămăseseră decât cei doi, că între timp ceilalți s-au făcut nevăzuţi. 

— Dar cine a dat peste morţi? vru să ştie trimisul padișahului. 

— Ia, fata asta! arătă hangiul spre slujnicuţa care dusese ulciorul. 

— Cum te chemă, fetițo? Eşti o fată vrednică! 

— Iulişka! răspunde aceasta, fără să clipească. 

— Ai auzit, Marcule, zâmbi Grazziani cu înţeles. Pentru fapta ei, de a 
da în vileag pe ucigaşa care a fugit, se cuvine să capete o răsplată frumoasă 
de la mine. Ţine! și scoase o pungă bine burdușită. 

— Pupă mâna măriei-sale, proasto! o îndemnă hangiul, căruia îi 
sticliră ochii văzând atâta bănet. 

lulişka se aplecă și sărută mâna care-i dăduse o asemenea avere 
neașteptată, în timp ce binefăcătorul șoptea omului său de credinţă: 

— Dacă pleacă fără zăbavă din slujba hanului și se duce în satul ei, o 
ajut să se mărite. Vrea? 


Apoi toată zarva se potoli, leşurile fură ridicate şi a doua zi, după 
plecarea slujnicuţei fericite, întreg alaiul mubașirului apucă malul drumului, 
către Esztergom. 

— Ai văzut, prietene, că Iulia a fost scăpată? întrebă Grazziani călărind 
alături. 

— Care dintre ele, măria-ta? întrebă gânditor Marcu. 

— Amândouă! 

SARSAILĂ 


Atunci când trâmba tătărească izbise la Ot Menedec, dumnealui 
cuviosul Rafailă se afla prin preajmă, câștigându-și pâinea fie cerșind fie 
îndeplinind câte o slujbă oarecare, ba nedându-se înapoi nici de la mici 
furtișaguri. Ocolea cu grijă satele unde putea fi cunoscut, fiindcă pe vremuri 
fusese şi el în cinul monahicesc, şi chiar acolo la sfântul lăcaș. Ar fi dus-o 
bine hălăduind şi în aceste vremuri tot ca faţă bisericească, de-ar mai fi 
rămas Răzbici, dar de când cu afurisitul de stareț Pamfilie, nu i-a mai mers. 
Bătrânul îl mirosise cam ce-i poate pielea și nu o dată l-a dojenit cu 
faimosul toiag şi cu mai puţine canoane, dar degeaba, că din coadă de câine 
nu faci sită de mătase, spune o veche zicală. 

„Măi Rafailă, ţie ar fi trebuit să ţi se spună Sarsailă, că tare s-ar mai 
potrivi!” îi zisese odată Pamfilie, de față cu toată lumea, pe când se aflau în 
trapeză, şi de atunci așa-i rămase porecla. Ba unii îi ziceau „cuviosul 
Sarsailă”, ceea ce nu se cuvenea pentru un locuitor al monastirii. 

Călugărul a înghiţit la început ruşinea poreclei, dar mai apoi începu a 
se fuduli cu ea, făcându-l temut printre credincioși, dar mai cu trecere la 
„Oițtele domnului”. Apoi se mai încurca și la câte un pahar, vădindu-se cât 
de colo că nu era făcut pentru post şi rugăciune. Însă şi păcatul beţiei ori al 
preacurviei ar mai fi fost trecute cu vederea, de nu l-ar fi pus necuratul să se 
apuce de furat şi de înşelăciuni. Dar el spunea acuma că însuși stareţul era 
adevăratul vinovat, silindu-l să facă asemenea fapte... Și totuşi, ce se 
întâmplase? 

Rafailă umpluse nişte ulcioare cu apă-chioară de fântână, după care, 
ceruindu-le la gură, le-a vândut prostimii drept rămase de la nunta din 
Chana Galileii, pe care Mântuitorul nu mai apucase să le prefacă în vin. El, 
cuviosul, făcuse rost de apa cea sfântă cu mare cheltuială, de la niște 
ieromonahi ai Sfântului Munte, întrucât era făcătoare de minuni, în tot felul 
de boli, la oameni ori vite. Apoi necazul i s-a tras de la un ţăran hapsân, care 
după ce i-a murit copilul, măcar că numai de nu-l scăldase în „apă sfinţită”, 
venise la monastire să-i ceară socoteală. Starețul tare s-a mai mâniat și după 
ce l-a mustrat zdravăn, pe spinare, i-a spus: 


„Măi, Sarsailă! Toate matrapazlâcurile tale sunt minciuni papistășeşti 
şi nu-mi închipui cum de ţi-au trăsnit prin scăfârlie, dar de nu te căiești și nu 
dai banii înapoi celor pe care i-ai amăgit îți scot eu gărgăunii din căpăţână, 
şi martor mie Dumnezeu că ţi-o crăp! lacă, duminică, după slujbă, da-voi de 
ştire celor prostiţi de tine să vină să-și capete banii îndărăt!” 

„Peste poate!” încercase Rafailă. 

„Ai să vezi tu că e cu putinţă, ba te vei mărturisi la toţi cei de față că 
ispitit de Satana te-ai lăsat cuprins de duhul lăcomiei și al înșelăciunii!” 

O ură de neînfrânt l-a cuprins împotriva stareţului şi s-a gândit că 
nimic mai bun nu are a face decât să fugă de la monastire. Dar cum era să 
plece cu mâna goală? Dibăcise întâmplător tainiţa unde erau dosite odoarele 
sfântului lăcaș și luă de acolo câteva cruci şi sfeşnice de argint, dar apucă și 
potirul de aur, dăruit cândva de către însuși ctitorul Ventilă-vodă. Tocmai 
acel afurisit potir l-a dat de gol şi cruntă bătaie a mai mâncat de la stareţ, 
măcar că se jură pe toți sfinţii că săvârşise furtul spre a face rost de bani, ca 
să-i înapoieze țăranilor. N-a mai fost crezut şi, trântindu-i un picior în dos, 
Pamfilie l-a azvârlit pe vecie din monastire. 

Pentru aceste întâmplări care l-au adus pe drumuri, la mila țăranilor, 
Rafailă se înverşunase cumplit împotriva egumenului și a celorlalți călugări. 
De aceea, auzind că tătarii loviseră pe valea Slănicului, își zise că Ot 
Menedec nu s-ar fi putut să scape pârjolului și că vor încerca să fugă pe la 
hruba cea tainică. Năimise un ţigan scrântit din pricina bătăilor ce le 
căpătase la ocnă, făgăduindu-i câte un zlot leșesc pentru fiecare călugăr 
prins în juvăţ, după ce îl amăgise că din pricina lor ajunsese la sare. Fără să 
mai stea la gânduri, fostul ocnaș se învoi şi îl urmă pretutindeni ca un câine 
credincios. 

Într-adevăr, după ce tătarii pârjoliră satele şi răzbiră la Ot Menedec, cel 
care-i prindea pe fugari la gura puţului era ţiganul lui Rafailă, pe numele cel 
mic, Ţiul. Sarsailă se trăsese mai la o parte, ca să nu-l încurce, și cu bucurie 
căta la chipul fiecărui călugăr pe care i-l prăvălea la picioare, ocnașul. Cu 
nerăbdare îl aştepta pe Pamfilie, ştiind că avea să fie cel mai de pe urmă, 
dar mai fură prinşi în răstimp şi vreo doi ţărani. Pe Ilinca, rănită, n-a mai 
fost de trebuință s-o lege, întrucât se arăta fără simţire. Zărind-o rostogolită 
şi cu fustele săltate, Sarsailă se aruncă peste ea și o batjocori pe loc, cu toate 
blestemele celor care își dădeau seama ce se întâmplă și nu puteau, să-l 
împiedice. Biata fată nici măcar nu deschisese ochii, părând mai degrabă 


moartă. Rânjind mulțumit, Sarsailă îl îmbie și pe Țiul să facă la fel, dar 
acesta se împotrivi. 

Văzând că nu mai ieşea nimeni din hrubă, cel mai de pe urmă fiind 
Parfenie, pe care juvăţul îl gâtuise şi nu-i mai dădu putinţă să râdă de el, 
Sarsailă îşi ciuli urechile. 

— Parcă nu se mai aud tătarii! I-au căsăpit pe toţi ce n-au izbutit să 
fugă și vor fi plecat. 

— Cu ăştia ce facem? întrebă ţiganul arătându-i pe prinși. 

— Îi lăsăm în plata Domnului, că de n-or da peste ei lupii ori tătarii s-a 
găsi cine să-i sloboadă. Tu hai cu mine! 

Se gândea să se apropie pe furiş de monastire și de nu va fi nimeni pe 
acolo să ia toate odoarele din tainiță, dar se înțelege că ţiganului nu-i suflă o 
vorbă despre cele plănuite. 

În răstimp, pe dibuite, Isaiia şi Mihai apucaseră calea întoarsă. 
Ajungând cu greu la picioarele scării, se opriră să mai răsufle. 

— Acolo, sus, ne-ar fi aşteptat moartea, dar dacă tătarii au apucat să 
prade biserica și chiliile, n-au să zăbovească multă vreme şi se vor duce, că 
aşa li-i năravul, zise Isaiia. 

— Oare nu tătarii să fi fost cei de la gura puţului?! 

— Tare mă tem că nu. 

Când socotiră că așteptaseră destul, cuviosul o apucă cel dintâi pe 
trepte, căci știa meșteșugul sucirii drugului de fier, cu băgare de seamă, spre 
a nu se da în vileag faţă de nepoftiţi. Lui Mihai i se păru o veșnicie până 
zări geana de lumină care-i dădea de veste că Isaiia ajunsese la capătul 
scării. Când îi mai auzi şi chemarea, își dădu seama că sus nu mai era nici o 
liftă păgână. 

Nenorocul a fost că tocmai atunci când sălta lespedea se afla în spatele 
ei Sarsailă, care se lipi de perete spre a nu fi văzut. Se trase până în dreptul 
amvonului şi se piti binișor, încât putea să vadă ce se petrece în biserică. 
Astfel îl recunoscu pe Isaiia, care după ce își aruncă privirea pe afară se 
înapoie în altar, strigând pe cineva. 

Lui Sarsailă îi bătu inima să-i spargă pieptul socotind că cel chemat nu 
putea fi altul decât Pamfilie și se căi că poruncise lui Ţiul să-l aștepte în 
clopotniţă. Dar și mai vârtos când văzu că nu stareţul era cel așteptat, ci un 
tânăr vânjos, care mai avea şi spadă în mână! Se ghemui la pândă însă nu 
auzi nimic de la ei, fiindcă merseră pe tăcute până ieşiră din biserică și abia 
atunci răsună vocea feciorului: 


— Rămâi sănătos, taică, şi sărut-dreapta! 

— Mergi cu Domnul, fiule! blagoslovi Isaiia. Să te ajute Cel de sus să 
izbuteşti ce ţi-ai pus în gând! 

„Ahaa! Va să zică boaita nu pleacă!” se bucură în gând Sarsailă 
frecându-și palmele. Îl văzu pe Isaiia intrând în altar și i se strecură pe 
urme, în treacăt înşfăcând lancea unui prapor, care avea vârful ascuţit ca o 
țeapă. Dintr-un salt se năpusti asupra lui răcnind și când acesta se întoarse îi 
străpunse vintrea. Strigătul de durere al nefericitului călugăr fu auzit și de 
Țiul, dar nu şi de Mihai, care se îndepărtase. 

— Până nu te ia dracul, cuvioase, să-mi spui unde-i împielițatul de 
stareţ?! și îl zgudui ca să-i pricinuiască și mai mare durere. 

Vaietele nefericitului călugăr avură darul mai rău să-l aţâţe și 
nicidecum să se îndure de el. 

— Sarsailă! Blestematule! Mă mâncași fript şi aşa s-o faci pe lumea 
cealaltă, ticălosule! izbuti printre gemete să-l afurisească Isaiia. 

— Te fac eu să spui totul! şi îl scormoni cu parul prin burtă. 

A fost prea mult pentru bietul Isaiia, care nemaiputând îndura şi-a 
pierdut simţirea. Chiar atunci se ivi şi Țiul, neştiind cine se văicărea așa. 

— Venişi la ţanc, bre! rânji Sarsailă. Ia înşfacă tu stârvul ăsta şi fă-i 
vânt în groapa de colo! arătă el spre deschizătura hrubei. 

Fără să-i pese dacă mai era în viață au ba, ţiganul înșfăcă trupul 
cuviosului, aruncându-l pe dată. Când se auzi bufnitura, Sarsailă făcu o 
cruce evlavioasă „Doamne iartă-l”, de parcă nu el ar fi fost ucigașul, după 
care porunci lui Țiul să coboare vreo câteva trepte. 

— Vezi să nu se fi agăţat de ceva! 

Prostul de ocnaş ascultă și, cum Sarsailă știa de unde se învârte 
închizătoarele, trase lespedea la locul ei, peste hrubă. 

Ascultă o vreme bătăile înăbușite ce veneau de sub pământ, apoi dădu 
cu nepăsare din umeri şi îşi căută de altele. 

După ce aruncă o privire din pragul bisericii să vadă dacă nu cumva 
scăpase vreunul, se întoarse drept la tainiță şi o goli de toate odoarele. Își 
legă o boccea din învelitoarea de pe masa altarului, care zăcea aruncată într- 
un colţ, apoi ieşi cu mare grabă, uitându-se în dreapta și în stânga. 

O apucă în sus, pe malul apei, dar după ce merse o bucată de drum își 
dădu seama ce mare primejdie ar fi fost să se arate printre oameni cu 
asemenea comoară, şi nici nu vedea cum ar fi putut s-o vândă. Zări însă un 
copac găunos, mâncat de apele primăverii, şi se hotărî s-o ascundă acolo. 


Mulţumit de ispravă, își făcu o cruce mare și porni la drum de parcă n-ar fi 
avut nimic pe cuget. Vreo două zile trăi cerșind câte o coajă de pâine de la 
rarii trecători iviţi și ajunse în cele din urmă, lihnit de foame și ostenit, la 
poarta unui gospodar. 

Acestuia i se făcu milă de călugăr, mai cu seamă că avea și 
fierbinţeală, și îl adăposti în casă. Acolo boli Sarsailă mai bine de trei 
săptămâni între viaţă și moarte, iar de n-ar fi fost nevasta ţăranului atât de 
grijulie să-i facă tot felul de fierturi, mai că i s-ar fi sfârşit zilele. Apoi, când 
s-a mai înzdrăvenit, se apucă de ajutat stăpânului casei pe la diferite treburi, 
cu multă osârdie. Din pricina asta şi văzându-l slăbit de boală, gospodarul îi 
ceru să rămână pe lângă casă, barem până a da colțul ierbii, că de acum 
bătea iarna la uşă. 

Mult s-a mai bucurat prefăcutul Sarsailă, căci de adevărat n-avea unde 
ierna, cu toată comoara pe care o furase. Acolo, în preajma munţilor, îi auzi 
pe oameni vorbind că tătarii pârjoliseră Ot Menedec-ul, cum jefuiră sfânta 
zidire şi dădură peste niște oameni legaţi, care strigau după ajutor, cum i-au 
dezlegat de picioare şi i-au târât mai apoi ca robi în fundul Bugeacului. 
Nimeni nu scăpase, așa că Sarsailă putea fi mulțumit, nemaifiind nici un 
martor al fărădelegilor sale. Ce-i drept, umbla zvonul că legarea celor 
scăpaţi de la monastire s-ar fi înfăptuit de către un călugăr răspopit, dar cum 
nimeni nu mai auzise de el, după năvala tătarilor, se zicea că va fi fost dus şi 
el rob ori va fi murit şi pizmaşii îl năpăstuiau degeaba. 

Toate acestea l-au făcut pe Sarsailă ca în primăvară, când începu a 
curge streașina, să-şi ia ziua-bună de la gazdă, după ce nu-i pricinuise nici 
un rău, cum îi era năravul. Se zorea ca nu cumva apa Slănicului umflându- 
se de puhoaiele din martie să-i ducă cu vâltoarea și comoara lui. Gospodarul 
îi umplu o traistă cu merinde, ba îi mai dădu şi niște bani de drum, după 
care Sarsailă își luă smerit rămas bun, cu părere de rău că se desparte de 
asemenea oameni cumsecade. „Să te rogi pentru noi, taică!” îi strigase 
femeia, dându-i şi o boccea cu mere şi poame uscate. 

Pe ocolite, spre a nu-i lua careva urma, călugărul ajunse la copacul 
însemnat și îşi află comoara neatinsă, așa cum o pitise el din toamnă. 
Răsturmă desaga de bucatele grijuliei lui gazde şi o umplu cu odoarele 
mănăstirii, apoi săltând-o pe umăr se întoarse către asfinţit cu gândul să 
ajungă la Târgovişte, unde ca cetate de scaun se aflau destui zarafi dornici 
să-i cumpere marfa. Mai pe urmă, avea să vadă ce va face! 


Nu prea ţinea drumul mare, ci căuta să taie mai de-a dreptul către apa 
Teleajenului, ajungând astfel la „Hanul roşu”, cu gând să se odihnească și el 
ca târgoveții, căci acum îl ţinea punga. În desagă se aflau și mulţi bani de 
aur, argint ori aramă, care păreau a fi mai vechi, dar tot s-ar fi putut 
cumpăra pe ei ce-ai fi poftit. 

Se aşeză mai întâi la masă, cerând o halcă de miel fript care-i plăcea 
nespus de mult şi o cană cu vin roşu de Buzău. 

Pe când se ospăta fără grijă, se pomeni de-o parte și de alta cu doi 
călugări asemenea lui, dar parcă mai răpănoşi. 

— Blagosloveşte, taică-părinte, rânjiră ei către Sarsailă, aşezându-se 
fără a-i cere încuviinţare. 

— Domnul! răspunse acesta, molfăind o bucată de carne. 

— Pribeag, frate, pribeag? întrebă unul. 

— Ba nicidecum! se oțări Sarsailă. Mă întorc acasă la „Dealu”. 

— Barem strâns-ai ceva pomană? trase cu ochiul celălalt înspre desaga 
pe care n-o lăsase de lângă el. 

Văzându-i privirile lacome Sarsailă simţi o arsură în inimă și, lăsând 
mâncarea, îşi trase odoarele aproape, de parcă s-ar fi temut să nu i le ia. 

— Pe noi nu ne îmbii să îmbucăm ceva, că suntem lihniţi? se băgă în 
vorbă al doilea. Sfânta Scriptură zice că trebuie să dai și celui ce n-are, mai 
cu seamă în cinul nostru monahicesc. 

— Dar din dar se face rai! psalmodie cel ce părea mai curând tâlhar, 
după înfăţişarea lui. 

— Așa o fi, fraţilor, dar eu n-am ce vă da, că sunt sărac așijderea vouă. 

Se ridică și vru să plece, dar cei doi îl înşfăcară de mâini. 

— Chiar așa de zorit eşti să te întorci la chilia sfinţiei tale? făcu 
„tâlharul” batjocoritor. 

— Nici măcar nu ne arăţi ce pomană ai căpătat de pe la credincioşi, 
chiar dacă nu ne miluiești și pe noi? zise domol celălalt. 

Sarsailă se socoti pierdut, întrucât călugării îl ţineau zdravăn, iar unul 
scoase un cuţitoi de căsăpie și-l puse pe masă. 

— Mai stai, fratele nostru întru Hristos, şi nu ne lăsa în păcatul 
neștiinţei, că din asta se trage ispita. Hai, arată! stărui cel ce scosese cuțitul. 

CALE TRUDNICĂ PRIN ARDEAL 


Mai bine de două săptămâni încheiate i-au fost de trebuinţă lui Mihai 
spre a străbate munţii, până s-a văzut în chilia sfinţiei-sale Onofrei, popa de 
la biserica sfântului Nicolae din Șcheii Braşovului. Îi povesti de-amănuntul 
toate cele petrecute la Ot Menedec și tare s-a mai întristat cinstitul preot 
auzind de groaznicul sfârşit al egumenului, cu care erau prieteni din 
tinerețe. 

— Domnul să-l hodinească pe sărmanul Pamfilie, făcu el cu ochi 
înlăcrimaţi, după care împreunându-și mâinile murmură o rugăciune. Mare 
păcat şi pagubă şi de sfânta monastire, dar aceea are să se facă iară, numai 
bieţii monahi n-au să mai învie, decât la dreapta judecată de apoi. 

— Acum, că m-am văzut la mila sfinţiei-tale, taică părinte, aş pofti să 
mă îndrumi să ajung la Sătmar, că... 

— Tocmai acolo? 

— Vreau să intru în slujba domniei! 

— Au domnia nu mai e la Iaşi ori la Bucureşti? Ce să caute la 
marginea țării?! se miră popa. 

— Eu gândesc să mă bag în oastea măriei-sale Radu-vodă Şerban, 
care-i pribeag pe acolo şi strânge oșteni cutezători să se întoarcă în ţară și 
să-i alunge pe păgâni. Domnitorul ce-l avem un are în cuget să se 
împotrivească turcilor. 

— Dacă aşa ti-i voia eu nu am nimic a spune. Însă, deși tot prin ţară 
românească vei trece, drumul îi lung și cu primejdii, că stăpânirea-i străină. 

— Păi la noi nu-i asemenea?! zâmbi acru Mihai. 

— Drept îi, fiule, şi de mă gândesc bine, ai judecat cu înțelepciune, aşa 
că te voi ajuta. Mai întâi am a-ţi da un tovarăș de drum, om vrednic și cu 
voie-bună, cum îi de trebuinţă la cale lungă. 

— Merge şi el la Sătmar? 

— Ba numai până la Ciunga, în inima ţării, cam jumătate. Are să te 
însoțească destulă vreme, la bine și la rău. Pe mai departe ai să te descurci 
cum ţi-o fi norocul, îl cheamă Florea Nicoară şi mergând cu el nu mai ești 
străin de loc. În afară de aceasta, frate-său, Amosie, îi căpitan în oastea lui 
Radu-vodă Șerban și ţi-a prinde bine. 


— De ce nu spuseşi așa de la început, taică-părinte? 

— Hm! Ai lui de-acasă îl ţineau drept mort pe oștean și feciorul ăsta 
venise aici să-i caute ciolanele la locul unde ar fi căzut, vrând să-i pună o 
cruce la căpătâi. Dar cum să-i afli oasele între atâta amar de oameni oare 
pieriră atunci la Moara de hârtie? 

— Şi nu l-a găsit? 

— Nu! A dat însă peste un fost ortac de-al lui și acesta i-a spus că 
numai cu şase luni în urmă Amosie se afla la Sătmar, căpitan la Radu-vodă. 

— Mă bucur pentru el şi ai lui. 

— Să vezi că are să-ţi placă! 

Îl mai lămuri apoi preotul că Radu-vodă Șerban și cu prietenul său, 
Hommonay, nu erau pe placul lui Bethlen și că Mihai ar face bine de şi-ar 
ține gura și să nu-și destăinuie la tot pasul ţinta pribegiei. Nici Florea nu 
avea să spună că fratele său mai mare se afla în oastea ce nu era pe placul 
principelui, și astfel aveau să tacă amândoi. 

Popa trimise după ciungan şi acesta veni tot într-o fugă, neștiind de ce 
fusese chemat. Era un fecior cam mic de stat, cu obraji bucălaţi ca de copil 
şi numai zâmbet. Se părea că omul nu ştia să fie decât voios, oricât de mare 
necaz ar fi avut. 

— Ziua bună! zise el şi se plecă să sărute mâna preotului. 

— Șezi, fătul meu! îl îmbie acesta. Iată, feciorul aceste de faţă, Mihai 
ot Zamfireşti, îi din ţara muntenească, cum s-ar zice un frate de-ai nostru de 
peste munte, şi tare s-ar mai bucura să vă împrieteniţi și să faceţi calea 
împreună. 

— Meri la Ciunga? se bucură Florea. 

— Din câte am priceput, pe acolo mi-i drumul către Sătmar. 

— NO, atunci să ne luăm rămas-bun, că eu tare-s dornic să duc vestea 
cea bună la noi acasă! 

— Mergeţi cu Domnul, fiii mei, şi să aveţi parte de noroc, blagoslovi 
părintele Onofrei, petrecându-i până-n pragul casei. 

Cu toate acestea aproape o săptămână au mai întârziat pe la poalele 
Tâmpei, după care apucară drumul către cetatea Făgăraşului. Aveau a trece 
prin munţi și peste ape, mai cu seamă Oltul, de care tare s-a mai minunat 
Florea, aflând că şi peste munte tot așa-i spune. 

— Ţara asta una-i! zise el cu încântare. Oriunde meri, dai de români! 

— Pentru aceea vrut-a şi marele voievod Mihai, fie-i ţărâna uşoară, să 
ne strângă pe toți laolaltă. 


Aşa începură a povesti despre vremurile când ei erau copii şi cum se 
mai bucuraseră atunci, cu mic cu mare, de înfăptuirea ţării tuturor celor de 
un neam și o lege, sub viteazul principe. Apoi veni vorba şi despre 
Zamfireşti, satul de obârşie al flăcăului pornit să intre ca oştean în slujba 
domniei. „Eu ce să-ți spun? O așezare mai de câmpie pe la marginea ţării 
Buzaelor, cu case dosite de vreme viforoasă, dar și de dușmani, că prea ne 
calcă cine vrea şi cine nu. Oamenii muncesc pe moşia boierului, ca şi pe la 
voi, numai că neamul meu se trage din moșneni şi suntem slobozi. Taica s-a 
dus la oaste pe când abia se însurase și a rămas apoi prin mlaștinile 
Neajlovului, la Călugăreni, iar eu crescui singur cu biata maică-mea, care se 
stinse anul trecut, de boală și inimă rea”. Îi mai povesti şi despre năvala 
tătarilor şi la rândul său Florea deplânse vremile cumplite ce apucaseră, 
măcar că pe la ei prin Ciunga necazurile păreau a fi mai mici. 

„Ar fi destulă câmpie în tătă valea Murășului, până hăt-departe, unde 
se ridică dealurile și mai înapoia lor se văd munţii, numai că la noi îi deal și 
pădure și nu prea avem destul pământ, iar domnul conte Teleky de la Uioara 
nu se mai satură şi apucă tot ce desfacem noi de la pădure.” „Abia aştept să 
mă văd în frumosul tău sat!” Așa își treceau vremea cei doi flăcăi, poposind 
pe la hanuri ori pe la case de gospodari, unde dădeau bucuroşi câte o mână 
de ajutor la strânsul bucatelor, după care porneau mai departe. Poate că n-ar 
fi zăbovit atâta, dar şi caii aveau trebuință de hodină, iar tinerii lor stăpâni îi 
cruțau ca pe nişte prieteni credincioşi. 

Dacă îi iscodea careva în cale, răspundeau că fuseseră cu neguţătorie la 
Braşău și nici vorbă să mai pomenească de Sătmar ori de Amosie. Totuși, de 
cum trecuseră de Sibiu se răspândi vestea cum că oștirea lui Hommonay ar 
fu cuprins cetatea Bălgradului, apoi că prinţul l-ar fi pus pe fugă, însă nu 
izbutise a-l alunga din Turda. Florea se bucura, neavând de unde ști că totul 
fusese o minciună scormită încă din vară, de către frumoasa contesă 
Rozsnyai. Nimic nu se întâmplase, dar gura lumii lăţeşte întotdeauna 
zvonul. Mihai nădăjduia că odată cu Hommonay se va fi aflând și Radu- 
vodă Şerban, scurtându-i în acest fel calea, însă cu cât se apropiau de Sebeș 
tot mai rar se auzea asemenea scomeală. 

— Tăt la mine avem să merem! zise Florea, căutând să-i mai alunge 
îngrijorarea celuilalt. 

— Dar eu nu vreau să mă prindă iarna-n drum. 

— Nu-i bai, că lemne de foc avem, har domnului, și avem și dealuri să 
ne dăm cu sania... 


— Până atunci eu zic să poposim peste noapte la hanul ce se zăreşte 
colo, în cale, fiindcă bidiviul meu nu cred să mă mai poată duce după atâtea 
suișuri şi coborâșuri. De-am fi luat-o drept prin pădure, ar fi fost mai bine, 
numai că lotrii... 

— Prin părțile săsești n-ai să întâlneşti lotri. 

— Bine ar fi să fie precum zici, cu toate că nu cred să fie ţară fără 
tâlhari de codru. 

Ajungând la hanul „Colţul de mistreţ”, Florea ceru odaia pe care o 
avusese trecând prin același loc, dar hangiul se prefăcea a nu-l ține minte. 

— Vândut-ai ceva la Braşău? întrebă namila de sas. 

— Vândut! 

— Gutt, sehr gutt, făcu hangiul mulțumit. Ia poftiţi! îi îmbie frecându- 
şi palmele. 

Lui Florea i se păru ciudată purtarea neamţului, care se schimbase 
deodată. 

— Crede că ai vândut ceva de preţ la Brașov şi că eşti plin de bani, 
zise Mihai zâmbind. Așa-s neguţătorii pretutindeni, dacă ai parale eşti 
cineva, de nu... valea! 

Se ospătară, dar nu chiar cu toate câte ar fi poftit hangiul să le bage pe 
gâtlej şi după ce-şi rânduiră fugarii se așternură la hodină binemeritată, că 
tare mai fusese greu drumul până aici. 

În zori se sculară la cel dintâi cântat al cocoşilor, cum stă bine 
călătorilor, dar când să plătească... ia banii de unde nu-s! 

— Nu-i bai! făcu hangiul. Rămân caii zălog până aveţi să aduceţi 
banii. De unde să ştiu că sunteţi calici? 

— 'Tacă-ţi gura, jupâne! se răsti Mihai, dând să-și potrivească spada şi 
abia atunci îşi dădu seama că n-o mai avea. 

— Domol, oştene, se încruntă hangiul. Şezi blând de nu vrei să-ți moi 
oasele! Te găzduiesc, te ospătez și vrei să pleci fără a plăti? Unde te crezi? 
Vă ştiu eu pe voi, haimanalelor, dar cu mine nu vă merge! 

Mihai simţi că-i zvâcnește sângele în tâmple și fără a se mai gândi că 
hangiul era cu un cap mai înalt decât el, dar și mai vânjos, se repezi cu 
pumnii asupra lui. Florea rămase o clipă descumpănit, dar mai apoi înșfăcă 
o bâtă ce-i veni la îndemână și sări în ajutorul prietenului său, fără a mai 
socoti de partea cui era dreptatea. Hangiul îl pocni pe Mihai cu pumnul în 
moalele capului, dându-l de-a rostogolul, după care smulse băţul din mâna 
lui Florea şi i-l întoarse pe spinare. 


— No, dacă bătaie vreţi, măi feciori, asta să căpătaţi! şi începu a le 
căra la picioare în coaste, până cei doi căzură în nesimţire. 

— Dar ce ai cu ei jupâne? auzi el o voce subţire în spatele său. 

— Ia, nişte coate-goale, care or mâncat şi beut la mine, dar bani de 
plată, ioc! Eu zis-am că nu-i bai, numai să lase caii zălog și să aducă ce mi 
se cuvine, dar ei or sărit să mă bată. No, las” că datu-le-am lor să mă ţâie 
minte! 

În furia lui, hangiul şi-a descărcat obida fără a mai lua seama cu cine 
vorbeşte, dar când văzu că avea în faţă un necunoscut, în veșminte cam 
sărăcăcioase, se răsti și la el: 

— Dar domnia-ta ce treabă ai? 

— Apăi, dacă nu ţi-e cu supărare, îi cunosc pe feciorii ăştia, că-s de la 
noi din sat şi ţi-oi da eu plata în locul lor. 

— Cum să mă supăr, dacă-mi dai dreptul meu? lacă, dă zece zloți şi 
slobod ești a-i lua cu mârţoagele lor cu tot! 

Omul plăti fără tocmeală, după care aburcă în şa pe fiecare și cum cei 
doi încă nu-și veniseră în fire fură legaţi zdravăn pe sub burta calului. 

Când hanul nu se mai zări în urmă, străinul părăsi drumeagul ce intra 
în lunca Sebeșului și opri în dreptul unui tufiș. Descălecă şi scoase de acolo 
cele două spade ale tinerilor, dar și pungile lor, după care o porni la trap mai 
departe. Cum ajunse în marginea târgului Sebeș, opri încetișor şi mai cătă o 
dată la cei doi, apoi îi pocni pe rând în cap cu mânerul spadei, leac fără greş 
dacă voiai să faci pe cineva să doarmă cât mai mult. Cu băgare de seamă îi 
trase de pe cal, dezlegându-i, şi-i aşeză în marginea drumului. Isprava 
făcută, se urcă în șa şi porni prin târg trăgând și cei doi cai după el. 

Cel dintâi deschise ochii Mihai, care privi buimac, împrejur și zărindu- 
şi tovarăşul alături îi dădu ghiont să-l trezească. 

— Scoală, Floreo, c-am dormit prea mult! 

Vru să se ridice dar simţi o durere ascuţită în coaste, făcându-l să-și 
aducă aminte de cele petrecute. 

— Al dracului sas! icni şi Florea. Ne dovedi pe amândoi, blăstămatul! 

— Ba ne-a mai și jefuit, în ţara în care spuneai că nu sunt tâlhari de 
codru. Se vede că aici locuiesc pe la hanuri lotrii cei de soi. 

— Batăr de ne lăsa caii, oftă Florea, că mult n-am mai fi avut până 
acasă, dar aşa... 

— Dar unde-om fi? Pare un oraş şi chiar destul de mare. Uite mai la 
vale o poartă. Hai într-acolo! 


Nimeni nu-i întrebă de unde veneau, dar nici ei nu spuseră nimic, de 
teamă că nu vor fi lăsaţi să intre. De altfel, fiind vremea amiezii și destul de 
cald, locuitorii se cam trăseseră prin casele lor. 

— Măi fecior! strigă Florea către un băieţel ce se juca de unul singur. 
Cum te cheamă? 

— Hanţ! 

— Dar satul vostru? 

— Sebeş, pe limba voastră, și să știi că nu-i sat, ci oraş, se fuduli 
copilul. 

— No, rogu-mă de iertare! făcu Florea de parcă-ar fi vorbit cu un om 
în toată firea. Fă bine şi arată-ne unde-i primăria, că am ceva a-i spune 
domnului burgmistru. 

— Herr Muller chiar mai înainte se ducea acolo! arătă băiatul spre o 
casă mare şi frumoasă. 

— Văzuşi ce bine vorbea româneşte? se miră Mihai, privind în urma 
lui Hant. Ar fi trebuit să-l răsplătim. 

— Pe la ei nu se prea obișnuieşte. 

— Ba să fi vrut și n-am fi putut! 

— Hă, hă, hă! râse Florea, de parcă ar fi fost fericit că nu mai aveau 
leţcaie. Că vorbeşte românește nu-i mare lucru, fiindcă toţi saşii și chiar 
ungurii cunosc limba celor mai mulți. Ardealul doară-i tot ţară românească! 

Ajunseră și la herr Muller, care se cruci auzind de fapta hangiului și 
puse la îndoială plângerea lor. 

— Herman, de la „Colţul de mistreţ”? De necrezut! Poate l-aţi mâniat 
şi, cum îi aprig la supărare, nu zic că nu v-o fi atins vreo două, dar să vă 
fure, nici vorbă! 

— Poate că nu chiar el, i-o fi pus pe alții... încercă Mihai să-l 
înduplece, dar burgmeisterul nu-i îngădui. 

— Vom face după dreptate și o să-l chemăm și pe Herman să vedem ce 
va zice. Voi rămâneţi în oraş şi o să plătiţi hrana și somnul mai pe urmă. 

Cu ţidula iscălită de primar, cei doi fură găzduiţi la un han, urmând a 
nu părăsi oraşul până nu s-o judeca pricina. Au mai trecut însă încă două 
zile până să se înfățișeze hangiul, mânios nevoie mare și de învinuire, dar și 
de faptul că-l trăseseră de la treburile lui. Povesti întâmplarea cu străinul 
care zicea că-i cunoaște, plătind în locul lor, şi spuse cum arăta. 

— Acela va fi fost hoţul şi ţi-a dat chiar din banii lor! zise primarul. 
Trebuie cătat degrabă! 


— Dar cum să-i mai luăm urma, câtă vreme el îi călare pe trei cai iar 
noi pe jos? făcu Florea înciudat. 

— Păi voi nici că puteţi pleca până nu vă socotiți la hanul de aici! 
hotărî Muller. 

— No, alta acum! zise Florea. Poate că din han în han, tot rămânând 
datornici, ajunge-vom la Aiud, unde am ceva neamuri și or da ei pentru noi. 

— N-aveţi trebuință a merge tot așa, răspunse primarul. Legea spune 
că cine-i dator să fie ţinut la temniţă, și noi avem așa ceva. 

— Mulţam de aşa găzduire! se răţoi Florea. Că doar noi avem bani 
acasă, numai să afle tata şi minteni se țâpă careva cu banii ăia! 

— Asta ai să şi faci! spuse herr Muller. Rămâneţi până or veni banii, 
pe urmă mereți în treaba voastră. 

— Şi cum să-i dau de ştire lui tata? se nedumeri Florea. 

— Trimiţi carte. 

— Domnule burgmistru, se băgă și Mihai în vorbă. Nu s-ar putea să 
rămân eu zălog și să se ducă el acasă? 

— Numai să fim înţeleși, dacă noi se întoarce faci și zilele lui de 
temniţa! 

— Auzi vorbă! sări Florea. Cum să nu mai vin?! Dar mai bine să 
adaste tot la han, că i-oi plăti cât o cere, să nu zacă la beci. 

— Nu se poate. Legea-i musai să se facă! 

Nemaiavând încotro, Mihai se lăsă dus la închisoarea datornicilor, dar 
după numai patru zile Florea se întoarse cu banii. 

— Am dat la Bălgrad peste un frate de-al mamei care vânduse ceva 
sare şi el mi i-o dat, zise acesta îmbrățișându-și prietenul. 

— Dar eu cum am să mă plătesc faţă de tine, frate? Că am rămas 
lefter... 

— Nu-i bai, când îi avea mi-i da! Ș-apoi tu n-ai făcut temniţă și pentru 
mine? 

— Ei, că doar n-ai adus şi cai?! Ai cui îs? 

— I-o tocmit moşu pentru noi, că tare s-o mai bucurat aflând că 
Amosie trăieşte și s-o înduioşat de pățania noastră. 

— Ce bun la suflet eşti, Floreo dragă! 

— Aşa-i tăt neamu nostru! râse cu voioșşie flăcăul. 

La Bălgrad ajunseră curând, nefiind departe, dar nici nu mai aveau 
poftă de zăbavă, voiau numai să-l caute pe darnicul unchi. Cum acesta 
plecase nu de mult, socotiră să-l ajungă din urmă şi o şi apucară spre Teiuș. 


— Stai! porunci deodată Mihai, strunindu-și calul. 

— Ce-i?! 

— Vezi neguţătorul acela de colo? Nu cumva spada de la șold... 

— Ba îi chiar a mea! răspunse pe dată Florea, vrând să se repeadă 
asupra hoţului. 

— Nu! îl ţinu Mihai. Nu avem cum dovedi și poate că o va fi cumpărat 
de la cineva. Să nu ne mai facem pricină cu legea! 

— Ai dreptate, dar de-l scăpăm din ochi nu-l mai prindem. 

— Să-l întrebăm cu frumosul. 

— Mai bine să ne ţinem de urma lui, poate dăm și de cai. 

— Şi aşa-i bine! 

Pierdură întreaga zi ţinându-se de el, căci abia pe seară intră într-o 
gospodărie. Se uitară prin crăpăturile gardului, dar nu zăriră nici un cal. 

— O fi în grajd! şopti Mihai. 

— Sărim gardul? 

— Nu! Să iscodim prin vecini! 

N-apucară să plece că se pomeniră cu un bărbat care, văzând pe cei doi 
iscodind în curte, îi întrebă: 

— Pă cine cătaţi, ficiori? 

Era chiar stăpânul casei şi Florea îi povesti ce pătimiseră şi că ar fi 
poftit să-l întrebe pe cel ce-i purta spada de unde o are, dar nu cuteza, să nu- 
] mânie. 

— Se cam potriveşte, feții mei, răspunse omul. Chiar în acea zi o venit 
la mine cu trei cai și s-o rugat de găzduire. 

— Şi unde-s? 

— Pe doi îi va fi vândut, că numai unul e în șopru. 

— Nu încape vorbă că ăsta-i hoţul. 

— Iar noi îl făcurăm vinovat pe neamt! 

— Pentru asta, ne-am luat plata... 

Râseră toți trei, de parcă ar fi stat la snoave în poartă şi nu cu o treabă 
încurcată. 

— Baciule, nu ni-i ajuta să-l dovedim pe hoţ? întrebă Florea. 

— Ba vă ajut, dar cum să fac? 

— Îngăduie-ne să venim la noapte peste el și să n-ai grijă, că n-om 
face moarte de om, dar o ţârucă tot i-om înmuia oasele. 

— Măcar atât cât ne-a făcut-o şi nouă afurisitul de sas... 

— Deh, ştiu şi eu... Dar dacă n-o fi el hibaşul? 


— Fii liniștit, că de pomană nu-l batem! răspunse ciunganul. 

Vrând-nevrând, trebuiră să mai întârzie pe la o cârciumă, numai bine 
că mai prinseră curaj, iar pe când străjerii cetăţii vesteau miezul nopţii se 
strecurară pe ulițe până la casa gospodarului. 

— S-o culcat mai devreme zicând că-i frânt de osteneală, le șopti 
stăpânul casei arătându-le odaia unde dormea străinul și îndemnându-i să 
meargă pe vârfuri. 

— Să năvălim peste el! propuse Mihai. 

— Ba nu, că de-o fi zăvorât pe dinăuntru sare pe fereastră. Merem 
tiptil, să nu ne simtă, și când om fi lângă el îi proptim cuţitu şi-l întrebăm! 
hotărî Florea. 

— Bine! încuviință Mihai şi-l lăsă pe Florea în faţă. 

Deschiseră încetișor ușa, gospodarul rămânând pe dinafară, dar nu 
plecă, să nu cumva să facă vreo prostie cei doi, de nu era vinovat oaspetele 
său. Chiar şi așa, trebuia prins și dat în seama legii, nu să-și facă singuri 
dreptate. 

Tinerii se strecurară de-o parte şi de alta a patului, unde pe întuneric se 
ghicea forma adormitului. La un semn, se repeziră deodată! 

— Şăzi blând şi nu mişca! răcni Florea, căutând să-i cuprindă beregata. 

Răscoli tot aşternutul, împrăștiindu-l pe podea, dar pe hoț ia-l de unde 
nu-i... 

— Tune dracu-n el, c-o fugit! Precesta lui de hoț! 

ORAȘUL DE AUR 


Pe aici trecea calea lui Gaşpar Grazziani spre domnia Moldovei, iar a 
lui Marcu din Borlova spre împovărătoarea slujbă a domniei... 

Solul padișahului şi-a făcut intrarea cu mare pohfală în cetatea 
împăratului creştin, Marcu ţinându-i-se în preajmă, ca cel dintâi sfetnic, şi 
numai după aceea Kerim-efendi, alaybeyul spahiilor. Încă de la Buda, 
Grazziani năimise meşteri muzicanți cu meterhaneaua, care mergeau în 
fruntea alaiului, spărgând urechile privitorilor mai curioși. 

La curte, în palatul de pe colina ce străjuia Vâltsva, solul a fost primit 
cu multă cinste și numai chiar majestatea-sa împăratul era lipsă, dar fără de 
voie, nefiind în oraș. Ceilalți se înghesuiau care mai de care să-l privească 
pe tânărul creștin, om de mare încredere al sultanului, căci, deși sosiră și alți 
turci mai înainte, toți erau sub ascultarea lui. 

Dregătorii otomani îi făcură temenele ca unui bey ce era; dar mai cu 
osebire aflând că ghiaurul era tare îndrăgit de sultan pentru faptele sale. 
Când îl trimisese pe tânărul Pera cu solie în Croaţia, îi poruncise să ajungă 
până în Toscana, la Livorno, şi să împrumute bani grei de la bunul său 
prieten Giovanni Amati, spre a răscumpăra un mare număr de robi turci, 
unii dintre ei rude cu sultanul. Și pe toţi i-a dus Pera la Stambul, unde i-a 
slobozit în numele lui Grazziani. În acest fel îşi căpătase mare faimă, dar și 
bunăvoința Porții pentru stăpânirea Moldovei. 

Marcu, în schimb, deși înveșmântat asemenea curtenilor împăratului, 
nu se simţea în largul său. Spunea pretutindeni că-i bănăţean din Borlova, 
dar nimeni nu auzise pe aici de Banat, ba zicându-se despre el, ca şi despre 
stăpânul său, că ar fi ein Krabatt, adică un croat, fiindcă între ei vorbeau 
sârbeşte. „Lasă, prietene, nu te mâhni dintr-atâta, căuta să-l mângâie 
Gaşpar. Avem să facem din tot pământul românesc o ţară de care să știe 
străinii şi mai cu seamă să se teamă a se amesteca în viaţa ei! Atunci 
Banatul tău are să strălucească în frunte!” „Aşa va fi, dar când? Că tare greu 
se mai făptuieşte!” Însă orice îndoială se spulbera pe dată, şi Marcu era 
hotărât să-și urmeze domnul până-n pânzele albe. 

Toamna întârzia pe ulițele Oraşului de Aur, făcându-l şi mai strălucitor. 
Într-una din zile ieşiră amândoi din palatul vechilor regi ai Boemiei în 


vestita „uliţă de aur” plină cu tot felul de dughene. 

Sper să nu ne apuce omătul pe aici şi să facem cât mai curând calea 
întoarsă... zise Grazziani îngândurat. 

— Acasă? 

— Vezi-bine, numai că drumul trece prin Stambul, iar casa fi-va la 
laşi! 

— Şi eu oare credeam că ne întoarcem prin Ardeal... 

— Ştii bine că prietenul Bethlen m-ar ţine bucuros la prinsoare, cât îs 
eu de trimis al padișahului. Am nevoie să fiu la Stambul cât mai curând cu 
putinţă, dar şi pe la Silistra... 

— La Silistra? 

— Acolo se fac domnii ţărilor române, la Iskender-pașa! Că aşa ajunse 
bietul popor de stirpe romană... 

Rămaseră o vreme tăcuţi, privind spre casele ce fumegau prin 
hogeacurile înalte, măcar că încă nu venise frigul. 

— Măria-ta! zise deodată Marcu. Aș cere îngăduința să mă reped 
acasă, unde n-am apucat a ajunge de atâta amar de vreme. Pe urmă, te-oi 
ajunge la lași! 

— Hm! Şi vrei să treci prin Bălgrad, de bună-seamă? 

— Aş minţi să zic nu, dar tot spre Banat m-oi îndrepta. 

— Prea-bine! veni în cele din urmă încuviințarea. Să ştii însă că nu te 
dezleg de slujba domniei, aşa că îți poruncesc să cauţi şi să-mi aduci 
bănăţeni de-ai tăi care vor să se bată contra turcilor în oastea domniei mele, 
cu plată. 

— 'Ţi-aş aduce cu miile, măria-ta, că s-ar ridica tot Banatul, fără nici o 
simbrie, auzind că se încumetă careva să ne izbăvească de păgânătate. 

— Pentru început nu am trebuinţă de toţi. Știm că strămoșii voştri au 
fost cei dintâi care s-au împotrivit romanilor în acea parte a Daciei și nu 
mă-ndoiesc că vor sta şi acum în frunte, dar toate cu socoteală și la vremea 
lor. 

Trecură agale pe lângă măreaţa biserică a sfântului Mikolaj, sucindu-și 
grumajii către uriaşele clopote de bronz care vesteau ceasul rugăciunii şi 
arareori primejdia năvălirii străine, ca prin alte părţi ale împărăției. Păşiră 
mai departe pe podul aruncat peste Vâltava, vechi, din vremea bătrânului 
crai Carol, de unde i se trăgea și numele, dar apa nu li se părea de luat în 
seamă, după ce trecuseră Tisa şi Dunărea. Oricum, oraşul era cu adevărat 
împărătesc, de neasemuit cu ulițele murdare ale Stambulului. 


— Ştii ce, Marcule? Am o poftă nebună să hoinăresc prin această lume 
pestriță a oraşului, înveșmântat asemenea lor, măcar că nu-i pricep ce 
vorbesc și ce gândesc. 

— Nu se cade, măria-ta! Ce vor zice curtenii dacă află? 

— Tocmai pentru aceea, în taină cât mai desăvârșită! Tu mâine pleci și 
eu o zi mai apoi, deci asta ar fi cea de pe urmă noapte pe care avem s-o mai 
petrecem împreună aici. Nu ne vom încăiera ca la Buda, ci ne vom deda 
dragostei, cu nişte fete de rând! 

Cu toată împotrivirea, Marcu fu silit până la urmă să se plece și să-i 
facă hatârul, după ce făcură niște socoteli bănești și încheiară anume 
înscrisuri pe care oşteanul și le cusu în căptuşeala contășului. Mai capătă şi 
o pungă cu nestemate și ducați venețieni, pe care îi dosi asemenea, hotărât 
fiind să-şi ia haina cu el, iar cum tot avea să plece a doua zi în zori nu mai 
tinu nici odaia la „Cerbul de Aur”. 

— Eu am să fiu găzduit mâine la curte, că vine împăratul, și n-o să ne 
mai întâlnim decât la lași. Așa că suntem înţeleși... vel-spătare Marcu 
lancovici! 

— Oo... Nu! Nu! E prea mult! bâigui oșteanul, luat pe nepregătite. Eu, 
Marcu din Borlova... 

— Ştiu! Feciorul cneazului Iancu... adică lancovici! Obârşia ta nu-i cu 
nimic mai prejos de a boierilor moldoveni, fii fără grijă! De altfel pe 
hrisovul de divănire voi pune cea dintâi pecete, când ne vom întâlni. Să nu 
uiţi, boier lancovici! Și cu asta gata, hai să mergem! 

Grazziani se înveşmântă ca un negustoraş oarecare, iar Marcu își 
îmbrăcă vechile lui straie de drum, având grijă de preţiosul său contăş. 

— Făgăduiesc să fie cea de pe urmă dată și n-ai de ce să fii îngrijorat. 
Nu se va mai întâmpla cu domnul Moldovei şi cu vel-spătarul său, dar până 
atunci suntem doi drumeţi prin Orașul de Aur. Haide! 

Începură să colinde de la vestita cârciumă din faţa primăriei, după ce 
mai întâi s-au minunat de cei doisprezece apostoli ce se perindau prin turla 
bisericii când băteau ceasurile, făcură nişte ocoluri şi spre margini, pe uliţe 
mai sărace şi mai puţin strălucitoare, și se înapoiară în preajma frumosului 
pod de peste Vâltava, unde dădură peste o cârciumă cu fete neasemuit de 
frumoase. 

— Aici vom poposi, Marcule, și de-o fi să mai întârziem unul dintre 
noi tot ne-om vedea dimineaţă! 


... Această despărţire îi mai rămăsese în minte proaspătului vel-spătar 
când își deschise ochii a doua zi. Capul îi cântărea vreo câteva ocale și 
simţea o apăsare pe umărul stâng, cel care-i fusese rănit în încăierarea de la 
Buda. Cu greu își aminti că fusese tras pe nişte scări şi trântit în pat, pare-se 
chiar de o codană bălaie, și doar nu băuse peste fire! Morlacul se ridicase 
mai zorit, cu o altă fetișcană, și de atunci nu s-a mai întors... „Vai de mine, 
trebuia să fiu pe drum” sări el ca ars și cu amândouă mâinile se întinse după 
veșminte. Se opri însă înmărmurit, căci pipăindu-și căptușeala contășului 
dădu peste o tăietură largă şi... nici urmă de bani ori înscrisuri. Nici în 
ascunzătoarea nestematelor nu mai era nimic și nici în brâul de piele, dar 
parcă toate astea n-ar fi fost îndeajuns, nici spada nu mai era. Scoase un 
răcnet de furie şi trăgându-și nădragii se aruncă pe ușă. Numai că pe dată se 
iviră vreo doi haidamaci cu nişte ciomege şi începură a-i croi care pe unde 
apuca. O lovitură în moalele capului îl făcu să se prăbușească zdreanţă la 
podea... apoi totul i se întunecă în faţa ochilor. 

Pentru a doua oară într-un timp atât de scurt, Marcu își săltă pleoapele 
pomenindu-se în loc necunoscut. Era mai mult dezbrăcat decât îmbrăcat, 
dar nici o fiică a Evei nu se afla în preajmă-i, ci numai niște bălării uscate, 
care-l ascundeau vederii trecătorilor. Îşi dădu seama că se află pe malul unui 
râu, căci susurul apei se auzea nu departe. Era vânăt de frig, dar parcă toate 
mădularele îl trăgeau la somn. Zărind în apropiere podul care-i plăcuse atât 
de mult, nu-i fu greu să priceapă că fusese aruncat în apă și numai norocul 
făcuse să se proptească în margine. Se îngrijoră de Grazziani, să nu fi avut 
parte de o soartă mai haină, apoi îi trecu prin minte un gând ciudat: „Nu 
cumva el să fi voit să se scape de mine?!” I se păru prea crudă asemenea 
faptă, căci morlacul se dovedise un bun prieten până acum. „De bună-seamă 
că mă caută!” se încurajă singur. „Dar, știindu-mă plecat poate nici că se va 
mai gândi la mine!” se cutremură el apoi. Încercă să se târască mai la 
vedere strigând după ajutor, dar ceea ce el credea că sunt răcnete abia se 
auzeau ca uşoare gemete de om sfârşit. O veşnicie i se păru până când o 
mână miloasă îi mângâie fruntea, zicându-i ceva pe limba localnicilor. ÎL 
acoperi cu o haină petecită, apoi îl târî cu destulă greutate până la bojdeuca 
lui. Era un lucrător nevoiaș, cu o puzderie de copii zbârciţi ca şi mama lor, 
vădindu-se că nu mâncau în toate zilele din săptămână. 

Dragostea cu care a fost îngrijit, dar mai cu seamă vigoarea tinereții au 
biruit asupra bolii și în două-trei săptămâni Marcu se puse pe picioare. Nici 
nu-l răbda inima să stea mai mult pe capul unor oameni sărmani și la 


plecare îşi jură că n-avea să-i uite și-o să le răsplătească bunătatea, 
scăpându-i de sărăcie. 

Din păcate acum era mai lipsit decât ei și primul lui gând fu să dea de 
urma lui Grazziani. Sufla un vânt rece și fulgi de zăpadă alergau nebunește 
prin văzduh, dar zadarnic încercă să se mai acopere cu zdreanţa de pe el. 
Așa cum arăta, nu fu îngăduit nici în curtea hanului „Cerbul de aur”, necum 
să mai stea careva de vorbă cu el. Ba un rândaș se răsti arătându-i ulița. 
Deznădăjduit, se sprijini de un chervan ca să nu-i vie ameţeala de foame. Şi 
de-a dreptul crezu că visează, desluşind o voce venită parcă de pe tărâmuri 
de basm. 

— Bre, Marine, ia vezi să nu fure haimanaua aia cevaşilea de pe la 
căruţă! 

Lacrimi mari îi umeziră ochii, când auzi dulcea limbă pe care o 
deprinsese încă de la sânul mamei. Simţi un nod în gât și abia izbuti să 
îngaime: 

— Fraţilor!... 

OAMENI ȘI FIARE 


Către sfârşitul iernii acelui an 1617, o perkendi cu flamură verde şi 
semilună se luase la întrecere cu sloiurile Dunării. Nici n-ar trebui să te mai 
întrebi cine era stăpânul acestei corăbii, fiindcă în afara vestitului căpitan 
Kalindudak nimeni nu s-ar fi încumetat să înfrunte fluviul pe o asemenea 
vreme. Avea toate pânzele întinse, dar vântul care sufla dintr-o parte îi 
îngreuia mersul, împingând-o într-una către miazănoapte, din care pricină 
oameni înarmaţi cu căngi se propteau în gheţurile ce se trăgeau înspre malul 
bulgăresc, spre a-și putea urma drumul. Mare plată trebuie să fi dobândit 
Kalindudak, cu toată cutezanţa lui, și numai aurul îl va fi putut dezlipi de 
schela Orşovei. Așa şi era, căci luminăţia-sa Gașpar-beg, mubaşirul 
slăvitului padișah, îl îmbiase cu multe pungi pline de icosari. Beyul era tare 
zorit să ajungă la Silistra, spre a-l mai prinde acolo pe Iskender-pașa. 
Înveşmântat ca ciobanii valahi de la munte, mubașirul padișahului scrută 
firul apei, îngrijorat de plumburiul văzduhului ce prevestea viforniță. 

— De ce nu ţinem malul stâng, căpitan-efendi, de vreme ce pe acolo 
nu plutesc sloiuri? întrebă el. Trebuie să mergem numai în preajma gheții? 

— De bună-seamă, luminăţia-ta, fiindcă de partea valahă apa-i mai 
puţin adâncă, iar de ne împotmolim sar diavolii ăia de ghiauri și ne căsăpesc 
până la unul. 

— Chiar aşa de răi să fie?! Pe asemenea vreme vor fi stând și ei pe 
undeva la căldurică, prin bordeie. 

— Da” de unde, luminăţia-ta! De când se ştiu, nu se înspăimântă de 
ger. Fie că e arşiţă, fie că încremenește apa, ei tot se încumetă a trece după 
pradă în împărăţia slăvitului nostru padişah. Aprig neam de oameni! 

O pală de vânt răbufni în pânze. 

— Se-nteţeşte blestematul viscol. Are să ne cam dea de furcă, numai 
zăpor de nu s-ar face! mormăi căpitanul. 

— Dar mai avem mult? 

— Abia trecurăm de cetatea Nigboli şi până la Gernovi ar mai fi o 
bucată de drum. 

— Nădăjduiesc să ajungem la noapte, că de nu, tot zorul ce l-am avut 
va fi în van, oftă mubaşirul. 


— Crede măria-ta că seraskerul s-o încumeta să plece pe astfel de 
vreme? Are să aştepte limpezirea cerului, dar până atunci noi îl ajungem. 

Graba cea mare a lui Grazziani era din pricină că dobândise nu numai 
scrisori către Iskender, dar şi mii de ducați de aur anume ca acesta să-l 
sprijine la domnia Moldovei. După izbânda de la Drăcşani, din vara trecută, 
sultanul l-a răsplătit făcându-l vizir, aşa că paşa tăia şi spânzura în cele trei 
țărişoare valahe, măcar că dregătorii Porții dădeau alte porunci. 

Atunci, după ce umilise pe văduva lui Ieremia Movilă, a dat-o ca akân 
unui agă, iar pe fiică-sa, care-i era nevastă lui Koreţki, a dăruit-o așijderea 
lui Arslan Kantemir Mârza, hanul nogailor strămutați în Bugeac. În acest fel 
hanul îi era credincios seraskerului, însoțindu-l pretutindeni în luptele lui pe 
acele meleaguri. 

Grazziani aflase că Iskender-pașa strângea oaste spre a pomi asupra 
Lehiei, dar nu putea să uite că în vreme ce el se străduia la Praga cu 
dregătorii împăratului vizirul de Silistra pusese domn la Iaşi pe Radu-vodă 
Mihnea, cu toate că marele vizir Halil-pașa îi făgăduise lui scaunul. Astfel 
şi-a dat seama că nu la Islâmbol, ci la curtea beyului de Silistra se așezau 
domniile în țările române. De nu-l ajungea acuma, abia la Babadag ori la 
Akerman l-ar mai fi putut întâlni, cu bani mai mulţi şi zile irosite. Pe urmă 
tot la Poartă s-ar fi înapoiat, dar ca omul de credinţă al lui Iskender-pașa. 

— Ce vreme! pufni Kalindudak, trezindu-l din visare. Vezi măria-ta 
norul acela negru, care se zvârcoleşte ca un balaur înspre nori? 

— Da. 

— Se pare că o să ne aducă ceva zăpadă, de parcă gheţurile nu ne-ar fi 
îndeajuns. 

Nici nu sfârşise bine vorba, când primii fulgi începură a le biciui 
obrajii. 

— Avut-am gura spurcată! mormăi căpitanul în barbă. 

— Şi ce-i de făcut? 

— Cum o fi vrerea lui Alah! înălță Kalindudak braţele spre cer. 

Se întoarse pe dată, lăsându-l pe mubaşir cam nedumerit, și, punându- 
şi mâinile pâlnie la gură, începu a striga către oamenii săi: 

— Ismeeet! Păduche râios! Strângeţi pânzele şi legaţi-le zdravăn cu 
parâmele. De le sfâşie vântul, bucățele vă fac şi pe voi, crocodililor! Gedik, 
Sefih, voi n-auzirăţi trântorilor? Mai cu inimă, netrebnicilor, că vă mut 
fălcile din loc! 


Așa era căpitanul şi toţi marinarii îi știau năravul, încât nu se 
înspăimântau de răgetele şi amenințările lui. Îi înjura de mama focului, dar 
nimeni nu-şi amintea să fi căpătat barem o palmă de la namila de 
Kalindudak, și doar nu o dată îl văzuseră în încăierare doborând câte doi 
deodată. Din pricina asta ţineau la el ca la tatăl lor și ar fi fost în stare să 
sară și în apa îngheţată de le-ar fi poruncit. 

— O mai fi mult până la Cernovi? 

— Prea departe nu-i, dar apa lenevindu-se prin partea locului ne 
încetinește mersul, mai cu seamă că am strâns pânzele. De vâslit, nici 
vorbă! Abia după vreo două ceasuri s-or ivi zidurile de la Yerkok. 

— Dar până atunci se-ntunecă... 

— Asta aşa-i, mai cu grabă vine noaptea când e viforniţă, că și ziua se 
scurtează. N-ar fi însă nimic, numai să nu ne înțepenim, că altcum aprindem 
fanare și mergem la vale cu sloiurile. 

Nemaiavând ce să întrebe, Grazziani se trase la adăpost, fiindcă vântul 
îi şfichiuia faţa cu ace de gheaţă. 

— Căpitan-efendi! se auzi un strigăt ascuţit. 

— Ce-i bre? 

— Zăpor la vale! 

— Poate-s numai gheţuri, nătărăule! se arătă nepăsător Kalindudak, 
spre a nu-și înspăimânta oamenii. N-aveţi teamă, copii! adăugă el. 
Împingem cu căngile şi trecem mai departe! 

Cu o bufnitură surdă, brigantina se izbi de ceva tare și oprindu-se pe 
neașteptate îi prăvăli pe toţi pe punte. 

— Nenorociţilor! turlă căpitanul săltându-se. Unde v-au fost ochii, 
corsari afurisiți? Am să vă leg la toţi pietroiul de gât, drojdie a 
meyhanelelor! 

— Ce s-a întâmplat căpitan-efendi? se băgă tocmai atunci şi beyul. 

Cu greu se ţinu căpitanul să nu-i scape și lui vreo două vorbe, aşa că se 
prefăcu a nu fi auzit întrebarea și nu-l băgă în seamă. 

— Sefih, puiule! Ia vezi de nu luăm cumva apă! Mergi şi tu Mimar, 
scumpule! Luaţi și câlți cu voi şi n-aveţi teamă, copii! Alah e cu noi! 

Grazziani se minună auzindu-l cum trecea de la ocări la alintări 
duioase şi zâmbi în sinea lui: „Să iau aminte ca mânia să nu ţină mult, dacă 
vreau să mă fac îndrăgit!” 

— Totu-i în bună rânduială! se auzi vocea lui Sefih. Am rămas teferi. 


— Atunci, bravo vouă, dar nu vă trageţi acolo la odihnă, copii 
puturoșşi! Veniţi degrabă sus! îşi îmblânzi vocea căpitanul. 

Și abia acum, râzând mulțumit, se întoarse către mubașir: 

— Am cam dat de bucluc, măria-ta... Da parcă ai zis ceva? 

— Cred că am și uitat! făcu acesta voios. Dar aş pofti să ştiu cum ne 
aflăm. 

— Sloiurile s-au încălecat şi ne-au tăiat calea de la un mal la altul. Încă 
avurăm noroc să nu ne spargem şi să ne dăm la fund, că pe gerul ăsta nu știu 
cum am fi ieşit la mal. Acum trebuie să ne căznim să ajungem la ţărmul 
valah, până n-apucă să se năpustească asupra noastră celelalte gheţuri ce ne 
vin pe urme. De ne prind la mijloc şi mai îngheaţă și apa, ne strivim. 

— Dar valahii? 

— Acuma, dădu el din umeri, facă-se voia lui Alah! Ne-om împotrivi 
şi noi cu armele, la oameni, dar cu năvala apelor n-avem ce face! 

Se înnoptase de-a binelea când izbutiră să se priponească la malul 
dinspre miazănoapte. Vântul năprasnic şi zăpada le lua vederea, dar se 
străduiră din răsputeri. Începuseră a se strânge troiene pe după trunchiurile 
copacilor şi, cum ţărmul nu era prea înalt, se și făcuse o punte de zăpadă, 
primejdioasă de te-ai fi încumetat a păși peste ea. 

— Mare noroc am avut să dăm de apă adâncă, dar oricum, chiar şi de 
ne împotmoleam, tot vântul ar fi fost cel care ne-ar fi suflat în larg, spuse 
căpitanul ușurat, după ce văzu parâma răsucită pe după două sălcii groase. 

— Cât va trebui să zăbovim? întrebă solul padișahului. 

— Până o sta vântul și s-or slobozi sloiurile! O zi, două, o 
săptămână... că doar iarna-i pe sfârşite. 

— Altceva n-avem ce face? 

— Nici vorbă! De mers pe mal până la Yerkoki nu-i chip, că-i 
primejdie și despre oameni și de la fiare, iar ca să las corabia aici înseamnă 
să-mi iau gândul de la ea. 

— Atunci plec numai eu! 

— Dar de acolo mai departe?! zâmbi căpitanul. 

— Poate se mai înmoaie viforniţa. 

— În acest caz ne slobozim şi noi la vale şi ajungem mai înainte. 

— Cum văd eu, nu-mi rămâne decât să mă încălzesc cu o cană de vin 
fiert. 

— Bucuros te-oi însoți şi eu, luminăţia-ta. Dar ne-om da mai la dos, să 
nu ne vadă de sus Alah, ori Profetul... 


— Pe viforniţa asta, vor fi stând și ei la adăpost pe undeva. 

Cât timp se duse Kalindudak să poruncească fiertura încălzitoare, 
Grazziani fu din nou furat de gândurile lui. Era îngrijorat de zăbavă, dar cu 
iarna nu te puteai pune, orice ai fi făcut. Îi era dor de Marcu, pe care nu l-a 
mai găsit, atunci, după noaptea aceea de pomină din Praga, când se trezise 
în pat cu două fetișcane, dar poate că oşteanul va fi apucat calea Ardealului, 
că tare îl mai trăgea aţa la drăguţa lui. Îi veni în minte şi Agnes și zâmbi cu 
îngăduinţă. „Până la urmă, tot am s-o iert!” îşi zise. Totuşi, s-ar fi putut ca 
Marcu să fi căzut prins la curtea lui Bethlen și acesta avea gealați pricepuţi 
să scoată toate vorbele de la un osândit, iar bănăţeanul său știa cam multe... 
„De ce oare îmi frământ eu mintea? Poate că s-o afla în braţele Iuliei și nici 
nu se va fi gândind la trebile politichești!” Era bucuros însă că-i luase 
înainte lui Bethlen, scăpându-i din toate capcanele, și acuma se găsea la doi 
paşi de Ickender-paşa, „făcătorul de voievozi”... 

Nici vorbă ca vântul să se mai domolească și în curând întreaga 
brigantină fu acoperită, că abia de se mai zărea din stratul gros de zăpadă. 
„Copiii” lui Kalindudak, văzând asemenea răgaz neașteptat, se puseseră pe 
chiolhan cu erik rakisi, fiert şi îndulcit cu miere. Degeraţi, simțeau cum li se 
încălzesc vinele de la afurisita de băutură urgisită de Profet pe degeaba, își 
ziceau ei. Dar nu degeaba se împotrivise ca drept-credincioşii să dea pe gât 
asemenea spurcăciuni, precum ghiaurii, căci pedeapsă cumplită era pentru 
cel ce-şi pierdea minţile, așa cum s-a întâmplat şi cu Gedik. În loc să stea la 
căldurică, l-a pus necuratul să se sumeţească în viscol, pe punte, şi s-a 
rostogolit în apă şi dus a fost. El, oare se lua la întrecere cu peştii când avea 
creierii neînfierbântaţi de băutură, s-a dus ca un bolovan la fund, fără să 
scoată un strigăt ori măcar să ridice un deget deasupra apei. 

— Ajunge, porcilor! răcni căpitanul, auzind păţania lui Gedik. Până la 
urmă, vă apucă pe toţi pofta de scăldat și n-ar fi mare pagubă să mă scap de 
nişte lepădături ca voi, dar îmi va fi urât de nu vă mai văd prin preajmă. 
Zvârliţi toată spurcăciunea de rachiu în apă, că de nu, vă jupoi de vii, lepre 
beţive ce sunteţi! 

Cei care mai aveau câte o fărâmă de înţelegere se ridicară, începură a 
cotrobăi după ulcioarele ascunse prin diferite unghere şi, cățărându-se pe 
punte, începură a le goli. Kalindudak știa însă că afurisiţii pregăteau din 
vreme vase pline cu apă chioară şi când primeau porunca o îndeplineau, ca 
să nu-l înfurie pe căpitan, dar altcum nu erau chiar proşti să irosească 
bunătate de rachiu. Alţii, fiind prea beţi, le răsturnau pe loc, chiar și peste ei, 


dar cei mai mulţi nici nu se sinchiseau de pofta căpitanului. Știau că după 
un timp oarecare nici Kalindudak nu va mai întreba de unde s-a ivit iarăși 
băutura pe corabie. 

Nenorocirea a fost că pentru noaptea ce venea, paza căzuse în sarcina a 
doi marinari care încă nu se treziseră din alemi-i safa, iar Kalindudak nu şi- 
a dat seama, ori n-a avut pe alţii, mai breji. Dinspre câmpia valahă, odată cu 
răbufnirile vântului se auzeau și urletele lupilor, care colindau în haită pe o 
asemenea viforniță, dar nimeni nu le luă în seamă. Erau încă departe, iar 
străjerii, trăgându-și cojoacele peste cap, au adormit buștean, de cum s-au 
văzut singuri. Poate că nici nu şi-au mai dat seama când haita s-a năpustit 
asupra lor trăgând bucăţi de cojoc odată cu carnea de om. Mai apoi, aţâţaţi 
de mirosul sângelui, lupii se împrăștiară pe corabie, în căutarea altor hălci 
de carne omenească. 

Grazziani simţi duhoarea de lup și se îngrozi când deschise ochii, 
văzând colții ascuţiţi ai fiarei chiar deasupra sa. De spaimă, îşi înfipse 
mâinile în grumazul lupului, care începu să se zbată și să se holbeze, 
sfredelindu-l cu privirea-i sălbatică. O durere ascuţită în umărul drept îi 
spori parcă puterea, căci un altul îl înșfăcase, străduindu-se să-l scoată din 
cojoc. 

DRUM DE IARNĂ PRINTRE STRĂINI 


— Ce vrea, mă? întrebă neguțătorul. Parcă vorbi româneşte”! 

— Aşa înţelesei şi eu, încuviinţă cel ce răspundea la numele de Marin. 

Burduhănosul, care nu era altul decât stăpânul chervanelor, se apropie 
de calic şi îi puse mâna pe umăr. 

— Eşti cumva român? De pe unde? 

— Mi-s din Bănat! abia izbuti să mai răspundă năpăstuitul, din pricina 
unui nod de ciudă ce i se pusese în gât. 

— Ei, păi eşti de viţă! Dar cum de-ai ajuns în halul ăsta și mai cu 
seamă cum te-ai rătăcit pe aste meleaguri? 

— Am fost jefuit şi bătut de niște nemernici de la o crâşmă. 

— Ei, flăcăule, prin ţările astea se cam petrec asemenea fapte și de nu 
ești iute de cuţit poţi s-o încurci rău de tot! 

Marcu îi povesti în câteva cuvinte cele pătimite şi tare s-au mai 
minunat neguţătorii cum de-a scăpat cu viaţă. 

— Şi zici că eşti neguţător? întrebă Marin. 

— Ba, mi-s în slujba voievodului Moldovei, Gaşpar Grazziani. Mi-s 
vel-spătar... 

— Săracu de tine! Se vede că te bătură de-i tulburară minţile, că altfel 
ce să spun?... arăţi ca o pătlăgică turcească, așa vânăt eşti. Ţi-o fi și frig... 
Mărine, ia vezi, dă-i un codru de pâine, c-o fi flămând, bietul. Cât despre 
stăpânu-său, n-auzii niciodată... 

— Ba, Gaşpar e crai la Irozi, răspunse Marin. Dar ce zic eu, parcă 
matale n-auziși pe-acasă, cu sărbătorile de iarnă, despre cei trei crai de la 
Răsărit? 

— E diliu! flutură cu mâna neguţătorul. 

Marcu îşi dădu seama că în halul în care se găsea nu i-ar fi putut 
lămuri cine era el și nici slujba cea mare încredinţată de viitorul domn al 
Moldovei nu putea fi luată în seamă, aşa că nu se supără. 

— Oricum ar fi, mi-s un biet român pribegit prin ţări străine și cu dor 
de casă, de mă sfâșie la inimă... 

— Te crez, c-aşa o fi, dar vezi că noi dinspre ţară venim și abia la 
primăvară de ne-om întoarce, zise jupânul. De un ajutor la chervane, nu zic 


că n-aş avea trebuinţă, însă... 

— Primesc! sări Marcu. 

— Dar vezi, că noi mergem în ţară nemţească! 

— N-am de ales. 

— Atunci să ne înţelegem de plată, întinse palma stăpânul. 

— Casă, masă şi cât te-o lăsa inima, după munca ce-oi împlini. 

— Văz că-ţi trebuie niscai veşminte de iarnă, dar să știi că ţi le pun la 
socoteală! 

— Prea-bine! 

Bătură palma şi astfel „vel-spătarul lui Gaşpar-vodă” trecu din slujba 
domniei în cea a neguţătorului Dumitru al lui Dumitru din Craiova, iar în 
preajma Crăciunului se pomeni tocmai în târgui Lipscăi, departe de ţară 
cum nu mai fusese nicicând. 

Sărbătorile făcură ca marfa să se vândă mai iute decât speraseră, dar și 
jupânul era zorit să se întoarcă la al săi cu ce-a târguit în schimb, astfel că în 
două săptămâni şi apucaseră calea spre ţară. Gerurile Bobotezei îi prinseră 
pe la Numberg, unde tare se mai minunară cu toții de iscusința meșterilor 
păpușari. Ai fi putut jura că-s vii acei omuleţi ce se mișcau în fel şi chip. De 
acolo nu mai poposiră decât pentru odihna nopţii, încât pe la jumătatea lui 
februarie, chiar de lăsata-secului, ieşiră din Kaşovia, spre Sătmar. 

Marcu îşi avea locul în fruntea convoiului, înfruntând vremea cea rea 
într-un cojoc de oaie. În urma lui venea jupân Dumitru, apoi chervanele 
mânate de câte doi vizitii și după ele doi însoțitori cu sâneţe, iar în urmă de 
tot călărea Marin, omul de credință al stăpânului. Așa se obişnuiseră încă de 
la plecarea din Praga, de când rămăseseră fără vătaf, Marcu înlocuindu-l. 
După câte pătimise în Orașul de Aur, se întremase destul de curând, iar 
veşmintele de pe el, deşi vechi, erau curate, arătând ca un negustoraș 
nepricopsit. „Straşnic flăcău!” gândi jupân Dumitru privind în urma 
bănăţeanului. De altfel, n-a mai pomenit niciodată de domnitorul Moldavei 
şi de slujba lui, ceea ce înseamnă că nu era atins aşa rău, chibzuia 
neguţătorul. „Trebuie să-l fac să rămână cu mine și pe mai departe!” 

Soarele alb al iernii strălucea în înaltul vineţiu al cerului, dar zadarnic 
se străduia să arunce o fărâmă de căldură asupra pământului îngheţat. Gerul 
tăia răsuflarea oamenilor și dobitoacelor. Barem mustăţile lui Marcu, altfel 
ca pana corbului, arătau acum, albite de promoroacă, de parcă ar fi fost ale 
unui moșneag gârbovit de ani. Străbătuseră o bună bucată de drum fără să fi 
dat de vreun sălaş omenesc, până intrară în plină pustă. Deodată Marcu 


desluși în zarea ploioasă nişte puncte mișcătoare care îl făcură să se 
oprească, dând semn de popas. 

— Doar nu vei fi vrând să ne tragem la odihnă în plină zi?! se 
nedumeri jupân Dumitru. Ce-ţi veni, vericule? 

— De nu mă înșel, ce văd eu colo nu miroase bine! arătă Marcu în 
largul câmpiei. 

— Pare a fi un pâlc de călăreţi! își dădu cu părerea jupân Dumitru, cu 
mâna streașină la ochi. Vor fi neguţători, ca și noi, şi nu ştiu de ce ne-am 
teme. Hai să mergem! 

— Dar ei nu merg în şir, ca lumea, ci se țin unul lângă altul, de-ai zice 
că ne-ar aține calea. 

— Atunci ce să facem? 

— 'Tragem carele roată și le legăm unul de altul, iar noi și caii 
rămânem înlăuntru. 

— Cuuum?! făcu ochii mari Dumitru. 

— Aşa cum ai auzit, dacă vrei să-ţi salvezi marfa, ori poate chiar 
pielea... 

Cu strigăte și înjurături vizitiii îndepliniră porunca și abia când se 
văzură împresuraţi, ca într-o tabără de luptă, pricepură ce vrusese 
bănăţeanul. 

— Al dracu” om! făcu mulțumit jupân Dumitru, deși era cam îngrijorat 
de ce avea să se întâmple. 

— Nu mai făcurăm de-astea până acuși, spuse și Marin. 

— Destul de rău! îi dojeni Marcu. De acum înainte numai aşa să faceţi, 
când o fi trebuinţă! 

„Mintos flăcău!” gândi jupân Dumitru. „Trebuie să-i măresc simbria, 
ca să nu mai plece de la mine. Și nici la încărcat şi descărcat n-am să-l mai 
pun!” 

Călăreţii necunoscuţi se arătară a fi tâlhari de drumul mare, căci 
începură a trage din sâneţe încă de departe, dar nici măcar dobitoacele nu se 
speriară, fiind la adăpostul taberei de care. 

— Fain! mormăi bănăţeanul, la gândul apropiatei încăierări. S-au dat 
pe faţă ce sunt, dar tare-s proşti. Ochiţi cu băgare de samă şi nu trageţi până 
nu s-or apropia îndeajuns, iar de larmă să nu vă spăimântaţi. Pistoalele n-au 
cum să le mai încarce. 

Vorbea liniștit, ca unor învăţăcei și nu în faţa dușmanului, iar glasul lui 
le dădea multă încredere. 


— Luaţi-i la ochi! Fieştecare câte unul! Foc! porunci el scurt. 

Patru tâlhari se rostogoliră sub copitele cailor, iar ceilalți se opriră 
încremeniţi. Împotrivire cu arme de foc, şi încă după rânduială ostășească, 
nu mai pomeniseră până atunci, de când tâlhăreau ei. Se strânseră laolaltă 
pentru sfat, răstimp în care Marcu porunci încărcarea sâneţelor. Apoi un 
călăreț cu o năframă în vârful spadei se apropie de împresuraţi. 

— Ce pofteşti? se răsti Marcu la el pe ungurește. Stai în loc și spune, 
că te aud! 

— Să ne daţi banii şi vă lăsăm viaţa și marfa, răspunse cam fâstâcit 
solul. 

— Ba veţi primi un plumb! Şi de nu vă vedeţi de drum, am să vă atârn 
în furci la Sătmar! 

Vorbele lui Marcu fură auzite și de ceilalți, care începură a sudui în 
gura mare, apoi se strânseră în jurul unuia cu căciulă și surguci, de bună- 
seamă căpetenia lor. Furios, acesta dădu pinteni calului și ajuns în preajma 
carelor se săltă în şea, răcnind: 

— Am să vă spârcui, neguţători de piei de cloşcă! Budos olahok! 

— Dar de unde ştii tu că suntem olahi? Va să zică ne purtaţi sâmbetele 
mai de multă vreme?! 

— Nu-i treaba ta! și tâlharul se îndepărtă înjurând. 

— Sunt puși pe fapte mari! şopti jupân Dumitru, de parcă s-ar fi temut 
să nu fie auzit. Ce spunea ăla? 

— Prostii! dădu din umeri Marcu. Terminarăţi de încărcat armele? Că 
am de gând să-i aţâţ un pic, adăugă el amintindu-și de cum făcuse Gaşpar în 
încăierarea de la Buda. 

Tâlharii stăteau în cumpănă dacă ar fi fost bine să-i atace pe aceşti 
neguţători ciudaţi, pe care-i pândiseră încă din Kasovia și care păreau 
hotărâți să li se împotrivească. Mai că ar fi dat dosul, de nu se auzea iarăși 
vocea lui Marcu: 

— Ascultă, mă, tu ăla de te ţii mare căpitan dar ai nădragii împuţiţi de 
spaimă, de nu-ţi iei haimanalele cu tine și să-mi fugiţi din cale, corbii au să 
se desfete cu hoiturile voastre, nătărăilor! Căraţi-vă până nu mă-nfurii! 

A fost prea mult pentru răbdarea tâlharilor, dar mai ales pentru 
căpetenie, care spumegând de mânie porunci un nou atac. Alţi doi se 
prăbușiră în zăpadă, însă furiosul căpitan sări peste loitrea unui car și se 
năpusti în mijlocul taberei, băgând groaza în vizitii. Din nefericire pentru el, 
ceilalți nu l-au urmat şi astfel se pomeni singur față-n faţă cu bănăţeanul. 


— Cu ăsta mă socot eu! îi linişti Marcu pe ai săi. Grijiţi să nu mai 
cuteze şi altul, iar dacă o face izbiţi în cal! 

Se apropie de tâlhar şi, pe când acesta își rotea spada în vânt 
aşteptându-l, deodată împinse cu putere cangea în deşertul calului, 
vărsându-i maţele. Cu un nechezat dureros, sărmanul dobitoc se prăvăli 
târându-șşi stăpânul, care apoi sări cu iscusință într-o parte. 

— M-a ucis! Săriţi, fraţilor! se auzi deodată vocea lui jupân Dumitru. 

— Vezi tu, Marine, ce-i, că eu trebuie să văd de oaspetele ăsta nepoftit! 
strigă Marcu. 

— Cutează, bitangule! rânji căpetenia tâlharilor. Leapădă cangea și 
apucă spada, de te ţii viteaz! 

I se înroşiseră ochii în cap şi, cum scotea aburi pe nări, părea mai 
curând un taur, gata de bătaie. Dar Marcu trase iute sabia şi din câteva 
mișcări iscusite îl străpunse pe lăudăros, închizându-i gura pe vecie. 
Porunci apoi vizitiilor să arunce leşul în faţa carelor, ca să-l vadă ciracii, iar 
el se îndreptă spre Dumitru. 

— Ce păţiși, jupâne? 

— Mi-a crăpat ţeasta un nemernic, se tângui neguţătorul. 

— N-o fi şi osul, că altminteri n-ai mai fi nimic. Sângele se spală, 
numai că al domniei-tale a-ngheţat și musai vai fi să mergi așa până dăm de 
apă călduţă. Pune-ţi căciula, că ţine mai bine! 

Ascultător ca un copil, Dumitru încercă, dar se văită iar: 

— Nu mai încape! 

— la-o pe asta! îi întinse Marin căciula unui vizitiu. Ori leagă-te ca 
turcii! 

Lăsându-l pe jupân mai puţin înspăimântat, Marcu se îndreptă spre 
marginea taberei şi văzându-i pe tâlhari cam descumpăniţi le strigă: 

— Hai, plecaţi degrabă, după cum vă povăţuiesc, că de nu, aveţi să 
rămâneţi pe loc alături de căpetenia voastră! 

— Mare pagubă ne-ai făcut, jupâne, încercă unul. Se cuvine să 
căpătăm ceva despăgubire... 

— Căpătaţi îndată! la dă-mi sâneaţa! porunci Marcu, tot pe ungurește, 
deşi îşi dădea seama că ai lui n-aveau să-l priceapă. L-au înţeles însă foarte 
bine lotrii, care dădură bir cu fugiţii, fără măcar să-și ridice morţii. 

Dumitru răsuflă ușurat şi, uitându-și parcă rana de la cap, se apropie cu 
paşi apăsaţi de năzdrăvanul său argat, întinzându-i o pungă. 


— Eu socot că nu-i plată îndestulată, dar cum vând marfa îți mai dau, 
rogu-te să rămâi în slujba mea de acum înainte. Nici un fel de corvoadă nu 
vei mai face și zău că-mi pare rău că nu te crezui de la început că ești 
viteaz... 

— Lasă, jupâne! Am făcut şi eu ce-am putut, că doar nu era să-i las să 
te prade. Domnia-ta cum te-ai milostivit de mine la Praga? Despre plată, ce 
să vorbim? Cât ai să vrei atâta îmi dai, că așa ne-am înţeles, dar de rămas în 
slujbă, nici pomeneală. Când voi socoti am să plec şi mă rog să nu fie cu 
supărare, că nu m-am tocmit ca slugă. Te învoiești? 

Vru să-i dea și punga înapoi, dar jupânul se împotrivi. 

— Zău, nu mă părăsi! Om te fac, de vii cu mine... 

Greu și anevoios drum avură a străbate după ce părăsiră locul unde 
puseră pe fugă tâlharii, căci după zilele geroase au urmat cele cu moină și 
nu arareori roțile se înfundau în glod până la butuc. Tras-împins, pe la 
jumătatea lui mărțișor caravana pătrunse în vestita cetate a Sătmarului și ca 
de obicei trase drept în ograda hanului „[apul roşu”, pe care tot bătrânul 
Ludwig Kass îl ţinea. 

Jupân Dumitru fusese nevoit să-și taie părul și îşi învăluise capul în 
nişte feşe de pânză albă, de puteai foarte bine să-l asemuieşti cu un 
mahomedan. Din astă pricină, nici hangiul, cu care era prieten de ani de 
zile, nu l-a mai cunoscut, ploconindu-i-se ca unui străin: 

— Guten Tag, mein Herr! Womit kann ich dienen? 

— Mă faci a râde, jupâne Kass, şi nu prea îmi e în putință. Nu cumva 
uitași românește? Ce dracu, doar n-ai să mă silești să-ți arăt scăfârlia, că 
plete nu mai am! 

— Tulai doamne! făcu bătrânul hangiu. Domnia-ta ești, herr Dumităr? 
Gândeam că un turc este! 

— Vezi-bine că eu sunt şi nici prin cap nu-mi trece să-mi lepăd legea 
mea. Au încercat câţiva tâlhari, pe când veneam încoace, dar n-au izbutit 
decât să mă lase fără păr. 

— Creşte, crește iară! Sănătos să fii tumneata! 

— Păi vezi, asta-i, că nu prea sunt teafăr și am trebuinţă de odihnă. 
Poftesc o odaie pentru mine şi câte una pentru cei doi însoțitori ai mei, că 
vizitiii or dormi la grajduri, ca de obicei. 

— Greu este acuma! răspunse hangiul. Mulţi domni ofiţeri aici, la 
Sătmar. Oaste mult şi odaie puţin. 

— Doar n-ai să mă laşi în drum, jupâne Kass, ce naiba?! 


— La domnia-ta este odaie, n-ai grijă! La soţi vedem, facem cumva, 
dar tare greu, se văicări Kass. 

— Am înţeles, jupâne, că se va fi scumpit preţul faţă de data cealaltă, 
dar mă știi că nu-s un zgârâie-brânză. Ne înţelegem noi! și Dumitru îl bătu 
prieteneşte pe umăr. Ce mai face frau Rozalia? 

— Murit, astă-toamnă! oftă bătrânul. Singur rămas și curând şi eu 
mor... 

— Muşcă-ţi limba, jupâne! Ai să mai duci în spate hanul încă treizeci 
de ani bătuţi pe muche! 'Ţi-o spui eu! 

Marcu ascultă cu plăcere vorbăria celor doi şi se miră cât de limbut se 
dovedea jupânul său, faţă de vremea când erau pe drum. Îşi dădea seama că 
meseria de neguţător cere oarecare pricepere şi Dumitru nu ducea lipsă de 
ea, măcar că românii nu prea se băgau la negoț. Se vedea însă că nu erau 
destule încăperile hanului, întrucât nu căpătară decât două odăi, una din ele 
ocupând-o bănăţeanul împreună cu Marin. Nu era prea mare, dar avea două 
paturi şi așternut curat. 

Rămas singur, Marcu își cântări punga primită de la Dumitru și o porni 
prin bazar, unde târgui o sabie, neguţătorul jurând că-i de Toledo. Își dădu 
seama că era făurită la Sibiu ori Brașov, dar ştia că la nevoie putea înlocui 
cele mai vestite arme din lume. Apoi găsi la un oștean bătrân un dolman 
destul de arătos, care i se potrivea și ca mărime dar şi ca preţ, la punga lui 
cam subţire. Mulţumit de cele cumpărate se înapoie la han, dar când dădu să 
intre văzu în ogradă o mulțime de gură-cască privind la trei cătane care se 
împotriveau, cu sabia, unor raitări împărăteşti de vreo trei ori mai mulți. 
Primul lui gând a fost să se repeadă în sprijinul celor puţini, dar se opri 
neștiind dacă nu cumva era vorba de o joacă, întrucât cătanele, deși ar fi 
putut da lovituri aducătoare de moarte, parcă se fereau. Nu așijderea şi 
raitării, care ţineau cu orice chip să-i doboare pe cei trei. Privitorii se arătau 
şi ei descumpăniţi, căci nu era un lucru obișnuit să vezi o astfel de luptă 
chiar în Sătmar şi în plină zi. În cele din urmă pricepu că cei trei vor fi 
răzbiţi, dacă nu chiar ucişi. Însă poate că nici acum nu s-ar fi amestecat, de 
n-ar fi auzit o cătană strigând româneşte: 

— Grijă Petre, că-i la tine! 

— Români sunteţi, fraților? strigă Marcu de pe margine. 

— Ba nu, c-om fi păgâni! rânji unul dintre cei încolțiți. 

— Atunci şi eu mi-s de-al vostru! sări bănăţeanul alături de cătane. 


Roti sabia și înțepă în fund un raităr, dar numai ca să-l facă să se 
întoarcă spre el, să se bată. Încă nu se dumerise dacă era vorba de-o joacă 
ori de luptă adevărată, dar când se pomeni cu doi împotrivă își dădu seama 
că trebuie să facă faţă, de nu voia să fie străpuns. 

— 'Trage-te în stânga mea! îl îmbie o cătană. Mie Amosie îmi zice. 

— Eu mi-s Marcu! 

— No, bine Marcule! Loveşte, dar să nu spargi vreunul, că-i bai! Văd 
că ştii să te baţi, fost-ai cătană? 

— Înî! 

Amosie se răsuci pe călcâie ca o sfârlează și strigă spre un ortac de-al 
lui: 

— Feri, Todoruț, că te păleşte pe la spate! Dar nu-l ucide! 

Marcu iarăși nu mai ştia ce să creadă și din nou îl bătu gândul că era 
numai o zburdălnicie ostăşească, spre a le trece vremea. Cătanele luptau și 
râdeau, în vreme ce raitării scrâșneau mânioși. 

— Din ce v-aţi luat? întrebă el, zburând cu sabia arma din mâna unui 
raităr. 

— Faină lovitură! îi răspunse Amosie cu totul altceva. Mi-a plăcut! Să 
mă-nveţi și pe mine! 

Se lipiseră toţi patru cu spinarea de zidul gardului şi nu se lăsau, 
Amosie părând a fi sufletul tuturor, prin grija lui pentru felul cum se luptau 
ceilalți. 

— Feriţi, plasa! răcni careva de pe margine. 

Prea târziu. De pe creasta zidului doi oșteni aruncară un năvod de prins 
peşte asupra bătăușilor, prinzându-i laolaltă, nu fără a-și mai putea căra 
barem câteva ghionturi, dacă nu chiar pumni. 

— No, sfârşit-am feciori! se auzi glasul lui Amosie. De-acum om 
şedea blânzi, că nu mai avem ce face! 

Alţi raitări se năpustiră asupra ghemului omenesc ce se zvârcolea la 
pământ şi cu mare greutate izbutiră să-şi slobozească tovarășii, rămânând 
doar cei patru, ca nişte crapi uriași prinşi în plasă. Îi burduşiră bine cu 
pumnii, după care îi aruncară claie peste grămadă într-o căruţă. 

Privitorii începură să huiduie şi să arunce cu pietre în raitări, căci ei 
țineau partea cătanelor iar Marin, care se afla şi el pe-acolo, întreba în 
stânga şi-n dreapta: 

— Oare unde-i duce?! 

— La temniţă și mai apoi la butuc! îi răspunse careva. 


Auzind asemenea grozăvie dădu fuga la jupân Dumitru, gândind că s- 
ar mai fi putut face ceva pentru Marcu, cel puţin. 

Îngrijorarea puse stăpânire şi pe bănăţean, care-l întrebă pe Amosie: 

— Păţit-aţi de multe ori așa-ceva? 

— Prea des nu, dar se mai întâmplă! îi răspunse Petre. 

— Bine nu va fi, dar om scăpa noi cu faţă curată! adăugă și Amosie. 

— Totuşi, ce-au să ne facă? stărui Marcu. 

— Câteva picioare în dos, de bună samă, dar mai apoi vor cere 
despăgubire de la măria-sa, iar jupân vistiernicul are să facă spume la gură 
suduindu-ne și o vreme nu vom mai fi slobozi a ieși în târg. 

— Asta pentru voi, care am priceput că sunteți cătanele prinţului, dar 
eu mi-s în slujba unui neguţător... 

— No, lasă că nu s-or prinde! Or vedea patru cătane și atât! Dar să ştii 
că suntem oștenii măriei-sale Radu-vodă Șerban, şi nu ai prințului, cum ai 
zis! Auzit-ai de măria-sa? 

— Cum să nu, că doar... 

— Ruhe! Zum Teufel! se răsti la el unul dintre ostașii care îi păzeau. 

— Fă-te că nu-nţelegi și nu-i băga în samă! zise Amosie, fiindcă 
ceilalți povesteau între ei de parcă lor nu li s-ar fi spus să tacă. 

Ajunşi la temniţă, fură pe dată încuiaţi și li se luară armele, apoi două 
zile au tot aşteptat, dar, ce-i drept, fără bătaie. Când s-a deschis uşa 
temniţei, în prag se afla dumnealui Pavel Vlădescu, vel-vistiernicul măriei- 
sale. 

— Mă şi miram să nu fiți tot voi, Amosie. Crezi că de eşti căpitan şi a 
prins drag măria-sa de tine am să plătesc întruna toate chiolhanurile 
voastre? 

— Ei au început, cinstite vel-vistiernice, răspunse spășit Amosie. Noi 
ne vedeam de drum... 

— Behăind ca nişte mielușei nevinovaţi, nu-i aşa? 

— Întocmai, înălțimea-ta! 

— Şi ei, lupii, au sărit asupra voastră! Haida de, Amosie, nu mă 
îmbătaţi voi pe mine cu apă chioară! făcu supărat vistiernicul. Barem aţi 
găurit pe vreunul? mai întrebă el înseninându-se pe dată. 

— Păi cum altfel?! se fuduli Todoruţ. 

— Taci loază! se răsti Amosie. Numai ne-am jucat cu ei, o ţâră... 

— Mișeilor! îi dojeni boierul cu mai multă blândeţe în glas. Așa mă 
amăgiţi voi de fiecare dată şi la urmă plătesc eu toate ulcelele sparte, ba şi 


doftori şi leacuri pentru oblojire. De-am porni odată spre casă, că nu vă mai 
pot ţine-n frâu, afurisiţilor... Dar pe tine nu te-am prea văzut, ori ai venit 
abia de curând? 

— Eu mi-s... 

— Tare de curând, măria-ta, îi luă vorba din gură Amosie. Dar fain mai 
ştie a se bate, că nici zece raitări nu-i stau în faţă. 

— Atunci îi bine, drăguță! dădu mulțumit din cap boierul. De oșteni 
vrednici avem trebuință, că azi-mâine luăm calea cătră ţară şi va trebui să 
înfruntăm și pe păgâni și cine mai știe pe care alții. 

Îi luă apoi pe toţi patru şi-i duse până la tabăra din marginea oraşului, 
unde Amosie îl chemă pe Marcu să stea împreună. 

— Uite că loc îi destul, măcar că și Todoruţ doarme tăt aici, dar 
încăpem tustrii! zise el arătându-i cortul. 

— Mulţam, dragă prietene, dar eu n-oi rămâne, că mi-s în slujba altui 
domn. 

— Ziceai că eşti la oarece neguţător... 

Marcu fu nevoit să-i povestească amănunțit cele pătimite și cum avea 
în gând să se vadă cât mai curând cu stăpânul său, aşa cum fusese învoiala, 
că nu se făcea să nu-și țină cuvântul dat. 

— Gaşpar-vodă?! Nicicând n-am auzit de el, iar la Moldova acuma-i 
domn Radu-vodă Mihnea! 

— Poate să nu fi ajuns, însă curând are să-i ia locul stăpânul meu. 

— NO, nu-i bai! De vrei să pleci, măcar că îmi pare rău, slobod eşti, 
dar nu mai înainte de a-mi arăta și mie cum faci de zbori spada din mâna 
dușmanului. 

— Bucuros, după ce i-oi da de veste jupânului că am scăpat. 

— Norocul nostru că jupân vistiernicul a uitat să ne poprească în 
tabără, aşa că poţi merge, ori vrei să viu şi eu cu tine? 

— Cum să nu? Pofteşte! 

La hanul „Țapul roșu” aflară că neguțătorul Dumitru abia ieri pornise 
mai departe și că tare se mai zbătuse și cheltuise spre a-l scoate pe vătaful 
său, dar i s-a spus că zurbagiii prinși atunci fuseseră duși la Kasovia. 

— Uite că iar am ajuns dezbrăcat pe drumuri! se cătrăni Marcu. Bine 
că am căpătat spada, dar cojocul și dolmanul s-or fi pierdut. Mă simt 
îndatorat pentru hainele ce mi-ai dat. 

— Nu-i bai! Asta să fie toată supărarea! îl bătu pe umăr Amosie. Hai 
cu mine la oaste și poate că se va întâlni măria-sa mai curând cu domnul 


tău, de nu în luptă, batăr la o beţie... 

Aşa se înfățişă Marcu la aga Cândescu, iar acesta îl primi bucuros, ba 
îi mai dădu și bani să se îmbrace ca lumea. Din nou intra în slujba domniei, 
dar a unui domn pribeag! 

Învăţă pe mulţi acea lovitură măiastră, de i se dusese vestea până la 
măria-sa, care poftise într-una din zile să-l vadă și el pe dibaciul oștean. 
Marcu îi împlini voia și în fața pribeagului voievod smulse arma la zece 
oșteni pe rând, deşi se năpustiseră cu toţii asupra lui. Ce-i drept, porunca era 
ca îndată ce i se va smulge arma învinsul să se tragă într-o parte. 

— Unde ai învăţat, flăcăule, asemenea lovituri măiestre? îl întrebă cu 
admiraţie Radu-vodă. 

— De la înălțimea-sa Gaşpar Grazziani. 

— Îl cunoşti? Mi s-a spus că eşti din Banat, dar cum de te-ai întâlnit cu 
el? 

— Mi-s... vreau să zic... am fost în slujba înălțimii-sale. 

— l-auzi, se bucură Radu-vodă. Ce zici, Barbule? se întoarse el către 
un sfetnic. Tocmai eram în căutarea unui olăcar pentru Grazziani. N-o fi 
bun flăcăul ăsta? 

— Dă, ştiu eu?! răspunse boierul cam îndoit. 

— Cum ai zis că te cheamă? îl întrebă domnul, deşi bănăţeanul nici 
nu-şi pomenise numele. 

— Marcu... 

— Ascultă, Marcule! Mi-e tare drag de măiestria ta la arme, dar mai de 
trebuință mi-ar fi un om de credinţă să-l trimit la Grazziani şi socot că tu ai 
fi tocmai nimerit. Ce zici? Nu ţi-ar place să-l mai întâlneşti? 

— Cum de nu, măria-ta, numai că nu ştiu pe unde o umbla acuma. 

— După ştirea mea, plecase din Timișoara către Stambul, dar oricum 
acolo vei da de el. În taină, îţi voi spune cele de trebuinţă. 

Marcu nu căpătă nimic scris, ci a fost nevoit să ţină minte tot ce poftea 
măria-sa a-i zice prin viu grai. 

— Să-i spui că m-am înţeles cu prințul Gheorghe Hommonay să lovim 
deodată: el în Ardeal, iar eu în Muntenia. Când m-oi vedea ajuns la 
Târgovişte, în scaunul străbunilor mei, atunci Grazziani să mă sprijine cu 
osârdie şi pe lângă marele vizir dar şi la padişah, să-mi trimită steag de 
domnie. Să-i mai zici că şi Mollart, ştie el cine-i, poftește același lucru! Ai 
să ţii minte? 


— D-apăi cum? răspunse Marcu, deși în sinea lui se cam mira cum 
avea să-i ceară lui Grazziani să dea altuia scaunul domniei. 

Căpătă apoi bani de cheltuială şi un dar de la măria-sa, ca să-şi aducă 
aminte de milostivul domn, după care se înapoie în cortul lui Amosie. Lui îi 
mărturisi printre altele: 

— Nu prea îmi arde de drum la turci, aş trece însă şi pe la Bălgrad, 
unde am eu o fătucă, pe acolo, prin apropiere, dar tu musai că ştii pe unde-i 
Mikeslaca... 

— Micoşlaca, frate, c-aşa-i zicem noi, românii! îl îndreptă Amosie. 
Cum să nu știu, că doar eu îs de la Ciunga și numai Cisteiu ne desparte 
satele noastre. 

— Nu cumva o cunoşti pe Iulia Mikeș, stăpâna moșiei de acolo? 

— Eu n-am prea avut treabă cu Mikeşii, că la noi stăpân îi contele 
Teleki. Dar rogu-te să le duci niște bani bătrânilor mei și să le spui că 
trăiesc. De merem la bătaie, după cum îi vorba, îi mai bine să aibă ei parte 
de avutul meu... 

— Bucuros oi duce, iar de le-o mai trebui pot să le dau și eu, că mi-o 
dat destul măria-sa. 

— Ba, de ţi-s de trebuinţă, ia tu de la mine, se împotrivi Amosie, că ai 
mei nu sunt așa de lipsiţi, iar tata chiar se va bucura când o afla că-s în 
viaţă. 

NUNTA DIN CODRU 


Cam multă vreme se scursese de când sătenii din Pojorâta hălăduiau 
fugari prin codrii Tigheciului, laolaltă cu sălbăticiunile pădurii. Bordeiele 
săpate într-o râpă, ascunsă privirii oamenilor, ba chiar și fiarelor, îi 
adăpostiseră peste iarnă și cu toate că se împrimăvărase nici vorbă să se 
poată apuca iar de munca ogoarelor. Îi durea sufletul ştiindu-le în paragină 
şi sufereau chiar şi pentru moşia boierului, căci bunul și milostivul pământ 
îi hrănea pe toţi de-a valma și nu era drept să fie batjocorit, dându-l uitării. 
Intrând în cel de-al șaptesprezecelea an al veacului, nădăjduiseră la vremuri 
mai bune, însă liniştea şi pacea domneau numai în pădure, că în afara ei 
furia şi patimile lumești se dezlănțuiseră cu şi mai multă putere. Hărţuielile 
dintre oştenii domniei și cei ai lui „lon-vodă”, care nu erau decât ţăranii 
asupriţi, conteniseră peste iarnă, dar odată cu primăvara au reînceput. 

Tot atunci a plecat și 'Toderiţă la oaste, văzând că boierul Coste 
Nicoriţă nici vorbă să se mai întoarcă. Ar fi vrut să-i înfăţișeze copila, 
teafără și senină, sperând ca astfel să mai potolească mânia tatălui şi a 
văduvului. Se zvonise că la domnia lui Alexăndrel-vodă Movilă boierul lor 
dobândise rang de vel-armaș, dar cică ar fi căzut rob la turci, care l-au pus 
să tragă la catargă în Marea Neagră. Nu prea știau țăranii tigheceni de ce i 
se zice „neagră” şi nici ce-i aceea o „mare”, căci nu văzuseră în viaţa lor 
aşa-ceva, însă, după cum suna în urechi, părea să fie tare cumplit și din milă 
față de Profiriţa nimeni nu sufla o vorbă. 

Apoi, dacă după atâta amar de vreme și schimbare de domnie boierul 
nu se întorsese, Toderiță socoti că-i bătuse ceasul să se ducă şi el laolaltă cu 
flăcăii în „oastea lui lon-vodă”, măcar că inima îl povăţuia să nu plece de 
lângă Profiriţa. 

Astfel satul se golise de parte bărbătească, rămânând numai vreo câţiva 
moșnegi uitaţi de moarte și popa Iacov, așijderea încărunţit de vreme. Mult 
mai plânseseră atunci după „bădiţa”, și Măriuca și Profiriţa. Biata orfană se 
dedase vieții din pădure, simțindu-se ca între ai ei, mai cu seamă că-i mijise 
şi cel dintâi mugurel de dragoste, pentru 'Toderiţă. Din când în când se mai 
ducea şi la mormântul jupânesei Ilisafta, care zăcea acum sub o movilă de 
pământ acoperită cu floricele de pădure, iar la căpătâi o străjuia o cruce de 


mesteacăn. Prin împrejurimi era numai pace și liniște, doar zumzetul 
gâzelor şi ciripitul păsărelelor ţineau de urât moartei. 

Nu-i mai păsa Profiriţei nici de conacul părintesc, rămas în paragină pe 
mâna slugilor și care s-ar fi prăpădit cu totul de nu se găsea inimosul 
megieș, comisul Melinte cel bătrân. Dintru început acesta chitise că 
jupâneasa şi cu fiică-sa se vor fi dat petrecerilor de prin târgul de scaun, de 
nu se vor fi călătorit chiar până prin Lehia. Se mâhnea numai la gândul că-l 
trăseseră femeile și pe nătângul de 'Tomiţă pe lângă fusta fetii. Nici asta n-ar 
fi fost pricină de supărare, dar îl râcâia faptul cu nu-i trimise veste de pe 
unde hălăduia. Se bucura la gândul încuscririi cu Nicoriţeștii, însă nu 
trebuia să se rupă moşia de baştină, de unde avea să-și ţină traiul. 

Pe la începutul postului mare, când încă nu se topise întreg omătul de 
pe câmpuri, un boiernaș de prin părţile Lăpușnei trecuse pe la el şi-i spuse 
că venea din târgul leşilor, dar că nu auzise ca tânărul Melinte să-și fi arătat 
faţa pe acolo, toată iarna. ÎI văzuse de multe ori pe vel-armașul Nicoriţă, dar 
fără nevastă ori fată după el. Şi se lăuda străinul că nu lipsise de la nici o 
sindrofie din târg, unde oricum s-ar fi aflat de astfel de fețe simandicoase. 
Vestea aceasta l-a făcut pe comisul Melinte să învoiască un olăcar în cetatea 
de scaun spre a lua urma feciorului, făcând și carte de rugare pentru un 
prieten de-a lui, din tinereţe să-l caute pe Tomiţă. Cugetase într-un timp să-i 
ceară ajutor însuşi vel-armaşului, dar se temu să nu-l mânie, de cumva nu ar 
fi fost nici o pricină de îngrijorare. 

Până să i se întoarcă omul de la leşi, comisul auzi alta mai cumplită, 
cum că Tomiţă s-ar fi aflat în codrii Tigheciului, dar la vreo doi coți sub 
pământ. O slugă îi adusese înspăimântătoarea veste însă nu-i putea da 
crezare întreagă, întrucât cu ani în urmă acesta mâncase o bătaie soră cu 
moartea de la flăcăii din Pojorâta și acuma îl puteai bănui că ar pofti să se 
răzbune, dând vina pe ei. De la el mai aflase că şi jupâneasa Ilisafta 
împreună cu fiică-sa tot acolo ar fi fost îngropate, după ce fuseseră 
batjocorite de către mișeii băjenari din codru. „Bre, de-ai minţit, îţi tai limba 
şi te strâng de gât cu mâinile mele, ca pe un piţigoi!” îl ameninţase comisul, 
dar sluga se jura pe ce avea mai sfânt că numai adevăr grăia. Totuşi a mai 
trimis câteva iscoade prin pădure în aşteptarea olăcarului, nădăjduind că va 
fi minţit ticălosul de servitor. Unele zvonuri le mai auzise dumnealui 
comisul și în vara trecută, cum că lefegii secui ai vel-armașului ar fi fost 
puşi pe fugă de ţăranii răsculați, dar socotise că va fi fost vorba de alte 
locuri pe unde se încleştau oştenii cu zurbagiii smintitului „lon-vodă”, mai 


cu seamă că nici unul dintre oamenii care plecaseră împreună cu 'Tomiţă nu 
se mai întorsese, că tot ar fi scăpat vreunul. Pe atunci le credea minciuni 
sfruntate, acum însă ghimpele îndoielii îi încolțise în suflet, dar și o 
năprasnică ură și sete de răzbunare împotriva mișelnicilor țărani, de s-ar fi 
dovedit întemeiat zvonul. 

Cei din codru n-aveau de unde ști ce gânduri frământau mintea 
comisului și își duceau zilele după cum se învăţaseră. Toma Melinte fusese 
îngropat, atunci când l-au găsit putrezit, că nu se înduraseră să-l lase așa 
până la judecata de apoi. Îi puseseră şi o cruce la căpătâi, ca la orice creştin 
se vede însă treaba că viforniţa iernii o va fi doborât-o şi cum nu aveau un 
țintirim anume cu greu i s-ar mai fi aflat mormântul. De multe ori crucea 
pusă la căpătâiul mortului era de lemn viu, care prindea rădăcini, și odată cu 
trecerea anilor se făcea din ea un copac vârtos. Cine mai ştie la căpătâiul cui 
vor fi străjuind falnici stejari de azi, care fuseseră odinioară semn al 
morţilor acelor meleaguri? 

Din tabăra lui „lon-vodă” veneau tot felul de zvonuri când bune, când 
rele. Uneori se spunea că ţăranii ar fi fost zdrobiţi de oștile domnești, ca la 
numai o zi ori două să treacă vreun răzeş de prin alte plaiuri jurându-se că 
„măria-sa” era cu oastea pe dealurile Ieşilor. Ba unii au scos-o că însuși 
„lon-vodă” se va fi aflând în scaunul Moldovei și că poruncise ca toată 
boierimea, cu mic cu mare, să-i slugărească pe ţărani. 

Într-o zi sosiră şi câţiva flăcăi din sat, aducând cu ei pe un străin cu 
şoldul retezat de secure, încât nu mai putea umbla. Era de felul lui de prin 
Ţara de Sus a Moldovei, din ţinutul Ţeţinei, dar fusese rănit în vreme ce 
lupta alături de pojorâteni și aceştia l-au trimis pentru oblojire la ei în 
pădure. Se lăudaseră cu iscusinţa babei Irina şi cu îngrijirea fetelor. 

Îl chema Simion şi era feciorul lui Ștefan-boariul din satul Poiana, de 
dincolo de Cernăuţi. Graiul i se asemuia mult cu cel al tighecenilor, rostind 
şi el vorbele domol, de parcă i-ar fi fost lene să caşte gura mai largă. E drept 
că acum sărmanul flăcău nu prea avea chef de taifas, cu toate că mai să se 
sufoce din pricina codanelor ce se strânseseră gotcă în jurul lui. Părul bălai, 
ochii sinilii şi albeaţa pielii îl arătau de departe a fi om de la munte, cum nu 
mai văzuseră fetele de pe aici, aşa că una cuteză să-l întrebe: 

— Bădiţă, da” satul matale îi dincolo de codrii noștri? 

— Vezi-bine! făcu Măriuca isteţindu-se, ca să nu-l lase să răspundă. 
Trebuie să fii tocmai hăt... de colo... de dincolo de leşi! găsi scăpare fata, 
pomenind numele cetății domnești, ştiut de toți. 


Cu toată durerea ce-l săgeta, Simion nu se putu ţine să nu râdă, văzând 
zgâtia aceea de fată cum se dădea mare și deşteaptă. 

— Ba încă şi mai departe, fată hăi! spuse el când se opri din râs. 
Taman către Lehia! Auzit-ai de Ţara Sepeniţului? 

Măriuca rămase cu gura căscată, căci nu auzise nicicând de asta, dar 
nici suratele ei nu erau mai breze. 

— Adecă... nu eşti din ţara Moldovii?! întrebă ea, după o clipă de 
gândire. 

— Ba cum să nu! Numai că Moldova îi tare întinsă și la ţinutul nostru 
îi zicem „ţară”. Înţeles-ai? 

Unele fete încuviinţară, măcar că habar n-aveau ce le îndruga străinul. 
Se mirau numai că le vorbea cam în dodii, dar altminteri nu-și băteau capul 
să priceapă ceva. Măriuca însă nu se lăsă cu una cu două: 

— Ba eu să-ţi spui drept, bădiţă, n-am înţeles nimic. De turci, de tătari, 
de lehi, am auzit, dar de... spânţ, doamne iartă-mă, cum ai zis matale, nici 
vorbă. 

Lui Simion începu a-i fi dragă fetișcana, care nu se dădea ușor biruită. 
Ba încă i se mai ostoia durerea povestind cu ea. 

— lan spune-mi şi mie cum te cheamă? 

— Măriuca. 

— Ei bine, Măriucă, de-ar fi să ne strângem toți românii câți trăim sub 
soare, s-ar face o ţară ca Moldova, dar cu mult măi mare, de vreo trei-patru 
ori. 

— Bădiţă, matale şuguiești cu mine, se bosumflă fata. Eu te întreb că-s 
proastă şi neumblată, că în afară de codru n-am fost nicăieri. 

— Nu şuguiesc, Ilenuţă dragă... 

— Ba eu îs Măriuca, aşa să ştii! se supără ea de-a binelea. 

— lacă, fetelor! zise Simion. Dacă m-oi înzdrăveni am să vă mai spun 
câte ceva despre lumea aiasta, că eu, ce-i drept, îs cam umblat şi degeaba s- 
a supărat Măriuca pe mine că... 

— Nu m-am supărat, bădițţă Simioane! sări ea bucuroasă că i-a zis pe 
nume. Na, zic și zău! 

— Bine, Măriucă, te cred. Așa mi se năzărise mie, m-oi fi înşelat... 

— Da” mai lăsaţi omul în pace, ghiavoliţelor! se zborşi baba Irina, care 
sosise cu niște fierturi. Nici să sufle nu mai poate de voi? 

— Iraaan, mătuşică! sări tot Măriuca. Dar ce-i facem, că doar nu-l 
mâncăm? la, mai schimbăm și noi o vorbă, colea, despre lume... 


— Ptiu, stuchite-ar mâţele! făcu baba. Uite cine s-a găsit să pună țara 
la cale! Mai bine v-aţi duce să cătaţi nişte rădăcini de bujor de pădure, că n- 
am mai dat de ele de vreo câteva zile şi bine i-ar prinde flăcăului. 

Auzind că era vorba de sănătatea lui Simion, o zbughiră care încotro și 
până-n seară bordeiul babei fu plin de tot felul de rădăcini, unele chiar de 
bujor de pădure, cum poftise. Apoi veniră alte zile cu veştile lor bune și rele 
şi încetul cu încetul Simion prinse a se întrema, dar tot nu se putea mișca 
din loc, chiar sprijinit de careva. În schimb, Măriuca nu se mai dezlipea de 
la căpătâiul lui, iar celelalte fete începură a nu se mai arăta pe acolo. 

Trecuseră chiar vreo câteva săptămâni, răstimp în care Simion îi 
povestise câte-n lună şi-n stele, dar mai cu seamă se minunase copila cât de 
mulți și pe ce întinse meleaguri se aflau cei de un neam cu ea, numai că 
trăiau despărțiți. Îi pomenise chiar şi de acel vodă Mihai, despre care ea ştia 
numai ce furase cu urechea de la bătrânii satului. 

— Dar de Toderiţă ce ai să povestești, bădiță Simioane? cuteză să-l 
întrebe într-o zi și Profiriţa. 

— Îi un mare viteaz, care n-o să-și lase şoldurile să i le spintece 
dușmanii, cum au făcut unii... 

— Tii, bădiţă, iar șuguiești, îl dojeni Măriuca, nemulțumită că flăcăul 
se vorbea de rău pe sine însuși. Şi el îi om ca toţi oamenii şi de-o avea zile 
se va întoarce, nu-i aşa Profiriță? 

Mlădiţa boierească îşi plecă sfioasă fruntea oftând. I se făcuse tare dor 
de Toader și mai că-i părea rău că nu se rănise și el, să fi fost adus înapoi. 
Numai că nici în pădure nu erau doar zile senine și se vede că băjenarii 
aveau multe de îndurat. 

Într-una din zile, pe când Simion se prăjea la soare într-un luminiş de 
pădure, având pe Măriuca lângă el, se auziră deodată răcnete ca de hăitași la 
vânătoare. În scurtă vreme, țipete deznădăjduite îi îngrijorară pe cei doi. 

— Oare ce să fie? săltă fata capul. 

— Poate că niscaiva hăitaşi gonesc vânatul pentru vreo față boierească, 
răspunse Simion, cu toate că nici el nu se prea simţea în largul său. 

— Ar trebui să ne tragem mai în desiș! făcu speriată fata. 

— Să-ncercăm! încuviinţă rănitul. 

N-apucară să facă nici un pas, că dintre copaci se iviră doi călăreţi şi 
cu sulițele în mâini se repeziră asupra lor. 

— Tătarii! răcni îngrozită Măriuca. 


Atât a mai apucat a spune, căci fu doborâtă la pământ de un călăreț şi 
călcată în copitele calului. „Înţeapă-i, mă Ilie!” auzi ea o voce, dar începură 
a-i vâjâi tâmplele şi nu se mai gândi la nimic. 

Cei doi erau oștenii comisului Melinte, dar dintre aceia care nu știau 
ce-i mila. 
celălalt, care nu mai fu auzit de fată. 

Toată pădurea vuia de strigăte și ţipete de moarte, căci slujitorii 
căpătaseră poruncă strașnică să ucidă tot ce le-o ieși în cale, fie şi prunc cu 
ţâţa-n gură. Aflase boierul de moartea preaiubitului său fecior și nu-și mai 
găsea astâmpăr până ce n-avea să stârpească toată sămânța blestemaţilor de 
țărani. Cu toate acestea, multe femei și chiar moşnegi se dosiseră din faţa 
urgiei și aşteptau să treacă năvălitorii. 

Printre cei scăpaţi ca prin minune se afla și Profiriţa, care se întoarse la 
sălașuri îndată ce se isprăvi hărmălaia. Curând îi găsi pe Simion și Măriuca, 
deşi nu mai dădeau nici un semn de viaţă, după cum i se păruse la început. 
Alergă la pârâiașul din vale și se întoarse cu un căuc de apă, stropindu-le 
faţa. Cu mare bucurie văzu deschizându-se ochii Măriucăi. 

— Trăieşti, soră dragă?! exclamă Profirița, apucând capul însângerat al 
fetei și sărutându-l printre lacrimi. Ce bine-mi pare! 

— Bădiţa Simion... fu primul gând al Măriucăi. 

— I-aici, lângă tine! Trăiește! răspunse Profiriţa, fără să se mai 
gândească dacă era adevărat că omul nu murise. 

— Atunci... bine! şopti Măriuca și închise ochii. 

Profirița mai tumă apă și spălă cu multă grijă rănile fetei, după care 
trecu și la Simion și se bucură nespus auzindu-l că dă semne de viaţă. 

— Te doare, bădiță? întrebă ea alintându-i obrajii. 

Flăcăul deschise ochii şi abia horcăi: 

— Mări... uca?... 

Un val de spumă însângerată îl năpădi în colţul gurii. 

fi lângă matale, numa” că-i pălită rău, sărmănica, de nu se poate 
mișca. 

Flăcăul încercă să-ntindă mâna, căutând-o, iar Profiriţa înţelegându-i 
voia o apucă pe a Măriucăi şi i-o puse între degete. Cum o simţi, începu a o 
strânge ușurel, de parcă ar fi vrut să-i dea viaţă. Măriuca deschise din nou 
ochii rugători: 

— Să ai grijă de bădiţa, că eu mă duc... 


— Taci, soro dragă, ce vorbeşti... lată, dau fuguţa la baba Irina și vă 
scapă ea pe amândoi. 

Totuşi nu se îndură să-i lase singuri, mai cu seamă că nici nu ştia dacă 
baba mai era în viață. Ba chiar i se păru că Măriuca s-a mai înviorat, 
auzind-o zicând: 

— Ne ducem, bădiţă! 

— Împreună... mireasa mea... că tare aș fi vrut... se căzni Simion să 
spună ceva mai desluşit, dar spuma cea roșie nu-l îngăduia nicicum. 

— Taci, bădiță Simioane! Taci că ţi-a fi rău! se rugă Profiriţa, 
ştergându-i buzele cu poala rochiei. 

— Să-mi pui cunună de mireasă... soră dragă... de floricele... și să mă 
așăzi lângă... bădiţa... să nu ne fie urât! 

— Îm... preună, horcăi din ce în ce mai slab Simion, după care amuţi 
de tot. 

Profiriţa se repezi să-l șteargă iarăși, dar acesta rămăsese cu ochii lui 
mari şi albaștri ațintiți pe deasupra frunzișului pădurii, către cerul din care 
se rupseseră cândva ca două fărâme. Nici Măriuca nu mai sufla, plecând 
împreună pe necunoscutul drum. 

Hohote de plâns sfâșiară pieptul Profiriţei şi abia când îi secă fântâna 
lacrimilor își aminti dorința morţilor și se apucă de cules tot felul de 
floricele de pădure. Împleti, suspinând, două cununiţe şi le așeză cu 
gingășie pe frunţile „logodnicilor”. Îi privi îndelung, necutezând să le tragă 
pleoapele, căci privirile lor păreau a nu se mai sătura de nemărginirea 
cerului. Stăteau alături, mână-n mână, precum în faţa unui altar, al altei 
lumi, cununându-se pe vecie. 

În cele din urmă, cu mâna tremurândă le coborî pleoapele, sărutându-i 
parcă temătoare să nu-i deştepte din adâncul somn al morţii. 

ADEVĂRATUL STĂPÂN 


Kalindudak îl găsi pe Grazziani, cu dinţii înfipţi în beregata unui lup, 
în vreme ce altul zăcea lângă el de parcă ar fi vrut să-i ţină de cald. 
Căpitanul, care nu se dăduse bătut de blestemata băutură, se trezise auzind 
strigătele fără a-și da seama dacă erau de durere ori de beţie, cum era în 
obicei pe la chiolhanuri. Până una-alta înşfăcase iataganul și se năpusti pe 
punte suduind. Dar când îşi văzu păroșii oaspeţi începu a răcni cu putere, de 
băgă groaza chiar şi în haită. 

— Lupii! Nu vă lăsaţi, copii! Daţi cu ce apucaţi! 

La chemarea lui se mai dezmeticiră și alţii și în acest fel izbutiră să 
doboare nu mai puţin de zece fiare. Când cei din urmă lupi fură izgoniți de 
pe corabie sinistraţii se îngrijiră de morţi și de răniţi, dar în acea noapte 
nimeni n-a mai închis ochii. A doua zi se mai potoliseră vântoasele, iar 
Kalindudak, după ce inspectă puntea de cum se făcu puţină lumină, veni să- 
] vadă pe teribilul mubaşir al padișahului, care-și atârnase mâna de gât, pe 
sub cojoc. 

— Măria-ta ai fost mai de spaimă pentru lupi decât ei pentru noi. Se 
vede treaba că uneori se mai schimbă rânduiala lumii. 

— Ba, eu gândesc că de nu te băgai domnia-ta, căpitan-efendi, îl și 
înghițeam, că doar văzut-ai că eram gata s-o fac... 

Căpitanul fusese cel care i-a oblojit rana, după ce o spălase bine și o 
unsese cu dohot. 

— În scurt timp vei uita de durere, luminăţia-ta, dar toată viaţa n-are 
să-ţi iasă din minte cum ai vrut să înghiţi un lup viu! 

După două zile, viscolul se opri cu desăvârşire, dar se lăsă un ger 
cumplit, care avea să prelungească așteptarea până cine ştie când. 

— Căpitan-efendi! De nu-l voi afla pe luminăţia-sa Iskender-pașa la 
Silistre, va trebui să mergi mai departe până la Ibrail, ori poate chiar la 
Kalas, căci după câte bag de seamă aici ne prinde vara. 

— Nici vorbă, înălțimea-ta, se împotrivi Kalindudak. Mâine, cel mult 
poimâine, plesneşte gheaţa şi se pornesc sloiurile. O dată cu ele ne slobozim 
şi noi. Dacă nu suflă vânt potrivnic, mai mult ca o zi şi o noapte nu facem 


până la Silistre. De nu s-o putea, mergem și mai departe, numai că oamenii 
mei... 

— Înţeleg, înțeleg... De bună-seamă că le plătesc! 

Prevestirile lui Kalindudak suferiră o întârziere de numai o zi, după 
care, înmuindu-se gerul, au pornit la vale odată cu sloiurile. 

Ajuns la treptele de marmură ale grădinii conacului paşei de Silistra, 
Grazziani băgă de seamă că norocul i-a surâs din nou, fiindcă Iskender-beg 
nu plecase. Ba încă l-a primit cu multă căldură pe omul împăraţilor, și 
creştin și musulman. 

— Nu te credeam atât de tânăr, Gaşpar-bey, îl întâmpină seraskerul. 
După cum ţi-a mers vestea înțelepciunii, socoteam că ai barba colilie şi, 
când-colo, abia de ţi s-a împlinit. 

— Nu în firele de păr stă virtutea omenească, luminăţia-ta, ci în vitejia 
spadei şi-n credinţa inimii. Din astă pricină mai am încă multe de învăţat, 
până să mă asemuiesc marelui serasker de Karamania, se înclină curtenitor 
morlacul. 

— Pare-mi-se că ai viclenia vulpii şi nu s-au înșelat cei care au vorbit 
de iscusința ta de-a întoarce vorbele, îndulcindu-le după trebuinţă. Ca 
oștean, eu însă iubesc calea cea dreaptă, fără ocolișuri şi te poftesc să faci 
aşijderea, dacă vrei să te socot prieten al meu. 

Grazziani scoase atunci pungile cu ducați de aur ce le avea într-o 
desagă de piele, precum și scrisoarea lui Mollart. Ochii lui Iskender-pașa 
străluciră de lăcomie şi un zâmbet mulțumit îi înflori pe faţă. 

— La Stambul ai fost? iscodi el. 

— Mă voi duce, dar numai cu încuviințarea înălțimii-tale, că altminteri 
bat drumul zadarnic. 

Se vedea cât-colo că vorbele mieroase nimeriseră ţinta, căci pașa era 
deosebit de încântat. Nu s-ar putea spune dacă nu cumva şi greutatea 
pungilor, pe care le cumpănea în mâini, făcea să se arate plin de bunăvoință. 

— S-ar putea să fim vreme îndelungată împreună, beyule! zâmbi 
vizirul. Deocamdată ai să mă însoţeşti până la Sakci, răstimp în care îmi vei 
povesti de umbletele tale la Beci. Apoi astea... cumpăni din nou pungile, 
dar Grazziani îi luă vorba din gură: 

— Nu-s decât pentru început, luminăţia-ta, că nu m-am încumetat 
singur la drum cu bani mai mulţi, dar când fi-voi pe scaunul de la Yaş, prin 
milostivirea înălțimii-tale, altcum aș putea... 


— Da! Auzit-am eu câte ceva că râvnești domnia Bogdaniei, însă 
acolo se află Radu-bey, bunul meu prieten. 

— Dar mai știu, strălucite vizir, că beyul de care vorbeşti este beteag 
de ochi și bucuros s-ar trage la odihnă pe malul Bosforului. Se-nţelege că 
paguba ce ar suferi-o tot eu va trebui s-o acopăr. 

— Ca să ajungi bey la Bogdan-illi, mă rog, se poate, nu zic nu, dar va 
trebui să fii mai întâi robul meu! 

— Cu toată inima... 

— Nu numai cu inima, ci cu totul! Mă-nţelegi?... Totul! 

Bătu din palane şi se ivi Kuciuk, deoarece, lucru de mirare, nu fusese 
de față până atunci. 

— Îl vezi? Este omul care mi-a jurat credință, ca şi tine, şi m-am 
încrezut în el. E drept că pentru a-l feri de ispită i-am retezat limba, dar l-am 
încărcat cu cele mai scumpe daruri ale pământului. Ce crezi că mi-a făcut? 
M-a vândut scriind cu mâna și atunci i-am retezat-o! Eu ţin la el, până mai 
are o mână teafără, doi ochi şi două picioare, că până la urmă numai capul 
va mai putea răscumpăra hainia lui. Dar el este o pildă, pentru cei ce trebuie 
să înţeleagă! 

Grazziani se gândi că de-ar cădea în mâna lui Iskender, ca vânzător, 
bine n-avea să-i fie, dar se ţinu tare, încercând s-o ia în șagă. 

— Dar de-mi vei tăia limba, luminăţia-ta, nu voi mai putea ajunge 
domn... 

— Ca să scapi cu limba întreagă va trebui s-o răscumperi cu blănuri de 
samur şi jder, în afara aurului ce-mi rămâi dator. lar de te hainești, plăteşti 
cu capul, că n-am vreme să te ciopârțesc asemenea lui Kuciuk și nici nu-mi 
e de trebuinţă o altă pildă. 

A doua zi plecară împreună, în corabia lui Iskender-pașa, pe Dunăre la 
vale. Toată vremea tăifăsuiră despre cele ce aveau de făcut şi cum ar trebui 
să se poarte Grazziani la Poartă, spre a dobândi scaunul Moldovei. 

— Vei da peste oamenii de credinţă ai sultanei Mahpeyker Kosem, 
care te vor trage de limbă, făgăduindu-ți marea cu sarea, dar să te ferești de 
ei, ca şi de stăpâna lor. Cată să te bagi sub pielea sultanei Mahfiruz, soață 
hașeki a luminatului nostru padişah, iar de Halil-pașa sadrazamul să nu-ţi 
pese, că nu face nici cât o ceapă degerată. De te afli la ananghie și n-ai cum 
o scoate la capăt, trimite veste după mine, dar nu spune nimănui cele ce-am 
vorbit împreună. Nici de Mollart să nu sufli o vorbuliță, înţelesu-m-ai? 


Grazziani încuviință din cap, fără a scoate o vorbă. Cunoştea destul de 
bine cum mergeau treburile la Istambul și în privinţa asta nu avea trebuinţă 
de poveţele pașei, dar se prefăcu neştiutor. 

— Tu vei fi omul meu de credinţă la Yaş, că pe Radu-bey îl întorc în 
Kara-ili. Bethlen rămâne în Erdel-ili şi peste toţi trei eu voi fi stăpânul. Asta 
să ţi-o bagi bine în cap! 

Înţelegând dorinţa vizirului de a stăpâni toate ţările româneşti, 
Grazziani nu fu prea încântat, mai cu seamă când îl mai auzi că vrea să-i 
aducă pe toţi locuitorii acestor meleaguri la dreapta credinţă a lui 
Mahomed. Se temea ca nu cumva aceste plăsmuiri ale lui Iskender-paşa să 
fi avut încuviințarea Porții, că atunci tare ar mai fi fost greu să se 
împotrivească numai din Moldova, fiindcă de ceilalți doi nu se îndoia că vor 
fi slugi credincioase turcului. 

— Priceput-am eu, oare, că nu voi mai căpăta porunci de la Bab-i Ali? 

— Deocamdată da, tot de la Sublima Poartă, dar nu pentru multă 
vreme. La Akerman fi-va inima viitoarei țări, căci se vor supune strălucirii 
mele și credincioşii tătari. Lumina credinţei Profetului va veni de la 
Babadag, unde am să poruncesc zidirea unei geamii, cu mult mai mândră 
decât însăși Aya Sofia. Auzit-am că şi sultanul a isprăvit geamia lui albastră, 
construită de Ahmed Aga, discipol al marelui arhitect Mimar Sinan, dar nu 
cred că are s-o întreacă în măreție pe cea care se va ridica în Dobrogea 
lângă mormântul lui Saltuk Dede. Pe urmă se vor construi moschei în 
fiecare târg din țările valahe, fiindcă în Bugeac şi părţile tătăreşti de la 
Krâm nu-s prea întinse aşezările omeneşti. 

Destăinuirile vizirului mai să-l îngrijoreze pe Grazziani, dacă nu-și 
dădea seama de neputința unor asemenea înfăptuiri primejdioase pentru 
țările române. Asta ar fi însemnat un pașalăc la un loc cu tătarii, și cumplit 
ar fi fost. Îşi zise încă o dată că erau plăsmuiri bolnave ale unei minţi 
înfierbântate şi se hotărî să-i cânte în strună, să facă pe dracu-n patru spre a 
dobândi domnia Moldovei, că pe urmă avea el să destrame visurile de 
mărire ale vizirului de la Dunăre. 

De cum se coborâră pe uscat, la Măcin, apucară calea Babadagului 
călare, pe drumuri ce străbăteau păduri desfrunzite de iarnă, până ce 
deodată se desfășură la picioarele lor o vale încântătoare, cu un ghiol uriaş 
ce se pierdea în largul zării. Era, desigur, Razelmul, pe ale cărui ape pluteau 
încoace și încolo nenumărate caice, ca niște fluturi. Minarete cu vârfuri 
ascuţite şi felurit colorate se înălțau spre albastrul cerului, dar din păcate 


încă era prea timpuriu pentru izbucnirea verdelui crud al primăverii, și asta 
ştirbea oarecum din frumuseţea locului. Totuşi când şi când stoluri de păsări 
călătoare se îndreptau spre braţul Sfântului Gheorghe, iar de acolo în delta 
Dunării. Se simţea în văzduh sfârşitul iernii, ca-n fiecare an destul de 
curând prin părțile Babadagului, loc pe care vizirul dorea să-l facă inima 
lumii musulmane din această parte a bătrânei Europe. Îi întâmpinară ayanul 
şi muftiul din Babadag, care pregătiseră o primire măreață stăpânului 
acestor meleaguri, Iskender-pașa. „De bună-seamă că se crede un 
Alexandru, al cărui nume îl poartă!” îşi zise Grazziani, văzând pohfala 
intrării lor în târg. Se îngrijora totodată la gândul că ar fi cu putinţă să fie şi 
el silit să-l întâmpine asemenea în târgul Ieșilor, când acesta va fi cetatea lui 
de scaun. 

— Vezi tu, beyule, îi zise Iskender într-o zi. Aici îmi adun oastea spre 
a-l înfrunta pe leah și după ce l-oi supune altcum sta-voi de vorbă cu 
ghiftuiții dregători de la Stambul. 

— Fi-va oare şi Lehia ţară supusă luminăţiei-tale? 

— Poate că peste ani, nu zic ba! Până atunci însă, craiul leah va trebui 
să tremure de frica mea. Dar de ce mă spovedesc ţie, beyule? Luat-ai cumva 
locul lui Kuciuk? 

— Aş vrea, de-ar fi cu putinţă, însă doar în inima luminăţiei-tale și nu 
altfel... 

— Numai de tine atârnă, prietene! Şi ca dovadă a încrederii din partea 
mea te poftesc să vii la divan cu căpeteniile oastei mele, care este înşirată de 
la Isakţi la Mahmudia. La un semn, se adună toată şi trece pe la Obluciţa 
peste Dunăre. Cu asemenea oșteni, lumea o cuprind! 

La sfatul poruncit de vizir se înfăţișară cu toții în păr şi Grazziani putu 
să-şi dea seama că „vitejii” pașei nu erau decât o adunătură de tâlhari, cu 
gândul numai la pradă și cu nimic din umbra falnicilor oşteni de odinioară. 
N-aveau nici arme îndeajuns, iar cele pe care le văzu erau nişte vechituri 
bune de speriat copiii. Află de asemenea despre o „bandă a lui Pandele”, 
care-i hărțuia pretutindeni, făcându-le viaţa amară de cum se răzlețeau de 
grosul oștirii. 

— Cum de nu i-aţi nimicit până acum? se încruntă pașa. 

— Abia de-am izbutit să punem mâna pe doi dintre ei, chiar aici în 
Babadag, că de scăpau prin bălțile Tunei îi ocrotea șeitan făcându-i de 
nevăzut. 


— Să-i aduceţi la mine să văd şi eu de cine vă spăimântaţi voi, 
nevolnicilor! se răsti Iskender-pașa. 

De bună-seamă că acel Pandele, care-i băga în răcori pe oștenii 
nebiruitului vizir, era vreun localnic valah, fiind bine știut că pe limba asta 
de pământ, dintre Dunăre și Mare, românii încă se mai găseau la ei acasă, 
cu toată asuprirea turcească. Cei doi prinși, trântiţi legaţi-cobză la picioarele 
vizirului, erau uscăţivi și zdrențăroși, dar cu o neașteptată dârzenie în ochi. 
Deşi li se poruncise să rămână cu faţa la pământ, se sumeţiseră a-și sălta 
capetele înfruntându-l pe paşă. 

— Vă bateţi joc de mine? se răsti Iskender, privind împrejur. Oare 
aceştia să fie tâlharii ce bagă în răcori oastea şi slugile mele? 

— Aceştia, luminăţia-ta i răspunse careva cam fâstâcit. 

— Unde-i Pandele? se răsti vizirul către prinși. 

Oamenii se uitară la el, dar nu răspunseră. 

— Nu vorbesc limba noastră? 

— Cum de nu, slăvite stăpân, au dovedit-o în atâtea rânduri cu faptele 
lor, răspunse ayanul însuși. 

— Atunci pentru ce nu răspundeţi, ticăloşilor? răcni pașa spre ei. 

Degeaba! Prinșii se încăpăţânau să tacă și asta îl scotea pe Iskender din 
sărite. 

— Să vie Selim! porunci el. Trebuie să aflați unde-i nemernicul de 
Pandele, ca să-l jupoi de viu, spre pilda tuturor! 

Gealatul se ivi pe dată, însă nu putu să-și arate măiestria fiindcă 
interveni Grazziani, mai înainte ca Iskender să-i spună ce trebuie să facă. 

— Dacă îmi este îngăduit, luminăţia-ta, aş, încerca şi eu, cu vorbă 
bună, să scot câte ceva de la ei, înfrângându-le cerbicia. De mi-i dai pe 
mână, poate îi fac să spună unde-i faimoasa căpetenie. 

Vizirul se uită la el cam neîncrezător, dar își aminti de iscusinţa 
vorbirii mubaşirului și încuviință, făcându-i chiar plăcere să vadă ce va ieşi 
din asta. 

— Fie! Ţi-i încredinţez, dar de nu izbuteşti... 

— Este doar o încercare, slăvite vizir. lar de voi da greş, Selim va face 
cele de cuviinţă. 

— Hai să fie cum zici, beyule. 

— Dar poftesc să rămân numai cu ei, fără martori şi fără pază, aşa că 
porunceşte să fie duşi la gazda mea. 


Vizirul încruntă din sprâncene dar până la urmă încuviinţă, poruncind 
să fie duși sub pază până acolo unde ceruse mumbașirul împărătesc. 

Înclinându-se în faţa lui Iskender-pașa, acesta ceru îngăduinţa să plece, 
ceilalți rămânând mai departe, să pună ţara la cale. 

Procedând la cercetarea prinșilor, Grazziani porunci mai întâi să fie 
dezlegați şi să li se aducă mâncare bună și apă de băut, supraveghindu-i 
chiar el pe cei doi, care se repeziră hămesiţi asupra bucatelor. 

— V-a ţinut cam multă vreme flămânzi, nu-i așa? îi întrebă cu blândeţe 
în glas. 

Cei doi săltară capetele deodată, privindu-l cu uimire şi oprindu-se din 
mestecat. 

— De mine să nu vă temeţi, că și eu sunt creștin, ca voi, ba chiar și 
român. 

— Atunci pentru ce vorbeşti limba lor spurcată? 

Întrebarea îi fu pusă pe româneşte iar morlacul înţelese, însă parcă îi 
atâtea un nod în gâtlej, căci n-avea deprinderea vorbirii în această limbă. 

— Noi am priceput ce-ai vorbit cu păgânul, dar să ştii că n-ai să scoţi 
nimic de la noi, chiar de încerci să ne amăgești cu duhul blândeţii! îl 
preveni, pe turcește, celălalt. 

— Oameni buni! Vă vorbesc în limba turcului întrucât văd că și voi aţi 
deprins-o şi ne putem înțelege. Asta nu înseamnă însă că nu sunt de același 
neam cu voi, doar că m-am născut prin părțile sârbești și am crescut printre 
străini și încă nu mă descurc româneşte. Ca un creștin ce sunt, vă jur pe 
rănile Mântuitorului! termină el făcându-și cruce. 

Știind că musulmanii nu şi-ar fi făcut semnul acela „spurcat” pentru 
nimic în lume, prinșii părură a se îndupleca, dar rămaseră tăcuţi, cu priviri 
când mirate, când iscoditoare. 

— Vă înţeleg, nu aveţi încredere în mine, dar uite că eu am în voi! Pe 
cât îmi va sta în putință, voi încerca să vă scap viaţa, dar să nu ieşiţi din 
cuvântul meu. Paşa vă cere să spuneţi unde se ascunde Pandele... Ei bine! 
Nu știți vreun cotlon al bălților, unde să-i căraţi după voi pe oșteni, până li 
se face lehamite? 

— Păi nu tot acolo ajungem, când or vedea că am minţit? rupse tăcerea 
uscăţivul. 

— Oricum şi-au pus în gând să vă omoare. Dacă faceţi ce vă spun, 
scăpaţi barem de chinuri, dar poate că dând peste Pandele aveţi noroc să 
fugiţi de el. 


— Ce ne ceri în schimb? 

— Să intraţi în slujba mea! 

— Dar cine eşti? 

— Gaşpar Grazziani! Doar atâta să ţineţi minte, iar când veţi auzi că- 
mi chem oamenii, să alergaţi cei dintâi și veţi afla atunci ce vreau de la 
voi... 

Robii rămaseră cu gura căscată, crezând că nu pricepuseră ce poftea 
acest străin ciudat. 

— Până atunci ce să facem? întrebă tot cel slab. 

— De izbutesc să vă scap, faceți ce vă pofteşte inima, ca şi până 
acuma. 

— Să ucidem păgâni? 

— De ce nu?! 

A doua zi, spre seară, Grazziani se înfățişă paşei cu robii încredinţaţi, 
dar aceştia, acum sătui și odihniţi, parcă aveau alte chipuri. 

— Doar nu vrei a spune că ai izbutit? îl întâmpină Iskender. 

— Ba cred că da! 

— Au mărturisit? 

— Totul, ori aproape! 

— Şi ştii unde se ascunde Pandele?! 

— Trimite-i cu oşteni după ei și au să i-l dea prins. Se înțelege că pe ei 
trebuie să-i legaţi, de formă, ca să nu bănuiască Pandele vreo vânzare, dar 
să se poată dezlega la nevoie şi să pună mâna pe tâlhar. 

— Mare mirare! Am auzit eu că şi în Oraşul de Aur făcut-ai minuni 
numai cu vorba goală, dar, să-ţi spun drept, n-am crezut. 

— Slăvite stăpân, te încredinţez că eu când mă leg la o treabă n-o las 
neisprăvită. 

— Îmi placi, beyule! Du-te fără grijă la Poartă, că vei căpăta firmanul. 

— Într-adevăr nu mai e timp de zăbavă, mărite vizir, cu toate că rău 
îmi pare să mă desprind de aici. lar de te învoieşti, până la Isakci m-or 
însoţi chiar oștenii ce vor păzi pe tâlharii cercetaţi de mine, căci pe acolo se 
ascunde şi Pandele. 

— Ziceam să-ţi dau oșteni, de vază, cum se cuvine. 

— Ba aş pofti să plec cât mai nebăgat în seamă, că mișună iscoadele 
chiar și la curtea luminăţiei-tale şi nu aş dori să afle și neprietenii pe unde 
îmi vor călca paşii. Am pătimit îndeajuns până acuma. 


— Fie, prietene, după cum ţi-i voia! zâmbi Iskender întinzând mâna 
spre a-i fi sărutată, ca semn de mare încredere. Mergi cu bine, dai scrisorile 
cum te-am povăţuit şi domn te întorci, cu sprijinul lui Alah atotputernicul! 

— Dar nu fără bunăvoința luminăţiei-tale! se linguși Grazziani 
îngenunchind la picioarele lui, în timp ce îşi jura în gând că va şterge 
asemenea umilire, punându-l pe smintitul vizir să-i sărute tălpile, drept 
răzbunare, dar până atunci mai avea de îndurat multe înjosiri, o ştia prea 
bine. 

Patru beșlii socotise mubașirul că ar fi fost îndeajuns pentru a da de 
urma lui Pandele, căci după cum, chipurile, îi mărturisiseră cei doi prinşi, 
căpetenia lor nu se ascundea niciodată cu mai mult de un fârtat. Oricum, 
călăreţii îl vor însoţi la Isaccea, de unde vor cere și pedestrași ca să 
împresoare ascunzătoarea, aflată prin stufăriș. Fiind încă uscată din iarnă, 
trestia avea să ardă, de nu s-ar fi dat prinși nemermicii de tâlhari, și i-ar fi 
prăjit ca pe şoareci. Lui Iskender-pașa planul i se păruse grozav şi îl 
încuviinţase pe dată, trimițând ca atare şi poruncă la Isaccea. 

Două zile le-a luat drumul până către colinele ce străjuiau Dunărea 
dinspre miazăzi, căci au mai făcut ceva ocol, „în căutarea caselor de taină 
ale lui Pandele”. Către seara celei de-a doua, încă mai aveau de străbătut o 
bună bucată de drum, aşa că mubașirul împărătesc porunci popas. După 
rânduita rugăciune de seară beşliii întinseră două corturi, într-unul având să 
doarmă luminăţia-sa Gașpar-bey singur, iar în celălalt ei patru laolaltă, robii 
fiind lăsaţi ca de obicei afară, legaţi de câte un copac, prin preajma cortului 
călăreților. 

Fusese o zi răcoroasă, ba mai trăsese și o bună ploaie și de mirare fu că 
un oştean aruncă o pătură peste cei doi valahi, legaţi unul de celălalt ca să 
nu poată fugi. Nori negri, cu înfățișări de balaur, treceau greu pe cer şi doar 
din când în când lăsau să se strecoare licăritul unei stele spre adormitul 
pământ. Undeva în depărtare, poate pe malurile Dunării, se auzea lătratul 
vulpii. Într-un târziu, Grazziani se ridică în capul oaselor şi ieși pe furiş din 
cort, îndreptându-se către copacul de care erau legaţi cei doi, îngrijoraţi că a 
doua zi aveau să ajungă la Isaccea și nici vorbă ca străinul acela ciudat să-i 
sloboadă. Acuma se ivise lângă ei și în tăcere le tăie legăturile cu spada, 
după care se întoarse iarăşi în cort, fără să-l simtă careva. Rămase mai 
departe îngândurat, căci nu-i venea nicicum somnul, când auzi pe cineva 
tușind la intrarea în cortul său. Puse mâna pe spadă și sări în picioare. 

— Cine-i? întrebă el. 


— Noi, măria-ta! auzi vocea unuia dintre prinși. 

leşi pe dată, mirându-se că nu se mai sfiau să vorbească cu glas tare, 
fără teamă. 

— Fii pe pace, măria-ta, că nu mai aud ei nimic. 

— Ce trăsnaie aţi făcut?! 

— Nimic! Doar că le-am sucit olecuță gâtlejul. 

— La toţi? Aţi înnebunit? 

— Păi, dacă n-am avut barem un hanger, i-am gâtuit. Acuma, că ai 
rămas fără strajă, socoteam că nu te-i supăra dacă i-om ţine noi locul. Tot ai 
zis că suntem în slujba luminăţiei-tale! 

— Iskender-pașa are să turbeze când o afla de ispravă... 

— Unde nu dă Dumnezeu! Teamă mi-e că are să dea iarăşi vina pe 
sărmanul Pandele, dar de data asta n-ar greşi. 

— Nu pricep ce vrei să spui. 

— El îi Anghel, iar eu Pandele! Și să mai ştii, înălțimea-ta, că noi nu 
suntem tâlhari, ci oamenii ăstor meleaguri pe care ne ducem zilele din moși- 
strămoşii noștri. Nu-i suferim pe cei ce vor a ne stăpâni și ne luptăm cu ei, 
după puterile noastre. 

GROFOAICA DE LA MICOȘLACA 


Florea Nicoară încremenise cu ochii la Mihai, nemaiputând scoate o 
vorbă. În cele din urmă se văzură nevoiţi să plece, mâhniţi că nu izbutiseră 
să-l prindă pe hot. 

— N-aş putea jura dacă nu cumva chiar dumnealui, cinstitul gospodar, 
va fi fost cumpărătorul cailor. Şi când te gândești cât de binevoitor se 
arăta... 

— No, atunci fain ne-o mai prostit! râse Florea. Nu te mânia, frate 
dragă, că pune-vom noi mâna pe ei cândva. Ne-om înturna aici, că doar 
Bălgradu nu-i departe de Ciunga, să ne vedem odată acasă! 

Nu mai zăboviră în cetatea de scaun a Ardealului, ci de cum se iviră 
zorile se puseră pe drum. La monastirea din Teiuş făcură cel dintâi popas și 
astfel putură afla că, numai cu o zi înainte, trecuse pe acolo un drumeţ care 
vânduse o spadă lui pater Antonio, superiorul călugărilor. Pe dată se 
înfățișară la el și acesta bucuros le-o arătă, iar Mihai își dădu seama că era a 
lui. 

— Zicea c-ar fi dobândit-o în luptă de la un vrăjmaș, spuse pater 
Antonio. De altfel mai avea una. 

— No, a mea o fost, mă rog frumos! sări Florea de parcă s-ar fi bucurat 
de asemenea veste. 

Călugărul se învoi să le-o dea înapoi, fără a pretinde răscumpărare, 
întrucât Florea era nepotul baciului Marian, care trecea mereu pe la el, și la 
dus și la întors. Avea să-i dea bătrânul banii, nu rămânea de pagubă, căci el 
o cumpărase numai să-l ajute pe călător. 

— Mulţam dom” părinte, zise Florea. Batăr mergem în sat doi feciori 
şi-o spadă... 

— Firesc ar fi fost să fi dus fiecare câte două, de veneaţi de la bătaie, 
dar așa nu-i nici o ruşine, îi încurajă stareţul. 

De cum trecură de Aiud nu mai dădură de urma omuleţului acela cu 
glas subțirel, dar nici în oraș nu aflară de trecerea lui. 

— O fi trecut Murășu în ceea parte și s-o fi dus pe sate. Lasă-l în plata 
Domnului! făcu a lehamite Florea. 


Ajunseră şi prin locuri de tristă pomenire, la Mirăslău, unde se mai 
găseau şi atunci, pe locul bătăliei, urme de ciolane albite, ba şi câte vreo 
sabie ruginită. Amândoi își făcură cruce, cum era în obiceiul localnicilor, 
semn de cinstire adusă morţilor de atunci. 

— De n-ar fi fost vânzare... gândi cu glas tare Mihai. 

— Vezi-bine că numai asta, încuviinţă Florea. Altcum, cine l-ar fi putut 
doborî pe Viteaz? 

După cotitura Mureşului din dreptul Mirăslăului, trecură de cealaltă 
parte a apei şi, pe la Cistei, ajunseră în Ciunga. Casa lui badea Gligor 
Nicoară era aşezată pe dealul de către Uioara și se vedea că eră gospodărie 
de om înstărit, neamul lor fiind vestit prin împrejurimi. Erau și neguţători și 
oieri și ciocănași la ocnele de sare din Uioara, dar mai cu seamă erau ţărani. 

Cei doi feciori fură întâmpinați cu mare bucurie, ba cu o întrebare, ba 
cu o gură de jinars, căci fiind duminică întreg satul era strâns la hora din 
faţa bisericii. 

— Asta-i Sânefta! Fata celui de mi-o dat banii la Bălgrad, se fuduli 
Florea cu o codană rumenă în obraz și frumoasă foc. Mi-i verişoară dulce! 

Mihai rămase încremenit cu privirea asupra fetei, nevenindu-i a crede 
că era făptură omenească şi nu o zână. 

— Ai văzut? continuă Florea. 'Ți-am spus eu că la Ciunga îi mai bine 
ca oriunde pe lumea asta? 

— Păi, cum să pleci şi să laşi asemenea mândreţe de fete ce sunt pe la 
voi? Nici nu știi la care să-ţi oprești ochii! 

Două zile mai apoi se ivi în sat şi Marcu, după ce bătuse cam vreo 
două luni drumul de la Sătmar până în valea Mureşului. În drum se abătuse 
şi pe la Gorăslău și prin alte locuri legate de răposatul Mihai-vodă cel 
Viteaz, încercând a da de mormântul mucenicului, dar zadarnic. „N-au 
îngăduit nici să-i însemne gropniţa, batăr cu o cruce de lemn, mânce-i zmeii 
să-i mânce!” îi spusese cu obidă un moţ pe care-l întâlnise în capul 
drumului spre Câmpeni. Plecase mângâindu-se cu gândul că de va ajunge 
Gaşpar domn și la Bălgrad vor cerceta palmă cu palmă până aveau să dea 
peste Viteaz și cu cinste să-l îngroape în inima ţării celei mari și unite... 
După cum mai avea de plătit o datorie de inimă și meşterului Zahorec din 
Praga, că nici asta nu se uita cu ușurință. 

De cum pătrunse în curtea lui badea Gligor Nicoară cu vestea cea bună 
că venea din partea lui Amosie, cu toţii se veseliră nespus. 


— Chiar l-ai văzut cu ochii domniei-tale pe tetea? întrebă Florea, deși 
el știa prea bine că trăiește. 

— Ba chiar am și luptat împreună, ba şi în temniţă tot laolaltă am fost 
şi până în ziua plecării. 

— Tăt aşa fecior frumos îi? iscodi şi bătrânul cu lacrimi în colţul 
ochilor. 

— Nu ştiu cum va fi fost cândva, dar că mai întorc, capetele după el 
toate fetele, asta încă-i drept! 

— Dar măria-sa? vru să afle şi Mihai. 

— Bărbat în virtute, măcar că i-o cărunţit barba. Nu cumva te bate 
gândul să mergi la el în oaste? 

— Întocmai! Cu toată inima am purces la drum şi iată-mă-s ajuns în 
satul acesta, dar multă cale mai am a străbate... 

Ce-i drept, de când o văzuse pe Sânefta nu se mai zorea către Sătmar. 
Nici nu apucase să schimbe cu ea vorbă, că fata numai era de găsit. Nu 
cutezase să întrebe de ea acasă, căci nădăjduia s-o întâlnească pe uliţă, ori la 
apă la izvor, dar nici urmă de ea. Îl bătea gândul să nu se fi întâmplat vreo 
nenorocire și s-o fi înghiți Mureșul, că de turci ori tătari nu putea fi vorba, 
ca pe la ei, pe dincolo de munți. 

Prin sat începură se vântura zvonul despre lipsa Sâneftei şi astfel toată 
lumea era îngrijorată de soarta ei. Oameni tocmiţi anume de badea Marian 
răscoleau apa, până către Mirăslău, dar degeaba. 

— Doar ştiu eu bine că Sânefta nu mergea la Mureş! zise Florea, care 
părea înspăimântat și el. 

— Uneori grofoaica de la Micoşlaca le mai chema pe fete la clacă și 
câte una mai zăbovea la curte o zi ori două, dar Sânefta nu avea obiceiul, 
neîngăduindu-i Mărian, că doar nu erau slugile baroanei, zise domol baciu 
Gligor Nicoară. 

— Departe-i Micoșlaca? întrebă Marcu tresărind. 

— Dincolo de dealul ce-l vezi, către Murăş, îi arătă Florea. 

— Nu Mikeș îi cheamă pe baronii de acolo? 

— Ba da! zise bătrânul. De la ei se trage şi numele, satului, măcar că-s 
numai români acolo. 

— Şi cum se numeşte grofoaica? 

— Dar cine mai ştie? De-mi aduc bine aminte, parcă... Berta, ori... 
Tereza, că de bătrână ce-i, va fi uitat şi ea! Noi îi zicem grofoaica şi atât. 


— Eu credeam că-i zice Iulia, bâigui Marcu dezamăgit. Și mai știam 
că e tânără... 

— No, aia-i nepoată-sa! se băgă Florea. Și e chiar frumoasă, dar să ştii 
că nu le întrec pe Sânefta, Melintia, Maria, ori pe multe altele de la noi din 
sat. Uite, Mihai, că-i străin de aici, poate să spună ce fete avem la Ciunga. 

— Așa-i! încuviinţă acesta. 

— Aşa o fi, dar mie mi-a plăcut Iulia şi aş pofti să ne şi însoţim. 

— Cu o grofoaică?! se mirară deodată şi Gligor şi Florea. 

— De ce nu? Doar şi eu mi-s fecior de cneaz, iar la curtea lui Gaşpar- 
vodă voi fi vel-spătar! 

Cu toţii începură a-l privi cu alţi ochi, nemaiștiind ce să creadă, fiindcă 
nu li se păruse a fi un domn așa de mare. „Doar nu s-o fi bolunzit la cap” îşi 
zise baciu Gligor. 

Marcu îşi aminti că la fel păţise cu jupân Dumitru și pe loc încercă s-o 
schimbe: 

— Oricum, dacă ajung la Micoșlaca, dau şi de Sânefta. Am să 
poruncesc să se răscoale și apele și pădurile... ori nu vă vine a crede? se 
opri iarăși, văzându-i descumpăniți. 

— Ba credem, cum să nu, domnia-ta! răspunse bătrânul. Numai că te 
socoteam d-ai noștri şi... noi cu domnii... 

— Baciule Gligor, acuma pricep eu ce vreţi a spune... Dar eu mi-s 
domn făcut cu spada și sângele meu! Ca oștean de rând am luptat la Cornu 
lui Sas şi abia la Tătărani m-a făcut Vodă căpitan. Apoi... n-am mai apucat 
să rămânem, nici el și nici eu. Pot zice că mi-s asemenea lui Amosie, care 
tot căpitan îi! Cât despre avere, avem și noi o bucată de pământ, la Borlova, 
poate cât ai şi dumneata. 

Ceilalți se mai luminaseră la faţă și îi dădură dreptate că nu era străin 
de lumea lor, numai că ţinea să se însoare cu o grofoaică, și asta nu puteau 
pricepe ciunganii. Dar Marcu îi luă acum din scurt, nemailăsându-le chip de 
împotrivire. 

— Uite că se lasă noaptea! Mergem degrabă într-acolo și vedem îndată 
ce-i şi cu Sânefta și cu Iulia... Haideţi! 

— No, eu m-oi trage la culcare, că s-o dus vremea când băteam 
noaptea ulițele după fete, dar meargă tinerii! 

Florea chibzui dacă să-l însoţească pe năstruşnicul oaspete ce se dădea 
fârtat cu Amosie dar zice că s-ar însura cu nepoata grofoaicei de la 
Micoşlaca, ori de n-ar fi fost mai bine să-i spună că pe la ei umbla zvonul că 


Mikeşoaia cea tânără va face nuntă cu Teleki Imre, groful de la Uioara... 
Nu cuteză însă, şi astfel cei trei tineri se porniră. 'Tăiau la trap pe calea cea 
mai scurtă spre a nu mai trece prin Cistei, iar când încetiniră Florea încercă 
să-i spună: 

— De multe ori vine pe la Micoșlaca grofoaica de la Galda, care-i tare 
prietenă cu domnii cei mari de la Bălgrad... 

— Nu prea am fost eu pe placul contesei de la Galda... Agnes, așa o 
cheamă, dar lulia mă iubeşte, o să vedeţi! 

Satele erau apropiate și Florea nu mai apucă să-i pomenească și de 
groful de la Uioara, că se trezise drept în faţa porţilor conacului familiei 
Mikes. Cum trecuse de multișor vremea cinei, bătăile în poartă şi larma 
făcută de Marcu nu fură pe placul celor de la curte. 

— Dacă aţi beut, ficiori, de ce nu vă duceţi la culcare și umblaţi 
techerghei pe la casele oamenilor? îi dojeni paznicul. Tot după Sânefta aţi 
venit? întrebă el văzându-l pe Florea. 

— Deschide poarta! se răsti Marcu pe ungureşte. Acasă-i Iulia? 

— Îndată, înălțimea-ta! se zori portarul crezând că s-a înşelat şi n-a 
văzut bine ce oaspete de seamă picase. Poftiţi, se ploconi el. Din pricina 
întunecimii... 

Marcu însă nu-i dădu răgaz și nemaibăgându-l în seamă începu a răcni 
de parcă s-ar fi aflat în satul lui, la vreo drăguță: 

— Iulia! Sunt eu, Marcu! Am venit, draga mea! 

În pragul casei se ivi o bătrână doamnă, însoţită de o slujitoare și 
sprijinindu-se într-un toiegel de abanos. Marcu bănui a fi mătușa Iuliei şi se 
înclină. 

— Sărut-mâna, doamnă baroană! Sunt căpitanul lancovici şi o caut pe 
nepoata dumneavoastră, Iulia. 

— Păi aşa se vine, tinere domn, ori cine vei fi fiind? La vreme de 
noapte şi cu asemenea strigăte, să bagi spaima în oamenii cumsecade? Eşti 
nobil și nu cunoşti buna-cuviinţă! îl dojeni bătrâna, pocnind mereu cu 
toiagul în pământ. 

Dacă ar fi vărsat careva o găleată cu apă rece peste capul Bănăţeanului, 
nu s-ar fi simţit mai înfrigurat. Se mira că nu se arată Iulia, care l-ar fi auzit, 
de bună-seamă, dacă era acasă. Zgripţuroaica nu putea să-i fie piedică şi 
iute ar fi dat-o în lături, dar se gândi că o asemenea purtare ar fi avut urmări 
neplăcute. Tocmai atunci în spatele baroanei se ivi şi fiinţa așteptată. Marcu 


nu mai ținu seama decât de marea lui dragoste și, trecând pe lângă babă, 
îngenunche în faţa fetei. 

— Iulia, scumpa mea! În sfârşit, te-am găsit! şi apucându-i mâinile i le 
acoperi de sărutări. 

Florea și Mihai rămaseră în umbră și se uitau miraţi la cele ce se 
petreceau sub ochii lor, nepricepând ungureşte. Oricum se cam îngrijorau, 
căci întâlnirea nu se petrecea după cum se așteptase Marcu. Ba, după cum 
se răstea baroana, părea că-l ceartă cu asprime, iar cea tânără se uita la el de 
parcă ar fi strâns-o o botină. 

— Ce pofteşti? catadicsi să-l întrebe. 

— Să mă fi schimbat oare într-atâta, încât să nu mă mai cunoşti? 

— Aaa! domnia-ta ești?... da... îmi aduc aminte că Marcu te cheamă, 
de nu mă-nșel. Și întorcându-se spre bătrână: Ne-am cunoscut împreună cu 
Agnes, undeva pe la Arad, de mai ţin bine minte... Dar poftește în casă, 
domnule căpitan! îl îmbie cu vădită răceală. 

— Chiar de vă cunoaşteţi, nu se cade să vină aşa la o casă de nobili, de 
parcă s-ar fi aflat, să-mi fie cu iertare la vreo locandă din cine ştie ce oraş. 
Pofteşte, tinere, iar slugile domniei-tale să meargă la cuhne. 

Marcu însă rămase mut, ca lovit în moalele capului. Mai întâi, nu ştia 
ce să creadă de purtarea fetei, că doar abia trecuseră câteva luni de când îşi 
jurau să nu se mai despartă niciodată! Îi dădu însă prin minte că se ferea de 
babă și nu voia să se dea de gol... „Asta era!” se lumină el deodată. Ce 
aveau să zică tovarăşii lui de afară, luați drept slugi, nu-i mai păsa, ba se 
chiar bucura că nu pricepuseră nimic, aşa că se apropie de ei și le spuse: 

— Îi ceva bai, că fata se teme de bătrână. Nu vă fie cu supărare, dar 
mergeţi acasă şi înturnaţi-vă mâine, că până atunci aflu eu despre ce-i 
vorba. 

Când Iulia află că cei doi tineri plecaseră, un nor îi adumbri obrazul, 
însă Marcu n-a băgat de seamă. 

— Eu mă voi duce la culcare, tinere domn, şi nădăjduiesc să nu se mai 
întâmple altă dată, zise bătrâna întorcându-le spatele. 

Marcu o salută înclinând capul, fără a scoate vreo vorbă. În sinea lui se 
bucura, pe deplin încredințat că, îndată ce vor rămâne singuri, lulia avea să- 
şi ceară iertare pentru purtarea ei de până atunci. Nici pomeneală însă, căci 
tânăra grofoaică rămase şi pe mai departe la fel de rece. 

— Am înţeles că nu trebuie să ne dăm în vileag, deocamdată, cu toate 
că mâine va trebui să ne mărturisim dragostea în faţa tuturor. Însă mi-a fost 


atât de dor de tine, încât nu m-am mai putut ţine şi am dat năvală ca un 
tătar, de cum am aflat... 

— Bine, bine! i-o reteză sec Iulia. Acuma rogu-te să mergi la culcare, 
şi dimineață om mai sta de vorbă! 

— Nu pricep... eu am venit atâta cale să mă culc de cum te-am 
văzut?!... doar dacă ne culcăm împreună! 

— Te poftesc să fii cuviincios! Ţi-am spus că mâine vom sta de vorbă. 
Ce mai vrei? 

— Nu pleca! întinse mâinile, ca după o fantomă. 

Nu-i venea a crede că era părăsit cu atâta cruzime și abia se umi din 
loc, spre a urma pe slujnicuţa ce-l poftea să-i arate odaia de odihnă... Fu cât 
pe ce să se repeadă în curte și, sărind în șa, să gonească unde o vedea cu 
ochii. Se răzgândi însă, neputând să-și închipuie că Iulia n-avea să vină pe 
furiș, ca să nu afle nici măcar servitorii. „Cine ştie ce ochi iscoditori o 
pândesc pe biata fată!” îşi zise, mângâindu-se cu gândul că, oricum, a doua 
zi se vor lămuri multe. Nici nu băgă de seamă că încăperea unde fusese 
poftit avea doar un pat, o masă și un scaun, iar la ferestre zăbrele groase de 
fier, aşa cum se obişnuia pe la unele case, spre a fi apărate de răufăcători. Se 
învârti o vreme ca un leu în cușcă, apoi, pierzându-și răbdarea, scoase capul 
pe coridorul scufundat în beznă. „Vine când s-or culca toţi!” se linişti el 
scoţându-șşi cingătoarea şi spada şi așezându-le pe scaun, ba îşi dădu jos și 
contășul, spre a fi mai sprinten când avea s-o cuprindă în braţe. 

S-a frământat aşa toată noaptea, uneori părându-i-se a fi auzit paşi 
furișaţi prin dreptul uşii, ba într-o vreme desluși un tropot de cal, dar nu se 
îngrijoră, gândindu-se că poate cei doi tineri vor fi plecat abia atunci, după 
ce vor mai fi întrebat ceva de Sânefta. În cele din urmă se-ntinse în pat, 
îmbrăcat cum era, cu mâinile sub cap, și căzu într-un somn adânc. Când se 
trezi, lac de sudoare, văzând că zadarnică îi fusese așteptarea se mânie și 
dădu să plece. Atunci băgă de seamă că scaunul pe care aruncase 
cingătoarea şi spada nu mai era, doar contăşul rămăsese pe masă. Se repezi 
la ușă, însă aceasta era bine zăvorită pe dinafară. Bătu cu pumnii, răcni 
furios, ba se și opinti nădăjduind s-o spargă, dar în van. „Ce va să însemne 
asta?” se întrebă cu glas tare. „Nu cumva sunt prins?! Aşadar puicuţa se 
dovedeşte mai șerpoaică decât prietena ei Agnes... Cu mâinile mele am să-i 
sucesc gâtul, nemermnica!” îşi făgădui el și se apucă să zguduie zăbrelele, 
strigând după ajutor. Zadarnic însă, fiindcă nimeni nu trecea pe la fereastra 
odăii lui, aşezată undeva în spatele conacului. Îşi dădu cu pumnii în cap, 


căindu-se că nu se dusese aseară cu băieţii şi să se fi întors pe lumină să-i 
ceară socoteală. Prea se încrezuse în dragostea muierească, nesocotind 
poveţele lui Gaşpar de a se lăsa de patima lui pentru Iulia, dar acum era 
prea târziu. 

Către amiază i se făcu foame și mai cu seamă sete, însă nimeni nu 
venea să-l cerceteze dacă avea trebuinţă de ceva. „Apă!... Vreau apă!” răcni 
el. Avea de gând să se năpustească asupra aducătorului, îndată ce s-ar fi 
crăpat ușa, şi se așeză la pândă. Nu se putea să nu se arate careva, căci şi 
celor mai ticăloşi ucigași li se dădea de mâncat şi de băut, chiar de-ar fi fost 
hărăziţi ştreangului. Trecu astfel întreaga zi fără să vadă chip omenesc și 
iarăși zadarnic sudui și blestemă, până târziu în noapte. 

Frânt de osteneală, fu doborât de somn și când deschise ochii nici nu-și 
mai dădu seama de era dimineaţa ori miezul zilei. Nici de astă-dată nu se ivi 
nimeni, cu toate că strigase atât cât îl mai ţineau puterile. I se usca cerul 
gurii și îşi simţea buzele crăpate. „Are să mă ucidă prin însetare”, îi trecu 
prin minte şi se înfioră. Începu să-i scadă şi înverşunarea, ba chiar i-ar fi 
mulţumit celui ce i-ar fi adus un strop. Spre seara celei de-a doua zile capul 
începu a-i vâjâi și toată odaia se învârtea cu el, încât abia izbuti să se mai 
aşeze în pat, fără să-i mai pese de nimic şi fără a se mai gândi la ceva, 
așteptându-și moartea. Nu putea şti câtă vreme zăcuse în starea aceea, poate 
o zi, poate mai mult, simţea numai că cineva îi umezea buzele cu un ștergar 
muiat în apă, abia izbutind să sugă seva dătătoare de viaţă. Apoi zări ca prin 
ceață o femeie aşezată în preajma lui și în cele din urmă pricepu că din 
porunca ei era îngrijit. Dar nu era Iulia, ci... Agnes! 

CADÂNELE 


PREASTRĂLUCITUL SULTAN AHMED-KHAN, cel dintâi din 
stirpea lui Osman ce purta acest nume, se arăta nespus de fericit după ce, cu 
ajutorul slăvitului Alah, izbutise zidirea frumoasei geamii ce avea să-i ducă 
numele peste veacuri. La puţinătatea anilor lui, numărând numai douăzeci şi 
opt de primăveri, graba nu părea la locul ei, dar pentru un stăpânitor de 
popoare o zi face cât un an. Se rugă cu multă smerenie la cea dintâi 
chemare a muezinului, aducând mulțămită Profetului, apoi se îndreptă alene 
spre arz odasi, unde, urcat în tronul strămoșesc, trebuia să-l primească pe 
solul împăratului austriac. Nici nu prea ştia ce avea să-i spună, câtă vreme 
fusese încheiată cu alamanii o înţelegere, prin sârguinţa robului său Gaşpar 
Grazziani, dar marele vizir Halil-paşa se rugase într-atâta, încât îngădui să i 
se înfăţișeze ghiaurul. 

Baronul Starzer, trimisul împărătesc, izbutise de multă vreme să 
câștige inima sadrazamului, mai cu seamă prin nenumăratele daruri, însă 
ştia că aceste dregătorii sunt trecătoare la Sublima Poartă, încât, de nu 
profita cât mai curând, altă dată l-ar fi costat şi mai mult întrevederea. 

Sultanul, înveșmântat în atlaz verde din cap până-n picioare, cu fireturi 
de aur, nestemate și blănuri de samur, voia să arate copleșitoarea bogăţie a 
„stăpânului lumii”, urmaşul Profetului pe pământ. Culoarea aceasta o 
îndrăgea cel mai mult, îmbrăcându-se astfel la toate înfăţişările solilor 
ghiauri, spre a le arăta măreţia Islamului, simbolizată în flamura verde pe 
câmpul de bătaie. Cu paşi rari se urcă în tronul placat cu aur, sub 
baldachinul căptușit cu brocart și străjuit de stâlpi albi de marmură 
italienească. Se aşeză nepăsător, lăsându-și capul pe spate ca să poată 
cuprinde cu privirea întreaga încăpere, apoi bătu sec din palme și ca din 
pământ apăru un acemoglan, îngenunchind smerit în așteptarea poruncii. 

— Să intre solul! rosti padișahul. 

Pe dată se iviră dregătorii, în frunte cu marele vizir urmat de baron, 
care în loc să se fi închinat cu temeneli, ca toţi ceilalți, îşi flutură pălăria 
într-o parte după obiceiul apusenilor. Terzimanul luă scrisorile din mâna 
solului și le aşeză cu multa umilință pe canapeaua de la picioarele 
baldachinului, apoi se trase îndărăt, îndoindu-se de spinare. 


— Ce poftește? întrebă sultanul aruncându-i o privire bănuitoare. Au 
n-am făcut o înțelegere, prin robul meu Gaşpar Grazziani? Ce mai vrea 
casarul? 

Starzer începu cu voce potrivită, spre a da putință tâlmaciului să nu 
scape nici un cuvânt: 

— Majestatea-sa imperială Mathias, rege al Ungariei, al Boemiei, al 
Ierusalimului, împărat al Sfântului Imperiu Roman, arhiduce de... şi înşiră 
toate titlurile stăpânului său, ca să arate păgânilor că nu era un sol oarecare. 

Sultanul însă căscă plictisit aruncându-și ochii pe fereastră, la pânzele 
caicelor ce se desfăşurau pe albastrul Bosforului până către celălalt mal, 
unde se zăreau minaretele de la Uskli-dar. Abia când isprăvi baronul, 
Ahmed-khan păru a-și aduce aminte de ceva şi spuse pe neașteptate: 

— Poftesc să înceteze amestecurile voastre în memleket-i Erdel, ca şi 
în Bogdan ili, credincioasele noastre raiale. Câtă vreme am hotărât pace 
între noi, să vă ţineţi făgăduiala, că de nu... Se opri, lăsând anume 
amenințarea să plutească în aer, după care reluă: Poruncesc să nu mai fie 
sâcâit, în nici un fel, preasupusul nostru rob Bethlen, și nici de cetatea 
Chioarului să nu vă legaţi! 

— Prealuminate padişah, răspunse baronul Starzer. Toate acestea, după 
cum am avut cinstea să vi le înfățișez, au fost hotărâte împreună cu solul 
majestăţii-voastre, Gaşpar Grazziani...! 

— Da, da! încuviinţă sultanul, gândind că s-ar fi putut într-adevăr să-i 
fi spus, pe când el rătăcea cu ochii pe fereastră. Bine... Dar afurisiţii de 
cazaci să se astâmpere! Asta este voinţa mea! 

Starzer rămase descumpănit căci, asupra călăreţilor stepei, împăratul 
creştin nu avea nici o putere, dar Ahmed-khan nu-i dădu răgaz. 

— Grazziani pe unde-i? Pentru ce nu s-a înfățișat şi el la porunca mea? 

— Prealuminate stăpân, se ploconi Halil-pașa, din câte ştiri avem 
despre el, se pare că se va fi aflând pe undeva în drum către picioarele 
strălucirii tale. Ultima dată fusese văzut pe la Babadag. 

— Ce să caute la vulpoiul de Iskender?! Te pomeneşti că acesta iar mai 
pune la cale ceva. Nu vrea cumva să-l facă bey prin părţile locului?! 

— Fără încuviințarea luminăţiei-tale n-ar cuteza, stăpâne, răspunse 
sadrazamul. Se pare că ar fi coborât cu barcazul pe Tuna și viforniţa îl va fi 
oprit la beyul de Silistre. 

— Ciudată „viforniţă”, care l-a dus drept în braţele lui Iskender-pașa, 
răspunse batjocoritor sultanul. 


Marele vizir se ploconi şi mai mult, încercând să scape de iscodirile 
padișahului, iar Starzer, care înțelegea turcește, era cât pe ce să intervină 
încălcând buna-cuviinţă. Fiindcă venise vorba de Grazziani, se gândise să-l 
laude și să-l roage pe padișah ca, drept mulțumită pentru slujba adusă, să-l 
facă domn al Moldovei. Ahmed-khan însă părea să fi uitat cele discutate 
mai înainte şi dintr-odată îl întrebă dacă Roma casari mai doreşte ceva. 

— Sacra majestate imperială, prealuminatul Mathias, stăpânul meu, a 
fost încântat de iscusinţa solului înălțimii-tale, dar mai cu seamă i-a plăcut 
cum s-a luptat spre a dobândi pacea așa după cum a poftit-o el. Cu plăcere 
l-ar fi primit în slujba imperiului, ca arhiduce, oferindu-i ducatul 
Ratisbonei, însă Grazziani nu s-a învoit nicicum să se lepede de stăpânul 
său. Din astă pricină, strălucirea-voastră este rugată de împăratul roman să-l 
răsplătească pe acest slujbaș cu domnia unei ţări valahe. Poate chiar în 
Moldova, spre a sta împotriva cazacilor. Se înţelege că în nici un chip nu s-a 
gândit la Transilvania. 

Era prea voios în acea zi sultanul şi vorba meșşteşugită a austriacului nu 
l-a mâniat, căci altcum n-ar fi suferit poveţele unui kafir, fie el şi împărat, 
cum să-și răsplătească robii. Așa, se mulțumi a da din cap a încuviinţare şi-i 
făcu semn lui Starzer că poate pleca. De fapt, nici nu şi-a prea dat seama ce 
a vrut străinul de la el. 

Rămas numai cu dregătorii săi, padişahul le zise: 

— Acest Gaşpar Grazziani are o minte ascuţită şi mă bucură că a 
izbutit să-i lămurească pe nemți să se învoiască la pace, cu toate 
împotrivirile venețienilor. 

— Tocmai voiam să spun preastrălucirii-tale, cuteză marele vizir, 
despre acest dalmatin. A răscumpărat pe banii lui nişte robi de seamă din 
regatul Neapolelui și le-a redat libertatea. Printre ei se afla și Damad 
Ibrahim-pașa, unchiul prea-înălțimii tale. 

Sultanul îl privi drept în ochi, dar acesta nici nu clipi, cu toate că se 
înfruptase din bănetul pus la bătaie de Starzer, pentru a-l sprijini pe 
Grazziani să dobândească domnia Moldovei. 

— Socot că cel mai nimerit ar fi să-l fac valiu. Pe unde ar fi de 
trebuinţă un om vrednic pentru asemenea slujbă? 

— Preaslăvitul meu stăpân! răspunse sadrazamul făcând o temenea 
până la pământ, după care îşi puse mâinile la piept şi reluă cu umilinţă: 
Grazziani este un necredincios, şi nu se cade să stăpânească un vilayet 
musulman. Ar fi cu putinţă să domnească numai peste ghiauri... 


— Oricum nu în Erdel-ili, căci Bethlen îmi place. În Kara-ili, nu zic 
ba. 

Halil-pașa înghiţi în sec, fiindcă şi de la Alexandru Iliaș al Munteniei 
căpătase rușfeturi şi bahşișuri grase, numai să nu fie clintit din loc. Îşi 
aminti însă că Radu Mihnea, cel care fusese dus la Yaş de către Iskender- 
paşa, se cam plângea de o boală a ochilor şi mai că s-ar fi lepădat de 
domnie. Nu putea s-o spună însă pe șleau, așa că o luă mai pe ocolite: 

— Preamilostive stăpân! Acum, că ne pregătim de înfruntare cu lehii, 
mintea mea socoate că ar fi de trebuinţă un bey credincios în Bogdan-ili. 
Cel de acuma este cam beteag de ochi și cu dragă inimă s-ar întoarce aici, 
pentru oblojire. În locu-i ar putea fi aşezat Grazziani, care este mai tânăr, 
viteaz şi cu mintea ascuţită, după cum îndeobşte se știe. Acesta i-ar ţine în 
frâu pe ghiauri. 

— Am înţeles, Halil, că și tu îl îndrăgești pe Grazziani, dar poftesc să-i 
văd și eu înfăţişarea, că prea îl lăudaţi cu toții. Să fie oare chiar aşa de 
bogat?! zâmbi răutăcios padișahul. 

Se ridică apoi şi, fără să răspundă la temenelile dregătorilor, se 
îndreptă spre uşa care ducea la harem. Tolănindu-se pe un divan, Ahmed- 
khan își desfăcu veșmintele și podoabele, rămânând numai într-un ilic, după 
care trimise un hadam s-o aducă pe Mahfiruz, mama primului său născut, 
Osman. Cadâna îl rugase s-o primească spre a-i destăinui ceva cu totul 
deosebit, însă el se cam codise la început, nevrând să-şi plece urechea la 
vorbele muiereşti. Mai apoi, amintindu-și de frumoșii ani din trecut, pe 
când femeia îi era haseki, se înduplecă s-o asculte, mai ales că și acuma era 
destul de nurlie. 

— Vino, şezi alături, neasemuita mea „Lună peruzea”, o îmbie el pe 
divanul unde stătea întins. la spune ce necaz îți umbreşte inima ta cea 
fierbinte? 

— Stăpâne bun şi drag, părinte al feciorului meu dintâi, viaţa îţi este 
primejduită și mie îmi este mai prețioasă decât însăși lumina ochilor. 

— O, scumpa mea! zâmbi Ahmed. Nu cred să râvnească cineva... 

— Ba da, stăpâne! Nu pe faţă, ci într-ascuns. 

— Aşa mai merge, că altminteri s-ar pomeni în Bosfor, râse binevoitor 
sultanul. 

— Nu crezi, nepreţuitul meu padişah, însă dușmanii te-ar dori mort, 
spre a putea așeza în scaunul slăvitului Osman o kukla, pe care s-o 
mânuiască după voie. 


— Nu cumva este vorba de Mahpeyker?! zâmbi el şăgalnic, 
mângâindu-i pletele ca unei fetiţe-alintate. 

— Întocmai! 

— Ha, ha, ha! râse cu poftă padișahul. De-ar fi fost ea acum în locul 
tău aici, de bună seamă că mi-ar fi destăinuit că tu ai fi aceea care ar vrea 
să-mi sugă sângele din vine. 

— Nu râde, slăvite khan, dacă ai sta să gândeşti că scorpia aia de 
grecoaică... 

— Sunteţi amândouă de același neam. 

— Eu... am fost! Ea însă a rămas tot cu sângele ei spurcat, şi pe 
odraslele ei le învaţă să te urască. Se zvoneşte chiar că ar pofti să-i boteze în 
legea creştinească, știi doar taică-său a fost popă... 

— Şi ce-ai vrea să fac, scumpa mea? S-o ucid pe Mahpeyker? Să fiu 
drept, nu mă lasă inima, fiindcă şi ea mi-a dăruit feciori frumoşi. Ori să o 
surghiunesc? 

— Rău n-ar fi nici una, nici alta! 

— Dar care mai întâi? o necăji Ahmed sărutându-i ochii de căprioară, 
în vreme ce mâinile lui dezveleau pulpa rotundă și pântecul de-o albeaţă cu 
adevărat grecească. 

Mahfiruz socoti că venise cea mai potrivită clipă spre a izbuti în cele 
ce-și pusese în gând, simţindu-l înfierbântat de apropierea cărnii femeiești. 
Pricepu însă că sultanul o avea în drag și pe cealaltă, fiindu-i așijderea 
haseki, şi n-ar fi izbutit să i-o smulgă din suflet, aşa că se prefăcu mai 
milostivă faţă de tovarășa ei de harem. 

— Eu nu-i vreau viaţa, cu toate că n-aş băga mâna-n foc că ea n-ar 
pofti-o pe a mea. Păstreaz-o pe mai departe în preajma ta, numai să 
porunceşti, iubite stăpân, ca la vremea cuvenită Osman să-ți urmeze la tron, 
așa după cum e și firesc, fiind primul tău născut. 

— Da, da! încuviință Ahmed, simțind cum dorinţa îl făcea să-i 
zvâcnească sângele în tâmple. Era în stare să încuviinţeze totul, în schimbul 
clipelor de plăcere care-l așteptau. 

— Atunci să dai de veste întregii împărăţii că... Mahfiruz însă nu mai 
apucă să-și termine vorba. Abia când patima se potoli și sultanul ostenit de 
dragoste rămase întins pe divan, cadâna nu se lăsă și, ca şi cum nimic nu s- 
ar fi petrecut între ei, îi ceru din nou să-i facă feciorul moştenitor. 

— Să chem să facă hârtie scrisă? întrebă ea. 


— Atunci, n-ai să mă ucizi chiar tu, ca să poată domni Osman? zâmbi 
ciudat Ahmed. Dar hai, nu te mai bosumfla, că-ţi voi face hatârul. Îţi 
făgăduiesc! 

Văzând-o dezamăgită, îi alintă obrajii și adăugă blând: 

— Socot că Alah mi-a mai hărăzit multe zile de trăit și n-ar fi bine să 
mă gândesc la moarte de pe acum. Ca să nu fii mâhnită, am să cer 
șeyhulislamului să dea o fetva, după cum ţi-i voia. Fii cuminte și nu te mai 
amări din nimic! 

O mângâie din nou pe frunte şi sărutând-o părăsi haremul, ambiţioasa 
cadână petrecându-l cu o privire umedă, neîncrezătoare. 

De fapt, chiar fără să vrea, sultanul nu şi-a putut ţine făgăduiala, căci o 
veste neașteptată i-a abătut gândul în altă parte. Afurisiţii de venețieni, 
pătrunzând în Canakkale Bogazi, au avut neobrăzarea să-i scufunde galerele 
ce le ieşiseră în întâmpinare, producând mare pagubă şi spaimă printre 
stambulioți. 

Din aceeași pricină Gaşpar Grazziani, sosit în plină vară pe malurile 
Bosforului, nu se putu înfățișa padișahului. E drept ca nici nu se grăbea, 
câtă vreme acesta era mânios și urzea gânduri de răzbunare împotriva 
tuturor ghiaurilor. Dalmatinul își avea casa lui în oraș, nu departe de 
Ayasofia, şi trecea mereu pe la Poarta de Aur, faimoasa „Bab-i humayun”, 
cum îi spuneau localnicii, numai ca să afle în ce ape se mai scălda stăpânul 
stăpânilor. Așa dădu într-o bună zi peste kizlar agasi, Mustafa-aga, iar prin 
el făcu legătura cu însăși Mahfiruz, după cum fusese şi povaţa lui Iskender- 
paşa. 

— De te legi să ne sprijini, beyule, numai bine are să-ţi fie, îi făgădui 
acesta. Dar să fii pentru stăpâna noastră cu multă credinţă şi fără vicleşug! 

— Deşi nu văd cum aş putea ca eu, nevolnicul, să ajut pe mărita 
sultană, ori pe domnia-ta, un dregător atât de puternic, mă jur să vă fiu 
alături și la necaz şi la bucurie, răspunse Gaşpar Grazziani, cu şiretenia lui 
cunoscută. 

Mustafa-aga fu nespus de încântat, căci se dusese vestea prin Islambol 
despre mintea cea ascuţită a dregătorului ghiaur. Până una-alta, îi ceru să nu 
mai vorbească cu nimeni, iar el avea să-i trimită un semn tainic când va fi 
de trebuinţă. 

Grazziani însă nu se mulțumi cu atâta şi, aflând de la Starzer că și 
Halil-paşa pusese un cuvânt bun pentru el, începu a colinda pe la toţi zarafii 


şi cămătarii stambulioţi, spre a face rost de bani. Vorba-i bună, ce-i drept, 
dar tot mai frumos sună aurul în urechile celui care trebuie să te asculte. 

O mare bucurie avu cu venirea lui Pera, pe negândite și atât de 
schimbat la înfăţişare, încât nici nu-l cunoscu de la început. ÎI îmbrăţișa ca 
pe un vechi prieten, parcă şi uitase în acele clipe de slujba pe care i-o 
încredințase pe alte meleaguri. 

— Nici nu-ţi închipui cât de bine îmi pare că te-ai întors teafăr și 
nevătămat, dragul meu Pera. Îmi place cum arăţi. Te-ai făcut mai bărbat... 
ditamai oștean! 

— Măria-ta, vin drept de la signor Annibale Amati... 

— Aaa! de la Amati? De la Livorno? Ia spune-mi dacă tot aşa de fălos 
şi chipeș a rămas? 

— Milostive stăpân, eu nu pot şti cum va fi fost domnia-lui mai 
înainte, dar acuma se bucură de mare cinste în oraș. [i-a trimis astă 
scrisoare, poruncindu-mi să-ți spun şi prin viu grai că pașa de Silistra 
nutrește gânduri de mărire și că nici gând să-ţi încredințeze domnia 
Moldovei... 

— Cum aşa? se posomori Grazziani. 

— Citeşte, stăpâne! şi Pera îi întinse răvașul. Aruncându-și privirea 
asupra misivei, Grazziani se lumină la faţă, ba chiar începu a râde cu voie 
bună. 

— Vezi tu, dragul meu, ce-mi spuneţi voi, şi tu şi Amati, eu ştiam mai 
demult, din însuși gura lui Iskender-pașa. Dar ne-am înţeles ca eu să fiu 
domnitorul, și el îmi cere să ascult numai de porunca lui. 

— Signor Amati s-a gândit că e bine să dea în vileag... 

— Vezi-bine! Annibale este un om de mare nădejde și mi-e de 
trebuință şi acum, dar şi mai pe urmă, la laşi. Rău îmi pare însă că nu mai 
am nici o veste de la Marcu... De oameni ca voi am nevoie în preajma mea. 

— S-a întâmplat ceva cu el? se îngrijoră Pera. 

— Nu-i mai dau de urmă. L-am căutat prin iscoade, până şi la el, la 
Borlova, dar degeaba. Nu trebuia să-l fi lăsat să treacă prin Transilvania, 
însă îi plăcea tare mult unguroaica aia bălaie... 

— Se va fi însurat pe acolo şi se va fi dat la fund? 

— Nu-i firea lui. Să nu fie însă băgat pe undeva din porunca lui 
Bethlen, şi atunci chiar că nu mai vede soarele. Știe cam multe, iar prinţul 
are gealaţi iscusiţi să scoată vorbele de la încăpăţânaţi, cu cleştele înroșit în 
foc, şi asta n-ar fi deloc bine. 


Grazziani îl reținu în preajma lui pe tânărul croat, folosindu-l mai ales 
pentru a face legătura cu feluriți dregători otomani din jurul sultanei 
Mahfiruz. Băgase de seamă că lui Pera îi plăcea să fie trimis de colo-colo și 
de multe ori căuta să-i facă hatârul, chiar dacă n-ar fi fost trebuinţă. 

Vara trecu pe nesimţite şi tot așa și toamna, căci nu era prea mare 
deosebire de la una la alta. Istambulul rămânea același oraş frumos și urât, 
curat și murdar, plin de bogaţi și de cerşetori, precum și de câini pe pripas 
hoinărind pe uliţi în haite fără număr. 

Ca un trăsnet din senin căzu vestea că măritul sultan Ahmed a părăsit 
lumea aceasta, pentru huriile din sânul lui Mahomed. Era în cea de-a 
douăzeci şi doua zi a lunii zi-l hidge din anul 1026 al Hicretului, sau, cum 
spuneau grecii, 22 noiembrie 1617. Unii se lăudau că ar fi ştiut de multă 
vreme despre boala nemiloasă care a secerat viața padișahului la numai cele 
douăzeci şi opt de primăveri ale sale, alții însă fuseseră luaţi pe neașteptate, 
şi printre aceştia se afla şi Gaşpar Grazziani. Pentru el moartea sultanului, 
care numai cu două săptămâni înainte îi făgăduise firmanul de domnie, a 
fost o lovitură nemiloasă. Nu ştia nimic despre boală atunci când fusese 
primit la sarai, şi nici n-ar fi putut să i-o citească pe chip, căci în faţa 
tronului era silit să-şi plece privirile la pământ. 

Necazul însă i-a fost de scurtă durată, întrucât sultana Mahfiruz i se 
arăta binevoitoare, ştiindu-l printre oamenii ei de credință. N-avea decât să 
aştepte înscăunarea lui Osman, care urma să ţină făgăduiala tatălui răposat. 
Se duse chiar a doua zi la înmormântarea fostului padişah, după care trecu 
pe la Fatihcamii, spre a se întâlni cu viitorii dregători de frunte ai 
Divanului. Erau acolo Sofu (Piosul) Mehmed-pașa, Mustafa-aga şi 
şeyhulislamul Essad-efendi, laolaltă cu mulţi oşteni şi uleniale, care cereau 
cu glas tare să fie încoronat pe dată Osman Gene (cel tânăr), primul născut 
al fostului sultan. 

Se auzise că unii s-ar împotrivi, scoțând la iveală pe fratele mortului, 
de asemenea din sângele osmanilor și căruia i s-ar fi cuvenit de drept 
puterea. Mulţi însă nu credeau cu putință ca Mustafa, căci despre el era 
vorba, după ce stătuse întemnițat peste 14 ani şi îşi pierduse minţile, să mai 
poată conduce ditamai împărăție. 

Nu la fel gândea și Mahpeyker Kosem. Dându-și seama că în calea 
domniei feciorilor ei stătea fiul rivalei sale Mahfiruz, era hotărâtă să-l 
înlăture. Pentru aceasta, împreună cu câţiva credincioşi, nu s-a dat în lături 
să-l scoată la iveală pe nenorocitul Mustafa iar ienicerii aflaţi în preajmă, în 


urma făgăduielilor ei, începură să-l aclame pe fratele fostului sultan, ca 
moștenitor de drept al tronului. Mai iute decât Mahfiruz, Kosem n-a mai 
aşteptat să se răcească bine leșul lui Ahmed, și i-a pus pe toţi în faţa faptului 
împlinit. Sprijinindu-l pe cumnatul ei nebun, se părea că ea n-ar fi avut 
nimic de câștigat, dar dacă noul padişah ar porunci moartea tânărului 
Osman, nimeni nu s-ar mai fi aflat în calea fiului ei Murad. Înlăturarea lui 
Mustafa ar fi fost cu mult mai uşoară după aceea. 

Aşa se face că muezinii au dat de veste că Mustafa-khan, umbra lui 
Alah pe pământ, califul lumii musulmane și stăpân al stăpânilor, s-a ridicat 
în scaunul străbunilor săi. 

—  Afurisită grecoaică! blestemă Mustafa-aga, la auzul ştirii 
neaşteptate. Ce-i de făcut? 

— Să strigăm laolaltă cu toţi ceilalți: Să trăiască noul nostru sultan!... 
răspunse batjocoritor Sofu Mehmed-pașa. 

— Poate că ar trebui să vedem ce gânduri are Mustafa şi cum se va 
purta, îngăimă Grazziani. De nu va fi în stare... 

— Dar nu Mustafa, ci Kosem va fi adevărata stăpână, îi luă vorba 
Essad-efendi. Grija noastră trebuie să fie acum ca nu cumva să fie ucis 
Osman, și pentru asta va trebui să-l ocrotim. 

— Chiar şi stăpâna noastră, luminata sultană Mahfiruz, este în 
primejdie, adăugă Mustafa-aga. 

— Cu atât mai mult, trebuie să veghem asupra tuturor celor ce ne sunt 
prieteni, făcu Sofu Mehmed-paşa. Saraiul să nu ne scape din ochi. Gaşpar- 
beg are să treacă pe la solii străini aflători aici, în oraș, și să le cerceteze 
părerea, să-i facă să înțeleagă însă că adevăratul împărat este şi va fi 
Osman, şi nu diliul de Mustafa. 

— Ce ne pasă nouă de ce vor spune ei? se nedumeri Mustafa-aga. 

— Ca să nu se strice pacea încheiată de Gaşpar-beg și să fim nevoiţi să 
avem grija războiului și nu a treburilor împărăției, răspunse Sofu Mehmet- 
paşa. 

— Să am iertare, rosti Grazziani cu un zâmbet respectuos, dar de va 
veni stăpân Osman, la cei numai paisprezece ani ai săi, țara nu va fi 
cârmuită tot de o cadână? 

— Da, însă ar fi vorba de stăpâna noastră Mahfiruz, răspunse 
şeyhulishamul. Asta este altceva! 

— Curat kadânlar saltanati! râse Kâzlar-aga. 


Grazziani îl cunoștea pe tânărul Osman, care, cu toată vârsta lui crudă, 
era bine închegat și cu minte luminată. Se auzise despre el că vorbea araba 
şi persana, ba că în aceasta din urmă scrisese și stihuri, semnându-le 
„Farisi”, preţuite chiar de cunoscători. El însuși îl văzuse vorbind de câteva 
ori, şi rămăsese încântat de istețimea lui. Oricum, ar fi dorit să ajungă 
Osman împărat, căci Mahfiruz părea mai puţin primejdioasă decât Kosem. 
Pe de altă parte, gâlceava de la Poartă putea duce la ușurarea stării ţărilor 
supuse şi nici oastea turcească nu s-ar mai fi putut strânge ca în alte 
vremuri. 

În răstimp sosi şi vestea că Radu Șerban, care încă mai adăsta la 
Sătmar, ar pofti să pătrundă cu oastea în ţară și să-l izgonească pe 
Alexandru-vodă Iliaș, omul marelui vizir Halil-pașa. Acesta încă se afla în 
slujbă, dar nu-l mai lua nimeni în seamă și în acest fel domnul muntean 
rămânea fără proteguitor. Se mira pribeagul voievod, în scrisoarea trimisă 
lui Grazziani, că bănăţeanul pe care-l trimisese la Istanbul nu-i spusese cele 
cuvenite, căci trebuia să fi ajuns de mult lângă prietenul său Gașpar-beg, aşa 
după cum i se lăudase. 

La rândul său și Grazziani fu uluit aflând de oarecare urmă a lui 
Marcu. Dar solul ce adusese scrisoarea nu știa nimic. În schimb, gândul lui 
Radu Șerban nu era deloc nimerit pentru prietenii lui Osman, căci o nouă 
bătălie la Dunăre ar fi adus laurii victoriei lui Mustafa, și el, sărmanul, nici 
n-ar fi știut măcar despre ce era vorba. 

Pentru aceea îi răspunse trimisului că ar fi bine ca stăpânul său să mai 
aibă răbdare şi, după ce stătu puţin pe gânduri, îl puse şi pe tânărul croat să 
se pregătească degrabă spre a-l însoți pe omul pribeagului. Îi dădu nişte 
scrisori, dar mai cu seamă îi ceru să afle cât mai multe despre Marcu. Pera 
avea să-i spună şi prin viu grai lui Șerban că Halil-pașa nu va mai rămâne 
lungă vreme sadrazam, şi nici mazilirea lui Alexandru-vodă Iliaș nu avea să 
mai întârzie. Nădăjduiau să ajungă sultan Osman-celebi, şi atunci fără 
îndoială că sprijinul lui Grazziani avea să se facă simţit. Important era să 
aibă răbdare şi nu cumva să se pripească. 

Toate acestea se dovediră a fi bine chibzuite, fiindcă nu peste multă 
vreme roadele nebuniei sultanului începură a se arăta. Mai erau și dintre 
aceia care o ţineau una şi bună că toate țâcnelile lui Mustafa ar fi fost, 
chipurile, voinţa lui Alah rostită prin gura împăratului. Cei mai mulți însă se 
uitau cu îngrijorare cum padișahul arunca bani de aur unor măscărici de pe 


ulița, ba chiar şi „robilor pești” din Bosfor, și asta nu mai putea fi trecută cu 
vederea. 

Plin de cutezanţă, Essad-efendi dădu o fetvi cum că nu era cu putinţă 
să domnească un stăpân lipsit de minte, ci mai plăcut ar fi fost lui Alah fie și 
un copil, dar care să nu ducă împărăţia de râpă. Asta se petrecea într-o zi cu 
ploaie rece de sfârşit de iarnă, care-i ţintuise pe stambulioţi prin casele lor, 
dar nu și pe aceia înștiințaţi din vreme de către oamenii lui Mâhfiruz să se 
adune în Alay Meydani. Acolo, Sofu Mehmet-pașa dădu citire fetvalei 
şeyhulislamului, după care se îmbulziră în sărai, scoaseră tronul cu 
baldachin cu tot şi, în urările ienicerilor, bostanciilor și ulemalelor, Osman- 
khan fu încoronat, făgăduind milă și înţeleaptă ocârmuire tuturor supușilor. 
Mustafa n-avea să pătimească nici o răzbunare, ca unul ce era lipsit de 
judecata minţii și deci proteguit de către însuși Alah. 

Era în cea de-a douăzecea zi a lui Rebi” I din 1027 după Hegiră, ori, 
cum socoteau creştinii, în 26 februar 1618. Se afla și Grazziani îndărătul 
sultanului, împreună cu ceilalţi, toți înarmaţi până-n dinţi, de teamă ca nu 
cumva faimoasa Kosem să pună ceva la cale și să le strice sărbătoarea, dacă 
nu chiar întronarea. Nefericita însă își rodea unghiile de ciudă în 
singurătatea unui iatac, părăsită de mulţi dintre cei care o lingușiseră până 
atunci şi acum dăduseră năvală să-i sărute papucii tânărului Osman. 

Cum era de prevăzut, kadânlar saltanati urma şi pe mai departe, dar 
Grazziani era acum încredințat că nimic nu mai avea să-i stea împotriva 
urcării pe treptele domniei. Din păcate, la numai câteva zile se înfățișă 
baronul Starzer, care ceru marelui vizir Okuz (boul) Kara Mehmet-paşa să 
se cadă la învoială asupra unor încurcături iscate la fruntariile dintre cele 
două împărăţii și... cine ar fi putut să le descurce mai bine, în afară de 
Gaşpar-beg? 

Neavând încotro, a trebuit să se înhame din nou la drum și, cu multă 
sudoare și destule peripeții, izbuti să aducă la îndeplinire porunca. Era de 
aşteptat ca la întoarcere să nu-i mai rămână decât a săruta poala tânărului 
sultan și să apuce calea Moldovei. A și fost poftit îndată la un sfat de taină, 
la care se afla de faţă însăşi sultana-valide. 

— Beyul de la Bogdan-ili este bolnav de ochi și va trebui înlocuit, 
spuse Mahfiruz, uitându-se cu tâlc la Grazziani. Ne-a fost tare credincios și 
trebuie ajutat să se vindece. 

— Haznaua împărătească este goală, mărită stăpâna, zise mieros Okuz- 
paşa. 


— Fireşte că am să-l despăgubesc eu pe Radu Mihnea, zâmbi 
dalmatinul, pricepând unde voia să ajungă marele vizir. Și va fi mulţumit cu 
plata mea. Cât priveşte vistieria, nu mă-ncumet s-o umplu, dar nici n-am să 
preget a trimite cât mai mult aur, de cum voi ajunge la Iași. Pentru început 
aş putea da cam vreo... patruzeci de mii de ducați aur. Pe urmă voi mai 
vedea! 

Ochii sadrazamului se făcură și mai rotunzi decât erau și străluciră de 
lăcomie, în vreme ce ai validelei se micșorară întrebători. 

— Chiar ai acești bani? întrebă ea. Haraciul se pare a fi cu mult mai 
mic. Nu cumva te-ai înşelat, ori n-am înţeles bine? 

— Slăvită stăpâna, am zis patruzeci de mii, și aşa rămâne! se plecă 
smerit Grazziani. 

— Atunci nu ne mai rămâne decât să-l înfățișăm măritului padişah, cu 
îngăduinţa luminăţiei-tale, se înclină marele vizir spre Mahfiruz. 

Dacă ar fi stat careva să judece făgăduiala lui Grazziani, s-ar fi 
cutremurat de cutezanţa ei, căci el n-avea aceşti bani și nici că ar fi putut să- 
i scoată uşor de la amărâta ţară a Moldovei. El însă chibzuise că o dată 
ajuns domn va uni cele trei țări surori... și nici atunci n-ar fi plătit un 
asemenea haraci, întrucât visa o ţară neatârnată. Acum ar fi promis marea 
cu sarea, şi chiar mai mult, numai să capete firmanul. 

Dar se vede că treaba nu era chiar aşa de ușoară, căci dregătorii îl 
amânau de la o zi la alta şi Grazziani începu să mai scadă din banii făgăduiţi 
la început, ca nu cumva să-și închipuie turcii că ţinându-l pe delături ar fi 
putut să scoată mai mult. 

Prin luna lui florar a aceluiași an, o altă veste îl puse pe gânduri pe 
dalmaţian. Se răzvrătiseră locuitorii din Boemia şi apucaseră armele 
împotriva oștirii împăratului, pe care au şi înfrânt-o. Pe ferestrele Hradului 
din Praga au fost aruncaţi doi sfetnici. Se auzea că unul ar fi fost Martinitz, 
pe care îl cunoscuse când fusese acolo. Și cu toate că răscoala nu era în 
împărăţia turcească, Grazziani se posomori, căci împăratul creștin nu mai 
avea timp să aibă şi grija lui. 

SACUL 


„MAI DĂ-I PUŢINĂ APĂ, dar cu băgare de seamă”, auzi Marcu 
vocea contesei, pe care n-o uitase. 

Era atât de istovit încât nu simţi nici mânie, măcar că numai Agnes 
trebuie să fi fost pricina tuturor pătimirilor lui. Cu toate acestea femeia 
părea destul de miloasă, ba chiar îngrijorată de starea în care se afla el. 
Simţi mâna ei mângâindu-i fruntea și cu voce blândă îl îmbia să înghită 
câteva picături de apă. O ascultă fără să vrea şi parcă limba începu a i se 
dezumfla, apoi treptat începu să-şi simtă sângele prin vine, însă mâinile încă 
nu le putea mişca. Se auzi și glasul mirat al unui bărbat: „Patru zile fără 
apă?!... De necrezut că mai trăieşte”. Agnes îi răspunse râzând: „Ca să vezi 
şi tu ce te aşteaptă, dragă Imre, dacă nu-i faci pe plac viitoarei tale neveste”. 

Marcu izbuti să-şi deschidă ochii de-a binelea și încercă să vadă cine 
era bărbatul. Era un necunoscut. De altfel cei doi nu băgaseră de seamă că 
prizonierul se trezise, și vorbeau mai departe. „Mă rog, apă nu zic să-mi 
dea, făcu străinul, dar vin?!...” 

— Aaa! lată că te-ai trezit, dragă prietene, făcu Agnes văzându-l că o 
privea. Ne-am întâlnit iarăși, spre norocul tău, că de mai întârziam... Pentru 
ce nu m-ai ascultat la Buda? Alta ar fi fost primirea ta aici. Tare ai mai 
supărat-o pe Iulia. 

Marcu închise ochii și un suspin îi străbătu coșul pieptului: „lulia”... 
Cât de străin și îndepărtat i se părea acest nume. 

— Cred că-i prea devreme să-ţi închipui că ai să poţi vorbi ceva cu el, 
zise bărbatul. Auzi colo! Patru zile... 

— Ar fi putut să-l dea gata înainte de sosirea mea, dar și aşa nu-i rău 
ce-a făcut, fiindcă, istovit cum este, va fi mai uşor să-l ducem de aici fără 
nici o împotrivire din partea lui, răspunse contesa cam după cum o frământa 
gândul. 

— Pun slugile să-l lege burduf și... 

— Nici nu te gândi, Imre dragă! Pe undeva prin preajmă trebuie să fie 
şi blestematul acela de Gaşpar și dacă află de prietenul lui că-l duc legat la 
mine, multe încurcături ne poate face. 


— Poate că de frică va fugi, fiindcă nu cred să fie atât de cutezător la 
doi paşi de Bălgrad, sub nasul prinţului. 

— Vezi că nici asta n-aş vrea, prietene. Eu am şi trimis vorbă alteţei- 
sale, să știe pe ce pasăre de preţ am pus mâna. Iulia s-a dovedit isteaţă. 
Vorbind frumos cu prietenii acestui Marcu, i-a îndrumat să-l caute peste 
Murăş, aiurea. Chiar în acea noapte un olăcar din partea ei alerga spre mine, 
la Galda, pe calul ostatecului şi poate că iscoadele vor fi crezut că el însuşi 
va fi fost călărețul. 

— Cam vicleană nevestică! rânji Imre, care nu era altul decât contele 
Teleki de la Uioara. Nu mă prea încântă ce-aş păţi, dacă nu mă fac un 
îngeraş cuminte. 

— Te-am prevenit! îi făcu Agnes din deget, zâmbind. 

— Ce gând ai cu el? întrebă Imre arătând spre Marcu. 

— Dacă-mi spune unde-i Grazziani, poate că-i dau drumul să se ducă 
unde o pofti. 

— Slobozindu-l e mai rău, căci se va întoarce să se răzbune pe Iulia şi 
cred că nu vrei așa ceva. Mai nimerit ar fi să-i atâmăm un pietroi de gât și... 
în Mureş cu el! 

Contesa duse degetul la buze făcându-i semn să nu mai rostească nimic 
ce-ar putea să audă ostaticul. Teleki însă dădu din umeri: 

— Ori dă-mi-l mie, să i-l duc lui Csaky, vecinul meu de la Războieni. 
Are un gealat pe cinste şi, de nu ţi-o place cât îl face de „vorbăreţ”, să nu- 
mi spui mie pe nume. 

— Ţine-ţi gura, Imre! îl repezi Agnes. 

— Zău că a fost cândva călăul nu știu cărui oraş nemţesc, stărui 
contele. 

Agnes se ridică și spuse cu voce tare: 

— Mai întâi şi întâi, nu noi vom hotărî soarta lui, ci alteţa-sa, despre 
care ţi-am spus că va veni, ori va porunci să-l ducem acolo, dacă aşa-i va fi 
voia. Atunci va trebui să plecăm în mare taină, ca să nu afle prietenii lui. 
Printre ei se află şi unul de peste munte, care de asemenea nu poate fi decât 
om de-al lui Grazziani. Numai prin vicleșug îl vom prinde pe tartorul cel 
mare. 

— Atunci pentru ce vorbeşti de faţă cu el?! 

— Tocmai ca să audă, deşi se preface adormit. Eu am de gând să-l fac 
să ajungă în Banatul lui, unde să se apuce de gospodărie și să nu umble 


teleleu prin lume, alături de toţi nebunii. Cu el n-am nimic și chiar am 
mustrat-o pe Iulia pentru purtarea ei de neînțeles... 

Marcu pricepu capcana. Îşi dădu scama însă că, atâta vreme cât 
bănuiau că ştie vreo ascunzătoare a lui Grazziani în Transilvania, nu avea a 
se teme de viaţa lui. Totul era să mai câștige timp, spre a da putinţă lui 
Florea să-i vină în ajutor, fiindcă nu se îndoia de acesta. Mai era și Mihai! 

Într-adevăr, cei doi feciori nu se dăduseră bătuţi, deși se prefăcuseră a 
crede spusele Iuliei despre plecarea lui Marcu în altă parte. Dar ei o căutau 
şi pe Sânefta, iar tânăra Mikeşoaie se arătase tare uluită auzind povestea și 
nu se părea că mint. 

— Totuşi eu cred că Sânefta este închisă, la Micoşlaca, spuse cu ciudă 
Mihai părăsind curtea grofoaicei. De-am da năvală peste ei... 

— Ne-am sfârşi zilele ridicaţi în furci la Bălgrad, adăugă râzând 
Florea. Cu domnii nu ne putem pune, că dreptatea tot de partea lor este. 

— Atunci?! 

— Prin viclenie. Aşa vom putea jura la orice cercetare că nu știm 
nimic, dacă ne ţinem pe delături. Avem ceva iscoade pe acolo, care mi-au 
spus că în afara unor răcnete auzite a doua zi, nimeni nu mai este în conacul 
Mikeşilor. 

— Doar n-ai să te încrezi în slugile lor, care-s unguri în cea mai mare 
parte. 

— Vezi tu, Mihai, că tocmai aceștia ne ajută. Sunt oameni ca și noi şi 
n-avem nimic cu ei, numai stăpânii lor ne aţâţă pe unii împotriva altora. Să 
nu te temi însă, că pe cei care-i cunosc eu sunt de mare credinţă. 

— Ei ţi-au spus că Marcu a plecat în aceeaşi noapte? 

— No, asta-i altă treabă, şi-i tare încurcată. Ei au auzit tropotul unui 
cal și a doua zi n-a mai fost urmă nici de bănăţean și nici de armăsarul lui. 

— Atunci strigătele auzite mai târziu?! 

— Asta mă încurcă şi pe mine. Noi trebuie să veghem să nu cumva să-l 
ducă în altă parte, cu toate că n-avem cum să ne împotrivim pe faţă, 
răspunse Florea. 

În răstimp contesa își cam pierduse răbdarea cu Marcu, care încă nu se 
arăta trezit. Porunci să se verse asupra lui o cană cu apă rece şi atunci, fără 
să vrea, acesta pufni şi deschise ochii. 

— Hai, că ţi-o fi de-ajuns! se răsti contesa. Te poftesc pentru cea din 
urmă oară să stăm de vorbă, şi de tine atârnă dacă ai să mai ieși viu de aici 
sau ba. 


Marcu dădu să se ridice, dar se prăbuși înapoi în pat, fiind încă sleit de 
putere. 

— Stai culcat şi ascultă! Nu te întreb ce ai căutat pe aici, bănuind că 
dragostea pentru Iulia ţi-a purtat paşii, dar să-mi spui dacă şi Grazziani te-a 
însoțit! 

Așteptându-se la o asemenea întrebare, Marcu se prefăcu totuși 
descumpănit. Dacă s-ar fi aflat că Grazziani nu era în Ardeal, poate că n-ar 
mai fi scăpat cu viaţă, dar aşa mai putea nădăjdui s-o ducă cu vorba. 

— Mă mulţumesc să dai din cap în semn de da sau nu, dacă, ţi-i greu 
să deschizi gura. 

— Până într-un loc, da! îngăimă oşteanul. 

— Care-i acela? se băgă și Teleki, ca s-o ajute pe contesă. 

— Nu ştiu cum îi zice, răspunse Marcu ceva mai însufleţit. 

— Unde trebuie să vă întâlniți? 

— La... Istanbul. 

— Îţi baţi joc de mine? se înfurie femeia. 

— Nici gând. Acolo mă așteaptă. 

Contesa Rozsnyai nu se mai îndoia că fostul ei iubit de o noapte se afla 
pe undeva prin apropiere și că oşteanul nu încerca decât să-l acopere. Nu se 
dumirea însă ce putea căuta solul sultanului prin ţara lui Bethlen și mai ales 
dacă mai avea spabhii cu el. Asta ar fi vrut să afle, dar Marcu minţea de bună 
seamă, îşi zicea ea. 

— Uite ce e, prietene, rosti contesa cu glas domol. Eu n-am nimic 
împotriva ta, dar nici n-aş putea făgădui că Iulia s-ar mai putea întoarce la 
simțămintele din trecut. Acum e logodită cu dumnealui, aici de față, iar ce-a 
fost între voi a trecut și s-a uitat. Tu eşti tânăr și lesne îţi vei găsi alta... 

— Nici să mă roage în genunchi, n-o mai vreau, răspunse Marcu 
luându-i vorba din gură. 

— Foarte bine! Atunci să facem un târg cinstit: îmi spui unde-i 
Grazziani şi eu pun vorbă bună la alteţa-sa să te îngăduie să te întorci în 
Banat, fără nici o sminteală. Vrei? 

— Vreau! 

— Mă bucură să aud asta. Unde-i? 

— După socoteala mea ar fi putut ajunge până acum la Braşov, de nu 
se va fi oprit la Bălgrad, ori să se fi abătut pe la Sibiu. 

Contesa nu se mai putu ţine să nu-i tragă o palmă, spumegând de 
mânie. 


— Eu te-am socotit om de înţeles, şi tu eşti un porc fără pic de ruşine. 

Teleki rânjea batjocoritor, privind-o pe Agnes, şi asta o aţâţa și mai 
mult, făcând-o să-i fiarbă sângele în vine. 

— 'Ţi-am spus eu, draga mea, că Csaky are un călău pe cinste. La ce 
să-ți mai pierzi vremea cu cerbicia olahului? Dă-l pe mâna mea! 

— Poate că ai dreptate, răspunse contesa. Nu ştiu însă ce ar spune 
alteţa-sa când... 

— Ce să spună? Când o trece la moșia sa de la Geress, n-are decât să 
poruncească şi pe dată i-l înfăţişăm, teafăr și cârpit. Totul e să nu crape până 
atunci. 

— Nu care cumva să-ți scape... 

— Ai mai auzit tu pe cineva să fi putut fugi din castelul meu de la 
Uioara? se îngâmfă groful. 

— Ce-i drept, nu! Nici măcar fetişcana aia pe care ai furat-o şi ai dus-o 
acolo, fără să mai vadă lumina zilei. Nu ştiu ce ai de gând cu ea. Bagă însă 
de seamă, am auzit că taică-său e un om răzbunător. 

— Spada mea nu se teme de olahi! Iar de ăsta, nici atât nu-mi pasă. 
Este un leş deocamdată în viaţă, dar după ce-l va cerceta alteţa-sa, tot pe 
mâna mea are să încapă şi... Murăşul! 

— Te cam grozăveşti, prietene, și nu faci bine. Grijă şi de slugile tale, 
măcar că-s unguri. Puțin le pasă de ce neam sunt cei asemenea lor, fie chiar 
şi olahi. 

— Nu trebuie să mă-nveţi tu pe mine, se grozăvi contele. Ai să vezi! 

Contesa ridică din umeri a nepăsare, după care se întoarse din nou spre 
Marcu: 

— Te-am lăsat anume ca să ştii ce te aşteaptă, de vreme ce n-ai vrut să- 
ți ţii făgăduiala. 

— Dar eu n-am minţit. M-ai întrebat de Gaşpar Grazziani, unde se va 
fi aflând acuma, și eu am răspuns cinstit, că doar n-avea să aştepte neclintit 
într-un loc. Ne vom întâlni la Istanbul... 

— S-o crezi tu! rânji Teleki. 

— Bine, bine, făcu Agnes fără a-l lua în seamă pe conte. Te pun sub 
pază la Uioara, după cum ai auzit, fiindcă aici nu mai poți rămâne. 

— La mine! se bătu groful cu mâna pe piept. Și fiindcă ai auzit şi de 
povestea cu fetişcana, îți dai seama că... 

— Ba să faci bine şi să te scapi de ea. N-avem nevoie de încurcături şi 
cu neamurile ei, dacă ţi-l dau pe ăsta la tine. 


— Să-i dau drumul?! 

— Pe apa Murășului... 

— Mai pe urmă, zâmbi Teleki. I-am făgăduit-o şi lui Csaky. Nu pot să 
nu-mi țin vorba. 

— Faceţi prostii şi doar pământu-i plin de fete, se înfurie contesa și 
ieși din odaie. 

Groful se uită cu lăcomie în urma ei, vru să zică ceva, dar amintindu-și 
de ostatic se ţinu și se prefăcu încruntat. 

— Olahule, poftesc să nu-mi faci vreun pocinog şi să te împotriveşti ca 
să nu fiu silit să te ucid. Auzit-ai doar că trebuie să te duc de aici fără larmă. 

— Hai să facem un târg! zise Marcu pe neașteptate. 

— Cu tine?! 

— De ce nu? Eu mă las de bunăvoie, dacă juri pe ce ai mai sfânt că dai 
drumul copilei aceleia. 

— O cunoşti și tu?! 

— N-am văzut-o în viața mea, dar să ştii că, dacă păţeşte ceva, 
neamurile ei au să-ți pună pielea pe băț, într-o zi. 

— Cine?... Olahii?! 

— Eu ştiu pe cineva care ar fi în stare să-ţi răsucească mațţele pe cuţit, 
dacă ar afla ce-ai făcut cu iubita lui. 

— Mă ameninţi? scrâșni Teleki. 

— Eu n-am cum, răspunse liniștit Marcu. De altfel văd că nici nu 
putem sta de vorbă. 

Contele fu cât pe ce să-i tragă o palmă, dar nu cuteză ca nu cumva din 
cauza slăbiciunii să păţească ceva mai înainte de a pleca din Micoșlaca și 
Agnes să nu i-l mai deie. Îl sudui de mamă şi ieşi furios. 

Către seară, un sac uriaş cât un stat de om fu aburcat de-a curmezișul 
unui cal şi atât Mihai cât şi Florea puteau să jure că nu era plin cu boabe. Îl 
urmară din depărtare și văzură că însuşi contele Teleki împreună cu patru 
slujitori înarmaţi îl însoțeau, nemaiavând astfel nici o îndoială. De mirare 
era că se îndreptau către Războieni și nu spre Uioara, după cum era de 
așteptat. 

Îngrijorat să nu se întâmple ceva pe drum, Teleki a răsuflat uşurat când 
s-a văzut la curtea prietenului său. Nici nu și-a dat seama că toată vremea a 
fost urmărit, dar nici n-a dat prilej să fie atacat. Îi povesti lui Csaky cele 
întâmplate, precum și sfatul pe care i l-a dat contesa în legătură cu Sânefta, 
dar acesta îl luă în râs: 


— Va fi vrut să-i ia dânsa locul şi tu nu ţi-ai dat seama. Oricum să n-o 
ucizi până n-o trimiţi şi la mine, ca să văd și eu ce gusturi ai. 

— Mai curând treci tu pe la mine, şi dacă ţi-o mai plăcea... 

— Te pomeneşti că te-ai săturat de ea şi-ţi pare rău de ce ai făcut? rânji 
Csaky. 

— Asta nu, dar, așa cum arată acuma, numai dai doi bani pe ea. Plânge 
într-una şi nu vrea să se atingă de mâncare. Arată jalnic. 

— Sileşte-o să mănânce! Fă cumva să se înzdrăvenească, ori de nu... 
Cu ăsta ce-ai de gând? arătă groful spre Marcu. 

— Deocamdată îl strecor prin hrubă la mine în castel, că de va fi fost 
careva pe urmele mele aici are să i se înfunde. Pe urmă am să aştept 
porunca prințului, sau ce va spune Agnes. Până atunci și pe el trebuie să-l 
țin pe mâncare și băutură. Cred că-i vremea să chemi câteva slugi să ducă 
„sacul” până la şură... 

— Ce, eşti nebun? Dacă vrei asta, îl târâm noi doi, cum om putea, căci 
altfel dăm în vileag legătura noastră de taină. 

— Atunci hai să-l ducem! Am să mă simt mai ușurat după ce-l voi 
vedea zăvorit la mine în beci. 

— Bine, înşfacă-l! 

Apucară unul de la un capăt şi celălalt de la altul, după care, orbecăind 
prin beznă şi suflând din greu, îl târâră până într-o şură. 

Florea şi Mihai făcură ochii cât cepele, nevenindu-le să creadă că 
grofii înşiși cărau asemenea povară. 

— De ce n-or fi chemat vreun argat?! se nedumeri Mihai. 

— Înseamnă că sacul e preţios şi le-a fost teamă să nu mai afle şi alţii. 
Însă pentru ce l-au cărat în şură?! 

— la să ne dăm mai lângă perete, poate desluşim ceva, şi la nevoie ne 
repezim asupra lor, că nu-s decât doi și-i noapte. 

Pândiră în tăcere o vreme şi, cum nu se auzea nimic dinăuntru, Mihai, 
pierzându-și răbdarea, trase spada și dădu buzna, iar Florea se ţinu după el. 

Cu tot întunericul din șură, și Florea și Mihai își dădură seama că se 
aflau singuri. Mihai făcu o torță dintr-un șomoiog de paie și scapără din 
amnar, dar Florea îi strigă speriat: 

— Nu aprinde! Ce, vrei să dăm foc la şură? 

— Ar fi fost rău? răspunde Mihai, dându-și seama de pericol. 

Din bezna șurei, Florea zări că în partea cealaltă mai era o potecă. 


— Proşti am mai fost, doamne, zise el râzând. Puteam să așteptăm noi 
mult și bine că groful a ieşit pe partea din faţă. 

— Hai după ei! 

— Încotro? 

Feciorii n-aveau de unde ști că se aflau chiar deasupra chepengului ce 
acoperea hruba pe unde Marcu fusese târât și mai apoi azvârlit în beci, 
asemenea unui sac. 

DOMNIA LUI ION-VODĂ 


CU TOATĂ VITEJIA oamenilor comisului Melinte, au mai scăpat din 
prăpăd și alţii, în afara Profiriţei. Printre ei se afla și baba Irina, care pe dată 
s-a apucat să adune buruieni şi ierburi de leac și să-i descânte de sperietură 
pe cei mai slabi. Bieţii bejenari nu mai cutezau să umble prin codru ca până 
atunci, ci s-au cam tras în preajma bordeielor, care, oricum, erau mai la dos. 
Câţiva copilandri mai răsăriţi fuseseră puși de strajă în depărtare, spre a 
vesti la timp o nouă primejdie. O duceau ca vai de lume și-și cam 
pierduseră nădejdea în zile mai bune. 

Aşa-i găsiră bărbaţii ce fuseseră în „oastea lui lon-Vodă”, care acum se 
întorceau acasă. De cum îl zări pe Toader, Profiriţa îi sări de gât de parcă i- 
ar fi fost frate, dacă nu chiar soţ, fără a-i fi ruşine de cei dimprejur. Flăcăul, 
uluit la început, o strânse în braţele lui puternice, întârziind s-o lase din 
îmbrăţișare. Mai apoi au plâns cu lacrimi grele la groapa Măriucăi și a lui 
Simion, după care s-au întors împreună printre ceilalți. Cu toţii aveau de 
bocit pe câte cineva şi multă jale a fost vreo câteva zile, până când viaţa i-a 
zgândărit din nou, prin crudul ei adevăr. 

Cumplită foamete se prevestea, tocmai acum când iarna bătea la ușă. 
Era pe la sfârșitul lui brumărel, când frunzele arămite începuseră a se 
învolbura printre crengile codrului. În alte vremuri, ori în alte părţi, omul 
gospodar îşi băga acuma bucatele în hambare, se uita zilnic la mustul dat în 
fiert şi mai aduna câte un butuc în așteptarea vântoasei celei albe. Acuma 
era timpul cumetriilor și a nunţilor, dar pentru amărâţii de pribegi, asemenea 
amintiri erau de mult uitate. Cu spaima-n suflet numărau frunzele ce mai 
rămăseseră prin copacii dezgoliți şi numai în coaja lor își mai puneau 
nădejdea s-o scoată la capăt cu hrana, până la primăvară. Chiar şi 
sălbăticiunile codrului se cam trăseseră din preajma flămânzilor bejenari. 

Bărbaţii erau oameni în toată firea, foşti luptători, în stare să doboare 
un stejar cu numai câteva lovituri de secure, dar acuma erau gălbejiţi și trași 
la față, de nu-i mai recunoșteai. 

— O veni ea o dată și domnia lui lon-vodă, spre a ne face dreptate! 
oftă Vasile Țugui, gospodar vestit odinioară pentru vrednicia lui pe ogoare. 


— Numai să fie asta până o da colțul ierbii, să căpătăm pământul la 
vreme, ca să-l arăm şi să-l semănăm, spuse Neculai Buzatu, a cărui femeie 
şi cei patru copii scăpaseră ca prin minune din prăpădul comisului. 

— Oare de pe moşia noastră cine o fi strâns holda? întrebă într-o doară 
Paraschiv a lui Mitrofan. 

— Iacă vorbă! făcu scârbit Toderiță. Cine altul decât dumnealui, 
comisul Melinte? Mânca-i-ar corbii carnea și lupii oasele! Ne-a ucis femei, 
copii, ne-a zdrobit ca pe tâlhari și acum se ghiftuieşte la căldurică, lăcomind 
şi la ogoarele vecine lăsate de izbeliște. 

— Da” ian stai, Toderiţă, sări Ţugui. După dreptate, moșia boierului 
nostru i-a rămas jupâniţei, de vreme ce bătrânul nu s-a mai întors şi s-o fi 
prăpădit prin lume, după cum se aude. Atunci se poate spune că ea-i 
megieșa noastră, și cu ea trebuie să rostuim lucrurile. 

— Aşa-i! Aşa-i! încuviinţară ceilalți cu ochii sticlind de licărul 
speranţei. 

— Barem ea n-o fi hapsână să lăcomească la pământul ce-l avem din 
moşi-strămoși. Să ne dea îndărăt ce-a furat tătâne-său, adăugă Paraschiv. 

— Bre, oameni buni! se împotrivi Neculai Buzatu. Sângele apă nu se 
face! Să nu ne încredem în boieroaică. Uitat-aţi oare că din pricina noastră 
i-a pierit mama? Să uite ea aceasta?! 

— Asta s-a întâmplat de mult, răspunse Ţugui. Apoi fata a fost de faţă 
şi a văzut cu ochii ei ce s-a întâmplat. 

— Să nu mai dezgropăm morţii, se băgă în vorbă și Petre Juncu, care 
tăcuse până atunci. Să vedem ce crede Toderiţă, și cum a zice el aşa să 
facem! 

Flăcăul se simţi tare stânjenit, fiindcă de vreo câteva zile tot satul 
aflase că fata boierului stătea cu el în bordei, asemenea unei neveste 
legiuite. Nu el a silit-o, ci mai curând ea a fost aceea care s-a ţinut de capul 
lui, chiar din ziua întoarcerii acasă. 

Prăpădindu-se tot neamul lui Toderiţă, Profiriţa rămăsese singurică și 
neajutorată şi de cum s-a ivit flăcăul s-a și lipit de dânsul, ca un câine de 
pripas. Nu-i vorbă că și inima îi dăduse ghes, dar nu într-atât pe cât o iubea 
Toderiţă, care şi-ar fi dat şi ultima picătură de sânge pentru ea. A încercat 
să-i amintească viţa ei boierească şi că nu se făcea să se mărite cu un răzeș, 
dar Profiriţa o ţinea numai în lacrimi și oftaturi, juruindu-se că n-are să se 
întoarcă niciodată printre ai săi, iar de nu va vrea s-o ia de nevastă se va 
arunca în iazul ielelor. Tânărul a zâmbit, căci ştia prea bine că cel mai adânc 


loc din balta aceea abia de ajungea la brâul unui om, dar se îngrijoră pe dată 
amintindu-și de Ilenuţa lui moş Precup. „Nu care cumva să dea peste vreo 
fântână...” îşi zise el înfiorat. Apoi se mai ridicase şi necazul că el ar fi 
poftit o legătură pe viaţă și legiuită în faţa lui Dumnezeu, după cum era 
obiceiul din străbuni, dar bietul taica Iacov se stinsese de bătrâneţe și 
nimeni nu-i mai luase locul. Până la un sat vecin, cu popă, ar fi trebuit să 
străbată cale îndelungată spre marginea codrului, de cealaltă parte a 
Prutului, şi nu se încumeta. „Da” Măriuca s-a cununat cu bădiţa Simion”, 
spusese fata, auzind ce-l frământa pe flăcău. „Dacă vrei să ştii, chiar eu le- 
am făcut cununiţe de flori și am spus rugăciuni către cel de sus ca să-i 
unească mai înainte de a intra în împărăţia cerurilor”. „Nu zic nu, răspunse 
Toader. Pe lumea cealaltă, acolo sus, merge și așa cum spui, dar pe pământ, 
nu prea.” „Nu-mi pasă, bădiță! se îmbufnase fata. Asta înseamnă că nu vrei 
să mă iei... că nu ți-s dragă.” 

A fost prea mult pentru tânărul îndrăgostit. Nunta și-au petrecut-o sub 
privirile blânde ale soarelui de toamnă, care se trăsese printre crengile 
desfrunzite, spre a nu stingheri taina celor două ființe omenești. Nuntași le- 
au fost gâzele și păsările pădurii, ce se mai zbenguiau încă fără teama de 
iarnă. Nuni le-au fost stejarii din preajmă, ale căror frunze de aur au căzut 
tremurânde spre a face un culcuş moale pentru Făt-frumos și Ileana 
Cosânzeana ai acelei păduri. 

Apoi, mai rușinat s-a simţit Toader când şi-a adus femeia în bordeiul 
lui cel nou, săpat anume, cu dichis. Cei din jurul lor n-au scos o vorbă, 
socotindu-le fapta ca pe ceva firesc. Nu erau singurii! Cu toate acestea, 
Toader a spus, ca din întâmplare, că îndată ce se va putea să dea o fugă la 
popa de la Stoeşesti, dincolo de Prut, în ţinutul Bârladului, spre a se cununa 
în faţa altarului. Până atunci cerură încuviințarea lui moş Ion Cosoabă, cel 
mai bătrân om din sat, aşa cum făcuseră și ceilalți. Era ştiut din vremuri de 
demult că atunci când rămânea satul fără popă se găsea câte un uncheș care 
să-i ţină locul în faţa Celui Prea-Înalt. 

Acuma Profiriţa era nevasta lui Toader, şi unii s-au gândit că n-ar fi rău 
să se ducă împreună cu ea la comis și să-și ceară moştenirea şi toate 
drepturile ei de stăpâna a locului. Se auzise că hrăpărețul megieș se băgase 
peste averea vel-armașului. Toader însă nu se învoi nici în ruptul capului, ca 
să nu-și închipuie Profiriţa că anume pentru aceasta o luase de nevastă. 

— Ce să mai zică, bre Toderiţă? făcu Ţugui. Să împartă moşia cu noi și 
să intre în obştea noastră, ca pe vremea când nu erau boieri prin partea 


locului. 

— Și aşa, dacă vine domnia lui lon-vodă, pământurile se vor lua de la 
toți și om munci de-a valma! zise cu hotărâre un sfrijit căruia i se mai zicea 
„țânţaru”. 

— Da” ce crezi tu că măria-sa lon-vodă n-o avea și el boierii lui? i-o 
întoarse Neculai Buzatu, cârcotaş ca totdeauna. Așa-i rânduită lumea, și nu 
s-o schimba nicicând. 

— Ce ne sfădim atâta? sări Țugui. Să vedem ce spune și jupâniţa, care 
până una-alta încă mai este stăpâna moşiei. 

— Oare să se învoiască? se îndoi Juncu. 

— Are dreptate 'Ţugui, încuviință Paraschiv. Du-te 'Toderiţă şi-ţi 
întreabă nevasta! 

— Du-te! Du-te! 

Cum era de așteptat, Profiriţa se învoi pe dată să facă dreptate 
oamenilor în mijlocul cărora trăia de atâta amar de vreme. Îi cunoştea pe 
toți după nume, și mic și mare și tânăr și bătrân, și mai cu seamă îi îndrăgea. 
Aproape că şi uitase că era neam de boier de când bărbatu-său era un răzeș, 
şi judeca asemenea lui. Făgădui să înapoieze pojorâtenilor întreg pământul 
pe care-l avuseseră, aşa cum era trecut în cărţile de la domnia lui Vodă 
Alexandru cel Bătrân și Bun, ba dacă nu le-ar fi fost îndestul, le-ar mai fi 
dat, căci pentru ea şi omul ei ajunge, slavă domnului! Cu ei avea să-și 
muncească moșia, dar şi cu cei din Crăciuneşti, care, deşi nu se băjeniseră, 
tot năpăstuiți fuseseră în vremea tatălui ei, vel-armaşul. 

Zvonindu-se că se vor întoarce la casele lor din vatra satului părăsit şi 
că Profiriţa va fi în locul hapsânului armaș, bucuria ţăranilor nu mai 
cunoscu margini. Se îmbrăţișau unii cu alţii, ştergându-și lacrimi de 
bucurie, chiar și bărbaţi în toată firea. „Asta-i adevărata domnie a lui Ion- 
vodă!” ziceau unii. Când a veni măria-sa, ne-a da pildă şi altora!” se 
fuduleau alţii și numai astfel de vorbe se auzeau peste tot. 

Mai bine de o săptămână a ţinut căratul întregului calabalăc din 
pădure, măcar că nu mai rămăsese mare lucru, mai pe la nimeni. Întâi şi 
întâi, trebuiau conduși Toderiță şi Profiriţa la curte, bărbaţii luându-și 
furcile și topoarele, ca la răzmeriță. Dar trecând prin satul ce fusese 
înfloritor altădată, un val de mânie îi cuprinse pe cei mai mulți. Nu vântul, 
arşiţa şi ploile măcinaseră așezarea, cât prăpădul şi dușmănia comisului 
Melinte. Se ştia însă bine că și înaintaşii lor păţeau deseori aşa ceva, mai cu 

seamă din partea tătarilor, și numai în doi-trei ani satul înflorea la loc, din 
aceeași cenușă, ba mai frumos ca înainte. 

Cât despre curtea boierească, n-aveau ce să spună, aflând-o într-o stare 
mai acătării. Ba mai dădură și peste câteva slugi, alături de bătrânul vechil 
Arvinte. Acesta cum o văzu pe Profirița se înspăimântă ca de o arătare 
venită din altă lume. Își făcu cruce scuipând în lături de trei ori, ca nu 
cumva să fie vreo strigoaică. 

— Nu te teme, moș Arvinte, râse ea. Sunt eu, în carne şi oase. 

— Îmbrăcată ţărăneşte, jupâniţă?! 

— Iraaa, moşule! Dacă ai şti matale că am purtat straie şi mai ponosite 
decât astea... Mie însă îmi plac, fiind mai sprintene decât cele boierești, atât 
de împopoţonate. 

Tare se mai cruci bietul slujbaş, ba-i spuse pe șleau că după știrea lui 
trebuia să fie moartă. 

— Dar au să vină și dumnealui, vel-armașul, și cocoana? întrebă 
vechilul. 

— Din păcate, nu! răspunse oftând Profiriţa. Barem pe mămuca am s-o 
aduc s-o îngropăm aici, dar bietului tătuca, cine ştie pe unde îi vor fi albind 
oasele... 

— Dumnezeu să-i ierte! șopti moșul, dându-i o lacrimă în colțul 
genelor. Cu mine s-au purtat omenește. 

— Da să lăsăm morţii, moş Arvinte, și nu mi-o lua în nume de rău, că 
eu am venit cu alte treburi. De odihna lor ne-om ţine mai pe urmă. Poftesc 
acuma, degrabă, să ştiu cum stai cu holdele de anul acesta. Ai strâns ceva 
prin hambare? 

— De, nu pot zice că nu, dădu din umeri stingherit Arvinte. Din păcate 
însă nu prea avem. 

Răzeşii din jurul Profiriţei ciuliră urechile, dar tăcură, nefiind 
cuviincios să se amestece în treburile jupâniţei. Ea era stăpâna! 

— Dacă te fereşti cumva de oamenii aceştia, zise deodată tânăra 
femeie, să n-ai teamă, că uite, dumnealui îi bărbatu-meu, arătă ea spre 
Toader. 

— Matale șuguieşti cu mine, jupâniță, zâmbi strâmb vechilul. Vrei să 
mă faci să cred că un ţăran are să ne fie stăpânul? 

— Da! Acesta-i adevărul gol-goluţ și te poftesc, moșule, să îl asculţi ca 
şi pe tătuca. Acuma spune de bucate! 


Tare s-a mai uluit moşneagul de asemenea năstruşnicie ce-i îndruga 
fata fostului stăpân şi încă nu-i venea a crede. Totuși, la porunca ei hotărâtă, 
începu a înșira cu glas domol: 

— O parte se află în hambar, câte ceva am băgat la gropniţe, însă 
grosul i l-am dus comisului Melinte, zicând că el se îngrijește de moşie, din 
porunca stăpânului. 

— Bine, moş Arvinte! făcu Profiriţa săltându-și fruntea. Până comisul 
are să ni-l deie înapoi, tot grâul, sau ce-a mai luat, am hotărât să le dai din 
hambare oamenilor ăstora care mor de foame şi au copii şi bătrâni nevolnici 
cu ei. Ni-l dau înapoi la toamna viitoare, după ce-or avea şi ei ce strânge. 

Vechilul încercă s-o tragă deoparte pe fată, gândind că dăduse o 
asemenea poruncă nesăbuită numai de teama țăranilor ce-o însoțeau, dar nu 
fu chip. Văzând că avea de gând să risipească și bruma de grâu și mei ce se 
afla în hambar, îşi zise că, de bună seamă, tânăra lui stăpâna se va fi scrântit 
la minte. Nici nu era de mirare, câtă vreme se fudulea că era măritată cu un 
țărănoi. Se bucură în gând că nu mai pomenise şi de gropniţa tainică, unde 
se ascundeau bucatele pentru vremuri de restriște, şi se hotărî nici să nu 
spună, căci fata, fie că uitase, fie că nu ştia de acest ascunziş. 

Sătenii dădură peste două căruţe ce mai rămăseseră la curte și, cum nu 
erau vite de povară, se înhămară ei, trăgându-și hrana până în sat. 

— Ne vom întoarce și vom chema la judecată pe hulpavul boier- 
comis! răcni Ţugui ridicând pumnul, în vreme ce ieșea pe poarta cea mare a 
conacului în fruntea celorlalți. Să n-ai teamă, jupâniță, că facem noi 
dreptate pentru o orfană ca matale! 

— Să răspundă! Să fie judecat! strigară şi alții. 

Profiriţa privi cu duioşie în urma lor şi-i spuse lui Toader: 

— Poate că ar fi fost mai bine să fi rămas cu toţii aici. De bine de rău, 
s-ar mai fi găsit unde să stea până la primăvară, că la ei n-am văzut să fie 
casă întreagă. 

— Nici să nu te gândești, răspunse bărbatu-său. Din nimic și tot au să- 
şi facă un acoperiș, dar numai acolo, în sat la noi. 

După vreo câteva zile, moş Arvinte se înfățișă la curtea comisului, 
purtând vorba stăpânei celei noi de a i se înapoia ce i se cuvine din holda 
anilor strânşi de domnia-sa. Fiind de neam mai ales decât Melinte, tânăra 
boieroaică a socotit să-i ceară dreptul nu sub formă de rugăminte, ci mai 
mult ca o poruncă, dar Arvinte n-avea de gând să-i spună întocmai 
comisului. Era încredințat că sosise sfârșitul lumii, de vreme ce se 


întâmplaseră asemenea năstrușnicii. Apucase să-i spună bărbatului Profiriţei 
„boierule”, însă acesta i-o retezase scurt: „Să știi, moşule, că eu nu-s boier 
şi că neam de neamul meu tot răzeși am fost şi ne fudulim cu asta, mai dihai 
decât cu boieria. Și să mai afli, matale, că s-a poruncit rânduială nouă, pe 
dreptatea celor oropsiţi. Asta este domnia lui lon-vodă, şi se va întinde pe 
tot congiurul ţării, nu mai târziu decât până-n primăvară.” 

N-a priceput mai nimic bietul moșneag, și pentru aceea poftea 
desluşire de la dumnealui comisul, care era cu mult mai luminat. 

— Sărut dreapta, boierule! zise Arvinte de cum i se înfăţișă, scoțându- 
şi cuşma. Am venit la domnia-ta... dar să ştii că nu-i a bună, jupân comise. 

— Am auzit şi eu câte ceva, măi Arvinte, drept îi că s-a abătut mare 
necaz pe la voi? 

— Întocmai, cinstite comise. Nici nu-i de crezut. 

— Bre, da” chiar îi fata boierului, cea care a venit? E Profiriţa?... Să 
nu fie vreo matracucă ce-i seamănă și vor fi adus-o mocofanii să te 
amăgească. 

— Vai de mine, boierule, dar o ştiu de când era de-o şchioapă. Acuma, 
ce-i drept, s-a mai împlinit de când îi măritată cu răzeșul ei, dar mă jur că ea 
este. 

— Na, că asta n-am mai pomenit. S-o răsuci în groapă răposatu vel- 
armaş, de va fi având vreuna. Cine a mai auzit o astfel de împărechere? 
Încai, de n-am avut parte să mi-o fac noră, iacă ce s-a ales de ea! I-a bătut 
Dumnezeu, că prea se țineau cu nasul pe sus, și Coste, dar mai ales Ilisafta. 
Șleahtic pofteau dumnealor, nu boier de ţară ca răposatul meu fiu. 
Dumnezeu nu bate cu ciomagul! 

— Doamne iartă-mă cucoane, da’ s-a întors lumea cu fundu-n sus, oftă 
vechilul încă nedumerit. 

— Nu te teme, bre Arvinte, s-a întoarce ea la loc. Spune mai bine ce 
vânt te aduce. Nu cumva vrei să intri în slujba mea? 

— De s-ar putea... mai c-aş vrea. 

— Atunci? 

— M-a trimis stăpâna să-ţi spun să dai domnia-ta îndărăt tot ce-ai 
strâns în lipsa alor ei și să opreşti numai cât socoţi că ţi se cuvine pentru 
osteneală. 

— Apăi, cu adevărat că-i zăludă fata asta, se mânie comisul scrâșnind 
din dinţi. Zi-i să-şi bage minţile-n cap și să-şi pună pofta-n cui, de nu vrea 
să fac eu rânduială la voi, aşa cum se cuvine când un megieş își pierde 


mințile. Cât despre ţărănoii ei neobrăzaţi, să le spui că am poruncit ca nu 
cumva să mai dau de ei, când oi trece pe acolo, că-i fac una cu pământul. 
Mișeii! A dracului sămânță de oameni! Am crezut că i-am stârpit și ei răsar 
mai apoi ca ciupercile după ploaie. Dumnezeii lor de mocofani! 

Arvinte ascultă tăcut, dar nu părea mulţumit. 

— Să mă ierţi domnia-ta, comise Melinte, da? n-oi putea să spun 
totul... 

— Ei bine, am să vin eu! 

— Oricum, tot n-am înţeles... ce-i cu domnia asta nouă? A ajuns biata 
ţară ca vai de lume. Când te culci seara ai un voievod, iar dimineaţa... altul! 

— Astea-s numai scorneli țărănești. Au ei pe un răzvrătit prin părțile 
Prutului, dar oștenii domniei le împuţinează puterile pe zi ce trece, aşa că 
nici gând de „domnia lui lon-vodă”. Ar vrea ei, mârlanii, dar în veci n-are 
să se întâmple aşa ceva pe lumea asta. 

Vechilul făcu calea-ntoarsă, dar nu-i spuse Profiriței despre toate 
amenințările și sudălmile lui Melinte, ca să nu facă şi mai mare vrajba. Tot 
se aştepta el ca viforosul comis să dea o raită pe la ei, să vadă cum s-a 
rânduit orfana și cum va fi... 

În scurtă vreme, Pojorâta începu a prinde viaţă ca şi-n alte daţi căci 
hămicia răzeșilor nu cunoştea margini. Totodată și curtea boierească se 
schimbase şi fremăta de mulțimea țăranilor, care de îndată ce aveau o clipă 
de răgaz se repezeau să dea o mână de ajutor, fie în ogradă, fie pe ogoare, 
după cum trebuia. 

Așa ceva nu se mai pomenise de când lumea și satele de prin 
împrejurimi prinseră a vorbi mai cu temei despre „domnia lui lon-vodă” ca 
de ceva adevărat. Numai că asta nu era pe placul comisului, care se hotări 
să dea o raită pe la curtea răposatului vel-armaş. Era tocmai sărbătoarea 
sfântului Andrei, cu care se încheie luna lui brumar și gospodarii îşi cam 
isprăviseră treburile, trăgându-se la iernat. 

— Bine te-am găsit, jupâniță Profiriţo, făcu el cu glas mieros, 
prefăcându-se tare bucuros că o vedea. Ia te uită, mai să nu te cunosc, într- 
atât de frumoasă te-ai făcut. Săracu” Tomiţă! oftă el. Ce fericit ar fi fost să-i 
fi fost soaţă. 

Profiriţa îl pofti în odaia de oaspeţi, poruncind să fie omenit cu ce se 
mai găsea în toată sărăcia ei. În același timp îi trimise vorbă lui Toader, să 
vină și el. Bărbatu-său meşterea ceva pe la un hambar, laolaltă cu slugile și 
cu vreo doi țărani, dar lăsă pe dată totul și se îndreptă spre casă. 


După ce se tolăni într-un jilt, comisul nu mai avu prea multă răbdare și 
spuse rânjind: 

— Nu care cumva ești nemulțumită de felul cum am avut grijă de 
moșia voastră? Dumnezeu să-i ierte pe răposaţii matale părinţi, că tare au 
mai fost cumsecade și cât au dorit ei, sărmanii, să ne încuscrim... 

Profiriţa însă nu-şi amintea să fi fost vorba de o asemenea încuscrire, 
dar îi dădu pace, prefăcându-se că nici n-a luat seamă la spusele lui. Îi 
răspunse numai la întrebare: 

— Ce să zic, jupân comise? De atâta grijă... nici ce mânca la iarnă nu 
mai am. 

— D-apăi de, draga tatii, cine te-a pus să risipești grâul pe mocofanii 
de ţărani? Oricât le-ai da, ăștia nu se satură nicicând. De foame însă n-ai să 
mori, că am să te iau cu mine. Tot era să-mi fii noră! 

— Nu-mi aduc aminte despre aşa ceva, boierule, i-o reteză fata. Şi 
apoi, eu îs femeie măritată și omul meu mi-o purta de grijă. 

— l-auzi colo! făcu Melinte pe neştiutorul. O fi vreun boier velit, ori 
vreun leah? rânji el, vrând a-i da peste nas pentru ifosele de altă dată ale 
răposatei jupânese. 

— Nici una, nici alta. Îi răzeş și mă mândresc cu el, că-i harnic și 
viteaz, dar mai cu scamă că mă iubește. De fapt are să vină să-l cunoști și 
domnia-ta. 

— Una ca asta n-am să cred nici în ruptul capului, dragă Profiriţa. Se 
vede că, trăind printre ei, te-or fi schingiuit să primeşti asemenea însoţire. 
Dar îi pun eu... 

— Ba să faci bine matale, boierule, să-ţi vezi de treabă şi să mă lași pe 
mine-n pace. Nu vrei să-mi dai ce mi se cuvine... păstrează! Să-ţi fie de 
îngropăciune! se mânie ea. 

— Aracan de mine, că amarnică te-ai mai făcut! se răsti comisul. Da? 
eu să ştii că nu-s dus de multe ori la biserică! 

Tocmai atunci se ivi şi Toader, ţinând în mână toporişca cu care 
lucrase. 

— M-ai chemat? îşi întrebă nevasta. 

— Lipseşte pe dată, mișelule! Ţopârlane! răcni Melinte, făcând un pas 
către el. 

— Binişor, boierule, că nu-s moşneag, ori babă, cu care ştii domnia-ta 
să te baţi, când nu sunt alţii mai în virtute ca să ţi se împotrivească. Stai 
locului, că eu am fost chemat aici de Profiriţa. 


— Auzi, neobrăzatul! Profiriţa? Da” ce, mă? ai crescut porcii cu ea? se 
înroşi de mânie comisul. 

— Jupâne! sări și fata. Te afli în casa mea și nu-ţi îngădui să te porţi 
astfel cu bărbatul meu! 

— Bărbatul tău?!... Căţeaua dracului! răbufni boierul. Te ţineai cu 
nasul pe sus că băiatul meu nu era de neam mare ca al vostru și acum te 
tăvăleşti cu ţărănoii? 

Toader nu-i mai lăsă putinţă să continue. Năpustindu-se asupra lui îi 
trăsni un pumn în coșul pieptului, doborându-l. Se ferise anume să nu 
izbească cu securea spre a nu face moarte de om, măcar că nemernicul ar fi 
meritat-o. Apoi era și Profirițţa de faţă, şi n-ar mai fi vrut să-i aducă aminte 
de sângerările din trecut. 

— Scoală, jupân-comise, și hai cu mine afară! Nu te mai răţoi la femei, 
dacă ești bărbat. Hai să ne socotim în luptă dreaptă care pe care și... 
Dumnezeu m-o ajuta să stârpesc o spurcăciune ca tine. 

Vestea sosirii lui Melinte la curte se dusese ca fulgerul până în Pojorâta 
şi cu toţii îşi lăsară treburile, dând fuga la conac. Le era teamă ca nu cumva 
să păţească ceva jupâniţa lor. 

Comisul se ridică cu greutate şi trase spada înjurând, dar văzând 
mulțimea oamenilor ce-l așteptau în ogradă se potoli, fiindcă era numai 
singur, şi o băgă iar în teacă. Întoarse spatele şi dădu să iasă. 

— Să-ţi vie numele, boierule! îi ură batjocoritor Toader, văzându-l că 
dă bir cu fugiţii. 

— Pe tine, târfa dracului, se întoarse comisul spre fată, am să te pun 
sub epitropie! şi ieşi furios. 

Toader vru să se repeadă iarăși asupra lui, dar Profiriţa îl apucă de 
mână. 

— Lasă-l în pace! Are să dea el socoteală altă dată, pentru vorbele lui 
spurcate. 

— Am să i le vâr pe gât înapoi! scrâșni bărbatul. 

În vremea asta, boierul trecu semeț, călare, printre oamenii care 
huiduiau în gura mare, măcar că în sufletul lui tremura de frică. "Ţăranii erau 
tare nedumeriţi pentru ce lăsase Toader să plece jivina de comis, și numai 
un semn să le fi făcut, praful s-ar fi ales de ucigașul neamurilor lor. 

— Să mergem după el şi să-i dăm foc la casă! răcni bătăiosul Ţugui. 

Erau să se repeadă cu toţii într-acolo, dar, ivindu-se Toader în prag, se 
opriră să-l asculte. 


— Daţi-i pace, fraților! spuse el cu glas domol. Are să vină şi vremea 
aceea când nimic nu se va mai alege din gospodăria lui, dar acum să-l 
lăsăm. 

Până după Sfântul Nicolae nici o veste nu se mai auzise de la furiosul 
comis, iar sătenii credeau că vor fi uitaţi, barem până-n primăvară, când, de 
bună seamă, aveau să se înfrunte cu el pe ogoare. S-au înșelat însă, căci 
într-o noapte izbucni focul la curte, cuprinzând şi bruma de nutreţ ce mai 
rămăsese pentru cele două vaci, scăpate cu viață până atunci. Pojarul s-a 
întins cu repeziciune, încât abia dacă au mai apucat să scape ce era suflare 
omenească. Ţăranii se repeziseră cu mic cu mare, cărând apa cu găleţile ori 
chiar în pumni, dar totul a fost prea târziu. Din falnica gospodărie a vel- 
armaşului, în scurtă vreme n-a mai rămas decât un morman de cenușă 
fierbinte și bârne afumate. 

— Arde satul! răcni deodată o femeie. 

Ca la o poruncă, întoarseră cu toţii capetele spre aşezările lăsate de 
izbelişte, numai cu bătrâni nevolnici şi copii. Un fior străbătu mulțimea 
răzeşilor, văzând pălălăile uriașe înălțându-se până la cer. Focul fusese pus 
de jur împrejur și nu mai încăpea nici o îndoială în privinţa vrăjmașului care 
o făcuse. 

— Asta-i mâna lui Melinte! răbufni Paraschiv al lui Mitrofan, 
săltându-și amenințător furca înspre conacul boierului. 

Se repeziră să scape viaţa celor rămași acasă, fiindcă de stins pojarul 
nu putea fi vorba, atât de mare era prăpădul. Din nou rămaseră bieţii 
pojorâteni fără adăpost în plină iarnă. 

— Ei, acum ia să ne încălzim și noi olecuţă la comisul Melinte, oameni 
buni! strigă 'Ţugui la tovarășii lui rămași cu privirile aţintite asupra jarului. 

— Da, da! Să mergem la el să-i dăm foc! Să ardă ca șşoarecii, 
netrebnicul! strigau, care mai de care. 

Nimeni n-ar mai fi fost în stare să-i oprească în mânia lor. Ca la un 
semn dădură năvală, cu mic cu mare, de-a dreptul peste ogoarele dintre cele 
două conace. Era întreaga suflare a satului, bărbaţi, femei, copii, la care se 
mai adăugaseră și câțiva megieși veniţi în ajutorul îndrăgitei lor boieroaice, 
Profiriţa. 

Zărind mulțimea dezlănţuită, Melinte porunci slujitorilor înarmaţi, care 
abia se întorseseră după mişeleasca lor ispravă, să intre cu toţii în casă și să 
proptească pe la ferestre sacii cu nisip. Erau pregătiți anume pentru 
asemenea împrejurări, dar nu fuseseră folosiți până atunci decât împotriva 


tătarilor. Apoi traseră zăvoarele și îşi pregătiră sânețele, aşezându-și praful 
de puşcă la îndemână. 

— 'Trageţi în oricine ar fi! porunci comisul. Nici o milă pentru 
mocofani! 

Ceilalți slujitori şi robii ţigani o apucaseră la sănătoasa. Fără a fi opriți 
în vreun fel de către țăranii înfuriaţi. Ba unii se alăturară îndată răzvrătiţilor, 
având a plăti destule nedreptăţi îndurate de la hapsânul lor stăpân. 

— Opriţi-vă, fraţilor! strigă deodată Toader cu voce tunătoare, şi fu 
ascultat pe loc. Nu putem cuprinde casa câtă vreme ei au sâneţe şi stau la 
adăpost. Să ne ferim de plumbi! 

Dar nu isprăvi bine vorba că se și auzi un pocnet, urmat de un vaiet 
ascuţit. 

— Aţi văzut? reluă Toader. Căraţi snopi de paie împrejurul conacului și 
nu ieşiţi la vedere! Femeile şi copiii să se tragă mai în spatele nostru, iar 
noi, bărbaţii, să ne aţinem cu furcile ca să nu ne scape nici un guzgan de 
acolo! 

Acoperiţi de întunericul nopţii, fiecare se strecura cu câte un braţ de 
paie şi le arunca pe lângă zid, căutând să se ferească de plumbi. Din când în 
când mai striga câte unul de durere, dovedind că ţintașii nu prea greşeau 
când zăreau vreo mogâldeață în bătaia sâneței. 

Când socoti că treaba era gata, Toader strigă cât îl tinu gura: 

— Daţi foc! Să pârlim porcul mai înainte de Ignat, că nu-i nici un 
păcat! 

Un val de glasuri descătuşate răspunse la poruncă și în numai câteva 
clipe vâlvătăile jucăușe începură a se prelinge pe lângă acoperiș, înălțându- 
se către cerul vinețiu, acoperit de nori. 

— Staaaţi, oameni buni! se auzi vocea prefăcută a comisului. Să ne 
înţelegem, se rugă el. Ce vreţi de la mine? 

Ticălosul o luase cu vorba bună nemaivăzând nici o altă scăpare, căci 
împotriva focului n-avea cum să lupte. 

— 'Trageţi-vă din lumina flăcărilor, strigă Toader, ca și, cum nici nu l- 
ar fi auzit pe comis. 

Câţiva slujitori aruncară armele și se năpustiră îngroziţi prin foc, dar 
îşi găsiră moartea în furci, căci nu mai era loc de îndurare pentru nimeni. 

— Îndurare, creştinilor! răzbi încă o dată glasul înspăimântat al 
boierului. Mare păcat vă faceţi în faţa lui Dumnezeu, dacă ardeţi de vii 
oameni botezați ca şi voi. lertare!... 


— Că ai noștri n-or fi fost botezați, boier-comise! răspunse în 
batjocură un ţăran. Tu, câine, ai dat focului prunci și bătrâni neputincioşi. 
De ei nu ţi-a fost milă? Doar creștini erau cu toţii! 

— Are să se milostivească de el Scaraoţchi, pe lumea cealaltă, adăugă 
altul şi chiotele mulțimii acoperiră strigătele deznădăjduite ale comisului 
Melinte. 

Deodată se zări trupul mătăhălos al boierului rostogolindu-se prin 
flăcări, încercând să scape. În preajmă se afla Vasile Cociorvă, un om blând 
şi milos, care nu se prea băga în vorbă cu ceilalți și parcă anume îl va fi ales 
Melinte, că tocmai în dreptul lui nimerise. 

— Nu-l scăpa, Vasile! răcniră mai mulţi, temându-se ca nu cumva 
acesta să-l lase să fugă până să se apropie alţii. 

Cociorvă tresări şi, parcă fără voia lui, întinse furca spre fugar, 
împingându-l înapoi în flăcăii. 

— Așa, măi frate! încuviință Paraschiv, care sosise gâfâind lângă 
comis şi-l mai rostogoli o dată în jăratec. Ca pe porc, măi! Dumnezeii cui l- 
o făcut de boier! scrâşni el înciudat. 

L-au acoperit apoi cu paie, până ce din Melinte n-a mai rămas decât un 
morman de cenușă, prin care mai sfârâiau zgârciurile ciolanelor. O miasmă 
de carne arsă străbătea către nările celor de față, dar lor nici nu le păsa, 
gustând din plin simțământul de ușurare al răzbunării. Așa i-au găsit zorile 
mohorâte de iarnă, şi nimeni nu simţise frigul nopţii. În cele din urmă însă 
începură a se îngrijora de vremurile ce aveau să vină, aşteptându-se la un 
iernat anevoios, dar şi la ceea ce ar fi putut să păţească din partea slujitorilor 
domneşti ori a boierilor vecini. 

— N-are să mai vină pe aici nici o liftă boierească! îi linişti Toader. 
Goliţi hambarele și luaţi tot ce vă trebuie, că din pământul şi munculiță 
noastră au fost adunate toate astea. Ne-a supt ca o lipitoare, spurcăciunea! 
Asta-i porunca lui lon-vodă, ca să ne facem singuri dreptate. Până una-alta, 
vom lua iar calea codrului, că acolo-i casa noastră până la primăvară. 

Cu toţii încuviințară spusele lui Toader, socotit fără tăgadă drept 
căpetenia lor. 

— La pădure, fraților! La noi acasă! strigau care mai de care, 
năpustindu-se asupra coşarelor şi acareturilor boiereşti. 

Abia după ce luară cu ei tot ce socotiră a le fi de trebuinţă, lungul şir al 
băjenarilor se pierdu în depărtare. Toader porunci aprinderea a tot ceea ce 


mai rămăsese, străjuind, împreună cu câţiva flăcăi, ca nici urmă să nu mai 
rămână din conacul comisului Melinte. 

— La primăvară om băga plugurile peste locul ăsta blestemat şi 
binecuvântarea muncii îi va spăla păcatele, mormăi Toader ca pentru sine și 
dădu să plece. 

Atunci îşi zări nevasta, pe care o credea rămasă acasă. 

— Doar n-ai fost aici toată noaptea?! se miră el. 

— Ba cum de nu, bădiță? Da’ ce, eu n-aveam nimic de răzbunat? se 
alintă Profiriţa. 

— Ei, păi aşa putem spune că ne-am răcorit amândoi, zâmbi Toader 
cuprinzând-o pe după umeri. 

— De bună-seamă, se lipi fata de el, şi tocmai bine, fiindcă am a-ţi da 
o veste: ai să fii tată! 

A trebuit să-i mai spună o dată, pentru ca Toader să se încredinţeze că 
n-a înţeles greșit, după care dădu un chiot de bucurie haiducește, făcându-i 
pe mulți să se întoarcă din drum, ba strângând mâna pe furcă, neștiind ce se 
întâmplase. 

— O să am un flăcău, spuse el mai domolit către cei de lângă el. 

— Aşa să fie! răspunseră tovarășii lui şi-l săltară pe braţe, în vreme ce 
Profiriţa îşi mușca sfioasă colțul broboadei, plecându-și privirea. 

CASTELUL DIN UIOARA 


LUMINA ZILEI PĂTRUNDEA CU ZGÂRCENIE prin ferestruica 
zăbrelită de deasupra capului. Osteneala şi mai cu seamă lipsa de aer cât 
stătuse înghesuit în sac îl făcuseră să nu se mai poată ţine dârz şi, fie că-și 
pierduse simţirea, fie că, adormise, nu şi-a mai dat seama când a fost cărat 
prin hrubă. Acum, deschizând de-a binelea ochii, bănui că trebuie să se afle 
pe undeva în castelul acela al lui Teleki, despre care se vorbise la 
Micoșlaca, desigur într-o pivniţă, dacă nu chiar temniţă. Îi păru însă bine că 
nu mai fusese cetluit şi că se putea mișca în voie, măcar că odaia era cam 
strâmtă şi cu miros puternic de mucegai. Aducându-și aminte de cele 
petrecute, nu se îndoia că zilele îi erau numărate, de nu va încerca fără 
zăbavă să scape. Zărind un codru de pâine lângă un ulcior cu apă, căpătă 
dintr-odată mai mult curaj. Cel puţin n-aveau de gând să-l lase să piară de 
foame și de sete. Începu să mestece pe îndelete şi să soarbă câte o 
înghițitură, știind că nu era bine să se lăcomească după un post așa 
îndelungat. Adevărat că pâinea era cam cleioasă şi acră, însă nespus de 
trebuitoare, dacă voia să se împotrivească morţii. 

Uşa de stejar, ferecată, nu putea fi spartă cu nici un chip, așa că-și mută 
gândul de la ea, dar nici ferestruica nu-i dădea vreo speranţă, fiind şi ea prea 
înaltă ca să poată ajunge la ea, şi prea mică spre a se putea strecura prin ea. 
Oricum, temniţa i se păru mai omenească decât cea pe care i-o hărăzise 
Iulia... Of! Îşi jurase să nu se mai gândească la ea, dar era cu neputinţă, căci 
era cuprins de un cumplit dor de răzbunare. Cu mâinile lui ar fi vrut s-o 
strângă de gât şi să-i soarbă groaza din ochii speriaţi, când avea să-și dea 
duhul. Da! Trebuia să mai dea o dată faţă! 

Un scârțâit de ușă, alături, îl făcu să tragă cu urechea, şi desluşi vocea 
unui bărbat: „Jesus-Maria! Sâneftă, doar n-ai bolunzit?! Te pomenești că ai 
vrut să te spânzuri?!” 

Marcu tresări. „Asta nu-i rău!” îşi zise, frecându-și palmele bucuros. 
Se îngrijoră însă, dându-și seama că nefericita ar fi vrut să-și curme firul 
vieţii. Dar aceeaşi voce urmă: „Tu, copilă, ia și mănâncă ceva că ţi s-o usca 
inima-n tine de neputinţă. Nu te amări dintr-atâta, că aşa-i de când îi 
lumea.” 


Se vedea cât-colo că paznicul care-i vorbea era un ungur ce trăise 
printre români, de le cunoştea atât de bine graiul. Ba i se simţea în glas și 
oarecare mângâiere, povăţuind-o mai departe: „Nu faci bine că-l mânii pe 
domnul conte, că din câte am aflat are de gând să te sloboadă. No, hai și 
mâncă!” Nici de data asta însă nu se auzi vreun răspuns. 

După ce scârțâitul ușii îi dădu de ştire că păzitorul plecase, îi păru rău 
că nu s-a repezit cu pumnii în ușă să-l facă să treacă și pe la el, dar pe urmă 
îşi zise: „Mai bine să vorbesc și eu cu Sânefta.” Se apropie de gaura cheii și 
începu să strige: „Sâneftăăă! Sâneftăăă! Mă auzi?” Mai încercă de câteva 
ori, dar nici un răspuns. 

Aşteptă o vreme proptit de pervazul ușii, nădăjduind să fie şi el 
cercetat de careva, barem când i se va aduce pâinea şi apa, dar zadarnic. 
Nimic nu se mai auzi o bucată de vreme, în afară de chițcăitul guzganilor, 
care mişunau prin apropiere. De-ar fi avut la îndemână măcar un par ori o 
scândură, așa slăbit cum era, i-ar fi prins bine. Așternutul lui însă era un braţ 
de paie mucede și nimic mai mult. 

După o vreme auzi nişte paşi, şi i se părură că erau mai mulţi. „Acum 
vin după mine!” se învioră el, neștiind dacă trebuia să se bucure ori nu. Se 
înşelase însă, căci veniseră tot la fată, şi auzi din nou vocea îmbietoare a 
paznicului: „No, uite c-a venit și nana Varvara, ca să vezi că nu-ți vrem 
răul!” îndată se auzi și vocea femeii: „la, draga mamii, și îmbucă, să prinzi 
putere ca să poţi merge acasă. Domnu” conte a făgăduit că-ți dă drumul de 
îndată ce poţi merge pe picioare. i-o da şi câteva iugăre de pământ și 
cercei și inele, numai să te împace, că aşa-i legea de când mă știu: stăpânu” 
face ce pofteşte cu fetele de sub porunca lui. No, ia şi mănâncă, barem o 
bucată de carne!” 

„Hm! Vor s-o prosteasca îmbiind-o cu mâncare buna şi făgăduieli 
mincinoase, numai s-o scoată de acolo fără larmă și s-o arunce în Murăş...” 
îşi zise Marcu îngrijorat. „Cine ştie cum se va fi priponit biata fată, de nu 
cutează s-o tragă cu sila?” Nu se mai îndoia că dacă voiau s-o hrănească, 
dacă nu era numai o amăgeală, însemna că porunca era s-o întremeze ca s-o 
trimită la groful celălalt, de peste râu. Oricum, voia să-i dea de ştire fetei că 
avea în preajmă şi un prieten, pe care s-ar fi putut bizui. Nu trebuia să 
moară! 

Mai bine de un ceas zăboviră cei doi în preajma Sâneftei, dar fără a 
izbuti să scoată o vorbă din gura ei. Și poate că ar mai fi încercat, de nu s-ar 
fi auzit vocea unei slujnice, care le strigă în gura mare: „A poruncit domnu” 


conte s-o scoateţi cum veţi ști, s-o îmbrăcaţi cu haine curate și până-n seară 
să fie gata de drum.” „No, văzut-ai, Sâneftă? se auzi vocea paznicului. 
Mergi acasă!” 

Pe Marcu îl bătu gândul să strige şi el ceva către fată, dar stătu la 
îndoială ca nu cumva să-i cășuneze vreun rău, aflând Teleki că mai ştia şi 
altul de soarta victimei. Ca un cui roșu îi străbătu mintea sfatul lui Agnes, 
care-i cerea contelui să se scape de ţărancă fără a i se mai da de urmă, aşa 
că nu putea fi vorba s-o libereze. Se repezi la gaura cheii şi răcni: 

— Nu te duce, Sâneftă, că vor să te ucidă! Eu sunt prieten cu Mihai și 
cu Florea. Ai încredere în mine şi rămâi pe loc! 

— 'Ține-ţi gura! strigă furios temnicerul. 

Apoi se auzi trântindu-se ușa, semn că intraseră la Sânefta. La scurtă 
vreme răzbătură strigătele de spaimă pe care le scotea biata copilă, târâtă 
afară cu sila. Sudălmile şi amenințările lui Marcu rămaseră fără nici un 
răspuns. Îşi muşcă buzele înciudat, neștiind ce să mai facă. Barem de-ar mai 
fi tinut-o în viață până ar fi reuşit el să scape, şi ar fi adus toată suflarea din 
Ciunga peste ticălosul conte... 

Crezu că trecuse de miezul nopţii când auzi iarăşi pașii temnicerului, 
care se opriră în dreptul lui. Pe dată se lipi de perete aşteptându-l să intre, 
dar precautul paznic nu deschise decât numai atât cât să-i încape braţul în 
care ţinea pâinea și ulciorul eu apă. Nu mai aşteptă, ci se repezi apucându-i 
mâna ca într-un cleşte și răsucind-o, mai s-o frângă. Omul scoase un urlet 
de durere şi se prăvăli la pământ, iar Marcu întinse spre el mâna cealaltă și 
îl apucă de gât. 

— Dacă mai strigi, îi zise el pe ungurește, numai mort te-or mai scoate 
din ghearele mele. Ai priceput? Dă-mi cheile! 

— Sunt la brâu, gâfâi paznicul. 

— Bagă de seamă că eu n-am nimic de pierdut dacă te gâtui, însă îţi 
dăruiesc viața, de mă scoţi îndată de aici. 

— N-am cum. Află stăpânu”, şi mă jupoaie... 

— Asta nu se ştie, dar eu de bună-seamă că-ţi vin de hac. N-am vreme 
de pierdut, şi te voi răsplăti împărătește! Primeşti? 

După o clipă de chibzuire, temnicerul îi răspunse în șoaptă: 

— Primesc, dar să nu faci altcum decât ţi-oi spune eu... Marcu slăbi 
strânsoarea şi putu să-și dea seama că cel de sub el era un bătrân, aşa că-l 
lăsă liber să se scoale. 

— Ascultă, moșule, cum îţi zice? 


— Bartha Antal. 

— No, Antal-baci, socot că ai muiere şi copii, pe care vrei să-i mai 
vezi cândva. 

— Dreptu-i! 

— Atunci să faci cum spun eu, şi de mă scoţi pe malul Murășului, m-oi 
descurca de unul singur. Apoi te întorci și te prefaci că ai fost lovit de mine 
pierzându-ţi simţirea și nu ştii cum am ieșit. De mâine încolo ia-mi urma la 
Ciunga, și mare îţi va fi răsplata. 

Omul dădu din cap a încuviinţare, iar Marcu îi adăugă spre ştiinţă că 
dacă avea să-l înșele îi va sări în spate. Nu mai aprinse nici făclia, căci 
temnicerul cunoştea bine scările, în vreme ce Marcu, după atâta stat în 
întuneric, se descurca acum cu ușurință. În capul treptelor, bătrânul se dădu 
într-o parte și-i arătă să descuie o ușă, întinzându-i cheile ce le ţinea asupra 
lui. 

— Pe aici, dar eu nu merg mai departe, orice ar fi! 

— Unde duce? întrebă Marcu în şoaptă. 

— Într-o odaie cu ferestre mari către grădină, şi de acolo pe malul 
apei. 

— Bine şi-aşa. Mulţumesc, şi nu uita să mă cauţi cum am vorbit, că 
acuma n-am nici un ban asupra mea. 

— Bine, bine! mormăi Antal-baci şi plecă zorit. 

Marca rămase o clipă cu ochii după el, apoi deschise uşa cu mare 
băgare de seamă, pomenindu-se într-o încăpere mare şi cam întunecată. El 
credea că se aflau în plină noapte, dar de fapt mai erau aproape trei ceasuri 
până la miezul nopții şi, la masa din mijlocul odăii, contele Teleki încă se 
mai afla la cină. Din fericire era aşezat cu spatele către ușă, însă auzi că 
intrase cineva și zise: 

— ErzSsy, mai vreau de băut. 

Mușca de zor dintr-o pulpă de pui şi n-avea cum să-și închipuie că 
putea fi altcineva în odaie, în afara slujnicei amintite. 

În schimb Marcu își dădu seama că ticălosul de paznic îl amăgise, 
vârându-l într-o capcană din care nu mai putea da înapoi. Nu-i rămânea 
decât să lovească el cel dintâi, și pe neaşteptate. Se apropie tiptil de jilțul 
contelui şi când îi veni la îndemână îl izbi fulgerător cu capul de masă, încât 
acesta rămase cu nasul în farfurie. Îl apucă apoi de chică şi-i săltă faţa 
năclăită de sângele ce-l podidise, iar cu cealaltă mână îi propti în beregată 
frigarea în care încă se mai aflau înfipte nişte rămășițe din pui. 


Curând se auziră paşi zoriţi și câteva bătăi în ușă. 

— Păţit-aţi ceva, înălțimea voastră? întrebă o voce respectuoasă de 
afară, căci deşi ușa era descuiată nimeni în afară de Erzsi nu cuteza să intre, 
ştiindu-l pe stăpân la masă. 

Marcu îl îmboldi cu ţepuşa şi-i porunci în șoaptă: 

— Zi-le să-și vadă de treabă și nu care cumva să intre aici, de vrei să 
nu te străpung! 

Venindu-şi cu greu în fire, Teleki pricepu că Marcu n-ar fi pregetat s-o 
facă dacă nu i se supunea, şi se grăbi să-l asculte. 

— N-am nimic! Plecaţi de acolo! 

Abia atunci răsuflă Marcu ușurat şi ochii i se opriră pe rămășiţa de 
friptură căzută pe masă. Întinse mâna spre ea cu iuţeala înfometatului, 
numai că nu se așeză în scaun şi nici nu luă țepuşa de la gâtul contelui. 

— Mie îmi place puiul ceva mai bine fript, dar la nevoie mănâncă 
omul ce apucă, rânji Marcu mestecând de zor. 

— Pentru Dumnezeu... Ce vrei să faci acum? scânci Teleki. 

— Asta-i bună! Pot a-ţi spune că nu mi-a plăcut felul în care am fost 
găzduit aici și că vreau să plec. 

— Cum ai scăpat? 

— Antal-baci m-a ajutat, răspunse Marcu luminat de anume gând. 

— Nemernicul! Și eu care aveam atâta încredere în el... Îl biciuiesc și- 
| închid pe vecie, ticălosul! 

— De altfel tot el i-a spus şi Sâneftei că ai de gând s-o arunci în 
Murăş. 

— Am să-l ucid pe porcul ăsta... 

— Dar ai înecat fata? nu-i dădu răgaz Marcu. Întrebarea îl lămuri pe 
Teleki că bănăţeanul nu știa de soarta ei şi răspunse pe dată. 

— Nu-i adevărat! Am lăsat-o să plece acasă. 

— Aşadar n-ai ascultat sfatul contesei Agnes... Imre dragă! 

Îl tutuia cu neobrăzare, dar contele nici nu băgă de seamă și de altfel 
nici n-ar fi putut să facă nimic. 

— Ce-ai de gând? 

— Să te ucid, vezi-bine, de nu mă asculţi. Te credeam mai chibzuit, 
dar luându-te după capul lui Agnes te-ai băgat unde nu-ţi fierbe oala. Nu 
cumva te-ai mâniat că m-ai găsit la lulia?... Află că mai îndreptăţit eram eu 
să mă aflu acolo, câtă vreme mie mi-a fost drăguță mai înainte. Eu am fost 
cel dintâi şi pot să jur că nu mi-a părut rău... 


Teleki holbă ochii, nevenindu-i a crede. Își aminti însă că şi el se 
întrebase ce să caute olahul la Micoșlaca, dacă nu s-ar fi cunoscut mai 
dinainte? 

Marcu însă nu-i dădu timp de gândire, împinse uşor frigarea spre 
beregata contelui și spuse mai departe: 

— Acuma vezi că vom trece printre slugile tale, şi de faci vreun semn 
nesăbuit îți înfig țţepușa în grumaz! Dacă ești cuminte însă, te las cu viaţă. 

— Ce trebuie să fac? oftă contele, dând semne că nu mai suporta să 
stea țintuit în scaun. 

— Ei, aşa te vreau, Imre dragă! Dă poruncă să fie trasă caleașca la 
scară și să le spui slugilor tale să nu cumva să-ți ia urma. 

— Unde vrei să mă duci? 

— Acasă la Sânefta, ca să... 

— Asta nu! se împotrivi Teleki, albindu-se de spaimă. 

— Pentru ce, prietene? Nu cumva ţi-o fi teamă de neamurile ei? E 
adevărat că noi, olahii, suntem cam fără milă în asemenea cazuri, dar tu ai 
lăsat-o teafără în ciuda sfatului şi au batjocorit-o. 

— Nu! Te rog, nu! se ruga cu umilinţa contele. Mai bine ucide-mă aici 
pe dată. 

Văzându-l îngrozit de cele ce-ar putea păţi, Marcu se gândi că 
împotrivirea lui Teleki ar fi putut să dăuneze fugii lui de acolo, așa că se 
prefăcu înduplecat. 

— Bine! Am să te duc în altă parte, dar până atunci fă bine și întoarce- 
te şi hai să tragi perdeaua aceea mare de la fereastră. Apoi o faci fâșii ca să 
te leg... 

— Nu-i de trebuinţă, se repezi Teleki. Merg de bună voie! 

— Fă cum îţi spun eu şi pe urmă poţi să mergi de bună voie! 

Contele se supuse ascultător şi sub ameninţarea ţepușei făcu tot ce i se 
poruncise, după care se lăsă legat ca un berbec. 

— No, acum putem purcede la drum, domnule conte, și dacă eşti 
cuminte poate că am să te duc chiar la lulișca, s-o pupi undeva, iar de te 
paşte vreun gând rău... au să se îngrașe peştii din hoitul tău. 

leşiră aşa sub ochii înmărmuriţi ai slujitorilor, dar cel mai năucit era 
temnicerul, văzându-și stăpânul legat. 

— Mulţam fain, Antal-baci! rânji Marcu zărindu-l. De nu mă ajutai, n- 
aş fi pus mâna pe un vânat de soi ca ăsta. 


Bătrânul nu pricepu tâlcul acestor vorbe, dar ceilalți se și năpustiră 
asupra lui, aplicându-i o bătaie în toată legea. 

Văzându-se astfel, răzbunat pe vicleanul temnicer care voise a-l da 
pierzaniei, Marcu îl îmboldi pe conte în rădvan, ca și cum nimic nu s-ar fi 
întâmplat, și porunci vizitiului să se îndrepte spre Micoșlaca. 

Auzindu-l, lui Teleki îi mai veni inima la loc și cuteză chiar să-l 
înfrunte: 

— Bănuiesc că ştii ce ai să păţeşti pentru fapta asta. Alteţa-sa te va 
ridica în furci şi... 

— Oricum, ar fi mai bine decât să mor de sete, sau cine ştie ce moarte 
cruntă m-ar fi așteptat rămânând la tine, așa după cum te lăudai contesei 
Agnes. 

— N-aveam de gând să te ucid. 

— Se-nţelege! Agnes îţi poruncise doar să mă ţii pe mâncare și 
băutură, însă tu n-ai prea înţeles că nu cu pâine și apa, cum ai vrut s-o faci. 
Ce m-ar fi aşteptat mai pe urmă... 

— Ţi-aş fi dat dramul! 

— Aşa voi face şi eu, dar numai dacă vei fi cuminte... Luna răsărise pe 
dealul de către Ciunga, scăldând întreaga fire într-o lumină de argint. Câţiva 
norișori mai întunecaţi se îndreptau spre Cheile Turzii, trecând nepăsători 
peste fâșia lăptoasă a Mureşului. O boare rece sufla dinspre pădurea de 
brazi de pe Banta, când rădvanul cu cei doi călători se opri pe culmea 
Hagăului, spre uimirea contelui. 

— Întoarce-te acasă! porunci Marcu vizitiului. Noi vom merge pe jos, 
ca să mai luăm aer. 

Omul se uită nedumerit către stăpânul său și, văzând că nu-i zice 
altcum, întoarse pe dată şi o luă înapoi. 

UCIGAŞ CIUDAT 


ALTEŢA-SA BETHLEN GABOR îşi făcuse obicei ca la începutul 
fiecărei primăveri să-și petreacă vreo zece zile la Geress, unde avea o 
moșie, spre a mai uita de grijile domniei. lată însă că în acest an, 1618, nu 
s-a mai îndemnat la drum și vădea atâta îngrijorare, încât întreaga curte se 
mira. Principesa Suzana și copiii plecaseră încă de cum plesniseră mugurii 
copacilor, dar luminăţia-sa nici gând, rămânea zile întregi în odaia de lucru. 
Primea și trimitea tot felul de scrisori și clacări. Din această pricină, oștenii 
care trebuiau să-l aibă în pază aveau mari greutăţi, neştiind pe care să-l 
îngăduie mai curând să se înfățișeze stăpânului. Totuşi, contele Ugrai, cel 
mai de credință sfetnic al măriei-sale, poruncise să fie mereu câte doi 
halebardieri în faţa uşii, ca să nu pătrundă nimeni înarmat în încăperea 
prințului. 

Ştia contele că Bethlen nu era iubit de oamenii habsburgilor, fiindcă nu 
îngăduia ca ţara Transilvaniei să fie supusă poftelor lor, și-l bârfeau în fel şi 
chip pe la curţile străine, chiar şi la Înalta Poartă. Se înţelege că cele mai 
multe erau scorneli, dar, oricum, bine nu-i făceau. Mai cu seamă papistașii 
erau cei mai înrăiţi, căci nu vedeau cu ochi buni faptul că prinţul îi susținea 
pe calvinişti, primejduind averile și slujbele celor mai îndărătnici catolici. 
Toţi aceşti clevetitori ar fi fost nespus de fericiți dacă Bethlen n-ar mai fi 
rămas în scaun. 

Serenisima alteță îşi amintea însă prea bine cum se purtaseră austriecii 
cu olahul Mihai, care se încrezuse în ei, iar el n-avea poftă să păţească la 
fel. Îşi dădea seama că numai o ţară mare şi puternică s-ar fi putut împotrivi 
habsburgilor, și Transilvania, împreună cu celelalte ţări olahe de peste 
munte, ar fi fost în stare. Nu-i vorbă că şi Mihai înțelesese asta la vremea 
lui, dar se lăsase amăgit de făgăduielile împăratului creştin, ridicându-se 
contra asupritorilor crucii. Toată lumea își aducea aminte de nefericitul 
sfârşit al viteazului domn, pe câmpia Turzii, și Bethlen n-avea decât să tragă 
învățăminte ce însemna prietenia austriecilor. Se pare că turcii nu erau atât 
de lacomi ca și vecinii din asfinţit, şi pentru aceasta prinţul era hotărât să se 
arate pe față, deocamdată, drept supusul lor credincios. Din asta i s-a tras şi 
vorba rea că ar fi fost o slugă prea plecată sultanului, dar el ţinea mai întâi 


la ţara lui, pe care o voia puternică şi neatârnată, cât era cu putință pe 
atunci. De altceva nici nu-i păsa, iar cine-l îndrăgea o făcea tocmai pentru 
că poftea binele locuitorilor acestor meleaguri. 

Acum, în această primăvară, începe şi lupta hulpavilor habsburgi cu 
cei ce li se împotriveau, prima lovitură primind-o chiar în inima împărăției 
loril!. Viteazul conte Thum din Boemia îşi pregătise oaste, chipurile, 
împotriva turcilor, dar Bethlen știa în taină că sabia va fi scoasă contra 
austriecilor, de cum se va ivi prilejul. Înțelegerea era ca și Bethlen să se 
alăture răscoalei boemilor şi abia mai pe urmă să-l înștiințeze și pe sultan, 
care n-ar fi avut nimic de spus dacă dușmanul dintotdeauna al Semilunei ar 
fi fost doborât, or cel puţin slăbit. 

Era o frumoasă zi de florar. Prin fereastra deschisă intrau miresmele 
primăverii, odată cu zumzetul albinelor şi ciripitul voios al păsărelelor, dar 
o pâclă tremurătoare acoperea toată valea Mureşului, până unde făcea cotul 
către Deva, ba se întindea şi pe valea Sebeșului, pierzându-se printre 
dealuri. Bethlen se uita adesea la tumul bisericii papistăseşti, a cărui 
vechime sfida veacurile, iar crucea din vârf îi amintea întruna că învăţătura 
luminatului Calvin nu biruise în ţară. Drept e că cei mai mulți locuitori ai 
țării erau schismatici olahi, pe care se gândea să-i atragă la noua credinţă şi 
nu cu biciul, cum făceau iezuiții ori dominicanii, ci cu duhul blândeţii, 
fiindu-i bine cunoscută cerbicia acestui neam străvechi. Pentru aceea și 
poruncise ca popii olahilor să nu mai fie socotiți iobagi. Mai mult chiar, 
hotărâse să-i sprijine cu tipărituri pe limba lor, căci până acum fuseseră siliți 
să slujească slavoneşte, nepricepând măcar o boabă din această limbă. 

Dar nu toţi înţeleseseră gândul cel bun al prinţului și mulţi dintre 
vechii lui prieteni îi făceau încurcături, neîmplinindu-i voia. Atunci ce să 
mai spunem de dușmani?! Unul dintre cei cu care copilărise, și se aveau ca 
fraţii, era și baronul Naday Gyula, pe care-l chemase acum la Bălgrad, spre 
a-i cere socoteală. Tocmai la el îi era gândul când pajul îl vesti despre 
sosirea acestuia. 

— Să poftească! se înveseli pe dată Bethlen, dar îşi ascunse 
mulțumirea. 

Groful era mare cât un taur, încăpățânat ca un berbec, însă bun la suflet 
cu toată lumea, măcar că puţini ar fi fost cei care l-ar fi întrecut în 
lăudăroșenie. Sosirea lui în cetatea de scaun nu mira pe nimeni, fiindcă 
destul de des îşi făcea drum pe la principe fără a-i cere nimic, ci numai din 
plăcerea de a-l mai vedea, şi pentru acest fapt Bethlen îl îndrăgea și mai 


tare. Veselia lui Naday era molipsitoare și prinţul petrecea alături de el 
întotdeauna clipe de voioșie. 

— Alteță serenisimă! se înclină baronul, dar cu vădită greutate, din 
pricina osânzei. Cea mai supusă slugă a măriei-tale! 

— N-aş zice, răspunse Bethlen, abia ţinându-și râsul. Se vede că n-ai 
văzut cât de mult se pleacă în fața mea chiar și cei nu prea umili supuși ai 
mei. 

— Burta, alteță! Afurisita asta de povară, se dezvinovăţi Naday. Cu 
sufletul, însă nu cred să mai fie altul asemenea mie. 

— Vorbe, Gyula, vorbe! Nu vrei să asculți nicicum şi mai cu seamă nu 
vrei să mă sprijini în ce vreau să fac. 

— Să mă trăsnească... 

— Nu te jura, că tocmai despre cele sfinte este vorba, i-o reteză 
Bethlen. Pentru ce-i asupreşti pe popii schismatici? 

— Asta era?! se lumină la față baronul. No, lasă că nici ei nu vor să fie 
slobozi, fiindcă n-au unde se duce, alteță. Dar, ca să nu-ţi fie cu supărare, de 
cum mă-ntorc le dau drumul și, dacă poftești măria-ta, le dau și câteva 
iugăre... băga-sar dracu-n ei! 

— Nici chiar așa, frate Gyula! Tu nu m-ai înţeles, de altfel ca și 
ceilalți. Nu poftesc să fac din ei nemeşi, ci doar să nu mai fie iobagi. Mai 
bine zis, să nu mai fie scoși la corvoadă laolaltă cu șerbii și nici biruri să nu 
mai dea asemenea lor. Sunt puţini şi nu pierzi mare lucru, în schimb le 
câştigi dragostea şi credința. Mai au trebuință și de puţină învăţătură de 
carte, dar să le luminăm mintea după voia noastră. Pentru aceea am poruncit 
tipărituri pe limba lor, ca să-i câştigăm la legea noastră şi să putem clădi o 
ţară mare și puternică. 

— Cu popii?! 

— Şi cu ei, dar mai cu seamă cu toți credincioşii care le ascultă 
cuvântul. 

— O turmă de proști?!... 

— Oarecum însă şi din vina noastră, fiindcă așa am vrut să-i ţinem, 
neîngăduindu-le nici măcar să sufle. Dar sunt tare mulţi, Gyula dragă, și de- 
i atragem de partea noastră n-am avea a ne mai teme de nimeni. Fraţii lor de 
peste munte s-or îmbulzi să ni se supună, când or vedea că celor de aici le- 
am făcut un trai mai omenesc. 

— Dar cum să-i slobozi, când la tot pasul dai peste olahi? Nu ne vor 
face pe noi slugi în locul lor? se îndârji baronul. 


— Ei, vezi, tocmai ce-ţi spuneam. Judeci și tu cam îngust, prietene 
Gyula. Eu nu zic să-i lăsăm de capul lor, ci să-i facem să-și lepede credinţa 
şi limba. Nu cunoşti pe atâţia ce se trag din olahi? Dragffy, Kendeffy și 
mulţi alţii, de nu-i fi chiar şi tu sămânță de-a lor... 

— Ferit-a sfântul! se scutură baronul. Strămoșul meu a fost scutierul 
regelui Ludovic cel Mare. 

— Şi nu putea fi olah? zâmbi prinţul. 

Naday se prefăcu a nu auzi şi schimbă vorba. 

— lată, eu vreau să dovedesc cât ţin la măria-ta şi-ţi fac hatârul să 
slobod popii, după cum ti-i voia, măcar că nu m-oi dumeri eu prea curând 
dacă fac bine, ori ba. 

— Așa-mi placi, Gyula dragă! Tot bunul meu prieten ai rămas, ca și-n 
alte dăți. la spune-mi ce mai fac ai tăi? 

— Mulţam lui Dumnezeu, sunt sănătoşi şi... grași ca mine, râse 
baronul săltându-şi pântecul. Însă eu am venit la măria-ta cu o treabă, dar 
iacă m-am luat cu vorba și am uitat. 

— Tu la mine cu o dorință?! Dar când s-a mai pomenit? 

— Apăi, chiar astăzi. 

— Spune, și pe dată poruncesc... 

— Să vezi, alteţă, îi luă vorba din gură Naday, uitând deosebirea dintre 
ei. Mai zilele trecute, pe când mă aflam la Turda, am dat peste un călător 
tare cumsecade. Mai bine zis el a dat peste mine, şi am pornit amândoi 
tovarăși de drum. Mi-a povestit vrute și nevrute, pe unde s-a perindat, ba 
chiar şi despre întâmplarea de la Praga cu sfetnicii aruncaţi pe fereastră... 

— Ce întâmplare”?! 

— O să ţi-o spună chiar el, fiindcă l-am adus aici... 

— Cu tine? 

— Stai să vezi, înălțimea-ta, o luă domol Naday. Nu era să vină să dea 
buzna la curte, aşa că l-am poftit la mine, că l-am îndrăgit și i-am făgăduit 
să-i înlesnesc să ajungă la picioarele măriei-tale. 

— Are vreo plângere? 

— Drept să-ţi spun, nu-mi aduc aminte, dat dacă-i îngădui să se 
înfățişeze, are să-ți spună el însuși. Se pare că ar pofti numai să te vadă, ca 
să se poată lăuda mai apoi, pe unde va merge, că a vorbit cu măreţul 
principe al Transilvaniei. 

— De unde zici că este? 

— Din ţara nemţească, însă nu știu de unde anume. 


— Ungur? 

— Vezi-bine, că altminteri cum ne-am fi înțeles? 

— Măi Gyula, tot copil ai rămas! Ai un suflet gata să-şi vândă și 
cămașa de pe el pentru altul, numai cu popii tăi te porţi altcum, făcu 
Bethlen, bătându-l prietenește pe umăr. 

— No, bată-i precista! Lasă c-ai să vezi ce bine au s-o ducă de azi 
încolo, răspunse Naday rușinat. Dar ia spune-mi, îl primeşti? 

— Pe cine? 

— Pe prietenul despre care ţi-am vorbit adineaori. 

— De vreme ce spui că-i prietenul tău, mai încape vorbă? Ştii cumva 
şi cum îl cheamă? 

Groful se fistici, bâlbâi un nume, apoi mărturisi cinstit: 

— lartă-mă, alteţă, că de spus mi-a spus, dar am uitat. 

— Asta zic şi eu prietenie! râse prințul. Dar pe mine mai știi cum mă 
cheamă? 

— Nooo!... se ruşină baronul. 

— Du-te şi adă-l! De eşti tu cu el, n-are să se împotrivească nimeni, 
fiindcă de la o vreme Jeno a împânzit casa cu străjeri. 

Naday dădu să iasă, dar se izbi nas în nas cu Ugrai. 

— Ia te uită... pe cine văd! făcu el bucuros. Jeno dragă, mi-o ciudă pe 
tine că nu îmbătrânești deloc. 

— Asta se întâmplă fiindcă eu n-am timp. Tu te plimbi cu cine vrei și 
pe unde ţi-i voia... 

— În schimb tu, Jeno, eşti silit să asculţi poruncile mele. Asta ai vrut 
să spui, nu-i aşa? se băgă în vorbă Bethlen. 

— Nici gând a mă plânge, alteța-voastră, însă vrăjmaşii, din afară şi 
dinăuntru, nu ne îngăduie, nici chiar pe măria-ta, să suflăm barem o 
săptămână. Venisem să-i spun înălțimii-voastre că a sosit un olăcar de la 
Praga. 

— Bănuiesc să aibă veşti deosebite, dar vezi că i-am făgăduit lui Gyula 
să stau de vorbă o clipă cu un „prieten” de-al lui, găsit în drum. Vrea numai 
să mă vadă, și îşi făcea griji cum să ajungă la mine, dar l-a ajutat Gyula. 
Deci mai întâi acela, şi pe urmă olăcarul tău. 

Contele ridică sprâncenele a mirare, apoi întrebă îngrijorat: 

— Dar pe cine aduci, Naday? Vreun cunoscut de-al tău? 

— N-ai teamă, zise prinţul. Din câte mi-a spus, este vorba de un 
vântură-lume ce se va fuduli că a stat de vorbă cu mine. Nici nu văd pentru 


ce ar fi rău să se mai ştie şi despre mine câte ceva prin Europa... 

— Ciudat! mormăi Ugrai. Cu îngăduinţa alteței-voastre, am să 
poruncesc să fie căutat de arme. 

— Mă rog, dacă aşa mă socoteşti tu, ca pe o muiere fricoasă ce nu ştie 
să se apere... zâmbi principele. 

— Nu asta am vrut să spun, alteță serenisimă, însă, dacă de Naday nu 
mă feresc, străinul poate fi primejdios. 

— O să fim trei împotriva unuia singur, chiar de-ar fi să-l lași să intre 
înarmat până-n dinţi, adăugă Bethlen. 

Ugrai dădu din umeri și ieși împreună cu Naday, poruncind ca 
„prietenul” baronului să fie deposedat de ori ce fel de sculă ce ar fi putut fi 
folosită ca armă. Asta n-a prea fost pe gustul grofului, care în semn de 
nemulțumire și-a lăsat şi el spada. 

Străinul era un bărbat voinic, cam trecut de prima tinerețe, da” încă în 
putere. Înveșmântat numai în catifea neagră, cu horbota albă la gât, părea a 
fi mai curând frânc, decât ungur, fie el şi din ţara nemţească. Mustaţa „în 
furculiță” și bărbiţa retezată foarte scurt, de sub buză, îl făceau să arate ca 
un oștean de la curtea regelui Franţei, căci de acolo venise acest obicei. 

— Numele meu este Zolnay Arpad, rosti el într-o curată limbă 
ungurească. Sunt nobil și stăpânesc pământuri în preajma Rozsyavei, de sub 
oblăduirea regelui nostru, împărat al germanilor, slăvitul Mathyas de 
Habsburg. 

— Mă bucur să te cunosc, cavalere! răspunse prințul, nădăjduind că 
străinul va fi avut vreun cuvânt de taină, vreo solie ce trebuia să-i vină de 
prin părțile Boemiei. De vrei să fim singuri, află că nu mă feresc de 
prietenii mei, aici de față, așa că poţi vorbi. 

Ugrai îl cercetă pe străin, care nu părea primejdios, mai cu seamă că nu 
mai avea asupra lui nici o armă. Liniştit în privinţa asta și crezând că totuşi 
se va spune ceva ce nu trebuie auzit de urechile altora, ceru îngăduinţa să-l 
caute pe olăcarul praghez. 

— Să vii repede! porunci prinţul nerăbdător. 

— Negreșit! răspunse contele. Apăi și tu, Gyula, ai putea să mă 
însoțeşti, adăugă el către grof, dar acesta se împotrivi: 

— Ba eu rămân, că alteţa-sa nu se fereşte de mine, doar ai auzit. 

Bethlen zâmbi cu bunăvoință şi se apropie de fereastră, în vreme ce 
Zolnay se trase din dreptul ușii, spre a-i face loc să iasă Ugrai. Nimerise, 


astfel, lângă panoplia cu arme din perete, dar nimeni nu s-a gândit la vreo 
primejdie, iar principele se afla în partea cealaltă a încăperii. 

— Acuma poţi vorbi liniştit! se întoarse acesta către străin. Ce 
pofteşti? 

— Eu?! se miră Zolnay. Nu vreau nimic! Dumnealui, domnul baron m- 
a poftit să mă înfăţișez... 

— Cuum?! sări Naday. Ce înseamnă asta? 

Cu iuțeala fulgerului, străinul smulse un frumos stilet venețian din 
panoplie şi, din întoarcere, îl aruncă direct spre pieptul prinţului, dovadă că 
îşi măsurase dinainte ţinta, cu multă dibăcie. Însă baronul se aruncase la 
vreme în faţa lui, primind el lovitura ucigașă, în inima sa credincioasă. 
Bethlen căută să-l susțină pe uriaşul Naday, dar nu izbuti și acesta se prăvăli 
ca o cârpă, în vreme ce Zolnay înșfăcase o spadă și era gata de atac. 

— Strajăăă! răcni principele şi apucă un sfeșnic drept armă de apărare. 

Uşa se deschise pe dată şi cei doi oșteni dădură năvală, dar și Ugrai 
odată cu ei. Zolnay se trase într-un ungher așteptând să fie atacat și să-și 
vândă scump pielea. Contele înţelese dintr-o privire ce se întâmplase și, fără 
a mai avea grija lui Naday, trase spada, blestemând în sinea lui panoplia 
care-i scăpase din vedere. 

— ÎL vreau viu! strigă prinţul, care-şi mai venise în fire. Daţi-vă la o 
parte! porunci el oştenilor şi se avântă asupra lui Zolnay. 

Îşi dădu repede seama că avea de-a face cu un bun luptător şi nu făcuse 
bine încrezându-se prea mult în propriile forţe, putând să se facă de râs, 
dacă ar fi fost lovit. De aceea își încorda toată puterea, însă pe dată îi fu 
zburată spada din mână și străinul puse piciorul pe ea. Nu-i mai rămânea 
decât să poruncească halebardierilor să-l prindă, cu toată rușinea păţită. 

— Mă dau prins! strigă pe neașteptate Zolnay. Am greşit şi sunt gata să 
ispăşesc! 

Prinţul nu răspunse, făcu doar un scurt semn din cap ca Ugrai să-l ia pe 
ucigaș şi se repezi la căpătâiul lui Naday, care se zbătea între viaţă și 
moarte. Mai avea încă în piept stiletul acela blestemat, și de bună seamă că 
multe clipe nu mai putea trăi. Cu multă grijă, prinţul îi săltă capul pe 
genunchiul său, vrând să-l ridice în picioare, fără a ţine seamă de sângele 
ce-i murdărea veșmintele. 

— Lasă-mă jos! izbuti să îngaime rănitul. 

Bethlen îl ascultă și porunci să vină chirurgul. Aplecat la capul 
muribundului mângâie ușor obrajii lui buhavi, care începuseră să capete 


albeaţa varului, pierzându-și sângele. 

— Gyula, prietene, i se adresă în şoaptă, în vreme ce lacrimi mari îi 
şiroiau pe față. De ce ai făcut asta? 

— Eu... eu îs vinovat! izbuti el să răspundă fără a deschide ochii. 
Eu... l-am adus... eu să... 

Se opri să-şi tragă suflarea, dar Bethlen îi atinse ușor buzele, rugându-l 
să tacă: 

— Ai să-mi spui mai pe urmă, dragă frate. Acuma nu te mai gândi la 
nimic şi nu mai scoate o vorbă, până te va obloji chirurgul. 

— Să mă... ierţi, frate... Gabor. Aşa am... fost eu... mereu. Dar n-oi 
mai avea... încredere... în oameni. lartă... încerca să mai spună baronul. 

— Să nu zici astfel, dragul meu. Nu am ce să-ţi iert... tu nu știai... și 
prinţul își mușcă adânc din buză, spre a nu izbucni în plâns ca un copil. 

Privirea blândă şi rugătoare a lui Naday se preschimbă treptat în cea 
sticloasă a morţii, dar abia după sosirea ajutoarelor își dădu Bethlen seama 
că ţinea în brațe un mort. Cu mâna tremurândă îi închise pleoapele, apoi 
proclamă cu voce solemnă: 

— Să fie cinstit ca o rudă de sânge a domniei-mele. Mai mult chiar, ca 
un erou care şi-a dat viaţa spre a scăpa de la moarte pe principele țării sale. 
Să afle toată lumea cutezătoarea lui faptă și jertfa adusă! 

După ce termină de împărţit poruncile în vederea cinstirii răposatului 
baron, se hotărî şi Bethlen să coboare în odaia de tortură, unde era așteptat 
de Ugrai. Până să ajungă el acolo, Andor-călăul îl și atârnase pe Zolnay în 
scripete, cu toată împotrivirea şi jurămintele acestuia că avea să spună tot 
adevărul. Așa făgăduiau toţi osândiţii care i se dădeau pe mână, dar Andor 
ştia că, până ce nu le întindea puţin ciolanele, ori minţeau, ori deveneau 
muţi. Se bucura de faima că era meşter să scoată orice vorbă din om, şi 
nimeni nu şi-ar fi dorit o întâlnire cu iscusinţa lui. Chiar și despre Zolnay, 
ştia Andor cam ce avea să spună: că fusese îndemnat de altul, că nu 
cunoștea pe nimeni dintre mărimile ce puteau fi amestecate în treabă, așa că 
pentru o mai bună socoteală îl priponise ca şi pe ceilalți. 

De cum se ivi prinţul, Zolnay îl înfruntă cu semeţie: 

— Nu era nevoie să fiu atârnat, cum mă vezi, fiindcă n-am de gând să 
ascund nimic. 

— 'Ţi-e frică de cazne, ticălosule? rânji Bethlen. Am să te fac să-ţi 
blestemi şi laptele ce l-ai supt de la ţâţa mumă-tii, nemernicule! Pentru ce l- 
ai ucis pe omul care ţi-a dovedit atâta încredere? 


— Să am iertare, dar înălțimea-ta se înfurie de pomană, căci eu n-am 
vrut viaţa domnului baron, ci domnia-sa a sărit să te apere cu propriul său 
piept. Cu adevărat, şi aş putea jura pe sfânta cruce, că nu pe el am avut de 
gând să-l ucid... 

— Asta s-a văzut, dar ce ţi-am făcut eu ca să-mi porți atâta ură? 

— Eşti sluga cea mai plecată a păgânilor și cel mai înverşunat dușman 
al credinţei noastre creştine. Nu numai că te-ai îndepărtat de sfânta biserică 
a lui Hristos şi de sanctitatea-sa papa, dar îi şi ușurezi calea turcului spre a 
birui lumea drept-credincioasă! 

— Eşti preot? 

— Nu! Sunt un nobil, aşa după cum am avut cinstea să mai spun, 
fiindcă eu nu mint niciodată. 

— Deci, aşa te cheamă cu adevărat? Pe deasupra, mai eşti și ungur? 

— Da! 

— Atunci, dacă tot ești așa de hotărât să spui adevărul: cine te-a 
îndemnat? 

Bethlen se uită spre călău și acesta, înțelegând, mai slăbi strânsoarea. 

— Nimeni nu m-a trimis, spuse domol Zolnay, de parcă ar fi povestit 
la un sfat de taină. Eu mi-am mărturisit gândul excelenţei-sale domnului 
baron Hans Mollart... 

— Sfetnicul împăratului? se băgă Ugrai. 

— Da, acela. Nu s-a împotrivit, dar nici nu m-a sfătuit s-o fac, ci mi-a 
spus că rămâne la bunăvoia mea. Acum, că a izbucnit răscoala din 
Boemia... 

— Când asta? întrebă prinţul. 

— Povestisem domnului baron că praghezii au azvârlit pe fereastra 
Hradului pe doi consilieri imperiali... 

Era vestea mult așteptată de Bethlen, și i se păru ciudat s-o afle tocmai 
din gura celui care ar fi vrut să-l omoare. Îl bătea gândul să-i făgăduiască 
viața dacă ar mărturisi tot ce ştia, căci de bună seamă că nu minţea, dar îi 
veni în minte privirea rugătoare a lui Naday şi simţi că nu poate s-o 
lipsească de răzbunare. 

— Spune tot ce ştii! porunci el cu asprime. 

Zolnay povesti cu de-amănuntul ce se petrecuse şi cum împăratul avea 
de pătimit din pricina răsculaților, ceea ce nu putea fi decât pe placul 
păgânilor, iar cum ştia că Bethlen era sluga lor, el a căutat să-l ucidă, spre a- 
] ajuta pe apărătorul creştinătăţii. 


— După cum vorbeşte, pare a fi un nebun habotnic, îşi dădu părerea 
Ugrai. 

Principele rămase o clipă pe gânduri, apoi întrebă: 

— Până la urmă, Mollart a încuviinţat moartea mea? 

— Da! 

— Era şi Gaşpar Grazziani de faţă, sau ai fost cumva şi pe la el? 

— Am auzit de acel creştin vândut turcilor, măcar că pe ascuns se arată 
a fi prieten al majestăţii-sale, dar nu pot şti ce-i în mintea lui. 

— Dar ştiai că şi el îmi vrea moartea? Nu ţi-a fost teamă că ţi-o ia 
înainte? 

— Acela-i acuma departe, și de n-ar fi fost domnul baron Naday, nimic 
nu mi-ar fi stat în cale să-mi îndeplinesc voinţa. 

— Împăratul ştie? 

— Bănuiesc să-i fi spus domnul baron Mollart. Răspunsurile răspicate 
îl puneau oarecum în încurcătură pe prinţ, care îşi mai domolise setea de 
răzbunare dându-și seama că omul din faţa lui nu era în toate minţile. Însuşi 
faptul că se învinovăţea cu înflăcărare, fără să fie chinuit, era o dovadă de 
nebunie. 

— Dacă te-aş slobozi... ce-ai face? 

— Aş căuta să te ucid. 

— Atunci, chiar dacă te-aş ierta, trebuie să mă apăr osândindu-te pe 
tine? 

— Aşa-i firesc! răspunse liniștit Zolnay, ai cărui ochi aveau luciri de 
gheaţă. 

Prinţul se uită cu înţeles la Ugrai şi porunci gâdelui: 

— Andor, îl ucizi fără cazne! Dacă e cu putinţă, nici să nu simtă că 
moare. De fapt el nu poate fi osândit pentru uciderea fără voie a lui Gyula, 
dar eu trebuie să mă feresc. 

Zolnay îl privea la fel ca și înainte și nici o mișcare a feţii nu-l arăta să- 
i fie teamă. 

— Ti-am poruncit moartea fără cazne, drept răsplată că ai spus 
adevărul. 

— Nici nu așteptam așa favoare... fu răspunsul sec al fanaticului. 

Poate că ar mai fi spus și altele, dar Andor, înșfăcând o măciucă uriașă 
de lemn greu, îl izbi pe Zolnay drept în moalele capului, crăpându-i ţeasta și 
împroşcându-i creierii primprejur. 

Prințului i se făcu greață, iar Ugrai îl dojeni pe călău: 


— Ai fi putut avea răbdare să ieşim noi mai întâi! 

— Porunca a fost să moară fără dureri şi fără să ştie... rânji gâdele 
încântat de ispravă. 

Contele nu mai găsi de cuviință să adauge nimic şi ieşi degrabă după 
stăpânu-său, la întâlnirea cu olăcarul din Praga. Din păcate, răzvrătitul 
Thurn nu scrisese mai multe decât aflaseră de la Zolnay. 

Rămași singuri în odaia unde murise bietul Naday, chipul lui le veni în 
minte. 

— Sărmanul Gyula! oftă Bethlen. Tare s-a mai încrezut în bunătatea 
oamenilor, socotindu-i asemenea lui. 

— Libenter-liomines id, quod volunt credunt, rosti încet Ugrai. 

— Ce murmuri tu acolo, Jeno? Vreo rugăciune papistăşească?! se miră 
prinţul. 

— Îmi ziceam, alteţă, că oamenii cred bucuroşi ceea ce doresc, precum 
spuneau latinii, și Naday așa a făcut, deși poate că n-a avut habar de acest 
proverb... Oricum, cu îngăduinţa alteţei-voastre, am să poruncesc să fie 
scoasă afurisita aia de panoplie! 


11)1 Este vorba de începutul războiului de 30 de ani (1618-1648), declanșat 
în 23 mai 1618 şi la care Transilvania a participat în coaliția 
antihabsburgică, având statut de independenţă. 

MUREȘ, APĂ BLESTEMATĂ 


TREZIŢI DIN SOMN, cei din casa lui Gligor Nicoară făcură ochii cât 
cepele când se pomeniră cu Teleki legat de mâini și Marcu lângă el. 

— Tulai! Apăi ăsta-i mare lucru! se îngrijoră bătrânul. Ne-or ridica în 
furci, la Bălgrad... 

— Atunci îl duc cu mine în pădure și-i fac felul, vru să-l liniștească 
Marcu. 

— Nici să nu te gândeşti! De se află or pune foc la tot satul şi n-o mai 
rămâne nici cenușa din el. 

— Eu zic să-l ţinem sub pază o vreme și pe urmă îl slobozim, dacă ne 
spune unde-i Sânefta, zise Florea. Poate că ştie. 

— Fata a fost închisă de ticălosul ăsta şi a batjocorit-o. Se pare însă că 
i-ar fi dat drumul, răspunse Marcu. 

— Şi unde-i? sări Mihai. Mă duc să văd dacă a sosit acasă. 

— No, acuma noaptea va fi dormind sărmana copilă. Lăsaţi pe mâine. 
Vorba e ce facem cu domnul conte?! nu se lăsă bătrânul. 

— De vreme ce l-o adus la noi, de-acum el ne știe şi nu ne va ierta, 
gândi Florea cu voce tare. Mai bine îl aruncăm în Murăş! 

— Dar şi când îl va scoate apa la mal, ce vom spune? se nedumeri 
Mihai. Să-l ducem în codru şi să-l lăsăm în grija lupilor, bine legat de un 
copac dosit, până i s-o pierde urma. 

— Ştie careva că l-ai adus aici, la mine? îl iscodi bătrânul pe Marcu. 

— Ba! Numai dacă n-o fi avut cineva ochi de mâţă ca să vadă pe 
întuneric din depărtare, fiindcă de cum am ieșit din Uioara am trimis carâta 
înapoi şi am venit pe jos. 

— No, atunci, până ne-om mai gândi, l-om scoate afară pe deal și om 
socoti mai pe urmă, hotărî badea Gligor. 

— În coliba de la vie, adăugă Florea. Îi dăm pită, apă și ceva 
afumătură... 

— Cum de nu! i-o reteză Marcu. Pe mine tare m-a mai ospătat, n-am 
ce zice. Pâine și apă e prea destul! Hai să-l ducem, dar mai întâi va trebui 
să-l legăm la gură, ca să nu înceapă a cânta pe drum... 


Contele 'Teleki se împotrivi din răsputeri, neștiind ce aveau de gând să- 
i facă. La început se răţoise la ei, dar pe urmă o luă pe rugăminţi cu lacrimi 
în ochi, jurându-se pe tot ce avea mai scump că va uita tot ce păţise, de cum 
se va vedea iar acasă. Făgăduia să spună că Marcu ar fi apucat-o în altă 
parte, ca să i se piardă urma, o mare sumă de bani, ba chiar și slobozirea 
tuturor ciunganilor iobagi. Auzind toate acestea, Marcu şi Florea mai că s-ar 
fi învoit, dar bătrânul Nicoară se ţinu dârz, spunând că, de vreme ce fusese 
adus cu sila în bătătura lui, bine n-avea să le fie. Cât despre jurămintele 
domnilor... 

În zori erau pe dealul de deasupra satului, unde îşi aveau oamenii viile 
şi câte o colibă săpată în pământ, slujind de pază în vremea culesului. Peste 
vară aceste bordeie se mai surpau, dar în primăvară le tocmeau la loc. Pe 
astă-dată Nicoară găsi mai puţin de refăcut, astfel că în câteva ceasuri erau 
gata şi îl siliră pe grof să intre înăuntru. Au astupat apoi intrarea cu nişte 
scânduri, iar Marcu a rămas afară de strajă, urmând să coboare în sat numai 
noaptea. Era primejdios să se fi dus pe lumina zilei, căci slugile contelui îl 
văzuseră şi negreşit că l-ar fi cunoscut. 

Chiar în aceeaşi zi întregul sat a fost răscolit de oamenii grofului de la 
Foldvar, așa că Marcu hotărî să doarmă acolo, învelit într-un cojoc 
mocănesc. Baciul Gligor îi sfătuise să-l păzească pe conte o zi ori două, 
până s-ar mai potoli zarva cercetării, şi într-o noapte să-i facă vânt în Mureş 
cu un pietroi de gât. Altceva n-aveau de ales. 

În cea de-a treia zi de când se afla închis în bordeiul de pe deal, Teleki 
arăta ca o sperietoare, cu barba ţepoasă și tras la față ca un om beteag, 
făcându-ţi chiar milă, iar Marcu se cam săturase să tot stea de pază. Contele 
Csaky îşi contenise căutarea și ar fi fost vremea ca ostatecului să i se facă 
felul. Când Marcu îi dădu de înţeles ce-l aştepta, nefericitul conte căzu în 
unchi făgăduind bogăţiile lui Iov, ori se lega cu jurământ să plece în ţara 
nemţească, de unde nu s-ar mai întoarce niciodată. Se lepăda și de Iulia, pe 
care i-ar fi lăsat-o bucuros lui Marcu. 

— Spusu-ţi-am că nu-mi mai trebuie, răspunse acesta. M-am culcat cu 
ea şi mi-am făcut pofta, aşa că n-ai decât să ţi-o păstrezi! 

— Nici eu n-o mai vreau! Nu-mi face nici o cinste să mă înfrupt din 
rămășițele altuia, se împotrivi contele, uitând că pentru el nu prea era mare 
nădejde să rămână printre cei vii. 

Toată valea Mureșului, de la Căptălan şi până în dreptul Aiudului fu 
răscolită, doar de se va găsi vreo urmă, fie chiar și leşul contelui, căci puţini 


credeau că s-ar mai afla în viaţă. În schimb, într-una din zile apa azvârlise la 
mal în dreptul Cisteiului trupul umflat și însângerat al unei fete, care cu 
greu a putut fi recunoscută. Că o va fi împins careva în râu, ori se va fi 
aruncat singură, nimeni nu mai avea să ştie vreodată. Ultimul care-i auzise 
glasul fusese Marcu şi de bună seamă că în seara când a scăpat el se 
petrecuse mârșăvia. 

De cum s-a dus vestea se îmbulziră cu toţii la Cistei, în cap cu badea 
Marian, tatăl fetei, alături de care se ţinea Mihai. Aproape nu le venea a 
crede, văzând sărmanul trup ce fusese schingiuit şi batjocorit încă din viaţă, 
că ar putea fi al frumoasei fete. Tatăl își apucă tâmplele cu amândouă 
mâinile şi scoase un răcnet de vită înjunghiată, în vreme ce Mihai simţea și 
el că i se rup băierile inimii. Muierile satului, neamuri ori vecine, scoaseră 
la iveală scoarţele şi pernele ce trebuiau să fie zestrea fetei și le înghesuiră 
în car, spre a sluji chinuitului leş în drum spre casă. În bocetele tuturor, 
Sânefta fu urcată şi așezată cu faţa-n sus, acoperită cu o velința. Apoi popa 
din Cistei a citit o slujbă în graba mare, după care jalnicul alai a pornit spre 
Ciunga. 

Baciul Marian, bărbatul acela vesel şi fălos, se trăsese şi se cocoşase 
sub povara durerii, secându-i până şi fântâna lacrimilor. Neamurile lui se 
temeau să nu facă vreo nesăbuinţă, căci se zvonise că groful de la Uioara ar 
fi ucigașul fetei. Totodată se mai auzise că și contele fusese prins, de către 
un tâlhar care îl dusese în pădure ca ostatec. Mulţi ziceau că lotrul ar fi 
cerut atâţia bani ca răscumpărare, încât neamurile grofului nici nu voiau s- 
audă de aşa ceva, bucurându-se mai curând să-l moștenească. Dar câte alte 
vorbe şi scorneli nu se vânturară în acele zile, și poate că nici Mihai n-ar fi 
scăpat de bănuiala de a-i fi venit de hac lui Teleki, din răzbunare, ştiindu-se 
că frumosul fecior venit din alt capăt de ţară și aciuat în satul lor poftise să 
devină ginerele lui badea Marian, iar acesta ar fi încuviințat bucuros, 
văzând cât de mult se iubeau tinerii. Însă tânărul se afla acum la căpătâiul 
miresei moarte, şi oamenii îl căinau din suflet. 

După ce Sânefta fu înmormântată în cimitirul din deal, Mihai rămase 
lipit de crucea ei chiar şi după ce plecase toată lumea la pomana moartei. 
Nu voia cu nici un chip să se urnească din loc, încât bietul Florea, îndurerat 
şi el, crezu că se scrântise la cap. De când găsiseră fata nu mai pusese în 
gură nimic în afară de apă, şi tare se mai făcuse străveziu. I se vedeau 
mușchii feţei încordându-se într-una, și asta nu era a bine. Nereușind să-l 


smulgă de lângă mormânt Florea îi dădu pace, dar când plecă să ducă de-ale 
gurii la coliba din vie se abătu și pe la cimitir. 

— Hai să mergem împreună la Marcu, îl chemă el cu voce domoală. Li 
s-o fi făcut foame, și lui şi domnului conte Teleki, hai, să nu aștepte... 
Dumnezeu s-o hodinească, fiindcă noi nu mai avem ce-i face. 

Auzind numele grofului, Mihai săltă pe dată capul și-i aruncă o privire 
de încuviinţare. Parcă îi venise mintea ce-i umblase prin locuri pustii. Se 
ridică fără a scoate o vorbă şi porni în urma prietenului său. 

Marcu îi aștepta cioplind un beţigaș şi încrustându-l cu floricele, ca să- 
i mai treacă vremea. Aflase despre cumplitul sfârșit al fetei și îl iscodise în 
fel şi chip pe Teleki, care nu ascundea că batjocorise fata, fiindcă era tare 
frumoasă şi încăpățânată, nevrând să plece urechea la făgăduielile lui 
ademenitoare. Spunea că atunci când a scos-o din temniță a trimis-o și 
vecinului său, dar se jura pe toți dumnezeii că nu el ar fi ucigașul. 

Dacă n-o ucisese Csaky, se putea ca ea însăși să se fi aruncat în apă. Se 
mai întâmplau asemenea fapte, dar el nu se simţea cu nimic vinovat, căci 
stăpânul avea dreptul să se culce cu orice fată din satele ce erau ale lui. 
Pentru asta n-avea de dat socoteală nimănui, fiind un obicei străvechi... 

Cam acestea îi erau gândurile și nu prea știa ce era de făcut cu groful, 
când sosiră cei doi feciori cu mâncarea. 

— Îi duc eu hrana, zise Mihai îndată ce ajunseră, deschizând gura 
pentru prima oară în zilele din urmă. 

Îndârjirea din glasul lui îl făcu pe Florea să se uite întrebător la Marcu, 
dar acesta, după ce cumpăni o clipă, încuviinţă din cap. 

De cum pătrunse în bordei, Mihai aruncă pâinea şi apa, rămânând cu 
ochii ţintă la gâtlejul contelui. 

— Ajutooor! răcni acesta, presimțindu-i gândul. Mă ucide! zbieră el 
deznădăjduit, în vreme ce mâinile osoase ale lui Mihai îi cuprinseră 
grumazul, iar degetele mari i se înfipseră în beregată. Aju... mai izbuti el să 
horcăie, zbătându-se sufocat. Nici Marcu, nici Florea nu se clintiră, nici 
chiar atunci când se ivi Mihai privindu-și năucit mâinile. 

— Isprăvit-ai? întrebă liniştit Marcu. 

— Da! oftă Mihai. De acuma nu mai am ce căuta pe aceste 
meleaguri... Mi-am împlinit răzbunarea. 

— Așa-i! încuviinţă Marcu. Vino cu mine şi ai să uiţi de tot. 

— Merg şi eu! sări Florea. 


— Nu, nu, dragă prietene, se împotrivi Marcu. Tu ai să mai aștepți la 
tine-n sat, că altfel cumplită bănuială are să cadă asupra casei tale, ba chiar 
şi a satului. După ce s-or mai potoli lucrurile, poate te încumeţi să vii de 
acum într-un an, în lașii Moldovei, la mila măriei-sale Gaşpar-vodă, ca să 
intri în slujba lui. Cu vremea te-i întoarce, dar ca slujitor domnesc al ţării 
tale, dacă vom izbuti să facem iarăși ţara răposatului nostru voievod Mihai 
cel viteaz. 

Florea se întrista, însă fu silit să se plece în faţa judecății lui Marcu, 
fiindcă altcum s-ar fi abătut urgia asupra alor săi. Cu domnii nu era de şagă! 

— Atunci să vă aduc merinde şi bani de drum, zise el resemnat. Ba 
chiar şi doi cai, că doar n-aveţi să plecaţi așa... 

— Ne-om descurca noi cumva, răspunse Marcu, dar ciunganul nici nu 
vru s-audă. 

— Rămâneţi aici peste noapte şi lăsaţi asta în seama mea. Oricum, va 
trebui să facem ceva cu leșul dinăuntru... 

— L-om îngropa cât mai adânc, chiar acum, și om bătători pământul 
peste el ca să nu se mai vadă nici urmă de grof. 

N-a fost prea greu să surpe bordeiul asupra mortului şi să bătătorească 
locul, în așa fel încât nu se mai cunoştea nimic, apoi Florea a coborât în sat, 
urmând să revină cât mai curând cu cele de trebuinţă. În aşteptarea lui, cei 
doi nu se culcară, ci începură a-și depăna amintirile, ciulind urechile să nu 
fie luaţi pe neaşteptate de vreun dușman. Luna întârzia să apară și bolta 
înstelată arunca asupra pământului o lumină vineţie, iscând tot felul de 
umbre ciudate. Către miezul nopţii, Marcu desluși că urcă dealul spre ei doi 
cai și doi oameni ce-i însoțeau. Se pitiră pe dată la pământ căci, deşi s-ar fi 
putut să fi fost Florea cu baciul Gligor, tot aşa de bine puteau fi şi nişte 
străini. 

— De-or fi alţii, ne-or da de lucru să mai săpăm o groapă lângă Teleki, 
șopti Marcu. 

— Cu atât mai bine. Nu i se va urî singur, iar loc este destul, răspunse 
Mihai. 

N-a mai fost nevoie de săpat, fiindcă cei care urcau erau Florea și cu 
baciul Marian. Acesta, aflând cum fusese răzbunată nefericita lui copilă, de 
către Mihai, şi că cei doi aveau să plece chiar în aceeaşi noapte, s-a ţinut 
scai după Florea, aducând caii și merindea, dar şi o pungă cu galbeni 
ungureşti. Dar voia să mulțumească și prin viu grai, celui care ar fi putut să- 
i fie ginere. 


De cum s-au întâlnit, s-au aşezat cu toţii la vorbă, până când geana 
zorilor albi dealul dinspre Hopârta. 
— Barem să-l fi aruncat și pe el în Murăş, zise într-o vreme îndureratul 


tată. 

— Ar fi spurcat râul, răspunse scârbit Mihai. 

— NO, că şi aşa apa asta-i tare blestemată, oftă bătrânul. 

— Omul o face să fie aşa, zise şi Marcu. Ea, sărmana, nu are nici o 
vină. 


În cele din urmă, noaptea fiind pe trecute, se hotărâră să-și ia rămas 
bun. 

— Mergi cu bine, fătu-meu! îl binecuvântă baciul Marian pe Mihai, 
strângându-l în braţe. Dacă vreodată în viață avea-vei drum prin Valea 
noastră ori îi da de vreun necaz, să nu uiţi că aici, la Ciunga, ai o casă în 
care să te adăposteşti. Eu îs bătrân și nu mai am pe nimeni, iar muierea mi 
s-o betejit de când cu năpasta asta. Dacă mi-ai fi fost ginere tot una ar fi 
fost, fii dar feciorul meu! 

Nu se mai putu ţine şi izbucni în plâns. Dar nici Mihai nu se arătă mai 
tare, abia izbutind să îngaime: 

— Să ai grijă de mormântul Sâneftei, tată dragă! 

Cei doi drumeţi o apucară la pas domol, căutând să se piardă în desișul 
pădurii ce se vedea în coama dealului. 

— Mai am şi eu de plătit cuiva, zise oşteanul cu voce domoală. Vom 
trece și prin Micoșlaca, dar mai înainte să tragem un pui de somn, fie el şi 
de vreo două zile, că tare mă simt ostenit. 

Făcură întocmai şi dormiră o zi şi noaptea următoare, iar când s-au 
deşteptat se simţiră întremaţi pe de-a-ntregul. Se înţeleseră ca Mihai să 
aştepte la vadul Mureşului către Mirăslău, ducând cu el merindea şi banii, 
dar să nu se arate la vedere. Dacă s-ar întâmpla să nu sosească și Marcu la 
sorocul hotărât, trebuia să se întoarcă pe urmele lui, să afle ce s-a întâmplat. 

— Nădăjduiesc să nu mai cad în vreo capcană, îl linişti Marcu. Acuma 
mi s-a limpezit mintea, şi știu ce am de făcut... 

Pentru a doua oară se îndrepta spre Micoșlaca, însă nu cu râvna și 
nerăbdarea de altădată, când ar fi fost în stare să şi zboare până la picioarele 
Iuliei. Purtarea ei mârșavă îl scârbise și-i stârnise numai dorul de răzbunare, 
ba chiar să-şi spele cuțitul în sângele ei și s-o privească drept în ochi atunci 
când îşi va da duhul. „Ochii ei...” oftă el. „Ce rău a tocmit Dumnezeu 
lumea!” 


Mergea în pasul domol al calului, spre a nu stârni privirea trecătorilor 
curioși ce i-ar fi putut întâlni în cale. Departe, peste dealurile de dincolo de 
Mureş, se zăreau munţii acoperiţi de zăpadă ca nişte uriași încărunţiţi ce 
supravegheau întinderea zării. „Frumoasă ţară, rea tocmeală... mama ei de 
rânduială!” veniră în minte cuvintele auzite pe cine ştie ce meleag 
românesc. Era îmbrăcat în portul de la Ciunga, cu straiele rămase de la 
Amosie, căci se cam potriveau la stat. Nu se deosebeau prea mult de 
veşmintele bănăţene și se simţea tare sprinten în ele, ca odinioară, pe când 
era copil la Borlova. Avea cioareci şi cămașă înflorată, cusută cu alesături, 
iar pe chimirul din piele de vițel luceau fluturași de aur și mărgeluţe 
colorate. 

Ajuns la poarta grofoaicei mai pe lumină decât data trecută, își atârnă 
pe îndelete spada și își vâri cele două pistoale la brâu, încât l-ai fi putut lua 
drept haiduc de codru, şi nu un ţăran olah oarecare. Legă apoi calul de un 
copac, lângă poartă, şi îi petrecu straița cu ovăz pe după urechi, ca să 
mănânce liniștit. Făcu toate aceste pregătiri cu o încetineală de gospodar 
tihnit şi tot astfel și-a tras poalele cămășii în jos, tocmindu-le de parcă s-ar 
fi dus „la vedere” să se însoare. În cele din urmă, ciocăni cu mânerul spadei 
în lemnul porții. 

— Care-i acolo? 

Îşi aduse aminte de vocea paznicului şi sângele începu a-i fierbe prin 
vine. Bătu din nou, mai cu putere, și se trase într-o parte. 

— Cine-i? N-auzi, mă? se răsti portarul înciudat. 

Marcu ciocăni din nou, iar omul se gândi că or fi niscaiva copii, care 
aveau chef de joacă cu el. Mânios, puse mâna pe un gârbaci și ieşi afară. 

— Care... 

Vorba îi fu curmată, fiindcă Marcu îl trăsni cu mânerul spadei în 
moalele capului, după ce-i smulsese căciula cu mâna cealaltă. Prăbuşindu- 
se la pământ ca o zdreanţă, n-a mai fost nici o greutate ca să-l lege cu nişte 
bucăţi de frânghie aduse anume pentru așa ceva. Îi înfundă şi o năframă în 
gură drept căluș, apucă de jos cheile ce căzură şi-l trase pe nenorocosul 
portar în umbra zidului. 

Se strecură apoi în spatele casei, încuind poarta și luând cheile cu el. 
Ştia de data trecută că pe acolo umbla mai puţină lume și, chiar dacă ar fi 
fost zărit de careva, straiele lui țărănești n-ar fi dat de bănuit, fiind mulţi 
slujitori români la curte. Se uită la ferestrele zăbrelite şi se gândi cu 
strângere de inimă la odaia unde fusese chinuit atât de nemilos. 


Un platan bătrân își înălța crengile deasupra casei şi Marcu socoti a fi 
o bună cale spre a pătrunde la catul de sus, unde nu erau gratii la ferestre. 
Fiind încălţat cu opinci, nu-i fu prea greu să se caţere şi de pe o cracă sări 
drept în târnaţ. Se opri și trase cu urechea. Prea curând n-aveau să dea peste 
portarul legat, ori peste calul lui, mai cu seamă că luase cheile, iar 
împrejurimea fiind din zid înalt, nu se putea sări fără scară. Dinspre cuhne 
se auzeau râsete muiereşti, ceea ce însemna că nimeni n-avea grija lui. 
Scoase cuțitul cu prăsele din coarne de căprior şi, proptindu-l în ușă, 
deschise cu dibăcie ivărul, împingând ușurel, să nu facă zgomot. Nici barem 
un scârțâit nu se auzi când pătrunse în odaia pustie, unde aerul stătut era o 
dovadă că de lungă vreme nu locuise nimeni. Cu aceeaşi băgare de seamă 
ieși într-un coridor, unde fu pus în încurcătură văzând mai multe uşi. 
Încercă la vreo două, dar fie că erau goale, fie zăvorite. „Dacă dau peste 
babă, își zise el, o leg și merg mai departe, că ea n-are nici o vină. Eu o 
vreau pe cățeaua de Iulia...” Și nimeri întocmai cum poftise! 

Când uşa scârțâi uşor, dând de veste intrarea lui, Iulia, aplecată asupra 
gherghefului, nu ridică privirea, ci întrebă cu o voce de gheaţă: 

— Katy, pentru ce nu baţi la ușă? Așa te-am învăţat? Auzindu-i glasul 
Marcu simţi cum i se urcă inima în gâtlej, şi fu cât pe ce să se întoarcă din 
cale. Se răzgândi însă şi răspunse batjocoritor: 

— Se vede că n-am în obicei... 

Fata întoarse capul și rămase mută de spaimă. Era într-o rochie largă, 
cu tot felul de volănașe, iar părul strâns într-o scufă de casă o făcea să 
semene cu o păpușă. Frumoşii ei ochi se măriseră de groază, văzând cuțitul 
din mâna bărbatului și presimţind ce avea să se-ntâmple. Fără să-și dea 
seama, începu a învârti pe degete ghergheful, de parcă ar fi încercat să 
descurce aţa. 

— Nu te mai osteni! rânji Marcu arătând spre mâinile ei. Nu-ţi va mai 
fi de trebuinţă... 

Văzându-se fără scăpare, fata i se aruncă la picioare, îmbrățișându-i 
genunchii. Scufa îi căzuse și slobozi în valuri minunatul ei păr de aur, pe 
care Marcu îl sărutase cândva pătimaș. 

— Nu mă ucide, Marcule! gemu ea cu glas tremurând. Ai milă! Am 
greșit fără să-mi dau seama ce fac. Am fost nebună de supărare... iartă-mă! 

El se aplecă şi-i înşfacă pletele trăgându-i capul pe spate ca s-o 
privească, în vreme ce cu mâna cealaltă ridică asupra ei cuțitul. 


— Nuuu... numai pe tine te iubesc... merg cu tine unde-mi porunceşti, 
roabă să-ţi fiu, numai lasă-mi viaţa. Te rog! 

Ochii aceia negri ca noaptea și atât de îndrăgostiți odinioară erau 
scăldați în lacrimi și Marcu simți cum i se înmoaie mima. Mâna 
răzbunătoare căzu neputincioasă pe lângă trup, apoi descleştând-o pe 
cealaltă începu a-i mângâia părul cel mătăsos de parcă ar fi alintat un copil. 
Boabe mari de rouă îi înfloriră în colţul ochilor şi fără a mai scoate o vorbă 
vâri cuțitul în teacă și părăsi încăperea. 

Un ceas mai târziu era la locul de întâlnire cu Mihai. Îndată intrară 
călare în vad, oprindu-se în mijlocul apei ca să-și adape caii. 

— Murăş... apă blestemată! oftă adânc Marcu și dădu pinteni să treacă 
degrabă în partea cealaltă. 

OASPETE CU DE-A SILA 


CA SĂ SE SCAPE DE CEI DOI CĂLUGĂRI, Rafailă se socoti să le 
făgăduiască mâncare și chiar voi să-l cheme pe hangiu, dar se răzgândi 
văzând că intrase un căpitan de roşiori cu doi seimeni. Pe dată înșfacă 
desaga şi începu a răcni deznădăjduit: 

— Hoţiii! Săriţi, oameni buni! Ajutooor! 

Căpitanul Pârvu Ușurelu din slujba domniei întoarse capul şi se uită 
mirat la cele ce se petreceau, căci şi ceilalți călugări apucară veșmintele lui 
Rafailă strigând aşijderea: 

— Hoţiii... ajutooor! 

Se ridicară toţi trei în picioare şi se zbăteau care mai de care. 

Căpitanul trase spada şi ducându-se către ei, urmat de seimeni, îi 
dojeni cam în batjocură: 

— Hai, cuvioșşilor, hotărâţi-vă care-i hoţul, ca să ştiu pe care să-l 
pălesc! 

— El! 

— El! 

— Ei sunt, jupân-căpitane, se tângui și Rafailă. 

— Minte! Vrea să ne fure ce-am agonisit de pe la credincioşi! spuse 
„Tâlharul”. 

Jupân Pârvu se uită la ei zâmbind, în vreme ce oștenii râdeau pe faţă de 
un asemenea caraghioslăc. 

— Gata! Ajunge! porunci el, văzându-i că se apucau de cozi. Nu șade 
frumos unor feţe bisericești să se dondănească în văzul lumii. lacă, v-au 
căzut şi potcapurile. Potoliţi-vă! 

— Noi am vrea, spuse mieros „Tâlharul”, dar el... 

— Ia staţi, făcu Pârvu. Tu ai zis că voi aţi vrea?! 

— Da! răspunseră într-un glas cei doi călugări. 

— Păi, dacă așa stă treaba, înseamnă că sunteţi doi împotriva unuia 
singur. Cum de a cutezat să vă fure? 

— Chiar! sări Rafailă. 

— Noi ziceam să-l milostivim și pe amărâtul ăsta de frate al nostru cu 
ceva pomană, dar el s-a lăcomit, a scos cuțitul și vrea să ne ia tot ce avem. 


lacă, abia i l-am smuls din mână! întinde arma celălalt călugăr. 

— Minte! Nu-i adevărat! E al lui! se împotrivi Rafailă spumegând de 
mânie. 

— Măi fraţilor, rosti căpitanul împăciuitor. la deşărtaţi voi desaga aia 
şi vă fac eu parte dreaptă la toți trei! 

— Nu-i cu putinţă, înălțimea-ta! se îngălbeni Rafailă de teamă. Mai 
bine să spună ei ce se află în ea, iar eu mă jur că nu voi minţi, dar numai 
domniei-tale îți voi mărturisi și numai între patru ochi. 

— Fie, cuvioase! se înduplecă jupân Pârvu. Spuneţi voi pe rând! îi 
îndemnă el pe cei doi călugări. 

Aceştia începură a face feţe-feţe, apoi dădură din umeri a nepăsare: 

— Pe dinafară nu putem spune, jupân-căpitane, dar să ne îngădui să le 
scoatem una câte una și ți-om spune de unde le-am căpătat. 

Vorbise iarăși „Tâlharul” şi căpitanul presimțţi că era în încurcătură, așa 
că făcu pe mâniosul. 

— Deci aşa vi-i vorba? Ei bine! se întoarse el către oşteni. Băieți, 
puneţi gabja pe ei! 

Seimenii scoaseră săbiile şi-i împinseră pe cei doi la perete, 
amenințându-i. 

— Acum să te vedem şi pe cuvioşia-ta, ori te pomenești că tot așa vei 
fi vrând să mă amăgeşti şi desaga va fi fost a altcuiva? 

— Apăi... se codi Rafailă, zisei că numai între patru ochi... 

— Aşaaa? Am înţeles! Ia să-i legăm pe tustrei... 

— Staţi! sări Rafailă trăgându-și desaga la piept. Sunt odoarele sfintei 
monastiri de la Ot Menedec... 

— Să le vedem! Deşartă-le pe masă! porunci căpitanul neîncrezător. 

Călugărul scoase cu grijă câteva cruci de argint, spre uluirea tuturor, 
dar mai cu seamă a celor doi. 

— Se vede că nu prea aveaţi habar de ce era înăuntru, rânji Pârvu către 
ei. Ia trageți-le, băieţi, câteva la cur, ca ispașă pentru păcatul minciunii şi al 
lăcomiei. Și să nu vă mai văd prin preajmă, că dracu vă ia, boaite afurisite! 

Se întoarse apoi către Rafailă şi-i zise domolit: 

— Sfinţia-ta să mă ierți, părinte, dar n-aveam încotro să aflu adevărul. 
Acum, că m-am lămurit cine-i hoţul, strânge-ți odoarele și mergi unde ţi-i 
calea. Fereşte-te însă a te mai însoți la drum cu oricine... 

Răsuflând ușurat după asemenea întâmplare, Rafailă îşi legă desaga și 
fu cât pe ce să plece, dar se opri amintindu-și de cei doi, care aveau să-i 


aţină calea. Socoti mai nimerit să se lipească de căpitan şi de oamenii lui. 

— Înălţimea-ta, făcu el cu umilință. Dacă nu vi-i cu supărare, aş putea 
să mă alătur domniilor-voastre, căci eu aveam de gând să mă înfățișez 
măriei-sale Radu-vodă Mihnea, cu ceea ce am putut scăpa din jaful ce fu 
astă-vară pe acolo. 

— Chiar măriei-sale și nu altcuiva? se lumină la față Pârvu. 

— Îi sunt slugă credincioasă şi, aşa cum se cade, stăpânul să hotărască 
ce se va face cu astă avuţie, care mie îmi primejduieşte viața... 

— Atunci, tocmai bine se potriveşte, zâmbi căpitanul aruncând o 
privire cu înţeles către cei doi oșteni. Chiar la măria-sa mergem și noi, şi 
socot că tare are să mai fie bucuros văzând osârdia cuvioşiei-tale în a-i 
aduce odoarele. De mare cinste şi răsplată te vei bucura! 

Abia atunci îşi dădu seama Rafailă că nu-i venise un gând prea prost. 
Te pomenești că Vodă avea să-i dea vreun rang bisericesc, după care râvnea 
de atâta amar de vreme și care i-ar aduce mai mult aur decât avea el în 
traistă... 

— Domnul să te binecuvânteze, jupân-căpitane și să te aibă în pază, că 
mare milostivire îţi faci. Când pornim? 

— Să îmbucăm şi noi ceva în hanul ăsta pustiu, că nu văd pe nimeni, 
apoi în câteva ceasuri suntem în șa. Va trebui însă un cal și pentru sfinția-ta, 
că noi suntem călare. 

— Poate o avea hangiul vreo mârţoagă, așa ca pentru un om sărac ca 
mine. 

— Nici vorbă, părinţele, râse Pârvu. Să fie un armăsar focos fiindcă 
lungă cale avem de străbătut. Lasă că-l târguiesc eu, ca să nu te atingi de 
desagă, şi are să-mi dea măria-sa îndărăt toţi banii. Ba pot spune de pe 
acuma că te şi socot pe cuvioșia-ta în slujba domniei... 

— Și a lui Dumnezeu, taică! adăugă „Sarsailă”, uitând pe loc ce fapte 
şi câte ticăloşii săvârşise până atunci. Când voi sosi la sfânta monastire a 
Dealului, mă voi ruga pentru sănătatea domniei-tale și a celorlalți doi viteji. 

— Până atunci mai va, se băgă în vorbă unul dintre seimeni, pe care-l 
chema Lixandru Coteaţă. Mai înainte ai să te rogi în vreo monastire 
moldovenească, iar pe urmă... om mai vedea. 

— Cum așa?! se nedumeri Rafailă. Nu ziserăți că mergeţi la măria-sa 
Radu-vodă Mihnea? 

— Ba da! încuviinţă căpitanul. Dar ce, cuvioşia-ta nu știe că voievodul 
nostru îşi are acum scaunul la Iaşi? Încă din vară s-a mazilit la Târgovişte şi 


a căpătat domnia Moldovei. 

— Şi noi... acuma... la laşi să mergem? 

— Vezi-bine. N-ai zis chiar sfinţia-ta că vrei să duci odoarele numai 
măriei-sale şi nu altcuiva? La Târgovişte s-a înscăunat măria-sa Alexandru- 
vodă Iliaș, feciorul domnului nostru. 

Călugărul rămase cu gura căscată, căci la asta nu se aștepta nicicum. 
Hălăduind prin munte, departe de aşezări omenești, nu auzise de 
schimbarea domnilor, iar acum era în cumpănă, neștiind ce să facă. Pe dată 
îşi zise că ori la Târgovişte, ori la Iaşi, tot ţară românească era, și de vreme 
ce oamenii aceştia curajoşi se învoiau să-l ocrotească, voievodul l-ar fi 
primit cu și mai mare drag. Poate că era şi mai bine, căci i s-ar fi pierdut pe 
vecie urma blăstămăţiilor făcute în acest colț de ţară, iar cinurile bisericeşti 
erau și în Moldova la fel ca în Muntenia. 

— Atunci... acolo merg şi eu! hotărî Rafailă. 

Calea a fost tare întortocheată, mergeau pe ocolite și, de unde 
călugărul se arătase bucuros la început, cu vremea începuse a cârti. Ba că s- 
ar întoarce cu odoare cu tot; ba că de ce mergeau pe ascuns, și câte și mai 
câte... 

— Cuvioşia-ta, îi spuse căpitanul într-o zi, și de n-ar fi fost desaga cu 
pricina, noi tot n-am fi purces la drum mai pe față, căci măria-sa are mulţi 
neprieteni în ţara Moldovei. lar acuma cu atât mai mult, având cu noi aur, 
care-i ochiul dracului, măcar că se află sub formă sfințească, ispita este prea 
mare. 

— Dar, în afara noastră, nimeni nu ştie ce avem în ea. 

— Uitat-ai oare ce păţişi? Dacă cei doi tâlhari-călugări se vor fi însoţit 
cu alții de teapa lor şi ne-au luat urma? Pe unde vom scoate cămașa? 

Amintindu-și păţania de la Hanul Roșu, cuviosul se mai potoli. Pe de 
altă parte mai era şi nădejdea că măria-sa ar fi putut să-i dea un cin preoţesc 
de seamă, iar asta îl ţinea pe loc, alături de oamenii domniei. 

Cu toată fereala lor, din când în când erau siliți să mai tragă și pe la 
câte un han, unde auzeau și ei ce se mai petrecea prin lumea mare. Așa, de 
pildă, aflaseră că sultanul murise, că veneticul, adică venețienii, i-ar fi biruit 
pe turci, iar alte ori că păgânul ar fi cuprins toate țările Apusului și multe 
altele. Când erau întrebaţi la rândul lor, cine erau şi încotro mergeau, 
răspundeau scurt: „Slujba domniei!” și nimeni n-avea treaba lor. Nici măcar 
nu-i întrebau despre care domn era vorba. 


Trecură săptămâni destule până izbutiră să se strecoare pe plaiurile 
moldovene, din pricina ocolișurilor multe. 

— Poate că de acuma vom merge şi noi ca oamenii și nu ca jivinele 
codrului, ferindu-ne de lumina zilei, zise celălalt seimen, pe care-l chema 
Tudor Gioală. 

— Ba, fraţilor! se împotrivi Pârvu. Tâlhari sunt pretutindeni și nu 
numai la drumul cel mare al Iaşilor. Până acolo e lungă calea și nici nu 
trebuie să ne zorim să ajungem înainte de căderea zăpezii, că aşa-i porunca: 
nici pasărea să nu afle de unde venim și cine suntem, ori când am săvârşi 
drumeţia. 

Așa se face că în plină toamnă aurie se mai aflau încă prin părțile 
Bârladului. Nopțile se răcoriseră și-i sileau pe drumeţi să se înghesuie unii 
într-alții când dormeau sub cerul înstelat, dar când începură ploile cele reci 
şi vântoasele, se văzură nevoiţi să mai ceară găzduire și pe la câte o casă de 
gospodar. 

Într-una din zile, pe când treceau prin ţinutul Tutovei, ajunseră pe 
valea pârâului Zeletin şi o ţinură de-a lungul ei până dădură de un conac 
boieresc. Era împrejmuit cu gard de piatră ca o cetate și poate că ar fi ocolit 
un asemenea loc, dar se pornise un vânt cu măzăriche, încât cu greu ar fi 
putut străbate mai departe. Nici nu ştiau dacă mai aveau să dea curând peste 
vreo aşezare omenească în calea lor, aşa că bătură la poartă, rugându-se de 
adăpost. 

Argatul ce le ieşise în întâmpinare îi pofti să se aşeze pe o laviţă făcută 
din trunchiul unui copac şi care se afla sub un acoperiş de lângă poartă. 
Trebuiau să-l aştepte pe dumnealui „giupân 'Timofti”, cum le spusese 
flăcăul. Acela era vătaful moşiei şi numai el era în măsură să hotărască dacă 
avea să-i primească pe străini. Aflaseră numai că se aflau pe moșia 
dumnealui Coste Bucioc, ori Bacioc, cum i se mai spunea, biv-vel-vornic în 
Tara de Jos. Asta nu părea a fi pe placul căpitanului Pârvu, dar el nu spuse 
nimic. 

— Ehei, boierul nostru are mare trecere la domnie, se fuduli argatul. 

— Așa o fi! răspunse Pârvu cam în doi peri, uitându-se la mândrețea 
de conac ce se lăfăia în mijlocul uriașei livezi. 

Într-un târziu se ivi şi vătaful Timofte, un roșcovan asemenea lui 
Rafailă, dar cu ochi mai puţin vicleni. 

— Bine-aţi venit, drumeţilor! le ură el cu prefăcută bucurie. Sunteţi 
sănătoşi? 


— Da” bine o mai nimerirăm, șopti Lixandru la urechea lui Tudor. 
Omu” roșu-i omul dracului! 

— Ca şi popa ăsta care-i cu noi, răspunse seimenul. 

Nu-i auzise nimeni și căpitanul Pârvu tocmai îi răspundea gazdei: 

— Mulţumim de urare, jupân-vătafe, căci asta ni s-a spus că ești. 
Sănătoși suntem, dar trudiţi nevoie mare și înfriguraţi, aşa că, de n-o fi cu 
supărare, ne-om ruga de un adăpost și o bucată de pâine. 

— Vai de mine! Se poate să nu vă dăm?! Mai cu seamă că, după grai, 
nu păreţi a fi de pe la noi, ci mai curând din părţile muntenești. Nu-i aşa? 

— Norocul nostru este că una-i limba ce-o vorbesc toți românii, măcar 
că ne aflăm sub stăpâniri osebite, răspunse jupân Pârvu. Așa-i precum ai 
ghicit, și n-avem a ne ascunde. 

—  Se-nţelege! Se-nţelege! încuviință roșcovanul privindu-i cu 
bănuială. Mergeţi la domnie cu vreo scrisoare?... dar iacă ce-ntreb eu, și 
domniile voastre veţi fi flămânzi. Poftiţi în cămăruţa asta, deocamdată, până 
oi isprăvi eu niște treburi și pe dată mă-ntorc. Ştiţi că boierul are să 
lipsească vreo două săptămâni, dar nu-i nimica. Am poruncă să găzduiesc 
orice drumeţ, dar mai cu seamă slujbași ai domniei. 

— Dar n-am spus că am fi... încercă Pârvu să mintă, însă vătaful nu-i 
luă în seamă. 

— Ei, veţi fi având domniile-voastre vreo taină, dar nu-i treaba mea, 
aşa că intrați şi aşteptați-mă oleacă. 

Se prefăcu că vrea să iese, dar se opri înveselit. 

— Păcatele mele! râse jupân Timofte. Acum iau seama ce bine semăn 
cu sfinția-sa. Socot că şi cuvioşiei-tale i se spune „câine roşu”?... nu-i aşa? 
Mie aşijderea! 

Rafailă nu păru deloc încântat şi-i răspunse băţos: 

— Fiind om bun la suflet, mie nu mi s-a scornit asemenea poreclă. 

— Apăi, să nu-ţi fie cu supărare, părinţele, că am șuguit. Aşa ne râde 
lumea de aici pe noi, pe cei roșcovani, dar nu-i nimic rău în asta. Acuma vă 
las, cum am spus, și mă-ntorc îndată. 

— Să ştii, jupân-vătafe, că vrem să plătim găzduirea pe o noapte, 
fiindcă mâine în zori vom pleca și... 

— Vai de mine, da” cum puteţi vorbi de plată? se supără vătaful. Să 
audă boierul că v-am luat bani, m-ar jupui de viu. Se poate? Staţi cât veţi 
pofti! 


Intraseră într-o odăiță nu mai mare decât o chilie monastirească, dar 
care avea ferestrele zăbrelite, cu deschiderea în afara curţii. Două paturi, o 
masă și două scaune, nu destule pentru câţi erau ei, dar înghesuiala era 
mare, ba mai lăsară și desagii pe jos, în afară de Rafailă, care n-avea de 
gând să-și lepede preţioasa comoară. 

— Mi s-a părut că a tras zăvorul! zise Lixandru, după plecarea 
vătafului. 

— la vezi! se arătă bănuitor Pârvu. 

Rafailă se repezi cel dintâi şi, trăgând zadarnic de clanță, pufni 
înciudat: 

— Afurisit „câine roșu”! Va fi aflat de desaga mea... 

— Da” de unde?! Așa i-o fi obiceiul, îşi dădu părerea Tudor Ghioală. 

— Drept să vă spun, mie nu mi-a prea plăcut acest vătaf linguşitor. Să 
fim cu ochii în patru! adăugă îngrijorat Pârvu. 

— Ar trebui să-mi pitesc odoarele... şopti călugărul. 

— Unde, cuvioase? Poate sub pat, răspunse căpitanul. 

— Și dacă este vreo gaură tainică prin perete, ca să ne asculte ce 
vorbim”? întrebă încet Tudor. 

— Tot ce se poate... dădu din umeri Pârvu Uşurelu. Mai bine să 
tăcem! 

Răbdarea însă are o margine și în cele din urmă izbucniră cu toţii în 
strigăte şi sudălmi, bătând cu pumnii în uşă. Degeaba însă, căci nimeni nu 
se ivi, de parcă s-ar fi aflat în pustiu şi nu în ograda unui conac boieresc. O 
ținură așa până la căderea serii și când nu mai nădăjduiau vreo scăpare, se 
treziră în ușă cu însuși jupân Timofte, cu capul plecat şi căciula în mână. 

— Zăpăcitul de mine! se bătu el cu palma peste frunte. Mă rog frumos 
de iertare, că nu mi-am dat seama. Când am plecat, unul din slujitori a tras 
zăvorul fără să-mi spună, dar nici el n-a știut că era cineva înăuntru. Eu a 
trebuit să dau o fugă până-n pădure, unde s-au tăiat niște lingurari și, iacă, 
m-am făcut de ruşine în fața domniilor-voastre. 

— Ne facem că uităm, jupâne, răspunse tepos căpitanul. Numai că noi 
ne-am cam săturat de găzduirea ce ne-ai dat şi vrem să plecăm pe dată. 
Nădăjduiesc să nu fi păţit şi caii noștri acelaşi pocinog... 

— Aracan de mine! se tângui Timofte. Dar cum să plecaţi asupra 
nopţii? De află boierul ce-am făcut, mă jupoaie. Fie-vă milă şi nu plecaţi, că 
iacă, la plecare eu poruncit-am o masă pentru domniile-voastre, și acuma 


este gata pusă. Din suflet vă rog să poftiți în odaia cea mare, ca să vă 
ospătați şi să uitaţi. 

— A venit stăpânul? întrebă Rafailă. 

— Încă nu, dar va sosi chiar într-o zi-două, şi tare s-ar mai bucura să 
vă aibă de oaspeți. 

— Nu văd pentru ce? se nedumeri Pârvu. Dar ia spune, jupân- Timofte, 
ușa de la odaia unde ne pofteşti... are zăvor? 

— Păcatele mele! Nu mă iertaţi, văd eu bine. Să fiţi însă fără teamă, că 
am să rămân și eu cu domniile-voastre. 

— Dacă-i aşa, eu zic să mergem, se zori călugărul, simțind un gol în 
foale. 

Căpitanul Pârvu mai stătu la îndoială, dar cum vremea nu se 
schimbase, ba se arăta a fi şi mai câinoasă, hotărî în tăcere să primească 
ospeţia vătafului şi fu cel dintâi care păși în curte. 

— Să mergem! Oricum, n-avem cum pleca mai departe, mormăi el ca 
pentru sine. 

Pe drum își zise că năucul de Timofte poate să nu fi minţit și să se fi 
luat cu altele, iar după ce se așezară cu toţii la masă în jurul bucatelor 
aburinde, părerea tuturora începu a se schimba. Dacă i-ar mai fi zăvorit 
acuma şi o lună, asemenea bunătăţi meritau o jertfă pe potriva lor! Curând 
începură a se bate lupii la gura lor și aproape că şi uitară cele pătimite, ba se 
rugau de vătaf să nu pedepsească sluga aceea care trăsese zăvorul, căci 
altfel n-ar mai fi avut parte de un asemenea ospăț. 

— Nu-i cunoaşteţi pe moldoveni! se fuduli Timofte ciocnind ulcea 
după ulcea cu fiecare. Cât pe ce să mă fac de rușine că n-am ştiut să-mi 
omenesc oaspeţii. 

— Lasă, jupân-Timofte, că te-am iertat, râgâi cuviosul Rafailă plin de 
unsoare până la urechi, dar şi de voie bună, căci de multă vreme nu se mai 
ospătase atât de îmbelşugat. 

Chiar şi căpitanul Pârvu, care voia să se ţină mai băţos, se înmuie de 
tot când sosiră faimoasele plăcinte „poale-n brâu”, scoase chiar atunci din 
cuptor. S-a pierdut pe dată măsura pocalelor de vin și după miezul nopții 
Tudor Ghioală fu cel dintâi care se prăvăli sub masă, urmat la scurtă vreme 
de Lixandru. Căpitanul își propti fruntea într-o strachină și începu a sforăi, 
trecând în lumea viselor, doar călugărul cu Timofte se dovediră cei mai de 
virtute la băutură. 


— Ia, frate, îl îndemna cuviosul, de parcă el ar fi fost gazda. Gustă din 
sângele Domnului, care-i ca untdelemnul de candelă. Am să mă rog la 
Maica Preacurată să te aibă în vedere când ai să ajungi la poarta raiului, 
fiindcă numai acolo ţi-i locul. 

— Aşa suntem noi, oamenii „însemnați de Dumnezeu”, și nu cum spun 
clevetitorii, că de flacăra iadului. 

— De lumina cerească a raiului, fiule, căscă Rafailă, dând cel dintâi 
semn de osteneală. Suntem luminoooşi... 

Timofte însă nu-l lăsă, ci trecându-i mâna pe după gât se apucă să 
behăie, crezând în sinea lui că dă glas celei mai frumoase cântări. Pe dată și 
călugărul își reveni și începu a-i ţine isonul. 

— Şi chiar mergeţi la măria-sa? întrebă așa, într-o doară, vătaful, 
oprindu-se din lălăit. 

Rafailă îl privi buimac și încuviinţă din cap. 

— Întocmai! 

— Cu un răvaș de seamă, ori cu vreo solie? iscodi gazda. 

— Da” de unde! Suntem în slujba domniei, căscă din nou monahul. Ce- 
o fi să fie, vom vedea... 

— Adică ai auzit şi cuvioşia-ta că s-ar mazili Vodă? 

Ca prin farmec, lui Rafailă îi sări somnul și holbă ochii către Timofte. 

— Cuuum?! Cine zice? 

— Eee! Am zis şi eu într-o doară. Sfinţia-ta vei fi ştiind mai multe, că 
nu degeaba luași drumul Iașilor, rânji Timofte. lar oștenii ăștia, adică, de 
pomană bat calea pe ocolite? 

Rafailă simţi cum i se înceţoșează privirea şi nici nu fu în stare să 
întrebe măcar de unde ştia vătaful cum călătorea ei. Ceva însă era la mijloc, 
iar vorbele acestuia îi întăriră bănuiala mai veche. 

— Nu ştiu ce mă face a crede că te-ai lipit pe drum de ei şi habar n-ai 
ce învârt aceşti ortaci ai cuvioşiei-tale. Nu cumva să te tragă pe sfoară. Dacă 
eşti în slujba domniei... 

— Doamne fereşte! se apără cuviosul. Ei mi-au zis! Eu însă aș intra și 
în slujba Satanei, piei-i-ar sămânţa, numai să-mi mai îndulcesc viaţa, că tare 
mă saturai de post și rugăciune. 

Nu băgă de seamă zâmbetul de mulțumire al gazdei, după cum nici nu 
văzuse că roşcovanul vătaf numai se prefăcuse a bea cot la cot cu ei, 
îndemnându-i mai mult cu vorba. Osteneala drumului și aburul beţiei l-au 


doborât și pe călugăr, dar când să pună capul pe masă, Timofte îl zgâlțâi de 
umeri. 

— Nu aşa! Hai să te duc într-un iatac, să te întinzi pe un pat ca lumea. 
Ceilalți s-or culca în altă parte, dar domnia-ta, ca faţă bisericească, ai să 
dormi singur. 

— Ca să mă strângi de gât... mormăi Rafailă. 

— Vai de mine, părinte, dar ce vorbă-i asta? Așa am socotit că se cade, 
dar dacă nu vrei... 

Călugărul însă nu-i mai răspunse şi putea să-l fi dus și-n brațele lui 
Scaraoţchi, tot una-i era, într-atât de adormit căzuse. Cu toate acestea își 
încleştase mâinile pe desagă şi nu o lepădă nici când fu târât la culcare de 
către doi argaţi. 

Cum se trezi din somn, prima lui grijă fu să-și controleze odoarele și 
băgă mâna îngrijorat în traistă. Se linişti îndată simţindu-le la locul lor. 
„Dacă ar fi fost iscoditori, puteau să-mi golească toată desaga, fiindcă şi un 
buştean s-ar fi putut tăia pe mine fără să mă trezesc. O fi cumsecade, 
Timofte ăsta, și noi îl bănuiam degeaba”, își zise el în gând. Dar zărind 
zăbrelele de la fereastră îi veni în minte chilioara din curte și un cuţit îi 
sfredeli inima. „De data asta m-a zăvorit numai pe mine, ticălosul”, spuse el 
cu glas tare şi se repezi la uşă. De cum o deschise, dădu nas în nas cu o 
slujnicuţă, care se sperie grozav când îl văzu dând năvală afară în izmene și 
cămașă. 

— Sfinţia-ta... se fâstâci slujnica. A zis... a zis jupân-Timofte că să 
mergi să mănânci tot acolo. Te aşteaptă! 

Călugărul încuviinţă descumpănit, nevenindu-i a crede. E drept că 
simţea o baniţă de plumb în loc de cap şi bună ar fi fost o acritură. Apucă 
grăbit desaga, după ce-și puse rasa pe el, şi se luă după fetişcana care-l 
aşteptase ca să-i arate drumul. 

— la de bea nişte zeamă de curechi, cuvioase, îl îmbie vătaful. Te 
scoală şi din morți. 

— Dar tovarăşii mei mai trag la aghioase? Nu-i văd! se nedumeri 
Rafailă, apucând oala cu moare. 

— Să fii matale sănătos, tăicuţă, rânji Timofte. S-au dovedit a fi mai 
vrednici ca noi, dar nici n-au băut atâta. S-au trezit în zori și duşi au fost. Eu 
nu i-am mai văzut, dar mi-au spus slugile că au întrebat și de sfinţia-ta, ba 
au vrut să te care cu ei, adormit cum erai, dar până la urmă s-au răzgândit. 
Ţi-au lăsat vorbă că ştii unde să-i cauţi la lași. 


Era o minciună sfruntată și Rafailă şi-a dat seama pe dată, dar s-a 
prefăcut a-l crede. 

— Da, aveam o înţelegere cu ei, mormăi el. Ce să le fac? Dădu pe gât 
şi rămășiţa de zeamă de varză, udându-și barba și mustăţile, şi parcă se 
simți mai înviorat. Ba îi veni şi pofta de mâncare, spre marea bucurie a 
gazdei. Oricum, călugărul îşi puse în gând să nu se mai lase îmbătat. 

Apoi se dădură în vorbă și vătaful îi spuse, printre altele, că boierul 
încă nu venise, dumnealui mai avea moșii prin ţinutul Horincei, ba chiar și 
prin al Cârligăturei, dar cel mai mult îi plăcea să se odihnească aici, așa că 
se va înapoia negreșit. Se bucura de mare fală, vel-vornicul, în ţara 
Moldovei, căci tare-și îndrăgea pământul străbunilor săi și nu-i suferea pe 
păgâni. Din astă pricină era în mare trecere în ochii Movileştilor, fie boieri 
veliți, fie voievozi. Acuma, că venise domnia lui Radu-vodă Mihnea, se 
trăsese de la divan, fiindcă prea erau la mare cinste turcii la curtea din lași. 
Aşteptau și zile mai bune, că doar aşa era de când lumea. 

Toate acestea le aflase Rafailă fără să fi vrut să-l iscodească, ba mai 
mult, vicleanul vătaf parcă i le spunea anume. Îl lăsă în pace şi când i se 
păru că isprăvise vorba, spuse şi el domol: 

— Apăi, am să mă pregătesc și cu de drum, că mi-o fi de-ajuns. 

— Vai de mine! sări Timofte. Aşa de curând? Eu ziceam ca măcar 
sfinția-ta să dai față cu stăpânul, că nu se face să-i mâncaţi pâinea și să nu-i 
mulțumiți. Acum, că ţi-au plecat și tovarășii... 

— Ai să-i spui domnia-ta că ne închinăm cu plecăciune pentru 
găzduire şi că m-oi ruga pentru sufletul... 

— Nici vorbă... 

— Doar n-ai să mă ţii în ospeţie cu de-a sila? se înfurie călugărul. 

— Departe de mine asemenea gând, făcu pe supăratul Timofte. Numai 
că ce-am să păţesc eu de la boier... vai de capul meu. Măcar o zi-două să 
mai fi rămas, că trebuie să sosească. 

Rafailă stătu o vreme pe gânduri. Nu știa dacă ar fi putut să plece chiar 
aşa după cum i-ar fi fost voia, şi roșcovanul vătaf o ţinea întruna să mai 
rămână. Socoti nimerit să se prefacă a primi și, când i-ar veni la socoteală, 
să şteargă putina pe nevăzute. 

— De, taică, făcu el ca şi cum s-ar fi aflat în cumpănă. Nu prea îmi 
vine la socoteală să rămân fără prietenii mei... şi pe capul domniei-tale. 

— De asta să n-ai nici o grijă şi să te simţi ca acasă, căci boierul e ca 
pâinea lui Dumnezeu cu oamenii cumsecade. Poate că te aciuezi pe lângă 


dumnealui... dar ce spun eu prostii? Sfinţia-ta ești în slujba domniei... 

Rafailă îi dădu pace s-o ţină pe-a lui, dar gândul că s-ar putea lipi de 
un boier atât de puternic ca vel-vornicul îi sfredeli mintea, mai ales că i-ar fi 
rămas lui toate odoarele monastirii. Așa se face că se hotărî să-l aștepte pe 
stăpân până s-o întoarce. 

Într-una din zile dădu peste un rob ţigan, pe nume Barabulea, de felul 
lui de prin Muntenia. Poate că de dorul meleagurilor părăsite se opri cu el în 
vorbă, ori poate că însuși robul îi căutase calea, n-ar fi putut spune. 

— Săru' mâna, taică-părinte, și blagosloveşte! zise Barabulea cu 
umilință. 

— Domnul, taică! 

— Aflat-am, sfinţia-ta, că eşti de prin părţile noastre rumânești și mă 
încumetai să-ţi aţin calea. 

— Da” de unde eşti, bagagladină? 

— Din Romanați, pupaţi-aş tălpile matale. Dă unde să fiu? 

— Atunci cum de te-ai rătăcit p-aici? 

— M-a vândut boieru, că tare i-a mai plăcut stăpânului meu să mă 
auză cântând la scripcă. De fapt mă vându jupâneasa, că se înspăimântase 
de patima beţiei în care dăduse dumnealui, cluceru... 

— Dar cine ţi-era stăpân? 

— Cum cine? Nu-ţi zisei? Dumnealui clucer-Strâmbeanu. 

— Măi cioroiule, tu îţi baţi joc de mine! Cum vine asta că te-a vândut 
fiindcă-i plăcea cum cânţi? 

— Apăi că asta-i, sfinţia-ta, dacă nu mă laşi să-ţi spui?! Mă dădu 
jupâneasa că zicea că boieru se îmbăta din pricina mea, că mă punea să-i 
cânt de inimă albastră. Da” nu-i drept, că se matolea fiindcă boieroaica era 
cu vreo patru ani mai mare ca dumnealui și coconiţa Elenca tare-i mai făcea 
ochi dulci, când se uita după ea... 

— Bată-te să te bată de netot, că nimic nu înțelesei din tot ce mi-ai 
boscorodit până acum. Mi se pare că erai bun de încurcat omul la băutură, 
nu-i așa? 

— Ba chiar! se bucură Barabulea, arătându-și dinţii. 

— Da” stăpânu-tău de azi, te lasă să cânţi? 

— Cum de nu, însă n-am decât o cobză, că scripca mea cea bună mi-a 
spart-o clucereasa de cap. Mă aţin şi eu cum pot, până oi face rost de bani 
pentru alta, oftă mâhnit robul. 


— Nu cumva socoțţi că eu aş putea să-ţi dau bani pentru așa ceva? Fugi 
încolo, că-s sărac! 

— Ba zău, chiar... gândeam că de ţi-oi da o veste... tare ai să te mai 
bucuri şi poate mi-i ajuta să-mi cumpăr scula de la Vasile Brabete. 

— Şi ăsta cine mai e?... de ce te-ntreb eu, că o fi tot vreo baragladină, 
ca şi tine. Spuneai de o veste, dă-i drumul! 

— lacă, eu tot am să-ţi spui, mânca-ţi-aş pomenili de le capeti! 

— Ai crăpa de foame, ţigane, râse Rafailă, căci eu nu capăt aşa ceva. 
Zi-i mai bine ce ai de spus! 

— Zic! Na, că zic! N-aţi venitără acilea patru inși? 

— Ba da, dar ceilalți au plecat și m-au lăsat zălog, răspunse Rafailă 
într-o doară, bănuind că avea să afle o taină. 

— Au plecat pă dracu... Doamne iartă, taică-părinte, că mă luă gura pe 
dinainte. Au fost legaţi cobză și duși la alt trup de moşie a boierului, da” nu 
ştiu ce gânduri are cu ei. Să nu mă spui, rogu-te, că mă jugănește păgânu de 
Timofte. 

— De unde ştii tu astea, măi ţigane? 

— Auzi vorbă! Păi dacă-i văzui cu ochii mei?... Chiar a doua zi după 
ce sosirăţi, erau legaţi ca berbecii, când îi duci la târg, şi pe de-asupra și cu 
un căluș în gură. 

— Şi zici că nu ştii unde i-o fi dus? 

— Mă jur! Că ce, nu ţi-aş spune? 

— Bine măi, Hazdrabuleo, că parcă aşa ziseșşi că te amă... 

— Barabulea, de nu ţi-i cu supărare părinţele, că eu nu-ţi spusei, dar 
aşa vei fi aflat sfinția-ta. Ai mei d-acasă îmi mai zic și Gheorghiță, adăugă 
el de parcă s-ar fi rușinat. 

— Bine, bre! Am să fac un târg cu tine. Dacă afli unde-s închiși 
prietenii mei şi dibăceşti ce gânduri au ăștia cu mine, te fac cu scripcă. 

— Haoleo, părinţele! D-apăi cum să nu mă-nvoiesc? Îndată ce s-o 
putea îți dau de ştire, numai banii de scripcă să-i ai pregătiţi, că vrea o 
juma” de zlot tâlharul... 

Călugărul abia se putu descotorosi de pupăturile de mână ale ţiganului, 
care nu mai ştia cum să-și arate bucuria. Îl bătea gândul să-i cumpere 
râvnita scripcă, însă după ce l-o face iscoada lui la curtea boierului Bucioc, 
dacă se va hotărî să rămână acolo barem o bucată de vreme, altminteri să-și 
pună pofta în cui tuciuriul. 


Cu toate acestea zilele se scurgeau și Rafailă căuta zadarnic să mai dea 
ochii cu Barabulea, care parcă intrase în pământ. Dacă întreba pe la 
sălașurile robilor, aceştia dădeau din umeri, zicând că trebuia să fie pe 
undeva prin apropiere, dar unde anume, habar n-aveau. „O fi luat urma 
căpitanului Pârvu, ca să-mi poată da de veste, de nu cumva se va fi aflat de 
înţelegerea noastră şi l-au legat și pe el”, se frământa Rafailă, mai cu seamă 
că nici boierul nu se grăbea să se arate. 

Vremea trecu pe nesimţite și după „vara sfinţilor apostoli” se aşternu o 
iarnă cumplită, de credeai că voia să acopere toate așezările omenești sub 
troienile ei. De la sălașuri, numai fumurile mai arătau că suflarea de sub 
nămeţi mai era încă în viaţă. Rafailă își cam luase gândul că avea să mai 
plece undeva asupra iernii, dar nici la stăpânul casei nu se mai aştepta să-l 
cheme, aşa că fu destul de uluit când Timofte îi dădu de știre că trebuie i se 
înfățişeze. 

— A venit? întrebă el, parcă puţin înfricoşat. 

— Îhî! răspunse scurt vătaful. 

Curând însă își veni în firea lui obişnuită şi se închină cu smerenie în 
faţa velitului boier. Printre genele lui albicioase privirea iscoditoare îi dădu 
de ştire că avea să fie tare greu de înfruntat măreţul om ce-l mătura la 
rându-i. Era voinic și cu barba până la brâu, dar tare frumos pieptănată. 
Ochii lui te străfulgerau de sub sprâncenele stufoase şi împreunate deasupra 
nasului. Nu avea pe el decât un cojocel de miel fără mâneci, lăsând să i se 
vadă cămașa de cânepă groasă, iar în picioare nişte iminei cusuţi cu aur. 

— Şezi, cuvioase, şi ia aminte la cele ce-ţi voi spune! porunci stăpânul, 
fără a-i da răgaz să întrebe el ceva. 

Deşi Rafailă nu se pierdea cu una cu două în faţa cuiva, de astă-dată se 
simți cam stingherit şi abia cuteză să se aşeze pe o margine de scaun. 

— Am cumpănit în fel şi chip dacă să mă încred în tine au ba, cuvioase 
Sarsailă, începu boierul cu voce domoală. 

Auzindu-și porecla în gura vel-vomicului, Rafailă simţi un fior de 
gheaţă prin şira spinării şi se crezu pierdut. Cine ştie cum va fi aflat despre 
isprăvile de la Ot Menedec și cu asta i se năruiau toate visele, dar mai ales 
gândul îi fugi la desaga lui cu odoarele monastirii. Rămase însă cu totul 
înmărmurit când boierul urmă: 

— Gurile rele spun că tu ai fi spart sfântul lăcaș care te-a adăpostit o 
vreme prin ţara Buzaielor... Eh! Nu despre asta vreau să-ți vorbesc, nu-mi 
pasă ce vei face cu ce-ai furat, dar să te dai pe brazdă de acum încolo! 


— Cinstite vel-vormnice... Încercă Rafailă să deschidă gura, dar Bucioc 
nu-i îngădui. 

— Să nu-mi spui că ești nevinovat, că nu te cred. lar de vreme ce i-ai 
făgăduit scripcă lui Barabulea, înseamnă că ai ceva parale... 

— Ticălosul de ţigan... m-a vândut! mormăi călugărul în barbă. 

Boierul însă îl auzi: 

— Nu cumva să te legi de el, că pe urmă ai de-a face cu mine! El îi 
singurul care a scăpat din prăpădul de la Ot Menedec, dar nu ca să-mi 
povestească isprăvile tale am dat eu bani buni pe el. Asta-i altă socoteală! 
Mie să-mi spui ce căutaţi voi, cei patru, la laşi? 

— Eu nimic... 

— Dar ceilalți? 

— Habar n-am! Mă jur... 

— Sarsailă, să nu-mi umbli cu șoalda! Ai zis că vrei să intri în slujba 
mea, aşa că trebuie să-mi spui tot ce ştii, altfel te belesc ca pe iepuri. Cu 
mine nu-ți merge. Ce răvaș duceaţi? Ori poate numai din gură trebuia să-i 
spuneţi ceva lui Vodă? 

— Nu ştiu nimic, mărite stăpân, se căina călugărul și boierul își dădu 
seama că spunea adevărul. 

— Să zicem! Te-ai lipit de ei întâmplător? 

— Întocmai. 

— Şi nu i-ai auzit vorbind despre ceva de taină... de scopul călătoriei 
lor la laşi? 

— Drept să spun, nu! 

— Ascultă-mă bine, Sarsailă, și bagă-ţi bine în cap! Dacă vrei să mă 
slujeşti, va trebui să faci tot ce-ţi poruncesc, fără crâcnire. Te voi umple de 
bani, ba chiar și niscaiva ranguri am să-ţi ofer, dar să nu încerci să mă- 
nșeli... 

— Mă jur... 

— Lasă jurămintele, care în gura ta n-au nici un preţ. Te ştiu cine eşti 
şi tocmai pentru aceea am trebuință de un mare ticălos, care să-mi 
împlinească gândul. 

— Mă supun! răspunse hotărât călugărul. 

— Atunci îi bine! Ascultă! Odoarele pe care le-ai furat o să le duci lui 
Vodă, împreună cu ceilalți trei tovarăși de drum ce i-ai avut. I-am ţinut 
închiși până acum, dar tu ai să-i faci, să scape, ca să capete și mai mare 
încredere în tine. Îi vei trage de limbă ca să afli cât mai multe, căci ai să 


fugi împreună cu ei la laşi. Odată ajuns acolo ai să te bagi sub pielea lui 
Vodă, care se va bucura de aurăria ce i-o vei duce. Să te ţii în preajma lui şi, 
dacă se va întâmpla cumva ca hotarul ţării de la miazănoapte să fie călcat de 
vreun podgheaz ce ar aduce un nou voievod, să nu scapi prilejul să-i înfigi 
lui Vodă un cuţit în spate. 

— Vai de mine! se îngrozi călugărul. Nu zic că n-am ucis, dar cu cap 
încoronat și uns cu sfântul mir?! 

— Lasă, cuvioase, că tot n-ajungi tu în rai, dar faci un bine ţării 
Moldovei, scăpând-o de o slugă a turcilor. Pe urmă are să fie bine şi de tine. 

Rafailă nu era pătruns de asemenea gânduri înălțătoare, însă nu scăpă 
ocazia să întrebe pe şleau: 

— Ce-am să primesc şi cât anume? 

Bucioc îi aruncă o privire sfredelitoare. 

— Așa mai vii de-acasă, cuvioase. Oricum ai să capeţi mai degrabă 
gologani decât ranguri bisericești, după cum am aflat că ai râvni. De ce-i în 
desagă să nu te atingi, că am să-ţi dau eu nişte pungi. 

— Atunci îi bine... Totuși eu zic să nu mă arăt așa deodată, ci aș băga 
mai înainte o iscoadă să afle ce gândesc cei trei oşteni despre mine. 

— Eşti slobod să faci cum vrei, căci ştiu că te pricepi la tot felul de 
drăcovenii. 

— Să îngăduie măria-ta să mă ajute chiar ţiganul acela... 

— Nu care cumva să-i faci ceva, că am trebuinţă de el şi în afară de 
asta cântă dumnezeieşte la scripcă. Ia pe altul! 

— Numai pe el îl vreau! Am să-i dau vreo două scatoalce și-l iert. Mă 
jur! 

Îi spuse apoi boierului tot ce avea el în gând şi până la urmă Bucioc îi 
dădu încuviințarea să se slujească de Barabulea. Iar când primi pungile cu 
bani, sărută cu smerenie mâna stăpânului și ieşi din încăpere cu spatele 
înainte. 

Trecură sărbătorile Crăciunului, ba chiar și sfânta Bobotează, dar 
Rafailă nu se prea dădea drumului, căci boierul îi dăduse răgaz să se 
pregătească pe-ndelete. De fapt nu se prea îndura să se desprindă de la 
căldurică şi mâncare bună. 

Peste Barabulea dăduse la câteva zile după ce vorbise cu boierul. Era 
încotoșmănat într-un cojoc și, de cum îl zări pe călugăr, îngenunche în fața 
lui punându-i spinarea la îndemână. 


— Na, dă! Pupa-ţi-aş tălpile matale, părinţele. Dă, dacă asta ţi-i voia și 
nu ţi-i milă de un pârlit ca mine. 

Lui Rafailă nu-i fu greu să-şi dea seama că boierul fusese cel care 
poruncise robului să se lase bătut, iar felul cum fusese întâmpinat îl făcu să- 
i mai scadă mânia împotriva lui. 

— Lasă pe la vară, măi Hazdrabuleo, că acum ai prea multe cojoace! 
râse cuviosul. 

— Ba acuma, taică-părinte, că ce poţi face azi nu-i de lăsat pe mâine! 
se împotrivi robul. Apoi până la vară, cine ştie ce-ţi mai vine să adaugi la 
ciomege şi-mi schilăvești bunătate de ciolane. Hai, dă acu! 

Îi plăcu lui Rafailă felul de a fi al ţiganului şi nu se putu ţine să nu râdă 
cu poftă. 

— Ei, bine! lacă, te iert pentru totdeauna, afurisitule, numai să nu mă 
mai minţi niciodată... 

— Săru” dreapta, părintele, cum să te minţ eu chiar pe sfinţia-ta? 

— Hai, să lăsăm asta! Trebuie să stăm de vorbă în taină, că avem a 
pune ţara la cale. 

— Îndată, îndată... Numai să-mi scoţ bulendrele de pe mine, că mă- 
năbuş. 

Văzându-l câte boarfe îşi pusese pe dedesubt, cuviosul se înveseli de-a 
binelea. 

— Ptiu, bată-te să te bată de pezevenchi! D-aia voiai să te ciomăgesc 
acum? Eşti dat naibii, măi Barabulă, n-am ce zice. 

— Barabulea! Să nu uiţi, sfinţia-ta, că faci păcat de-mi schimonoseşti 
numele. 

— Uite ce e, măi... omule! Mi-ar trebui o fetișcană isteață, ca s-o 
facem iscoadă. Are să capete o frumoasă răsplată. 

— Ca mine, scripcă... 

— Pentru ce ţi-aş fi luat-o, cioroi blestemat? Pentru că m-ai amăgit cu 
balivernele tale, în vreme ce tu trebuia să mă recunoșşti ca fiind de la Ot 
Menedec? Auzi la el! Mai vrea și plată. 

— N-am avut încotro, mă jur! Da” de-acum înainte, să n-am parte de 
ce-i pofti matale de nu ţi-oi fi pe plac, zău! 

— Las-o baltă, că mă mânii! 

— O las! 

— Spuneam de o slujnicuţă dezgheţată... 

— Păi, mai ceva ca Tilinca mea, alta nici că se află. 


— Ți-o fi vreo rubedenie? 

— Fata mea. 

— Tânără? 

— Nu așa ziseși? Ce-i drept, îi cam trecută de vreo douăzeci de 
primăveri, da-i frumoasă, coz! 

— Minte să aibă, nu frumuseţe, fiindcă am să-i acopăr faţa, s-o dăm 
drept roabă tătăroaică. Ea să se prefacă a nu le cunoaște graiul, ca să poată 
trage cu urechea la ce-o auzi. 

— Haoleo, nu se poate! 

— De ce! 

— Dacă îi ascunzi obrazul şi o mai faci și păgână, au s-o frigă dracii 
pe lumea cealaltă, și ea, săraca, e botezată creştineşte... 

Rafailă zâmbi. 

— Cu atât mai bine! Are să-și rupă colții dracul dacă o mușca din ea. 

— Aşa crezi? Dar dacă i-o plăcea, n-are să mai vrea şi altele?... şi eu 
am o puzderie de fete, că le-am pierdut socoteala. Să le ia şi pe ele? 

— Zii mai bine că ţi-e teamă să nu-i terfelească cinstea vreunul dintre 
tovarășii mei, căci printre ei am de gând s-o trimit. 

— Dă-o-ncolo, că tot nu se vede cinstea de sub bulendre! Însă, dacă s- 
o da drept păgână, face mare păcat, și fără scăpare. De vrei, mă îmbrac eu 
muierește și mă acopăr la faţă... 

— Vorbeşti prostii, Barabuleo! Mai bine s-o trimiţi pe Tilincuţa asta, 
de care zici, să văd şi eu ce-i poate capul. 


8 


VICLENIE ÎMPOTRIVA VICLENIEI 


ABIA SE USCASE ŢĂRÂNA PE MORMÂNTUL BARONULUI 
NADAY şi lacrimile de pe obrazul alteţei-sale, că la cetatea Bălgradului se 
ivi un călăreț care nu cruţase coastele bidiviului său, judecând după spuma 
de sub șa ori aburii ce ieșeau din pielea sărmanului cal. 

De la mai-marele gărzii fu trimis întâi la contele Ugrai, nefiind 
îngăduită intrarea la principe ca până atunci. În acest fel contele află că 
Marcu fusese prins şi întemnițat în castelul lui Teleki de la Uioara. 
Asemenea veste trebuia dusă neîntârziat prințului, căci era bănuiala ca şi 
dalmatul să se fi aflat pe undeva prin Ardeal. 

— Cum de nu se poate şti nimic despre Grazziani? se miră Bethlen. 

— De la Sătmar i s-a pierdut orice urmă, alteţă. 

— Nu crezi că am putea să-i întindem o capcană, slobozindu-i 
prietenul? 

— Nu cutez, înălțimea-voastră. Prea ne-au tras pe sfoară până acum. 
Nu cumva să-l pierdem și pe bănăţean până la urmă, dacă-i dăm drumul. N- 
am să ascund însă unde se află olahul, și nu se poate ca Grazziani să nu 
încerce să-l scape. 

— Cred şi eu că din castelul de la Uioara cocoţat deasupra Mureșului, 
nici vulturii nu l-ar mai scoate. 

— Tocmai de aceea mă gândesc să-l aduc la Galda. Nu știu pentru ce l- 
or fi amestecat și pe Teleki... 

— Nu-i cel care va fi soţul Iuliei? Fireşte că vicleana contesă Rozsnyai 
poate să aibă încredere în el. La Galda însă dalmatinul ar putea fi atras mai 
curând. Ai dreptate! Vezi tu cum faci... 

— Socoteam să împânzesc pădurile din jurul Galdiei cu oşteni, ca să-l 
pot înfrunta pe Grazziani mai lesne. 

— Ai putea chiar să-i iei pe toți din Bălgrad, fiindcă tot vor trebui duși 
la Deva și de acolo spre Ungaria, în ajutorul lui Thurn, în Boemia. 

— Pentru început, socot mai nimerit să mă duc singur să vorbesc cu 
Agnes, dacă îngăduie alteța-voastră. Ba s-ar putea să-l fac pe bănăţean să se 
lepede de Grazziani şi... 

— Bucuros îl primesc în slujba domniei mele. 


Contele Ugrai avea mai multe moșii, dar slujindu-l pe principe era mai 
toată vremea la curte și arareori ieşea din Bălgrad. De aceea întâlnirea de la 
Galda era ca un răgaz de odihnă, deși știa că n-avea s-o scoată lesne la capăt 
cu prietenul vicleanului Gaşpar Grazziani. Dalmaţianul trebuia prins, spre a 
nu mai unelti! 

Voios se aruncă în şa, după care în scurt timp dădu cotul la Suntimbru 
şi se pomeni în valea Mureșului. Apoi se îndepărtă de malul apei spre 
poalele Pietrei Craivei, munte ce părea a-l privi mânios de sub cușma-i de 
omăt. „Pe aici vor fi trecut şi legionarii romani, care au străbătut aceleași 
drumuri...” îşi zise Ugrai. Olahii ştiu că, din tată-n fiu, aceste locuri au fost 
ale străbunilor lor daci, și poate că de aceea și prinţul voia să-i ademenească 
încropind o nouă Dacie. Tot așa se încumetase şi acel strașnic Mihai, pe 
care îl mai ținea minte din vremea copilăriei. 

Călătoria se dovedi însă prea scurtă pentru gândurile contelui, care o 
luase cu mult înaintea slujitorului ce-l însoțea. Se trezi în curtea conacului, 
iar contesa îl primi într-o frumoasă odaie de la catul de deasupra. Acolo 
puteau vorbi în voie şi totodată aveau privire asupra împrejurimilor, dacă s- 
ar fi ivit vreun dușman. 

— Te pomeneşti că în răstimp l-ai prins pe Grazziani?! zâmbi Ugrai, 
sărutând mâna întinsă de Agnes. 

— Nădăjduiesc să nu mai fie mult până atunci, dragă Jeno, de vreme 
ce tu însuți mi-ai venit în ajutor... Nici nu ştii ce bucurie îmi faci trecându- 
mi pragul! 

— Asta înseamnă că ar trebui să mă pofteşti mai des. 

— Cu dragă inimă. Atât tu cât și principele sunteţi oricând bineveniţi și 
nu trebuie să vă chem eu. De altfel, dacă n-ar fi fost dorinţa ta de a-l prinde 
pe Grazziani... 

— A mea?! Nu a ta? 

— A... alteţei-sale, bâigui Agnes, încercând să zâmbească spre a pune 
capăt unei amintiri neplăcute. 

Ugrai pricepu la rândul său și îşi plecă fruntea, în timp ce gazda strigă 
slujnicei să aducă cele pregătite pentru oaspete. 

— Se vede că eram aşteptat, judecând după belșugul de pe masă. 

— Încerc să te fac a crede că eşti la masa alteţei-sale... 

— Din păcate aceea este cu mult mai sărăcăcioasă, iar eu stau și 
privesc, aici nu știu cum o să lupt de unul singur cu asemenea bunătăți. 

— Te voi ajuta şi eu! 


— Ca de obicei, eşti de două ori generoasă... 

Toată vremea cât se ospătară vorbiră mai cu seamă de prinderea 
bănăţeanului, care le încurcase de atâtea ori socotelile în favoarea 
dalmatinului. 

— Capcana a fost Iulia, zise Agnes. Ştii că acest Marcu se îndrăgostise 
prosteşte de ea, iar gâsculița noastră îl plăcuse de asemenea și... 

— Mă rog, făcu Ugrai, în semn că înţelesese idila dintre cei doi, dar pe 
care o socotea mai curând o toană trecătoare. 

— Tot aşa-mi ziceam și eu, însă ea o ţinea una și bună că se mărită cu 
olahul. Îi sucise mintea şi a ţinut-o aşa multă vreme. Ştii că nici la 
petrecerea aceea de la curte n-a vrut să vină cu mine, refuzând să mai știe 
de altcineva, decât de Marcu al ei? 

— Îmi aduc aminte. 

— Ei bine, când am văzut cum stăteau lucrurile, l-am poftit pe Teleki 
Imre să se hotărască s-o ia de nevastă și să se ţină în preajma ei, că de nu 
aveam să caut pe altcineva. Nu era s-o las să facă o prostie, iar în ce-l 
priveşte pe conte, averea cea mare, precum și faptul că erau vecini l-au 
făcut să nu se mai dezlipească de Micoșlaca. 

— Câtă iscusinţă ai irosit din pricina acestui olah... 

— Stai să vezi! Asta n-a fost nimic, îi luă vorba contesa. Am chemat 
apoi un ţăran de-al meu, de acelaşi neam cu Marcu, și l-am trimis, aşa, ca 
din întâmplare, la ea, unde s-a dat drept ortac de-al bănăţeanului. Era şi 
normal ca Iulia să-l întrebe imediat despre drăguţul ei, dar a rămas eu gura 
căscată când a auzit că acesta s-ar fi însurat cu o mocană de-a lui, din Banat. 
Omul s-a jurat, că a fost de față la nuntă. Se-nţelege că pe urmă l-am pus pe 
popa lui să-l dezlege de minciună. 

— Şi Iulia l-a crezut? 

— Mai întâi a rămas buimacă dar mai pe urmă a început să-l descoase 
pe ţăranul meu în fel şi chip. Eu însă îl învăţasem ce să spună și, cum nu e 
prost, i l-a ponegrit pe iubitul ei făcând-o mai să crape de necaz și furie. 
Atunci a început să-l urască pe bănăţean, tot atât pe cât îl iubise mai înainte. 
Din când în când i-a mai zâmbit și lui Imre... 

— Deci prin viclenie ai izbutit? 

— Altminteri cum? Aşa însă, avem să jucăm la nunta Iuliei chiar în 
toamna asta, râse Agnes, sorbind din cupa cu vin chihlimbariu de Ighiu. 

— Mă-ntreb ce va fi fost în sufletul ei când i s-a întors vechiul drăguţ? 


— Mânie, ură, scârbă și tot ce poate strânge un om amăgit, mai cu 
seamă că olahul venise cu mare tărăboi, făcând pe stăpânul, încât ea n-a mai 
văzut în el, decât un ţărănoi neobrăzat ce trebuia pedepsit cât mai aspru. Și 
a făcut-o! 

Ugrai zâmbi și dădu din cap când duse paharul la buze. Sorbi cu 
încetineală şi întrebă: 

— Spune-mi, draga mea contesă, dacă ea ţi l-a dat pe tavă sau l-a luat 
Teleki de acolo? Nu cumva e gelos? Mă îndoiesc să-l lase nevătămat și să-l 
aducă încoace, de nu cumva îi va fi făcut felul până acum... 

— Fii pe pace, că Imre este foarte ascultător. De altfel eu i l-am dat pe 
olah, după ce venise cu doi însoțitori pe care Iulia i-a lăsat să plece. 
Mărturisesc că mi-a fost teamă ca nu cumva aceia să se ducă întins la 
Grazziani şi nebunul ar fi fost în stare să mă atace, dacă l-aş fi adus pe omul 
său de-a dreptul la Galda. Nici Teleki nu l-a cărat la el acasă, ci l-a dus la 
prietenul lui, Csaky Nandor, şi de acolo, printr-o hrubă, l-a trecut la Uioara. 

— Pe sub Mureş?! se miră Ugrai. Din câte ştiu eu, printre castelele 
celor doi trece râul. 

— Întocmai, dar nimeni nu mai are ştire de asta. 

— Nu-i rău de ţinut minte pentru vremuri de restrişte, zâmbi cu înţeles 
contele. 

Amândoi tăcură deodată și rămaseră cu privirile aţintite pe fereastră, 
de parcă ar fi aşteptat să-l zărească pe Teleki târându-l pe olah cetluit în 
funii. Numai că gazda avea în minte o răzbunare mai veche şi nu se putu 
ține să nu-i amintească oaspetelui: 

— Jeno dragă, de-o fi să-l prindem cândva pe blestematul de 
Grazziani, să nu uiţi nici tu, nici alteţa-sa, că am şi eu o vorbă cu el. O 
veche socoteală! 

— Nu vrei cumva să faci şi tu ca Iulia? râse Ugrai. 

— De ce nu? Doar că eu am de gând să mă uit în ochii lui până o 
crăpa. Să-l văd cerșindu-mi îndurare... 

— Şi tot nu l-ai ierta!? 

— De bună-seamă! 

— Iar eu, prostul, credeam că femeile sunt niște îngerași fără aripi, în 
vreme ce ele au gheare de grifon. 

— Te povăţuiesc să nu le încerci vreodată... 

— Am să ţin seama. Până atunci să nădăjduim că olanul va fi o nadă 
bună pentru Grazziani. Anume ţi-am cerut să fie adus aici în văzul tuturora. 


— Crezi că vom izbuti? 

— Nu atât din prietenie, cât mai cu seamă temându-se că prinsul ar 
putea spune ceva nedorit, şi atunci va sări să-l scape. 

— Te previn că olahul e încăpățânat și are să tacă. 

— Grazziani însă a auzit de faima lui Andor, şi asta îl va face să nu 
mai stea la îndoială. Mărturia omului său ar putea să cadă greu la Poartă. 

Contesa îl privi cu încântare și, mușcând cu vârful buzelor dintr-o turtă 
muiată în vin, îi spuse lingușitoare: 

— Credeam că eu sunt cea mai vicleană, dar văd că m-ai întrecut, 
prietene. 

— Împotriva vicleniei, numai viclenia izbuteşte, mi se pare că zice o 
veche zicală. Şi de nu-i, ar trebui să fie. 

Izbucniră amândoi în râs și închinară iarăși din licoarea viilor de la 
Ighiu, ţinută anume pentru fețe mai simandicoase. Apoi contele se ridică și, 
uitându-se pe fereastră, urmă: 

— Trebuie să văd cum arată pădurile astea din preajma voastră, că am 
poruncit niște cătane de la Bălgrad să-ți împresoare castelul, pentru a-l 
primi pe Grazziani. Dacă... 

Ugrai se opri însă văzând că în uşă s-a ivit pe neașteptate slujnica. 

— Au venit doi oameni trimiși de domnul conte Teleki, dar spun că au 
o taină care nu trebuie ştiută decât de doamna contesă. 

— Ce să fie?! se nedumeri Agnes. 

— Cine ştie... Vin cu tine! se oferi Ugrai. 

— Ba, eu zic să rămâi aici şi mă duc eu la ei. S-ar putea ca de tine să 
se ferească. Dacă e nevoie, trimit să te cheme. 

Contele încuviinţă şi se așeză din nou în jilt, în vreme ce gazda îşi săltă 
ușurel fustele și ieşi grăbită în ogradă, dar nu zări pe nimeni. O chemă pe 
servitoare şi aceasta îi spuse fâstâcită: 

— I-am poftit în odaia de primire, măcar că unul dintre ei pare ţăran. 

— Toanto! Nu cumva crezi că celălalt o fi vreun domn? 

— Eu nu ştiu, dar îi îmbrăcat altcum decât iobagii noștri, și chiar și 
olahul era în straie de sărbătoare... 

— "Ţăran olah? se înfurie contesa. 

— D-apăi cum?! se miră fata, ştiind că toţi iobagii de pe moşia lor erau 
români. Da” vorbeşte ungurește, la fel ca noi, adăugă ea. 

— Şi celălalt? 

— Domnul? 


— Da! 

— N-a scos o vorbă. 

— Ciudat! mormăi contesa, neștiind dacă trebuie să se mânie ori nu de 
primirea celor doi străini. 

Totuşi era destul de țâfnoasă când pătrunse în încăpere şi dădu cu ochii 
de un necunoscut înveşmântat ostășește, însă pe ţăran nu-l văzu prin 
preajmă. Oşteanul făcu o plecăciune fără a scoate o vorbă, și Agnes dădu 
din cap zorită, vrând să-l întrebe de cel de-al doilea, când se pomeni 
cuprinsă în braţe pe la spate și o palmă aspră îi astupă gura. 

— Ştreangul! Dă-l repede încoace! îi răsună lângă ureche o voce care i 
se păru cunoscută, deși nu prea deslușea bine limba olahilor, ci numai atât 
cât îi era de trebuinţă spre a se face înțeleasă de iobagii ei. 

„Nu, nu pot să mă înșel... e chiar vocea lui Marcu! Păi ăsta-i un 
diavol, nu om! Blestemat să-i fie numele! Măcar de-ar ști Jeno să-l ia pe 
neașteptate, că altminteri...” se gândi ea înfiorată. 

Oşteanul, care nu era altul decât Mihai, se apropie de fereastră şi spuse 
încet: 

— Până acum îi bine. Caii sunt tot acolo. 

„Au de gând să mă ducă undeva”, cugetă contesa și răsuflă ușurată. 
„Proştilor, cum vă închipuiţi că veţi ieşi cu mine pe sub nasul contelui 
Ugrai?” 

Mihai sări pervazul ferestrei și aduse caii, în vreme ce Marcu ridică un 
sac şi îl trase peste capul contesei, care începu să se zbată mai abitir și să 
geamă, doar de va fi auzită. Degeaba! Marcu o ridică în braţe şi o trecu 
afară lui Mihai, care o aşeză de-a curmezișul unui cal. 

— Să fugi cât poţi! Și rămâne cum ne-am înţeles... 

Castelana de la Galda crezu că-i sosise sfârșitul, fiindcă hurducăturile 
goanei ce nu mai contenea o chinuiau îngrozitor, strivindu-i trupul. În cele 
din urmă, când şi bietele dobitoace păreau a fi la capătul puterilor, ajunseră 
la o margine de pădure și tânărul oștean descăleca, îi trase sacul de pe cap şi 
îi scoase căluşul, lăsând-o însă mai departe să atârne de-a curmezișul șeii. 
Scrută îngândurat zarea, doar de s-ar arăta vreun călăreț. Apoi, nemulțumit, 
apucă dârlogii cailor şi pătrunse în desișul codrului. După ce merseră o 
vreme aşa, fără a lua în seamă prizoniera, care începuse a-și mai veni în fire 
putând de acum să respire în voie. Mihai se opri, recunoscând parcă locul, 
şi o săltă călare în șa, dar fără a-i dezlega mâinile. Se aflau într-o văioagă 
unde ar fi trebuit să ajungă şi Marcu până-n seară, ori, dacă nu, să-l aştepte 


încă două zile încheiate. Iar dacă nici atunci nu s-ar fi ivit, urma ca Mihai s- 
o scoată pe castelană în preajma Vinţului şi să-i dea drumul unde o vedea cu 
ochii, el având să se îndrepte apoi spre Borlova ca să-l întâlnească acolo pe 
Marcu, dacă acesta va mai scăpa cu viaţă... 

Văzând uşoara descumpănire a tânărului, contesa prinse glas și încercă 
să-l înspăimânte: 

— Prinţul spânzură la voi!... Cât ţii legată la mine? 

— Până-n seară. 

— Apoi? 

— De nu s-arată prietenul meu, te spânzur eu pe domnia-ta, aşa cum 
ziseşi că o va face prinţul cu noi. Pe urmă îmi văd de drum. 

Contesei i se păru că nu-l pricepuse prea bine. Întrebat însă a doua 
oară, Mihai îi dădu același răspuns, așa că biata castelană dorea acuma 
sosirea celui pe care-l voise pierdut, fiindcă trăsnitul ăstălalt de olah părea 
în stare s-o atârne de vreo cracă. Totuşi, nu se dădu bătută: 

— Prietenul tău nu scapă! Eu știut că veniţi și făcut capcană la voi. El 
ținut este acuma şi schingiuit pentru a spune unde estem noi. Nu prieten 
vine, ci cătane mult, ce avem la curte. 

— Atunci cum de te lăsași amăgită chiar domnia-ta? rânji Mihai. Halal 
capcană, n-am ce zice! 

Frântă şi fără putinţă de scăpare, contesa se lăsă copleșită de amorțeala 
braţelor şi închise ochii, rămânând în aşteptare. Părea să-și fi pierdut 
simţirea, dar Mihai n-o luă în seamă. Se ducea tot mai des către marginea 
pădurii, ca să scruteze zarea, iar când îşi dădu seama că femeia începuse a 
dârdâi de frig, trase cerga legată de oblânc și o acoperi peste umeri. 

— Ții așa la mine toată noapte? 

— Nu! Am spus că te spânzur. Aştept doar să răsară prima stea... 

Începuse înserarea și deznădăjduita femeie se înfiora zărind cerul 
printre crengile copacilor. Se rugă fierbinte ca nori întunecoși să acopere 
faţa stelelor ori să se întâmple vreo minune care s-o scape, căci moarte 
cumplită o aştepta cu nebunul de oștean. 

— Cum să spânzuri tu la mine, dacă nu venit prietenul tău? Este prins 
şi dacă vrei scăpat dai pe mine la schimb. Dacă mor eu, şi la el ucide! Stai 
să vezi, nu zori! 

Mihai se gândi că s-ar putea să aibă dreptate, Marcu fiind fără îndoială 
prins, căci altminteri ar fi putut să-l ajungă până acum. Bucuros ar fi lăsat-o 
pe castelană să plece în locul tovarăşului său, dar nu ştia cum s-o facă. Se 


mai duse o dată la marginea pădurii și de astă-dată desluşi că se apropiau 
vreo patru călăreţi. Se întoarse în grabă și, apucând dârlogii calului, o duse 
pe contesă sub un stejar bătrân, scoase apoi un ştreang de cânepă și îl 
aruncă pe după o creangă groasă, iar la capătul rămas făcu laţ și îl petrecu 
pe după grumazul contesei, care-l privea mai mult moartă decât vie. 

— Se arată nişte călăreți... şi nu poate fi Marcu, decât ca ostatec, îi 
zice Mihai. N-am cum să aflu, așa că voi sta la pândă. Și, dacă au gânduri 
rele, domnia-ta să le strigi pe limba voastră să stea locului, că altminteri 
gonesc calul și... rămâi agăţată de cracă. M-ai înţeles? 

— Şi dacă sperie calul? 

— Cum ţi-o fi soarta și norocul, doamnă contesă. 

Se aşternu o tăcere desăvârșită, încât s-ar fi putut desluși bătăile de 
inimă ale contesei. Pe deasupra, aceasta mai tremura și de frig. 

— Heeei, Mihai! sparse liniștea o voce necunoscută. Mă auzi? Unde 
eşti? 

Tânărul nu se dădu în vileag, măcar că-şi auzise numele. Din păcate, 
datorită înserării, nu se puteau vedea feţele călăreţilor şi nici dacă era 
vreunul dintre ei legat. 

— Mihaaai! N-auzi mă? Răspunde! răcni iarăşi necunoscutul. Știm că 
eşti acolo cu doamna! Vezi să nu faci vreo prostie! după care se vede că 
fusese îndemnat de către cineva să mai adauge: lacă, înălțimea-sa, domnul 
conte Ugrai, aici de faţă, îl iartă pe ortacul tău dacă o slobozi pe doamna. 
De nu, îl ucide şi nici tu n-ai să scapi, că eşti împresurat. Auzit-ai ce-am 
zis? Răspunde! 

— Spune că da! Scăpat şi eu şi voi! se precipită contesa. 

— Staţi pe loc! strigă deodată Mihai, după ce așteptase câteva clipe 
bune, care pentru femeie durară o veșnicie. Doamna contesă are să vă spună 
că dacă mai faceți un pas va atârna în ştreang! 

— Jeno dragă, am funia de gât şi, dacă mână calul de sub mine, mă 
spânzură. Nu care cumva să faci vreo neghiobie și să mă dai pieirii! Lasă-l 
pe ostatec să plece unde o vrea şi pe mine o să mă sloboadă în schimb. 

— Dacă ai spus ceva ce nu trebuia, o preveni Mihai să ştii că prietenul 
meu a înţeles și am să-l întreb... 

— Jur n-am zis rău! Tot cum vrut tu fost. 

— Marcule! strigă tânărul. Răspunde tu! 

— Am auzit tot, Mihai, și mă bucur pentru ce-ai făcut. Fii fără grijă, că 
de astă-dată doamna contesă n-a mai fost aşa de îndârjită împotriva noastră. 


Sloboade-o și dă-i pace! 

— Heeei, luaţi aminte! răcni Mihai. Lăsaţi-l pe ostatec să vină la mine, 
împreună cu tine, cel care ne vorbeşti limba. Nu uitaţi să-i înapoiaţi spada! 
Dacă nu faceţi precum vă spun, numai ţeapănă aveţi s-o luaţi pe contesă! 

— Să nu cutezi, olah împuţit, să ridici mâna asupra... 

— Jeno! îl întrerupse contesa. Ce faci? Vrei să mă pierzi? Potoleşte-te! 
Abia stau în spinarea calului şi, de mă mișc, pe dată cad în laţ. Terminaţi 
odată! 

După un scurt răstimp în care se vede că fusese dezlegat Marcu, se 
auzi din nou vocea lui: 

— No, așa-i bine. Mihai, strigă să te auzim unde ești! 

Se făcuse întuneric de-a binelea, mai cu seamă în pădure, dar Marcu se 
descurcă şi sosi împreună cu însoţitorul, după cum fusese învoiala. 

— Totul e bine? întrebă Mihai, de cum îl văzu. Pot să-i dau drumul 
contesei? 

— Mai este încă în sac, drăguţa de ea? Dă-le-o așa cum se află! 

Mihai o apucă în braţe, lăsându-i latul pe grumaz, după care o aşeză 
binișor pe picioare, luându-i cerga în care era învelită. 

— Mie îmi este mai de trebuință, doamnă contesă, aşa că ţi-o iau, 
măcar că tremuri. Cât despre funie, am să ţi-o las ca amintire și să mai știi 
domnia-ta că nu era legată la celălalt capăt, că doar nu era să spânzur o 
femeie lipsită de apărare. Dacă aş fi alungat calul poate că te-ai fi ales cu o 
trânteală zdravănă, dar numai atât... 

Castelana înţelese dar nu mai putu scoate o vorbă din pricina spaimei 
prin care trecuse. Izbucni într-un plâns cu sughiţuri, în vreme ce slujitorul 
ce venise cu Marcu încerca să-i desfacă legăturile. 

— Bagă de seamă, doamnă contesă, îi zise Marcu pe limba ei, ca să 
priceapă mai bine. Am fost cinstiţi, căci s-ar fi cuvenit să te fi luat acuma cu 
noi în desișul codrului și să te înjunghiem. N-o facem, fiindcă noi, „olahi 
împuţiţi”, cum a binevoit domnul conte să ne spună, ne ţinem făgăduiala 
dată. Dar să-i spui grofului că dacă o mai dă vreodată faţă cu mine am să-l 
fac să-şi înghită asemenea vorbe de ocară. Mergi sănătoasă și nu mai fă 
atâta rău, că poţi s-o păţeşti într-o bună zi. 

Groful se dovedi însă a nu fi la fel de cinstit, fiindcă mai înainte de 
eliberarea contesei poruncise oamenilor lui să se răspândească prin codru în 
aşteptarea celor doi, ca să pună mâna pe ei. Dar se vede treaba că Marcu 
presimţise, ori poate înţelepciunea îl făcu să nu se umească din loc. 


— Nu plecăm?! se miră tânărul. 

— Vicleniei i se răspunde tot prin viclenie, făcu Marcu gânditor. Poate 
că mă-nşel, dar s-ar putea să încerce să ne prindă prin pădure, luându-ne pe 
nepusă masă. Aici însă nu le va da prin cap să cerceteze, așa că mai adăstăm 
o vreme. 

Noaptea aduce după sine zgomotele ei, din care cei doi până la o 
vreme nu deslușiră mare lucru, deodată însă caii ciuliră urechile şi se opriră 
din ronţăit. 

— Mi s-a părut că aud pași, șopti Mihai. 

— Şi mie. la taci! 

Din ce în ce mai aproape, se auzeau vreascuri trosnind sub picioarele 
unor vietăţi. 

— Or fi lupi? se întrebă Mihai. 

— Nu cred! Altfel caii ar fi simţit, dar văd c-au rămas liniștiți și, cum 
de om nu se sperie, de ce m-am temut n-am scăpat. Scoate spada și fii gata! 

— Ne luptăm? 

— Să vedem! 

Curând se auziră şi voci care nu se fereau, chemându-se între ele. 

— Am ajuns, spuse unul. Heeei, pe unde sunteţi? 

— l-aţi prins? 

— Nu, înălțimea-voastră. 

— Dobitocilor! fu răspunsul contelui, pe care cei doi îl recunoscură 
uşor. 

— Suntem puţini, şi bezna... 

Glasul slujitorului fu însă acoperit de un răcnet ce veni din hăurile 
codrului, făcându-i pe toți să amuțească. 

— Asta ce mai fu?! se îngrijoră Mihai. 

Marcu ridică nedumerit din umeri, dar cum nu se pierdu cu firea îi 
răspunse şăgalnic: 

— De n-o fi fost însuși dracu, atunci de bună-seamă că vreo pasăre de 
noapte, ori cine știe ce jivină îşi va fi dat duhul în clipita asta. 

— Oricum, cred că ne-a fost de ajutor, căci urmăritorii noștri nu se vor 
mai încumeta să ne caute prin astfel de locuri și pe întuneric. 

— Ai dreptate! Acuma putem s-o luăm și noi la picior, şi chiar într- 
acolo! Aşa om afla şi ce s-a întâmplat. 

Cu toate că oamenii lui Ugrai se zoriseră să scape de pădure, Marcu își 
sfătui tovarășul să pășească grijuliu și să fie cu urechile ciulite la cel mai 


mic zgomot, căci de văzut, cam greu se putea prin întunecimea copacilor. 
Apoi mai erau şi caii, duşi de dârlogi, care striveau vreascurile uscate sub 
copite de parcă nu le-ar fi păsat de teama stăpânilor. Uneori sforăiau scurt 
pe nări, când se speriau de vreo vieţuitoare a pădurii, stârnită din culcuş în 
drumul lor, după care mergeau liniștiți și ascultători mai departe. Din 
păcate, pe deasupra capetelor aveau o boltă de crengi care le acoperea 
vederea cerului, așa că oameni şi dobitoace, mergeau cam la întâmplare. 

— Poate ne pomenim din nou la curtea contesei, zise într-un târziu 
Mihai. 

— Atunci om face cale întoarsă, că doar n-avem să-i cerem găzduire. 
M-am săturat! Eu socot că ne îndepărtăm de ea, dar cine ştie? 

Să tot fi orbecăit așa cale de câteva ceasuri când, frânţi de osteneală, 
hotărâră popasul. 

— Până la ziuă am putea trage și noi un pui de somn, făcu Marcu și 
căscă de-i pocniră fălcile. 

— Dar cum facem cu paza? 

— Legăm caii lângă noi și ne culcăm, căci amândoi avem nevoie de 
hodină. Cine să facă de caraulă? 

Deodată însă, caii prinseră a bate pasul în loc şi fornăitul lor prelungit 
putea însemna primejdie. Atunci zăriră şi mogâldeaţa din faţa lor, care părea 
să fi stârnit spaima dobitoacelor. 

— Rămâi aici, că merg eu să văd ce-i! hotărî Marcu şi amândoi își 
traseră spadele. 

Somnul le sărise ca prin farmec şi toate simţurile le erau încordate, 
adulmecând mireasma pădurii. Marcu se apropie cu băgare de scamă şi abia 
când fu lângă locul cu pricina îşi dădu seama că era vorba de leșul unui om. 
Îl împinse uşor cu piciorul, de parcă ar fi vrut să-l trezească din somn, după 
care făcu întoarsă cale. 

— Nu „ucigă-l toaca” răcnise mai înainte, ci un amărât de creștin, care 
încă nu s-a răcit, de bună-seamă. 

— Îi mort? 

— Întocmai. Ucigaşii l-au lăsat pradă lupilor. 

— Înseamnă că-s prin apropiere. Să fim cu ochii-n patru! 

— Ba dimpotrivă! Acuma om dormi nesupăraţi de nimeni, căci nu se 
mai întorc ei pe aici. 

— Vrei să spui că să ne culcăm cu leşul alături? 


— Ei nu! Căpătâi nu ne-om face din el, dar ne vom trage mai în 
lăstăriș, colo, unde frunzişul acela chiar mă îmbie la somn. Să legăm caii şi 
la ziuă om vedea şi cine va fi fost nenorocitul care ne va păzi fără voia lui. 

Mihai nu-i prea împărtăși părerea, dar n-avu încotro şi, după ce se 
înfofoli în cergă, punându-și și şaua sub cap, uită cu desăvârşire nedorita 
tovărășşie a mortului. 

Când deschiseră ochii se luminase de-a binelea și, cu toate că blândă o 
rază de soare răzbătea până la ei, frigul pătrunzător al nopţii îi cam 
înţepenise. Ridicându-se cel dintâi în picioare, Mihai rămase cu ochii 
pironiţi asupra lui Marcu, văzându-l că se odihnise pe o buturugă. Însă îşi 
dădu seama pe dată că el însuși avusese un căpătâi asemănător şi pricepu de 
unde îi venea durerea din grumaji și umeri. Unde mai pui că nici caii nu se 
mai aflau la locul lor... 

— Precesta lor de tâlhari! Ziceai că n-au să se mai întoarcă şi na, iacă 
ce ne-au făcut. Bine că nu ne-au hăcuit, ba mă și mir... 

— N-or fi fost aceiași, răspunse Marcu întinzându-se alene. Nu părea 
deloc speriat, ba s-ar fi putut spune că era chiar voios, după îndelungata 
odihnă. 

— Ne-au șterpelit și merindea, odată cu caii și... 

— Ei, asta-i bai! Tocmai începuseră să-mi chiorăie mațele. Aflăm noi 
însă altele, numai bani să avem și după câte bag samă îmi mai atârnă punga 
de grumaz, se bătu el cu palma peste piept. Ba încă şi spada ne-au lăsat-o. 

— Eu nu mai am nimic! Mi-au luat totul. 

— Vezi, dacă ai dormit mai adânc decât mine? 

— Dar ia stai! tresări Mihai apucându-i sabia. Asta-i a mea. 

— Drace! Ştii că ai dreptate? se cruci Marcu. 

Cuprins de o bănuială, îşi trase punga de la gât și deșertă în palmă... 
numai pietricele, șlefuite de pârâu. 

De astă dată fu rândul lui Mihai să facă haz de necaz: 

— După cum se vede au fost şi alți somnoroși, mai dihai ca mine. Dar 
tot îi bine că nu ne-au înjunghiat ca pe nenorocitul de colo... 

Rămase însă cu mâna întinsă şi cu vorba la jumătate. Nici urmă de 
mort! 

— Mama lor de păcătoşi! se dezmetici Marcu. Păi se vede că ne-au 
adus în altă parte, fără să fi simţit noi. Bine că n-au fost cătanele contelui, 
că acuma am fi zăcut fedeleș în vreun beci, de nu ne-ar fi dus pe loc la 
Bălgrad. Visaşi tu oare ceva? Eu nu-mi aduc aminte nimic. 


Dar Mihai nu părea la fel de voios ca tovarășul său, și asta îl aţâţă și 
mai mult pe bănăţean: 

— Nu te întrista, că uite, ţi-a rămas spada. 

— Ce să fac cu ea, dacă nu ştiu cine-s tâlharii? 

— Tai frunze la câini! râse Marcu. Ori de-om vâna ceva, cumva, avem 
cu ce spinteca sălbăticiunea. Hai, apuc-o! 

— S-o folosim cu schimbul și să-i rugăm pe potrivnici să se rânduiască 
numai câte unul, zâmbi cam acru Mihai șfichiuind câteva rămurele. 

În cele din urmă o apucară la drum şi în scurtă vreme ajunseră la capăt 
de codru, dar se ţinură la marginea lui, pentru a se adăposti la nevoie. 
Deodată se pomeniră în preajma unui foc mare, împrejurul căruia niște 
drumeți frigeau hălci de slănină la proţap. Mirosul îmbietor al grăsimii ce se 
scurgea pe jăratic le gâdilă nările celor doi flămânzi, lăsându-le gura apă. 
Cum îi auzi vorbind ungureşte, Marcu se apropie și le dădu bună-dimineaţa 
pe limba lor, ca să dovedească gânduri pașnice. 

— Jo regelt kivanunk! 

— Adjon isten! răspunseră străinii întorcând capetele. 

— Putem să ne hodinim și noi o ţârucă, fraţilor, pe lângă focul vostru? 

— Cum de nu?! și se grăbiră care mai de care, să le facă loc. 

— Pofitiţi și poate veţi îmbuca ceva cu noi, că veţi fi flămânzi! îi îmbie 
unul. 

— Mulţămim și nu zicem ba, oameni buni, că noi am păţit un mare 
năcaz. Ne-or furat lotrii şi caii şi merindele de drum, câtă vreme am aţipit şi 
noi, un ceas-două. 

— NO, al dracului să fie de nu era ăla hoţul! făcu un bărbat uscăţiv, dar 
tare vânjos. Nu cumva doi cai murgi, cu desagi pe ei? 

— Întocmai! încuviinţă bănăţeanul. Și chiar i-aţi văzut? 

— Noi ne-am întâlnit cu un om care mâna doi cai, pe lângă ai lui, dar 
ne-am zis că erau pentru povară. 

— A fost tâlharul nostru. Încotro a apucat-o? De mult? 

— Apăi, asta s-o întâmplat ieri pe la amiază... 

— Atunci nu-i el, că noi eram în altă parte și cu alte treburi în vremea 
aceea, dădu din cap cu părere de rău Marcu. 

— Zicea că merge la Sebeş, îşi urmă omul vorba, că azi, duminică, îi zi 
de târg acolo. 

— Cum duminică?! se miră Marcu. 

— D-apăi cum?! Ascultă că şi bat clopotele bisericilor în Vint. 


— Nu cumva om fi dormit o zi şi o noapte?! 

— Domnia-ta vei fi ştiind cât v-aţi odihnit, dar că azi îi sărbătoarea 
sfintei duminici, asta toată lumea o ştie. 

— Aşa-i! încuviinţară și ceilalți. 

— Deci acela a fost hoţul și caii noștri s-au dus pe apa sâmbetei, că n- 
avem cum să le mai luăm urma... 

— De bună-seamă că i-a dat sub preţ și s-au vândut pe dată, aşa că nu 
mai fiți supăraţi, zise un flăcăiaș, făcându-i pe toți să râdă de un asemenea 
îndemn. Ba chiar şi Marcu zâmbi, dar Mihai nu pricepuse o boabă. Tocmai 
voia să-și întrebe tovarășul, când fu îmbiat la rându-i cu pită și slănină 
friptă. 

Abia atunci păru a-şi aduce aminte Marcu de neștiinţa tânărului său 
prieten, și spuse cu glas tare: 

— Feciorul ăsta, oameni buni, nu ştie ungureşte, că-i român de dincolo 
de munte. 

— No, şi ce? răspunse pe românește uscățivul. Până mai acum vreo 
câţiva ani în urmă îmi câştigam şi eu pita în slujba domniei Moldovei. 

— Ei, asta-i bună, sări Marcu cu gura plină. Nu cumva la vodă 
Tomşa?! 

— Ba da! 

— Apăi cum de nu mă cunoşti şi pe mine, că doar și eu am hălăduit pe 
acolo în aceeași vreme. 

Bărbatul îşi răsuci mustaţa și, apropiindu-se de bănăţean, îi zise cu 
îndoială: 

— De n-aş vedea straiele astea mocănești, mai să cred că-i fi căpitanul 
Marcu. 

— Chiar eu! se bucură acesta. Dar domnia-ta cine eşti? 

— No, că eu nu eram aşa de vestit, fiind numai hotnog. Cibi Iosif îmi 
spune mie, și-s de felul meu din Aiud, dar slujesc în oaste încă din tinereţe. 

— Frate Cibi, îmi pare bine că te-am întâlnit, măcar că nu-mi aduc 
aminte să te fi văzut pe acolo. Că sunt îmbrăcat așa... e fiindcă s-a 
întâmplat să nu am la îndemână alte veşminte, dar să ştii că mă simt mai 
sprinten în ele și, după cum vezi, nu m-am prea îmbogăţit la domnia 
Tomșei. 

— Eu ce să mai zic? Câștigai numai muierea, de prin partea 
Botoșanilor, da nu-mi pare rău, c-o fost faină şi vrednică de o făcut copii 
frumoși. 


— Atunci pentru ce umbli cu feciorii pe drumuri? Mă iartă de 
întrebare? zâmbi Marcu. 

— Îi duc la oaste la Deva, că iar sunt în slujba domniei și prinţul mi-o 
poruncit. 

Povestiră mai apoi de una, de alta, şi curând veni vorba despre mortul 
din pădure. 

— Sărmanul, zise Mihai. A răcnit înspăimântător când și-a dat duhul. 
Barem să fi fost noi mai pe aproape... 

— Nu cred să fi scos vreun strigăt... dacă va fi fost cel peste care 
dădurăm și noi! zâmbi cu tâlc un fecior înalt și smead. 

Cibi îi aruncă o privire mustrătoare, de parcă n-ar fi vrut să se afle 
despre acest lucru şi, ca să le abată gândul celor doi străini, trase de lângă el 
un uriaş corn de bou și-l duse la buze. Răcnetul acela neomenesc străbătu 
văzduhul, înfiorându-i pe toţi. 

— Asta a fost! zise el, punându-și la loc sperietoarea. 

— Mai să ne temem și acuma, zise Marcu în glumă. Se-nţelege că nu 
mortul a zbierat. Să-l hodinească dumnezeu și să-l lăsăm în pace, adăugă el, 
simțind că nu-i era pe plac lui Cibi să se vorbească de el. 

— Îl folosesc uneori noaptea, ca să alung jivinele codrului. Pe ăsta să-l 
fi avut eu la Iași... 

— La ce bun? întrebă unul. 

— Eheei! oftă Cibi. M-ar fi luat Vodă de cealaltă parte a lui, de una 
fiind călăul, și ne-am fi preumblat pe ulițele târgului. Să-mi fi dat şi mie 
straie roşii, ori verzi, căci gealatul era în roşu. Am fi băgat şi mai rău 
spaima printre neguţătorii necinstiţi ori boierii vicleni. 

Le povesti apoi tinerilor cum voievodul moldovean le spunea boierilor 
„berbeci” şi îndată punea călăul să-i ucidă. Marcu îl ascultă, dar nu-i prea fu 
pe plac spusa fostului lefegiu, așa că întrebă altceva: 

— Dar pentru ce-i trebuie oaste măriei-sale prinţului? 

— Să ne batem cu păgânii! se repezi un fecioraș. 

— Ba cu Hommonay! zise altul. 

— Cu cine, cu necine, om vedea noi cum a fi porunca. Așa-i la oaste! 
De vreme ce te-ai legat să fii cătană te lupţi după cum îi porunca, numai 
cinstit să fii, că altminteri mori cu ruşine, le tăie pălăvrăgeala Cibi. 

Abia cu mult mai târziu, Marcu avea să afle chiar din gura lui că 
hotnogul îl înjunghiase pe necunoscutul din pădure, căci era o iscoadă 
dovedită şi porunca fusese să scape de el pe drum. 


După ce mâncară pe săturate, cu toate că nu aveau prea mare zor să 
ajungă la capătul călătoriei, pâlcul călăreţilor porni iar la drum. Lui Marcu i 
se dădu un cal al cărui stăpân se urcă la spatele unui ortac, dar Mihai nu vru 
cu nici un chip să facă la fel, ci se agăţă și el de un fecior mai puţintel de 
stat. N-au mers însă multă vreme așa, căci le ieșiră în cale hergheliile 
grofului de la Vinţ. Atunci Gagy Miklos, un secuian de prin părţile 
Odorheiului, se descurcă de minune, făcând rost de doi noateni de toată 
frumuseţea. 

Cibi îl lăudă și-l dădu de pildă celorlalţi tineri învăţăcei la meșteșugul 
armelor. 

— În oaste trebuie să ne ajutăm unul pe altul, iar groful are atâţia cai 
încât nici nu le mai știe seama, așa că nu-i păcat, spuse el cu voce 
sfătuitoare. 

Mergând mai ușor acuma, în două zile ajunseră în tabăra de la Deva, 
unde se strângeau cătanele sub porunca baronului Kovari Adam, prieten bun 
cu alteţa-sa prinţul. Cibi îl lăudă pe Marcu, ba îl luă gura pe dinainte și-i 
mărturisi baronului că bănăţeanul fusese căpitan în oastea lui Tomșa-vodă, 
aşa că fără să vrea primi sub porunca lui aproape o mie de oameni, iar ca 
ajutoare pe Cibi și Mihai. Trebuia să-i muștruluiască pe cei tineri și atunci îi 
dădu prin cap că ar fi putut să-i lămurească să intre în oastea lui Gaşpar- 
vodă, dacă or prinde drag de el. 

— D-apăi eu cum oi scoate-o la capăt cu muierea? se căina Cibi, care 
nu se așteptase la asemenea întorsătură, să ajungă ajutor de căpitan. De află, 
vine pe dată aici să mă scoată... 

— Lasă că te-om ascunde noi, dar până să-i ajungă vestea noi am și 
terminat muștrul, că, după câte bag eu seama, nici gând să ne batem cu 
careva. Pe urmă, frate Cibi, să-ţi spun drept că nici eu n-am chef să rămân 
aici lungă vreme. Am făgăduit să mă întorc în Moldova. 

— Nu se plăteşte la noua domnie... 

— Despre alta este vorba. Gaşpar-vodă Grazziani se face acuma domn 
la Iași... şi are nevoie de oameni pe cinste. 

— Dacă domnia-ta îl cunoşti și-i ajunge pe acolo, dă-mi și mie de ştire, 
fiindcă acolo mă îngăduie muierea și vine cu mine, râse Cibi, de parcă ar fi 
fost în slujba nevestei şi nu a domniei. 

Făcură haz și Marcu îi destăinui parte din gândurile lui, căci simţea că 
poate avea încredere în fostul hotnog. Totodată căută să-și apropie toți 
oștenii de sub porunca sa, învățându-le numele mai la fiecare dintre ei şi 


dându-și toată silinţa să le arate cum să-l înfrunte pe dușman. Pentru aceasta 
era tare îndrăgit de cătane, care se fuduleau cu căpitanul lor. 

Aşa îl prinse pe Marcu ştirea că alteţa-sa prinţul avea să treacă prin 
Deva, spre a vedea cum s-a pregătit oastea pe care avea de gând s-o ducă pe 
plaiurile Boemiei. 

Pe tăpșanul de la malul Mureșului, întreaga oștire fusese împărțită în 
două tabere şi se încleștară între ele „pe viaţă şi pe moarte”. Ceata lui 
Marcu urma să facă o învăluire şi să cadă în spatele „vrăjmașului”, silindu-l 
să se dea prins. Oştenii lui îşi dădură toată silinţa, dar Marcu se cam ferea să 
iasă la vedere, căci alături de Bethlen călărea însuşi Ugrai! Din fericire, 
acestuia nici nu-i trecea prin minte că acel căpitan chipeș ar fi putut să fie 
țăranul de la Galda. De altfel oştenii lui fură socotiți drept cei mai bine 
pregătiți şi alteţa-sa poftise să-i vadă mai îndeaproape. 

„Vivat, crescat, floriat!“ răcniră feciorii la ivirea falnicului prinţ, ce 
călărea un frumos armăsar, alb ca neaua. Cu toată ciuda ce-o avea pe 
Bethlen, Marcu trebui să recunoască, şi-i şi spuse lui Mihai, că semeţia și 
pohfala nu erau cu nimic mai prejos ca ale împăratului pe care-l văzuse la 
Praga. La rândul său, tânărul se simţi de-a dreptul fericit să slujească în 
oastea vestitului principe. 

— Care ţi-i numele, viteazule? întrebă Bethlen, oprindu-se în faţa 
vrednicului căpitan. 

— Marco lancovici, altețţa-voastră! Răspunse el fără şovăire, dându-se 
drept sârb, căci Ugrai era alături. 

— Îmi placi şi drept răsplată vei căpăta o pungă de ducați pentru tine şi 
un butoi cu vin pentru oştenii tăi. 

— Alteţă-serenisimă, cuteză bănăţeanul, spre uimirea celor din jurul 
prinţului. M-aș ruga, în loc de bani, să îngăduie înălțimea-voastră încă un 
butoi cu vin, ca să ajungă la toţi oștenii. 

Urale și strigăte de bucurie însoțiră vorbele căpitanului, iar prințul 
zâmbi încântat. 

— Fie pe voia ta, însă şi pe a mea! Căpăta-vei două butoaie, dar şi 
punga făgăduită. 

Contelui Ugrai nu-i prea plăcu dorinţa „sârbului”, fiindcă însemna că 
ține să se facă iubit de oșteni, dar mai cu seamă îl sâcâia asemănarea 
acestuia cu olanul de la Galda, care îi venise iar în minte. În aceeași zi 
iscoadele lui prinseră a cerceta pe ascuns cine era acest căpitan, dar 
zadarnic, fiindcă ungurii se jurau că-i din neamul lor, olahii băgau mâna-n 


foc că are același sânge cu ei, iar sârbii se fuduleau că el însuși spusese de 
ce neam era... Numai pe Kovari nu l-au iscodit, de unde ar fi putut afla că 
fusese căpitan în oastea lui Tomșa-vodă. 

Oricum, Marcu se trase cât mai la dos din calea lui Ugrai, căci multă 
vreme nu s-ar fi putut ascunde, dacă s-ar fi ţinut cu tot dinadinsul de urmele 
lui. Prilejul se ivi odată cu vestea că pribeagul Radu Șerban pălise în Ţara 
Românească, dincolo de munte, suferind o ruşinoasă înfrângere. Bethlen 
porunci să fie întâmpinați fugarii spre a nu face prădăciuni prin ţara 
Transilvaniei, iar Marcu ceru să meargă el cu jumătate din ceata lui. Ar fi 
vrut să ia mai mulţi, dar se gândea că, de-o fi să-i treacă munţii și să-i ducă 
în Moldova, nu prea avea cum să-i plătească. Se bizuia numai pe făgăduiala 
că vor fi mulţumiţi sub noua domnie de la Iași. 

Cibi însă îl părăsi şi căută să scape şi de sarcina avută cât Marcu era 
căpetenie. 

— Rămâi cu bine, căpitane! îi zisese el. Musai să mă întorc acasă la ai 
mei, că eu mi-am cam făcut sorocul. Dar să ştii că dacă ar fi să mă mai 
chemi la Iași îmi țin făgăduiala, că faină viață am dus pe acolo în tinereţele 
mele... 

Marcu își răspândi oamenii prin preajma munţilor Retezat, pândind la 
anumite poteci ştiute că ar fi putut fi folosite de fugari. Judecata lui se 
dovedi a fi bună, căci într-adevăr, pâlcuri-pâlcuri, începură a se ivi 
nenorociţii, arătând ca vai de capul lor. Porunca era ca toţi prinșii să fie 
trimişi pe dată la Deva, că poate s-ar mai fi ales ceva luptători dintre ei. Dar 
același gând îl avea şi bănățeanul, căruia i se frângea inima la vederea 
acestor zdrențe omeneşti. Atâta mai rămăsese din falnica oaste pe care o 
văzuse la Sătmar, numai cu un an înainte. Nici forță, dar nici voință de 
împotrivire nu mai era la bieţii oameni, învineţiți de frig şi sfârşiţi de foame. 

Într-una din zile în trecătoare se ivi o ceată strânsă în jurul unei căruţe 
pline cu răniţi, înfăşuraţi în cârpe însângerate. Văzând cătanele prinţului 
fugarii puseră mâna pe spadă şi nu se dezlipiră de căruţă, făcând roată în 
jurul acesteia. 

— Daţi-vă prinși, că vi se cruţă viaţa! le strigă Marcu. 

Nu răspunse nimeri. Se vedea cât-colo că așteptau porunca unuia de 
care ascultau şi care se afla printre răniți. Apoi se auzi o voce pătrunzătoare: 

— Suntem din ţara Ardealului și ne întoarcem la casele noastre. Nu 
avem nimic cu măria-sa prinţul, ca să ne dăm prinși ori să ne certe cu viaţa, 
că doar n-am făcut nici o pagubă! 


Dârzul răspuns fu pe placul lui Marcu, dar nu avea încotro. Dacă i-ar fi 
lăsat să treacă, ar fi fost prinși de alte cătane în drum și i-ar fi scăpat din 
mână pe aceşti oșteni de ispravă. Pentru aceea căută să se înțeleagă cu ei: 

— Oameni buni! Nu avem gânduri haine cu voi, dar aşa-i porunca 
alteţei-sale şi trebuie să vă supuneţi! 

— Atunci, dacă până și fratele nostru Marcu din Borlova ascultă de 
prinţ, n-aveţi decât să veniţi să ne legaţi, răspunse același glas, uluindu-l pe 
bănăţean. 

ÎNRĂDĂCINAREA 


DE CUM SE ÎNFĂŢIȘĂ MĂRIEI-SALE GAVRILĂ-VODĂ 
MOVILĂ, tânărul Tucalas făcu o plecăciune smerită cu faţa până la pământ. 
Era un semn de mare supunere pe meleagurile de unde venea și voia să-şi 
arate credința faţă de domnul ţării în care se pripăşise. Tatăl său, Lampas 
Tucalas, rămăsese mai departe în olăria lui din Rumelia, dar și-a povăţuit 
odrasla să-și încerce norocul prin ţările româneşti de peste Dunăre, unde 
mulți alți semeni de-ai lor se îmbogăţiseră peste noapte. 

Bani prea mulţi n-avea în pungă, dar înfăţişarea chipeşă şi mai cu 
osebire mintea lui cea isteaţă erau îndeajuns spre a răzbi prin întortocheatele 
căi ale vieții. Bătând când la o ușă, când la alta, izgonit uneori, găzduit cu 
cinste în alte părți, pribeagul tânăr izbutise să-și încropească un 
acoperământ deasupra capului în cetatea de scaun a Târgoviștei. Se-nţelege 
că-l trăsese aţa către ulița olarilor, aflătoare în târg la intrarea dinspre 
Câmpulung, şi căsuţa lui nici nu era cea mai din margine. 

Dar aşa a fost să-i fie norocul, căci într-o noapte fără stele şi cuprinsă 
de un vânt tăios de toamnă un drumeţ nimeri la uşa lui. Era sleit de puteri și 
abia de mai putea vorbi. Izbutise să-i îngaime că se târâse până acolo, fiind 
ciuruit de plumbii sâneţelor sloboziţi asupra lui de către seimenii domniei. 
De fapt se vedea prea bine că veșmintele îi erau năclăite de sânge și tânărul 
Tucalas pricepu că nefericitul n-avea s-o mai ducă multă vreme. Singurul 
ajutor pe care i-l putu oferi fu o cană cu apă, pentru care străinul îi mulţumi 
din priviri şi abia şopti: „să duci... scrisori... la boier... vel...” apoi îşi 
dădu duhul în braţele grecului. Încurcat la început, se lumină după ce răsfoi 
scrisorile din tașca mortului, aflând despre ce era vorba. Veştile aduse de 
olăcarul ucis prețuiau o avere, dându-i-le chiar celui căruia i se cuveneau, 
adică vel-spătarului Iancu Filipescu. Dar şi mai de preţ ar fi fost în ochii 
voievodului, dacă ar fi aflat de hainia boierului pe care-l avea de bun 
sfetnic. Dumnealui, Iancu Filipescu, nu ar fi poftit să se afle că pribeagul 
Radu-vodă Șerban dădea de știre rudei sale vel-spătarul că avea să se 
repeadă cu oaste năimită ca să-și recapete domnia, şi mare cheltuială ar fi 
făcut boierul ca să se păstreze taina. Ba chiar şi moarte de om, la nevoie! 


Fiind încă noapte şi cum apa Ialomiței nu era prea departe de casa lui, 
Tucalas târî leşul străinului, după ce avusese grijă ca mai înainte să-i deşarte 
chimirul. Ce-i drept, se alesese cu ceva, dar era o nimica toată pentru 
năzuinţele lui, aşa că-şi puse toată nădejdea în nepreţuitele scrisori. Nimeni 
n-avea să mai afle de soarta nenorocosului olăcar, înghiţit de apa râului, dar 
nici de urma ştirilor pe care le adusese. El, Tucalas, urma să chibzuiască pe 
îndelete unde ar trebui duse, dar nu avu timp prea îndelungat, că niște bătăi 
în ușă îl făcură să dosească pe dată tașca necunoscutului. Apoi descuie, 
prefăcându-se a fi sculat din somn, și se pomeni în față cu iuzbașa Tudoran, 
omul de credinţă al vel-spătarului. Dar întâlnirea nu s-a petrecut după cum 
visase tânărul grec, fiindcă slujitorul boieresc l-a luat din scurt și l-a 
ameninţat în fel şi chip, încât i-a tăiat pofta de a se mai înţelege cu velitul 
boier. A făcut pe prostul, că nu ştie nimic și că nimeni nu i-ar fi trecut 
pragul casei de mai bine de o săptămână, aşa că iuzbașa l-a crezut până la 
urmă şi l-a lăsat în plata domnului. 

Două zile mai târziu izbuti să ajungă la picioarele voievodului, unde se 
afla acuma, numai că nu se așteptase să fie primit de faţă cu tot divanul, din 
care făcea parte şi vel-spătarul Filipescu. 

— Auzit-am că ai ceva de seamă a spune domniei-mele, zise Vodă 
uitându-se în ochii lui, cum îi era în obicei. 

Tucalas întârzie cu răspunsul, părând a fi tare fâstâcit din pricina atâtor 
feţe boierești: 

— Iertare, mărite doamne... dar... nu ştiu... eu... Domnitorul pricepu 
îndată că era vorba de ceva tainic şi răspunse făcând pe nepăsătorul: 

— Se vede treaba că nu ești obișnuit să vorbeşti în lume, ori ce ai a-mi 
spune suferă amânare, aşa că te vei înfățișa altă dată. Acuma poţi merge 
acasă! 

— Întocmai, măria-ta! se bucură Tucalas, dându-și seama că 
domnitorul înţelesese încurcătura lui. Întocmai! Voiam să cer o slujbă 
pentru mine, dar... 

— Să mai treci pe la palat, ori să lași vorbă unde să te caut, urmă 
voievodul să se prefacă. S-ar putea să am trebuinţă de tine. 

Tânărul ieși din încăpere cu spatele, făcând întruna temenele, până ce 
ajunse în dreptul aprodului de la intrare, iar când se văzu afară putu răsufla 
ușurat, zicându-și în gând: „Nu-i prost prințul. Mă voi înțelege cu el 
negreșit.” 


Vorbea bine românește, căci avea mare ușurință în însușirea limbilor, 
iar anii petrecuţi la Târgoviște îi trăise numai printre români, încât mai că se 
simțea un adevărat pământean. Acum, de vreme ce avea să-l slujească pe 
domnul ţării, va căpăta vreo slujbuliță, mai apoi o dregătorie şi, de ce nu, 
chiar un rang boieresc?! Așadar, tocmai se bucura de întorsătura lucrurilor, 
când o mână i se puse pe umăr și o voce necunoscută rosti: 

— Va trebui să mă însoţești, prietene, dar mai ales fără zarvă! 

Tucalas se întoarse şi văzu chipul binevoitor al celui ce-i vorbise, dar 
şi cea de-a doua mână a acestuia, proptită pe mânerul jungherului de la 
brâu. Fiind numai la doi paşi de curtea domnească, ar fi putut să ţipe în gura 
mare şi să ceară ajutor. Se-nţelege că scrisorile cu pricina le avea dosite într- 
un loc tainic și cu greu s-ar fi putut smulge locul ascunzătorii din gura sa. 

— Porunca măriei-sale? întrebă tânărul, dându-i prin cap că s-ar fi 
putut să fie un slujitor domnesc. 

— De bună-seamă! Nu se vede cine sunt? 

— Mă iartă, pan căpitane, dar eu mă cam feresc... 

— Știu, ştiu! rânji oșteanul. Tocmai pentru aceea şi mergem la un loc 
mai ferit de lume. Urmează-mă! 

Ceva nu-i fu pe plac grecului și se cam codea să se îndepărteze din 
preajma voievodului, dar căpitanul nu-i dădu răgaz, ci-l înşfacă de braţ. 

— Haide, că n-avem vreme de pierdut! 

Ajungând în uliţă, Tucalas își dădu seama că făcuse o prostie să se 
supună orbeşte, dar acum era prea târziu, căci alţi slujitori înarmaţi îl luară 
în primire. lar când zări și casele boierului Filipescu, îi venea să-şi dea cu 
pumnii în cap pentru neghiobia de care dăduse dovadă. Căzuse în capcană 
ca prostul și în nici un fel n-ar mai fi putut fugi. Nici pe sprijinul 
târgoveţilor nu se putea bizui, fiindcă grecii nu prea erau iubiţi în vechea 
cetate de scaun. Singura lui mângâiere îi rămase în cele spuse cu ani în 
urmă de către o ghicitoare, care îi prevestise un viitor măreț. 

— Socot că ai scrisorile asupra ta, îi zise deodată căpitanul, făcându-l 
să-și piardă orice îndoială asupra celor ce aveau să urmeze. 

— Habar n-am despre ce vorbeşte domnia-ta... 

— Ei atunci, ai să afli curând de la măria-sa vel-spătarul, ori de nu, de 
la Tiu-ţiganul, gâdele ce-l slujeşte pe boier... De altfel nici nu-i treaba mea, 
dar dacă îmi dai hârtiile te slobod pe dată și îţi vezi de treabă. 

Tucalas îl luă pe „nu” în braţe şi astfel se văzu prăvălit în pivniţa de 
sub ceardac, oprindu-se cu spinarea pe un butoi de vin. Zări apoi cum fu 


trasă ușa zăbrelită în urma lui și un lacăt uriaș îl pecetlui ca într-o adevărată 
temniță. Se îndreptă către fundul beciului căutând să străpungă bezna, dar 
îşi dădu seama că erau numai butoaie și că pe acolo n-ar fi putut scăpa 
nicicum. Nu-i rămânea decât să-l înfrunte pe cumplitul boier. 

Îi era tare dragă viaţa și nu şi-ar fi lăsat-o zălog pentru orice fleac. Abia 
împlinise douăzeci și cinci de primăveri, mustăcioara lui ca vrabia şi neagră 
ca tăciunele împodobea o față albă ca marmura, avea pe „vino-ncoace” şi 
multe inimi muiereșşti tresăriseră la vederea frumosului flăcău. 

— Ce faci acolo? auzi el o gingașă voce de fată. 

Tânărul holbă ochii şi rămase uluit de frumuseţea copilei ce părea să fi 
coborât din poveştile de altădată ale Olimpului. 

Să fi tot numărat vreo doisprezece-treisprezece anişori, dar era bine 
săltată și cu boi de femeiușcă. Avea alături un dulău cât toate zilele și pe 
deasupra și negru ca Satan. 

— Cum te cheamă? întrebă ea, mângâindu-și câinele. 

— Ghinea, frumoasă jupâniţă, răspunse Tucalas, fiind primul nume 
românesc ce-i venise în minte. 

— Da” ce cauţi acolo? Cine te-a-ncuiat?! 

— Din greșeală, domniţă, minţi tânărul. Fusei cu un prieten să gustăm 
un vinișor, dar se vede treaba că a fost prea mult pentru mine și, iacă, m-am 
trezit printre butoaie părăsit de tovarășul meu. Acuma îl aşteptam să se 
întoarcă, dădu el din umeri şi căută să zâmbească cât mai fermecător cu 
putinţă. 

— Stai de mult? 

— De ieri. 

— Sărăcuţul! 'Ți-o fi foame, sete... 

— Ba de sete nici vorbă, dar nu ştiu cum să fac să ies. 

— Ţi-e frică? 

— De ce? 

— Pentru că dacă te încumeţi să mergi pe întuneric până, în capul 
celălalt al pivniţei ai să găseşti o scară ce duce la iatacul „moșului”. Iacă, 
mă duc să-ţi deschid! 

Și fără să mai aştepte răspunsul fata o zbughi la fugă, urmată de dulău. 
Nu mai era de așteptat! Cu toată teama ce o avea de întunecimea hrubei, 
tânărul se avântă voiniceşte şi poate că ar mai fi orbecăit o bucată de vreme, 
de n-ar fi fost geana de lumină ce trebuia să fie din iatacul cu pricina. 
Bănuia că „moșu” nu putea fi decât însuși boierul Filipescu, dar nu era el 


chiar aşa de bătrân. Acum însă n-avea timp pentru astfel de gânduri, ci se 
avântă voiniceşte pe treptele ce se vedeau destul de bine. 

— Îţi mulţumesc din adâncul inimii mele, frumoasă jupâniţă, și 
Dumnezeu să te înzestreze cu toate harurile pământului. 

Apoi, dintr-odată o săltă de mijloc şi-i sărută obrajii, făcând-o să se 
înroşească precum para focului. O lăsă însă degrabă şi porni din loc, sărind 
de pe cerdac și apucând-o de-a dreptul peste gard. 

Fata se uită cu coada ochiului după fugar și deodată îi dădu prin minte 
că s-ar fi putut să fi fost vreun hoț. O cuprinse o ciudă nespusă, dar nu 
fiindcă fusese sărutată... ci fiindcă n-a apucat să afle cine era frumosul 
străin! 

Aşa o găsi vel-spătarul, care ţinea la nepoată-sa ca la ochii din cap. Ea, 
Florica, şi frăţine-său, Matei, erau copiii unei surori de-a lui, răposată de 
câţiva ani, şi cum el nu avea moştenitori îi adusese pe orfani pe lângă sine, 
iubindu-i părinteşte. 

— Da” cine te-a supărat, Floricico? Nu cumva te-ai lovit? o luă el în 
şagă, cum făcea pe vremea când abia de mergea copăcel. Lasă că-i dă el 
moşu! 

Copila se smiorcăi: 

— Să ştii că, dacă vrei, pe mine trebuie să mă baţi... fiindcă eu i-am 
dat drumul lui Ghinea-tâlharul... 

Boierul rămase uluit. Nu pricepea nimica, aşa că o luă cu binişorul: 

— Bine ai făcut! Nu-i nici o pagubă cu astfel de tâlhari. Dar ia spune, 
de unde i-ai dat drumul? 

— Din pivniţă! 

— Ţi-a spus el că-l cheamă Ghinea, sau cum îi ziseşi? 

— Da! 

— Lasă-l în plata Domnului și nu te mai necăji. Tot în ştreang are s-o 
sfârșească, aşa cum se petrece cu toţi tâlharii, o asigură boierul mângâindu-i 
creștetul. 

— Nu eşti supărat pe mine? 

— Nici vorbă, Floricuţo. Și nu te mai gândi la el! 

Înviorată, Florica o luă la fugă, sub privirea caldă și drăgăstoasă a 
unchiului ei, care după o clipă de chibzuinţă simţi că-l cuprinde o anume 
îndoială şi porunci pe dată să i se înfăţișeze căpitanul Brahă. 

— Unde-i grecul? îl întrebă el pe oștean. 

— În pivniţă, măria-ta! 


— Pe dracu! A fugit! 

— Nu se poate. Lăcata este şi acum acolo. Eu cu mâna mea l-am 
zăvorit. 

— Ba uite că s-a putut! la oameni cu tine și dă fuga după el. Nu cumva 
să apuce iar la Vodă, aşa că păziţi în preajma palatului. 

Tucalas era însă o vulpe şireată şi nici gând să se întoarcă acasă, dar 
nici să se arate la curte. Se ascunse la un cârciumar, care îi era prieten, și se 
puse pe chibzuit ce avea de făcut. Îi rămăsese gândul la frumoasa fată, care 
în câţiva ani era numai bună de măritat, dar și la numele de Ghinea, care 
începuse să-i placă. Pe de altă parte, dacă ar mai fi zăbovit, pribeagul Radu- 
vodă ar fi intrat cu oastea în ţară și cine ştie dacă nu biruia?... Apoi nici 
scrisorile n-ar mai fi avut preţ dacă aștepta. Se hotărî deci să-i aţină calea 
vel-spătarului. 

Chiar în aceeași zi, pe când oamenii lui Brahă îl căutau pe grec prin tot 
târgul, boierul îi ieși în cale, în dreptul bisericii Stelea. 

— Mă-nchin cu supuşenie, măria-ta! zise mieros Tucalas, făcând o 
temenea cuviincioasă. 

Boierul nu se așteptase la o asemenea întâlnire, dar îndată o luminiţă îi 
străluci în ochi. 

— Bună să-ţi fie inima, asemenea glasului, pan Ghinea. Plăcut mi-ar fi 
să schimbăm o vorbă-două, mai înainte de a fi prea multe... 

— Bucuros, înălțimea-ta! Că eu totdeauna am vrut să mă înţeleg 
omeneşte cu cei de bună-credinţă. 

— Aşaaa? Atunci poate vrei a mă însoţi... și bineînţeles că nu pentru 
a-mi gusta vinul. Ce zici? 

Tucalas zâmbi cu gândul la frumoasa copilă, dar nu putea avea încă 
destulă încredere în vel-spătar. 

— Şi mă voi întoarce acasă după cum mi-a fi voia? 

— De bună-seamă! Dacă vrei, mă jur pe sfânta cruce! Pe lângă ei 
treceau nenumărați slujitori domneşti şi poate că vreunul dintre aceştia avea 
sarcina să-l cheme la palat, dar tânărul se hotărî pe dată. 

— Prea-bine. Să mergem! încuviinţă el, mulţumindu-se cu jurământul 
spus în grabă de boier în fața bisericii. 

O apucară încet spre casele boiereşti, fără a scoate o vorba despre 
scrisori, iar slujitorii se ţineau la vreo zece paşi în urma lor. De abia când 
ajunseră în cunoscutul iatac în care dădea chepengul, boierul se tolăni pe un 
divan şi spuse pe șleau: 


— Domnia-ta ai ucis un olăcar, pe care l-ai jefuit mai apoi. Nu-mi 
pasă! Dă-mi numai scrisorile, care de drept sunt ale mele. Cât vrei pe ele? 
Unde-s? 

— Prea multe întrebări deodată, măria-ta! zâmbi Tucalas. Mai întâi că 
n-am ucis pe nimeni. 

— Să zicem! 

— Mă jur! Fusese rănit de moarte și l-aş fi ajutat daca s-ar mai fi putut. 
Scrisorile el mi le-a dat și le-aş fi adus înălțimii-tale, de nu s-ar fi ivit acel 
iuzbaşa... 

— Tudoran... Dobitocul! N-a ştiut să vorbească. 

— Cu adevărat! încuviință grecul. Atunci, m-am speriat și le-am 
ascuns. 

— Unde? 

— Am să spun dacă luminăţia-ta vorbeşte altfel decât slujitorul 
acela... 

Boierul se stăpâni, mușcându-și mustaţa. 

— Cât? întrebă el. Sau poate că vrei o slujbă, după cum te-am auzit 
cerându-i lui Vodă? 

— Cam puţin, pan vel-spătare. Eu sunt un om liber. Mai mult chiar... 
pot fi de folos. 

— Nu mă-ndoiesc, şi pentru aceea ţi-am cerut ascultarea. Pentru plată, 
se-nţelege. 

— Eu nu-s slugă, şi domnia-ta să mai știi că sunt de mare credinţă 
pentru un prieten. La noua domnie aş putea dobândi o dregătorie cât de 
mică? 

— Deci ai citit scrisorile?! răbufni Filipescu. Nu crezi că vrei prea 
mult? Spune-mi cel puţin când vine măria-sa Radu-vodă, şi capeţi zece 
pungi. 

— Aşa nu! Când o veni, se va vedea. Dacă o veni cândva! Boierului 
nu-i prea căzu la îndemână obrăznicia grecului, dar neavând încotro trebui 
să-l rabde, fiind la voia lui. 

— Bine prietene... Ghinea, îngădui el. Voi face pe voia domniei-tale, 
dar să nu te pună dracu să mă amăgești că... eu nu-s nepoată-mea Florica. 

— Aşa o cheamă? se lumină 'Tucalas. Rău îmi pare că am fost silit s-o 
păcălesc. Oare mă va ierta vreodată? 

— Dacă ai să-mi fii cu credinţă, pot făgădui eu că da. Ei, ce zici? 
Batem palma? 


— Păi atunci, sunt omul măriei-tale. Să facem un înscris! 

— Ce, eşti nebun? N-ai încredere în cuvântul meu? 

— Cum de nu, pan vel-spătare, dar trebuie să știu și eu ce am să ajung. 

Boierul rămase o vreme pe gânduri, în timp ce 'Tucalas își arunca 
nepăsător ochii pe ştergarele atârnate de pereţii odăii. 

— Fie şi aşa! Am să chem grămăticul, căci pe undeva îmi place cum 
gândești. Dacă nu mă-nșeli, om te voi face! 

Tânărul nu răspunse, ci rămase tot zâmbitor, ca şi cum nu lui i se făcea 
o favoare. 

— Mai întâi, aş pofti să porţi numele de Ghinea și, cum a rămas de la 
răposata soru-mea un petec de moșie la Brătășani în ţinutul Romanaţilor, ai 
putea să-ţi spui Ghinea ot Brătășani. 

— Ce legătură am eu cu acea moșie?! 

— Poate că o să ai. Mi-e cam peste mână și n-am să-ţi ascund că-s în 
gâlceavă cu moșnenii locului, aşa că n-o prea lucrez. Dacă izbutești să 
limpezești cearta, ţi-o fac vânzătoare. 

Tucalas rămase puţin descumpănit. E drept că tare mai visa el să 
ajungă stăpân de moşie, însă, dacă boierul Iancu Filipescu îl îmbia cu atâta 
ușurință, trebuie că era anevoie s-o dobândească. Oricum, merita să-ncerce! 

— Atunci am să aduc scrisorile în schimbul actului de vânzare a 
moșiei Brătășani. E bine? 

— Dar vei datora şi spunere în faţa voinței mele, adăugă boierul. 
Rămânem înțeleşi, pan Brătășane, şi nu-ți rămâne decât să te ţii de 
făgăduiala. Mergi sănătos! 

Ar fi fost însă prea frumos ca totul să se petreacă fără nici o piedică 
pentru noul împământenit, Ghinea Brătășanu. Acasă îl aştepta un paic 
domnesc, aducându-i poruncă să se înfățişeze pe dată măriei-sale, în 
spătăria mică. Nu i-a prea ieşit la socoteală această chemare, dar după ce se 
mai gândi puţin își zise că poate fi bine și așa, apucă scrisorile voievodului 
pribeag şi le dosi în sân, apoi îl urmă pe slujitorul domnesc la palat. 

Domnitorul era nerăbdător să afle ce-ar fi putut să-i spună tânărul 
necunoscut, căci zvonuri erau multe și câţiva sfetnici îl povăţuiră să tragă cu 
urechea la oricine putea, întrucât vremurile se arătau înșelătoare. Acum, că 
aflase de umbletele grecului pe la boierul Filipescu, era și mai curios să afle 
despre ce putea fi vorba. 

— După cum vezi, suntem între patru ochi, prietene, îi zise voievodul. 
Ce-ai vrut a-mi spune? 


— Măria-ta, am veşti înspăimântătoare, dar nu le pot dovedi. 

— Cum vine asta?! 

— Pot a spune măriei-tale că se abate asupra ţării primejdia războiului, 
căci fostul domn Radu Şerban vine cu oaste de peste munte. 

— De unde știi? 

— În ziua când m-am înfățișat măriei-tale, în casa mea se afla un om 
venit anume să aducă ştirea, dar întorcându-mă n-am mai dat de el şi nici nu 
ştiu ce i se va fi întâmplat. 

— Şi ţi-a spus el aşa ceva? 

— Da! 

Gavrilă-vodă rămase pe gânduri, neştiind ce să creadă. I se strecurase 
la ureche că grecul bătea casa Filipescului, care-i cam purta sâmbetele, dar 
n-avea nici o dovadă a hainiei boierului. 

— I-ai spus şi dumnealui, vel-spătarului, despre asta? întrebă deodată 
voievodul. 

— Nici gând, milostive domn. 

— Atunci ce treabă ai cu el? 

— Mă rugam de dumnealui, boier Iancu, să-mi vândă moșia Brătășani, 
însă nu ne înțelegem la preţ. Eu nu prea mă ajung cu banii şi din pricina asta 
fusei de două ori pe acolo, dar... 

— Adevărat grăieşti? 

— Mă jur pe... 

— Ei bine, prietene... cum ai zis că-ţi spune? 

— Tucalas. Ianis 'Tucalas, dar cu îngăduinţa măriei-tale mi-aş zice 
Ghinea. Ghinea Brătăşanu... 

— Hm! încep să înțeleg umbletele tale pe la Filipescu. Vrei să te 
împământești? 

— Întocmai, măria-ta. 

— Atunci, dacă n-ai minţit, am să întăresc prin hrisov domnesc 
vânzarea şi ţi-oi acoperi şi o parte din preţ. lar pe viitor, toată lumea să nu-ţi 
mai spuie altcum decât Ghinea Brătăşanu. Dacă însă mi-ai ascuns ceva, 
două parale nu mai face capul tău. Acum am să poruncesc vistiernicului să- 
ți dea banii de trebuinţă și tu să rămâi în slujba domniei mele. 

— Cu supunere şi credință te voi sluji, prea-nălțate stăpân, fu 
răspunsul lui Tucalas, care sărută mâna domnitorului, ca pe icoana Maicii 
Domnului. 

— Mă bizui pe tine, Ghinea Brătășanu! zâmbi domnitorul și ieși. 


Nu era vreme de pierdut, căci dușmanul trebuia întâmpinat, dacă 
spusele lui Ghinea se adevereau și Vodă se gândea să-l norocească și cu alte 
binefaceri pe inimosul tânăr. Acesta însă dădu fuga la boierul vel-spătar, 
care întocmise în răstimp sinetul de vânzare a moșiei. La rândul său Ghinea 
îi înmână taşca cu scrisori, dar vel-spătarul îl privi cu neîncredere, căci 
auzise că trecuse pe la Vodă. 

— Vodă le-a citit de-a fir a păr? întrebă el batjocoritor. 

— Ferit-a sfântul! Mă crezi nebun, pan vel-spătare? 

— Dar ce-a vrut? Despre ce-aţi vorbit? Ştiu c-ai fost pe acolo! 
Vorbeşte! 

— l-am spus că am ştire că din Ardeal vine oaste puternică... 

— Ticălosule! sări boierul gata să-l lovească. ludă! 

— Stai, măria-ta, nu te oțări! Oricum avea să afle, când va fi pălit de 
măria-sa Radu-vodă. Altceva nu i-am mai spus nimic şi nici n-a văzut nici o 
scrisoare. lacă, sunt toate aici! 

— Nu minţi? 

— Domnia-ta n-ai decât să rupi înscrisul ce l-ai făcut, că eu nu mă mai 
învoiesc, dacă n-ai încredere în mine. Însă am izbutit să întărească şi Vodă 
această vânzare, căci pentru asta i-am spus că trec mereu pe la domnia-ta... 

Și Ghinea îi aruncă o privire aşa cum numai el se pricepea când voia să 
fie pe placul cuiva. 

— Ghineo, eşti dat naibii, dar să te ferească sfântul să mă tragi pe 
sfoară... Ţine minte! şi boierul Filipescu îi înmână sinetul. 

Noul stăpân al moșiei de pe malul Oltului isprăvi curând cearta cu 
țăranii, căci actele doveditoare glăsuiau că pământul se cuvenea chiar 
Floricăi, frumoasa nepoată a boierului Filipescu, şi asta i-a fost îndeajuns ca 
să-i izgonească cu otuzbirul. 'Toate celelalte hrisoave, îngălbenite de vreme, 
n-a vrut să le ia în seamă, şi Ghinea s-a înstăpânit temeinic. 

În răstimp voievodul pribeag pălise cu oastea ce i-a fost zdrobită de 
către Gavrilă-vodă și acesta şi-a arătat recunoştinţa față de Brătășanu, 
făcându-l medelnicer, iar acum căuta dovezile contra boierilor care ar fi vrut 
să-l sprijine pe pribeag. Unul dintre aceștia era Filipescu, şi voievodul s-a 
gândit că ar putea afla dedesubturile de la boierul cel proaspăt din 
Romanați, căruia nu prea îi erau pe plac ifosele de stăpân ce şi le dădea vel- 
spătarul faţă de el. Așa se face că boierul Brătăşanu fu chemat la Târgovişte 
în mare taină, unde măria-sa îi destăinui temerile ce le avea asupra vel- 
spătarului. Amintindu-i că lui îi datora şi rangul şi averea de care se bucura, 


Vodă îi ceru să afle ce punea la cale Filipescu pe ascuns. Pentru aceea îl 
sfătui să se prefacă a fi împotriva domniei și să-l tragă de limbă pe marele 
boier. 

Isteţ cum era din fire, Brătășanu se duse la curtea din Filipești, unde fu 
primit cu dragă inimă şi dădu peste mai mulţi boieri de ţară, nemulțumiți de 
rânduiala domniei. Se vede însă că domnitorul n-a avut răbdare să afle cu 
binișorul dovezile hainiei, căci la numai două zile a şi trimis seimenii să-i 
prindă pe toţi câţi erau strânși acolo și să-i ducă cetluiţi la Târgoviște. 

Dar vel-spătarul Iancu Filipescu nu era omul care să se lase prins cu 
una, cu două. Conacul avea împrejmuire cu zid de piatră și oameni pricepuţi 
în meșteşugul sâneţelor, așa că atunci când slujitorii domnești le cerură să se 
dea prinși, cei dinăuntru au răspuns cu plumbi. De voie, de nevoie, Ghinea a 
fost alături de împresuraţi și vreo două zile a ţinut încleştarea, până când 
Vodă a trimis întăriri. În cele din urmă, boierul Iancu a hotărât să rămână 
câţiva slujitori să facă față la garduri, iar ai lui şi toți oaspeţii să fugă prin 
hrube anume tăinuite, apucând calea pribegiei în Ardeal. 

Unul dintre cei mai înflăcăraţi apărători ai conacului era tânărul Matei 
de la Brâncoveni, fratele Floricăi şi deci nepotul marelui spătar. De cum l-a 
cunoscut, Ghinea a simţit o pornire lăuntrică pentru acest viteaz vlăstar 
boieresc, mai cu seamă că înfățișarea lui îi aducea aminte de soră-sa. 
Aceasta a plecat printre cei dintâi, laolaltă cu toate femeile de casă, şi 
acuma vor fi fost departe, bărbaţii rămânând mai pe urmă. Dar se vede că 
cineva îi vânduse, fiindcă la ieșirea din hrubă i-au aşteptat duşmanii. A avut 
loc o luptă crâncenă în care tânărul Matei a fost lovit de un plumb în picior, 
făcându-l să nu mai poată fugi. Primejdia era deosebită, căci de-ar fi căzut 
viu în mâinile seimenilor l-ar fi aşteptat descăpățânarea la cetatea de scaun. 
Vru să se înjunghie el însuși, dar Ghinea nu-l lăsă și, cum mai era cu încă 
doi boiernași, îl apucară pe sus ca să-l ducă mai departe. Cum era însă de 
aşteptat, în scurtă vreme fură înconjurați de oșteni şi siliți să se dea prinși. 
Lacrimi amare de ciudă se prelingeau pe obrajii viteazului Matei la gândul 
morții ruşinoase ce avea să-i întâmpine, dar Ghinea încerca întruna să-l 
potolească. 

— Fac eu ce fac şi te scap, îi spunea el. Să n-ai nici o teamă! 

Grecul nădăjduia că avea să fie dus la judecata lui Vodă și atunci ar fi 
spus în gura mare cine îl trimise acolo, dacă măria-sa n-avea să-l scape. 
Ceruse paznicilor în mai multe rânduri să i se dea de veste domnitorului că 
el se află întemnițat, dar nimeni nu-l lua în seamă. lată însă că într-o bună zi 


veni armașul, care le zise că din porunca domnitorului, toți prinşii aveau să- 
şi pună capul pe butuc. 

— Fără să ne mai judece Vodă? sări ca ars Ghinea. 

— Fără, boierule! Are să vă judece Dumnezeu, pentru faptele voastre 
mârşave, răspunse armașul. 

— Atunci rogu-te, boier-armaş, spune-i măriei-sale că un slujitor de 
taină şi de mare credinţă se află aici şi că ar vrea să-i vorbească. 

Armașul îl privi neîncrezător, căci nu-l cunoștea pe Ghinea și nici n- 
avea porunci anume de la stăpânul său în ce privește prinşii. Dădu din 
umeri și plecă fără a-i da vreun răspuns, lăsându-l pe tânărul grec să se 
frământe, fără speranţă de a-și afla liniştea. Ar fi fost prea crud să sfârșească 
sub securea gealatului, când nici nu apucase măcar să se bucure de dulceața 
vieţii boierești. Nu astfel îi fusese prezicerea! 

Ziua sorocită descăpăţânării sosise și nici un semn de la Vodă, cum că 
ar vrea să-l vadă. Trebuiau să fie ucişi pe rând, dar chiar acolo, în temniţă, 
fără să mai vadă târgoveţii îndeplinirea osândei. Se ruşina voievodul că nu 
prinsese decât pe cei fără de ranguri din rândurile boierilor vânzători de 
domn. 

Cel dintâi fu luat Duică-serdarul, care păși cu semeţie să înfrunte 
mânia domnească. Apoi îi veni rândul lui Ghinea! 

De cum intră în încăperea unde îl aştepta călăul, dădu însă cu ochii 
peste voievod. 

— Tu, Ghineo?! se miră acesta. Ce cauţi printre haini? 

— Uitat-ai oare, prea-milostive stăpân, că însuși măria-ta m-a trimis în 
vizuina lupului? Ce era să fac? A trebuit să urlu cu ei. 

— Cum era să uit? Dar în răstimp căpătasem veste de la un boier, tot 
iscoadă de-a mea pe lângă Filipescu, şi mă mir că nu te-a înștiințat să pleci 
la vreme. 

— Cine era omul, măria-ta? 

— Clucerul Du... vru să-i răspundă voievodul, dar se opri pe dată. 
Hm! Acuma nu mai foloseşte să-i afli numele. Nădăjduiesc să nu fi căzut 
sub plumbii seimenilor. 

— Tare bine ar fi să-l aflu și să-i dau de ştire la rândul meu, căci 
boierul Filipescu nu se poate să nu-l dibăcească şi atunci tot mai bun aș fi 
eu în locul lui! 

Domnitorul se gândi o clipă, după care urmă: 


— Vezi-bine că n-am să te scurtez de cap, deși nu ştiu dacă bine fac au 
ba. Dar nici să te slobod numai pe tine nu-i cu putinţă, că prea ar bate la 
ochi. 

— Să-mi fie cu iertăciune, bunule stăpân, dar tot aşa gândeam și eu. Va 
trebui să ne slobozi pe toţi! 

— Ce, eşti nebun? Să las să-mi scape năpârcile după ce le-am prins? 

— Luminate stăpân, făcu Ghinea cu glas domol. Îi scap eu, cu 
îngăduinţa măriei-tale... 

— Cum aşa? 

— Îi fac scăpaţi la noapte, numai temnicerii să se facă a nu şti. 

— Dar Duică?! Ce-or să zică de el? întrebă Vodă arătându-i leșul 
însângerat ce zăcea pe lespedea de piatră. 

— N-au de unde ști. Vom spune că l-ai trimis la ocnă, la Telega. 

— Şi tu? Tu cum de-ai scăpat şi te întorci printre ei? 

— Mie îmi vine rândul abia mâine. N-a înțeles bine dumnealui, 
armaşul, că trebuie ucis numai câte unul pe zi, și gata! 

Domnitorul zâmbi în barbă: 

— Eşti dracu gol, Brătășane! Tu ai merita să-mi fii postelnic! 

— De va fi nevoie, măria ta... se plecă slugamic grecul. Apoi fură date 
poruncile de trebuință şi Ghinea se întoarse printre prinși, teafăr şi 
nevătămat. 

— Ai scăpat?! holbă ochii la el Matei, pătruns de bănuială. 

— Doar o zi... Un scurt răgaz, căci Vodă a trebuit să plece și, cum nu 
voia să scape plăcerea de a-mi vedea căpățâna rostogolindu-se, m-a amânat 


pe mâine. 
— Şi Duică? întrebă careva. 
— La ocnă! 


— Deci s-ar putea să mai scăpăm şi cu viaţă? cuteză un boieraș, căruia 
abia îi mijise mustaţa. 

— Decât viaţă de ocnaş, mai bine moartea! îl repezi Matei. Ah! De-am 
avea un jungher măcar... 

— Nu-i nevoie, cinstite boierule, zâmbi Ghinea. Cât am aşteptat să mă 
scurteze izbutii să vorbesc cu unul dintre paznici, care ne va înlesni fuga la 
noapte... 

— E cu putinţă? întrebă nerăbdător tinerelul. 

— la taci, Cosmo, și nu te grăbi! se răsti Matei. Vorbește mai desluşit, 
frate Ghineo, nu ne mai da speranţe deșarte. 


— Cum vă spui, urmă Ghinea. La noapte avem a scăpa cu toţii, și 
fugim care cum om vedea cu ochii. 

— În Ardeal... 

— Oriunde va crede fiecare de cuviinţă, căci ne vom despărţi când ne- 
om vedea în afară. Tu, prietene Matei, ai să vii cu mine, că ești rănit, 
ceilalţi, fiecare pe seama lui. 

— Ba pe mine să mă lăsaţi aici, să nu vă fiu povară la drum, se 
împotrivi fratele Floricăi. 

— Nici nu mă gândesc! răspunse hotărât Ghinea. Să așteptăm cu 
încredere cel de-al doilea cântat al cocoșului, că așa m-am înţeles. Acum să 
ne hodinim ca să prindem putere! 

Fuga n-a fost însă lipsită de peripeții, căci Gavrilă-vodă, neîndurându- 
se a-i scăpa pe toţi, pusese oameni anume pe urmele fugarilor, înjunghiindu- 
i pe la colţul ulițelor în plină noapte. Doar Matei, cărat în cârcă de Ghinea, a 
scăpat cu viaţă, fiindcă ucigașii nu aveau poruncă să-l urmărească și pe 
tânărul boier grec. 

— O să mergem la Brătășani, zise Ghinea când ajunseră în casa de la 
marginea târgului, în care trăise cu ani în urmă. Rămăsese părăsită și iată că 
acuma le prindea bine. 

— Nu în Ardeal? se miră Matei. Au să ne prindă... 

— Ba, tocmai că acolo n-au să ne caute niciodată! Și mai apoi să știi 
că domniile au viaţă scurtă în ţara asta. S-ar prea putea ca până om ajunge 
să se și mazilească Vodă. Până una-alta am s-o scol pe vecina mea de 
altădată, baba Safta, să te oblojească și om rămâne aici până s-or linişti 
lucrurile. 

— Cum am să-ţi mulţumesc vreodată, frate Ghineo? zise înduioşat 
Matei. De nu erai tu, mă aflam acuma pe cealaltă lume. De-o fi să dai de 
greu cândva, la mine ai să găseşti întotdeauna sprijin și adăpost. 

FLOAREA DE LA BOZOVICI 


LUI MARCU I SE PĂRU CUNOSCUTĂ VOCEA DIN CĂRUȚĂ, 
dar nu-și putea aduce aminte unde o mai auzise, încalecă şi înainte de a da 
pinteni calului, strigă către fugari: 

— Iacă, am să vin singur la voi, ca să vă dovedesc gândul meu cel 
bun! 

Se lăsă o tăcere, ca şi cum așteptau povaţa celui ce vorbise, după care 
unul dintre ei răspunse: 

— N-ai decât să vii domnia-ta, căpitane, că noi nu avem nimic de 
ascuns. Nici măcar goliciunea pe care zdrenţele astea n-o mai pot acoperi. 

Până să ajungă Marcu, fu săltat dintre răniții din car unul care nu se 
deosebea cu nimic de ceilalți, numai că de bună-seamă el le era căpetenie. 

— Marcule! Frate! suspină rănitul hârâindu-i pieptul şi suflând cu 
greutate. Eu îs Amosie!... nu-ţi mai aduci aminte? Amosie de la Ciunga. 

Marcu îşi înghiţi nodul ce i se pusese în gât și abia de putu răspunde: 

— Cum să te uit, Amosie dragă? Numai că aşa bărbos cum eşti, nu 
puteam să-mi dau seama, să mă fi tăiat bucățele. 

— Cam așa sunt și eu acuma, încercă să zâmbească rănitul. Numai că 
feciorii ăştia ai mei au strâns toate bucăţile la loc și m-au legat până oi 
ajunge acasă, dacă ne vei îngădui tu. 

— Vai de mine, dar cum se poate să vorbeşti aşa, frate dragă? Slobod 
eşti să mergi oriunde, numai că eu te-aş povăţui să rămâneți și tu şi ai tăi o 
vreme cu mine, ca să vă mai întremaţi și să nu arătaţi ca nişte sperietori de 
ciori prin sate. 

— Aşa da! încuviință Amosie, care încă se ţinea mândru de cinstea şi 
încrederea arătată de oștenii lui. Asta înseamnă că nu suntem prinși, nu-i 
aşa? 

— Vezi-bine! Sunteţi oaspeţii mei, zâmbi Marcu, după care se întoarse, 
urmat de căruța fugarilor, în tabăra lui. 

Porunci să fie duși la adăpost prin sate și mai bine de două săptămâni 
le fură de trebuinţă spre a se mai întrema. În răstimp picau alții și alţii dintre 
nenorociţii ce fuseseră înfrânți de oastea lui Gavrilă-vodă. Pe toți îi opri 
Marcu prin satele din preajmă, dar cum începuse să se împrimăvăreze ar fi 


trebuit să-i ducă la Deva, aşa că într-o bună zi se hotărî să părăsească oastea 
prințului. 

A strâns toți oamenii lui şi pe fugari și le-a spus ce gânduri are, 
cerându-le să-l urmeze numai aceia care s-ar învoi să mai aştepte cu plata 
lefii până ce-or ajunge la Iași. Ar fi vrut să-l însoţească și Amosie, dar 
acesta se împotrivi, fiind încă foarte slăbit. 

— Ia pe feciorii tineri care au fost cu mine, că-s tare de ispravă și nu 
m-or face de rușine. Eu sunt ciolan bătrân și simt c-a venit vremea să mă 
trag printre ai mei, căci nu se cade să-mi zacă oasele prin alte părți. 

— Ce vorbeşti în dodii, Amosie? îl certă Marcu. Să nu mai pomeneşti 
de moarte! 

— D-apăi că toţi suntem datori cu una, numai că eu mă socoteam să 
mai stau vreo cinzeci de ani pe la Ciunga, ba și să mă-nsor, făcu haz 
tomnatecul flăcău. 

— N-ai tu inima aia să intri slugă la o muiere. Parcă te văd că vii pe 
vară la lași, să ne scăldăm în apa Rahluiului. Să știi că te aştept. Şi să-l 
aduci şi pe Florea, adăugă Marcu la despărțire. 

Ceilalți oșteni au rămas în seama lui Gagy Miklos, secuianul ce furase 
caii baronului de Vinţ și care urma să-i ceară iertare lui Kovari în numele lui 
Marcu, pentru că nu s-a mai dus să-și ia rămas bun de la el. Trebuia să-i 
amintească acestuia că-l slujise după învoială, întrucât se înţeleseseră să fie 
slobod a pleca atunci când i-ar fi voia. 

Apucând poteca munţilor ar fi putut străbate lesne spre Borlova, dar ce 
să fi căutat Marcu acasă, având cu el patruzeci de oameni? Pe de altă parte, 
trebuia să-i scoată la Dunăre, după cum se înţelesese cândva cu Grazziani, 
şi apoi, trecând apa, să-i ducă la vale tot pe malul din dreapta, până or putea 
să intre dinspre miazăzi în Moldova. Așa şi făcu. Și după mai multe 
săptămâni de umblat prin păduri, hrănindu-se numai cu ce vânau, ajunseră 
frânţi de osteneală pe valea Nerei, într-un sat aşezat pe costișă şi căruia i se 
spunea Prigor. Ar fi putut intra chiar în aşezarea cea mare ce se numea 
Bozovici, dacă ar fi avut îndeajuns să plătească găzduirea, dar la Prigor era 
mai lesne și, fiind în preajma codrului, puteau găsi mai ușor scăpare în caz 
de vreo primejdie. Zilnic însă Marcu își arunca ochii pe vale și văzând 
casele arătoase ale unor gospodari înstăriți îşi frământa mintea cum ar face 
rost de bani, ca să-și îndestuleze oamenii și să mai strângă şi alţii. Însoţit de 
Mihai, bătea satele din împrejurimi și mai găsiseră destui feciori, dar cum 
aveau să se mai descurce cu atâtea guri? lată însă că într-una din zile, pe 


când se aflau în drum către Prigor, se pomeniră nas în nas cu Pera! Mare le- 
a mai fost bucuria şi pe dată făcură cale întoarsă, dar acum la o cârciumă 
din Bozovici, spre a cinsti revenirea. Marcu află cu amărăciune ştirea că 
bunul său prieten Gaşpar, deși se afla în graţii la Stambul, încă nu se alesese 
domn în nici o ţară românească şi astfel îşi dădu seama că feciorii pentru 
oastea voievodului fuseseră strânși prea devreme. 

— S-ar putea totuși ca în răstimp să-l fi făcut domn, adăugă Pera 
văzând dezamăgirea de pe faţa bănăţeanului. Și dacă ai trebuinţă de bani, ți- 
oi da eu ceva, iar de rămâi prin părţile astea, eu mă pot întoarce, fie cu plata 
oștenilor, fie cu porunca să-i slobozi pe la casele lor. Eu am să-l întâlnesc pe 
dumnealui Gașpar la Istanbul, de nu va fi chiar la Iași, şi are să afle oricum 
că trăieşti și tare se va mai bucura, căci te credeam pierdut. 

— Altcum nici n-am ce face... Bine ar fi să nu treacă prea lungă 
vreme, că pe feciorii mei nu-i mai pot ține degeaba. 

Tânărul croat îl liniști pe Marcu spunându-i că are să se întoarcă în cel 
mult trei-patru săptămâni, dacă nu cumva se va afla ştirea înscăunării lui 
vodă-Grazziani. Atunci ar fi trebuit să-şi urmeze drumul după cum fusese 
înţelegerea. 

Curată sărbătoare în rândul oștenilor lui Marcu la vederea banilor care, 
de bine, de rău, îi îndestulau o vreme. Acuma li se îngădui să bată satele, 
spre a-şi cumpăra câte ceva de-ale gurii și să-i lămurească pe locuitori că ei 
erau ostașii unui domnitor ce avea să-i scoată pe românii de pretutindeni de 
stăpânire străină. Unii îi priveau cu neîncredere pe aceşti tineri ce-și ziceau 
„Cătane”, dar care arătau mai curând a ţărani, fiind înarmaţi cu bâte 
noduroase în loc de spade. Alţii le dădeau sfaturi pentru înfruntarea cu 
dușmanul, cinstindu-i cu câte un păhărel de răchie, dar erau și mulţi dintre 
aceia care spuneau că nu sunt decât niște zănateci pierde-vară, că nu se 
îndeamnă la muncă și bat coclaurile trăind din te miri ce. Poate că de aceea 
nici nu se înghesuiau în mica „oaste”, chipurile, aflată la porunca unui 
voievod despre care nu auziseră niciodată. 

Primăvara sosise pe dealurile bozoviciene, subțiind zăpada și făcând-o 
să se strecoare ușurel către râul ce începuse a se umfla cu semeţie. Era 
vremea aratului și a muncii pe ogor, dar de la Pera nici un semn, așa că 
Marcu, destul de îngrijorat, se gândea să-și sloboadă feciorii pe la casele lor. 

— Şi dacă s-ar băga la muncă pe la câte un gospodar? întrebă ca 
pentru sine Mihai. 


Era o zi însorită şi se vedea pe feţele celor din preajmă cum li se 
scurgeau ochii după plugarii ce osteneau pe coaste, pocnind din bice și 
privegheaţi îndeaproape de berze. 

Marcu tresări şi rămase o vreme pe gânduri, după care răspunse: 

— Socot că i-am putea întreba, dar să nu se creadă că vrem să intrăm 
ca slugi. Pe de altă parte s-ar putea ca noi să plecăm de la o zi la alta, şi 
atunci mai rău i-am încurca. Câte o mână de ajutor de ce nu, cine o vrea şi 
unde i-ar plăcea. 

Dar zilele senine n-au ţinut prea mult, aşa că și dorul de plugărit se 
cam topi, mai cu seamă că se auzise zvonul de schimbarea domniei în 
Moldova. Marcu era descumpănit și mai că-i venea să apuce drumul, 
părându-i rău de făgăduiala dată lui Pera că-l va aștepta pe loc. Barem de 
vreo mie de ducați să fi făcut rost, n-ar mai fi stat să bată ulițele 
Bozoviciului, cum făcea de la o vreme. Îngândurat cum era, ajunse pe malul 
apei, unde fetele și nevestele din sat spălau de zor la rufe. Poate că nici nu 
le-ar fi băgat în seamă, de n-ar fi auzit larma lor voioasă şi chicotelile 
fetelor de măritat. Lui nu-i mai stătea gândul la parte muierească, 
socotindu-se lecuit după acea păţanie de la Micoșlaca, dar fără voie privirea 
i se opri pe o codană, care-l ţintea cu toată căldura ochilor ei de culoarea 
câmpului. De sub năframă i se zăreau șuviţe castanii, aşa cum aveau părul 
mai toate fetişcanele de prin partea locului, dar lui, fără să ştie de ce, i se 
păru a fi mai altcum. 

Rămase pironit locului și de n-ar fi fost Maria lui Iova, o muiere 
pogană și tare șugubeaţă, nici n-ar fi ştiut ce să mai facă. Aceasta, de cum îl 
văzu sorbind-o din ochi pe fată, începu a da din coate și şopti câte ceva 
suratelor ei, după care zise către Marcu: 

— Pofteşte şi domnia-ta de ne ajută, că tot am auzit că oștenii ce-i 
stăpânești muncesc pe la oameni. lacă, Anuţa noastră tare s-ar mai bucura... 

Vorbele femeii se topiră în râsetele celorlalte și oșteanul simţi că nu 
prea era potrivit să se pună în gură cu ele. 

— La spălat nu m-oi pricepe, dar să-i car coșarca de rufe până acasă, 
mai că m-aş încumeta... și drept plată nu cer decât o sărutare, răspunse 
hâtru Marcu. 

— Ți-o da el, tată-su, una de n-ai s-o poţi duce! îl ameninţă, în șagă, 
tot pârdalnica de Maria. 

— D-apăi că tata n-o mânca oameni... se împotrivi fata roşindu-se în 
obraji. 


Râsetele nu mai conteniră o vreme și abia în cele din urmă izbuti 
Marcu să le potolească, vrând să le facă a crede cu totul altceva. Auzise el 
de tatăl fetei, cel mai răsărit gospodar din vale, dar nu gândise să aibă 
asemenea frumuseţe de față. 

— Anuță, zise el fără să mai zâmbească măcar. Spune-i lui taică-tău că 
aş vrea să am cu el vreo două vorbe. 

— Să n-o ceri de nevastă, că-ţi rupe picioarele, se băgă iar Maria, spre 
hazul celorlalte. 

— Am picioare bune și nu cred că m-ar prinde... 

Și cu asta o luă iute din loc, socotind că nu mai avea rost să fie ţinta 
veseliei lor şi mai cu seamă să n-o facă pe biata fată să se ruşineze. Însă de 
cum ajunse la ai săi începu să simtă lipsa ochilor Anei, iar a doua zi îi 
mărturisi lui Mihai că se simţea din nou îndrăgostit. 

— Asta nu-i baroană, frate dragă, îi răspunse acesta. la-o de nevastă și 
te căpătuieşti aici, la Bozovici. 

— O veni şi vremea aia, oftă bănăţeanul. Însă mai-nainte avem de 
împlinit o datorie măreaţă către neamul nostru... 

Totuşi fata îi era mereu în minte și se înciuda că n-o mai întâlnise nici 
la pârâu şi nici măcar pe uliţe, aşa că-l bătea gândul să se ducă de-a dreptul 
acasă la părinţii ei. N-a mai fost trebuinţă, căci într-una din zile, pe când era 
în cârciumă, numai ce se pomeneşte că un om spătos și chipeș, cu mustață 
„vrabie”, se trage la masa lui. 

— Bună ziua! tună o voce groasă. Am auzit că ai ceva a-mi spune. 

În glasul lui se simţea parcă o uşoară ameninţare, dar Marcu, după ce-l 
recunoscu pe tatăl Anei, îi răspunse foarte liniştit: 

— Nene Ioane, ştiu că ai ceva prisos de bucate şi m-aş ruga să mi le 
vinzi mie. Banii nu-i am pe toţi acuma, dar în două săptămâni, poate şi mai 
puţin, îţi plătesc atâta cât ne-om înţelege. 

Omul rămase mirat, întrucât se așteptase la cu totul altceva, decât la 
târguirea unor bucate. Prin sat începuseră a umbla vorbe despre întâlnirea 
străinului cu fiică-sa şi asta îl scoase din sărite. Pentru aceasta venise 
hotărât să i-o reteze veneticului, dar iată că acesta voia cu totul altceva. „Să 
te mai iei după vorba muierească!” își zise el oarecum ușurat, căci mai că 
era să o şi bată pe sărmana copilă. 

— Păi, nu ştiu ce să spun... De bani nu duc mare lipsă, dar, ce-i drept, 
ar mai fi unele bucate peste trebuinţă. 


Marcu porunci băutură și, mai o vorbă, mai un pahar de răchie, se 
apucă să împuieze capul bozoviceanului cu gândurile lui de viitor, încât la o 
vreme acesta era să spună că le dă de pomană toate bucatele, dacă nu şi tot 
ce avea în gospodărie. Și de unde mulți se aşteptaseră la o încăierare, 
rămaseră uimiţi văzându-i pe cei doi îmbrăţișându-se ca niște prieteni vechi. 

Apoi, pe când era de așteptat cel mai puţin, Marcu aduse vorba și de 
Ana. 

— Să ştii, nene Ioane, că mi-i tare drag de domnia-ta, dar și mai mult 
de Ana. 

— Ceee?! 

— Stai domol şi să chibzuim pe îndelete. Ţi-am spus că şi eu mi-s de 
prin partea locului și nu un neisprăvit. M-am legat cu vorba să duc oaste 
voievodului meu, dar tot prin părțile astea m-oi întoarce să-mi îngrop 
ciolanele. Iar când oi veni, mi-s şi eu om cu stare. Şi abia atunci îţi cer eu 
să-mi dai fata! Ce zici? Te-nvoieşti? 

— Hă, hăăă! Până atunci s-o usca biata fată, iar domnia-ta, de nu-ţi vei 
fi găsit alta prin depărtări şi dacă te-i mai întoarce, n-ai să te mai uiţi la o 
floare veştejită. 

— Lasă, că florile din Bozovici nu se trec ele ca verdeaţa câmpului... 

— Așa credeam și eu când aveam anii domniei-tale. Dar dacă tot am 
ajuns să vorbim de asta, du-te acasă la Borlova şi vino cu neamurile s-o 
facem după datină, iar eu îţi las gospodăria și fata... 

— Nu pot, nene Ioane, nu pot! Mi-s om cinstit şi ţi-o spun pe-a 
dreaptă: de plecat, trebuie să plec, iar de nu m-oi întoarce într-un an-doi ori 
nu capeţi veste de la mine, ești slobod să dai copila după cine ţi-o plăcea. 
Batem palma? 

Mai vorbindu-se şi mai adăugind niște păhărele, până la urmă căzură la 
înţelegere, încât pe drum bozoviceanul începu să se întrebe, mormăind de 
unul singur: „Dar, oare, ce i-am vândut... fata ori bucatele?!” 

CUVIOSUL EGUMEN 


RAFAILĂ AFLASE DE LA VEL-VORNIC cum că tovarășii lui de 
drum fuseseră duși la un alt trup de moșie, numit Mărgineni. Atunci când se 
îmbătaseră, Timofte îi urcase într-o căruță luându-și rămas bun de la ei şi, 
fiind ameţiţi de tot, aceştia nici nu şi-au dat bine seama ce se petrecea. 
Merseră aşa o vreme, până când argaţi boiereşti rânduiți anume s-au 
prefăcut a-i ataca la drumul mare, ducându-i apoi cu căruță cu tot la 
Mărgineni. Când s-au dezmeticit a doua zi îşi mai aduceau aminte de 
peripeţiile de la curtea boierului Bucioc, dar n-aveau habar cine putea fi 
noul lor prigonitor. Fuseseră cercetaţi într-una din zile, până la piele, dar nu 
s-a găsit asupra lor nici o scrisoare ori vreun alt semn și, cu toate că-i 
iscodiseră ce căutau la domnul Moldovei, n-au putut scoate de la ei mare 
lucru. Pentru aceea hotărâse velitul boier ca Rafailă să-i întovărășească din 
nou şi să-i tragă el de limbă, iar mai apoi să intre pe sub pielea lui Radu- 
vodă Mihnea. 

Primind încuviințarea de plecare se îndrepta acuma spre Mărgineni 
într-o sanie, ce-i drept nu prea arătoasă, iar ca surugiu îi slujea Barabulea. 

— Măi faraoane, te cam lăudași cu Tilinca ta, că nici frumoasă nu fu, 
iar de păcătoasă... ce să mai zic? 

— Haoleo, taică părintele, nu cumva o terfelişi, fără a-i da și lui 
babacu-său barem de-o căciulă? 

— Lasă că i-am dat ei îndeajuns, iar ţie ţi-am făgăduit scripcă. 

— Nu cred s-o mai văz, că tare te mai mâniași... 

— Tocmai pentru aceea va trebui să nu-mi ieşi din poruncă, spre a 
putea uita cât ai fost de nemernic. Numai de mine să asculți! 

— Ascult, păcatele mele, cum să n-ascult! 

— Bagă de seamă, pe tine te pun în locul paznicului, că, așa cum ai 
vrut, n-o mai amestecăm pe frumoasa Tilinca, nemaiavând nici vreme. În 
felul acesta scapă şi cinstea ei neatinsă, că tare mai e uşor de zdruncinat și 
s-ar fi dat în dragoste cu prinșii, în loc să-i iscodească. 

— Dii, căluţii tatii! își îndemnă robul telegarii, de parcă nici n-ar fi 
auzit spusele călugărului. 

Acesta însă nu se sinchisi de moftul robului şi vorbi mai departe: 


— Va trebui să faci „pe-al dracului” cu ei ca să te urască, iar când voi 
veni eu să-i scap trebuie să-ţi altoiesc vreo câteva, ca să nu dăm de bănuit 
că am fi fost înţeleşi dinainte. 

— Tot mai bine să zicem că-s ungur și nu ştiu rumâneşte. Tac chitic şi 
sfinţia-ta îi scoţi frumuşel... 

— Eşti nărod! se zburli călugărul. Cum aş putea pleca mai departe cu 
ei, dacă nu sunt eu izbăvitorul? 

— Auzi, părintele, pupa-ţi-aş tălpile matale, de ce să cern atâta 
încurcătură, când poţi veni pe la spate, mă prinzi c-o funie, îmi pui un căluș 
şi-ţi vezi de drum. Eu, în schimb, mă jur să nu strig după ajutor. 

— Atâta ar mai trebui, netotule, să începi şi să cârăi. 

— Ca să nu se prindă că suntem înţeleși... 

— Bine! Am să mă mai gândesc, dar tu să nu scoţi o vorbă, ori să- 
ncerci să mi te împotriveşti cumva, că te ia mama dra... doamne iartă-mă! 
pufni Rafailă bătându-se peste gură. 

Începuse să-l înfurie tiganul, care făcea pe prostul, deși îl ştia cât era 
de isteţ, ba chiar primejdios de deștept. 

Sania dădea uneori peste petece de pământ și tălpicile hârşâiau 
încetinindu-i goana. Cu o căruţă i-ar fi venit mai greu să fugă de la 
Mărgineni, așa că tot o sanie avea să ia, da una mai acătării şi fără 
Barabulea pe capră. Un gând îi fulgeră prin minte și călugărul zâmbi în 
sine, căci dacă l-ar fi văzut careva, s-ar fi îngrozit de căutătura lui. 

După cotitura dealului se ivi un sat amărât, îngropat cu totul sub 
troiene, însă în marginea lui către pădurea din faţă, se ridica semeţ conacul 
boierului Bucioc. Nu era de mirare că acolo îi zăvorise pe oștenii 
domnitorului, fiindcă să fi vrut careva şi tot n-ar fi izbutit să sară peste zidul 
acela de cărămidă arsă, ca la o cetate. Din loc în loc erau foișoare de pândă 
folosite la vreme de primejdie spre a vesti apropierea dușmanului, ori 
pentru a trage cu sânețele asupra năvălitorilor. Pustietatea împrejurimilor îi 
îndemna pe neştiutori să treacă mai departe, iar la nevoie se putea adăposti 
aici și stăpânul, fără teamă de a fi dovedit de vreo ceată dușmană. 

Pătrunseră în ogradă fără nici un fel de larmă, ba s-ar putea spune mai 
curând că pe furiș, spre a nu se afla cum au venit. Jupân Preda-vătaful 
căpătase vorbă de la boier să-l întâmpine pe călugăr și să facă după cum îi 
va fi pofta, fără să se mire ori să întrebe ceva, nicicum să nu i se 
împotrivească. Dar mai ciudată i s-a părut porunca de a-i lăsa pe prinşii ce-i 
avea în pază să fugă cu străinul, fără a le lua măcar urma. Se vede că 


boierul voia să scape într-un anume fel de ei și nu era treaba lui să se 
amestece. Îi primi aşadar cu prefăcută nepăsare, dar el aduse două stacane 
de rachiu fiert, după care Barabulea fu trimis la cuhne să se ospăteze, iar pe 
Rafailă îl îmbie şi cu o ceşcuţă în care plutea mirosul de scorțișoară în 
aburii de prună. Asta era pentru el ceva de mare preţ și dovada că se bucura 
de cinste, ori chiar teamă, în ochii vătafului. Dezmorţindu-se, prinse chef de 
vorbă şi-i ceru lui Preda ca toţi paznicii să fie înlăturați, Barabulea urmând 
să rămână singurul, dar asta abia asupra nopţii. Până atunci vru să se 
odihnească niţel, după osteneala drumului. 

Unde fuseseră închiși, Pârvu și tovarășii lui, ușa era numai din zăbrele, 
anume ca să se poată privi înăuntru, fiind întru totul asemănătoare cu o 
temniță, numai că se afla în pod. Cina le fu adusă de către Barabulea, care 
se schimonosea în fel și chip, făcând pe mutul şi pe surdul, doar de-o putea 
trage ceva cu urechea, dar zadarnic, fiindcă întemniţaţii n-aveau chef de 
sporovăială şi nici măcar schimbarea paznicului n-au luat-o în seamă. Cam 
dezamăgit, Barabulea veni să-și spună păsul, dar călugărul i-o reteză: 

— Cu atât mai bine! Isprăvim chiar în noaptea asta toată treaba. Te 
aşezi cu spatele spre ușa pe unde voi intra eu, te faci că mă auzi și dai să te 
repezi asupra mea, iar eu te voi pocni în moalele capului, tu făcându-te că te 
prăbușeşti în nesimţire. 

— Haoleo, da” parcă altcum vorbirăm, părintele! Nu zisărăm că vii şi 
mă prinzi de gură, îmi pui căluş şi mă legi fedeleş? Ce atâta pocnitură? Văz 
eu că până la urmă tot ţi-a rămas oful să mă baţi, cu toate că ziseşi că m-ai 
iertat. 

— Hai să fie şi pe voia ta! rânji Rafailă, dar în aşa fel că robul simţi 
cum îl trecură căldurile. 

La vremea sorocită, mai înainte ca cei de după zăbrele să fie cuprinși 
de somn, ţiganul se aşeză pe un butuc și cu spatele spre ușă. Prinșii ridicară 
privirile când văzură cum se strecura o umbră în încăpere, ferindu-se parcă 
de paznic, şi tresăriră de nădejdea scăpării. Deslușiră veșmintele 
călugărești, apoi lama hangerului scos de sub sutană străfulgerând prin aer 
şi înfigându-se cu sete între umerii lui Barabulea. Când ucigașul se năpusti 
asupra lui, nefericitul rob abia mai apucă să horcăie: „de ce...”, apoi 
mâinile călugărului i se înfipseră iute în beregată, storcându-i și cea din 
urmă suflare. 

Când încetă și ultima zvârcolire, cuviosul trase arma însângerată şi o 
şterse de veșmintele mortului, după care își ridică gluga, arătând o față 


surâzătoare către foştii lui tovarăşi. 

— Rafailă! strigară toţi trei aproape deodată, cuprinși de uimire. 

— Haideţi să fugim pe dată, până nu prind de veste, le răspunse el, 
descuind zăvorul. Se arăta îngrijorat să nu-i găsească cineva, deși știa foarte 
bine că slujitorii boierului dormeau neîntorşi. 

Dar oricât era de zorit, tot se lăsă îmbrățișat de cei trei, murmurând cu 
smerenie: „De-aţi şti cât v-am căutat, fraţilor!” Bieţii oșteni erau atât de 
bucuroși încât n-au mai stat să se întrebe cum au fost dibăciţi și nici măcar 
despre ciudata întrebare a paznicului care făcea pe mutul. Singur cuviosul 
se simți dator să-i răspundă mortului ce-l privea cu ochi sticloși, desigur în 
gând: „Iu ai vrut-o Hazdrabuleo, să te fac să taci cu un căluș, dar dacă nu 
găsii căluş...” 

În spatele casei îi aştepta o sanie cu caii înhămaţi şi fără nici un vizitiu, 
dar nici asta n-au băgat de seamă când au părăsit ograda aceea împrejmuită, 
de parcă ar fi plecat din ospeţie și nu fugeau din temniță. Toate se 
petrecuseră atât de neașteptat, încât cei trei nu mai pridideau să 
mulțumească binefăcătorului, nicicum să-l mai cerceteze. 

La rândul lui, Preda-vătaful porunci să se închidă poarta pe urma 
fugarilor, după care dădu o raită pe la pod, împiedicându-se de leșul 
ţiganului. Înjură pentru spaima pricinuită, dar îşi zise că şi aceasta va fi fost 
porunca stăpânului, așa că trimise doi argaţi să ridice mortul şi să-l urce în 
sania cu care venise, trimițându-l înapoi la curte. Se-nţelege că dumnealui 
vel-vormicul tare s-a mai cătrănit văzând ce-a mai rămas din bietul rob, dar 
până la urmă ridică din umeri şi zâmbi în barbă: „Afurisită satană şi Sarsailă 
ăsta. N-a vrut să lase nici un martor pe urma lui!” 

Fugarii, în schimb, mergeau ca la nuntă, numai că nu chiuiau, într-atât 
erau de nepăsători dacă îi urmărea careva au ba. Erau bucuroși nevoie mare, 
căci, din câte le spusese Rafailă, tocmai le sosise sorocul și ţiganul nu era 
altul decât gâdele, care venise să-i cerceteze pe tăcute... 

— Bine ai făcut că l-ai ucis pe nemernic! încuviință Pârvu. Păcat că n- 
ai putut afla și numele stăpânului său, care ar fi meritat aceeași soartă. 

— Şi noi care credeam că tot Timofte şi stăpânul său ne-au închis, zise 
Lixandru nedumerit încă de cele întâmplate. 

— Da” de unde?! Aș putea zice că roșcatul chiar m-a ajutat să am veste 
despre voi, iar boierul a încuviinţat să-i iau sania. S-ar bucura să vă ştie 
scăpaţi, dar n-am cum să le dau de ştire. 


De data aceasta Rafailă spusese adevărul şi, cum vel-vornicul ar fi vrut 
să-i afle ajunşi cât mai curând în cetatea de scaun, a fost cam dezamăgit 
când le-a pierdut urma. Din pricina unor viforniţe ce s-au abătut asupra lor, 
au fost nevoiţi să se adăpostească prin diferite sate şi o săptămână încheiată 
au aşteptat întroieniţi, la numai o zi depărtare de laşi. Abia pe la sfârșitul lui 
Făurar se văzură pe ulițele târgului, pardosite de omăt și sticloase din 
pricina săniuţelor puzderiei de copii ce se vânzoleau toată ziulica prin calea 
drumeţilor, ba toate colinele şi dealurile dimprejur răsunau de larma lor. Cât 
despre palatul domnesc, acesta parcă se coborâse din basmele iernii, sub 
cușma uriașă de zăpadă și împodobit cu ţurțurii de la streşini. Ferestrele 
erau albite de flori de gheață, căci măria-sa înlocuise peste tot băşica de 
porc cu sticlă făurită în Transilvania, la Porumbacu, uluindu-i pe târgoveţi 
prin pohfala de care dădea dovadă. 

Mai greu a fost să-i dea de veste lui Vodă, dar îndată ce acesta află de 
ei au și fost chemaţi în spătăria mică, să i se înfăţişeze. 

— Dragii mei, se bucură domnitorul întinzându-le mâna spre a fi 
sărutată. lacă, şi tu eşti aici, Lixandre, şi tu, Tudore, dar... tu?! îl fixă el pe 
Rafailă. Nu-mi aduc aminte de tine. 

— Este slugă credincioasă măriei-tale, sări Pârvu. 

— Eşti cu adevărat călugăr? întrebă Vodă. 

— Păcătosul şi nevrednicul Rafailă, robul prealuminăţiei-tale, doamne, 
se smeri cuviosul, îndulcindu-și cât mai mult glasul. 

— De n-ar fi fost sfinţia-sa, urmă Pârvu şi astăzi am mai fi zăcut 
întemnițați undeva prin Țara de Jos. 

— A cutezat careva să se lege de voi? se încruntă domnul. Nu i-aţi 
spus că sunteți în slujba domniei? Cine e nemernicul? 

— Dacă am ști... dădu din umeri Pârvu. 

Îi povesti apoi toată păţania lor, cum scăpase Rafailă odoarele de la Ot 
Menedec de lăcomia tătarilor și aşa mai departe, până ce voievodul auzi de 
numele lui Bucioc. 

— Hm! Nu ştiu ce să zic! mormăi el ducându-și mâna la falcă, după 
care-și răsuci mustaţa. E un vulpoi bătrân ce mi se arată credincios pe faţă, 
dar s-a tras la moșie, de unde face tot felul de umblete ba cu lehii, ba cu 
Grazziani, care-mi pofteşte scaunul. 

— Cum e cu putință, măria-ta, se băgă Lixandru în vorbă. Să-l chemi 
la cercetare, ori dă-l pe mâna noastră să... 


— Uşurel, Lixandre, uşurel, râse voievodul de înflăcărarea oșteanului. 
Este un mare boier al ţării şi fără dovada hainei ar fi cam greu să-l dau în 
gât. Are multă putere în Moldova și eu nu vreau să mă stric în astă vreme eu 
el. 

— Poate că nici nu-i vinovat, îndrăzni smerit și Rafailă. Poate că 
ălălaltul, care ziseşi măria-ta că-ţi vrea tronul... 

— Nu, părinte. Asta numai Dumnezeu ştie şi are să pedepsească el pe 
trufaş după faptă. Apoi, drept să vă spui dragii mei, m-am cam betegit de 
ochi și m-aș trage pentru hodină la Stambul, unde am și trimis-o pe doamna 
cu copiii. Prea se întunecă norii deasupra Moldovei şi eu nu mă pot 
împotrivi creştinilor, iar lehii ar pofti să-i izgonească pe turci de pe aici şi să 
le ia locul... Oare acest Grazziani să fie şi omul lor, din moment ce-l vor în 
locul Movileştilor?! Vom trăi și vom vedea! Eu prieten sunt și cu unii şi cu 
alții. 

Rafailă zâmbi în barbă încântat că boierul Bucioc nu-l minţise 
vorbindu-i de mazilirea voievodului, numai că nu-i pomenise nimic de 
străinul acela, cu nume parcă nemţesc, despre care nu auzise niciodată. El 
însă apucase să dea odoarele domnitorului, aşa că i se cuvenea şi o răsplată, 
dar Vodă nu părea să se gândească la asta. Nici nu putu să aducă vorba, 
fiindcă Pârvu se grăbi să spună că-l vor urma pe domn în surghiun, iar 
acesta, înduioșat, porunci să nu se mai despartă de el nici unul, găzduindu-i 
la curtea domnească. Rafailă ar fi putut fi mulţumit pentru această primă 
izbândă, căci ajungea unul dintre oamenii de credință ai domnitorului, 
întocmai cum îi ceruse Bucioc. Însă dacă ar fi venit străinul acela în loc, 
vel-vornicul trebuia să-l răsplătească, aşa că n-avea de ce să împărtășească 
soarta lui Vodă. Așadar socoti că era mai bine de rămânea în afara curții lui 
Radu-vodă Mihnea, și gândul acesta îl mărturisea însuși boierului Bucioc, 
peste care dădu chiar în joia mare din săptămâna luminată a paştelui văleat 
7126 de la facerea lumii, ori 1618 de la Mântuitorul. 

— Fii fără grijă, Sarsailă, râse boierul când auzi gândul de mărire al 
călugărului. Dacă ajunge Gaşpar Grazziani domn, te face patriarh! Dar mai 
întâi va trebui să-mi spui pentru ce l-ai înjunghiat pe Barabulea? 

— Se făcuse neobrăzat și își luase nasul la purtare. Cum avea ştiinţă de 
legătura noastră, mă gândii că n-ar fi pe placul domniei-tale să ajungă la 
urechea lui Vodă o vorbuliță, oricât de mică, răspunse cuviosul. 

— Am bănuit eu. Păcat însă că tare frumos mai cânta din scripcă, 
nefericitul... 


— Mai bine fără lăutari, boierule, dar cu capul pe umeri. Degeaba îţi 
cântă la ureche, când căpăţâna ti-i la picioare! 

— Mă, că tare înțelept te-ai mai făcut Sarsailă. Am să mă las acuma 
după cum mi-i cânta tu, dar să ştii că nu ţi-oi juca după voie! îl ameninţă 
boierul cu degetul. 

— Dacă socot eu bine, zise mieros Rafailă, când o veni acel Gașpar- 
vodă, despre care uitași să-mi pomeneşti măcar, toată Moldova are să joace 
după cântarea domniei-tale... 

— Ha, ha, ha! râse Bucioc săltându-șşi burta cu mulțumire. Nu ţi-am 
spus de venetic, fiindcă acela va fi pus în scaun de Iskender-paşa şi va sta 
vremelnic. Mai pe urmă are să vie craiul lehilor, iar noi boierii, fi-vom 
asemenea şleahticilor. 

— Atunci nu mai este de trebuinţă să moară Radu-vodă Mihnea, dar cu 
celălalt ce se va alege? 

— Vom vedea! Poate că are să plece şi Gaşpar-vodă de bună voie, că 
lehii stau gata să intre în ţară, dar mai este o temere din pricina lui Iskender- 
paşa, care a strâns oaste mare la Akerman și... da” ce-ţi spun eu toate astea 
ție? se opri boierul. Tu să asculți de porunca mea și atât! 

— Nu ştiam dacă trebuie să-l urmez și eu în surghiun pe Vodă, ca și 
ceilalți... 

— Vezi mai bine c-a murit stareţul de la Suceviţa, săptămâna trecută, 
zise Bucioc fără să bage în seamă strâmbătura din nas a lui Rafailă. Cere-i 
lui Vodă să te pună pe tine în locul mortului, că am să vorbesc eu cu vlădica 
de Rădăuţi și nu se va împotrivi. 

— Cam puţin, măria-ta... 

— Puțin, pe dracu! Trebuie să te smereşti ca să ajungi sus. Ghiujul 
acela de vlădică, nu mai are multe zile, iar până atunci rămâi în ţară ca 
stareț, că de nu, te pomeneşti că te târăşte Vodă după el pe la Stambul și nu 
mai pupi nici un rang, cuvioase. Ascultă-mă pe mine, căci așa ne-a fost 
vorba! 

— Prea-bine, măria-ta, făcu spășit Rafailă. Am să ascult. 

Domnitorul fu mulțumit să afle că însuși episcopul de la Rădăuţi îl 
cerea ca stareț pentru monastirea Suceviţa, tocmai pe Rafailă, care se afla 
acum în slujba de taină a domniei. Nu şi-a pus însă întrebarea de unde să-l 
fi cunoscut bătrânul chiriarh pe călugărul venit din Muntenia. Era bucuros 
să-l răsplătească după voie şi de fapt nu-i mai păsa ce se va întâmpla cu el, 
căci pe undeva, în adâncul sufletului, nu prea simţea drag de roşcovan. 


De ziua sfintei înălțări, preacuviosul stareț de la Suceviţa asculta 
smerit slujba borborosită cu mare greutate de către bătrânul vlădică, dar 
ochii îi alunecau asupra frumoaselor odăjdii cu care era înveşmântat acel 
prinţ al bisericii. Lui i s-ar fi potrivit mai bine... și Rafailă zâmbi gândindu- 
se la spusele boierului, care-i făgăduise că, îndată ce bătrânul se va duce 
„de-a dreapta tatălui”, el îi va lua locul. Nu-i rămânea, deci, decât să-l ajute 
să se călătorească mai curând... 

Ospăţul ce a urmat, stropit din belşug cu vin de Hârlău, nu i-a priit 
preasfinţiei-sale şi de atunci i s-a tras o boală ce părea a fi fără leac, întrucât 
îl rodea pe dinăuntru, la măruntaie. Bietul moşneag se chinui vreme 
îndelungată până către sfârşitul postului Crăciunului, după care îşi dădu 
duhul, spre marea bucurie a preacuviosului stareț Rafailă de la Suceviţa. 
„Doamne, Dumnezeule, iartă-mă! se ruga în tăcere și cu multă smerenie 
Rafailă, în faţa altarului. Văzut-ai doar că nici a te sluji nu mai era în stare, 
sărmanul nevolnic. Ai milă, Mântuitorule, de sufletele noastre, că eu din 
cuget curat am turnat licoarea, spre a te sluji pe Tine!” 

O asemenea rugăciune spusă cu glas tare ar fi umplut de groază întreg 
soborul monahicesc, dar aşa, se uitau care mai de care cu milă la bietul 
stareț, părându-li-se că suferă cumplit pierderea bătrânului vlădică ce-l 
adusese ca egumen al lor, cel dintâi printre călugării de la una dintre marile 
monastiri ale Moldovei, şi asta nu era puţin lucru. lar până în scaunul 
episcopal de la Rădăuţi, rămas acuma gol prin osârdia lui, mai avea un 
singur pas de făcut. Va izbuti oare? 

OAMENII APELOR 


CÂTEVA SĂPTĂMÂNI MAI TÂRZIU, după ce stătuse de vorbă cu 
tatăl Anei și căpătase oarecari făgăduieli, Marcu și ceata lui îşi luară bun- 
rămas de la ospitalierele plaiuri bozovicene, ba chiar şi de la Ana, de faţă 
fiind şi taică-său. Sosise şi Pera cu banii, dar şi cu vestea că Gaşpar 
Grazziani se înscăunase, domn al Moldovei și că-l aştepta la Iași. 

Trecerea Dunării au făcut-o pe la Sviniţa, mai la deal de Orşova, spre a 
nu fi în ochii turcilor, apoi, de cum se văzură de partea cealaltă, Marcu îşi 
adună oamenii şi le spuse: 

— Băgaţi de seamă că o să trecem prin împărăţia turcului, dar satele îs 
bulgărești, creştini oropsiţi ca şi noi. Bem și mâncăm numai cât avem și cât 
putem plăti, iar nu mai mult. Ca să ne fie mai lesne, ne vom împărți în două 
cete: vreo șaizeci de oameni cu mine și ceilalți veți merge cu Mihai. Eu zic 
să veniţi la mine ungurii și sârbii care nu știți bine românește, ca să fim 
uniți în ceată. 

În acest fel îi rămăseseră lui Mihai numai vreo treizeci şi doi de oșteni, 
şi o luară chiar pe malul Dunării. Ceilalţi aveau să se îndrepte și mai spre 
miazăzi. Locuitorii însă fiind săraci se înspăimântau de orice fel de oșteni, 
aşa că se trăgeau din calea lor şi abia de le dădeau vreo ulcică de apă sau 
lapte de capră. 

Pe Mihai îl bătea gândul să fi trecut iarăși Dunărea, prin Muntenia, 
măcar că Marcu îi poruncise să nu-i dea prilej de supărare voievodului de la 
Târgovişte. Îşi spunea el că fiind printre români altcum s-ar fi descurcat cu 
hrana, ba chiar şi cu drumul, căci printre bulgari abia dacă aflau calea de 
urmat, când se mai îndepărtau de malul apei. Cu chiu cu vai, ajunseră la 
cetatea Nicopolei și nici gând să se mai ivească primăvara în acea lună de 
făurar, aşa cum nădăjduiseră. Aruncându-și privirea asupra malului celălalt, 
tânărul fu cuprins de dorul după locurile unde se născuse şi dacă ar fi stat în 
puterea lui, una-două ar fi zburat într-acolo, trecând prin codrii Vlăsiei şi 
Ţara Buzaelor. Asta ar fi însemnat să nu dea ascultare poveţelor lui Marcu, 
trecerea Dunării trebuind făcută cu mai multe lotci şi nu se putea să scape 
privegherii azapilor din Nicopole ori Turnu. Nu-i rămânea decât să se 
chinuiască mai departe prin ţară străină. 


Cam acestea îi erau gândurile în acea zi când se oprise pe malul 
Dunării, privind cu alean spre meleagurile românești. Tocmai voia să se 
întoarcă printre ai lui, când se pomeni lângă el cu un tânăr neguțător. 

— Domnia-ta eşti căpitanul Mihai, după câte am aflat. 

— Căpitan chiar n-oi fi, dar aşa mă cheamă. 

— Eu îs Marin, negustor cu simbrie la dumnealui Dumitru sân 
Dumitru, de care nu cred să nu fi auzit. 

Neavând nimic de cumpărat ori vinde, Mihai socoti că nu putea avea 
treabă cu negustorii, așa că-i răspunse, dând nepăsător din umeri: 

— Oi fi auzit, dar să fii sănătos domnia-ta că eu nu am trebuință de 
nimic şi nici de vânza... 

— Dar cine pomeni de aşa ceva?! se miră Marin. Mă trimise jupânul 
să vii să stai de vorbă cu el, după ce-mi spuseră flăcăii că domnia-ta le eşti 
căpetenie. 

— Nu ştii ce vrea de la mine? 

— N-aş putea spune că nu, dar mai bine ar fi să staţi de taină între 
patru ochi, că el îi stăpânul. Pofteşte de mă urmează. 

Oșteanului îi dădu prin minte că s-ar putea să fi fost o capcană și 
pregeta să-l asculte, dar Marin se jură pe sfânta Evanghelie că are să-i iasă 
câştig și de nu voia să primească învoiala n-avea decât. Pipăindu-și spada 
de la șold Mihai se înduplecă să-l urmeze pe negustoraș, până la o căsuţă de 
pe malul apei. 

— Bună-ziua! dădu el bineţe, mai mult spre a se dumeri de cine avea 
să-l întâmpine, în vreme ce îşi roti ochii iute prin odaie. 

— Bună să-ţi fie inima, răspunse jupânul Dumitru, căci doar el era în 
încăpere. După cum vezi sunt român ca şi domnia-ta, și pe deasupra n-am 
nici un fel de armă asupră-mi. În schimb eu am încredere în cinstea celor cu 
care lucrez şi nu m-am înșelat niciodată. lată despre ce este vorba: mai întâi 
şi-ntâi să ştii că este o treabă de mare taină și cu primejdie de moarte dacă 
se află, aşa că, de te sperie cumva, eşti slobod să faci cale întoarsă fără nici 
o supărare. 

— N-am teamă! Cinstită şi pe dreptate să fie, şi mai cu seamă fără 
pagubă neamului nostru. 

— Aşa te vreau, jupân-căpitane! 

— l-am spus și simbriașului că nu sunt... 

— Ai să fii! i-o reteză neguţătorul. Cunosc eu la oameni. Dar să n-o 
mai lungim, iacă, am trebuinţă de oșteni să-mi păzească niște chervane cu 


marfă până la Târgu de Floci. Plătesc bani buni, zimţuiţi, jumate acum și ce 
rămâne la capătul drumului. Primeşti? 

Cu greu se ținu Mihai să nu-i sară bucuros de gât, fiindcă-i oferea mai 
mult decât visase el. Nici nu-i trecea prin cap că s-ar fi putut ca Marcu să se 
supere, câtă vreme se băgau în slujba unui neguțător român. Cunoscând însă 
obiceiul tocmelilor, făcu pe încurcatul: 

— Dă! Știu şi eu?... Am poruncă să mă înfăţişez la Silistra pentru 
întâmpinarea domnului Moldovei, dar... 

— Aşa-i, că auzii de schimbarea domniei. De fapt și eu tot înspre acolo 
mă îndrept, Târgu de Floci fiind numai la o aruncătură de băț de Galaţi. 
Puteţi să-i ieşiţi în cale lui Vodă la Obluciţa. Are să se bucure, căci 
moldovenii nu se prea bulucesc să-l întâmpine. 

— Vorbeşti cu păcat, jupâne, se împotrivi Mihai. Noul domn are să fie 
mai bun decât toţi ceilalți de până acum. Se va asemui cu măria-sa Mihai- 
vodă cel viteaz. 

— O fi ca înfăţişare! oftă Dumitru. Altminteri... poate să simtă un 
venetic, fiindcă așa se spune că ar fi, ca slăvitul Mihai? 

Rămaseră o clipă amândoi îngândurați şi în priviri li se citea îndoiala și 
îngrijorarea, după care neguțătorul urmă: 

— Hai să lăsăm treburile politicheşti şi să cădem la învoială, că de vrei 
poţi să te întorci chiar și la Silistra, cu lotca. Ce zici? Te-nvoieşti? 

— Cum? 

— Aşa-i, că nu-ţi spusei tot! lacă, de fiecare om îţi dau... o sută de 
florini, iar pentru domnia-ta o mie! 

— Şi hrană? 

— Vezi-bine! 

— Dar noi n-avem cai şi nici să cumpărăm nu ne ţine punga. 

— Vreo câţiva am eu, deşi nu prea arătoşi, însă flăcăii ar putea merge 
în chervane, făcând totodată și pe surugii, ca să nu mai plătesc alţi oameni. 

— Noi suntem treizeci și doi, dar să ştii că nu mă pot lipsi de nici 
unul... Ai avea trebuinţă de toți? 

— Socot că vor fi îndeajuns. Mihai deschise ochii mari. 

— Nu cumva cari aur, argint, ori niscaiva nestemate? 

— Mai de preţ, dar şi mai primejdios, nu ţi-oi spune însă până ce n-om 
trece Dunărea. Nu că n-am încredere în domnia-ta, dar așa-i mai bine, 
gândesc eu. Câteva butoiaşe vor fi mai la vedere, iar ce-am dosit pe fundul 
carelor nu trebuie să ştie nimeni. 


— Te pomenești că nici nu vom putea trece Dunărea cu asemenea 
marfă. Ce vor zice vameşii? 

— De atâta lucru mă îngrijii eu, n-avea teamă! Toţi cei de aici şi de 
dincolo de Turnu sunt „unși”, încât nu-și vor băga nasul sub coviltire. 
Numai de roşiorii domnești mă cam feresc și n-aş avea poftă să dea peste 
noi, dar ei nu umblă în cete mai mari ca la douăzeci de oameni. 

— De aceea ne-ai tocmit pe noi? Să ne împotrivim cu arma? 

— Nu chiar, dar dacă o fi nevoie... 

— Atunci, jupâne, să ne dai câte două sute de florini pe cap, de om, 
zise Mihai mirându-se chiar el însuşi de unde îi venise atâta iscusință 
neguțătorească. 

Jupânul Dumitru se gândi o vreme, mormăind mărunt din buze, după 
care spuse: 

— Cinci mii cu toţii. Nici mai mult, nici mai puţin! 

— Fie! răspunse Mihai pe dată şi bătu palma, ca nu cumva să se mai 
întoarcă învoiala. Când plecăm? 

— Mâine! lacă, jumătate din bani chiar acum, ca să le dai flăcăilor. 
Chervanele sunt lângă schelă şi se încarcă în răstimp. Mâine în zori te 
înfăţișezi cu oştenii şi trecem apa. 

— Până la plecare nu trebuie păzite carele? 

— Abia le umplu cu marfă, şi doar îţi spusei că nu voi să se afle. 

— Atunci rămâi cu bine, şi pe mâine! 

Cetașii chiuiră de bucurie aflând că vor scurta calea, ba încă vor mai fi 
şi plătiţi pentru asemenea ispravă. Se repeziră la Mihai şi îl săltară pe braţe, 
ca nişte copii jucăuşi. Nici barem n-au întrebat ce fel de marfă aveau să 
însoțească și nici dacă ar fi avut primejdie în drum, într-atât erau de fericiţi 
că scăpau de meleagurile acelea atât de neprietenoase. Se simțeau din nou 
acasă printre români, căci Mihai nu le spusese că pe malul celălalt aveau să 
ocolească așezările omeneşti. 

Abia scăpătase de ziuă când fură cu toţii lângă căruţe, de parcă le-ar fi 
însoțit de când lumea. Au înhămat cu îndemânare caii, fiindcă toţi erau 
pricepuţi, şi în scurtă vreme coborâră pe podul umblător. Bacşișurile şi 
plocoanele jupânului Dumitru făcuseră minuni și, după vorba lui, nimeni 
nu-i luă în seamă. lată însă că un azap, care nu căpătase nimic ori i se 
dăduse prea puţin, se îndârjea să afle ce cărau ghiaurii. Mihai se uită 
îngrijorat la negustor și-i citi în ochi o neputinţă mută. Nu mai era vreme de 
pierdut, după câte își putu da seama tânărul. Îi făcu un semn liniștitor 


jupânului, iar el se trase în spatele turcului care acuma scotocea de zor către 
fundul chervanei, intrând sub coviltir. Se aruncă asupra lui și-l înșfăcă de 
gât. Prin faţa ochilor îi trecu mutra înspăimântată a lui Teleki, și atunci 
strânse mai cu sete. Azapul se mai zbătu o vreme, după care rămase 
înţepenit, iar nimeni din cei din preajmă nu băgă de seamă la cele petrecute. 

— De ne afla eram pierduţi, șopti jupânul Dumitru, care venise în 
grabă cu un hanger în mână să ajute la nevoie. Turcii nu știu ce ducem și 
ne-ar fi tras în ţeapă... 

— Bine, ai să-mi spui pe urmă despre ce e vorba, dar acum ce facem 
cu el? 

— Să rămână acolo. Aruncăm un braţ de paie pe deasupra şi să 
nădăjduim că nu mai este nici unul care să-mi fi scăpat să-l plătesc. 

— Barem să-l fi băgat în vreun butoi... 

— Doamne fereşte! îi facem vânt în mijlocul apei. 

— Nici gând, că poate fi zărit şi ne dă de gol. L-om căra cu noi. 

— Numai până-n codrii Vlăsiei, că acolo s-or ospăta corbii și lupii din 
hoitul lui. 

Feciorii rămaseră toată vremea nepăsători, neștiind ce se întâmplase, şi 
mare nu le fu mirarea când făcură cel dintâi popas și Mihai îi puse de 
scoaseră leșul azapului. Tot atunci se văzu nevoit şi jupânul Dumitru să se 
mărturisească. În butoaie pusese pulbere, iar la fundul căruţelor numai 
sâneţe şi pistoale. Cu toate acestea nu părea îngrijorat nici unul, ba se găsi 
un hâtru care să spună: „Eu socoteam că ducem zeamă de varză!” Apoi 
săpară o groapă unde aruncară azapul, căci şi-au zis că ar fi mai bine să nu 
rămână urme şi apoi nici nu se făcea să lase un om pradă jivinelor, măcar 
că-l îngropară ca pe un câine. Fiind păgân, pe lumea cealaltă tot avea să 
ardă în focul gheenei, așa că nu-şi mai irosiră nici rugăciunile. 

Plecară mai departe în tăcere şi Mihai după o vreme își întrebă 
tovarășul, fiindcă nu i se socotea năimit: 

— Nu cumva duci armele lui Gaşpar- Vodă? 

— Nu! Ţi-oi spune drept: la cazaci! Dacă îmi va cere, am să-i aduc şi 
lui, zâmbi jupânul Dumitru. 

— Socot că o să-i trebuiască mai multe, făcu gânditor tânărul. 

— S-or găsi, numai braţe să fie! răspunse încântat Dumitru. 

Toate acestea se petreceau cam în vremea când ceata lui Marcu, 
străbătând sat după sat, ajunse în dreptul Silistrei, unde trimise o iscoadă să 
afle veşti despre ceilalţi, dar degeaba. 


— Vor fi apucat pe apă la vale, spuse unul. 

— De unde bani?! se miră Marcu. Doar înotând! 

— Doamne fereşte! răspunse altul îngrijorat. Numai să nu-i fi prins 
turcii şi să-i fi pus la popreală. 

— Oricum, nu putem să-i așteptăm, hotărî Marcu şi porunci să plece 
mai departe, căci în Silistra nu aveau ce căuta. 

Sleiţi de osteneală și chinuiți de foame, oștenii pătrunseră printre 
dealurile dobrogene, pe unde se topise zăpada şi nici măcar apă de băut nu 
mai găseau la îndemână. Sărăcia era însă aidoma prin rarele sate întâlnite în 
cale, ca şi prin locurile pe care le străbătuseră până atunci. 

Într-una din zile dădură nas în nas cu un pâlc de beșlii care se proțăpiră 
în faţa lor cu chef de harțag. Nu erau mai mult ca vreo douăzeci de călăreţi 
şi, de şi-ar fi pus mintea cu ei, i-ar fi spulberat în bătaie, dar bănăţeanul nu 
voia nici o încăierare. 

— Unde vă duceţi, bre ghiauri? întrebă baş-beșliul. 

— Din porunca prealuminatului vizir Iskender-paşa, ne ducem la 
Isacci, spre a face alai beiului de la Bogdania. 

— Aveţi firman? 

— Da” ce, seraskerul nostru dă aşa ceva? răspunse Marcu în batjocură. 
A poruncit și noi ne supunem, neavând a da seamă decât luminăţiei-sale. 

Auzind răspunsul dârz al necredinciosului, turcul o lăsă mai moale și 
porunci alor săi să-şi vadă de treabă. Nu voia să și-l pună în cap pe 
năbădăiosul lor stăpân, dar nici n-avea ce lua de la prăpădiţii de ghiauri. 

— Acolo să vă duceţi şi nu în altă parte! 

— N-avea grijă! răspunse Marcu râzând de-a binelea. 

Le spuse apoi feciorilor lui tot ce vorbise cu beșliul și tare se mai 
veseliră. 

— Toate bune, fraților, numai că râsul nu taie foamea, zise Marcu în 
cele din urmă. Merinde nu mai avem, în schimb calea-i lungă. 

— Să ne tragem pe lângă malul Dunării, zise Sâvu Hamat, un fecior 
zdravăn din Prigor. Poate prindem ceva peşte. 

— Tune dracu-n el de spurcăciune! făcu scârbit un făgărăşan. 

— NO, atunci taie tu porcul să mâncăm cu toţii! i-o întoarse 
prigoreanul. 

— la nu vă mai sfădiţi, îi potoli Marcu. Pe acolo vom merge. Mai întâi 
că nu ne-om rătăci, iar mai la urmă o să mâncăm şi peşte şi broaște şi tot ce- 
om mai găsi. Foamea nu ţine seama! Așa-i la oaste. 


Și astfel ajunseră la Hârşova, unde aflară că mai scurtă le-ar fi calea 
de-a dreptul prin păduri şi peste dealuri, întâmpinând iarăși Dunărea, la 
Obluciţa. Cum nu făcuseră mare lucru cu mâncarea și fiindcă altfel ocolul 
ar fi fost prea mare, apucară drumul Babadagului, unde se gândeau că s-ar fi 
putut întâlni cu voievodul cel nou, dar pe de altă parte nu prea aveau chef să 
se înfăţișeze dregătorilor turci de acolo. 

Străbătură locuri întinse şi pustii, prin care dacă scormoneai pământul 
nu dădeai decât de piatră, și tare se mai minunau feciorii Ardealului şi 
Banatului de asemenea ciudăţenie. 

— Parcă ar fi munte, zise Sâvu dând cu piciorul într-un stei de piatră. 

— Da” de unde, făcu un secuian. Munţii îs înalți până la cer, dar pe aici 
îi numai câmpie... 

Nu se dumereau cum era cu acea „câmpie de piatră”, dar nici Marcu 
nu fu în măsură să-i desluşească. Dădură în schimb peste mulţi ciobani 
ardeleni cu turme de oi, care, bucuroși de întâlnire, îi ajutară cu de-ale gurii, 
ba îi şi călăuziră încotro să apuce. 

Aşa se pomeniră într-o zi drept pe creasta dealului ce străjuia 
Babadagul de către soare-apune. Se pitulară care cum putu și se desfătară cu 
frumoasa priveliște ce li se întindea la picioare. Era o zi însorită de 
primăvară şi strălucirea minaretelor, ca și nemărginirea apei de argint ce se 
pierdea în negura zării îi făcură să se creadă într-o lume de poveşti. Cu greu 
se despărțiră de acele locuri minunate, dar nu trebuiau să treacă prin oraș, 
dacă voiau să meargă în treaba lor netulburaţi. Orice întâlnire cu turcii nu 
era bună. Apoi la scurtă vreme se întâlniră iarăşi cu Dunărea, când ajunseră 
pe o colină din dreptul grindurilor de la Crapina. Ca şi la Babadag, unde 
crezuseră că lacul Razelm nu putea fi decât marea, şi aici, nu se îndoiră nici 
o clipă că lacul Cahul de dincolo era chiar nemărginita întindere de apă. 

— Tulai, că mare-i marea asta! se cruci făgărășanul. 

— Ce gândeşti?! fu singurul răspuns. 

Se înfiorau la gândul că aveau să treacă pe partea cealaltă și să meargă 
zile întregi pe mare. Marcu însă îi linişti spunându-le că pe acolo pe undeva 
trebuie să fie un vad al Dunării, chiar în faţa Obluciţei, și oricum aveau să 
scape neudați. 

De altfel locul unde ajunseră mai fusese tabără de curând, ceea ce 
însemna că erau pescari prin preajmă. Trebuia însă pândit vreun barcaz mai 
încăpător şi să se tocmească pentru trecere, așa că Marcu porunci să se 
aşeze de popas și se puseră pe așteptat. 


În tot acest răstimp caravana neguţătorului, păzită de ceata lui Mihai, 
trecuse prin codrii Vlăsiei, fără de nici o sminteală. Se cam saturaseră de 
atâta pădure, aşa că atunci când dădură de balta Tătarului, de lângă 
Dâmboviţa, și văzură mai apoi întinsa câmpie a Bărăganului, li se păru că 
intraseră în altă lume. Cerul brăzdat de şirurile cocorilor în zborul acestora 
către miazănoapte şi adierea de vânt călduţ ce topea zăpada sub picioarele 
lor vestea o primăvară timpurie, numai că glodul făcea mersul tare 
anevoios. Carele încărcate se scufundau adesea până la butuc şi oamenii 
erau nevoiţi să dea ajutor cu umărul, asudând alături de dobitoace. Nu se 
putea spune că-și câștigau pâinea trândăvind! 

— N-o fi și şleau de drum de căruță? se nedumeri Mihai întrebându-l 
pe jupânul Dumitru. 

— Ba cum de nu? zâmbi acesta. Dar nu-i pentru noi... Tânărul înţelese 
şi îşi îndemnă oamenii să mai rabde, dar li s-a părut de două ori mai lungă 
calea decât cea prin codru, până se văzură în cele din urmă în preajma 
Cetăţii de Floci. 

Locul de întâlnire tăinuit era pe undeva prin stufărişul de pe malul 
Dunării, dar cel ce trebuia să vină încă nu era acolo, așa că jupânul Dumitru 
se văzu nevoit să mai adauge câte un florin de căciulă pentru fiecare zi ce 
mai aveau să aştepte. 

— De altfel, nici nu văd pentru ce v-aţi mai întoarce la Silistra, îi zise 
el lui Mihai. Nici o zi nu faceţi până la Galaţi, iar de vă temeţi, rânduiesc eu 
o trecere de-a dreptul prin baltă, numai de-ar veni odată afurisitul de 
Potapcenko. 

Chiar a doua zi se apropie de mal un barcaz de luptă turcesc trăgând în 
urma lui vreo cinci lotci pescărești, împotriva firului apei. Văzând flamura 
verde fluturând la catarg Mihai puse mâna pe spadă, socotind că va fi fost 
vreo trădare și în locul cazacilor veneau acuma turcii. Porunci oamenilor să 
se ascundă, fiindcă nu știa ce fel de arme au păgânii, dar jupânul Dumitru îl 
linişti râzând voios: 

— Sunt ai noştri, n-aveţi teamă! 

Mihai se întoarse spre el, aruncându-i o căutătură piezișă: 

— Parcă fuse vorba că vinzi arme cazacilor, şi nu turcilor?! 

— Întocmai! „Turcul” de la cârmă nu-i altul decât afurisitul de Zahar 
Potapcenko-atamanul, numai că veșmintele sunt altele. Îs daţi dracului 
zaporojenii ăştia! Bat marea ca pe un heleşteu și pălesc în cealaltă parte a 
împărăției înfășuraţi cu turbane. Ba sunt în stare să intre și în geamie, să se 


roage ca nişte adevărați musulmani, dar fără să pregete să-i dea foc cu 
credincioşii din ea. Sunt oamenii naibii! 

— Câte ceva am auzit şi eu despre isprăvile lor, dar nu-i socoteam atât 
de vicleni. Asta nu înseamnă bărbăţie... 

Poate că şi-ar mai fi spus tânărul și alte păreri dar nu mai avu când, 
fiindcă barcazul trăsese la mal şi află îndată că pescarii din lotci erau 
români. 

— Ei te-ar putea trece de-a dreptul la Obluciţa, cu toţi oștenii domniei- 
tale, îi zise jupânul Dumitru văzând cine erau însoțitorii cazacului. Dacă 
vrei, vorbesc eu cu Pandele, care-i starostele lor. 

— Numai să nu-mi ceară prea mult, că alţi bani decât ce mi-ai dat 
domnia-ta eu n-am... 

Se gândea că n-ar mai trebui să se întoarcă atâta cale când era la doi 
paşi de fruntariile Moldovei, ţinta călătoriei lor. Dobrogeanul, pe de altă 
parte, părea un om de ispravă şi, de cum îl văzu îndeaproape, prinse 
încredere în el. 

— Iacă, bre Pandele, îl luă jupânul Dumitru de-a dreptul. Ţi-am găsit 
muşterii ca să nu te întorci gol înapoi, căci atamanul nu mai are trebuinţă de 
voi la întoarcere. Dumnealui, căpitanul Mihai, ar pofti să ajungă în scurtă 
vreme la Obluciţa. Ce zici, te-ncumeţi să-l treci, cu oştenii lui cu tot? 

— Sunt mulţi? 

— Vreo treizeci, așa că-ncap. De mâncare să n-ai grijă... 

— Are balta pește! răspunse pescarul privindu-l pe Mihai cu mare 
atenţie. Numai că sunt cam multe lifte păgâne pe toată Dunărea și va fi cam 
greu. Doar dacă s-ar învoi să-i trec prin stufăriş... 

— Mai bine! sări Mihai. Cum să nu? Oricum trebuie să ajung mai 
înainte ca alaiul beiului... 

— Care bei? tresări Pandele. Gândeam că sunteţi români. 

— Păi asta şi suntem! 

— Încă de peste munte, adăugă și jupânul Dumitru. 

— E vorba de domnul Moldovei, Gaşpar Grazziani, își urmă vorba 
Mihai. 

Pandele îl scrută din nou. 

— Nu cumva e vorba de unul cam uscăţiv și cu bărbuţă rotunjită? Nu 
prea vorbeşte el curat limba noastră... 

— Să-ţi spun drept, se rușina Mihai, eu nu-l cunosc după faţă, ci numai 
din auzite și mai ales după fapta măreaţă ce o are în gând cu toţi românii. 


— Atunci el îi negreşit, se lumină dobrogeanul. Acum l-am cunoscut, 
după cele ce mi-ai spus, şi dacă-i pe așa mă-nvoiesc să merg cu voi, să-l 
întâmpinăm împreună. Haideţi! 

— Stai! Aş vrea să știu mai dinainte cât îmi ceri pentru... 

— Nu ziseşi că sunteţi oștenii măriei-sale Gaşpar-vodă? 

— Ba da! 

— Atunci află domnia-ta, căpitane, că și noi, pescarii dobrogeni, 
suntem în slujba domniei. Cum să-ţi cer plată?! 

— Măi fraţilor! făcu deodată jupânul Dumitru. Măi Marine! De unde 
auzii eu numele ăsta de Gașpar-vodă? 

— Păi uitaşi?... Marcu! Oșteanul peste care dădurăm la Praga. Nu-ţi 
mai aduci aminte? 

— Cum de nu! îşi aminti neguțătorul zâmbind încântat. Deci nu minţi 
bietul om, și eu îl crezui nebun atunci. 

— Care Marcu?! se băgă și Mihai, căci până atunci nu vorbiseră 
niciodată despre prietenul său bănăţean. 

— Eheei, ce băiat isteţ! răspunse jupânul Dumitru. Să vă spună și 
Marin cum ne-a scăpat el de blestemaţii de haiduci. 

Cu toată graba ce-o avea, Mihai nu se putu ţine să nu asculte despre 
peripeţiile lui Marcu, fiindcă nu mai încăpea nici o îndoială că despre el era 
vorba. Dar și jupânul Dumitru fu nespus de bucuros aflând că bănăţeanul 
scăpase cu viaţă şi făgădui că va trece negreșit pe la laşi ca să-l mai vadă. 
Ba să aducă și arme de va fi cu trebuinţă pentru noul voievod. 

— Şi când te gândeşti că eu ziceam că ar fi vorba de craiul acela din 
Vicleien... îşi aminti jupânul Dumitru. 

Se duse apoi să vadă cum stătea atamanul cu încărcatul, iar oamenii lui 
Mihai începură a se urca în lotci, unul câte unul. Apoi, după ce barcazul 
„turcesc” flutură semet flamura profetului, apucând firul apei la vale, 
porniră și pescarii, nu înainte ca jupân Dumitru să-l îmbrăţişeze pe Mihai şi 
să-i spună pentru Marcu toate urările lui și ale lui Marin. 

Prin stufăriș, printre grinduri şi locuri știute numai de oamenii apelor, 
oștenii trecură marea baltă a Brăilei spre deosebita încântare a ochilor 
acestor oameni din Banat şi Transilvania, faţă de priveliștea ce li se înfățișa. 
Nici chiar Mihai, care se socotea destul de umblat, nu mai avea ce spune. 
Era sfârşit de iarnă și prin ochiurile de apă se mai zărea ici-colo câte un sloi 
de gheaţă. 

— Uite gâştele! arătă unul niște păsări mari şi albe ca zăpada. 


— Alea-s lebede! răspunse un pescar de la vâsle. Sunt și gâște 
sălbatice pe aici, dar îs mai cenușii şi cu gât scurt ca alea de pe lângă casă. 

— Da-s bune de mâncat? întrebă unul mai pofticios. 

— Gâştele da, lebedele nu. 

Un pâlc de pelicani, săltându-se greoi de pe luciul apei, stârni alte 
strigăte de uimire. Apoi când vreun „vreasc uscat” își lua zborul, 
dovedindu-se a fi fost stârc ori cine știe ce altă zburătoare, bieţii feciori din 
alte meleaguri numai că nu-și făceau cruce de atâta mirare. Egrete cu pene 
domnești pe creastă, bâtlani înțepeniţi la pândă pe vreun grind, lişiţele și... 
câte şi mai câte îi făceau să se creadă într-o lume vrăjită. 

— Muream și încă nu știam deplin cât îi de frumos cuprinsul neamului 
nostru! glăsui un fecioraş de prin părțile Năsăudului. 

— Dar şi pe aici tot al nostru-i pămân... vreau să zic apa? întrebă Sâvu 
prigoreanul. 

— Cum să nu? răspunse Pandele. Tot români trăiesc și prin lumea 
apelor, ca şi pe pământul dintre Dunăre şi marea cea mare, numai că 
deocamdată ne stăpânesc turcii. 

— Ca şi la noi! oftă prigoreanul. 

— Dar s-o sfârși odată și cu ei! îi asigură Mihai încrezător. Mai greu a 
fost la primul popas pe un grind, căci feciorii se îndoiau că-i va ţine pe toți. 
Apoi sub nici o formă n-au vrut să guste din ciorba de peşte fiartă cu apă 
din Dunăre şi dreasă cu ouă de corcodel. „Să mă ferească dumnezeu de aşa 
spurcăciune!” zisese unul și a fost îndeajuns pentru toți ceilalți. Nu și pentru 
Mihai, care se înfruptă pe săturate făcând haz de tovarășii lui mofturoși. 
Aceştia însă molfăiau slănină cu ceapă şi la prânz şi seara. 

Trecură de Garvăn, de Cotul Pisicii, acolo unde Dunărea se învârte în 
loc până a se hotărî să apuce calea spre vărsare, și pătrunseră în balta 
Văcărenilor, de unde ieşiră printre grindurile de la Crapina. Ar fi mers ei şi 
mai departe, dar se înnopta. Zăriseră însă pe colina dinspre țărmul turcesc 
nişte focuri de tabără şi Pandele porunci să se tragă cu lotcile pe sub mal, ca 
să vadă despre cine era vorba, deși nu se prea îndoia că vor fi fost niscaiva 
osmanlâi. 

— În același loc au poposit mai deunăzi şi oștenii lui Iskender-pașa, 
şopti el de parcă s-ar fi temut să nu fie auzit de cei de pe mal. Acuma pot fi 
alții și n-ar fi rău să vedem dacă sunt mai puţini decât noi. 

— Nu ne putem strecura pe sub ei fără să ne simtă? întrebă și Mihai cu 
voce scăzută. 


— Cum aşa?! căscă gura Pandele. Să-i lăsăm să ne scape?! Știi că ăștia 
se duc în Moldova și jefuiesc şi-şi fac de cap, iar noi să-i lăsăm? 
Împuţinându-i, ne facem datoria de fraţi. De n-or fi prea mulţi, îi căsăpim în 
somn şi ne vedem de drum. 

Feciorii se arătară însă nespus de bucuroși că aveau să-l înfrunte pe 
păgân și Mihai se lăsă în voia lor, cu toate poveţele lui Marcu de a nu se 
încaieră cu turcii. 

Traseră binișor la mal și coborâră tiptil ca să nu fie simţiţi de cei de 
deasupra, care-și aprinseseră numai două focuri şi păreau a se fi dat odihnei 
de noapte. Din porunca lui Pandele, care era mai priceput în astfel de 
împrejurări, se hotărâră să-i înconjoare pe la spate şi când avea să latre el ca 
o vulpe să se năpustească asupra corturilor dându-le foc peste păgâni. 

— Facem rost de arme! şopti Mihai la urechea lui Pandele, de care nu 
se despărțea. 

— Ba şi de pradă, căci ticăloşii cară cu ei întotdeauna. 

Cu tot avântul de care dăduseră dovadă, oștenii lui Mihai nu izbutiră 
să-i răzbată pe ceilalți, care se deşteptaseră cu toţii și săriră la bătaie până să 
mai apuce feciorii să aprindă corturile, în învălmășeală se stinseseră și 
focurile, aşa că se încrâncenară în beznă, abia deosebindu-se unii de alţii. 

— Ucide! Loveşte! răsună deodată vocea lui Marcu. 

— Staaaţi! răcni şi Mihai, spre uluirea lui Pandele. Potoliţi-vă, fraților! 
Ne batem între români... suntem noi, Marcule! 

— Mihai?! strigă acesta. 

— Da! Eu şi ceilalți, dar opriţi-vă o dată! 

Cu greu s-au lămurit şi unii şi alții că nu aveau dușmanul în faţă şi, 
după ce și-au mai tras câte un pumn în tăcere, în cele din urmă bătaia încetă 
şi ici-colo se aprinseră focurile: Noroc a fost că nimeni nu apucase a-și 
pierde viaţa, dar vânătăi și came zdrobită erau îndestule, har Domnului. 

— Cum de ajunserăţi să vă năpustiţi asupra noastră? întrebă Marcu 
îmbrăţișându-l pe Mihai. 

— Noi suntem de vină, se grăbi să recunoască Pandele. Socoteam că 
aţi fi niscaiva păgâni, şi când-colo... 

— Lasă, frate Pandele, zise Mihai împăciuitor. Ne-am mai dezmorţit şi 
noi oleacă, fiindcă prea stătusem înțepeniţi în lotci atâta amar de vreme. 

Îi povesti apoi prietenului său despre Pandele și oamenii apelor, iar 
Marcu bucuros îi strânse acestuia mâna, în semn de împăcare. 


— Acu... bine că n-a fost cu moarte de creştin, bâigui Pandele încă 
ruşinat. Dar ca să-mi fie cu iertare, iacă, mă leg să vă trec pe toți pe malul 
celălalt, dacă așa vi-i voia. 

— Îți mulţumim, frate dragă, şi ne bucurăm că la tot pasul întâlnim 
oameni de omenie și de ajutor. 

— Aşa-i pământul ăsta al nostru, oftă Sâvu prigoreanul, care venise să 
le spună că, după câte știa el, răsărise ziurelul de ziuă, de nu cumva pe 
aceste meleaguri va fi arătând altfel. 

DOMNIA MOLDOVEI 


TRECUSERĂ VREO ZECE ZILE de la sosirea veştii că iarăşi 
izbucnise războiul şi Grazziani era tare cătrănit, întrucât încă nu apucase a 
dobândi mult râvnita domnie. Singura licărire de bucurie i-a adus-o 
întoarcerea lui Pera, care-i povesti pe îndelete pe unde umblase și ce făcuse. 

— În drum spre Orşova, m-am abătut pe o altă cale și am ajuns într-un 
sat de-i zice Bozovici. Acolo am dat peste Marcu... 

— Marcu? Am auzit bine? Unde-i? Ce face? 

— Deocamdată strânge oșteni pentru măria-ta şi îți aşteaptă porunca 
tot acolo, în Bozovici, căci aşa m-am înţeles cu el. 

— Bunul şi credinciosul meu Marcu! A adunat mulţi oameni? Cum i-a 
plătit? 

— Să tot fie cam la vreo sută până acum, dar dacă avea bani de bună- 
seamă că ar fi strâns mai mulți. Unii dintre ei au slujit în oastea prinţului 
Bethlen, ca și Marcu, de altfel. 

— Marcu? Nu mă-nebuni! râse cu poftă dalmatinul. Auzi la el! 

— A pătimit multe de când v-aţi despărţit, dar n-am avut vreme să stau 
să-l ascult. Poate că-ți va spune chiar domniei-tale, când vă veţi întâlni. 

— Nici eu nu mai ştiu când l-oi vedea... Oricum va trebui să te duci cu 
nişte bani la el. Am să mă mai împrumut, că nu putem lăsa să ne scape 
asemenea oșteni de ispravă. Până la urmă tot am să izbutesc! 

Era mâhnit că fusese dus cu vorba de pe o zi pe alta şi iată că oastea i 
se strângea, iar el încă n-avea domnia. Trebuia să-i facă pe oștenii din Banat 
să mai aştepte pe acolo unde se aflau şi pentru aceasta îl trimise pe tânărul 
croat la Baruch ben Isaac, renumitul cămătar care-l sprijinea cu bani mai 
mult decât oricare altul din Instanbul. Acolo află Pera vestea mult așteptată: 
Gaşpar Grazziani era domnul Moldovei! 

„Și aşa să-i spui măriei-sale, zise bătrânul cămătar, că eu, sărmanul 
Baruch, mă silesc zi şi noapte să-i fac rost de aur cât mai mult, dacă mai are 
trebuință!” Vorbele acestea erau un semn doveditor, căci bătrânul vulpoi era 
încunoștințat de toate câte se petreceau la sărai și n-ar fi dat un ban dacă n- 
ar fi ştiut că dalmatinul fusese făcut domn. Din pricina aceasta a mai fost 
amânat şi Pera cu plecarea, ca să vadă ce avea de făcut. 


De altfel Grazziani se împrumutase și de la alţii, aproape că nici nu 
mai ținea seama de la câți luase pungi grele cu aur și argint sunător. Un 
neştiutor ar fi putut spune: „Vai de biata ţară a Moldovei. Ce-o aşteaptă?”, 
dar noul domn avea de gând să-și plătească datornicii asemenea înaintașului 
său valah Mihai voievod, care cu ani în urmă le plătise cu foc și sabie la 
Bucureşti. De ce n-ar face şi el aşijderea la Iași?! 

Pungi îndesate de guruși fuseseră lăsate plocon şi la casa din Istanbul a 
domnitorului mazil Radu-vodă Mihnea, nu de alta, dar acesta se bucura de 
mare trecere printre dregătorii otomani, iar boala de ochi de care se plângea 
nu era decât o amăgire. Dalmatinul nu se îndoia că anume se făcuse beteag 
spre a nu părăsi scaunul domnesc cu ruşine, acum când se învolburaseră 
nori grei asupra Moldovei. 

În cele din urmă sosi şi ziua mult așteptată. O zi ca oricare alta, cu 
moină, cum se întâmplă adesea primăvara pe acele meleaguri. Ultimele 
petece de zăpadă de pe malul anatolian al Bosforului se scurgeau văzând cu 
ochii, iar nori albi se fugăreau dinspre Marea Neagră, pierzându-se în 
albăstrimea cerului de la miazăzi. Pescăruşii plutind pe deasupra caselor 
păreau a fi niște fulgi mari de nea, amintire a unei ierni ce trecuse. 
Grazziani însă n-avea acum ochi pentru asemenea frumuseți. N-a băgat de 
seamă decât zâmbetele de admiraţie ale celor din jurul lui, atunci când intră 
în arz odasî, cum i se spunea odăii de primire. 

— Hoş geldin, beg! îi ură bun-sosit chehaia sadrazamului. 

— Asta va să însemne că mă așteaptă veşti bune? Urechile mele sunt 
pregătite să le asculte, iar buzele să rostească mulțumirea, răspunse 
dalmatinul încrucişându-și mâinile pe piept în semn de salut. 

— Am căpătat ştiri că beiul de Bogdania, bolnav fiind, nu mai poate 
împlini poruncile împăratului nostru cel slăvit, Alah să-i dea zile 
îndelungate! 

— Alah! adăugă smerit viitorul domn. 

— Cu marea lui înţelepciune, luminatul nostru padișah a hotărât să te 
așeze pe acest scaun în locul robului Radu-Mihnea-bey. 

— Nevrednic sunt de asemenea cinste, dar mă voi strădui să slujesc cu 
nestrămutată credinţă, tuturor voitorilor mei de bine. 

Încântat de răspuns, dar mai cu seamă de darurile căpătate, chehaia ieşi 
să dea de știre marelui vizir că Gaşpar-beg se afla în sărai, cu toate că el 
însuşi fusese acela care trimisese să-l cheme, dar așa era tipicul. Okuz-pașa 
îl puse pe capugilar chehaisi, mai-marele tuturor chehaielor lui, să-l 


poftească pe prinţ a i se înfățișa în Kubbe alti, aşteptându-l pe un divan cu 
perne de mătase, iar în faţa lui, de o parte și de alta, pe două șiruri, se aflau 
toţi slujitorii şi slujbaşii mai de frunte. 

Grazziani se aplecă iarăşi, încrucișându-și mâinile la piept, și aşteptă 
cuviincios să i se vorbească. 

— Beiule, începu sadrazamul. Măritul nostru padişah, luminătorul 
întregii lumi, slăvitul Osman-khan și-a plecat privirea asupra ta ca să-ţi 
încredințeze domnia ţării ce se cheamă Bogdan-ili, unde tu să fii cel mai de 
seamă dintre închinătorii lui Issa ben Miriam. Te vei supune cu smerenie, 
punându-ţi capul chezaș pentru împotrivire ori îndărătnicie! 

— Jur pe viaţa mea să fiu rob ascultător marelui și înțeleptului nostru 
stăpân, să nu mă abat de la poruncile strălucirii-sale și nici de la cele ale 
sfetnicilor care-i stau în preajmă cu credinţă... 

— Aşa să faci, beiule, şi Alah să-ţi lumineze calea! Făcu apoi un semn 
cu mâna și capugilar-chehaisi se ivi pe dată cu un caftan pe care noul domn 
îl sărută cu evlavie, ca pe sfintele moaşte, înainte de a-i fi pus pe umeri. De 
fapt plătise pentru el o groază de bani, dar se chema a fi darul marelui vizir, 
căci așa era obiceiul. Domnitorul se întoarse către însoțitorii lui, printre care 
se aflau dumnealor Grama și Ralli, doi prieteni greci din Istanbul, care 
aveau să-i fie chehaiele la Poartă. Marele vizir porunci să fie aduse caftane 
şi pentru cei doi, desigur, ceva mai ieftine. 

Toate acestea isprăvite, Grazziani sărută cu plecăciune mâna 
sadrazamului şi, împreună cu cele două chehăi ale lui, se înapoie la Fuad- 
efendi, cel care-l primise mai dintâi. Aici îl așteptau dulceţuri şi tot felul de 
pometuri proaspete, de parcă nu ar fi fost la sfârșit de iamă. N-a zăbovit 
însă prea mult, căci imbrohorul sadrazamului îi pregătise calul, un altul 
decât cel cu care venise, frumos împodobit, iar patru slujitori-șatâri şi baş- 
ceauşul îl aşteptau călare. Gaşpar-vodă încălecă la rându-i şi însoţit de 
ceauşi și paici pedeştri pomiră la pas pe ulițele orașului. Ocoliră geamia 
Stileyman, străbătură apoi caldarâmul din preajma Haliciului, de lângă 
fanarul de la Petrion, până la biserica Pamakaristos. La trecerea alaiului 
stambulioții se opreau făcând temenele, iar ienicerii îşi desfăceau poalele 
mantăilor până la pământ și se aplecau cu mâinile la piept, în semn de 
adâncă cinstire. 

În faţa bisericii era o piatră anume, la care se opriră cu toţii, turcii 
neavând îngăduință să meargă mai departe, și acolo fu întâmpinat de 
patriarhul  Constantinopolelui, înconjurat de soborul de preoți și 


arhimandriţi. Voievodul, susținut de Grama și Ralli, păși în biserică în urma 
patriarhului, în vreme ce psalţii cântau grecește „Vrednic este”. Se opriră la 
pristolul din altar, pe care domnitorul își așeză cu evlavie capul, spre a fi 
acoperit cu omoforul, citindu-i-se apoi rugăciunile ce se făceau odinioară la 
încoronarea împăraţilor bizantini. 

Gaşpar Grazziani era catolic şi poporul asupra căruia avea să 
domnească avea credință ortodoxă, însă el ştia prea bine că în asemenea 
cazuri capetele încoronate puteau să se lepede de orice lege. Nu făcuse oare 
la fel, cu numai câţiva ani înainte, regele Henric de Navara? Pentru a cuceri 
inimile catolice ale parizienilor, a renunţat la credinţa lui hughenotă. La 
rândul său, dalmatinul primi să fie înscăunat după credinţa poporului ce 
devenea al său prin porunca împărătească, dar din care se trăgea şi el, ca o 
mlădiță mai îndepărtată. Jură, deci, cu glas tare că va păstra neştirbită 
credinţa străbună a neamului românesc. 

Ieşind din biserică fu întâmpinat iarăși de uralele ceaușilor din suita 
lui, după care se îndreptară spre Duraman, acea parte a oraşului unde se afla 
Bogdan-saraiul. Acolo a trebuit să primească tot felul de oaspeţi, ostenindu- 
se peste măsură, încât noaptea avu un somn adânc şi fără vise. Poate că s-ar 
fi deşteptat şi mai târziu a doua zi, de n-ar fi sărit ca ars din pat în capul 
oaselor, din pricina larmei ce se auzea din curte. Aşa cum se făcuse obicei, 
miralem-aga se înfăţișase cu cele două tuiuri, sangeacul şi celelalte însemne 
mai mărunte. Dar acest dregător era însoţit de tabulhaneaua care scotea 
sunete asurzitoare, punând pe fugă toate vietăţile necuvântătoare de prin 
împrejurimi şi stârnind lătrăturile furioase ale potăilor din Istanbul. 

Într-o clipită nou voievod fu îmbrăcat şi ieși în întâmpinarea 
dregătorului împărătesc. Apucă sangeacul şi sărută smerit flamura, după 
care îl întinse sangeacdarului său spre păstrare. Alte bacșișuri grase, noi 
plocoane și osebite daruri fură înmânate multora, de la mic la mare, iar după 
aceea plecară cu toţii, dar tabulhaneaua mai rămase încă trei zile, spre a 
ferici urechile noului domn, în fiecare seară pe la chindie. 

Cum ziua de primire la padişah nu putea fi decât martea ori duminica, 
în înțelegere cu marele vizir s-a hotărât să i se înfățișeze în cea de a 
şaisprezecea zi a lunii Safer ul-hair, când cădea pazar, adică duminica. Încă 
de dimineaţă se găti spre a fi pe gustul dregătorilor măritului sultan, ştiind 
prea bine că turcii erau simţitori la tot ce era frumos. Bărbiţa lui neagră, 
frumos rotunjită, fusese anume lăsată să crească ceva mai lungă, ca să pară 
mai bătrân decât era. Vârfurile mustăţilor, răsucite în sus, trebuiau să arate 


pentru toată lumea că voievodul avea o voință dârză, de neînfrânt. Numai 
sprâncenele, subţiri şi frumos arcuite pe deasupra ochilor lui mari și negri, îi 
dădeau de gol tinereţea ce-i zvâcnea prin vine. Îşi pusese pe cap frumoasa 
lui căciulă de samur, la care agăţase surguci din pene de egretă prinse cu o 
cataramă de aur bătută cu nestemate. Trei mari smaralde, ca niște lacrimi de 
uriaş, o făceau să pară şi mai mare decât era. Peste haina scurtă de atlas 
brodat cu fir de aur, trăsese mantia de brocart, garnisită la umeri cu blăniță 
scumpă da jder, iar găitanele și pasmanturile de aur se încolăceau pe după 
bumbi de rubin. Încălecând frumosul armăsar arăbesc alb ca neaua, mantia 
îi acoperi pulpele strânse în pantaloni de postav negru ce se isprăveau în 
frumoasele lui cizme galbene, din piele de vițel, lucrate cu multă măiestrie. 
Pintenii de aur în formă de stea zornăiau la fiecare pas și numai când își 
puse picioarele în scăriţele șeii nu se mai auziră. 

Întregul alai pătrunse prin Bab i-humaium, chiar în spatele Ayasofiei, şi 
descălecară cu toţii sub „platanul ienicerilor” din Birinci aulu, care era de 
fapt prima curte din sărai. Trecură apoi de poarta Babu sselam pe jos şi 
pătrunseră în cea de-a doua curte, care se mai numea și Alay meidani. În 
partea dreaptă a celei de-a doua porţi, lipită de zid, se afla „fântâna 
călăului” şi lângă ea „piatra prevestirii”, ibret sengi, pe care se așezau 
căpăţânile osândiţilor, ca să-şi aducă aminte supușii de mânia padişahului şi 
de sabia lui necruțătoare. Trecând prin dreptul ei, Gaşpar-vodă trase cu 
coada ochiului, dar răsuflă ușurat văzând-o goală. Era un semn bun căci de 
fiecare dată când mai trecuse pe acolo îl întâmpina câte un cap de om, la 
vederea căruia se cam înfiora. 

Aşteptară din nou o vreme, până ce marele vizir căpătă încuviințarea 
sultanului să i-l înfățișeze pe domnul Bogdaniei. Mai întâi îi fu pus caftanul 
pe umeri și cuca în locul frumoasei lui căciuli, iar doi capugibași îl 
împinseră de subsiori în arz odasi, unde se afla padişahul. În stânga 
voievodului, loc de mare cinste la turci, se afla însuși marele vizir Okuz 
Mehmet-pașa, care-i zâmbea cu încredere. 

Cei doi capugibaşi îi făcură semn când să se plece în timp ce păşea 
către tronul împărătesc, în aşa fel încât să facă vreo trei temenele, după care 
rămase drept în faţa stăpânului lumii. Acesta îl privea cu încântare, măcar 
că nu se cădea să se arate nicicum faţă de un „rob nevrednic” şi nici să-i 
vorbească, decât prin mijlocirea sadrazamului. 

— Poftesc a-mi fi cu credință nestrămutată și să se poarte cu 
milosârdie şi dreptate faţă de supușii noştri, dar cu asprime și neîndurător 


faţă de cei răi! zise tânărul Osman-khan. 

Deși Grazziani înţelesese totul, marele vizir îi mai spuse o dată vorbele 
sultanului, după care i se îngădui domnitorului să răspundă, dar tot spre 
marele vizir și firește că numai cuvinte de mulțumire şi legământ de 
supunere oarbă. 

Dus apoi cu spatele spre ieşire ca să fie mereu cu faţa la sultan, 
proaspătul domnitor fu scos în curte, unde imbrohorul împăratului îi 
pregătise un frumos armăsar șarg, cu harşa și frâie bătute în aur, argint şi 
nestemate în lucrătură frigiană. În partea stângă a șeii atârna spada, în 
dreapta topuzul, iar jur împrejurul calului erau tot felul de slujitori de 
ranguri diferite. Se întoarseră iarăși în biserica Pamakaristos, unde 
patriarhul făcu aceeași slujbă, numai că de data aceasta şi cuca fusese lăsată 
afară cu suita necredincioșilor turci. 

A doua zi a căpătat firmanul scris cu litere aurite, aşa că de acum nu 
putea zăbovi la Istanbul mai mult de o săptămână, după cum era obiceiul. 
Totuşi, abia în ziua de luni 11 februarie 1619 alaiul domnesc ieși pe ulițele 
orașului, îndreptându-se la pas spre Bahcekapi, de unde avea să apuce calea 
spre Edirne. 

Neavând călăreţi de ţară, în fruntea alaiului se aflau purtătorii celor 
două tuiuri, apoi urmau capuchehaiele și prietenii voievodului, dintre care 
nu lipseau Giovani Amati și fiul său Annibale, Marino Resti, Giorgio Gradi 
şi, fireşte, Pera anume rămas ca să însoţească măreţia îndrăgitului său 
stăpân. Mai erau mulți greci şi raguzani ce aveau să-l însoțească până în 
Moldova, îngroșşând astfel suita principelui. După acest pâlc de călăreţi 
păşeau cei şapte cai de soi ai domnitorului mânaţi de șatâri domnești, iar în 
urma lor alți doi, dar împărăteşti de astă-dată. După ei venea însuși beyul, 
cu caftan și cucă pe cap, călare pe frumosul armăsar căpătat în dar de la 
sultan. Doi paici împărăteşti acopereau capul calului, iar doi slujitori ţineau 
de scăriţe, ca să nu lovească burta mândrului animal. În stânga, dar ceva 
mai în spate, călăreau mehmenda-rul şi Iskimne-ceuș aga, dregători ce 
însoțeau întotdeauna pe domnitorii români până în ţară. De partea cealaltă 
se afla un sangeac-agasi, care de asemenea avea să-l însoţească până la Iași, 
în semn de mare cinstire. Oamenii de casă ai domnitorului purtau cele trei 
steaguri roşii larg desfășurate, dintre care doar cel din mijloc avea în vârf 
alemul semilunii, celelalte fiind numai cu bumbi auriţi. După aceştia, 
tabulhaneaua își împlinea cu prisosință menirea, stârnind o larmă cumplită 
şi adunând în jur mulțimea de gură-cască. Alaiul se încheia cu puzderia 


slujitorilor domneşti. Pășeau în pas domol și din când în când, mai cu seamă 
pe la răspântii, măria-sa Gașpar-Vodă vâra mâna într-o tășcuţă legată anume 
de oblânc, de unde scotea câte un pumn de bănuţi de argint, risipindu-i „în 
ploaie” asupra mulțimii de privitori. Merseră tot așa până ce trecură de 
zidurile orașului şi ceva mai încolo făcură cel dintâi popas. Mai departe însă 
nu se mai păstră aceeași rânduială, decât numai la trecerea prin așezări mai 
răsărite, spre marea pohfală a domnitorului. 

Într-un astfel de răgaz, principele îl chemă la sine pe ser Marino Resti, 
spunându-i: 

— Aflat-am că la Edirne s-ar fi găsind Elisabeta Movilă, văduva lui 
Ieremia, pe care nemernicul de Iskender a batjocorit-o și cică ar fi dăruit-o 
unui agă, căruia i se mai zice Alcaatli, adică „cel cu calul bălţat”. Ei bine, 
acesta îşi are haremul în acest oraș. 

— Bănuiesc că vreţi s-o scap de păgân, alteţă? 

— Întocmai! Cu bani, cu sila, fă cum crezi şi sloboade-o să meargă 
unde-i va fi voia, însă nu în Moldova ori la lehi. Ar fi un semn de prietenie 
pentru Lehia, dar nu cumva să se afle că eu te-am povăţuit. 

— Prea-bine, ilustrisime! se înclină raguzanul. 

În Edirne făcură popas la Kurşunlu-han, unde fură întâmpinați de vreo 
douăzeci de boieri moldoveni ce nu mai apucaseră să ajungă la Istanbul. 

— Să trăieşti, măria-ta! Întru mulţi ani să domneşti milostive stăpân! 
se închinară ei chiar în ograda caravanseraiului. 

Se aflau de față dumnealor boierii Coste Bucioc şi Coci Lupu, apoi 
Grigore Cioplan, Dumitru Goia, precum și alții, din familii vestite, ca 
Șeptilici, Duca, Gheuca, ba chiar şi vel-armașul Nicoriţă, cel ce se bucurase 
de mare cinste la domnia trecută și pe care cei din Pojorâta îl credeau pe 
ceea lume. 

Grazziani îi privi zâmbind și îi veni în minte Marcu, bănăţeanul său 
credincios, care l-ar fi slujit în clipa asta ca nimerii altul. Descălecând, 
măria-sa intră în odaia cea mare a hanului, unde îngădui boierilor să-i sărute 
mâna, prilej pe care îl folosi Bucioc, adresându-i-se: 

— Prealuminate doamne! Toată ţara se bucură de înscăunarea măriei- 
tale, dar mai vârtos boierimea. Întru mulţi ani să ne trăieşti, preamilostive! 
Eu, nevrednicul rob, sunt Coste Bucioc, după nume, și fost-am cândva vel- 
vornic al Țării de Jos... 

— Ai să mai fi, și încă vel-vomic al întregii țări, chiar din ceasul acesta 
şi până ai să porți credință și osârdie domniei mele. Poftesc să aflaţi și 


domniile-voastre, cinstiți boieri, că veţi redobândi rangurile pe care le-aţi 
avut odinioară şi chiar unele mai mari, după vrednicia ce o veţi arăta ţării şi 
domniei. 

Tare se mai bucurară boierii auzind vorbele domnitorului și se 
îmbulziră să-i sărute cu smerenie mâna. Însă lui nu-i plăcu atâta ploconire 
din partea unor oameni pe care urma să-i aibă ca sfetnici şi să stea alături de 
el, dârji şi cutezători, la înfăptuirea ţării celei mari a tuturor românilor. 
„Oare boierii Buzești, Mihalcea, Baba Novac, ori chiar părinţii celor de 
acum tot așa se vor fi umilit în faţa marelui Mihai?!” se întrebă el în sine, 
privindu-i pe moldovenii îngenuncheaţi la picioarele lui. O ușoară mâhnire 
îi adumbri chipul, dar se gândi că adevăratul popor nu era liota boierească, 
ci acei oşteni necunoscuţi, ca Marcu şi alţii, care şi-ar fi dat viaţa fără să 
ceară în schimb nici o dregătorie. 

După un popas de mai bine de o săptămână făcută la Edirne, alaiul o 
porni din nou agale către Dunăre. Pe unde trecea se iveau și săteni, dar nu 
ca să-şi încânte ochii de frumuseţea veșmintelor, ci pentru a strânge din 
drum cei câţiva gologani aruncaţi la nimereală pentru prostime. 

Zăbava fusese poruncită anume spre a-i da răgaz lui ser Marino Resti 
s-o afle pe Elisabeta-doamna și nu plecară mai departe decât atunci când 
acesta se întoarse să-i spună că nefericita femeie îşi pierduse urma pe 
undeva prin Anatolia, vândută altui pașă turc. Din pricina aceasta ajunseră 
la Provadi abia în cea a douăzeci şi opta zi a lui mărţişor, în plină primă- 
vară. Erau acuma în apropierea stăpânirii lui Iskender-pașa, și trebuia zorit 
întreg alaiul, dar nu mai înainte de a chema la oaste o mulțime de raguzani 
ce locuiau în acel târg. Apoi îl trimise pe Giorgio Gradi să dea o raită prin 
ținuturile italice spre a mai răscumpăra vreo câţiva robi turci. Ar fi vrut şi 
Pera să plece, dar Grazziani socoti că nu se poate să nu se fi auzit de 
înscăunarea lui şi prin Banat și-i fu teamă ca nu cumva tânărul croat să 
rătăcească pe acolo, în vreme ce Marcu s-ar fi putut să fi apucat drumul spre 
Moldova. Nici prin Silistra nu mai trecu, fiindcă Iskender-pașa se afla 
tocmai la Cetatea Albă, sau Akerman, cum îi plăcea lui să spună. Atunci 
apucară pe drumul cel din vechime, de la Adam-Clissi spre Medgidia, 
Cogealac, Babadag și drept la Isacci. 

Aianul de Babadag, fudulindu-se că-l cunoștea pe bey de mai mulţi 
ani, dar şi din porunca seraskerului Iskender-pașa, hotărî, împreună cu 
muftiul, să-i facă o primire de mare cinste. Îl adăpostiră pe prinţ în casele 
lor şi acesta fu silit să se mute de la unul la altul ca să nu-i supere, dar a 


treia zi porunci tabără pe malul Razelmului, pentru toată lumea. De altfel 
avea de gând să şi plece mai departe. 

Deşi se afla mai la miazănoapte decât Istanbulul, primăvara poposise 
mai din vreme pe aceste meleaguri, însufleţind întreaga fire. Stoluri mari de 
păsări se întorceau din țările calde, făcând popas pe luciul apei și umplând 
cu lama lor păsărească tot văzduhul. Era o privelişte de nespusă încântare și 
Grazziani simţi dorinţa năvalnică să aducă pacea și înflorirea în această ţară 
atât de frumoasă ce se întindea de aici către hăt departe, peste munții cei 
falnici care însă își mai păstrau cuşmele lor de omăt. Asemenea gânduri însă 
nu puteau fi împărtășite decât celor mai apropiaţi inimii sale, căci de-ar fi 
aflat Iskender-pașa, bine nu i-ar fi fost, vrăjmășindu-l înainte de vreme. Așa 
se prefăcu a merge cu toată smerenia la mormântul lui Saru Saltuc, eroul 
turcilor din Dobrogea, spre marea părere de bine a lui Iskimneagasi, care 
avea să povestească la întoarcere despre purtarea cea cuviincioasă a noului 
bay. 

Într-una din zile, se plimbă vreo două ceasuri pe malul lacului rămas 
încremenit sub razele soarelui călduţ de primăvară. leşise neînsoţit, căci nu 
avea temeri de nimeni, cu greu putând pătrunde străinii în tabăra lor. Totuşi 
se pomeni cu doi negustorași ce i se aruncară la picioare. Un altul ar fi 
chemat îndată fustașii să-i alunge, dar proaspătul domn era cutezător și mai 
ales domic să plece urechea la durerile supușilor săi. 

— Ce poftiţi, oameni buni? îi întrebă el pe turcește. 

— lacă, suntem noi, măria-ta! Pandele și Anghel, dacă îţi mai aduci 
aminte de noi. Ne-ai poruncit să ne înfățișăm măriei-tale și noi, românii 
dobrogeni. 

— Cum să vă uit, se poate? răspunse Vodă, dând să-i ridice pe cei doi. 
Nu cumva venit-aţi cu oastea după voi? 

— Încă nu, slăvite doamne, dar de cum ne poruncești... 

— Atunci îi bună potriveală. Strângeţi-vă cât mai mulţi și veniţi în 
oastea mea cu simbrie, la Iaşi. 

— Ce să căutăm noi în Moldova? se nedumeri Pandele. Noi am crezut 
că aici, în Dobrogea noastră... 

— Ştiu ce vrei să spui, ştiu, dar trebuie să începem cu Moldova, până 
prindem ceva cheag, că aşa suntem prea puţintei pentru puterea turcului. Aţi 
priceput? 

— Cum de nu, măria-ta, numai că asta înseamnă să mai aşteptăm, și pe 
aici ne-a ajuns cuțitul la os. 


— Dar peste tot în ţara asta-i la fel, răspunse Vodă. Iacă, şi cei de peste 
munte... 

— Că bine ziseși, slăvite doamne, se băgă Anghel cam necuviincios. 
Dădurăm și noi peste niște bănăţeni, ori ardeleni, pe care i-am trecut 
Dunărea de ceea parte. 

— Nu cumva era cu ei și unul Marcu? 

— Ba da! răspunse Pandele mâhnit. 

El socotise să-l întâmpine pe Gaşpar-vodă încă pe pământ dobrogean, 
crezând că de acolo avea să și înceapă lupta, şi când colo îi chema tocmai la 
lași. Asta nu-i prea venea pe potrivă, şi i-o spuse domnitorului cam pe faţă: 

— l-am dus la Obluciţa, ca să te întâmpine, măria-ta, pe pământ 
moldovenesc, măcar că și aici îi tot glia neamului nostru. 

— Ai mare dreptate, Pandele, să fii nemulțumit, dar îţi făgăduiesc să 
nu treacă anul și tot ce poftiţi voi, românii acestor plaiuri... 

— „Oamenii apelor” ne-au zis bănăţenii măriei-tale, se băgă iar în 
vorbă Anghel, care nu prea lua în seamă rangul domnesc. 

— Ha, ha, ha! râse Vodă. Se potriveşte, n-am ce zice! Îi tot mângâie 
apoi cu vorbele, poftindu-i să-l urmeze, dar aceștia nu vrură nicidecum. 

— Atunci, am să poruncesc două pungi pentru voi. 

— Ba să ne fie cu iertare, măria-ta, dar ai spus că suntem în slujba 
domniei, adică a ţării, și pentru asta nu ne trebuie plată! Nu de pungi ne 
arde nouă sufletul... 

Voievodului îi plăcu răspunsul dobrogeanului și, punându-i o mână pe 
umăr, îi zise: 

— Căpitane Pandele, căci de acum ăsta ţi-e rangul, banii ce poftesc să- 
i primeşti nu sunt răsplată pentru faptele voastre. Ai dreptate că ţara altcum 
răsplătește, dar voiesc să năimești oşteni cu leafă, și când or pleca berzele, 
cel mai târziu, să-mi daţi de știre, ori să te înfățişezi domniei la Iași. lată și 
acest inel, să-ți fie ca o cunoaștere tainică între noi, dar și din prietenie 
pentru tine şi toți dobrogenii tăi. 

Pandele se repezi să-i sărute mâna și i-o udă cu lacrimi de căinţă şi de 
bucurie. 

— Nevrednic sunt, bunule stăpân, îngăimă el. Cum am putut să mă 
îndoiesc de măria-ta? Capul meu cel prost nu a judecat după înţelepciunea 
minţii tale, doamne. lartă-mă! 

Plecară cu multă părere de rău de lângă domnul lor, iar acesta privi 
îmbărbătat în urma lor. Acești amărâţi şi hăituiți erau adevărata „ţară”, iar 


aceasta l-a înţeles şi i s-a închinat. Nu avea să-i mai pese dacă la trecerea 
Dunării va fi întâmpinat numai de câţiva boieri. 

De fapt așa s-a și întâmplat, căci ţăranii-vecini aduşi cu sila şi cei 
câţiva târgoveţi nu erau nici pe departe „talpa ţării”, iar când dădu cu ochii 
de Marcu şi văzu şi mândreţea de feciori ce-l însoțeau, uită cu totul de 
necazurile lui. Ar fi vrut să-l îmbrăţișeze ca altădată, dar acuma nu se mai 
cuvenea, aşa că-i întinse doar mâna, pe care bănăţeanul i-o sărută, urmând 
să povestească pe îndelete mai apoi. 

La Galaţi, alți boieri, mari și mici, neguţători de toate neamurile, 
precum și o mulțime de oşteni cu căpeteniile lor se buluciră la mila 
domnească, dar Vodă nu primi ospitalitatea gălăţenilor, ci trase de-a dreptul 
la una din moșiile dumnealui vel-vornicului Bucioc. N-avea de unde şti 
măria-sa că era tocmai aceea unde vătăfea Timofte roșcovanul, şi nici să 
afle de întâmplările de acolo. 

Prin sate, alaiul era întâmpinat după starea oamenilor ori sârguinţa 
boierului din preajmă de a se face pe plac domniei celei nouă, dar nu se 
poate spune că prostimea nu s-ar fi bucurat, nefiind degeaba zicala 
„Schimbarea domnilor, bucuria proştilor” căci bieţii oameni nădăjduiau 
întotdeauna la mai bine. 

Încet-încet, domnitorul s-a apropiat de ţinta călătoriei, astfel că într-o 
vineri, în cea de-a patra zi din aprilie, văzu dealurile şi pădurile ce 
înconjurau dealurile cetăţii de scaun, încă de la Ciurea fu întâmpinat de 
către toată boierimea şi târgoveţii, în frunte cu înalt preasfinţia-sa 
mitropolitul Teodosie. Se adunară cu toții ca să mărească alaiul și împreună 
pătrunseră în târg, descălecând de-a dreptul la biserica Sf. Nicolae domnesc. 
Din nou fu ridicat domnitorul de subsiori şi dus la pristolul din altar și fură 
împlinite același rugăciuni, dar de data asta pe slavonește, ca odinioară 
pentru marele Ștefan-vodă, bunul Alexandru-vodă, ori alți voievozi 
înaintași. Abia acuma se ungea de drept ca domnitor al Moldovei. 

După aceea alaiul, alcătuit aşişderi ca la Istanbul, străbătu ulițele 
Ieşilor și se opri în ograda palatului domnesc. Pe dată au descălecat cu toții, 
boierii zorindu-se către jilțurile lor din spătăria cea care, ce slujea ca sală de 
divan. S-ar fi cuvenit ca voievodul să se fi oprit la picioarele tronului până 
ce divan-efendessi ar fi dat citire firmanului împărătesc, dar Gașpar-vodă 
anume s-a aşezat singur pe tron, spre a nu fi sprijinit de Iskimne-agasi. Un 
murmur de mirare se ridică printre boieri şi cu toată supărarea dregătorului 
otoman, dar Vodă rosti răspicat: 


— Aşa pofteşte domnia-mea! Dă citire firmanului, efendi! Neavând 
încotro, acesta se supune și cu glas tare aduse la cunoștință cele ce poruncea 
sultanul, dar pentru boieri era numai o pierdere de vreme, cei mai mulți 
dintre ei nepricepând nici măcar o boabă turcește. Totuși, la sfârşit spuseră 
într-un glas: 

— Facă-se voia preamăritului padişah! 

Pe dată începură a trosni tunurile și sâneţele din preajma palatului, 
salutând astfel noua domnie. 

Mitropolitul a fost cel dintâi care a îngenuncheat în fața domnitorului 
sărutându-i dreapta, iar acesta, la rândul său, l-a sprijinit să se ridice, 
sărutând și el mâna chiriarhului. Apoi pe rând au fost strigați de către 
postelnici toți boierii, după cinul lor, şi domnul le-a împărțit dregătoriile. 
Nu voia să supere pe nimeni, așa că i-a păstrat pe toți în slujbe, zicându-le 
că va fi un vajnic apărător al rânduielilor din ţară, al liniştii și al înţelegerii 
cu vecinii din afara fruntariilor. 

Așa şi-a început Gașpar-vodă Grazziani domnia în Moldova. 

RĂSPLATA UNEI RĂZBUNĂRI 


DUPĂ ÎMPĂRŢIREA DREGĂTORIILOR ÎN DIVAN, măria-sa pofti 
să afle starea țării de la vel-vistiernicul Coci Lupu, care încă nu-și spunea 
Vasile Lupu şi nici gânduri de domnie nu i se vânturau prin minte. 

— Milostive stăpân, nu avem a ne lăuda. Pot a spune că suntem săraci 
în ţară bogată, căci vistieria noastră e goală. Ţăranii sunt prinși de duhul 
răzmeriţei, din Orhei până-n Cârligătură, ba şi mai departe, după câte am 
aflat mai pe urmă. Asta-i! isprăvi el ridicând din umeri a neputinţă. 

La acest sfat de taină nu mai era de faţă decât vel-vormicul Coste 
Bucioc, pe care îl chemase vistiernicul, spre a-i întări spusele în legătură cu 
răzmeriţa. Chiar de aceea şi voievodul, crezând că n-a priceput, ridică 
sprâncenele a mirare către amândoi. 

— Auzit-am bine?! întrebă el. N-aţi fost volnici a potoli zurbaua, ori 
țăranii erau asupriţi din cale-afară? 

Tocmai atunci se ivi şi vel-armașul Nicoriţă, anume chemat de vel- 
vornic, întrucât prin părțile unde își avea moşiile răzmerița era în toi. 
Auzind pentru ce fusese adus, boierul îşi descărcă pe dată necazul: 

— Sunt de soi rău, măria-ta, de unde asuprire? Dacă eu nu i-am mai 
ajutat la necaz, şi cum m-au răsplătit? Mi-au ucis tot ce aveam mai drag pe 
lume. 

Din pricina nodului ce i s-a pus în gât, vel-armaşul n-a mai putut vorbi. 

— Preaînălţate doamne, se băgă atunci boierul Coci Lupu. Încă de la 
mazilirea Tomşei, ţara asta a Moldovei suferă şi rabdă mișeliile țăranilor 
orheieni. S-au ridicat cu oaste împotriva domniei și mare belea şi necaz, dar 
mai cu seamă pagubă au pricinuit. 

— Mie mi-au pârjolit întreg conacul, izbucni vel-armaşul Nicoriţă. 
Praful s-a ales de toată agoniseala vieții mele, și asta n-a fost îndeajuns: mi- 
au batjocorit şi necinstit fata şi nevasta, după care le-au sfârşit în chinuri. La 
fel au făcut și cu megieşul meu Melinte și fecioru-său Toma. 

— Ce spui domnia-ta, boierule, îi tâlhărie cumplită, pentru care 
netrebnicii fi-vor mustraţi cu topuzul domniei mele, căci eu poftesc a fi 
liniște în ţară. Nu sufăr ca lotrii de drumul mare ori de codru să-și facă 
mendrele nesupăraţi de nimeni. 


— Aşa ar trebui, mărite doamne, dar cine s-o fi făcut? întrebă ca pentru 
sine Bucioc. 

— Voi, și se-nţelege că mai presus de toate domnul țării are această 
îndatorire. Dacă nu s-a făcut, se va face de azi înainte. 

Se ridică în picioare şi începu a păşi furios prin odaie, după care bătu 
din palme să-și cheme aprodul de la uşă. 

— Să poftească pe dată vel-spătarul Ciolpan! 

Cum boierii nu se zoriseră să plece acasă, încă mai rămăseseră 
tăifăsuind pe la colţuri, cum era obiceiul. Auzind că era chemat şi vel- 
spătarul, după Nicoriţă, se cam înspăimântară și pe furiș începură a da bir 
cu fugiţii. 

— Poruncesc, boieri dumneavoastră, zise Gaşpar-Vodă de cum i se 
înfățișă cel chemat, ca toţi seimenii, hânsarii, ori darabanii să se gătească de 
bătaie. Voi adăugi oastei lor şi pe lefegiii archebuzieri și muşchetari, dar nu 
şi beșliii, căci ei nu trebuie amestecați în casa noastră. Domnia-ta vel- 
spătare te vei îngriji ca toţi aceştia să fie strânși la Vaslui, în cea dintâi 
săptămână după duminica Tomii, şi să-mi daţi de știre că sunteţi gata. Să se 
isprăvească o dată pentru totdeauna cu zurbaua! 

— Să trăieşti, măria-ta! se plecară boierii. 

— Cu mare înțelepciune ai gândit preamilostive, zise mieros boierul 
Nicoriţă. Sămânţa asta răzăşească ar trebui stârpită fără milă. 

— Nu toţi, boierule, răspunse Vodă mai liniştit. Dacă ţi s-ar face pe 
voie, mai că aş rămâne fără supuși. Drept aceea poruncesc, și băgaţi bine de 
seamă, boieri dumneavoastră, ca numai capii răzvrătiţilor să fie mustraţi cu 
aspră pedeapsă şi pieire, iar ceilalţi să fie îndrumați spre muncă şi supunere. 

— Așa să fie! murmurară divaniţii boieri. 

Cum domnitorul părea să nu fi isprăvit cele ce avea de spus, vel- 
vistiernicul rămăsese cu inima la gură, căci firesc ar fi fost să-l întrebe mai 
departe despre cauza goliciunii haznalei domneşti. Răsuflă însă cu ușurare 
când îl auzi: 

— Sunt un mare iubitor al păcii şi bunei înţelegeri și de aceea chem 
înapoi pe toți fugarii și nedreptăţiţii, iar vel-logofătul Gheanghea are să 
scoată carte domnească către toţi aceştia, cum că se vor bucura de iertare și 
ocrotire. Domnia-ta, vel-vornice Bucioc, te ştiu că eşti bun prieten cu 
voievodul Podoliei şi te poftesc a-i scrie carte de prietenie de la domnia 
mea. 


— Pot a trimite şi lui pan Koniecpolski? se cam fuduli cu întrebarea 
dumnealui Bucioc. 

— Scrie şi craiului însuşi, dacă aşa ţi-i voia, numai să se curme cearta 
şi zavistia cu vecinii noştri creştini. Domnia ta vel-vistiernice Lupu da-vei 
ştire craiului Bethlen cum că ne-am înscăunat în Moldova și că-i poftim 
sănătate. Ca bun vecin ce se află, cuvine-se a ne îndatora cu vreo 30-40 de 
mii de galbeni, că tare mai suntem strâmtoraţi. Şi aşa să-i scrii și nu altcum, 
căci se cade aceasta, țările noastre fiind de o limbă şi-o credinţă şi aşezate 
de Dumnezeu una lângă alta. Când ne vom mai împlini, îi vom da îndărăt 
cu prisosinţă. 

— Aşa voi face! se înclină vistiernicul. 

Se despărţiră cu voie bună, dar numai la două zile se întâlniră din nou 
cu întreg divanul, mai puţin vel-spătarul care plecase cu porunca domnească 
la Vaslui. Se auzise însă că noul domn scrisese vecinilor creștini, dar 
turcilor și tătarilor nu, și asta îi cam îngrijoră. Drept pentru care dumnealui 
Neculai Catargiul se ridică smerit și întrebă: 

— Mă rog de iertăciune, prealuminate doamne, dar auzit-am că ai 
poruncit scrisori de prietenie către lehi și ardeleni, au de turci și tătari uitat- 
ai, preamilostive? Că mare-i puterea lor și nu-i bine să-i zgândărim, că... 

— De acolo vin eu, boierule! i-o reteză scurt voievodul. Ce-a fost de 
rânduit acolo s-a făcut prin domnia-mea. lar dacă vei fi vrut a spune de 
Iskender-pașa, fii fără teamă, căci am înţelegere cu el prin viu grai. 

Răspunsul domnitorului stârni unele priviri furișe printre boieri, unii 
bucurându-se, căci de mult așteptau a se împotrivi osmalâilor, alţii însă 
gândindu-se cum vor face să ajungă pâra la Înalta Poartă, şi din păcate 
aceştia din urmă erau cei mai mulți. 

Le spuse apoi cele hotărâte în privinţa răzmeriţei și cu toţii se bucurară 
de astă-dată, căci nu era unul dintre ei care să nu fi avut vreo plângere 
împotriva țăranilor. 

— Să trăieşti, măria-ta! Să-ţi ajute Dumnezeu! și multe alte urări se 
auziră de pretutindeni. 

În vremea asta Marcu, aflat într-un ungher mai la dos, nefiind divănit, 
se întrista la gândul că voievodul o va apuca pe urma celorlalţi, făcându-se 
frate cu boierii. Şi nu s-a răbdat să nu i-o spună într-o clipită de răgaz, de 
cum se află în preajma lui Vodă. 

— Câtă vreme am trebuinţă de linişte în ţară spre a putea chivernisi, nu 
am milă de nimeni. Știu că nu toţi ţăranii sunt vinovaţi, și pentru aceea am 


poruncit să fie osândiţi numai capii. 

— Dar, măria-ta... încercă bănăţeanul. 

— Bine! Treacă de la mine! Dacă şi ei se vor da prinși şi vor veni la 
iertarea domniei mele, îi dăruiesc cu viață. Nu vor scăpa de ispaşă însă cei 
care au vărsat sânge boieresc au ba! Am zis! 

— Dacă m-aș duce eu pe meleagurile acelea... 

— Ba nu, Marcule! De tine am trebuință ca pârcălab vremelnicesc la 
cetatea Neamţului, în vreme ce la Hotin am să-l trimit pe Annibale. Sunt 
cele mai tari cetăți ale țării şi am trebuinţa unei rânduieli de fier între 
zidurile lor, ca să ne putem adăposti acolo la vreme de primejdie. Au cam 
fost lăsate în paragină. 

Apoi, văzând că Marcu tot mâhnit se arăta, îi zâmbi: 

— Ca să ai cugetul împăcat, iacă, îţi făgăduiesc să-i mai păsuiesc pe 
răzvrătiți, dându-le răgaz de o lună pentru supunere și ascultare, dar cine a 
vărsat sânge, cu sânge să plătească! 

Marcu plecă să-și împlinească slujba, însă nu pe deplin mulțumit, căci 
se învățase cu vodă-Iomșa, care era mai plecat la păsurile țăranilor. 

Tot atunci plecă şi vel-armașul Nicoară cu un pâlc de darabani şi, fără 
să mai aştepte pe măria-sa, pătrunse de capul lui în ţinutul Orheilor. Și 
doamne!... cumplită i-a mai fost răzbunarea. Nu ajungeau crengile 
copacilor pentru a ridica în ştreang puzderie de lume, până și pruncii cu 
mamele lor, ori moșnegii cei cărunţi se legănau în bătaia vântului prin 
frumoşii codri. De unde să știe nenorociţii de răzeşi că Vodă poruncise 
numai prinderea căpeteniilor, spre a fi judecate? 

Răbufniseră de multișor mugurii pădurii și puzderia florilor de 
primăvară pusese stăpânire pe întreaga fire. Băjenarii din Pojorâta iernaseră 
iarăși în pădure, dar de cum se încălzise vremea se și apucară de lucru, ca să 
ridice iarăşi din temelii satul în care se pomeniseră din moși-strămoși. 
Toderiţă muncea cu sârg la casa lui bătrânească, fiindcă Profiriţa hotărâse a 
nu se mai despărți de săteni și astfel nici nu mai era trebuință de curte 
boierească. Unii ar fi vrut să-şi ridice satul în inima codrului, spre a fi mai 
la fereală, dar s-au împotrivit bătrânii, de teamă să nu se abată asupra lor 
blestemul străbunilor, dacă şi-ar fi părăsit ocina din veac. 

Profiriţa nu mai putea munci cu ei alături, fiindcă îi cam, crescuse 
pântecul, iar Toderiță n-o lăsa să miște nici măcar un ac. Ca să-i mai treacă 
vremea, începuse a se îngriji de mormintele celor din pădure, înmulţite după 
iureșul comisului Melinte. Crucea albă din creangă de mesteacăn străjuia 


mereu la căpătâiul mamei sale, dar parcă îi era mai aproape de inimă țarina 
de-o acoperea pe Măriuca. Zile la rândul punea tot felul de floricele, încât 
poienița semăna mai curând a grădină decât a ţintirim. Când şi când simţea 
zvârcolirile pruncului şi atunci se aşeza binișor pe covorul de iarbă moale, 
ca să-şi mai tragă suflarea, îi vorbea cu multă gingășie mogâldeţei ce urma 
să vadă lumina zilei cât de curând: 

— Stai cuminte, dragul mămucăi! 

Nici nu-i trecea prin minte că n-ar fi un flăcăiaş, pe care aştepta să-l 
strângă la piept chiar în luna ce avea să vină. De aceea şi taică-său, 
Toderiţă, se silea din răsputeri ca feciorul să-i vină pe lume în casa 
părinteasca, după datină. 

După nenorocirea și pustiirile de la începutul iernii trecute, nici o veste 
nu mai răzbise până la ei şi se părea că nimeni n-avea de gând să cerceteze 
cauza pârjolirii conacului. De va fi avut comisul ceva neamuri, se vede 
treabă că încă nu aflaseră de veste, câtă vreme i-au lăsat în pace pe făptași. 
De astă-dată ogoarele megieşilor rămăseseră paragină, fiindcă pojorâtenii 
îşi văzură numai de ale lor și nicicând pământurile boierului Nicoară nu 
fuseseră lucrate cu atâta sârg ca în astă primăvară. Dăduseră și peste câteva 
gropniţe de grâu dosite, ce scăpaseră ca prin minune din pârjol, și cu ce mai 
apucaseră de la comis au târât-o până în primăvară. Oameni cumpătaţi şi cu 
grijă față de pământ, puseseră mai întâi la o parte sămânţa, rupând chiar și 
de la gura copiilor, că doar nu erau să lase ogorul fără roadă. Astfel 
nădăjduiau ca pe toamnă să dobândească îndoit ori chiar întreit mai multe 
bucate și în cel mult doi ani belșugul avea să-i îndestuleze, dacă ar fi fost 
lăsaţi în pace. 

Pe la Blagoveştenie se auzise şi la ei cum că s-ar fi schimbat domnia, 
şi s-au bucurat, cum era obiceiul, nădăjduind ca noul stăpân să fie mai cu 
inimă către cei obidiţi. Unii ziceau că s-ar fi întors însuşi măria-sa Tomşa- 
vodă, domnul săracilor, ba alţii se jurau că nu putea fi altul decât măria-sa 
Ion-vodă, căci aşa ar fi fost scris în cine ştie care schit uitat de lume. Și câte 
şi mai câte! Până când, abia pe la Florii, s-a auzit că domnul ţării era unul 
Gaşpar-vodă, un venetic, ba pe deasupra şi papistaș care mânca într-ascuns 
carne în zi de post şi care nici limba ţării n-o prea vorbeşte. 

— Doamne fereşte! făcea câte unul mai înfricoşat. 

— Antihristu”! şopteau babele pe la colţuri. 

— Dacă nu ştie vorbi omeneşte, se întrebau unii, cum are să se 
înţeleagă cu noi? 


— Are să rămână acolo unde îi și noi avem să ne vedem de munculiță 
noastră, răspundeau cei mai încrezători. 

Dar chiar până-n duminica Tomii se zvoni cum că noul domn 
poruncise stârpirea tuturor răzeșilor răzvrătiți, trecându-i prin foc şi sabie. 

— Să poftească! făcu dârz Toderiţă. 

— Cum o veni, aşa o pleca! adăugă și Paraschiv. Noi suntem răzăşi și 
ne înțelegem bine cu boieroaica noastră, că nu ne-am ridicat împotriva ei. 

Unii chiar pufniră în râs auzindu-l, căci sărmana Profiriţa numai a 
boieroaică nu mai arăta. Cei mai mulţi însă o ţineau că nimeni n-avea s-o 
smintească pe fată din moștenirea părintească. Ce dacă se măritase cu un 
răzăş?! 

Trecuse de multişor duminica Tomii când într-o bună zi se pomeniră 
cu un flăcăiaș dintr-un sat tocmai din cealaltă parte a codrului, dinspre Prut: 

— Oameni buni! strigă el gâfâind. Boieru Nicoriţă-armașu ne-a pălit 
satul nelăsând nici piatră pe piatră din el. Eu abia am scăpat cu fuga, dar 
puţini sunt ca mine şi nu mai pot. Ajutaţi-mă! 

— Ce vorbeşti, bre, în dodii? îl repezi Țugui. Cum are să fie boieru 
Nicoriţă, câtă vreme acela-i mort? 

— Aşa-i! Aşa-i! răspunseră și alţii răsuflând ușuraţi. 

— Dar cine a spus c-a murit? întrebă deodată Toader, punându-i pe toţi 
în încurcătură. 

Tăcere adâncă se așternu printre săteni, căci fiecare gândise moartea 
hapsânului boier, dar nimeni nu le zisese că s-ar fi prăpădit cu adevărat. Se 
luaseră ca oile, unul după altul, crezând în scornelile babelor din sat. 

— Chiar și așa, măi Toderiţă, se auzi vocea lui Țugui, tu îi eşti ginere 
şi s-ar cădea să vă înţelegeţi, că doar copilul tău îi nepotul boierului. Când i- 
o orăcăi în braţe, nu se poate să nu i se înmoaie inima bătrânului. 

Nimeni însă n-a zis nimic, neștiind dacă Ţugui o luase în șagă ori 
vorbise într-adins. Apoi s-a mai scurs o vreme de linişte, cu toate că fugari 
îngroziți de cumplitele fapte ale boierului Nicoriţă îi îngrozeau pe bieţii 
oameni. Se zicea că era turbat în răzbunare, străpungând orice ființă 
omenească i-ar fi ieşit în cale, fără a mai ţine seamă de era prunc la țâţa 
măsii ori moşneag nevolnic gârbovit de ani. Nu încăpea nici o îndurare, iar 
Vodă cel venetic îi venea pe urmă, chipurile, să facă dreptate, şi ce scăpa de 
spada armașului înfrunta gâdele voievodului. 

— Prăpădu” lumii, fraţilor! 

— Ziua de Apoi! 


— Vodă-i antihristu”! 

Cam astfel de vorbe se auzeau pretutindeni, mai cu seamă în gura 
femeilor, dar nici bărbaţii nu erau mai puţin temători. Totuşi, de ruşinea 
Profiriţei, nimeni nu spunea vorbe rele despre fiorosul armaș. 

— A sosit vremea să ne tragem şi noi în codru, la adăpost! hotărî 
Toderiţă, ca unul ce era fruntașul satului. 

— Da” Profiriţa ce zice? întrebară unii, care mai nădăjduiau o 
înţelegere cu tatăl ei. 

— Ea îi pe la sălaşe astăzi și oricum nu avem să-i pomenim de urgiile 
pe care le face taică-său, ca să nu păţească ceva pruncul, răspunse Toader 
îngrijorat. 

Fata însă nu era întru totul neştiutoare. Câte ceva mai auzise și ea, pe 
ici, pe colo, și tare se mai bucurase auzind că taică-său era în viaţă. Ea şi-l 
amintea a fi un om tare bun şi nu putea da crezare grozăviilor ce se auzeau 
pe seama lui. 

„De-o fi tătuţa, vorbesc eu cu dumnealui și-l îmbun. Trebuie să fie tare 
mânios de moartea mămucăi, dar vărsare de sânge el nu poate să facă.” Așa 
vorbise ea într-o zi către bărbatu-său şi acesta nu-i zisese altcum. Numai că 
sărmanii ce scăpaseră mai speriați ca de tătari nu gândeau asemenea ei, și 
de aici hotărârea sătenilor de a fugi în pădure, până s-ar mai fi potolit urgia. 

Au retezat din nou copaci, ca să se apere după obicei, și întreaga 
suflare omenească nu mai umbla fără cel puţin o măciucă în mână. Câţiva 
copilandri, mai răsăriţi, fură mânaţi sa se caţere în vârful copacilor celor 
înalţi spre a vesti la vreme primejdia, care putea să se ivească de la o zi la 
alta. 

— Te pomenești că-ţi vine socrul în cumetrie, bre Toderiţă, râse Matei 
Ababii, un flăcău tomnatec, ceva mai vârstnic decât el. 

— Tu șuguiești, măi omule, dar să vedem cine o juca şi mai cu seamă 
cine o cânta la petrecerea asta! oftă Toader cuprins de presimţiri rele. 

Era tare îngrijorat şi-l bătea gândul să-și ducă nevasta cât mai adânc în 
inima codrului, dincolo de Iazul Ielelor. Alteori se socotea dacă n-ar fi fost 
mai bine să se fi împrăştiat care încotro ar fi putut, căci năvălitorul de astă- 
dată nu era tătar să se teamă de pădure, ci avea s-o răscolească pe îndelete 
şi, dacă i-ar fi prins laolaltă, lesne i-ar fi căsăpit. Oricum, cel puţin două 
femei aveau s-o însoțească pe Profiriţa, care trebuia să nască azi-mâine. 
Găsise două babe mai iscusite, și în aceeași zi i-a și spus neveste-sii ce avea 
de gând. 


— lacă, așa oi face, răspunse ea supusă. Numai că te-oi ruga, bădiţă, să 
mă lași mai întâi să trec pe la mormântul Măriucăi, fiindcă am visat-o azi- 
noapte și tare mă mai chema la ea. 

— Bine! încuviință el, încingându-şi spada. Mă duc după babe și 
trecem cu toţii să te luăm, numai vezi cum calci, să nu cumva să luneci... 

— N-avea grijă, bădiță, că doar suntem doi și m-o sprijini flăcăul ista! 
arătă ea cu privirea înspre pântec. 

El nu se putu ţine să n-o mai îmbrăţișeze o dată și plecă zorit după cele 
două femei. Îi trebui însă mai multă vreme până să le găsească, iar în 
răstimp Profiriţa a și ajuns în poieniţă. 

— Am venit soră dragă, zise ea blând, după ce se așezase mai întâi 
lângă mormântul jupânesei Ilisafta, care-i era mai în cale. 

Ostenise şi parcă începuse a simţi niște cuțite prin măruntaie, aşa că se 
uită în urmă să vadă dacă nu vine cineva. Dar ce-i, auziră îndată urechile nu 
putea să-i fie pe plac, fiindcă răcnete de moarte străbătură văzduhul şi-l 
văzu pe 'Toderiţă cu spada în mână, înroșită de sânge, repezindu-se lângă ea. 

— Aici eşti? făcu el cuprinzând-o cu braţul pe după umeri, ca şi cum ar 
fi căutat s-o ocrotească de primejdie. 

— Tătuţă?! îngăimă ea, uitând propria-i durere. 

— Înî! EI şi darabanii... 

Dar nu-şi isprăvi bine vorba că se ivi dintre frunzişuri însuși vel- 
armașul însoţit de doi oșteni călare, mânjiţi de sânge tustrei, din creştet 
până-n tălpi. Ochii i se roteau ca la turbaţi și cum dădu de tânăra pereche 
răcni fioros: 

— Pe ei, mă! 

Se repezi asupra lui Toader, însă acesta îi ţinu piept cu spada. Profiriţa, 
albă de spaimă, simţi că o apucă durerile facerii și scoase un țipăt de durere, 
îndârjind și mai mult boierul. 

— Te pui cu mine, dulău neobrăzat? Tine! 

Boierul se năpusti cu buzduganul, dar Toader se feri cu iscusinţă, nu 
fără a izbuti să reteze mai înainte grumazul armăsarului. Nechezând de 
moarte, animalul se prăvăli cu călăreț cu tot și lesne i-ar fi venit răzășului să 
mântuie lumea de jivina ce-l privea cu ochi încrâncenaţi. Nu mai era în 
toate mințile! Auzi însă din nou vaietul Profiriţei și îşi aminti că cel din faţa 
lui era chiar tatăl ei, încât rămase neputincios. 

— Săriţi, mă, pe câinele ăsta! porunci boierul oștenilor ce-l însoțeau și 
care nu mai ştiau ce să facă, văzând împotrivirea ţăranului. 


— Tătuţăăă! se auzi vocea slăbită a fetei. A fost îndeajuns ca Toderiţă 
să întoarcă numai o clipită capul către ea, ca un daraban îndată să-l 
pocnească pe la spate, crăpându-i ţeasta şi împrăștiindu-i creierii. 

— Tătuţăăă! Ce-ai făcut, tătuță?! izbucni Profirița, văzând grozăvia 
petrecută sub ochii ei. 

Vel-armaşul însă suduia nevoie-mare şi cu greutate îşi trase piciorul 
prins sub cal. Crezu că femeia își chema bărbatul ucis și, cum împotrivirea 
mortului îl scosese din minţi, își îndreptă răzbunarea asupra văduvei. 

— Ia te uită cum mai urlă căţeaua! rânji el, îndreptându-se şchiopătând 
către ea. Ba încă mai stă să fete şi alți pui de câini, nemernica! Auziţi cum 
îşi alintă dulăul ucis: „tătuță”! Ei, las” că te satur eu! 

Darabanii se uitară nedumeriţi la boier, căci aşa ceva nu mai 
pomeniseră în cursul mârşavei lor lupte prin păduri. Femeia era sleită de 
puteri și abia îngăima printre lacrimi: „TLătuţă, ce-ai făcut?!”, scoțându-l şi 
mai mult din sărite pe vel-armaș. Un licăr de cruzime îi luci acestuia în ochi 
și porunci unui oștean: 

— lan întoarce-o, bre, cu faţa-n sus! Să văd și eu ce are în burtă: băiet 
ori fată... 

Profiriţa nu se putu împotrivi și văzu îngrozită cum tatăl ei îi spintecă 
burta, nemaisimţind nici măcar durere. Un val de sânge amestecat cu apă se 
revărsă asupra mormântului de sub ea, care era al mamei sale. 

Răcorit oarecum şi mulțumit de răzbunare, bunicul îşi părăsi și nepotul 
scos cu de-a sila din pântecele fiicei sale! 

— Mai departe, flăcăi! Unu să nu scape! răcni el, încălecând calul 
unuia dintre oșteni. Paştele și hristoşii cui i-o adus pe lume, de mocofani! 
Chisăliță să-i facem! 

Sângerosul dezmăţ a mai urmat vreo două zile, până când se ostoi 
setea de sânge a boierului. Se zvonise că avea să vină prin partea locului 
însuşi Vodă, care cică n-ar fi fost deloc prea încântat de cele petrecute. Se 
zicea că măria-sa ar fi vrut să dea numai câteva pilde, dar nu să stârpească 
toată răzășimea. 

Singurul care a scăpat cu zile din cumplitul măcel al pojorâtenilor a 
fost Matei, dar care abia de mai putea fi cunoscut din pricina umflăturilor și 
a vânătăilor care-i schimbaseră înfățișarea. Pe acesta vru boierul Nicoriţă să 
i-l arate lui Vodă ca pe un tap ispăşitor, spre a nu-l mânia că nu lăsase nici o 
„Căpetenie”, după cum fusese porunca. 


Domnitorul se ivi chiar în cea de-a patra zi de la potolirea iureșului și 
se îngrozise venind pe urmele cumplitului boier. Avea de gând să-l mustre și 
să curme nebunia răzbunării, dar vel-armașul îngenunche smerit la 
picioarele lui şi-i arătă locul unde fusese odinioară conacul său. 

— lacă, slăvite doamne, ce s-a ales de agoniseala mea şi a părinţilor 
mei. Am rămas singur pe lume și... să spună şi ticălosul acesta ce-au făcut 
cu nevasta și copila mea! 

Sărmanul Matei nici nu vedea din pricina umflăturilor, dar fu 
înghiontit să vorbească. Bănuia că se află în faţa domnitorului, dar nu-și 
punea nădejdea în el. 

— Spune cum a fost! mai auzi el și simţi o împunsătură în coaste. 

— Cum să fie? răspunse flăcăul abia mai suflând. Jupâneasa a ucis un 
flăcău de la noi din sat și am îngropat-o în pădure... jupâniţă trăiește... și 
va să aibă copil... că doar nimeni nu i-a vrut răul... 

Vel-armașul păru să nu fi înțeles. Socotind minciună spusele flăcăului, 
îi trase zdreanţa de cămașă de pe el şi se răsti: 

— Unde trăieşte, nememicule? De ce spui minciuni măriei-sale?! Cum 
n-a păţit nimic, de vreme ce are să aibă un copil? Vorbeşte, că-ți crap 
capul... 

Dar la un semn al lui Vodă, doi oşteni îl traseră pe furiosul boier, şi 
Matei izbuti cu greu să îngaime povestea lui Toader şi a Profiriţei, fără însă 
a le cunoaşte sfârşitul. 

Abia atunci îi străfulgeră prin minte armașului strigătul deznădăjduit al 
femeii şi cuvântul „tătuţă”... 

— Nu-i cu putință, stăpâne, bolborosi el cu glas topit. Minte! Aceea 
era o ţărancă... 

Cu toată cruzimea vremurilor, chiar și Gaşpar-vodă se simţi înfiorat de 
grozăvia acelei întâmplări: fără să-și dea seama, tatăl îşi ucisese fiica și 
nepotul. Nu mai încăpea nici o îndoială că era o pedeapsă dumnezeiască, 
pentru faptele boierului. 

— Unde-i locul cu pricina? întrebă Vodă. Să mergem acolo! 

Cu toţii erau bărbaţi căliţi în lupte şi văzuseră mult sânge la viaţa lor, 
dar ce le fu dat să vadă întrecu orice închipuire. Cu capul sprijinit de 
piciorul crucii zăcea Profiriţa, care murise strângând în braţe boţul acela de 
carne strivită ce trebuia să fie dragul ei fecioraș. 

Un urlet nepământesc ieşi din pieptul boierului Nicoriţă, care începu a- 
şi smulge șuviţe întregi din pletele-i cărunte: 


— Blesteeem!... Blestemat să fiu în vecii vecilor, oameni buni... focu 
şi catranul iadului are să-mi fie hodina veșnică. Cum de mă mai rabzi, 
Doamne, Dumnezeule, și nu mă trăsnești în moalele capului ista nătâng?! 

Se rostogoli la pământ căinându-se și blestemându-se de făcea spume 
la gură ca un lup turbat, în vreme ce privitorii rămaseră descumpăniți. 

Gaşpar-vodă porunci să fie adunate toate leşurile în poiană și îngropate 
lângă celelalte cu slujbă creștinească, după datină. Deși fusese hotărât să-l 
mustre pe boier pentru fărădelegile sale, cutremurat de cele văzute, se 
mulțumi cu pedeapsa celui de sus. Nici chiar pe nefericitul Matei Ababii nu 
l-a mai descăpăţânat, după cum voise mai întâi, ci l-a lăsat să meargă unde 
i-ar fi voia, iertându-i şi pe ceilalți răzvrătiți ce-și aşteptau moartea în obezi. 

Întorcându-se cu toţii la Iaşi, îl luară şi pe vel-armaş, care se cam 
smintise de durere și nu mai ştia ce face. Mormăia întruna câte ceva 
neînțeles, iar lacrimile i se scurgeau într-un şuvoi necontenit. 

Totuşi, măria-sa chemă a doua zi pe diacul Borleanu, vestit prin 
frumuseţea slovei, şi-i porunci hrisovul de mai jos: 


„În numele tatălui şi al fiului şi al sfântului duh, troiță de o fiinţă şi 
nedespărţită, amin. lată eu, robul stăpânului meu, domnul Dumnezeu și 
mântuitorul nostru Isus Hristos și închinător al troiței, Io, Gașpar voievod, 
din mila lui Dumnezeu domn al Moldovei. lată am binevoit domnia mea, cu 
bunăvoință şi inimă curată şi luminată dreptate, din tot sufletul nostru și cu 
ajutorul lui Dumnezeu și am dat și întărit spre veşnică folosință, dumnealui 
vel-armașului Coste Nicoriţă, slugă de credinţă a domniei mele, satele din 
ținutul Orheilor, ce se ţineau de slobozenia răzășească, iară satul Pojorâta 
va fi dărâmat din temelii şi trecut cu brazdă pe deasupra blestematei 
așezări, lăcuitorii lui să se facă vecini, ei şi urmaşii urmaşilor lor, boierului 
nostru. lară cine se va ispiti să strice dania și miluirea noastră, unul ca 
acela să fie blestemat de domnul Dumnezeu, făcătorul cerului și al 
pământului şi de patru evangheliști şi de doisprezece apostoli de frunte şi 
de trei sute optsprezece sfinţi părinţi de la Nikeia și care au strălucit la 
sfântul sobor şi să aibă parte cu Tuda și cu de trei ori blestematul Arie şi cu 
alți necredincioși jidovi ce au strigat asupra lui Hristos, sângele lui asupra 
lor și asupra copiilor lor şi este și va fi în veci, amin! 

Scris la Iași în 7127 văleat în luna lui florar, 24 dni. 

Însuși domnul a poruncit. Io, Gaşpar voievod. Borleanul a scris.” 


Pecetea cu ceară roşie şi cu sigiliul domnesc fu pusă asupra 
pergamentului, care, făcut apoi sul, fu înmânat de către domn boierului 
Nicoriţă. 

— Şi din ceasul ăsta te fac şi vel-vornic al Ţării de Jos, rămânându-mi 
şi pe mai departe cu credinţă, că bun îi Dumnezeu și milostiv este şi s-o 
îndura de păcatele domniei-tale, zise Vodă. 

— Păcatul meu n-are iertare peste veac, bolborosi nenorocitul, abia 
sărutând mâna ce-i întindea hrisovul. 

În preajma domnitorului se afla şi proaspătul căpitan Mihai, care îi 
povesti mai pe urmă lui Marcu cele petrecute. 

— Ce n-am priceput eu, se mira tânărul oștean, cum de a poruncit 
măria-sa ca să se vecinească toţi pojorâtenii, câtă vreme n-a mai scăpat cu 
viaţă decât unul și acela slobod a merge unde va voi? Pentru faptele lui de 
mai înainte, aşa a socotit domnul nostru să-l răsplătească? 

— Tocmai pentru aceea i-a dat robi care nu mai sunt şi a hotărât să se 
tragă brazdă peste un sat care nu mai este, căci, după câte am auzit eu, 
boierul nu mai are trebuință de nimic. Răsplata și-a căpătat-o acolo, în 
pădure! 

VOINTA DOMNITORULUI 


ÎNCERCĂRILE PRINCIPELUI BETHLEN de a se opune ocupării 
țării sale de către habsburgi își găsiră ecou în sânul unei diete care, cu 
încuviințarea Porții, îl făcu rege peste Ungaria. De fapt, ţara ungurească nu 
mai era de mult, căci o bună parte a ei se afla sub turci şi cealaltă sub 
austrieci. Trebuia însă domolită pofta împăratului Mathias de a dobândi 
coroana Sfântului Ștefan, şi Bethlen nădăjduia în sprijinul sultanului 
Osman. Acesta însă avea acum pacea săvârșită şi pecetluită de Grazziani la 
Praga şi-l bătea gândul să se înfrunte cu lehii, necum să se mai încaiere şi 
cu ceilalți creştini. Totuşi, prilejul era numai bun, căci Viena, slab apărată și 
cu oştile-i împărăteşti bătând coclaurile Europei într-un război ce părea a nu 
mai avea sfârşit, lesne ar fi putut fi cuprinsă. 

Cam astea erau gândurile și plănuirile noului rege al Ungariei și prinţ 
al Transilvaniei, care acum simţea din plin lipsa bunului său sfetnic Ugrai 
Jeno. Contele căzuse prins de raitării împărătești, într-o bătălie, şi nu mai 
încăpea nici o îndoială că-i veniseră de hac. Făgăduise prințul mulţi bani 
pentru răscumpărare, dar aceştia îi răspunseră în batjocură că numai la 
cântar i-ar mai fi putut vinde vreo câteva bucăţi din trupul contelui. 

În schimb, rămăsese teafără şi tot aşa de frumoasă contesa Agnes, fără 
dibăcia lui Jeno, dar cu mult mai fără inimă, chiar dacă ar fi trebuit să 
curme o viață de om. Foarte adevărat că, de când dăduse greș cu afurisitul 
de Grazziani în două rânduri, principele nu se mai rugase de ea, dar acuma 
tare i-ar mai fi fost de folos, aşa că porunci să fie chemată la Bălgrad. 
Plănuia să trimită niște scrisori lui Iskender-paşa la Cetatea Albă, ca să-l 
aţâţe împotriva nemților, cu toate că știa de legătura lui cu baronul Mollart, 
dacă nu chiar și prin Grazziani. Îi cunoştea înfumurarea şi ar fi vrut să-l 
ispitească cu ocuparea Vienei, ispravă neizbutită nici chiar marelui sultan 
Suleyman cel Măreţ, sau „Magnificul”, cum i se spunea prin părțile 
Apusului. 

— Dragă prietenă, începu alteţa-sa cu glas mieros, de îndată ce contesa 
păși în odaie. Să vezi şi să nu crezi! Primit-am carte de la bunul nostru 
vecin Gaşpar Grazziani, care ne cere, nici mai mult, nici mai puţin, ca la 
vreo treizeci de mii de galbeni. Firește, cu împrumut! 


— Neobrăzat a fost dintotdeauna, răspunse Agnes roșind la amintirea 
lui. Nu pricep însă pentru ce îmi spuneţi toate acestea mie, majestate, că 
doar nu veţi fi vrând să-i dau eu banii?! 

— Nu te teme! Nici chiar el nu se va fi gândit că-i va dobândi 
vreodată, dar mă-ntreb ce urmăreşte?... Să fim prieteni?... noi?! N-am cu 
cine să mă sfătuiesc, și pentru aceea te-am poftit. 

— Pe mine?... o femeie... sire? 

— De când s-a prăpădit bunul nostru Jeno, numai tu ai mai rămas cea 
care cunoști taina mea şi a lui Grazziani, așa că rogu-te... 

— Să-mi fie cu iertare, majestate, dar eu la Grazziani nu mă mai duc, 
chiar dacă vă veţi mânia pe mine! 

Bethlen surise binevoitor: 

— Nu la el! Fii fără grijă! Ceva mai departe, până la Cetatea Albă, la 
Iskender-pașa. 

— Din nou un turc? 

— Ce să facem, dacă e nevoie... De altfel, nici n-ar trebui să te vezi cu 
el, ci cu un om de-al meu, care locuieşte acolo, ca să-i duci nişte scrisori. 

— N-ar putea să le ducă un olăcar oarecare? 

— Tocmai de asta mă feresc. Nu trebuie să ajungă la altcineva şi n-aş 
vrea să se afle cui i le trimit, aşa că cel ce le va duce trebuie să fie mai 
presus de orice bănuială. Ca femeie, mai puţini s-ar lua după tine şi nu mă- 
ndoiesc că ai şti să te scapi de ei. 

— Mă lăudaţi, majestate, și nu o merit. Aș vrea să pot îndrepta 
greşelile mele din trecut, făcute cu Grazziani, dar de astă dată parcă nu m-aş 
mai încumeta. 

— [a-o și pe Iulia! 

— Nu se mai poate. De când a văzut moartea cu ochii, mai s-o taie 
bănăţeanul acela ticălos, n-o mai ţine decât într-un post și rugăciune. Cred 
că va sfârşi la călugărie. 

— Păcat! Era o femeie frumoasă. 

— Era, majestate! 

Bethlen se ridică din jilțul său, dar îi făcu semn contesei să rămână pe 
loc, şi trecând în spatele ei îi puse amândouă mâinile pe umeri. 

— Dragă Agnes, ştiu cât de greu îți vine, dar trebuie s-o faci. Pentru 
mine... pentru ţara asta, la care ţinem amândoi! 

— Atunci mă-nchin cu supunere, căci n-am de ales. 


— Nu așa! Trebuie să vrei din tot sufletul să izbândești, căci va fi o 
călătorie cam... primejdioasă. 

— Chiar?! 

— Vei trece prin Moldova! 

— Pe la Grazziani?! De ce nu pe Dunăre? Este şi mai firesc. 

— Ştiu și eu, dar oricum la întoarcere va trebui să ajungi și pe la 
episcopul de Rădăuţi, cu altă scrisoare, ce ţi se va înmâna de la Cetatea 
Albă. Neapărat s-o citească popa acela, așadar vezi că nu-i altă cale. Mai 
mult chiar... 

Bethlen se opri o clipă, neştiind dacă era bine să-i spună mai multe, dar 
până la urmă se hotărî: 

— Şi prin viu grai, ai să afli ceva ce ţine de mare taină. Altfel crezi că 
aş cuteza să te trimit în gura lupului? 

Agnes oftă, nu prea încântată. 

— Dacă mă voi întâlni iar cu Grazziani, nu cred să mai am scăpare. 

— Ba eu socot că da. Am să fac o scrisoare şi către el, pe care s-o 
înmânezi la nevoie. Îi făgăduiesc banii ceruţi, dacă te lasă în pace. Nu cred 
să fie atât de prost să se răzbune în loc să câștige aur. Dar să n-o mai 
lungesc, am să-ţi spun despre ce este vorba. 

Prinţul se așeză din nou şi începu a-i povesti cum prin solul Franţei la 
Poartă, îl ajutase, să scape de la Edicule pe pan Korecki, ginerele Elisabetei 
Movilă. Întors acasă, acesta îi dădea de ştire despre tot ce ştia, drept 
mulțumită pentru binele, făcut. Prin el aflase că Grazziani trecuse cu totul 
de partea lehilor. 

— Mă bătea gândul să mă sprijin pe acest domn al Moldovei, ba chiar 
să-i și trimit banii ceruţi, dar Korecki m-a oprit la vreme. Acuma, trecând pe 
la episcopul de Rădăuţi, care e din neamul Movilă și deci ruda lui Korecki, 
acela îți va da dovada vinovăţiei lui Grazziani. Nu mă pot bizui decât pe 
tine. Primeşti? 

— Mă simt tare măgulită, majestate, şi, chiar dacă nu prea îmi dă 
inima ghes, mă voi strădui să vă slujesc. Când porunciţi să plec? 

— Draga mea, dacă ai fi bărbat te-aş îmbrăţişa vârtos, dar aşa, 
îngăduie-mi să te sărut pe frunte, dându-ţi binecuvântarea mea și a ţării. 
Făgăduiesc să fie ultima dată când te mai rog ceva! 

Astfel, în plină primăvară moldavă, contesa Rozsnyai călătorea într-o 
butcă trasă de doi telegari, zicând pretutindeni că era genoveză și o chema 
Maria d'Anselmo. Trecuse munţii prin pasul Oituzului, unde mai dăinuia 


încă împărăţia cea albă a zăpezii, dar de cum pătrunse în valea Siretului 
întreaga fire își îmbrăcase haina primăvăratecă a florilor de pomi. Cei doi 
vizitii de pe capră erau de fapt oșteni, buni cunoscători ai locului și ai limbii 
românești, slujbași ai domniei craiului ardelean. 

Contesa dorea să ajungă cât mai repede şi cât mai de-a dreptul la 
Galaţi, iar mai departe cu vreun barcaz până la Cetatea Albă. Cât despre 
înapoiere, o bătea gândul să se roage de Iskender-paşa s-o ajute să treacă 
prin părțile tătărești, spre a nu mai ajunge în preajma lui Grazziani. 

Din păcate, una îţi pui în minte și alta îţi iese în cale! Abia urcaseră pe 
podul umblător pentru a trece Siretul, când fură ajunși din urmă de un pâlc 
de călăreţi, şuierând nevoie-mare și făcând semne să fie aşteptaţi. Otgonul 
fusese desfăcut de la mal şi un vizitiu de-al contesei se oțărî la podar să 
meargă mai departe, dar acesta se împotrivi: 

— Cum să plec? Nu vezi că-i chiar dumnealui vel-vornicul Coste 
Bucioc? 

„Genoveza” își linişti oamenii. În fond, putea fi vorba de o întâlnire 
obișnuită la drumul mare. Ba chiar bine că s-a întâmplat pe pod, căci 
oricum i-ar fi ajuns din urmă şi cine știe... Până una-alta s-a urcat din nou 
în butcă, poate că astfel nici nu mai avea să dea ochii cu olahul. 

Vel-vornicul era în acea zi numai voie-bună şi mai cu seamă doritor să 
afle cine se ascundea în ciudata carâtă. Se duse la fereastra ei și, mirându-se 
de asemenea frumuseţe, îşi scoase pe dată cușma și i se închină curtenitor: 

— Sunt vel-vomicul Coste Bucioc, gingaşă jupâniță. N-ai vrea matale 
să mă învredniceşti a-mi spune numele? Iacă, eu îs bărbat şi nu mă încumet 
la drum fără strajă, că se pot ivi niscaiva tâlhari şi... dacă ai pofti matale, eu 
te-aş ocroti... 

— Non capisco! i-o reteză femeia, deşi înţelesese cam tot ce-i 
îndrugase mătăhălosul boier. 

— Breee, a naibii parascovenie! se înciuda Bucioc. Asta-i străină de tot 
şi nu pricepe o boabă. Care îi cunoști limba? întrebă el cu glas tare. 

— Poate surugiii, îi şopti un oştean din preajmă. 

— Că bine zici, se lumină vel-vornicul. lan fă-te încoa măi omule, 
chemă el pe unul dintre ei. Spune-mi și mie, cine-i jupâniță? 

— Doamna marchiză d” Anselmo, răspunse scurt acesta. 

— Iraaa! O fi vreo taliancă? 

— Ihî! 


— Aşa deci, făcu el zâmbitor. Am priceput, frumoaso. Atunci îi tocmai 
pe potriva gândului meu... 

Aşa burduhănos cum era, boierul se ţinea trufaş întotdeauna când 
dădea peste o boieroaică mai acătării. Acuma, fiind vorba de o 
„evropeancă”, se înfoie și mai dihai decât un păun, înroșindu-se de plăcere. 
Dărui ardeleanului un galben și-l trase lângă el spre a-i sluji de tălmaci, căci 
acesta putu bălmăji câteva cuvinte, chipurile, pe „limba marchizei”. 

— Ian întreab-o că unde se călătorește așa, singurică? îl îndemnă 
Bucioc pe vizitiu. 

— La Cetatea Albă, la o mătușă a domniei-sale, răspunse acesta în 
locul stăpânei. 

— Ahaa! Drum lung şi greu. Dar veţi fi ostenit de atâta cale, n-ar vrea 
oare talianca să tragă la mine la conac, să-și mai dezmorţească oasele? Ian 
întreab-o, măi băiete! Nu-i departe și ar vedea şi ea cum trăieşte lumea de 
pe la noi... 

Oşteanul vorbi mai multă vreme cu stăpână-sa, scăpând şi câte o vorbă 
ungurească, dar Bucioc nu bănui nimic și era încântat văzând străduinţa 
vizitiului, mai ales când, pe ascuns, îi strecură în palmă încă doi galbeni. 

— Eu zic să primiţi, doamnă marchiză, că poate fugim peste noapte. 
De nu, pisălogul se va ţine scai de noi, îi zise vizitiul, deşi nu întru totul pe 
limba lui Dante. 

— Ar însemna să ne băgăm singuri în gura lupului, șopti femeia. 

— Nu prea ne stă în putinţă să alegem. 

— Atunci, vezi ce-i spui şi cum te descurci, urmă ea zâmbind spre 
Bucioc. Dobitocul poate fi primejdios, adăugă neluându-și privirea de la 
vel-vormic. 

Aflând despre încuviințarea frumoasei străine, la coborârea de pe pod 
boierul mai că ar fi poruncit să-i fie dus rădvanul pe brațe, ca să nu fie 
zdruncinată. Pe drum, călărea când de o parte, când de alta, cu același rânjet 
care o băga în răcori, totuşi ea se străduia să-i arunce câte o privire 
ademenitoare, deşi nu se gândea decât cum ar face să scape de libidinos. 
Având la ea otravă, ar fi putut lesne să-l ucidă, dar nu era bine, fiind vorba 
de un mare boier al ţării, ba chiar curtean de-al voievodului. Se gândi într- 
un timp dacă n-ar fi putut să-l îmbrobodească pe dregător și să-i facă de 
petrecanie lui Grazziani, dar nu știa ce avea să zică Bethlen, care-i 
poruncise să treacă nebăgată în seamă. Pe de altă parte, „butoiul acesta de 

osânză” ar fi putut să-i făgăduiască marea cu sarea, iar pe urmă s-o dea în 


gât, când se va fi săturat de dânsa. Mai bine avea să-i strecoare ceva prafuri 
de dormit în băutură când vor rămâne în doi, căci de bună-seamă că aşa va 
pofti boierul. Nici Galaţiul nu putea fi prea departe și, dacă ar fi gonit toată 
noaptea, până să se trezească umflatul îndrăgostit ea va fi ajunsă pe puntea 
vreunui barcaz, ca să nu i se mai poată da de urmă. Bănuind că nimeni n-ar 
fi putut s-o înţeleagă, contesa își scoase capul pe fereastră și, mai în italiană, 
mai pe ungurește, îi spuse slujitorului ce plănuise. 

— Ce zice, bre? sări nerăbdător Bucioc. 

— Se teme că vom întârzia prea lungă vreme, căci ne așteaptă corabia 
la Galaţi şi să nu plece fără noi. 

— Lasă, măi, că voi porunci eu nişte duchipali care au să înghită 
flăcări până la Dunăre. Apoi nici nu-i nevoie să vă zoriţi așa, că de trimit un 
olăcar acolo așteaptă corabia cât oi pofti, doar nu-mi iese din poruncă nici 
un căpitan de vas. 

Contesa, care trăsese cu urechea, se cam îngrozi. 

— Spune-i ca nu cumva să trimită pe cineva, că mă supăr și nu mă mai 
opresc deloc. N-ai decât să-i zici că acolo mă aşteaptă soţul meu, sau orice 
crezi mai potrivit. 

— Drăcoaica! rânji mulțumit boierul când auzi că musafira lui era 
măritată. Se vede treaba că știa frica bărbatului, dar nu se dădea înapoi să-și 
petreacă noaptea cu el. Astea da, muieri! oftă el gândindu-se la fasoanele ce 
le făceau moldovencele. 

De altfel și dumnealui vel-vormicul poruncise să tragă la Mărgineni, 
căci, deși o ştia pe nevastă-sa în târgul leşilor, se ferea ca nu cumva să-i fi 
dat prin cap să se întoarcă. În sălbăticia de la Mărgineni nu se prea îmbia 
dumneaei jupâneasa, așa că n-ar fi fost primejdie să fie descoperit. 

Curând sosiră în frumoasa aşezare dintre păduri şi boierul vru să se 
arate pe potriva cavalerilor din Apus, dar mai curând ar fi poftit s-o ia în 
braţe, ca s-o ajute să coboare din trăsură. 

— lan fă-te încoa” hulubiţo! zâmbi el mieros. 

Agnes se făcu a nu-l lua în seamă, și aruncându-şi ochii roată făcu pe 
proasta, spunând că ar fi vorba de vreun han: 

— Ooo! Magnifico! Ma che splendore! Ce un albergo? 

— Nu știu ce zici, răspunse vel-vornicul cam încurcat, dar hai în brațe 
la mine, și-i vedea tu mai pe urmă. 

Rămăsese cu braţele întinse și, nemaiștiind ce să facă cu ele, le duse la 
spate, dar taman atunci catadicsi şi Agnes să sară din butcă, fără ajutorul lui. 


Boierul pricepu pe dată şi se cam înroși de nemulțumire că fusese 
păcălit, dar văzându-i zâmbetul dulce îi trecu pe dată furia şi se căzni să se 
facă înţeles fără tălmaci. 

— Mie poţi a-mi spune Coste... da, da, Coste! şi se lovi cu palma 
peste piept. Așa cum ai zis matale... „albert”, parcă nu prea sună a nume de 
pe la noi. Eu îs Coste! mai rosti el o dată, apăsat. 

Contesei, mai că-i venea să râdă văzând cum poate să se prostească un 
om în toată firea, schimonoselile pe care le făcea, crezându-se mai de 
înţeles în acest fel. 

— Ai să guști mătăluţă, sufleţelule, niște grasă de Cotnari de are să ţi 
se încurce graiul şi ne-om înţelege noi altcum atunci, îi zâmbi el galeş. Te 
dai domnia-ta pe brazdă, cât eşti de marchiză! 

De astă-dată contesa nu se mai înspăimântă, căci de vreme ce boierul 
îşi dădea gândurile pe faţă, îşi pierdea orice putere asupra ei. O ameninţa cu 
o băutură tare? Cu atât mai bine! Când se va deştepta în zori, va da vina pe 
mahmureală, iar ea va fi atunci departe și nu-i va mai păsa cui avea să se 
plângă, căci nădăjduia să nu mai dea ochii cu el. 

Boierul porunci iama prin cele orătănii de prin ogradă, iar până să se 
pârpolească ele în frigare, ceru tot felul de mâncăruri și băutură, fiind 
ortoman de felul său, dar şi pentru a se fuduli în faţa „evropencei” de câtă 
bogăţie și belşug se bucura ţara Moldovei. 

Din pricina simandicoasei musafire, vel-vornicul nu-l băgă în seamă 
pe căpitanul acela tinerel, pe care-l zărise de câteva ori pe la curtea lui 
Vodă. De fapt nici nu-l ştia pe Mihai, căci despre el vorba, dar văzându-l ar 
fi putut să-i vină în minte bănăţeanul ce era prieten cu măria-sa, iar atunci şi 
l-ar fi amintit şi pe oșteanul venit la el așa, pe nepusă masă. Dar dumnealui 
velitul boier n-avea acum ochi decât pentru frumoasa străină, pe care Mihai 
o recunoscu pe dată. „La curtea lui Bucioc, vel-vornicul Moldovei?” se 
întrebă el mirat. „Nu-i a bună, mai cu seamă că, după cum se vede, boierul 
se dă în vânt după ea. Să fiu cu luare aminte și să nu mă dau pe faţă!” hotărî 
el în gând şi se trase ușurel din calea lor. 

Fusese mânat cu porunca măriei-sale ca vel-vornicul Bucioc să se 
înfățișeze pe dată la Iași, dar văzând cum stau lucrurile se gândi că cel mai 
nimerit ar fi fost să-i dea de ştire lui Marcu, aflat la numai câteva poște în 
urmă, în târgul Vasluiului. Chemă un oştean ce-l avea cu el și-i zise șoptit, 
deşi erau numai ei doi: 


— Te duci tot într-un suflet şi-i spui pârcălabului numai atât: „Contesa 
se află la dumnealui vel-vornicul!” va ştii el despre ce e vorba. Ai înţeles?! 

— Îhî! răspunse oşteanul și fără să mai aştepte se aruncă în șa, ieşind 
pe poartă la pas, după care se așternu într-un galop nebun. 

Mihai rămase pe mai departe la pândă şi i se păru ciudat că nu fuseseră 
deshămațţi caii, lăsând să se creadă că va fi scurt popasul. Ba li se pusese de 
mâncare chiar în preajma porţii, la nevoie putând s-o șteargă în grabă mare, 
fără pierdere de vreme. „Să fie oare vreo înţelegere între Bucioc și 
unguroaică?!” “Totuşi vânzoleala de prin curte şi cârâitul găinilor, care erau 
gâtuite, spre a merge treaba mai iute, îi dădu de înțeles că urma să aibă loc 
mai întâi o masă îmbelșugată și... poate că mai trebuia să vină și alţii! 
„Hotărât, nu-i lucru curat!” 

Trecuse mai bine de-un ceas și nici un străin nu apăru, în sala de 
oaspeţi, luminată ca ziua, cu zeci de lumânări, boierul se cam cherchelise. 
Se auziră şi chiuiturile ţiganilor lăutari, dar ei fură alungaţi pe dată, căci se 
vede că frumoasa „evropeancă” nu gusta asemenea plăcere, cu urechiușele 
ei atât de firave. Vremea se scurgea îngrijorător de repede şi câteva 
lumânări fură stinse în conac, dar Marcu tot nu se ivea. „Nu cumva 
porumbiţa să spele putina la adăpostul nopţii!” Deodată însă răzbătu de sus 
glasul hodorogit al boierului: 


„Foaie verde măr domnesc, 
Am iubit ș-am să iubesc, 
Măcar să mă prăpădesc. ” 


Asta îl mai linişti pe Mihai, dându-și seama că stăpânul se îmbătase 
de-a binelea şi deci nu putea fi vorba de ceva uneltiri. O văzu pe contesă 
ivindu-se în cerdac şi căutând să pătrundă bezna din afară, poate căuta pe 
cineva. Curând se zări alături o umbră şi Mihai bănui că trebuie să fie 
vreunul dintre slujitorii ei. Atunci îi dădu prin cap că femeia avea să fugă 
fără ştirea lui Bucioc, şi trebuia s-o oprească pe orice cale. Dar curând 
apăru, bălăbănindu-se, însuși boierul. 

— Unde ai... hâc! zburat... căprioara mea... hâc! 

„Căprioara” i se feri din cale și, dându-se câte un pas îndărăt, își 
descarcă toată scârba asupra chefliului, în frumoasa limbă a lui Petrarca. ÎL 
făcu porc beţiv şi câte şi mai câte, dar nu fără a-i zâmbi atunci când boierul 
se mai încrunta. 


— Afurisită limbă mai... vorbeşti, drăcoaico!... hâc! Parcă te-aş 
înţelege... da” nu pricep o iotă. Ia şi muşcă... hâc! din puișoru ăsta fraged... 
că-i fript la ţiglă... hâc! Merge la... Cotnărel. 

Având praful de dormit la îndemână, contesa îl apucă pe beţiv de braţ 
şi, suduindu-l în voie îl împinse ușurel în casă. Goli cutiuţa în pocalul vel- 
vornicului, după care i-l întinse zâmbind mieros. Se forța degeaba, fiindcă 
Bucioc nu-și mai dădea seama nici câte capete avea „evropeanca”, dar 
ascultător, dădu pocalul pe gât şi-l izbi apoi de podea. Vru să se întindă 
după ea s-o sărute, dar femeia se strecură dibace și mătăhălosul se prăbuși 
cu capul pe masă. Când îi auzi sforăitul contesa răsuflă uşurată şi se puse pe 
mâncat, căci socotea să-i prindă bine la drum. Ba trase şi un ștergar înflorat 
în care îndesă hălci de carne și pâine, apoi se duse iarăși în cerdac. 

Mihai n-avea de unde să ştie ce se petrecuse în odaie, dar văzu că unul 
dintre vizitii se și urcase pe capră, așa că dădu o fugă până acolo și apucă de 
roata din spate, scuturând-o. Când slujitorul se coborî spre a vedea ce se 
petrece, Mihai îi trase una zdravănă în căpăţână, doborându-l. Îl târî apoi în 
umbra grajdului și, luându-i mantia, se urcă el în locul surugiului. Era și 
vremea, căci lumânările se stinseseră, totuși putu s-o vadă pe contesă cum 
se furișa pe trepte, întâmpinată de celălalt slujitor al ei. Apoi îşi săltă poalele 
şi fugi voiniceşte spre butcă, îndemnându-și și însoțitorul: 

— Hamar! auzi Mihai vocea ei şi pricepu că i se poruncea să se 
grăbească, aşa că dădu bice. 

— Varj meg! mai apucă să audă noul vizitiu pe cel rămas pe jos, care-i 
cerea să-l aştepte, de bună-seamă, dar zadamic. 

Nu avea de ales altă cale decât spre Vaslui, căci încă mai nădăjduia să 
se întâlnească pe drum cu Marcu. Dar când socoti că s-a îndepărtat 
îndeajuns şi cum intrase într-un desiş de pădure, Mihai lăsă caii mai domol 
şi chiar la pas în cele din urmă. Se băgă ușurel sub umbrarul copacilor, apoi 
se dădu jos şi merse la fereastra caleştii. Cu toată zdruncinătura drumului, 
contesa dormea. Îi fu milă s-o trezească, ba chiar se înduioşa la gândul că 
era silită să facă asemenea călătorie și să cadă tocmai în mâna unor 
duşmani. 

Se așeză pe un trunchi și se lăsă furat de liniştea pădurii, când desluși 
un tropot de cai dinspre Mărgineni. „Mi-au luat urma!” zise el aproape cu 
voce tare. Vru să fugă degrabă mai departe, dar unul dintre cai se încurcase 
în hăţuri şi asta îl făcu să piardă timp. leşi cu ei de căpăstru, însă nu apucă 


să intre în drum, că se și pomeni înconjurat de vreo zece călăreţi, iar cineva 
din spate îl pocni cu o măciucă în moalele capului. 

Când deschisese ochii, mai că nu-i venea a crede văzându-l pe Marcu 
lângă el. 

— Ai prins-o? fu prima lui întrebare. 

— Fii pe pace! E sub lacăt. 

— Da” pe mine cine m-a pălit? 

— Un argat de-al vel-vornicului, care nu ştia cine eşti. Auzind fuga 
cailor și când le-a spus şi surugiul că cineva o furase pe contesă, n-au mai 
stat pe gânduri şi v-au adus înapoi pe toți. 

— Adică, acum sunt iar la Mărgineni?! 

— De bună-seamă! Şi bucură-te că n-ai rămas în pădure... 

Întrucât se făcuse de amiază şi boierul tot nu dădea semne a se scula, 
Marcu socoti că nu-i a bună și se duse să-l vadă. Traseră de el cu sârg, care 
de unde putea, dar nici gând să deschidă pleoapele, încât bănuiră că nu era 
un somn firesc. Cu multă caznă izbutiră, în cele din urmă boierul căscând 
ochii somnoroşi și tulburi: 

— Nu cumva domnia-ta vei fi fost frumoasa de azi-noapte? întrebă el 
mucalit, văzându-l pe Marcu în locul „evropencei”. Mă tem că mi-am 
pierdut mintea. Ce s-a întâmplat? Unde-i talianca? 

Nu-i prea veni la socoteală să afle că fusese tras pe sfoară de-o 
unguroaică, iscoadă a craiului Bethlen, dar trebui să înghită găluşca. 

— Deh! Măcar dacă aveam cu vreo zece ani mai puţin... 

— Ba să nu te căiești, boier Coste, că și atunci puteai fi înjunghiat în 
braţele ei, zise Marcu gândindu-se la Gaşpar Grazziani. 

Îi spusese apoi despre porunca măriei-sale de a se înfățișa la Iaşi și 
hotărâră să facă drumul împreună, ducând-o şi pe unguroaică, fiindcă nu se 
cădea s-o judece ei. 

Când îl zări pe Marcu, faţa contesei Rosznyai se făcu albă ca varul. 
Presimţirile negre i se împlineau și nu se mai îndoia că va trebui să dea 
ochii și cu Gaşpar. Scrisorile lui Bethlen îi puneau în primejdie capul, dar 
îndată își veni în fire și luă o înfățișare mândră: 

— Sunt solul majestăţii-sale, regele Ungariei. Nu v-am pricinuit nici 
un neajuns în această țară și nu voiesc decât să-mi văd de drum. Ce aveţi cu 
mine? 

Vorbea acum ungureşte, așadar i se adresa lui Marcu. 


— Dacă eşti sol, doamnă contesă, atunci îi musai să-l vezi şi pe măria- 
sa, câtă vreme solia este pentru dânsul. Eu nu fac decât să te însoțesc. Rogu- 
te să pofteşti cu noi. lacă, va merge şi dumnealui, vel-vornicul ţării, aşa că 
n-ai de ce te teme. 

Agnes îi aruncă o privire boierului, care o sorbea din ochi, şi parcă-i 
mai veni inima la loc. Era cât pe ce să spună că se duce la Iskendar-pașa, 
dar îşi dădu seama că asta nu l-ar fi înfricoşat pe Marcu şi i-ar fi fost 
dezvăluite scrisorile de taină. Însă cu aceea către Grazziani se gândea că 
poate are să-l înșele, aşa că se învoi să plece la Iași. 

Vestea îl ului pe voievod, dar îl și îngrijoră, încât ceru pe dată s-o vadă 
pe temuta iscoadă. 

— lată-ne iarăşi împreună, frumoasă doamnă și prietenă, aş putea zice, 
o salută el cu oarecare curtoazie în voce. Pot să-ți fiu de folos cu ceva? 

— Da! Lăsându-mă să-mi văd de drum, răspunse ea rece. 

— Cum vine asta? Eu socoteam că anume te-a trimis vecinul domniei- 
mele, craiul Bethlen... 

— Întocmai! lată scrisoarea. Ba, dacă mă întorc sănătoasă şi 
nevătămată, căpăta-vei şi banii ceruți. 

— Aşa?! zâmbi domnitorul primind scrisoarea din mâna ei. Atunci 
pentru ce voiai să te duci la Galaţi, cum i-ai spus lui Bucioc? 

— Am vrut să scap de el! 

— Da, da... S-ar putea! Ce să fac, sunt nevoit să te cred și mă bate 
gândul că anume te va fi trimis craiul, ca să-mi mai astâmpăr dorul de 
tine... 

Zicând acestea se ridică din jilțul unde stătuse şi se așeză pe divan 
alături de contesă. Aceasta nu se trase, bănuind că avea de gând s-o 
îmbrăţișeze. Aflase încă de la Bălgrad că domnul Moldovei mai era holtei, 
deşi umblau vorbe că se însoară cu o anume Sarah, fata unui cămătar evreu 
din laşi. Adevărat sau nu, asta nu mai era treaba ei, fiindu-i îndeajuns că 
Grazziani încerca să se poarte cu ea ca bărbat și nu ca un voievod. 

— Chiar dacă ţi s-ar părea de necrezut, să știi că mi-a fost dor de tine, 
îi şopti el la ureche ei, mângâindu-i cu buzele zgârciul acela gingaş. 

— Eşti un mare mincinos, ca toţi bărbaţii, și, fiind iarăși cel mai tare, 
vrei să-ți baţi joc de mine... 

— Vai, cum poţi vorbi astfel? se supără în șagă Vodă. lacă, eu ţin la 
tine şi... 


Vorba i se curmă însă, căci simţi sub sânul femeii ceva de forma unei 
tăşcuţe. Fără să mai întrebe, o apucă și o scoase la iveală. Contesa păli, 
fiindcă acolo erau scrisorile către Iskender-paşa. 

— Te rog... nu! sări ea, dând să-și ia îndărăt pungulița de urșinic 
vişiniu. 

— Alte scrisori? se miră Vodă. 

— Da” de unde... altceva. Crede-mă! Nu-i frumos să... 

— Fie, fie, le punem deoparte, zise el făcând pe nepăsătorul. Nu-i bine 
să stea în calea iubirii noastre. Vor fi ceva scrisori de la vreun iubit de-al 
tău... 

— S-ar putea... Nu cumva ești gelos? 

— S-ar putea! răspunse așijderea Grazziani. 

Pe neașteptate îi smulse jiletca ce-o avea pe ea și, cu dibăcie, o 
descopcie la rochie. 

— De ce atâta zor? se împotrivi femeia. Parcă spuneai că vrei să mă 
vezi mai lungă vreme. 

— Pentru că vreau să te simt mai aproape de inima mea... Văzând-o 
dezbrăcată la lumina zilei, i se tăie răsuflarea de atâta frumuseţe. 

— Eşti cam neobrăzat şi zorit ca un țăran! făcu ea pe năzuroasa, dar 
Vodă n-o mai luă în seamă. 

Fireşte că nimeni n-a cutezat să intre la măria-sa nechemat și Marcu 
era singurul care bănuia ce se petrece dincolo de ușa aceea de stejar ferecată 
în ţinte de bronz. Numai vel-vornicului Coste Bucioc ar fi putut să-i fie 
ciudă, dar nu era atunci la palat. 

Când, în cele din urmă, contesa izbuti să se îmbrace, nu fără ajutor, 
dădu să-și pună și tăşcuţa în sân dar, simțindu-se biruitoare, făcu greşeala să 
spună: 

— De aici ar trebui să mă reped până la Cetatea Albă. Am acolo o 
mătușă bolnavă și aş vrea s-o mai văd înainte de moarte. 

— Cetatea Albă?! tresări Vodă. Nu cumva la Iskender? Ia adă punga 
încoace! porunci el întinzând mâna. 

— Asta nu! Mi-ai făgăduit. De ce nu-ţi ţii vorba? 

Fără să mai ţină seama de împotrivirea ei, i-o smulse și cu ajutorul 
unui pumnal spintecă tășcuţa, dând la iveală scrisorile. 

— Deci iubitul tău foloseşte pecetea craiului Bethlen? făcu batjocoritor 
domnul. Vom vedea! Până diecii mei vor citi ce scrie acolo vei sta în palat 


la mine, iar dacă nu-i nimic primejdios le vei căpăta să te poţi întoarce la el. 
De nu... 

— De nu?! se înfiora ea. 

Gaşpar-vodă nu-i răspunse. Bătu din palme și porunci aprodului s-o 
însoțească pe doamna contesă în iatacul domniţelor, care acuma era 
nelocuit. După plecarea lor rândui pază la ușă, câte un fustaş cu poruncă 
aspră să nu lase pe nimeni la ea. 

Peste câteva ceasuri se văzură însă din nou, de astă-dată în spătăria cea 
mică, de faţă fiind şi Marcu. 

— Dragă Agnes, zise voievodul, cu fața încruntată. Tu ştii la fel de 
bine că asemenea scrisori ce duceai asupra ta nu trebuie să ajungă la 
Iskender-pașa, aşa că mă văd silit să te trimit deocamdată la o monastire, 
măcar că prietenul meu, pârcălabul Marcu, zice că să nu-mi mai pierd 
vremea cu tine. Îmi vine greu să fac să cadă frumosul tău cap de pe umeri, 
cu toate că asta ai merita. Ce s-o mai lungim, la Suceviţa! 

Femeia se prăbuși la podea, de parcă ar fi lovit-o în moalele capului, 
dar nu fu în stare să scoată nici măcar un scâncet. Domnitorului i se făcu 
milă. 

— Cu vremea, poate am să trimit pe careva, chiar pe Marcu, să te 
scoată pe ascuns la voi, la Bistriţa, dar până atunci mergi acolo unde îți spun 
şi să nu cumva să încerci să scapi. 

Slujitorii o ridicară mai mult moartă decât vie, iar voievodul rămase 
numai cu pârcălabul. 

— Poate e de necrezut, dar de astă-dată îmi pare rău de sărmana 
Agnes. N-a prea avut noroc în viață de când a dat peste mine. Așa i-a fost 
soarta! Dacă scrisoarea ar fi ajuns sub ochii turcului, ş-ar fi aflat despre 
legăturile mele cu lehii. Şi nici asta n-ar fi fost mare lucru, dar mai este 
vorba şi de vânzarea lui Korecki, precum și de împresurarea Vienei. Or, de 
vreme ce cată a lovi în întreaga creştinătate, n-am altă cala decât să 
înștiințez pe marele hatman al coroanei, pan Zolkiewski, ce la rându-i va da 
de veste împăratului. Agnes însă... trebuie să piară, ca să nu afle Bethlen că 
am pus mâna pe ea. Poate acolo, la Suceviţa. 

— Tot mai bine era pe mâna gâdelui. 

— Nu mi-ar face plăcere să știu asta. Starețul acela roșcat, de la 
Suceviţa, este omul lehilor, și o va ţine în mare taină, dar de va trebui să 
piară, s-o facă el, fără să ştiu. 


Bănăţeanul nu mai zise nimic, măcar că în mintea lui judeca a fi mai 
cinstit s-o fi pus pe butuc decât s-o dea pe mâna dezmăţatului egumen, 
despre care auzise că ar avea porecla de Sarsailă. Dar asta era voința 
domnitorului, și nu încăpea împotrivire. Avea s-o însoţească el însuși și 
poate că în răstimp lui Vodă i-or veni în minte gânduri mai bune, poruncind 
moartea ei fără chinuri, nu aşa cum ar fi aşteptat-o la monastirea aceea. 

Contesa însă nu păru prea îngrijorată, căci ea cunoştea mai multe 
despre episcopul de Rădăuţi. La început nu ştia pe unde se află sfântul lăcaș 
şi de aceea se înspăimântase, dar mai apoi îşi veni în fire. Cuteză chiar să-i 
zâmbească lui Marcu la despărţire și în liniştea chiliei se gândi că vlădica 
avea s-o scape negreșit, iar atunci când se va vedea din nou la Bălgrad avea 
să ceară şi capul bănăţeanului, nu numai al lui Grazziani. 

Lui Sarsailă însă, Marcu îi spuse: 

— În cel mult două săptămâni sunt îndărăt, prea-cuvioase; ori, de nu, 
căpăta-vei poruncă ce să faci cu muierea. 

— Cu toată credinţa, fiule, răspunse acesta smerit, dar în gând își zise: 
„S-o crezi tu că nu ştiu ce să fac cu ea şi că am să aştept două săptămâni!” 
Mergi cu domnul, taică! mai blagoslovi el în urma pârcălabului. 

De îndată o şi duse într-o chilie neumblată, din partea de către asfintit, 
unde o ferecă și luă cheile la el. A uitat însă a-i lăsa apă sau mâncare, și se 
pare că nu întâmplător. Abia după vecernie, luând o ciozvârtă de berbec şi 
un ulcior cu vin, se duse la ea. 

— La mine sete. Rog frumos apă, o stâlci ea pe româneşte. 

— Am adus! făcu egumenul cu ochiul spre ulcior. Ia cu taica! Şi 
îmbucă mai întâi de aici, ca să meargă! adăugă el îmbiind-o cu carnea 
friptă. 

Însetata duse ulciorul la gură, dar în același timp călugărul dădu să-i 
mângâie sânii. Neașşteptându-se la asta din partea unei feţe bisericeşti, 
femeia se înecă și scăpă vasul. Apoi îl plesni peste mâini. 

— Aaa! Dacă te ţii trufaşă, am eu ac de cojocul tău, muiere! Ai să te 
rogi tu de mine! o ameninţă el. 

Dădu cu piciorul în hârburile ulciorului și, înșfăcând friptura, ieşi 
furios trântind uşa după el. A doua zi nu mai trecu deloc, iar pe urmă se 
pomeni cu preasfinția-sa vlădica de Rădăuţi. Se înapoia de la domnie și 
poftise popas la ctitoria aceasta, dar de fapt aflase că omul lui Vodă târâse 
după el o străină de neam ales, pe care ar fi zăvorât-o la Suceviţa, şi se 


îngrijorase să nu fi fost cumva chiar aceea pe care el o aştepta să vină de la 
Cetatea Albă. 

— Avut-ai oaspeţi, preacuvioase? îl întrebă episcopul pe stareţ, dându-i 
dreapta spre sărutare. 

— Dumnealui pârcălabul Marcu, preasfinte! răspunse smerit Rafailă. 

— Singur? 

— N-aş zice! Dusese pe cineva până la hotar, către părțile ungurene. 

— Bărbat, sau femeie? 

— N-am de unde ști, că eu nu-l văzui decât la întoarcere. 

— Canon de spovedanie, fiule, făcu episcopul cam nemulțumit de 
răspuns. Să grăieşti adevărul curat! 

— N-aş cuteza altminteri, preasfinţia-ta. Mă jur pe sfânta cruce că... 

— Bine, bine! mormăi vlădica, după care schimbă vorba. Am auzit de 
ceva necazuri pe aici. Se plâng fraţii că-i cam năpăstuieşti. Mai îngăduie și 
lor să răsufle, că n-o fi foc! 

— Clevetiri! Zavistie lumească... 

— Lasă că știm noi! dădu din mână chiriarhul și iar aduse vorba de 
altceva. De la măria-sa mai ai vreo veste? 

— De la Radu-vodă? întrebă șoptit stareţul. 

— Vezi-bine. 

— Nimic! Chiar nici una. 

— Atunci te las cu domnul și ai grijă să-mi fii de credinţă, după cum 
mi-ai jurat. Dacă auzi prin aste părţi ceva de vreo femeie din alt neam sau 
dai de urma ei, să-mi trimiţi negreșit un frate cu vestea, dar pe furiș. 

Îi întinse din nou mâna să i-o sărute, în timp ce Rafailă îşi zicea: „Că 
oi fi prost să ţi-o dau ţie. Așa frumuseţe... cum nu?” Îl ura de moarte pe 
episcop, fiindcă socotea că-i luase locul, și din aceeași pricină nu-l suferea 
nici pe fostul domn, care a tot tărăgănat înscăunarea lui până s-a mazilit şi l- 
a lăsat cu buzele umflate. Se cam îndepărtase de Movilești, măcar că tânărul 
boier Miron de la Bâmova, tot din neamul lor, îl mai făcea să tragă nădejdea 
jilţului episcopal. 

După plecarea înaltului oaspete, de teama iscoadelor pe care acesta le 
avea de bună-seamă prin monastire, Rafailă nu s-a mai dus vreo două zile 
pe la nenorocita contesă, pe care acuma ar fi ucis-o cu dragă inimă dacă n- 
ar fi trebuit să dea socoteală de ea pârcălabului Marcu. Se gândise chiar s-o 
facă scăpată peste munte, dacă s-ar fi dat binișor cu el vreo două zile, iar la 
urmă vedea el pe unde ar fi scos cămașa, dar unguroaica se îndărătnicise 


atunci şi, iacă, trecuseră patru zile de când nu s-a mai putut strecura în 
chilia ei. 

Era pe înserate și în întunecimea încăperii desluși forma femeii, care 
zăcea pe pat. O crezu adormită, dar la scârțâitul uşii sărmana îngăimă pe 
limba ei, cu multă greutate: ,„Viz...” Ar fi putut Sarsailă să-și închipuie că-i 
cerea apă, dar el era mânat de alte gânduri, aşa că scapără amnarul, aprinse 
feştila și i-o apropie de obraz. Istovită de nemâncare și cu buzele arse de 
sete, mândreţea de fată se trăsese la față aducând cu o icoană a Maicii 
Domnului pe care o văzuse el cândva la un călugăr franciscan. Simţi cum îl 
furnică sângele prin vine și trase deodată scoarța cu care se acoperise 
nefericita, dar ea nu mai era în stare să se miște, necum a i se mai împotrivi. 
Chiar și când ticălosul călugăr îi săltă poalele, dezgolindu-i pulpele, buzele 
ei de-abia mai îngăimau: „viz...” 

— Pe urmă! gâfâi el. Îți dă taica, numai să fii înţelegătoare... şi se 
aruncă asupra ei. 

Dându-și seama că fapta lui n-ar fi rămas nedescoperită, se 
înspăimântă pe loc. Un gând diavolesc îi trăsni prin minte și, trăgându-i 
perna de sub cap, îi acoperi fața înăbuşind-o. Abia de se mai zvârcoli 
sărmana contesă Rozsnyai, cea care strălucise cândva la curtea din Bălgrad 
şi care acuma sfârşea jalnic într-o chilie întunecată de la Suceviţa. 

În această vreme la palatul domnesc din Iaşi se chibzuia îndelung 
asupra destinului contesei. Gaşpar-vodă trimisese scrisoarea în Lehia și de 
bună-seamă Bethlen avea să afle curând că i se dezvăluiseră planurile lui 
împotriva creştinătăţii. lar dacă s-ar mai întoarce și Agnes, să-i povestească 
cele petrecute... 

— Să piară, măria-ta! Altă cale nu-i! 

— Parcă nu mă lasă inima, Marcule. Poate faci tu ceva... Dar cum 
vrei! 

— Atunci, mă duc eu cu porunca! răspunse dârz bănăţeanul. Și aşa și 
făcu. 

Sosi în frumoasa ctitorie tocmai când stareţul oficia slujba de 
îngropăciune la căpătâiul contesei. Mândra ei înfăţişare de altădată era 
numai o amintire, încât Marcu nici n-a mai cunoscut acel chip galben și 
umflat, ce părea mai curând hidos în lumina palidă a lumânărilor. Un sobor 
de călugări cu glugi negre se ruga pentru odihna sufletului necunoscutei din 
sicriul acela sărăcăcios, cioplit de un frate-tâmplar. 

— Cine-i? întrebă pârcălabul pe un vecin în sutană. 


— O călătoare străină, beteagă ca vai de ea, care, neavând pe nimeni în 
astă lume, s-a tras aici să-și deie duhul, răspunse şoptit călugărul. Egumenul 
nostru, inimă prea milostivă, s-a legat să-i slujească prohodul. Suflet bun! 
adăugă el cu o voce care lui Marcu i s-a părut cam batjocoritoare, dar n-a 
mai zis nimic. 

Când s-a isprăvit slujba, lungită parcă anume de preacuviosul egumen, 
acesta se prefăcu a-l zări abia atunci şi apropiindu-se de el se căzni să-şi 
stoarcă o lacrimă. 

— Voia domnului, taică! 

— Cu adevărat! răspunse pârcălabul, gândindu-se la „domnul” de la 
laşi. 

Și totuși, nu aceasta fusese porunca voievodului. 

VREMURI TULBURI 


ÎN ACEEAȘI PRIMĂVARĂ A ANULUI 1620, pan Ieronim 
Ottwinowski, solul luminăţiei-sale craiul Zygmunt al Lehiei, trecea cu mare 
pohfală pe ulițele Istanbulului. Sosise cu o corabie la Pera, unde fu 
întâmpinat de trimișşii sadrazamului spre a-l întovărăşi până la locul de 
odihnă, mai înainte de a-l fi înfățișat. 

Solul poruncise potcoave de argint şi bătute numai de formă în caiele 
tot de argint, anume ca să se desprindă pe uliţe și ca să se minuneze toți 
stambulioţii de bogăţia lehilor. Privitorii se îmbulzeau după asemenea 
daruri nemaipomenite, dar pufneau în râs văzând că semeţul sol era însoțit 
de însuși Sul-başa, căpetenia hingherilor. Pan Ottwinowski însă nu avea 
habar şi se ţinu mândru în şa până când a văzut unde era poftit de către turc. 
Era unul dintre cele mai murdare hanuri ale orașului, nu departe de Edicule, 
înspre Bairam Dere, unde se aruncau toate gunoaiele. Pe o tablă ruginită de 
la intrare abia dacă se mai deslușea scris „La matrozul ostenit”, dar asta nu-i 
spunea nimic, fiindcă solul nu înţelegea greceşte. 

Murdăria locului şi a slugilor ieşite în întâmpinare, îl scoaseră însă din 
ţâţâni pe șleahtic, așa că ceru socoteală turcului, care rânji spre tălmaci: 

— Dacă ghiaurului nu-i place, putem să-l găzduim acolo! arătă el spre 
cele şapte turnuri ale vestitei temnițe. Ori de nu, la mine! și se bătu cu 
palma peste piept. 

Abia atunci află nefericitul sol cine era trimisul marelui vizir Damad 
Mehmed-pașa, şi furia lui nu mai cunoscu margini. Ar fi părăsit orașul pe 
loc şi cu mare tărăboi, dacă s-ar fi aflat în altă ţară, căci socotea batjocura ca 
adusă Lehiei, dar din cetatea sultanului nu prea ieşeai lesne, ba poate că 
rămâneai acolo pe vecie, chiar sol fiind, dacă îl supărai cu ceva. Se domoli 
cu greu și prefăcându-se a mulțumi pentru găzduire ceru îngăduința să 
treacă pe la niște prieteni genovezi, după care făgăduia să se înapoieze unde 
îi poruncise sadrazamul. Sul-bașa, care nu strălucea prin înţelepciune, fu 
încântat că i se cerea încuviințarea, aşa că se învoi bucuros. Atât a așteptat 
şi pan Ottwinowski! De cum se văzu printre creştini tocmi pe ascuns o 
corabie, și abia când se văzu în largul mării răsuflă ușurat. Nu mai era 


înveşmântat cu straie scumpe, ci ca un neguţător oarecare, dar bucuros că a 
scăpat cu viaţă mai înainte de a fi vorbit cu marele vizir. 

În răstimp, prinderea scrisorii lui Bethlen i-ar fi dat bătaie de cap lui 
Gaşpar-vodă, neavând pe cine o trimite hatmanului de câmp, pan 
Koniecpolski, dacă nu s-ar fi cerut s-o ducă însuși credinciosul său olăcar, 
tânărul croat Pera. În acest fel se putea dovedi fără greș vânzarea lui 
Korecki și putea fi deci înlăturat, cu toate puternicele lui rude. Despre 
purtătoarea răvașului nu se mai auzea nimic, de parcă ar fi înghiţit-o 
pământul, ceea ce de altfel se și întâmplase. 

Pera mai avea asupră-i și o scrisoare a domnitorului către marele 
hatman Stanislas Zolkiewski, care, de cum o citi, se bucură nespus de mult 
şi la rându-i porunci carte către craiul Zygmunt, spunând printre altele: „... 
și contra Turcos victoria potiretur, tres illos principatus, Moldaviam, 
Valachiam et Transilvaniam, în perpetuum regno Polonico addicendos” 
(„dacă se va obține victoria contra turcilor, cele trei principate, Moldova, 
Valahia și Transilvania, vor fi aduse pentru totdeauna sub stăpânirea 
Poloniei”). Adevărat că, erau cuvintele domnitorului, dar hatmanul uitase să 
mai adauge şi restul: „... ut ipse vita durante solus omnibus tribus 
imperaretu, adică pe timpul cât va trăi el să le conducă singur pe toate trei. 
Şi doar Gaşpar-vodă scrisese hotărât acest lucru, fiindcă se gândea mai întâi 
la unirea țărilor române, iar făgăduiala de a le pune sub ascultare leșească 
era pentru mai târziu, căci era tânăr. 

Toate acestea le aflase și principele Bethlen prin mijlocirea lui 
Korecki, după cum aflase şi că Pera ducea domnului Moldovei scrisori 
deosebite, care ar fi dovedit pe deplin hainirea lui Grazziani. Dacă ar fi pus 
mâna pe ele, nu mai încăpea nici o îndoială că hainul ar fi fost mazilit, 
descotorosindu-și astfel spatele de un duşman primejdios în lupta cu 
habsburgii. 

Pera se întorcea fără grijă spre Moldova, dar mai înainte de Snyatin 
oameni năimiți de Korecki puseră mâna pe el, îl legară fedeleş şi o apucară 
drept peste munte către Bălgrad. Atâta grabă dovediră, încât răpitorii nici 
nu-l mai scotociră să vadă dacă are ceva asupra lui, ci îl înfățişară prinţului, 
cetluit cum era. Mare îi fu dezamăgirea majestăţii-sale când găsi numai 
câteva rânduri de salut de la pan Stanislas Lubomirski, conte de Winiec, 
către domnul Moldovei. 

Cuprins de furie, craiul porunci schingiuirea prinsului spre a se afla de 
soarta celorlalte scrisori, despre care ştia de la Korecki. Pe de altă parte 


socotea că ar fi putut să dea şi de urma contesei Agnes, despre care nu mai 
ştia nimic în ultima vreme și nici la Cetatea Albă nu mai ajunsese. 
Neîndoios că se afla pe undeva în Moldova, iar omul lui Grazziani ştia acest 
lucru. 

Ca şi în alte dați, majestatea-sa în persoană se duse lângă Andor-călăul, 
ocupându-se de cercetarea osânditului. 

— În afară de limbă, poţi să-i smulgi orice, dacă se încăpățânează să 
tacă! porunci el anume în turcește, ca să se facă înţeles de Pera, căci Andor 
rămase cu gura căscată. 

Pe ungurește i se spuse meșterului gâde să-și facă iscusit treaba, spre a 
scoate tot ce voiau de la tânăr. 

— Ce înţelegere este între Grazziani și Zolkiewski? întrebă domol 
Bethlen. 

Pera nu răspunse şi Andor îi smulse o unghie, dar în afara unui răcnet 
nici o vorbă nu mai scoaseră de la el. 

— Tinere, zise cu duioşie prinţul. Știu că neamul croaților este viteaz, 
dar și plin de înţelepciune. Ai tăi n-au nimic cu moldovenii, pentru ce să-ţi 
dai viaţa pentru nişte străini? Vorbeşte, şi am să te răsplătesc așa cum se 
cuvine. 

Pera îl privi cu ură, dar își încleşta buzele. 

— Nu faci bine că taci. Ai să fii schilodit pe viaţă şi-i păcat, se cam 
răsti Bethlen, pierzându-și răbdarea. Poate îmi spui pe unde-i contesa 
Rozsnyai, dacă nu știi nimic de stăpânul tău. De ea ai auzit, nu-i așa? 

Nici de astă-dată nu fu învrednicit cu vreun răspuns și asta îl scoase 
din sărite, poruncind cele mai crunte cazne. Astfel tânărului îi fură smulse 
pe rând unghiile de la mâini și de la picioare, îi fură arse tălpile de făcură 
băşici, dar zadarnic. Nenumărate găleți cu apă au fost aruncate asupra 
nefericitului croat, care începuse a-și pierde simţirea din ce în ce mai des. 
Toată străduinţa și iscusința lui Andor au dat greş de data aceasta. Pera a 
rămas la fel de mut și atunci când pielea de pe dosul mâinilor îi fusese 
jupuită  fâșii-fâşii. Nemaiavând ce-i face, prințul porunci moartea 
osânditului. 

Mai pe urmă s-a căit pentru graba acestui sfârşit, ba uneori își zicea că 
nu-l ademenise îndeajuns, cunoscută fiind bărbăţia croaților în faţa 
chinurilor şi credinţa cu care-şi slujeau prietenii şi stăpânii buni. Îi părea rău 
că nu s-a gândit să-l fi ţinut în viaţă spre a-l fi schimbat cu Agnes, căci 


Grazziani s-ar fi învoit, dar furia îi întunecase atunci minţile și acuma era 
prea târziu. 

Trimise totuși la Poartă scrisoarea aflată asupra lui Pera, cu toate că 
din ea nu se putea înţelege decât prieteşugul voievodului cu leahul, dar nici 
urmă de hainie. Îl ponegri marelui vizir cum nu se putea mai rău, dar acesta 
nu-i dădu crezare, câtă vreme beyul se dovedise atât de credincios în slujba 
sultanului, când a făcut pace cu austriecii. Apoi veştile ce veneau din 
Bogdania la Istanbul erau deosebit de liniștitoare și nimeni nu se plângea de 
vreo silnicie din partea domniei, iar sadrazamul avea cunoştinţă despre ura 
ce i-o purta beyul ardelean celui de la Yaş, aşa că nu-l prea luă în seamă pe 
trimisul principelui Bethlen. În schimb, fiindcă în taină se gătea de război 
cu Lehistanul, crezu nimerit să-l însărcineze pe seraskerul de Karamania, 
Iskender-paşa, să cerceteze mai cu de-amănuntul. În acest scop a și fost 
trimis la Akerman — adică la Cetatea Albă, cum îi spuneau localnicii — un 
ceauș pe care-l povăţui ce avea să spună și prin viu grai despre temerile 
Porții cu privire la Gaşpar-beg. 

Măreţele ziduri ce străjuiau limanul Nistrului la împreunarea lui cu 
marea fuseseră înălțate pe vremuri de către genovezi, iar în afară de românii 
moldoveni, pomeniţi prin aceste locuri din vremuri demult uitate, se aflau 
aici mulţi turci şi tătari, care năpădiseră cetatea. Luminăţia-sa Iskender-pașa 
se hotărâse să facă din acest oraș inima întregii sale oştiri, adunând laolaltă 
tătari crâmleni şi dobrogeni, din Bugeac, din Rumelia, Bulgaria şi chiar din 
beilerbeilâcul Tamajvarului. Trebuia înfrântă semeţia lui Sigismundus, 
craiul Lehistanului, urmând să-l izgonească pe vecie. Izbutise a-l împlânta 
pe Grazziani în coasta lehilor, iar acesta se legase cu jurământ să nu iasă din 
cuvântul său sub nici o formă. În vederea acestei înfruntări mai avea de 
împăcat pe Devlet Ghirai, Kalgay-soltan şi frate al marelui han Djanebek 
Ghirai, cu Arslan Kantemir-mârza, căpetenia nogailor din Bugeac. Deseori 
aceştia se încăierau între ei, slăbindu-și puterea în van, ceea ce nu era pe 
placul măritului serasker. 

Cu toate că nu dăduse crezare, aflase despre ceva scrisori pe care ar fi 
trebuit să le primească de la prințul Bethlen, dar pe drum încăpuseră în 
mâinile voievodului din Bogdania, care avusese neobrăzarea să le desfacă şi 
să le trimită lehilor. Cu o zi mai înainte sosise şi ceauşul Înaltei Porţi, care-i 
întărea cele auzite, făcându-l să tune și să fulgere împotriva 
necredinciosului de la Yaş. Dacă toate acestea se adevereau, atunci 
Grazziani trebui-va să piară, după cum spusese și prinţul ardelean, căci 


încăierarea cu lehii avea să fie pe viaţă şi pe moarte. Tocmai pentru aceea 
fusese mazilit de curând și beyul de la Targoşta, Gavrilă-vodă Movilă, care, 
oricât de credincios se dovedise turcilor, tot din stirpea Movileştilor se 
trăgea. 

Era o zi călduroasă de vară ce încingea pietrele zidurilor cetăţii, făcând 
zăpuşeala de neîndurat. Ghiaurii îi spuneau „cuptor” lunii acesteia, ce se 
întâmplase a fi $a'ban ul-mua-zam, şi nu greşeau afurisiţii. Pe vajnicul pașă 
îl toropea căldura şi de-abia mai era în stare să-l mai asculte pe Arslan- 
mârza, pe care-l poftise anume la un şerbet de trandafiri și un pahar apă rece 
de la gheaţă. 

— Aflat-am de la un jidov din Bender că de bei vara cald te răcoreşti 
pe dată, spuse zâmbind mârzacul când auzi pentru ce fusese chemat. 

— Dacă te încrezi în înţelepciunea neamului lui Israel, n-avem decât 
să ne opărim după aceea, cu câte o cahfe. Fiertura asta s-a cam 
împământenit şi în Islâmbol, ba de pofteşti, poruncesc și dihan-i bed huy 
(fumul rău mirositor — tutun), măcar că nu pot pricepe cum de poate plăcea 
aşa ceva. 

— Auzit-am şi eu de el, dar încă nu l-am văzut și nici că poftesc să-l 
beau. Mai curând acea fiertură amară. 

Tăcut, în ungherul încăperii stătea nelipsitul Kuciuc, abia mai ţinându- 
şi ochii deschişi. Se săturase de o astfel de viaţă chinuită și ar fi vurt să-și 
pună capăt zilelor, însă nu era cu putință, căci nemilosul pașă îl încuia într-o 
cuşcă de fier, când nu-l ţinea în preajma lui. 

— Afurisitul de Grazziani, spuse Iskender-paşa către oaspete, şi-a 
băgat în cap s-o apuce pe urmele blestematului de Mihaly. 

— Râvneşte la Kara ili? 

— Ba și la Erdely ili, la fel ca și nebunul acela de care îți pomeneam, 
vrând să-i strângă pe toţi valahii într-o ţară. 

— Da” parcă şi luminăţia-ta voieşti același lucru, ba încă şi cu cei de 
peste Dunăre, laolaltă cu noi, tătarii! zâmbi Arslan-mârza. 

— Eu, dragul meu, voi face asemenea împărăție în numele lui Alah, 
slăvitul, ca să-i aduc pe necredincioși sub legea strălucitului nostru profet, și 
nu ca ticălosul de bey care se încumetă împotriva noastră, împreună cu 
ghiaurii lui. 

— Atunci, pentru ce nu-l mazileşti pe dată? 

— Fiindcă Osman-khan încă îl mai socotește credincios Porții, iar eu 
nu am dovezi ca să-l pot da în vileag. Prostul de Bethlen a ucis un olăcar 


de-al lui ce se întorcea din Lehia. În loc să mi-l fi dat mie ca să scot de la el 
tot ce știa. Apoi l-a pârât la Înalta Poartă, și Damad Mehmed-pașa, 
sadrazamul, mi-a cerut să cercetez eu însumi. 

— Nu cumva ai de gând a te duce chiar luminăţia-ta la Yaş?! 

— Eu nu, dar încă mai înainte de sosirea trimisului marelui vizir am 
trimis acolo nişte oșteni, care se dau drept neguțători şi au să adaste până le 
voi porunci eu să se repeadă asupra hainului şi să mi-l aducă, viu sau mort. 

Kuciuk asculta toate acestea cu nepăsare, căci nu-l mai trăgea inima la 
nimic. Din locul unde se afla putea trage cu ochiul și în odaia alăturată, şi 
astfel îl zări pe hadâmul care aducea cahfelele poruncite de stăpân. Tresări 
când îl văzu pe slujitor cum scuturase un inel cu otravă deasupra ceștilor. 
De-ar fi apucat barem o înghiţitură, ar fi murit şi el odată cu prigonitorul 
său... „Dar pentru ce să mor, de vreme ce va pieri ticălosul?!” îi fulgeră 
prin gând o licărire de nădejde. Chipul robului îi era necunoscut, ceea ce 
însemna că cineva din afară voia moartea paşei și a oaspetelui său tătar. 
Inima îi zvâcni în piept, tresăltând de bucurie. Nedându-l în vileag pe 
făptaş, însemna că sprijină uciderea lui Iskender, şi prin aceasta se răzbuna 
el însuşi! Se posomorî însă când îşi aduse aminte de obiceiul seraskerului 
de a nu băga nimic în gură până ce un rob nu-i „lua credința”, adică gusta el 
mai întâi mâncarea şi băutura. Se vedea bine că hadâmul era străin, căci nu 
cunoștea acest lucru. S-ar fi putut să-l fi silit chiar pe slujitor să soarbă 
licoarea otrăvită, şi atunci el, Kuciuk, când ar fi avut un asemenea prilej? 

Cu paşi mărunți, spre a nu vărsa cahfeaua, hadâmul pătrunse în odaie, 
dar în aceeaşi clipită Kuciuk se repezi şi înghiți lacom amândouă ceștile, 
sub ochii înmărmuriţi ai celor de față. 

— Kuciuk! se răsti paşa. Ce înseamnă... 

Dar bietul schilod se prăbușşi pe dată cu spume la gură, zvârcolindu-se 
de durere, căci el nu putea scoate nici barem un geamăt. Fără să pregete, 
Arslan-mârza roti iataganul şi îl descăpăţână pe slujitor sub ochii lui 
Iskender-paşa, care nu mai apucă să zică nimic. Era înmărmurit de chinurile 
lui Kuciuk, ce pentru el fuseseră sortite. lar când schilodul se potoli în 
neagra noapte a morţii, marele serasker spuse, aproape șoptind: 

— Sărmane prieten neînțeles! Eu te chinuiam, poate pe nedrept, căci 
văd că mi-ai salvat viaţa, dar nu trebuia s-o faci! Ai uitat oare, biet schilod, 
că robul îmi lua credința? 

O lacrimă i se ivi în colțul ochilor, ceea ce nu mai văzuse nicicând 
hanul nogailor la neîndurătorul vizir. Ștergându-și obrazul cu dosul palmei, 


paşa aruncă o privire spre descăpăţânat. 

ȚUȚORA - MAREA NĂDEJDE 


CÂND PAN ZOLKIEWSKI, hatmanul coroanei leșeşti, îl chemă la 
sine pe Korecki spre a-i cere socoteală de învinuirile ce i se aduceau, acesta 
se dezvinovăţi zicând că atât Grazziani cât și Iskender-pașa ar fi vrut să-l 
scoată drept iscoadă otomană, de vreme ce fugise de la Edicule. Poate că a 
fost crezut, ori a fost lăsat în pace datorită puternicului neam al Movileştilor 
cu care se înrudea, fapt este că, spre uimirea multora, șleahticul fu poftit să 
se alăture oștirii hatmanului. Când auzi vestea, domnul Moldovei pufni 
înciudat, cu toate că pe undeva se îndoia că ar fi putut fi adevărat. Pan 
Zolkiewski ştia că înfruntarea cu turcii era de neînlăturat, iar dacă l-ar fi 
îndepărtat pe vânzător ar fi atras supărarea altora care erau de partea lui şi, 
cum avea nevoie de ostași, forțele creștinilor nu trebuiau risipite 
deocamdată. 

Gaşpar Grazziani, pe de altă parte, nu mai aștepta decât prilejul de a se 
da în vileag ca vrăjmaș al puterii otomane, pe care o slujise în vremuri de 
pace. Acesta s-a ivit mai curând decât se aştepta, chiar în cea din urmă lună 
a verii anului 1620. Prinsese de veste prin iscoadele sale că era pe drum un 
dregător al Porții cu rang de iskimne, ceva rudă cu Iskender-pașa și deci cu 
amestecul acestuia. Din câte aflase, nu-i aducea mazilirea și nici mai mult 
ca la vreo şaizeci de beșlii nu avea cu el. Atunci Vodă s-a sfătuit mai întâi 
cu boierii divaniţi, iar după aceea cu sfetnicii lui de taină, în frunte cu 
Marcu. 

— Boieri dumneavoastră, aflat-am ştire despre sosirea unui iskimne- 
ceauş împărătesc, dar nu ca să fiu mazilit, cum poate veţi fi crezut unii, și 
oricum nu m-aș fi supus poruncii. Ce socotiți să facem cu păgânii care ne 
vin fără voia noastră în ţară? 

Cu toţii îşi plecară bărbiile în piept, până când vel-vornicul Coste 
Bucioc sparse tăcerea: 

— Eu zic, măria-ta, să ne tragem cu oastea la Hotin, spre a fi mai 
aproape de hatmanul Jolkovschi. În acest fel nu dai prilej turcului să-i aducă 
porunca, oricare ar fi ea. 

— Dar ceauşul ăsta e trimis de sultan, ori de sadrazam? Şi dacă-i 
numai de la Scănder-pașa? întrebă vel-vistiernicul Coci Lupu. 


— De nu-i de la padişah, să nu te supui, măria-ta! îl povăţui și 
Ciolpan-spătarul. 

— Ce-mi aud urechile? Tocmai de la domnia-ta să capăt asemenea 
sfat?! se oțări Vodă către boier. Și dacă Osman îmi poruncește să-mi vâr 
capul în laţ, s-o fac? 

— Nu asta am vrut a spune, doamne, se fâstâci Ciolpan. Gândeam și 
eu așa, că nu eşti supusul nimănui, decât al sultanului, dar şi cu acela face- 
vei precum ţi-o fi voia! 

Atunci începură a se băgă în vorbă și oamenii de credinţă tainică ai 
măriei-sale, când acesta cătă întrebător şi spre ei. Primul fu senior Marino 
Resti, care stătea alături de Marcu. 

— Eu zic, ilustrisime, să-l prindem de grabă pe ceauş împreună cu 
însoțitorii lui, și mai pe urmă să chibzuim ce vom face cu ei. 

— Poate îi trimitem plocon hatmanului Zolkiewski, ori Jolcovschi, 
cum i-a spus dumnealui vel-vornicul, spuse și Marcu. 

Mai vorbiră apoi vel-comisul Gheuca, vel-hatmanul Borisi Brutii şi 
încă vreo câţiva, care cu toţii îşi dădură părerea că mai întâi ar fi trebuit să 
afle ce pofteşte acel turc, și abia după aceea să hotărască ce vor avea de 
făcut. 

Domnitorul îi ascultă răbdător pe fiecare în parte, după care dregându- 
şi glasul zise: 

— Domnia-ta senior Resti vei strânge pe toţi lefegiii creştini laolaltă și 
fi-veţi grosul oştirii mele. Pârcălabe Marcu, să stai cu bănăţenii voştri în 
jurul meu, dar să fiți pregătiţi de încăierare, de va fi de trebuinţă. Domniile- 
voastre, boierii mei, nu se cade a vă arăta în faţa unui ceauș, așa că veţi 
aştepta în târg porunca domniei. Nu care cumva să vină cu noi şi vreun 
lefegiu turc, aşa că vezi, Marino, să pui câţiva raitări să-i împiedice a ieşi 
din ortă fără îngăduinţă. Nici măcar căpetenia lor, Ismail-aga, să nu se miște 
din locul unde s-o afla. Domnia-ta, logofete Gheanga, te vei duce în 
întâmpina-rea solului și-l vei îndruma spre 'Ţuţora, unde se va afla întreaga 
domnie. Acolo îl voi primi! Alta nu am a vă spune. Mergeţi fieştcare după 
cum vi-i porunca! 

Când să iasă, Marcu fu oprit de voievod. Iar îndată ce rămaseră numai 
ei, acesta îi puse amândouă mâinile pe umeri și-i zise, cu ochii scânteind: 

— Sosit-a ceasul, prietene Marcu, despre care ţi-am vorbit de atâtea 
ori. Acuma pormi-vom marea încleştare, căci, în timp ce noi îl vom 
întâmpina pe ceauș la Țuţora, aici în târg Bucioc va purcede cu oamenii lui 


la căsăpirea tuturor păgânilor, întocmai ca pe vremea lui Mihai-vodă cel 
viteaz. În acest fel mă scap şi de cămătari. Ce părere ai? 

— Dar gânditu-te-ai oare să-l ucizi şi pe tatăl Sarei? Din câte ştiu, şi el, 
tot cu bani umblă... 

— A, nu! Acela-i jidov şi nu turc, zaraf şi nu cămătar, iar Bucioc a 
căpătat vorbă anume să nu se atingă nici un fir de păr din capul lui şi al 
frumoasei sale fiice. 

— Iertată-mi fie îndrăzneala, dar de astă dată socot că te vei fi 
îndrăgostit de fată, nu ca de biata contesă Agnes. Numai că, păcatele mele, 
ea nu-i creştină şi... 

— Va primi legea mea, dacă mă iubește. 

— Atunci, să fie într-un ceas bun! o scurtă Marcu. Dar până să jucăm 
la nunta măriei-tale, poate că n-ar fi rău să-i nimicim și pe cei în 
întâmpinarea cărora vom ieși. 

— Pe aceia încă nu!... Sau vom vedea! Nu uita că mai avem în ţară și 
pe mumbașirul venit după haraci, pe care Coci Lupu îl va duce la o moșie a 
lui înspre Roman, spre a nu afla cele ce se vor petrece pe aici, el fiind acela 
care va scăpa cu viață din măcel. Am eu un plan anume. Ai să vezi! 

După săptămâni de secetă cumplită plouase vreo câteva ceasuri bune, 
dar pământul scăpat de sete supsese îndată stropul dătător de viaţă. Se mai 
domolise însă zăpuşeala, iar norii, fără a mai ameninţa a ploaie, privegheau 
să fie umbră asupra satului moldovean de pe malul Prutului, unde avea să 
aibă loc întâlnirea. 

Iskimne-ceauș se opri înmărmurit văzându-l pe domnitor călare şi 
înveşmântat de luptă, înconjurat de oșteni ce-i aruncau priviri crunte. 

— Pace ţie, cel mai strălucit dintre închinătorii lui Issa ben Miriam! 
Alah să-ţi fericească viaţa! zise ceaușul cu vocea tremurată de încordare. 

Nu descălecase în faţa beyului, deşi așa s-ar fi cuvenit, şi nici nu-și 
dădea seama dacă făcuse bine au ba. Ghiaurul părea mânios și asemenea 
întâmpinare nu prevestea nimic bun. 

— Ce pofteşti? îl întrebă răstit domnitorul. 

— Adus-am carte de la slăvitul nostru sadrazam Damad Mehmed-pașa, 
cu vorbe bune către tine, beyule, și cu mulțumită pentru faptele tale! 
răspunse ceaușul băgând mâna în sân după scrisoarea marelui vizir. 

Marcu se duse lângă el şi apucând pergamentul îl dădu voievodului, 
care băgă de îndată seama că nu era nici vorbă de pecetea vizirului, ci a lui 
Iskender-paşa. Îl desfăcu pe loc, fără a mai arăta cinstea cuvenită sărutându- 


|, şi începu a citi. Curând se aprinse la față și o cruntă mânie îi învălui 
chipul. 

— Ce înseamnă asta, nemernicule? tună Vodă. Să asculte toată lumea 
ce scrie aici! porunci el spre tălmăci, întinzându-i pergamentul. 

Acesta îşi drese glasul și începu: 


„Alah să facă să dăinuie în veci bucuria asupra ta și a neamului tău, 
cinstite Ismail-aga, cel ce ești în slujba hainului ghiaur Gaşpar. Afla-vei pe 
astă cale că luminăţia sa stăpânul lumii și urmașul profetului pe pământ, 
Osman-khan Gene, a poruncit pieirea ticălosului de mâna ta. 

Pentru aceasta, pe dată ce vei primi această scrisoare, să strângi în 
juru-ți pe toți acei oșteni ce ţi i-am trimis la începutul verii şi cu ceilalţi pe 
care îi ai sub ascultare și să-l legaţi pe beyul cel afurisit. De veţi întâmpina 
împotrivire, ucideţi-l ca pe un câine turbat ce este! Viu ori mort, să-l 
înfăţişezi la picioarele mele, spre a-l trimite la Înalta Poartă. 

Altminteri, pace și supunere lui Alah și așa să faceţi! 

Eu sărmanul rob nevrednic al măritului Alah, Iskender-pașa, marele 
serasker al oștirilor din Karamania, poruncit-am astă carte în a șaptea zi a 
lui şevval 'ul-mukerem, anul 1030 de la Hicret.” 


Furia îi cuprinse pe toți însoțitorii domnești, în vreme ce sângele fugise 
din obrazul ceaușului. Zadarnic mai scoase cea de-a doua scrisoare, pe care 
o ţinuse în același loc, căci Gaşpar-beg nu i-o mai luă în seamă. 

— Să fie legaţi pe dată toţi aceşti corbi vestitori ai răului și ai 
nenorocirii! porunci el către bănăţenii lui Marcu. Dacă se împotriveşte 
vreunul, să fie străpuns pe loc! 

Mihai şi băieţii lui se repeziră cei dintâi să-i împresoare pe turci, care 
auziseră și ei pentru prima oară de ce fuseseră trimiși în Bogdania. De 
mirare nici nu cutezară să nu se lase cetluiți. 

— Aiastă mișălie cere răzbunare, măria-ta, zise răstit vel-vornicul 
Bucioc pe româneşte, anume, ca să poată fi tălmăcit păgânilor. Teamă mi-e 
ca, dacă va afla norodul, nu cumva să se repeadă asupra neguțătorilor turci 
din lași, și chiar din toată ţara! 

— Năprasnică e furia prostimii, vel-vornice, dar nu ne stă în putință s- 
o preîntâmpinăm, răspunse voievodul privind cerul cu smerenie. 

Puţini dintre cei de față știau că erau vorbe meșteșugite anume ca să 
poată pleca Bucioc, spre a începe măcelul osmanlâilor din laşi. El, 


chipurile, se zorea ca să împiedice mulțimea să facă asemenea „fărădelegi”, 
şi nu ca să-i îndemne la omor pe târgoveţi. Dar până în seară, când Vodă 
porunci înapoierea, zăbovind anume la Tuţora, întregul târg fu pistrelat de 
sângele necredincioșilor, în afara lefegiilor domnești și a mumbașirului, 
aflat undeva în tovărăşia vel-vistiernicului, la adăpost. Cei dintâi se aflau 
închiși în ortă şi nu cutezau a trece de raitării de pază, iar celălalt încălca 
învăţăturile Coranului împărtăşindu-se din belşug cu niște cotnărel de la 
moșia din Hârlău a dregătorului Coci Lupu. 

Abia a doua zi, mahmur fiind, mumbașirul s-a înfățișat domnitorului, 
dar după ce aflase câte ceva despre cele întâmplate. Deşi era înconjurat de 
douăzeci de ieniceri, se cam înfricoșase, socotind că-i venise și lui rândul. 
Cel mai mult s-a temut de blândeţea glasului domnesc: 

— lacă, efendi, astea sunt faptele şi judecă domnia-ta dacă am vreo 
vină în toate acestea! Norodul s-a mâniat aflând despre mârșăvia lui 
Iskender-paşa, în vreme ce eu mă aflam departe, pe malul Prutului, spre a 
scăpa de furia oștenilor domniei pe trimișii pașei. Se-nţelege că nu pot crede 
că aceia vor fi fost trimiși de către însuşi măritul sadrazam, Alah să-l ţină 
zile îndelungate în fericire deplină! 

Mumbașirul rămase gânditor, ştiind că de multe ori vijelia se 
dezlănţuie după o liniște amăgitoare. De fapt voievodul nici nu-i dădu răgaz 
să răspundă, fiindcă urmă: 

— În ce mă priveşte, rob şi supus nevrednic al măritului padişah, mă 
jur pe sufletul meu că am inima curată faţă de această ţară, după cum am 
făgăduit. Pentru asta am şi poruncit ca întreg haraciul de patruzeci de mii de 
galbeni, ce se cuvine stăpânului nostru, să-ţi fie dat pe seamă, să-l duci 
haznalei împărătești. 

Sărmanului turc parcă nu-i venea a crede, dar în cele din urmă răsuflă 
ușurat. Ba chiar îi dădu dreptate beyului să fie mânios după cele întâmplate. 
Unde mai pui că nici nu el a fost acela care să fi poruncit măcelul 
musulmanilor, ci prostimea târgului o făcuse în lipsa voievodului. Iar când 
pe lângă gurușii cuveniţi haraciului s-a mai trezit şi cu douăzeci de pungi, 
blănuri şi stofe de mare preţ, pentru sufletul său, slujitorul împărătesc dădu 
întru totul vina pe nechibzuitul serasker și se arătă fără nici o rezervă de 
partea năpăstuitului bey. 

În răstimp fură chemaţi în ograda palatului toţi lefegiii turci din slujba 
domnească, în frunte cu Ismail-aga. Aţâţaţi de acesta, erau cu toţii înarmaţi 
până-n dinţi și hotărâți să-și vândă scump pielea, de se va ivi prilejul de 


încăierare. Cu toţii să fi fost cam la vreo două sute de oșteni, greu de 
doborât, mai ales după ce aflaseră de soarta celor din târg. 

Însoţit de trimisul sultanului, care acuma era câştigat de partea lui, 
Vodă ieşi împreună cu întreg divanul și, aşezându-se într-un jilt adus anume 
afară, le cuvântă astfel: 

— Viteji ostași, credincioși slujitori ai domniei mele, inima mea se 
bucură la vederea voastră. Mârşăvia și viclenia vrut-au să învrăjbească pe 
preastrălucitul nostru padişah Osman-khan, Alah să-l ţie în vecii vecilor, 
asupra domniei mele, nevrednicul său rob. Asculta-veţi cartea ce a dus la 
vărsarea unui sânge nevinovat şi de care mă căiesc în fața voastră, că n-am 
avut ştire şi nici n-am apucat să ajung aici la vreme. 

Murmure de ameninţare se auziră printre oşteni, care erau totuși 
descumpăniţi văzându-l pe trimisul Porții alături de bey. Domnitorul aruncă 
o privire întrebătoare către Marcu, iar acesta încuviință din cap. Poruncise 
ca toţi lefegiii creştini să împresoare curtea domnească pe dinafară şi, de va 
fi fost cu trebuinţă, s-ar fi năpustit asupra răzvrătiţilor turci. Până una-alta, 
încercă să-i îmbrobodească vorbindu-le frumos, ca şi cum nici n-ar fi băgat 
în seamă nemulțumirea lor. 

— Las în seama voastră, vitejilor, de a hotărî care este adevărul și cine 
se face vinovat. După cum ştie și cinstitul mumbașir, aici de faţă, am dat 
haraciul cuvenit stăpânului până-ntr-un ban, iar pentru voi am dat poruncă 
să vă fie plătite lefuri îndoite, căci sunt mulțumit cu slujba ce aţi făcut-o 
domniei... 

De astă-dată în locul murmurelor se auziră aclamații de bucurie, 
vorbele voievodului ştergând ca prin farmec toată furia de pe fețele lor, care 
se luminară a voie-bună. 

Vodă le făcu semn cu mâinile să se potolească, şi când se făcu iarăși 
liniște îşi urmă vorba: 

— Mă rog însă de voi, neînfricaţilor, să însoţiţi acești bani până-n 
Islâmbol, căci teamă îmi este ca pe drum răuvoitorul să nu-i prade şi să 
arunce iarăşi vina asupra mea. Pentru astă nouă slujbă veţi căpăta de 
asemenea plată, şi încă ceva pe deasupra, numai să ajungă cu bine tot 
bănetul în haznaua împărătească. 

Să fi vrut să mai spună ceva, n-ar fi fost cu putință, căci neîncrederea 
de mai înainte se prefăcu într-un vacarm de bucurie, iar după ce le-a mai 
fost citită şi scrisoarea cu pricina, Gaşpar-vodă nu se mai îndoia de prietenia 
şi credinţa lor. 


— Viteji ai vitejilor! spuse iar voievodul, făcând semn cu mâna spre a 
potoli larma şi a se face auzit. Hotărâţi voi pedeapsa pentru trădători. Iacă, 
însuşi dumnealui, mumbașirul, să-şi dea părerea ce i se cuvine căpeteniei 
voastre care v-a amăgit, dar se va face pe voia voastră. Care să-i fie 
răsplata, pentru fapta sa? 

— Moartea! Moartea! fu răspunsul în cor al oștenilor. 

— Dar pentru iskimne-ceauș şi oștenii lui? 

— Moartea! se auzi din nou. 

— Vă mulţumesc din suflet, cinstiţi oșteni, dar nu se cade ca eu să vărs 
sângele dreptcredincioșilor musulmani, măcar că asta vă este voia! 

A fost mai mult decât un îndemn, căci s-au năpustit asupra 
nefericitului Ismail-aga, care luat pe neașteptate nici nu s-a mai putut 
împotrivi şi fu gâtuit pe loc. O dată faptul împlinit, domnitorul zâmbi 
mulţumit şi făcu din nou semn cu mâna că pofteşte a vorbi: 

— Nevinovat sunt de moartea acestui agă, pe care voi l-aţi judecat și 
osândit pe dreptate. Însă mă rog de voi, şoimilor, să cruţaţi viaţa oştenilor ce 
au venit cu scrisoare aducătoare de moarte şi pe iskimne-ceauș aşijderea, 
căci ei n-au făcut decât să se supună poruncii stăpânului lor. 

Alte urale şi strigăte de bucurie îl lămuriră pe deplin pe domnitor că 
nici unul dintre oștenii aceștia nu aveau să-l vorbească vreodată de rău. 
Făcu apoi pe întristatul și adăugă oftând: 

— Rău îmi pare că trebuie a ne despărți vremelnic, dar nu mă pot 
încrede în altcineva pentru paza banilor. Când voi avea nevoie de voi, să vă 
întoarceţi, vulturilor, şi să veniţi din nou în slujba domniei mele! 

Din pricina strigătelor de bucurie, cu greu se făcu înțeles de către 
mumbașirul de lângă el, răcnindu-i la ureche: 

— Rogu-te, efendi, a spune strălucitului nostru stăpân că oricând îmi 
va porunci capul sunt gata a mă înfățișa eu însumi... 

— Fii pe pace, beyule, că aşa după cum am văzut cu ochii mei, rob 
mai cu credință decât domnia-ta nu are toată împărăţia. Pretutindeni am să 
spun ce s-a petrecut cu adevărat. Să n-ai grijă! 

După ce zarva din ograda palatului s-a mai potolit, oştenii se așezară 
pe şiruri ca să-şi capete banii făgăduiţi, căci vel-vistiernicul Coci Lupu era 
pregătit din vreme, cu slujitorii lui. Nemaifiind nici o primejdie, Marcu 
porunci despresurarea curții domneşti, după care se întoarse lângă voievod: 

— Rogu-te, măria-ta, să nu-ţi fie cu mânie, dar deslușeşte-mă și pe 
mine, că n-am priceput nimic. Pentru ce nu i-am nimicit pe aceşti păgâni, de 


vreme ce vor fi tot atâtea săbii de înfruntat în viitor? La ce bun toate 
acestea, ba şi risipa de bani? 

— Eheei, Marcule, zâmbi Vodă. Aceşti oameni nicicând nu vor mai 
lupta împotriva domniei mele. E drept că am stricat ceva parale pe ei, mai 
ales cu haraciul, dar nu de pomană. Am dat eu patruzeci de mii de galbeni, 
dar l-am lipsit pe Iskender-pașa de cel puţin tot atâţia oșteni. Aceştia pe 
care-i vezi în faţa noastră au să fie cei mai înfocaţi apărători ai mei la 
Poartă. 

— Dar gândeam, doamne, că nu vei mai da socoteală turcului, decât cu 
spada... 

— Am şi început! Cămătarii de aici din târg, cărora trebuia să le 
plătesc lăcomia, au căpătat cu vârf și îndesat. Grecii şi armenii, cu toată 
seminţia lor cămătărească, au pierit și ei odată cu osmanlâii. Astfel pot să 
răsuflu, și pentru aceea am îngăduit plata haraciului. Voi avea de acum un 
răgaz preţios. 

— Cum?! 

— Singurul care mi se va împotrivi rămâne Iskender-pașa cu puţina lui 
oştire, căci Poarta va întârzia să dea crezare pârilor lui împotriva domniei 
mele. Când se va dezvălui adevărul, are să fie prea târziu pentru ei. 

— Ahaaa! 

— Ai priceput? Plătind două sute de oameni, am câştigat câteva mii, 
care nu vor lupta împotriva noastră, iar cu sprijin leşesc îl spulber pe 
Iskander şi-l arunc în Dunăre, mai înainte chiar ca el să poată să-și dea 
seama ce s-a petrecut. De astă dată ne îndreptăm privirea și credința spre 
Lehia, căci singuri încă nu putem a face mare lucru. 

— Să fi chemat oastea cea mare, măria-ta! 

— Prea devreme! De ea avea-voi trebuință abia după ce dobândesc 
stăpânirea Transilvaniei şi a Munteniei, căci cu toţii să înfăptuim acea 
minunată ţară, despre care ţi-am vorbit încă de când ne-am cunoscut. 

— Şi la care visăm cu toţii, rugându-l pe Dumnezeu să te ajute! 

— Dar şi voi trebuie să puneţi umărul. Toți cei de un neam! Și mai 
apoi Zolkiewski, adăugă voievodul bătându-l pe umăr cu prietenie, cum 
făcea în trecut. Să ne gătim de drum. Ne adăpostim la Hotin, de unde ne 
vom năpusti asupra corbilor prădalnici ce s-or abate asupra noastră. Este 
marea noastră nădejde şi singurul prilej să-i izgonim pe turci din ţară, 
începând cu Moldova. 


În mai puţin de o săptămână erau cu toţii la Hotin, în afara câtorva 
lefegii de sub porunca lui ser Marine Resti, rămaşi să păzească cetatea de 
scaun. Începea lupta pe viață şi pe moarte! În astă vreme locuitorii de prin 
părțile de miazăzi ale țării începuseră băjenia, căci ei încă nu aflaseră, ori nu 
pricepuseră prea bine, ce voia acest venetic așezat de turci în scaun şi 
acuma răzvrătit împotriva lor. 


18 


NUNTĂ CU PERIPEȚII 


CU MULTĂ PĂRERE DE RĂU SE ÎNTORCEA acasă tânărul boier 
Hrizea sân Dumitreşco ot Bogdanei, după o goană zadarnică pe urmele 
tătarilor. Era mare zăpuşeală, dar atât Hrizea cât şi cei vreo douăzeci de 
flăcăi care-l urmaseră aveau numai cămașa pe ei, neapucând să se mai 
îmbrace altcum. Abia prinseseră să înşface săbiile şi, aruncându-se în 
spinarea cailor pe deșălate, au pornit-o val-vârtej să-i ajungă pe păgâni. 

Vestea le-o aduse un ţăran scăpat ca prin minune din pârjolul conacului 
şi moşiei boierului Cârstea de la Cornăţeni, megieșul lor. Cum bietul om era 
însângerat şi plin de sudoare, crezură că încă mai era hăituit de tâlharii 
câmpiilor, dar se înşelaseră, căci tătarii, după ce jefuiseră și dăduseră foc 
pretutindeni în calea lor, apucaseră drumul către casă, târând robii şi prada 
cu ei. 

— Da” cu boierul ce s-a întâmplat? întrebă Hrizea. 

— Răpus de săgeți... zace și acum în curtea conacului. 

— Şi jupâniţa? 

— Roabă, conașule! Dacă a mai scăpat cu zile, o trag cu lațul după 
vreo căruţă, cum li-i obiceiul. 

Hrizea îşi săltă capul și aruncă o privire asupra flăcăilor ce se aflau în 
preajma lui. Tocmai făcuseră muștru în mânuirea spadei. Erau cu toţi 
leoarcă de nădușeală, dar flăcări de ură le sclipea în ochi. 

— Nu-i vreme de pierdut! le strigă el. Pe cai! Luându-i pe neaşteptate 
îi dovedim, oricât de mulţi or fi. 

— Cam câți să fi fost? îl iscodi un flăcău pe ţăranul fugar. 

— Socoti-vom leșurile după luptă! se oțărî Hrizea. Haideţi! 

Ceata flăcăilor se pierdu curând într-un nor de colb ridicat pe drumul 
Cornăţenilor. Soarele ardea nemilos și nici o pată nu se arăta pe întreaga 
albăstrime a cerului, iar holdele dăduseră de mult în pârgă. Vreme numai 
bună pentru cules, ceea ce și făcuseră tătarii dobrogeni, mai înainte de a se 
duce la bătaie în Moldova, unde îi chemase Iskender-pașa în acea vară a 
văleatului 7128 de la facerea lumii. Asemenea fapte erau pe placul marelui 
serasker, cu toate că-i socotea și pe locuitorii valahi drept supuşi ai lui, dar 
era firesc în mintea lui ca dreptcredincioșii musulmani să-și agonisească 


pradă de la ghiauri. Aceasta însă era cu putință numai când domnia de acolo 
era mai nevolnică, așa cum se întâmplase şi acuma. 

Se strecuraseră pe furiș până în preajma muntelui şi abia la întoarcere 
începuseră jaful, dând în calea lor și peste moşia boierului Cârstea. Nu 
avuseseră teamă de mânia domnească, fiindcă stăpânul ţării tocmai se 
mazilise şi Radu-vodă Mihnea, noul voievod, încă nu sosise de la Istanbul. 
Socoteală osebit de bună şi prada a fost îmbelșugată, căci oamenii nu se 
aşteptau să-i calce tătarii. 

Chiar şi dumnealui slugerul Cârstea se afla tras la umbră de dogoarea 
soarelui, când auzise larma și strigătele de groază tocmai în curtea lui. leși 
în cerdac spre a vedea ce se petrece, dar fu străpuns de o săgeată în coșul 
pieptului și se prăvăli pe trepte. Fiică-sa, Frăsina, o codană cam de vreo 
șaptesprezece ani, dete un țipăt de spaimă și se repezi lângă trupul tatălui 
doborât, când simţi arcanul învăluind-o ca un șarpe și tătarul care-l aruncase 
rânji mulțumit trăgând-o prin ţărână spre el. 

Cam atâtea putuse afla Hrizea la curtea boierului ucis, unde începuse a 
se ivi câte o slugă scăpată și ea ca prin minune. Aflând că Frăsina încă mai 
era în viață nu se mai gândi la nimic altceva, ci se aruncă pe dată în 
urmărirea ei, semnele fiind lesne de găsit datorită fumului ce se mai ridica 
prin satele arse. 

De la o vreme flăcăii începură a simți osteneala și mai cu seamă 
cumplita sete, aşa că nu puteau merge mai departe. Drept care Hrizea socoti 
să scurteze drumul spre a-i întâlni pe tâlhari la vadul Dunării, dar n-avură 
noroc, fiindcă aceştia apucaseră să treacă apa în Dobrogea. Oricum, așa 
frânţi de sete şi oboseală, cu greu ar fi putut înfrunta trâmba de peste o sută 
de călăreți tătari. 

Tânărul boier hotărî popas chiar pe mal, apoi adormiră sub cerul 
înstelat şi în zori apucară calea întoarsă mâhniţi şi rușinaţi că nu izbutiseră 
nici barem să-i ajungă pe hoți. 

— Ce să facem, boier Hrizeo? îl mângâie un flăcău. Asta i-a fost 
soarta! Noi nu putem cârti. 

Cu toții ştiau că jupâniță Frăsina urma să fie mireasa tinerei lor 
căpetenii, chiar în acea toamnă, dar iată cum necazul îi schimbase viața pe 
neașteptate. 

— Câinii! scrâşni Hrizea. De ce nu sunt eu domnul acestei țări, că i-aş 
învăţa minte! 


— Am auzit că ticăloşii se vor bate cu domnul Moldovei, spuse un 
altul. Se vede că au venit să-și ia merindea. 

— Ce-ar fi să ne ducem și noi acolo?! 

— S-ar încinge o „horă mare”... 

— Să mergem! Să mergem! se auziră mai multe glasuri. 

— Deocamdată ne întoarcem pe unde au pârjolit nemernicii, porunci 
Hrizea ca și cum nu le-ar fi auzit spusele. Pe urmă vom mai vedea! 

Deși însetaţi şi flămânzi, de astă-dată nu se mai zoriră ca la venire, ci o 
lăsară domol, la pasul calului. Locurile erau pustii şi încă mai fumega pe 
ici, pe colo, iar prin văzduh stolurile de corbi croncăneau, vestind câte un 
ospăț cu hoiturile ce le găseau din belșug. Prin alte părți se strânseseră 
puzderie peste câte un stârv și nici nu catadicseau să se ridice la trecerea 
călăreţilor. O duhoare dulceagă de putreziciune se răspândise pretutindeni, 
dar uneori devenea atât de nesuferită încât bieţii oameni se vedeau siliți să- 
şi astupe nările, așa că Hrizea încuviință să meargă pe malul celălalt al 
Ialomiţei. Nădăjduiau că vor găsi în cale şi ceva așezări rămase întregi, căci 
tâlharii păreau să se fi ţinut de o singură parte a apei. Oricum, străbătură 
hotare întregi până când începură a se zări cele dintâi semne de viaţă, primii 
snopi de grâu. 

De bine, de rău, prinseră a ronţăi la spice, asemenea guzganilor sau 
popândăilor, potolindu-şi oarecum foamea. „Ospăţul” i-a făcut să mai 
zăbovească, iar întrucât dăduse în amurg și văzură că totul părea liniștit 
împrejur, Hrizea hotărî să facă popas de noapte chiar acolo. Mai povestiră 
de una, de alta şi numai când se însera de-a binelea se puseră pe adunat 
snopi, spre a-şi face culcuş. Flăcăii se răspândiseră pe miriște, când deodată 
se auzi vocea înspăimântată a unuia dintre ei: 

— Săriţi, fraţilor! O dihanie, de n-o fi chiar ucigă-l toaca, arătă el spre 
o căpiţă. 

— Unde? Unde-i? săriră vreo câţiva din apropiere, mai mult râzând de 
spaima tovarăşului lor. O fi vreo vulpe! 

— Uite că mișcă ceva acolo! arătă unul cu degetul. 

Apoi li se păru că aud un scâncet de femeie, și asta nu era a bine. De 
mici copii ştiau, din basme, că necuratul se arăta oamenilor fie sub formă de 
ied, fie de ţap, dar cel mai adesea luând chip de muiere. 

— Satana! șopti unul îngrozit, şi fu îndeajuns pentru ca toţi să se tragă 
înapoi, făcându-și cruci cu nemiluita. 

— Ce-i? Ce s-a întâmplat? ajunse şi Hrizea lângă ei. 


— Dracul! arătă unul spre căpiţa cu pricina. 

— Şi vă temeţi de el câtă vreme aveţi spada în mână? Ce mai 
aşteptaţi? Să-l străpungem, ori să-l fugărim! 

Cu toţii se uitară nedumeriţi la Hrizea, socotind că n-a înţeles ce i se 
spusese. Alţii însă căpătaseră cutezanţă şi dădură să facă un pas înainte, dar 
se opriră din nou, căci acum se auzea deslușit un scâncet de femeie. 

— Mă, că fricoşi mai sunteți! se răsti Hrizea nemulţumit. Trase spada 
şi se îndreptă spre căpiţă: 

— leşi de-colo care eşti, că, de nu, te spintec ori dau foc la paie! 

— Nu te apropia, neicuţă. Sunt eu, Frăsina! auzi deodată vocea fetei, şi 
abia atunci se înfricoșa, simțind un fior de gheaţă prin şira spinării. 

— Doamne apără-mă! își făcu el cruce, trecându-și arma în mâna 
cealaltă. 

— A luat glasul jupâniţei, șopti unul mai slab de înger, care căzu în 
genunchi și începu a bate mătănii. 

Câţiva o apucaseră la fugă peste câmp, fără a se mai uita înapoi, iar cei 
rămași se uitară prostiţi la căpiţă. 

Dar îndată plânsul conteni și snopii începură a se da într-o parte, 
lăsând să se vadă obrazul şiroit de lacrimi ce curgeau din ochii mari și negri 
ai Frăsinei. Nu mai încăpea nici o îndoială că era fată. 

— Eu sunt, neicuță Hrizeo! 

Tânărul îşi mai făcu o cruce și, văzând că „vedenia” nu se topește, 
prinse curaj și vru să se ducă spre ea. 

— Stai! Să nu te apropii! strigă fata înspăimântată. 

— Dacă tu eşti cu adevărat, şi nu vreo nălucă, atunci fă-ţi cruce, ca să 
te cred! 

— Nu pot, se tângui ea. 

— Ahaa! Satano! Să-i dăm foc, băieţi. Aduceţi un amnar, să ardem 
spurcăciunea, că asta nu-i Frăsina mea. 

— Nuuu! se auzi vocea îngrozită a fetei. Neicuţă, jur pe sfânta cruce că 
eu sunt, numai că nu pot scoate mâinile să mă-nchin. 

— Auzit-aţi? făcu unul. Ar crăpa pe loc, dacă şi-ar face sfântul semn 
izbăvitor. 

— Pentru ce nu vrei să-ţi arăţi mâna? o întrebă Hrizea. Nu cumva ti-i 
păroasă şi are ghiare de mâţă? 

— N-am nimic pe mine... sunt goală. 


Careva pufni în râs prosteşte, dar tânărul boier se încruntă la el, încât îi 
pieri râsul de pe faţă. 

— Dacă nu eşti dracul, arată-ți măcar piciorul, să vedem dacă ai copită 
sau eşti muiere, zise unul mai isteţ. 

Atunci la marginea de jos a căpiţei se ivi un picioruș, însângerat de 
drum și plin de praf. 

— Care te pricepi să deosebeşti pielea de drac de cea de femeie? 
întrebă un mucalit. 

— La fel sunt! răspunse careva și izbucniră cu toții în râs, ba chiar și 
Hrizea. 

— Ar trebui să vedem mai bine, își dete cu părerea altul. 

— Ba, o să mai vedeţi voi pe naiba! i-o reteză tânărul boier mai mult 
în şagă. Să vă întoarceţi pe dată cu spatele, căci nu mai încape îndoială că-i 
jupâniţa şi se sfieşte de noi. 

De voie, de nevoie, flăcăii îl ascultară, trăgând cu coada ochiului ce va 
face Hrizea. Acesta îşi scoase cămașa și ţinând capul într-o parte se apropie 
şi i-o strecură fetei, în căpiţă. 

— [a-o pe tine, că altceva nu am, iar dacă îți mai trebuie, cer şi altele. 

Auzind despre ce era vorba, care mai de care se despuia ca să-i dea 
fetei să se îmbrace. 

— Ho, că doar nu s-o înfășa ca un copil mic! îi domoli Hrizea, bucuros 
de grija ce i-o purtau flăcăii. 

— Gata? întrebă el după o vreme și inima îi zvâcnea de îndoială, căci 
încă mai avea ghimpele în ea. „Dacă totuși nu-i Frăsina?” 

Diavolul folosea tot felul de vicleșuguri când voia să piardă pe cineva, 
iar cum îl ştia pe el ce durere suferise, să nu fi luat înfățișarea fetei, ca să-l 
ademenească. Se gândi că atunci când o va strânge în braţe avea să-i facă pe 
spinarea semnul crucii, și negreşit s-ar fi prefăcut în pulbere, dacă era 
necuratul. 

Jupâniţa se ivi în cele din urmă, având paie şi spice în plete şi 
înfășurată în cămășile flăcăilor. De-abia acuma ar fi putut să-i bage în 
sperieți, aducând mai curând a strigoi decât a făptură omenească. Hrizea 
însă se repezi la ea și o îmbrăţișa cu sete, uitând a mai face semnul sfânt. 
Dădu s-o sărute, dar Frăsina îl opri, făcându-se ca para focului: 

— Ba, neicuţă! Nu-i frumos, de faţă cu toată lumea. 

— Acum bag mâna în foc că tu ești, fiindcă nici dracul nu s-ar rușina 
atâta ca tine. Puicuţa mea, trăieşti? 


Și fără să mai ţină seama de împotrivirea fetei o acoperi de sărutări, 
după care o așeză ușurel pe un așternut din snopi, spre a se odihni peste 
noapte. 

— Muream şi eu fără de tine, o mângâie tânărul pe obraz. Ce fericire 
că ai scăpat teafără! 

— Dar bietul tăicuţa... suspină ea și-i dădură lacrimile. Nici de frate- 
meu şi nici de măicuţa nu mai am știre, căci au rămas la tătari. 

— Am să-i caut şi am să-i răscumpăr, făgădui Hrizea. Să ştiu de bine 
că-mi vând toată averea, ţi-i scot din robie, numai tu să fii mulţumită. Pe 
jupân Cârstea... l-om îngropa creştinește şi-ţi jur că am să-l răzbun. Hai, nu 
mai fi întristată. Mai bine povesteşte-ne cum s-a întâmplat nenorocirea şi 
cum de ai izbutit să fugi. 

— Apăi, cum să fie? începu ea cu glas domol. Bănuiesc să fi aflat ce s- 
a petrecut la curte şi cum l-au răpus pe tata? 

Hrizea încuviinţă din cap. 

— Eu am căzut în arcan și tătarul m-a legat laolaltă cu ceilalți prinși, 
bărbaţi, femei, copii, în urma unei căruţe. Merserăm noi aşa, ca vitele, până 
ce ne pomenirăm opriţi în vatra unui sat pârjolit şi atunci tătarul veni spre 
mine, îmi apucă pletele şi mă sili să-mi întorc faţa către un mârzac de-al lor, 
care era călare şi se rânjea privindu-mă. 

— Nemermicul! scrâşni Hrizea. Dacă dau peste el îl sfârtec bucățele. 

— N-ai să mai poţi, neicuţă, zâmbi fata, după care îşi depănă povestea 
mai departe. Când s-a înserat, tătarul m-a târât la o altă căruță, unde era 
mârzacul, care-i întinse o pungă cu bani. 

— Te-a cumpărat. 

— Întocmai, dar nu ştia el pe ce dăduse banii. 

— Nu cumva a căutat să... 

— Stai să vezi! Mai întâi a sfâşiat totul de pe mine, lăsându-mă așa 
cum mă găsirăți voi, și mă izbi de pământ. Norocul fu că, dezbrăcându-se, 
hangerul lui se nimeri drept lângă mâna mea, iar când dete să mă 
îmbrăţișeze i l-am înfipt în gâtlej. Nici nu credeam să fie atât de ascuţit, 
fiindcă mai că i-am retezat grumazul. 

— Dădușşi cu sete... Dar bine făcuși! încuviință Hrizea. 

— Mai mult de spaimă am făcut ce-am făcut, dar se cheamă moarte de 
om şi-i păcat, neicuţă. 

— Lifta păgână nu-i făptura lui Dumnezeu, sări unul. 


— Ucigându-l ai făcut o faptă bună, plăcută celui de sus, o încredința 
altul. 

— Aşa o fi! răspunse cam descumpănită Frăsina. Tânărul boier îi dădu 
răgaz să mai răsufle, dar după câteva clipe de tăcere o întrebă iarăși: 

— Cum de n-au sărit şi ceilalți tătari, când au dat de leș?! 

— Asta nu mai pot şti, fiindcă, aşa cum eram, goală și mânjită de 
sângele spurcatului, am rupt-o la fugă în noapte și am alergat încotro am 
văzut cu ochii. Nu m-am oprit decât când am căzut într-o băltoacă şi atunci 
am încercat a mă mai spăla cât de cât, după care, răcorită şi cu puteri noi, 
am zbughit-o mai departe. Spre ziuă ajunsei printre căpiţele astea și, cum nu 
mai puteam umbla despuiată, m-am adăpostit într-una din ele și aşa dădurăţi 
voi peste mine. 

— Sărăcuţa de tine! o mângâie iar Hrizea înduioșat. Şi noi, proștii, cât 
pe ce să te pârjolim de spaimă. Ţi-o fi şi foame, dar nu avem nimic altceva 
decât spice de grâu. lartă-mă că am fost așa de nătâng. 

Curând unul câte unul căzură frânți de nesomn, iar când s-au deșteptat 
cei dintâi undeva în depărtare se auzeau cocoșii, ceea ce însemna că mai 
erau sate rămase neatinse de jaful tătăresc. 

În timpul somnului fata se mai răsucise, lăsând să-i scape la iveală un 
sân frumos şi rotund, ca un măr pârguit. Zărindu-l, printre gene, tânărul 
Hrizea tresări. Prinse cu grijă marginea unei cămăși și îl acoperi de parcă s- 
ar fi temut să nu-l atingă, apoi se aplecă asupra ei şi-i sărută pleoapele. 

— Rău îmi pare că te trezesc, îi șopti el drăgăstos, dar va trebui s-o 
pornim la drum cât mai pe răcoare și mai avem o postată zdravănă până la 
Bogdanei. 

— Nu la Cormnăţeni”?! se miră fata, încă buimăcită. 

— Din păcate acolo n-a mai rămas decât spuza de pe vatră, aşa că o 
vreme vei sta cu noi. Şi de ce să nu chemăm și un popă, ca să rămânem 
împreună pe vecie? 

Frăsina se rușină şi nu răspunse. Nunta lor fusese hotărâtă, dar până 
atunci nu se cuvenea să locuiască sub acelaşi acoperiș. Apoi nici nu se 
cădea să nuntească mai înainte de a trece anul de la înmormântarea tatălui 
său. Tânărul îi dădu dreptate, cu toată ciuda că trebuia să mai aştepte un an, 
dar îi adăugă: 

— Oricum vei fi silită să rămâi la mine, căci tu nu mai ai unde să te 
adăpostești. Pentru ce să stai printre străini, şi nu la viitoarea ta gospodărie? 
Lasă lumea să zică ce-o vrea! 


Aşa crezuse Hrizea, mai cu seamă după ce-l îngropară pe jupân 
Cârstea şi când nu se mai află nici o veste despre mama și fratele fetei, 
căzuţi în robia tătărească. lată însă că pe la Sânpetru veni pitarul Sava 
Cuştireanul, frate cu mama Frăsinei, care scosese carte de la divan că se 
făcuse epitropul fetei. 

Asta nu i-a pus pe gânduri și unchiul a fost primit cu toată cinstea la 
conacul din Bogdanei, dar curând își dădură seama că era un bătrân hapsân 
și lacom de avere, cu care nu te puteai înțelege. Își dădu gândurile pe faţă, 
spunând că are şi el un flăcău, cam tomnatec, şi că nu i-ar displace nepoata 
ca noră, mai cu seamă că în acest fel ar fi strâns laolaltă și Cornăţenii și 
celelalte trupuri de moșie, rămânând tot în familie. 

Vorbele bătrânului căzură ca un trăsnet, tocmai când se aflau cu toţii la 
un ospăț dat în cinstea lui și musafirul golise mai multe pocale cu vin. 

— Dar eu trebuie să mă mărit cu Hrizea, unchiule, se împotrivi 
Frăsina. Lui i-am fost sortită de răposatul taica. 

— Eheei! Asta a fost, dar de acuma eu ţi-s tată! Eu hotărăsc pentru 
tine. 

Lui Hrizea îi venea să-l azvârle în ogradă şi să asmută câinii asupra 
ghiujului, dar maică-sa îl potoli. 

— Are carte de la divanul domnesc, fiul mamii, şi nu-i bine să te pui 
cu stăpânirea. 

— Dar cum e cu putință, mamă?! se înfierbântă el. Părinţii ei mi-au 
hărăzit-o mie și chiar şi fata mă vrea. Ca să nu mai spun că eu am scăpat-o, 
mai mult moartă, când toţi o ştiau roabă la tătari. 

Îl duseră pe beţivan la culcare cât se putu de iute, căci de mai rămânea 
acolo, nu se ştie dacă nu şi-ar fi călcat pe inimă Hrizea şi l-ar fi pălit în 
moalele capului, cât îi era el de oaspete. 

Totuşi a doua zi pitarul Savu porunci să-i fie trasă carâta la scară și îşi 
aburcă nepoata mai mult cu sila. Plângea sărmana, de-i sărea cămașa de pe 
ea, în vreme ce unchi-său zise parcă batjocoritor: 

— Apăi, rămâneţi cu sănătate, boieri dumneavoastră și cinstite gazde, 
iar de nu vi-i cu supărare, pe primăvara ce vine vă poftesc la nuntă. Mare 
mulțămită pentru găzduire! 

— Să nu te măriţi, Frăsino, auzi?! răcni deodată Hrizea. Am să vin eu 
să te scap! Te scap! Ai auzit? 

Se înțelege că-l auzise, dar nu-i putu răspunde fiindcă plânsul îi 
înecase glasul. O rază de lumină îi pătrunse însă în suflet când se gândi că 


Hrizea se ţinea întotdeauna de făgăduiala dată. Dar nu mai apucă să vadă 
cum tânărul se și repezi în şaua calului, cu toată împotrivirea mamei. 

— Trebuie s-o aduc înapoi, măicuţă, să ştiu de bine că voi fi nevoit să-i 
crap capul pitarului! îi strigase el în vijelia plecării. 

Dar norul de praf stârnit de roțile butcei era de acum departe şi tânărul 
îi ajunse din urmă chiar când cele două porţi mari de la conac i se închideau 
în nas. Să intre cu sila nici chip, mai ales că era de unul singur, așa că 
rămase o vreme cu ochii înlăcrimaţi în faţa zăvorului ce-i tăia calea, apoi 
luă abătut drumul spre Târgoviște, căci la Bogdanei nu-l mai trăgea aţa. 

Se gândea să se înfățișeze măriei-sale Radu-vodă Mihnea, cerşindu-și 
dreptatea, dar paşii îl duseră fără voia lui la casele boierului Filipescu, 
dumnealui fiindu-i și ceva neam după tată. Ar fi poftit a se sfătui cu boierul 
cel tânăr, Pană, care era cu numai câțiva ani mai în vârstă decât el și îi 
fusese bun prieten în copilărie. 

Fu primit cu înţelegere de către amândoi şi bătrânul, auzind despre ce 
era vorba, îi spuse zâmbind în barbă: 

— Las-o încolo, măi Hrizeo, că fete sunt cât lumea! 

— Dar Frăsina mea e una în toată suflarea omenească? protestă 
îndrăgostitul. 

— Eheei! Tinerețe, tinereţe... Am priceput cum vine socoteala. 

— Trebuie să facem ceva, tată, se băgă și Pană. Nu ne-om lăsa noi 
vărul la ananghie. 

— Bine, fiule, dar cum? 

— Deocamdată să rămâie o vreme în casa noastră, până om vedea ce 
se poate face la divan, că doar lui îi fusese făgăduită fata și toată lumea o 
ştie. Iar dacă nu izbutim... o furăm! 

Și astfel prietenia de altădată fu înnodată din nou între cei doi tineri, 
Hrizea rămânând să ierneze la neamurile lui în Târgovişte, dar şi pe la 
moşia lor de la Filipeşti. Acolo mergeau împreună la vânătoare, iar când s-a 
aşternut zăpada peste coclauri s-au înapoiat în cetatea de scaun, unde 
aflaseră că se trăsese şi pitarul Sava cu feciorul și nepoata. 

În răstimp, boierul Pană ajunsese şi la măria-sa. Acesta i-a cerut să 
facă proba cu martori ai răposatului, însă din nefericire nici un om din 
Cornăţeni nu mai era în viaţă. Îi părea rău voievodului, dar legea ţării 
trebuia ţinută şi voinţa epitropului era sfânta, după toate pravilele. 

— De-aş fi eu domn, vere Pană, multe rânduieli aş mai schimba în ţara 
asta! scrâşni Hrizea când ieşi din palat. 


— Lasă, nu te amări, că mai avem cea de-a doua cale. După cum știi, 
eu am fost în casa pitarului, ba am izbutit chiar să-i strecor Frăsinei vreo 
două vorbe şi ea a încuviinţat totul. 

— Ai făcut tu asta?! 

— Vezi-bine! Ghiujul nu mă poate bănui, iar tontălăul de fiu-său mai 
că s-ar bucura să îmbătrânească burlac, fiindcă Frăsina îl sperie în fel și 
chip. 

— Poate îl tragem și pe el de partea noastră... 

— De, ştiu eu? E cam încurcat cu o târfă de prin Stambul ce-și face 
veacul aici, în Târgovişte, ba gurile rele mai spun că pruncul ce-l are 
turcoaica ar fi al lui şi asta îl cam scoate din sărite pe taică-său, aşa că-l ţine 
din scurt. 

Spusele boierului Pană Filipescu erau adevărate și pitarul știa despre 
toate umbletele fiului său. De aceea îi dădea zor cu pregătirile de nuntă, 
nevrând să mai ţină seama de anul de doliu al miresei. Primăvara venise, iar 
a doua zi de lăsata secului bătrânul își pofti odrasla ca să limpezească 
lucrurile. 

— Ce s-a întâmplat? îl întrebă tânărul, frecându-și ochii urduroși de 
somn. 

— lacă, te poftii spre a-ţi spune să-ţi bagi minţile-n cap, că nu mai ai 
mult și devii şi tu om în rând cu lumea. 

— Da” ce? Așa nu-s? 

— Vezi-bine că nu! Te ţii cu nepricopsita aia de turcoaică, ptiu, bătu-o- 
ar crucea! 

— Mai întâi că-i creştină botezată, şi mai apoi să ştii că-i grecoaică şi 
eu n-am treabă ce zic alţii. 

— Vuieşte târgu! Eu îţi aduc mireasă curată, frumoasă, bogată şi de 
neam, iar tu umbli teleleu cu haimanalele, ţinându-te de chiolhanuri pe la 
destrăbălata aia. 

— Tăicuţă dragă, îți spusei doar că nu-s de însurat... 

— Auzi-colo, neobrăzatul! Nici nu mai ţin minte de când a trecut peste 
cele treizeci de primăveri şi el tot holtei tânăr se ţine. Ai ajuns de râsul 
mahalalei! 

— Nu-mi pasă! 

— Ba să-ţi pese, fiule, că dacă nu asculţi n-ai să mai capeţi un ban. Te 
voi dezmoşteni, să ştii asta. 


Auzind ameninţarea, Mitrea o lăsă mai moale. Se ţinuse băţos o vreme, 
fiindcă așa îl povăţuise ţiitoarea lui, dar văzând că-l înfuriase rău pe bătrân 
încercă și cu binișorul, îndulcindu-și vocea: 

— Tăicuţă, lasă barem să se împlinească anul de la moartea socrilor 
mei și pe urmă om nunti, după cum ţi-a fi voia. Zău așa! Putem fi de râsul 
lumii dacă nu păstrăm datina... 

— Dragul tatii, una e să te râdă de prost şi alta de necaz și ciudă pe 
tine că ai nimerit-o bine. Fata asta, care-i şi mai îndărătnică decât tine, este 
în stare să fugă într-o bună zi şi să se tăvălească în cea dintâi căpiță de fân 
întâlnită în cale cu feciorul lui Dumitrașco, numai să ne dea cinstea pe 
ruşine. Cât crezi că o mai pot ţine? Mi se face inima cât un purice, dacă n-o 
zăresc o vreme. 

— Bine, tăicuţă, îţi voi face voia, dar după duminica Tomii, că am 
intrat în postu-mare și-i păcat să facem nuntă. Atunci n-oi zice ba, dar până 
o fi ziua aceea... rogu-te mai dă-mi câţiva gologani, ca să am şi eu de 
cheltuială cu flăcăii. 

— Ba s-o mai slăbeşti cu ei și să mai stai și pe acasă... 

— Bine, bine! Fie cum ti-i placul! Dacă pofteşti mă duc s-o pup pe 
Frăsina! 

— De-ai avea mai multă minte, ai face şi tu ceva cu cap... ridicându-i 
fustele, ca să nu mai am eu grijă să-i păzesc fetia. 

— Ce atâta zor? După nuntă le-o ridica ea singură. Unde mai pui că 
acuma-i post, şi doar îți spusei că-i păcat! 

— Da” la păgână nu mai eşti aşa smerit, ticălosule! se înfurie din nou 
bătrânul. 

— Lasă, tăicuţă, că aşa voi face precum mă povăţuiești, dar să ştii că 
n-am să te chem de martor. Adă banii și dă-mi timp să fac şi eu ceva 
cumpărături ca s-o ademenesc, aşa că fii mai darnic. 

Au mai urmat şi alte certuri între tată și fecior, din care mai 
întotdeauna Mitrea storcea câţiva bănişori, căci era risipitor pe măsura 
zgârceniei bătrânului. 

Într-o zi se duce la Frăsina în odaie şi-i dădu o basma de cașmir, pe 
care fata nu vru nicicum s-o primească, dar el îi zise: 

— Draga mea verișoară, ai auzit şi tu că trebuie să-mi fii nevestică. 
Gândește-te că de nu vrei s-o primeşti, ca dar de la mine, mărinimosul meu 
tată nu-mi mai dă un sfanţ. Ai vrea tu să ai un soţ îndatorat prin vecini? 
Spune drept! 


— Nu te vreau în nici un fel! îl repezi Frăsina. Am spus limpede că nu 
mă voi mărita decât cu Hrizea. Dacă nu mă lăsaţi, ori dau foc casei, ori îmi 
pun juvăţul de gât. 

— Mă, că aprigă mai ești, zâmbi Mitrea. Da” pe mine mă întrebași 
dacă mi-i pe plac asemenea femeie dârză ca tine? Tu ştii foarte bine, fiindcă 
ţi-am spus, că mi-i dragă Lopi a mea, dar ce vrei să fac? Cât o mai trăi 
taică-meu, nu am nici un ban. 

Se opri o clipă, și un gând șăgalnic îi dete prin minte: 

— Iacă, îţi spun numai ţie, și nu care cumva să mă dai de gol. Să ştii că 
eu îs şi cununat cu Lopi, că doar am un copil cu ea. 

Frăsinei îi venea să-i sară de gât la auzul unei astfel de vești. 

— Ar fi bine să-i spunem unchiului, ca să... 

— Doamne fereşte! Ce, eşti proastă? Pe mine m-ar dezmoşteni, iar ţie 
îţi găseşte el alt mire, că după Hrizea nu te dă nicicum. 

— Păi, atunci ce-i de făcut? Nu cumva te însori şi cu mine, că doar nu 
eşti turc? 

— lată ce zic eu. Mai întâi, să primeşti acest dar și să-mi mulțumeșşti 
de faţă cu taica. Ba chiar poţi să mai ceri câte ceva, însă tot atunci şi nu pe 
urmă, că n-am de unde îţi da. Pricepi? 

— Înî! încuviinţă ea şi apucă năframa. 

— Aşa da! Şi dacă eşti înțelegătoare şi te prefaci că mă vrei, eu îi dau 
ştire lui Hrizea să facă ce-o şti şi să te fure, chiar și în ziua nunții. 

— Vere dragă! îi sări ea de gât şi-l sărută pe obraz. 

— Ce păcat că nu ne văzu taica, râse el. 

— Am s-o fac și în faţa lui. 

— Ba nu, că m-oi îndrăgosti de tine şi de află grecoaica, mă opăreşte. 

— Bine! 'Te-oi lăsa în pace. Dar când dai de Hrizea? 

— Ei, şi tu! Când l-oi găsi. Acu n-o fi foc de-i mai rămâne la noi o 
vreme, nu vezi că încă-i frig afară? Unde să te duci cu el, că acasă vă dă de 
urmă bătrânul. 

Tânărul Cuştireanu o sărută pe frunte și Frăsina îşi zise în sine că văru- 
său nu era deloc tontălău, după cum îi mersese vestea. Legară astfel 
prietenie frățească şi jurământ de într-ajutorare unul față de altul. 

Această schimbare a fetei umplu de zel inima pitarului. Cu toate că 
mai erau în postul cel mare, porunci slugilor să facă pregătiri de nuntă. 
Cerinţele de bani ale feciorului erau din ce în ce mai dese, dar bătrânul își 
descheie mai larg ca niciodată baierele pungii. Nu se îndoia câtuși de puţin 


că toată cheltuiala o făcea pentru daruri miresei, aşa că tot în casă aveau să 
rămână, îşi spunea dumnealui, pitarul, când bănişorii i se scurgeau printre 
degete. Oricum avea el să-i tragă din averea fetei, după ce s-o mărita, drept 
care îşi ţinea cu grijă socotelile la catastif. 

Pe de altă parte lui Mitrea începu a-i place fata, și din pricina asta nu 
se prea dădea dus să-l caute pe Hrizea, după cum le fusese înțelegerea. 
Acesta însă se tot perpelea, cu toate poveţele vărului său Pană, să mai aibă 
răbdare. 

— Să ştii, vere, îi spuse el într-o zi, că eu o vreau pe Frăsina înainte, şi 
nu după cununia lor. Mai bine ai face cumva s-o scoţi în poartă și mă jur că- 
n văzul tuturor o salt în șa. Nu-mi pasă de nimeni și de nimic. 

— Uite, nu vrusei a-ţi spune, dar eu vorbii cu boierul Ghinea 
Brătășanu să vă adăpostească la conacul lui de pe malul Oltului, în 
Romanați. Nu are să-i dea prin cap ghiujului să vă caute tocmai acolo, dar 
trebuie să facem totul cu judecată. Mai stai puţin! 

Nici Frăsina nu era prea liniștită, măcar că Mitrea se jura pe toţi sfinții 
că vorbise cu Hrizea. Ea ar fi vrut să-l vadă venind călare pe un armăsar alb 
şi s-o scoată din nesuferita tovărăşie a neamurilor ei. Se ţinu scai de tânăr 
să-i aducă iubitul, măcar pe furiș, numai să poată sta de vorbă cu el. 

Ca să scape de gura ei, acesta îi spuse că în nu mai târziu de două zile 
aveau să se îmbrăţişeze în livada lor, dar totodată năimi niște haidamaci ca 
să-l cotonogească pe Hrizea. Așa se și petrecu, a doua zi pe seară, când 
nefericitul se întorcea la casele boierului Filipescu, nu departe de biserica 
Stelea, a mâncat o bătaie soră cu moartea, măcar că și el schilodise pe vreo 
câţiva dintre bătăușşi, dar a trebuit să zacă la pat o săptămână încheiată. 
Chinurile iadului i s-ar fi părut mai uşoare, după cum se mistuia el de dorul 
fetei şi de neliniștea că avea să se mărite. Se hotărâse chiar să pună foc la 
casa pitarului, numai să-şi scoată iubita de acolo. 

Îşi mărturisi gândul vărului său, dar acesta zâmbi: 

— Nu mai trebuie! Mâine are să fie nunta, căci în timp ce tu zăceai au 
fost şi peţitorii, măcar că fata-i orfană. Ba s-a mai ţinut și o petrecere a 
călăreților, numai că nu s-au schimbat inelele de logodnă, că Frăsina cică şi 
l-ar fi pierdut chiar atunci. Au și încuviințarea lui Vodă. Chiar și eu sunt 
poftit la ospăț. 

Hrizea păru a nu înţelege ce-i îndruga văru-său Pană, apoi deodată se 
învineţi de furie și-l apucă de gât. 

— Iudo! Nemernicule! Te-am socotit prieten și tu m-ai vândut, câine! 


Fiind slăbit după boală, Hrizea nu izbuti să-i facă nici un rău tânărului 
boier şi acesta izbuti să se scape cu ușurință, fără a se mânia. Ba chiar se 
puse pe râs. 

— Aşa-i foarte bine. Nimeni nu va putea să zică de noi că am fost 
înţeleşi de mai înainte. 

— Ce vrei să spui? se miră Hrizea. 

— Tu mă vei sudui faţă de toată lumea că m-am dus la nuntă, dar ai să 
te urci în caleaşca lui Brătășanu, care a venit anume în Târgovişte. Vezi să 
te îmbraci ca ginerică şi să faci după cum îţi spun, că altminteri rămâi holtei 
pe vecie. 

— S-aud! 

— Cunoşti bisericuţa aia de sub dealul Gruiului? 

— Da! 

— Fi bine, acolo aveţi să mergeţi împreună, tu cu nașul... 

— Naşul?! 

— Ei, da! Am spus bine! Adică boierul Ghinea Brătășanu are să vă 
cunune, acolo, la popa Vasile. Mai întâi însă veţi da o roată prin tot târgul să 
vă vadă lumea, ba să vă opriţi și la biserica domnească, și după aia plecaţi 
unde v-am spus. 

— Şi dacă ne ducem la casa pitarului, s-o iau pe Frăsina de sub 
nasul... 

— Poate rămâi fără nas! Toată lumea te va vedea că ai furat mireasa 
altuia, apoi măria-sa va trimite seimenii după tine și... 

— Atunci, spune cum!? 

— Păi, îţi spusei! Eu stau la nuntă, dar alţii, necunoscuţi, o să fure fata 
şi nimeni n-are să știe că sunt oameni năimiţi de mine. Tu n-ai nici un 
amestec, eu nu... 

— Faci tu asta pentru mine? 

— Vezi-bine! şi Pană îl îmbrăţișă, bătându-l pe umăr. 

A doua zi, îndată după ce se despărţiră, Hrizea se pomeni cu o caleașca 
la poartă şi în ea un boier, căruia îi sărută mâna, câtă vreme avea să-i fie 
nașul. 

— Dar nașa? întrebă tânărul cam descumpănit. 

— Trecem s-o luăm și pe ea. Nu era s-o aduc pe ulițele astea cu 
hârtoape, că doar s-a gătit anume, îi răspunse boierul Ghinea zâmbind în 
barbă. 


La curtea pitarului Cuştireanu se încinsese chiolhanul încă din joia de 
după duminica Tomii, şi întreg conacul era împodobit de sărbătoare. Mitrea 
fusese trimis din sat, potrivit datinii din străbuni, căci nu se cădea să stea 
sub același acoperiş cu mireasa. Fata fiind orfană, pitarul se dăduse ca neam 
din partea ei și epitrop, aşa că la el a trebuit să vie starostele să-i ceară 
„Ciuta? pe care „stăpânul” lui o întâlnise la vânătoare. După cum era 
obiceiul, fu adusă mai întâi o babă boită și acoperită la înfățișare, spre hazul 
celor din jur, dar când să aducă şi adevărata „ciută”, ia-o de unde nu-i! 

Pitarul sări ca ars, şi cu mare greutate dădu peste ea într-un iatac mai 
dosnic. Avea ochii roșii de plâns, dar în mână ţinea un cuţitoi cât toate 
zilele, amenințând că se va străpunge dacă ar cuteza să se apropie de ea. 

— Asta-mi mai trebuia! se tângui bătrânul. Spune ălora să plece! se 
răsti el spre o slujnică din apropiere. Facem nuntă fără farafastâcuri. Să vină 
Mitrea să-și ia mireasa! 

Așteptară o vreme până ce fu adus ginerică, dar nici cu el nu putură 
urni fata din loc, încât praful s-ar fi ales de întreaga nuntă dacă nu s-ar fi 
aflat acolo și boierul Pană Filipescu. Acesta se legă s-o facă pe îndărătnica 
Frăsina să se ducă la biserică, iar după aceea n-avea decât s-o strunească 
bărbatu-său. Într-adevăr, ce-i şopti, ce-i boşcorodi el pe la ureche, însă 
deodată faţa fetei se lumină și, aruncând cuţitoiul, începu a se împodobi 
mireasă. Mult se minunară de puterea tânărului Filipescu, dar nimeni nu ştia 
că acesta o povăţuise să iasă din casă spre a putea fi furată pe drum de către 
oamenii lui Hrizea. 

Druştele o urcară într-o căruță acoperită cu velințe și scoarțe scumpe, 
dar nu puseseră și zestrea, după cum s-ar fi cuvenit, căci mireasa avea să se 
întoarcă de la biserică tot în același loc. Altă ciudățenie a mai fost aceea că 
țiganii lăutari hăuleau cât puteau „taci mireasă nu mai plânge”, dar aceasta 
era toată numai voie-bună, spre uimirea tuturora. Ea şi-l închipuia pe 
Hrizea, cum avea să se năpustească asupra alaiului, cu armăsarul cel ca 
neaua, s-o apuce strâns de mijloc şi s-o ridice lângă el în șa, lăsând pe toţi 
nuntașii cu gura căscată. 

Câţiva slujitori boiereşti începură a da din sâneţe, iar boier Pană îi 
îndemna să tragă într-una, anume ca să isprăvească iarba de puşcă, ceea ce 
se și întâmplă când se pomeniră cu o ceată de tâlhari mascaţi sărind asupra 
căruţei miresei. Frăsina doar că nu se aruncă în brațele răpitorului, pe care-l 
credea a fi Hrizea, cu toate că era pe un cal negru ca pana corbului, și nu 
alb, după cum îl închipuise ea. 


— Sări, Mitreo, că-ţi fură mireasa! răcni deznădăjduit pitarul. 

Acesta însă privi la atacatori și, văzându-i înarmaţi până-n dinţi şi puși 
pe faptă, se lăsă păgubaș. Bănui el că trebuia să fie ceva pus la cale de 
Hrizea, dar îndată socoti că ar putea să-i ceară acestuia o groază de parale 
drept despăgubire. Tăcu, deci, iar gândul îi fugi la nurlia Lopi, cu care avea 
să rămână. 

Curând Frăsina îşi dădu seama că cel ce-o ţinea în braţe nu era Hrizea 
şi începu a se zbate și a răcni ca din gură de șarpe. Flăcăul însă o strânse 
zdravăn lângă el și izbuti totuși să-i strecoare la ureche: 

— Taci, că Hrizea m-a trimis! 

Atunci băgă și ea de seamă că boierul Pană Filipescu, cică pornit în 
urmărirea lotrilor, nu se prea îndemna să-i ajungă, măcar că ar fi putut. Îi 
urmări aşa până ieşiră din Cuștini, apoi când ajunseră în dreptul unei 
bisericuțe pricăjite, pitită sub un deal, li se alătură. 

— Ce înseamnă asta? îi ceru socoteală fata, când fu lăsată la pământ. 
Așa ne fuse vorba? 

— Pas de intră şi ai să vezi! răspunse zâmbind boierul, împingând-o 
ușurel în lăcaşul Domnului. 

În faţa altarului se afla un preot bătrân în odăjdii, citind şoptit dintr-un 
ceaslov deasupra unui tânăr îngenuncheat sub patrafir. Părea a fi îmbrăcat 
mire și un fior o străbătu pe biata Frăsina. Mai văzu apoi feţele binevoitoare 
ale unui boier străin cu nevasta, căci ea nu-l cunoştea pe Ghinea Brătășanu, 
iar când aceștia o împinseră ușurel lângă bărbatul îngenuncheat, nu mai ştia 
pe ce lume se află. Cu coada ochiului îl zări pe Hrizea și se linişti ca prin 
farmec. 

Ce-a mai urmat a fost ca într-o visare. S-au învârtit în cerc cu nașii şi 
cu bunul boier Pană, în vreme ce preotul psalmodia pe nas „Isaiia 
dănțuiește”, simţea coroana cununiilor pe frunte şi era fericită. 

Slujba o dată isprăvită, „lotrii”, care fuseseră şi ei de faţă, își căpătară 
plata şi se îndepărtară în galopul cailor. Atunci Hrizea își luă mireasa în 
braţe şi o urcă într-o butcă ce aştepta lângă cea a boierului Brătăşanu. Nici 
nu și-au dat seama când au pornit-o la drum către moșia acestuia și nici 
când și-au luat rămas bun de la boierul Pană. Ei trăiau acum pe alte 
tărâmuri. 

— Să ştii, neicuţă, că-mi plac și caii negri, șopti ea mângâindu-i 
obrazul. 


— Și mie, răspunse el, fără să știe de închipuirea Frăsinei. Numai de- 
am ajunge cât mai degrabă la Brătășani... 

— Te voi urma oriunde, până ce-oi mai avea zile! suspină ea şi buzele 
li se împreunară într-un sărut îndelungat. 

CUM POŢI SĂ AJUNGI OȘTEAN 


ÎNTÂRZIATĂ O VREME PE VALEA MUREŞULUI, vara își revărsa 
căldura asupra leneșei ape ce şerpuia pe lângă castelul contelui Teleki. Nici 
chiar pe dealurile care străjuiau de o parte şi de cealaltă a bătrânului râu, 
nimic nu prevestea apropierea toamnei. Cei câţiva norișori ce pluteau în 
jurul Pietrei Craivei ori pâcla ce se înălța deasupra Cheilor Tătarului nu 
puteau îngrijora pe harmicii locuitori ai acestor meleaguri. Berzele însă, 
tinere și bătrâne, nelăsându-se amăgite de înșelătoarea căldură, se roteau în 
albăstrimea cerului, pregătindu-se de plecare. 

Întorcându-se spre casă, Florea Nicoară din Ciunga se abătu pe lângă 
stâncile de sare ce străjuiau gurile de ocnă de la Uioara, multe dintre ele 
părăsite din pricina vechimii. De acolo se scotea preţioasa pulbere încă din 
vremuri de demult, și din astă pricină se adânciseră şi fuseseră lăsate în 
plata domnului. Mai lesne era de săpat alte puțuri, căci oriunde dădeai cu 
hârleţul găseai același lucru, din belșug. De fapt nu era calea obişnuită a 
localnicilor, dar tânărul simţea o mare plăcere ori de câte ori avea prilejul să 
se minuneze de tăria stâncilor, care nu se topeau decât cu greu sub biciuirea 
ploilor și suflarea cea aspră a vântului. 

Nu departe de acolo, cocoţat pe un pinten de deal, se afla castelul 
grofului Teleki, al cărui stăpân își găsise hodina cea veșnică tot pe o coastă, 
dar neştiută decât de puţini oameni și de unde nu mai auzea clipocitul 
Mureşului pe la poalele colinei, cum fusese acasă. Nimeni n-a mai întrebat 
de cel ce trebuia să se însoare cu grofoaica de la Micoșlaca, și nici chiar 
neamurile contelui. Cât despre baroana Tulia Mikeş, se aflase că 
„bolunzise”, fără a cunoaşte careva pricina. Fuseseră chemate cele mai 
iscusite babe vrăjitoare, ba şi doftori vestiți din ţara nemţească, dar 
zadarnic. Când ţi-era lumea mai dragă, tânăra baroană cădea în genunchi și 
cerea iertare de la cineva nevăzut. De aici și zvonul cum ea ar fi aceea care 
i-ar fi făcut felul viitorului ei soţ, dar Florea ştia bine că nu era adevărat ce 
se spunea. Alta era pricina! 

Nici despre contesa Rozsnyai de la Galda, prietena cea bună a 
Mikeșoaiei nu se mai auzise nimic de la o bucată de vreme. Parcă ar fi 
înghiţit-o pământul! Unii ziceau că s-ar fi pripăşit pe undeva prin părțile 


asfinţitului, alţii că au și văzut-o prin Stambul ori cine mai ştie pe unde, şi 
de astă-dată nici tânărul ciungan nu putea pricepe ce să se fi petrecut cu 
dânsa. 

Aceste amintiri îi răscoleau lui Florea dorințe neîmplinite, mai cu 
seamă de când se întorsese acasă Amosie, fratele său mai mare. Îl asculta 
ceasuri întregi povestind despre nemaipomenitele întâmplări prin care 
trecuse, şi ardea de nerăbdare să-i calce pe urme. Tare îi mai părea rău că 
nu-i însoţise pe Marcu şi Mihai în oastea lui Gaşpar-vodă. Pe atunci nu se 
auzise de acest voievod, dar acuma se știa pretutindeni că domnul Moldovei 
chemase pe toți românii, din întreaga ţară, la înfruntarea cu păgânii. 

Trecuse amiaza de vreo două ceasuri când se avântase feciorul printre 
puţurile ocnelor. Mergea agale, lăsându-se mângâiat de razele molcome ale 
soarelui, iar cu glas scăzut lălăia un cântec știut numai de el și nu se 
îndemna deloc să ajungă prea devreme acasă, căci tare-i mai plăcea 
răcoarea locului acestuia, pe unde se simţea boarea de beci umed ce venea 
din măruntaiele pământului. De obicei mai dădeai peste câte un băieș ori 
vreo muiere venită cu mâncare în straiță după omul ei ce trudea din greu, 
dar azi, fiind duminică, nimeni nu lucra și liniştea se înscăunase 
pretutindeni. Trecând pe lângă o groapă, deodată i se păru că aude vaiete 
omeneşti. „Nu cumva să fi căzut careva și să-și fi rupt ciolanele...” gândi 
îngrijorat Florea. Îi veniră însă în minte poveştile copilăriei, căci nu era ţânc 
de pe valea aceea să nu fi fost speriat că dacă s-ar fi avântat pe la streii de 
sare avea să dea peste gurile iadului. Oameni în toată firea și se jurau, nu o 
dată, că văzuseră cu ochii lor draci jucând în lumina lunii. Fiind bărbat în 
toată puterea, ciunganul s-ar fi luat la trântă cu însuși Scaraoțki, dacă ar fi 
trebuit, mai ales ziua în amiaza-mare, dar o temere oarecare simţi prin 
inimă, aşa că se apropie cu băgare de seamă. Se vedea cât-colo că era un puț 
părăsit de ani de zile, fiindcă bălăriile îi năpădiseră intrarea, dar cum unele 
erau rupte proaspăt, nu mai încăpea îndoială că cineva căzuse acolo. 

— Eşti careva înăuntru? strigă el la gura gropii, punând mâinile pâlnie 
la gură. 

De astă-dată nu se mai putea înșela. Auzise deslușit gemete înăbușite, 
ce răzbeau până la el. 

— Eşti rănit? Ai căzut? Răspunde, omule! 

Din nou aceleași tânguiri, de parcă ar fi avut căluș la gură, ori era 
vreun mut din născare. Florea se ridică, uitându-se primprejur, doar de-ar 
vedea pe careva să-i sară în ajutor. Era lesne să te fi prăvălit în puț, căci 


buruienile  acoperiseră groapa, prefăcând-o într-o capcană pentru 
neprevăzători. Steiurile de sare, de asemenea, ar fi încurcat pe un 
necunoscător al locurilor. 

Deodată i se păru că zăreşte o umbră omenească ce parcă s-ar fi pitit 
după o stâncă, şi Florea îi strigă: 

— Hei, om bun! Hai o ţâră-ncoace. 

Nu-i răspunse nimeni și nu se mai îndoi că nu fusese decât o nălucire, 
dar pentru cel de jos trebuia să facă ceva. Rupse mai întâi toate buruienile 
ce împrejmuiau gura gropii şi cu toate că era în straie de sărbătoare, se lăsă 
pe burtă, căutând să desluşească ceva în beznă. Voia să-i dea de ştire că 
fusese auzit și să nu-și piardă nădejdea, dar el singur nu-l putea ajuta, ci 
avea să meargă după alţii, lipsind o vreme. 

— Omule! Dacă mă auzi, răspunde! lacă, eu mă duc... 

Nu apucă să zică mai multe, căci fu apucat de amândouă picioarele, 
săltat în sus şi împins cu putere în put. 

Poate că acesta i-ar fi fost sfârşitul, fiindcă o cădere cu capul în jos i-ar 
fi frânt grumazul, fără nici o îndoială. Norocul lui a fost că pe dată și-a 
întins mâinile în lături și astfel s-a mai putut sprijini de pereţi, încetinindu-și 
căderea, însă dacă puţul ar fi fost mai larg, s-ar fi isprăvit şi cu el şi cu 
nefericitul asupra căruia căzuse. Mai auzise doar niște hohote de râs ce 
venea de undeva de deasupra, după care îşi pierdu simţirea. 

Când îşi veni în fire, cea dintâi grijă îi fu să se tragă de pe bietul om 
peste care căzuse, deşi acesta părea să nu mai aibă suflare. Întunecimea era 
de nepătruns, dar izbuti să dea de capul necunoscutului și atunci pricepu de 
ce nu răspunsese la întrebările sale decât prin gemete. Sărmanul avea un 
căluș cât toate zilele în gură, iar mâinile şi picioarele legate. Era limpede că 
fusese aruncat anume în puț şi de bună-seamă că acelaşi l-a împins și pe el, 
sortindu-i pe amândoi morții. 

Îşi apropie obrazul de gura străinului şi se bucură simţindu-i abureala 
călduţă a răsuflării. Era cam slabă, dar bine că omul încă se mai afla viu. Se 
uită în sus şi zări un petec de cer înstelat, deşi când fusese îmbrâncit era 
ziuă. Auzind și țârâitul greierilor, căpătă un nou imbold de viaţă. Trebuia să 
scape, şi să-l scoată și pe nenorocitul de lângă el! 

— Trăieşti? îl scutură grijuliu Florea. 

Se chinui o vreme să-i desfacă legăturile, îi frecă apoi mâinile ca să-și 
iasă din amorţeală, îi mângâie fruntea şi acum ar fi dat orice pe un strop de 


apă. Trebuia să-l scape, fiindcă de nu era spinarea lui nici el n-ar mai fi fost 
în viaţă. 

— Te doare ceva? întrebă flăcăul, când nefericitul păru a se fi mișcat. 

— Viz!... gemu rănitul, cerându-i apă. 

— Eşti ungur?! se miră feciorul căci el încă mai credea, că prin aceste 
părţi de ţară toate necazurile se abăteau numai supra neamului său. Pricep 
ce doreşti, dar n-am de unde să-ți dau. Vom ieși însă noi cumva de aici, şi 
atunci ai să bei pe săturate. 

După o vreme, celălalt păru a se mai întrema și o încropi destul de 
prost pe românește: 

— Eu, slujbă la prinţ. 

— Atunci cum de-ai ajuns domnia-ta aici? 

— Nume la mine este Ovary Elemer, căpitan... 

— Am înţeles domnule. lacă, eu îs Florea lui Nicoară din Ciunga, 
numai că tot n-ai spus cum de-ai ajuns aici... 

— Spun la tine, dar acum nu estem vreme la poveste. Mai un spune tu 
cum facem cu ieșire! 

— Păi, răcnim din toţi bojocii, şi poate ne aude vreun trecător, dar asta 
numai mâine-dimineaţă... 

— Până mâine eu mort de sete. Trebuie acum, dar aude dușman la 


noi... 

— Aşa-i că uitasem de ei! 

— Asta-i puț oblu... 

— Norocul nostru că nu-i şi larg, îl întrerupse Florea. Știi ce mi-a dat 
prin cap? 


— Ce? 

— Ne aşezăm spate-n spate și, proptindu-ne de pereţi, ne împingem 
binișor în sus. 

— Foarte bun. Legăm la noi unu de alt și facem patru mâini şi patru 
picior. 

Brăcinarul lui Florea a fost îndeajuns ca să se înfăşoare unul lângă 
celălalt, însă era primejdia ca să cadă amândoi deodată. Totuşi, neavând 
încotro, începură aburcatul, cu toată osteneala și zdreliturile de la mâini. 
Erau vânjoși amândoi, dar mai cu seamă dornici să scape cât mai curând la 
aer curat, căci sărătura le ustura gâtlejul. 

— Stai! făcu deodată Ovary. 

— Ce-i? 


— Sst! Auzit voce? 

Trăgând cu urechea, Florea era gata să-i răspundă că în afara lătratului 
unui câine nu se auzea nimic, când desluși și el două voci care se apropiau. 

— Or fi băieşi, şopti el. 

— Nu. Duşman. Vorbit nemţeşte... 

— Ei te-au aruncat pe domnia-ta? 

— Da. 

— Înţelegi ce-şi spun? 

— Înâ! 

Urcaseră mai bine de jumătate calea și nu se îndurau să se întoarcă, așa 
că-şi încordau puterile, proptindu-și picioarele de pereţi și rămaseră în 
aşteptare. 

— Nu se mai aud, zise unul dintre cei de deasupra. 

— Cred şi eu, mai cu seamă după ce l-am împins şi pe celălalt peste el, 
râse mulțumit. 

Nu mai încăpea îndoială că ei erau vrăjmașii, dar n-aveau ce le face, în 
starea în care se aflau. Rămaseră neputincioşi ascultând mai departe, cu 
toate că ciunganul nu prea înțelegea ce-și spuneau. 

— Să nu aibă altă ieşire, își dădu cu părerea cel care părea venit mai pe 
urmă. 

— Să ştii că romanii nu-şi pierdeau vremea cu aerisirea puţurilor, când 
le-au făcut, căci le lucrau cu sclavii. Acolo au să putrezească... 

— Cine să fi fost celălalt? 

— Vreun oștean de-al lui. 

— Părea mai curând țăran, după câte mi-ai spus la început. 

— Să-l ia dracu! Dacă nu l-o fi luat până acum. Cine l-a adus pe 
coclaurile astea, în calea mea? 

— Nu cumva să mai fie şi alţii... 

— Am fi dat de ei până acum. Fii liniștit, că numai ăla a fost, şi poate 
întâmplător, în trecere. 

— Dar dacă încă mai trăiesc, şi când s-o lumina de ziuă încep să strige 
după ajutor? 

— Noi ce grijă avem?! Către miezul nopţii trebuie să vină și omul 
nostru, după care vom pleca împreună. Dar până atunci... 

Îşi desfăcu nădragii şi se uşura deasupra gropii. Erau atât de încordaţi 
şi la capătul puterilor, încât cu greu s-ar mai fi putut ţine, dacă nemtii, 
râzând, nu s-ar fi îndepărtat îndată. Atunci începură şi ei din nou urcușul şi 


izbutiră să atingă cu mâinile marginile gropii, însă nădejdea era tot în 
picioarele cu care se împingeau. Dar cât pe ce să se rostogolească înapoi, 
căci, legaţi fiind unul de altul, n-aveau cum să se despartă. A trebuit să-și 
dea toată silinţa Florea și l-a ridicat în spate pe Ovary, ca să se tolănească 
istoviţi la pământ. 

— Priveşte, căpitane, ce lună faină! 

— Musai plecăm, răspunse şoptit căpitanul. Lună nu bun la noi, că 
vede neamţul... 

— Ai dreptate, încuviință Florea. Plecăm tiptil şi mergem la mine 
acasă, apoi n-au decât să ne ia urma, că or vedea ei pe dracu dacă apucăm 
să intrăm în sat. 

— Nu! Acuma trebuie prindem noi la ei şi aşteptăm celălalt. 

Apoi îi povesti pe scurt ce vorbiseră nemţii și că avusese o tășcuță cu 
scrisori de care îl jefuiră şi negreșşit trebuia să le-o ia înapoi, înainte de 
venirea celuilalt. Cum luna strălucea în înaltul cerului, se furișară printre 
steiurile din preajmă, pe care cu ușurință le-ai fi putut lua drept umbre 
omenești. Florea îi zări pe nemți așezați fără grijă pe iarba uscată, cu 
mâinile sub cap. De bună-seamă că se uitau și ei cu încântare la minunăţia 
cerească. 

— Uite colo! șopti Florea, trăgându-și tovarășul de mânecă. Se 
hodinesc, ticăloşii! 

Se târâră ca șerpii şi dintr-un salt s-ar fi putut arunca asupra lor, dar îi 
auziră vorbind și căpitanul ar fi vrut să afle cât mai multe de la ei, așa că 
făcu un semn şi îl opri pe Florea. 

— Dieter, ce-ar fi să aruncăm niște bolovani în puț? N-am eu astâmpăr 
până nu ştiu bine că n-ar mai putea ieși de acolo şi să ne ia urma până la 
Sătmar. Aşa zic! 

— Socot că sunt morţi de mult, dar, dacă ţii cu tot dinadinsul, hai, că 
tot n-avem ce face. Astfel ne trece şi vremea mai repede. 

Ovary își dădu seama că dacă ar mai fi rămas în groapă acolo le-ar fi 
fost mormântul, dar și că era clipa cea mai potrivită să le sară în gât. Făcu 
semn lui Florea şi amândoi se năpustiră asupra nemților cu câte o bucată de 
stei numai bună de zdrobit capete. 

Pălindu-i pe negândite, cei doi izbutiră curând să-şi lase vrăjmașii fără 
nici o putinţă de împotrivire. 

— Ce facem cu ei? întrebă ciunganul. 

— Ducem unde fost noi. 


— Să-i târâm până acolo? 

— Da, dar întâi iau straiță de la ei. lacă, al meu este. 

Se aplecă deasupra neamţului la șoldul căruia atârna tașca și şi-o trecu 
bucuros pe după gât, apoi dădu să-l apuce de picioare, însă Florea se 
împotrivi. 

— Apăi, nu așa! 

— Nu înţeleg... 

— Mai înainte să mă ușşurez şi eu, batăr pe unul din ei, că tare mai put 
Și acum. 

Ovary râse și-i făgădui să-l lase după ce i-or arunca în puț, fiindcă 
zăbovind ar fi putut da peste ei cel de-al treilea. Florea se învoi și dădu să-l 
apuce şi el pe celălalt neamţ, dar acesta deschide brusc ochii și cu un 
scrâşnet de fiară încolțită îi înfipse mâinile în beregată. Căpitanul sări pe 
dată călcând cu toată talpa obrazul dușmanului, apoi îi mai cără şi câteva 
picioare în burtă, în cap şi pe unde se nimerea, încât în cele din urmă își 
pierdu simţirea cu adevărat de astă dată. 

— No, pe ăsta îl spurc! făcu Florea frecându-și grumazul. Mai, mai să 
mă-năbuș. Mulţumesc domniei-tale că m-ai scăpat. 

Îi târâră până la groapă şi-i aruncară de unde abia scăpaseră ei, iar 
deasupra lor prăvăliră bolovanii ce-i găsiră în preajmă. 

— Aşa au vrut să facă şi ei cu noi, zise Florea, ca şi cum ar fi vrut să 
arate că nu din capul lui făcuse moarte de om. Numai că-mi pare rău că n- 
am apucat să-i „spălăm”, ca să fim chit. 

— Nu trecut la mine, râse Ovary. 

— Dreptu-i că nici mie nu mi-a venit, dar m-aș fi căznit. 

— Apoi nici nu ştiut care din ei făcut rușine la noi... 

— N-avea decât să se tragă deoparte ăl de nu era vinovat, răspunse tot 
râzând ciunganul. 

Căpitanului ungur îi plăcu acest fecior de olah, vesel și cinstit, şi-l 
bătea gândul să-l facă să vină cu el, barem până avea să ducă scrisorile unde 
trebuiau. Erau acum amândoi voioși, de parcă ar fi stat sub lumina stelelor 
la vreo șezătoare şi nu fuseseră la un pas de moarte, ucigând la rândul lor 
doi oameni. Cruntă era viaţa! Ca să trăieşti, trebuia să ucizi. 

— De-ar veni o dată și cel de al treilea, că mi s-a făcut somn, căscă 
Florea. 

Ovary tocmai se pregătea să-i răspundă, când o şuierătură scurtă 
străbătu văzduhul. De bună-seamă că era un semn anume la care ar fi 


trebuit să răspundă, dar cei doi nu ştiau cum. 

— Lăsăm vine la noi și haţ! şopti Ovary la urechea tovarăşului său. 

— Mai bine să-l învăluim... 

Tăcură însă pe dată, căci se auziră alte trei fluierături scurte. Cum 
numai țârâitul greierilor mai tulbura liniștea nopţii, necunoscutul nu s-a mai 
apropiat şi, după o vreme, galopul unui cal ce se îndepărta nu mai lăsă nici 
o îndoială că cel de-al treilea neamţ n-avea să mai vină. 

— La el nu mai prindem noi, zise Ovary cu glas tare şi trase o 
înjurătură pe limba lui. 

— Nu-i bai, dădu din mână Florea. Oricum n-ar mai fi încăput peste 
ceilalți și ne-ar fi dat bătaie de cap să-i căutăm altă groapă. 

— Eu cap prost! se plesni căpitanul cu palma peste frunte. Nu trebuit 
ucis unul din ei. Eu crezut pus mâna pe celălalt care mai mare, şi na, pierdut 
toi. 

— De unde să fi ştiut că ăla era un fricos? îl mângâie ciunganul. Zii și 
domnia-ta că nu s-o întâmplat nimica, fiindcă ţi-ai dobândit din nou straiţa, 
şi hai să mergem la mine acasă, că ne apucă ziua printre gropile de sare. 

Pe drum, Ovary îi povesti lui Florea tot ce pătimise până la întâlnirea 
lor. Trebuia să meargă la Kosso, în Slovacia, unde se afla alteţa-sa Bethlen 
Gabor, ducând nişte scrisori de mare preţ pentru austriecii cu care se războia 
principele. Plecase anume de unul singur și totuși iscoadele aflaseră ce 
ducea asupra lui şi fu atacat ziua în amiaza-mare, tocmai când să iasă din 
Uioara şi să treacă Mureșul, în drum spre Turda. Ocnele părăsite nefiind 
prea departe l-au târât până acolo, legat-cobză, iar când au ajuns l-au pălit în 
cap, prăvălindu-l în puţul în care fusese găsit de ciungan. Îi părea nespus de 
rău că nu lăsase în viaţă barem pe unul şi să-l iscodească pe îndelete în 
slujba cui erau, dar prea se încrezuse că-l vor prinde lesne pe celălalt, și iată 
că s-a înşelat. 

Luna plecase la culcare și ziurelul de ziuă pălise la ivirea zorilor pe 
dealul de către Hopârta, când trecuseră de dâmbul Hagăului. Abia acum își 
puteau privi înfățișarea, și se vede treaba că nu arătau prea bine, de vreme 
ce izbucniră amândoi în râs. 

— Ascultă, Flore, zise deodată căpitanul oprindu-se. Cei doi bătut la 
mine și eu nu vreau ştie careva. 

— D-apăi cine a văzut asta? Nici că am auzit vreodată ca domnia-ta să 
fi fost înfrânt, mai mult chiar, i-ai doborât pe cei ce ţi-au vrut răul și acum 
zac în fundul pământului. Nu-i adevărat? 


— Fain fecior! îl bătu Ovary pe umăr. Prieten bun fim noi! Așa? 

— Altminteri nici că se poate, căci domnia-ta m-ai scăpat să nu mă 
gâtuie neamțţul. 

— Dar și tu ai scos la mine din groapă. 

Îşi strânseră mâinile şi porniră mai departe în trâmbiţele cocoşilor din 
sat. 

Când să pătrundă în ogradă îl zăriră pe badea Nicoară, care se și 
sculase să dea nutreţ la vite. 

— Da pe cine ai mai adus, măi copile? se miră el, văzându-și odrasla 
cu un alt străin. 

Gândul îi zbură la răposatul Teleki şi se îngrijoră ca nu cumva să fie 
siliți să facă iarăși moarte de om, căci după straie necunoscutul era un ofițer 
ungur. 

— N-ai grijă, tată! râse Florea bănuindu-i temerea. Acesta îi domnul 
căpitan Ovary, care m-a scăpat de la moarte şi-i bun prieten cu mine. 

— No, dacă-i aşa, se lumină la faţă bătrânul, poftiţi în casă de vă 
hodiniţi. După câte văd eu, umblat-aţi toată noaptea. 

— De umblat, nu, dar am trudit mai mult decât am fi mers pe jos la 
Bălgrad, răspunse Florea îmbiindu-şi oaspetele să intre. 

În răstimp se trezise şi Amosie, cu un mare chef de vorbă, după cum se 
vedea, căci poftea să afle ce se petrecuse de erau atât de însângeraţi și 
colbăiţi. Zadarnică dorinţă, căci cei doi se tolăniră pe câte o laviţă și în scurt 
timp începură a sforăi în lege. Către seară însă n-au mai scăpat de Amosie, 
care voia să afle de la căpitan și cum mai mergeau treburile războiului prin 
Europa. Acesta îi povesti tot ce ştia și tare se mai fuduli că oștile ardelene 
împresuraseră Viena, alături de ale contelui Thurn din Boemia. 

— Ce-aţi păţit azi-noapte se leagă, făcu Amosie cu tâlc. 

— Nemţii turbat împotriva la noi. 

Amosie dădu din cap a încuviinţare şi, văzând că oaspetele se descurcă 
destul de greu româneşte, începu a-i vorbi pe limba lui: 

— Mă rog de iertare, dar eu socot că nu facem o treabă bună mergând 
la dracu-n praznic. Noi, ardelenii, nu avem ce căuta altundeva decât peste 
munţi, ca să ne scăpăm de turci și nu să luptăm împotriva creştinilor. 

Ovary nici nu băgă de seamă că schimbaseră vorbirea în ungurește, dar 
se aprinse și răspunse pe dată: 

— Alteţa-sa va înfrânge pe austrieci, care vor să se întindă și asupra 
noastră. Va libera Ungaria Mare și, ca rege, altfel va sta de vorbă cu turcii. 


— Cinstite căpitan, spuse Amosie tărăgănat. Eu nu am mintea 
domniei-tale, dar judec ca nu vechi oștean ce m-am bătut pentru ţara asta a 
noastră. Și să mai știi domnia-ta că şi ceilalți principi ai noştri care şi-au 
uitat locul de baştină s-au pierdut prin străinătăţi... 

— Vrei să spui că alteța-sa nu are să se mai întoarcă acasă? 

— Departe de mine acest gând şi nici n-aş vrea așa ceva, că-i un 
principe bun, precum pare, dar bătrânii noștri mai povestesc de răposatul 
Bathory Istvăn. De cum a ajuns crai în Lehia, a uitat Ardealul. Și chiar dacă 
o izbuti să facă „Ungaria Mare”, cum ai zis domnia-ta, tot într-acolo s-o 
trage, lăsându-ne pe noi de izbelişte în calea turcului. 

— Cum aşa?! 

— Ardealul îi ţara noastră, iar întinderea ei cea mare nu trebuie căutată 
în altă parte decât peste munte. 

Tocmai când se încinseseră la vorbă se ivi şi Florea, cu ochii cârpiţi de 
somn. Câte ceva ungureşte mai înțelegea şi flăcăul, dar cei doi îşi urmară 
gândurile fără a ţine seama de el. 

— Nu zic că n-ai dreptate, întrucâtva, se mai înduplecă Ovary. Oricum, 
vrăjmașii sunt austriecii, și-s mai de temut decât otomanii, căci noi am 
văzut cum lovesc ei pe la spate. Amintește-ţi de prinţul Mihai! 

— Parcă turcul îi altfel? 

— Mai cinstit, zic eu. Când eşti alături de el, nu te păleşte, ca neamţul. 
Uitat-ai de câmpia Turzii? Prinţul era olah de-al vostru, dar mie, ca oștean 
ungur, ce sunt, mi-a plăcut și pot spune că greu se va mai găsi altul la fel. 

— Eu atât am vrut a-ţi spune domniei-tale, că mai întâi și întâi, ţara 
noastră trebuie apărată. 

— Așa-i! se băgă și Florea în vorbă, mândru că pricepuse și el tâlcurile 
celor doi vechi oșteni. 

— În privinţa asta suntem cu toţii de-o părere, râse Ovary luându-l pe 
fecior pe după gât. De oșteni ca tine are nevoie Ardealul, dragul meu. 

— Dacă nu mă luaţi, eu ce să fac?! 

— Bată-te să te bată de mânz, o schimbă Amosie iarăși pe românește. 
Fă bine, căpitane, și ia-l cu domnia-ta. Numai la asta gândește întruna, cum 
să ajungă în slujba domniei. 

— Vrei? întrebă oaspetele. 

— Cu dragă inimă, dar nu știu dacă mă-ngăduie tata, se codi Florea. 

— No, lasă că l-oi lămuri eu, zâmbi frate-său. Însă, rogu-te, căpitane 
Ovary, nu-l purta pe unde și-o dus mutu” iapa, pe alte meleaguri, că eu îs 


păţit. 

— Ţin eu la mine. Oştean și pretin fie. Nu departe de aici, la Turda. 
Primeşti? 

— Da, răspunse Amosie în locul lui. Tata va fi bucuros să-și ştie 
feciorul în slujba domniei, că şi așa nu se prea îndemna la munca pe ogor. 

— Mă-nvoiesc, spuse domol şi Florea, dar să nu mă dai sub porunca 
altcuiva, că pe dată fug și mă-ntorc la ai mei. 

— Ba, să-ţi bagi minţile în cap, că a fi slujbaş domnesc nu-i după cum 
ti-i voia, ci cum îs trebuinţele ţării, îi zise Amosie. 

ŢUŢORA - PRĂBUȘIREA 


ÎN CETATEA HOTINULUI veniseră trimişii lehilor şi îl poftiseră pe 
voievod la înfăţişare cu marele hatman al coroanei, dar acesta se 
împotrivise, că doar nu se ducea ca supus, ci ca un prieten, domn și 
neatârnat. La rându-i, ceruse să vină leahul în Moldova, cu oaste cu tot, căci 
era firesc ca el să-i fie gazdă, dar de astă-dată Zolkiewski fu acela care nu 
vru să audă. Spre a nu fi cu supărare, s-au înțeles până la urmă să se 
întâmpine la calea jumătate dintre Kameniţa și Hotin, la marginea Nistrului, 
în dreptul satului ce-i zice Căinări. Trebuia să se vadă cât mai curând, și 
marele hatman hotărî ziua de 3 septembrie 1620. 

Ştia voievodul că leşii erau tare făloşi, și de nu s-ar fi arătat pe potriva 
lor n-ar fi cătat cu cinste la el. Pentru aceea a poruncit un alai cu mult mai 
bogat şi mai măreț decât cel avut la înscăunarea sa de anţărţ, la Istanbul. 
Mai întâi s-a înveşmântat într-o haină de brocart albastru ţesută cu fir de 
argint, iar pe deasupra o mantie de urşinic vișiniu, îmblănită cu samur. 
Cizmele erau de postav vineţiu, cu pinteni de aur, iar pe cap o frumoasă 
căciulă din jder împodobită cu surguci cu pene de struţ. Armăsarul lui cel 
şarg, căpătat în dar de la însuși sultanul Osman Gene, fusese acoperit cu 
valtrap de postav roșu, iar şaua din piele galbenă bătută cu nestemate avea 
scărițe, late ca de o palmă, din argint aurit, iscusit lucrate de meșteri 
persieni, cum nu se mai văzuseră până atunci prin preajma locului. Frâiele 
şi căpăstrul frumosului cal sticleau așijderea, din pricina nenumăratelor 
pietre preţioase şi a cataramelor de argint aurit. 

Când a ieșit pe porţile cetăţii, Vodă călărea ţanţoș în fruntea alaiului, 
având de o parte şi de alta şase armășei care de asemenea uluiau prin 
frumuseţea veșmintelor: hainele de culoarea sângelui, încinse cu cingătoare 
de argint, desfăcute în faţă, anume ca să lase la vedere cizmele de piele 
galbenă și pantalonii de postav verde, tichiile ca lămâia de Chipru, trase pe 
o ureche şi împodobite cu steluțe argintii. Pe umărul stâng duceau câte un 
topuz ferecat în argint, iar pe cel drept câte un arc de lungimea unui om. 
Tolbele argintate ce le atârnau la brâu erau doldora de săgeți. 

Dar şi mai osebiţi ca înfăţişare erau cei șaptesprezece satârgii, cu ale 
lor coifuri şi pieptare de alamă ce sclipeau în lumina soarelui tomnatec de-ţi 


luau ochii, putând să juri că erau din aur curat. Bărbile lor lungi până la 
brâu acopereau în parte strălucirea platoșelor, şi nici asemenea podoabă 
bărbătească nu mai fusese văzută pe aici. 

N-avea boieri în suită, căci pe vel-vornicul Bucioc și pe vel-postelnicul 
Goia îi trimisese mai înainte în întâmpinarea leşilor, şi acum îl aşteptau, iar 
ceilalți credincioși rămăseseră împrăștiați prin ţară din poruncă domnească. 
Erau însă şi din aceia care se dăduseră betegi, spre a nu se amesteca în 
încăierarea cu turcul, căci aşa le era multora în obicei. Alţii făgăduiseră că 
se vor înfățișa cu oaste, de îndată ce ar fi pătruns dușmanul în ţară, dar 
parcă te puteai bizui pe vorba lor?! Sprijinul de nădejde rămâneau tot în 
lefegii. 

La rândul lor, ca să-l cinstească pe domnitor cum se cuvenea, leşii au 
trimis în întâmpinarea lui pe pan Tadeus Thyskievicz, cu patru sute de 
cazaci călări și două sute de pedestrași, în acest fel, cam la vreo două leghe 
depărtare de tabără, se mai mări alaiul domnesc. De cum se apropiară calea 
jumătate, sosiră înșiși hatmanii Zolkiewski și Koniecpolski, însoţiţi de 
luptători de faimă ca Potocki, Kallinowski, Liubomirski, Rogavski și mulți 
alţii, printre care chiar şi pan Korecki, cu toată bănuiala ce căzuse asupra 
lui. 

Întâmpinându-se, cele două alaiuri, s-au oprit spre a se saluta, după 
care pan Zolkiewski l-a poftit pe domnitor de-a stânga sa şi s-au îndreptat 
spre tabără. De cum au fost zăriţi, toate steagurile fură desfășurate, iar 
tunurile prinseră a trosni în cinstea oaspetelui din Moldova. Descălecând, 
au pătruns într-un loc anume rânduit ca să asculte cu toţii slujba religioasă 
făcută de însuși episcopul Cracoviei, aflat și el acolo. După aceea s-au dus 
în cortul lui pan Zolkiewski, unde fuseseră poftite chiar și căpeteniile de 
mai mică însemnătate, dar tuturora trebuia să li se ceară părerea asupra 
felului cum aveau să sa lupte cu păgânii. 

Cei doi boieri moldoveni aflați acolo înainte de sosirea voievodului lor 
nu prea se arătară mulţumiţi de puţinătatea leșilor şi Vodă le dădu dreptate, 
dar nu avea puterea să mai schimbe nimic. Totuși el fu cel dintâi care vorbi, 
socotind o pierdere de timp dacă nu ar fi fost cu toţii una cu cele ce avea să 
le spună, după judecata lui. 

— Preacinstiţi hatmani şi viteji şleahtici! începu el, după ce-și drese 
glasul. Ca unul ce cunosc sama oștirii lui Iskender-pașa, zic să-l pălim 
acuma, pe negândite, la cetăţile lui cele mai întărite, ca Bender, Cetatea 


Albă şi Chilia. Alungându-l, am putea lăsa în locul turcilor câte două sute 
de valoni... 

— Am împuţina oastea noastră! sări Kallinowski. 

— Nu zic ba! răspunse voievodul. Să ştiţi însă că, atâta timp cât 
Iskender-paşa nu capătă sprijin de la Poartă, toată oștirea lui abia dacă se 
ridică la vreo opt mii de oameni, şi pe aceia îi cam ştiu eu cât preţuiesc. 

— În răstimp i-ar putea sosi ajutoare!... îl întrerupse pan 
Koniecpolski, dar Gaşpar-vodă nu-i dădu răgaz să continue. 

— Nici gând! făcu el zâmbind. 'Trimiţându-le haraciul și 
descotorosindu-mă totodată pe cale paşnică de lefegiii turci, dregătorii 
stambulioţi nu vor mai crede în veștile pe care le vor primi de la serasker, o 
bună bucată de vreme. Tocmai potrivită ca să putem izbi noi, acolo unde 
nici nu se așteaptă. 

— Spusele măriei-tale se leagă, intră în vorbă şi marele hatman. Ba 
chiar sunt ademenitoare, dar îndoielnice. Vor fi şi tătarii alături de Iskender- 
paşa, iar de ne pripim ne-om pomeni cu ei asupra noastră, și sunt mulţi cât 
frunza şi iarba. 

— Să rămânem lângă Nistru! zise scurt pan Liubomirski. 

— Şi eu îi împărtăşesc părerea! încuviinţă pan Koniecpolski. 

— Atunci turcul are să pustiască toată Moldova! sări şi dumnealui vel- 
vornicul Bucioc. Moşiile lui se aflau, de altfel, printre cele dintâi în calea 
năvălitorilor. 

— Am putea trece Nistrul ca să fim în Moldova, dar să nu ne 
îndepărtăm de mal, fiindu-ne astfel la îndemână a ne întoarce acasă la noi 
dacă vom avea necaz, răspunse pan Koniecpolski. Pe urmă cazacii ar păli 
pe la spate ordiile tătăreşti, răstimp în care poate o să ne mai vină și alţi 
oșteni în rândurile noastre. 

— Chiar nădăjduiţi? întrebă zâmbind voievodul Moldovei. Fusese 
vorba de vreo optzeci de mii... 

— Dar măria-ta câţi ai adus? sări pan Zolkiewski. 

— Mă bizui pe vreo douăzeci de mii, dacă nu chiar mai mulţi, 
răspunse cam stingherit Gaşpar-vodă, căci îl însoţiseră la Hotin numai cei 
şase sute de lefegii străini. 

— De bună-seamă că majestatea sa regele Zygmund are să ne trimită 
şi altă oaste şi tocmai pentru aceea nu trebuie să ne zorim, mai spuse marele 
hatman. 


— Dar în acest răgaz și Iskender-pașa va strânge de două sau trei ori 
mai mulți oameni, şi nu va mai fi chiar atât de lesne de biruit! se înciudă 
Gaşpar-vodă. 

Multe ceasuri s-au mai încontrat în acel sfat, fiecare apărându-și 
părerea, însă până la urmă tot hatmanul a hotărât: 

— Trecem în Moldova ca s-o ferim de jaf, dar vom face tabără tot în 
locul acela de lângă Iași, unde a fost și răposatul hatman Zamoyski. Cum îi 
zice? 

— 'Ţuţora, îi răspunse pe dată vel-postelnicul Goia. 

— Aşa! încuviință pan Zolkiewski. În acest fel suntem și aproape de 
Nistru, putând aștepta întărituri. Cum spuneai domnia-ta, pan Koniecpolski, 
că vrei să-i pui pe cazaci să lovească tătarii pe malul Nistrului, ar fi o irosire 
zadarnică de forțe, de vreme ce grosul oștirii ar rămâne în Kameniţa. Dar 
nici cele plănuite de măria-ta, zise el către Gaşpar-vodă, nu pot prinde viaţă. 
Deocamdată nu suntem decât vreo opt mii de oameni și, împrăștiindu-ne în 
toată Moldova ori lăsând valoni prin cetăţile turcești, am rămâne numai o 
mână de oaste, ușor de înfrânt. 

Domnitorul înghiţi în sec de ciudă. Nu era oştean de meserie, însă era 
la mintea oricui că zăbava nu putea să-i prindă bine decât lui Iskender-pașa, 
care cu o lună înainte nici nu se gândea la vreo luptă. Aşteptând, îi vor sosi 
şi lui alte ajutoare, și fără îndoială că şi tătarii i se vor alătura. Atâta 
îngustime de minte îl scârbi pe domn, făcându-l să fie tare dezamăgit. 
Aceasta era și părerea celor doi boieri care-l însoţiseră, iar acum în mintea 
lor începură a încolți gânduri de părăsire a unei domnii ce părea sortită 
înfrângerii. Cât despre oștenii de rând, aceştia n-aveau cum şti ce se va 
întâmpla, dar se bucurau că se vor înfrunta cu păgânii. 

Cu mare greutate se urniră din loc și după aproape o săptămână de 
drum abia dacă atinseră malurile Răutului. După alte două zile, în faţa 
dealurilor de lângă Delidolina hatmanii au poftit să vadă cam care este 
puterea de luptă a oștirii şi pentru aceasta husarii lui Rogawski au făcut o 
probă, de parcă ar fi fost la mușştru și nu în drum către un dușman adevărat. 
Gaşpar-vodă turba, nu alta, însă n-avea ce face, şi astfel se pierdea o groază 
de vreme de pomană. 

Abia în cea de-a douăsprezecea zi a lui septembrie, oștirea ajunse pe 
malul Prutului, la "Țuţora, unde așteptau vreo cinci sute de lefegii în frunte 
cu ser Marino Resti, precum şi pârcălabul Marcu lancovici cu feciorii 


strânși de el peste munte. Se mai aflau și câțiva boieri ce nu dăduseră bir cu 
fugiţii, veniţi împreună cu vreo mie de oameni, răzeși, târgoveţi şi boieraşi. 

— Dar unde ţi-i oastea, măria-ta? întrebă cam în batjocură pan 
Zolkievski, văzând puţinătatea moldovenilor. 

— Se vede că o aşteaptă pe a luminăţiei-voastre, răspunse dârz 
voievodul. 

Pe la mijlocul lui septembrie, pe plaiurile moldovene vara abia dacă se 
mai face simțită şi, dacă nu ploua, ca să desfunde toate drumurile, plecarea 
păsărilor călătoare către miazăzi vestea ivirea toamnei. Era vremea 
culesului și gospodarii se gândeau cum să facă să-și strângă holdele, spre a 
putea ieşi cu zile din iarna grea și viforoasă. De aceea, puţini fură cei care 
se încumetară a veni la oaste, fie siliți, fie ademeniţi de plata ce ar fi putut-o 
dobândi. Tocmai lor uitase a le vorbi domnitorul despre ţara cea mare și 
mult visată a tuturor românilor, aşa că poporenii își închipuiau că nu putea 
fi vorba decât de o nouă încleştare dintre lehi și turci, în care ei n-aveau a se 
amesteca. 

— Gândeam că nu mai ajungeţi, măria-ta, cuteză Marcu să-și spună 
păsul, când i se înfățișă stăpânului său. 

— Decât aşa, mai bine nu veneam deloc, răspunse mâhnit voievodul. 
Lâncezim de mai bine de două săptămâni, parcă anume spre a-i da răgaz 
turcului să se gătească de luptă. 

— Să ne fi repezit noi, doamne! Să fi chemat oastea ţării... 

— Prea târziu, prietene, dădu din cap Vodă şi numai că nu-i dădură 
lacrimile cât era de cătrănit. De bine, de rău, lefegiii leșilor se pricep la 
meșteşugul bătăliilor, dar pe români când să-i mai deprindem cu arme de 
foc? Așadar să facem ca prietenii noştri, care, chipurile, au venit să ne 
apere, şi să ne încredem în noroc. 

Începuse a se strica prieteșugul cu făloşii vecini de la miazănoapte și 
mai cu seamă Gaşpar-vodă nu-l mai avea la inimă pe pan Zolkiewski, din 
care pricină se gâlceveau mai în fiecare zi. Îi venea să-şi dea cu pumnii în 
cap pentru prostia ce făcuse, bizuindu-se mai mult pe lehi și nu pe oamenii 
țării. Văzuse limpede că cei de dincolo de munte și din toate părţile 
românești îl urmează şi fără plată, cum era Marcu și ai lui, dar el se lăsase 
îmbătat de puterea sâneţelor și a plumbilor secerători de vieţi omenești, și 
nu se încrezuse în voinţa de veacuri a neamului românesc. 

Un licăr de speranță îi mai rămăsese pe undeva, și pentru aceea 
porunci ca Marcu şi feciorii lui să plece în grabă spre Hotin, dar acesta se 


împotrivi din răsputeri şi rămase lângă domnul și stăpânul său, trimițându-și 
numai o parte din oşteni. Ceilalţi începură a săpa gropi şi șanțuri după pilda 
leșilor, spre a se adăposti ca șoarecii în pământ, dacă ar năvăli duşmanul. 

— Avem să sfârşim ca nişte popândăi! zise Mihai, care era ca un fel de 
umbră a bănăţeanului. 

În inima lui începuse a se îndoi de acele vise pe care le crezuse aievea, 
și o mare tristeţe îl cuprinse. Îl apucase şi dorul de Ciunga, de sărmana 
Sânefta pe care n-avea s-o mai vadă niciodată, şi numai zel de luptă nu mai 
avea. Poate că după bătălie, dacă va mai scăpa cu viaţă, avea să se întoarcă 
prin părţile ardelene și, de ce nu, chiar la Ciunga?... 

— Nu-mi închipui cum avem să-i batem pe turci de vreme ce ne lăsăm 
împresuraţi de bună-voie, în loc să-i întâmpinăm?! zise el nemulțumit. 

— Apoi să știi că nici eu nu văd pentru ce facem asta, dar așa-i 
porunca. Totuși, nici măria-sa nu-i prea încântat de ceea ce facem! oftă 
bănăţeanul. 

Vremea s-a stricat, mai apoi și cerul a rămas zile întregi acoperit de 
nori plumburii. De când s-au așezat în tabără, oștenii creştini au tot săpat 
şanţuri și au rânduit carele cele mari cu merinde tot o roată, adăpostindu-se 
la mijloc, după mormanele de pământ bătătorit. 

— Ce treabă o mai fi și asta? întrebă același Mihai. Mai bine ne-am fi 
tras după zidurile unei cetăţi, care sunt cu mult mai tari decât ce avem noi 
aici. 

— Ca să putem fugi mai repede după turci!... râse Marcu, dar se vedea 
pe faţa lui că-i împărtășea gândurile. 

— Mi-e să nu trebuiască să-i rugăm să se înfricoşeze şi să plece, ca să 
ne putem lua după ei... 

Dar în vreme ce ostașii creștini își mărturiseau sau nu temerile, 
Iskender-pașa căuta zadarnic să lămurească pe dregătorii Porții de primejdia 
ce o aducea hainirea lui Gaşpar Grazziani, căci aceştia nu puteau să creadă 
că beiul de la Yaş n-ar fi fost credincios supus al padișahului, după cum se 
dovedise adeseori. Însă când își dădură seama că spusele seraskerului nu 
erau decât adevărul gol-goluţ, se hotărâră să-l sprijine. Marele vizir porunci 
pe dată să se ducă la Ţuţora Yusuf-pașa, beylerbeyul Rumeliei, Tiryaki 
Mehmed-paşa, sangeac-beyul de Nicboli, Koca Hizir-pașa de la Vidin (cel 
care era din neamul lui Mihaloglu), dar de mare nădejde rămânea tot 
Cânibek Giray, hanul de la Crâm. Acesta însă l-a trimis pe fratele său 
Devlet Giray-kalgay-soltan, cunoscut de moldoveni sub numele de „Galga- 


sultan”. Fireşte că nu s-ar fi putut să lipsească nici Arslanoglu Kantemir- 
mârza cu nogaii lui, iar până la jumătatea lui septembrie, Iskender-paşa, așa 
după cum prevăzuse domnul Moldovei, adunase vreo şaizeci de mii de 
oameni cu totul. 

Numai că marele hatman al coroanei n-avea ştire despre aceasta şi nici 
barem să trimită iscoade nu s-a îngrijit la vreme, pricinuind astfel și mai 
mare mânie lui Gaşpar-vodă. 

Zorii zilei de vineri 18 septembrie 1620 se arătau mohorâţi din pricina 
vremii de ploaie, dar chiar atunci se iviră și călăreţii lui Kantemir-mârza. 
Dădură ocol taberii răcnind şi aruncând o ploaie de săgeți, însă nu cutezară 
să se apropie, de frica sâneţelor și archebuzelor. Către amiază începură şi 
hărțuielile între cele două părți, mai cu seamă că cei din afară se înmulţeau 
văzând cu ochii. 

— Înălţimea-ta, zise pan Potocki către hatman. Dacă ne-am repezi 
asupra lor, nu i-am ajunge până în Dunăre. 

— Dar alţii ne-ar putea sări în spate! i-o reteză pan Zolkiewski. 

— Oare să fie mulți? întrebă şi pan lacowski din Beltz. 

— Va trebui să-i numărăm în luptă, cum spuneau spartanii, zâmbi 
încurajator hatmanul de câmp Koniecpolski. Altă putinţă nu avem! 

— Barem de-am prinde „o limbă” de la ei... tot ne-am mai dumeri 
întrucâtva, oftă marele hatman. 

Abia acum își dădea seama că ar fi trebuit s-o facă mai din timp şi nu 
în ceasul de pe urmă. 

— Plătesc eu o sută de ducați celui care va aduce un turc! se băgă și 
Gaşpar-vodă, făcându-i pe toţi să se întoarcă spre el a mirare. 

Văzând că nu fusese o vorbă aruncată în vânt, pan Zolkiewski 
încuviinţă şi se dădu veste printre oșteni, care nu mai pregetară şi unii se şi 
năpustiră peste întărituri, năzuind să câștige banii. Din păcate însă, cei ce nu 
se prăvăliră săgetaţi fură prinși cu arcanul şi târâţi ca nişte saci până în 
rândurile tătărești, care săriseră cele dintâi la bătaie. Turcii rămăseseră în 
aşteptare, fiind şi mai în spatele lor. Obişnuiţi în încăierările cu călăreţii 
pustiurilor de iarbă, husarii lui Rogawski se repeziră asupra lor, dar, 
copleșiți de mulțimea păgânilor, iute începură a da înapoi. 

Cazacii lui Ujadowski, din polcul lui Balaban, starostele de Winiţa, 
săriră atunci în ajutorul husarilor și răcnetele lor sălbatice înspăimântară pe 
tătari, care cumpăniră și începură a da înapoi. Se năpustiră şi alţii, de-a 
valma, din spatele întăriturilor, şi în acest fel îi puseră pe fugă pe dușmani, 


dând putinţă husarilor să se aşeze pe locurile avute la începutul iureșului. 
Amurgul zilei îi potoli pe luptători, dar lehii nu fură în stare să înfățişeze 
decât căpăţâna unui turc, asta însă nu putea fi „o limbă” și nici răsplată nu i 
s-a dat aducătorului. 

Peste noaptea ce s-a lăsat curând înflori în jurul taberei puzderia de 
focuri ale păgânilor şi abia atunci împresuraţii putură să-şi dea seama de 
mulțimea lor, chiar dacă aprinseseră într-adins mai multe, după cum era 
obiceiul, spre a-și înspăimânta vrăjmașul. La sfatul de seară, ţinut în cortul 
marelui hatman, s-a hotărât să se repeadă cu toţii a doua zi şi să-i 
izgonească măcar pe tătari. 

Astfel, în uruitul tobelor şi cu steagurile fâlfâind în vânt, lehii s-au 
pornit cu toată furia răzbind până în apropierea corturilor turceşti, însă 
plumbii le tăiară avântul şi mulţi se prăbuşiră pe vecie. lenicerii săpaseră un 
şanţ în care se băgaseră și de unde împroșcau moartea fără vreo pierdere din 
partea lor, și cum trăgeau pe rând, la poruncă, nu se mai putea trece de ei. 
Acuma s-ar fi simţit nevoia unei căpetenii destoinice, dar hatmanii nu erau 
de faţă, și chiar dacă ar fi fost... De aceea lehii se opriră cu toţii, fără să 
îndrăznească nici măcar să fugă din calea plumbilor ucigători. 

Numai bine se potrivise că pârcălabul Şeptilici spuse domnitorului: 

— Să mă fi repezit eu cu oamenii mei asupra tătarilor din dreapta, ar fi 
putut fi înconjurați turcii. 

— Dă-i zor! Ce mai stai? fu răspunsul lui Vodă, măcar s-ar fi cuvenit 
ca leahul să fi făcut aceasta. 

Călărimea moldovenească de sub porunca lui Șeptilici se năpusti 
asupra tătarilor cu răcnete de „ucide!... ucide!” dar cum se apropiară, 
călăreții îşi săltară cuşmele în vârful sulițelor şi trecură cu toții de partea 
dușmanului. Pe dată au și întors armele împotriva aripii stângi a husarilor, 
în vreme ce pușcașii valoni se străduiau să astupe golul lăsat prin fuga 
moldovenilor. 

— Nemermicul! tună furios voievodul. Ticălosul! Cu mâna mea am să-i 
sucesc gâtul! spumegă el. Dau zece mii de țechini celui ce mi-l aduce viu pe 
vânzător. 

Marcu şi ser Resti, aflați în preajmă, încercară să-l potolească, fiind în 
stare să se repeadă el însuşi asupra trădătorului. 

— Ruşinea mă va mânca, dragii mei! se căina domnitorul. 

— Pe el, ilustrisime, şi nu pe alteţa-voastră, îi răspunse raguzanul 
aţinându-i calea. 


— Ba pe noi toţi, că şi aşa se uită Zolkiewski cu ochi haini la mine, de 
parcă eu l-aş fi vârât în capcana asta prostească. 

Se opriră în loc fiindcă larma bătăliei încetă ca prin farmec, şi atunci îl 
zăriră pe Mihai venind către ei purtându-și calul de căpăstru, căci de-a 
curmezişul şeii se afla un om legat-cobză. 

— Cine-i? întrebă Marcu. 

— Dumnealui, pârcălabul Șeptilici. 

— Unde-i? sări Vodă de cum îi auzi numele. L-ai prins? 

— Aici, măria-ta, răspunse tânărul căpitan. L-am găsit pe jos, călcat în 
copitele cailor chiar de oștenii lui. 

Domnitorul se lumină la faţă: 

— Asta înseamnă că s-a împotrivit vânzării! 

— Aşa se vede, fu de părere şi Marcu. 

— Atunci pentru ce l-ai legat? 

— Ca să nu cadă! răspunse Mihai. 

— Sărmanul! se îmblânzi Vodă mângâindu-i creştetul ca unui copil. Şi 
eu îl blestemam pe nedrept. Să fie dus la mine în cort şi să-i îngrijiţi rănile. 

— Măria-ta... gemu rănitul. Eu n-am putut... 

— Am aflat, credinciosul meu slujitor. Stai liniştit şi du-te să te 
oblojești! Nu te mai gândi la cei care te-au părăsit, căci aşa-i când se 
vântură pleava, zboară aiurea dacă sufli peste ea. Mai bine! 

În semn de iertare și de împăcare îi puse în deget un inel cu smarald și 
porunci să fie dus neîntârziat în tabără. De fapt însă pârcălabul nu era într- 
atât de greu lovit pe cât se prefăcea. Nu se împotrivise fugii celorlalţi, căci 
el o pusese la cale, dar cum se afla în frunte și până să-i afle gândurile 
tătarii i-au săgetat calul și oștenii lui cu greu l-au putut feri să nu-l zobească. 
S-a ales cu vreo câteva vânătăi, dar spaima i-a fost mai mare când fu adus 
în faţa fostului său stăpân. Făcând pe mortul a tras cu urechea la cele ce se 
vorbeau, şi aşa i-a venit gândul dezvinovăţirii. 

În dimineaţa zilei de duminică, un gomist turc dădu de veste 
împresuraţilor: 

— Ascultaţi, ghiauri necredincioşi! Marele serasker de Karamania, 
Iskender-paşa, făgăduieşte să vă lase slobozi a vă întruna pe la casele 
voastre, de unde aţi venit. Înălțimea-sa nu are treabă cu lehii, dar poruncește 
să-i fie dat pe dată robul cel hain, pe nume Grazziani, care a fost bey la 
Bogdan ili. Altcum să nu faceţi, căci pieirea vă aşteaptă! 


Murmure surde se auziră prin toate colţurile taberei creştinilor, după 
plecarea solului. 

— Aşa ceva nu-i cu putinţă! tună pan Kallinowski, când se înfățișă 
marelui hatman al coroanei la sfat. Ce vă uitaţi așa la mine? se răsti el spre 
cei de față. Cinstea noastră ar fi pe veci terfelită, dacă am da păgânului pe 
fratele nostru de arme. 

— O mare mârșăvie! adăugă tăios şi pan Rogawski. 

— Oricum, zise mai potolit pan Balaban, măcar că din pricina lui ne 
aflăm la strâmtoare, nu se cade să-l dăm turcilor. 

— De n-ar fi fost el, n-ar fi pierit atâţia viteji de-ai noştri, şuieră printre 
dinţi pan Korecki, care-l dușmănea pe voievod. 

Pan Zolkiewski îi ascultă pe toţi, pe rând, mulţi împotrivindu-se unei 
asemenea vânzări, dar el nu dădu un răspuns hotărât. 

— Vom mai chibzui! zise el cu voce joasă. 

Mai târziu trimise un sol spre a le cere turcilor pe cineva care să se 
întâlnească şi să discute cu pan Korecki, trimisul lui, acesta având să le dea 
şi răspunsul. 

Nimeni însă nu ştia ce gânduri avea șleahticul şi nici cele poruncite de 
marele hatman atunci când s-a întâlnit sub un copac din lunca Prutului cu 
Veli-şah, o căpetenie de-a lui Kalgay-soltan. 

— Am făgăduit bani! răspundea Zolkiewski celor care-l întrebau. Cât 
despre hospodarul moldav, le-am spus că nu mai este printre noi, mai 
adăuga el pentru cei care voiau să ştie anume ce se va întâmpla cu prietenul 
lor de arme. 

Toată duminica a trecut fără nici o hărțuială, dar cu tot felul de sfaturi 
tainice şi şuşoteli pe la dos. Din astă pricină Gaşpar-Vodă socoti că nici nu 
se mai cădea să se ducă pe la sfaturile lui pan Zolkiewski, câtă vreme acesta 
nu se împotrivise cu tărie și de la bun început cererii lui Iskender-pașa. Avea 
pe lângă el, în afară de boierii pomeniţi mai sus, și pe hatmanii Borisi şi 
Duca, pe vel-vomicul Ţării de Jos, dumnealui Coste Nicoriţă, și alții mai 
mărunți. 

Cel de pe urmă se dovedise nespus de cutezător, căutându-și pierzania 
în luptă, dar moartea îl ocolea, cu toate că se băga unde era primejdia mai 
mare. Scăpase întotdeauna teafăr și nevătămat. 

Pe toți aceștia i-a chemat voievodul în cortul lui, lăsând paza în seama 
căpitanului Mihai, și așa îi găsiră panii Potocki și Kallinowski. 


— Principe! Am venit, ca oameni cinstiţi ce suntem, să-ţi spunem că 
hatmanul nostru vrea să te vândă, spuse pe față pan Kallinowski. 

— Noi însă şi mulți alții ne împotrivim unei asemenea mârșăvii şi îţi 
cerem să vii cu noi. 

— Unde?! se miră Gaşpar-vodă. 

— Fugim la noapte, care cum om putea. Daca izbutim să trecem 
Prutul, suntem scăpaţi. 

— Noaptea-i întunecoasă şi n-are să se bage de seamă, că tătarii dorm 
de obicei şi nici nu au să-și închipuie cum ar încerca cineva să fugă pe o 
astfel de vreme, adăugă pan Potocki. 

Voievodul rămase pe gânduri. Îi veniră lacrimi amare în ochi, dar nu 
vru să-şi arate slăbiciunea în faţa șleahticilor. 

— Vă mulţumesc, dragi prieteni, răspunse el încet. Mă mai gândesc și, 
de-o fi, mă alătur vouă din toată inima. 

— Atunci rămâi cu bine, principe! își luă rămas bun pan Kallinowski. 

— Şi mult noroc la gândul cel bun! adăugă zâmbind celălalt șleahtic. 

Dar după plecarea celor doi străini domnitorul abia de mai putu vorbi, 
cu glas tremurat, ca pentru sine: 

— Să fug?... aşa am ajuns?... și toate visurile mele?... ale neamului 
acesta urgisit de soartă, cui să i le las?... Nici n-am apucat a ne bate, și gata 
vânzarea! 

— Măria-ta, zise vel-vornicul Bucioc. Să nu ne lăsăm, pentru nimic în 
lume. lacă să fugim, că nu-i rea povaţă, dar om strânge iarăși oaste şi ne-om 
întoarce. 

— Venim cu mai multă putere, doamne, zise și boierul Goia. Îi 
spulberăm, nu alta! 

Prin mintea lui Gaşșpar-vodă goneau tot felul de gânduri, dar cel mai de 
luat în seamă rămânea tot acela de a strânge o nouă oaste. „Avea dreptate 
Marcu! Numai oastea țării ne mai poate scăpa”, îşi aminti el de povaţa 
bănăţeanului. Chibzuiră în fel şi chip, iar până la urmă hotărâră fuga, 
împreună, chiar în aceeaşi noapte. 

De cum se așternu întunericul, cei doi șleahtici se iviră iarăși în cortul 
voievodului, îmbiindu-l să-i însoţească. Dădură însă peste un om tare 
cătrănit, căci toţi sfetnicii lui trecuseră la dușman, rămânând numai cu 
Bucioc, Goia, Nicoriţă și Șeptilici, care încă mai șchiopăta după păţania din 
ziua trecută. 


— Cu cât mai puţini vânzători în jurul tău, cu atât mai bine, îl 
mângâie, pan Kallinowski. 

Atunci Vodă îşi întoarse faţa întristată către însoțitorii care-i mai 
rămăseseră: 

— Eu nu pot să fug la Iskender-pașa, dar care dintre voi dorește este 
slobod s-o facă, fiindcă din clipa asta vă dezleg de jurământul ce mi-aţi 
făcut. 

— Rămânem cu măria-ta, ori ce o fi! răspunse Marcu, iar ceilalţi 
încuviințară din cap. 

— Fi, bine, să ne tragem din fața dușmanului mai puternic decât noi, 
dar să ne întoarcem să-l răzbim cu oastea țării! Să nu se zică vreodată că am 
fugit de frică! 

— Aşa vom face, doamne! răspunseră mai toți într-un glas. Se apropia 
miezul nopţii și vremea se răcorise binișor. 

Multe dintre focurile vrăjmașului începură a se stinge, fie că erau 
mincinoase, fie că cei din preajmă adormiseră. Când socotiră timpul cel mai 
potrivit, se strecurară până la malul apei, de unde o apucară prin stufăriș şi 
mlaștină în susul râului, până ce aveau să dea peste vadul ce ieșea în satul 
Braniște. Vel-vornicul Bucioc se lăudase că ştia bine locurile, și le slujea 
acum de călăuză. 

Cu toate poveţele celorlalți, Gaşpar-vodă nu vruse cu nici un chip să-și 
părăsească frumosul lui armăsar șarg, aşa că Mihai îl ducea de căpăstru. 
Înainte de plecare își înfăşuraseră capetele în turbane și chibzuiră să 
vorbească numai cei care ştiau turcește, ca să fie luaţi drept urmăritori ai 
fugarilor leşi, dar mai mult se mergea în tăcere. 

Pătrunseră printre frunzele tăioase ale trestiilor care le șfichiuiau 
obrajii și deodată se pomeniră în mâl, până mai sus de genunchi. Din 
nefericire, şargul fiind mai greu, se afundă și mai adânc, fără putinţă să mai 
fie urnit din loc. 

— Lasă-l, măria-ta! îi şopti Marcu la ureche, văzându-l pe Mihai cum 
se canonea să tragă de armăsar. 

Apucară și ceilalți, dar zadarnic. Nu izbutiră decât să se facă auziţi de 
câţiva tătari rătăcitori prin noapte pentru a despuia și jefui morţii. Noroc 
însă că n-au cutezat să se apropie prea mult. 

— Cine-i acolo? auziră ei o voce cam îngrijorată. 

— Turci! răspunse pe dată Marcu. 

— Ce căutaţi atunci prin preajma noastră? 


— Am găsit un cal împotmolit şi acum ne uităm să nu fie şi stăpânul 
lui prin apropiere. 

— Ba să faceţi bine şi să vă căraţi în partea voastră, că prada de aici ni 
se cuvine nouă! se răsti tătarul. 

— Dar noi am dat mai întâi peste el, se împotrivi de formă bănăţeanul. 

— Plecaţi cât vă spun cu binele, că de nu... 

— Bine! lacă ne ducem! răspunse Marcu și toţi răsuflări ușuraţi, căci 
nici nu voiau altceva. 

Cu multă părere de rău își părăsi voievodul armăsarul, dar nu mai 
înainte de a-i cuprinde grumazul și a-l săruta drăgăstos, ca pe un copil iubit. 
La rândul lui și dobitocul parcă înţelesese ce soartă îl aştepta şi scoase un 
nechezat dureros, care sfâșie inima fugarului domn. În acest fel se lămuriră 
însă şi tătarii că era vorba de un cal adevărat. 

— Nu cumva să-l ucideţi! strigă iar un tătar. 

— Vouă vă rămâne, lacomilor! răspunse Marcu spre a-i linişti 
oarecum. 

— Rămân eu să-l apăr, doamne! zise Mihai, văzând ce grea era 
despărțirea. 

— Nici nu poate fi vorba de așa ceva, zise Vodă. Îți mulţumesc pentru 
inima ta cea bună, dar mai de folos îmi ești dacă mă însoţeşti. 

— Dacă ar da peste tine tătarii ar fi şi mai rău, căci ar vedea că nu 
suntem turci și ne-ar lua urma, adăugă Marcu. Hai cu noi! 

Bâjbâind pe întuneric, abia izbutiră să-și tragă picioarele din mâl şi se 
țineau cu greutate pe urmele boierului Bucioc. Ba și dumnealui, boierul 
Șeptilici, parcă se mai înzdrăvenise, ori uitase că fusese șchiop, că păşea 
zdravăn în rând cu ceilalți. Cei doi lehi, cu pârcălabul Amati şi vel- 
postelnicul Goia, se aflau în preajma domnitorului, păşind unul lângă 
celălalt, îngreunându-și mersul. La urmă de tot rămăseseră Marcu, Mihai şi 
Resti, căci alţii nu se mai încumetaseră să fugă. 

Apropiindu-se de malul apei ce clipocea la vale, la un semn al lui 
Bucioc se opriră cu toţii spre a-și mai trage suflarea. Pe undeva, la deal, se 
auzea zgomotul ce nu putea fi decât al vadului mult dorit. Malul dimpotrivă 
însă părea foarte apropiat, încât lui Potocki îi trăsni prin cap să se repeadă în 
apă, nădăjduind ca din câteva salturi să ajungă dincolo. Spuse aceasta și 
celorlalți, dar, în afară de Amati și Kallinovski, nu găsi ascultare. Toți trei se 
avântară voiniceşte, dar amarnic s-au mai înşelat, căci puterea apei se 


dovedi a fi cu mult mai mare decât o bănuiseră, târându-i la vale. Nici 
măcar un strigăt de ajutor n-au mai putut scoate, pierind cu toții. 

— Amati! se căina Vodă. Pentru ce ai făcut asta? 

Un șuierat de săgeți le zbâmâi pe la urechi, fiind trase de tătarii care 
ajunseseră la armăsarul împotmolit și îşi dăduseră seama că fuseseră 
amăgiţi când li s-a spus că fugarii ar fi turci. 

— La vad! strigă vel-vornicul Bucioc, apucând-o la fugă chiar pe 
malul apei. 

Împroşca apa cu picioarele tot aşa ca odinioară, în copilăria lui 
îndepărtată, când se ducea la scăldat în miez de vară. Fu urmat pe dată de 
voievod și de cei trei boieri, în vreme ce Marcu şi Mihai rămaseră pe loc 
spre a se împotrivi tătarilor cu spada în mână, acoperind fuga domnitorului. 

Izbutiră să se îndepărteze şi din pricină că tătarii, la rândul lor, se 
înmocirliră, abia mai putând să se miște. Prundișul mărunt al vadului li s-a 
părut cea mai bătătorită cale, iar când s-au văzut pe malul celălalt cu toţii au 
răsuflat uşurați, aducând mulțămită cerului că i-a scăpat. În urmă, Marcu și 
Mihai se luptau cu urmăritorii, izbutind să şi doboare doi dintre ei. Ceilalţi 
se opriră și începură a striga după ajutoare, aşa că în curând aveau să 
trezească întreaga tabără, iar câte unul se și ivea când și când, pe malul 
celălalt, salutându-i cu câte o săgeată pe la urechi. 

— Vom intra iarăși în stufăriş, zise Marcu. Nici gând să mai răzbim 
prin vad, dar cel puţin l-am scăpat pe măria-sa. Noi o să apucăm către vale. 

Pătrunseră în mâlul rece şi cleios, dar răcnetele se auzeau acuma peste 
toi. 

— Până aici ne-a fost! şopti Mihai înfrigurat. 

— la taci! Parcă au apucat-o la deal? 

— Înî! 

— Ştii să înoți? 

— Da. 

— Atunci să ne lăsăm în apă pe lângă mal, așa cum făceam cândva la 
prinsul racilor. Socot că şi tu ştii. 

— De bună-seamă. Asta era plăcerea copilăriei, vara, numai că iar o să 
ajungem în tabără. 

— Altfel aici ne lăsăm ciolanele. Haide, şi cum ne-o fi norocul. 

Tătarii socotiră că fugarii aveau să apuce calea spre miazănoapte, așa 
că goniră cu toţii spre a le ieşi în cale unde nu se aşteptau, malurile fiind 


fără stufăriş şi smârcuri, dar la vale era o mare vânzoleală și de o parte şi de 
alta a apei. 

Gaşpar-vodă fu încredinţat că cei doi credincioși slujitori se 
prăpădiseră, nemaiajungându-i din urmă, şi stoarse o lacrimă pentru bunul 
său prieten Marcu și tânărul căpitan. Era cea mai grea lovitură ce o primea, 
şi un nod îi îngheţa graiul în gâtlej. 

— Măria-ta! rupse tăcerea boierul Bucioc. Pe aici, prin apropiere, 
trebuie să fie satul Braniște, un cătun prăpădit, uitat de lume. Am însă un 
fin, botezat de răposatul taică-meu, și e cel mai înstărit om din sat. Socot că 
ne-ar putea adăposti o zi-două, ori de nu, măcar să ne uscam la vatra lui şi 
să ne ajute să fugim mai departe. 

— Să-ncercăm, răspunse domnitorul mai mult în șoaptă, căci gândul îi 
era tot la sărmanul Marcu. 

— Nu cumva să fie tătari pe acolo și am nimeri chiar în gura lupului, 
cum s-ar zice, se îngrijoră boierul Goia. 

— Am să mă strecor pe furiș, spuse Bucioc, şi dacă nu-i nici o 
primejdie vă dau semn. 

— Şi dacă sunt, doar n-ai să te baţi cu ei de unul singur?! Merg și eu 
cu tine! sări boierul Nicoriţă. 

— Eu zic, boieri dumneavoastră, începu smerit Şeptilici, să ne vedem 
de calea noastră pe lângă mal, până ce ne-or pierde urma. 

— Ba, eu unul tot am să încerc la finu-meu Ștefan, că n-am decât de 
câștigat, se împotrivi vel-vomicul. Rămâneţi pe loc şi aşteptaţi după cum 
am zis. Doamne ajută! îşi făcu el cruce și se pierdu în pâcla care începuse a 
se ivi prin lunca Prutului. 

— Nici drumul nu știu dacă are să-l nimerească pe asemenea vreme, 
necum să ne mai dea și semn, murmură postelnicul Goia, uitându-se după 
Bucioc. 

Totuşi rămaseră pe loc şi dând peste scorbura uriaşă a unei sălcii 
bătrâne se băgară în ea, atât pentru a se încălzi unul de la celălalt, cât şi 
pentru a se feri de priviri iscoditoare. 

Vel-vornicul Coste Bucioc nu călca pentru întâia dată pe aceste 
meleaguri, așa că orbecăi la început, dar curând dădu peste o potecă bătută 
ce trecea chiar prin poarta finului său. Nu-i vorbă că avea vedere bună chiar 
și pe întuneric, lăudându-se adesea că are ochi de mâţă, ori de viezure. Îl 
trezi pe gospodar în puterea nopţii, ciocănindu-i la ușă: 

— Scoală, Ștefane! strigă el pe șoptite. 


— Care eşti acolo, măi? întrebă morocănos țăranul. 

— lacă eu, nașu-tău. Hai, deschide o dată! 

Se auzi ivărul zdrăngănind și stăpânul se ivi în prag, numai în cămașă 
Și izmene. 

— Matale eşti, năşicule? Săru” mâna! 

Nu părea chiar așa de bucuros, după cum se lăudase boierul la plecare. 
Ba, dacă ar fi fost lumină, se vedea că nu prea arăta prea multă dragoste 
unui asemenea oaspete. 

— Eşti singur? îl iscodi boierul intrând în casă nepoftit. 

— Precum vezi. 

— Dar ai tăi unde-s? 

— Apăi, i-am dus peste Prut, la nişte neamuri, că doar nu era să-i ţin în 
calea tătarilor. Se aude că sunt o puzderie mai la vale, la Ţuţora. 

— Tocmai de acolo vin şi eu, finule, și mă bizui pe tine că ai să-mi dai 
o mână de ajutor să fug mai departe. 

— Să fugi, nășicule?! Nu cumva aţi mâncat bătaie?! 

— Cam aşa ceva! Trebuie să ajung la lași, că de mă prind păgânii, 
harcea-parcea mă fac. 

— Aşaaa? făcu gospodarul mormăind ciudat. 

Se gândise la început că nașu-său venise ca și în alte daţi, căci se cam 
ținea cu nevastă-sa Maria, cu toate că odată cu anii se mai lăsase de acest 
drumeag şi nu-i mai călcase pragul cam demultişor, dar așa ceva nu se uită. 
Nu-i vorbă că-i înmuiase ciolanele nevestei de fiecare dată, de parcă ea ar fi 
fost vinovata, dar acuma i se păru un prilej şi mai nimerit ca să se scape de 
un asemenea naș. 

— Şi chiar te urmăresc liftele? mai întrebă el o dată. 

— Aşa precum ţi-am zis. Dă-mi un cal bun, şi mâine în zori aş fi 
departe, pe drumul Herţei. 

— Da” nu-i bine, nășşicule, se îndulci pe dată glasul gazdei. Mai stai 
oleacă să tragi un pui de somn, iar eu în răstimp m-oi duce să-ţi prind un 
armăsar, că i-am lăsat pe toţi la pășune. Pe urmă, te pomeneşti că-i fi şi 
flămând? Să-ţi dau să-mbuci ceva! 

— Parcă ţi-a ieşit un sfânt din gură, finuţule, îşi frecă palmele boierul. 
Nu cumva ai şi niscai rachiu? 

— Cum să nu? 

— Atunci îi şi mai bine. Hai să te ascult. 


Gospodarul dădu să iasă din odaie, dar se opri întorcându-se către 
Bucioc. 

— Da” numai singur ai scăpat din bătaie? 

— Îhî! răspunse acesta fără preget. 

De cum se despărțise de tovarășii lui, se gândise că fără „coadă” după 
el ar fi fost mai lesne să scape, și apoi nici n-avea poftă să-și lege viaţa de 
un voievod mazil. Pentru aceea îi şi dete asemenea răspuns, fără a-i mai 
păsa de cei care îl aşteptau zgribuliți în lunca Prutului. 

Ștefan se ivi din nou, îmbiindu-l cu un clondir. 

— la de bea, năşicule, să te mai încălzești, și dă-ţi straiele jos de pe 
domnia-ta. Pune-le să se usuce, până mă întorc eu. 

— Să trăieşti, finule, şi să-ţi dea Dumnezeu după inima ta cea bună. 
Lasă că şi eu te-oi răsplăti, numai să mă văd acasă la mine. 

Țăranul mormăi ceva ce putea semăna a mulţumire, la fel de bine ca și 
a blestem, dar vel-vormicul nu-l mai auzi, căci gâlgâia cu sete. Cuprins apoi 
de moleșeală, se trase mai lângă foc, începând să se dezbrace. 

Rămas numai cu cei trei boieri, pe care nu-i simţea prea apropiaţi de 
inima lui, Gaşpar-vodă era cam stingherit. Alta ar fi fost treaba să fi fost cu 
Marcu ori cu Resti, bunii lui prieteni! O veșnicie li s-a părut sărmanilor 
fugari până când zorile cenușii se îndurară să se arate pe creasta dealurilor 
din apropiere. Cerul însă rămase acoperit şi, din când în când, câte o pală de 
vânt ce tăia până la os îi învăluia pe înfriguraţii din scorbură. 

— Să pornim la drum, dragii mei, spuse voievodul. Se pare că am 
rămas numai noi, căci bietul Bucioc ar fi avut destulă vreme să ne facă 
semnul făgăduit ori să trimită pe careva după noi. 

— Or fi apucat tătarii în sat, măria-ta, fu de părere postelnicul Goia. 

— Să mergem cu mare fereală, îi povăţui și boierul Șeptilici, 
clănțănind din dinţi. Dacă ne simt liftele, ne-am ars. 

Păşiră deci cu mare grijă să nu cumva să trosnească vreun vreasc sub 
tălpi, şi încercară a se urni către susul apei. 

— Acolo o fi cătunul? întrebă deodată boierul Nicoriţă, arătând cu 
degetul către niște mogâldeţe ce păreau a fi case. 

— Da! Chiar așa! încuviință Goia. 

— Neapărat vom trece prin faţa lui? se îngrijoră Șeptilici. 

— N-avem încotro! îi răspunse Goia. 

— Ar fi bună acuma o cană de rachiu, zise Vodă strângându-și 
dolmanul la piept. Nu credeţi că am putea cumpăra de la vreun sătean? 


— Nici vorbă, măria-ta! Câtă vreme nu s-a întors Coste Bucioc, nu 
mai încape îndoială că acolo-s tătarii! îl încredința boierul Nicoriţă. 

— la uitaţi-vă la casa ceea mai răsărită! arătă Șeptilici. Nu zicea 
boierul Bucioc că finu-său îi cel mai înstărit om de aici? 

— Ba da! încuviință Goia. Dar... ce-mi văd ochii?... Uite, prăjina ceia 
din gard... 

Un fior de gheaţă le străbătu spinarea, căci în ţepușa înfiptă în nuielele 
împrejmuirii se zbătea în chinurile morţii un om. Și acela era... Bucioc! 

— Tătarii! murmurară cu toţii deodată şi se traseră pe burtă către 
tufișurile de lângă mal. 

— Dumnezeu să-l ierte! glăsui rar boierul Nicoriţă, știind că el însuși 
avea nevoie de o asemenea iertare. 

Rămaseră o vreme în așteptare, dar văzând că nu se mai întâmpla 
nimic o porniră iar la drum. 

Mai bine de o săptămână bătură coclaurile ţării, ferindu-se de căile mai 
umblate și căutând adăpost în sate mai dosnice. Apucaseră mai întâi spre 
miazănoapte, ca să ajungă în Lehia, dar se răzgândiră, după ce aflară că 
slujbașii domniei cercetau pretutindeni pe fugarii de la Ţuţora. Se străduia 
măria-sa Alexandru-vodă Iliaș să prindă cât mai mulţi, spre a-i da în mâna 
lui Iskender-paşa, după cum primise poruncă. 

Descumpăniţi, cei patru pribegi rămaseră o vreme într-un cătun de prin 
ținutul Hârlăului, neștiind încotro s-o mai pornească. 

— Să ne tragem către moșiile mele din Horincea. Ţinutul îi împădurit 
şi fără îmbulzeală de oameni. Să adăstăm acolo până s-o potoli viitoarea 
urmăririlor... 

— Poftesc să mergem la Braşov! zise deodată fostul domn, neluând 
seamă cine anume vorbise. Am bani mulţi de căpătat de la un cămătar de 
acolo, după care putem să ne ducem la Praga, la împăratul, şi ne-om 
întoarce cu oștile lui. Atunci vom face dreptate în ţara asta! 

Din obişnuinţă boierii i se supuseră pe faţă, dar nu cu inimă bună îl 
mai însoțiră de acum încolo. Ba, Nicoriţă îi spuse verde în faţă că, de vreme 
ce aveau sa treacă prin pasul Oituzului, el îi va părăsi de cum vor ajunge în 
valea Trotușului. Se va ascunde la vreo moșie de-a lui, după cum spusese, 
dar printre străini nu-l va însoţi pe domn. Ceilalţi tăcură mâlc... 

Cerşeau câte un codru de pâine de pe la oamenii săraci, care nici ei nu 
erau prea îndestulați dar nu voiau să primească plată, socotind că fac 
pomană de sufletul celor morţi. Nu se apropiară de nici o curte boierească, 


han ori cârciumă, ca să nu fie daţi în vileag. Straiele de pe ei se cam 
ponosiseră, iar inelele şi giuvaericalele erau dosite, laolaltă cu banii. 

Abia în preajma târgului 'Trotuş, de pe apa cu același nume, aflară că 
leşii scăpaseră de la Ţuţora dar că mulţi rămăseseră acolo pentru totdeauna. 

— În cel mult trei zile ajungem la Braşov, boieri dumneavoastră, zise 
Gaşpar-vodă când poposiră într-o colibă părăsită din marginea unei păduri. 
De cum ne vedem acolo, avem să cumpărăm haine noi și câte un cal, să nu 
ne mai chinuim picioarele pe jos. Ne vom da drept neguţători, ca să 
străbatem Ardealul, iar de Crăciun ne veselim în Sătmar. Până atunci să ne 
hodinim, că n-am închis ochii de două nopți. 

Aşa şi era de fapt, căci, speriaţi de a nu fi prinşi, merseseră zi şi 
noapte, mirându-se ei înșiși de unde mai aveau putere. Aprinseră focul la 
gura colibei, iar voievodul, frânt de oboseală, numai că nu se prăvăli pe 
mormanul de frunze uscate ce slujise de aşternut altora mai înainte. În 
scurtă vreme i se auzi sforăitul. 

— Dar noi ce facem? întrebă biv-vel-postelnicul Goia. 

— Eu am zis că mă duc la vreo moşie de-a mea, răspunse boierul 
Nicoriţă, şi chiar când s-o deștepta Vodă am să-mi iau rămas bun. Dacă 
vreţi, haideţi şi voi cu mine! 

— Așa, cu mâna goală? murmură gânditor Şeptilici. 

— Ce vrei să zici? se miră Nicoriţă. 

— Socot că are dreptate, se băgă şi Goia în vorbă. Dacă ne înfăţișăm la 
noua domnie fără nimic, nu are să se bucure măria-sa Alexandru-vodă. 

— Voi aţi înnebunit? Doar nu veţi fi vrând să-l daţi prins pe domnul 
nostru?! holbă ochii Nicoriţă. 

— Numai... căpăţâna! Îi şi mai lesne de cărat! rânji boierul Șeptilici, 
făcând cu ochiul spre celălalt tovarăș. 

FUGARII 


PÂRCĂLABUL ȘEPTILICI SE ÎNDEPĂRTASE fără să mai scoată o 
vorbă şi se întoarse atât de curând, încât cei doi mai că nu i-ar fi luat seama, 
dacă nu le-ar fi sărit în ochi capul însângerat al fostului lor voievod, pe 
care-l aducea de chică ucigașul, ca pe un trofeu. Frumoasa-i barbă era 
năclăită de sânge, ce încă mai picura din vinele gâtului, iar ochii săi mari, 
deschiși, tremurau privindu-i cu mustrare. 

Biv-vel-postelnicul Goia scuipă cu scârbă într-o parte, în vreme ce 
boierul Nicoriță simţi un nod în gât, care-i tăia răsuflarea. Abia într-un 
târziu izbuti să îngaime: 

— Ce-ai făcut, nemernicule?! 

— Lasă, că aşa trebuia! îl repezi Goia. Vom duce căpăţâna la picioarele 
noului domn şi ne-om spăla de păcate. 

Degrabă întinse mâna și închise pleoapele ce mai zvâcneau, nefiindu-i 
pe plac această uitătură a morţii. Se duse apoi lângă leșul descăpăţânat, 
codindu-se o clipă dacă să-l atingă ori ba, dar se hotărî și trase contășul 
domnesc, după care înveli în el căpăţâna, ca într-o desagă. 

— Ei, mergem? întrebă Goia, arătându-şi povara din mână către 
ceilalți. 

— N-aveţi decât! Nevinovat sunt, Doamne, de sângele unsului tău! fu 
răspunsul boierului Nicoriţă. Mie nu mi-a făcut decât bine, măcar că eu, 
nevrednicul, nu meritam. 

Cu lacrimi în ochi începu să scurme pământul stâncos, pentru a-i 
încropi un loc de veci nefericitului domnitor. 

— Da” nu te mai canoni, boierule! rânji Șeptilici. Lasă-l în seama 
corbilor şi a lupilor, că doar era un papistaş. Domnia-ta mai bine hai cu noi, 
să ne luăm răsplata de la noua stăpânire. 

— N-aveţi decât să vă duceţi unde vă va fi voia, oftă Nicoriţă. 
Drumurile noastre se despart de aici înainte. 

Cei doi complici dădură nepăsători din umeri și-l lăsară după cum îi 
era voia, în vreme ce fostul mare armașş încă se mai străduia să sape o 
gropniță, în ciuda împotrivirii pământului. 


În răstimpul când le poalele munţilor se petreceau aceste fapte, pe 
malul Prutului, la 'Țuţora, nu se domoliseră lucrurile. În dimineaţa zilei de 
luni, îndată după fuga domnului Moldovei și a prietenilor lui, întreaga oaste 
leşească s-a înfricoşat și tot mai mulţi erau aceia care voiau să se întoarcă 
acasă. N-a mai avut loc nici o hărţuială, căci marele hatman a oprit cu 
desăvârşire orice ieşire în afara întăriturilor. Marginea de către răsărit a 
taberei atingea Prutul, de unde puteau lua apa de băut, dar hrana începuse a 
se împuţina îngrijorător. 

Către amiază se înfățişară la pan Zolkiewski cei doi prieteni ai 
domnului Moldovei, Marcu şi Mihai, înnămoliţi și uzi până la piele, 
dârdâind de frig. După povaţa bănăţeanului, cei doi spuseră că nu aveau 
ştiinţă de fuga lui Gaşpar-vodă, prefăcându-se uluiți de această veste. 
Povestea pe care au îndrugat-o era destul de şubredă, însă putea fi crezută. 
Spuneau că ar fi fost prinşi de tătari, încă de la încăierarea de sâmbătă, și că 
izbutiseră să scape, trecând prin stufăriş. Nu ştiau nimic despre vrăjmași, 
căci fuseseră ţinuţi în cortul unui mârzac din partea cealaltă a apei. 

Având trebuință de luptători, Zolkiewski nu mai puse la îndoială 
păţania celor doi şi-i îngădui în preajma oştenilor din polcul lui Balaban. În 
seara aceleiași zile, marele hatman porunci din nou la sfat, la care se 
adunară cu mult mai puţini ca altă dată, unii fiind fugiţi, dar cei mai mulți, 
morți. 

— Aşa nu se mai poate! tună pan Balaban. Nu putem să ne mișcăm în 
strânsoarea păgânilor, iar unii dintre noi nu chibzuiesc decât cum să scape 
cu fuga. 

— Așa-i! Are dreptate! întări pan Ragowski și alții. 

— Şi ce socotiți că ar fi de făcut? îi întrebă marele hatman, după ce se 
mai domoliră o clipă. 

— Să plecăm! fu răspunsul dat de aproape toată lumea. 

— Cu învoirea lui Iskender-paşa? ridică sprâncenele a mirare pan 
Zolkiewski. 

— Cu, ori fără, numai să plecăm! făcu pan Dmzbyk. 

— Domnia-ta ce crezi, hatmane Koniecpolski? se întoarse pan 
Zolkiewski către ajutorul său. 

— Să ne înţelegem cu turcul și, de-l vom plăti, nu-mi închipui să nu 
primească, mai cu seamă că au și început ploile cele reci de toamnă. Apoi, 
cu frumosul, ne-om trage la Kameniţa până în primăvară, după care vom 
mai vedea... 


— Are să ni-l ceară pe Grazziani, şi acuma de unde să-l mai luăm? 
întrebă cu reproş pan Korecki. 

— Un fricos! zise scârbit pan Malinowski. A tras după el, prin 
amăgire, chiar pe unii dintre ai noştri. 

— Nu era mai bine să-l fi dat ieri-dimineaţă, până nu apuca s-o ia din 
loc? îşi continuă reproșul pan Korecki. 

— Acuma, ce să mai vorbim? îi opri pe clevetitori hatmanul 
Koniecpolski. Vorba e, cine se duce ca sol să se învoiască cu pașa? 

— Pan Dmzbyk ştie cel mai bine turcește, spuse polcovnicul Balaban. 

— El să se ducă! E cel mai nimerit, se auziră şi alte voci din sfat. 

Totuşi, pan Dmzbyk nu se arăta prea bucuros. Dar pe când căpeteniile 
se ciorovăiau între ele care să fie solul, o larmă ca de luptă se stârni printre 
oştenii din tabără. Cu toţii se zoreau spre malul apei, strigând care mai de 
care: „Fraţilor, au fugit hatmanii noştri... Scapă cine poate!” 

Uluiţi, șleahticii se năpustiră afară din cort, în frunte cu cei doi 
hatmani. 

— Ce se întâmplă? răcni pan Balaban cu vocea lui de tunet. Aţi 
înnebunit? 

— Ne-au lăsat de izbelişte, luminăţia-ta. Căpeteniile noastre cele mari, 
hatmanii, au fugit, strigă în fugă un puşcaș, zorit şi el să ajungă la Prut. 

— Aţi căpiat de-a binelea! Cine v-a îndrugat măgăria asta 
nemaiauzită?... Voi nu vedeţi că hatmanii sunt aici, în mijlocul vostru?... 
Căscaţi ochii, netoţilor! urlă polcovnicul din răsputeri. 

Pe dată fură aprinse torţe şi cei doi hatmani încălecară, pornind 
împreună cu ceilalți prin tabără, spre a fi văzuţi de toţi oștenii. Nenorocirea 
cea mai mare a fost însă că fugarii înspăimântați se aruncau în Prut 
nădăjduind să scape mai la vale, dar acolo tătarii îi luau la ţintă, de cum se 
iveau pe luciul apei. Alţii se prăbuşeau chiar încă de pe mal, căci o ploaie de 
săgeți se abătea necontenit asupra lor. Abia după ce-l văzură pe marele 
hatman, în carne și oase, printre ei, teama începu a se risipi și se opriră din 
fugă. Nu se putea şti, dar de bună-seamă că pieriseră mai bine de o mie de 
oameni în prostie. 

Această întâmplare a dus la grăbirea soliei către Iskender-pașa. Astfel 
că pan Dmzbyk, nemaiavând încotro, se înfățişă temutului serasker. 

— V-aţi săturat de bătaie? rânji paşa primindu-l în cort. 

— Nu noi am poftit-o, înălțimea-ta, ci hospodarul moldav, care pe 
deasupra a mai și fugit, ca un iepure fricos. 


— Mare e puterea lui Alah, ghiaurule! I-a și dat răsplata cuvenită 
pentru hainia lui, înecându-l în mlaștinile de lângă mal. A fost chiar prea 
blândă pedeapsa, faţă de cât i s-ar fi cuvenit! 

— A murit?... răsuflă ușurat solul, căci asta însemna că nu va mai fi 
cerut domnitorul, pe care oricum nu l-ar mai fi putut da. 

— Am găsit numai armăsarul lui, căci pe el l-a înghiţit smârcul, care i 
s-a vârât în sufletul lui spurcat. 

— Noi n-avem nici o vină... 

— Atunci, cine v-a împins să încălcaţi pământurile luminatului nostru 
sultan, în Bogdan-ili? Cu învoirea cui și împotriva cărei stăpâniri?! se 
înfurie paşa. 

— Ne-a amăgit... bâlbâi solul. 

— Prostia se plătește! Daţi treizeci de mii de zloți ungurești şi vă las să 
plecaţi! 

— Vai de noi, înălțimea-ta! Nici de ne-ai vinde bucată cu bucată 
întreaga oaste şi tot ce avem asupra noastră, mai mult ca zece mii n-ai 
scoate pe noi. 

— Eşti viclean, leahule, şi te tocmeşti ca la bazar, dar nu uita că eu 
poruncesc răscumpărarea. Acum eu sunt stăpânul! 

Alături de serascher se mai afla și Kalgay-soltan, dar acesta nu scotea 
o vorbă, măcar că el s-ar fi mulțumit chiar şi cu cei zece mii de galbeni de 
care pomenise solul. 

— Poate dacă am mai cere din ţară... să zic aşa... vreo cincisprezece 
mii cu totul, am scoate până la urmă, răspunse pan Dmzbyk prefăcându-se a 
chibzui îndelung. 

— Dacă-i pe aşa, întoarce-te şi spune-i lui Zolkiewski că poruncesc să 
plecaţi din tabără în cămașă și izmene, iar de vă va fi frică pe drum, pun 
tătarii lui Devlet Ghiray să vă apere, până treceţi voi la Kameniţa. 

— Dar, luminăţia-ta... încercă iarăşi leahul. 

— Am zis! Și altcum să nu faceţi! încheie scurt paşa, după care 
porunci ca nenorocosul trimis al împresuraţilor să fie însoţit până în faţa 
întăriturilor taberei. 

Pe drumul de întoarcere, pan Dmzbyk rămase uluit văzând pe ostașii 
celor două părți pălăvrăgind unii cu alţii, ba chiar dându-și mâna. Nu 
pătrunse bine printre care, când auzi pe un tătar, cățărat nestingherit pe 
întăritura de pământ: 

— Bre, ghiaur! Voi crăpat de foame, nu avut ce mânca! 


— Ba avem, câine spurcat! pufni pan Balaban, care se nimerise prin 
preajmă. Putem sta şi un an încheiat aici, fără să ne porţi tu de grijă. 

— Atunci, dam la tătar! El sărac estem! Flămând, bre! 

Polcovnicul pricepu că era vorba de o viclenie din partea lor, spre a 
iscodi dacă mai aveau merinde. Deşi n-aveau îndeajuns, strângând din greu 
cureaua, porunci pe dată să li se arunce burdufuri cu brânză și pâini mari cât 
roata carului, din grâu curat. Ba chiar fură tăiaţi şi vreo doi cai mai 
slăbănogi, a căror carne o aruncară de asemenea. 

— Bun leah! strigau bucuroşi tătarii, bătându-se pe darurile ce le 
cădeau de peste întărituri, în locul plumbilor de sâneţe. 

— Na-vă, câinilor! se veseleau şi lehii, văzându-le vânzoleala. 

— Zubrowkă nu vreţi, hămesiţilor? strigă un oștean pântecos, ridicând 
plosca la vedere, spre a le face poftă. 

— Da! Bem! răspunseră mai mulţi decât se aştepta cel care-i încercase, 
ştiind că aşa ceva nu le era îngăduit de coran. 

— Atunci, veniţi încoa”! făcu el semn cu mâna. 

Văzând pe tătarii venind încrezători, mulţi oşteni le-au ieșit în 
întâmpinare, și astfel, mai pretutindeni, jur-împrejurul taberei, închinau unul 
în sănătatea celuilalt. 

Toate acestea se petreceau sub ochii uimiţi ai lui Dmzbyk, care se 
întreba pentru ce mai era nevoie de îngăduința pașei ca să plece, când aveau 
asemenea prieteșug cu dușmanul? 

N-apucă să istorisească totul marelui hatman, când un ceauș turc veni 
să le spună că luminăţia-sa seraskerul se învoise a primi numai douăzeci de 
mii de galbeni. 

— Până daţi banii, să poftească acuma cu mine doi ostateci de vază, 
adăugă turcul. Așa-i porunca! 

Pe aceștia i-ar fi găsit mai repede, dar de bani nici pomeneală. Drept 
pentru care hatmanul de câmp a cerut să fie adunată întreaga oştire, spre a 
comunica dorinţa pașei. Sătui de luptă, aproape toţi oștenii au încuviinţat să 
nu li se mai dea simbria cuvenită, ci s-o înmâneze turcului, ca să scape o 
dată. 

— Atunci, să cerem şi noi ostateci! zise pan Rogawski. 

— Unul să fie chiar Arslanoglu Kantemir! propuse pan Balaban. Am 
eu cu el o veche răfuială. 

— Nu uita, pan polcovnice, că de zălog nu te poţi lega! îl mustră 
marele hatman. 


— Da” ce? Am zis eu că am să-i fac ceva?!... Poftesc numai să-l văd, 
căci i-am cam uitat înfăţişarea. 

Unii cutezară a râde la hâtrele vorbe ale polcovnicului, dar cei mai 
mulţi se arătau a fi îngrijorați. A treia zi, pe o ploaie măruntă și rece, solii 
turcilor au venit iarăși în faţa întăriturilor cerându-și banii cuveniţi, dar leșii 
dădeau din colț în colț, neavând decât giuvaeruri, stofe, blănuri, dar 
nicidecum bani-peşin. Văzând că solii s-au întors cu mâna goală, Iskender- 
paşa s-a înfuriat şi le-a trimis vorbă lehilor, că, fiind prinșii lui, cine va 
cuteza să iasă din tabără, va fi tras în ţeapă. 

Fiindcă nu mai era altă nădejde, la sfatul de seară, ţinut în cortul 
marelui hatman, s-a hotărât ca pe noaptea de joi spre vineri, caii să fie 
înhămaţi la care și să se pornească la drum „în tabără legată”. Plănuiau să 
meargă numai la adăpostul carelor şi să se apere tot timpul de vrăjmași. 

Astfel zorii zilei de vineri, sărbătoare la musulmani, i-au găsit pe lehi 
în drumul anevoios către casă. Împrejurul lor, cetele de tătari răcneau în fel 
şi chip, împroșcându-i nu numai cu sudălmi, dar mai ales cu o ploaie de 
săgeți. Uitaseră cu desăvârșire că mai înainte cu câteva zile închinaseră în 
cinstea lor, dar, din fericire, nu izbuteau să facă nici o pagubă de viață 
omenească. 

Toate acestea se petreceau pe când măria-sa Alexandru-vodă Iliaș, cu 
îngăduința lui Iskender-pașa, apucase drumul de la Galaţi înspre cetatea 
Romanului, spre a poposi acolo o vreme, până ce avea să intre în cetatea de 
scaun a Iaşilor. Ajuns la Bacău, fu înștiințat că doi mari boieri ai fostului 
domnitor cereau îngăduința să-i sărute mâna și să se închine la poalele 
măriei-sale. Cum era în obicei ca la stăpânire nouă să se repeadă mulţi 
dintre divaniţii domnitorului de mai înainte, Alexandru-vodă n-avu nimic 
împotrivă, şi astfel se pomeni la picioarele lui cu biv-vel-postelnicul Goia și 
cu fostul pârcălab Șeptilici. 

— Întru mulţi ani, măria-ta, şi să fii îndurător către noi, nevrednicele 
slugi ale milostivirii tale, doamne! începu a vorbi mai întâi Goia, după cum 
se cuvenea cinului său boieresc. 

Se plecase în genunchi și cu fruntea atingea poalele veşmântului 
domnesc. 

— Cu multă umilinţă și credinţă, ne supunem măriei-tale, stăpâne! îl 
urmă Șeptilici, ploconindu-se așijderea. 

— Ridicaţi-vă, boieri-dumneavoastră! răspunse voievodul cu grai 
blând, întinzându-le mâna spre a fi sărutată. 


— Să ne trăieşti, măria-ta! se repeziră cei doi, deodată. 

— De vreme ce v-aţi lepădat de Gaşpar Grazziani... 

— Lepădat, stăpâne! sări Șeptilici. lacă și dovada credinţei noastre! şi 
desfăcu iute contașul, lăsând la vedere capul fostului domn. 

— Ce înseamnă asta?! izbucni mânios voievodul. Care a cutezat? 

— Noi... măria-ta! se bâlbâi fostul pârcălab. 

— Este... Gaşpar, stăpâne! murmură şi Goia, cam temător. 

— Nemermicilor! tună domnitorul. Cum aţi ridicat mâna voastră 
păcătoasă asupra unui cap încoronat? Aţi spurcat sfânta taină a ungerii cu 
mir, păgânilor! Să vină armașul! 

— Poruncă, măria-ta! răspunse acesta pe dată. 

— Pentru nelegiuita lor faptă, poruncesc moartea prin cazne a mișeilor 
acestora! Mâine-dimineaţă să li se reteze brațele de la coate, apoi la prânz 
picioarele de la genunchi și să fie azvârliţi așa în umblătoare, iar după ce-or 
sta acolo întreaga noapte să fie descăpăţânaţi, în zorii zilei celeilalte. 
Poftesc să fie aceasta de învăţătură tuturor acelora care ar mai cuteza să 
ridice viața unui domnitor miruit de către bunul Dumnezeu. Altcum să nu 
faci! Am zis! 

— Înduraaare, slăvite doamne! Milostiveşte-te, măria-ta! se prăbuşiră 
îngroziţi ucigașii, încercând să sărute încălțările voievodului. 

Acesta însă se trase înapoi cu scârbă și făcu semn să fie ridicați pe 
dată, spre împlinirea osândei. 

— La asemenea faptă, astă răsplată, boieri-dumneavoastră! zise cu 
mâhnire Vodă, privind capul năclăit de sânge. Poruncesc să i se caute pe 
data trupul şi pe urmă să fie îngropat cu cinstea ce i se cuvine unui domnitor 
al ţării. Aceasta este voinţa mea! Slujba de îngropăciune să fie făcută în 
târgul 'Trotuşului, de către popii noştri, pravoslavnici, căci în astă credință a 
fost uns domn! 

În vreme ce ucigașii lui Gaşpar-vodă Grazziani îşi luau pedeapsa pe 
care o meritau, în tabăra lehilor deznădejdea începu a pune stăpânire pe cei 
mai mulţi. Iskender-pașa poruncise ca ei să rămână locului, dar, nedându-i 
ascultare, ei o apucară spre miazănoapte, având astfel să întâmpine mânia 
seraskerului. 

Marcu şi Mihai se aflau mereu împreună şi legaseră mare prietenie cu 
căpitanul Ujadowski şi cazacii lui. Se socoteau ei că ar fi fost cu mult mai 
bine să fugă din „tabără” înainte de a fi ajuns la Nistru, căci acolo, pe mal, 
cu greu s-ar mai fi putut, nefiind de crezut că tătarii aveau să-i lase să treacă 


apa nestingheriți. Auziseră de moartea lui Gașpar-vodă prin smârcurile 
Prutului, iar acum părerea lor de rău se împletea cu foamea și suferințele 
altor peripeții. 

— O mai fi mult până la Nistru? oftă Marcu. 

— De, mai știu eu? dădu din umeri bănățeanul. După cum mergem, 
până la crăciun nu vom ajunge. 

Nu mai închiseseră ochii de două zile şi erau istoviţi. Unii dintre ei se 
mai ospătau cu ciozvârte din hoiturile cailor prăbușiţi de foame, dar ei nu se 
spurcaseră cu așa ceva, hotărând ca mai curând să se stingă din viaţă, dar 
curați. 

Zilnic rămâneau morţi în drum, dar şi mulți dintre cei care încă mai 
suflau. 

— Fraţilor! le zise pan Ujadowski celor doi prieteni. În acest fel 
mergem de-a dreptul la moarte, și nu se cade să ne lăsăm măcelăriți de 
păgâni după voia lor. 

— Să luptăm! se însufleți Mihai. 

— Nu mai avem putere, răspunse căpitanul. Trebuie să fugim însă ca 
să ne salvăm, și ne-om mai înfrunta noi cu ticăloşii ăştia! 

— Avem vreo putință? întrebă Marcu mai mult șoptit. 

— Nu prea e frumos să-ţi părăsești tovarășii la necaz, dar viaţa este 
una, și datori suntem s-o păzim. Hatmanii noştri și-au cam pierdut capul şi 
atunci trebuie să judecăm cu al nostru. 

— Spune o dată, nu ne mai fierbe! zise Marcu nerăbdător. 

— Ne sculăm peste noapte și o apucăm înapoi! 

— Cuuum?! se mirară cei doi. 

— Cum aţi auzit! În spatele nostru sunt mai puţini tătari, ba poate că 
deloc, fiindcă nimeni nu-și poate închipui că lehii ar mai pofti să rămâie 
prin Moldova. Grosul lor ne aşteaptă pe malul Nistrului, și ne înconjoară pe 
de lături. 

— Așa e încuviință Marcu. 

— Poate că ne-om și bate cu vreo câțiva, dar știți că se tem și ei de 
cazacii mei... 

— Mergem cu toţii?! se miră Mihai. 

— Altminteri, cum?! Nu-mi las eu tovarășii mei de luptă. 

— Au să ne simtă și lehii și s-or alătura... 

— Chiar dacă va fi aşa, când au să vadă că ne întoarcem, se lasă ei 
păgubași. 


— Dar hatmanii, ce-au să facă? 

— Până au să afle, noi vom fi departe și nu ne mai pasă de ne-or 
înjura. 

Nemaiavând ce zice, cu toţii au hotărât fuga peste noapte, cazacii fiind 
pregătiți din vreme. Nici Marcu, nici Mihai nu putură închide ochii de grijă, 
în vreme ce Ujadowsky sforăia fără să-i pese. Nu-şi puteau închipui să fie 
vreo capcană din partea căpitanului, pe care-l ştiau de bună-credinţă, și mai 
multă teamă aveau dinspre partea lehilor. 

S-au strecurat pe furiș în puterea nopţii, pan Ujadowski trezindu-se cel 
dintâi, în vreme ce oștenii ceilalți, pătrunși de umezeala și răcoarea nopții, 
dormeau care mai de care mai înfofoliți, de parcă a doua zi i-ar fi aşteptat o 
mare bucurie. 

Dar n-a fost să fie aşa. După ce fugarii s-au pierdut în beznă și nici 
măcar vreun tătar nu i-a zărit, încă nici nu se luminase cerul că s-a și dat 
porunca de plecare. Însă, precum bănuia căpitanul Ujadowski, la malul 
Nistrului pândeau mai toți oștenii lui Devlet Ghiray, iar Slobozia Saucăi 
fusese pârjolită, încât nu mai rămăsese nimic din sat. Vederea apei ce 
şerpuia alene către miazăzi i-a scos pe mulţi oşteni din minţi. Fără a mai 
aştepta vreo poruncă, „sparseră tabăra” repezindu-se să treacă pe malul 
celălalt, unde nu se zărea picior de tătar. 

Zadarnic se mai zbuciuma pan Zolkiewski, fiindcă nimeni nu-i mai 
dădea ascultare și nici nu pricepu ce se întâmpla cu el însuși când un arcan i 
se împletici împrejurul grumazului. Doborât la pământ, căci de mult nu mai 
avea cal, bietul hatman se mai zvârcoli o vreme, după care își dădu duhul. 
Abia atunci tătarul descăleca. Scotoci prin veșmintele ce fuseseră cândva de 
o măreție fără seamăn, dar care ajunseseră nişte zdrenţe pline de glod, şi 
dădu peste ceasul bătut cu diamante ce atârna la gâtul mortului. I-l smulse 
degrabă, apoi mai scoase singurul inel de pe deget, precum şi punga cu vreo 
câţiva galbeni. 

— Tu l-ai ucis? auzi tătarul o voce în spatele său şi când se întoarse 
văzu că era însuși Veli-șah. 

— Eu! se făli el. 

— Prostule! Puteai căpăta o avere de pe urma lui, dacă îl ţineai în 
viață. N-ai ştiut că era marele hatman? 

— Acesta?! holbă ochii bietul tătar. 

— Întocmai! Acuma-i prea târziu. Barem găsit-ai ceva asupra lui mai 
de preţ? 


Cerul să se fi prăbuşit asupra oşteanului, și nu s-ar fi cătrănit mai rău. 
Era un om sărac, avea mulţi copii şi, cu toată truda lui, nu izbutea să-i 
îndestuleze întotdeauna... n-avea noroc și pace! Ce mai!... Înciudat, se 
repezi asupra leşului și-l despuie până la piele, doar-doar de va mai afla 
ceva de preţ, dar zadarnic. Deznădăjduit, își ridică ochii spre înalturi și 
braţele ca pentru rugăciune: 

— Alah, tu ești mare! gemu el. Dar, în bunătatea ta, nu mi-ai dăruit 
nici măcar dram de noroc. Fără el nu se poate trăi! şi zicând acestea îşi 
înfipse jungherul în burtă, prăbuşindu-se cu ceasul în mână peste trupul 
marelui hatman Zolkiewski. 

Puţini fură cei care izbutiră să treacă Nistrul, căci pe cei mai mulți îi 
cărară apele la vale, spre Cetatea Albă. Într-acolo își îndreptase pașii și 
Iskender-pașa, lăsând fugărirea leșilor în seama tătarilor. Era dezamăgit de 
lupta fără câștig și faimă pe care o purtase. De fapt, nici n-ar fi vrut 
zdrobirea lehilor, ca să nu-i supere pe austrieci, dar nu el fusese de vină că 
semeți cum erau, se băgaseră de voia lor la moarte. Cât despre Gaşpar... 
nici nu voia să i se mai amintească, fiind înciudat că fusese tras pe sfoară de 
omul în care avusese atâta încredere şi-i spusese cam multe. Mai bine că l-a 
înghițit smârcul astupându-i gura! 

Pe la începutul lui octombrie în preajma Nistrului zilele începuseră a fi 
mai senine și ar fi putut alunga gândurile cele negre ale seraskerului, care-l 
bântuiau de câteva zile. Avea acolo, între zidurile cetăţii, nişte încăperi 
aproape frumoase, cu ferestre ce dădeau către înnegurata mare, ale cărei 
margini nu le puteai desluşi niciodată. 

Ostenit şi nemulțumit, se tolăni pe un divan, bătându-l gândul să se 
tragă iarăşi la Silistra, unde era mai plăcut şi cu ierni mai blânde ca pe 
aceste meleaguri. Îndată se ridică din nou, neaflându-și starea, şi făcu vreo 
câţiva pași prin odaie, cu mâinile la spate. Zări pe o măsuţă de argint multe 
poame ale toamnei, struguri negri şi zemoși, pere galbene ca aurul și mere 
ca sângele, care-i făceau cu ochiul. Apucă o pară şi mușcă cu poftă. Zeama i 
se prelinse prin barbă şi se şterse cu dosul palmei. Mai îmbucă de câteva 
ori, apoi luă alta și alta, până simţi ceva ca un hanger ce-i răscolea dureros 
măruntaiele. „Am fost otrăvit!” îi fulgeră prin minte şi vru să-și cheme 
slugile în ajutor. Însă nu putu scoate nici o vorbă și se prăvăli la podea, 
înţepenindu-i mâinile și picioarele, care prinseră a-i tremura fără voie. Prin 
şira spinării îl înțepau mii de sulițe, sporindu-i chinurile la cel mai mic 


zgomot. Ochii, holbaţi de spaimă, apucară să mai vadă faţa îngrijorată a lui 
Arslanoglu Kantemir-aga, după care... nimic! 

Marele serasker de Karamania muri în aceeaşi zi în care fugarii lui pan 
Ujadowski, împreună cu Marcu și Mihai, băteau cu furie în poarta cetăţii 
Hotinului. Pe urma lor gonea urlând bezmetic, o trâmbă de tătari. 

— Deschideţi, fraţilor! răcnea Marcu. Suntem creștini! Haideţi o dată, 
că ne ajung tătarii! 

Abia când plumbii de pe ziduri puseră urmăritorii pe fugă se dădu în 
lături poarta, numai atât cât să poată pătrunde în cetate fugăriții oșteni. 
Arătau ca nişte umbre și abia se mai ţineau zdrenţele pe ei, tremurând de 
frig şi de istov. 

— Nu care cumva eşti chiar domnia-ta, pârcălabe Marcu? întrebă Sâvu 
prigoreanul, întâmplător aflat chiar atunci de strajă. 

— Ba chiar eu mi-s! mai avu putere să şi zâmbească Marcu. 

— Uite-l şi pe căpitanul Mihai, se auzi vocea bucuroasă a lui Csibi, 
ajuns şi el, mai din vreme, între zidurile cetăţii. 

De fapt fusese înălțat de Gașpar-vodă la rangul de căpitan, dar trimis în 
cetatea Sucevei, așa că nu mai avu parte de înfrângerea de la 'Țuţora și nu 
ştia decât din poveştile altora despre prăpădul de acolo. Aflând că vine 
domnie nouă, dar că la cetatea Hotinului încă mai stăpânea pârcălabul 
Annibale Amati, prietenul bun al măriei-sale Gaşpar-vodă, Csibi și oamenii 
lui se zoriseră să se pună în slujba cetăţii, și tocmai atunci le venise rândul 
la pază când s-a ivit şi Marcu împreună cu ceilalți fugari. 

— Dar cum de-aţi ajuns la aşa necaz? se nedumeri Csibi. 

— Bine-i şi aşa! zise Marcu. Numai că sărmanul nostru voievod... 
acolo şi-a lăsat ciolanele. 

Abia atunci află bănățeanul cum se petrecuse moartea bunului său 
stăpân și prieten. Mihai însă izbucni de-a dreptul în plâns, și numai când 
auzi de caznele prin care fuseseră pedepsiţi ucigașii se mai ostoi. 

După ce se mai întremară, pârcălabul Amati îi ceru lui Marcu să ia 
comanda tuturor bănăţenilor şi ardelenilor, la care se mai adăugară și cei 
câţiva munteni ce fuseseră în leafă la răposatul voievod. Îi adună pe toţi în 
jurul său și le zise: 

— Oameni buni, acuma am isprăvit cu totul și suntem slobozi a ne 
întoarce unde ne-o fi voia. De răsplătit, pentru slujba de credință ce aţi 
făcut-o, n-am cum și... 


— Doar nu pentru plată am venit noi în ăst” colț de ţară, se băgă Sâvu 
prigoreanul. 

— Și cu ţara... ţara noastră a tuturora, cum rămâne? întrebă un flăcău 
de prin părțile Romanaţilor. 

— Se va face, fraților, n-aveţi teamă! răspunse Marcu dârz. 

— Deie Domnul să fie cât mai curând! se auzi un altul. 

— Aşa să fie! zise iarăşi Sâvu. Ne-am cam învăţat să nu robim la 
nimeni, şi vom lupta mai departe. 

— Vrut-a măria-sa răposatul Gaşpar-vodă să urmeze calea lăsată de la 
Mihai cel viteaz, rosti Marcu domol, dar n-a fost în putinţă. S-o arăta, de 
bună-seamă, un altul, iar noi suntem datori să ne înfățișăm la porunca lui, 
câtă vreme om mai fi în putere. 

— Atunci, să nu mergem acasă! zise un oștean. 

— Aşa ar trebui să facem, fiindcă și aici e casa noastră, dar vremurile 
încă ne sunt potrivnice și trebuie să ne tragem fiecare pe unde putem, barem 
până la primăvară. 

— Nu cumva vii domnia-ta în Banat, cu noi? întrebă Sâvu. 

— De ce nu? Doar mi-s bănăţean și eu, iar mândra mea-i din Bozovici! 
se sili să zâmbească Marcu. 

DOMNIE VECHE LA VREMURI NOI 


GÂNDURILE LUI MARCU ȘI ALE FECIORILOR din ceata lui nu 
se împliniră atât de curând pe cât le-ar fi fost vrerea, căci vremuri de 
restriște se abătură din nou asupra lor. 

La scurt timp după ciudata moarte a vizirului de Silistra, năvalnicul 
Arslanoglu-mârza începu a bate hotarele semeței republici de la 
miazănoapte, zvonindu-se că nu fără îngăduința padişahului Osman. 
Sultanul însuşi se gătea cu multă oaste asupra Lehiei, dacă nu spre a o face 
raia, barem ţară supusă haraciului, asemenea celor românești. 

S-a înfricoşat craiul Zygmunt, mai cu seamă că pierduse toate 
căpeteniile oștirii, ba chiar și cel de al doilea hatman zăcea la Edicule, pe 
malul Bosforului, prins atunci, la Slobozia Saucăi. Neavând cum face altfel, 
căci prea se înghesuiau șleahticii după un asemenea rang, craiul a hotărât să 
puie în locul răposatului Zolkiewski pe pan Hotchevici de Litfa, iar ca 
ajutor a fost numit vestitul războinic pan Liubomirski, vrăjmaş de 
neîmpăcat al turcilor. Nu-i vorbă că şi Hotchevici fusese odinioară spaima, 
păgânilor, dar acum, la peste cei optzeci de ani ai lui, se putea spune că 
numai aducerile aminte mai erau de folosință, celor ce voiau să-l mai 
asculte. Totuşi clevetirile s-au dovedit a fi netemeinice, fiindcă bătrânul 
orândui pe dată împotrivirea către turci. Întâi şi întâi dobândi cu multă 
ușurință cetatea Hotinului, pe care Annibale Amati, pârcălabul, i-o dădu fără 
crâcnire. În răstimp Liubomirski jefui cumplit Ţara de Sus a Moldovei, 
măcar că încă nu ajunseseră păgânii până acolo, dar poftea să bage groaza 
în oameni şi să i se ducă vestea de „viteaz”. Ba, când sosi cu oastea în 
Hotin, puse la popreală pe câţiva starosti ai târgoveţilor și-i prăvăli de pe 
zidurile cele înalte ale cetăţii, în văzul tuturor. Nimeni n-a aflat vreodată cu 
ce se făcuseră vinovaţi acești nefericiţi. 

Așa stând lucrurile, căpitanul Csibi se plânse într-o zi lui Marcu: 

— Oamenii noştri nu-s mulțumiți cu noua stăpânire, jupân pârcălabe. 
Eu unul m-am tot socotit că ar fi fost bine să fi rămas la iernat în cetate, că e 
mai greu să apuci la drum pe vreme de viforniță, dar cu pan Liubomirski nu 
cred că ne-om înţelege. 


— Ai dreptate, încuviință Marcu. Mă bate gândul să trecem munţii în 
Ardeal, căci domnia cea nouă de la laşi nu cred să aibă trebuinţă de noi. Şi 
apoi să ştii că n-am minţit când am zis că vreau să mă întorc la mine acasă, 
în Banat. 

Vorbeau amândoi ungurește, mai mult spre a se feri de urechi 
răuvoitoare, întrucât această limbă nu prea era cunoscută prin partea 
locului. Când şi când își aruncau privirea asupra cerului plumburiu de 
toamnă, după câte un corb rătăcit ce zbura croncănind către soare-apune. 

— Vesteşte zăpada, zise Csibi cu ochii după zburătoare. Scuipă apoi 
peste creasta zidului și se aplecă în jos, de parcă ar fi vrut să audă când va 
atinge pământul. 

Din tumul cel mare, straja îi cam supraveghea pe furiș, cu toate că 
gândul bietului oştean era mai curând la ceasul când va scăpa de slujbă. 

— Nu vezi că a schimbat și oamenii de la ziduri, zise Marcu uitându- 
se după străjer. Se vede treaba că nu mai au încredere în noi. 

— Au pus valoni, de-ai lor. 

— Dar nu numai atât. S-a dat poruncă straşnică, pentru toţi oștenii 
fostului domn, să nu cuteze a părăsi cetatea fără îngăduinţa lui. 

— A cui? 

— A lui Liubomirski! Bătrânul hatman e bun de pus la rană, dar 
şleahticul acesta tare se sumeţeşte rău şi se ține de stăpân. 

— Dar ce treabă avem noi cu el? Ce, ne dă vreo plată? 

— Ne dă, oare, careva? zâmbi Marcu. 

— Cu atât mai mult, suntem slobozi să plecăm unde ni-i voia. Așa-s 
legile ostășeşti, răspunse Csibi. 

— Mai este cineva împotrivă. 

— Altul?! 

— Da! Arslanoglu și tătarii lui. Dacă pun mâna pe noi, așa puţintei 
cum suntem, sub sută, apăi numai bine ajungem robi pe undeva prin 
târgurile Anatoliei. 

— No, la asta nu m-am gândit! zise Csibi și se scărpină încurcat în 
cap, după cum avea obiceiul. Ce-i de făcut? 

— Cred că va trebui să aşteptăm să plece păgânii, ori de nu, să ne 
împăcăm cu gândul că avem să iernăm aici. 

— Bine ar fi că căpătăm şi ceva leafă, căci până acum nu m-am ales cu 
nimic din slujba domniei. 

Bănăţeanul râse și-l bătu pe umăr: 


— Ba te-ai ales teafăr și nevătămat, și asta-i mare lucru. Hai acum să 
vorbim şi cu ai noştri! 

Oșştenii lui Marcu erau răzleţiți prin cetate, dar nu fu prea greu să-i 
strângă laolaltă, spre a chibzui împreună ce ar mai fi de făcut. Adunarea lor 
dădu de gândit unui rotmistru leah, care se amestecă printre ei și așa află că 
mai toți românii se hotărâseră să intre în slujba hatmanului coroanei. Dădu 
fuga la pan Liubomirski, ca să fie el cel dintâi ce-i dădea vestea, iar 
hatmanul și trimise îndată să fie chemat pârcălabul român. 

— Să aştepte! fu răspunsul lui Marcu. Mai întâi ar trebui să știu eu 
însumi ce să-i spun înălțimii-sale, și pentru aceea ne-am adunat aici cu toţii. 
Când om hotărî, oi veni! 

Strigăte de încuviințare însoțită răspunsul pârcălabului Marcu, după 
care acesta făcu semn cu mâna cerând ascultare. Le spuse apoi pe scurt cele 
vorbite cu căpitanul Csibi mai înainte, cerându-le și lor părerea. 

— Rămânem şi ne batem cu păgânul, fu răspunsul dat pe loc de Sâvu 
din Prigor. 

— Doar pentru aceea am venit aici, adăugă un făgărășan. 

— Poate intrăm în slujba măriei-sale Alexandru-vodă Ilieş, zise 
căpitanul Mihai. Auzit-am cu toţii despre dreapta pedeapsă dată ucigaşilor. 
Înseamnă că este un om cu înţelepciune... 

— Şi aşa ar fi bine, dădu Marcu din cap. Numai că până la lași am 
avea de înfruntat tătarii, iar măria-sa nu ne-a chemat la sine. 

— Aşa-i! Aşa-i! strigară cu toţii. 

— Atunci, rămânem! 

— Plecăm! 

— Să ne dea leafă, că n-avem ce mânca, strigă un secuian de prin 
părțile Odorheiului. 

Pârcălabul îi potoli din nou: 

— Am să mă duc şi la pan Liubomirski, iar de ne vom înţelege în 
vreun fel, atunci vom rămâne, barem până în primăvară. Bine-i aşa? 

— Da! Bine! Așa să faci! și alte încuviinţări se auziră de pretutindeni. 

Pan Liubomirski îl primi cu cinstea cuvenită rangului și-l pofti să șadă 
alături de șleahticii aflați de față. Un tălmaci moldovean îi deslușea vorbele 
hatmanului şi Marcu asculta cu mare grijă, să nu-i scape ceva. 

— Am auzit că ţi-ai adunat oștenii, pan pârcălabe, zâmbi subţire 
hatmanul. Nu cumva pofteşti a cuceri cetatea? 


— Dacă aş fi avut astfel de gânduri nu v-am fi lăsat să intraţi, căci 
oamenii mei păzeau zidurile cetăţii când aţi venit domniile-voastre. 

— Chiar aşa de viteji sunt oamenii domniei-tale? rânji un șleahtic. 

— Pot fi probaţi în luptă, pane... 

— Tătarii sunt aici la doi paşi, zise Liubomirski, iar turcii sunt pe 
drum. 

— Tocmai pentru aceea am şi venit la luminăţia-ta, pan hatmane, să ne 
punem braţul în slujba cetăţii. 

— Ce-mi aud urechile este pe placul meu, pan lancovici, se lumină la 
faţă hatmanul. De oșteni ducem lipsă. Să știi însă că n-am să pot să vă 
plătesc, dar vă dau hrană asemenea nouă și slavă nepieritoare. De fapt, voi 
sunteți în slujba Moldovei... 

— Dar stăpânul nostru a fost ucis, îi luă vorba Marcu, bănuind unde 
voia să ajungă leahul. 

— Din vina dacilor ne-am pierdut floarea oștirii noastre! sări un 
şleahtic. 

— Ştii, prietene, zise împăciuitor pan Liubomirski. La noi în ţară, vi se 
spune „daci”, aşa că să nu te mire, căci de voi e vorba. 

— Știm şi noi, luminăţia-ta, și ne mândrim cu înaintașii noştri, dar 
mirarea mea are altă pricină. Măria-sa Gaşpar-vodă a cerut să vă înțărcuiţi 
la Țuțora? Și noi, „dacii”, nu ne-am vărsat sângele laolaltă cu cel leșesc! 

Ridicase vocea şi în acest fel a stârnit un întreg vacarm. Se răţoiau la el 
care mai de care, unii chiar pe româneşte, încât nu se mai putea înţelege o 
vorbă. 

— Destul! bătu deodată pan Liubomirski cu pumnul în masă. 
Dumnealui, pârcălabul Marcu lancovici, este dator să ne dovedească, 
laolaltă cu oștenii lui, că știe preţui vitejia și că disprețuiește moartea, 
aidoma strămoșilor neamului lor. Rămâneţi deci lângă noi şi vă voi da 
ranguri și voi lăuda faptele voastre vitejeşti în lumea întreagă, dar bani... vă 
spun cinstit că nu am de unde. 

Lui Marcu îi plăcu felul deschis de a vorbi al hatmanului și, trecând 
peste vorbele cele proaste ale șleahticilor, hotărî să rămână în Hotin. 

— Înălţimea-ta, zise el domol, cum îi era obiceiul. Noi nu am venit 
aici să facem avere, măcar că ni s-ar fi cuvenit măcar jumătate plata unui 
lefegiu neamţ. Nu-i bai! Ne-om bate pe degeaba, dar poftesc și eu a spune 
că, după ce l-om înfrunta pe păgân și-l vom înfrânge, voim a fi slobozi să 
plecăm când ne va fi vrerea. 


— Prea-bine, pan pârcălabe, încuviință hatmanul. Am să-l înștiinţez și 
pe dumnealui, marele hatman al Coroanei, care acuma se află pe patul de 
suferinţă, şi pe alteţa-sa prinţul Wladislaw, fiul majestăţii-sale, ce va sosi de 
la o clipă la alta. Până atunci, să ciocnim o cupă pentru învoiala noastră şi 
pentru izbândă. Vivat Polonia! 

— Vivat Dacia! adăugă Marcu, dar ceilalți apucaseră să bea, încât nu 
mai putură a-i răspunde. 

— Dacia a fost cândva, pan lancovici, zâmbi hatmanul. 

— Şi va mai fi „cândva”, luminăţia-ta, zise răspicat bănăţeanul, dând 
pocalul peste cap. 

Au venit apoi zile grele, de frig și de viforniță, cu foamete și așteptare 
chinuitoare. Hrana se dovedise a nu fi pe potriva făgăduielilor, dar nu mai 
era nimic de făcut, căci tătarii i-au ţinut împresuraţi mai bine de o jumătate 
de an. Trecuse iama, primăvara, ba chiar şi vara era pe sfârşite, dar lehii nu 
izbutiseră să adune oaste pe măsura puterii turceşti. Când şi când se mai 
încăierau cu tătarii, dar toţi știau că încleştarea cea mare va fi odată cu 
sosirea oștilor împărăteşti aduse de însuși sultanul Osman. 

Mai toată luna septembrie a anului 1621, următorul după înfrângerea 
de la Ţuţora, foştii oşteni ai lui Gaşpar-vodă Grazziani luptau, sub porunca 
lui Marcu, împotriva acelorași dușmani. Minuni de vitejie făcură voinicii 
bănăţeanului, dar cel mai îndârjit se dovedi căpitanul Mihai, care părea a 
căuta anume primejdia cea mai mare. În preajma lui se ţinea prigoreanul 
Sâvu, voiosul cu gură mare ce se bucura ca un copil ori de câte ori dobora 
vreun păgân. Aşa s-a întâmplat și în acea zi de 28 septembrie, când 
grenadirii lui pan Rerthold ieșiră împreună cu cetaşii lui Marcu și ienicerii 
se traseră înspăimântați din cale, dar numai până ce ajunseră la băştile lor, 
de unde începură a trage din sânețe. Deodată Sâvu se prăvăli în ţărână şi 
nimeni nu se mai îndoi că fusese atins de vreun plumb ucigaș. 

— Sâvule! răcni Mihai şi se avântă spre cel căzut. După mine, fraților! 

Nimeni nu cuteză să-l mai urmeze, însă viteazul căpitan nu avea cum 
şti. Ajuns lângă trupul prietenului său doborât, vreo zece ieniceri se repeziră 
cu iataganele asupra lui. Marcu zări din depărtare cele petrecute, dar, cu 
toate că-i sângera inima, trebui să se supună trompetistului care chema 
oștenii în cetate. O mulțime de beșlii căutau să-i învăluie şi n-ar mai fi avut 
scăpare, dacă nu se supuneau poruncii. În dimineaţa următoare, de cum se 
împrăștie negura dinspre întăriturile ienicerilor, se zări un par înfipt în 
pământ, în care încă se mai zvârcolea din când în când un om. Era Mihai! 


La vederea lui, Marcu nu se mai putu ţine și izbucni în plâns. Lacrimi 
grele şiroiau şi pe obrazul căpitanului Csibi, dar și în ochii tuturor celor care 
luptaseră alături de Mihai și-l îndrăgiseră cu toţii. De Sâvu, nici urmă, 
fiindcă Mihai își vânduse scump pielea, ridicând un morman de leșuri unde 
căzuse prigoreanul. Aflând despre eroica moarte a celor doi, pan 
Liubomirski îl ridică pe Mihai la rangul de polcovnic, iar pe Sâvu îl făcu 
stegar, dar ce folos, că nimic nu le-a mai stat în ajutor. 

Puternica împotrivire a apărătorilor Hotinului a făcut ca padișahul să-și 
schimbe gândurile şi să facă pace cu lehii, mulțumindu-se numai cu 
făgăduielile de prietenie, fiindcă de haraci nici n-au vrut să audă. Apoi, în 
cea din urmă zi a lunii, la scurtă vreme după moartea lui Mihai, se făcu un 
târg mare între cele două oștiri ce se împăcaseră. Care mai de care cumpăra 
de la păgâni corturi, cai, covorașe înflorate, iar aceștia se arătau dornici de 
pistoale și postavuri. Marcu se zbătu în fel şi chip, iar în cele din urmă 
izbuti, în schimbul unei pungi burdușite, să dobândească leșul prietenului 
său, pe care-l îngropa creștineşte în cimitirul cetății. De Sâvu însă nici urmă 
nu mai fu găsită, căci încă de a doua zi turcii strânseseră toți morţii 
creştinilor şi le dăduseră foc. Mihai scăpase de pârjol numai fiindcă se afla 
în ţeapă. 

Au căzut mulţi și mare a fost durerea printre oștenii lui Marcu, fiecare 
pierzându-și câte un bun prieten în luptă, încât rămăseseră abia vreo șaizeci 
de oameni. În afara prăzilor dobândite de ei înşişi, nici o răsplată însă nu 
mai căpătaseră, aşa că, apropiindu-se iarna, de astădată erau cu toții hotărâți 
să pornească la drum. 

Pârcălabul Marcu s-a înfățișat iarăşi hatmanului Liubomirski, rămas 
singura căpetenie după încetarea din viaţă a banului Hotchevici. 

— Luminăţia-ta! Socot că a sosit vremea să ne luăm rămas bun, după 
cum ne-a fost învoiala. lată că ne-am împlinit cu prisosință datoria. 

— Dar nu ai socotit şi hrana! veni sec răspunsul marelui hatman. 

Era cam supărat pan Liubomirski, fiindcă împăcarea cu sultanul nu 
fusese pe placul craiului Zygmunt, care-l dojenise, deși nu se zorise să-i 
trimită vreun ajutor. Pentru aceasta marele hatman era înciudat pe toată 
lumea. 

— Ce să înțeleg prin asta, pane? 

— Ce-ai auzit. Noi v-am hrănit fără plată, până a venit oastea 
păgânului. Ne datoraţi bani, ori de nu, rămâneţi în slujbă mai departe. 


— Dar ne-am dat sângele! se înfurie bănăţeanul. Aproape jumătate 
dintre noi au mușcat țarina, rămânându-le ciolanele pe aici, întru apărarea 
Lehiei... 

— Greşeşti, pârcălabe! îl opri pan Liubomirski. Voi aţi apărat Hotinul, 
care-i pe pământul dacilor, și nu republica noastră. 

Simţind cum îi zvâcneau tâmplele de ciudă, Marcu își înfipse unghiile 
în carne ca să nu răbufnească. 

— Prea bine! Avem să ne socotim, pane! abia izbuti el să îngaime și 
ieşi pe dată. 

Două ceasuri mai târziu, izbuti să-şi adune oamenii, cărora le povesti 
cele întâmplate. 

— Călca-l-ar vaca neagră! blestemă Csibi. Asta ne mai trebuia acuma, 
să ne mai ţină și cu sila. 

— Să-i dăm la cap și să fugim! făcu unul. 

— Ba, nici gând de aşa ceva! se împotrivi Marcu. Am ştire că la 
Zvancea au poposit cazacii lui Ujadovski, care ni-e prieten. Să încercăm să 
răzbim până la ei, iar pe urmă om vedea... 

— Dar cum?! se miră Csibi. Pe poartă nu putem ieşi. 

— Toți o dată nu, dar câte unul-doi, se poate, răspunse Marcu. 

— Cine-s de strajă? întrebă careva. 

— Lehii! răspunse altul. 

— Atunci cu ei ne-om înțelege! spuse Marcu. Să începem de pe acum, 
şi căutaţi să ajungeţi la Zvancea. 

Până în seară se scurseră, rând pe rând, mai aproape toţi cetaşii. Rămas 
cel mai de pe urmă, pârcălabul se aştepta să fie întrebat, dar spre mirarea 
lui, nimeni nu-l luă în seamă, aşa că a doua zi putu ieși și el pe poarta 
cetății, în bună pace. 

Zvancea fusese un sat de gospodari, dar acuma se pustiise, din pricina 
războiului. Ca prin minune scăpase nepârjolit, ci numai jefuit, când de unii 
când de alții. Astfel Ujadowski îşi băgase oamenii prin toate casele, căci nu 
era de așteptat întoarcerea sătenilor în prag de iarnă și mai cu seamă să dea 
peste cazaci. 

Mare fu bucuria regăsirii celor doi prieteni, căpitanul poruncind pe 
dată horilcă şi pastrama, ca să-și omenească oaspetele. Marcu îi povesti 
peripeţiile prin care trecuse de la despărţirea lor, anţărţ, iar Ujadowski se 
întrista aflând despre cumplita moarte a lui Mihai. 


Cei doi povestiră aşa până către vremea prânzului, când Marcu își 
dădu îngrijorarea pe faţă. Oșştenii lui nu se iviseră, după cum le fusese 
înţelegerea. Întreba pe toţi cei care intrau în odaie cu vreo treabă, dar nici 
unul n-avea vreo ştire, deși se simţea forfotă mare prin tot satul. Din când în 
când mai răzbea chiar şi până la ei vreo sudalmă ori pocnet de harapnic, dar 
nimic altceva. Ujadowski căuta să-l liniștească mai umplându-i ulcica, însă 
lui Marcu nu-i ardea de băutură şi se gândea chiar să se întoarcă să vadă ce 
s-o fi petrecut ca să-i împiedice pe oamenii lui să se adune la locul convenit. 
Tocmai voia să se ridice când auzi vocea lui Csibi, înjurând în gura mare. 

— O fi vreun cazac beat! făcu nepăsător Ujadowski. 

— Cazac să înjure ungureşte... spun drept că până acuma n-am mai 
auzit. 

— Ei, va fi învățat şi el pe unde s-a vânturat, cum am învățat şi eu 
românește. 

— Ba, ăsta-i chiar Csibi, și... 

Nu apucă să-și isprăvească vorba, că se ivi atamanul Vasca, omul de 
încredere al lui Ujadowski, spunând ceva pe limba lui. 

— Câţi oameni spuneai că ai de toţi? îl întrebă deodată căpitanul. 

— Şaizeci şi doi, cu mine cu tot. Da’ de ce? 

— Atunci îi bine. Mergi şi domnia-ta, şi nu te mânia de nu ţi-o fi ceva 
pe plac... 

Marcu nu prea pricepu ce voia să zică gazda sa, dar când ieşi în cerdac 
se îngălbeni de furie văzându-şi oamenii legaţi, de o parte şi de alta, la nişte 
care pline de saci şi cu câte un cazac pe capră. 

— Ce înseamnă asta, ludă?! se răsti Marcu la Ujadowski și vru să-şi 
tragă spada. 

— N-am avut de ales altă cale, pan lancovici! dădu acesta din umeri 
cam fâstâcit. 

Bănăţeanul n-apucă să mai facă vreo mișcare, fiindcă un arcan îl 
încolăci, luându-i putinţa de împotrivire. 

— Tare s-ar mai fi mâniat pe mine, luminăţia-sa pan Liubomirski dacă 
aş fi făcut în altfel, adăugă cazacul. 

— Vânzătorule! Netrebnicule! scuipă Marcu înspre el, dar Ujadowski 
rămase neclintit. 

— Mă iartă, aşadar, prietene, şi mergi cu bine! încheie căpetenia 
cazacilor fără a lua în seamă sudălmile, ba chiar se și înclină după datina 
despărțirii. 


În pocnete de harapnic întreg convoiul se urni, trăgând și prinşii pe 
lângă care. Marcu simţea că se înăbușă de furie și se blestema în gura mare 
pentru nesăbuința pe care o făcuse având încredere în Ujadowski. Dar 
numai oamenii lui înțelegeau sudălmile, deoarece paznicii nu-l băgau în 
seamă, ca şi cum nici n-ar fi fost vorba de căpetenia lor. 

A trecut parcă o veșnicie de când plecaseră şi ar fi trebuit să se 
zărească mărețele ziduri ale cetăţii de unde fugiseră și unde aveau să fie 
înturnaţi, dar nici gând de aşa ceva. Curând ajunseră la o pădure, de care 
Marcu nu-și amintea s-o fi știut prin preajma Hotinului. 

— Ce gânduri or avea cu noi? se întreabă el cu voce tare. Să știi că vor 
să ne ucidă aici și să ne jefuiască, ticăloșii! Aflat alături, Csibi dădu și el 
nedumerit din umeri. Văzură însă pe Vasca-atamanul că se apropie în galop 
de ei şi se opri chiar în faţa lui Marcu însoţit de vreo zece călăreți. Cu toţi 
îşi scoaseră cușmele în faţa lui, în semn de mare cinstire, după care își 
traseră jungherele de la brâu. 

Bănăţeanul își simţi spinarea şiroită de sudoare, dar nu spaima morţii îl 
cuprinse, ci furia că nu se putea apăra până în ceasul de pe urmă. Rămase 
însă mut de uimire văzând că li se taie legăturile, ba chiar și lui Csibi i se 
scoase călușul din gură, lăsându-l slobod cu desăvârşire. Unul dintre cazaci, 
care ştia românește, veni lângă Vasca și le tălmăci spusele atamanului. 

— Să iertaţi, tătucule, că batușca Ujadowski n-a avut cum să 
păcălească iscoadele marelui hatman. A chibzuit că în acest fel are să creadă 
că aţi scăpat cumva, fără amestecul nostru. Ce să facem? Noi, cazacii, încă 
mai suntem în slujba polacului. 

— Zău dacă am înţeles ceva! făcu Csibi, scuipând încă smocuri din 
cânepa călușşului. Pentru asta a trebuit să fiu legat ca un berbec? Să-mi fi 
spus... 

— N-ai auzit că erau iscoade în tabăra lor? îl opri Marcu. Și mie îmi 
pare rău că l-am bănuit pe nedrept pe bunul nostru frate Ujadowski. Aşa să-i 
spui, pan atamane! 

Auzind spusele pârcălabului cazacul se lumină la faţă și începu a spune 
mai multe pe limba lui, din care tălmaciul nu izbuti decât cu greu să se 
descurce. 

— Dumnealui, batușca, a poruncit ca merindea din saci să vă rămâie 
pentru drum, iar punga asta care v-o dă atamanul e plină cu zloți de aur şi s- 
o luaţi ca dar de iertăciune din partea stăpânului nostru. Să nu vă fie cu 
supărare! 


— Frate Vasca! îl îmbrăţișa Marcu. Doresc să ştie „batuşca” al vostru 
că nicicând n-am să uit facerea de bine pe care i-o datorăm. 

Se despărțiră apoi cu mare prietenie, mulţi dintre români fiind încă 
uluiți de întorsătură. Dar cum mai erau în preajma cetății Hotinului, o 
porniră cu mare grabă şi nu făcură popas decât în altă pădure, căci Țara de 
Sus nu ducea lipsă de codri. Rânduiră străjile și cu toţii căzură într-un somn 
adânc, fiind sleiți de oboseala din ultimele zile. 

Hotărâră apoi să plece mai departe tot la vreme de noapte, și ar fi luat 
calea Sucevei, dacă Csibi n-ar fi ţinut-o morţiş să se îndrepte, prin Dorohoi, 
spre Botoşani. Nu fiindcă acolo îşi avea el familia, ci pentru că Liubomirski 
ar fi putut trimite pe urma lor, şi de bună-seamă către cetatea de scaun, pe 
drumul mare. Apucară așadar pe de lături, trecând prin preajma Drăcşanilor. 
Începuse a sufla vântul cel hain de miazănoapte, aducând cu el şi primii 
fulgi de zăpadă, după ce vreo săptămână nu se mai arătase pe cer sfântul 
soare. Fără merinde îndeajuns, se îndreptau pe drumuri neumblate, dar 
simțeau întotdeauna căldura inimii locuitorilor acelor meleaguri, care erau 
de același neam și le deschideau cu bunăvoință ușile, dându-le adăpost şi 
hrană, după slaba lor putinţă. 

Cu multă greutate ajunseră în târgul Dorohoiului, tocmai când se mai 
îndulcise vremea. Nimeriseră şi într-o zi de iarmaroc, cu lume adunată de 
prin întreaga ţară a Moldovei, ba chiar și de peste munţi, mai cu seamă 
neguţători bistrițeni și rodneni. 

Oştenii se aşezară la niște mese de lemn, întinse anume în faţa hanului 
„La calul înaripat”. Cu banii nu stăteau prea grozav, dar porunciră ceva 
uscătură sărată și băutură, după cum stătea bine drumeţului. Csibi însă 
plecase mai departe, spre a-şi aduce nevasta şi copiii, fiindcă era hotărât a-i 
lua şi pe ei în Ardeal, împreună cu ceata oștenilor. La o masă alăturată, un 
pâlc de târgoveţi, mai sărăntoci după înfățișare, se veseleau și cântau de zor, 
strigând în gura mare: „Să trăiască măria-sa Ștefan-vodă!” 

Marcu știa foarte bine că marele voievod al Moldovei se bucura de 
mare cinste și pomenire printre toți românii, dar mai cu seamă prin acele 
locuri, așa că nu se miră prea mult de urările chefliilor. Când auzi însă de 
„Ștefan-vodă Tomşa” se ridică pe dată şi-l iscodi pe hangiu cine erau 
străinii care proslăveau pe domnul mazil de odinioară. 

— la, nişte calici! răspunse hangiul cu dispreţ. Acum, că le-a venit 
iarăşi domn vodă-Iomșa, se veselesc şi ei de schimbare, ca nebunii. 

— Dar Alexandru-vodă?! 


— S-a mazilit și i-a luat locul „Voievodul calicilor”. Pentru aceea se și 
bucură ei aşa. 

Marcu izbi căciula de pământ, lăsându-l pe hangiu cu gura căscată. 

— Află atunci, jupâne, că și eu sunt calic şi am să mă veselesc și eu 
„ca nebunii”, cu toți ai mei. Adă băutură pentru toată lumea! porunci el, fără 
a se mai gândi că paralele îi erau numărate. Fraţilor! zise apoi către 
tovarășii lui. Mergem la laşi, unde ne-a venit un alt domn de-al nostru. 
Făgăduiesc să avem parte de zilele bune din vremea răposatului nostru 
stăpân Gaşpar-vodă, fie-i țărâna uşoară! 

Uitară de toate necazurile de până atunci și apucară degrabă calea 
cetății Iaşului. Vremea se stricase din nou, dar lor nici că le mai păsa și nici 
drumul nu li s-a mai părut nesfârşit, căci în curând se aflară în faţa porţii 
domnești. 

De cum se apropiară de poartă prinse a bate o toacă de aramă, iar 
clopotele de la sfântul Nicolae, de peste drum, glăsuiau de zor a primejdie. 
Se uitară nedumeriţi unii la alţii şi abia atunci pricepură că ei fuseseră 
pricina zarvei stârnite, căci paznicii domnești se temeau să nu fie vorba de 
vreo răzvrătire. Marcu se îndreptă atunci spre străjeri şi ceru să-i fie 
îngăduit a se înfățișa măriei-sale. Se cam codeau însă aceștia, dar curând se 
ivi un aprod de casă trimis de către însuşi Vodă, doritor să afle ce se 
petrecuse. Şi mare fu uimirea celor de faţă, când voievodul, auzind despre 
cine era vorba, tresări de bucurie: 

— Marcu, ai zis? Dacă-i slujitorul meu de altădată, să fie primit fără 
zăbavă! 

— Dar... măria-ta!... încercă să spună vătaful fustaşilor că acesta nu 
era singur, însă n-avu răgaz. 

— Am poruncit, acum! bătu domnul din picior. 

Fură băgaţi cu toţii în ograda domnească, iar Marcu se îndreptă către 
încăperile atât de bine cunoscute lui. 

— Să trăieşti, mărite doamne! îngenunche el în faţa fostului său 
stăpân. 

— Marcule, ești chiar tu? la saltă capul să te văd mai bine! Parcă te-ai 
mai împlinit, măcar că ești ogârjit ca un câine. Pe unde te-ai mai vânturat? 

Bănăţeanul îi povesti pe scurt cele ce se întâmplaseră până atunci și 
câte pătimise el şi oştenii lui. 

— Nădăjduiesc că ați venit acum cu toţii la mila domniei mele, făcu 
domnul bucuros. De oșteni viteji am trebuinţă întotdeauna, căci dihonia și 


vânzarea încă mai dăinuie în ţara Moldovei. Chiar și sfârșitul lui Gaşpar- 
vodă a fost o învăţătură, că boierimea încă mai fuge după ciolane de ros. Pe 
de altă parte, nici prietenia turcului cu leahul nu-i a bună... dar să lăsăm 
astea! Spune-mi, te-ai însurat? 

— Încă nu, mărite doamne. 

— Atunci să-ţi căutăm mireasă şi să ştii că eu te cunun! 

— Am și găsit-o... numai că-i în celălalt capăt al ţării, la mine în 
Banat. 

— Nu-i nimica! Ad-o aici și să vă înmultțiți neamul în cetatea de scaun 
a Moldovei. Ce rang ai avut sub Gașpar-vodă? 

— Pârcălab, măria-ta. 

— Io poftesc să fii spătar, şi pe toți cetașii tăi îi iau în slujba domniei. 
Nici nu te mai întreb dacă te învoieşti! 

— Mai încape vorbă, măria-ta?! 

Petrecură întreaga iarnă în preajma voievodului, care se bucura văzând 
destoinicia oștenilor lui Marcu, dar nu spunea ce gânduri avea pentru mai 
târziu. În preajma sărbătorilor sosi un neguţător sas care fusese în vară pe la 
Bozovici, ba se întâlnise şi cu tatăl Anei. Așa aflase că fata era încă 
nemăritată, dar că taică-său ar cam fi avut în gând să nu mai aștepte, 
întrucât auzise că cel căruia i-o făgăduise s-ar fi prăpădit prin bătaie. 

Întâlnirea îl bucură pe Marcu, dar îl şi mâhni. Abia aştepta să se ducă 
zăpada spre a porni la drum, căci altminteri nu şi-ar mai fi găsit aleasa. 
Domnul se arătase plin de bunăvoință, dar iată că sosiră berzele pe 
hogeagurile Iaşilor și înfloriră cireșii, iar el încă mai aștepta încuviințarea 
de plecare. 

— Dragă Marcule, îi zise într-o zi Vodă, chemându-l în spătăria mică. 
Știu prea bine că ai vrea să pleci, după cum ţi-am și făgăduit, dar iacă, am 
căpătat poruncă să-l întâmpin pe Wisznowiecki, cneazul de Zbaraz. Un leah 
înfumurat, pe care trebuie să-l ştii de la Liubomirski. 

Marcu își aminti de el, dar nu pricepu ce legătură ar fi avut acesta cu 
plecarea lui în Banat. 

— Trecând prin Moldova, urmă Vodă, ar trebui să-i ies în cale şi să-l 
întâmpin ca gazdă, dar numai când aud de el mi se pune un nod în gât. 

— Drept ai, măria-ta! Mulţi dintre șleahtici se plângeau de 
înfumurarea lui. 

— Știu că nici tu nu-i prea ai la inimă pe lehi, după cele ce ţi-au făcut 
şi după cum s-au purtat cu răposatul Gaşpar-vodă, însă n-am ce face. Eu n- 


am să-l întâmpin decât la marginea târgului, în schimb, tu ai să-i ieși înainte 
la Hârlău. După ce-om scăpa de leah, poţi merge după mireasă, că, după 
cum vezi, n-am uitat că ţi-am făgăduit să te năşesc. Ai să rămâi pe acolo 
până în toamnă, la culesul viilor, când om face nuntă mare, dar până atunci 
vezi cum te porți cu leahul... 

Marcu se închină cu smerenie, după care se duse să-și aleagă și vreo 
câţiva dintre feciorii lui, căci avea să meargă cu o ceată de hânsari domnești 
înveșmântaţi de mare sărbătoare. 

De altfel şi el nu putea fi mai prejos, căci era spătar al voievodului 
Moldovei. 

Întâmpinarea avu loc la ieşirea din târgul Hârlăului şi, cu toate că îl 
mai văzuse pe Marcu în preajma marelui hatman, pan Wisznowiecki se 
prefăcu a nu-l mai cunoaște, iar în vreme ce bănățeanul rostea vorbele de 
bun-venit, el se uita pe cer după niște șiruri de cocori. Porunci apoi 
vistiernicului să-i deie lui Marcu o pungă cu zloți... 

La asemenea ruşine nu s-a așteptat spătarul, și i-ar fi aruncat leahului 
punga în obraz, dacă nu i-ar fi venit în minte vorbele măriei-sale, că 
trebuiau să înghită orice proastă purtare a solului. Totuşi, de față cu el, 
scoase banii și-i împărți oştenilor. 

Pan Wisznowiecki ridică sprânceana a mirare, zâmbi uşor în colțul 
gurii și îi întoarse spatele. 

Aceasta era prea mult pentru bănăţean și fu gata-gata să poruncească și 
el întoarcerea acasă, fără a-l mai însoți pe neobrăzat. Se opri însă, fiindcă 
printre oștenii cneazului de Zbarand i se păru a-l zări pe... Sâvu. Nu mai 
încăpea nici o îndoială, căci prigoreanul îi zâmbi cum numai el o făcea, ba 
chiar îi făcu și cu ochiul, pe când ţinea dârlogii unui cal. 

Era nevoie de încuviințarea cneazului pentru ca Sâvu să-și părăsească 
ceata, aşa că Marcu se adresă tălmaciului, dar pan Wisznowiecki nici nu vru 
să audă. N-a mai fost nevoie însă de altceva, căci Sâvu însuși se apropie de 
Marcu, iar acesta, descălecând, îl îmbrăţișă în văzul tuturor. 

— Tu aici?! 

— D-apăi cine? râse prigoreanul. 

— Gândeam că eşti mort, la Hotin... 

— Am fost. 

— Asta n-o mai pricep... 

În răstimp, cei peste trei sute de însoțitori ai leahului se înşiruiră pe 
drum și Marcu nu mai avu încotro, trebui să-l urmeze, însă anume se trase 


la coada alaiului. Poruncise un cal pentru Sâvu, şi mai tot drumul 
sporovăiră. 

Prigoreanul îi povesti cum datorită vitejiei lui Mihai fusese acoperit de 
leșurile vrăjmașilor și nimeni nu mai avusese treaba lui. De fapt fusese lovit 
de un plumb în umăr, dar n-a făcut decât să-și piardă simţirea. Din păcate, 
în acest fel nu i-a putut sta în ajutor lui Mihai. L-a mai văzut doar a doua zi, 
în ţeapă pe nefericitul lor prieten, când tot n-ar mai fi putut face nimic. La 
adăpostul întunericului se trăsese de sub leșuri şi s-a târât până în marginea 
unui lăstăriș, unde a stat pitulat până-n seară. Nici vorbă să poată pătrunde 
în cetate, aşa că a plecat mai departe până a dat de câteva bordeie unde erau 
ascunși nişte gospodari din Zvancea. Acolo l-a oblojit o babă și în cele din 
urmă se vindecase. Rămăsese multă vreme printre oamenii aceia cumsecade 
şi numai după ce se întremase de-a binelea, aflând că leşii tocmeau slujitori 
pentru drum lung la Stambul, se băgase ca rândaș la un șleahtic, cu gândul 
că ajungând la Dunăre avea să-l lase şi să apuce calea Banatului, spre casă. 

— Bună treabă! râse Marcu auzind păţania prietenului său. Ai ajuns 
rândaș, după ce însuși Liubomirski te făcuse stegar. 

— Pe mine?! se miră Sâvu. 

— D-apăi cum? Numai că el te ştie mort, iar dacă te-ar vedea în viaţă 
cred că te-ar și întemniţa, crezând că l-ai minţit. 

Sâvu rămase uimit, căci nu-și putea crede urechilor ca el să fi fost 
răsplătit cu ranguri leşești și acuma să-i slugărească. 

— Acum însă ai să vii cu mine în slujba măriei sale Ștefan-vodă, şi 
mira-m-aş să n-ajungi căpitan. 

— Chiar aşa?! se bucură Sâvu. 

Oricum, n-avea să se mai întoarcă la fostul stăpân. Și ca să nu mai dea 
faţă cu el, la îndemnul lui Marcu, a tăiat calea mai scurtă, pe la Podul 
Iloaiei, urmând a se întâlni la lași. 

Fiind în urma tuturor, Marcu nu apucă să vadă întâlnirea domnitorului 
cu cneazul, dar auzi în curând că leahul nu primise să urce în carâta 
domnească şi nici găzduirea la curte. Îl socotea pe domnul Moldovei ca 
fiind de neam prost și cu mult mai prejos decât al lui... Pe dată Vodă a 
poruncit surugiilor să apuce pe alte ulițe şi-l bătea gândul cum ar face să-l 
întemnițeze pe nesuferitul cneaz, barem o săptămână, ca să-și dea și el 
seama cine-i stăpân în ţara asta. Întors la palat, află însă că un ischimne- 
ceauş sosise spre a-l întâmpina pe cneazul de Zbaraj, aşa că nu mai putea 
face nimic împotriva lui. Pofti să i se înfăţișeze turcul. 


— Slăvite bey, carele ești cel dintâi printre închinătorii lui Issa, Alah 
să-ţi fericească viaţa! se ploconi ceaușul în faţa domnitorului. Marele nostru 
sadrazam, Kemankeş Ali-paşa... 

— Ceee?! sări voievodul. Nu mai este Mere Huseyn? 

— Precum ai auzit, beyule. 

Tomşa-vodă nici nu-l mai ascultă pe ceauş, ci se ridică şi, frecându-și 
mâinile, zice pe româneşte: 

— Lasă, câine leşesc, că te voi purta eu! 

Turcul holbă ochii, neştiind ce s-a petrecut cu ghiaurul, dar şi mai 
uimit fu de nepreţuitele daruri cu care-l copleși. Vodă porunci apoi să vină 
diecii ştiutori de limbă turcă, spre a trimite carte la Stambul. Tocmai atunci 
se nimeri şi Marcu, voind să-l înfăţișeze măriei-sale pe Sâvu. 

— Ai picat cum nu se poate mai bine, Marcule! Tu ai să duci 
scrisoarea prietenului meu Kemankeş Ali-pașa, care a ajuns mare vizir. Am 
să-l încondeiez pe leah, de o să mă pomenească toată viaţa... 

Marcu se posomori pe dată, căci nădăjduise să capete îngăduinţa 
plecării acasă, dar nicidecum o altă călătorie, şi încă în ţară străină. 

— Am să rămân fecior bătrân, măria-ta... 

— Ha, ha, ha! râse 'Tomșa-vodă. Uitasem că ţi-am făgăduit să te las în 
Banat, dar n-am pe altul de așa mare credinţă cum îmi ești tu. 

— Am adus chiar acum, la picioarele măriei-tale, un alt bănăţean de-al 
meu, pe care mă bizui ca pe mine însumi. Și dacă nu-ţi va fi cu supărare, l- 
aş băga în locul meu să ducă răvașul... 

Puțin cam dezamăgit, Vodă încuviinţă să i se înfăţișeze prigoreanul şi 
văzându-i tinereţea, precum şi privirea deschisă, se învoi să-l primească în 
slujba domniei. Iar când mai auzi și despre faptele de vitejie ale feciorului, 
se mulțumi pe deplin şi-i zise: 

— Dacă leahul te-a făcut numai stegar, când te-i întoarce de la Poartă, 
miiaş te voi face! Să mă slujeşti cu credinţă, ca şi Marcu! 

Amândoi bănăţeni sărutară mâna domnitorului și ieşiră bucuroşi. Nici 
nu mai apucară să audă porunca domnească prin care se poprea orice tain 
pentru cneazul de Zbaraj şi oamenii lui, cerându-i să părăsească pe dată ţara 
Moldovei şi să plece „unde şi-a dus mutu” iapa!” 

Două zile mai târziu, cei doi prieteni erau în drum spre Obluciţa, de 
unde Marcu s-ar fi urcat în susul apei pe vreun barcaz, iar Sâvu o lua pe 
drumul mare, către Stambul. 


Așa s-a şi întâmplat. Către sfârşitul primăverii, Marcu bătu fălos la 
poarta Anei. Văzându-l fata scăpă șofiul cu lapte proaspăt muls, nevenindu-i 
a-şi crede ochilor. 

— Nu te speria, că eu mi-s, Marcu! zise el voios şi se repezi s-o 
îmbrăţișeze, dar ea se sfii şi fugi în casă. 

Pe dată se întoarse însă împreună cu taică-său, şi-l sorbea acum din 
ochi pe mândrul oștean, înveșmântat ca domnii. 

— Ai venit? întrebă tatăl. 

— Da! Bună ziua şi bine v-am aflat sănătoși! 

— Bună să-ţi fie și inima! Pofteşte în casă, că doar nu avem a sta la 
poartă... 

Se înţelege că în scurtă vreme aveau să înceapă și pregătirile de nuntă, 
iar cum nu se cădea ca până atunci mirele să stea sub același acoperiș cu 
mireasa, Marcu îşi cumpără chiar de a doua zi un loc de casă şi se puse cu 
maistorii la treabă, ca să-şi ridice din temelii o nouă gospodărie. Totuși, un 
lucru nu-i dezvăluise aprigului almăjan, anume că nunta trebuia s-o facă în 
Moldova, unde însuși măria-sa Vodă avea să le fie naș... Cum să-l fi lămurit 
să-i dea fata ca să plece din sat și s-o poarte pe drumuri?! Fusese peţită în 
mai multe rânduri și tatăl se gândise uneori că n-ar fi rău să o și mărite, căci 
despre oşteanul acela fălos, cu care se înţelesese, auzise că s-ar fi prăpădit 
prin lume. Ana simţea însă, în inima ei, că nu era așa şi la toţi care o cereau 
le făcea nazuri. Acum, că i se întorsese ursitul, înflorise și ea ca un bujor, 
încât babele o scuipau care mai de care, să nu se deoache. 

Dar bine că a tăcut, fiindcă pe la începutul lui septembrie din acel an 
1623, se pomeni într-o bună zi cu Sâvu. Acesta îi aduse vestea mazilirii lui 
Ștefan-vodă Tomşa şi înlocuirii lui cu Radu-vodă Mihnea, față de care nu 
era legat să mai plece la Iași. 

Și ce nuntă s-a mai încins în Bozovici!... Mai ales că se întorseseră și 
mulți dintre feciorii plecaţi cu Marcu, pe care vodă-Tomșa îi răsplătise la 
plecare, iar aceștia își aduseră toate neamurile din satele vecine. Fericitul 
mire, cu toate că era „domn mare”, îşi îmbrăcase frumosul port bănăţean. Şi 
aşa a rămas şi pe mai departe, căci nu se ţinea niciodată „cu nasu pră sus”. 
La bucurie însă nu uitară să-i pomenească şi pe cei dragi care pieriseră, mai 
cu osebire pe măria-sa Gaşpar-vodă şi pe nepreţuitul căpitan Mihai. 

Apoi Marcu se dădu cu ale gospodăriei, şi nu arareori era întrebat de 
însuși judele satului cum să chibzuiască în treburile obștei. Ba unii veneau 


de-a dreptul la el, socotindu-l ca pe cel mai de vază om al satului, după cum 
Și era. 

— Am rămas şi acasă în slujba domniei, frate Sâvule! zise el într-o zi, 
întâlnindu-se cu prigoreanul pe hotar. 

— Şi dacă s-ar ivi vreun alt voievod să ne cheme? 

— Atunci vom porni la drum şi ne vom pune iarăși braţul în slujba 
țării, căci trebuie să se facă ea odată și să fie numai a noastră... 

SLUJBĂ CU PRIMEJDIE 


MARE JALE A CUPRINS ÎNTREAGA ȚARĂ A ARDEALULUI, 
când s-a răspândit vestea trecerii în lumea celor drepţi a craiului Bethlen 
Gabor. S-a întâmplat să moară în ziua de 13 noiembrie 1629, chiar atunci 
când ar fi trebuit să-și serbeze al cincizeci şi unulea an de viaţă. „Semn 
dumnezeiesc!” spuneau babele pe șoptite, și mulţi erau temătorii de vremuri 
de urgie ce se vesteau după moartea prințului. Aveau şi dreptate cei 
temători, căci ţara ajunse acum în stăpânirea doamnei Catarina de 
Brandemburg, o femeie slabă, măcar că făgăduise că va ţine cu sfinţenie 
adiata răposatului ei soț. 

Sfătuise fostul crai, cu limbă de moarte, să nu se bizuie nimeni pe 
mincinoasele făgăduieli ale nemților, ci întreaga ţară să ţină prietenia 
strânsă cu Moldova și Muntenia, fiind calea cea mai firească. Numai aşa 
aveau să rămână urmașii slobozi și stăpâni în casa lor. Dar sfetnicii craiului 
aflară că nici nu-și îngropaseră stăpânul când cei doi „prieteni de inimă” ai 
principesei își și luaseră nasul la purtare. Era vorba de un neamţ, un anume 
Scultetus, care o întovărăşise ca mireasă atunci când fusese adusă de la 
Berlin, și de un conte ungur, pe nume Csaky Istvan, ce nu se îndoia că 
ajungând stăpânul femeii ar fi avut şi ţara la picioarele lui. Cel dintâi avea 
muiere și copii în Sibiu, dar se ţinea mereu în preajma fustelor doamnei 
Catarina, stârnind furia contelui. De aici ura şi vrajba neîmpăcată între cei 
doi, spre marea pagubă a ţării, căci principesa nu avea gândul decât la cei 
doi iubiți ai ei, iar treburile țării mergeau anapoda. Aşa s-a stârnit 
nemulțumire nu numai din partea celor care diriguiau sfatul dietei, ci şi în 
rândurile prostimii, care scosese fel şi fel de vorbe de ocară, ce se vânturau 
pretutindeni. 

Acum, că se isprăvise cu înmormântarea şi-l plânsese pe răposat în 
văzul lumii, nemângâiata văduvă își căuta alinarea în braţele celor doi, căci 
nu se hotăra cu ușurință de care să se lepede. Nu-i prea dădea prin cap ce să 
facă, mai cu seamă că fratele fostului ei bărbat, Bethlen Istvan o tot sâcâia 
să-i alunge pe amândoi și să se ţină de cârmuirea ţării, că altminteri n-ar fi 
fost cu putinţă. 


Se lăsase și o iarnă grea, încât apa Mureșului îngheţase de la un mal la 
altul, iar troienele făcuseră tot una întreaga vale, de nu mai puteai ști când 
pășești deasupra apei și când pe pământ. De n-ar fi fost mândra cetate a 
Bălgradului să-şi ridice zidurile dintre nămeţi, nici nu ţi-ai fi dat seama când 
râul o coteşte la vale către Deva. Asprimea vremii se arătase cam din 
preajma Crăciunului, dar o ţinea mereu, încremenind ţurţurii argintii pe 
ramurile copacilor, iar o pâclă, noroc că nu prea deasă, se așternuse pe 
întreaga fire. Stoluri de corbi zburau croncănind parcă prevestiri de moarte, 
în vreme ce haitele de lupi flămânzi bântuiau chiar și așezările, dându-se la 
om. Primejdie de pierderea vieţii era pe atunci la tot pasul, dacă te-ai fi 
încumetat la drum de unul singur ori fără a fi bine înarmat. 

Pe asemenea vreme, trei călăreţi luptau cu troienele ce ajungeau nu 
arareori până la pieptul cailor, dar în alte locuri pământul dezgolit și 
înghețat trosnea sub copite. Deasupra satului Suntimbru se ridica o pâclă 
deasă de fum învăluindu-i și pe drumeţi, care mergeau cam la voia 
întâmplării, nefiind nici urmă de drumeag. Nădejdea lor era că istețimea 
cailor avea să-i scoată la liman. 

— Să nu ne fi rătăcit, zise îngrijorat unul dintre ei, bătându-și braţele 
peste piept spre a se încălzi. 

— Parcă tot mai bine fusese la monastire, făcu cel mai din faţă 
întorcându-și capul. Nu-i aşa? 

— Atunci să ne întoarcem! răspunse al treilea. 

— Nici gând, Laszlo dragă, urmă cel dintâi. Acuși pătrundem pe 
poarta cetăţii și ne-om încălzi cu vreo palincă. 

— Ba, să fiu drept, mi-ar place mai curând un foc zdravăn, fiindcă mă 
cam Saturai de băutura popilor, bolborosi Laszlo. 

Vorbeau ungurește, cu toate că doi dintre ei erau români, numai că 
Bardassy Laszlo nu le cunoștea limba și, de când erau în slujba domniei, aşa 
obișnuiau cu toţii să se înţeleagă. 

— Socot că mare bucurie avem să-i facem principesei, după cum 
spunea domnul căpitan Ovary, zise cel din mijloc, care nu era altul decât 
Florea Nicoară de la Ciunga. 

Se făcuse bărbat spătos şi zdravăn, acum în cel de-al treizecilea an al 
vieţii, dar tot scund rămăsese și ochii săi jucăuși îşi mai păstrau limpezimea 
copilăriei. Se alăturase cu dragă inimă căpitanului Ovary, care ţinea la el ca 
la un frate, dar nu se bucurase de acele lupte pline de glorie, cum le visase 
el odinioară. De când se făcuse cătană numai de mușştru avusese parte, și se 


gândea cu părere de rău că nu se înfruntase până acuma cu păgânii, 
asemenea fratelui său mai mare, Amosie. 

Ungurul Bardassy se pripăşise pe la Aiud, venind tocmai din pusta 
Tisei, unde avusese niște necazuri cu un stăpân hrăpăreţ pe care, la mânie, îl 
trimisese pe lumea cealaltă. Dar în afara celor doi buni prieteni, cu care era 
şi acuma, nimeni nu-i știa povestea. Nu-i vorbă că nici nu fusese întrebat 
vreodată de careva. 

Cel de-al treilea, Tănase Pop, era de pe valea Gurghiului și se băgase 
la oaste fără a fi silit decât de sărăcie, căci acasă erau copii mulţi și pământ 
deloc. Era o fire pașnică, dar dacă îl scotea careva din sărite nu şovăia să 
tragă hangerul. 

Se legase o mare prietenie între ei și mai întotdeauna îndeplineau 
anumite slujbe ostășești împreună, dar cu atâta destoinicie încât căpitanul 
Ovary Elemer avea încredere desăvârşită în ei. Așa se face că și de astă- 
dată, fiind vorba de o sarcină, de mare taină și primejdie pentru unii, tot lor 
le ceruse s-o aducă la îndeplinire, ştiindu-le vrednicia. 

Se întâmplase că un drumeţ străin fusese sfârtecat de lupi, chiar în 
preajma Aiudului, și niște ţărani aduseseră cizmele mortului, chimirul şi o 
tolbă cu scrisori. De va fi avut şi bani asupra lui, nu se mai putea şti, fiindcă 
aducătorii se juraseră pe sfânta cruce că nu găsiseră nimic altceva. Poate că 
nici încălțările și celelalte n-ar mai fi fost găsite, căci haita își încercase 
colții prin tot ce a fost de piele, dacă nu s-ar fi întâmplat să treacă tocmai ei 
şi să alunge lupii. Izbutiseră să mai adune și câteva rămășițe omeneşti, pe 
care le-au dus în sat pentru îngropăciune, dar aflând scrisorile s-au temut să 
nu fie de-ale stăpânirii şi să cadă asupra lor cine ştie ce bănuială nedreaptă. 
Socotiră cu cale că ar fi fost mai bine să le aducă la oraș, ceea ce şi făcură. 

Domnul căpitan scotocise printre ele şi văzând despre ce era vorba uită 
să-i mai întrebe și altceva, ba le mai dărui şi câţiva bănuţi de argint drept 
mulțumită. Acele hârtii erau potrivnice răposatului prinţ şi fuseseră scrise de 
domnul Moldovei, care se afla în mare prietenie cu nemţii. Cum toată 
lumea cunoștea ura ce i-o purtaseră cei din Viena lui Bethlen, ba Ovary ştia 
şi despre o pâră a lui Miron Barnovschi-vodă al Moldovei, făcută la Poartă, 
socoti că și principesei are să-i pară bine să pună mâna pe asemenea răvaşe. 
În acest fel se dădea iveală faţa mincinoasă a moldoveanului. „Nu care 
cumva s-o pierdeţi, ori să v-o fure careva, că atâta Dumnezeu e al vostru!” 
îi amenințase căpitanul la plecare întinzându-le tașca ce avea pe ea urmele 
colţilor. 


Nu prea vedeau ei cum să fie prădaţi în plină zi, cu toată vremea 
potrivnică, fiindcă erau trei vlăjgani ce nu se temeau de nimic. Altceva însă 
nu le mai spusese, decât numai ca să nu dea tolba altcuiva în afara alteţei- 
sale principesa Catarina, şi Ovary ştia prea bine că oștenii nu-i vor ieși din 
poruncă. Pe vreme bună, vara mai ales, de la Aiud la Bălgrad mai ai fi 
putut-o ţine în galopul cailor, dar acuma nici vorbă mai ajungă până-n seară, 
iar cum noaptea era primejdie de a se rătăci, au hotărât popas la monastirea 
din Teiuș. De altfel nici nu erau zoriţi la drum, porunca fiind să ajungă când 
or putea, așa că bătură la poarta călugărilor şi fură primiţi pe dată, întrucât 
ospitalitatea era canonul sfinţilor părinţi de acolo. 

Starețul, sau priorul, după cum i se mai spunea, pater Ambrosius, i-a 
lăsat mai întâi să se dezmorțească, după care i-a poftit la taclale, până avea 
să fie isprăvită cina. 

„Puteţi a-mi spune, dragii mei, cât mai multe întâmplări, căci noi, 
sărmanii călugări, nu avem știre despre ceea ce se petrece prin lume decât 
numai prin drumeţi ca voi”, îi îndemnase el cu voce blajină. 

Laszlo, ca unul ce vorbea mai bine dintre toţi, se lăsă tras de limbă şi 
astfel stareţul află unde se duceau și mai ales ce trebuia să ducă negreșit 
numai alteţei-sale Catarina. 

Pater Ambrosius tresărire la vederea tolbei, dar ei nu băgară de seamă. 
Spusese apoi, cu multă nepăsare: 

„De nu mă-nşel, mai văzut-am aşa ceva la un pribeag ce abătuse mai 
zilele trecute pe sub acoperișul nostru, dar n-a zăbovit mult, căci era în 
drum spre... Moldova, dacă îmi aduc eu bine aminte”. 

„De bună-seamă că ăsta va fi fost omul nostru!” sărise atunci Tănase, 
de parcă s-ar fi bucurat aflând asemenea veste. 

„N-auzişi că acela mergea spre Moldova?” îl mustrase Laszlo. 
„Stăpânul tolbei a fost mâncat de lupi după Aiud, deci se pare că venea din 
Moldova, de vreme ce a trecut pe aici!” 

„Noi, n-avem de unde şti”, urmase liniștit priorul. „Nu ne este în obicei 
a iscodi pe oaspeţii noştri încotro se îndreaptă ori de unde vin. Dacă ne 
spun, bine, dacă nu, tot una-i. Mi-ar fi părut însă rău să se fi rătăcit, 
sărmanul, căci părea un om bun. De fapt îl și povățuisem să mai aştepte 
domolirea viforniţei, dar el nici nu vrusese să audă de așa ceva. Eu vă cer 
iertare, nu cumva să credeţi că vă iscodesc, numai că văzând o tolbă 
asemănătoare... intrasem chiar la bănuială.” 

Vorbele acestea îl scoaseră pe Florea din sărite: 


„Să nu-ţi fie cu supărare dom” părinte, dar noi nu suferim asemenea 
ocară. Nu suntem lotri şi, dacă vrei să ştii, află că acel drumeţ al sfinţiei-tale 
a fost mâncat de lupi. Pentru aceea, îi ducem alteței-sale ceea ce a mai 
rămas de la el.” 

Amândoi tovarășii încuviințară din cap, dar nici unul nu înţelesese 
rostul ciudatului zâmbet al stareţului. 

„Jesus-Maria!” făcuse el sfielnic, cu ochii în tavan. „Aveţi tot dreptul 
să vă mâniaţi pe mine, păcătosul, care nu mi-am dat seama de vorbele mele 
cele proaste și de bănuiala mea nedreaptă. Sărmanul călător a suferit 
cumplită moarte, dar asta o fi fost voia Domnului, odihnească-l în pace!” 

Vorbele blânde ale călugărului, precum și căinţa lui îi potolise atunci 
pe dată, ba Laszlo mai și adăugase: 

„Pricepem că sfinţia-ta n-ai vrut să zici de noi că am fi hoţi, dar cum 
suntem în slujba domniei nu se cade să dăm totul în vileag...” 

„Apoi şi tolbe ca aceasta vor fi fiind cu sutele şi pe toate drumurile” 
mai zise şi Tănase. „Asta însă are urma colţilor de lup.” 

„Se poate, se poate!” încuviințase pe loc priorul. „Dar hai să lăsăm la o 
parte supărarea și vorba pripită şi să gustăm ceva mai înainte de cină, spre a 
putea ciocni un păhărel, spre împăcare.” 

Poruncise apoi unui călugăr să aducă mâncare şi băutură ca pentru 
oaspeţi de seamă, spre a-i fi iertată nesăbuita bănuială. Ospeţia însă se 
dovedise atât de îmbelșugată, încât nici nu şi-au mai dat seama când au 
început și când au sfârşit cina. Buimaci de cap, au fost treziți de dimineaţă, 
când pater Ambrosius i-a sfătuit să plece la drum devreme, ca să ajungă la 
Bălgrad pe amiază. Au mulţumit pentru găzduire şi priorul şi-a mai cerut 
încă o dată iertare, fiind astfel cu toţii mulțumiți. 

Abia când s-a văzut în şa, Florea s-a frecat la ochi nedumerit: 

„Parcă nu-i aceeaşi tolbă!” 

„i se pare!” îi răspunsese Laszlo. „Tu nu vezi urmele dinţilor pe ea?” 

„Ce să mai vadă după rachiul de chimen?” râsese Tănase. 

Florea s-a pipăit însă la piept şi n-a mai zis nimic. Acuma, după ce 
petrecuseră o vreme în gerul de afară, mahmureala încă nu le trecuse, iar 
Tănase fu primul care se văită: 

— Măi fraţilor, mie îmi cam vâjâie capul și mi-i tare cald. Parcă aş 
zice că nu mi-a căzut bine vinarsul popilor. 

— Băuşi lacom! îl linişti Laszlo. Şi pe mine mă doare. 


— Dar ştiu bine că dormirăm, nu glumă, urmă Tănase. Socot că puteai 
tăia lemne pe noi. Oricum, fain a fost și eu zic să mai trecem și la înapoiere. 

— Ne-a omenit spre a-și spăla vorbele cele proaste, zise Florea, dar de 
acuma are să ne închidă poarta în nas, ca să nu-i mai facem pagubă. 

— Da” ştiu că te ocoşiseşi la el, râse Laszlo amintindu-și de furia 
tovarăşului său. 

— Păi ce-şi închipuia el? se împăuna Florea. Avem noi feţe de tâlhari? 

— Ba bine că nu! Încă din cei bătrâni, că uite, promoroaca ne-a albit și 
barba și sprâncenele... 

Mai povestiră apoi de una, de alta, ca să le treacă vremea, și aşa 
lăsaseră în stânga casele din Suntimbru, semn că până la cetatea de scaun 
nu mai aveau mult de mers. Zăpada scârțâia sub copite, iar caii scoteau 
aburi pe nări. Promoroaca li se aşternuse și lor pe firele din jurul boturilor, 
făcându-i să semene cu niște moșnegi din altă lume. 

— De nu mă-nșel am și ajuns, arătă Laszlo spre focul de vreascuri ce 
se zărea înaintea lor. 

— Norocul nostru cu bieţii cai, căci altminteri nu știu cum am mai fi 
nimerit calea! zise Florea, scuturându-și iar mustața. 

— Ziua-bună vă poftim! zise Laszlo apropiindu-se. 

— Bună să dea Dumnezeu! răspunseră oştenii-străjeri ce se încălzeau 
la foc. 

— Numai că vreme prea bună nu-i, urmă unul dintre ei. Pentru ce nu 
staţi la casele voastre și bateţi coclaurile? 

— Apăi, avem treabă la măria-sa Doamna, răspunse Florea suflându-și 
în palme. 

— No, că doar nu chiar acolo! făcu unul mirat. 

— Ba întocmai! se împotrivi ciunganul. 

Se uitară cu toții unii la alţii, paznicilor nevenindu-le a crede că niște 
oameni de rând s-ar fi putut înfățișa principesei. A trebuit să mai treacă o 
vreme, până când să ajungă la urechile curtenilor ce voiau cei trei oșteni 
străini. 

— Să nu fie cumva vreo năpârcă în tolbă! se îngrijoră Scultetus, 
auzind despre ce era vorba. 

— Pe gerul ăsta ar fi ţeapănă! râse batjocoritor contele Csaky. De 
altfel, am să deschid eu însumi afurisita aia de taşcă. 

Poate că s-ar mai fi sfădit, cu toate că se aflau în faţa stăpânei ţării, 
dacă nu erau aduși cei trei. 


— Ei, voinicilor, le zise prinţesa. Aţi ţinut cu tot dinadinsul să mă 
vedeţi. Spuneţi care vi-i necazul! 

Oștenii plecară genunchiul la podea, după cum îi învățase Ovary, și 
numai Laszlo începu să vorbească: 

— Măria-ta, a poruncit domnul căpitan să vă înmânăm această tolbă, 
iar domnia-lui a scris despre ce este vorba. Noi nu ştim nimica... 

— Prea-bine. Daţi-o pajului! zise ea scurt. 

Acesta dădu s-o apuce, dar contele Csaky nu-i dădu răgaz ci o înşfacă 
el, cu toate că în afară de Scultetus mai erau de faţă și cancelarul Bethlen 
Istvan, contele Sencei și încă vreo câţiva, curteni. Apoi începu a scormoni, 
scoase mai multe scrisori și le întinse principesei, după cum se cuvenea. 

Aceasta însă i le înapoie: 

— Citeşte-le domnia-ta, domnule conte, și dacă socoți nimerit poţi să 
spui cu glas tare. 

Contele ridică semeț capul, sfidând pe ceilalţi, şi luând scrisorile 
încercă să le citească, dar se opri pe dată înroșindu-se de furie. 

— Este o sfruntare nerușinată, alteță, şi nu-mi închipui cum de au 
cutezat aceşti nemernici... 

— Dar citeşte, să auzim cu toţii! zise Catarina. 

— Nu... nu-i cu putinţă! bolborosi contele. 

— Cu îngăduinţa alteţei-voastre, o voi face-o eu însumi, se oferi 
cancelarul. 

Se poate ca Bethlen Istvan să fi bănuit ceva neplăcut urechilor lui 
Csaky şi pentru aceea ceruse el scrisorile, iar Scultetus i se alătură. Contele 
însă dădu nepăsător din umeri și i le întinse. 

Cancelarul tuși spre a-și drege glasul și începu: 

„Te amăgeşti tu însuţi, o, doamnă Catarina, 

Alungă-ţi drăguţul...” 

Dar se opri iute, prefăcându-se că s-a înecat, şi întinse hârtiile lui 
Scultetus. Erau mai multe şi se pare că pe fiecare din ele erau scrise versuri 
nerușinate la adresa principesei. 

— Cine a cutezat neobrăzarea asta? tună deodată Csaky, încruntându- 
se la bieţii oșteni. 

— Vorbiţi! îi îmboldi şi cancelarul, împingându-l cu piciorul pe 
Tănase, care rămăsese în genunchi, ca și ceilalți. 

— Noi... noi nu ştim carte, se bâlbâi Laszlo. Aşa a fost porunca... 
noi... 


— Cine a poruncit? se băgă în vorbă şi Scultetus. 

— Domnu... căpitan Ovary, bâigui Tănase. 

Florea amuţise de tot şi se uita fâstâcit când la curteni, când la 
principesă, clipind des din ochi. 

— Te pomenești că nici nu sunt din roata lui Ovary, se auzi deodată 
vocea unui curtean. 

— Or fi iscoade nemţeşti, zise cancelarul, sfredelindu-l cu privirea pe 
Scultetus, care însă îl înfruntă cu un zâmbet rece. 

— Să fie daţi pe mâna călăului! hotărî Csaky, de parcă el ar fi fost 
stăpânul. După ce vom afla totul, să-i spânzure. Nu-i aşa, alteță? adăugă el, 
văzând ura neputincioasă de pe feţele celorlalți. 

— Da, da! încuviinţă prinţesa, cu toate că nu înţelesese mai nimic din 
cele ce se petreceau sub ochii ei. 

Ca şi celorlalți din încăpere, și ei îi părea rău că nu auzise ce se spunea 
despre ea până la capăt, dar nu cuteza să-i ceară lui Csaky să mai citească. 

Cerul dacă ar fi căzut asupra bieţilor oșteni, n-ar fi fost mai uluiţi! Se 
aşteptaseră la o răsplată, înfruntând troienele și gerul, dar nici prin cap nu 
le-ar fi dat că însuşi domnul căpitan să fi scris asemenea neobrăzări și să le 
mai și trimită principesei. De altfel, nici unul nu mai era în stare să scoată 
vreun cuvânt. 

Abia când se pomeniră în odaia caznelor, un fior îi trecu prin şira 
spinării şi Florea păru a se dezmetici. Băgă mâinile în sân, de unde scoase 
vreo câteva scrisori pe care i le întinse călăului, spunând cu voce tremurată: 

— Acestea sunt, domnule. 'Taşca a fost schimbată. Eu m-am temut de 
asta și am luat hârtiile cele bune în cămaşă la mine. Fă bine și dă-i-le 
măriei-sale mai înainte de a ne rupe ciolanele, că noi alta nu știm. 

Gâdele întinse o mână păroasă și le luă, rânjind cu toată gura: 

— Am auzit că aţi mai dat voi și alte scrisori măritei stăpâne, iar dacă 
şi astea sunt la fel... apăi bine n-are să vă fie. 

— Cum ne-o fi soarta, domnule călău! răspunse Florea. Dar eu socot 
că astea sunt cele bune, căci cu mâna mea le-am dosit. 

Ultimele cuvinte fură auzite şi de Csaky, întrucât se zorise spre a fi cel 
dintâi la cazne. Aruncându-și ochii pe scrisori, porunci gâdelui să-i 
sloboadă pe oşteni și ieși grabnic din încăpere. 

Contele se repezi de-a dreptul la prințesă şi, găsind-o singură, îi spuse 
dintr-o suflare: 


— Dobitocii de oşteni au fost traşi pe sfoară de cineva, schimbându-le 
tolba cu alta, în care a pus porcăriile alea. Trebuie să dăm îndată peste 
făptaş. Mira-m-aş să nu fie amestecat cu ceva și Scultetus, că tare mai 
zâmbea. 

— Cred însă că ar trebui să ştiu şi eu ce scria în acelea... 

— Nu acuma, draga mea! i-o reteză contele. Uită-te mai bine la astea! 
adăugă el răvăşindu-i scrisorile cu pricină. 

— De unde le ai? 

— Unul dintre oșteni a avut mai multă minte să le dosească peste 
noapte, şi astfel l-a păcălit fără să vrea pe uneltitor. Cred că m-am cam 
pripit lăsându-i slobozi. Prin cazne ar fi trebuit aflat cine a făcut mârşăvia 
asta. 

— Poate că ei într-adevăr habar n-au, zise prințesa, căreia nu-i prea 
plăceau schingiuirile. 

— Văd eu! îşi dădu aere de stăpân Csaky. Vru să iasă, dar se răzgândi, 
fiindcă se lovi nas în nas Scultetus. 

— Mă iartă, scumpe domn! zise acesta batjocoritor, după care se duse 
de-a dreptul la scrisori. 

Csaky îşi încrucișă braţele pe piept, uitându-se mânios să vadă până 
unde avea să meargă obrăznicia dușmanului său, dar acesta, neluându-l în 
seamă, începu a citi: 

— Ce spui de ele? întrebă prințesa fără să se uite la conte, care-și 
mușca mustaţa de ciudă. 

— Sunt scrise de Miron Barnovschi, domnul Moldovei, răspunse el în 
locul neamţului. 

— Da, așa se pare, încuviinţă şi Scultetus. 

— A prins scrisorile răposatului Bethlen către craiul Lehiei și le-a 
trimis Porții! urmă Csaky fără a ţine seama de celălalt. 

— Dar Gabor se avea bine cu turcii!? se miră prinţesa. 

— Întocmai, luminată doamnă, spuse cam batjocoritor Csaky. Numai 
că prin această scrisoare, arătă el spre una, iubitul soţ al alteţei-tale ar fi voit 
să se împace cu austriecii, iar dacă aflau turcii despre ea, bine nu i-ar fi 
căzut. Trebuie să fie vreo amestecătură nemţească la mijloc! se uită el tăios 
la Scultetus. 

Catarina nu-i dădu răgaz celuilalt să răspundă. 

— Dar se ştie că prinţul e mort! spuse ea. 

— A scris în toamna anului trecut, când încă mai era în viaţă şi... 


— Câtă neobrăzare! pufni Scultetus, făcându-l pe conte să ducă mâna 
la sabie. Nici nu l-au îngropat bine pe fostul nostru stăpân și au și început 
uneltirile, însoţindu-l și după moarte! urmă el netulburat, ca și cum nici n-ar 
fi văzut ce făcuse contele. 

Acesta, dezamăgit își lăsă mâna în jos și zise: 

— Vedeţi însă, alteță, că domnul Moldovei cere împăratului austriac să 
intre cu oastea în Ardeal, că pe dată ar trece și el de partea nemților, iar pe 
noi ne-ar prinde la mijloc. 

— Rău îmi pare că n-a izbutit bietul Gabor să-și înfăptuiască visul 
acela cu Dacia. O ţară mare şi puternică altfel ar fi stat în calea 
neprietenilor. 

— Poate că e mai bine așa, se împotrivi Csaky. Prea ar fi fost mulţi 
olahi laolaltă şi... 

— l-am fi adus la legea noastră creştinească, îi luă vorba Scultetus. 
Altfel până la urmă tot au să se unească, și fără noi. 

— Aş vrea s-o văd şi pe asta! pufni Csaky. N-a încercat olahul Mihai, 
cu ani în urmă?... praful s-a ales de ţara încropită de el. Tot nemţii i-au 
venit de hac! 

— A fost înşelat de austrieci, dragă prietene! încercă principesa a-i 
lămuri deosebirea față de germani, ca să nu-l supere pe Scultetus. Dar să 
lăsăm politica, domnilor! Porunciţi slobozirea proştilor acelora de oşteni. Aș 
vrea chiar să-i şi răsplătesc, dacă nu pentru drumul făcut, barem pentru 
spaima ce-au tras... 

— Dar mai întâi să aflăm unde ar fi putut să le fure tașca. Aşa dăm de 
urma unui mare ticălos, zise Csaky. 

— Vezi tu, prietene, de asta, făcu mieros prințesa. Nimeni nu se 
pricepe mai bine decât tine. 

Cu toate că nu-i făcea plăcere să-i lase singuri pe cei doi, contele 
sărută mâna prinţesei și aruncă o privire amenințătoare lui Scultetus, după 
care ieşi. 

După două zile, cei trei călăreţi ieşeau fericiți pe poarta cetăţii, 
jurându-și fiecare în gând să nu se mai amestece nicicând în asemenea 
slujbă cu primejdie. Numai caii lor se bucuraseră de adăpost şi hrană în 
răstimpul în care ei fuseseră cercetaţi, și nici vorbă de răsplată, măcar că 
principesa ar fi voit-o. 

— Bine că n-a apucat să ne zobească mădularele, gândi cu glas tare 
Laszlo, dar nimeni nu-i răspunse. 


Calea de întoarcere li se păru mai scurtă, cu toate că vremea nu se 
muiase deloc. Aşa se face că dintr-odată se pomeniră în dreptul monastirii 
din Teiuş. 

— Ia priviţi, fraţilor! arătă Laszlo către crengile stejarului de la intrare. 
Acela nu-i pater Ambrosius? 

— Ba chiar el îi, mânca-l-ar ciorile cu oase cu tot! înjură și blestemă 
Tănase. Cât pe ce să ajungem și noi ca el. 

— A căpătat plata pentru nemernicia lui, căci ne-a dat de băut ca să ne 
adoarmă cu ceva prafuri şi pe urmă ne-a schimbat tașca, adăugă Laszlo. 
Numai el ne-a făcut-o! 

— Bine că-mi veni în minte. Tu, Floreo, ce cap ai avut de n-ai spus pe 
dată că aveai scrisorile în sân? Cât pe ce s-o pățim, dacă nu-ţi deschideai 
gura și la călău. 

— Am uitat! răspunse acesta zâmbind cu toată faţa. 

UNELIIRI 


PE DEALURILE DIN PREAJMA DUNĂRII, cele mai de pe urmă 
petece de zăpadă se topeau văzând cu ochii în căldura soarelui de primăvară 
şi numai către munții cei din zare iarna încă nu se îndura să părăsească 
plaiurile mehedinţene. Dar aceste lucruri nu erau băgate în seamă de către 
dumnealui Gorgan spătaru, stăpânul Balotei, căci era furios nevoie-mare. E 
drept că se mai „răcorise” în răstimp, întrucât chiar acuma se întorcea de la 
sălașurile robilor, unde împărţise cu dărnicie harapnice și-n stânga şi-n 
dreapta, fără alegere că erau muieri, copii, ori câini care-l lătrau de pe 
margine. Turba că nu dăduse peste Chirică-fierarul, adevăratul vinovat al 
necazului pătimit. 

Ticălosul de ţigan nu-i prinsese ca lumea potcoavele lui Vârtej, cel mai 
îndrăgit armăsar al domniei-sale, şi la un hop s-a poticnit, iar în cădere şi-a 
scrântit piciorul drept din față. Văzându-i potcoava atârnând, nu mai avu 
nici o îndoială cine se făcuse vinovat de betegirea calului. Furia cea mai 
mare l-a cuprins apoi când a trebuit să vină pe jos, ducându-și de dârlogi 
calul șchiop. Era hotărât să-i bată cu mâna lui o potcoavă în talpa ţiganului, 
spre învăţătură de minte, dar pe acesta îl înghiţise pământul, de nu-l mai 
putuse găsi nicicum. Cică ar fi fost trimis de vătaful Cârstea tocmai la 
Vânju Mare, unde mai avea boierul un petec de moşie, dar de fapt se afla 
ascuns pe la Strehaia, al cărei stăpân nu se prea avea bine cu vecinul său, 
boierul Gorgan. 

Robul era vestit ca meșter în toată țara Olteniei şi spătarul tare se mai 
fudulea cu iscusința lui, așa că-l dădea cu dragă inimă oricui, dar numai la 
prieteni și nicidecum Strehaianului. Pentru aceea îl și minţise vătaful, ca să- 
] facă să-şi mai domolească mânia, mai ales dacă în răstimp avea să i-l mai 
ceară careva pentru vreo iscusită meștereală. Așa, bunăoară, când își făcuse 
casă Marcu Borlovan din Bozovici, prieten bun cu dumnealui spătarul de la 
Balota, îl trimisese pe Chirică și tare se mai rugase bănăţeanul să i-l vândă 
lui, dar nici nu vru să audă de așa ceva. Țiganul s-ar fi bucurat, căci fostul 
dregător al domniei moldovene l-ar fi slobozit, însă boierul Gorgan se 
împotrivise. „Robu-i bun cât e rob!” obişnuia să spună dumnealui. 


Îl cunoscuse Gorgan pe Marcu la un târg de la Orşova, şi cum amândoi 
fuseseră oșteni se împrieteniră pe dată, mărturisindu-și aceeaşi ură 
împotriva păgânilor, dar mai ales dorul după „ţara cea mare a tuturor 
românilor”. De atunci mai fuseseră în ospeţie unul la celălalt, căci munţii 
nu-i despărțeau și nici stăpânirea diferită sub care se afla fiecare dintre ei. 
Bănăţeanul își durase casă mare de piatră și tare mai era ascultat și iubit de 
toate satele dimprejur, măcar că nu se sumeţea ca un boier, ce era de drept. 
Asta nu putea fi pe placul boierului Gorgan, dar n-avea ce-i face. 

De cum intră boscorodind și înjurând pe poarta cea mare, stăpânul din 
Balota fu întâmpinat pe dată de câțiva rândași. 

— Săru” dreapta boierule, da” ce păţiși? întrebă unul. 

— Pe dracu păţii! Ce, nu vezi? se răsti el la argat. Vârtej și-a scrântit 
piciorul drept din faţă. Fă ce-i ştii să-l vindeci! Cârstea unde-i? 

— Aici sunt, stăpâne! răspunse vătaful care venise tot o fugă, văzându- 
] pe boier descălecat. 

— Mă Cârsteo, să mi-l aduci îndată pe afurisitul de Chirică, să-i fac 
pielea bici. 

— Da” ce-ţi făcu, stăpâne? 

— Nu văzuși? 

— Scrânteala lui Vârtej? Las-o păcatelor, că se face sănătos în două 
zile. I-o fi căzut vreo potcoavă. 

— Păi eu ce-ţi spuneam? Ticălosul de Chirică i-a bătut-o... 

— N-ai grijă că mă ţin eu de capul lui, boierule. Acuma fă bine de te 
du în casă, fiindcă a sosit un sol de la Gherghița. 

— De la călăraşi? 

— Înâ! 

— Cine? 

— După veșminte ai zice să-i oștean de rând, dar mie tare mi se păru a 
fi boier de neam. Zice că are vorbe cu domnia-ta şi mie nu vru să-mi spună 
nimic. 

— Unde-i? 

— În casă. 

Boierul uită pe dată de potcovar şi se năpusti val-vârtej în conac, 
urmându-l vătaful, ca un câine credincios. De cum îl zări pe străin, holbă 
ochii de uimire: 

— Bine, dar domnia-ta eşti chiar... 


— Cu plecăciune, boierule, făcu solul aruncându-i o privire plină de 
tâlc, încât spătarul își înghiţi vorbele. 

Pricepu că oaspetele poftea să rămâie necunoscut, așa că se întoarse 
către vătaf: 

— Te du, Cârsteo, și vezi de armăsar. M-oi descurca eu cu dumnealui, 
măcar că-l asemuisem cu un cunoscut. Șezi, străine! îl îmbie apoi pe oștean. 

La rândul său, Cârstea înţelese că era de prisos şi orice ar fi făcut n-ar 
mai fi putut să rămână, cu toate că ardea de dorinţa să afle cine era solul. 

— Ce-i cu tine, Hrizeo, de te îmbrăcaşi aşa? sări gazda de cum 
rămaseră singuri. 

— Am venit pe ascuns, dar tot într-o goană. Pe nevastă-mea am trimis- 
o la Brașov cu ai lui Pană Filipescu și eu dădui fuga să-ti dau de veste și ție. 

— Ce? 

— Vodă-Coconu i-a bătut măr pe călărași la Gherghița. Capii 
răsculaților au căzut de vii în mâna lui și au fost bătuţi la tălpi ca hoţii de 
cai. 

— Au dat ceva în vileag? 

— Îhî! Mi-a spus iuzbașa Duţescu, care ne este credincios, și tot de la 
el aflai că osândiţii mai înainte de a-şi da duhul au mărturisit de unde aveau 
banii și imboldul la răzvrătire. 

— Au pomenit de noi? 

— Întocmai! Ba chiar şi de... 

— De cuviosul Paisie? îi luă vorba Gorgan. 

— Asta-i! 

— S-a dus pe râpă totul! bătu cu pumnul în masă spătarul. Se duc 
dracului şi căpăţânele noastre! se înciuda el. 

— Hm! Dar va trebui să ne învoim și noi să ni le reteze... 

— Şi ce să facem? 

— Ceea ce am făcut şi eu. Ţi-am spus doar că mi-am trimis muierea la 
Braşov. Şi am venit pe la tine ca să trecem munţii împreună. 

O licărire de nădejde se ivi în ochii gazdei. 

— Să mergem atunci la Marcu... 

— Cine-i ăsta şi de unde-i? 

— Un prieten bun de-al meu. Stă la Bozovici şi nu-i prea departe de 
aici. Acolo nu dă nimeni de noi. 

— Hai s-o ştergem, că n-avem vreme de pierdut! 


— Uşurel, frate Hrizeo, îl domoli Gorgan, care începuse a-și mai veni 
în fire din spaima cea dintâi. N-or ajunge ei, zbirii stăpânirii, prea curând. 
Apoi nu uita că trebuie să-l aducem de la Tismana şi pe măria-sa... pe 
„Cuviosul”. Nu-l putem lăsa de izbelişte în urma noastră. 

— Nu ştiu, zău, de ce ne legăm noi la cap cu ăsta... 

— Păi nu ne trebuie „os domnesc”? Şi nu e el fecior de-al lui Radu 
Șerban? 

— Ba, eu zic să punem mâna pe putere, că domn s-o găsi el, i-o 
întoarse Hrizea. Dar, dacă tu aşa vrei, aşa să fie, se învoi el în cele din urmă. 

— Vom merge numai pe sub munte, căci în tot plaiul Cloşanilor, până 
la Bratilovo, sunt numai oameni înţeleși cu noi. Trimit vorbă să fie adus 
Cuviosul, apoi trecem pe la Izverna și de acolo cu toții mai departe. 

— Facem cum zici, numai dă zor, că mai mult de o zi ori două n-avem 
răgaz. 

— Să dau poruncă vătafului... 

— Ba te-aş pofti să nu mai spui la nimeni ce ai de gând! 

— De Cârstea nu mă feresc. 

— Faci cum crezi, dar nu-i spune unde mergem. E mai bine. 

În mai puţin de un ceas un olăcar gonea spre Tismana, cu răvaş către 
egumenul de acolo, iar odată cu amurgul și spătarul plecă împreună cu 
solul, sub ochii iscoditori ai vătafului. 

Į se păruse vătafului a fi mai curând o fugă, fiindcă luaseră cu ei încă 
doi cai încărcaţi cu merinde, dar și cu bănet, fără îndoială. Nici scrisoarea 
către monastire nu trecuse prin mâinile lui, ca de obicei, și asta îl înciuda 
nespus, dar îi și dădea de gândit, căci stăpânul se ferise de el numai după ce 
vorbise cu străinul. „Să fi aflat ceva?” se întrebă el cu îngrijorare. Era 
limpede că solul nu putea fi oştean de rând şi era cât pe ce să-i afle numele, 
dacă nu i-ar fi făcut semn din ochi stăpânului să tacă. „Afurisită 
întâmplare!” îşi mai zise el și scuipă în lături. Dar n-avea nici putinţă să-l 
anunţe pe boierul Strehăianu de cele petrecute, aşa că se hotărî să mai 
aştepte. Oricum nu plecaseră în Banat, după cum îl lăsase să creadă la 
plecare stăpânul, căci altul era drumul Orşovei. „Dar dacă a zis anume așa, 
iar pe la Izverna tot într-acolo se îndreaptă?” îi dădu lui prin cap. Îşi plesni 
nuielușa de carâmbul cizmei şi porni agale prin ogradă, gânditor. 

Boierul Stroe Strehăianu, neam cu Vodă, dar şi cu credinţă față de 
domnie, avea de multă vreme o pricină de gâlceavă cu vecinul său Gorgan 
şi-i purta sâmbetele. Știindu-l pe spătar cam iute la mânie și slobod la gură, 


neținând seama nici de slugi când era să-și descarce năduful, nu cuteza 
Strehăianu să-l cheme la judecata divanului, ştiind bine că dreptatea nu era 
de partea lui. Pentru aceea căutase să-l atragă pe Cârstea, om lacom și 
bicisnic, spre a iscodi ce se petrecea la moşia vecinului, iar când i-ar fi venit 
la socoteală, l-ar fi dat în gât. 

Aşa află despre nişte daraveli ale spătarului cu călăraşii de la Mănești 
şi Ruşii de Vede, care de curând se ridicaseră împotriva domniei. Și dacă 
aşa stăteau lucrurile, nu mai încăpea îndoială că nesăbuitul spătar avea să-și 
piardă capul, iar Vodă trebuia să-i fie mulțumitor, prin rotunjirea 
pământurilor cu cele ale lui Gorgan. Această veste i-o adusese, fără să ştie, 
chiar potcovarul Chirică, fiindcă altcum vătaful de la Balota cu greu ar fi 
putut trimite pe altcineva fără a da de bănuit. Robul avea îngăduința să 
plece oriunde, iar de astă-dată, chipurile, ca să-l scape de pedeapsă „îl 
ascunsese” la Strehaia, dându-i și un răvaș către boier, că doar ţiganul nu 
ştia citi. Stăpânului îi minţise că-l trimisese la Vânju Mare, însă dacă ar fi 
aflat adevărul bine n-ar fi fost nici pentru el și nici pentru potcovar. 

Spătarul călărea liniștit alături de prietenul său, fără să-i treacă prin cap 
necredința vătafului. Mai vorbind ei de una, de alta, se pomeniră la un han 
din preajma Cloșanilor, locul unde urmau a-l întâlni pe coconul domnesc. 

Paisie era cu adevărat monah, călugărit cu sila de către însuși Radu- 
vodă Mihnea, încă de pe când fusese domn întâia oară la Târgovişte. Aflase 
domnitorul că tânărul acela voinic şi frumos ca o fată mare n-ar fi un om de 
rând, iar după multă cercetare îl dibui a fi chiar fecior din flori al lui Radu- 
vodă Şerban, deci cam primejdios pentru scaunul domnesc. Fiindu-i milă 
să-i cresteze nasul, s-a mulțumit numai să-l „cunune” cu biserica lui 
Hristos, nădăjduind să fie astfel închis pe viaţă. 

Vlăstarul domnesc, asemuindu-se lui tătâne-său, nu se împăcase cu 
gândul să-și petreacă toată viaţa cu post și rugăciune în chilia hărăzită lui 
din voință domnească. Și auzind el de Gorgan-spătarul, ca unul ce fusese 
slugă credincioasă răposatului său părinte, îşi făcuse drum până la Balota. 
Acolo însă îl află numai pe feciorul răposatului spătar, dar care nu se 
împotrivi să-l ajute pe „domnișor”, acum bărbat în lege, căci „avea un 
dinte” împotriva lui Alexandru-vodă Coconul, din pricina vecinului său de 
moșie. Așa începură amândoi a strânge în jurul lor tot felul de boiernași 
nemulțumiți, dar mai cu seamă călărași, ajungând în acest fel până la Rușii 
de Vedea, unde dădură de Hrizea-vormnic. Acesta era la fel de zvăpăiat ca și 
ei, dar mai cu seamă dornic de mărire. 


Erau cu toții oameni voinici și zdraveni, abia ieşiţi din tinerețe, și 
năzuiau să apuce pe urmele viteazului Mihai-vodă, cel care unise pentru 
scurtă vreme întreaga ţară. Prin astfel de gânduri, spătarul îl câştigase de 
partea sa și pe bănăţeanul Marcu din Bozovici, plănuind împreună o 
răscoală ce avea să ridice toată Oltenia și o parte a Banatului, împotriva 
domnitorului de la Târgovişte. Din păcate, nerăbdătorii călărași, certându-se 
cu vistieria pentru puţinătatea lefurilor, apucară armele înainte de vreme, cei 
din Mehedinţi și Banat nefiind încă pregătiți de luptă. Așa că vestea adusă 
de Hrizea era cum nu se putea mai proastă, de vreme ce voievodul aflase 
uneltirea şi capetele lor stăteau să cadă. 

— Frate Hrizeo, mie nu-mi miroase a bine astă zăbavă aici la 
cârciumă! zise Gorgan, golind ulcica din faţa lui. 

Vomicul îşi ţinea capul între palme, ca unul care gândea adânc, și nici 
nu-i răspunse. 

— Ar fi fost vremea să fi sosit până acum, nu se lăsă Gorgan, dând cu 
pumnul în masă. Ce dracu o face? 

— Mai rău ar li să ne fi luat careva urma, catadicsi să-i răspundă 
celălalt. 

— Ce vrei să zici? 

— Că nu trebuia să fi venit încoace, după cum îţi spusei. De mult am fi 
fost peste munte, dacă nu ne abăteam. 

— Fără... 

— Fără! 

Deodată se auzi galopul unui cal şi amândoi săriră în picioare, 
nădăjduind să fie cel aşteptat. Totuşi își traseră spadele şi se duseră la cai, 
spre a se arunca la vreme în şa, dacă ar fi fost nevoie să fugă. 

— El îi! 

— De unde ştii? întrebă neîncrezător Hrizea. 

— Este numai unul. 

— Vom vedea, mormăi vornicul ca pentru sine și încalecă dintr-un salt. 

Spătarul făcu la fel și amândoi porniră în întâmpinarea călăreţului, a 
cărui sutană neagră începu a se desluși. 

— "Ţi-am spus doar că nu poate fi decât el?! se sumeţi Gorgan. 

— De mirare că nu i-a căzut potcapul în goana calului, căci pare mai 
curând fugărit... 

De cum se întâlniră, călugărul își aruncă pe dată acoperământul 
capului și îşi desfăcu pletele, semănând a mirean. 


— Să fugim! spuse el, fără a mai da bună-ziua. Se vedea că era 
îngrijorat, dar nu speriat. 

— Să răsufli niţel, măria-ta, îl îmbie spătarul arătându-i crâșma. 

— Nu-i vreme! Sunt pe urmele mele. Îi lăsai în târg la Cărbuneşti, 
răspunse Paisie. 

— Pe cine? întrebă Hrizea. 

— Zbirii lui Coconu! 

— Atunci nu-i de zăbavă. Îs mulţi? 

— Vreo douăzeci. 

— La drum! strigă Gorgan și apucând dârlogii cailor de povară o 
apucă înaintea celorlalți. 

Avuseseră noroc de o zi senină şi călduroasă pentru acea lună a anului, 
iar către seară hotărâră să poposească sub cerul liber, printre niște stânci de 
pe malul Izvernei. Aprinseră totuși un focușor și înfulecară ceva pe fugă. 
Apoi şi-au căutat fiecare câte un culcuş mai ferit pentru noapte, căci erau 
frânţi de osteneală și n-ar fi putut merge mai departe. 

Deodată Hrizea săltă capul, părându-i-se a auzi o călcătură peste 
vreascuri uscate. 

— Vreo jivină, zise Paisie. 

— Nu cumva să fie cu două picioare! se îngrijoră Gorgan. Se ridicară 
cu toții, căci de astă-dată se auzea deslușit un pas omenesc, și Hrizea stinse 
bruma de foc ce mai pâlpâia, dându-i de gol. S-au pitit fiecare după câte un 
stei și au rămas încordaţi în aşteptare, hotărâți să-şi vândă cât mai scump 
pielea. Curând zăriră şi o mogâldeaţă, care nu putea fi decât om. Se furișa 
aplecat şi căuta să-și facă pe cât mai puţin auziţi paşii. 

— L-aţi văzut? şopti călugărul. Nu-i decât unul. 

— Lăsaţi-l în seama mea! scrâșni spătarul. 

Se trase binişor mai într-o parte spre a-l învălui pe necunoscut şi îşi 
băgă spada în teacă, rămânând numai cu jungherul, ca să fie mai ușor în 
mișcare. Ceilalţi doi rămaseră cu ochii străbătând întunecimea nopţii spre a 
zări şi pe alți dușmani ce ar fi putut să fie împreună cu iscoada din fața lor. 

O săritură măiastră, un țipăt scurt înăbușit pe loc şi Gorgan se prăvăli 
asupra necunoscutului, punându-i cuțitul în beregată. 

— Să nu strigi, că te ucid! se răsti la el în șoaptă. Străinul nu făcu nici 
o mișcare, părând mai curând mort de spaimă, așa că nici gând de 
împotrivire. 

— Nu-l omori! zise Paisie, venind lângă ei. 


— Târâie-l la dos ca să-l tragem de limbă şi să vedem câţi o fi cu toţii! 
adăugă și Hrizea. 

Gorgan nici nu avea de gând să-l omoare, căci îl simţea tremurând de 
frică şi era cu mult mai slab decât el. 

— Câţi sunteţi şi cine-i capul vostru? se răsti spătarul proptindu-l pe 
prins de o stâncă alăturată. 

— Haoleu, pupa-ţi-ași tălpile, stăpâne, ce, nu mă mai cunoşti? Eu sunt! 

— Chirică?! se cruci boierul auzind binecunoscuta voce a robului său. 
Ce cauţi aici? Te ţii pe urmele mele, ticălosule? M-ai vândut, ludo! 

— Stai bre, măria-ta, să nu dai, că eu venii să te scap. 

— Tu pe mine, cioropină spurcată? 

— Aşa-s, săru” mâna, da” să nu dai cu cuţitu... 

Ţiganu era tare înfricoșat şi îşi acoperise faţa cu amândouă mâinile. 
Văzându-i-le, lui Gorgan îi veni în minte pățania armăsarului său și, fără să 
se mai gândească, îi trase o crestătură, făcând să-i ţâșnească sângele dintre 
degete. 

— Haoleu, stăpâne, iartă-mă, că nu-ţi vrusei decât binele? începu a se 
tăvăli sărmanul rob, de parcă ar fi fost înjunghiat nu alta. 

— Ce faci? sări Hrizea. Vrei să zbiere şi să ne dea de gol? 

— Lasă că l-am pedepsit numai pentru potcoava aia prost ţintuită. Ştie 
el prea bine! Acum însă m-am răcorit. Ia taci din gură și spune mă, balaure, 
pentru ce te-ai ţinut după mine!? 

— Mă omorâși boierule, scânci potcovarul, şi eu fugii tot într-un suflet 
ca să-ți spun că aici, în trecătoare, te pândeşte boierul Cârstea cu săimani 
domnești. 

— Ce tot spui? Cârstea?!... Ori te-ai ţăcănit la cap? 

— Mă jur că spui numai adevăru, gol-goluţ! și nenorocitul încercă să- 
şi facă semnul crucii, cu mâna schilodită. Haoleu, că nu-mi mai simt 
degetele! se văicări el din nou. 

— Lasă că n-ai nici pe dracu! O tăietură acolo... zi-i mai bine ce ai de 
ZIS! 

Chirică se mai tângui, dar izbuti să le spună cum fusese el trimis cu 
scrisori viclene la boierul Strehăianu, fără ca să aibă habar ce ducea cu sine. 
Acolo însă boierul se dădu în vileag în faţa seimenilor domneşti, spunându- 
le că au să plece să-l prindă pe spătarul de la Balota, care se hainise față de 
domnie. S-a întors şi el cu călăreţii, dar la conac nu mai dăduseră decât 
peste vătaf, care nu prea era în apele lui, neputând face ca stăpânu-său să fie 


prins. Văzându-l pe rob îl luă împreună cu ceilalți hăitași pe urmele 
fugarului, ştiind că ţiganul n-avea de ce să-l îndrăgească pe stăpânul care 
voia să-l schilodească, dar el altfel gândea. Vătaful spusese în gura mare că 
de bună-seamă vor fi apucat calea Banatului. 

— Dădurăm de urma domniei-tale la han și atunci boierul Cârstea și-a 
adus oamenii aici la pândă. Văzând focul, eu mă furișai până aici, şi iată ce 
păţii! îşi arătă el mâinile năclăite de sânge. 

Un val de milă îi învălui atunci inima asprului spătar şi numai că nu-i 
dădură lacrimile văzând credinţa robului. 

— Mă, Chiricuţă, tată, de ce nu spuseşi mai din vreme, până să apuc să 
te crestez? 

— Vrusei, măria-ta, dar nu-mi îngăduiși. 

— Lasă că te oblojesc eu, na! 

Zicând aceasta îşi sfâşie cămașa spre a putea lega rănile fierarului. 
Apoi îl mângâie pe frunte ca pe un copil, neștiind ce să-i mai făgăduiască 
pentru binele făcut. 

— Atunci, n-o să mai putem trece pe unde am vrut! spuse deodată 
Hrizea. 

— Altă trecere nu mai este? întrebă Paisie. 

— Năpârca! şuieră Gorgan aducându-și aminte de vătaful lui. Bănuia 
că am să trec în Banat și altă cale mai dreaptă nu-i pe aici. Ei bine, ne 
întoarcem la Balota! 

— Eşti nebun? Vrei să dea peste noi?! se împotrivi Hrizea. 

— Cunosc eu pe acolo, prin preajmă, un alt drum, numai că are cam 
multe prăpăstii, dar ne descurcăm noi. Chiricuţă, băiete, saltă pe cal în 
spatele meu. Haidem! 

— Nu se cade, boierule, răspunse robul fâstăcit. 

— Doar nu te-oi lăsa pe mâinile lui Cârstea, și nici pe jos nu te pot târî 
după mine. Vino! 

Trase calul lângă o stâncă de unde putură amândoi să încalece şi, fără 
să mai ţină seama că venea o noapte lungă, porniră pe ocolite către miazăzi. 

Cerul înstelat, dar fără lună, le aducea din când în când câte un strigăt 
al unor păsări călătoare ce se întorceau din țările calde. Era numai liniște și 
pace în întreaga fire, pe care o tulbura numai trecerea celor patru fugari. 
Abia la răsăritul soarelui se opriră pentru a pune geană pe geană, frânţi de 
osteneală, căci scăpaseră ca prin minune de capcana întinsă de netrebnica 
slugă a spătarului. Ei n-aveau să ştie niciodată că un pâlc de poterași trimis 


în urmărirea lor trecuse numai la doi stânjeni de stâncile unde se 
adăpostiseră... Numai un cal să fi nechezat, şi ar fi fost daţi în vileag! 
Norocul însă îi protegui pe mai departe, şi fără să mai întâmpine vreun 
necaz trecură cu multă caznă muntele în partea cealaltă, ocolind cetatea 
Mehadiei, în drum spre Bozovici. 

Se scurseseră mai bine de două săptămâni de când spătarul Gorgan își 
părăsise moșia, ducând în celălalt ținut românesc, al Banatului, pe 
domnişorul Paisie, care hotărâse să-și spună iarăși ca mai înainte, Radu, aşa 
cum îl chemase şi pe răposatul său părinte. Marcu Borlovan (căci așa ceruse 
el însuși să i se zică, în loc de lancovici) îi primi cu braţele deschise și cu 
masă întinsă, cum se spune. Îl cinsti cum se cuvine pe feciorul voievodului 
pe care-l cunoscuse cândva la Sătmar, și la rându-i povesti cele întâmplate 
atunci. 

— Va trebui să izbândim, zise cu hotărâre gazda, aflând ce plănuiau 
oaspeţii. Câţiva feciori vom strânge și de prin satele noastre, pentru început. 
Apoi, dacă vei izbuti să-ți capeţi scaunul, întreg Banatul are să se închine 
măriei-tale. 

În scurtă vreme se răspândi vestea că un voievod pribeag chema la 
oaste pe toți aceia care voiau să lupte împotriva stăpânirii străine şi pentru 
scuturarea jugului întregii ţări românești. Ba se zvonea că era vorba de 
însuși feciorul răposatului voievod Mihai cel viteaz, care moștenise de la 
tătâne-său poruncă să facă iarăși ţara cea mare. 

Auzind asemenea lucruri, căpitanul Sâvu din Prigor veni tot într-o fugă 
la Marcu, să se sfătuiască împreună ce şi cum. Aflând despre ce era vorba, 
îşi puse pe dată spada în lupta domnișorului Radu, zis Paisie. 

— Numai să calci pe urmele lui Mihai-vodă cel viteaz, îi zise Sâvu, şi 
ai să vezi câtă oştire se va strânge mai apoi. 

— Jur ca acesta să-mi fie țelul vieţii mele! răspunse vlăstarul basarab. 

— Atunci, toată ţara va fi cu noi! adăugă Marcu. Răposatul Gașpar- 
vodă ştiuse, sărmanul, să răscolească sufletele tuturor românilor, de 
pretutindeni. Fie-i ţărâna uşoară! 

Dar până plecară din Bozovici nu izbutiră să adune mai mult de 
douăzeci de feciori şi hotărâră ca Marcu să rămână pe loc spre a-i mai 
atrage și pe alţii, care însă nu se încumetaseră a pune mâna pe armă. Sâvu 
trebuia să plece cu bănăţenii lui, așa că se alătură pribegilor, cu toate că 
Hrizea nu se arăta deloc încântat de puţinătatea oștenilor. 


— Nu te mâhni, frate Hrizeo, căută să-l liniştească Gorgan. Băieţii au 
să aducă şi pe alţii, iar în Oltenia avem să găsim mehedinţenii mei, cu care 
sunt înțeles, numai vorbă să le trimit. Nici Marcu n-are să se lase mai 
prejos, numai că timpul a fost prea din scurt. 

Dar nici gândurile spătarului nu se împliniră întocmai, căci la 
chemarea răsculaților se îmbulziră mai mulți ţărani, cu furci şi cu topoare, 
ca la o răzmeriţă, și prea puţini târgoveţi ori moșneni cu arme de foc. Nici 
boiernașii nu se dădeau în grabă de partea lor, așteptând să vadă care va fi 
mai tare dintre cei ce se vor încăiera. 

Cam dezamăgit, Hrizea porni spre părțile Romanaţilor, cu nădejdea că 
va mai putea aduna vreo câţiva călărași, scăpaţi din măcelul de la Gherghița 
şi care fără îndoială că erau îndârjiți împotriva domniei. Nici n-a mai trecut 
pe la Balota, lăsându-și tovarășul să se descurce cum va ști cu fostul său 
vătaf şi cu boierul Strehăianu, care se şi înstăpânise în locul lui Gorgan. La 
rândul său, și Cârstea avea gânduri de mărire, socotind că el ar fi îndreptăţit 
să-l moștenească pe boierul hain, ba poate că ar dobândi și un caftan de 
slujbaş domnesc, așa că de astă-dată îl pizmuia pe veneticul din Strehaia. 

Fior de moarte simţi ticălosul când se pomeni pe neaşteptate chiar cu 
dumnealui, spătarul. 

— Câine, scrâşni Gorgan şi fură singurele cuvinte pe care le mai auzi 
sluga cea vânzătoare, căci pe dată îi zbură căpăţâna în ţărână. 

Cei ce fuseseră de față rămaseră uluiți de scurta judecată a spătarului, 
ba însuși Radu-domnișorul se cam supărase că nu fusese întrebat, măcar de 
formă, căci se ţinea că el ar fi căpetenia răsculaților. Boierul Gorgan însă 
nu-l băgă în seamă. Întorcându-se către robul său, Chirică, de care nu se 
mai despărțea nici o clipă, îi zise: 

— Măi Chirică, tu ai să ţii locul vătafului! De acum eşti un om liber, 
cu tot neamul tău și cu urmașii urmaşilor tăi. Așa am hotărât şi am să 
poruncesc hrisov, după ce s-or mai potoli vremurile. 

Țiganul nu pricepuse de la început, dar când își dădu seama ce noroc 
căzuse pe capul său izbucni în plâns şi acoperi cu sărutări picioarele 
stăpânului. 

— Scoală, bre! îl dojeni Gorgan. Nu mai ești rob! Poartă-te ca un vătaf 
credincios ce-mi ești și nu te mai târî la pământ în faţa nimănui! 

Dar nu apucă bietul Chirică să-și ducă slujba vreme prea îndelungată, 
căci nu trecu săptămâna și aga Matei din Brâncoveni sosi cu poruncă 
domnească să-i certe pe răzvrătiți. O zi şi o noapte s-au apărat, în conacul 


de la Balota, căpeteniile din preajma domnişorului Paisie, unde Sâvu şi 
bănăţenii lui făcură dovada unei vitejii fără seamăn. De n-ar fi fost ei poate 
s-ar fi închinat cu toţii pe dată, dar prigoreanul nu s-a lăsat până când aga 
Matei s-a hotărât să-i scoată din bârlog cu ajutorul focului. 

Câţi nu căzură sub plumbii sâneţelor izbutiră să fugă în păduricea din 
preajmă, printre ei aflându-se și Sâvu cu încă patru feciori ce mai scăpaseră 
cu viață. Paisie însă fu cuprins de spaimă şi, îngenunchind în mijlocul odăii, 
începu a se ruga cu glas tare, până îl mistuiră flăcările pe de-a-ntregul. La 
rândul său se prăvăli și spătarul Gorgan, cât era el de voinic, când un plumb 
îi pătrunse drept în inimă, fulgerându-l pe loc. 

Văzându-l că nu sângerează Chirică se repezi și cu o putere la care nu 
te-ai fi aşteptat îl ridică în braţe, străbătând cu el vâlvătaia. Îl așeză grijuliu 
la pământ și apucând un drug de fier se hotărî să-și apere stăpânul până la 
ultima suflare. Era hidos la înfățișare, căci flăcările îi pârjoliseră 
sprâncenele şi îi arseseră faţa, dar el nu simțea durerea. Ochii înroșşiți i se 
învârteau fioros, cătând la oricine s-ar fi apropiat, iar printre buze i se 
prelingea o şuviţă de spumă roşietică. Părea turbat, nu alta! 

— Prindeţi-l viu pe ţigan! porunci aga Matei. 

Cu toată înfățișarea de nerecunoscut a lui Chirică, aga îl știa prea bine, 
căci şi lui îi muncise cu măiestrie și fusese mulțumit. Acum tare ar fi poftit 
să-l ia cu sine, scăpându-l din măcel, măcar că se arăta atât de îndârjit în 
apărarea leșului stăpânului său. El, sărmanul, nici nu băgase de seamă că 
spătarul nu mai era în viaţă. 

— Lasă-l, mă, Chirică! strigă aga. Tu nu vezi că aperi un mort? 

Acesta însă fie că nu pricepuse, fie că nu voia, îl dobori pe cel dintâi 
oștean ce cutezase să se apropie de el. Mai căzură încă doi şi atunci fură 
nevoiţi să arunce cu arcanul după el. Nu izbutiră să-l agate, căci făcând un 
pas îndărăt se băgă sub pervazul unei uși ce ardea cu flacără mare şi care se 
prăbuși asupra lui, strivindu-l, fără ca el să scoată vreun strigăt. 

— Al naibii, baragladina, zise un oştean. A vrut mai curând să moară, 
decât să se dea prins. 

— Măcar de ai fi şi tu atât de credincios, răspunse aga Matei, care 
venise să se uite cum se mistuia trupul celui mai bun meșteșugar din vremea 
aceea. Înduioşat, făcu semnul crucii şi murmură ca pentru sine: „Dumnezeu 
să te ierte, omule!” 

Odată cu moartea ţiganului nimeni nu se mai împotrivi și prinşii fură 
puşi în obezi, iar oștenilor li se îngădui să jefuiască ce ar mai fi putut din 


avutul hainului spătar. Aga însă porunci câtorva seimeni să scoată trupul ars 
al lui Chirică și să-l îngroape în livada din spatele casei. 

— Dar cu leșul spătarului, ce facem? îl întrebă un iuzbașa. 

După o clipă de gândire, aga Matei hotărî: 

— Îngropaţi-i laolaltă, aşa după cum au murit. Acum nu ne mai sunt 
duşmani... 

Porunci apoi plecarea pe drumul Craiovei, unde avea să vină însuși 
măria-sa domnul, pentru dreaptă judecată. Acesta însă tare se mai mâhni 
văzând că prinșii nu erau decât vreo treizeci de rumâni jerpeliţi, și nici unul 
mai de soi. Se uită cu nemulțumire la ei și-l întrebă pe agă: 

— Dar Hrizea?! Nu-l văd, iar din câte mi-ai spus, nici mort nu este. 
Ştiam că și el a fost, alături de nişte bănăţeni... dar unde sunt? 

— Clevetiri, măria-ta! dădu din umeri aga Matei. 

OASTEA ÎMPĂRATULUI 


ÎN ANUL 1634, PE PLAIURILE DE CĂTRE MIAZĂZI ALE 
BANATULUI primăvara se cam lăsa așteptată, măcar că începuse luna lui 
florar. Plugarii din Bozovici, oameni harnici şi făloşi că erau slobozi nu 
pregetaseră să arunce sămânţa în mustul zăpezii, dar unii mai stăteau în 
cumpănă dacă s-o facă ori ba, văzând că pe dealurile Prigorului aburul cald 
al pământului se ridica dintre potecile de omăt. Astfel de vremuri urgisite nu 
mai apucaseră bieţii oameni, și nu se îndurau să risipească bruma de 
sămânță ce o mai aveau. 

Zvonuri înfricoşătoare zburau din gură în gură despre prăpădul ce avea 
să vină asupra bieţilor creștini, care se încăieraseră între ei, spre bucuria 
păgânului. Sfârșitul lumii, nu alta! Se arătaseră și semne prevestitoare, în 
sate mai îndepărtate ori în ţări străine, fără a se şti prea bine unde anume, 
oricum însă, Dumnezeu le dădea oamenilor de veste spre a se pocăi la 
vreme. Așa, de pildă, se zicea că peste munte, în ţara Mehedinţilor, o muiere 
ar fi dat naştere unui copil cu cap de lup, cu blană și bot de fiară, ba şi cu 
colț însângeraţi și câte altele. Dar minunea cea mai mare și de netăgăduit s- 
a petrecut în mărginimea Sibiului, unde o oaie bătrână şi stearpă prinse a 
grăi omenește, sfătuindu-i pe ciobani și ai lor să se pocăiască degrabă și să 
se dăruiască întru totul Domnului. Chiar din gura oii năzdrăvane auziseră că 
în curând avea să vie judecata de apoi... 

Cum să nu te înfricoşezi la auzul unor asemenea întâmplări? Oamenii 
îşi făceau cruci peste cruci şi se înghesuiau la popa losim, rugându-l să-i 
pomenească pe fiecare înaintea vreunui sfânt. Se înţelege că nici Maica 
Domnului, milostiva, nu era uitată, şi astfel, spre bucuria popii, oamenii 
prinseră iarăși frica lui Dumnezeu. Se uitau deznădăjduiţi către înaltul 
cerului, unde nori bezmetici şi întunecoși se alungau unii pe alții, asemenea 
balaurilor din apocalipsă. Le era teamă că n-aveau să mai vadă vreodată faţa 
sfântului soare, dar iată că din ziua „Izvorului Tămăduirii” bolta s-a 
limpezit ca prin minune și căldura binefăcătoare a trezit la viață întreaga 
fire. Nu mai era vreme de zăbavă, iar cei mai cutezători au și băgat sămânţa 
în brazdă, încredinţaţi că n-avea să se mai întoarcă asprimea frigului. 


Trecuse mai bine de o săptămână din luna mai, chiar în vinerea 
„Arătării Sfintei Cruci”, zi de sărbătoare, când popa losim, isprăvind slujba 
la biserică, se abătu pe la bunul său prieten Marcu Borlovan. Că munca era 
în toi şi lumea nu prea avea gând la odihnă, nu se prea ţinea seama, întrucât 
canoanele bisericești erau deosebit de aspre cu păcătoşii care ar fi cutezat să 
nu cinstească sărbătorile orânduite pentru slava Domnului. Părintele Iosim 
însă era mai îngăduitor și se ruga şi pentru cei care greşeau, având prea mult 
de lucru în asemenea zi frumoasă. 

În curtea lui Borlovan popa dădu şi peste Sâvu prigoreanul, cu care de 
asemenea era în mare prietenie, măcar că oşteanul, mai cruduţ la minte, nu 
prea se ținea de învăţăturile popeşti. Părintele Iosim îl îndrăgea nu numai 
pentru că aveau același nume, dar mai ales pentru faptul că tânărul 
vânturase lumea și știa a povesti, ca nimeni altul, întâmplări nemaiauzite. 

Marcu şi Sâvu se aflau la o masă de brad geluită, adăpostită sub umbra 
unui frăgar, dar acuma razele soarelui pătrundeau în voie până la creștetul 
lor. Amândoi se ridicară de cum îl zăriră pe sfinţia-sa la portiţă, iar Marcu, 
gazdă primitoare, îi ieşi în întâmpinare. 

— Bine-ai venit, taică losime! întinse el amândouă mâinile către noul 
sosit. Tocmai mă întrebam, cu Sâvu, cum de n-ai trecut pe la mine într-o zi 
ca asta? 

— Bine v-am găsit, fiilor, și Dumnezeu să vă apere! blagoslovi el. 
Venit-am odată cu primăvara, dragii mei, adăugă el zâmbind. 

— Atunci fii la fel de binevenit, părinte! răspunse Sâvu, sărutându-i 
dreapta. 

Ca la poruncă se ivi şi Ana, muierea lui Marcu, aducând ulcica 
înflorată din care-i plăcea popii să-și bea tainul de vin, dar și nişte colaci 
rumeni şi calzi, de încă mai frigeau când puneai mâna pe ei. Preotul o 
blagoslovi și pe ea din tot sufletul şi inima i se bucura la gândul bucatelor 
ce aveau să-i fie aşezate dinainte la prânz, fiindcă niciodată nu pleca de la 
Marcu mai înainte de a bate toaca pentru vecernie. 

— Auzit-aţi, fiilor, ce se vorbeşte prin sat? întrebă preotul ştergându-și 
cu dosul palmei picăturile din barbă, căci sorbise cu sete cea dintâi ulcică. 

— Auzit! Cum de nu? Scorneli! făcu Sâvu, dând din mână. 

— Apoi nici eu nu cred tot ce se aude! adăugă Marcu tumând în ulcele. 

— Ba să crezi, fiule! În slava Domnului totu-i cu putință, și să nu 
cârteşti împotriva Lui! 


— Taică popă, știi doar că am umblat şi eu prin lume, iar de cinstita 
noastră gazdă ce să mai vorbesc, se băgă Sâvu, dar de astfel de minciuni n- 
am dat pe nicăieri. Să spună și el, na! 

— Dragii mei, răspunse preotul, mestecând o bucată de colac ce o 
fărâmase anume spre a se mai răci. Știu eu bine că aţi slujit pe la crai și 
domni mari, dar pe atunci lumea era cu mai multă credință și nu erau 
trebuitoare semnele prevestitoare ca azi... 

— Azi, îi luă vorba gazda, se vede că ne-a iertat bunul Dumnezeu, că 
ia uitaţi-vă ce vreme frumoasă ne-a trimis! arăta el spre limpezimea cerului. 
Are să mai treacă lungă vreme până la judecata de apoi. Să trăim noi până 
atunci! închină el ulcica. 

Se încinseră la poveşti și băutură, punând, ca de fiecare dată, ţara la 
cale. Sâvu își aduse aminte cum scăpase de sabia agăi Matei, care se făcuse 
acuma domn la Târgoviște. Marcu ţinu să le spună iarăși cum se făcuse că 
el nu luase parte la bătălie. 

— Mai bine, fiule, zise popa. Ai auzit doar că domnișorul vostru era 
mai curând călugăr, decât voievod? 

— Asta cam așa-i, încuviinţă Sâvu. Drept să spun că mai cu bărbăţie s- 
a bătut ţiganul lui Gorgan. 

— Da” lasă, frate, că nici Hrizea n-ar fi trebuit să lipsească tocmai când 
a fost mai greu. Din câte am aflat, s-a şi băgat în slujba noului domn. Să fi 
uitat oare că acesta i-a ucis fârtaţii? 

— Așa-i în luptă... încercă să spună Sâvu, dar Marcu nu-i dădu răgaz. 

— Eu n-am să uit, câte zile oi avea, pe ucigaşii sărmanului nostru 
Gaşpar-vodă! oftă el şi-i dădură lacrimile. 

Amândoi oaspeţii îi cunoşteau meteahna borlovanului, care, atunci 
când se împărtășea cu vreo ulcică de vin, tare se mai îndurera de pierderea 
bunului său voievod de altădată. 

— Of, că n-am fost eu pe aproape, dacă nu chiar de faţă, că nu ştiu ce 
le-aș fi făcut! zise Sâvu bătăios. 

— Şeptelici, Goia și Nicoriţă rămân ca nume de iudă, pe vecii vecilor! 
scrâşni Marcu. Numai din pricina lor, care l-au împiedicat pe Gaşșpar-vodă 
să unească toţi românii laolaltă, am rămas tot de izbelişte. Tot neamul o să-i 
blesteme. 

— Focul gheenei, taică! se băgă şi popa. Dar, fiindcă veni vorba, urmă 
el, Matei-vodă, care se făcu domn acum de curând, nu i-o fi semănând 
răposatului Gaspar Grazziani? 


— Cine mai poate ști? dădu din umeri Marcu. Mai toţi ar pofti, dar 
puţini sunt în stare s-o facă. 

— Aşa, şi de Rakoczy se zvoneşte că l-ar bate gândul să strângă toată 
ţara românească la un loc, spuse Sâvu. 

— Toţi domnii sunt una! răspunse taica losim. Dintru început 
făgăduiesc marea cu sarea, şi cum dau de greu... 

— Ba nu-i chiar aşa, se împotrivi Marcu. Domnul meu, Gaşpar 
Grazziani a spus până în cele din urmă că numai asta dorea, dar nu i-au dat 
răgaz ticăloşii. Craiul Bethlen s-a gândit numai în ultimii ani de viaţă la 
același lucru, căci altminteri nici n-ai mai putea domni prin aste părți de 
lume, până nu s-o împlini ţara cea mare. 

— Celorlalţi le-o fi teamă de turc! mormăi sfinția-sa golind ulcica, 
apoi o aşeză cu mare grijă, căci i se păru că se clatină masa, ba chiar şi cei 
din jur. 

— Ehei!... oftă Marcu. Dacă ne-am ridica noi, cu mic, cu mare, să 
punem mâna pe spadă, toată suflarea românească... altfel așa are să ne 
ajungă judecata de apoi. Of! de ce n-am eu anii de altădată! 

— Ai feciorul... hâc! sughiță popa. Parcă a împlinit douăzeci de ani, 
dacă îmi aduc eu bine aminte. 

— Ba, că-i numai pe al şaisprezecelea, se lumină Marcu aducându-și 
aminte de fiu-său. Pare el voinic, dar încă e cruduţ. Dar dacă atunci când i-o 
veni sorocul l-o chema vreun domn ca Gaşpar-vodă, nici el n-are să se dea 
la o parte. Va merge în locul meu... dacă eu n-oi mai fi în stare. 

— Şi noi! se bătu Sâvu cu pumnul în piept. Câte zile oi avea... 

— Apăi, Doamne fii cu el de june, şezui eu aici ziua toată, cu voi, dar 
nu l-am văzut. Nădăjduiesc că n-a fost lângă mine și eu nu mi-am dat 
seama... 

— Fii pe pace, că nu-i acasă. L-am trimis mai întâi la Borlova, și de 
acolo la Caransebeş. 

— Singur?! se miră popa. 

— Doar îi fecior în toată puterea, zise Sâvu. Chiar sfinţia-ta ziseşi că 
are douăzeci de ani. 

— Te pomeneşti că-ți aduce și noră, fiule. Domnia-ta ce zici, ca mamă 
bună? se întoarse el spre Ana. Azi-mâine te văd eu nepoţei... 

Ana se apropiase și ea, auzind că era vorba de odorul ei şi întârziase să 
mai plece. 


— Cum o fi voia Domnului, sfinţia-ta, răspunse ea roşind. Numai să-l 
văd că vine, că-i plecat cam de multișor, oftă femeia. 

— Vine, nu-i purta tu grija! o linişti bărbatul și se ridică să-și 
însoţească oaspeţii. 

În vremea asta Lăzărel bătea ulițele târgului, înhăitându-se cu câţiva 
pierde-vară care, simţindu-l cu bani, se ţineau de el mâncând și bând pe 
veresie. Junele risipea cu multă ușurință bănetul, numai ca să se arate și el 
bărbat ca ceilalți. Căpetenia cetei de cheflii era un anume loja, ce după 
înfățișare se vedea a fi un mare ticălos, dar Lăzărel nu se pricepea la 
oameni. Greu de spus de ce neam era, fiindcă vorbea orice limbă și se 
împrietenea cu oricine îi dădea de băut. Deși cu vreo zece ani mai mare, nu 
părea a fi cu mult mai răsărit decât Lăzărel, fiind uscăţiv de felul lui. 

— Fraţilor! zise el într-o zi către ceilalți. A sosit în târg o căruţă de 
comedianţi. Au niște drăcoaice de fete... 

— Mergem să le vedem! se împăuna Lăzărel. 

— Ba tune dracu-n ele, curve! Muieri sunt cât hăul, iar astea cer parale 
multe. Mai bine le bem, fu de părere unul. 

— N-avem decât să le bem cu ele! îi îndemnă loja. Fetele de care vă 
spun eu nu sunt la îndemâna orișicui. 

— Atunci, să mergem şi noi! hotărî Lăzărel. 

Tânărul bozovicean se lăsă încântat de vorbele amăgitoare ale lui Ioja 
şi plecă împreună cu el, căci ceilalți nu voiră să-i urmeze. Ticălosul îi lăuda 
bărbăţia şi-i făgăduia plăceri nemaiîntâlnite până atunci. 

De scurtă vreme deschisese crâşmă în Caransebeş un neamţ pripășit 
din lumea largă, însă nu se prea înghesuiau mușterii la ușa lui. E drept că 
pusese deasupra o tablă vopsită ţipător, dar scrierea avea forme nemţeşti pe 
care nu le pricepea nimeni, încât numai ulcica înspumată, iscusit zugrăvită 
ar fi putut să îmbie pe careva înăuntru. Pentru bani mulţi, jupânul vindea o 
bucată de cârnat fiert, iar în ulcele de pământ o băutură galbenă și amară ca 
fierea. Nu-i de mirare deci că lumea nu se îmbulzea, și nici chiar Lăzărel, 
care trecuse o dată pe acolo, nu se arătase deloc ispitit de asemenea băutură. 
Cât despre cârnat, el ştia că se afumă și, oricum, nu putea fi atât de subțire 
ca al neamţului. „Or fi de câine!” îşi zisese, fără să atingă nici mâncarea, 
nici băutura. De atunci nici că mai trecuse pe acolo. 

Acuma, fiind cu loja, parcă nici nu şi-a dat seama unde intraseră, mai 
cu seamă când dădu cu ochii de fete. 

— Ai avut dreptate... Tare mai sunt frumoase. 


Una dintre ele se şi afla pe genunchii unui tânăr cam de o seamă cu 
Lăzărel, dar celelalte trei parcă erau în aşteptare. La un semn al lui Ioja, 
două dintre fete se repeziră la bozovicean și începură a-l săruta, trăgându-l 
spre o masă anume pregătită cu băutură. El nu pricepea o boabă din cele ce- 
i ciripeau la ureche nemţoaicele, dar sărutările n-aveau nevoie de tălmaci. 
Simţind mirosul cald ce se ridica din trupul celei ce răspundea la numele de 
Lizi, începu a-i fierbe sângele în vine. Sorbi din afurisita aia de băutură și, 
cu îndrăzneală o apucă pe fată, trăgând-o pe genunchii lui. Cum Lizi nu 
făcu nazuri, asta îl descumpăni o clipă, dar pe urmă începu a fi mai 
cutezător. 

— Să nu te sfieşti cu ea! îl povăţui Ioja, mângâind-o pe cealaltă. 

Prin mintea lui Lăzărel trecură atunci chipurile acelea înaripate, 
zugrăvite pe pereţii bisericii din satul lui, dar Lizi era nespus mai 
frumoasă... O fi având și aripi? începu să i le caute, doar nimeri cu totul în 
altă parte, unde nici nu putea fi vorba de aşa ceva. Fata chicoti veselă şi-l 
sărută pe gură, zăpăcindu-l de tot. 

Junele bătu cu pumnul în masă şi porunci niscaiva răchie ori altceva 
mai tare decât scârboasa băutură din ulcică, și jupânul îi aduse o sticlă de 
„rum”, mai negru la culoare, dar la fel de amar. 

— Asta da! făcu el turnând pe gâtlej direct din uiagă și căutând să nu 
se strâmbe simţindu-i gustul. 

Nu era să se lase mai prejos, câtă vreme și loja şi fetele sorbeau din 
licoarea neamţului de parcă ar fi fost lapte. Curând însă de-abia mai putu 
îngăima: 

— Ştiţi voi cine mi-s eu?... hâc! Eu mi-s Lazăr din Bozo... hâc!... 

Nu era de înțeles cum de s-a prăbușit atât de repede, când abia se 
atinsese de băutură, însă una dintre fete îi turnase în sticlă o pulbere ciudată. 
Acum junele îşi lăsase capul pe masă, la fel ca şi celălalt, de dinaintea lui, 
căzând într-un somn precum al celor fără vise. 

Lizi se ridică din braţele lui şi, tocmindu-și fusta, spuse subofițerului 
neamt care stătea la o masă din colț: 

— Gata şi cu ăsta! 

— Era vorba de vreo patru, prietene Ioja, îl mustră neamţul. Unde-s 
ceilalți? 

— Deocamdată mulţumiţi-vă numai cu ei. Mâine-seară poate... 

— Mucosul o fi având douăzeci de ani? îi luă vorba Lizi. 


— Dracu-l ştie! dar are bani la el, aşa că poftesc patru coroane pe 
deasupra. 

— Celălalt însă e un calic! îi reproşa subofiţerul. Greta n-a găsit o 
para-chioară asupra lui. 

— Nici ţâncul n-a avut nimic! adăugă pe dată Lizi, dar fără să vrea își 
duse mâna la sân, unde simţi umflătura pungii lui Lăzărel. 

— Fă bine şi scoate-o! o somă loja. 

— Na! şi nemţoaica îşi lăsă la vedere o ţâţă rozalie. 

— Nu fă pe nebuna cu mine, că nu-ţi merge! se răsti el înşfăcându-i 
mâna. 

— Ține cinci coroane, se băgă împăciuitor subofiţerul între ei. Ai vrut 
numai patru, dar așa sunt eu, darnic, fiindcă mai vreau să vin şi altă dată. 

Ioja îi privi nehotărât dacă să se lase păgubaș de banii lui Lăzărel şi, 
fiindcă nu ştia cu câți mai rămăsese tânărul prostănac, apucă ce-i dădea 
neamţul. Lizi îl privi batjocoritoare şi se căzni să-și ascundă dedesubturile, 
care nu-l păcăliseră pe năbădăiosul Ioja. 

— Vedea-te-aş recrut! îi ură ea, mai adăugând și niște înjurături. 

În răstimp, jupânul îi privea de parca nu s-ar petrece nimic în crâşma 
lui, căci era morocănos de felul său și nu se amesteca unde nu-i fierbea 
oala. Văzând însă că muşterii dădeau să plece, le ieși în întâmpinare. 

— Socoteala, mă rog frumos! Mie cine-mi plăteşte? 

— Cine a băut! răspunse scurt subofițerul. lacă, pentru mine și 
prietenul ăsta al meu, dau eu, dar pentru beţivi... 

— Nu-mi pasă! Împreună sunteți! 

Ioja ridică din umeri și-i părăsi pe dată, căci se temea de încurcătura ce 
avea să iasă. Dar, când rămaseră între ei, crâşmarul zâmbi strâmb şi scoase 
nişte hârtii pe care i le întinse subofiţerului: 

— Cred că nici nu mai pot iscăli, după ce i-aţi îmbătat ca pe nişte 
porci. 

— Valahii ăştia nu ştiu carte, aşa că am să le aștern degetul pe hârtie și- 
i destul. 

Tot jupânul aduse cerneala, iar subofițerul le mânji mai toată palma, 
după care le apăsă câte un deget pe hârtie, într-un loc anume. 

— Iscăleşte-te şi domnia-ta ca martor! îl îmbie subofițerul. Când s-or 
trezi, vom fi departe! 

Se întoarse apoi către fete şi le făcu semn să-i înșface pe adormiti. 

— Hai, zoriţi-vă, că v-o fi somn şi vouă. 


Dădu și jupânul o mână de ajutor și amândoi bărbaţii îi apucară pe câte 
unul de mâini, iar femeile de picioare, și astfel adormiţii fură scoși afară şi 
aruncaţi sub coviltirul unei căruţe, ca doi buşteni, după care crâşmarul intră 
în casă şi trase obloanele. 

Toate acestea se petreceau în vreme ce părinţii lui Lăzărel se dădeau de 
ceasul morţii că nu mai aveau nici o veste de la odrasla lor, care trebuia să 
se fi întors de mult. 

— Da’ mai lasă plânsul, muiere! îi zise Marcu într-o zi, 
nemairăbdându-i văicărelile. Cine ştie cu ce drăcoane de fată o fi prin 
Caransebeş... lacă, m-oi duce după el! 

Cum nu se mai îndemna singur la drum, îl pofti şi pe Sâvu, care îl 
însoți. A doua zi străbăteau alături taman locurile în care odinioară Marcu îl 
întâlnise pe dragul lui prieten Gașpar Grazziani. Se opriră la Moara 
Dracilor, care era neschimbată de atâţia amar de ani şi se părea că așa va 
rămâne o veşnicie. Roata aceea mucedă și verde la fel sclipea în lumina 
soarelui amiezii, având parcă aceleași gâze în zbor deasupra ei. Au zăbovit 
mai mult pe acolo, dar nu s-a mai petrecut nimic deosebit, spre necazul 
prigoreanului, care nădăjduia să se ivească măcar unul din dracii stăpâni ai 
locului, ori măcar vreun păgân, sau chiar un tâlhar. 

Ajunşi la Caransebeş, traseră la hanul din drumul Cladovei. Dar şi aici 
Marcu îşi aduse aminte cum îl păcăliseră, împreună cu Gașpar Grazziani, pe 
fiorosul baron Czobor. Acum însă alții erau oamenii, altul stăpânul și 
nimeni nu auzise despre întâmplările de odinioară. Aflară numai că Lăzărel 
trecuse pe la han și de fiecare dată fusese întovărășit de câte o ceată de 
flăcăi de seama lui. De la o vreme însă nu mai dăduse pe acolo și nici prin 
alte crâşme cunoscute în târg nu se mai arătase. Se înţelege că nici în 
locanda neamţului nu putură afla nimic, stăpânul dând mereu din umeri, la 
toate întrebările lor. 

Marcu era tare îngrijorat şi se temea ca nu cumva nevastă-sa să fi avut 
dreptate și fiu-său să zacă undeva pe sub pământ, ori în fundul unui iaz. Îl 
bătea gândul s-o apuce mai departe către Lugoj, ori chiar la Timişoara, iar 
Sâvu era gata să-l urmeze şi până la capătul lumii, că tare-i mai era drag să 
vânture meleaguri străine. Într-o zi însă, pe când stătea de unul singur la o 
masă, Sâvu ducându-se la ceva neamuri din târg, se pomeni lângă el cu un 
târgoveţ slab și prăpădit, care părea că nu mai pusese mâncare în gura lui de 
cel puţin o lună. Veşmintele ponosite și toată înfățișarea îl arătau a fi 
nevoiaș. Ochii îi străluceau cu lăcomie privind hartanul de berbec ce era în 


strachina lui Marcu şi poate asta să fi fost pricina că se oprise fâstăcit, 
fiindcă străinul părea să vină anume să-i vorbească. Îi întinse lui carnea și 
hămesitul o apucă pe dată, începând să muște zdravăn, fără măcar să 
mulțumească pentru dar. După ce roase totul de pe os, se șterse cu dosul 
palmei, iar Marcu îi întinse și ulcica plină cu vin. Abia atunci catadicsi 
străinul să închine pentru sănătatea binefăcătorului său, spunându-i pe 
ungureşte: 

— Drept mulțămită, am să te răsplătesc și eu pe domnia-ta, căci am 
auzit că-ţi cauţi feciorul... 

— Dacă ştii ceva, te voi răsplăti cum se cuvine. Spune! 

— Îl chema Lazăr? 

— Da. 

— Din Bozovici? 

— Chiar! Unde-i? 

— Acuma nu ştiu, dădu din umeri celălalt. 

— Îţi baţi joc de mine?! 

— Nicidecum, dar astăzi jur că n-am cum să-ţi spun pe unde se află. 
Mai acum o săptămână, eram alături de el în preajma Szegedului, dar 
acum?!... 

Sărmanul tată rămase uluit. 

— Ce să caute el tocmai pe acolo?! Te vei fi înşelat. 

Atunci, străinul începu a-i povesti: 

— Ne-am întâlnit într-o căruţă, legaţi buştean amândoi în vreme ce 
dormeam. Drept e că şi el fusese criță ca şi mine, atunci când ne-au prins. 

— Atunci nu-i Lăzărel! El nu pune strop de băutură... 

— Stai să vezi! Că ăia care strâng oșteni ştiu cum să te îmbete și să te 
adoarmă cu fel de fel de pulberi... 

— Baţi câmpii! sări Marcu. Ce să fi căutat la oaste un copil?! 

— Eu asta ştiu şi asta spun, iar domnia-ta să nu te superi. lacă, nu mai 
spun nimic. 

— Ba să nu mă minţi, că nu ştiu ce-ţi fac! Ai vreun amestec în treaba 
asta? 

— Eu?! Păi nu ţi-am spus că și pe mine mă prinseseră? 

— Aici, în Caransebeş?!... Doar nu-i stăpânirea neamţului. 

— De bună-seamă că aici. Era un subofițer ce căra după el patru fete 
ca momeală și care-i îmbată pe tineri şi-i adoarme cu un ştiu ce. Aşa au mai 
făcut şi pe drum, căci până la Szeged ne făcusem vreo câţiva recruți... 


— El singur, cu patru mulieri, şi voi n-aţi putut să vă împotriviţi? 

— Legaţi, cum eram... 

— Ticălosul! tună Marcu. Acuma unde-i? Tu cum ai scăpat și Lăzărel 
al meu nu? 

— Mă trecea burta şi, ca de obicei, am fost legat cu un ștreang mai 
lung, iar subofițerul venise să-mi desfacă nădragii. Atunci i-am tras un 
picior în boașşe, făcându-l să se tăvălească de durere şi să zbiere ca din gură 
de șarpe. Şi fie că se vor fi speriat caii, fie că muierile dăduseră bice, căruța 
a luat-o din loc, târându-mă și pe mine prin colb. Norocul meu a fost că s-a 
rupt funia de care eram legat și astfel m-am pomenit slobod. Nu ştiam dacă 
să mă iau după căruţă ori după neamt, dar acesta se ascunsese pe undeva și 
n-am mai putut să dau de el, iar ceilalți s-au îndepărtat în goana-mare. Asta- 
i! 

Marcu rămase năucit de cele auzite. După o vreme se uită mai bine la 
cel din faţa lui şi abia atunci își dădu seama că nu putea fi cu mult mai 
răsărit decât Lăzărel, numai foamea și mizeria îl îmbătrâneau. 

— Tu ai părinţi? întrebă el cu blândeţe pe tânăr. 

— Nu ştiu. Nu i-am văzut de când am venit pe lume. 

— N-ai vrea ca să-ți fiu eu tată, în amintirea tovarăşului de nenorocire? 
Ce zici? 

Tânărul nu pregetă a-i săruta mâna, în vreme ce faţa lui Marcu era 
şiroită de lacrimi amare. Aşa dădu Sâvu peste ei și se uită întrebător la 
prietenul său. 

— No, frate Sâvule, de acuma putem face calea întoarsă. Am aflat de 
soarta copilului... 

— Să nu-mi spui c-a murit! îi luă el vorba din gură. 

— Mai rău! A fost prins în oastea împăratului. lacă, feciorul ăsta a fost 
cu el, dar norocul l-a scăpat şi are să meargă cu mine în locul fiului 
înstrăinat. 

— Cum te cheamă? îl întrebă Sâvu, fără să ştie că Marcu ar fi vrut să 
nu-i spună altcum decât Lăzărel. 

Tânărul pregetă o clipă, după care spuse cu sfială: 

— loja. 

CORABIA BLESTEMATĂ 


CU TOATE ÎNCERCĂRILE, Pandele și dobrogenii săi nu izbutiră să 
fie de faţă în încăierarea de la 'Ţuţora, sosind la vreo două zile după ce lehii 
fuseseră împrăștiați. N-au găsit la Slobozia Saucăi decât urmele taberelor şi 
se gândeau dacă ar fi trebuit să meargă mai departe ori să se întoarcă pe 
Prut la vale către casă, când s-au trezit împresuraţi de tătari. 

— Fraţilor, poruncise Pandele. Ia puneţi mâna pe topoare şi dăm buzna 
în păgâni, că aşa nu se mai poate. Ne seceră încet, dar până n-o mai 
rămânea unul dintre noi. Pe ei! 

Cei mai mulți n-aveau decât topoare și ici-colo câte o sâneață mai 
veche pocnea fără să facă vreo pagubă, în schimb tătarii erau călare şi se 
părea că n-au să mai isprăvească ucigătoarele lor săgeți. 

— Daţi-vă prinși! le strigase un sol ivit pe negândite, chiar când se 
pregăteau să-i înfrunte. 

— Daţi-ne pace, că noi suntem supușii măriei-sale Iskender-pașa şi la 
el ne ducem! i-a strigat înapoi Pandele, după ce-i oprise pe ai săi. 

— Păi asta vrem şi noi, minţise tătarul, așa că lăsaţi topoarele şi staţi 
potoliţi, că noi am trimis vorbă luminăţiei-sale sa vină să vă vadă. 

Erau minciuni sfruntate de amândouă părţile. Mai întâi că Pandele și 
dobrogenii nu se socoteau sub stăpânirea nimănui, fiind oameni liberi ai 
apelor, iar dacă ar fi venit pașa, ar fi fost daţi în vileag. Pe de altă parte nici 
tătarii nu-i dăduseră pașei de veste, căci nu putuseră dobândi pradă bogată 
la Ţuţora și aceşti robi le cădeau ca o pomană cerească. Voiau să-i 
amăgească prin vicleşug, ca să nu moară prea mulţi în bătaie. Așa s-a și 
întâmplat şi, de cum rămaseră cu mâinile goale, tătarii s-au năpustit asupra 
lor, iar în mai puţin de două ceasuri apucau drumul robilor, către răsărit. 

Mult s-a zbuciumat atunci sărmanul Pandele, dându-și seama cât 
fusese de nătâng să se încreadă în făgăduielile tătarilor, dar era prea târziu. 
Toţi prinşii au fost vânduți prin târgurile de robi ai Anatoliei, în numai un an 
de zile de la această întâmplare. Apoi zece dintre ei, printre care și Pandele, 
pe care tătarii nu-l știau de căpetenie, s-au pomenit în apropierea 
Trebizondei, la spartul pietrelor. 


Aşa li se scurgeau anii cei grei ai robiei, izbind mereu cu baroasele sub 
soarele nemilos ori gerul sec de prin părțile anatoliene, dar fără a-și pierde 
nădejdea că aveau cândva să se întoarcă în frumoasa împărăție a apelor, la 
gurile Dunării. Pieriseră doi dintre ei şi locul lor în lanţul ce-i lega pe toţi fu 
luat de bulgarul Vasco şi de ungurul Bandi, care era abia un flăcăiaș, în 
vreme ce Vasco părea mai în vârstă decât ei. 

Cu vremea au încurcat şi socoteala anilor, iar de cea a zilelor ori a 
lunilor nici nu se mai vorbea, fiindcă toate erau la fel în această vale a 
morții, unde singurul drum spre odihna veşnică ducea la pintenul de stâncă 
ce străjuia apele învolburate ale Mării Negre. Frumosul oraş de altădată se 
afla pe undeva prin apropiere, dar ei nu-l văzuseră și nici n-ar fi vrut sa 
ajungă pe acolo, ochii fiindu-le îndreptaţi întruna către miazănoapte, pe 
unde se aflau meleagurile lor. Priveau cu jind aripile pescăruşilor ori ale 
celorlalte zburătoare ce se pierdeau prin zare într-acolo, şi cu atâta se 
alegeau. Arşiţa cumplită le frigea trupurile înnegrite de soare și de murdărie, 
iar apa împuţită din hârdăul dosit în umbra unor bolovani mai mult le 
întorcea maţele pe dos de scârbă, decât le astâmpăra setea. Când astrul zilei 
ajungea în crucea nămezii se auzeau răcnetele străjerilor și, în scurtul răgaz 
de hodină, li se împărțea câte o bucată de pâine tuciurie și cleioasă, de parcă 
ar fi fost frământată cu glod şi nu cu orz, aşa cum s-ar fi cuvenit. O 
molfăiau încet, ca să li se pară mai multă, dar puteau schimba și câte o 
vorbă între ei, fără să fie plesniţi de cozile gârbaciului. 

— Oare să mai dureze mult, frate Pandele? întrebă odată un lungan 
costeliv, cu pielea atâmându-i peste oase. 

Era Chirilă, altădată o matahală de om care să tot fi avut o sută de 
ocale. 

— Până când? se nedumeri Pandele. Până să ne ia şi pe noi moartea... 
Ori, de n-ai răbdare, sări în râpă și s-a zis cu tine. 

— Nici măcar asta nu pot. Afurisitul de lanţ ne ţine pe toţi zece laolaltă 
şi eu n-am atâta putere să vă trag pe toți după mine... 

— Ai ciocanul, măi Chirilă, se băgă în vorbă și Mogea, tovarășul din 
partea cealaltă a legăturii. O lovitură zdravănă cu maiul şi pe loc îi sare 
zaua. 

— Tu ai dreptate, Mogeo, zise Pandele. Tot așa m-am gândit și eu de 
multe ori, dar nu ca să-mi pun capăt zilelor, ci să scăpăm din iadul de aici. 

— Numai că asta nu-i cu putință! oftă Stăcănuş, care şi el avusese 
cândva un burdihan cât şapte, dar acuma era supt ca o fată mare. 


Şi-ar mai fi spus și alţii părerea, dar paznicii nu le-au mai lăsat răgaz: 

— La muncă, puturoşilor! Aţi lenevit destul. Sculaţi-vă!... 

Și plesniturile de gârbaci începură a fi acoperite de bocănitul 
ciocanelor, care n-aveau să se mai oprească până la lăsarea întunericului. 

De la o vreme începuse a se răspândi din om în om, aşa cum numai ei 
ştiau s-o facă, vestea unei răzmeliţe ce va să fie. La un semn trebuiau să se 
repeadă cu toții la paznici şi să le dea în cap, după care să fugă fiecare cum 
l-o lumina mintea. 

— Grea treabă, fraţilor! oftă moş Vasco. Odinioară a mai fost o 
asemenea încercare, după cât mai ţin eu minte, dar ne-au prins până la unul 
şi, după ce ne-au rupt ciolanele în bătaie, tot aici ne-au adus. 

— Moș Vasco, de ce n-aţi fugit pe mare? îl întrebă Pandele. 

— Cu ce? Înot?! 

— Să fi aşteptat să puneţi mâna pe vreo corabie şi... 

— Astea-s vise, băiete! Singurele care se mai apropie sunt cele ce duc 
piatra, dar ştii şi tu la ce depărtare sunt de noi. 

— Poate că se tem anume, își dădu părerea Peşcan, un alt tovarăș de-al 
lui Pandele, mai mărunţel decât ceilalți, dar mai vânos şi negricios la faţă. 

— Şi chiar dacă am izbuti, rosti domol moş Vasco, cu cine să duci 
corabia pe valurile mării? Se zice că ar fi un blestem al apei pentru 
nepricepuţii care s-ar apuca să înfrunte valurile, încât va să rătăcească 
veșnic în căutarea unui țărm. 

Spusele încărunțitului bulgar îi dădură de gândit lui Pandele, și mai că 
nici n-ar fi avut altă dorință decât să zărească vreo corabie cât de mică la 
malul mării, unde se isprăvea valea lor cea afurisită. Mai ales că nici 
îndemnurile la zaveră n-au prins, cei cu mai multă minte povăţuindu-i pe 
ceilalți să mai aştepte, căci asta era viața robului, o veşnică nădejde de 
scăpare. 

Trecuse destulă vreme de acele vorbe, dar într-o noapte, înaintea 
trâmbiţatului cocoșilor de miezul nopţii, Stăcănuş îl zgâlțâi uşor pe Pandele: 

— Vezi şi tu ce văd şi eu? 

Acesta îşi frecă ochii şi mai că nu-i venea a crede. 

— O corabie! îngăimă el și-i dădu un ghiont lui Mogea. Trezeşte-i pe 
toţi, uşurel! 

— Ce-o căuta aici? se miră Stăcănuș. Să nu fie vreo nălucire... 

— Nu-i cu putință, răspunse Pandele. Voi nu vedeţi lumina de pe 
punte? Și nu seamănă cu cele de cară piatră. 


— Pare a fi o barcia, după cum îi spun turcii, șopti moş Vasco târându- 
se lângă ei. Dacă aveţi de gând să fugiţi, are să vă fie cam greu, că nu-i prea 
mare. 

— Cam câţi am încăpea? întrebă Pandele. 

— Vreo douăzeci, dacă îi aruncaţi în apă pe marinari. 

— Dar noi nu suntem decât zece, așa că-i bine! 

— De mine să nu ţineţi seama. Nu fac decât să vă încurc. Și nici pe 
alții n-ar fi bine să-i mai trageţi după voi. 

— N-avem încotro, moșule, se băgă în vorbă Stoilă, de parcă ar și fi 
hotărât plecarea. Toți suntem legaţi la un loc, aşa că vrei, nu vrei... 

— Are dreptate, încuviinţă Pandele. Ne vom furișa, toţi cei de pe lanţul 
nostru, către paznicul care sforăie colo, dar luaţi-vă ciocanele. 

— Cam grele! bombăni Laiu. 

— Aşa cum sunt, ne vor ajuta! Cu mâinile goale nu facem nimic. 

— Dar cum să ajungem acolo? se nedumeri Bandi, care vorbea chiar 
bine româneşte, ca şi moş Vasco. 

— Ascultaţi cu băgare de seamă! le zise Pandele. N-avem vreme de 
pierdut şi altă dată nu se știe când ni se va mai arăta norocul de acuma. Ne 
strecurăm laolaltă, dar numai pe burtă şi cu tăcerea mutului. Gâtuim 
străjerul şi ne dăm drumul în jos pe coasta de colo! arătă el coama unei 
coline ce părea că alunecă drept în mare. 

— Şi dacă ne-am lăsa de-a dreptul prin râpă? întrebă Laiu. 

— S-ar rostogoli pietrele și ne-ar da de gol. E mai departe, însă nu așa 
de primejdios. Haideţi! porunci Pandele. Sunteţi gata? 

— Tare mă tem că am să vă încurc!... se tângui Vasco. lacă, striviţi-mi 
mâinile şi picioarele şi scoateţi-mă din lanţ, apoi vă vedeţi de drum. 

— Nu mai vorbi în dodii, moşule! se supără Stoilă, ortacul cel mai 
apropiat de legătură. Să ştiu de bine că te car în spinare şi tot ajungem 
împreună acasă la dumneata, la Orehovo. 

Ar fi vrut bătrânul să-i spună că nu mai avea pe nimeni acolo, dar 
acum nu mai era vreme de taclale, aşa că se urni şi el cu ceilalţi, silindu-se 
să nu-i zornăie fierăria care-l cetluia. 

Cu sufletul la gură se târâră, julindu-şi coatele şi genunchii şi pieptul, 
dar cui îi mai păsa de câteva zdrelituri? Se opreau la cel mai mic zgomot și 
li se părea că trece o veşnicie până când izbuteau să mai facă vreo doi paşi. 
Când şi când zornăia câte un lanţ, care poate nici nu era de la ei, ci de la 


vreun adormit ce se răsucea în somn, dar ei se opreau încremeniți de 
spaimă. 

Cu spinarea proptită de un stei, paznicul sforăia fără grijă, luându-se la 
întrecere cu trudiţii robi, aşa că n-a fost prea greu ca Pandele să-i înfăşoare 
lanţul mâinilor împrejurul grumazului, în vreme ce Chirilă îi astupa gura. 
Nici nu s-a auzit mare lucru, doar lor li s-a părut, căci le vâjâiau urechile de 
atâta încordare. Se lăsară apoi cu toţii pe spate, parcă spre a se odihni după 
o zi de muncă, răsuflând ușuraţi. Unii se și vedeau slobozi, dar mai aveau 
încă de străbătut o cale anevoioasă. 

O dată trecuţi de paznic se săltau acum pe vine, ca să poată fugi mai 
repede. Nu se temeau de ceilalți robi care i-ar fi putut vedea, fiindcă 
nicicând nu s-a întâmplat ca vreunul să-şi dea în vileag tovarășul de 
nenorocire ce se încumeta să-și recapete libertatea cu preţul vieţii. 

— Eu nu mai pot! gemu Vasco. 

— Hai că nu mai avem mult, îl îndemnă Mogea. Jos în vale te ducem 
în spinare, dar acuma trebuie să ne dăm drumul cu toţii deodată. 

Totuşi, Chirilă şi Laiu făcură un „scăunel” cu mâinile şi astfel izbutiră 
să mai înainteze câţiva paşi. 

— Răsare luna! murmură Peşcan arătând deasupra mării geană de 
lumină. 

— Afurisita! sudui Pandele. De ea n-aveam nevoie... Doamne, mai 
tine-o încă un ceas! 

Degeaba însă, că razele ei argintară curând întreaga fire, parcă anume 
spre a le face necaz. Undeva se auzi desluşit cântatul cocoşilor, semn că era 
miezul nopţii, dar pe corabie se vedeau umbre ce parcă n-aveau somn. În 
cele din urmă ajunseră la malul mării, dar nu cutezau să se desprindă din 
umbra dealului ca să nu fie văzuţi de marinari. 

— Ce dracu or avea de nu se mai culcă, zise înciudat Pandele. Of, şi 
luna asta... 

— Poate că-i norocul nostru, se băgă în vorbă Gâdel, care tăcuse până 
atunci. Cum așa ne-a fost scris, n-avem decât să încercăm să ne spargem 
zalele la lumina ei. Vom nimeri mai bine! 

— Ai dreptate! încuviință Pandele. Mugetul mării are să ne acopere, 
dar va trebui să izbim toți deodată. Apucaţi ciocanele și pregătiţi-vă. Gata? 

— Da! răspunseră într-un glas. 

— Atunci, doamne-ajută! Trage! 


Încordându-se cu toată puterea ce le mai rămăsese, icniră scurt și 
numai o singură pocnitură se auzi în noapte, dar putea fi luată și ca izbitură 
a vreunui val. Toţi îşi zdrobiseră zalele, în afară de moş Vasco. 

— Pe mine lăsaţi-mă aici, că nu mai sunt bun de nimic! Ascultaţi-mă, 
fraţilor, şi nu vă pierdeţi vremea cu mine... 

— Nici gând, moş Vasco, se împotrivi Stoilă, care-l îndrăgise fiindcă 
așa ţinea el minte că arătase odinioară și taică-său. Stai cuminte în genunchi 
şi dă capul pe spate, că dacă mai izbesc eu o dată se desferecă. Nu mișca! 

Ridică ciocanul cel greu şi opintindu-se lovi cu sete, însă... în capul 
bătrânului, care și-l împinse anume sub lovitură. Creierii i se împrăştiară 
împrejur şi nimic nu se mai înțelegea din ce fusese până mai înainte 
îndrăgitul bătrân. 

— Ce-ai făcut, moșule? se repezi nefericitul Stoilă îmbrățişând trupul 
costeliv care încă mai era cald. Eu n-am vrut... 

— Se-nţelege că nu! întinse mâna după el Peșcan. Văzurăm cu toţii 
cum s-a întâmplat. Cine să se fi gândit ce avea să facă? 

— Dar eu, cu mâna mea l-am ucis! De ce tocmai eu? se căina Stoilă. 

— Fiindcă i-ai fost cel mai drag! spuse şi Pandele, căutând să-l 
liniștească. Din păcate trebuie lăsat aici, cu lanţurile pe el, că de îngropat 
nici gând, iar să-l cărăm cu noi ar fi peste poate. 

Văzând că nici prima şi nici lovitura lui Stoilă nu deșteptară pe nimeni, 
se hotărâră să-și sfărâme și lanţurile de la picioare, rămânând numai cu cele 
de la mâini, care erau mai lungi, spre a putea sparge piatra. Şi de astă-dată 
le surâse norocul sub blândele raze ale lunii, căci izbutiră să scape de încă 
un lanţ și nimic nu părea să le mai stea în cale. 

Dar o dată ajunși în dreptul corăbiei băgară de seamă că aceasta era 
proptită printre stânci și astfel nu le-ar mai folosi la fugă, câtă vreme era 
înțepenită. Rămaseră cu ochii pironiți asupra blestematei corăbii care-i 
amăgise, căci neîndoielnic moartea avea să-i aştepte odată cu primele raze 
ale soarelui de dimineaţă. 

— Hei! Voi, de colo! auziră deodată o voce de pe vas. La ce naiba aţi 
întârziat atâta? Veniţi printre stânci până la barca ce vi-o trimitem! 

Nu ştiau ce să facă... Era limpede că marinarii se aşteptau la ajutoare 
de pe uscat şi că trimiseseră pe careva după ele, aşa că puteau sosi de la o 
clipă la alta. În cele din urmă însă Pandele se hotărî: 

— Norocul nostru, băieţi! Ei singuri au să ne ducă, fiincă prin apă n- 
am fi putut înota cu fiarele pe noi. Ce-o mai fi, vom vedea, dar, oricum, e 


mai bine decât să ne întoarcem. 

— Rămâneţi doi pe mal, ca să legaţi parâma așa cum vă arată 
marinarul cu barca şi supravegheaţi-o să nu sară! se auzi iar vocea de pe 
corabie, care trebuia să fie a căpitanului, fără îndoială. 

Văzând barca se repeziră cu toţii şi, ca şi mai înainte, îl uciseră pe 
barcagiu, răstumându-l în apă, dar Chirilă şi Peşcan rămaseră la vedere, 
după cum fusese porunca. 

— Dacă vine careva, intraţi în apă şi aşteptaţi pitiți pe după stânci, 
până vine iar barca, dacă nu, faceţi ce vi se poruncește, căci trebuie să-i 
despotmolim. 

Când își zornăiră lanţurile urcând pe punte nu se miră nimeni, căci nu 
se așteptau să le fie trimişi alții decât robii de la piatră! 

— Câţi sunteţi? întrebă căpitanul. 

— Nouă! răspunse Pândele scurt. 

— Paznicul unde vă este? 

— A rămas cu cei doi, pe mal. De ei s-a temut, nu de noi. 

— Dar Selim unde-i? mai întrebă căpitanul și Pandele bănui că era 
vorba de barcagiul trimis după ei. 

— A rămas să-şi facă nevoile, că-l trecea burta... 

— Prostul! Va trebui să ne muncim noi mai mult în vreme ce acolo nu 
era nevoie de el. Atunci ascultă tu, care pari mai dezgheţat ca ceilalți, ce 
aveţi de făcut: marinarii au să tragă de parâmele velelor, iar voi de otgonul 
acesta gros, care, răsucindu-se pe după stâncă, ne va duce spre apă. La 
porunca mea, să vă opintiţi cu nădejde! Și de cum vom pluti lopătarii au să 
vâslească, iar voi puteţi merge să vă culcați. 

Pandele chibzui că fără marinari n-ar fi putut străbate atâta întindere de 
apă, aşa că hotărî să-i cruţe, dar să-i silească a-i face pe voie. Mai întâi însă 
trebuiau lăsaţi în pace să pună vasul pe linia de plutire și pe urmă aveau să 
le sară în gât, ceea ce le spuse şi tovarășilor lui, așa că-și înzeciră puterile cu 
toţii și izbutiră să se desprindă. 

Fiind cu toţii osteniţi, se trântiră de-a dreptul pe punte, şi robi şi 
marinari. Atunci Pandele vorbi pe românește, ca şi cum ar fi povestit ceva: 

— Fraţilor, ne repezim pe ei, care cum ne vin la îndemână, dar unul să 
nu ne scape. Bandi, tu te duci la vătaf și-l pocneşti în cap, după care le dai 
drumul vâslașilor să ne sară în ajutor. Gata! Pe ei! 

Stoilă şi Cheană puseră mâna pe căpitan și-i răsuciră lanţul împrejurul 
grumazului, cum se învăţaseră să facă. 


— Aţi înnebunit? horcăi acesta. Pe toți vă... 

Dar nu izbuti să-şi termine amenințarea, că strânsoarea îi luă răsuflarea 
și se prăbuşi la picioarele celor doi. În răstimp, Bandi dobori vătaful şi 
spuse vâslașilor: 

— Dacă vreţi să fiți slobozi, trebuie să ne dați o mână de ajutor să 
ducem corabia de partea cealaltă a mării. 

Scoase apoi cheia de la brâul vătafului doborât şi dădu drumul la unul, 
care urma să facă același lucru și cu ceilalți. 

— Veţi vâsli mai liberi ca niciodată, dar acuma o faceţi și pentru voi! 

— Așa vom face! strigară cu toţii ca la o comandă, în vreme ce lacrimi 
de fericire şiroiau din ochii nenorociţilor care nu văzuseră lumina zilei de 
ani de zile, încât nu le venea a crede că suferințele se vor sfârşi. 

Pe punte nu se împotrivea nimeni poruncilor lui Pandele, care făcu 
semn lui Chirilă şi Peșcan să vină cu barca înapoi, iar marinarii fură aduși 
cu toţii la un loc cu căpitanul. Li se luară cuţitele și tot ce-ar mai fi putut 
sluji ca armă, după care Pandele îi zise căpitanului: 

— Efendi, socot că-ţi dai seama că nu mai putem da înapoi, fiindcă ne- 
ar aştepta spânzurătoarea, sau robia, care-i şi mai rea. Dacă vă învoiţi să ne 
scoateţi la gurile Dunării, nu vă pricinuim nici un rău, de nu, ne-om 
descurca şi fără vai. Alege! 

— Măi oameni, răspunse căpitanul. Mâine, la lumina zilei, au să vadă 
că aţi fugit și pe dată ne vor urmări, iar dacă eu vă fac pe plac am să atâm 
pe catargul de colo. Pe mare n-aveţi cum pleca, numai dacă aţi merge de-a 
dreptul prin mijlocul ei, şi asta n-am făcut-o niciodată... 

— Nu-i nimic! Încercăm acum! îl opri Pandele. Cu atât mai mult, 
urmăritorii noştri nu-și vor închipui că am apucat pe calea asta. 

— Dar nu-i cu putinţă! se împotrivi căpitanul. N-avem apă şi hrană 
îndeajuns pentru toți. 

— Ne mulțumim cu puţin, și așa veţi face și voi. Căpitanul începu să 
boscorodească văzând că n-o scotea la capăt, apoi îşi aduse aminte de 
altceva: 

— Pe urmă, eu am marfă de marchitănie, pe care trebuie s-o duc la 
Islâmbol. Cine mă despăgubeşte? Şi să mai știți că vasul meu nu pluteşte 
decât pe lângă maluri, şi nici gând să înfrunte marea în piept. Am pieri cu 
toții! 

— Efendi, noi n-avem de ales și nici timp de taclale! i-o tăie Pandele. 
Ti-am spus ce avem de gând şi dacă te învoiești spune, iar altfel noi tot 


încercăm să străbatem marea, că oricum pierim. Plată nu-ți vom da decât 
viaţa voastră, şi cred că o socotiți de mare preţ, așa că nu-i de lepădat. 

Văzând că altminteri nu se putea, căpitanul se învoi și porunci 
marinarilor să întindă pânzele, apucând-o spre larg. Totodată și vâslașii 
porniră, în cântece de bucurie și cu atâta strădanie, cum nu mai pomenise 
stăpânul corăbiei până atunci, zburau, nu alta, şi zorii îi găsiră în plină mare, 
având deasupra capului cerul senin al verii. 

Fugarii nu închiseră un ochi toată noaptea, dar cu toate că erau frânți 
nu se lăsară până nu-și piliră lanţurile, uşurându-și mișcările cum nu-și 
închipuiau ei că ar fi putut s-o mai facă vreodată. Zdrenţele ce le acopereau 
trupul fură aruncate și își încropiră veșminte ușoare şi curate din rufele 
marinarilor și din pânze mai vechi, fudulindu-se care mai de care cu noua 
îmbrăcăminte. Cât pe ce să dea iama și în sărăcăcioasa cămară a corăbiei, 
dar la porunca lui Pandele se înfruptară cu mare cumpătare, împărțind totul 
cu vâslașii și cu marinarii, care nu se arătară prea mulțumiți. 

Din când în când se ivea câte un lopătar, şi frecându-și ochii la 
întâlnirea cu razele soarelui, se uita uimit pe întinderea apelor, nevenindu-i 
a crede că nu mai era legat în lanţuri. Unul dintre ei, genovezul Alfredo le 
spuse că fusese cândva cârmaci, și pe dată fu ţinut pe punte ca să-și facă 
vechea meserie. Mai căutară şi alţii, dar nici unul nu se pricepea decât să 
vâslească. Ar fi vrut să-i înlocuiască pe foştii stăpâni, căci de multe ori îi 
prindeau șușotind între ei, ori schimbând ocheade cu căpitanul. Ziua se 
scursese pe nesimţite şi nimic nu s-a întâmplat până când Alfredo veni să-i 
spună lui Pandele: 

— Eu am crezut că vreţi să mergem spre miazănoapte și puţin spre 
asfinţit, ca să intrăm pe Dunăre... 

— Chiar aşa! 

— Ei, nu tocmai! După câte îmi mai aduc eu aminte, când stai cu faţa 
spre pol soarele trebuie să apună în stânga ta și nu în dreapta, ca acum. 

— Asta înseamnă că... 

— Ne întoarcem! 

— Câinele! răbufni Pandele și începu să înjure în fel și chip. 

Se duse de-a dreptul la căpitan și apucându-i beregata îl zgâlțâi ca pe o 
frunză. 

— Ai vrut să ne amăgeşti, ticălosule! Ei bine, te vom spânzura pe dată. 
Poruncește întoarcerea! 


— Eşti nebun? Cine ţi-a spus bazaconia asta? căută căpitanul să se 
împotrivească. 

— Eu, efendi! se băgă Alfredo, care îl însoţise pe Pandele. 

— Un rob mincinos! Un... 

— Ușşurel, efendi, că şi eu sunt rob! îl opri Pandele. Și răspunde-mi 
dacă vrei sau nu să ne faci voia, ca să știm! 

— Acesta-i drumul! se încăpăţână căpitanul. 

— Tu ai vrut-o! spumegă Pandele și rotind ciocanul îi zdrobi ţeasta, în 
văzul tuturor. 

Se întoarse apoi către marinarii încremeniți de spaimă și îi întrebă 
răstit: 

— Mai dorește cineva o soartă asemănătoare? Alfredo, de acuma tu 
eşti căpitanul! Porunceşte ce-i de făcut şi dacă îndrăzneşte careva să 
crâcnească, arată-mi-l! 

Omul se împotrivi spunând că el nu fusese decât un cârmaci și că prea 
bine nu se va descurca, însă Pandele o ţinu una și bună că mai bine un 
căpitan prost și cinstit decât unul bun, dar vânzător. Atunci genovezul 
porunci cum să se facă veghe de către robi şi vâslași, care erau și ei 
doisprezece, fără să folosească marinarii, și rândui pază la apă și hrană, 
împărțind-o cu multă străşnicie. 

În noaptea următoare, când îi prinseră la chelar pe doi marinari 
încercând să spargă un butoi cu apă, pe dată îi aruncară în valuri, fără să fi 
poruncit careva anume. Asta însă îl cam supără pe Pandele, care n-ar fi vrut 
să-i nimicească pe toți oamenii de meserie, căci nu uita zicala că marea își 
bate joc de oamenii nepricepuţi și-i duce la pierzanie, sau cam aşa ceva, 
cum auzise de la răposatul moş Vasco. Totuşi închise ochii când Stăcănuş 
scoase mațele altui marinar, care se împotrivise poruncilor lui Alfredo. Nu 
mai rămăseseră decât patru dintre ei, dar aceştia păreau a fi ascultători, căci 
îşi dădură seama că nu se puteau pune cu noii stăpâni ai corăbiei. 

Pe neaşteptate în ziua următoare cerul se înnoura și către amiază se 
porni o furtună, de credeai că biata coajă de nucă în care călătoreau avea să 
fie înghițită, dacă nu sfărâmaţi de valuri. 

— Strângeţi pânzele! strigă din răsputeri Alfredo. 

Dar cum locul marinarilor morţi fusese luat de foşti vâslași ori robi, 
treaba nu mergea cum trebuie. Cheană se căznea să ţină cârma aşa cum i se 
arătase, dar striga întruna să-i mai vină şi altul în ajutor, că nu mai era în 
stare. 


— De ce le strângeţi? se răsti Pandele la Mogea, care se trudea şi el 
alături de ceilalți, mai aproape de punte. 

— Aşa-i porunca! răspunse acesta. 

— Cine a dat-o? 

— Alfredo. 

Pandele se repezi la noul căpitan și-l luă din scurt: 

— De ce să nu lăsăm vântul să ne împingă mai repede? 

— Fiindcă ne răstoarnă vijelia. lacă, începe şi ploaia, şi dacă nu le 
adunăm ne ducem peste cap... 

O răpăială asurzitoare se abătu asupra lor, udându-le şi puţinele haine 
care le acopereau goliciunea, dar numai după ce cârma îl mătură pe Cheană, 
aruncându-l în apa înspumată. Pandele se înmuie și încuviință împlinirea 
poruncii genovezului. Era însă prea târziu ca să mai poată fi scos Cheană, 
care de fapt nici nu se mai vedea din învolburatele valuri, iar corabia nu mai 
voia să asculte de nimeni. Stoilă și Peşcan luară locul nefericitului, dar, 
urmând povaţa lui Alfredo, se legară cu funii chiar de cârmă. 

Nemaifiind nevoie de vâslit, lopătarii se urcară pe punte vrând să dea o 
mână de ajutor, însă, cum nu prea erau pricepuţi, opt dintre ei se pierdură în 
vijelia mării. Un val uriaş smulse încă doi marinari ce se căzneau să lege 
velele. În afară de Alfredo, cei doi cârmaci și marinarii rămași în viaţă, cu 
toții se speteau să scoată apa cu găleţile şi oalele ce le găsiseră, căci se 
aduna îngrijorător de multă, iar stihia nu părea a se potoli. Şubreda barcia 
scârțâia din toate încheieturile și părea că se va desface de la o clipă la alta, 
ba chiar au crezut că totul se sfârşise când s-a rupt catargul, căzând peste 
Mogea şi alți doi vâslaşi. Nu mai rămăsese astfel, în afara lui Alfredo, decât 
un singur lopătar, iar dacă ar mai fi avut nevoie vreodată de lopeţi, cu greu 
ar fi făcut faţă. 

— Blestemul mării asupra celor nepricepuţi!... bodogăni Stăcănuş. 

— S-o blestemăm și noi, mama ei de târfă! sudui Pandele. O supunem 
noi până la urmă, nu vă temeti, fraților! 

Poate că şi din pricina amenințărilor lui Pandele, dar mai curând fiind 
că se isprăvise tăria vântului, marea se potoli, după trei zile în care se 
răscolise cum arareori o făcea, mărturiseau marinarii. Un soare arzător le 
uscă iute şi hainele și velele, însă din păcate nici o boare nu mai sufla, încât 
pânzele atârnau ca niște aripi lovite şi neputincioase. 

Totuşi chinurile lor abia acum aveau să-nceapă, fiindcă se găseau 
undeva prin mijlocul mării și fără putință de a vâsli, cu toată bunăvoința 


robilor. Ba chiar şi cei patru marinari prinseră lopeţile, dar mergeau cam în 
neştire. Rareori apăreau păsări, care ar fi trebuit să le arate drumul către un 
țărm după cum le spunea Alfredo, însă acestea zburau aşa de repede încât se 
pierdeau curând în zare, și nici urmă de pământ. 

Uitaseră de câte zile au plecat, dar pentru robi scurgerea vremii nu 
însemna mai nimic, așa că nu-i țineau socoteala. Din păcate însă hrana se 
dovedi a fi pe sfârşite, iar apa numai atâta cât să le mai înmoaie buzele arse 
de sete. Pe deasupra, sulițele ucigătoare ale soarelui, care pârjolea totul în 
calea lui. 

— Atâta ne-a fost! mormăi într-o zi Bandi, arătându-și palmele numai 
carne-vie din pricina vâslelor. La spartul pietrei barem aveam apa aia 
împuţită, şi ciocanul părea mai blând ca lopata... 

— Nu cumva jinduieşti după ele? zâmbi amar Chirilă. De apă te 
plângi, când ai în jurul tău atâta? 

— Să încercăm a prinde peşte! zise un marinar, aducând câteva undiţe. 
Îi mâncăm cruzi şi ne mai taie setea. 

Dar momeala n-a fost pe placul nici unei înotătoare, că nici n-o 
atinseră, fiind putrezită, în schimb un amărât de pescăruş lihnit se înfruptă 
din ea şi pe dată fu hăcuit, însetaţii bătându-se pentru sângele lui. În schimb 
carnea aţoasă nu putea fi nici mestecată, darmite înghițită, ba nici peştii nu 
se atinseră de ea, când o agăţară în cârlige. 

Foamea ca foamea, dar setea nu le mai dădea pace, sleindu-i de 
ultimele puteri, umflându-le buzele și încleindu-le gura. Bandi şi cel de pe 
urmă vâslaş sorbiră cu nesaţ apa cea limpede scoasă cu o găleată din mare, 
dar în scurtă vreme începură a se tăvăli ţinându-se cu mâinile de burtă şi 
vărsându-și maţele din ei. Abia către miezul nopții muriră unul după altul, 
fiind învăţătură pentru cei care ar mai fi vrut să facă la fel. 

În cea de-a şaptea zi de cumplită arșiță, Gâdel îşi chemă tovarășii 
arătându-le în zare o barcă ce se părea a le veni în ajutor. Cu toţii începură a 
flutura din cămăși și năframe, dar Alfredo îi trezi din închipuire: 

— Este barca noastră, pe care au furat-o cei patru marinari ce n-au să 
se mai întoarcă niciodată, așa că nu vă mai trudiți degeaba și mai cu seamă 
nu vă bucuraţi, căci au luat cu ei și ultimul strop de apă și puţintica mâncare 
ce o mai aveam. Căutaţi! 

După ce se încredinţară, împleticindu-se, de spusele genovezului, cu 
toate că abia vorbeau din pricina uscăciunii, suduieli şi blesteme 
nemaiauzite le ieşiră din gură. 


Către seară fu aruncat în apă, fără nici o rugăciune, căci de mult le 
uitaseră, Peşcan, în vreme ce Stoilă zăcea la umbra unui cufăr, abia 
deschizând ochii. Lăsaseră cârma la voia întâmplării, căci nu mai aveau 
putere nici s-o ţină, dar nici nu le-ar mai fi folosit. 

— Dacă am da peste a corabie... bâigui Gâdel. 

— Ne-ar spânzura pe toţi! îi răspunse Pandele, care se ținea cel mai 
tare până acum, cu toate că era şi el umflat la faţă, încât nici pe departe nu 
mai semăna cu cel de mai înainte. 

Noaptea întindeau tot felul de pânzeturi, curate sau murdare, ca să 
adune puţina rouă pe care apoi o lingeau, dar mai mult se amăgeau. Numai 
spre asfinţit și la răsăritul soarelui își mai făceau câte o cruce ca să-și dea 
seama dacă mergeau pe drumul cel bun și nu o dată au fost nevoiţi cu toţii 
să se opintească asupra cârmei, ca să întoarcă vasul pe calea dorită. 

— Pământ, fraţilor! răcni într-o dimineaţă Chirilă cu voce stinsă, 
arătând spre geana de lumină a răsăritului. Case, biserici, oameni, voi nu 
vedeţi? Ne ciocnim de mal! Uitaţi-vă câte fântâni... 

Și sub privirile nepăsătoare ale celorlalţi sări în valuri, fără a mai ieşi 
deasupra. De fapt nici n-ar mai fi avut pentru ce, că nimeni nu se mai putea 
mișca pe punte. Leşurile lui Stoilă şi Gâdel putrezeau unde le prinsese aripa 
morţii, iar singurii care mai erau în viață, Pandele și Alfredo, nici măcar nu- 
şi mai dădeau seama că și ei îi vor urma degrabă. 

Stăteau unul lângă altul și genovezul părea că ascultă cu urechile 
ciulite șoaptele de vis ale tovarăşului său: 

— Curând intrăm pe Dunăre. Nu ştii tu, măi Alfredo, cât de frumoasă 
este împărăţia apelor noastre! Avem o ţară cum nu-i alta pe lume, raiul pe 
pământ. Şi toţi suntem laolaltă... noi românii... și domnitorul... 

De fapt numai buzele i se mișcară o vreme, lăsând să iasă către lumina 
soarelui cele din urmă fărâme de gânduri din mintea lui înfierbântată 
cuprinsă acum de întunericul veşniciei. Celălalt se izbăvise de mult! 

Apoi corabia fără catarg trecu pe lângă Insula Şerpilor şi se pierdu pe 
drumul ei către mijlocul mării, de unde se ivise. 

O ÎNVĂȚĂTURĂ DE MINTE 


PĂŢANIA DE LA TEIUȘ nu-i mai ieşea din cap ciunganului Florea 
Nicoară şi tare ar mai fi vrut să se lase de cătănie, căci altcum visase el 
slujba domniei şi altfel era. Nu vedea ce folos aduce el ţării numai ducând 
răvaşe şi făcând muştru. Toată primăvara a fost abătut, căci auzind 
păsărelele din lunca Murășului îl apuca un dor nebun de satul lui și mai că 
nu-i venea să se întoarcă în cetate. De mai multe ori a vrut să-și spună oful 
domnului căpitan Ovary, însă n-a cutezat. În schimb le împuiase capul 
prietenilor lui, Tănase și Laszlo, iar aceştia râdeau de el şi-i răspundeau că 
aşa-i în vremea florilor, dar odată cu dogoarea verii avea să-i treacă. Dar 
uite că acuma erau în luna lui cuptor și nici gând de așa ceva, încât îl 
cuprinse scârba faţă de veșmintele ostășești şi se simţea bine numai când 
mergeau la scăldat şi se putea descotorosi de ele. 

Totuşi, avu îndrăzneala ca într-una din zile să-i spună căpitanului, când 
acesta se tolănise lângă el la soare: 

— Eu m-am tot socotit, şi gândesc că slujba domniei nu-i de mine. 
Locul meu e acasă, în sat, între ai mei, și chiar m-oi duce acolo de unde am 
venit. 

Căpitanul îl privi zâmbind, când îi răspunse: 

— Cred că te-a bătut cam prea tare soarele în cap, măi Floreo, şi ţi-a 
topit mintea. Cum îţi închipui tu că poţi să pleci de la oaste așa, după cum 
îți vine pofta? Am aflat eu câte ceva, nu-i vorbă, dar n-am dat crezare până 
acum, însă văd că au avut dreptate... 

— Cine?! 

— Prietenii tăi. 

— Așadar, m-au vândut? 

— Asta nu se cheamă vânzare, iar eu am tot aşteptat să-mi spui şi mie, 
ca să te lămuresc pentru totdeauna. 

— Am făcut-o acum. 

— Atunci, încă-i bine, până n-o fi prea târziu! Scoate-ţi gărgăunii din 
cap şi ascultă-mi povaţa. 

— Dar eu m-am săturat! se înciuda ciunganul. 

— Se poate, dar de plecat n-ai cum. 


— Niciodată? 

— Ba, poate la bătrâneţe, dacă apuci... 

Văzându-l că-i venea aproape să plângă, Ovary căută să-l mângâie. 
Ţinea mult la flăcăul pe care îl făcuse cătană și-i părea rău că făgăduielile 
de atunci nu se împliniseră până azi. Pricina era moartea prințului şi noua 
stăpânire a văduvei sale, care adusese mare lâncezeală printre oșteni. Nimic 
nu mai făceau pe căldura de cuptor a verii, iar cum aveau câmpul de muştru 
în lunca Mureşului, nu era zi să nu se scalde, cu îngăduința însuși a 
căpitanului. Toţi oştenii erau astfel mulţumiţi, numai Florea Nicoară se 
sclifosea că vrea acasă... 

— Şi dacă eu am să plec, totuşi? nu se lăsă ciunganul. 

— Am să fiu silit să te caut, să te aduc înapoi legat și de s-o întâmpla 
să avem plumbi de prisos poate capăt îngăduinţa să te împuşcăm. Singurul 
bine ce ţi-l pot face, că altminteri în ştreang ajungi. 

— Numai pentru atâta? Nu cred! 

— Fuga de sub arme se pedepseşte cu asprime, că dacă n-ar fi așa, mai 
bine de jumătate dintre oșteni ar da bir cu fugiţii. Dar uite, ca să-ţi mai 
treacă de urât, am să te învoiesc să te duci acasă vreo săptămână și 
nădăjduiesc să vii înapoi cu capul mai limpede! îi zise Ovary săltându-se ca 
să se îmbrace. Din păcate nu şi-a putut ţine făgăduiala, căci s-a pomenit cu 
vreo doi grofi trimiși anume să cerceteze din nou întâmplarea de la Teiuş, 
ba îl mai purtară și după ei pe la Bălgrad. 

În răstimp Florea își pierdu răbdarea şi, cum tot nu mai avea de gând 
să mai dea ochii cu căpitanul, se hotărî să fugă. Nu mai spuse nici 
tovarășilor lui, ci, lăsându-și hainele de cătană pe mal, se strecură numai în 
cămaşă şi izmene, desculţ și cu capul gol, pe sub lăstărișul de pe mal. Apucă 
în susul apei şi când se înseră ajunse la Cistei, apoi la adăpostul 
întunericului străbătu până la Ciunga. Când de-abia se lăsase liniștea peste 
sat, sări gardul în bătătura lor, fără ca să-l latre vreun câine, și bătu ușurel în 
ușă. 

— Care-i acolo? se auzi vocea bătrânului. 

— Eu! Florea! 

— Ai venit? 

— Înî! 

leşi fără să aprindă vreo feștilă, fiindcă de câteva nopţi luna îi 
blagoslovea cu razele ei de lumină. 

— Da” ce-i cu tine așa despuiat?! se cruci tatăl. Nu cumva lotrii... 


— Nu! Am fugit de la oaste. 

— Cum aşa? 

— Lasă că voi povesti eu, numai să fie şi tetea Amosie de față. 

— Apăi, frate-tău îi plecat cu căruţa pe la mocani, la munte, că ne 
trebuie ceva scândură la poiată. Ar cam trebui să se întoarcă mâine, ori 
poimâine. Dar hai în casă! Ai mâncat? 

Florea dădu din cap că nu, şi intră după taică-său. 

După plecarea lui, Tănase a dat peste haine la malul apei și, cum nu-i 
răspundea la chemare, se îngrijoră să nu i se fi întâmplat ceva. Mai veniră 
vreo doi, apoi alţii, şi cu toţii crezură că se va fi înecat. 

— Să ştiţi că l-a dus apa la vale, zise unul. 

— Dar ştia să înoate! se nedumeri Tănase. 

— L-o fi apucat vreun cârcel... 

— Ori l-a prins vreo rădăcină de la fund... 

— Dacă nu l-a dus ştima apelor... 

Care mai de care îşi dădeau cu părerea, în vreme ce câțiva căutară pe la 
maluri, ba și prin adâncuri, doar i-or da de urmă, dar degeaba. 

— S-a zis cu scăldatul! făcu unul cu părere de rău. 

— Cam aşa! răspunseră mai mulți. 

Îi strânseră veșmintele și plecară cu toţii lipsiţi de voia-bună de altă 
dată, dar nici n-au mai ieşit la Murăş până nu s-a întors căpitanul. 

— Şi ziceţi că l-aţi căutat peste tot? întrebă el gânditor. 

— Am răscolit toată apa, până către Lorinţ. 

— Hm! mormăi el, dar se vedea că nu era îngrijorat ori înduioșat de 
cele întâmplate. Atunci, ia să veniţi voi patru şi să-l aducem acasă... 

— Merg și eu! sări Laszlo. 

— Ba tocmai tu şi Tănase nici să nu vă mai arătaţi la vedere până ce vă 
voi spune eu! 

— Dar cu ce-am greşit? întrebă Tănase. 

— Nu-i vorba de asta, dar nu pot spune mai multe. Până în amiază, 
trebuie să ajungem la el acasă. 

— Trăieşte?! se miră Laszlo. 

— Nădăjduiesc! răspunse Ovary, dar cu oarecare îngrijorare în glas. 

Văzând că două zile la rând nu fusese căutat, Florea se duse cu taică- 
său la cosit „în pârloage”. Amosie mai zăbovea, se vede că găsise lemn mai 
mult şi venea cu greutate. Isprăvind însă mai curând treaba, hotărâră să se 
întoarcă, să mai sape în grădina de pe deal. Vorbind ei de una, de alta, nici 


nu băgară de seamă că sub nucul din drumul Cisteiului erau legaţi cinci cai. 
Dar abia îşi lăsară coasele din mână că se şi pomeniră cu domnul căpitan 
Ovary şi oștenii lui... 

— Iar voi îl plângeaţi ca pe un mort, își mustră el oamenii. Florea nu 
se pierdu cu firea şi zâmbind îi îmbie pe toți să ciocnească un pahar de vin, 
dar ofiţerul se răsti tăios pe româneşte, anume ca să priceapă bătrânul 
Nicoară: 

— Tu nu ascultat, fecior. Tu fugit de la cătane și asta mare vină este. 
Eu dus pe tine la Aiud şi acolo hotărât legea cum mori: împușcat, ori 
spânzurat! 

Taică-său rămase cu gura căscată, iar lui Florea îi pieri veselia văzând 
că nu era de glumă. Oștenii îi înșfăcară mâinile și i le legară în faţă, iar 
capătul funiei îl trecură pe după şeaua căpitanului, al cărui cal fu adus 
îndată. Pe la gard începură a se strânge muieri, moșnegi și copii, căci cei 
buni de muncă abia către seară veneau acasă. Şi se porni un bocet de mai 
mare jalea când se auzi despre ce era vorba, iar sărmana mamă își smulgea 
părul din cap. 

— Domnule ofiţer, gemu bătrânul Nicoară. Domnia-ta l-ai făcut să 
plece în lume și tot domnia-ta vrei să-l și omori? Ce ţi-am făcut? Cu ce te- 
am supărat? 

Îi apucase piciorul, căci Ovary încălecase, şi îi săruta cu deznădejde 
vârful cizmei, făcându-l să se simtă stingherit. Se şi cam temea de furia 
sătenilor, căci ei nu erau decât cinci, iar cum se porniră și alte glasuri cerând 
iertare, se aplecă spre bătrân şi zise: 

— Făgăduiesc să nu ucidă la el! Eu scap! 

Apoi făcu semn însoţitorilor lui și bietul Florea fu silit să meargă 
desculț prin colbul stârnit de copita calului pe care-l urma. 

Nu-l crezuse pe căpitan şi iată că acuma acesta se arăta aşa de pornit, 
cum nici nu s-ar fi așteptat. Simțţi că îl cuprinde ura, şi dacă ar fi putut l-ar fi 
strâns de gât. Îşi blestema ceasul când l-a cunoscut și l-a scăpat de la 
moarte, dar toate acestea numai în gând, căci altminteri n-a scos o vorbă. 
Era prea mândru ca să se umilească, cerșindu-i iertarea. A tăcut și mai 
târziu, când au ajuns la Aiud şi a fost vârât în gaura aceea din zid închisă cu 
o uşă zăbrelită, dar şi căpitanul parcă amuţise. 

Cetatea era mai curând o împrejmuire înaltă de bisericii calvinești şi 
numai oștenii lui Ovary erau acolo, nu mai mulţi de douăzeci. Ba acuma, 
prin fuga lui Florea, s-ar fi putut spune că s-au mai împuţinat. Nici n-ar mai 


fi încăput alţii, dar nici nu erau de trebuință, căci în caz de vreo primejdie ar 
fi făcut față până să le vină ajutor de la Bălgrad. Fusese zidită la poalele 
dealului, chiar în drumul ce ducea de la Turda la cetatea de scaun a ţării, și 
avea o mare însemnătate. 

Osândiţii băgaţi în cotlonul ce ţinea loc de temniţă nu rămâneau acolo 
prea mult. Și chiar dacă uneori erau duși în altă parte, cel mai adesea 
ajungeau la spânzurătoarea din spatele bisericii, care nu era dată jos 
niciodată. Cei mai mulţi erau mocani colţoşi, care nici n-aveau nevoie să fie 
judecaţi ca să fie trimişi pe lumea cealaltă, căci stăpânul se lipsea bucuros 
de câte un iobag, spre a-i îngrozi pe ceilalți. Florea știa toate acestea și nu 
de puţine ori a văzut pe nefericiţii de același neam cu el băgându-șşi capul în 
laţ. Ce-i drept, nu credea să ajungă el însuşi în acel loc... Totuşi, îi făcuseră 
curat şi îi puseseră paie proaspete, cum se cuvenea unui oștean și nu unui 
om de rând. Chiar și mâncarea părea să fie cea de mai înainte, doar că acela 
care i-o aducea era tare morocănos și nu-i răspundea la nici o întrebare, de 
parcă ar fi fost mut, ori străin de ţară. Abia după două zile catadicsi să-i 
răspundă la întrebarea cât avea să mai zacă în cotlon. 

— Domnul căpitan s-a dus după poruncă la Bălgrad şi cum s-o 
întoarce vom şti dacă te spânzurăm ori te împușcăm. Poate aduce plumbi, 
că aici ducem lipsă, doar ştii bine. 

— Să vă ia dracu pe toţi! răbufni Florea pe limba lui. Alta nu ştiţi, 
decât „spânzurat-împușcat”. 

— Eu n-am nici o vină! se scăpă morocănosul temnicer tot pe 
românește... după care fugi însă grăbit, ca nu cumva să mai fie întrebat 
ceva. 

Rămas de unul singur Florea chibzui îndelung cum ar fi putut scăpa, 
căci nu prea îi venea la îndemână să se lase ucis ca un pui de găină. O dată 
ajuns în curte s-ar fi căţărat pe zidurile de întăritură ale bisericii și de pe 
acoperiș ar fi sărit în clopotniţă, iar de acolo putea coborî înăuntru și s-ar fi 
ascuns pe undeva, cu toate că nu era altar. Uşa dădea în drum şi... Până 
acolo însă era uşa aceasta blestemată, cu zăbrele groase, de nu ti-ar fi ajuns 
o săptămână să pileşti la una. Dacă aveai pilă... Înciudat, începu să le 
scuture şi atunci băgă de seamă că numai lacătul ţinea toată ferecătura. 
„Dacă aş avea un pietroi, poate că l-aş fărâma!” oftă bietul Florea și dădu 
să-l apuce. Era descuiat! „Nu-i cu putință. Am năluciri!” îşi dădu el cu 
palma peste frunte, dar nu era o amăgire a minţii, că ușa se deschise cu 
mare ușurință. O închise pe dată, nu cumva să-l vadă careva, fiindcă trebuia 


să aştepte noaptea ca să poată fugi. Din fericire nu trecea nimeni, de parcă 
locul ar fi fost ocolit anume. lată însă că se ivi oşteanul ce-l hrănea şi inima 
i se făcu atunci cât un purice, ca nu cumva să-și dea seama că nu era zăvorit 
ca lumea. Se prefăcu adormit, spre a nu trebui să vorbească şi să-i scape 
taina. O veşnicie i s-a părut până ce l-a văzut plecat şi pe dată a și pipăit 
lacătul să vadă dacă nu l-o fi închis. Era la fel! Oftă ușurat şi începu să 
zâmbească iar, ca un copil care pregătea o șotie. „Măcar de s-ar culca mai 
devreme afurisitul ăsta de soare!” zise el aproape cu glas tare, atât era de 
nerăbdător. Fiind în plină vară zilele erau lungi şi nopţile scurte, dar lui i-ar 
fi fost de trebuinţă taman pe dos. În sfârşit soarele s-a dus pe după dealuri, 
dar alt necaz: luna! Se vedea ca-n palmă, nu alta! O blestemă şi pe ea, dar 
nu mai avu ce face, așa că se strecură binişor afară, părându-i rău că nu avea 
şi cheia. Ce s-or mai cruci cu toţii negăsindu-l, dar cu osebire scârbosul de 
Ovary... 

Se ţinu în umbra zidurilor şi ocolind aproape întreaga curte ajunse la 
zidurile bisericii, care nu erau chiar aşa de uşor de încălecat, cum i se 
păruse lui de unde fusese. Se cațără cu unghiile și asudând din greu izbuti în 
cele din urmă să ajungă la acoperișul de ţiglă. Aici altă caznă, căci din 
pricina vechimii, ţiglele căpătaseră mușchi şi numai după ce se târî pe burtă 
mai bine de un ceas putu să se arunce, frânt de osteneală, pe podeaua 
clopotniţei. Mare grijă avu ca să nu atingă vreun clopot, că întreaga 
străduinţă i-ar fi fost în van. Până acuma toate îi merseseră din plin și asta îi 
dădea o şi mai mare nădejde, așa că nu pierdu multă vreme și cobori scările 
în biserică. Luna pătrundea prin ferestrele înguste îndeajuns ca să-i arate 
unde era uşa, dar de astă-dată era zăvorâtă pe dinafară și cu nici un chip n- 
ar fi putut-o sparge. „Fie ce o fi, am să aştept până dimineaţă și celui dintâi 
care o intra îi dau în cap, apoi o ţâşnesc pe după el. Alta n-am ce face!” Ar 
fi vrut să înjure, dar cum se afla într-o casă a Domnului, chit că era 
ungurească, își mușcă buzele și tăcu. Se tolăni la podea, chiar în spatele 
ușii, iar după scurtă vreme, cu toate că ar fi vrut să rămână treaz, nu mai 
izbuti să se împotrivească dulceţii somnului. Visă mult şi frumos, dar așa de 
încurcat încât nu mai ţinea minte nimic atunci când deschise ochii. Ba încă 
mai crezu că nu se trezise, văzând uşa larg deschisă și o sfrijită de babă 
rânduind ceva printre scaune, fără să aibă grija lui. Sări pe dată şi, fără să-i 
mai pese că ieşea în plină zi la drum, se năpusti afară. Iarăşi nu era nimeni 
prin preajmă, de parcă s-ar fi înţeles cu toţii să-l ocolească, ori norocul îl 
ajuta să scape de moarte. 


Alergă până la pârâiașul cu mal adânc ce se afla doar la câțiva paşi de 
acolo şi care se vărsa în Murăş. 'Ținându-se de el nu mai era primejdie de a 
fi văzut, decât dacă ar fi coborât careva anume să-l caute. Îşi zicea că cine 
va da de lipsa lui va cerceta mai întâi cotloanele cetăţii, din pod până-n 
pivniţă, căci afară nu-și închipuiau ei că ar fi putut să iese. Apa secase mult 
din pricina arşiţei, dar şuvoaiele de primăvară săpaseră o vale adâncă, 
numai bună pentru bietul fugar. Dar întâlnirea cu Murăşul îl făcu fericit şi 
nu se ţinu să nu bea o gură din unda lui călduță. Apoi, cum era numai în 
cămașă şi izmene, intră cu totul și din câteva salturi fu pe malul celălalt, în 
lunca deasă ce ţinea până către Cistei. El însă n-avea să mai meargă pe mal, 
şi nici măcar la Ciunga nu mai avea ce să caute... 

Mai întâi îşi potoli foamea, cu niște mure pe care le găsi din belșug, 
înnegrindu-șşi buzele şi dinţii, ba îşi mai dete şi pe obraji, ca nu cumva să-l 
cunoască cineva în cale și să-și amintească de el. Chibzui apoi să apuce 
numai prin locuri neumblate, prin lanuri și păduri, mergând de-a dreptul la 
Hopârta. Satul era înconjurat de dealuri şi codri prin care nu se încumetau 
oştenii prinţului. Acolo trăgea la unchiu-său Gheorghe, fratele mamei, și 
avea să stea ascuns până ce vor uita cei de la Aiud și-l vor lăsa în pace. 
Fusese un prost că data trecută, când îl crezuseră înecat, s-a dus de-a dreptul 
acasă și Ovary l-a luat ca din oală, dar de astă-dată avea să-l caute mult li 
bine. 

Drumul se dovedi mult mai anevoios decât îşi închipuise el. Când 
ajunse la poalele dealului se făcuse miezul zilei, iar el, flămând și însetat, 
abia dacă mai păşea. Ar fi vrut să dea de un izvor să-și potolească arşiţa, dar 
nu erau decât râpe scate și nebătute de picior omenesc de multă vreme. Se 
opri să-și tragă sufletul și privi înapoi către Aiud, a cărui biserică e vedea 
destul de limpede, ba chiar și cetatea, numai ce se petrecea între ziduri nu 
avea cum afla. Se gândi că măcar până-n seară ar fi trebuit să ajungă în sat, 
altminteri, sfârșit de osteneală, cu greu ar fi putut s-o mai ţină. Mergea la 
întâmplare prin hăţișuri şi deodată se împiedică de ciolanele unui om. Avea 
coif pe tigva goală, cu dinţii rânjiți şi lângă el zăcea o spadă ruginită. 
Platoșa de fier, altădată lucitoare, era mâncată și găurită într-un loc, de 
glonte, fără îndoială. „Sărmanul! Va fi fost vreun fugar de la Mirăslău, pe 
care l-a ajuns moartea pe aici. Plumbul nu l-a doborât pe dată și se va târât 
nădăjduind să scape, dar n-a mai apucat...” Luă cu el spada mortului și 
plecă gândindu-se la cumplita bătălie de odinioară și la scurtul răgaz de 
domnie românească sub stăpânirea lui Mihai-vodă, cel viteaz, despre care îi 


povestise taică-său. Își aminti apoi de celălalt Mihai și de Marcu, 
încercându-l o mare părere de rău că n-a fost şi el în stare de vreo faptă pe 
potriva lor. Nicicând n-ar fi ajuns măcar hotnog, cât despre ceilalţi, se 
umpluseră de slavă în bătălie, dar n-aveau să se mai întâlnească niciodată. 
„Mai bine, căci mi-ar fi fost ruşine” își zise el şi păși anevoie mai departe. 

Norocul de care se bucurase până atunci păru a-l părăsi când calcă într- 
un mărăcine, o durere ascuţită străbătându-l până-n creier. Spinul era destul 
de mare şi sângele nici vorbă să se oprească, așa că îşi sfâşie poalele 
cămășşii, înfăşa piciorul, apoi, șşchiopătând, izbuti cu greu să ajungă în 
pădure. Aici i se păru că negura se lăsase mai curând, iar cum nu putea 
orbecăi mai departe, hotărî să rămână peste noapte. Dădu de o poieniță cu 
iarbă moale și se trase la rădăcina unui cer bătrân, de care se propti şi căută 
să-şi închidă ochii. Dar viaţa în pădure nu se ostoieşte nici în plină noapte și 
tot felul de strigăte ale păsărilor de pradă, dacă le ascultai mai în fugă, 
păreau chemări omenești. Ţârâitul greierilor însă era foarte liniștitor şi 
aceştia nu erau puţini. Poveştile copilăriei, cu muma-pădurii ori alte 
lighioane ale iadului, nu-l mai înspăimântau de mult, dar nici nepăsător nu-l 
puteau lăsa. Apoi luna din noaptea trecută se ivi iarăşi pe boltă şi o foame 
cumplită îi aminti că nu pusese nimic în gură, în afara murelor. Nici măcar 
un brâu să-și strângă bine burta nu avea, ci numai o sfoară mai groasă cu 
care-și prinsese izmenele când plecase la coasă. Și din nou îi veni în minte 
Ovary... dar aţipi cu el în gând. „Te-am prins, nemernicule!” îi rânji 
căpitanul în obraz. „Am adus un ştreang zdravăn, să nu se rupă când te-oi 
sălta în spânzurătoare! Ha! Ha! Ha! Moarte!... Moarte... Moarte...” Sări pe 
dată şi îşi duse mâinile la grumaz, dar băgă de seamă că n-are nimic şi că 
visase. Era însă lac de sudoare şi buzele îi crăpaseră de sete. Zări printre 
crengi strălucind ceva ca argintul, ba i se păru că și aude susurul unui izvor. 
Fără să mai pregete se duse, șontâc-șontâc, şi cu adevărat razele lunii 
oglindeau într-un ochi de apă, din care ţâșnea un izvoraş. Stăpâna nopţii îi 
venise în ajutor şi o privi cu multă mulțămire. Din păcate înțepătura părea 
să se fi obrintit, căci îi cam zvâcnea și-l durea, de nu putea propti piciorul în 
pământ. Se desfăcu şi își spălă rana cu apă curată, apoi îşi muie piciorul în 
băltoacă, uşurându-și durerea. Mai că s-ar fi culcat aşa mai departe, dacă n- 
ar fi fost teama că Ovary avea să i se arate din nou. Totuşi răcoarea apei îl 
alină, aşa că adormi curând. 

Deschise ochii şi sări părându-i-se că cineva fugise călcând peste 
uscături, dar când se uită mai bine, văzu că nu era decât un căprior, care 


obișnuia să se adape acolo și se speriase de omul ce-i tulburase apa. Fără să 
mai stea pe gânduri apucă iar drumul către răsărit, pe unde bănuia el că ar fi 
trebuit să iasă la Hopârta. Nu mai avu urechi chiar pentru ciripitul păsărilor, 
nici pentru nimic altceva, singura lui ţintă fiind să ajungă cât mai curând, ca 
să-și poată obloji piciorul. Acuma ar fi fost în stare să meargă și acasă, 
numai să scape de chin aşa de rău începuse să-l doară. Înainte de a da 
soarele în crucea amiezii zări o răritură de pădure, şi cum ieși din ea văzu 
casele hopârtenilor. Noroc că n-avu prea mult de mers, zărindu-l chiar pe 
unchi-său când se ivi în prag. 

— Ziua-bună! spuse el încercând să zâmbească. 

— Bună să-ţi fie inima, străine! răspunse gazda destul de rece, căci nu- 
şi dădu seama cu cine vorbea. 

— Eu sunt, Florea, unchiule! 

— Tu?! 

— Da! Numai că mi-a cam crescut ceva barbă și nu mă prea ţine un 
picior. 

Îl apucă deodată o năduşeală, un vâjâit în urechi, după care se răsuci 
scurt, prăvălindu-se la picioarele unchiului. 

Acesta, îngrijorat, îl înșfacă de subțiori şi-l trase la umbră, apoi se duse 
după doftoroaia satului și abia când îl unse baba cu tot felul de iruri şi-i 
descântă cum numai ea știa se uită mai bine la înfăţişarea străinului. 

— Asta-i nepotu-tău din Ciunga, îi zise doftoroaia, care părea să aibă 
mai bună ţinere de minte. 

— Tot aşa a zis şi el... Şi, dacă mă uit bine, chiar el îi, numai că prea 
are barbă ţepoasă și mare. Ce-o fi păţit, că eu îl știam cătană?! 

— O fi război, Gheorghe, şi noi nici nu ştim... 

— Da” de unde! Asta nu-i rană din luptă. S-o înţepat! 

Sosi apoi şi nevastă-sa şi fiu-său Nicolae, pe care îl și trimise la 
Ciunga să le dea de veste că Florea se afla la ei și că deocamdată nu se 
putea întoarce acasă. L-au dus înăuntru și l-au culcat pe aşternut curat, 
priveghindu-l cu rândul. 

— A doua zi îşi veni în simțţiri şi încercă să le ascundă fapta. 

— Te-aş ruga, unchiule, să mă ţii o vreme la dumneata, dar să nu mai 
dai sfoară în sat... 

— Cum aşa?! Nu cumva ai făcut vreo nelegiuire şi te caută stăpânirea? 

— Nu! Nimic din ce te-ar putea face de rușine și nici pe ai mei, numai 
că vreau să mă ascunzi... 


— Prea târziu! 

— De ce? 

— Baba Călina a fost aici de te-a îngrijit, iar până acum va fi umplut 
jumătate de sat cu știrea că te-ai întors de la cătănie șchiop și numai într-o 
cămaşă zdrenţuită. 

— Băga-s-ar dracu-n ea! sudui Florea. Ce noroc mai am și eu! Acum 
trebuie să plec şi de aici, până nu-i prea târziu. 

— Păi l-am trimis pe văru-tău la voi acasă, să vie să te ia cu carul. 

— Asta-i și mai rău! şi Florea dădu să se ridice din pat. 

— Stai blând, nepoate. Ce te frămânţi așa? Cine să-ţi facă vreun rău în 
casa mea, că-i crap capul?! La nevoie te duc în pădure, şi nimeni nu-ţi mai 
dă de urmă. 

— Poate că n-ar fi rău s-o faci mai din vreme, unchiule. lacă, am să-ţi 
spun că am fugit de la oaste şi de pun mâna pe mine mă spânzură... 

Bătrânul rămase cam descumpănit, dar nu lungă vreme. 

— Eu, să-ţi spun drept, nu m-am prea bucurat când am auzit că ai 
plecat şi i-am zis şi lui taică-tău, dar el nu, că Amosie te-a învoit, şi m-am 
supus crezând că sunt eu prostul. Dar iată că s-a dovedit dreptatea de partea 
mea, și bine nu poate să-mi pară. Acuma ce să mai zic? Te-oi ascunde, că 
doar n-am să las eu liftele să-mi spânzure nepotul. Hai în pădure! 

Văzând că nu putea merge singur înhamă boii la car și mai pe ocolite îl 
scoase din sat, spunând celor întâlniți în cale că-l duce la Ciunga. Apoi în 
codru, lângă o râpă cu izvor, încropi un bordei și-l băgă înăuntru, lăsându-i 
mâncare şi o glajă cu rachiu. 

— Am să vin când eu, când Nicolae, văru-tău, căci nu este altă cale. 
Aici să nu te temi! 

A doua zi însă veni chiar Amosie, care-l îmbrăţișa cu drag, părând 
foarte voios. 

— Am venit să te iau, Floreo! Mergem acasă! 

— Ba nu, teteo, se împotrivi acesta. Poate că n-ai aflat de la unchiu 
Gheorghe că eu am fugit... 

— Ti-am spus eu atunci, când ai vrut să te faci cătană, că slujba 
domniei este grea, și tu te-ai învoit. Acuma rabdă! 

Apoi, mai mult fără voie, îl sui în carul cu care venise după el şi o 
porniră de-a dreptul către Ciunga. 

— Nu faci bine, tete Amosie, că mă dai pe mâna lui Ovary. Acesta 
negreșit are să vină la noi şi de astă-dată nu ştiu dacă mai scap... 


— Cum ţi-o fi soarta, Floreo dragă! Vedem noi când om ajunge 
acasă... 

Lui Florea i se păru că frate-său mustăcea ceva și că prea lua vorbele 
în şagă, în vreme ce el se perpelea ca pe jar. Dar când ajunseră acasă și la 
umbra nucului din ogradă văzu o masă aşezată, i se tăie răsuflarea. În capul 
mesei era însuși Ovary, cu o oală de vin în faţă, şi cinstea cu taică-său! 
Crezu din nou că visează, ori are năluci. Ba se şi ciupi, ca să-şi dea seama 
dacă era treaz. 

— Eu spus la tine, Floreo, că tu cap prost ai. Acum văzut ce păţit? îl 
întâmpină căpitanul, care părea a se fi cam cherchelit de când îl aştepta. 

Văzând însă că se cam poticneşte cu româneasca lui, Ovary o dădu pe 
ungureşte: 

— Am vrut să-ţi fie învățătură de minte ce s-ar întâmpla dacă ai fugi 
de la oaste, cum mă tot băteai tu la cap. 

— Dar eu am fugit... 

— Pe dracu! N-am spus la nimeni ce s-a întâmplat, iar băieții m-au 
ajutat să te lecuim de gândurile cele proaste. lacă, am adus cu mine pe 
Laszlo și pe Tănase! arătă el spre casă, de unde cei doi stătuseră ascunși 
până să vină Florea. Să ştii că prima dată nu i-am adus şi pe ei, ca nu cumva 
să nu se poată, ţine şi să mă dea de gol, dar acuma ne vom bucura cu toţii. 

— Atunci, lacătul... vru să întrebe Florea, dar nu mai avu când, fiindcă 
prietenii săi îl îmbrăţișau cu căldură. 

— Era descuiat de la început! râse Ovary. 

— Şi uşa bisericii? 

— ŞI! 

— Deci ați știut tot timpul ce am făcut? 

— De bună-seamă. N-ai văzut că ţi-am pus paie curate şi mâncarea o 
căpătai ca un oștean? Doar nu era să te ținem chiar ca pe osândiți. 

— Noi am crezut că ai să fugi din prima noapte! zise Tănase de lângă 
loitrea carului, căci Florea nu se dăduse jos. 

— Păi, de ce nu mi-aţi spus de atunci, căci n-aş mai fi întârziat și nici 
n-aş mai fi apucat-o pe coclauri! zâmbi Florea. Dar tot m-am ales cu ceva, 
arătă el spada ruginită, de care nu se despărțise. Barem de nu m-aș fi 
înţepat... Oricum, îi bine că am scăpat! 

— Ba, stai uşurel! făcu Ovary sorbind cu plăcere din ulcea. 

— Iar?! se îngrijoră Florea. 


— De oaste nu scapi cu una cu două. Poate nu ştii că Laszlo şi Tănase 
au fost făcuţi hotnogi de către alteţa-sa prinţesa Catarina?! 

— Mă bucur pentru ei! râse voios Florea și le strânse mâna. 

— Dar tu eşti rotmistru, tot la porunca ei. Asta fiindcă ai ascuns 
hârtiile din tașcă... 

— Vezi că slujba domniei se face nu numai cu arma? îl dojeni Amosie. 
Oricum, folosul ţării trebuie să fie mai întâi. 

— Tu ai ştiut, teteo! îl mustră Florea pe frate-său. 

— Şi eu am fost de părerea domnului căpitan. Îţi trebuia o învăţătură, 
căci ce-ai fi făcut dacă era altul în locul său? Așa-i că dădeai ortul popii? 

— Şi încă degeaba! adăugă Tănase. 

— Hai că popii de la 'Teiuş ne-au purtat noroc! râse Laszlo. 

— N-aş mai vrea să trec încă o dată prin câte am păţit... Dar cel mai 
mult m-am înfricoşat când am văzut că însuși fratele meu mă dă pe mâna 
domnului căpitan. 

— Şi ai putut să-ţi închipui că te-aş fi putut ucide chiar eu? îl întrebă 
Ovary. 

— Gândeam că aşa-i legea în slujba domniei... 

— Nu, domnule rotmistru!... lar acum te-am învoit, după cum îţi 
făgăduisem, și ai să stai vreo patru săptămâni acasă. Dacă n-o fi trebuinţă să 
vii mai curând... 

STĂPÂNUL DIN ADA KALEH 


CÂND ÎN FAŢA CASEI LUI MARCU BORLOVAN se opriră 
chervanele ticsite de marfă ale jupânului Marin Bălănoiu din Craiova, cu 
greu l-ai mai fi putut cunoaște sub înfățișarea de acum pe slujitorul de 
credință, mâna dreaptă a dumnealui Dumitru sân Dumitru, cel care 
odinioară îl scăpase pe bănăţean de necazuri în Orașul de Aur. Pe bătrânul 
neguţător nu l-a mai întâlnit Marcu de ani de zile, căci de când se făcuse 
staroste al breslei lui nu se mai dădea la drumuri lungi și istovitoare. Lăsase 
totul pe seama lui Marin, dându-i până și fata de soaţă, și nu se căia deloc 
că-l alesese de urmaș. Acuma însă tânărul de altădată se rotunjise, mai cu 
osebire la pântec. Ba începuse a sufla cu greutate, chiar și la cele câteva 
trepte ale târnaţului. 

Marcu se bucură din toată inima la vederea oaspetelui şi nu întârzie a 
întreba despre sănătatea jupânului Dumitru, de care află că era încă în 
putere și cu multă poftă de viaţă. Marin nu trecea prea des prin Bozovici, 
fiindcă drumul cel mare nu era pe acolo și de astă-dată se întâmplase că 
venea abia a patra oară, în decursul vremii. Se înțelege că avea o treabă 
deosebită cu fostul slujbaş al domniei Moldovei și se bucură aflând că Ana, 
muierea lui Marcu, se afla în sat, căci ultima dată nu o găsise. Chiar acum 
dăduse o fugă până la niște neamuri, dar Marcu îl și trimise pe loja după ea, 
să vină cât mai curând. 

Când rămaseră singuri. Marin scoase de la brâu un răvaş pecetluit cu 
ceară roşie şi-l înmână gazdei. Se vedea cât-colo că era ceva de mare taină, 
căci musafirul i l-a dat numai după plecarea băiatului, cu toate că n-avea 
nici o bănuială împotriva lui. 

— De la cine-i? întrebă Marcu. 

— Citește şi ai să vezi! 

— Tu ştii despre ce-i vorba? 

— Întrucâtva! 

— Să văd dacă mai cunosc slovele, şovăi Marcu. Erau aşezaţi la masă 
în fața a două ulcele cu vin, în aşteptarea gospodinei care avea să 
poruncească de-ale gurii, dar până atunci trebuiau pregătite oleacă 
gâtlejurile. Marcu rupse pecetea și își aruncă ochii pe scrisoare, dar după 


primele rânduri își pierdu răbdarea și i-o dădu celuilalt, s-o deslușească el. 
Marin își drese glasul şi începu: „Eu, vel-vistiernic Ghinea Brătășan, slugă 
supusă și cu credință luminatului domn şi voievod Matei Basarab, pohtesc 
multă sănătate şi bună pace dumnealui biv-spătar Marcu sân Iancu ot 
Bozovici şi mă închin cu plecăciune și prietenească inimă...“ 

— Cine ţi-a dat-o? întrebă deodată gazda. 

— Însuşi vel-vistiernicul Brătăşanu. 

— Mare minune! Ce i-o fi venit?! 

— Ai să vezi: 

„... Şi dau știre domniei-tale, din porunca preamilostivului meu domn, 
ca să afli şi să te păzești de Ferhad-pașa, stăpânul din Ada Kaleh, fiindcă 
iscoade cu credinţă adus-au ştire în cetatea de scaun a măriei-sale cum că 
afurisitul de păgân chibzuieşte să prade prin părţile bănăţene, spre 
agonisirea hranei de la creştini, că lui nu-i prisosește în acest an...” 

— Mare lucru nu zice. Toată lumea știe că paşa din Ada Kaleh pradă 
cât poate prin vecini, numai că până la noi n-a ajuns niciodată. 

— Se vede că de astă-dată se va încumeta. Crezi că degeaba a poruncit 
Vodă să ţi se trimită vorbă? 

— Aşa o fi cum zici, dădu din umeri Marcu. Citeşte! 

— „... drept aceea, preaîndurătorul meu stăpân îngăduie o roată de 
seimeni, dar într-ascuns, că nu vrea să se strice ca turcu, iar de plata lor, 
dacă nă-i putea domnia-ta, iacă mă leg eu să te ajutorez. Si mai pofteşte 
măria-sa ca îndată ce vei scăpa de necaz, au de nu vei avea deloc, să i te 
înfătişezi, că multă cinstire și slujbă vei căpăta, mai vârtos decât de la 
ceilalți domni la care ai slujit. ” 

— Asta era! zâmbi Marcu. 

— Ai ceva împotrivă? Nu-i tot un domnitor de-al neamului nostru? Pe 
vremuri te lăudai că îţi trebuie o singură stăpânire pentru toți românii. Iat-o! 

— Şi-l socoți în stare pe Matei-vodă să calce pe urmele domnului meu, 
Gașpar Grazziani? 

— E] ori altul, tot una-i, numai ţara cea mare să se facă! 

— Nu credeam că și neguţătorii vor... 

— Păi, ne cam saturarăm să tot dăm vamă la fiecare postată din 
cuprinsul bătrânei noastre Dacii. 

— Vezi, la asta nu m-am gândit... Înseamnă că întreaga ţară mare, cu 
toată suflarea ei românească, îi într-un singur gând! Dar cine știe cine va 
mai apuca ziua aia?... 


— Cum poţi vorbi astfel? Bătrân nu eşti, ţeapăn... slavă domnului! 

— Eheeei! Barem dacă mi-ar fi fost acasă feciorul... 

— Așa-i, că parcă îl trimiseşi după lelea Ana, dar... să zic că nu era cel 
pe care-l ştiam... 

Uitând de răvașul domnitorului muntean, Marcu începu a-i povesti 
necazul cu fiu-său, dar şi îndoiala strecurată în suflet despre Ioja, pe care-l 
aciuise la sân de dorul celuilalt. Tânărul își făcea drumuri pe la Caransebeş 
ori Lugoj, şi de fiecare dată venea mai schimbat la fire. Băgase de seamă că 
ceva nu se potrivea şi începuse a se căi că l-a adus în casă, dar Ana ţinea la 
el ca la propriul ei copil și bărbatul nu voia s-o mâhnească. Aflase apoi de la 
Sâvu că în drumurile sale băiatul se ţinea de băutură şi curvișag, dar nu 
spusese nimic nevesti-sii. Pe măsură ce vorbea, descărcându-și obida, îi 
fulgeră prin minte că Lăzărel va fi mărșăluind pe undeva pe drumurile 
Europei, pe unde l-ar fi putut întâlni şi Marin, așa că-şi spuse gândul. 

-— Bucuros! Nu mai știu cum arată, dar am să strig pe lângă fiecare 
oștean ce-l voi întâlni: „Mă, nu cumva tu ești din Bozovici? și, cum îl 
dibuiesc, îi plătesc răscumpărarea și ţi-l aduc plocon. Mă leg cu jurământ!” 

De bucurie, Marcu simţi că-și capătă iar puterile tinereţii și mai că l-ar 
fi însoțit pe neguţător, dar îi veni în minte și scrisoarea boierului muntean și 
un ghimpe îi pătrunse inima. 

— Şi dacă aşa o fi?... se pomeni el gândind cu voce tare. 

— Ce?! 

— la, cum spune în răvaşul acela... Mi se pare că nici n-ai isprăvit de 
a-l citi. 

— Ne-am luat cu alte vorbe și uitarăm, că mai spune şi altele: ,„... să 
mai știi domnia-ta că luminatul meu stăpân nu ţine supărare pentru 
legătura ce ai avut-o cândva cu Gorgan-spătar, că pe atunci era numai agă 
în slujbă domnească, ascultător de poruncă. Ca domn l-a iertat și pe 
Hrizea-vornicul, care se bucură acum de mila măriei-sale...” 

— Hm! făcu Marcu nemulțumit. La ce mai pomenește, că doar eu n- 
am fost de faţă la încăierare”?! 

— Păi, nici Hrizea... 

Marin vru să mai spună ceva şi despre Sâvu, dar socoti că e mai bine 
să isprăvească scrisoarea: „... Învoindu-te cu slujbă, porunceşte măria-sa 
ca să aduni laolaltă pe toţi acei care vor a lupta pentru mântuirea 
neamului, întocmai cum ai făcut-o pe vremea răposatului Gașpar-vodă. Să 
fie cât mai mulţi, că plată s-o afla, la toată sărăcia noastră. Și Dumnezeu 


să te ajute și să-ți dea gând bun. Scris-am astă carte eu, nevrednic Petre- 
diac, la porunca domniei-sale vel-vistiernic Ghinea ot Brătăsani, la văleat 
7155 luna iulie, 7 dni, anul Domnului 1647.” 

Marcu rămase tăcut, căci îl cam ispiteau vorbele boierului, numai că 
afurisita de durere din oase îl ţinea pe loc. 

— Acum să fi fost Lăzărel pe lângă mine! oftă el cătrănit. 

— Dau eu peste el, dacă mai are zile... 

— Tocmai de asta mă tem şi eu, să nu se fi prăpădit! 

— Lasă că nu se moare aşa, cu una, cu două, mai cu seamă că războiul 
e pe sfârșite, după cum se aude. 

— Ar fi şi vremea, că uite, azi-mâine sunt vreo treizeci de ani de când 
se tot bat creştinii între ei, şi păgânii îşi fac de cap. 

Când a sosit Ana şi află că Marin făgăduise să ia urma feciorului, 
nemărginită i-a fost bucuria. Mai puţin s-a văzut asta pe faţa lui Ioja, care se 
arăta cam îngrijorat. Apoi neguţătorul își văzu în cele din urmă de drumul 
lui, lăsându-și gazda cu inima îndoită la gândul scrisorii lui Brătășanu, 
despre care nu suflaseră o vorbă Anei. 

Altcum i-ar fi fost sufletul lui Marcu dacă ar fi ştiut ce vorbise boierul 
Ghinea Brătășanu, când i-a citit domnitorului scrisoarea: 

„De unde o mai scoseşi, măi Ghineo, cu pașa din Ada Kaleh?” îl 
întrebase Vodă, uluit de atâta scorneală. 

„Turcii sunt puși pe jaf în orice clipă, numai prilejul să se ivească”, 
rânjise boierul. 

„Și dacă n-o fi aşa?” 

„Înseamnă că pașa va fi aflat de scrisoarea asta și, temându-se de 
ajutorul făgăduit de măria-ta, se va fi lăsat păgubaş și nu va mai fi cutezat a 
ieşi din ostrovul lui.” 

„Și chiar ai de gând să-i trimitem seimeni?” 

„Poate vreo câţiva, dintre cei mai răzvrătitori, spre a ne scăpa de ei, ori 
nici chiar pe ăştia, fiindcă bănăţeanul are să-și strângă pe dată oamenii lui, 
ca să facă faţă turcului.” 

„De află Ferhad-pașa, ne-am mâncat omenia în faţa lui. Să ai grijă prin 
cine trimiţi scrisoarea!” 

„Fără grijă, doamne! Marin Bălănoiu, neguţătorul din Craiova, nu-i un 
prost de pe drumuri, fiind apoi bun prieten și mie şi bănăţeanului... Dar nici 
nu trebuie să știe care este adevărul curat.” 


„lar dacă nu se va întâmpla nimic, oștenii aceia ar fi buni să-i aducem 
aici, peste munte, nu?” 

„Chiar la asta gândisem și eu, măria-ta”, zâmbise vistiernicul cu 
şiretenie. „Bani vom găsi noi să-i plătim!” 

Cam acestea fuseseră plănuirile istețului vel-vistiernic din Brătășani, 
dar pe Marcu îl frământau și altele. Se îndreptă către Prigor, la bunul său 
prieten Sâvu, așa cum îi era în obicei când voia să se mai miște din 
gospodărie ori să se sfătuiască la nevoie. 

Nu se auzise de nici o prădăciune pe malul românesc al Dunării, dar 
Marcu s-a gândit că ar fi mai bine să afle din vreme, așa că-l trimisese pe 
Ioja cu nişte lână de vânzare la Orşova. Dacă era pace și linişte, trebuia să 
vândă marfa și să se întoarcă acasă, iar dacă turcii porniseră, o slugă care-l 
însoțea pe tânăr avea să se repeadă în galop până la Bozovici, ca să afle şi 
ei. Tânărul nu lăsase să se vadă pe faţa lui nici părerea de bine, nici de rău 
că pleacă, ba nici teamă de turci. Ascultător, pornise după cum i se 
poruncise, dar nimeni nu putea şti ce-i trecea prin minte. Acuma, că se 
scursese mai bine de o săptămână de la plecarea lui Ioja şi nu primise nici 
un fel de veste, parcă s-a mai liniştit şi apucă drumul Prigorului, cu toată 
zăpuşeala zilei de sfârşit de vară. Îşi dădu seama că suflă cam greoi... şi el 
se mai gândea să se ducă tocmai la Târgovişte, când îl ostenea acuma 
drumul până la un sat vecin! Dar cum o da cu ochii de prietenul său îi va 
cere pe dată un şol cu apă rece de izvor, zicând întotdeauna că era mai bună 
decât cea de la fântâna de acasă, ba chiar o asemuia cu apa din Borlova 
îndepărtatei lui copilării. Cu Ana se înţelesese ca în lipsa lui să se mai ducă 
pe la o vecină, cu torsul ori împletitul, căci tocmai meşterea un șfetar de 
iarnă pentru când avea să se întoarcă Lăzărel. Acuma, că-i făgăduise Marin, 
nu mai avea nici o îndoială că până-n Crăciun avea să-i fie acasă feciorul. 
La cină se vor întâlni iarăşi, că nici Marcu nu zăbovea prea mult la Prigor... 

Cum se aştepta, după ce-i spuse despre scrisoarea lui Matei-vodă, Sâvu 
fu de părere să se ducă neîntârziat, barem până la malul Dunării, că tăcerea 
lui Ioja nu-i prea era la socoteală. 

— O fi bătând cârciumile din Orșova, zise prigoreanul, fiindcă lui nu-i 
plăcea tânărul. Apoi şi turcul... Ferhad, ori cum îl mai cheamă, n-are decât 
să poftească! I-om arăta noi lui ce putem când ne apărăm avutul! se grozăvi 
el. 

Auzind apoi de făgăduiala lui Marin, Sâvu se întrista: 

— De ce n-ai spus să fi mers și eu?... 


Ca mai întotdeauna când se duceau unul pe la altul, se cam lungiră și 
acuma la vorbă, de una, de alta, până băgară de seamă că soarele dădea spre 
asfințit. 

— Cam roșcat apusul ăsta de soare! zise deodată Sâvu, privind printre 
gene. 

— Ce soare, omule?! Foc în Bozovici! sări Marcu de parcă ar fi fost 
mușcat de şarpe. Arde satul! Tu nu vezi? 

Fără să mai aştepte răspunsul se repezi la grajd şi apucă un cal, îl 
încalecă pe deșălate şi porni ca o furtună spre casă, dar la marginea satului 
îl ajunse din urmă și Sâvu. 

Se așteptaseră la un foc oarecare, însă priveliștea ce li se înfăţișă aici 
era îngrozitoare, căci nu mai rămăsese casă să nu fi fost cuprinsă de 
vâlvătaie şi nici o fiinţă vie nu părea să mai fi scăpat din acel pârjol. Peste 
tot erau leşuri omeneşti hăcuite de spadă și lăsate pradă focului. 

— Anooo! răcni deznădăjduit Marcu. Anooo! 

Sărise de pe cal şi voia să pătrundă printre uriașele flăcări spre casa lui, 
părând a nu-şi mai da seama ce face. Ar fi pierit la rându-i înghiţit de 
pălălaie, dacă nu l-ar fi prins Sâvu zdravăn de mână. 

— Lasă-mă! se smuci el, dar prigoreanul nici nu vru să audă. 

— Stai în loc! N-a mai rămas nimic, nu vezi? Cine a scăpat, a fugit 
spre alte sate. 

Marcu se domoli dintr-odată, de parcă l-ar fi lovit un mai în moalele 
capului. Se uită prostit la prăpădul ce se petrecuse pe vatra casei lui și 
murmură: 

— N-a minţit Matei-vodă... eu n-am avut minte... eu... Ană dragă, 
iartă-mă! 

Era limpede că-i pierise muierea, fiindcă şi mulţi dintre aceia care 
încercaseră să fugă în alte părți fuseseră uciși la margine de către tâlhari. Se 
apucă să răscolească cenușa, fierbinte încă, de pe locul unde-i fusese 
gospodăria, până ce dădu peste un trup ce se făcuse scrum, de nu mai puteai 
şti dacă era muiere ori bărbat. Dar salba de galbeni ce străluci prin 
funingine nu-i mai lăsă nici o nădejde. În faţa lui se afla, așadar Ana sa cea 
dragă... și acum nu se mai putu ţine să nu plângă în hohote, strângându-și 
capul în palme. Obrajii prinseseră a i se înroși, dar nu din pricina căldurii, ci 
a mâniei care i se strecura în vine. Simţea acum o poftă nebună de 
răzbunare şi mai să se ia de unul singur pe urmele făptașilor. 

— Ferhad, nememicule! scrâșni el. Ai să mi-o plătești câine! 


Se repezi spre cal, dar iarăşi fu oprit de Sâvu. 

— Fii înţelept, frate! Numai noi doi şi fără arme, ar însemna să ne dăm 
prinși ca proştii în mâna lor. Să ne strângem cât mai mulți și să mergem cu 
toţii acolo, în cuibul lui de năpârcă, să-i facem la fel! 


— Sfârşitul volumului II — 

ÎN VÂLTOAREA DUNĂRII 


MICA OȘTIRE DE ALMĂJENI nu s-a putut aduna decât după vreo 
două zile, căci bozovicenii mai aveau de împlinit cea de pe urmă îndatorire 
faţă de morţi. Printre cei veniţi laolaltă, cu furci şi topoare, ba și cu câte o 
spadă, se aflau, tineri cu mustaţa abia mijită, alături de bătrâni cu plete 
cărunte, ori bărbaţi în toată puterea. Cu toţii ardeau de nerăbdare să se ia de 
piept cu stăpânul din Ada-Kaleh, căci neavând cui cere dreptate erau nevoiţi 
să și-o facă singuri. 

Să tot fi fost cam la vreo patruzeci de oameni, cei care îl urmară pe 
Marcu, tăind calea muntelui de-a dreptul către Orşova, iar fostul slujbaş 
domnesc părea să-şi fi căpătat din nou vigoarea tinereţii, văzându-se în 
fruntea lor. Chibzuinţă anilor l-a făcut să nu apuce numaidecât pe urmele 
lotrilor, cu toate că prea greu n-ar fi fost să le afle, câtă vreme aceștia mânau 
cu ei toate turmele satelor. Voia să le cadă în coastă și pe neașteptate, căci 
nu știa câţi erau, tâlharii, dar nici ca oștenii să se sleiască de puteri pe drum 
nu trebuia, aşa că Marcu porunci popas lângă un pârâiaș ce se rostogolea 
năvalnic printre stânci. Atunci i-a venit în minte scrisoarea boierului 
muntean și socoti cu cale să trimită pe careva la moșia lui Brătășanu din 
Romanați. Nu avea cum să-i scrie, așa că îi cerea ajutor prin viu grai, 
bizuindu-se pe făgăduiala făcută de acesta în numele măriei-sale Matei- 
voievod. 

Băgaseră de seamă că, în afară de furtul vitelor, celelalte sate n-au 
pătimit alte distrugeri, de parcă turcii ar fi vrut anume să nimicească doar 
Bozoviciul, și nimic altceva. Câteva iscoade trimise din vreme la Orșova se 
înapoiară fără vreo mare ispravă, în schimb aducându-l și pe Ioja, cam 
ameţit de băutură, dar destul de îndurerat din pricina veștilor aflate de 
curând. Se aruncă la pieptul celui ce îl înfiase și vărsă șiroaie de lacrimi, 
pomenind-o mereu pe Ana, care ţinuse la el ca o adevărată mamă. Purtarea 
lui l-a înduioșat pe Marcu, ștergând din mintea lui bruma de bănuială 
strecurată de Sâvu. L-a mângâiat pe creştet ca pe un copil și l-a ţinut mereu 
în preajma sa. În acest fel, tânărul a putut afla tot ce se punea la cale şi mai 
ales nu i-a fost pe plac părerea ca să se aştepte sprijinul domnitorului 
muntean. 


— Dacă mi-e cu îngăduinţă, zise el într-un sfat de seară, eu aș putea să 
mă întorc la Orşova. Am făcut prietenie cu o slugă de-a paşei şi aş afla câți 
oşteni sunt pe ostrov. 

— Mergi, fiule, încuviință Marcu bucuros de gândul cel bun al lui Ioja. 
Ai grijă să nu scapi o vorbuliță despre noi și fă cumva să ne dai de știre cât 
mai curând. 

— Mă voi strădui! înclină capul cu umilinţă băiatul, mai mult ca să nu 
i se vadă licărul de bucurie din ochi. 

Sâvu se uită lung după el, văzând graba cu care căutase să plece. 

— Numai de n-ar ajunge prin vreo cârciumă şi să uite de noi! mormăi 
el. 

— Vorbeşti cu păcat, măi frate! îi luă apărarea Marcu. Doar ai văzut şi 
tu câte lacrimi amare a vărsat pentru răposata Ana. 

— Hm! dădu din umeri prigoreanul și nu răspunse. Presimţirile lui nu 
se adeveriră, căci loja se înapoie la numai două zile de la plecare, ba aducea 
şi vești îmbucurătoare. 

— Paşa n-are mai mult ca la vreo douăzeci de azapi, iar ceilalți 
locuitori ai ostrovului nu-s decât robii și muierile. Acolo se poate ajunge 
foarte bine cu lotca, lăsându-ne pe firul apei la ceas de noapte, iar eu am și 
găsit câțiva pescari să ne ajute. 

— Na, văzut-ai, Sâvule, ce fecior de ispravă am? îi zise Marcu 
nedespărțitului său tovarăș. 

— Numai să fie aşa. Dacă a aflat şi paşa de gândul nostru, şi ne 
aşteaptă cu masa pusă? Vânzători sunt pe toate cărările, iar Orşova e numai 
la doi paşi de el... 

Cu toată împotrivirea lui Sâvu, cei mai mulţi se încrezură în vorbele lui 
Ioja şi hotărâră să se repeadă în puterea nopţii şi să nimicească, în chip de 
răzbunare, frumosul ostrov scăldat de vâltoarea Dunării. 


O noapte de catran învăluia luciul apei, deslușindu-i-se numai 
clipocitul, care înfiora până în măduva oaselor pe cei ce nu se mai urcaseră 
până atunci în vreo barcă. Undeva, pe mal, se auzeau cocoșii cântând de 
miezul nopții, în timp ce pâcla se așternea din ce în ce mai groasă. Jur- 
împrejur erau înconjurați de aburi aidoma celor de pe pârâul morţilor, ce 
ducea pe lumea cealaltă, ca-n basmele bătrânești. 

Sâvu a mai boscorodit o vreme. Ba că prea lesne au fost găsiţi 
luntraşii, şi încă fără plată; ba că feţele lor arătau mai curând a lotri și nu a 


pescari, și multe altele. Până la urmă n-a avut încotro și s-a urcat și el într-o 
lotcă, urmând ca în cea de-a doua să se afle Marcu și câţiva feciori vânjoşi, 
care aveau să calce primii pe ostrov. Grosul cetașilor rămase pe mal, şi 
numai la nevoie s-ar fi repezit și ei, căci, după spusele lui Ioja, douăzeci de 
azapi somnoroşi nu erau nici de luat în seamă. 

Din când în când răzbeau până la ei lătrături ori alte zvonuri ale nopții, 
înfricoşându-i pe cei mai slabi de fire. Dar aceştia prinseră a-și face 
puzderie de cruci când se ivi pe neașteptate în calea lor o matahală 
întunecată, ce nu putea fi alta decât știma apelor. Luntrașul însă era liniștit 
şi le făcu semn cu degetul la buze să nu facă gălăgie, murmurând scurt: 
„Ada-Kaleh”. 

— Dacă-i aşa, se cam răsti Sâvu, fără a ţine seama de luntraș, de ce nu 
se vede nici un fel de foc de strajă? Nu cumva le-au stins anume? Oare toată 
lumea doarme acolo? 

Mâna grea a prigoreanului se lăsă pe umărul vâslaşului, dar acesta 
răspunse pe dată. 

— Sunt învăţaţi cu pescarii de noapte, apoi nici nu le este îngăduit să 
tulbure somnul înălțimii-sale. Niciodată vrăjmașii n-au pus piciorul pe 
ostrov, aşa n-au teamă de nimeni. 

Cele auzite ar fi trebuit să-l liniștească, părând adevărate, totuși o 
presimţire a lui, cum că se aflau în primejdie, nu-i dădea pace. Abia aştepta 
să se vadă pe uscat cu spada în mână, căci legănatul... 

— Fugi, Sâvule!... Vânzare!... Nu veniţi, fraților! se auzi în întuneric 
strigătul lui Marcu. 

Pocnete de sâneţe, ba şi câteva săcălușe îi acoperiră glasul, iar plumbii 
prinseră a le vui pe la urechi. 

— La vale! porunci Sâvu, văzând că luntrașul voia să se îndrepte către 
unde era vacarmul. Feciori, daţi-l la o parte și trageţi voi la lopeţi, care cum 
veţi şti, că nu-i vreme de pierdut. 

— Nu-i cu putinţă! se împotrivi barcagiul. Aici e un vârtej care ne 
trage spre Ada-Kaleh şi nu putem ieşi din el. 

Atunci Sâvu îl pocni cu latul spadei în moalele capului și-i făcu vânt în 
apă, fără a mai sta la tocmeală. 

— Nu vă lăsaţi! Au să ne ajute cei de pe mal, numai să apucăm să ne 
îndepărtăm de blestematul ostrov, îşi îndemnă el tovarășii. 

N-avea habar cum să se descurce, bizuindu-se mai mult pe tăria 
braţelor fecioreşti. Însă au avut un dram de noroc, ori poate că dârzenia cu 


care s-au împotrivit apei i-a îndepărtat de locul primejdios şi chiar și 
pocnetele conteniră, semn că-i pierduseră din vedere. O strângere de inimă 
simţea fiecare, însă nici unul nu cuteza să se întrebe cu glas tare de soarta 
tovarășilor lor. Erau lac de sudoare, însă păreau a nu simţi osteneala, vâslind 
întruna până când cerul prinse a se lumina către răsărit. Și poate că nici 
atunci nu s-ar fi oprit, căci pâcla cea deasă se cam risipise, dar s-au pomenit 
înţepeniţi în crengile unor sălcii ce străjuiau malul. 

Sâvu sări cel dintâi, dar se afundă până la genunchi în mâl și prinse a 
sudui de mama focului. 

— No, acum să vă văd, feciori! zise el. Până aici venirăm noi cumva, 
dar prin imala asta cum o mai scoatem la capăt? Musai să ieşim din 
smârcuri şi să ne hodinim o ţâră oasele, căci la vale o mai apucăm abia la 
noapte, aşa că priponiți cumva barca. Ne-am învăţat cu ea și va fi mai lesne 
de acum încolo. 

— Mai bine ar fi să ne ducem mai în jos, își dădu părerea unul. Nici că 
am putea să ne întindem în mâl, iar de mâncat și aşa n-avem ce. 

— Cred că ai dreptate! încuviinţă Sâvu şi se cațără la loc. 

— Barem să fi ajuns pe malul românesc, adăugă un altul. 

— Oricum trebuie să ne ascundem, și ar fi bine să putem ajunge cât 
mai departe, răspunse Sâvu. 

Mai întâi se gândise să se întoarcă la Orşova, ca împreună cu cei 
rămaşi să mai încerce o dată să ajungă în Ada-Kaleh, dar îndată şi-a dat 
seama că n-ar fi fost cu putință. Pentru Marcu nu mai puteau să facă nimic 
ei singuri. Numai boierul acela muntean, neam cu Vodă, s-ar putea băga să-l 
scoată din ghearele turcului. Banii au să-i strângă toate satele din jur, căci 
Marcu era iubit de toţi. 

Aproape un veac li s-a părut drumul până au izbutit să apuce pe malul 
Oltului, către deal, trăind din mila localnicilor şi ajungând adevăraţi 
cerșetori. Nici n-a fost de mirare că la conacul de la Brătășani abia au fost 
lăsaţi să se aşeze în preajma grajdurilor, căci nimeni nu-i credea, că nu sunt 
niște milogi neisprăviţi. Totuşi boierul auzi de sosirea lor şi, cu toate că nu-i 
prea venea la socoteală, îl chemă pe Sâvu la el. Privi cu scârbă la înfățișarea 
bănăţeanului, dar cum deschise gura își dădu seama că nu era un oarecine 
de pe drum, apoi se posomori auzind cele întâmplate și zise gânditor: 

— Spui că l-a prins pe kir Marcu? 

— Aşa socot, boierule! răspunse Sâvu. 

— Păi ce căuta el acolo? 


— Doar ţi-a dat de știre, boier vel-vistiernice. De mirare că n-a ajuns 
până acuma. Păgânul i-a nimicit satul... 

— Nu ştiu despre asta nimic. Acuma aflu. Apoi, ce dacă i-a prădat 
casa?... Cine l-a pus să plece să se răzbune de capul lui? Nu era mai 
cuminte să se fi înfăţişat la mila măriei-sale, care-i bun prieten cu Ferhad- 
pașa? Luat cu vorbă bună... 

— Ce să-i mai facă? i-o cam reteză Sâvu. l-au ucis muierea și toate 
neamurile. Mai putea să le dea viață? 

Vel-vistiernicul Ghinea Brătășanu fu supărat că nu-l lăsase să 
isprăvească vorba şi zise răstit: 

— Dar, ia spune-mi, cine eşti şi ce pofteşti de la mine? Cum de-ai 
ajuns aici? 

— Să-mi fie cu iertăciune, boier vistiernice! plecă pletele prigoreanul. 
Eu mi-s Sâvu, cândva căpitan în slujba domniei la măria-sa vodă-Iomșa, 
dar, mai presus de toate, frate de cruce cu Marcu. Ce vreau?... Nimic alta 
decât să-ţi ţii domnia-ta făgăduiala, precum ai zis în scrisoare... 

— Omule, nu mă băga în păcat, că eu habar n-am despre ce vorbeşti. 
N-am scris nimănui nimic! Am să mă rog de măria-sa pentru Marcu, să fie 
iertat de turc, dar nu eu l-am băgat acolo. 

— Nici n-am zis asta, boierule... Iacă, îi bine și cum spui domnia ta! 
bătu în retragere Sâvu, prea istovit ca să se ia la harţă cu vel-vistiernicul. 

Acesta îşi dădu seama că bănăţenii, chiar așa, zdrențăroși cum se 
arătau, ar fi putut să se facă oșteni domnești de mare preţ și porunci să fie 
ospătaţi mai ca lumea, ba să li se dea și veşminte. Le ceru însă ca nu cumva 
să plece de la curtea lui, până ce se va întoarce de la Târgovişte, cu 
răspunsul voievodului. 


În răstimp, Marcu şi cei patru tovarăși ai lui scăpaţi cu viaţă fură 
legaţi-fedeleș și trântiţi la picioarele lui Ferhad-pașa, chiar în aceeași 
noapte, la lumina făcliilor. Văzându-i, pașa rânji cu mulţumire și fără nici o 
judecată porunci descăpățânarea tuturor, mai puţin a lui Marcu. Acesta 
pricepea limba Profetului şi se înfiora, bănuind o moarte mai crâncenă decât 
a celorlalți. Un licăr de bucurie îi unse totuși sufletul, căci printre cei uciși 
nu era şi loja. Barem el scăpase şi poate avea să-l răzbune, își zicea, 
neîndoindu-se nici o clipă că barcagiii fuseseră vânzătorii. Cât despre Sâvu, 
nu mai încăpea vorbă că dacă ar fi fost prins s-ar fi aflat alături. 


Cumplita osândă fu adusă la împlinire pe dată și, sub ochii lui 
îndureraţi, cei patru tovarăși își pierdură capetele în praful de la picioarele 
butucului. El însă fu priponit de un belciug de care se agaţă otgoanele 
corăbiilor şi lăsat în paza a doi azapi, chipurile, ca să se odihnească. Se- 
nțelege că n-a fost cu putință să pună geană pe geană, frământat de gândul 
cum ar fi putut să scape, ori să-și vândă cât mai scump pielea. Se încredea 
în vorbele lui Ioja cum că turcii n-ar fi fost mai mult ca vreo douăzeci, ba 
uneori i se părea că aude glasul lui Sâvu îndemnându-şi fârtaţii în ajutorul 
lui, dar liniștea nopții dăinuia mai departe peste întreaga fire. Alteori îi 
apărea chipul înlăcrimat al Anei, chemându-l cu ochii ei stinşi, așa cum 
făcea odinioară, când voia să-l facă să plece în tăcere de lângă leagănul 
copilului. „Lăzărel!... O mai fi trăind, sărmanul?... Nu mai am pe 
nimeni!”, gemu el și i se umeziră ochii. N-ar mai fi avut pentru ce să 
trăiască, dar nici să moară în furci, ca un netrebnic. 

Când soarele s-a înălțat de-o suliță, doi gealaţi l-au înșfăcat pe Marcu, 
despuindu-l în pielea goală, după care l-au târât, în văzut mulţimii, lângă un 
zid de piatră. Abia atunci a priceput ce soartă îl aştepta, zărind fioroasele 
cârlige ce-și arătau colții spre el. Avea să sfârșească istovit de sete și de 
foame atârnat în ele în vreme ce arcașii, mai mult sau mai puţin iscusiţi, îl 
vor săgeta în așa fel ca să nu moară îndată. Cel mai de nesuferit avea să fie 
rânjetul gloatei care-l va batjocori, aruncând asupra lui cu tot felul de 
murdării şi sărind în sus de bucurie, dacă ar fi văzut vreun semn de suferință 
pe obrazul osânditului. Nici nu putu să-și stăpânească strigătul, când gheara 
ascuţită de fier îi pătrunse pe sub coaste, înăbuşindu-l. Apoi fură ţintuite 
mâinile şi picioarele, dar nu mai avu nici un pic de vlagă în el, încât își 
pierdu simţirea... 

Să fi trecut o săptămână?... o zi?... o clipă?... Marcu nu-şi mai dădea 
seama. Simţi răcoarea apei puturoase ce i se revărsa din creștet peste întreg 
trupul, înviorându-l cu încă un strop de viaţă, dar nu fu în stare să deschidă 
ochii. În schimb simţi arsura unei săgeți înfipte în pulpă și... alta... și 
alta... A fost prea mult pentru răbdarea lui și un urlet prelung îi sfâșie 
pieptul. 

— Ha, ha, ha! Trăieşte! se auzi vocea pașei, care ţinuse să nu se 
lipsească de asemenea privelişte. 

Martirul înţelese că-l așteptau și alte chinuri drăcești, singura lui 
nădejde fiind într-o moarte cât mai apropiată. Şi nu atât de teama suferinţei, 
cât să nu mai audă bucuria celor din jur, care-și spuneau oameni. 


— Ascultă, ghiaurule, ştiu că pricepi limba noastră, zise paşa cu glas 
tare. Mai înainte de a te înghiţi focul gheenei, vreau să afli că însuşi fiul tău 
te-a vândut. 

— Lăzărel? murmură Marcu tresărind. Peste poate... unde-i? 

Ochii lui înceţoșaţi abia dacă mai puteau zări ceva, iar dacă ar fi fost 
cu adevărat Lăzărel, l-ar fi iertat din toată inima, numai să-i mai vadă o dată 
chipul. Sau poate că ar fi fost mai bine să ducă cu el în lumea umbrelor 
înfățișarea feciorașului de altădată... 

— lată-l! şi slujitorii pașei îl împinseră în față pe Ioja. Tu l-ai trimis la 
târg, iar el a venit de-a dreptul la mine ca să-mi spună cât de înstărit îi satul 
vostru. Două pungi cu zloți i-au fost răsplata. Apoi l-am mai plătit şi atunci 
când mi-a dezvăluit că aveai de gând să mă păleşti peste noapte, iar dacă i- 
aş porunci, ar fi în stare să te şi ucidă. 

Ioja rămase cu capul în pământ, pentru că, deşi nu înţelegea vorbele 
turcului, bănuia că era dat în vileag, și pentru întâia dată în viaţa lui simţi 
mustrarea cugetului. 

— Iudă! bâigui chinuitul. 

Simţea că-și pierde puterea odată cu scurgerea sângelui, și totuși, o 
mare bucurie îl cuprinse văzând că nu de Lăzărel era vorba. Și-l aminti din 
nou, aşa cum era îmbrăcat în blestemata zi când a fost dus fără urmă în 
oastea împărătească, şi-i zâmbi cu blândeţe. Din nou s-a ivit şi buna lui 
Ana, ba şi obrazul înceţoşat al lui Gașpar-vodă, şi toți îl îndemnau să se 
lepede de lumea asta haină şi să li se alăture, dar nu izbutea nicicum... O 
nouă tresărire! Altă săgeată i-a mușcat trupul, însă nu-și mai dădea seama 
unde. Deschise ochii, vrând parcă să vadă de unde porneau uneltele morţii, 
şi atunci dădu cu privirea peste Ioja, în spatele dregătorilor pașei. Pricepu 
totul când acesta îşi încorda arcul... și pleoapele îi căzură în aşteptare. 
Zbârnâitul ucigător i se înfipse în grumaz, acoperindu-i pieptul cu un val de 
sânge cald. Mai apucă să audă pe stăpânul din Ada-Kaleh spumegând de 
furie: „Cine a fost nepriceputul?” şi o amorţeală plăcută îl învălui. Mai 
înainte de a-și da duhul ţinu să-i mulțumească lui Ioja, dar cuvintele „Îţi 
mulțumesc, fiule”, n-au mai putut fi auzite de nimeni. Cerul prinse a se roti 
şi o pâclă îi acoperi privirea. 

— Care a fost neghiobul? răcni din nou Ferhad-paşa. Cine a cutezat? 

Osânditul ar fi trebuit să se chinuiască zile în şir, dar săgeata i-a scurtat 
suferințele, sfidând porunca pașei. Nu i-a fost prea greu să dea peste Ioja, 


rămas prostit cu arcul în mână și cu o privire ciudată în ochi. Târât în faţa 
stăpânului, acesta l-a scuipat scârbit, mustrându-l: 

— Nu ţi-a fost îndeajuns câte i-ai făcut, fiară? 

Stăpânul din Ada-Kaleh avea o ură osebită asupra vânzătorilor şi cu 
atât mai mult nu-l suferea pe loja, ştiindu-l feciorul mortului. Uciderea 
propriului părinte era o patimă bolnavă şi cerea pedeapsă neîndurătoare. 
Porunci ca ucigașul să fie despuiat, luându-i toţi banii ce-i avea, apoi, 
biciuit până la sânge, a fost aruncat în vâltoarea apei, ca hrană pentru pești. 

Greu de spus dacă nu cumva tânărul s-a lăsat anume în îmbrăţișarea 
morţii, căci, fiind un bun înotător, ar fi putut ieși undeva la mal, departe de 
zbirii paşei. Creierul lui era însă măcinat de privirea blândă și iertătoare, din 
ultima clipă, a celui pe care-l dusese la pieire, din prea marea lui lăcomie. 


Sâvu însă n-avea cum să ştie ce se petrecuse în frumosul ostrov 
dunărean şi se ţinea mai departe de capul boierului Ghinea să facă ce-o şti, 
numai să-l scoată pe Marcu din Ada-Kaleh. Cum însă marele boier cam 
tărăgăna fără rost, își aminti de Hrizea, cel care-i fusese oaspete lui Marcu 
la Bozovici. Părăsi deci pe delăsătorul Brătăşanu şi plecă la moşia 
vornicului din Bogdanei. 

La început fusese luat şi aici drept un pribeag oarecare și cu greu 
pătrunse la stăpâna casei, jupâneasa Frăsina. Acesteia i s-a făcut milă de 
bieţii bănăţeni și a poruncit să fie hrăniţi și omeniţi până la sosirea soțului 
ei, plecat pentru vreo câteva zile. Dar când s-a întors acasă, lui Sâvu i-a 
venit cam peste mână să vorbească cu el, văzându-i bogăţia veșmintelor. Se 
temu chiar că acesta nici nu-și va mai aminti de oropsitul Marcu. S-a înșelat 
însă, căci năvalnicul boier i-a răspuns pe dată: 

— Mergem să-l scoatem de la turc. Eu și cu Duţescu mă încumet să-l 
arunc pe pașă în Dunăre, dacă... 

— Stai, omule! îl opri nevastă-sa. Vrei să treci peste Vodă? N-auzişi că 
alde Brătăşanu nu se bagă? 

— Aida de! Ce-i fi vrând? Să-l las pe creştin în mâna păgânului? Nici 
gând! se burzului Hrizea. 

— Nici eu n-am zis asta! nu se lăsă jupâneasa Frăsina. Tu socoti că 
împreună cu Duţescu al tău ai putea întoarce ţara pe dos, dar nu-i chiar aşa. 
Nu zic eu că nu-i viteaz şi cutezător, căpitanul, însă nu uita că domnitorul 
este prieten cu turcii și nu are chef să se strice cu ei. Mai bine te-ai înfățișa 
la picioarele lui și să-l rogi să trimită carte turcului. 


— Dacă nu vrea? N-a ascultat el pe Brătășanu, care o ţine pe soru-sa, 
şi are să plece urechea la rugile mele? 

— Abia atunci ţi-e îngăduit să faci ce vrei, dar pe ascuns. 

— Jupâneaso, ai o minte de aur! râse Hrizea. Ce m-aş fi făcut eu fără 
domnia-ta?... Dar până să punem noi totul la cale, Marcu poate ajunge 
prea-bine în lumea celor drepți. 

— Atunci lasă totul în seama lui Duţescu, răspunse femeia. Te lauzi pe 
toate drumurile că-i isteţ şi îndrăzneţ. Să vedem, el ce zice? 

— lertat să-mi fie că mă amestec şi eu, îndrăzni Sâvu. Socot că, dacă 
m-oi repezi cu acel căpitan, ne-om descurca noi cumva, şi chiar de ne-o 
prinde, am făcut-o după mintea noastră. 

— Facă-vi-se voia! ridică Hrizea amândouă braţele. Aveţi dreptate că 
trebuie umblat în mare taină, ca să nu stârnim cumva mânia lui Vodă. 

Aşa se face că, la mai bine de patru săptămâni după moartea lui Marcu, 
un pâlc de călăreţi, aleși unul și unul de către căpitanul Duţescu, se îndrepta 
către ţinutul Mehedinţilor. Printre ei se aflau şi bănăţenii din ceata lui Sâvu, 
toți înveşmântaţi ca seimeni, căci duceau un dar al măriei-sale către 
luminăţia-sa Ferhad-pașa, cu straşnică poruncă să fie înmânat numai la el, 
în ostrov, şi nu în altă parte. 

O strânsă prietenie legă pe cei doi căpitani şi Duţescu îi povesti mai tot 
drumul cum taică-său luptase la Mirăslău și Gorăslău, dar căzuse la moara 
de hârtie de lângă Brașov, în oastea lui Radu-vodă Șerban. Lui îi semăna în 
ticluirea urzelilor, dar şi în luptă deschisă cu spada, şi ţinea la Hrizea ca la 
ochii din cap. Apoi i-a spus lui Sâvu cum plănuia să ajungă la Ferhad-pașa. 

— Lădiţa asta ferecată este o momeală pentru turc! arătă el spre calul 
ce o căra în spate. 

— Dar ce-i în ea? 

— Nimic! 

— Când o să vadă că ne-am bătut joc de el, paşa are să ne tragă în 
ţeapă. 

— Aş vrea s-o văd și pe asta! râse Duţescu. Mă prefac a umbla pe la 
lăcată, zicând că am pierdut cheia, iar domnia-ta ai să te repezi cu hangerul 
în beregata turcului. 

— Să-l ucid? 

— Nicidecum! Numai îl ameninţi, și eu sar pe dată alături, apoi cerem 
prinșii în schimbul vieţii lui ticăloase. Eu mă descurc binișor pe limba lui, 
aşa că să nu te temi... 


— Dar cu el ce vom face? 

După ce-i luăm pe ai noștri, ne ducem cu paşa în pădurile 
Mehedinţilor. 

— Ostatec? 

— De bună-seamă? 

Adevărat că aşa ceva numai prin mintea lui Duţescu ar fi putut să 
treacă, iar Sâvu se cam îngrijoră ca nu cumva să stârnească mânia 
domnitorului. Totuși, pentru Marcu trebuia încercat orice. 

Ajungând în târgul Severinului au și trimis vorbă pe ostrov, cerând 
îngăduinţă să se înfăţișeze strălucitului stăpân, dar paşa n-a încuviinţat să 
meargă decât cel mult doi oameni, zicând că va trimite el azapi să păzească 
neprețuitul dar. 

— Ce ne facem? întrebă Sâvu cam îngândurat. 

— Nici n-aveam nevoie de mai mulţi. Care osmanlâu va clinti, când 
Ferhad va avea jungherul la grumaz? 

— Mă rog, dacă așa socoti domnia-ta, se învoi prigoreanul. 

Duţescu însă îşi trimise oştenii într-un loc anume, pe malul Dunării, 
unde aveau să iasă cu ostatecul, şi-i povăţui ce să facă. Apoi se urcară în 
barca trimisă de paşă, în vreme ce alte două, pline cu oșteni, aveau să-i 
însoţească, spre a nu păţi vreun necaz. Cu ei se aflau numai barcagiul și 
lădiţa, aşa că nu se mai socotiră nevoiţi să se ferească, bănuind că turcul nu 
le cunoştea limba. 

— Tot aşa am plecat și atunci, se înfiora Sâvu, zărind moscheea din 
Ada-Kaleh, care-și înălța minaretele spre cer, smulgându-se din verdeaţa 
înconjurătoare. Parcă, să zic, ceva mai la deal, dar eram mai mulți. 

— Însă pe întuneric, adăugă zâmbind Duţescu. lată-ne oaspeţii 
stăpânului din Ada-Kaleh şi la plină vedere, apăraţi chiar de azapii lui. Nu-i 
aşa? 

Luntrașul i-a ascultat o vreme și, pe neașteptate, s-a băgat în vorbă: 

— Bre ghiaur! Eu ascultam la voi şi auzit prostii vorbeam. 

Amândoi îl priviră uluiţi. 

— Voi nu ştiam ce păţim ghiaurii prinși? 

— Nu! sări Sâvu, temându-se de o nouă capcană. 

— Ehei, efendi. Ăla ghiaur la cârlige crăpat. Ceilalţi, cap tăiat la ei. 
Voi la fel voiam? 

Căpitanul Duţescu nu se mulțumi numai cu atât, ci îl descusu pe 
barcagiu pe limba lui și atunci află cumplitul adevăr. Mergeau degeaba, 


fiind morți cu toţii. Sâvu îngălbeni când auzi crâncenul sfârşit al lui Marcu, 
şi nu fu în stare să mai scoată un cuvânt. 

— Ne întoarcem! hotărî Duţescu. 

— Acum nu puteam, ghiaur-efendi. Nu vedeam azapi? Pe dată dam la 
fundul apei. 

Zâmbetul de încredere pieri de pe faţa lui Duţescu, iar mintea lui se 
zbătea acum spre a găsi scăparea, căci de mers pe ostrov nici nu mai putea 
fi vorba. 

— Oare chiar suntem pierduţi? întrebă șoptit Sâvu. 

— Încă nu! şi faţa căpitanului se lumină iar. Apoi începu a vorbi 
turcește cu luntrașul: 

— Ascultă bre... cum îţi spune? 

— Cekârge, efendi. 

— Vrei să te fac bogat? De azi, scapi de sărăcie. 

— Auzi vorbă?! zâmbi strâmb turcul. Să fie oare careva s-o 
îndrăgească într-atât ca să nu se scape de ea? 

— Atunci îi bine, Cekârge! Vezi tu lada asta? 

— Înâ! 

— Ei bine, este plină-ochi cu nestemate. Preţul răscumpărării celor 
ucişi. Nu mai vreau s-o dau stăpânului tău, că nu merită. Ţie ţi-o dăruiesc 
toată! 

— Mie?! Să cred oare?... dar ce mă fac?... nici n-apuc să ajung cu ea 
acasă... 

— Nu va şti nimeni că-i la tine. N-ai decât s-o vinzi cu bucăţica. Om te 
fac! În schimb, tu ne scoţi pe malul românesc, colo, în dreptul Simianului, 
apoi te duci la vale cu lotca şi-ţi îngropi comoara. Nici că trebuie să te mai 
întorci, să dai socoteală cuiva. 

— Dar cu azapii ce fac? 

— Treaba ta! Pentru asta îţi dau o avere, ca să ne scapi. Altfel, crezi că 
nu opream eu giuvaericalele? Dar n-am poftă să-mi las căpățâna pe ostrovul 
vostru afurisit. 

Barcagiul îl privi neîncrezător pe Duţescu, apoi se uită către bărcile 
azapilor, rămase mai în urmă, şi spuse hotărât: 

— Mă-nvoiesc! Mai întâi să-mi dai lădiţa, s-o dosesc în fundul bărcii. 

— Asta nu, frăţioare! Mă iei drept prost? Pe urmă să mă duci plocon 
paşei? 


— N-ai decât să-mi crapi capul, efendi, dacă nu-s cu gând bun. Doar ai 
spada în mână. 

Duţescu se prefăcu a chibzui, apoi îi făcu semn că poate să ia lădiţa. 

— Bine! Fie cum vrei tu! Dar cum ai să scoţi barca din ochii 
urmăritorilor? 

— O iau încolo, spre mal, arătă el târgul Severinului, căci numai eu 
ştiu cum curge șuvoiul prin locul acesta. Apa, izbindu-se de fundul 
ostrovului, se întoarce şi face un vârtej. Azapii se vor lua după noi şi când 
or să intre în bulboană tragem cu toţii la vâsle, după cum am să spun eu. În 
apropierea țărmului, săriți amândoi deodată, şi descurcaţi-vă cum veţi şti. 

Duţescu dădu mulțumit din cap și se întoarse către Sâvu. 

— Ştii să înoți? îl întrebă el. 

Bănăţeanul îl privi mirat, căci nu înţelesese nimic din ce vorbiseră cei 
doi până atunci. 

— Nu prea, dădu el din cap. 

— Apă nu mare estem, bre, se băgă turcul. Apropiem de mal şi zdup! 

Duţescu îl lămuri pe Sâvu ce plănuise, bănuind că azapii se vor învârti 
o vreme în vârtej, răstimp în care ei ar ajunge la semenii lor, gonind cu toţii 
cât mai departe de Dunăre. Nu i-a mai pomenit însă nimic de „răsplata” 
făgăduită, ca nu cumva să întrebe ceva nelalocul lui și să afle barcagiul. 

Prinseră a pluti cu iuţeală pe firul apei la vale, făcându-i pe azapi să 
urle, întrucât bănuiau ceva necurat la mijloc și vâsleau acum din răsputeri 
ca să-i ajungă pe fugari. Se liniştiră însă curând, când îi văzură că se 
întorceau împotriva apei, către deal, și lăsară şi ei bărcile în voie, socotind 
că intraseră în vreo bulboană. Oricum, tot pe ostrov aveau să iasă la mal, 
aşa că le dădură pace, mărindu-se depărtarea dintre ei. 

— Acum, bre! strigă deodată Cekârge, strângându-și lădița cu 
genunchii. Săream și fugeam! îi mai îndemnă el. 

Holbă ochii la Duţescu, dar nu mai apucă să zică nimic, fiindcă acesta 
îl pocni cu lopata, prăvălindu-l peste râvnita lădiţă. 

— Sări! porunci el, dându-i brânci lui Sâvu. 

Urletele neputincioase ale azapilor, care văzusem cele petrecute, le 
ajunseră la ureche, dar fără plumbii trași din sâneţe, care se pierdeau undeva 
în apă, la jumătatea drumului. Sudălmile lor au fost zadamice, fiindcă 
Cekârge avusese dreptate și curând simţiră pământul sub picioare. Din 
câteva salturi fură pe mal, fără să se mai uite înapoi spre nefericitul 


barcagiu, care plutea acuma spre Ada-Kaleh, cu vâslele bălăbănind la voia 
întâmplării. 

Abia când s-au mai oprit să-și tragă sufletul, fiind la adăpost, Sâvu îşi 
arătă nedumerirea: 

— De ce l-ai pocnit, câtă vreme şi-a ţinut făgăduiala? 

— Ca să-i scap viaţa. 

— ?! 

— Paşa l-ar fi scurtat de cap pentru fuga noastră, căci el n-avea să 
spună nimic de lădiţă. 

— Aşa însă are să i-o apuce el, şi când o vedea pietrele... 

— Se va uita prostit la ele, adăugă Duţescu râzând. Sâvu păru totuşi 
nemulțumit de purtarea lor. 

— Mai bine i-am fi dat niște bani. 

— Numai răcliţa aceea ferecată ar fi putut să-l ispitească să înfrunte 
mânia pașei. Poate că are norocul să fie şi răsplătit, căci lovitura primită 
este o dovadă a nevinovăţiei lui. 

Într-adevăr, Ferhad-paşa rămase cu gura căscată văzând pietricelele și 
multă vreme s-a tot întrebat ce-or fi urmărit ghiaurii aceia țicniţi, neputând 
să-și închipuie că ar fi vrut să-și bată joc de el. 

Fugarii se întâlniră în cele din urmă cu oștenii care-i așteptau şi care nu 
scoaseră o vorbă văzându-i uzi-leoarcă, bănuind că va fi fost vorba de o 
fugă neașteptată. Aprinseră un foc şi curând voia-bună se aşternu pe faţa 
căpitanului Duţescu. 

— Aşa scăldat mai zic şi eu, făcu el, lovindu-și braţele ca să se 
încălzească. 

— Bine că am scăpat teferi din vâltoarea Dunării, adăugă și Sâvu. 

— Ca să intrăm în cea a vieţii, ca şi până acum, oftă cu tâlc Duţescu. 

COROANA RÂVNITĂ 


DE LA O VREME asupra frumosului oraș Messina, care își oglindea 
casele și chiparoşii în apele azurii ale Mediteranei se abătuseră zvonuri de 
mare primejdie din partea corsarilor aflați sub ascultarea sultanului. Aceștia 
vânturau mările în lung și în lat, şi, nu o dată, coborând pe ţărmuri, jefuiau 
şi pustiau totul în calea lor, lăsând în urmă numai plâns și jale. 

Pe malul cel mai de către miazăzi, de unde se zărea Sicilia, se aflau pe 
la 1629 casele bogatului nobil Carlo Cigalla. Avea puzderie de slujitori și un 
om cu vază ca el nu găseai, nu numai în oraș, ci în întregul regat al 
Neapolelui. Dar, cu toată starea lui înfloritoare, era mâhnit peste poate, căci 
de vreun an de zile nu mai căpătase veşti de la singurul lui moștenitor, Gian 
Michele. Răsfăţat de mic, tânărul Cigalla se obişnuise a face numai după 
cum îi tăia capul şi iată că acuma, pe neașteptate, părăsise casa părintească 
şi orașul, împreună cu prieteni de aceeași seamă ca să vânture lumea. La 
plecare luase, fără încuviințarea cuiva, cutia cu giuvaericale a mamei sale, 
pe care o isprăvi în numai şase luni, în vreme ce un altul, mai chibzuit, ar fi 
trăit din belșug mai bine de doi ani, cu banii căpătaţi din vânzarea lor. 

Bătrânul Cigalla se înspăimântase, de la o vreme, ca nu cumva odrasla 
lui să fi căzut în mâinile corsarilor, căci până în primăvara acelui an nu 
aflase nimic despre soarta hoinarului. Mamă-sa, în schimb, se ducea zilnic 
la catedrala oraşului și ceva în inima ei îi spunea că odorul trăiește. Ba într- 
o noapte o visase chiar pe sfânta Ana, care, zâmbindu-i din înălțimile 
cereşti, i-a spus că Gianino al ei ajunsese la mare cinste și mărire, iar sfinţii 
nu puteau să mintă! 

Prin postul Paștelui, un străin bătu la poarta lui messer Cigalla și-i 
întinse răvașul mult aşteptat de la fugar. Carlo îl citi pe nerăsuflate, mai 
înainte de a-l înmâna nevesti-sii, dar nevenindu-i a crede cele scrise de 
fecior, îl mai luă o dată de la capăt şi abia după aceea se uită după aducător. 

— Domnia-ta, signor...? 

— Capello! Giovani Capello, răspunse străinul. Sluga domniei- 
voastre. 

— Voiam să te întreb, signor Capello, dacă ai știre ce-mi scrie fiul 
meu, căci mie nu prea îmi vine a crede. 


— Bănuiesc că v-a dat vestea că este pe cale să se însoare cu o prințesă 
de neam mare. 

— Întocmai! Dar cum a intrat în vorbă, fără ca noi, părinţii, să tocmim 
zestrea, aşa după cum se obișnuiește? 

— Fata cu care are cinstea a se însoți este Hana de Podebrad, fiica 
ilustrului conte cu același nume, care se trage din regii Boemiei şi este 
deosebit de bogată, pe lângă frumuseţea pe care i-a dăruit-o cerul. 

— Ei, vezi domnia-ta, signore, chiar pentru aceea mi se pare o 
încurcătură. Uşuraticul de fiu-meu s-a dat drept fecior de prinţ, ori noi, deşi 
am avea tot dreptul, căci vechimea familiei este cu mult mai mare... 

— Știu, signore! Giani mi-a spus totul. Acesta este și țelul venirii mele 
aici, ca să punem la cale nunta. Ne trebuie însă bani, ca să cumpărăm titlul 
de principe. 

— Bani avem! De unde titlu? 

— Găsim! Am eu prietenii mei la Gran Turco, iar principatele 
dunărene sunt în împărăţia lui. Dăm vreo sută de mii de scuzi... 

— Cât?! 

— Giani îmi spune că n-are să fie prea greu pentru domnia-ta. Ca să 
izbutim, vom împărți multe daruri, mai cu seamă la sărai... 

— Dar nu s-ar putea să găsească o mireasă care să mă coste mai puţin? 
Slavă domnului, că Italia este plină de fete şi chiar de principese, dacă asta 
visează. 

— Eu nu zic ba, dar domnița Hana este mai presus de toate! Cât 
privește contele de Podebrad... se bucură de mare cinste pe la toate capetele 
încoronate ale lumii, încât nu l-aş sfătui pe Giani să-și încalce cuvântul dat. 

— Mii şi sute de draci! înjură Cigalla, tocmai când pătrunsese și 
nevastă-sa în încăpere. 

— Nu cumva a venit scrisoare de la Gianino? Unde-i? 

— Cum naiba s-or fi aflând toate în casa asta? răbufni Carlo. Poftim, 
citește marea bucurie ce ne-a făcut scumpetea domniei-tale de băiat! 

Femeia înșfacă pe dată răvașul şi, deslușind despre ce era vorba, se 
lumină la faţă şi murmură, cu ochii în tavan: 

— Madonă graţioasă! lubită sfântă Ana, îţi mulțumesc! 

— Doar nu vrei să spui că sfânta Ana l-o fi povăţuit să ne bage la așa 
cheltuială? Ascultă și tu ce spune domnia-lui, şi mai ales cât bănet trebuie 
să punem la bătaie. Cu aurul ăsta am putea cumpăra toate fetele de măritat 


din Messina la kilogram... dar ce spun eu?... din toată Italia! Parcă ar fi un 
harem, și nu o singură mireasă. 

— Stai! Ce te aprinzi așa? îl opri soaţa. Ce bani? De asta ne putem noi 
plânge? Tu nu te bucuri de ce are să ajungă Gianino al nostru? 

Bătrânul Cigalla se uită la ea buimăcit, în vreme ce străinul dădea din 
cap, încuviinţând. Încurajată de privirea lui Capello, fericita mamă își săltă 
pieptul şi spuse hotărâtă: 

— Signore, dacă este vorba de vreo cheltuială pentru viitorul fiului 
meu, eu fac tot ce trebuie, ca să devină ce am visat și să se împlinească 
destinul. 

— Signora! se înclină cu smerenie Capello. 

Se vede treaba că doamna Cigalla avea un cuvânt foarte greu în 
căsnicie, mai cu seamă că o parte din avere provenea din zestrea adusă de 
ea, aşa că soţul păru a se mai domoli. 

— Bine! făcu el cam înciudat. Dar avem noi să-i arătăm acelui conte 
de... 

— Podebrad, răsti apăsat oaspetele. 

— Aşa cum spui! se îndârji bătrânul. O fi el de viță veche, dar și Giani 
va fi principe turc! 

— Ceee?! sări speriată signora Cigalla. 

— Nici vorbă, doamnă, o linişti Capello zâmbind. Va stăpâni un 
principat în împărăţia turcului. Este adevărat că locuitorii sunt schismatici 
de rit grecesc, dar tot creştini sunt şi poate că, până la urmă, însuși Gianino 
are să-i ducă la apostolica noastră credinţă catolică, spre marea mulţumire a 
sanctității-sale papa. 

— Acum ai văzut de ce s-a băgat sfânta Ana în daravela asta? rânji 
Carlo către nevastă-sa. 

— Dacă-i pe așa, atunci bucuria are să ne fie și mai mare. Dumnezeu, 
sfânta Ana și sanctitatea-sa... 

— Şi toţi sfinţii!... o îngână bărbatu-său. Să ştii că-l şi văd pe 
cucernicul nostru Gianino cu crucea într-o mână și cu foarte scumpa lui 
mireasă pe genunchi, botezând pe toţi sălbatecii aceia, care te pomenești că 
mai mănâncă şi oameni, după câte am auzit eu... 

— Vai de mine! se sperie mama. 

— Nu-i aşa, signora, râse Capello. Messer Cigalla glumeşte, ca să vă 
înfricoşeze, dar când are să afle câţi bani va scoate Giani de la „sălbatecii” 
aceia... 


— De aur?! sări Carlo. 

— Se-nţelege! Ei nici nu păstrează argintul, îl dau copiilor să se joace 
cu el, în loc de pietricele. Chiar și țăranii au, acolo, mai mult aur decât 
neguţătorii noştri din Italia. 

— Ei... dacă-i pe așa, se mai înmuie negustorul Cigalla, de ce n-ai 
spus de la început că nu-s bani aruncaţi în vânt?! Cum se numeşte faimosul 
principat? 

— Valachia, ori Țara Românească. Tot una-i! 

— Hm! făcu nedumerit Cigalla. 

— Ei de fapt îşi spun români, numai vecinii le zic valachi. 

— Parcă ai zice „romani”, şopti doamna Cigalla. 

— Foarte adevărat, căci ei se trag din vechii romani de odinioară, care 
s-au dus acolo să se îmbogăţească. 

— Ahaaa! făcu mulţumit Cigalla. 

— Chiar și limba latină de altădată au păstrat-o ca a lor, şi se aseamănă 
cu italiana noastră. 

— Atunci are să-i fie lesne lui Gianino să se înțeleagă cu supușii, se 
bucură mama. 

— Mai ales când are să le ia aurul, adăugă vesel și tatăl. 

— În scurtă vreme, nici n-are să se mai cunoască vreo deosebire dintre 
prinţul Giani și români. 

— Dacă spui că-s plini de aur, zise iar Cigalla, poate că n-ar fi rău să 
scoatem o dobândă frumușică la banii ce-i stricăm pe sultan. Ce zici? 

— Fără grijă, messer, că ai să scoţi împătrit! 

— Atunci, ce mai aşteptăm? Să batem palma! Dar domnia-ta cât 
poftești pentru osteneală? întrebă deodată Carlo Cigalla, privindu-l 
îngrijorat pe străin. 

— Deocamdată, plata cheltuielilor, iar mai apoi slujba de sfetnic, un 
fel de cancelar al prințului Giovanni Michele. 

— Ştii că-i frumos, Carlo? bătu din palme signora Cigalla. Îmi place 
cum sună la ureche! Dar pe limba lor cum are să fie? 

— După câte ştiu eu, „loan Mihai-vodă”. 

— Bine, signora Cigalla, sună frumos, făcu soţul, dar noi să trecem la 
afaceri. 

Signora Fernando tăcu, însă nu părăsi încăperea, în vreme ce Carlo îşi 
aminti de ceva şi zice către străin: 


— Dacă te ai atât de bine cu Gran Turco, pentru ce îți mai cere bani? 
Și încă aşa de mulți? Nu s-ar putea să-i dăm după? 

— Iar începi? nu se rabdă femeia. 

Capello zâmbi mulțumit de sprijinul mamei şi începu cu voce 
tărăgănată: 

— Vărul meu, Ricardo Bianchi, este bun prieten cu sultanul, dar mai 
sunt în preajma lui o droaie de slujbaşi și mai mari și mai mărunți și toți 
aceştia trebuie plătiți pe rând și toți la un loc se adună... Poate că nici n-are 
să fie nevoie de atâţia bani, sau poate de mai mulţi... 

— Ceee?! sări Carlo. Alţii?! 

— N-auziși că-i vei scoate împătrit? îl potoli soața. 

Bărbatul rămase o vreme să chibzuiască, apoi întinse mâna străinului. 

— Batem palma! hotărî el. Dar un înscris nu facem între noi? 

— Nici vorbă! Să afle contele? Nu trebuie decât o scrisoare către 
bancherii domniei-tale la Istanbul, ca să-mi deschidă un credit acolo. Se 
înțelege că numai sub supravegherea alteţei-sale principelui Giovanni 
Michele... 

Ultimele cuvinte avură darul să-i liniştească pe fericiţii părinţi, care îl 
poftiră pe străin să-l ospăteze şi să întocmească cele de trebuinţă înțelegerii 
lor. 

Copleşit de daruri mărunte, dar de preţ, signor Capello părăsi Messina 
cu aceeași grabă cu care sosise, cerându-le gazdelor sale să păstreze cea mai 
mare taină, până aveau să izbândească. 

Dar n-a fost chip ca fălosul Cigalla să nu spună, cui voia şi cui nu voia 
să-l asculte, ce avea să ajungă feciorul său. „Gran Turco însuşi se rugase de 
el, fiindcă auzise despre vestita familie Cigalla”, se umfla el în pene, uitând 
să adauge și banii ce trebuiau risipiţi pe malurile Bosforului. 

Un fior îi străbătu şira spinării când primarul însuși îi spusese: „Nu 
cumva să fi fost vreun mascalzone, acel trimis al lui Giani, şi să te fi tras pe 
sfoară”, dar tot sărmana soaţă l-a potolit, amintindu-i că nu-i dăduseră 
străinului nici un ban peşin. Apoi trimisese şi el un om de legătură la 
Istanbul, ca să afle în ce ape se scaldă Bianchi și dacă însuși Capello este un 
om cinstit. 


In această privinţă, temerea celor din Messina se dovedi neîntemeiată, 
căci străinul era un om de cuvânt și se duse la prietenul său Bianchi, cu 
adevărat omul padişahului, unde fu primit cu mare bucurie. 


— Caro mio, îi zise acesta îmbrăţișându-l. Mai încape vorbă, ce nu fac 
eu pentru tine? Știu că vii să-mi ceri ceva și eu sunt bun prieten cu Murad... 

— Dar aş vrea mai întâi să ştiu cât are să mă coste!... se îngrijoră 
Capello, cunoscând obiceiul locului. 

— La padișah, nimic! Poate doar vreo corabie cu vin ce nu s-a mai 
pomenit. Cât despre ceilalți, nu mai ai nevoie, câtă vreme sultanul va 
porunci. Dar despre ce-i vorba? 

Capello începu să-i povestească ce avea de gând și atunci văzu o 
umbră pe faţa prietenului său. 

— Are să fie mai greu, dragul meu, căci principatul este cerut de mulți 
alţii, care au bani, nu glumă, şi tu ştii bine că pe lângă sultan mișună o haită 
întreagă de șacali. Oricum însă te poţi bizui pe prietenul tău Ricci, dar și pe 
Gran Turco... 

Despărţindu-se de binevoitorul său amic, gândul lui Capello fu să-i dea 
de veste lui messer Cigalla că treaba este pe jumătate făcută, ceea ce avea 
să-i mărească întrucâtva creditul. Deodată însă auzi o voce mieroasă lângă 
el, chiar la ieşire: 

— Ce mai faci, nobile domn? 

Se întoarse și zări tolănit într-un jilt un turc, ce părea a fi de rang mare, 
după veşminte. Îi vorbise greceşte și, cum el nu înţelegea prea bine această 
limbă, socoti că va fi fost vreo asemuire. Salută la rându-i și răspunse: 

— Sluga, domniei-tale, efendi. Să-mi fie cu iertare, dar nu-mi aduc 
aminte să ne fi văzut cândva. 

— Ai dreptate, arhonda, rânji străinul. Eu însă știu că domnia-ta eşti 
Giovanni Capello, şi mai știu că eşti prietenul lui signor Ricardo Bianchi. 

— Să zicem! 

— Numele meu este Curt Celebi. 

Italianul auzise de acest grec turcit care umbla să apuce domnia pentru 
un oarecare Leon Tomşa, fecior de voievod român, așa că nu fu prea 
bucuros de întâlnire. Zâmbi totuşi cu prietenie şi întrebă: 

— Pot să-ţi fiu de folos cu ceva, efendi? 

— Cu multe, arhonda! Mai întâi să vorbim cinstit, negustoreşte! Ce 
primeşti domnia-ta pentru munca ce o faci? Să nu-mi spui că nu-i vorba de 
nimic, că nu te cred! Vrei tronul Valahiei pentru omul domniei-tale? Eu 
aşijderea, dar pentru al meu! După cum vezi, o spun pe faţă! 

— Eu nu mă aleg cu nimic, efendi. Oamenii din ţara aceea vor un 
domn bun și... 


— Să lăsăm vorbele mari! Pe mine, vulpoi bătrân, ţi-ai găsit domnia-ta 
să mă amăgești? Încă o dată te întreb, cât? 

— Bani?! 

— Ce altceva? 

— Slujbă. 

— Asta nu-i cu putință! Să zicem însă... douăzeci de mii de scuzi, 
pentru domnia-ta, în schimbul unor vorbe bune strecurate la urechea lui 
signor Bianchi. 

Capello rămase gânditor, căci atâta amar de bani nu văzuse el 
niciodată. 

— Şi cancelar al prințului domniei-tale! răspunse el hotărât să se 
lepede de prietenul îndepărtat. 

— Vezi că nu te pricepi? Ţara aceea n-are cancelar, iar slujbele sunt 
asemenea cu ale slugilor domniei-tale de acasă, supuse și ascultătoare 
stăpânului. 

— Prinţul meu a făgăduit şi va face pentru mine o slujbă de cancelar. 
Nu pot să-l înșel! 

Aflase că o căpătuială pe la domnia Valahiei nu era de disprețuit și că 
avea să-i aducă bani de trei ori mai mult decât i se făgăduiau. 

— Are să-ţi pară rău! zâmbi răutăcios Curt Celebi. 

Dacă ar fi putut afla atunci ce avea să se întâmple, de bună-seamă că 
signor Capello s-ar fi mulțumit cu banii turcului, dar se bizuia pe vorbele 
prietenului său Bianchi. Nu se putea să nu izbutească! leşi deci, salutându-l 
cu trufie pe Curt Celebi, de parcă el i-ar fi dat câteva pungi cu aur. 

Cât despre Bianchi, acesta îl cam ducea cu vorba. „Caro mio, 
Giovanni”, îi spuse el într-una din puţinele zile când putea fi găsit treaz. 
„Nu ştiu cum se face, însă, de nu beau, nu mă-ncumet să cer sultanului să-l 
facă bey pe prietenul tău, iar după ce mă înfrupt din licoarea lui Bachus, 
parcă Dumnezeu îmi fură minţile. De nu mă-nșel, chiar i-am spus ceva lui 
Murad, dar se vede că și Alah al său face la fel, căci legea lor nu îngăduie 
decât apa şi...”. 

Sărmanul Capello a simţit cum i se clătina pământul sub picioare, 
ascultându-l. A mai nădăjduit totuși o bună bucată de vreme, până pe la 
începutul lui octombrie 1629, când a ieşit firman de domnie, însă pentru 
prinţul lui Curt Celebi. De Moldova nici nu putea fi vorbă, fiindcă acolo s- 
ar fi izbit şi de un amestec leşesc. „N-are decât să mai aştepte cu nunta și să 
vie el însuşi aici, ca să putem scoate bani mai lesne, căci omul bătrânului 


Cigalla e un cărpănos” gândi el în cele din urmă. Apoi întocmi o scrisoare 
pentru Messina, lăsându-i să înţeleagă pe cei de acolo că i se cam 
spulberaseră nădejdile din pricina lipsei lor de încredere în mânuirea 
banilor. 

Vestea așteptată de la Istanbul căzuse ca o găleată cu apă rece peste 
capul fălosului nobil, care hotărî ca nici să mai audă vreodată de 
însurătoarea feciorului, fie și cu „o serafimă din rai, dacă se va fi găsind așa 
ceva. N-are decât să meargă la mănăstire!” fu răspunsul lui către înlăcrimata 
mamă. „Gărgăunii domniei-tale, doamnă, m-au făcut să pierd o groază de 
parale, luându-mă după toţi șarlatanii. Călugăr să se facă!” strigă el 
nepăsător în faţa hohotelor de plâns ale nefericitei mame. 


Înscăunarea feciorului lui Tomşa-vodă în Muntenia umpluse de 
bucurie inimile... moldovenilor. Se înţelege că nu ale tuturora, ci numai ale 
târgoveţilor, care nu uitaseră pe răposatul „voievod al calicilor”. Dar și în 
rândul supușilor noului voievod, chiar dacă s-ar fi bucurat careva, curând 
avea să fie dezamăgit, căci Leon-vodă adusese cu dânsul o droaie de 
cămătari, de la care se împrumutase și acum aveau a secătui ţara. Prostimea, 
care de obicei se bucura la domnie nouă, văzând liota de greci, turci și 
armeni care împânziseră ţara, se înspăimântase la gândul birurilor ce aveau 
să-i fie stoarse cu anasâna. 

Mulţi dintre boieri, însă, dădură fuga la poala domnitorului, după cum 
era datina, fie ca să capete vreo slujbă mai grasă, fie numai să afle în ce ape 
se scaldă noul stăpân. Nu fuseseră nici ei prea încântați, căci înaltele 
dregătorii erau date încă de la Istanbul celor cu care venise şi nici cu inimă 
către țară nu se arăta. 

— Boieri dumneavoastră! le zise el tuturor celor care-l întâmpinară. 
Țara trece prin mare necaz şi de nu s-ar fi milostivit luminăţia-sa padișahul 
nostru, stăpânul cel prea-înalt, un străin ar fi fost acuma în scaunul 
Basarabilor. 

Murmure surde se auziră în rândul boierilor, fiindcă nici cel care le 
vorbea nu era de stirpe basarabă, dar nici care nu cuteză să-l înfrunte. Vodă 
socoti că surda nemulțumire se datora primejdiei de care scăpaseră, aşa că 
urmă fără grijă: 

— Pentru aceea m-am jurat şi m-am îndatorat, punând obrazul 
domniei-mele în faţa acestor neguțători cinstiţi, care m-au sprijinit cu banii 


lor. Cuvine-se deci a le înapoia totul, cu dreptate și bună orânduială, după 
cum ne-a fost învoiala. 

— Dar ţara a fost întrebată de tocmeala măriei-tale? se auzi deodată 
vocea lui Niţă Floricoiu din Greci, făcându-i pe ceilalți să împietrească de 
uimire. 

— Doar nu vei fi socotind că domnia-ta ești ţara, boierule! scrâșni 
Leon-vodă. Dar dacă-i aşa, iacă, poruncesc să fii întrebat acum! 

Făcu semn câtorva ieniceri din preajmă-i și aceştia îl și înşfăcară pe 
cutezător. Cu toată împotrivirea lui, fu silit să îngenuncheze în faţa 
voievodului care, vânăt de furie, îl păli cu topuzul peste fălci. Nu se auzi 
decât geamătul de durere al celui lovit, căci nimeni nu-i mai luă partea. 

— Mai pofteşte careva să fie întrebat? rânji Vodă. 

Cu toţii se grăbiră să sărute mâna ce li se întindea şi cu mare grabă se 
înturnară pe la casele lor. Cei mai prevăzători, chiar de a doua zi porniră în 
pribegie pe la Brașov ori Sibiu, căci bănuiau ce avea să-i aştepte în ţară. 

Alte nădejdi risipite, dar numai pentru o vreme, căci Aslan-vornicul, 
Mihail-spătarul Coţofanul, Dimitrie-slugerul Filișanu şi mulţi alți pribegi 
hotărâră să-și zălogească bruma de avere ce o mai aveau asupra lor, 
jupânului Cristian din Braşov, şi să-şi tocmească lefegii în oaste. Rugară 
apoi pe aga Matei din Brâncoveni de peste Olt, fugar și el, să le fie 
căpetenie și porniră împotriva crudului voievod de la Târgovişte. 

Și din nou norocul le stătu pe delături! În cea de-a douăzeci şi una zi 
de august a văleatului 7139, după cum arată însemnările vremii, ori 1631 în 
socoteala papistăşească, oştenii domnitorului i-au întâmpinat pe răzvrătiți 
lângă biserica Mihai-vodă din cetatea Bucureştilor și i-au înfrânt. Mulţi 
căzuseră mușcând tarina, dar îndestui fură și prinşii care-și aşteptau soarta, 
legaţi-cobză unul de altul. 

— Ha, ha, ha! Berbecii! rânji voievodul, asemenea părintelui său de 
altădată. lacă, mișeilor, că vă aflaţi în puterea domniei-mele! 

— Îndurare, slăvite stăpâne, se milogiră unii. N-am vrut! şi dădură să 
îngenuncheze. 

Fiind prinşi unii de alţii, îi târâră şi pe ceilalți și cu toţii se prăvăliră. 

— Ei bine, am să hotărăsc însumi domnia-mea, zise Vodă mulțumit să- 
i vadă tăvălindu-se la picioarele lui. Sunt printre voi „berbeci cu lână bună”. 
Tu, Brătăşanule, cu capul tău cel prost, ai să stai la obadă ca prostimea, 
până ce vei scoate douăzeci de pungi. 

— Vai de mine, măria-ta! se văicări acesta. De unde? 


— Să-ţi dea și cumnatu-tău, Matei-aga, capul răzvrătiţilor! Doamne, că 
nu mi-a căzut el în mână!... Să plătiţi voi, neamurile! Chiar și tu, 
Brâncovene. Ce te holbezi aşa? 

— Eu?! făcu Preda Brâncoveanu, unul dintre cei mai bogaţi boieri ai 
țării. 

— Da, tu, câine! Au nu-i eşti nepot? Tu însă ai să dai cu cinci mai mult 
ca ceilalți şi încă zece pe deasupra, pentru neruşinare în faţa domnului tău! 

Voievodul se încruntă apoi către viermuiala de oameni ce-i stătea în 
faţă şi scuipă scârbit asupra lor. 

— Care dintre voi mai pofteşte viaţă, să verse fără zăbavă vistieriei 
domnești câte zece pungi. 

— Să trăieşti, măria-ta! se bucurară aproape într-un glas cei mai mulţi 
dintre prinşi, răsuflând ușurați. 

Vodă însă îl zări printre ei pe Nușă-armașul, și pe loc i se făcu negru în 
faţa ochilor. 

— Tu, slugă nemernică, mă vânduși pe treizeci de arginţi, ca Iuda, ai? 
şi-l scuipă în plin obraz. Pe acesta să-l trageţi în ţeapă! porunci el armaşului. 

Mai făcu vreo câţiva pași, săltându-le capul cu vârful cizmei. 

— Şi pe Mihai-clucerul şi pe Gheucă... şi pe ăsta, începu să-i cam ia la 
rând, dar spre norocul nefericiţilor armașul se făcu a nu-i mai putea alege pe 
osândiţi. 

Trecându-i furia, însă mai ales cu gândul la bani, Leon-vodă îi iertă 
mai apoi pe toţi, în afara lui Nușă și Mihai-clucerul. Ceilalţi fură prinși în 
obezi şi trimişi la Târgovişte, până ce neamurile aveau să plătească 
răscumpărarea. 

Vestea se auzi până la Iași, trezind amintiri dureroase pentru unii. „Așa 
făcea şi tătâne-său, Tomșa, şi tot berbeci ne zicea”, şușoteau boierii 
înspăimântați. „A sosit ceasul dreptăţii la fraţii noştri munteni, dar în curând 
are să vină şi la noi”! se bucurau târgovețţii și calicimea. 

Pribegii însă nu se lăsară şi după ce neamurile prinse îi răscumpărară, 
nu pregetară să pornească iarăși împotriva domniei, dar de astă-dată nu cu 
spada, ci cu aur sunător. 

Cel dintâi prag călcat fu la Abaza-paşa, sangeac-beiul de Silistra, şi 
mai apoi la marele vizir, încercând în cele din urmă chiar și la padişah. Nu li 
s-a părut deloc ciudat că printre prieteni s-a aflat și italianul Capello, măcar 
că în trecut se zvonise că uneltea pentru dobândirea tronului în folosul 
acelui străin de care pomenise Leon Tomşa la înscăunare. „Ie faci frate cu 

dracul, până treci puntea!” și-au zis boierii și l-au îngăduit printre ei. Dar 
făgăduiala de o sută de mii de scuzi, drept haraci, nu păru cu putinţă nici 
chiar lacomilor dregători otomani, care porunciră să pună Abaza-paşa domn 
pe Radu llieș, iar Leon-vodă fu mazilit, în a douăzeci și una zi a lunii iulie 
1632, spre marea uşurare a boierimii. 


Firmanul dat noului domn n-a fost pe placul multora şi mare mâhnire îi 
aduse lui signor Capello, care fu din nou povăţuit de prietenul său, Bianchi, 
să mai aștepte. 

Aspre vorbe de ocară îi auziră urechile domnului mazilit, pe drumul 
către Giurgiu. Cămătarii se și pregătiseră să-l înșface de cum avea să pună 
piciorul pe țărmul Bosforului, însă Leon Tomşa le-a jurat că are să ajungă 
iarăşi în scaun și va plăti tuturora, mai ales hainilor. 

Abaza-paşa primi pe noul bey cu multă răceală, sfătuindu-l prieteneşte 
să se lase păgubaş de domnie, iar în taină trimise vorbă boierilor unde să-l 
întâmpine. Se vede însă că aceştia înțeleseseră în felul lor tâlcul vorbelor 
pașei, încât la întâlnirea cu proaspătul domn Radu Ilieş îi arătară armele şi-l 
puseră pe fugă. Pe loc au înscăunat pe Matei-aga din Brâncoveni şi au cerut 
luminaţiei-sale Abaza-paşa sprijin pe lângă Înalta Poartă pentru alesul lor. 
Acesta a primit cu bucurie, mai cu seamă darurile alăturate unei asemenea 
dorințe, punând degrabă o vorbă bună la sărai. 

Din nou nenorocul i-a stat în cale lui Gian Michele Cigalla, și prietenul 
său Capello mai trimise o scrisoare cu mare mustrare bătrânului nobil din 
Messina, învinuindu-l de zgârcenie. Furia lui însă nu era dreaptă, fiindcă 
nici el, nici Curt Celebi, care asculta acuma tânguirile lui Leon Tomșa, nu 
erau mai bine văzuţi decât fălosul Abaza-pașa de la Silistra. 

Alte nădejdi spulberate... 

VISTERNICII MĂRIEI-SALE 


CEI CE SE ÎNDOISERĂ DE TRĂINICIA DOMNIEI lui Matei-vodă 
se înşelaseră, căci acesta şi-o întocmise în așa fel încât părea de neclintit, cu 
toate urzelile din afară și dinăuntrul ţării. Tot așa gândea și boierul Ghinea 
Brătășanu, care scăpase ca prin urechile acului de securea gâdelui lui Leon 
Tomşa. Păgubise ceva bănet, nu-i vorbă, dar nu s-ar fi putut spune că nu-i 
înapoiase cumnatu-său, cu vârf şi îndesat. Numai la slujbe nu se îndemnase 
degrabă, chitind cu cale să mai lase să treacă o vreme, spre a se limpezi 
domnia. Acuma socotise însă nimerită vremea lui și, în ascuns, se rugase de 
Vodă să fie căftănit cu vreo dregătorie în divan. Nu se așteptase la 
împotrivire, dar nici prea lesne n-a fost, căci boierii pământeni nu priveau 
cu ochi buni pe cei veniţi de pe alte meleaguri, iar despre el știau destui că 
se numea cândva Tucalas şi că taică-său avusese olărie pe undeva în 
Rumelia, de unde și porecla de „olarul”. Ce-i drept, se înrudea cu cei mai 
vechi boieri ai ţării, căci nevastă-sa, Florica, era sora voievodului, însă tot 
mai erau mulţi împotriva divănirii lui. Hotărî deci să-şi facă drum peste 
voinţa lor, mai cu seamă că domnitorul avea să-l sprijine. 

În acea molcomă după-amiază de vară şedea în cerdacul casei sale din 
Brătăşanii Romanaţilor, părând a fi în aşteptarea unor oaspeţi. Îşi arunca 
mereu privirile către Oltul care, în drumul său spre Dunăre, îl despărțea de 
drumul cel mare ce ducea la Corabia și de acolo pe malul celălalt în ţara 
bulgărească. Sorbea tacticos „cahfe”, obicei deprins de pe vremea când 
fusese sol de taină la Abaza-pașa din Silistra. Mai trăgea năstruşnicul 
osmanlâu și „tiutiun”, drept în adâncul bojocilor, scoțând mai apoi fum pe 
nări şi pe gură, ca un balaur. Încercase şi el, dar nu se putuse deprinde cu 
asemenea bazaconie, căci îi venise să verse şi tușise de era să-și scoată și 
ochii din cap. 

Îl auzi pe Osman, cocoșul cel pestriţ, bătând din aripi şi mai apoi 
trâmbiţând către tăriile cereşti un strașnic cucurigu umplându-l de încântare. 
„Bravo!” îl lăudă el în gând. „Halal bărbat, cu ditamai haremul după el, ca 
un adevărat sultan!” Îl pizmuia adesea, căci, deși nu s-ar fi putut spune că 
ducea lipsă de slujnicuţe din acelea sfioase şi abia săltate din copilărie, 
jupâneasa Florica, soaţă legiuită, nu prea închidea ochii la giumbușlucurile 


bărbatului, și nu trebuia uitat că era sora lui Vodă. Se ferea întotdeauna să 
nu afle ea ceva, fiindcă avea sânge aprig, dar tot mai călca uneori pe alături. 
Osman se învârti pe lângă o râmă închipuită, chemându-și „cadânele”, și pe 
neaşteptate o păcăli pe una, supunând-o bărbăteşte. „Al dracului 
pezevenghi!” râse Ghinea cu glas tare şi mai că-i venea a bate din palme de 
bucurie. Găina amăgită nu părea nemulțumită, ci dimpotrivă: se scutură 
umflându-se în pene cu fală, că dintre toate, ea fusese aleasa lui Osman, dar 
dezmăţatul era cu ochii pe alta. Aşa îi trecea vremea cu tihnă şi nepăsare, 
însă din când în când boierul întorcea urechea către apa Oltului, şi de bună- 
seamă că nu spre a-i asculta susurul. În alte zile s-ar fi auzit larma copiilor 
ce se scăldau şi se hârjoneau pe nisipul mărunt, acuma însă plouase cu vreo 
două zile mai înainte şi răcorise văzduhul, ţinând plozii pe lângă casele lor. 

Deodată se auziră împușcături și strigăte de ajutor, care îl făcură pe 
boier să tresalte şi să zâmbească mulţumit, fără a se clinti din jilț. De altfel, 
curând liniştea se înstăpâni din nou şi Ghinea închise ochii încetişor, mai- 
mai să aţipească, de nu l-ar fi deşteptat glasul lui Iordache, vătaful curţii. 

— Boierule! Boier Ghinea! 

— Ce-i, bre? Ce s-a întâmplat? îl întâmpină stăpânul venind la 
marginea cerdacului, spre a vedea mai bine. 

— lacă, ne picară oaspeţi de seamă... 

— Să poftească! strigă el cu glas cât mai vesel, ca să-și arate părerea 
de bine la asemenea veste. Ai grijă de telegari, iar pe dumnealor, boierii, 
îndrumă-i aici! Se îndreptă apoi către capul scărilor, aşa după cum se 
cuvenea să fie întâmpinat un oaspete de seamă. 

— la te uită! făcu el pe uluitul. Ce mare cinste pe mine! Au eşti chiar 
domnia-ta, vel-vistiernice Stroia? Poftiţi, rogu-vă! Poftiţi! 

— Eu sunt, cinstite boier Brătăşanule, răspunse cel din frunte, 
trăgându-şi cu greu povara osânzei burduhanului revărsat peste brâu. Iacă, 
am alături pe dumnealor, Radu, vel-vistiernic, şi Tudor-cămăraș! își arătă el 
însoțitorii, care plecaseră capetele spre închinăciune. 

— Să fiţi sănătoși şi domniile-voastre, se bucură gazda. Dar urcați o 
dată, că noi totdeauna am fost tare bucuroşi de oaspeţi, în singurătatea 
noastră. Rău îmi pare numai că jupâneasa mea, Florica, îi plecată la niște 
neamuri de la Şopârliţa, dar nădăjduiesc că veţi zăbovi... 

— Ce zăbavă, boier Ghineo? Noi suntem zoriţi ca nimeni alţii, se băgă 
în vorbă Tudor-cămărașul. 


Vel-vistiernicul îi aruncă o căutătură urâtă tânărului său însoțitor, dar 
nu putu zice nimic din pricină că tare mai gâfâia, după ce urcase treptele. 

— Fă, Haritino, Gherghino, ori care mai sunteţi pe acolo, strigă 
Brătășanu către cuhnea din curte. Vedeţi că avem oaspeţi! Daţi zor să-i 
cinstim cum se cuvine, fetelor! 

— Da” nu te mai zbuciuma, cinstită gazdă, izbuti să îngaime boierul 
Stroia, abia suflând. Doar nu venirăm în ospeţie. 

— Aşaaa?! Și eu, care mă bucuram... 

— Numai necazul ne-a abătut pe la uşa domniei-tale, boierule, urmă 
dregătorul domnesc tolănindu-se într-un jilţ. 

— De nu săreau asupra noastră... vru să spună celălalt vistiernic, dar 
gazda nu-l îngădui. 

— Ia uite, eu abia acuma iau seama că aveţi hainele rupte, de parcă v- 
aţi fi încăierat cu careva! făcu Brătășanu pe miratul. Dar ședeţi şi domniile- 
voastre, boierilor, îi îmbie el pe cei doi care rămăseseră în picioare. Spuneți- 
mi ce vi s-a întâmplat şi cu dragă inimă vă stau în ajutor, dacă îmi este cu 
putinţă. 

Vătaful Iordache se ivi cu o bărdacă de vin, scos din cel mai întunecos 
colț al pivniţei de sub casă. O roabă ţigancă, cu ochi jucăuși şi cu năframă 
roşie ca sângele, aşeză ulcelele de lut pe o măsuţă, pierind apoi ca o nălucă 
de sub ochii cămărașului Tudor, care se uitase pofticios la ea. 

— Până va fi pregătit ceva de-ale gurii, rogu-vă să vă clătiți gura cu 
niţel vinişor de-al nostru, de la buturugă, își îmbie boierul Ghinea oaspeţii, 
după ce Iordache le umpluse cănile. 

Se părea că anume voia să treacă vremea, băgându-se în vorbă ori de 
câte ori încerca vreunul să povestească păţania lor. 

— Straşnic vin! pufni Tudor-cămărașul, ştergându-și cu dosul palmei 
mustaţa cea stufoasă. Ochii însă îi fugeau peste marginea cerdacului, unde i 
se păruse a zări năframa roșie. 

— După puterile noastre, se sfii gazda. Dar parcă începuserăţi a 
spune?!... 

— Aşa-i! oftă boier Stroia cu ochii la bărdacă. Mare pacoste pe capul 
nostru! 

Gazda pricepu căutătura vel-vistiernicului și fără grabă umplu din nou 
cănile, iar din pricina închinărilor amânară întâmplările prin care trecuseră 
noii veniţi. Până la urmă începu tot boierul Stroia, cu glas domol: 


— Să vezi, cinstită gazdă, că plecarăm încă de ieri din Târgovişte, că 
ziceau amăuţii că noaptea îi mai bine la drum de vară... dar ce s-o mai 
lungesc? lacă, ţi-a povestit dumnealui, vistiernicul, că mie mi s-a încleiat 
limba de atâta colb ce-am înghiţit. 

Brătăşanu îi umplu ulcica, în vreme ce vistiernicul Radu nu se lăsă 
mult rugat și începu: 

— Pornirăm să ducem haraciul turcului la schela Corăbiei, unde 
aşteaptă un caic de-al lui Abaza-paşa. Puserăm lada de stejar, ferecată cu 
patru lacăte, şi însoţiţi de zece arnăuţi ne așternurăm drumului. 

— Mai era și surugiul! adăugă cămărașul, golindu-și cana. 

— Da, da, şi el! încuviință Radu. Către ziuă ajunserăm prin apropierea 
domniei-tale, în lunca Oltului, și fiind osteniți peste măsură ne traserăm la 
hodină un ceas-două, mai cu seamă că mai istoviți decât noi păreau caii, 
care se făcuseră tot o spumă. 

—  Dumnealui, vel-vistiernicul Stroia, a poruncit popasul, zise 
cămărașul, făcându-şi tovarășii să-i arunce priviri chiorâșe. 

— D-apăi, vezi bine, că nu era să hotărască surugiul!, îl repezi Radu. 

— Se-nţelege, zise împăciuitor gazda, căutând să le astâmpere 
supărarea. Spune mai departe, boierule! 

— Aţipirăm, după cum ne fusese înțelegerea, iar când am deschis 
ochii, nici urmă de arnăuţi, dar nici surugiul. 

— I-auzi colo!? se miră Ghinea. Au fugit cu toţii? 

— Parcă i-ar fi înghiţit pământul, nu alta, murmură vel-vistiernicul 
Stroia. 

— Dar lada? iscodi gazda. 

— Neatinsă în căruță, răspunse scurt cămărașul. 

— Tot e bine că aţi scăpat banii, făcu Ghinea. 

— Da” de unde?! vru să urmeze Tudor. 

Fu însă oprit din nou de bătrânul boier, care-l mustră: 

— Parcă ai avea limbariţă, Tudore. Nu cumva băuși prea mult? Lasă-l 
pe Radu să povestească! 

— Fiindcă rămăsesem numai noi, Radu s-a urcat pe capră, şi am 
pornit-o călare încoace, căci aşa a zis dumnealui, boierul Stroia, să ne 
abatem pe la domnia-ta, spre a ne da câţiva slujitori înarmaţi până la 
Corabia, urmă Tudor. 

— Cum de nu! încuviință Brătăşanu pe dată. N-am văzut însă căruţa!? 
Aţi lăsat-o singură, fără pază? 


— Tocmai asta este, răspunse vistiernicul Radu. Când socoteam că am 
şi ajuns, numai ce se năpustiră asupra noastră puzderie de tâlhari... 

— Nu mai spune! Aici, pe moșia mea?! 

— Da! zise apăsat boierul Stroia. 

— Doar nu veţi fi crezând că... 

— Nici gând, boier Ghineo, răspunse bătrânul. Nici prin cap nu ne-a 
trecut că ar fi putut fi oameni de-ai domniei-tale. 

— Mai curând erau nişte robi ţigani, nu se rabdă Tudor, dar, spre 
mirarea lui, boierii nu-l mai mustrară. 

— Așa-i! încuviinţară ei. 

— Mulţi? mai întrebă gazda. 

— Dar cine a stat să-i mai numere, dădu din umeri Radu. Ne-au pălit 
la iuțeală, l-au îmbrâncit pe Tudor de pe capră şi, luând hăţurile, au dat bice 
cailor. 

— Ba, am sărit eu, de bună-voie! se împotrivi cămărașul. Trăsesem 
spada şi nu mă puteam lupta cu ei de sus. De altfel, au şi luat-o la sănătoasa 
când m-au văzut gata de luptă. 

— Da, dar cu căruţă și cu ladă cu tot! adăugă, cam în batjocură, Radu. 

— Dădeau din pistoale ca nişte apucaţi, nu se lăsă Tudor. Cum era să 
mă iau după ei, când nici cal nu mai aveam? 

— Poate că trăgeau în vânt, numai aşa, ca să vă sperie, zâmbi Ghinea 
Brătăşanu. Că nici nu văd să fiți răniţi... 

Vorbele acestea însă nu fură pe placul oaspeţilor, şi atunci încercă să o 
dreagă. 

— Lăsaţi că am să pornesc potera împotriva ticăloşilor, dar, până 
atunci, eu zic să vă duceţi de îndată la măria-sa, spre a-i da de ştire. 

— Acum? Asupra nopţii? se bosumflă marele vistiernic, după ce îi 
gâdilase nările mirosul puilor fripţi la ţiglă, ce venea dinspre cuhne. 

— Precum vă va fi voia, boieri dumneavoastră, dar eu aşa socot, că 
mai curând e mai bine, după cum zice vechea zicală. Mă îngrijesc eu de cai 
pentru înapoiere, şi pe urmă trimit potera să ia urma tâlharilor. 

— Nădăjduiam să ne însoţeşti chiar domnia-ta, boier Ghineo, zise cam 
dezamăgit Stroia. Mâine am fi plecat cu toţii, şi mărturia în faţa lui Vodă... 

— Eu n-am nimic împotrivă, dar măria-sa are să se mânie și are să fie 
primejdie pentru capetele  domniilor-voastre. Ce aveţi să spuneţi 
domnitorului?... Unde vă sunt amnăuţii?... Este cu putinţă să vă puie pe 
fugă niște ţigani pârliți? 


— Cam are dreptate boierul Ghinea! încuviință Radu, îngrijorat de cele 
auzite. 

Rămaseră o clipă uitându-se unul la altul, după care, cu mare părere de 
rău, boierul Stroia oftă: 

— Dacă-i pe așa, atunci să mergem! și dădu pe gât ulcica. Să fie cu 
sănătate și noroc, iar poate că până plecăm s-or fi fript orătăniile alea care te 
îmbată cu mirosul!... adulmecă bătrânul cu nasul în vânt. 

— Mai întâi le vom înfuleca, râse Ghinea, şi pe urmă veţi purcede la 
drum, doar nu va să plecaţi flămânzi de la ușa mea. Noroc! 

— Să dea Dumnezeu! închinară și ceilalți. 

Cu adevărat că de aşa ceva aveau nevoie năpăstuiţii vistiernici, căci, 
dacă nu le vor cădea căpăţânile în colb, paguba, aveau s-o acopere cu punga 
lor. Se ospătară totuşi cu mare poftă, după care își luară rămas-bun de la 
binevoitoarea lor gazdă, care le făgădui că a doua zi avea să plece și el la 
Târgovişte, să se înfățişeze domnitorului. 


De îndată ce boierii se pierdură în lunca Oltului, boierul Ghinea 
porunci armăsarul lui sirep, îşi atârnă două pistoale la brâu şi se îndreptă şi 
el către râu, dar mai la deal, pe malul oltenesc, la un vad nu prea cunoscut 
de lume. Nu mergea la întâmplare, ci spre casa lui de bârne din pădure, pe 
care o ridicase să-i fie adăpost la vânătoare. 

Cum pătrunse în luminișul unde se vedea așezarea, dădu un strigăt și 
se săltă în şa: 

— Bre, Ignate! 

— Aici sunt, boierule! M-am întins și eu niţel pe butucii ăştia, că pe 
iarba verde nu-i chip, de atâta umezeală. 

— Baragladinele sunt înăuntru? 

— După poruncă, stăpâne. 

— Le-ai dat de băut? 

— Tot butoiașul ăla de prăştină. Se îmbătară „cuc”. 

— Acu ce fac? 

— Mai întâi au cântat şi hăulit din toți bojocii, de bucurie c-au făcut 
treabă bună și au să fie slobozi, după făgăduiala măriei tale. Mai pe urmă i- 
a dovedit băutura şi socot c-au adormit buștean, de nici să se pișe n-au mai 
ieșit. 

— Uşa îi zăvorită? 

— Întocmai după cum ţi-a fost voia, stăpâne. 


— Atunci, ia cară şi tu vreascurile alea de colo şi împrejmuiește casa 
cu ele. 

— Doar n-o să le dăm foc?! râse tâmp Ignat. 

— Tu fă cum îţi zic și nu mai întreba! îl repezi boierul. Brătășanu se 
apropie de căruța domnească, la care mai erau caii înhămaţi, păscând 
liniştiţi, în vreme ce Ignat se străduia să-i împlinească porunca. Îşi zicea că 
stăpânu-său avea de gând să-i sperie pe ţigani, mai înainte de a le da 
drumul. Mofturi boiereşti, de care el n-avea să se lege. Treaba lui! 

Isprăvind ce avea de făcut, aduse pe deasupra și două braţe de fin 
uscat, apoi îl înştiinţa pe Ghinea, măcar că acum avea inima cam strânsă de 
îndoială. De fapt ţiganii nu erau decât niște ticăloși de robi... dar, oricum, 
oameni erau! 

— "Ţine, bre Ignate, pentru strădania şi slujba ce-o făcușşi, îi întinse 
Ghinea două pungi burdușite și un hrisov din piele subțire de vițel. Ai aici 
înscrisul că te-ai răscumpărat din rumânie, iar pe deasupra și niște zloți. 
Boier te-am făcut, nu alta! 

Bietul om rămase năucit, crezând că nu auzise prea bine. Se prăbuși la 
picioarele binefăcătorului său, acoperindu-le cu sărutări şi lacrimi de 
bucurie. 

— Lasă, bre! se trase Ghinea cam stingherit. Însă chiar dacă te-am 
slobozit, să-mi slujeşti cu credinţă și atunci bine ţi-o fi şi pe mai departe. 
Norocul tău cu mine-l faci, să nu uiţi! 

— Până oi pune mâinile pe piept, măria-ta, n-am să uit facerea de 
bine... 

— Acu” scoate amnarul și pune focul! Să nu uiţi, bre, că ce facem 
acuma este pentru binele țării, şi nu va mai afla nimeni ce s-a petrecut aici. 

În prea marea lui bucurie, Ignat nici nu-şi dădu seama ce face. 

— Râdem niţel de petrecăreţi, nu-i aşa, milostive? întrebă el cu gura 
până la urechi de veselie. 

— Da, da! încuviinţă Ghinea. Bine ai zis! Să-i facem să ţopăie, fiindcă 
prea s-au dat la aghioase, după ce s-au îmbuibat cu prăștină. Poate ar fi fost 
bine să fi avut şi vreo cobză cu ei, adăugă el în batjocură. 

Când vâlvătăile cuprinseră întreaga casă, Ignat văzu cu spaimă că 
zăbrelele erau de fier şi nu de lemn cum crezuse la început, nădăjduind că 
pe acolo vor sări robii înfricoșaţi. 

— Nu cumva să nu mai putem desface zăvoarele, măria-ta, se îngrijoră 
el. Doamne fereşte, să nu facem friptură de cioroi. 


— Cu atât mai bine! rânji Ghinea. Să vedem și noi ce gust are. 

Ignat râse prosteşte, căci nici prin cap nu-i trecea să mănânce carne de 
om, fie ea şi friptă. 

Flăcările se întinseră şi îndată izbucniră ţipetele deznădăjduite ale celor 
dinăuntru, care pricepură la ce cruntă moarte fuseseră osândiţi, fără să ştie 
de cine anume. 

— Le-o ajunge, bâigui Ignat, mai mult ca pentru sine, mai cu seamă că 
boierul își scosese cele două pistoale şi le aprinsese fitilele. 

— Încă nu! se încruntă Ghinea şi, întorcându-se pe neașteptate, 
descarcă focul ucigător în pieptul îngrijitorului încremenit de groază. 

Nu apucase să mai scoată o vorbă, ci bătând aerul cu braţele se prăbuși 
fulgerat. Un val de sânge înspumat i se ivi în colţul gurii, iar ochii îi 
rămaseră larg deschiși, cătând către cerul plin de funigei. Din sânul cămășii 
se zărea hrisovul, care-i adusese atâta bucurie şi nădejde. 

— Rău îmi pare de tine, bre Ignate, se aplecă Ghinea asupra mortului, 
ca să-i ia banii şi înscrisul, pe care-l aruncă apoi în foc. De fapt nu era decât 
o vechitură de răvaş nedeslușit până atunci, dar cu care păcălise pe bietul 
om, nicidecum o răscumpărare. 

Curând se potoliră și strigătele nefericiţilor arşi de vii, și nici un cap nu 
se mai ivi la zăbrele, încercând să le îndoaie, cum făcuseră la început. 
Căzând şi acoperișul peste ei, nu mai încăpea îndoială că pieriseră cu toţii. 

Căznindu-se de unul singur, Ghinea trase leșul lui Ignat lângă foc și 
aruncă asupra lui bârne aprinse, după care mormăi: 

— Dumnezeu să te ierte! şi făcu semnul crucii asupra mortului din 
flăcări. Acum ştiu bine că ai să-ți ţii gura! 

Când s-a mai domolit pojarul, boierul n-a mai așteptat stingerea lui de 
tot, ci și-a legat armăsarul în urma căruţei cu haraciul, s-a urcat pe capră şi a 
dat bice cailor către casă. Apoi, chiar în aceeași noapte, a pornit către 
cetatea domnească. De astă-dată şi-a luat cu sine lefegii înarmaţi până-n 
dinți, spre a păzi banii turcilor. Abaza-paşa n-avea decât să mai aştepte o 
vreme! 


Spre amiază roţile căruţei se opriră pe caldarâmul curţii voievodale, iar 
boierul pătrunse de îndată la Vodă. 

— Ai izbutit? îl întrebă acesta, de cum i se înfățișă. 

— Precum am gândit, zâmbi Brătășanu, sărutând mâna întinsă de 
domnitor. 


— Vistiernicii sunt aici din faptul zilei, numai că am poruncit divan 
abia spre seară. Lada-i în curte? 

— Da! Cu lăcăţele neumblate... 

— Dar goală! zâmbi Vodă. Ce s-ar mai fi crucit Abaza-pașa, dacă ar fi 
deschis-o! Norocul cel mare că ai putut s-o opreşti din vreme, că altminteri 
ar fi putut crede că mi-am bătut joc de el. 

— Barem bolovanii din ea să fi fost de sare, și tot ar mai fi fost ceva, 
dar aşa... 

Matei-vodă îl bătu prieteneşte pe umăr, zicându-i: 

— Eşti dracu gol, măi Ghineo! Acum pot crede liniștit că ai să-ţi ţii 
făgăduiala și ai să-mi umpli vistieria. Dar cu bani, nu cu pietre! ținu el să 
adauge. 

— Dacă voi căpăta slujba... 

— Vezi bine că azi n-are să ți se mai împotrivească nimeni. 
Burduhănosul de Stroia are să fie bucuros că a scăpat cu zile de mânia 
domniei mele. Acum mergi unde ţi-i voia și să vii la divan din vreme, ca să 
fii înaintea celorlalți. 

Dumnealui boierul Ghinea Brătăşanu plecă mulţumit că toate i se 
împlineau după cum și le închipuise. Cât despre boierii divaniţi, deși nu toţi 
se aflau în acel ceas la Târgovişte, erau îndeajuns spre a afla de nenorocirea 
abătută asupra vistiernicilor măriei-sale. Unii se bucurau în sinea lor, 
nădăjduind că le vor lua locul, alții îi căinau cu adevărat, căci pedeapsa nu 
putea fi decât cea mai cumplită. Pierderea banilor de haraci aducea după 
sine strângerea altora, şi ţara, secătuită cum era, nu mai avea de unde să 
dea. 

Măria-sa intră cu faţa cătrănită și fără a răspunde închinăciunilor şi 
temenelelor prea slugarnice ale unora. Cei trei vinovaţi stăteau spăsiţi, albi 
ca varul, dar Vodă nu le aruncă nici o privire. Se așeză în scaunul domnesc 
şi începu a vorbi: 

— Am avut mare încredere în sfetnicii domniei mele, în acele slugi 
care mi-au jurat credinţă şi supunere, şi iată ce au făcut netrebnicii. Unde-s 
banii, Stroio”? se răsti deodată. 

— Tâlharii, prea-milostive stăpân! bâigui acesta prăbuşindu-se în 
genunchi. 

— Asta am mai auzit! Voi, ditamai boieri, scutul ţării, aţi rupt-o la fugă 
în faţa unor ţigani prăpădiţi. Dacă aşa va fi fost cu adevărat, şi nu altcum. 
Ruşine vouă! 


Îi ocărî în fel şi chip o vreme, după care porunci să fie adusă lada cu 
pricina, sub ochii uluiţi ai tuturora. 

— lacă, boieri dumneavoastră, că banii au fost găsiți de credinciosul 
nostru Ghinea Brătășanu, aici de față, şi după, cât spune nici n-a fost luată 
vreodată de ţigani. Oricum, lăcăţele sunt neumblate și nici urmă de 
sminteală ori spărtură. Puneţi mâna! 

Câţiva se apropiară şi, după ce pipăiră lada pe toate feţele, ziseră: 

— Aşa-i, măria-ta. Este neumblată! şi răsuflară uşuraţi. 

— Atunci, pentru ce aţi lăsat-o de izbeliște, nemermnicilor? se răsti 
Matei-vodă către cei îngenunchiaţi. Sunt bani strânși din sudoarea ţării, și 
voi așa aţi avut grija lor? Tocmai voi... vistiernicii domniei mele? Unde-s 
cheile? 

— La mine! răspunse îndată boierul Stroia, simțind că-i vine inima la 
loc, de vreme ce fusese găsită lada. 

Îşi supse burduhanul, spre a putea umbla la brâu, şi trase un șirag de 
chei legate cu un lanţ de argint. 

— Astea-s! dădu el, să se ridice, dar, nefiind ajutat, rămase mai departe 
la pământ. 

— Saltă-l, aprod! porunci Vodă. Se descuie cu mâna lui! 

Un strigăt de uimire răsună în încăpere, la vederea bolovanilor. 
Voievodul rămase tăcut, dar sfetnicii se îmbulzeau, care mai de care, să 
vadă pietroaiele. 

— Socot că nu se poate îndoi nimeni care sunt adevărații tâlhari, boieri 
dumneavoastră și cinstiţi sfetnici, zise Vodă cu glas tăios. 

Vel-vistiernicului i se înmuiară picioarele şi căzu ca o zdreanţă, cu faţa 
la pământ. Erau pierduţi toţi trei! Ceilalţi amuţiseră. 

Atunci se auzi vocea mieroasă a lui Brătășanu: 

— Măria-ta, rogu-te să-i ierți, căci asemenea înlocuire ar fi putut fi 
făcută de ţigani, care au iarba fiarelor, și nicidecum de un boier credincios 
ca... 

— De ce nu, Brătăşanule? se răsti domnul şi la el. Au un asupra lor au 
fost cheile? Ce iarba... dracului, vorbeşti? 

Bătu apoi din picior în faţa vel-vistiernicului: 

— Mărturiseşte, tâlharule! 

— Maria ta!... icni acesta, dar i se puse un nod în gât. Domnitorul 
întoarse spatele și se aşeză din nou pe tron. 

— Hotărâţi domniile-voastre, cinstiţi sfetnici, ce pedeapsă li se cuvine! 


Se lăsă o tăcere adâncă, după care se auzi o voce nu prea hotărâtă: 

— Moartea... 

— Moartea! întăriră pe dată și ceilalți. 

Şi din nou se băgă Brătășanu: 

— lertată să-mi fie îndrăzneala, prea-milostive şi domniile-voastre 
luminaţi și veliți boieri divaniţi, că eu, nevrednicul, n-ar trebui să intru în 
vorbă, dar mă pun chezaş că vistiernicii, tustrei, au să acopere paguba. 
Lăsându-le viaţa, se mai poate răscumpăra vina. Îndurare, stăpâne! şi se 
alătură și el celor îngenuncheați. 

Șuşoteli prinseră a se auzi printre sfetnici, iar cei vinovaţi începură a se 
tângui la rându-le: 

— Îndurare, măria-ta! Cruţă-ne viaţa şi punem banii la loc! 

— Noi... vru să mai spună boierul Stroia ceva, dar Ghinea nu-i dădu 
răgaz: 

— Nu-i lua în seamă, prea-milostive domn. Socot că spaima le-a luat 
minţile, căci ei n-au furat, aşa că vor da alții în schimb. 

— Iertare! Milă, stăpâne! se porniră şi alte voci. 

Voievodul rămase cam descumpănit, căci înțelegerea cu Ghinea fusese 
să-i facă pe vinovaţi să plece cât mai curând din slujbe, iar divanul să nu 
aibă nici o bănuială. De datul banilor înapoi nu pomeniseră nimic. „Ce i-o 
mai fi dat prin cap, vicleanului?” se întrebă el în sine, dar îl lăsă în pace să- 
şi facă jocul, ştiind că nu va fi spre paguba domniei. 

— Voia voastră, cinstiți sfetnici. Voi ați hotărât, așa că domnia mea le 
iartă capetele lor cele proaste, dar le luăm slujbele, de care se dovediră 
nevrednici. 

— Să trăieşti, măria-ta! se auziră glasuri de pretutindeni, cu toate că 
unii strigau cam cu jumătate de gură. 

— Am hotărât să fie sfetnic al domniei mele la vistieria ţării boierul 
Ghinea Brătășanu, zise deodată Vodă. S-a dovedit om de mare credinţă, 
dârz şi milostiv. 

— Aşa-i! încuviinţară dregătorii. 

Fără a se mai lungi la vorbă, Matei-vodă părăsi încăperea, privind cu 
un zâmbet în colțul gurii spinările încovoiate ale boierilor. „O turmă de 
lingăi!” îşi zise. „De fapt, întotdeauna s-au găsit lingușitori, pe care poţi să-i 
învârţi după cum mişti degetul. Vicleanul de Ghinea are sânge grecesc şi a 
ştiut cum să-i joace. E dat naibii!” 


După plecarea voievodului, mulți părăsiră odaia divanului, dar nu 
puţini au fost și aceia care l-au înconjurat pe noul vel-vistiernic, strângându- 
i mâinile cu fățărnicie. Se ridicaseră şi cei trei vinovaţi, maziliți din slujbă, 
dar nu cutezau să se apropie de Brătășanu, aşa încât se îndreptă acesta spre 
ei. 

— S-a isprăvit cu bine! Mergeţi acasă în linişte şi pace! Nu era să vă 
las eu să pieriţi, câtă vreme mi-aţi călcat pragul și mi-aţi cerut sprijinul! zise 
el anume ca să fie auzit de alţii. 

— S-ar cădea să-ţi mulțămim boier... începu Stroia, dar Ghinea i-o 
reteză pe dată: 

— Vel-vistiemic! Eu îs acum în slujba aceasta, să nu uitaţi, iar 
domniile-voastre să vă străduiţi a pune la loc banii făgăduiţi, că eu n-am de 
unde. 

— Dar parcă... 

— Am spus-o așa, într-o doară, ca să vă scap de la ananghie, dar ştiţi 
prea-bine că dacă ar fi să dea ţara birul tot împărăţia l-ar lua, şi atunci de 
unde să umplu vistieria ţării? 

Mazilii se uitară buimaci, nepricepând prea bine ce va să zică, mai cu 
seamă că nu le trecuse de tot spaima. Oricum, își dădură seama că aveau să 
înfrunte trufia veneticului căruia îi datorau viaţa. 

Un aprod veni să-l cheme pe noul dregător la măria-sa și Ghinea se 
grăbi să-l urmeze. 

Acesta îl privi zâmbitor și-l întrebă: 

— Fu bine, Ghineo? Ce zici? 

— De neașteptat, doamne. Au să dea şi ei banii... 

— Cum „şi ei”? Nu cumva ai de gând și tu?! 

— Nu la mine mă gândeam, măria-ta, ci la ţară. Va trebui strâns iarăși 
birul. 

— Asta nu, cinstite vel-vistiernice! se împotrivi Vodă. Domnia mea n- 
are să îngăduie ca cei mai năpăstuiţi supuși să fie jupuiţi de vii. Avem banii 
de haraci neatinși. Ce mai vrei? 

— Măria-ta să nu uite că la Stambul te pândeşte Leon Tomşa, chit că 
acum s-a dat la fund, făcându-se neguţător de stridii. 

— Mazilul? 

— Întocmai! Strânge bani grei, iar bunul său prieten, Curt Celebi, 
uneltește și adună pârâși, dar și toată ura împotriva măriei-tale. De unde să 
luăm atâta aur, ca să le astupăm gura celor mai lacomi de la Poartă? 


— Socoteam că era mai bine să fi năimit ceva lefegii ca să ne scăpăm 
de păgâni, nu să-i îndopăm cu aur. Rakoczy a făgăduit... 

— Vorbe, luminate stăpân, vorbe! cuteză Ghinea să-l întrerupă, fără să- 
şi dea seama. Vorbe şi nimic altceva! Să ne slobozim de grija duşmanilor de 
la sărai, ca să ne putem întări și mai apoi să strivim capetele balaurului 
otoman. Ne trebuie o groază de bănet, și eu mă încumet să-i scot pentru 
măria-ta, dar pentru aceea zisei să mai plătească o dată ţara. 

— Orice, Ghineo, dar asta nu! Ţăranii sunt vlăguiţi de tot, încât abia 
mai suflă. Ce să le mai iei? Cenușa de pe vatră, poate. 

— Dar bine, doamne, au numai aceştia sunt în Ţara Românească? 
Boierii nu-s şi ei ai țării? Ei de ce să nu dea barem un zlot pentru binele ei? 

— Ghineo, tu ai înnebunit! Vrei să mi-i pui în cap pe toţi? Uiţi că noi 
înşine suntem boieri? Aşa nu faci decât să-mi înmulţeşti dușmanii! 

— Dar dacă nici n-au să simtă că le voi lua? zâmbi vel-vistiernicul. Nu 
pentru aceea am căpătat dregătoria? 

— Fă ce vrei, dar pe săraci mai lasă-i! lar de ţi s-o împotrivi 
boierimea, să ştii că eu mă spăl pe mâini. De Leon-Stridie, însă, încuviinţez 
să mă scapi, cu bani ori fără. 

— Dar de celălalt? 

— Care?! 

— Cigalla, mărite stăpân! Ce, doar n-ai uitat? 

— Așa-i, că pe ăla nu-l mai băgai la socoteală. Tot mai umblă după 
domnie? 

— Încă cum! 

— Atunci ţi-i las pe toţi, şi dacă se vor mai ivi și alţii, tot în seama ta 
rămân, că văd că îți merge mintea. Am auzit că și Vasile-vodă din Moldova 
nu s-ar da în lături să mă înlocuiască cu podoaba de fiu-său. 

— Cu el doar cu arma te vei socoti, doamne. Cât despre ceilalți, lasă-i 
în seama mea, că le vin eu de hac! se grozăvi Ghinea. 

— Prea-bine, prieten al inimii mele și adevărat frate ce îmi ești, zise 
voievodul. Ce s-ar fi făcut soru-mea, Florica, dacă nu dădea peste tine? 

— Mai bine zis, norocul a fost de partea mea, stăpâne, se linguși 
Brătășanu. Aş mai fi putut sluji măriei-tale, dacă nu mă căpătuiam în ţara 
aceasta? 

— Eşti cam pişicher, Ghineo, dar, dacă-i spre binele ţării și al domniei, 
nu-i păcat. 

ÎN CETATEA PADIŞAHULUI 


DUPĂ NENUMĂRATE PERIPEȚII, care i-au pus viaţa în primejdie, 
orfanul cocon al răposatului Radu Mihnea a dat în calea lui spre Istanbul de 
un neguțător grec, Haralambos, care s-a învoit să-l sprijine pe 
necunoscutele meleaguri. Copilul nu era însoțit decât de bătrânul său 
epitrop, fostul căpitan Pârvu, şi împreună cărau toată averea ce putuseră lua 
cu ei la plecare. Haralambos află că băiatul avea neamuri în capitala 
otomană, anume familia bogatului Stratonic. Lambrakis, totuși, auzind cele 
pătimite până atunci, chibzui că ar fi cu mult mai bine să ascundă adevărul 
şi ticlui el o poveste. Mai întâi schimbă numele băiatului în Franţ, spunând 
că ar fi fost un copil din flori al tatălui său, lane Surdul din Costantiniya, 
adică frate vitreg cu el, că avea și o soră, Thamar, cam de aceeași vârstă, şi 
că maică-sa murise de câţiva ani. Așa urma să afle, pe căi ocolite, ce hram 
poartă al de Lambrakis și cu ce ochi ar fi primit pe nepotul din Moldova. 

— Isteață minte mai ai, râse mulţumit căpitanul Pârvu. Adevărat se 
zice că grecul îl poate duce de nas şi pe dracu, când vrea. Nu mi-o lua în 
nume de rău, dar văd că Dumnezeu ni te-a scos în cale și poate om scăpa de 
cele necazuri de până acum. 

Grecul îi strânse mâna și scorneala lui se dovedi folositoare, căci 
nimeni nu i-a mai găsit urma pribeagului domnișor în marele oraş. Și poate 
că ar fi dăinuit asta multă vreme, dacă moş Pârvu nu s-ar fi îmbolnăvit, 
căzând la pat. Nu-i pria lui şi pace în ţara turcească, încât se topea văzând 
cu ochii. Atunci socoti tânărul neguțător că ar fi mai bine dacă Lambrakis ar 
afla adevărul chiar din gura epitropului și, cum îi prevedea ceasul din urmă 
pe aproape, îşi luă inima în dinţi și bătu la ușa bogătașului. 

Iarna se arăta în părțile astea altfel decât pe plaiurile moldovene, dar 
„Franț” nu ducea dorul săniuţei ori al bulgărilor de omăt, având zilnic alte 
născociri şi mulţi prieteni, şi băieţi şi fete. Când și când, se mai ducea pe la 
Pârvu, care nu voia să-i spună ce are, nici în ruptul capului. Aflând că 
bătrânul „lenevește”, aşa după cum îi spunea chiar el, îl săruta pe obrajii 
scofâlciți de boală și fugea iar, zorit, pe uliţă. 

Haralambos găsi acasă numai pe kira Evdokia, mătuşa băiatului, care, 
auzind de Mihnuţ, odrasla Maricăi, nici nu-şi mai aşteptă bărbatul, ci plecă 


pe dată să-l vadă, lăsând vorbă unde se află. Nici nu intrară bine pe ușă, că 
veni şi kir Stratonic, tot o fugă, dar nu dădură decât peste epitropul bolnav, 
copilul fiind plecat teleleu pe uliţă. Bătrânele lui rude se cam înspăimântară, 
căci abia acum înțelegeau rostul spargerilor din casa lor, dar Haralambos îi 
linişti, spunându-le că și numele îi fusese schimbat și nimeni nu-i cunoştea 
taina, în afara lui însuși, dar el avea altele în cap. 

Tânărul neguţător le sluji şi de tălmaci, întrucât epitropul nu cunoştea 
limba grecilor și nici ei pe-a lui. 

— lacă, zise bolnavul cu glasul stins, am dat acestor oameni de treabă, 
care ne-au stat cu mare ajutor la nevoie, douăzeci de mii de drahme, dar 
socot că nu-i îndeajuns pentru inima lor cea bună şi dragostea frăţească ce i- 
o poartă „măriei-sale”. 

Încercă să zâmbească spre Haralambos: 

— lartă-mă că i-am spus așa, dar acuma nu multă vreme am să-l mai 
dau de gol! 

Acesta îi strânse mâna și întoarse capul ca să nu i se vadă lacrima 
înflorită în colțul ochilor. 

Kir Stratonic încuviință cele făcute și făgădui să le mai dea și pe 
deasupra, ori de câte ori ar avea nevoie. Cu gâtul uscat de fierbințeală, 
bolnavul se căzni să vorbească mai departe: 

— Ce am prăpădit pe drum, până la sosirea noastră aici, este socotit 
până într-un sfanţ, pe înscrisul întocmit cu Haralambos. Cealaltă parte a 
averii orfanului este neatinsă și, pe lângă banii şi giuvaerurile aflate în lada 
de colo, mai sunt și înscrisurile către zarafii de aici ca să-i dea banii când o 
pofti. 

Îşi trase din nou răsuflarea, înghiţi în sec, iar Haralambos îi întinse 
ulcica cu apă. 

— Domniile-voastre veţi face ce veţi crede de cuviință, căci mare 
nădejde îşi puseseră răposaţii lui părinţi în venirea orfanului aici. 

Povesti mai apoi câte pătimise bietul copil și-i părea rău că abia în 
ultima vreme aflase că dușmanul cel mai încrâncenat se dovedise Vasile- 
vodă Lupu, dacă s-ar lua după mărturisirea împieliţatului călugăr Rafailă, 
dar nu-și dădea seama pentru ce să-l fi urât într-atât. 

Toate aceste întâmplări o făcură pe chira Evdokia să-i dea lacrimile, iar 
pe bărbatu-său îl cuprinse teama ca nepotul să nu fi fost vreun nevolnic, ori 
vreo grijitură. Se lumină însă la față când se pomeniră deodată cu „Franţ” 
dând buzna în odaie. Băiatul se fâstâci văzând lume străină, dar aflând că 


era vorba de rudele sale, la care ar fi trebuit să se ducă, nu se prea arătă 
încântat. 

— Să ştiţi că eu nu plec nicăieri de lângă moș Pârvu şi nici pe tata Iane 
nu-l părăsesc, zise Mihnuţ de la început. 

— Nici noi nu vrem să te smulgem de lângă cei dragi ţie, dar te poftim 
să treci şi pe la noi, ca să ne iubeşti şi să-ți fim în loc de părinţi, cum a vrut 
însăşi măicuţa ta. 

Mihnea își cunoștea povestea și se gândi că așa ar fi trebuit să se 
întâmple, încât făgădui că n-are să-și uite singurele neamuri de sânge pe 
care le avea, iar bătrânii trebuiră să se mulțumească deocamdată cu atâta. 
Apoi copilul se duse lângă Pârvu și, mângâindu-i pletele, îl întrebă cu 
duioșie, căci îşi dădea seama că era bolnav: 

— N-ai vrea să vii cu mine, moșule, să ne uităm la biserica cea mai 
mare din lume, pe care au pângărit-o osmanlâii? La ce bun să „lenevești” 
atâta. lacă, vom trece şi pe la unchiul, hai, zău! 

— Dragă Franţ, să nu mai vorbeşti așa urât despre turci, chiar aici, în 
oraşul sultanului! zise Haralambos. 

— Aşa spun toţi copiii, se dezvinovăţi el. 

Haralambos îi vorbise greceşte, şi kir Lambrakis, auzind despre ce era 
vorba, se alătură tânărului neguţător: 

— Tu nu trebuie să te iei după prostiile lor! 

— Ba, dacă vrei să ştii, au dreptate! se răsti Mihnuţ. lar grecii au să-i 
azvârle pe păgâni în marea de unde au venit. 

Cei doi bătrâni nu mai puteau de bucurie că nepotul lor se descurca 
atât de bine pe limba strămoșească, dar mai ales că era cuprins și de 
dragoste pentru Elada. 

— Psihi mu! făcu mătușa Evdokia cu ochii în lacrimi. Se vede că eşti 
din sămânţa noastră... 

— Ba, nu-i adevărat! se împotrivi băiatul. Eu mă trag din neamul 
Basarabilor şi al Corvineştilor. Sunt și însemnat... 

— Să nu mai pomenești niciodată, frate Franţ, de asta! îl dojeni 
Haralambos. Ai uitat oare ce am hotărât? Și să ştii că mătușa ta are dreptate, 
căci o picătură de sânge de-al nostru ai, fără îndoială, şi nici de el n-ai de ce 
să te ruşinezi, ba dimpotrivă! 

Oricum, nepotul fu pe placul soților Lambrakis. Nu aveau pe nimeni în 
afară de el şi toată averea agonisită trebuia să-i rămână lui, aşa că nici n-au 
voit să se atingă de cele aduse de Pârvu din Moldova. 


— Să păstrăm banii cu folos, pe la cămătari şi zarafi, ca să se 
înmulțească, zise kir Lambrakis, și în privinţa asta eu vă voi ajuta. Ar trebui 
însă ca atât bolnavul, arătă el spre Pârvu, cât şi băiatul să vină să stea cu 
noi, căci suntem singuri şi i-am îngriji tare bine. 

— Mulţumesc din inimă domniilor-voastre, răspunse Pârvu auzind 
despre ce era vorba. Eu însă în curând am să mă mut în altă lume și n-am să 
vă mai fac nici o grijă. Cât despre măria-sa, socot de cuviință ca măcar la 
două zile să treacă pe la curtea dumnealor, adăugă el uitându-se la 
Haralambos. 

— Cum am putea să-ţi fim de ajutor? întrebă kir Stratonic pe fostul 
oștean, deși ştia că n-ar mai putea face nimic pentru el. 

— Apăi, de, răspunse acesta, aş dori şi eu ca, după ce-oi muri și când 
măria-sa va ajunge în scaunul cuvenit al ţării, să ducă și osemintele mele în 
pământul de baștină şi să le îngroape în satul meu de pe malul Argeșului. Și 
să mă pomeniţi și pe mine, când veţi aprinde lumânări pentru cei dragi. 

Auzindu-l pe epitropul său, care nu vorbise niciodată așa până atunci, 
lui Mihnea i se puse un nod în gât. Cât pe ce să izbucnească în plâns, dar 
Haralambos îl trase pe dată şi amândoi ieşiră din odaie, ca să nu-l vadă 
bolnavul și să-i facă și mai rău. 

Prevestirea bătrânului se împlini în sticloasele zile ale lui făurar, 
aşternând o mare tristeţe în sufletele celor care-l cunoscuseră și-l iubiseră pe 
fostul oştean al domniei. Murise fericit, ţinându-l de mână pe Mihnea, 
căruia îi ceru cu glas de moarte: 

— Să-mi făgăduieşti, măria-ta, că ai să te străduiești să ajungi domn al 
vreunei țări de-a noastre şi, o dată ajuns în scaun, să strângi laolaltă tot 
neamul românesc... 

— Ca măria-sa Mihai, încuviinţă băiatul. 

— Întocmai! Şi să nu uiţi că semnul de pe umăr te obligă să calci pe 
drumul strămoșilor, că numai așa vei primi binecuvântarea tuturor celor de 
un sânge și-o credinţă. Să fii necruţător cu duşmanii noștri, că nici ei n-au 
să te ierte! 

Se stinse bărbăteşte şi cu un zâmbet fericit pe buze, iar obrazul 
încremenit rămase luminat de flacăra luminării, de parcă ar fi poposit o rază 
de soare pe el. Aşa îi găsiră cei dimprejur, ţinându-se de mână și după 
moarte, şi abia când îşi dădu seama că se va despărți pentru totdeauna de 
bunul său „moş Pârvu”, tânărului Mihnea parcă i se rupse ceva în el şi 
puhoiul lacrimilor îl năpădi într-un plâns cu sughiţuri. 


După înmormântarea ce avu loc în cimitirul grecesc, numai vreo două 
săptămâni mai rămase Mihnea în casa lui „tata Iane”, apoi se mută la rudele 
sale, aşa cum fusese voinţa răposatului. Haralambos încuviinţase, mai ales 
că acestea tocmiseră nişte slujitori înarmaţi, care aveau să-l păzească pe 
vlăstarul domnesc, dacă furii ar mai fi avut poftă să le calce casa. În acest 
fel şi Haralambos ar fi putut să-și vadă de treburile lui neguţătorești, 
plecând iarăși cu marfă prin ţări străine, ca să sporească avutul ce-l 
dobândise prin dărnicia soţilor Lambrakis, dar și la povaţa lui kir Stratonic, 
cu care se întovărăşise la negoţ. 

Nu era departe de vechea mahala unde se obișnuise, dar Mihnea 
intrase în altă lume, mai înstărită, deși lipsită de veselia celor săraci. Şi 
straiele începură a fi din ce în ce mai frumoase și mai împodobite, pe 
măsura cinului familiei Lambrakis. Veneau pe la ei familii vestite din 
neamul împăraţilor de altădată ai Bizanțului, ba unii se şi gândeau cum ar 
face să arvunească o căsătorie cu vreo odraslă de-a lor, căci bogăţia 
Lambrakilor le făcea cu ochiul. Mătușa Evdokia însă priveghea grijulie și 
nu îngăduia nici o încuscrire, decât numai dacă ar fi fost un neam de prinți 
bogaţi, și nu scăpătaţi, fără alte bunuri în afara unui nume falnic de altădată. 
Dar Mihnea habar n-avea de toate acestea. Se ducea mai în fiecare zi pe la 
„soră-sa” Thamar, şi nu atât pentru bătrânul ei tată surd, cât ca să se joace 
cu prietenii lui, Spiro, Lakis, Kiriakos și mulţi alţii. Din păcate, treptat 
începură a se împuţina zilele de joacă, fiindcă mătușa Evdokia tocmise trei 
dascăli. Voia ca nepotu-său să fie şi cărturar, nu doar un războinic oarecare. 

Mai întâi fusese adus kir Nechifor Lucaris, care avea să-l înveţe 
dulceaţa limbii grecești de altădată, încântându-i urechile cu minunatele 
poveşti ale Iliadei şi Odiseei, ori cu tragediile ce răsunaseră cândva şi sub 
cerul însorit al Istanbulului. Rareori îi mai zicea Costantiniya, numai când 
era cu copiii lui, căci până și dascălul grec îl povăţuise să nu-i supere pe 
stăpânii turci, când avea să se învârtă în mijlocul lor. 

— Dar eu n-am să mă duc niciodată pe acolo, răspundea la început 
Mihnea și într-adins pomenea vechea denumire grecească a orașului, 
Constantinopolis. 

Mai pe urmă se arătă mai puţin înverșunat, căci învățatul Turk Ahmed 
Lala ştiu să-i strecoare în suflet dragoste și pentru limba Profetului. Era 
dascăl la medresa geamiei Aya Sofia și cu mare cheltuială şi rugăminte se 
învoise să se ocupe de nepotul lui kir Stratonic, cu care era prieten. Ar fi 


fost mai lesne să-l fi dus la şcoala lui de la moschee, dar asta ar fi însemnat 
ca tânărul să-și lepede legea creștinească și turcul știa prea bine că grecii 
erau tare încăpăţânaţi în necredinţa lor. Mihnea însă avea o înfățișare 
plăcută şi o minte ageră, încât înțeleptul dascăl nu se îndoia că într-o bună 
zi avea să-l aducă fără greutate la legea musulmană. Prindea cu ușurință 
limba turcă, ba chiar și araba şi persana, atât de trebuitoare în științele 
filosoficeşti. Istorisirile lui Ahmed Lala se încurcau în mintea băiatului, nu 
o dată, cu cele ale lui kir Lucaris, și asta nemulţumea pe cei doi dascăli 
deopotrivă. 

Cel de-al treilea, Roberto Capestano, raguzan de obârşie, era mai tânăr 
decât ceilalți dascăli ai lui Mihnea și, pe lângă limba italiană și latină, se 
obligase să-l învețe meşteșugul armelor, care îi era cel mai de plac 
învăţăcelului. Cu el avusese altă nedumerire, căci băiatului i se părea că 
limba latină nu era decât „o românească stricată”, iar cât despre italiană nu 
se îndoia că era vorba de români ce trăiau pe meleaguri îndepărtate de casa 
lor şi cam încurcaseră graiul străbun. Se înțelege că măiestrul Capestano 
făcuse la început mult haz de spusele lui Mihnea, trebuind apoi să-i 
desluşească şi trecutul îndepărtat şi să-i lămurească locul de baștină al 
românilor, adică Roma cea bătrână, de unde fuseseră aduși cândva în ţara 
vestitului Decebal, în care s-au împământenit până astăzi. Asta era prilej de 
mare fudulie pentru Mihnea și se lăuda în faţa prietenilor săi, care habar n- 
aveau nici de Roma și nici de români, dar rămâneau cu gura căscată „cât de 
învăţat” era fratele lui Thamar. 

O mai slăbise acum cu joaca pe uliți, căci mai toată ziua, ba chiar și 
seara târziu, se mânia împreună cu kir Lucaris de ticăloşia lui Mehmet 
Cuceritorul, care a doborât o mândră împărăție de altădată, pentru ca a doua 
zi să rămână mut de încântare auzind faptele de vitejie ale aceluiaşi sultan 
din gura lui Ahmed Lala. Se duceau apoi împreună la „geamia albastră”, 
cum i se spunea, isprăvită de curând, şi răsfoiau ore la rând foile îngălbenite 
ale coranului. Nu i-a plăcut însă nicidecum semiluna ce străjuia minaretele 
Sfintei Sofia. Odată avu norocul să-l zărească, printre oștenii ce-l 
înconjurau, pe însuși sultanul Murad-khan, călare pe un frumos armăsar 
arăbesc, acoperit cu aur şi atlazuri. „Așa falnic trebuie să fi arătat şi măria- 
sa Mihai, dacă nu şi mai grozav!” își zisese el încântat. Dar cu toată această 
măreție, grecii, în cea mai mare parte și mai cu seamă cei de vârsta lui, se 
împotriveau cu înverșunare stăpânirii semilunei. Unii, dintre cei bogaţi, se 
împăcau cu gândul şi chiar îşi numeau orașul Stalâmbol, ca să fie mai 


apropiat de limba turcă, dar alţii nu voiau să audă altfel decât de „orașul lui 
Constantin”, așa cum i se spunea odinioară. 

Se zvonea din ce în ce mai des că odată cu împlinirea celor două 
veacuri de stăpânire a păgânilor, adică în 1653, Dumnezeu avea să trimită 
un arhanghel cu sabia de foc să-i alunge peste Bosfor, căci numai atâta 
fusese hotărâtă osânda grecilor, pentru păcatele ce le săvârșiseră cândva. 
Mihnea nu știa ce să mai aleagă, căci Ahmed Lala i-a spus că acestea nu 
erau decât bazaconii şi scorneli greceşti, dar kir Nechifor credea, ba şi chiar 
şi ser Roberto o nădăjduia din adâncul inimii. Tânărul încerca zadarnic să-i 
împace și pe unii și pe alţii. Învățătorul grec îi povesti de megaducele Lucas 
Notaras, care crezuse că se va putea împăca neamul grecilor cu al 
osmanlâilor şi care pierise din însăși porunca padișahului. Asta îl cam 
descumpăni pe băiat şi într-o zi o iscodi pe mătușă-sa, care părea a fi cea 
mai dreaptă: 

— Mătuşă Evdokia, domnia-ta ai auzit de Lucas Notaras? 

— Vreun precupeţ, ori marinar? Cine o mai fi și ăsta? Ţi-a zis cumva, 
ceva, psihi-mu? se îngrijoră bătrâna. 

Mihnea izbucni în râs. 

— A fost un megaduce, mătuşă! Este mort de aproape două veacuri. 

— Ei, bată-te să te bată! făcu mătușa zâmbind. M-ai băgat în sperieţi, 
crezând că cine știe ce derbedeu va fi fiind acesta ori că te va fi amenințat 
cu ceva, Doamne fereşte! Dar văd că-i treabă cărturărească. Întreabă-l pe 
arhon Lucaris. 

— Păi el mi-a spus, dar credeam că ştii și mata. Eu să fi fost 
megaduce... 

— Ce-ai fi făcut? zâmbi kira Evdokia sorbindu-l din ochi. 

— Aș fi întemeiat ţara Daciei şi... Dar nu cumva nici de măria-sa 
Mihai nu vei fi auzit? 

— Ba... de el, da! Eram însă o copiliță ca tine pe atunci, aşa că am 
cam uitat, căci n-aveam gândul pe la bătălii, precum băieţii. 

TÂRGUIELI PE SEAMA ȚĂRII 


NORI PLUMBURII SE AȘTERNURĂ pe deasupra dealurilor de către 
munte, prevestind o iarnă timpurie. Vântul tăios îi zorea de la spate pe 
gospodari să-și strângă bruma de bucate ce mai rămăsese neculeasă și s-o 
pună la adăpost pentru vremea cea rece. Către miazăzi, spre Dunăre, 
toamna încă mai era stăpână, cu toate că viforniţa răzbea până hăt-departe, 
tocmai în munţii bulgărești. 

Dumnealui, vel-vistiemicul Ghinea Brătășanu îşi strânse dolmanul 
îmblănit pe lângă trup şi se avântă în şa. Se îndreptă de şale și își potrivi 
cușma din blană de vidră, nu numai ca să-i ţină de cald, ci și spre marea lui 
pohfală că era un mare boier divanit, cumnat cu Vodă. Roti privirea peste 
gospodăria pe care o lăsa în seama dumneaiei, jupâneasa Florica, apoi, făcu 
semn oștenilor ce-i însoțeau să pornească. Cei șase flăcăi purtau pistoale la 
brâu, ca haiducii, unde pui însă că le mai dăduse și săbii încovoiate, flinte 
pe umeri și baltage la coburi, de parcă ar fi mers la cine ştie ce mare 
înfruntare și nu doar până la Târgovişte. El însuși îşi alesese acești zdrahoni, 
ciobani din ţara Făgăraşului, anume străinaşi, ca să nu lege prietenie cu 
oamenii locului, măcar că vorbeau aceeaşi limbă și aveau aceeași credinţă și 
aceleași obiceiuri. 

În cetatea de scaun n-a zăbovit prea multă vreme, ci numai cât s-a 
înfățișat măriei-sale, și degrabă a şi făcut calea întoarsă. Se zorea să ajungă 
la Brătăşani, unde trebuia să-i sosească un oaspete de seamă, dar în mare 
taină, în afara domnitorului nimeni nemaiavând știrea lui. Poate că nici n-ar 
mai fi trebuit să facă acest drum, dar avea nevoie de încuviințarea lui Vodă 
pentru faptele pe care le purta în gând, cum de altfel niciodată nu făcea de 
capul lui. 

De cum păşi peste prag porunci ţuică fiartă, cu mult piper şi alte 
mirodenii, îndulcită cu miere, aşa cum îi plăcea domniei-sale să se 
încălzească în pripă şi să-şi rumenească obrajii. 

— Bre, Iordache, zise el către vătaful de curte. Aştept un mosafir, care 
nu ne știe limba, dar cum s-o ivi tu să-l iei de mână și să mi-l aduci îndată. 
Apoi... 

— Milostive stăpân, socot că-i cel care a sosit în lipsa domniei-tale... 


— Cuuum? se holbă boierul, înecându-se cu băutura caldă. O tuse 
puternică îl cuprinse și câtăva vreme nu măi fu în stare să spună ceva. Cu 
greu izbuti să îngaime: 

— Tontule!... Mă laşi să vorbesc... de pomană? Uite ce păţii! Unde-i 
acuma? 

— În odăile de jos, că nu aveam poruncă ce să fac. Tocmai voiam să 
spun... 

— Barem l-ai ospătat ca lumea? 

— Drept să zic, nu prea! l-am dat niște pâine cu brânză şi ceapă, căci 
după înfăţişare pare a fi un călugăr papistaş pribeag și ăştia nu... 

— Mergi pe dată și pofteşte-l aici. Ba nu! În odaia cea mare, unde-l 
primim și pe Vodă. 

Vătaful căscă ochii mari. 

— Da, da! Ai auzit prea-bine. Fă cum îţi spusei! Și să porunceşti pe 
dată un ospăț îmbelșugat, ca să ne spălăm ruşinea. Auzi colo, ceapă!... 

Slujitorul nu mai aşteptă alte îndemnuri și o porni în fugă spre 
îndeplinirea voinţei stăpânului. Sucit cum îl știa, n-avea de ce să se mire că 
primea pe un pârlit de pribeag chiar în încăperea în care se odihnea și se 
ospăta însuşi voievodul ţării. 

Boierul Ghinea se arătă zorit şi o lua înaintea oaspetelui, rânduindu-și 
pletele și mustaţa în minunata oglindă adusă tocmai de la Veneţia, cu mare 
cheltuială. Se tolăni anume în frumosul jilt de piele cu încrustaţii neasemuit 
de frumoase, meşteşugite la Cordoba, la capătul lumii, în Spania. Mai ticlui 
faldurile dolmanului, de care încă nici nu apucase a se dezbrăca, şi bătu din 
palme. 

Se înfăţişă pe dată roaba aceea mititică și cu năframă roșie. 

— Deschide ferestrele să intre aer curat, că tare mai pute a ţuică fiartă. 

Parcă nu el fusese cel care o băuse! 

Aruncă apoi un pumn de smirnă arăbească în tigăița cu jăratec anume 
adusă pentru așa ceva și trase pe nări fumul cel plăcut mirositor, apoi se 
aşeză din nou în jilt, când se auzi vocea lui Iordache îmbiindu-l pe străin. 

— Iacă, stăpâne, dumnealui îi musafirul! îl arătă vătaful pe călugăr și 
ieşi pe dată. 

Vel-vistiernicul îşi ticluise o poveste pentru străin, spunându-i că aflase 
la Târgovişte de sosirea lui și că tot într-un suflet alergase acasă. Pentru 
aceea îl găsise neîmbrăcat cuviincios dar ardea de nerăbdare să se 
întâlnească cu el. Pe de altă parte voia să-și arate bunăstarea, ca să ştie 


străinul că boierii de pe aceste meleaguri nu erau cu nimic mai prejos decât 
cei din Stambul. Dădu să se ridice sprinten, dar simţi un junghi ascuţit prin 
şale, ținându-l locului. Se mulţumi să întindă mâna și să-și ceară iertare: 

— Călăritul, kir Capello. Socot că domnia-ta eşti! 

— Întocmai, vel-vistiernice Brătășanu! salută străinul cu plecăciune, 
ca prin țările apusene. Cred că nici eu nu m-am înşelat, nu? 

Boierul râse şi încuviință din cap. Vorbeau grecește, căci, în afara 
limbii române, gazda nu-și mai putea spune gândurile decât în limba lui de 
naştere. 

— Mă bucur nespus, kir Capello, că ai răspuns chemării mele și 
nădăjduiesc să-ţi fi ajuns banii trimişi, zise mieros Brătăşanu. 

Se ridică totuși din jilțul de piele şi se așezară amândoi la masa de 
stejar, de unde s-ar fi putut sălta mai lesne. 

— Asta n-aş putea s-o spun, căci banii, oricât de mulţi ar fi, niciodată 
nu-ți prisosesc. 

— Deocamdată a fost numai începutul, arhonda. Eu ştiu prea-bine că 
ce plănuim noi costă cu mult mai mult, și n-am să mă zgârcesc. 

— Mi-ar place să mă luminezi, și de una şi de alta. Cum vom face? 

— Mai întâi aş vrea să te rog să mă ierți pentru găzduirea dată de 
vătaful meu, căci am ţinut să nu ştie nimeni, iar eu am socotit că vei sosi 
peste vreo câteva zile. 

— Obişnuiesc să mă grăbesc la drum, ca să nu dau de vreo capcană, 
căci, orice s-ar zice, mă aflu în tabăra dușmană, arhon vistiernice. 

— Dar la prieteni! zâmbi linguşitor gazda. Tocmai de aceea am să-ţi 
mărturisesc tot adevărul: m-am săturat să-l slugăresc pe Vodă, fără să fiu 
răsplătit după munca mea. 

— Din câte am aflat, sunteţi rude... 

— Hm, da! Cumnaţi, dar asta nu înseamnă mare lucru, căci Matei e un 
hapsân. 

— Dar domnia-ta ce-ai pofti? 

— Schimbarea domnului, însă nu cu oricine. Știu prea-bine că la 
Costantiniya uneltește Curt Celebi pentru fostul voievod Leon Tomșa, iar eu 
i-am fost dușman de moarte. Nu am poftă să mă băjenesc, dacă apucă el 
domnia. 

— Ei da, asta ar fi o pricină. Dar atunci tot mai bine cu domnitorul de 
astăzi, nu? 


— Nu pot zice că nu, dar cine ştie cât timp izbutește să se mai țină în 
scaun? A trecut multă vreme și, după cum îţi spusei, Curt Celebi nu stă cu 
mâinile în sân la Poartă. 

— Ce-aş putea face eu? 

— Multe! Mai întâi să mă scapi de Leon Tomşa... 

— Să-l ucid?!... Nu ţi-ai găsit omul, arhonda! 

— Nu pe el. Ar fi îndeajuns să piară Curt Celebi și pentru asta domnia- 
ta tocmeşti pe careva, iar banii îi dau eu. Vezi bine că nu mă pot mișca până 
acolo. 

— Așa mai merge... Are să coste însă foarte mult. 

— Nici o grijă! Nu degeaba sunt eu vel-vistiemic. Dar vezi, nu care 
cumva să fim trași pe sfoară, iar dacă ar fi omorât și Leon Tomșa, noi n-am 
avea decât de câştigat. 

— Parcă ai spus numai de Curt... 

— Se-nţelege. Gândeam că va trebui să găsesc pe altcineva, căruia să-i 
dau cu mult mai mult, dar asta... 

— Ai pomenit, domnia-ta, despre „câștigul amândurora”. Ce să 
însemneze asta? 

— Signore! zise deodată gazda. Să vorbim deschis, negustoreşte! Eu 
n-am uitat că domnia-ta ai un prieten, pentru care te-ai zbătut să-l faci domn 
aici, la noi. A fost dovedit odinioară de Leon Tomșa, dar acuma oare numai 
întâmplător se află şi el la Istanbul? Să nu mai poftească tronul Ţării 
Românești, şi să fie acolo numai de dragul orașului? Ce zici? 

Luat pe nepregătite, Capello rămase o clipă pe gânduri, mai cu seamă 
că tocmai intrau şi slugile cu tot felul de bunătăţi, care făceau cu ochiul 
musafirului ospătat până atunci cu brânză şi ceapă. Îl gâdilau prin măruntaie 
mirosurile ademenitoare, dar mai ales privirea i se opri asupra unei carafe 
cu vin rubiniu. 

„Boierul acesta viclean ştie mai multe decât vrea să arate faţă de 
mine”, îşi zise el în gând și se hotărî să chibzuiască mai înainte de a se băga 
în încurcătură. Era foarte adevărat că ne-norocosul de Gian Michele Cigalla 
bătea caldarâmurile Stambulului, cu toate că nunta cu domnița Hana de 
Podebrad se stricase de mult. Nutrea nădejdea că va izbuti în cele din urmă 
să ajungă prinţ şi de fapt mama lui era acea care îi dădea putinţa să 
risipească aur prin toate părţile, la întrecere cu Celebi, spre marea bucurie a 
dregătorilor otomani. Pe altă parte el ştia prea bine că şi Matei-vodă, putred 


de bogat, împingea pungi cu nemiluita, îngreuind pentru o vreme uneltirile 
celor de pe malul Bosforului. 

— Ce folosesc eu? întrebă Capello, după ce înșfăcase un copan de pui 
rumenit la ţiglă. 

— Așa mai vii de acasă! râse Ghinea cu gura plină. Începi să-mi placi! 
Am să fiu scurt! Noul domnitor, prietenul domniei-tale, are să mă facă ban 
al Craiovei, iar domnia-ta îmi iei locul. E bine? Că nu cunoşti limba, nu-i 
nici o pagubă! Sunetul aurului nu are o ţară anume, şi mai apoi te voi ajuta 
eu însumi. 

— Și domnia-ta îmi placi, arhonda! închină Capello un pocal și-l dădu 
peste cap pe nerăsuflate. Ceva îmi spune că noi doi avem o mare asemănare 
şi ne vom înţelege. 

— Nici nu s-ar putea altfel, rânji Brătăşanu, sorbind la rându-i, dar mai 
cumpătat. 

Clefăiau cu poftă şi trosneau între fălci fragedele oscioare ale puilor 
jertfiți. Apucau cu mâinile unsuroase şi sorbeau din cupele pe care le 
umplea la vreme roaba aceea oacheşă cu năframă roşie. 

— Să fie bine lămurit! zise gazda mestecând întruna. Tot ce ai să 
cheltuiești până la viitoarea domnie rămâne pe socoteala mea. 

— Să zicem... douăzeci de mii de scuzi de aur? 

— Cu cinci, batem palma! 

— Ooo! E prea puţin. 

— Şase! 

— Zece! 

— Pe urmă am să-ţi dau mai mult, dar pentru început... iacă, mai pun 
o mie. 

— Dacă va trebui să mă tocmesc şi pe urmă... 

— Am zis că nu, dar dă-mi şi mie dreptate. Eu dau bani înainte și nu 
am nimic la mână, aşa că este firesc să fiu mai zgârcit. 

— Bine, mă-nvoiesc, dar numai ca arvună. 

— Așa gândeam şi eu! Mai ales că, dacă nu vom izbuti cu aur, eu am o 
parte a oştirii care nu-mi aşteaptă decât porunca spre a se repezi asupra lui 
Matei-vodă. Dacă măria-sa loan Mihai ar veni aici cumva, într-ascuns, 
lesne am putea schimba domnia, iar Poarta va trebui să fie atrasă de partea 
noastră, prin grija domniei-tale și a lui signor Bianchi. 

— Şi asta o ştii?! se miră Capello. 'Trebuia să mă aştept, de altfel. Nu 
pricep însă pentru ce să mai cheltuim banii, dacă avem oșteni gata de luptă? 


Capello parcă începuse a se cam chercheli, vinul dovedindu-se 
înşelător. Îl întărită însă dibăcia gazdei sale și nu se îndoia că un astfel de 
om îi era de trebuinţă, spre a ajunge cineva în lumea asta. Dacă vistiernicul 
îl voia pe Gian Michele, cu atât mai bine, dacă nu, ar fi fost în stare să intre 
chiar și în slujba lui Matei-vodă, numai să se căpătuiască. De altfel îi 
plăceau și locurile şi oamenii, cu limba lor dulceagă și asemănătoare cu a 
lui. „Ehe! Nu-i rău deloc!” își zise și pipăi pofticios bucile țigăncușei, când 
aceasta se apropie să-i umple cupa. Fata chicoti, arătându-și şiragul alb al 
dinților ei sănătoși şi nu se împotrivi, cum ar fi făcut alta. 

— Dacă îţi place roaba, arhonda, ţi-o dăruiesc, rânji gazda. Nu te uita 
că-i mititică, e mare meşteră la pat. Ţi-o spun eu! 

— Da... Da? se bucură italianul și o cuprinse pe slujnicuţă de mijloc. 

— Nu acuma, signor Capello! Avem încă multe de pus la cale, dar, 
când te-i întoarce, a domniei-tale are să fie! 

Spuse apoi pe româneşte: 

— Aţâţă-l, fă, dar nu prea mult, ca să-i fie gândul la vorbele mele, şi nu 
la tine. Pleacă de lângă el! 

Roaba ascultă și se trase cu sfială, spre nedumerirea străinului. 

— Ce i-ai zis? întrebă el. 

— Să mai lase giugiuleala pe altă dată, că acuma avem treabă. Mă 
iscodeai dacă nu putem pune ostașii împotriva lui Vodă și iacă, ţi-oi 
răspunde: trebuie plătiţi cu banii noştri. Credeam şi eu că prinţul domniei- 
tale are destul aur, ca să nu fim nevoiţi să-l risipim pe cel care ni se 
cuvine... 

— Să ştii, arhonda, că „prinţul meu”, așa cum îi spui, are şi nu prea, 
dar, atâta cât are, n-ar fi mai bine să i-l luăm tot noi? 

— N-ai gândit rău deloc, dar cum să facem? Văd că ai mare iscusinţă 
la strânsul banilor, şi aceasta mă încântă, „vel-vistiernice” Capello. Cum ţi 
se pare, nu sună frumos cum îţi zisei? 

— Ce mai! Să n-o lungim! În cel mult patru săptămâni ţi-l aduc aici pe 
„prinţul meu”, iar domnia-ta să găteşti lefegii, că doar n-ai să le dai plata 
înainte. 

— Un bob zăbavă, chir Capello! Nu vorbirăm mai nimic de Curt 
Celebi şi Leon... 

— Mai pui cinci mii și le sucesc gâtul cu mâna mea! se grozăvi 
Capello ameţit de-a binelea. 

— Încă?! Nu ne-am înţeles o dată? Șase... 


— Pentru mine! Şi dacă mai adaugi... să zicem, patru, se face rotund 
zece. 

— Mă învoiesc, dar mai am şi eu o dorinţă. În aceeaşi plată să mai fie 
prins și... 

— Altul?! Atunci încă cinci mii pentru mine, dacă mă fac ucigaș de 
meserie. 

— Nu-i vorba decât de un copil. Un plod al unui fost voievod de pe la 
noi, mort de mulţi ani, dar ţâncul este „os de domn” şi după legea ţării ar 
avea dreptul la scaunul tătâne-său. Acuma am auzit că s-ar afla și el la 
Costantiniya, sau e pe drum. Fă-l să nu mai ajungă! 

— Domnia-ta, arhonda, ai să-mi ceri să-l ucid și pe padişah ori pe toţi 
cei ce râvnesc tronul acestor țări. După cum văd, apar domnișori din aceştia 
ca ciupercile după ploaie, şi eu n-am să pot să stârpesc atâta omenire, fără 
să supăr pe dregătorii turci. Lasă-l mai pe urmă, dacă-i numai un copil. 

— Mă gândeam, arhon „vel-vistiernice” Capello, că n-ar trebui lăsat să 
mai crească. Nu ştiu cum se face, dar coconii domnești se fac bărbaţi în 
toată puterea cuvântului când nici nu te aștepți, și apoi hai cu pungile și cu 
cerşeala scaunelor românești. Dar... poate ai dreptate. Să-l mai îngăduim o 
vreme. 

— Atunci, n-ar mai fi nimic de adăugat înţelegerii noastre, arhon 
„mare-ban”. Cum îmi dai banii, am şi plecat. 

— Adică numai jumătate din ei! răspunse Brătășanu, pierindu-i 
zâmbetul ce-l însoţise întruna până atunci. 

— Mai bine toţi deodată! se împotrivi Capello, care încă mai judeca, 
cu tot aburul beţiei din cap. 

— Când ai să te întorci cu viitorul domn, signore. Altcum, să-mi fie 
iertat, dar cine îmi spune că te vei ține de cuvânt? 

— Între oameni nobili ca noi, mai încape oare vreo îndoială? Am 
făgăduit! Pun onoarea mea chezăşie! 

— N-am vrut a te mânia, cinstite oaspete, dar pe la noi așa-i obiceiul şi 
te sfătuiesc şi pe domnia-ta să faci la fel, oriunde te vei afla. Chezăşia 
banilor este mai bună ca orice. Spun așa ca să te înveţi, pane „vel- 
vistiernice”... 

Întortocherea vorbelor mieroase ale boierului îl zăpăciră pe italian, 
care de fapt nici nu mai pricepea prea bine ce i se spunea, din pricina 
vinului acela amăgitor. 


— Fie după voia domniei-tale, arhonda, deşi nu ştiu dacă fac bine sau 
nu punându-mi viaţa în mâna unui om pe care abia l-am cunoscut. 

— O am şi acuma, nobile domn! rânji gazda. Cine m-ar împiedeca să 
te bag la ocnă, ori chiar pe mâna gealatului? 

— Cinstea domniei tale! tresări Capello cam îngrijorat. 

— Ei, vezi că am şi eu aşa ceva? Te poţi bizui pe mine fără grijă! 
Întoarce-te cu voievodul nostru, şi izbânda n-are să ne ocolească. Fortuna 
audaces juvat! spuneau străbunii domniei-tale și întrucâtva și ai mei. 

Capello mai apucă să încuviințeze bâiguind pe limba lui: 

— Şi, şi, norocul ajută pe cei îndrăzneţi... oare?!... Era încă prea mult 
şi judecata i se cufundă curând într-un somn adânc. Boierul Ghinea se uită 
la el cu scârbă şi ochii îi sticliră de bucurie. Se ridică și porunci ţigăncuşei, 
care nu se dezlipise de colțul unde obișnuia să șadă când erau oaspeţi: 

— Chivuţă, cheamă-l pe Iordache să vină cu câţiva argaţi ca să-l care 
pe beţivan la culcare. De tine nu mai are trebuinţă! Mai bine să vii în odaia 
mea, după vreun ceas. 

A doua zi, cu noaptea-n cap, signor Capello gonea în trapul calului 
spre Corabia, în drumul lui către mărire. 

FECIOARA DE OŢEL 


NEÎNCHIPUIT DE MARE a fost uimirea alteţei-sale serenisime 
Rakoczy Gyorgy văzând, în locul căpriorului asupra căruia își aruncase 
arma, un om a cărui înfățișare îi era total necunoscută. Stătea chircit cu 
genunchii strânși, iar mâinile îi încremeniseră pe lancea care-i pătrunsese 
adânc în coșul pieptului, de parcă ar fi vrut s-o scoată cu ultimele lui puteri. 
Nici o picătură de sânge nu-i murdărise veșmintele ori frunzele de sub el, și 
totuși avea acea sticlire a morţii în ochii mari deschişi. Muscheta care zăcea 
alături avea tigăiţa plină cu pulbere, iar pe ţeava se aflau plumbii ce nu 
apucaseră să fie sloboziţi, stăpânul ei fiind doborât pe neașteptate. 

Principele rămase uluit, fiindcă nu i se mai întâmplase vreodată la 
vânătoare să ia drept ţintă un om. Apoi, când se adunară însoțitorii, putură 
jura că văzuseră cu ochii lor ţapul cel viguros care i-a privit batjocoritor şi 
le-a întors spatele, năpustindu-se în tufișul unde acuma era mortul. 

— Aici nu-i lucru curat, alteță! se îngrijoră contele Felvinczi. Doamne 
fereşte, dar asemenea schimbare a sălbăticiunii în om nu s-a mai pomenit 
decât în poveste. 

— Da” de unde! zise baronul Orban. Cel de colo, arătă el spre mort, 
stătea la pândă, însă n-a mai cutezat să tragă. Nu-i vedeţi arma? 

— Şi a dat căpriorul peste el? întrebă groful Nagy Gyula, vestit prin 
faimoasele sale turme de porci. Aida de! S-ar fi ferit de mirosul de om. 

— Poate că aşa a și făcut, din care pricină lancea alteţei-sale l-a 
nimerit pe necunoscut. Acum ce ne mai chinuim cu ce a fost? S-a întâmplat 
şi gata! zise bătrânul grof Gyarfas Lazar. 

Prinţul îi asculta în tăcere și în sinea lui era tare nemulțumit de cele 
petrecute, căci te faci de râsul lumii când ucizi un om luându-l drept vânat. 

— Totuşi eu zic că nu-i a bună, se încăpăţână Felvinczi. Nu putea lovi 
alteța-sa pe străin, chiar dacă ţapul s-ar fi ferit. Asta înseamnă că 
sălbăticiunea avea judecată. Așa să fi fost oare? 

— Ai dreptate! încuviinţară vreo câţiva. 

— Atunci, mortul îi căpriorul? întrebă prostește Nagy Gyula, 
ridicându-și sprâncenele stufoase ce-i acopereau ochii mici, înecaţi în 
grăsime. 


— Doar nu te duce mintea la asemenea bazaconie, Gyula dragă? îl 
mustră părinteşte Gyarfas. Mortu-i mort, iar ţapul e bine-sănătos, și cine știe 
pe unde o fi ajuns acum. 

În cele din urmă cu toţii fură de aceeaşi părere, şi atunci păru și 
Rakoczy a-şi veni în fire: 

— Eu, de asemenea socot că este ceva necurat la mijloc. Parcă am și 
acuma în fața ochilor blana stacojie a ţapului, şi-iată că, în loc să-l fi 
străpuns prin spate, mortul din fața noastră a căpătat lovitura în plină faţă. 

— Să nu fie cumva Satana! își dădu părerea tânărul grof Hovany, care 
până atunci nu cutezase să se bage în vorbă cu ceilalți. 

— Domnilor, ce-a fost, a fost! Aţi spus-o chiar domniile-voastre. Să ne 
întoarcem, dar nu fără a cerceta cine a fost nefericitul. Felvinczi, ai grijă tu 
să deslușești totul, iar noi plecăm la castel. Mi-ar place, domnilor, urmă 
prinţul, să nu se facă prea multă vâlvă. Am greșit... am greșit! Oricui i s-ar 
fi putut întâmpla. Haideţi! 

Vara anului 1636 abia începuse, vremea fiind cum nu se putea mai 
bună pentru vânătoare. Fusese poftit de contele Zota Jozsef din 
Brâncoveneşti şi-l însoţiseră numai prietenii lui cei mai credincioși, în 
frunte cu Felvinczi Vince. Cel puţin aşa-i credea el, căci despre gazdă ştia 
că era din tabăra lui Bethlen Ștefan, fratele răposatului principe, pe care-l 
socoteau mai îndreptăţit a fi urmaş în scaunul lui Iancu de Hunedoara, în 
vreme ce pe el, Rakoczy Gyorgy, îl ţineau de venetic slovac, măcar că se 
împământenise de multă vreme şi stăpânea de mai bine de şase ani țara 
Transilvaniei. Unii l-au sfătuit să nu vină la astă vânătoare, fiind vorba 
numai de o capcană, dar prinţul şi-a zis, că doar aşa îi putea face pe 
vrăjmași să treacă de bună voie alături de el. Nu că s-ar fi temut de acel 
Bethlen, dar ştia că în spatele lui erau turcii, care ar fi fost primejdioşi dacă 
ar fi intrat în ţară. 

Din pricina ciudatei întâmplări prinţul n-avea ochi pentru frumuseţile 
din jur, unde o întreagă lume păsărească se luase la întrecere în măiestria 
trilurilor. Ciripitul înceta la apropierea convoiului, dar se pornea iarăşi când 
acesta se îndepărta. Dealurile împădurite ţineau din munţii Rodnei și se 
dezbrăcau de povara verde a copacilor de cum ajungeau prin plaiurile 
Bistriţei, unde viile le luau locul. Cum se apropiau de Reghin, din nou se 
acopereau cu stejari, frasini şi câte şi mai câte alte soiuri, de-o parte şi de 
alta a Mureșului, până sub poalele munţilor Gurghiului, de unde începea 
domnia brazilor celor falnici, a ursului şi a cerbului din Carpaţi. 


Meleagurile erau cum nu se poate mai potrivite pentru vânat, şi acesta era 
din belșug, cu toate că de astă-dată aveau să se întoarcă cu mâna goală la 
primitoarea gazdă. Apoi, către miazănoapte, spre izvorul Mureșului, 
începeau a se ivi și așezările secuilor. Oameni, veşnic pregătiți de harțag, 
aceștia erau mai greu de înduplecat să se supună grofilor, fie ei chiar și 
secui. Aveau drepturile lor, înscrise de regii cei bătrâni ai Ungariei, încă de 
pe vremea când fuseseră aduși de ei pe aceste meleaguri, şi se luau de piept 
cu oricine le-ar fi încălcat. Erau oameni de la munte, cu căutătura aprigă, și 
mai întotdeauna se băgau lefegii la domnitorii români de peste munte, în 
luptele lor cu turcii. Alteţa-sa Rakoczy Gyorgy dovedise mai multă minte 
decât înaintaşii lui, Bathoreşti, care se sumeţiseră să-i iobăgească, izbutind 
numai să-i răzvrătească. El Rakoczy, luase pildă de la olahul Mihali, zis şi 
„cel Viteaz”, care, dacă nu le dăduse drepturi noi, le lăsase neştirbite pe cele 
vechi. Secuii erau mai ascultători față de voievozii Moldovei, care adesea 
stăpâneau cetăţi prin ţinuturile lor și nu prea luau în seamă pe prinţul din 
inima Ardealului, care era și conte al lor, adică stăpânul. 

La o cotitură le ieși în cale Zota însoțit de doi călăreţi, şi atunci băgă 
de seamă Rakoczy că nu fuseseră împreună, deși plecaseră cu toţii deodată 
de la castel. 

— Alteţă-serenisimă, făcu acesta cu glas mieros, îndatoririle de gazdă 
m-au silit să dau pe acasă şi mă zoream acuma să vă poftesc la masă şi 
odihnă. 

Ochii lui păreau a căuta vânatul care lipsea, dar nu zise nimic. 
Rakoczy, în schimb, îi zâmbi oarecum binevoitor, cu toate că în sinea lui 
nu-i căzuse bine că Zota îndrăznise să plece de capul lui, adică fără să ceară 
îngăduinţa, aşa după cum se cuvenea. 

— Ti-am ucis un om! zise deodată prinţul. De bună-seamă că vreun 
slujitor de-al domniei-tale, căci unul străin n-ar fi avut ce căuta în calea 
noastră. Pentru asta am oprit vânătoarea, fiindcă nu mai am chef să vărs 
sânge, fie el și de lighioană sălbatică. 

Zota ascultă liniștit istorisirea celor întâmplate, apoi zise nepăsător: 

— Va fi fost vreun vântură-lume, iar dacă era dintre slugile mele, nu-i 
nici o pagubă. Ce căuta în pădure? Eu n-am îngăduit pe nimeni! Totuşi am 
să-i aduc leșul în sat ca să... 

— A rămas acolo Felvinczi şi se vor aduna și hăitaşii, încât nu cred că 
trebuie să te mai osteneşti până acolo. Înmormântarea e treaba popilor, iar... 
mie îmi pare rău că ţi-am pricinuit necaz. 


— Nu-i nici un bai, alteţă, mai cu seamă dacă va fi fost vreun olah... 

— De unde ştii? sări Gyarfas. 

— Nu ştiu! bâigui Zota. Am zis și eu așa, că aceştia se bagă peste tot, 
fiind o puzderie, şi nu-i rău dacă îi mai împuţinăm. 

— Atunci de ce nu-i vânezi ca pe lupi, ori mistreți, dacă ai aşa de mulţi 
olahi? nu se lăsă bătrânul conte. 

— Ei, şi dumneata, Lazăr-baci! Îţi râzi de mine? Ştii doar că ei îmi 
lucră pământurile şi-mi taie copacii şi câte şi mai câte alte treburi. Sunt o 
pacoste, îi drept, dar nu ne putem lipsi de ei. 

Rakoczy ştia şi el acest lucru, căci nu o dată se gândise cum ar fi putut 
să facă din mulțimea asta de oameni nişte cătane credincioase, dar spusele 
contelui adevereau gândurile tuturor nobililor ardeleni. 

— Cinstiţi oaspeţi, n-aş vrea să vă faceţi inimă rea din această oarbă 
întâmplare. Mâine avem să mergem către Deda, și făgăduiesc să nu se mai 
rătăcească picior de om nechemat pe acolo. Socotiţi pentru ziua de azi că a 
fost o vină a mea, drept care eu îmi cer umilit iertare. 

Ajunseră pe coama unei deal pleşuv, la poalele căruia se arăta valea 
Mureșului în toată frumuseţea ei. Undeva, către miazăzi, se zărea turla 
falnicei biserici din Reghin, cu globul ei din vârf, strălucind ca soarele. 
Prinţul se opri cu întreg alaiul şi îndelungată vreme îşi desfătară privirea. 
Minunată era ţara al cărei stăpân era şi pentru care îşi pusese în gând să facă 
multe, dar tare se mai dovedea anevoioasă calea. 

— Să mergem mai departe, domnilor! zise principele într-un târziu, 
socotind că stătuseră îndeajuns ca să se odihnească și caii, mai ales 
frumosul său armăsar alb ca neaua. 

Gândurile și visele alteţei-sale nu se puteau da în vileag oricum, căci 
încă mai era sub turci, deşi principele putea face cam ce poftea. Ba se 
războise şi prin meleagurile Europei, înfruntând oștile austriece fără 
încuviințarea Porții, dar voia să facă din Transilvania o ţară asemănătoare 
întru totul celor europene din Apus, cu care se făcuseră și înţelegeri scrise, 
peste voinţa turcului. 

Convoiul trecu pe lângă un grup de ţărani olahi, care se descoperiră, 
salutând cu plecăciune. Rakoczy le aruncă o privire în treacăt, băgând de 
seamă cât erau de ogârjiţi și flenduroși. „E drept că-s mulţi, câtă frunză și 
iarbă, dar neputincioşi, câtă vreme rămân iobagi ai nobililor unguri” gândi 
el. „Și ce oșteni aş mai face din ei, că doar strămoșii lor au fost romanii, 
cuceritorii lumii de altădată”... Ştia însă că legiuiri vechi de aproape două 


veacuri nu îngăduiau slobozirea iobagilor, iar stăpânii lor dovediseră, nu o 
dată, că ştiau a se împotrivi oricărei ușurări, chiar și cu arma-n mână. 

Nici nu şi-au dat seama când s-au pomenit, în poarta castelului din 
Brâncoveneşti, cocoţat pe un pinten de deal, chiar la o cotitură a Mureșului. 
Nimic însă nu reținu privirea prințului în afara Suzanei, frumoasa fiică a 
contelui, care-l întâmpină în odaia de oaspeţi cu un surâs cum numai ea ştia 
să-l aibă. Când voia! Nici tatălui nu-i scăpă luminiţa din ochii prințului la 
vederea fetei, şi se vedea că era mulţumit. Nu întâmplător a și fost aşezată 
lângă mărețul musafir, spre a-l sluji în timpul ospăţului, dar și ca să-și 
clătească ochii cu frumuseţea domniţei. 

Începură să se aştearnă tot felul de bunătăţi, de la mâncăruri cu sosuri 
ardeiate şi mirosind numai a mirodenii din toată lumea, până la fripturile de 
vițel și de purcel de lapte, ori puii fripţi întregi. Dar nici vânatul nu lipsea de 
la locul de cinste. Toate acestea erau stropite din belşug cu vinuri roşii şi 
albe, aduse din toate podgoriile Ardealului, ba chiar și de la Tokay. Însă cel 
mai mult i-a plăcut alteţei-sale licoarea aceea ca uleiul de măsline la 
înfățișare, cu aromă ameţitoare şi dulceagă la gust, şi tare se mai miră că 
fusese făcută tocmai din viile de dincolo de munte, de la Cotnari. 

— Va să zică din acesta bea Vasile-vodă? zise Rakoczy plescăindu-și 
limba de plăcere. 

— Numai pentru atâta şi merită să faci o călătorie până la lași! strigă 
vesel Nagy Gyula, din celălalt capăt al mesei. 

— Cine ştie? mustăci prințul. Poate că ne vom înstăpâni şi pe acolo, 
căci, după câte ştiu eu, ţara asta-i una și dincolo de munte. 

— Vivat! Floriat! închinară mesenii și Rakoczy nu se îndoi câtuşi de 
puţin că vorbele sale stârniseră urarea. 

Vinul se dovedi înşelător, mai ales cel moldav, care prin dulceaţa lui te 
ispitea să-l bei fără măsură, astfel încât începură a se împletici limbile celor 
mai însetaţi. Poate că şi prinţul ar fi fost în rând cu ceilalţi, dacă n-ar fi ţinut 
în pumnul său mânuţa cea mică şi mătăsoasă a Suzanei. Nu se mai ferea de 
nimeni şi o trăsese pe fată lângă el, ba cât pe ce s-o sărute pe gură, dacă 
aceasta nu s-ar fi smuls în ultima clipă. 

— De faţă cu toţi, alteţă? se ruşina fata. 

— Dar ai veni cu mine la lași? o întrebă el în şoaptă. Am putea să ne 
scăldăm în această licoare și tu ai fi ca o bacantă. 

— Dacă alteţa-voastră poruncește, eu sunt silită să mă supun. N-am 
încotro! 


— Atunci, odaia mea e cu mult mai aproape decât Moldova. Ai să vii? 

— Alteţa-voastră uită că eu sunt o fecioară neştiutoare... 

— Ah, da! râse prinţul nelăsând-o să-și isprăvească vorba. Voi mai 
aveţi aici o „fecioară de oţel”... care ştie multe, dar nu spune. 

— Chiar alteţa-voastră aţi spus că este din oţel, dar eu sunt de carne 
ȘI... 

— Şi încă de care! Mai tare ca oţelul celeilalte fecioare! 

Vrând să-și dovedească spusele, o strânse de pulpă, încât biata fată 
scoase un țipăt, fără să vrea. 

— Ai păţit ceva, Jujica? sări taică-său, care mai toată vremea era cu 
ochii pe ei. 

— M-a... m-am speriat de un câine de sub masă, răspunse fata roşind 
ca para focului. Nu-i nimic, tăticule! 

Rakoczy îşi dădu seama că se purtase urât şi căută s-o împace: 

— Am fost mai rău decât un soldăţoi neamţ beat. Te rog să mă ierti și, 
dacă poţi, uită ce-am făcut! 

— A fost un câine... nu-i aşa? Nu-mi aduc aminte să fi păţit ceva, 
tocmai în tovărăşia alteţei-voastre. 

De astă-dată fu rândul prinţului să roşească și, ca să nu se vadă, goli un 
pocal întreg, care-i învălmăși minţile, aţâțându-se şi mai aprig. 

— Aş vrea să văd şi eu „fecioara voastră de oţel”, cu toate că mai 
îndreptăţit ar fi fost să se ducă vestea, frumuseţii tale, și nu a cruzimii ei. 

— Cine ştie, ilustrisime? Poate cândva... răspunse fata zâmbind 
şăgalnic, dar Rakoczy nu se gândi că ar fi putut fi vorba de întâlnirea lui cu 
unealta de tortură. 

Când se aprinseră lumânările de ceară aduse din Moldova, plăcut 
mirositoare, puţini mai erau mesenii care-și mai ţineau capul pe umeri. 
Mulţi se prăvăliseră sub masă, unde câinii își arătau bucuria lingându-le 
mâinile și feţele unsuroase. Slujitorii contelui răzbeau cu mare greutate să-i 
târască, pe rând, în odăile de culcare. Până și tânărul Hovany se afla printre 
cei căzuţi şi acuma dormea fericit cu braţul petrecut pe după grumazul unui 
dulău lăţos. În visul său, asemuia blana câinelui cu părul mătăsos al vreunei 
fetişcane, căci tare mai zâmbea şi în somn. 

O boare de vânt pătrunse prin fereastră, făcând să pâlpâie lumânările și 
alungind într-un dans nefiresc umbrele celor care mai erau în capul oaselor. 
Aerul rece avu darul să-l dezmeticească pe principe, care ceru o găleată cu 
apă. Bău mai întâi cu sete, după care şi-o răsturnă în cap, pufnind pe nări ca 


un taur înfuriat. Suzana îl privea râzând, dar contelui Zota nu-i prea fu pe 
plac, temându-se că prinţul n-avea să mai dea semne de culoare. O chemă 
pe fată și îi șopti ceva la ureche, după care se întoarse lângă Rakoczy, care- 
şi ștergea pletele cu un ștergar înflorat. 

— Să poruncesc, alteţă, vin proaspăt? îl întrebă Suzana, toată numai o 
dulceaţă în voce. 

— Ba eu altceva poftesc! răspunse el. Dacă îmi aduc bine aminte, ai 
făgăduit că treci pe la mine. 

— Eu?... Am spus aşa ceva?... Doar dacă-i poruncă... 

— Rugăminte! Nu pot supune îngerii, dacă ei nu vor să-și arate 
bunăvoința. Eu, oricum, am să aştept cu răbdare. 

Făcând o plecăciune în faţa lui, Suzana ieşi pe dată, iar Rakoczy nu se 
mai îndoi că avea să vină în iatacul lui, aşa că se duse s-o aștepte fără să 
mai scoată o vorbă. 

Un slujitor îl ajută la dezbrăcat, apoi, încălzit cum era, se duse la 
fereastră, îşi descopcie frumoasa lui cămașă plină cu horbotă de Flandra și 
îşi lăsă dezgolit pieptul, trăgând cu nesaţ aerul rece al nopţii. Auzi clipocitul 
Mureșului la poalele dealului și o linişte desăvârşită îl cuprinse, aburii beţiei 
risipindu-se ca prin farmec. O pasăre de noapte ţipa în depărtare, ca o 
chemare de pe tărâmul celălalt. Încercă să-și bage capul prin fereastră, dar 
grosimea zidului nu-i îngădui, așa că se mulțumi numai cu acel petec de cer 
înstelat şi de bună-seamă că răsărise luna, căci numai ea putea să 
răspândească lumina argintie de afară. O steluță mică se desprinse de la 
locul ei şi căzu târându-și coada pe bolta cerească. „A murit cineva!” îşi 
zise el, aşa cum învățase încă din copilărie, îi veni în minte mortul din 
pădure şi abia acuma se întrebă pentru ce Felvinczi nu-i spusese ce făcuse. 
„Ba, de nu mă-nșel, nici nu l-am văzut la ospăț. S-o fi îmbătat printre cei 
dintâi şi o fi căzut pe sub masă, dar vine el mâine-dimineață”. Plecă din nou 
urechea să audă murmurul apei care curgea liniştită la vale până la Bălgrad, 
unde îl aștepta cealaltă Suzană, consoarta sa, principesa Suzana Lorantfy. 
Nu simţea însă nici o mustrare de cuget, căci ceea ce avea el de gând să facă 
era ceva firesc și fără gaură-n cer. Irecuse însă mai bine de un ceas și 
începuse să-și piardă răbdarea, iar fata nu se grăbea să se arate. 

Deodată se auzi un zgâlțâit la ușă, principele sări bucuros s-o deschidă. 
În sfârşit, avea s-o prindă în braţe, dar... în prag se afla un fecior din 
seminţia olahilor, care pusese un genunchi pe podea şi plecase capul cu 
smerenie. Prinţul se mânie de-a binelea, căci sărăntocul nu putea să fi venit 


decât cu vreo jalbă, aşa că întinse piciorul să-i facă vânt şi să-i închidă uşa 
în nas. Din păcate el însuşi ceruse să nu se pună strajă, dar iată că acum se 
pomenea cu toți nespălaţii! 

— Măria-ta, m-a trimis domnul conte Felvinczi! zise feciorul, mai 
înainte ca prinţul să-și împlinească gândul. 

— Ce spui? Cum aşa? Unde-i? Tu minţi, blestematule! 

— Doamne fereşte, n-aş cuteza! Pe mine m-o mânat fiindcă ştiu 
ungureşte. Dumnealui îi la noi acasă. 

— Ce vorbeşti, tinere? Ce să caute el la voi? 

— L-a găsit taică-meu şi l-a adus. 

— „Găsit”?! Cum aşa? 

— Abia mai sufla când a dat peste el, că fusese tare rău bătut și nu era 
să-l lase acolo, în pădure, așa că l-a cărat acasă. 

— Vorbeşte mai deslușit, flăcăule! Cine să-l bată? 

— Nu ştim! 

— Acum îi la voi, unde? 

— În sat. 

— Şi zici că-i stâlcit rău? 

— Da! 

— Atunci am să poruncesc să fie adus aici. Trebuie oblojit! 

— Are grijă baba Vasilica-doftoroaia, dar domnia-sa a zis că nu poate 
să se arate aici, la domnul conte al nostru. 

Prinţul uitase cu totul de Suzana și abia acuma pricepu că era vorba de 
ceva de mare taină, aşa că-l trase pe fecior în odaie și, închizând uşa, începu 
a-l descoase. Atunci află că Felvinczi scăpase numai prin grija acestor olahi, 
dar nu putea să-și închipuie pentru ce se ferea de Zota. Ştia el, sfetnicul lui 
de credinţă, că ceva nu era prea bine la castel și... poate că voia să-l scoată 
şi pe el de aici. Acum n-ar mai fi vrut să dea ochii cu Suzana, și ceva îi 
spunea, în inima lui, că fata îl minţise cu bună ştiinţă. Oricum, trebuia să 
iasă nebăgat în seamă de nici un străjer, așa că-l iscodi pe fecior din nou: 

— Tu cum ai izbutit să ajungi până la ușa mea? De unde ai știut unde 
mă aflu? 

— Măria-ta, noi avem neamuri slugi la castel și mai închid ochii când 
îi musai să pătrundem aici. 

— Crezi că ai putea să mă scoţi și pe mine fără să ne vadă careva? 

— Oi proba, doamne! 


— Atunci aşteaptă să-mi pun ceva pe mine și du-mă neîntârziat la voi. 
E departe? 

— De partea cealaltă a dealului. 

Nimeni nu şi-ar fi putut închipui că cele două umbre ce se strecurau în 
noapte erau stăpânul ţării şi un vlăstar de iobag, mergând împreună. Nici 
gând să-i vină prinţului că ar fi vorba de vreo capcană. Olahii nu erau în 
stare de așa ceva şi apoi... prea era limpede privirea ochilor albaștri ai 
feciorului. 

— Cum te cheamă? îl întrebă Rakoczy. 

— Axinte, măria-ta. 

— Să ştii că, dacă se adeveresc spusele tale, frumoasă răsplată ai să 
capeţi. 

— Nu pentru plată o fac, Înălțimea-ta. 

— Tu ştii cine sunt eu? 

— Stăpânul nostru cel mare și atotputernic. 

— Atunci îi bine, şi să ştii, măi Axinte, că mă încred în tine și în 
neamul tău. 

Ajunseră curând la o căsuţă scundă, unde pătrunseră cu greu, iar la 
lumina unui opaiţ îl zări pe conte zăcând pe un pat acoperit cu o scoarță 
curată. Avea un ochi vânăt, nasul umflat, însă după răsuflare părea a fi 
adormit și nu prea vătămat. 

— Ce-i cu tine aici, Vince? întrebă Rakoczy aşa cum obișnuia să-i 
spună, prieteneşte. 

Rănitul dădu să se ridice, dar nu fu lăsat. 

— Rămâi aşa și, dacă poţi, spune-mi ce-ai păţit! îi zise, prinţul cu voce 
blândă, căci ţinea la acest sfetnic credincios. 

— Ilustrisime, mă simt cu mult mai bine, datorită unsorilor cu care m- 
a uns o babă, și mi-a dat şi ceva fiertură... 

— Atunci pentru ce n-ai venit tu însuţi la castel? 

— Am o cumplită bănuială, care s-ar putea să nu se adeverească, dar 
dacă nu... ar fi însă bine să mă înșel. 

— Spune ce te apasă! 

— Mai întâi socot că Zota și slugile lui mă cred dus pe lumea cealaltă, 
după bătaia care mi-au tras-o. 

— Ei te-au bătut?! 

— Ba m-au şi prăvălit într-o râpă, încât mă şi mir că nu mi-am frânt 
nici un ciolan. 


— L-ai văzut cu ochii tăi? 

— Nu, că atunci aveam ochii gata umflaţi, dar l-am auzit poruncind 
bătăuşilor. 

— Nemermicul! Pentru ce oare? 

Contele se săltă și începu să-și depene povestea: 

— Am rămas, după poruncă, dar fără să mai iau pe cineva cu mine, 
bizuindu-mă că aveau să sosească hăitașii şi mă vor ajuta. M-am apucat să 
scotocesc mortul și am dat peste o tașcă cu scrisori. Atunci am avut gândul 
cel bun să nu-mi pierd vremea cu ele, ci le-am dosit într-o scorbură şi le-am 
acoperit cu frunze, ca să nu se vadă. Era un stejar bătrân și găunos, și la 
rădăcina lui... 

— Lasă astea acuma! Le vom lua noi. 

— Spuneam că abia apucasem să ascund tașca şi m-am și pomenit cu 
slugile contelui, despre care am crezut că au fost trimise ca să care leșul. Mi 
se păruse ciudat că nu era nici o picătură de sânge închegat, şi când am dat 
peste lancea alteţei-voastre, la câţiva paşi mai departe, am știut că omul 
fusese ucis de altcineva, cu puţină vreme înainte. Am spus asta și 
slujitorilor, dar, pe neaşteptate, unul dintre ei m-a pocnit în nas, zicând: 
„Atunci nu rămâne decât să-ţi închidem gura pe vecie. Hai, băieţi!” 

— Nu contele a poruncit? 

— El nu sosise încă, ci după ce eu fusesem bătut măr de slugi, fără să 
fi apucat să-mi trag barem spada. 

— Erau mulţi? 

— Patru. 

— Hm! Și Zota ce-a zis când a venit? 

— A întrebat: „L-aţi ucis? Daţi-i brânci în râpă!” Apoi: „Scrisorile le- 
aţi luat?” „Nu le-am găsit, Înălțimea-ta”, răspunsese careva. Pe urmă am 
simţit cum mă scotoceau până şi-n izmene, apoi, aşa, descopciat, m-au târât 
lângă o prăpastie și mi-au făcut vânt. 

— De mirare că ai scăpat cu viață, dragă Vince! zâmbi Rakoczy, vrând 
să-l îmbărbăteze. Să știi că n-ai să mai mori niciodată. 

— Tocmai pentru aceea n-am vrut să vin la castel, dar mai rău e că și 
de alteța-voastră are de gând să se lege, și am bănuit că în noaptea asta 
chiar. 

— De unde știi? 

— Din gura lui Zota, atunci când a poruncit să fiu aruncat, căci a spus: 
„Unul mai puţin, dar trebuie să ne scăpăm și de câinele cel mare”, să-mi fie 


cu iertăciune, ilustrisime, însă socot că de alteța-voastră era vorba. 

— Nu-i nici o supărare, prietene. Dacă așa a zis, atunci fără îndoială că 
eu sunt acela. Încep să mă dumeresc pentru ce îşi băgase odrasla pe lângă 
mine. Nu era decât nada care trebuia să mă atragă la pierzanie. I-a îmbătat 
pe toţi curtenii mei, care acuma dorm buștean, eu rămânând, chipurile, 
singur în faţa lui, dar s-a înșelat ticălosul. Ce-o fi scriind în scrisorile acelea, 
că nu se ucide un om de pomană? 

— Alteță, zăcând aici, m-am tot gândit în fel și chip și mi-am dat 
seama că mortul urma a fi scotocit pe îndelete, dar n-au mai avut timp. Ne 
apropiam noi și de bună-seamă că nenorocitul voia să se înfățișeze alteței- 
voastre, dar a fost împiedicat. Întâmplarea cu ţapul a făcut să fie descoperit, 
căci altminteri, după ce-am fi trecut pe acolo, n-aveau decât să-i ia tașca. 

— Asta au şi avut de gând, când au dat peste tine! se lumină 
principele. Va fi fost vreun olăcar venit de departe, care se răzgândise să-i 
înmâneze lui Zota înscrisurile, iar acesta, aflând, l-a oprit cu lancea. 

— În taşca aceea din scorbură este dovada vinovăţiei lui Zota, şi 
trebuie s-o luăm de acolo. 

— Dar cum? Numai tu cunoşti locul. Poţi să mergi? 

— Cu îngăduinţa alteţei-voastre, aş trimite pe feciorul care v-a adus 
aici. E cinstit şi el, ca și taică-său, şi nici unul din neamul lui nu-l îndrăgește 
pe Zota. Eu am să-i spun unde-i stejarul acela mare și nu-i greu de găsit pe 
marginea râpei, că nu era departe. 

— Foarte bine! Cheamă-l să-i vorbeşti, dar nu se va întoarce până 
dimineaţă. Noi ce facem? La castel se va fi aflat lipsa mea şi acuma mă 
caută pretutindeni. 

— Ba s-ar putea să vă ucidă de cum v-ar zări, spunând că din pricina 
întunericului... 

— Măcar că-i o lună, Vince, cum n-am mai văzut de mult. Ştii ce? Hai 
să dormim într-o căpiţă de fân. Cred că găsim aşa ceva pe aici, şi asta mi-ar 
aminti de copilăria mea. 

Chemară pe Axinte şi-l lămuriră ce voiau de la el, însă acesta, cu toate 
că nu se temea să meargă noaptea în pădure, nu știa unde fusese găsit 
Felvinczi, aşa că ceru îngăduinţa să-l ia şi pe taică-său. 

— Fie! încuviinţă contele. Dar vezi să nu mai afle și altul, ori tot satul. 

— Şi dacă ar fi aşa? sări prințul. Mă Axinte, voi îl iubiţi pe contele 
vostru? 


Feciorul rămase uimit de asemenea întrebare, neștiind ce să răspundă, 
şi atunci Rakoczy îi veni în ajutor: 

— Dacă ar fi să mă apăraţi pe mine, când el ar vrea să mă omoare, voi 
cu cine aţi ţine? 

— Cu măria-ta, stăpâne, mai încape vorbă? 

— Ai văzut, Vince, unde erau oștenii noştri? 

— Înarmaţi cu ciomege, alteță? Ce-ar face în faţa armelor de foc? 

— Ne-om învăţa şi cu ele, răspunse istețul flăcău. 

— Ai auzit? Eu ce vă spuneam? se bucură Rakoczy. 

— Poate peste ani... 

— Se-nţelege că nu acum, zâmbi prinţul. Haide, ei se vor duce și noi 
ne vom culca în fân. 

Bătrânul Buta nu putea să înțeleagă cum avea să doarmă ditamai 
prințul într-o căpiță, însă porunca era poruncă, și el se supuse. Astfel, alteţa- 
sa serenisimă, principe al Transilvaniei, se tolăni în moliciunea unui fân 
proaspăt aromitor, ca în cel mai bogat baldachin al palatului său din 
Bălgrad. Cerul era spuzit de stele, iar luna se ducea către asfinţit, trăgând 
după ea şi carul mare. Când și când mai cădea câte o stea, dar prinţul nu se 
mai gândea la moartea cuiva. Pe pământ erau o mulțime de oameni! 
Felvinczi cunoştea pentru întâia oară acest fel de pat și mărturisi că era cu 
mult mai plăcut decât multe alte locuri pe unde dormise până atunci. Se 
străduia să-şi închipuie ce-ar fi zis ceilalți dacă ar fi știut unde se aflau, și 
mai cu seamă Zota? 

Ce-i drept, acesta n-avea o noapte prea liniştită! Abia părăsise prințul 
castelul, împreună cu Axinte, că Suzana ciocăni la uşa lui, cu gândul să-l 
invite la ea în odaie. De fapt trebuia să-l ducă în încăperea „fecioarei de 
oţel” şi ea să-și vadă de treabă, celelalte fiind rânduite mai departe de conte. 
Cum anume? Acoperise „patul fecioarei” cu o scoarță, ca să nu se vadă că 
nu era decât o lespede de piatră, şi urma să-l poftească pe Rakoczy să se 
aşeze acolo. Dacă s-ar fi împotrivit, avea el slugi puternice care l-ar fi silit, 
după care, trăgându-se trapa, musafirul nocturn s-ar fi prăvălit în „braţele 
fecioarei”, adică nişte căngi tăioase care se împreunau cu dinții unei greble, 
sfârtecând tot ce era din carne şi oase. Bucăţile cădeau de la sine în puţul de 
dedesubt care nu era decât un ochi al Mureşului și căra la vale tot ce-i cădea 
de sus, curățind locul. Nimeni n-ar mai fi dat de cel „îmbrăţişat”. Așa însă, 
auzind că musafirul său nu e de găsit, Zota se îngrijoră și nu se mai îndoi că 
fuseseră descoperite scrisorile ce trebuia să le primească de la Vasile-vodă 


al Moldovei, prin ticălosul de olăcar, care stătuse ascuns până la sosirea 
prințului. Văzându-l că voia să-i iasă în cale, însuşi contele l-a înţepat, căci 
a avut norocul să se fi aflat întâmplător pe acolo, dar n-a mai fost vreme să-l 
cerceteze pe mort, ci s-a tras mai în urmă. Nu şi-ar fi închipuit vreodată ca 
lucrurile să ia o asemenea întorsătură, iar acum, colac peste pupăză, fugise 
şi Rakoczy, pe care abia izbutise să-l atragă la castelul său. 

Turba de furie, şi nu pentru că pierduse nădejdea de a mai fi cancelar al 
țării, cum îi făgăduise Bethlen Ştefan, ci pentru că însuși viaţa îi era în joc, 
dacă Rakoczy prindea firul. Poruncise moartea lui Felvinczi, căci nu se 
îndoia că în cădere avea să se facă zob, și înlătura astfel singurul martor 
care ar fi putut afla de olăcar, dar nici asupra lui nu găsise blestematele 
acelea de scrisori, pe care nu se îndoia că le avea mortul. Nu mai era de 
așteptat nici o clipă! De când îi murise soţia, cu vreo zece ani înainte, 
singura ființă de pe lume, la care ținea mai mult ca la ochii din cap, era 
fiică-sa. Pentru ea trebuia să trăiască, aşa că se hotărî în pripă să-şi găsească 
scăpare în Moldova, ca să se întoarcă apoi cu oastea lui Vasile-vodă și să-și 
recapete averea ce acuma urma s-o piardă, de bună-seamă. Avea însă 
giuvaericale și bani gheaţă, pe care le îndesă în coburii cailor şi, însoţit de 
numai doi slujitori credincioși, apucară drumul Gurghiului. De acolo, pe 
valea Lăpuşnei, căta să-și piardă urma în secuime, și mai apoi peste munte. 

Zorii zilei aveau să găsească pe fugari trecuţi de lIdicel, căci o 
apucaseră de-a dreptul prin lunca Mureșului. Și bine făcuseră, fiindcă 
prințul îşi adunase împrejur toţi iobagii, cu coase şi securi, împresurând 
castelul. I se deschise pe dată şi află că „păsărica” îi zburase! Înciudat, puse 
de fură treziţi toţi curtenii și, aşa, mahmuri cum erau, le citi scrisorile aduse 
de Axinte în timpul nopţii. Auziră astfel că voievodul de la laşi cerea 
castelanului de la Brâncovenești să facă aşa după cum le fusese înțelegerea 
şi să-l sprijine ca să dobândească scaunul țării muntenești pentru feciorul 
său, Ion. Îi dădea a înţelege contelui că fiicei sale, Suzana, ia-r fi stat bine 
ca Doamnă a ţării de peste munte, căci tânărul său vlăstar era holtei. 

— Dar care să fi fost înțelegerea, alteţă? întrebă Orban. 

— Moartea mea și a voastră, a tuturor celor care ne-am lăsat ademeniţi 
în vicleana vânătoare. Și asta nu-i totul! În altă scrisoare făgăduieşte oaste 
pentru Bethlen, ca să mă atace pe la spate chiar în toamna asta. 

— Să înţelegem, aşadar, că la toamnă vom avea război în părţile de 
asfinţit? întrebă Gyarfas. 


— Pare-se că da, luându-ne după ce scrie aici. Să nădăjduim însă că n- 
are să scape prea lesne din încăierarea cu prietenul nostru Matei-vodă. 

— Ar trebui înștiințat și el cât mai curând! cuteză Orban, a cărui 
judecată părea mai limpede ca a altora, deşi băuse la fel. 

— Negreşit! De aceea ne vom întoarce pe dată acasă. Nu-i vorbă că 
prin fuga gazdei nici nu mai avem a ne lua rămas-bun, așa că ne-a ușurat 
plecarea. Să mergem, domnilor! 

Înainte de a porni la drum, alteţa-sa a rânduit o nouă stăpânire în 
Brâncoveneşti, toată averea lui Zota luând-o asupra sa. Ca răsplată pentru 
sprijinul dat de olahi, l-a slobozit pe Vasile Buta şi tot neamul său, precum 
şi pe popa satului, iertându-i şi de toate birurile ce trebuiau date, ca niște 
iobagi ce se aflau până atunci. Mai făgădui sătenilor și zidirea unei biserici, 
iar de se arătau vrednici şi cu credință, avea să mântuie pe toți de şerbie. Pe 
tânărul Axinte Buta l-a dus cu sine la Bălgrad, urmând a sluji în curtea 
prinţului, ori unde va fi trebuinţă de el. 

Numai „Fecioara de oţel” a rămas și pe mai departe, spre a fi la 
îndemână pentru fostul ei stăpân, când avea să fie prins. 

DRAGOSTE CĂZĂCEASCĂ 


— TIMUCIKA, golubcic moi! Scoate-ţi gărgăunii din cap! Ce fel de 
cazac mai ești şi tu, câtă vreme te laşi doborât de ochii unei muieri? Nie 
nada. 

— Nu vorbi prostii, Arkaşa, că mă mânii foc. Ruxandra nu-i o femeie 
ca oricare alta. Este crăiasa inimii mele. Oi, boje moi! Iar de te mai legi de 
ea, te trăsnesc în numele tatălui! 

— O fi vreo rusalcă ce ţi-a furat minţile, de nu mai stai decât să oftezi. 
Cine ar zice că tu ești vulturaşul Timuș? Zău așa, batușca! 

Timuș Bogdanici, căci el era „Timucika”, feciorul marelui hatman 
Hmelnițki, goli stacana dintr-o sorbitură, după care dădu cu ea de pământ, 
făcând-o ţăndări. 

— Aşa să crape şi inima drăguţei tale, tătucule, de nu te-o îndrăgi pe 
tine! zise voios Arkadie Ivanovici Sidorenko, ataman de frunte și cel mai 
bun prieten al lui Timuș. 

La rândul său, nu se lăsă nici el mai prejos şi făcu la fel, după care 
strigă cârciumarul: 

— Artiom! Strânge cioburile și adă alte stacane, că astea s-au isprăvit. 

În acea zi, de sfântul Andrei, era târg mare în Zaporoje şi chemările 
neguţătorilor care-și lăudau marfa se împleteau cu râsetele codanelor ce se 
dădeau în scrânciob, ca la Paşti, dar şi cu răcnetele beţivanilor încăieraţi ori 
puşi pe sfadă. Alţii cântau de mama focului, îngânaţi de corzile cobzei 
nelipsite la veselie, iar câte un sugar trezit din somn făcea vacarmul și mai 
de-săvârşit. Dinspre stepa rusească șuiera vântul cel aspru de miază-noapte, 
prevestind zăpada care întârzia să vină în iarna acestui an 1639. Ghemurile 
de ciulini se rostogoleau de-a valma în calea viforului, oprindu-se din când 
în când şi iară spulberându-se, într-o goană nebunească pe întinsa câmpie. 
Chiar și apa cea leneșă a Niprului se încrunta în mii de vălurele sub suflarea 
tăioasă, dar în târg la Zaporoje veselia și voia-bună nu ţineau seama de 
asprimea vremii. 

— Poate vrei să spui că nu-s de nasul ei? se răsti deodată Timuș. 

— Ai-da-de, batușca! Ce prostii îți mai dau prin cap? Cum să gândesc 
eu aşa-ceva? Ea nu-i decât fata hospodarului moldovean, iar tu ești fala 


căzăcimii, feciorul marelui nostru Hmel, de al cărui paloş s-a dus vestea 
până-n împărăția moscălească, pentru ca să nu mai pomenim de Țarigrad. 
Strămoșii tăi se trag din tătuca Adam, după ce a fost izgonit din rai... 

— De vreau, se răţoi Timuș, pot să-l fac eu pe hospodar să-mi 
cerşească îndurare în genunchi. 

— Aşa să faci, sufleţele! Dar ce necaz ai pe el? 

— Eu? Nici unul! 

— Atunci zic să ne repezim până la lași şi s-o furăm pe fată. Ştii, aşa, 
căzăceşte! Și atunci să vezi cum are să te îmbie voievodul cu „pirostriile” 
de cununie. 

— Măi, Arkașa, măi! Ai mai văzut tu până azi cazac prost? 

— Drept să-ţi spun, nu! se fuduli atamanul. 

— Atunci du-te la fântână, scoate o ciutură cu apă şi aruncă-ţi ochii în 
ea după ce s-o limpezi și ai să vezi unul! Bine, măi, cap de tărtăcuţă ce eşti! 
Tu crezi că aia-i Daşa, ori Nataşa de pe la noi?... Sau vreo jupâniţă 
oarecare, să-i ridici poalele în cap și gata? Măăă, minte de tărâță! E o 
domniță!... Dar ce spun eu... crăiasă, măă, cap sec! Dacă ai vedea-o n-ai 
mai vorbi aşa, tontule! 

— Nu te mânia, batușca, doar n-am zis-o cu răutate. Noaptea, când 
muierea-i despuiată, seamănă una cu alta şi numai după came o mai 
deosebeşti dacă-i fetișcană ori babă. 

— Seamănă pe dracu! Du-te la fântână şi fă ce ţi-am spus, ori aruncă- 
te cu capu-n ea, că tot nu ţi-i bun de nimic. Poate doar să-ţi ţii căciula pe el! 

Atamanul nu mai știu ce să răspundă şi, cum făcea de obicei, când 
prietenul lui se înfierbânta, socoti că era mai bine să tacă. 

Larma bazarului pătrunse până la ei și un câine schelălăi jalnic, izbit de 
cizma vreunui cazac ori călcat din nebăgare de seamă de cineva. 

— Cu toate acestea, Arkașa dragă, câte ceva ţi-a clocit și ție mintea, 
zise deodată Timus, luminându-se la față. la umple tu stacanele, ca să ne 
mai limpezim creierii şi să gândim cum trebuie! Ai zis ceva de „furat”, ori 
n-am priceput eu prea bine? 

— Euuu! Doamne fereşte! 

— Nu tu ai spus să mergem la Iași, după fată? Ce, ţi-ai băut capul? 

— Păi asta nu-i hoţie, batușca. Bărbatul cel viteaz își ia nevasta care-i 
place, chiar și cu sila, și asta este pe placul bunului Dumnezeu, care o 
blagoslovește mai apoi cu o ploaie de plozi, dar şi pe al muierii, care se 
sclifoseşte la început, de ochii lumii. 


Timuș îl lăsă să vorbească, fără să asculte ce spunea, și îşi dădu el 
însuși gândul pe faţă: 

— Ştii tu, măi frate, că hospodarul și-a trimis familia să prăznuiască 
sfintele zile ale Crăciunului la voievodul din Sandomierez? 

— Foarte bine! Acolo să pălim! 

— Bine pe dracu! Nebunul de Czaplinsky-voievodul ar fi în stare să 
aprindă întreaga Ucraina şi să ne ia urma până aici, dacă am cuteza să ne 
atingem de oaspeţii lui. Nu-l cunoşti? 

— Atunci, pândim la înapoiere şi... hop și noi! 

— Cam tot așa chiteam și eu, răspunse Timuș gânditor. Nistrul nu 
poate fi trecut decât pe la Hotin, care-i în calea lor. Tu, cu o ceată de 
voinici, loveşti alaiul domnesc, pui mâna pe domniţă şi te tragi cu ea pe 
Nistru la vale, până la Moghilău. Acolo am să aştept eu și, „cum aflu de 
isprava voastră”, mă reped, scap fata şi i-o duc lui taică-său, teafără şi 
nevătămată. Să nu vă puie dracu să vă faceţi de cap cu ea! Ce zici? 

— Fără s-o tăvăleşti? 

— Fără! 

— Atunci la ce naiba să ne mai ostenim? scuipă atamanul. O lăsăm să 
se ducă singură acasă, aşa cum a făcut-o mă-sa... La ce bun tot farafastâcul, 
batuşca? De ce s-o mai furi, numai ca s-o sâcâi și pe ea degeaba? 

— Ca s-o fac să mă iubească! răspunse Timuș strângând ulcica în 
pumn și izbind-o de tăblia mesei. 

— Te pomeneşti că nici nu s-o uita la tine, dacă te-o vedea așa de 
tăntălău! Eu socot că dacă ţi-ar simţi vigoarea ta bărbătească, apoi... 

— Du-te la fântână, Arkașa, şi dă-te cu capul în ea, după cum ţi-am 
mai spus, ori lasă-mă în pace să chibzuiesc și nu mai pune întrebările tale 
prostești. Mi s-a năzărit că ai zis ceva bun, dar văd că m-am înșelat! Totuşi, 
mă pot bizui pe tine? 

— Mai încape vorbă?! 

— Atunci îi iei pe Grişa, Steopa, Vasca şi pe care mai socoti tu şi 
plecaţi să vă aţineţi în preajma Hotinului. Cum or ieşi din cetate şi or cobori 
la Nistru, căci pe malul lui duce drumul o bucată, ştii, acolo, unde cotește... 

— Da, da! Tocmai bine, căci nu te mai poate zări nimeni din cetate. 

— Văd că ai priceput şi mă bucur că nu eşti prost, frate! Ştii tu cum s-o 
aduci la baba Parasca la Moghilev, de partea astălaltă, că doar ai mai bătut 
drumul pe acolo. 

— Îhî!... 


— Când sunteţi gata, porniţi, dar nu fără a mă-nştiinţa, şi mai ales să 
fie în preajma Crăciunului, după cum ţi-am zis. Anul acesta îl veți prăznui 
voi cum s-o nimeri, şi nu mă plâng că aveţi să vă descurcați. 

— Las” pe noi, tătucule, că doar ştim să ne petrecem nu numai în zilele 
de sărbătoare. 

— Nu cumva să-mi aduceţi toată familia, ci numai pe fată. O vreme îi 
lăsăm să fiarbă, dar fetii să-i spuneţi că aveţi s-o aduceţi la Zaporoje, ca s-o 
vindeţi roabă la tătari. Să vă purtaţi cuviincios cu ea! 

— Vai de mine, Timucica, aşa mă știi? Nici Precesta de la Kiev n-are 
să fie mai cinstită şi mai păzită ca domniţa ta. 

— De speriat, însă, puteţi s-o faceţi, ca să fie mai bucuroasă când oi 
scăpa-o din ghearele voastre. 

— Atunci... barem când aveţi să rămâneţi numai voi doi... ştii... mai 
înainte de a o duce acasă... zău... îi păcat de Dumnezeu să te creadă 
neputincios. 

— Greu de cap mai ești, bre Arkaşa. O ţii una și bună, de parcă eu n-aş 
face-o... dar trebuie să mă port așa cum ţi-am spus. Și băgaţi de seamă să 
nu încăpeți pe mâna hospodarului, că două copeici nu mai face pielea 
voastră afurisită. 

Mâhnirea şi mai cu seamă îngrijorarea lui Timuș venea de la zvonul de 
curând sosit, cum că Vasile-vodă ar fi intrat în vorbă cu craiul Rakoczy al 
Ardealului să se încuscrească. Avea acela un bicisnic de fecior, pe 
Sigismund, care se dădea mai mult la patima cititului din cărți decât la 
spadă, dar, ce-i drept, era cu mult mai chipeș decât el, feciorul hatmanului 
căzăcesc. 

Cu toate că fuseseră plănuite la beţie, chiar de a doua zi îndrăgostitul 
şi-a pus gândurile în fapte şi o săptămână mai apoi se şi afla la Moghilău. 
Târgul era așezat pe apa Nistrului, care tăia adânc cele două maluri, de o 
parte și de cealaltă, îngustându-şi albia și făcând mai lesnicioasă trecerea cu 
barca. Pa țărmul apusean, satul Atachi nu era prea înstărit, dar acolo se aflau 
oştenii ce păzeau fruntariile moldovene și, oricât ar fi fost ei de prieteni cu 
cazacii, nu le-ar fi îngăduit vânturarea prin ţara lor. Nici chiar dumnealui 
jupân Pavel Albotă, pârcălabul de Soroca, nu s-ar fi așteptat la o asemenea 
încălcare, şi de aceea ochiul îl avea îndreptat mai mult spre tătari, cei veşnic 
puşi pe pradă. Drept pentru care povaţa lui Timuș a fost ca ceata lui 
Sidorenko să nu bată la ochi şi să treacă Nistrul cât mai nebăgată în seamă, 
prin anumite vaduri, bine ştiute de ei. 


larna, care se codise să se arate pe aceste plaiuri, chiar de sfântul 
Nicolae înveşmântă pământul cu straie de omăt. Apoi veniră şi sărbătorile, 
pe care unii le petrecură cu voie bună şi belșug, în timp ce alții mai mult cu 
nădejdea unor zile mai bune în viitor. 

Familia voievodului moldovean sosise la Sandomierez încă de pe la 
jumătatea lui septembrie şi toată toamna a tinut-o numai în benchetuială şi 
danţuri, căci aşa era obiceiul făloșilor şleahtici, să se arate mai presus de 
oaspeţii pe care-i primeau, ori de ce rang erau ei. Poate că ar mai fi stat şi 
până după Bobotează, dacă n-ar fi fost ziua numelui lui Vasile-vodă, chiar 
în ziua întâi a lui ghenar, și nu se făcea să-l lase singur. Cu greu se hotărâră, 
cu toţii, ca în cea de-a patra zi a Crăciunului să plece spre casă, spre a nu se 
prea zori la drum, dar nici să ajungă cu întârziere. 

Înfofolite în frumoasele blănuri de samur, jder, veveriţă ori alte 
sălbăticiuni ale pădurii, tinerele jupâniţe erau rumene în obrăjori, fie din 
pricina gerului, fie din cea a minunatei băuturi cu gust de vişină și dulce ca 
mierea, pe care pania Czaplinska le-a dat-o pentru gustare, fără zgârcenie. 
Aşa că se urcară în sănii chicotind, trântindu-se peste fânul ce amintea de 
zilele îmbălsămate ale verii. Pe deasupra lui fuseseră aşternute velințe și 
scoarțe înflorate, precum și blănuri de urs, ca să nu se simtă la drum 
asprimea iernii. Ba chiar și la picioare li se puseseră pietre încinse, care 
aveau să dogorească, încât şi-ar fi putut scoate botinele din picioare, fără să 
le pese de frigul de afară. 

În pocnetele de bici ale surugiilor şi clinchetul zurgălăilor de la 
grumazul cailor, cele două sănii se urniră, însoţite de urările de drum-bun 
ale celor ce rămâneau. Câţiva şleahtici mai tineri, dar semeţi nevoie mare, 
se încumetară a le însoţi până la Kameniţa ca să le ţie de urât călătoarelor, 
măcar că gerul se lăsase de îngheţa oul corbului în cuib. Vremea era 
frumoasă, însorită şi numai bună pârtia pentru sanie, aşa că se zbura, nu 
alta, pe luciul zăpezii. Câte patru armăsari albi înhămațţi la fiecare sanie, 
precum și înfățișarea bogată a veșmintelor ar fi putut lăsa credința, pe unde 
treceau, că era vorba de ființe din basmele noroadelor de la miazănoapte și 
nu de fiinţe omenești obișnuite. Parcă ţi-era și teamă că aceste năluci aveau 
să se topească la prima sărutare a soarelui din miazăzi. 

Trecerea peste Nistru, îngheţat bocnă, s-a făcut fără nici o greutate și, 
dacă n-ar fi trebuit să se hodinească telegarii, mai că s-ar fi încumetat să nu 
mai oprească la cetatea Hotinului. Dar nici popasul n-a fost prea lung, așa 


cum se întâmplase la Kameniţa, unde rămăseseră peste noapte, ci numai de 
câteva ceasuri, plănuind ca pe seară să ajungă la conacul unui boier, după 
ce-ar fi trecut Prutul. Ziua următoare avea să-i găsească pe drumul Sucevei 
şi s-ar fi bucurat cu toţii de revedere, dar nu s-a întâmplat chiar așa, căci 
socoteala de acasă nu se potriveşte cu cea din târg. 

Abia apucaseră să treacă peste Prutul înmărmurit și el de ger, că la 
vreo două-trei verste jupâniţele se pomeniră înconjurate de o ceată de 
cazaci, care răcneau de mama focului, slobozindu-și sâneţele în văzduh. În 
loc să se oprească înfricoșaţi, după cum ar fi poftit atacatorii, vizitii ochiră o 
spărtură în rândurile lor şi, pocnind din bice, se avântară într-o goană 
înfricoşătoare, strecurându-se pe sub nasul lor. Cum nu se așteptau la așa 
ceva, cazacii rămaseră o vreme descumpăniţi, apoi se adunară la un loc spre 
a chibzui ce trebuiau să facă. Sidorenko, văzând că fugarii se depărtează, își 
sudui oamenii de toate-cele și le porunci să se arunce în urma săniilor. 

Erau vânjoşi caii leșeşti, nimic de zis, dar cei căzăceşti păreau mai 
hodiniţi și în curând se apropiară din nou, făcându-le pe înspăimântatele 
jupâniţe să tipe cu deznădejde. În faţă se şi zărea conacul, iar troienele erau 
aproape cât zidurile care-i împrejmuiau, încât mai că te-ai fi putut avânta 
de-a dreptul în ogradă. Răcnetele urmăritorilor parcă dăduseră aripi 
„armăsarilor de nea” şi, cu toată străduinţa cazacilor, nu i-au putut prinde 
mai înainte de a pătrunde pe poarta anume, larg deschisă care apoi pe dată 
se închisese, iar troncănitul zăvoarelor vestea că gazdele nu mai pofteau și 
alți musafiri. 

Dacă ar fi apucat să intre odată cu fugarii, slujitorii ar fi rupt-o la fugă 
încă de la primele pocnituri de sâneaţă, dar acum în faţa atamanului se 
ridica un zid aproape de două ori cât înălțimea omului, și pe deasupra mai 
era și înşelător, din pricina troienilor. 

— Cetate adevărată! tună el. Cine dracu a mai scos-o în cale? Na, mai 
pătrunde acolo dacă poţi! 

— Cam afurisită treabă, încuviință Grişa cu glas domol. Ei s-au dosit 
acolo la căldurică şi pot sta acolo mult și bine, că doar au de toate, ca 
șoarecele în beci. Noi, în răstimp... 

— Ia stai, Grişenka! îi luă vorba atamanul. Ţi-a ieşit un hulub din gură, 
sufletele! „Şoareci” ai zis? Ei bine, ca pe șoareci avem să-i afumăm olecuţă. 
Pentru asta însă va trebui să sărim gardul și să ne apropiem de casă. Cum or 
simți fumul în nări, pe dată se vor da prinși, fiindcă jupâniţele astea 


sclifosite nu rabdă ca muierile noastre. În viaţa lor n-au făcut focul la 
cuptor, ori la vatră. Hai flăcăi! A noastră-i prada! 

Drept răspuns cazacii chiuiră şi sloboziră plumbi în văzduh, stârnind 
Lătratul furios al clinilor, ce păreau a fi destui de mulţi prin curte. 

— Ia uitaţi-vă, fraţilor, la nucul acela gros de lângă casă, arătă 
Sidorenko. Parcă ar fi crescut anume acolo ca să putem arunca noi arcanul 
şi să ne săltăm peste spurcatul ăsta de zid. Care te încumeţi? 

Un tinerel roșcovan, abia ieşit din copilărie, îşi săltă căciula, făcu o 
cruce mare până la brâu şi, murmurând un „Doamne ajută!”, răsuci frânghia 
care-i atârna la oblânc, apoi șfichiui văzduhul şerpuind-o în jurul unui ciot 
ce era mai la vedere. Un chiot de bucurie fu răsplata dibaciului aruncător 
care, înroșindu-se de mândrie, își aruncă în zăpadă cojocul și rămase numai 
într-o flanelă, spre a fi mai sprinten. Se uită apoi la ataman, cerşindu-i 
îngăduinţa. Flăcăul era cel mai tânăr din întreaga ceată şi îl chema Pașa. 
Taică-său, Filotoi, pierise într-o încăierare cu tătarii și el avea grija 
gospodăriei părinteşti. Ardea de dorinţa să se avânte în lume și se rugase 
îndelungată vreme de Sidorenko să-l ia cu el. Și, poate, dacă n-ar fi fost atât 
de dibaci la călărie şi în aruncatul laţului, mai că nu l-ar fi luat, căci prea era 
nevârstnic. Acuma socoti însă că nu era nici o primejdie, decât de câini, așa 
că se învoi: 

— Du-te, Paşa, dar nu până la copac, ci după ce-i sări gardul dă fuga 
să ne descui poarta, căci toţi s-au tras în casă. Oricum, nu te da prea în 
vileag, fii cu grijă, după aceea las” pe noi! 

Băiatul îşi mai făcu o cruce şi se avântă, dar numai ce păşi pe coama 
zidului, că o împuşcătură îl făcu să se răsucească şi să cadă fulgerat de 
cealaltă parte. Strigătul lui, scurt, nu mai lăsa nici o îndoială în privința 
sorții care-l aştepta. 

— Mânca-v-ar ciuma de ticăloși! blestemă atamanul cu ochii scăldaţi 
în lacrimi. Holera și flăcările iadului să vă înghită, nemernicilor! adăugă el 
scrâșnind. 

— Săracul Pașa, făcu şi Grișa venind lângă Sidorenko. Asta i-a fost 
ursita! Socot însă că nu trebuia să-l lași pe el, ori să fi așteptat până s-o 
întuneca. Am să mă duc chiar eu... 

— N-aş vrea să mai pierdem pe nimeni, pentru afurisita asta de 
muiere! tună atamanul. Nu știu ce dracu i-a căşunat lui Timucika, zor- 
nevoie s-o facă să se îndrăgostească de el... Uite unde am ajuns din pricina 
asta! 


— Minte înţeleaptă și la tătucul nostru, se băgă în vorbă Steopa. Dacă 
aşa a zis, atunci trebuie s-o facem! Ştie el de ce! 

— N-am zis că n-o să izbutim, se uită atamanul chiorâș la Steopa. Tot 
ce poftesc este să nu mai moară nici unul dintre noi. Nici o domniţă, ori cât 
ar fi ea de frumoasă, nu face cât viaţa unui cazac! 

— Noaptea vom putea sări gardul, căci nu-mi închipui că au să 
vegheze necontenit, își dădu părerea Vasca. Ai noștri au să împresoare 
gardul trăgând din pistoale, în vreme ce eu m-oi strecura peste creastă... 

— Ba eu! se împotrivi, Grișa. 

— Ba eu! Ba eu! săriră și alţii. 

— Staţi, nu vă mai dondăniţi! îi potoli atamanul. Cum aveţi să zburaţi 
peste gard, neghiobilor? Să faceți ca Pașa, sărmanul! Sunt înarmaţi, 
ticăloşii! 

— Fi, dacă ar fi vreo hrubă... gândi cu glas tare Steopa. 

— De unde să ştim? 

— A cui naiba îi casa asta, răsărită aşa, deodată, în calea noastră? 

— Să-l ia holera, cu tot neamul lui, care o fi el! blestemă atamanul, ale 
cărui lacrimi încă nu se uscaseră. 

— Tătucule! se auzi deodată vocea unui cazac ce se apropiase în trapul 
calului. Haideţi în spatele casei să vă arăt ceva, de nu cumva eu m-am 
îmbătat, ori am vedenii. 

Cu toţii se luară după noul venit şi se opriră apoi în colţul gardului, 
uitându-se unde le arăta Fedia. 

— La tufa aceea uscată, de colo, se află o vietate. Om, sau iepure, dar 
mișcă... 

— O fi suflat-o vântul, îi luă vorba Grişa. 

Cu toţii nu-şi mai dezlipeau privirea şi deodată văzură deslușit cum 
uscătura se mută câteva palme mai într-o parte. 

Fără să mai zică nimic, atamanul se repezi într-acolo, urmat de 
întreaga ceată, lăsând de izbelişte împresurarea. 

Nu găsiră decât zăpada călcată și tăvălită, fără a-ţi putea da seama dacă 
era vreo urmă omenească sau de altă vietate. 

— Doar n-o fi vreun ciulin zburător, ca pe la noi, prin stepă, făcu 
Vasca. 

— Dar nici vânt nu suflă ca să-l miște, decât numai dacă el singur... 

— Ia staţi flăcăi! îi opri atamanul descălecând. Dacă s-a umit, să-l 
punem iarăși unde a fost! 


Și începu a scociori şi răscoli zăpada cu vârful cizmei, după care trase 
tufa într-o parte și dădu la iveală un chepeng. 

— Asta-i hruba de care vorbeai, Steopa, frăţioare, ai un cap deştept, nu 
cumva să ţi-l pierzi vreodată! 

— Mi s-a părut şi mie ciudat că nu este pic de omăt pe copăcel, dar nu 
m-am gândit să fie vreo ascunzătoare sub el, se miră Grișa. 

— Ba, dacă vrei să ştii, nu poate fi decât ieşirea hrubei și am să... vru 
să spună Vasca, dar atamanul nu-i îngădui. 

— N-ai să te duci nicăieri, că n-am chef să crapi ca un guzgan, pe sub 
pământ. Mai bine iei toţi caii noștri și te întorci în galop lângă gardul 
conacului. Cel de dedesubt, căci bănuiesc că este cineva care vrea să fugă 
după ajutoare, are să ne creadă plecaţi şi are să-şi scoată capul. 

Mai bine de un ceas fură nevoiţi să aștepte, cât pe ce să îngheţe de frig, 
dar încăpăţânarea căzăcească se dovedi şi de astă-dată mai tare decât 
răbdarea celui ce se ascundea la picioarele lor. Chepengul fu tras cu grijă 
într-o parte și la adăpostul tufei se ivi o căciulă brumărie ce acoperea un cap 
mustăcios. Cât ai clipi din ochi, un arcan i se înfășură în jurul gâtului și 
străinul fu tras la lumină, mai mult mort, sufocat de strânsoarea laţului. 

Îl lăsară să-și revină, căci se învineţise la faţă. Apoi, când îl văzură 
deschizând ochii, se ivi altă încurcătură. 

— Care ştii româneşte? întrebă atamanul pe ortacii săi. Cu toţii dădură 
din umeri, dar, spre uimirea tuturora, prinsul le vorbi pe limba lor: 

— Eu ştiu, boierule şi îți spun tot ce pofteşti, dacă-mi cruţi viaţa. 

Sidorenko se lumină la față. 

— Făgăduiesc! zise el. Câţi sunt în casă? 

— Patru boieri şi doi surugii leși. 

— A cui e casa? 

— A dumnealui Coste Roșea, pârcălabul de Hotin. 

— Este şi el acolo? 

— Ba! Numai nepotul cel din Sepeniţi. 

— Altcineva? 

— Argaţii şi femeile, dar nu sunt în casa cea mare, ci în aşezările lor de 
pe lângă cuhnii ori grajduri. 

— Ei au arme? 

— Da” de unde?! Numai boierii și surugiii. 

Sidorenko se uită către tovarășii lui, dar Vasca se băgă în vorbă: 

— Şi jupâniţele, câte sunt? 


— Numai trei, că altele nu erau... 

— Cele care au venit acum? iscodi şi Steopa. 

— Da! 

— Frumoase? întrebă atamanul, cu gândul la Timuş, care își pierduse 
mintea pentru fata voievodului. 

— D-apăi eu cum să vă spun? Nu le-am văzut obrazul, dar îs de neam 
ales. Se zice că una ar fi însăşi fata măriei-sale Vasile-vodă. 

— Aha! răsuflă ușurat Sidorenko. Tu unde te duceai acum? 

— Să cer ajutor de la dumnealui pitarul Gheucă, vecinul. 

— Mai este careva cu tine, ori a plecat pe altă cale? 

— Nu mai este nimeni și de plecat nu are pe unde, câtă vreme 
domniile-voastre privegheaţi gardul. 

— Nu minţi? se răsti atamanul la el. 

— Mă jur pe sfânta cruce că spun adevărul. 

Sidorenko rămase o clipă pe gânduri în vreme ce Grişa îl întrebă pe 
prins: 

— Hruba asta unde te scoate, dacă intri aici? 

— Într-o fântână de lângă hambarul cel mare, de după poiata păsărilor. 

— Aşadar, te duceai după ajutor? zâmbi atamanul, cu ochii sclipind. 

— Da, boierule! 

— Atunci am să te trimit eu acolo unde de bună-seamă că ai să-l 
capeţi! rânji el şi-i descarcă pistolul în piept. 

Nenorocitul bătu aerul cu braţele şi se prăbuși înroșind zăpada cu 
sânge, în vreme ce atamanul se aplecă asupra lui și-i reteză beregata cu 
hangerul. 

— Asta, ca să nu se mai întoarcă! 

— Poate chiar el să fi fost cel dare l-a ucis pe Paşa al nostru, făcu 
Grişa. Păcat că n-am apucat să-l întrebăm. 

— Are să-l întrebe chiar el însuși, căci acuma sunt împreună și are să-i 
ceară flăcăul socoteală, dacă aşa s-a întâmplat. 

Se uitară la cel ucis, care încă se mai zbătea din când în când, în vreme 
ce aburi calzi se ridicau de deasupra sângelui mai înainte de a îngheţa. Unii 
ar fi vrut să-l acopere barem cu zăpadă, dar alţii fură de părere că n-aveau 
vreme pentru asta şi, oricum, ar fi fost dezgropat de jivine. 

— Dumnezeu să-l ierte! zise atamanul făcând cruce asupra lui, după 
care se întoarse la ai săi: Acuma te poţi băga tu Grişa, dar împreună cu 
Mişenka. Hai flăcăi, noroc! 


Cei doi se și grăbiră să intre în hrubă, dar Sidorenko socoti să-i mai 
povăţuiască: 

— Aveţi grijă, băieţi, cum scoateţi capul! Nu cumva să păţiţi și voi ca 
prostul de aici, dădu el cu piciorul în mort. Dacă simţiţi vreo primejdie, 
trageţi-vă înapoi, iar de nu, fugiţi mai întâi la poartă, s-o dezăvorâţi. 

— M-aş duce și eu, zise Steopa. 

— Acum, chiar că nu mai este loc, frăţioare. Lasă că nici noi n-om sta 
cu mâna-n sân, doar trebuie să le sărim în sprijin. Haideţi cu toţii, că aici nu 
mai avem ce căuta! îşi îndemnă el cetașii. 

Grişa zări curând cerul prin deschizătura fântânii, ceea ce însemna că 
ajunseseră la capătul drumului. Se agăță de pietrele îngheţate și simţi o 
usturime ascuţită în palme când apucă cu mâinile goale verigile de fier ce 
slujeau de trepte. Cu băgare de seamă își scoase capul şi scrută 
împrejurimea, care începuse a se cam înnegura din pricina amurgului 
apropiat, dar nu zări pe nimeni. De altfel, ceața le prindea bine, că nici acela 
care ar fi stat la pândă n-ar fi văzut mai bine decât ei. Săriră din fântână și 
se lăsară pe vine, în aşteptare. Nimic! 

— Tu rămâi pe loc! porunci Grişa tovarăşului său. Eu am să încerc să 
descui poarta. 

Palmele îi amorţiseră de frig şi mai că nu și le simţea când, târându-se 
pe burtă ca un şarpe, se îndreptă spre foişorul de la intrare, care se deslușea 
cu greu, dar numai acela putea fi. Pe când se aştepta cel mai puţin, un dulău, 
cum numai la stână mai văzuse, se năpusti asupra lui, lătrând furios. 

— Tu eşti, bre Iftimie? se auzi o voce groasă din spatele câinelui. 

Grişa bănui că cel strigat nu putea fi altul decât trimisul ce ieşise din 
hrubă, aşa că mormăi ceva neînțeles, prefăcându-se a fi rănit. 

— "Ţâba, turba naibii! se răsti omul la zăvod și se desprinse din umbra 
foişorului apropiindu-se agale. Cum de nu te mai știe?! 

Grişa s-a trântit pe spate cu faţa-n sus și, spre uimirea lui, câinele i-a 
dat pace, iar omul, apropiindu-se îngrijorat, se aplecă să-l cerceteze, fără 
nici o bănuială. Numai când cazacul și-a înfipt mâinile în beregata 
slujitorului, dulăul a început să-l muște cu furie, de unde apuca, dar Grişa 
nu se lăsă până când nu-l simţi pe celălalt moale ca o zdreanță. Mai 
rămânea câinele și din dosul casei se auzeau și alții, care s-ar fi năpustit cu 
toții, dacă în răstimp cazacii din afară nu i-ar fi zădărât cu focuri de 
pistoale. 


La rândul său, nici Mişenka nu mai rabdă să rămână în așteptare şi sosi 
la vreme ca să arunce cu jungherul în dulău, dând putinţă lui Grișa să se 
ridice de sub mort. 

— Afurisită javră! făcu el luându-și pumnalul îndărăt. Credeam că te 
luptai cu omul, şi când colo... 

— Acela nici n-a apucat să-și dea seama ce se petrece cu el, răspunse 
Grişa. Turbatul ăsta a fost mai primejdios. 

Fugiră pe vine cât putură mai repede până lângă gard, unde se 
împiedicară de nişte zdrenţe şi pricepură că era vorba de tovarășul lor Paşa, 
sfârtecat de câinii care acuma se înverşunau în partea cealaltă, spre marele 
lor noroc. Curând însă începură a tiui și plumbii, căci împresuraţii bănuiră 
că ceva necurat se petrecea în ograda lor. Totuşi cei doi izbutiră să ajungă la 
poartă şi traseră zăvoarele. Urletele se înteţiră, așijderea împușcăturile, şi 
unul dintre plumbi îl izbi pe Grişa, tocmai când se întorsese cu faţa spre 
conac, voind să arate celorlalți calea. 

Prăbușirea cazacului rămase nebăgată în seamă, căci toți erau cu ochii 
spre casă, pe care atamanul poruncise s-o împresoare cât mai iute. 

— Daţi foc la paie! se mai auzi vocea lui printre lătrăturile câinilor 
care se năpustiseră de astă-dată asupra lor. 

— Ucideţi javrele, că ne sfâșie picioarele! strigă Steopa. 

Pătrunseseră descălecaţi, întrucât îşi lăsaseră caii la adăpost în afara 
zidurilor, şi câinii îi încurcau cel mai mult, măcar că nu erau decât vreo 
cinci. Apoi, când ultimele schelălăieli încetară şi liniștea nu mai era 
tulburată decât de pocnetele împresuraţilor, se auzi vocea atamanului 
cerându-le celor din conac să se dea prinşi, că n-aveau să le facă nici un rău. 

Se vede că vorbele îi fuseseră înţelese, fiindcă pe dată i se răspunse, în 
leşeşte: 

— Nicicând, tâlharilor! Aveţi să daţi socoteală pentru fapta voastră! Pe 
toți am să vă trag în ţeapă. 

Sidorenko bănui că nu putea fi altul decât nepotul din Sepeniţi al 
pârcălabului, după cum aflase mai înainte, dar nici el și nici ai lui nu 
înțelegeau limba, așa că își văzură de treaba lor, socotind că împresuraţii n- 
aveau de gând să se dea legaţi cu una, cu două. 

— Aduceţi paie lângă casă, dar ceva mai depărtişor, ca nu cumva să ia 
foc! porunci atamanul. Trebuie mult bălegar, să facem fum. Hai, flăcăi, că 
ne vom încălzi! Andrei, tu caută să dai peste cele două sănii și vezi să aibă 
caii înhămațţi, ca să putem fugi pe dată. 


În scurtă vreme, norişori de fum se întreţesură cu negura şi, cum nu 
sufla nici o boare, părea că întreaga ogradă avea să fie cuprinsă de izul 
înăbușşitor. Răgazul acesta le dădu putinţă să afle că bietul Grișa pierise, fără 
să-și fi dat seama careva. Apoi mai găsiră și hoitul lui Pașa, la locul arătat 
de Mișenka, și mult se mai învolburară cazacii, cerând ca să-i ardă pe toţi 
cei din casă, până la unul drept răzbunare. 

— Nu se poate, frăţioare! răspundea atamanul tuturor celor care cereau 
acest lucru. Porunca noastră este alta, și trebuie să ascultăm. Altă dată ne 
vom plăti și noi paguba. Acum nu! 

Nu ţinu lungă vreme afumatul conacului, căci gingașele domniţe prea 
puţin puteau răbda și, după cum prevăzuse Sidorenko, se şi iviră în prag, 
tuşind şi cu ochii înlăcrimaţi. 

Săniile erau trase la scară, într-una din ele aflându-se cazacii morţi, iar 
în cea dintâi urma să fie suită domniţa. „Dar care din cele trei o fi?!” se 
nedumeri atamanul. 

— Le luăm pe toate, îşi dădu părerea Steopa, şi pe drum ne-om lămuri. 

— Şi pe urmă le azvârlim în șanț, nu? se burzului Sidorenko. 

— Le ducem la Moghilev, ca să-și aleagă tătucul. 

— Ba să-ţi muşti limba, că, de nu i-o înfăţișăm pe crăiasa lui, ne umple 
pieile cu paie la toţi, şi degeaba toată munca noastră. 

— Atunci care-i domniţa? 

— Dracu știe! bombăni înciudat Arkașa, înghițindu-și scuipatul pe care 
era cât pe ce să-l arunce în faţa unor așa de simandicoase jupâniţe. 

RĂSPLATA LĂCOMIEI 


LA SCURTĂ VREME de la sosirea lui signor Capello în Istanbul, 
ucigaşii au şi fost tocmiţi, căci după ce-i trecuseră aburii beţiei nu s-a mai 
încumetat să facă vărsare de sânge cu mâna lui, aşa cum se lăudase. Era 
vestit pe atunci un oarecare Zamil-bey, corsar de mare, care pentru aur 
sunător nu se dădea în lături să sucească gâtul cuiva şi pe uscat. Numai că 
avea o ciudăţenie: cu multă bucurie îi trimitea în sânul lui Alah pe 
dreptcredincioşii musulmani, dar nu lua viaţa unui creștin. Din astă pricină i 
s-au scornit tot felul de poveşti, cum că ar fi urmașul unor prinți bizantini de 
altădată şi că ţinta lui era să-i izgonească pe turci din Costantiniya. Asta îi 
aducea prinosul de mulțumire al grecilor, dar ceilalți l-ar fi ridicat în 
ştreang, dacă ar fi putut să afle cine-i tâlharul. Nici nu cerea bani mulți când 
era vorba de vreun mare dregător osmanlâu, ci numai cât să-și acopere 
hrana și cheltuiala zilei. Auzind că era vorba de o mie de scuzi pentru Curt 
Celebi, nu se târgui deloc, în schimb nu se învoia cu moartea lui Leon- 
Stridie. A trebuit o bună bucată de vreme până signor Capello să-l 
lămurească pe ucigaș că şi creștinul al cărui cap îl voia nu era mai bun decât 
turcii. 

După o pândă îndelungată, căci trebuiau găsiţi cei doi împreună, într-o 
zi s-a ivit prilejul şi, fără prea multă tevatură, căpăţâna renegatului Celebi se 
rostogoli în colbul uliței. Celălalt însă nu s-a lăsat doborât cu una, cu două, 
ci s-a împotrivit din răsputeri, până când era cât pe ce să fie şi el străpuns. 
Tocmai atunci s-a ivit o caraulă și tâlharii au dat bir cu fugiţii, lăsându-l pe 
fostul domnitor ciopârţit, dar în viaţă. 

— A fost un semn de la Dumnezeu, rosti cam înfricoşat Zamil-bey, 
când se întâlni cu signor Capello. Are să-mi fie învăţătură de minte să nu-mi 
calc jurământul. 

— Care anume? iscodi italianul. 

— Domnia-ta ţine-ţi îndărăt plata pentru cel scăpat, că eu sunt cinstit 
de felul meu. Dar, dacă ţi-aş spune ce mi-ai cerut, şi-ar pierde toată puterea 
legământul meu. Rămâi cu bine! 

După ce matahala ieși din cârciuma unde avuseseră întâlnirea, signor 
Capello se posomori că nu dusese treaba până la capăt și se întreba cum 


avea să dea de ştire lui Brătăşanu că un dușman a rămas încă la pândă. Cel 
mai nimerit ar fi fost să plece cu prietenul său Gian Michele și, după ce 
aveau să răstoarne domnia, mai lesne le-ar fi venit să tocmească alți ucigași, 
căci erau îndeajuns în orașul padişahului. 


Pe la jumătatea lunii noiembrie 1637, cei doi fârtaţi, Cigalla și Capello, 
dornici de mărire şi unul și altul, pătrunseră pe la vărsarea Oltului în Dunăre 
şi se simţiră fericiți călcând pe pământul ţării pe care aveau s-o stăpânească. 
larna părea să se fi răzgândit să mai vină, căci o vreme minunată îi 
întâmpină pe călători, crescându-le inima de bucurie. Asta nu putea să 
însemne decât izbândă! Voia-bună le era mărită şi de frumoasa privelişte 
înconjurătoare, iar cum holdele toamnei încă nu fuseseră culese pe de-a- 
ntregul, orișicine îşi putea da seama de belșugul nemaipomenit al ţării. 

Nu cunoșteau limba localnicilor, dar îmbrăcaţi ca doi călugări papistași 
n-ar fi dat de bănuit, căci mulţi dintre aceşti pribegi, vânturând ţara în lung 
şi în lat, chemau pe ereticii români la dreaptă supunere în faţa sanctității- 
sale papa de la Roma. Adevărat că nu prea găseau ascultare, dar nici 
izgoniți nu erau şi mâncarea şi băutura o găseau cu ușurință prin dărnicia 
acestor oameni buni și omenoși, când aveau cu ce. Dacă se ivea foametea, 
măcar un codru de pâine şi o vorbă bună se afla şi atunci, la toată sărăcia. 

Ajungând în curtea din Brătășani, același vătaf se făcu a nu-i mai 
cunoaște pe Capello şi i-a încuiat pe dată într-o casă ce fusese locuită până 
mai deunăzi de robi ţigani. Gian Michele se împotrivi, dar prietenul său îi 
zise că aceasta trebuia să fie vreo altă născocire de a vistiernicului şi zâmbi 
îngăduitor. Nici data trecută nu fusese primit mai altcum. Numai că, de astă- 
dată, slujitorul nu le-a mai dat nici măcar brânza cu ceapă și nici un strop de 
apă, ba a mai tras şi zăvorul pe dinafară. Abia atunci băgă de seamă Capello 
că la ferestre fuseseră zidite de curând zăbrele groase, ca de temniţă, şi că 
pereţii din cărămidă arsă n-ar fi putut fi sfredeliți. Un fior de spaimă îi trecu 
prin inimă: căzuseră amândoi în capcana vicleanului boier, ca doi copii fără 
minte, încrezându-se în vorbele lui mieroase. De aceea nu-i dăduse nici 
banii cât ceruse, ca nu cumva să fie risipiţi. 

Prinseră a urla amândoi din toate puterile, amenințând și suduind, apoi 
milogindu-se, dar degeaba. Parcă se aflau într-un pustiu, căci nimeni nu s-a 
apropiat de nenorocita căsuță, porunca boierească fiind deosebit de aspră 
pentru cel care ar fi cutezat s-o încalce. 


Abia pe la Sân-Nicolae, când măria-sa însuși trecu pe la moșia 
cumnatului, păru a-și aminti boierul Ghinea şi de „oaspeţii” săi şi-l trimise 
pe Iordache să-i „cerceteze” dacă au vreo trebuinţă. Dar, cum era de 
aşteptat, nu dădu decât peste leșurile îngheţate ale nefericiţilor, pe care gerul 
ce s-a lăsat curând după aceea le-a păstrat întregi, neîngăduind răspândirea 
miasmelor. 

Abia când gazda își pofti voievodul să vadă cu ochii lui cele făptuite, 
sărmanul Iordache păru a pricepe că toată grozăvia el o făcuse şi, îngrozit o 
luă la fugă peste haturi, pierzându-se în alba zare. Mai pe urmă s-a auzit 
cum că s-ar fi călugărit la Căldărușani, dar nici gând să se mai fi întors 
vreodată. 

— Ai fi putut să-i ucizi fără cazne, Ghineo, îl mustră și Vodă. De ce 
câinoşenia asta? 

— Le-am dat răgaz de gândire... Cu burta plină nu le-ar mai fi umblat 
mintea, şi cum ar mai fi putut să-și dea seama că ţara asta nu-i de mezat ori 
vânzare la cochii vechi? 

— Îmi plăcură vorbele tale şi drept aceea voi uita grozăvia faptei. 
Mărturisesc însă că mă bucur că Celebi a avut o moarte mai blândă. 

— Ba, mie mi-ar fi plăcut să fi fost strânși aici toţi patru la un loc. Şi l- 
aş mai fi adăugat şi pe al cincilea! 

— Pe cine? 

— Pe Mihnea! Feciorașul acela din flori al răposatului Radu-Mihnea. 

— Ei şi tu, frate! făcu pe supăratul voievodul. După câte am auzit, 
acela nu-i decât un copil. N-oi mai fi eu pe lume, când o avea râvnă de 
scaunul domniei-mele. 

— Creşte curând, mărite stăpân! i-o întoarse Ghinea. Soiul acesta de 
domnişori, se arată întotdeauna cu primejdie de la Istanbul. Şi acolo este! 

MIREASA SCHIMBATĂ 


SPRE MAREA UȘURARE A ATAMANULUI, una dintre jupâniţe le 
cunoștea limba şi socoti că i-ar putea înspăimânta, spunându-le cine erau 
ele: 

— Neobrăzaţilor! se răsti ea. Însoţim pe fata măriei-sale voievodul şi 
are să vă coste viaţa, dacă vă atingeţi de ea. 

Nici n-a mai fost nevoie decât să se uite amândouă spre cea din 
dreapta, că Sidorenko se și repezi şi o apucă asemenea unui sac pus pe 
umăr, apoi o răsturnă într-o sanie cu care venise. 

— Gata, flăcăi! La drum! porunci el, cu toate că fata răcnea ca din 
gură de șarpe, iar celelalte două ţipau ca la foc. 

Încercă el s-o domolească, dar nu fu chip şi, fiindcă nu putea să-i dea 
una în cap s-o adoarmă, hotărî s-o lege ca pe bărbaţi. Ceru iertare cu 
plecăciune pentru fapta ce avea să facă, apoi îi băgă năframa peste gură şi o 
înfăşură ca un arcan, ca pe o păpușă înfășată. Își lăsase armăsarul lui sireap 
legat la spatele saniei și el însuși mână sania în care se afla domniţa, 
cealaltă urmându-l îndeaproape. 

Ținea un picior deasupra fetei, care nu mai avea putere nici să se mai 
zbată, părând mai mult moartă de spaimă, iar cu celălalt se sprijinea pe 
tălpicea saniei și aşa trecu în goana mare printre porţile larg deschise, urmat 
de întreaga ceată, chiuind şi pocnind din pistoale ca la nuntă. Singura părere 
de rău era pierderea celor doi tovarăși și, oarecum, porunca atamanului e a 
nu jefui nicidecum conacul acela blestemat. 

Lăsaseră de mult în urmă casa pârcălabului şi Sidorenko crezu că fata 
nu se va mai împotrivi, aşa că-și luă piciorul de pe ea, dar pe dată o văzu că 
se rostogolește în partea cealaltă şi cade din sanie, voit sau nu. Atamanul fu 
cât pe ce să scape o înjurătură urâtă, dar se ţinu la vreme. Opri caii şi îşi 
chemă tovarășii s-o proptească pe jupâniţă cu un alt arcan, ca să nu mai 
poată scăpa. 

— Am legat-o ca pe vițel, râse cazacul care-i împlinise voinţa. 

— Nu cumva să-i fi făcut vreo vânătaie, că ne umple de cucuie 
Timucika... 


Deodată însă îi trecu prin minte că era să spună o prostie, și căută s-o 
dreagă: 

— Tătucul nostru, Timofei Ivanici, ţine mult să fie teafără, ca să nu-i 
scadă preţul când o vinde-o tătarilor. 

Îi aruncă pe furiș o privire cu coada ochiului, dar fata nu părea să fi 
înţeles spusele atamanului, în schimb cazacul cu care era se uită uluit la 
căpetenia lui, neștiind dacă nu cumva se îmbătase vorbind astfel. 

S-ar putea că de teama celor auzite, dacă nu din pricina frigului și a 
nemișcării, domniţa începu să dârdâie, clănțănindu-i dinţii, mai să-i sară din 
gură. Îngrijorat, Sidorenko o acoperi cu blana de urs care se afla în sanie, 
lăsându-i la vedere numai nasul înroșit. Mai înainte de a da bice cailor, 
atamanul îi mai aruncă o privire și, zărindu-i ochii mari și speriaţi ca ai unei 
ciute, își zise în sine: „Mare lucru de nu l-o fi fermecat pe Timucika al 
nostru tocmai privirea asta de rusalcă!” 

Nefiind urmăriţi, lăsară caii mai domol, ba făcură şi un scurt popas 
după vreo câteva versete, că tare le era milă de frumoșii armăsari. Cazacii 
erau frânţi de osteneală, dar Sidorenko nu le dădu nici un fel de răgaz și 
porunci să plece mai departe, ocolind târgul Lipscanilor, unde ar fi putut da 
de un adăpost. Ştia el anume un pădurar, la care traseră spre hodină, căci 
altfel s-ar fi prăbușit cu toţii, și om şi dobitoc. 

Domnița adormise, dar Sidorenko o privi multă vreme, până se 
încredința că nu era prefăcătorie, după care porunci să fie dusă pe braţe, de 
parcă ar fi fost moaștele sfintei Evlampia de la Rostov. O lăsă în seama 
nevestei pădurarului care, pentru zlotul de aur ce-l căpătase, n-avea s-o mai 
scape din ochi pe jupâniţă, și ar fi fost în stare să-i sucească şi gâtul, dacă i- 
ar mai fi dat încă unul. 

Se vede că şi pe atunci era un Dumnezeu al tâlharilor, căci ceata 
cazacilor nu avu de întâmpinat nici un necaz ori vreo împotrivire la trecerea 
Nistrului, aşa că la vremea sorocită se înfățișară la casa lui Parasca din 
Moghilev. Acolo îi aştepta cu mare nerăbdare Timuș, dar nu le ieşi în 
întâmpinare, ci se ținea ascuns anume, până ce fata fu băgată în casă. 

— Tătucule, ţi-am adus-o! zise atamanul lăsându-se îmbrățișat şi pupat 
de trei ori pe gură, după obiceiul căzăcesc. Păcat de Paşa și de Grişa că... 

— Au pierit? întrebă Timuş cu ochii înrouraţi. 

— Asta le-a fost ursita! oftă Sidorenko. Ori acum, ori altă dată, tot 
una-i... 


Tăcură o vreme cu gândul la cei morţi, după care hatmanul nu mai 
răbdă cu întrebarea ce-i stătea pe limbă: 

— Dar ea? N-a păţit nimic? 

— Doar spaima! Dar ce crede despre soarta ei nu ştiu, şi nici dacă va fi 
priceput, fiindcă n-a scos o vorbă tot drumul. Abia dacă a mestecat puţină 
zăpadă, că de bucate nici n-a vrut să se atingă. Cred că-i ruptă de foame! 

— Nu cumva să dea în lingoare, ori în altă boală, să moară, de 
supărare... Să vie Parasca, fiindcă ştie leşeşte şi poate că o va îndupleca să 
mănânce. 

— Du-te tu la ea, tătucule! zâmbi atamanul. 

— După ce şi-o mai trage sufletul, dar mai întâi să se întremeze. 

— Zău, batușca, astea-s numai mofturi leşeşti! Acuma o ai în palmă, 
ce mai aştepţi? 

— Să pregătești o sanie și mai mare, cu merinde şi băutură, dar și cu 
blănuri de urs. lar săniile lor, cu tot ce au avut, să rămână neatinse, ca să le 
putem înapoia. 

— Cu cai cu tot? 

— De bună-seamă. 

— Oi, Timucika! Dacă ai vedea ducipalii, te-ai îndrăgosti de ei, lăsând 
dracului muierea. Nicicând nu s-au mai văzut! 

— Cum de cutezi, nerodule, să mă înfrunţi? se răsti Timuș. Așa am zis, 
aşa facem, frăţioare! 

— Nu da armăsarii, tătucule! se rugă Sidorenko cu lacrimi în ochi. Ce 
ne-am mai fuduli în târg la Zaporoje, ba chiar și batușca Bogdan... 

— Nu cumva să audă ceva, că mă fac foc. Am hotărât! 

— Prea-bine! plecă celălalt capul şi se duse dezamăgit. Nu se face să 
lăsăm nerăzbunată moartea celor doi, măcar aşa, mai bombăni el, dar Timuș 
nu-l băgă în seamă. 

În tot acest timp, în care el şi ceata lui erau să-și lase pielea pe 
coclaurile Moldovei, atamanul Sidorenko nu s-a îndoit o clipă că, îndată ce 
Timuș avea să vadă fata, n-are să se mai poată ţine să nu-şi facă pofta cu ea, 
aşa, în ciuda hospodarului. La armăsari însă nici nu s-a gândit că s-ar fi 
putut să nu le rămână lor, şi asta îl scotea din fire. Ce avea să le spună 
flăcăilor lui? Socoti că era mai nimerit să le îndruge o poveste, cum că, 
după ce vor fi lăsat fata la lași, aveau să se întoarcă tot cu minunaţii telegari 
de zăpadă. Ba chiar îl bătea gândul ca, atunci când Timuș se va cinsti cu 
voievodul, el și câțiva băieţi să şterpelească bidiviii, şi pe aci ţi-e drumul! 


Dar până una-alta rândui strajă la fereastra unde fusese încuiată jupâniţa şi 
mai puse încă doi în dreptul uşii, cu toţii având porunca să se fâțâie într-o 
parte și în alta ca să poată vedea fata şi ea să se înspăimânte și mai tare. 

Baba Parasca pătrunse la ea și se prefăcu tare îngrijorată că biata fată 
încăpuse pe mâna unor tâlhari de drumul mare. Vorbea leșeşte și de bună- 
seamă că fusese înțeleasă, mai ales atunci când i-a şoptit la ureche că a și 
trimis vorbă feciorului hatmanului Hmelnițki, care se afla prin preajmă şi-i 
ceruse s-o scape, parcă i s-a aprins o luminiţă în ochi. 

— Eu vreau acasă, mătușico! scânci până la urmă jupâniţa. Te-oi 
răsplăti, cum nici gândeşti, dacă izbuteşti a mă scapă. Ce vor cu mine? 

— Apăi, de, porumbiţa mea, tânără ești, de frumoasă... ce să mai zic? 
Și, din câte am priceput eu de la ei, tătarii n-au să se zgârcească la preţ... 

— Dar taica le va da de două ori mai mult, dacă m-ar duce la lași. 
Spune-le, te rog, mătușă! 

— Nu stau de vorbă cu o amărâtă de babă ca mine! Sunt nebuni de 
legat şi mulțumește cerului că nu s-au legat de tine până acum, dar n-au să 
mai aibă vreme, căci soseşte el, Timucica, vulturașul... 

— Şi dacă nu vrea? 

— Cine? El?! Nu-l cunoşti, draga babii! Nu suferă nedreptatea, și nici 
ca o frumuseţe ca tine să fie terfelită de nişte cazaci beţivi, că... 

Vorbele bătrânei îi dădură oarecare speranță că s-ar putea să nu 
păţească nimic. Dar... dacă nu se zorea feciorul hatmanului? I se uscase 
gura şi, cum laptele aburind din cana adusă de Parasca îi gâdila nările, nu 
mai avu putere să se împotrivească. Sorbi cu lăcomie, simțind că i se 
înfierbântă măruntaiele şi prinde iar chef de viaţă. „Trebuie să-i fac să mai 
aştepte, ca să vină acel «Timucica», altminteri sunt pierdută”, îşi zise ea şi 
înfulecă şi din piciorul de gâscă afumată ce-i fusese pus lângă un colac 
rumen și cald, de parcă gazda ar fi fost o mare bogătană. 

Rămase însă cu îmbucătura nemestecată, căci pe afară se auziră 
pocnete de pistoale şi înjurături, cazacii de strajă se făcură nevăzuţi rupând- 
o la fugă, iar ușa sări ţăndări și în prag se arătă însuși Timuș, cu spada 
goală, însângerată. N-avea de unde să știe domniţa că, pentru a se înroși 
arma, cocoșul Parascăi a trebuit să-și dea viaţa. 

— Milostivă pania! se înclină el, punând un genunchi la pământ după 
cum văzuse că făceau șleahticii. Vorbea binișor limba vecinilor de la 
miazănoapte, dar de astă-dată rămase cu ochii holbaţi, când fata se întoarse 
către el și nu mai putu scoate o vorbă. „Nu-i ea! M-au tras pe sfoară, 


ticăloşii! se gândi el şi sângele i se urcă la cap. Fata din faţa lui nu era 
Ruxandra, dar era la fel de frumoasă și vădit neajutorată. Nu fusese 
dezlegată de tot, ba picioarele încă îi mai erau cetluite de pat, încât nu se 
putea mișca în voie. Se apropie de ea și, cu spada murdară cum era, îi tăie 
ultimele legături, după care se căzni să încropească ceva pe limba panilor, 
cu toate că nu prea era meşter la întortocherile ei: 

— Nu v-am cunoscut până azi, nobilă pania, aşa că rogu-vă a-mi face 
cinstea de a mă învrednici cu numele şi cinul ce-l aveţi! izbuti el să spună, 
mirându-se în sinea lui de felul cum se prostise. 

Acuma, avea să facă pe placul lui Arkașa cu această gâsculiță leşească, 
dar nu le-o va da și lor, numai să-i lase să crape de ciudă! Apoi are să-i 
spargă capul ticălosului, pentru ne-ascultare. Era cât pe ce să-i sfâșie 
veșmintele ei bogate, căci nu era vreme de pierdut, când jupâniţa îi spuse cu 
o voce mândră: 

— Nobile domn, eu sunt fata lui Vasile-vodă al Moldovei... 

— Ruxandra?! bâigui Timuş, oprindu-se în loc. Nu pot... 

— Nu! Eu sunt Maria! Sora mea, Ruxandra, din păcate, acuma este 
ostatecă la Poartă. 

În faţa falnicei domniţe, Timuș se pierdu cu totul şi ieși fără a mai 
spune o vorbă, tremurându-i mustaţa de ciudă. Se duse de-a dreptul la 
Sidorenko, pe când acesta tocmai ducea la gură o stacană cu samahoncă 
fiartă. 

— Bine, măi, păcătosule! îl apucă el de chică, făcându-l să-şi verse 
băutura pe piept. Nu ţi-am spus eu s-o aduci pe Ruxandra? 

— Şi n-am adus-o? se holbă atamanul, gândind că fusese păcălit de 
fete, la conacul pârcălabului. 

— Pe soru-sa, nu pe ea! 

— Am zis eu să le luăm pe toate trei şi să-și aleagă mai apoi care i-ar fi 
plăcut! se băgă Steopa. 

— Nu era cu ele! Ruxandra îi tocmai la Țarigrad! răspunse hatmanul, 
de parcă ar fi fost moartă. 

— Să ne ducem după ea? se grozăvi şi Mişonka, nelipsind nici el de la 
mica sindrofie. 

— Să vă duceţi cu toţii la dracu! Asta vreau! Ce să fac cu fata 
voievodului, acuma, după ce am cărat-o până aici? 

— Ce ţi-am spus eu?! sări vesel Arkașa. Asta nu-i... 


Timuș îi împinse nasul în tăblia mesei și pe ataman îl podidi sângele, 
dar nu se supără, ci, ştergându-și nasul, zise zâmbind: 

— Timucica, frăţioare, degeaba te mânii pe mine. Eu n-am avut cinstea 
să cunosc fetele voievodului. Mi-ai poruncit să ţi-o aducem pe cea de la 
Sandomierez?... Pe ea am adus-o! Dacă trebuie, ne ducem şi după cealaltă! 
adăugă el ștergându-şi din nou sângele cu dosul palmei. 

Timuș porunci să i se pună şi lui samahoncă în cana lui Sidorenko, iar 
după ce o goli, îşi îmbrăţișă prietenul, mânjindu-și la rândul său mustaţa. 

— Să mă ierţi, frăţioare! gemu el. Și vouă, fraţilor, vă cer iertăciune, că 
iacă, nu mai ştiu ce vreau. 

— Tătucule! zise domol Arkașa. Socoteala este bună, după cum mă 
duce mintea. Ai pofitit fata hospodarului, numai ca să i-o duci acasă? lată, o 
ai! Faci ce vrei cu ea, nu? De fericire, taică-su are să-și cheme pe toate 
fetele, câte le are, şi are să te îmbie să-ţi alegi. Tu, care-ţi cunoşti aleasa, ai 
să pui mâna pe ea și ai să-i zici: „Asta-i, tată socrule!” şi gata. Întocmai ca-n 
poveştile babelor noastre, de la gura sobei. 

— Tu ai dreptate, Arkașa, scumpule! Iar ai gândit bine, măcar că n-ai 
vrut. Se vede treaba că izbitura cu capul de masă ţi-a priit. Am să-l fac pe 
voievod să mă creadă prieten, şi atunci Ruxandra n-ar mai avea ce spune. 
Mă duc la lași! 

— Dar armăsarii nu-i mai dai... Nu-i aşa, batușca? zâmbi rugător 
atamanul. 

— Fire-ai tu să fii al dracului de afurisit! îi dădu un ghiont Timuș. Ai 
voştri să fie! Porunceşte alții în loc! 

Chiuiturile fură auzite până pe malul celălalt al Nistrului, dar străjile 
românești îşi vor fi zis că iar chefuiesc cazacii şi nu s-au înspăimântat. În 
schimb, pe Timuș îl săltară pe braţe şi-l aruncară în sus, care mai de care 
dând să-l sărute. 

— Hooo! Ajunge! îi potoli el. Nu cumva aţi vrea să afle jupâniţa că 
sunt prietenul tâlharilor care au furat-o? 

Îi dădură pace, dar atamanul nu se lăsă cu una, cu două: 

— Eu tot nu mă împac cu gândul că te faci de râs, frăţioare. Asta zici 
că nu-i Ruxandra, poate că nici nu-i fată mare, aşa că... 

— lar baţi câmpii, măi frate. Nu te ştiam chiar așa de iubăreţ. Mai bine 
să ne gătim de drum. 

— Gata! Plecăm la laşi! zise atamanul. 


— Voi nu vă veţi mai arăta în preajma jupâniţei, căreia am să-i spun că 
v-am şi spânzurat pentru isprava voastră. 

— lată-ne, aşadar, şi hoituri! râse Steopa. 

— Bine, dar noi cunoaştem calea!... încercă Vasca. 

— Aşa-i! încuviinţară și ceilalți. 

— Apoi, să nu se creadă că noi am fost buni numai la hoţie, dar nu și la 
sindrofie! zise Steopa. 

Timuș îi privi încurcat și i se rupea inima că nu putea să-i ducă cu el. 

— N-am să mă las de voi, fraţilor, câte zile voi mai avea, dar dacă vă 
vede fata îşi va da seama că eu am pus la cale toată tărăşenia... 

— Are dreptate! încuviinţă şi atamanul. Noi însă putem să ne ţinem pe 
de lături, ca să nu ne despărțim. Alţii au să fie în preajma domniţei. 

Timuș încuviinţă și chiar a doua zi apucă drumul Moldovei, trecând pe 
la Soroca, unde fu întâmpinat cu mare bucurie de pârcălab, mai ales când o 
văzu pe însăşi domniţa Maria cu viteazul cazac. 


La curtea domnească era mare tristeţe, fiindcă nimeni nu putuse afla 
ceva de soarta fetei și nu-i de mirare că atunci când însuși feciorul marelui 
hatman Bogdan Hmelnițki se arătă cu ea, scăpată din ghearele tâlharilor, 
bucuria nu mai cunoscu margini. 

Măria-sa îl primi îndată pe vestitul musafir din depărtare și, cum 
amândoi vorbeau leșeşte, putură să stea de vorbă între patru ochi. 

— Pofteşte şi fii binevenit, scump și drag oaspete al domniei mele! 
zise Vasile-vodă. Îngăduie unui tată să te îmbrăţişeze ca pe însuşi fiul său, 
căci mare mulțămită îţi datorez și multă bucurie ai adus sufletului meu. 

Timuș, de fapt, asta și dorise: să câștige bunăvoința viitorului său 
socru, aşa că se lăsă îmbrățișat cu multă smerenie. 

— Povesteşte-mi, cinstite prieten, cum s-au petrecut lucrurile, fiindcă 
noi auzisem de nişte cazaci bezmetici... 

— Nu erau de-ai noştri, măria-ta! îi luă vorba hatmanul. Îmbrăcaseră 
straie de-ale noastre, dar erau nişte tâlhari de rând, pe care am și poruncit 
să-i atârne în ștreang. Nici un cazac adevărat n-ar fi cutezat să se lege de 
familia măriei-tale. 

Domnitorul zâmbi mulţumit, prefăcându-se a-l crede, dar el ştia prea 
bine, de la iscoadele ce le avea chiar la Zaporoje, că cei din preajma 
feciorului lui Hmelnițki își cam făceau de cap, dacă nu va fi fost chiar cu 
încuviințarea lui Timuș. Oricum, era încântat că-și vedea fata acasă și că nu 


pătimise decât spaimă, căci altminteri ce-ar mai fi putut spune celui care 
trebuia să-i fie ginere, adică semeţului cneaz Radzvil? 

Una peste alta, o cinste deosebită i se dădu vestitului cazac și pentru 
faptele-i vitejeşti, bine cunoscute la curtea Moldovei, iar Vodă i-a stat 
mereu în preajmă, câtă vreme a rămas la laşi. 

Până la urmă, Timuș îşi luă inima în dinţi şi aduse vorba despre 
Ruxandra: 

— Oare frumoasa domniţă se fereşte de mine, că nu vrea să se arate? 
vru el să afle dacă jupâniţa Maria spusese adevărul. 

— Biata copilă! oftă domnul. Mi-au cerut-o păgânii ca ostatecă la 
serai. 

— Nemermicii! scrâșni Timuș. 

— Ce era să fac? ridică Vasile-vodă din umeri. A trebuit să mă supun, 
că dacă nu, îl voiau pe fiu-meu, Ștefăniță, și doar nu era să-l dau pe el. 

— Fireşte! 

— Am însă acolo un dușman... 

— Nu cumva domniţa Ruxandra e în primejdie? sări ca ars Timuș, 
nemaidându-i răgaz să vorbească. 

— Ea nu... adică... s-ar putea. Cine ştie ce-ar putea păţi şi biata fată... 

Timuș strânse pumnii şi se aprinse la faţă, căci era tare iute la mânie. 

— Cine-i? întrebă el scurt. 

— Poate n-ai să crezi, zâmbi Vodă cu şiretenie. Deocamdată nu-i decât 
un copil, dar este singurul moştenitor în viață al scaunelor domnești de la 
noi. Ba se poate spune că și asupra Ardealului ar fi îndreptăţit să 
stăpânească... 

— Ehe! Până creşte... 

— Are prieteni de-ai părinţilor, care abia așteaptă să pună gheara pe 
domnie, chiar aşa, fraged cum este. 

— Atunci... trebuia stârpit mai de mult! 

— Câte n-am încercat? Doamne! Dacă ai ști ce-am mai născocit şi cât 
m-am zbătut încă de la venirea lui pe lume, dar parcă îl apără Satana însuşi, 
ca să-mi facă mie în necaz. 

— Un ucigaș plătit, şi gata! 

— Am făcut şi aşa. Degeaba! 

— Te scap eu de el. Unde-i? 

— Asta-i, că acum nici nu mai ştiu cum să-l aflu în Vaviloul turcesc. 
Se ascunde cu dibăcie printre greci. 


— Îi dau eu de urmă, n-ai teamă. 

Vasile-vodă privi în bagdadie, ca și cum ar fi cerut ca cerul să-i trimită 
gândul cel bun, apoi spuse, aşa, într-o doară: 

— Mă chiar bătea gândul să i-o dau lui de soție pe Ruxandra, și 
făcându-l ginere... 

— Asta nu! tună Timuș. Destul! Cum îl cheamă? 

— Mihnea, ca pe taică-său. Tot ce mai ştiu despre el este că îl ocroteşte 
un oștean de-al răposatului voievod Radu Mihnea, care îi este și epitrop, 
dacă n-o fi chiar Scaraoţchi cu înfățișare omenească, fiindcă altfel nu pot 
pricepe... 

— Mi-ajunge! urmă cazacul. Domnița n-are să fie a lui! mormăi el cu 
hotărâre. Dar nici a altuia! şi izbi cu pumnul într-o măsuţă de abanos, 
răsturnând vasul cu flori de pe ea. 

Soarta lui Mihnea părea pecetluită și singura nădejde ce mai putea fi 
era că în cetatea padişahului pătrundeau mai greu cazacii. Dar nu şi oamenii 
lor! 

UN OM ȘI UN LUP 


UN GROHĂIT FURIOS ajunse la urechile alteţei-sale Rakoczy 
Gyorgy şi bănui pe dată că undeva prin apropiere se dădea o luptă pe viaţă 
şi pe moarte între două sălbăticiuni. Patima vânătorească a prinţului îl făcu 
să se abată din cale și, cu toată împotrivirea cailor, întreg alaiul îl urmă până 
în marginea unei poienițe ce se deschidea pe neașteptate înaintea lor. Chiar 
să fi vrut, n-ar mai fi putut să-și înduplece dobitoacele să înainteze, aşa că 
se opriră și descălecară. Abia de făcură câţiva pași pe jos şi... nici nu le 
venea să creadă ce se întâmpla sub ochii lor: o namilă de lup se încăierase 
cu un mistreţ tânăr, ai cărui colţi erau totuși destul de înfricoșători. Dar nu 
asta îi uimise, ci un fecior zvelt, cu plete surii, cam până în douăzeci şi cinci 
de primăveri, care-l povăţuia pe lup de unde să-și apuce duşmanul. De 
necrezut! Fiara asculta de om! 

Unii crezură că trebuie să fi fost vreun câine al tânărului care-l 
încuraja, dar cei mai mulți se înfiorară de înfățișarea omului, care semăna 
atât de bine cu a lupului. Dacă ar fi fost mai aproape și i-ar fi zărit și 
privirile lui reci şi cenușii, nici o clipă nu s-ar mai fi îndoit că era omul-lup 
din basmele copilăriei. 

— Apucă-l de grumaz! strigă feciorul şi pe dată fu ascultat. 

Atunci, fie că alunecă, fie că se poticni de durere, mistrețul se prăvăli 
pe o latură, şi acesta i-a fost sfârşitul. Cu colții lui ascuţiţi ca niște cuțite, 
lupul îi mușcă setos beregata, și guițatul de moarte a fost semnul izbânzii. 

Feciorul purta veşminte ca olahii, fără podoabe, dar curate, iar în mână 
ținea o nuieluşă pe care o încrustase cu înflorituri, de puțină vreme. Se 
apropie de lupul care trăgea de pielea însângerată a mistreţului şi fără teamă 
îl mângâie pe cap, de parcă ar fi fost un câine de ogradă, zicându-i 
prieteneşte: 

— Acuma lasă-mă pe mine să-l spintec şi pe urmă ţi-oi da şi ţie tainul 
ce ţi se cade. 

Și de astă-dată fiara ascultătoare se trase în lături, dar simțind mirosul 
vânătorilor mârâi surd, din gât. Aceștia se apropiaseră în toiul luptei, iar 
cum veneau şi împotriva vântului, au putut s-o facă fără să fie luați în 
seamă. Tânărul tocmai își trăsese un hanger de la brâu, cu gând să dea afară 


borhotul din burta mistrețului, așa cum se obișnuia cu orice vânat, când 
auzi, deodată, fornăitul cailor înspăimântați. Făcând ochii roată, fu cât pe ce 
s-o rupă la fugă, dar se răzgândi văzând că atât prinţul cât şi însoțitorii lui 
erau cu toții înarmaţi şi se temu ca nu cumva să tragă asupra lupului. 
Acesta, dând capul pe spate, scoase un urlet fioros, băgând şi mai rău 
spaima în bieţii cai. 

Prinţul porunci să caute să-i liniştească, pe cât era cu putinţă, apoi, 
însoțit numai de grofii Orban și Felvinczi, cu săbiile trase, cutezară să se 
apropie de ciudatul străin. Văzându-i, acesta înfipse jungherul în pulpa 
mistreţului mort, că nu cumva să fie bănuit de gânduri necurate, apoi îşi 
încrucișa braţele pe piept, în semn de așteptare. 

— Cine ești? întrebă pe ungureşte Rakoczy, deşi nu credea să fie 
înţeles de olah. Nu cumva vei fi fiind un duh al pădurii? 

Spre uimirea lui, feciorul se descoperi şi, după ce făcu o închinăciune, 
îi răspunse în aceeași limbă: 

— Nu-s arătare, măria-ta, ci om ca toţi oamenii. Și... tovarășul ăsta al 
meu îi tot din carne și oase, iar eu îl strig Lupu. 

— Ai vânat fără încuviințarea stăpânului! se răsti Orban. Tu ştii a cui 
este pădurea? 

— Cum de nu? A măriei-sale! și arătă cu degetul spre Rakoczy. 

Cei doi grofi vrură să se repeadă la străin, dar prinţul îi opri şi urmă cu 
blândeţe, ca și cum nici n-ar fi auzit spusele curteanului său: 

— N-ai spus, voinicule, pe tine cum te cheamă și de unde ești de fel? 

— Apăi, eu sunt Ion al lui Avram din Păclișa, căruia i se mai zice și 
Bălgrădean. 

— Asta ar veni Bolgradi lanoş, zise tăios Felvinczi. Când aveţi să vă 
învăţaţi să vorbiţi ca lumea? 

— Să am iertare, domnule baron, dar eu așa am fost botezat de popa 
nostru, iar lui taica i-au zis Bălgrădean încă de pe vremea când s-a aflat în 
oastea iertatului prinţ Bethlen, şi nici atunci nu i s-a spus Bolgradi. Și apoi 
de ce să mă cheme „lanoș” câtă vreme eu am numele meu adevărat, Ion? 

Principele zâmbi de cerbicia acestor olahi care nu se învoiau cu nici un 
chip să se lepede de limba şi credinţa lor. Scrută cu privirea pe tânărul din 
faţa lui şi nu-și putu ascunde că-i plăcea înfățișarea lui semeaţă, mai cu 
seamă că nici nu se gândea să-i ceară îndurare, așa cum făceau de obicei toți 
cei ce erau prinși la vânătoare. Frumosul lup stătea lipit de piciorul lui şi nu 


clintea din loc, ci numai din când în când se uita la cel care vorbea, de parcă 
ar fi încercat să priceapă. 

— Ai încălcat legea, feciorule! își ridică deodată vocea Rakoczy, căci 
îi dăduse ceva prin gând. Ai merita să pun să te ridice în furci, spre pilda 
celorlalţi, dar mi-e milă de tinereţea ta, așa că n-am s-o fac. În schimb, am 
să-ţi iau câinele! 

O tresărire de-o clipă și un fulger trecu prin ochii olahului, care se 
făcură tăioşi ca spada. S-ar fi putut crede că avea să răbufnească, totuşi 
răspunse destul de cuviincios: 

— Măria-ta poţi să-mi ridici viaţa, fiindcă îmi eşti stăpân, dar eu pe 
Lupu nu-l dau nimănui, de-ar fi şi bunul Dumnezeu din ceruri, căci... 

— Cum? Te împotriveşti alteţei-sale, ticălosule? se zborşi contele 
Orban, care părea că-l duşmăneşte nespus. 

Un rânjet fioros al lupului îl făcu pe conte să se mai domolească, și 
fără îndoială că i-ar fi sărit în gât dacă s-ar mai fi apropiat un pas. 

— Nici gând, Înălțimea-ta! răspunse liniștit Bălgrădean. Cum n-am să 
pot să-l dau de bunăvoia mea, și de-o fi să pier, apoi el are să apuce singur 
calea codrului din care l-am smuls. 

— Aşadar l-ai prins cu vreo capcană? iscodi și Felvinczi. 

— Ba nu! L-am găsit bâjbâind pe ţâţa rece a mumă-sii, care fusese 
săgetată de careva. Se vede că și fraţii lui vor fi fost ucişi tot atunci şi numai 
acesta a fost mai norocos, să dau eu peste el, căci trebuie că se rătăcise de ai 
lui. Așa i-a fost ursita! Sărăcuţul de el va fi scâncit o vreme până a dat de 
trupul mumei lui, fiindcă nici ochi nu făcuse încă, aşa era de mic, dar când a 
găsit-o, izvorul laptelui secase. Mi-a fost milă şi l-am luat cu mine. Eu l-am 
crescut și i-am fost şi mamă și tată, şi pentru asta ţinem unul la altul mai 
mult ca fraţii. 

— Asta însă nu te îndreptățește să mergi la vânătoare cu el! se năpusti 
Orban. Trebuie să dai socoteală! 

Bălgrădean nu-l luă în seamă pe conte, ci, uitându-se în ochii prinţului, 
dădu din umeri a neputinţă şi mărturisi pe şleau: 

— Apăi, de ce să mint, măria-ta? Se mai întâmplă și aşa ceva. Dar nu 
că l-aş îndemna eu, doamne fereşte, ci simţul lui de sălbăticiune îl face să se 
repeadă și uneori îşi pune viaţa în primejdie. Cum a fost şi cu mistrețul ăsta. 

— Dar noi te-am auzit povăţuindu-l, pe limba voastră spurcată! nu se 
lăsă Orban. Să nu crezi că n-am priceput! 


— Ce era să fac şi eu? răspunse tânărul uitându-se când la unul, când 
la altul. Doar vă spusei cât de mult îl îndrăgesc... 

Principele îi asculta în tăcere și îşi dădu seama că cei doi curteni nu 
vor izbuti să-l sperie pe olah, care ar fi fost în stare să-și ucidă el însuși 
lupul, decât să-l lase pe alte mâini. Chibzui că prin blândeţe ar fi avut mai 
mult de câştigat. 

— Ascultă, Ioane! îi rosti el numele pe românește, anume să-l încânte. 
Lup, ori câine, ce-o fi, mie îmi place şi am hotărât să fie al meu... 

— Dar, măria-ta... ridică glasul Bălgrădean și cuprinse grumazul 
lupului cu o mână. 

— Stai, că n-am isprăvit! Vă iau pe amândoi! 

— Păi aşa şi suntem, prea-luminate stăpân. 

— Ce vrei să spui?! 

— Sunt iobagul alteţei-voastre. 

— Cu atât mai bine! Ai să vii la castel și tu și el! arătă spre lup cu 
degetul. 

— Nuss bun de slugă... vru să se împotrivească Bălgrădean, dar grofii 
se mâniară foarte văzând cutezanţa olahului şi mai să se repeadă asupra lui 
şi să-l pălească. 

Din nou, Rakoczy fu cel care-i împiedică și urmă netulburat: 

— Te slobod din iobăgie şi împreună cu „fratele” tău veţi fi în slujba 
mea. Ce zici? 

Contele Felvinczi se aplecă la urechea prinţului și mormăi răutăcios: 

— Se pare că alteța-voastră serenisimă are de gând să scoată pe toţi 
olanii de la datoriile ce le au faţă de nobili. Acesta ar fi al doilea, în mai 
puţin de o săptămână. 

— Ba al treilea, dragă Vince! răspunse Rakoczy zâmbind şăgalnic. 
Ţine seama și de Lupu, care nu pricepe decât limba lor. 

Se întoarse apoi către Bălgrădean: 

— Fi, te-ai hotărât, flăcăule? 

Acesta însă rămase pe gânduri, căci bănuia să fie vreo capcană anume 
ca să-i ia lupul. 

— lacă, până una-alta, am să-ţi dau o dovadă de bunăvoință lăsându-vă 
vouă mistrețul, să-l faceți pe din două. Mai pe urmă să veniţi la mine, când 
îi pofiti, că eu nu te silesc, dar n-are să-ţi pară rău. 

Curtenilor nu le venea să-și creadă urechilor, fiindcă niciodată prinţul 
nu se arătase atât de blând și nu se îndoiră că era vorba de vreo amăgire. 


La rândul său, şi Bălgrădean a rămas uimit, cu ochii după ceata 
vânătorilor care se îndepărtau de el fără a-i face nici un rău, ba încă i se mai 
făgăduise şi scăparea de iobăgie. 

— Ce zici tu, Lupule, de asta? se lăsă el în genunchi și cuprinse cu 
amândouă mâinile grumazul puternic al fiarei. Să-l credem oare? 

Apucă iarăși jungherul şi începu a despica burta mistreţului, aşa cum 
făceau gospodarii atunci când tăiau porcii. Cei care aveau! Alese apoi 
carnea pe care putea s-o ducă, lăsându-l şi pe lup să se ghiftuiască în voie, 
în vreme ce el meşteri o coșarcă din nuiele de alun. Se gândise că partea ce 
prisosea ar fi putut s-o ascundă, printre frunze, în vreun copac şi să se 
întoarcă după ea. Satul nu era prea departe şi, cum ştia o scurtătură, până s- 
ar fi înnoptat ar fi izbutit să care toată carnea, și tare-i mai prindea bine. 
Întotdeauna purta asupra lui un săculeţ cu sare, pentru că în drumurile lor 
adesea întâlneau câte un vânat, iar Lupu nu cunoștea opreliștile domnești. Și 
de astă-dată sără bine hălcile rămase, ca să nu se pună musca, și le piti în 
copac. 

Vreme de vreo patru ceasuri lipsiră, până la întoarcere, dar nu mai 
dădură peste nimic, măcar că însemnase locul. Hoţul n-a fost vreo jivină din 
pădure, ci mai curând un om, singurul care putea lua totul din copac şi să nu 
lase vreo urmă. Îi păru rău numai de osteneala întoarcerii, aşa că dădu din 
umeri și o porniră spre casă, lupul călcându-i pe urme, ca un căţelandru 
ascultător. 

Se înserase de-a binelea când, în apropiere de sat, Bălgrădean se 
pomeni înconjurat de o ceată de necunoscuţi, cu pistoalele întinse. 

— Dacă nu te supui, avem poruncă să-ţi ucidem lupul! Dă-te prins şi 
stăpâneşte-ţi fiara. Altminteri o păţiţi amândoi! 

Tânărul nu se îndoi că erau oamenii prinţului, fiindcă numai ei știau că 
avea un lup, şi nu câine. Şi mai știau ticăloșii că pentru a scăpa viaţa 
animalului ar fi fost în stare să se lase legat, fără împotrivire. 

— Ce vreţi de la mine? întrebă el totuși. 

— Să ne urmezi! 

— Unde? 

— Ai să vezi! 

— Şi lupul? 

— Cheamă-l după tine şi vezi să nu faci vreo prostie, că suntem cu 
ochii pe el. 


Neştiind ce se petrece, Lupu mârâia surd, așa cum avea obiceiul când 
ceva nu-i era pe plac și adulmeca oarecare primejdie care-i pândea pe unul 
din ei. Se uită la stăpân și văzându-l netemător i se lipi de picior. 

— Hai să mergem, Lupule! N-are să se întâmple nimic! 

O apucară la pas către Bălgrad, și tânărul se lămuri astfel că se lăsase 
prostit de vorbele cele frumoase ale prinţului. El poate că ar mai fi putut să 
scape cumva, căci cunoştea toate potecile pădurii, dar îi era teamă să nu 
tragă cu pistoalele asupra lupului. 

Ajunși în oraș, om și animal fură duși la o casă destul de arătoasă din 
preajma cetăţii, și zăvoriţi laolaltă într-o odaie. Abia atunci îi dădu tânărului 
prin cap că făcuse o mare prostie lăsându-se adus așa de lesne. Dacă i-ar fi 
poruncit lupului să fugă, acesta ar fi scăpat, căci nimeni n-ar fi descărcat 
plumbii după el, câtă vreme prinţul îl dorea atât de aprig. Se așeză la podea 
şi, apucând capul animalului, începu a-i vorbi la ureche, asemenea unei 
făpturi omenești. Noroc că nu i-a văzut nimeni, căci ar fi putut jura că era 
un vrăjitor, şi astfel soarta i-ar fi fost pecetluită. De fapt își spunea lui însuşi 
că atunci când se va ivi cel dintâi paznic avea să-l pocnească în cap, iar 
urmă, pe-aci ţi-e drumul! Așteptă încordat lângă ușă până ce, după o bună 
bucată de vreme, se ivi un om cu o cană de apă, îl lovi cu putere şi se repezi 
înainte, urmat de lup. Dar nu apucară să iasă bine din casă, că se și auziră 
împuşcături, iar cineva din întuneric îl trăsni drept în creştet, încât se prăvăli 
ca o zdreanţă, pierzându-și simţirea. 

Bălgrădean nu putu să-și dea seama câtă vreme zăcuse. Fereastra era 
larg deschisă și de afară pătrundea un freamăt înviorător de pădure, odată cu 
ciripitul nenumăratelor păsărele care umplea văzduhul din preajmă. 
Undeva, în depărtare, se auzea zumzetul orașului și bănui că fusese adus 
acolo în timpul nopţii, dar nu mai era cu Lupu. Trase cu tărie aerul în piept 
şi simţi că i se limpezește și privirea, părăsindu-l și greutatea ce-i apăsa 
creierul. Îşi mişcă mâinile, mai mult ca să-și dea seama dacă fusese legat, şi 
se bucură când se putu da jos din pat, fără nici o oprelişte. Mai mult chiar, 
nici uşa nu era zăvorită şi astfel ieşi din încăpere, luând-o la întâmplare. 
Coborî treptele și dădu să intre într-o odaie, unde se pomeni cu... însuși 
contele Orban, care, de cum îl văzu, începu a-i zâmbi mieros. 

— Ţi-ai venit în fire, prietene? întrebă el. Poate că ţi s-o fi făcut foame, 
ia hai să gustăm ceva! 

Și, fără să mai aștepte răspunsul lui Bălgrădean, îl trase în altă 
încăpere. Acolo era întinsă o masă cu tot felul de bunătăţi, care îl uluiră pe 


tânăr, mai cu seamă că nu se făcea din partea lui, iobag, să stea la masă cu 
un nobil. Ceva era ciudat, dar nu-și dădea seama ce. 

— Drept să-ţi spun, eu am cam flămânzit, zise contele şi înșfăcă o 
pulpă de pui, ronțăind-o cu poftă. Nu te rușina! Ia și tu! 

Cu toată sfiala, până la urmă chiorăiala maţelor îi dădu ghes și olahul 
începu şi el a înfuleca pe săturate. În răstimp, gazda îi vorbi cu gura plină: 

— Să nu ţi se pară lucru de mirare că m-am purtat cam urât față de tine 
atunci, în pădure, dar ai să înţelegi mai pe urmă. Am mulţi duşmani, care 
mă pârăsc întruna că aş ţine cu voi, olahii, şi trebuia să vadă prinţul că nu-i 
adevărat. Dar numai aşa, pe faţă, fiindcă eu am gânduri mari cu voi. Apoi 
m-am mirat când te-am găsit bătut şi aruncat în uliţă... dar unde ţi-e lupul? 

— Asta aş fi vrut s-o aflu şi eu de la domnia-ta, răspunse Bălgrădean. 
După ce am fost prins... 

— De cine? 

— Bănuiesc să fi fost porunca prinţului, ca să-mi ieie pe Lupu, că 
altminteri cum?! 

— l-auzi! Va să zică te poftea cu vorbă bună, iar pe la dos te-a bătut și 
cât pe ce să te omoare, dacă nu dădeam peste tine. 

— Mulţam frumos, domnule conte! răspunse tânărul, ștergându-și cu 
dosul palmei unsoarea de pe buze. 

S-ar fi putut crede că mulțumise şi pentru una și pentru alta, adică 
pentru mâncare şi pentru că l-a ridicat de pe uliţă. 

— A făcut asta fiindcă ţinea foarte mult să aibă lupul! urmă contele. 

— Păi, de vreme ce domnia-ta ştiai cine mi-a luat lupul, pentru ce m-ai 
întrebat unde-i? 

— Ca să-mi dau seama dacă ai aflat adevărul. Nu uita că te-am găsit în 
preajma casei lui Felvinczi, cel mai bun prieten al prinţului nostru. Cu el 
împreună va fi pus totul la cale. Răzbună-te! 

— Eu?! Dar nu sunt decât un iobag, ce pot să fac? 

— Mai întrebi? Nu uita că ai fost chemat în slujba lui şi că poţi să 
ajungi lângă el. Eşti voinic, iar moartea lupului tău... 

— Cuuum?! Nu pot crede, că doar a ţinut așa de mult să-l ia palat. 
Asta-i scorneală... 

— N-am vrut să-ţi spun totul dintr-odată, dar până la urmă trebuie să 
afli că fiara a vrut să scape şi careva a tras, curmându-i zilele. 

Tânărului i se învălmăși mintea. Nu putea să-și închipuie că bunul său 
Lupu ar fi mort. 


— Te-am auzit ieri spunând că taică-tău a fost cândva în astea 
răposatului prinț Bethlen, așa-i? 

— Da!... răspunse olahul, nedumerit de schimbarea vorbei. 

— Ehei, ce vremuri! Pentru asta m-am milostivit de tine și te-am adus 
aici, ca să-ţi scap viaţa. 

— Nu pricep, Înălţimea-ta! dădu din umeri Bălgrădean. 

Orban avu grijă să-i umple iar ulcica, iar flăcăul, cu toate că nu era 
băutor de felul său, o dădu peste cap. 

— Dragul meu! Voi, olahii, n-aveţi mândrie, dovadă că de o veșnicie 
sunteți mereu smeriţi, chiar dacă cineva vă face vreun rău. N-aţi cutezat să 
vă ridicaţi împotriva prigonitorului, ci v-aţi plecat supus în faţa lui. Dacă ai 
fi avut sânge unguresc în vine, ți-aş fi spus-o pe șleau: ţara întreagă nu mai 
rabdă asuprirea veneticului de Rakoczy! 

Bălgrădean săltă capul, privindu-l drept în ochi. Groful, care se arătase 
atât de făţarnic faţă de prinţ, îi cerea acum să facă moarte de om. Ar fi 
făcut-o, dacă într-adevăr Lupu fusese ucis din porunca ori din cauza lui, dar 
aşa?... 

— N-ai să mai fi iobag numai atunci când stăpânirea ţării va fi din nou 
în neamul Bethlenilor, și tu ştii că fratele răposatului vine cu putere 
turcească împotriva scârnăviei de Rakoczy? 

— Atunci, la ce să ne grăbim? Are să-l alunge, și nu mai trebuie să 
vărsăm noi sânge omenesc. 

— Dar de credinciosul tău, Lupu, ai uitat? 

— Am să mă socotesc eu cu cei care l-au ucis, fii fără grijă domnia-ta. 
N-avem noi, olahii, sângele chiar atât de subţire, numai că obișnuim a 
chibzui îndelung înainte de a-l vărsa pe al altuia. 

— Aşa să faci! se bucură Orban. Eu am să-ţi dau pistoalele... 

— Mi-e îndestul jungherul. Ce să fac eu cu minunile alea? 

— Foarte bine! Te vei apropia de nemernic și, când o fi cu spatele, i-l 
înfigi până-n prăsele! 

— De ce „cu spatele”? În plin piept, Înălțimea-ta! Să mă bucur şi eu 
când i s-o înceţoșa privirea. Dacă o fi să fie! 

Groful nu se lăsă până nu-l ațâţă de-a binelea împotriva lui Rakoczy, 
ponegrindu-l în fel și chip. Apoi îl lăsă în pace și nici nu se mai arătă în 
preajma lui, lăsându-l numai cu slugile. 

După o vreme tânărul își petrecu mâinile prin plete și, cam năucit de 
băutură, dar mai ales de atâtea poveţe, se ridică anevoie. Pașii îl purtară în 


neştire și se trezi pe malul Mureșului, care-l îmbia să se arunce în apa lui 
lină, ca în copilărie. Se dezbrăcă și îmbrăţișarea răcoroasă a bătrânului râu îl 
dezmetici de tot. Mai la vale, către Vinţ, nişte muieri spălau rufe, iar pe 
partea cealaltă, unde apa era mai mică, copiii se zbenguiau fericiţi. Petrecu 
acolo mai bine de un ceas, apoi, când soarele era în crucea amiezii, se 
îmbrăcă și o porni către cetate. Un dor nespus îl apucă de Lupu și sângele i 
se urcă la cap, gândindu-se că vicleanul principe îl amăgise, dar încă nu era 
el prea bine împăcat cu cele aflate. Se hotărî să se înfățișeze măriei-sale, să 
vadă ce are să zică când l-o vedea, că doar fusese chemat să-i intre în slujbă. 

N-a fost prea lesne de pătruns, dar nici prea multă piedică nu i s-a pus 
ca să dea ochii cu prinţul, care păru tare bucuros că-l vede. 

— Până la urmă tot ai venit, loane! zâmbi el dându-i mâna spre 
sărutare, semn că nu-l mai ținea de iobag. Rău îmi pare numai după bietul 
lup, care nu știu dacă are să mai scape cu zile, măcar că s-a făcut tot ce s-a 
putut. 

— Trăieşte? sări Bălgrădean cu o licărire de speranţă. 

— Deocamdată, dar nu ştiu pentru câtă vreme. Prea a fost ciuruit. Dacă 
nu era tânărul acela nou-venit ca să-și dea seama despre cine era vorba, mai 
că l-ar fi lăsat în uliţă, că abia mai sufla și toţi îl luau drept câine. 

Tânărul nu mai înţelegea nimic. Singurul lucru pe care-l pricepu fu 
acela că animalul încă mai trăia și ceru îngăduinţa să-l vadă pe dată. 

— De bună-seamă! Văzându-te, poate că se mai înzdrăveneşte. Are să 
te ducă Axinte la el, îi arătă el pe celălalt olah, care abia intrase în slujbă. 
Este acolo şi doftorul meu, dar nu prea mai are ce-i face. 

leşiră amândoi, și pe drum Axinte îi povesti, în puţine cuvinte, cele 
petrecute. 

— Tare s-a mai mâniat măria-sa când a văzut ce păţise lupul şi pe loc a 
poruncit să-i caute pe făptași, dar până acuma nu le-a dat de urmă. Ține tare 
mult la el! 

— Atunci înseamnă că nu slujitorii lui l-au împușcat... 

— Cine poate şti? Se va fi speriat vreun târgoveţ mai priceput în ale 
vânatului şi a tras. Eu aşa socot. 

— Măi frate... cum ai zis că te cheamă? 

— Axinte. 

— Dragă Axinte, eu știu mai multe, dar nu le pot spune decât măriei- 
sale, şi numai după ce voi vedea ce s-a întâmplat cu Lupu. 

— Iacă, am şi ajuns. În odaia asta-i! 


Deschiseră cu grijă uşa, de parcă s-ar fi temut să nu trezească pe 
cineva din somn, dar când își văzu credinciosul animal pe o laviţă, 
Bălgrădean nu se mai putu ţine, ci îi cuprinse grumazul cu amândouă 
mâinile şi se aplecă asupra lui, cu lacrimi în ochi. 

— Ce-ai păţit, copilule? îl mângâie el drăgăstos, de parcă ar fi vorbit 
cu un om. Eu sunt, Lupule! Am venit să te duc acasă. 

Auzindu-i glasul, animalul își deschise ochii împăienjeniți și dădu ușor 
din coadă, parcă în semn de „bun-venit”, apoi deschise botul şi încercă să 
lingă mâna ce-l îmbrăţișa. Aşa încremeni. 

Abia izbutiră să-l despartă pe tânărul olah de leşul cald al lupului său. 
În cele din urmă îl luă în braţe şi ieşi cu el în pădurea dinspre Pâclișa, unde 
îl găsise odinioară și unde avea de gând să-l îngroape. Axinte vru să-l 
însoțească, dar el nu îngădui pe nimeni, purtându-și singur prietenul, ca pe 
un copil. 

A doua zi, Ion Bălgrădean se înfăţișă din nou la palat și ceru să-l vadă 
pe alteța-sa. Numai că de astă-dată nu mai găsi aceeași îngăduinţă și 
străjerii îl alungară cât colo. 

— Nu cumva îi fi vreun baron, care are întâlnire cu alteța-sa? îl luă în 
râs un oștean. Mergi în treabă-ţi! 

— Dar m-a chemat aici, în slujbă... vru el să spună, însă nu-l lăsară. 

— Nu, zău? Şi te pomeneşti că te face şi căpitan! 

— Un ţărănoi iobag... 

— Pe deasupra și olah! 

Poate că ar fi stat el mult și bine, fiindcă în nici un chip oștenii nu se 
îndurau să-l lase să intre, dar tocmai atunci sosi contele Felvinczi. 
Bălgrădean știa de la Orban că acesta era credincios prinţului, așa că se 
îndreptă spre el, de cum îl văzu că descăleca. Văzându-l, contele se încruntă 
şi duse mâna la mânerul spadei. 

— Ce pofteşti? Cum de ţi se îngăduie să umbli înarmat? privi el către 
hangerul de la brâul olahului. 

— Înălțimea-ta, eu sunt cel cu lupul... 

— Te ştiu! Din pricina asta s-au tras toate necazurile. Piei din cale, ori 
pun să te bată cu vergile! 

Văzând că nu mai are altă cale, flăcăul îi spuse răspicat: 

— Domnule conte, aş vrea să spun că am căpătat povaţă să-l ucid pe 
măria-sa... 


— Ceee? se holbă acesta. Tu îți dai seama ce spui? Eşti beat, ori 
nebun?! Puneţi mâna pe el! porunci oștenilor din preajmă. 

— Mă dau prins de bunăvoie, că doar pentru asta am venit! răspunse 
cu dârzenie pâclișanul. 

— Aşadar tu ai fost cel de azi-noapte? îl fulgeră Felvinczi cu privirea. 
Ai să spui tot, că de nu... 

— Dar să fie de faţă şi alteţa-sa! 

— Vedem noi! bodogăni contele, poruncind apoi să fie dus în sala de 
arme și supravegheat. 

Abia acolo află, de la paznicii lui, că în timpul nopţii cineva se 
apropiase de fereastra unde dormea prințul și descărcase două pistoale 
asupra lui, numai că, fiind cam departe, ori apărat de cel de sus, s-a ales 
numai cu câteva răni uşoare. 

— A fost aceeași mână care mi-a ucis mie lupul! spuse cu hotărâre 
Bălgrădean, dar oştenii nu ştiau nimic din cele ce se întâmplase, așa că 
dădură din umeri cu nepăsare. 

Deodată pătrunse în încăpere însuși alteţa-sa, urmat de vreo șase 
curteni înarmați. 

— Tocmai tu, câine? se răsti el. Lup te-am crezut, și lup eşti! Fiară! Eu 
te-am iertat şi tu tragi cu pistoalele asupra mea? Nemernicule! 

— Măria-ta, eu nici nu ştiu să umblu cu ele! bolborosi olahul. 

— Chiar tu ai spus că ai venit să-l omori! îl repezi contele Felvinczi. 
Acuma vrei să minţi? 

— Nu mint, luminăţia-ta, numai că eu n-am vrut să umblu cu 
pocnitorile acelea. Am zis întotdeauna că-i mai bun jungherul. 

— Aha! Va să zică recunoşti? se băgă un altul. Rakoczy păru că se mai 
domolise după mânia dintâi, dar mai seamă era descumpănit de mărturisirea 
tânărului. Olahul nu tăgăduia că vrusese să-l omoare, dar se lepăda de 
armele de foc şi era de crezut, aşa că altcineva încercase să-l răpună peste 
noapte. Dar cine? 

— Spui totul de bunăvoie, ori trebuie să ne ducem la călău? întrebă el 
cu voce tăioasă. 

Ion Bălgrădean avea o minte ascuţită, însă nu ştia să se ascundă după 
vorbe şi mai ales firea lui cinstită îl făcu să înţeleagă că ar fi făcut o mare 
prostie dacă s-ar fi lăsat ademenit de Orban, așa că mărturisi tot ce i se 
întâmplase şi nu tăgădui că uneori se şi gândea să-l răzbune pe lup, dar n-ar 
fi cutezat nicicând să ridice mâna asupra stăpânului ţării. 


Cei de față îl ascultară cu băgare de seamă, iar în cele din urmă 
Rakoczy le zise: 

— Anume l-a ucis pe bietul lup nevinovat, ca să-l aţâţe pe stăpânul lui 
împotriva mea. Drept să spun însă, nu m-am aşteptat ca tocmai Orban să-mi 
fie vrăjmaş. 

— Poate că minte olahul, serenisime! încercă Felvinczi. 

— Nu, Vince! Am încredere în neamul acesta oropsit al olahilor, care 
spun adevărul chiar dacă din pricina lui îşi pun capul în primejdie. Şi acesta, 
de aici, cu atât mai mult, căci are în el sânge de lup, nu mă îndoiesc. 

— Ca strămoşii lor hrăniţi de lupoaică, vru să se arate mai știutor un 
curtean, dar ceilalți nu-l băgară în seamă. 

Principele făcu semn ca flăcăul să fie dezlegat și deocamdată să-l ţină 
pe lângă oştenii din pază, până va fi prins Orban, în căutarea căruia 
trimisese de îndată o roată de cătane. Curând însă avea să afle că „domnul 
baron Orban nu se mai întorsese acasă de când fusese cu alteţa-sa la 
vânătoare, pe valea Mureșului”. 

LICOAREA DE DRAGOSTE 


O DATĂ CU SCURGEREA ANILOR, parcă s-a mai risipit teama de 
vrăjmaşi şi bătrânii Lambrakis prinseră chiar a se lăuda cu nepotul al cărui 
tată fusese cândva în mare cinste la Bâb us-Saîdet, adică la Sublima Poartă, 
cum i se mai spunea pe grecește. Băiatul crescuse, devenind un flăcăiandru 
de toată frumuseţea, și parcă uitase toate năzbâtiile pe care le făcuse în 
copilărie. Vorbea acuma turcește şi elineşte ca un adevărat stambuliot, iar cu 
italiana se descurca binișor. Din păcate nu prea avea cu cine vorbi 
românește şi începea să cam uite, căci numai la mormântul lui moş Pârvu se 
mai folosea de această dulce limbă a copilăriei lui. Dar și acolo mergea 
numai de ziua morţilor. Se apropia de 16 ani, însă arăta cu un tânăr de 
douăzeci, căci începuse a-i miji mustaţa. Se isprăvise de mult cu joaca 
zburdalnică şi viaţa se desfăşura altfel acum. Prietenele lui, Thamar, Cleopi 
şi celelalte, se făcuseră adevărate femeiușşti, ba unele se și măritaseră, în 
vreme ce băieții se apucaseră de muncă, spre a fi de sprijin părinţilor. 

Bătrânul dascăl Ahmed Lala îl lua adeseori pe la medresa de la Aya 
Sofia, unde îi uimea pe cărturarii de acolo cu marea lui știință în tainele 
coranului. „Cândva, spunea Lala, acest bey-oglu are să ajungă stăpân în ţara 
părintelui său şi dacă va avea minte își va îndrepta supușii către adevărata 
lumină a lui Alab”. În acest fel răspundea și celor care-l întrebau pentru ce 
se muncea cu acest pui de ghiaur. Dar gândurile lui Mihnea erau cu totul 
altele și Ahmed Lala s-ar fi îngrozit dacă i le-ar fi știut. De altfel ar fi putut 
trage cu urechea la poveştile învățăcelului său, care atunci când se întâlnea 
cu prietenii lui de altădată, în vreo zi de sărbătoare, le împuia capul cu 
isprăvile vitejești ale „măriei-sale Mihai”. Erau acelea aflate de la moș 
Pârvu, dar la care adăugase el și altele, ba de la o vreme și faptele sultanilor 
se împleteau pe seama viteazului domnitor român. 

„Eheei, oftase odată Spiro cu amărăciune. Dacă ar fi trăit măria-sa 
Mihai și pe vremea lui Mehmet cel blestemat, ticălosul nu ne-ar mai fi 
supus nicicând”! 

„Cum de nu i-a alungat mai pe urmă”? se nedumerise şi Nikos. 

„Păi nu ai auzit că i-a snopit în bătaie la Călugăreni și la Giurgiu? 
lămurea Kiriakos. 


Aşa îşi petreceau ei acasă la Iane Surdul, care trecuse în veșnicie fără 
să mai apuce să-l vadă pe Haralambos, plecat prin lume cu negustoria. 
Astfel rămăsese numai Thamar, care nu vrusese nici în ruptul capului să-și 
lase casa părintească și să se mute la familia Lambrakis, spre a i se purta de 
grijă. Este adevărat că frate-său lăsase niște bani la un cămătar, ca să-i dea 
fetei oricând ar fi avut trebuință, dar tot singură se chema că rămăsese. 
Tocmai atunci îi dădea târcoale și un străin, al cărui neam cu greu l-ai fi 
putut ghici, în orice chip nu era vorba de gânduri necurate, fiind și cu vreo 
zece ani mai în vârstă decât ea. Mihnea aflase despre el şi nu o dată 
încercase să-l întâlnească spre a-l întreba ce urmărește, dar acesta părea a i 
se feri din cale. Nu-şi dădea seama că Thamar începuse să ţină la „frăţiorul 
Franț” mai altcum decât înainte, și tocmai asta era taina ei cu ciudatul 
musafir! Acesta se lăuda către fată că în drumurile lui prin ţara căzăcească, 
pe care o cunoștea foarte bine, găsise niște licori de dragoste, care ar fi făcut 
minuni. Ar fi fost îndeajuns câteva picături în băutura celui ales, şi s-ar fi 
topit de dorul celeia care-l alesese. Thamar se codea, fiindcă își dădea 
seama că Mihnea era de neam ales și niciodată n-avea a se însoţi cu ea, dar 
Cleopi o sfătuia mereu să nu se lase, așa că într-una din zile primi sticluța 
vrăjită, fără să fi dat un ban pe ea. Nu-i vorbă că, fiind săracă, peţitorii nu se 
prea înghesuiau la ușa ei, dar nici de la cine s-o ceară nu aveau, dacă s-ar fi 
găsit vreunul. 

Cam astea erau faptele ce se petreceau în acea parte a oraşului unde 
vieţuia vlăstarul domnesc, sub oblăduirea luminatului padişah Murad-khan, 
cel de-al patrulea, vestit pentru întâmplările din vremea lui şi despre care se 
vorbea în fiecare colţ al Stambulului. 

Se povestea, de pildă, după pojarul cel de pomină din toamna celui de 
al 1043-lea an al hegirei, adică 1633, după cum socoteau creștinii, că 
sultanul poruncise închiderea tuturor meyhanelelor şi la numai doi ani după 
aceea a hotărât şi dărâmarea lor, într-atât era de înverşunată ura sa împotriva 
beţivanilor. Ba cică mai umbla şi noaptea pe uliți şi dacă dădea peste 
vreunul beat cu mâna lui îl strângea de gât, dovedindu-se un bun păstrător 
al învățăturilor sfântului coran. Gurile rele ziceau însă că, pe ascuns, marele 
sultan trăgea nişte chiolhanuri de pomină, în casa lui Silahdar Mustafa-pașa, 
împreună cu Emirguneoglu, Yar Ali-han și alți cheflii, printre care nu lipsea 
nici signor Bianchi, din slujba dogelui și prieten bun cu ser Giovanni 
Capello, prietenul familiei Cigalla din Messina. Așa stând lucrurile, oamenii 
de rând se vedeau și ei siliți să se furişeze când voiau să bea, și numai 


ghinionul mai făcea câteodată ca să-i dibăcească temutul sultan. Chir 
Nikefor L.ucaris, dascălul de elineşte, îndrăgea și el licoarea lui Bachus, şi 
când i se urca la cap chema toate fulgerele împotriva nelegiuitului păgân, 
silindu-l pe pașnicul Lambrakis să nu-i mai îngăduie a ieşi noaptea pe uliţă, 
neștiind ce s-ar fi putut întâmpla cu zurbagiul, așa că atunci îl culca într-un 
iatac anume ţinut pentru el. A doua zi se „dregea” dând pe gât o oală mare 
cu zeamă de varză murată, și astfel se potolea o vreme. 

Ascultând blestemele și toate „dezvăluirile” lui chir Nikefor, Mihnea 
ar fi fost în stare să tragă spada şi să-i stea în ajutor, uitând chiar şi sfaturile 
ce i le dăduse grecul, ca întotdeauna să fie șiret precum vulpea și înțelept ca 
bufnița. Într-una din zile, neavând alt tovarăș prin preajmă, se duse de unul 
singur să se vânture şi prin părțile de miazăzi ale orașului, pe care nu le prea 
cunoștea. Cu greu își putea desprinde privirile de pe minunatul zid de 
altădată, rămas întreg până atunci, și îşi suci gâtul către falnicele turnuri ale 
temniţei Edi Kule, nu fără a se gândi cu strângere de inimă la cei ce zăceau 
acolo. Hoinări apoi pe malul mării Marmara, pe lângă farul Zaharidias și 
Eski-sarai, trezindu-se în preajma Aya Sofiei. De acolo a pomit-o spre casă 
pe Divan-ioli, care era cea mai largă uliţă și de unde s-ar fi descurcat mai 
ușor până la el. Arnăutul ce păzea poarta îi spuse că mătușa Evdokia îl 
aştepta să treacă neîntârziat pe la ea şi că de multă vreme îl tot căutase, aşa 
că urcă de-a dreptul în odaia mătuşii. 

— Psihi mu, ce bine că ai venit, fiindcă azi avem un oaspete de seamă 
şi ar fi bine să te porţi în așa fel încât să-i fii pe plac, căci are multă putere 
la sărai. Anume am ţinut să treci mai întâi pe la mine, ca să-ţi spun ca nu 
cumva să scapi vreo vorbă din cele trăsnite ale lui chir Nikefor. Acuma-i cu 
unchiu-tău, în divan-cane, şi ai să te duci şi tu la ei. 

— Dar cine-i? 

— Un pașă. 

— Chiar paşă... paşă?! 

— Întocmai! 

Mihnea nu se simţi câtuși de puţin tulburat de veste, ba chiar se bucură 
că avea să dea față cu un dregător în carne şi oase. Pătrunse în camera de 
musafiri și făcu plecăciunea cuvenită, după cum îl învățase Ahmed Lala, cu 
mâna la inimă, la buze şi la frunte, ca un adevărat musulman. 

— Aleicum! răspunse străinul, care nu era altul decât vestitul Kenaan- 
paşa, fostul valiu de la Buda. Ia te uită ce frumuseţe de flăcău! adăugă el 


încântat. Credeam că nepotul domniei-tale e vreun copilandru, dar m-am 
înşelat, este un bărbat în toată firea. 

Mătușa Evdokia n-avea voie să stea la taclale cu bărbaţii, dar nu se 
lăsă să nu tragă cu urechea printr-o gaură ascunsă în perete, aşa cum făcea 
întotdeauna când veneau turci pe la ei. Cuvintele pașei nu-i făcură prea 
mare plăcere, fiindcă prin oraş se spunea că pașei i-ar fi fost pe plac mai 
mult băieții decât cadânele haremului său, dar parcă te poţi lua după gura 
lumii? Mai trase o vreme cu urechea, după care dădu pe la bucătărie, unde 
supraveghea să fie aduse pe masă tot felul de bucate, dar să nu lipsească și 
acea băutură făcută din cedru, fructe și apă de mosc, pe care musulmanii o 
numeau şoșab și o îndrăgeau nespus. 

— Am auzit, tinere, că i-ai încântat pe cărturarii noștri prin învăţătura 
ta, zise Kenaan-paşa, sorbindu-l din ochi. Până și Kucuk Kadizade Mehmet- 
efendi, valiz-ul — adică predicatorul, cum îi ziceți voi — de la Aya Sofia îţi 
prezice un viitor strălucit. Nu se putea să nu trec pe la bunul meu prieten 
Lambrakis şi să nu te văd, mai cu seamă că vrei să îmbrăţişezi credinţa 
noastră. 

Gazda fu cât pe ce să rămână cu îmbucătura în gât și Mihnea îi trase 
doi pumni zdraveni în ceafă, spre a-i potoli tusea. Nu încăpea îndoială că 
vorbele pașei fuseseră pricina, dar băiatul îl dojeni: 

— Vezi, unchiule, ce păţeşti, când nu mesteci ca lumea? Mereu se 
întâmplă așa! făcu el spre Kenaan-paşa, ca și cum ar fi fost ceva obișnuit. 

Cum însă slujitorii intrară cu șoșabul, musafirul nu mai luă în seamă 
cele întâmplate și înşfacă pe dată cupa plină, închinând după cuviinţă: 

— Afiyethler-ola! 

Sorbi încântat cu mâna pe piept, apoi își şterse mustăţile cu dosul 
palmei și clipi șiret către tânăr: 

— Ce zici? Este adevărat ce se aude? 

Mihnea se prefăcu a sta pe gânduri, apoi rosti tărăgănat: 

— La mintea ce o am, Înălțimea-ta, şi mai cu seamă la anii mei, 
învățătura ulemalelor nu-i îndeajuns. Ca să merit această cinste ar fi nevoie 
şi de înțelepciunea vitejilor. Eu nu vreau să fiu un prefăcut închinător al 
Profetului Mahomed sal Allah u Aleih ve selen. În inima mea îl proslăvesc, 
dar judecata mea trebuie să priceapă şi măreţia urmașilor lui Osman. 

Chir Lambrakis ştia că după ce spuneai numele profetului trebuiau 
adăugate toate acele cuvinte rostite de nepotu-său și fu mândru că le ştia aşa 


de bine, dar și un ghimpe îi străpunse inima, ca nu cumva Mihnea să se 
lepede de credinţa strămoșească. 

— Îmi plăcu răspunsul tău, cuzum. Tu nu te supăra că-ți spun 
„mielușel”, căci ştiu că Mihnea te cheamă. Poftesc însă să mă însoțești la 
sărai, unde vei da peste acei mintoși de care te plângi că duci lipsă. Să știi 
că eu nu mă-nșel niciodată și îţi prezic cu dragă inimă că, după ce vei 
îmbrăţișa credința noastră, nimic n-are să-ţi mai stea în cale, până la rangul 
de mare vizir. 

— Eu, luminăţia-ta, m-aș mulţumi și cu moştenirea părintelui meu, iar 
de m-ar face slăvitul padişah domn în vreo ţară românească, mare folos aş 
aduce împărăției, dar şi închinătorilor sfântului coran. 

Musafirul încuviinţă din cap cu mare încântare și, mângâindu-și barba, 
se întoarse către gazdă: 

— Cu adevărat, prietene, ai un nepot isteţ. Se pare chiar că-i mai 
înțelept decât se spune și, dacă-l laşi în seama mea, în câţiva ani ajunge bey 
acolo unde pofteşte. 

— Cu multă plecăciune îţi mulțumesc, Înălțimea-ta! răspunse băiatul 
în locul unchiului, care rămase cu gura căscată. 

Noroc că tuşa Evdokia n-a auzit, căci ar fi fost în stare să dea buzna 
peste bărbaţi și să se împotrivească prieteniei cu vicleanul şi desfrânatul 
pașă, dar aşa, chir Lambrakis nu făcu decât să dea din cap. 

Au mai povestit apoi de una, de alta, golind tot vasul cu şoșab, după 
care pașa îşi luă rămas-bun, nu fără a-l pofti pe Mihnea pe la el, ori de câte 
ori i-ar fi fost voia. Acesta mulțumi cu smerenie și în sine hotărî să se ducă 
cât mai curând. 

A doua zi trecu pe la Thamar, ca să-i ducă niște bani, de care nu se 
îndoia că avea lipsă. Biata fată nu ştia ce să mai facă spre a-i fi pe plac şi 
când îl auzi că ar bea o cană de lapte rece pe dată își aminti de licoarea 
fermecată, socotind clipa cea mai nimerită. Își făcu de treabă încolo şi- 
ncoace, se codi şi fu cât pe ce să se lase păgubașă, dar în cele din urmă se 
hotărî. Mihnea, însă, văzând-o că întârzie, se duse după ea și o zări tocmai 
când picura ceva în cană. Pe dată i se strânse inima, căci nu se aștepta ca 
tocmai Thamar să-i vrea răul, totuși se prefăcu a nu ști nimic și puse mâna 
pe ulcică, fără a se grăbi s-o ducă la gură. Se uită în ochii ei, fata se roşi, 
însă din alte motive şi nu că ar fi fost vinovată, după cum credea Mihnea, 
care hotări să se răzbune. Ceru cu voce duioasă ceva de mâncare, iar când 
fata ieși din încăpere deşertă laptele sub masă, iar el se întinse pe un divan, 


de parcă ar fi murit, căci, de bună-seamă, asta urmărea Thamar. La început 
fata crezu că adormise, dar, după ce-l zgâlțâi și văzu că nu se mai trezește, 
un geamăt cumplit îi sfâșie pieptul și ieși în uliţă strigând după ajutor. Spre 
uimirea lui Mihnea, se ivi chiar străinul care-i dăduse târcoale până atunci şi 
care o apucă de gură, ca să tacă. Aruncă o privire în treacăt și, văzându-l pe 
Mihnea întins şi nemișcat, se întoarse către Thamar. 

— Dacă n-ai să-ţi ţii gura, ajungi ca el! Pricepi? 

— L-ai otrăvit, porcule! zbieră fata. Mi-ai zis că-i licoare e dragoste 
şi... 

Nu mai apucă să spună nimic, fiindcă palma cea grea a străinului o izbi 
în plină faţă, dându-i sângele pe nas. 

— Tacă-ţi gura, căţeaua dracului! De dragoste îţi arde? Lasă că te satur 
eu! şi dădu să-și desfacă brâul. 

Mihnea se uită printre gene și zări pe polița de alături un sfeșnic din 
metal greoi, întinse mâna pe dată, și îl apucă, după care făcu un salt şi-l 
pocni pe ticălos drept în moalele capului. 

Thamar, văzându-l în viață, rămase încremenită. 

— Adă repede ștreangul de sub grindă! porunci el fetei. Pusese un 
picior pe pieptul celui doborât și-i părea nespus de rău că nu-și luase spada 
cu el şi nici măcar un hanger n-avea la îndemână. Cu ajutorul fetei îl legă 
cobză, apoi turnă peste el o găleată cu apă, ca să-și vină în simţiri. 

— Mai ai din licoarea blestemată? o întrebă pe Thamar, care se albi de 
spaimă. 'Toarn-o toată într-o ulcică de apă sau de lapte şi vino cu ea încoace! 

Se vede că prinsul îl auzise, fiindcă tresări, dar se prefăcu pe mai 
departe neştiutor. 

— Din câte am înţeles, ticălosul te-a minţit că-ţi dă băuturi fermecate, 
de dragoste, dar ce nevoie aveai tu, Thamar, de așa ceva? Ştii doar că eu te 
iubesc... ca un frate! 

— Da, Franţ! oftă fata, ruşinată de prostia ce era s-o facă. 

— Lasă că aflăm noi cine l-a pus, o mângâie el și dădu apoi cu piciorul 
în coasta celui de la podea. Hai, scoală, nu te mai preface, că se vede că eşti 
treaz! 

Neavând încotro, altminteri i-ar fi rupt vreo coastă dacă mai dădea o 
dată, acesta deschise ochii, căutând o scăpare. 

— la să ne spui tu, drăguţule, cine te-a plătit să mă omori? Să nu-mi 
faci pe prostul, că n-am să te cred că era o licoare de dragoste. 

— Nu ştiu nimic din ce spui! Fata asta m-a rugat să-i dau... 


— Şi tu ţi-ai făcut pomană cu inima ei, nu-i aşa? rânji Mihnea şi-i 
înghionti un vârf de cizmă în burtă. Ca să ne faci dovada, pune-ţi în gând 
vreo zână de care să te îndrăgosteşti și soarbe tu licoarea asta fermecată. 

— Nu! tresări străinul. 

— Aa! Nu-ţi place? Nu cumva ţi-o fi teamă? 

— Dacă află că ţi-am spus, mă ucide! 

— Cine? 

— Făgăduiește-mi viaţa şi-ţi spun. 

— N-ai de ales! 

Se aşternu o tăcere de mormânt şi parcă și larma orașului fusese 
înăbușită, apoi străinul şopti îngrijorat: 

— Timuş... 

— Cineee? Numai de acesta n-am auzit până acum. Ce are cu mine? 

— Eu atâta am poruncă, mai mult nu ştiu. 

— Ei bine, ai să-ţi amintești! Thamar, adă toporișca din curte, să-i 
descleştez eu fălcile. Ori să vorbească, ori să-și soarbă licoarea. 

— Spun tot! strigă, zbătându-se cel de jos. 

— Dă-i drumul! 

— Batușca... Tătucul nostru, Timuș, feciorul hatmanului Bogdan 
Hmelnițki, mi-a poruncit să te ucid. 

— Pentru ce? Doar nu i-am făcut nimic! 

— Vrei să te însori cu aleasa inimii lui. 

— E ţicnit? Cum să mă-nsor eu, acolo?!... De unde până unde i-a 
căşunat așa ceva? Ori poate că vrei să mă amăgeşti? 

— Mă jur pe sfânta cruce că nu te mint, măcar că mă jupoaie de viu 
atamanul dacă află ce ţi-am spus. 

— N-ai decât să nu-i spui! 

— Nici n-am să mă mai întorc acolo vreodată, numai domnia-ta să mă 
laşi slobod să mă duc hagiu la Ierusalim... 

— Fi nu, că asta-i prea de tot! Ba, te pomeneşti că mai vrei şi bani de 
hagialâc de la mine? 

— S-ar cuveni, dacă îți mai spun și altele... Hai să cădem la învoială! 
Eu mărturisesc totul, în schimb capăt banii de drum și ceva pe deasupra, ca 
să mă duc la Alep. De acolo m-oi descurca. 

Mihnea cumpăni cele auzite şi îşi dădu seama că n-ar avea decât de 
câştigat descurcând ițele acestea cu cazacii, dar cine ştie ce dedesubturi ar 


mai putea fi... Îi veni atunci în minte proaspătul său prieten Kenaan-pașa și 
o trimise pe Thamar să-l roage să vină până acolo, că nu era prea departe. 

— Eşti cazac? întrebă tânărul, ca să mai câștige timp. 

— Sunt rus, dar mă aciuasem şi eu pe la Zaporoje, unde am slugărit la 
un negustor grec, învățându-i limba. Pentru aceea m-a ales tătucul, 
făgăduindu-mi răsplată bună. 

— Şi cum ai zis că o cheamă pe aceea cu care crede el că mă însor? 

— Ruxandra. 

— Asta cine mai e? 

— Fata hospodarului Moldovei. 

— Ahaaa! se lumină Mihnea. Zii așa? Tot Vasile-vodă în capul 
răutăţilor... 

De necrezut, dar Kenaan-pașa veni împreună cu patru slujitori 
înarmaţi, și pătrunse în încăpere tocmai când Mihnea aflase cine pusese la 
cale uciderea lui. 

— Nu te îngrijora, prietene! zâmbi paşa. Cât despre acesta, arătă el 
spre străin, după faptă şi răsplată! 

Apucă ulcica în care turnase Thamar otrava și i-o întinse: 

— Bea! 

— Nu! se împotrivi rusul, zbătându-se în braţul unui slujitor care-l 
ridicase de la podea. 

— Nu vrei, câine? Altul trebuia s-o bea, nu-i aşa? Ţie ţi-e frică! Te-ai 
pocăit şi vrei să te faci hagiu?... Ei, bine, am să te trimit eu pe dată în locuri 
cu mult mai frumoase! 

Făcu semn altui oștean și acesta descleştă cu hangerul fălcile 
nenorocitului, golindu-i întreaga cană pe gât. Îl aruncară apoi din nou pe 
jos, unde se mai zbătu o clipă, făcând clăbuci însângerate printre buze, apoi 
înţepeni. 

— Aşa ai fi sfârşit şi tu, prietene! îi arătă pașa leșul. 

— De fapt n-a prea fost cinstit din partea noastră că nu l-am lăsat cu 
viaţă, răspunse tânărul. El a mărturisit totul și eu i-am făgăduit... 

— Şi mai zici că vrei să stăpâneşti o ţară? Dacă nu făceam așa, s-ar fi 
întors împotriva ta cu și mai multă împotrivire. Să nu ierți niciodată, dragul 
meu! îl povăţui cu blândeţe turcul. Slăbiciunea nu-i pentru stăpân! 

Mihnea rămase pe gânduri, căci spusele lui Kenaan-pașa erau pline de 
tâlc. Turcii aveau un fel de a privi viaţa altcum decât fusese el învăţat s-o 
vadă. 


— Nu te mai gândi la ce-a fost! urmă pașa, luându-l prietenește pe 
după gât. Ai viitorul în faţă, și la el să te gândești. Ar trebui să mă-nsoţești 
uneori pe la serai. 

— De se va putea... 

— Atunci socot un bun prilej lupta cu ciridul, care se va da chiar 
mâine. Padişahul îngăduie privitori. 

— Mi-ar place. 

— Din câte spunea dascălul tău raguzan, și tu ești dibaci la lupte, nu-i 
aşa? 

— La cirid, nu! mărturisi Mihnea roşind uşor. 

— Tot una-i dacă ştii mânui sulița ori spada. Dacă vrei, aş putea vorbi 
cu babusaade agast să te strecoare printre acemoglanii care vor lupta cu 
împăratul. 

— Eu, cu sultanul?!! 

— De ce să te fereşti? Doar nu mănâncă oameni! Nu-ţi ascund însă că 
este un bun mânuitor al ciridului. Și nu uita că lupta este cu primejdie. 
Uneori aduce și moarte. Dacă nu vrei, ori nu te simţi în stare, poţi să te 
răzgândești acum, nu după ce vorbesc eu la sărai. 

— Vreau! rosti cu hotărâre tânărul prinţ. 

— Aşa-mi placi! Cuzum, îl alintă paşa, te aştept în zori, la mine acasă. 

A doua zi, la plecare erau de față slujitorii și Mihnea sări în şa stârnind 
încântarea celor din jur pentru dibăcia lui, în timp ce greoiul pașă încălecă 
anevoie, înroșindu-se până în albul ochilor de atâta trudă. Străbătură la pas 
întortocheatele ulite și, trecând pe lângă Aya Sofia, opriră drept în fața 
împărăteștii Bab-i humayum, unde descălecară și slugile le luară caii, 
ducându-i de dârlogi, căci aşa era tipicul pentru a pătrunde în cea dintâi 
curte a saraiului, numită și Birinci aulu. Se mai vedeau încă ruinele vechii 
biserici greceşti a sfintei Irina, iar de jur-împrejur tot felul de intrări în 
odăile slujbaşilor și slujitorilor. 

Mihnea fu cam dezamăgit, altfel închipuindu-și palatul sultanului, mai 
ales după poveştile lui Ahmed Lala. Venea pentru prima dată aici, dar 
Kenaan-pașa tinu să-i arate că el era un vechi musafir: 

— Uite, acolo este platanul ienicerilor. Au obiceiul să se sune și să facă 
mare tărăboi când îi nemulțumește ceva. Se zice că bătrânul copac ar avea 
peste o mie de ani. 

— Dar padişahul unde stă? întrebă încet Mihnea. 


— Ai răbdare, că ai să vezi. lată, acuma trecem prin orta a doua, orta 
kapi, sau babu-sselam, iar dincolo e alay meidani, locul luptei voastre. 
Aşteaptă şi priveşte! 

Ar fi vrut să întrebe și despre haremul împărătesc, dar se păru că cei 
doi satârgii, care-i însoțeau în semn de cinstire, trăgeau cu urechea, aşa că 
tăcu. 

— Uite, în partea cealaltă este „Fântâna călăului” şi cu faimoasa Ibret 
Sengi, „piatra prevestirii”. 

— Aia ce mai este? 

— Pe ea se aşază capetele osândiţilor de neam ales, ca să nu se uite 
puterea braţului împărătesc. De când a zăcut pe ea căpăţâna lui Barnovschi, 
beiul din Bogdan-ili, nu mai ţin minte să fi fost și alta, așa că nu te speria. 

Se opriră, făcând loc pentru o ceată de oşteni care veneau să păzească 
rânduiala întrecerii. Apoi, după ce lăsară caii legaţi la un conovăţ, se 
îndreptară către arz odasi, unde se înfățișau cu toţii, și acolo trebuiră să-l 
aştepte pe babusade agast, care urma să îl ia pe Mihnea, iar Kenaan-paşa 
rămânea să privească printre zăbrelele odăii de musafiri. Era destul de 
multă lume şi de tot felul, și mai mari și mai mici în rang, dar cu toții 
mișunau prin preajma padişahului; doar de îi va băga în seamă într-un fel. 

Mihnea fu dus într-o odaie unde se îmbrăcă la fel cu ceilalți paji, care 
însă nu păreau deloc încântați de marea cinste ce li se făcea, de a se înfrunta 
cu sultanul. El n-avea de unde să ştie că luase locul altui tânăr, la care ţinea 
foarte mult babusade agast şi voise să-l scape de primejdie. S-ar fi putut să 
fi fost şi o uneltire de-a lui Kenaan-pașa, ca să se descotorosească de el? 
Însă mlădiţa basarabă şi corvinească avea acum gândurile numai la sfaturile 
lui ser Rodolfo, care îl învățase lupta de-a călare, ba chiar și ciridul, dar pe 
care el nu-l prea băgase în seamă atunci. Îi veniră în minte și spusele 
răposatului moș Pârvu despre măria-sa Mihai, care despicase în două un 
paşă adevărat, în bătălia de la Călugăreni. „De-ar fi să-l dobor şi eu pe 
sultan?” se întrebă în sine. „Aş dobândi o faimă nemaipomenită, ba i-aş lua 
şi tronul și...” 

Fu trezit din visare de scurtele porunci primite de la baș-bostanci, care 
pregătiseră jocul. Toți luptătorii se prăbușiră cu feţele la pământ, dar 
Mihnea o făcu cam încet și cu mare nehotărâre. Turcul se uită furios la el și- 
i chinui cu aceeaşi mișcare până când i se păru lui că merge mai bine. Apoi 
rămaseră în aşteptare și la scurtă vreme se ivi însuși prea luminăţia-sa 
Murad-khan, în veşminte de luptă, care aruncă o privire asupra tuturor. 


Încălecară şi toți pajii se traseră lângă zidul saraiului, iar Mihnea avea să fie 
cel dintâi la înfruntare, precum fusese învoiala de mai înainte. 

Padişahul însă se împotrivi şi arătă cu degetul pe un altul: 

— Tu! 

Dacă ar fi văzut feţele tovarășilor săi, Mihnea ar fi fost poate mai 
lămurit văzând ușurarea ce li se citea pe chip şi numai el se întrista că nu 
fusese alesul. 

Cei doi luptători începură a se roti unul după celălalt, mai bine zis 
acemoglanul căutând să nu stea în calea împăratului și nicidecum să-l 
întâmpine. Cum era de aşteptat, fu doborât de lancea-cirid și Murad-khan 
nu se arătă prea încântat, aşa că pofti să se bată cu patru deodată. 

Nici de astă dată sultanul nu-l alese, și Mihnea nu mai putea de ciudă, 
zicându-și că n-avea să se mai întâlnească niciodată cu asemenea prilej. 
Acuma însă, fiind mai mulţi, pajii dădură de furcă împăratului, care îi 
prăvăli pe rând, dar nu chiar așa de lesne ca pe celălalt, părând a fi ceva mai 
mulţumit. 

— Hai! Care te mai încumeţi? întrebă el către cei ce avuseseră norocul 
să scape până atunci. 

Atât a aşteptat Mihnea, care se şi năpusti, de teamă să nu i-o ia altul 
înainte. Văzându-l atât de dornic de luptă, Murad-khan rânji de plăcere, 
arătându-și dinţii lui cei albi ca fildeşul. 

— Aferim! Adevărat vulturaş! zise el, mai mult pentru sine. 

Îşi îmboldi armăsarul, săltându-l în două picioare, după care se aruncă 
într-un galop nebun, aruncând ciridul, care zbârnâia prin văzduh ca un 
bondar. Strunindu-și bidiviul în loc, Mihnea se feri din calea lui, dar nu fără 
a-şi arunca şi el lancea asupra sultanului, ca şi cum ar fi fost un duşman 
oarecare. 

Un murmur de spaimă străbătu rândurile pajilor încremeniţi de spaimă 
lângă zid, însă Murad se dovedi la fel de agil și se dădu într-o parte, 
scăpând neatins. 

— Îmi placi, flăcăule! strigă el voios, aplecându-se după cirid. 

Mihnea nu-l slăbi din ochi și bine făcu, fiindcă sultanul, fără să se mai 
ridice în şa, aruncă fulgerător arma asupra tânărului: 

— Ţine! 

Puterea şi iuțeala aruncării au făcut ca Mihnea să nu se mai poată feri 
şi brațul stâng îi fu atins. Sângele ţâşni, dar el nu se înspăimânta, ci 


ridicându-și la rându-i ciridul îl aruncă în platoşa sultanului, cu aceeași 
agerime. 

De astă dată se auzi un strigăt de spaimă, căci nimeni nu cutezase până 
acum să-l pălească pe urmașul profetului pe pământ. Asta nu putea să 
sfârşească decât cu un ştreang de gât în fundul Bosforului, și bostangii se și 
pregăteau să se repeadă asupra lui Mihnea. 

— Aferim! râse iarăşi Murad, pe care înfruntarea îl înfierbântase. 
Opreşte-te să-ţi lege braţul şi apoi ne luptăm mai departe! Cum te cheamă? 

— Mihnea, prealuminate stăpân! răspunse el mândru, deşi pierderea 
sângelui îi dădea o ameţeală și pocnituri în urechi. 

— Eşti ghiaur? 

— Sunt feciorul lui Radu Mihnea... 

— Aaa! Fosta noastră slugă de credință. Mi-aduc aminte de el, dar se 
pare că ești mai îndrăzneţ. 

Îşi şterse cu mâna sudoarea de pe obraji şi se întoarse către babusade 
agast: 

— Cum de nu am dat până acum de acest acemoglan? 

Bietul om se şi vedea osândit, căci dacă i-ar fi mărturisit adevărul, 
două parale nu mai făcea viaţa lui. Sultanul însă se apropie de rănitul alb ca 
varul şi, văzându-l că suferă în tăcere, îi plăcu și mai mult. Porunci să fie 
înfăşat cu grijă, și cu vorbe blânde îi spuse: 

— Văd că nu ţi-a fost frică. Ai vrut tu să mi te împotriveşti, sau te-a 
pus babusade agast? 

— Cinstea de a încrucișa ciridul cu cel mai viteaz dintre oştenii lumii a 
biruit spaima din mine. Înfrângerea este o laudă pentru mine şi tot neamul 
meu, chiar dacă ar fi fost să-mi fi dat şi viaţa, nebiruitul meu stăpân. 

Murad-khan, asemenea înaintaşilor săi, avea slăbiciune la laude, iar 
tânărul izbutise să-i meşterească asemenea cuvinte care-i făceau numai 
plăcere, aşa că îl iscodi iar: 

— Eşti paj, ori ostatec? 

— Nici una, nici alta. 

— Atunci, cum ai pătruns aici? 

— M-am strecurat printre slujitorii prea luminăţiei-tale, arzând de 
dorinţa da a vedea în luptă nu numai pe urmașul slăvitului Profet, ci şi pe al 
lui Ahile, ori Alexandru cel Mare... 

Cu asta câștigă de tot inima sultanului, căci se știa de toată lumea cât 
de mult îi îndrăgea pe eroii de altădată. 


— Eşti isteț și asta te face să mă linguşești, însă mărturisind adevărul 
capeţi iertarea mea. Dar babusade agast, care nu a vegheat cum trebuie ca 
să nu pătrundă străini în sărai, vrednic este de „casa repaosului”. 

Rănitul abia apucă să mai vadă cum doi gealaţi îl înșfăcară pe 
nefericitul slujbaş şi îi înfășurară ștreangul negru de mătase în jurul 
grumazului, fiind acum de așteptat ca acesta să dea în vileag și pe Kenaan- 
paşa, însă nu-i mai dădură răgaz, în același timp Mihnea simţi că întreaga 
curte începe a se învârti împrejurul lui, cu oameni și cai laolaltă, dar se forță 
să nu cadă câtă vreme mai era sultanul de faţă. Ca prin vis, îl mai auzi: 

— Tu să te vindeci cât mai curând, și să mai vii pe aici. Nu-i nevoie să 
te strecori pe furiș. Acum nu mai am chef! 

Întoarse spatele și mai înainte de a intra în casă porunci unui dregător 
să-i dea lui Mihnea o pungă. Norocul acestuia că şi-a pierdut simţirea, căci 
poate ar fi dat înapoi banii, şi asta i-ar fi adus pieirea. 

Kenaan-pașa s-a grăbit să iasă cât mai repede din curtea saraiului, așa 
că tânărul fu aşezat pe un divan până când își mai veni în fire, şi asta se 
întâmplă abia pe la chindie. Nu avea nici calul, așa că o luă pe jos, însoţit de 
doi paici împărăteşti. De altfel nici n-ar fi fost în stare să călărească. Mai 
bine de două săptămâni au trecut până i s-a vindecat tăietura de la mână, 
care se dovedise a nu fi fost chiar așa de ușoară, timp în care niciodată 
Kenaan-paşa n-a trecut pe la el să-l vadă. 

Apoi fu pofitit de către poetul Cevri, prietenul padișahu-lui, care văzuse 
şi el ciridul şi era doritor să stea de vorbă cu tânărul care de bună-seamă că 
avea să ajungă un om de vază. Fu nespus de măgulit auzind din gura lui 
Mihnea câteva dintre versurile făcute de el, învăţate de la Ahmed Lala, și 
astfel se închegă-o strânsă prietenie între cei doi. Mai mult, Mihnea se 
dovedi a fi cunoscător și al poeziilor scrise de însuși Murad-khan în clipele 
de răgaz, când se lăsa furat de muze. Toate acestea ajunseră la urechea 
marelui stăpân, care se bucură nespus. 

Murad-khan mai avea şi alți prieteni, ca prinţul persan Emirguneoglu, 
venețianul Bianchi, cu care mergeau la Silahdar Mustafa-pașa, pe malul 
Haliriului, unde cu adevărat făceau chiolhanurile despre care auzise și 
Mihnea și unde începu a fi poftit și el! Devenise unul dintre tovarășii de 
taină ai sultanului. 

De „cirid” nici nu mai fu vorba, căci Murad se va fi temut să nu 
păţească vreo ruşine, mai cu seamă că începuse a-i tremura braţul, din 
pricina licorii lui Bachus. Ceea ce nu înțelegea băiatul era fereala lui 


Kenaan-pașa de a se mai întâlni cu el, cu toate că îl căuta mereu pe acasă, 
dar nu era de găsit. Nici prietenii lui greci, din copilărie, nu se mai arătau 
așa de bucuroși când îl vedeau, ba unii plecaseră prin lume pentru a-și 
câștiga pâinea și le pierduse urma. Mâhnit, i se mărturisi lui Ahmed Lala, 
care, deși împovărat de ani, avea mintea întreagă. Acesta îl povăţui să 
urmeze calea pe care o apucase, căci asta era menirea lui în lume. Ca 
stăpânitor de popoare, nu trebuia să se bizuie pe prieteni. Chir Lucaris se 
săvârşise din viaţă, dar nu mai înainte de a-l sfătui cu limbă de moarte să-i 
stârpească pe toți păgânii și să se încoroneze bazileu al tuturor grecilor. 

Numai ser Rodolfo, încă în plină putere, se ţinea tare fudul după 
înfruntarea de la sărai şi căuta să-l desăvârşească pe învățăcelul său în 
măiestria armelor, punând tot sufletul pentru ca Mihnea să cunoască toată 
arta apărării, dar și atacul. 

Totodată, Mihnea legase prietenie cu feluriţi slujbași venețieni, 
genovezi ori frânci, chipurile, ca să le deprindă graiul, dar mai cu seamă 
pentru a se trage de la capcanele întinse de Ahmed Lala, cu ulemalele lui de 
la Aya Sofia. 

Un an mai târziu şi mătuşa Evdokia puse mâinile pe piept, în iatacul ei 
şi nu într-o monastire, aşa cum ar fi poftit uneori. Mihnea a vărsat lacrimi 
amare după această ultimă rudă de sânge ce o mai avusese şi o aşeză cu 
toată cinstea cuvenită în cimitirul unde își avea locul de veci şi chir 
Lambrakis, iar la doi paşi, mormântul sărmanului moş Pârvu, care începuse 
a fi năpădit de buruieni. A fost pentru cea din urmă oară când i-au mai 
călcat paşii pe acolo, cu toate că-și făgăduise să treacă din nou cât se va 
putea mai des. Altele erau acuma grijile și necazurile lui, dar și bucuriile 
vieţii, căci ajunsese un bărbat de toată frumuseţea, făcând să sângereze 
multe inimi. 

NESĂBUINȚA INIMII 


A TREBUIT SĂ TREACĂ O VREME MAI ÎNDELUNGATĂ, pentru 
ca alteța-sa serenisimă să capete din nou încredere în Ion al lui Avram din 
Pâclişa, zis şi Bălgrădean. Asta s-a întâmplat mai cu seamă după înfruntarea 
de la Salonta, petrecută în toamna aceluiași an, când Bethlen Ștefan, 
împreună cu toți nemulțumiţii, dar mai cu seamă cu sprijin turcesc, a căutat 
să pătrundă în ţară. În toiul luptei, fugarul Orban îl zări pe principele 
Rakoczy și îndată i se furișă în preajmă, pitit după hoitul unui cal. Avea 
pistoalele încărcate, de bună-seamă că aceleași pe care le mai descărcase o 
dată fără noroc asupra lui, însă de astă-dată doar prin vreo minune avea să-i 
mai scape. Vârtejul încăierării îl ducea drept în cătarea armelor, dar trebuia 
să-l lase să se apropie, căci prințul nu părea a-și da seama de primejdie. 
Când se văzură era prea târziu şi soarta lui ar fi fost pecetluită, dacă n-ar fi 
sărit un lungan de ostaș, asemenea unui lup, prăvălindu-se cu mâna goală 
asupra contelui. lar acesta nu era altul decât Ion Bălgrădean! 

Vânjos din fire, olahul izbuti să-i răsucească mâna până ce ţeava 
pistolului i se înfipse în propriul piept și, cu toată împotrivirea 
deznădăjduită a lui Orban, plumbul ucigător îl străpunse. Se vede că în 
răstimp Ion învățase cum să folosească arma. Alți osteni îi săriră în ajutor, 
dar de sub fecior nu mai fu scos decât leşul celui ce fusese contele Orban. 

Nu era vreme de mulțumire, însă zâmbetul voios aruncat de stăpânul 
țării fu semn pentru tânăr că nu mai era supărat pe el și că îşi căpătase din 
nou încrederea. Ruşinea bănuielii fusese spălată, căci îşi pusese pielea în joc 
ca să-şi apere prinţul. 

— Ai sărit ca un adevărat lup, Ioane! îi strigă prințul cu glas 
prietenesc, şi se avântă mai departe în luptă. 

Mai pe urmă vrăjmaşii fură puși pe fugă, iar prinșii, legaţi ca berbecii 
pe lângă căruţe, își așteptau soarta. Biruinţa n-a fost prea lesne, dar a 
dovedit prințului că se putea bizui pe unii oameni de mare credinţă şi, 
contrar aşteptărilor, aceştia nu erau dintre marii nobili ai ţării, în afara 
câtorva. 

Trecu pe lângă cei care îi juraseră credință cândva și se uită cu silă la 
chipurile lor speriate. Deodată însă se opri pe loc şi ridică de chică pe unul 


ce părea a-și pleca privirile. 

— Domnilor! zise prințul. Dacă nu mă-nșel, acesta nu-i altul decât 
însuși contele Zota, binevoitoarea noastră gazdă de vânătoare. Văd eu bine 
oare? 

Fugarul nu răspunse, ba închise şi ochii, neputând răbda privirea 
principelui. 

— Pe acesta, care nu-mi face cinstea să stea de vorbă cu mine, să-l 
legaţi în altă parte, de unul singur. Ceilalţi să fie duși pe jos la Bălgrad, ca 
să-i vadă toată ţara și să se ruşineze pentru fapta lor, dacă or mai fi în stare. 
V-aţi vândut turcilor, numai ca să vă fie bine vouă, nemermicilor! Nu 
meritați nici măcar să vă ucid! 

Oştenii îi îndepliniră porunca, după care prințul se îndreptă spre Zota. 
Era cu un cap mai înalt ca el şi, cum acela se încăpăţâna să rămână aplecat, 
porunci să i se pună o suliță sub bărbie, silindu-l să-i stea în faţă. 

— Vrei, nu vrei, eu tot trebuie să-ţi spun că mi-a fost dor de tine, dragă 
Zota, zise batjocoritor prinţul. Dar mai cu seamă „fecioarei” pe care ai 
părăsit-o în noaptea în care ai vrut să mă lași în braţele ei. Acuma te vrea pe 
tine! Mă înţelegi? 

Celălalt rămase la fel de tăcut. 

— Nu-i nimic! urmă Rakoczy. Nu te întreb despre cealaltă fecioară, 
scumpa de Jujica, pe care, de bună-seamă că ai lăsat-o la lași, dar nu mă 
dumeresc cum ai putut să ajungi tu în acest cap de ţară, câtă vreme fugiseşi 
în partea cealaltă? Asta înseamnă că ai mulţi prieteni, care te-au ajutat să te 
strecori? 

— Vă pierdeţi vremea cu el, alteță, se băgă bătrânul grof Gyarfas, care 
nu se îndurase să stea deoparte când ţara era în primejdie. Porunciţi să i se 
taie capul, şi gata! 

— Nu, Lazăr-baci, răspunse prinţul prietenos. Ar fi prea puţin faţă de 
cât merită. Ceilalţi au luptat deschis împotriva mea şi n-am să-i ucid pentru 
asta, dar acesta a vrut să mă răpună pe întuneric şi prin vicleșug. 

— Aşa-i! încuviinţară toţi cei de faţă. Să fie schingiuit! 

Nici de astă-dată, nu tresări vreun mușchi pe faţa celui vinovat, de 
parcă n-ar fi fost vorba de el, așa că-l lăsară sub paza oștenilor şi plecară. 

Oştirea biruitoare fu întâmpinată cu flori și bucurie, pretutindeni pe 
unde trecea la întoarcere, dar parcă la Aiud primirea a fost mai altfel ca în 
alte părți. Cel puţin așa i-a rămas în minte lui Ion Avram Bălgrădean, care 
avea numele de ostaş și nimeni nu-i mai zicea altfel. Și asta din pricina 


acelei fetișcane cu păr cânepiu care i s-a agăţat de braț, după ce i-a dat un 
colac rumen și o ploscă de vinars. Nu-i vorbă că și de gâtul lui Axinte Buta, 
tovarășul lui de rând și bun prieten, se afla o alta, căci aşa făceau toate, 
mergând în pas cu ei o vreme, după care îi sărutau și rămâneau pe loc. 

Porunca alteţei-sale a fost ca atunci când treceau prin sate ori târguri 
toți oștenii să descalece, ducând caii de dârlogi, și numai ofiţerii şi sergenții 
rămâneau călare. Poate că anume o făcuse, pentru ca ţara să se bucure din 
plin și să-i îmbrăţișeze pe vitejii care scăpaseră Ardealul de turci. 

— Care ţi-e numele, fată frumoasă? o întrebă Bălgrădean pe codană, 
după ce dăduse pe gât o duşcă de rachiu și molfăia colacul aburind. 

— Maria! Dar pe tine? 

— Ion. 

— Eşti olah? 

— Da, şi ce-i cu asta? 

— Nimic, răspunse fata și se strânse mai tare lângă el. Vorbeşti bine 
limba noastră şi de asta m-am mirat. 

Amândoi simţiră un fior prin vine şi păşeau tăcuțţi, neștiind ce să-și mai 
spună. Trecuseră de zidurile cetăţii, urcând dâmbul pe drumul Gârbovei şi 
abia acolo, în vârf, se opri flăcăul ca să-și ia rămas-bun. 

— Am să te aştept să mai treci pe la noi, şopti ea îmbujorându-se. 

— Negreşit am să mă-ntorc, Marie, răspunse el și se aplecă spre buzele 
pârguite. 

N-a fost numai atât, căci îmbrăţișându-se acolo, în văzul tuturor celor 
care făceau la fel, Ion a uitat de cal și acesta şi-a văzut de drum. Abia după 
ce trecu şi ultimul oștean, râzând de ei, Ion se trezi parcă dintr-un vis şi 
dădu să plece, dar ia calul de unde nu-i! 

— Nu-i bai! râse Maria. S-o fi dus cu ceilalţi laolaltă, numai că tu n-ai 
să mai mergi călare. 

— Am picioare bune! zise feciorul, bătându-și pulpele cu palma. 

— Ba nu! se împotrivi fata. Ai să vii la noi acasă, fiindcă frate-meu, 
Miklos, tot are drum cu căruţa la Bălgrad și are să te ducă și pe tine cu 
ceilalți. 

— Mai are pe cineva? 

— Doi străini, pe care tata îi ştie, dar eu nu i-am văzut prea bine. 

Vorbeau de parcă s-ar fi cunoscut de când lumea și oşteanul abia se 
mai dezlipea de ea, aşa că primi bucuros să-i cunoască familia. Acasă însă 
nu mai fu primit cu aceeași bucurie, mai ales de Zoltan-baci, tatăl fetei, care 


se cam încruntă văzându-l. După o vreme, aflând ce s-a întâmplat cu el, 
bătrânul se mai lumină la față, ba se arătă chiar bucuros de un gând ce-i 
venise: 

— Oşteanule, acum, fiindcă tot ai rămas la noi, te-oi ruga și eu să mă 
sprijini cu ceva. 

— Bucuros! încuviință Bălgrădean. 

— Sunt aici doi străini de prin Moldova, doi fraţi. Și cum eu am fost 
cândva în oaste pe acolo, am stat o vreme la tatăl lor, aşa că acuma trebuie 
să le fac şi eu un bine. 

— Despre ce-i vorba? 

— Tinerii au ceva treabă în cetate și se temeau că nu au să pătrundă 
prea lesne, dar, dacă tu ai să-i iei cu tine, n-or mai avea nici un necaz. 

— Cu dragă inimă! 

— Pe urmă s-or descurca acolo singuri! Poţi să zici că nici n-ai ştiut 
cine sunt, ci au intrat întâmplător odată cu tine. 

— Da” de ce? Lasă, Zoltan-baci, că n-or să-i oprească, se fuduli el, ca 
şi cum ar fi fost barem hotnog. 

Mai înainte de plecare se așezară la o masă, unde fură aduse bucatele 
de prânz, cu toate că era prea devreme, dar se vede că cei doi călători nu 
ştiau unde aveau să cineze. 

Oşteanul îi scrută din priviri și văzu că era vorba de un moldovean, de 
felul lui de prin Ţara de Sus, după cum îi era graiul molcom şi tărăgănat. 
Mititel de stat, dar uscăţiv şi vânjos, încât ar fi fost înşelat cel ce s-ar fi 
încumetat să se ia cu el la trântă. Pletele încârlionţate şi mustaţa răsucită 
haiduceşte îl făceau să pară mai bătrân decât era, în schimb fratele său, căci 
aşa-i zisese, era cu totul altfel. Bălai la păr și fără pic de mustăcioară, se 
vedea cât-colo că era tare cruduţ, iar ochii aducând a culoarea frunzei de 
primăvară îl făceau să semene mai curând cu o fată decât cu un băieţandru, 
după cum îl arătau veșmintele. 

— Eu sunt Vasile Dupoiul și acesta-i frate-meu Grigore, zise străinul 
strângând mâna oşteanului. 

Bălgrădean vru să-i mângâie ciuful băiatului, dar acesta se trase 
speriat. 

— E cam fricos de felul lui, zise Dupoiul, că a pătimit cam multe. A 
fost vreme îndelungată rob la tătari și abia l-am scăpat. Din asta însă și-a 
pierdut graiul. Pricepe tot, dar nu scoate o vorbă. 


— Să nu te temi, Grigore, zise Bălgrădean uitându-se cu milă la el. S- 
au mai întâmplat asemenea nenorociri şi altora, dar de la o vreme s-au 
vindecat. Încearcă să nu te lași, că ai viaţa înainte! 

Tânărul oștean se simţea foarte bine în casa aceea, cu toate că Maria 
nu mai stătea acum lângă el, ci, ca o bună gospodină, se îngrijea de toate şi 
aşa află Bălgrădean că Zoltan-baci era văduv de pe vremea când fata abia se 
săltase din copilărie și că ea ducea greul. 

Mâncară pe săturate, iar când bătrânul făcu un semn, Miklos se duse să 
înhame caii la căruţă, urmând să plece neîntârziat, căci pe la cel dintâi 
cântat al cocoșilor ar fi trebuit să ajungă la Bălgrad, în cetate. 

Pe drum, moldoveanul s-a dovedit mai vorbăreţ decât părea şi i-a 
îndrugat verzi și uscate, felurite întâmplări de prin ţara lui, în vreme ce 
Miklos, care înțelegea mai greu românește, nu scotea o vorbă. Părea tare 
morocănos şi nu prea încântat de drumul ce aveau să-l străbată. Grigore își 
pusese capul pe umărul fratelui său, iar acesta îi prinse drăgăstos 
frumoasele lui mâini şi așa rămaseră înlănțuiţi, până ce ochii băiatului 
începură a clipi a somn. 

— Dar nu mi-ai spus, cinstite drumeţ, cum de te-ai pripășit pe 
meleagurile noastre? Mergi la cineva anume? iscodi Bălgrădean. 

Mutul păru că se trezeşte deodată din somn și, strângând mâna lui 
frățâne-său, arătă către marginea pădurii. 

— Da, da! un căprior, zise acesta. 

Se uitară cu toţii şi văzură o turmă întreagă mai în umbra codrului, iar 
tapul părea a le păzi, câtă vreme caprele păşteau, pe ici, pe colo, verdeaţa 
începuse a rugini şi blana lor roșcată avea ceva din culoarea frunzelor, încât 
cu greu le-ai fi putut desluși din grabă. Undeva, în înaltul cerului, un șir de 
păsări călătoare se îndreptau către miazăzi, scoțând ţipete ascuţite, de parcă 
şi-ar fi luat rămas-bun pe limba lor. 

— De fapt ne ducem prin părţile Argeșului, începu deodată Vasile 
Dupoiul, vrând să răspundă întrebării de mai înainte. Avem noi un unchi, 
sau moș, cum se zice pe la noi, frate de-al mamii, care are un petec de 
moșie pe la Bogaţi, dacă știi domnia-ta, oştene. 

— N-am de unde. Eu n-am fost niciodată peste munte, cu toate că și pe 
acolo trăiesc români, dar n-am avut la cine merge. Sunt din Păclișa, la doi 
pași de Bălgrad, și dacă nu era să ajung pe la Salonta acuma, cu bătaia, apăi 
nici ţara Ardealului n-aveam cum să aflu cât îi de mare. 

— Am auzit şi eu că a fost mare vărsare de sânge acolo. 


— Şi da şi nu! Ce ştiu eu să spun, că n-am mai văzut alta? 

— Aţi ucis mulţi duşmani? 

— N-a stat nimeni să-i numere. 

— Dar prinși? 

— Destui. 

— Cei care au trecut legaţi de căruțe? 

— Înî! 

— Poate să mă înșel, dar parcă am văzut și unul singur păzit de patru 
cătane la fiecare colț al carului. Nu cumva acela o fi fost însuși Bethlen? 

— A, nu! Eu nu-l cunosc, însă am auzit că ar fi un conte de pe valea 
Mureșului, care ar fi vrut să-l ucidă pe prinţ astă-vară și pentru aceea a fost 
osândit la un ştiu ce fel de cazne, chiar la el în castel. 

— Nu mai spune! se miră Dupoiul. 

În schimb mutul făcuse ochii mari şi asculta cu nesaţ cele auzite, dar 
din păcate Bălgrădean se opri, iar când îşi urmă povestea, Grigore nu-l mai 
băgă în seamă. Se întoarse iarăși numai când auzi cum fusese îndemnat și el 
să-l ucidă pe Rakoczy şi cum se făcuse că-l împuşcase pe baron. Isprăvind 
ce avea de spus, se lăsă din nou tăcere. De la o vreme oşteanul încercă, pe 
ungurește, să-l descoase pe Miklos ceva despre Maria, dar nu izbuti, căci 
feciorul era tare supărat, şi nici despre cei doi străini nu vru să spună nimic. 
Se părea chiar că se ferea de ei, cu toate că nu ştiau ungurește, ori aşa 
ziceau. Un ghimpe ce s-a înfipt în inima lui Bălgrădean, care bănui ceva 
necurat cu moldovenii. Hotărî să fie cu mai multă băgare de seamă şi mai 
ales să-și țină gura. 

După amiază sosiră în poarta monastirii papistășești de la Teiuş şi 
hotărâră să facă popas, aşa cum obișnuiau toţi drumeţii, ca să mai dea răgaz 
cailor să răsufle, dar şi pentru hodina oamenilor. Cine poftea se putea ruga 
în liniștea vechii biserici din curte, iar cei însetaţi găseau un vinișor scos 
atunci din beci, după cum era şi milostenia pentru săraci pe care o lăsa 
călătorul în cutia milelor. Oşteanul cunoștea destul de bine locul, fiind 
aproape de satul său, și de multe ori în peregrinările lui cu Lupu se oprise şi 
la fraţii călugări. Se tolăni într-o căpiță de fân abia strânsă şi, amintindu-și 
de frumoasele nopţi de vară când dormea sub cerul spuzit de stele, îl apucă 
un dor de acel câine credincios şi cu greu îşi înăbuși un oftat. Apoi rămase 
cu mâinile sub cap şi cu ochii aţintiți către munţii Râmetului, care se zăreau 
înneguraţi în lumina soarelui de toamnă aurie. Deodată se auziră vorbe 
dinspre biserică și, cum el era în dosul căpiţei, nu zărea pe nimeni, însă nu 


se îndoi o clipă că Dupoiul vorbea cu o femeie. Glasul moldoveanului îl 
cunoştea, dar străina vorbea cam prost româneşte și se părea că-l certa chiar. 

— Eu spus la tine nu vorbeşte mult; şi tu... 

— N-a priceput nimic! se dezvinovăţi Dupoiul. 

— Tu de ce întrebat de conte Zota. 

— Nici măcar nu i-am pomenit numele! 

Bălgrădean avu o bănuială și, ușurel ca să nu fie simţit, se lăsă să 
alunece până se făcu una cu pământul, apoi se răsturnă pe burtă și încercă să 
vadă cine era femeia. Rămase uimit văzându-i numai pe cei doi frați. 
„Așadar, mutul Grigore e o frumușică unguroaică”, își zise el înciudat că 
nu-și dăduse seama până atunci. Prea erau frumoase mâinile „băiatului”. 
Era deci o poveste întreagă, cusută cu aţă albă, și de bună-seamă că nu 
florile mărului îi ceruse tatăl Mariei să-i bage în cetate, acum înţelegea și 
supărarea lui Miklos, care știa ceva şi nu-i era pe plac. Cu el trebuia să 
plănuiască ce era de făcut pentru ca cei doi să nu poată pleca mai departe, 
iar în răstimp să trimită după cătane la cetate și să-i ia ca din oală. Cu 
starețul ar fi vorbit să-i dea vreun olăcar, dar nici prea multe să nu afle. 

Se duse pe furiș la Miklos și-l luă de-a dreptul: 

— Ei, frate, rău îmi pare de tinereţea ta, dar mâine pe vremea asta ai să 
atârni într-un ştreang, sus „la furci”. 

— Parcă eu vreau? Dar ce să fac, dacă tata mi-a poruncit? 

— Ce? 

— Să-i las în cetate şi să mă-ntorc cât mai curând. 

— Atunci pentru ce te temi? 

Flăcăul se uită jur-împrejur, apoi își duse palma la gură, șoptind: 

— Jur că mutu-i fată. 

— Maria ştie ceva? 

— Nu! Ba încă tata a suduit-o că de ce te-a adus tocmai atunci în 
ograda noastră. Ea cam face de capul ei, dar tata se fereşte de ea, când vin 
străini pe la noi. 

— Şi vin mulţi? 

— Astă-vară au fost, însă acuma numai cei doi. 

Bălgrădean rămase o clipă pe gânduri, apoi îi puse o mână pe umăr și 
spuse: 

— Dragă Miklos, află că eu ţin la Maria și poate că ne-om face șogori, 
aşa că n-aş vrea să nu ajungi la nunta noastră. 

— Ce să fac? 


— Ascultă tu aici şi are să fie bine. Scoate crucea de la căruță, după 
care să te duci la străini să te tânguieşti că trebuie să mergi la covaci, în sat, 
ca să ţi-o dreagă. Noi vom rămâne pe loc, chipurile, să te aşteptăm. Tu însă, 
cum treci de cotitura drumului, pui cuiul la loc, la osie, sări pe capră și dai 
bice cailor până la voi acasă. Nu uita să-i spui Mariei că o sărut și că, dacă 
ne-or îngădui popii, până-n Crăciun facem nunta. Cât despre taică-tău, n-ai 
decât să-i îndrugi că au dat cătanele peste voi şi i-au luat pe străini. Tu abia 
ai izbutit să scapi. Ai înţeles? 

— Înî! 

— NO, atunci fă ce ţi-am spus și pleacă! Drum bun! 

Mulţumit că fusese ascultat de Miklos, nu-i mai rămânea decât să 
lămurească şi pe stareţ că oaspeţii lui nu erau decât niște iscoade şi că 
alteţa-sa ar fi fost tare mulțumit să afle că au fost prinse cu sprijinul 
supuşilor săi preacredincioşi. Se-nţelege că acesta primi bucuros și se grăbi 
să trimită vorbă pe un călugăr, care știa călări ca un husar. 

Când auzi trapul pierzându-se în depărtare, Bălgrădean se apropie de 
cei doi „fraţi”, prefăcându-se a nu şti nimic de cele întâmplate la căruţă. 

— Vai de mine! se prefăcu el. Pentru ce nu mi-aţi spus și mie? Fierarul 
de aici a murit astă-vară şi abia la Suntimbru dacă o da peste vreunul. 

— Ce să facem atunci? se îngrijoră Dupoiul. Oare vom putea înnopta 
aici? 

— De bună-seamă! N-aveţi nici o grijă. Numai că va trebui să dormiţi 
amândoi într-o chilioară, zâmbi oşteanul uitându-se cu coada ochiului la 
„mut”. 

— N-ar fi pentru prima oară. 

Bălgrădean chibzui că n-ar fi fost rău să-l mai descoase la un vinars 
îndulcit. Și nici nu-i fu prea greu, căci moldoveanul, după ce-şi „culcase 
frățiorul” într-o chilie, prinse chef de băutură. După ce goliră o carafă, 
privirile i se făcură cam tulburi şi, cu ochii înlăcrimaţi, dădu să-l pupe pe 
oștean, oftând din greu. 

— Să trăieşti, frate Ioane, și să dea Dumnezeu să n-ai parte de 
necazurile mele... 

— Dar ce-ai păţit? 

— Iacă, ţie ţi-oi spune, că eşti român de-al meu și n-ai să mă dai de 
gol. Iubesc! Dar ce spun eu? Sunt nebun după ea! Fac tot ce îmi poruncește! 

— Cine?! 

— Ia, fetișcana asta, care-i cu mine. 


— Păi, ziceai că-i frate... 

— Da” de unde?! Ce, nu ţi-ai dat seama? E nespus de frumoasă şi mi-a 
zdrobit inima. Mă poartă după ea ca pe un câine. Taică-său era cel legat în 
căruţa cu cătane. 

— Contele? 

— Chiar el! Să nu crezi că eu sunt vreun sărăntoc, că-s neam boieresc, 
dar din pricina ei mi-am vândut totul, şi iată-mă pribegind prin lume. Nu 
ştiu cum are să facă să-l scape pe bătrân și să ştii că n-am minţit că vrem să- 
] ducem la Bogaţi, la moșu-meu. Mă topesc cu totul când se uită galeş la 
mine, dar mă și îngrozesc când strigă şi mă ceartă. Mi-e teamă să n-o pierd. 
Mi-a făgăduit că se mărită cu mine dacă izbutim să-l scoatem pe conte. 
Poate ai să mă ajuţi cumva... 

— Cum o cheamă? 

— Suzana. 

Pe Bălgrădean îl cuprinse mila de sărmanul îndrăgostit, care-și 
pierduse capul de pe acum. Ce voiau ei era o mare prostie, dar mai ales 
acuma, după ce dăduse de ştire la cetate, nu mai aveau nici o scăpare. Se 
simţi ruşinat că se grăbise, fiindcă bietul om îşi pusese multă nădejde în el 
şi-i mărturisise totul, iar el... „Asta se cheamă vânzare!” scrâșni 
Bălgrădean, căci nu era dintre aceia care să uneltească pe ascuns. După 
părerea lui, cine lupta împotriva iscoadelor avea dreptul să facă asemenea 
lor, dar de data aceasta era vorba de o fată care-și bătea joc de cel care o 
iubea... 

— Contele trebuie să fie întemnițat la poarta cetăţii și nu văd eu cum 
aţi putea izbuti voi să-l scoateţi de acolo şi să mai și fugiţi, zise într-o vreme 
Bălgrădean. De iertare nici vorbă, oricât ar fi de frumoși ochii Suzanei. 

— Are asupra ei nişte otravă foarte puternică. 

— Doar n-are cum să-i ucidă pe toți paznicii! 

— Ei, spune şi tu! făcu dezamăgit Dupoiul golind un alt pahar. 

Oșteanul rămase cu privirea în gol, apoi o luminiţă îi scânteie în 
cenușiul ochilor. Puse mâinile pe umerii moldoveanului și-i zise cu 
hotărâre: 

— Ascultă-mă, frate Dupoiule. Nu mai avem vreme de pierdut. Până a 
nu-mi spune toată tărăşenia asta, eu am bănuit ceva necurat și l-am alungat 
pe Miklos. 

— Tu? se încruntă moldoveanul. 


— Da! Dar să vezi că am făcut şi altă prostie: am dat de veste la cetate 
şi peste câteva ceasuri au să vină cătanele să vă lege. 

— Ai făcut tu asta?! se răsti Dupoiul. Iudă! 

Dădu să se ridice, dar Bălgrădean îl apucă, silindu-l să-l asculte. 

— Dacă v-aș fi lăsat în pace, acuma aţi fi zăcut lângă conte și nu știu, 
zău, ce-ar fi spus principele. Eu am făcut-o, tot eu am s-o dreg! 

— Cum? 

— Te duci și o aduci pe Suzana la zidul din spatele bisericii, unde sunt 
niște bârne. Cu ajutorul lor sărim peste gard tustrei şi ne pierdem urma în 
pădure. 

— Acuma, noaptea?! 

— Cunosc toate potecile, nu-ţi fie teamă! Pe o scurtătură am să vă scot 
în sat la mine, unde aveţi să vă ascundeţi o vreme, iar eu am să iscodesc ce 
se mai petrece pe la Bălgrad şi vă dau de știre. Pe urmă vom mai vedea. 
Hai, du-te după ea! 

Dupoiul se ridică, dar celălalt îi apucă mâna. 

— Pentru ce v-a ajutat Zoltan-baci? 

— Este dintre oamenii contelui. Mai mult, habar n-am! 

— Bine! Dă fuga! Eu vă aştept acolo, şi vezi să nu daţi peste vreun 
călugăr. Cât mai pe furiș! 

Cum era de așteptat, Suzana făcea nazuri şi abia a târât-o până la gard, 
cât pe ce să strige după ajutor, fiindcă Dupoiul duhnea a vinars şi nu mai 
avea încredere în el. 

Bălgrădean i-o spuse pe şleau: 

— Să ştii că vă ajut fiindcă nu vreau să-l văd pe omul acesta, care te 
iubeşte, atârnând în ştreang! Și încă ceva: nu care cumva să îți mai aduci 
aminte că ai trecut prin Aiud! Pricepi, doamnă contesă? Dacă mă asculţi, vă 
scap eu pe amândoi şi vă trec peste munte. 

— Dar pe tata? 

— Asta nu mai știu! Am să văd ce-oi putea face, dar numai dacă îmi 
făgăduiți că veţi părăsi ţara Ardealului şi că n-aveţi să vă mai întoarceţi 
vreodată. Dar luați aminte că până a nu pleca din satul meu popa are să vă 
pună cununiile pe cap. Altfel nu mă bag, și faceţi cum vreţi! 

Bietul Vasile Dupoiul nu înţelegea o boabă din cele ce vorbeau ei, pe 
limba contesei, dar se bucură nespus când o văzu pe Suzana înduplecându- 
se să sară zidul. 


Oştenii de la Bălgrad sosiră abia a doua zi pe la prânzişor, căci nu se 
prea zoriseră şi nu se îndoiră nici o clipă că popii fuseseră bătaia de joc a 
unor trăsniţi, căci nu dăduseră nici măcar peste căruţaş și nici nu știa nimeni 
de unde venise. 

Dar cel mai uluit fu Axinte Buta, care-și întâlni prietenul după două 
zile, teafăr și nevătămat. Fiindcă îi venise numai calul, se îngrijorase 
crezându-l lovit în vreo groapă și chiar avea de gând să dea de știre mai- 
marilor lor ca să-l caute. 

— Am fost şi eu la una, râse Bălgrădean. 

— Bine că n-ai păţit nimic, dar era să se afle că nu eşti, fiindcă nu ştiu 
ce nebun și-a bătut joc de popii din Teiuş și aceştia au cerut oşteni să prindă 
niște iscoade. 

— Şi i-au găsit? 

— Aici, lângă Bălgrad? Prostii popești! 

— Dar cu prinșii din bătaie ce s-a mai întâmplat? 

— S-a răstit alteţa-sa la ei, i-a suduit şi le-a dat drumul, spunându-le că 
i se făcuse scârbă să-i mai vadă. S-au împrăștiat ca potârnichile, nevenindu- 
le a crede că n-au păţit nimic. 

— Toţi? 

— Numai fostul meu stăpân n-a mai apucat să se bucure de mila 
prințului. 

— Nu cumva a fugit mai înainte? 

— Ba da, însă pe lumea cealaltă. L-au găsit ţeapăn ieri-dimineaţă, în 
temniţă. 

— Bine a făcut! răspunse Bălgrădean și începu să ţopăie de bucurie, 
sucindu-l și pe Axinte în fel şi chip, încât acesta crezu că prietenul său 
păţise ceva la cap pe unde fusese. 

LAZĂR BORLOVAN 


GREU AU MAI TRECUT CEI DINTÂI ANI DE MUȘŞTRU pentru 
feciorașul dezrădăcinat din plaiurile bănăţene. Încercase să fugă de la oaste, 
căci dorul de casă îi sfâșia inima, însă de fiecare dată a fost prins și 
nemiloase pedepse a avut de ispășit. De la o vreme începuse a se obişnui cu 
noua lui viaţă, și astfel, atunci când fusese lăsat mai slobod, nici nu se mai 
gândea să se întoarcă acasă, la Bozovici. Nu-i vorbă că se afla „pe la dracu- 
n praznic”, undeva pe malurile Rinului, fiindcă împăratul o ţinea tot într-o 
bătălie cu felurite neamuri ale Europei încă din 1618, şi nici gând de 
împăcare. Se bătuse cu îndârjire la Nordlingen, Wittstock pe Doose și în 
alte locuri, pe care nici nu le mai ţinea minte din pricina ciudăţeniei 
numelui lor, cu toate că acuma vorbea nemţeşte „ca pe apă”. De fiecare dată 
însă, fie că se luptau cu șvedul, fie cu frâncul, ori cu alţii, ca un făcut 
trebuia să dea dosul şi s-o rupă la fugă sfârâindu-i călcâiele, laolaltă cu toţi 
ai lui. Domnul căpitan Erwin Schmidthuber, comandantul companiei, îi 
suduia de mama focului pe cei care mai scăpau cu viaţă, dar mai apoi îi 
lăuda, zicându-le: „Tot mai bine să-ţi vadă vrăjmașul curul, decât să te 
zgâieşti cu ochii ţepeni la bunul Dumnezeu din ceruri!” Ba uneori le mai 
dădea și rachiu, dacă avea de unde. De la o vreme se zvonise că şvezii 
izbutiseră să-i alunge pe oștenii împăratului, mai din toată Europa, şi asta 
după ce-și băgaseră coada și frâncii, iar domnul căpitan tuna și fulgera 
împotriva tuturora, cu osebire asupra propriilor lui oameni, socotindu-i 
vinovaţi de nevolnicia întregii oștiri. Altcum nu era om rău, mânca și bea 
cot la cot cu soldații, în timp ce alţi ofiţeri se ţineau cu nasul pe sus și numai 
când şuierau plumbii și spârcuiau șrapnelele se amestecau printre ei, mai 
mult ca să se dosească. 

Fiindcă regimentul lor fusese „tocat ca un câmat bavarez”, înălțimea- 
sa domnul colonel Knapps Friederich a primit îngăduința să-i ducă la 
Zvolen, prin părţile slovace ale împărăției, într-o vale împădurită şi cu 
oameni nu prea avuţi. Bucuria a fost numai de partea oștenilor, nădăjduind 
că aveau să-și mai tragă sufletul după atâta fugă, că localnicii, de altfel, n- 
aveau ochi să-i vadă. Acolo, Lazăr s-a întâlnit cu un almăjan de-al lui, din 
Pârlipeţ. Era proaspăt prins la oaste și suferea asemenea lui odinioară, aşa 


că bozoviceanul, acum deşcă bătrână, prinse milă de el. Recrutul îi dădu 
vestea despre cele întâmplate pe plaiurile lor şi Lazăr află despre cumplita 
moarte a părinților săi. La început rămase împietrit, neputând stoarce nici o 
lacrimă, dar mai apoi izbucni în plâns ca un copil. Abia către seară şi-a mai 
ogoit durerea și norocul lui că nu l-a găsit așa domnul căpitan, că l-ar fi 
făcut de râs. Apoi, după o vreme începu a uita, zicându-şi: „morţii cu morţii 
şi vii cu vii”, dar rămase bun prieten cu pârlipeţianul lui, putând vorbi cu el 
în graiul de acasă. 

Altminteri, pentru faptele lui vitejeşti, Lazăr ajunsese sergent și însuși 
domnul colonel Knapps îi dăduse galoanele cele noi. Se fudulea cu ele, cu 
toate că domnul căpitan Schmidthuber spunea în gura mare că toţi soldaţii 
au să ajungă sergenţi, înainte de a crăpa în fruntea celorlalți. Aceștia mureau 
cu duiumul şi trebuiau alți proşti să-i înlocuiască. În schimb domnul 
feldwebel nu-l mai croia cu rânca peste buci, ca pe un răcan de rând, și tot 
era un câștig. 

Într-una din zile, pârlipeţeanul plecă cu o ceată să izgonească nişte 
zurbagii unguri ce se împotriveau cu armele, înălțimii-sale împăratul. Era o 
treabă uşoară, răzvrătiţii nefiind prea mulţi, dar tânărul nu s-a mai întors din 
încăierare. Tovarășii lui de arme spuseseră că l-ar fi văzut prăbuşindu-se 
rănit, ori poate și mort, fiindcă mai căzuseră vreo doi, dar Lazăr știa prea 
bine că, şi dacă ar fi fugit oşteanul, ceilalți nu l-ar fi dat de gol. Oricum, îi 
părea rău după el ca după un frate mort. Îşi făgădui că avea să treacă odată 
prin satul lui să vadă dacă scăpase cu adevărat, sau poate că sărmanul zăcea 
ţeapăn prin vreo groapă, acoperit cu pământul săpat de ghiulele, fără să aibă 
o cruce la căpătâi. Asta era soarta oşteanului! 

Primăvara anului 1644 îl găsise tot la Zvolen, dar odată cu ea 
regimentul căpătase porunca de plecare spre ţara ungurească mai către 
miazăzi. Acolo izbutiseră ardelenii lui Kemeny lanoș, un viteaz a cărui 
faimă trecuse de mult fruntariile țării, să izgonească pe oștenii împărăteşti și 
acuma le ţâţâia fundul celor de la Viena ca nu cumva ostile șvezilor să se 
unească cu cele transilvănene. Cum întreaga Boemie și Moravie era 
bântuită de ei, lesne le-ar fi venit mai apoi să împresoare cetatea 
împărătească. „Băgaţi bine în capetele voastre păduchioase, le spusese la 
plecare domnul căpitan, că de nu ne tăiem drum prin carne de ardelean, ca 
să răzbim la Pojon, în pusta ungurească ne vor putrezi ciolanele. Căpcăunul 
de Kemeny are să vă jupoaie de vii, trântorilor, dacă nu vă veţi arăta șoimi 
în bătălie. Și, să fiu înţeles bine, nu vă cer aripi ca să puteţi fugi mai repede, 


asemenea lor, ci numai bărbăţia zburătoarei! Aţi priceput, dobitocilor?... 
Aşadar, copiii mei, înainte cu Dumnezeu și gloria veşnică să vă acopere, 
vitejilor!” Așa de înflorat era felul de a vorbi al domnului căpitan. 
Sudălmile şi amenințările nu lipseau niciodată şi se împleteau în gura lui cu 
cele mai duioase mângâieri. Oştenii îl cunoșteau prea bine, și pentru asta 
țineau la el! Din spusele ofițerului înțeleseră mai curând că o nouă fugă 
avea să aibă loc, şi nu-şi mai băteau mintea încotro s-o mai apuce. Undeva 
tot aveau să se oprească, dar de biruit pe Kemeny, nici vorbă! 

În sunetele fluierelor și darabanelor, regimentul s-a pus în mișcare, sub 
privirile bucuroase ale locuitorilor, care le urau în gura-mare să se ducă 
„unde și-a dus mutu’ iapa”, dar asta pe limba lor, așa că, nepricepând, 
oștenii erau tare încântați că îndărătnicii slovaci se arătau binevoitori până 
la urmă. Prin satele prin care treceau ori pe la răscruci de drumuri se 
împreunau cu alte cete, căci porunca fusese dată pentru întreaga oaste din 
Slovacia. Nimeni însă nu-i îmbia nici măcar cu o cană de apă. 

Țărănimea stătea la fereală și doar câinii furioși se arătau la drum. E 
drept că şi soldaţii când prindeau vreo orătanie ori altă necuvântătoare bună 
de mâncat nu se dădeau în lături de a pune stăpânire pe ea, ca să-şi mai 
astâmpere goliciunea maţelor. Lazăr mărșăluia cu acel gol în pântece pe 
care-l avea mereu oşteanul împăratului, fiindcă bucata de pâine neagră și 
mucedă nu ţinea de foame, măcar că o dumica alene, ca să i se pară mai 
multă. Încercând să uite de pârdalnica foame își lăsa gândurile să-i zboare 
aiurea, dar mereu i se arăta în fața ochilor slana lată de o palmă de pe 
vremea când era acasă și nu ştia ce-i grija. Ba, dacă trăgea aerul în piept, 
simţea şi mirosul iute al afumăturii! „La ce dracu m-oi bate eu acuma cu 
Kemeny?” se întreba el în gând. E drept că jurase credință împăratului, dar 
popa ce fusese de faţă atunci era unul papistăşesc, ori luteran, și din tot ce 
bălmăjise pe nemţeşte n-a înţeles o iotă. „Totuși, era un om cu har preoţesc 
şi Dumnezeu, drăguţul, îl și însemnă la catastif de îndată ce-l aude. Cel de 
sus știe nemţeşte, şi nu-i de şagă, ca atunci când este vreun popă român, 
căruia nu-i pricepe limba, că de aia nu ne prea ascultă rugăciunile noastre. 
Mai bine să nu mă supăr cu nimeni, nici în cer nici pe pământ.” De la o 
vreme un gând chinuitor i se înfipse în creştet. „Dar dacă aș fugi? Dacă vom 
izbuti să-l alungăm pe Kemeny ar trebui să mă duc în oastea lui, că de ne 
bate el pe noi ar putea spune că m-am dat de partea celui mai tare. Așa am 
să fac!” Ardeleanul era vestit şi a lupta sub porunca lui era o mare cinste. 
Nici vorbă de asemenea ghenerali în oastea împăratului. 


Înfloriseră toţi pomii de pe colinele ce străjuiau pusta ungurească la 
miazănoapte, iar ploaia de gâze zburda printre ei, făcându-i să fremete de 
viață. Rândunicile săgetau văzduhul, iar câte o ciocârlie se avânta în înaltul 
cerului, de credeai că va părăsi păcătosul nostru pământ pentru vecie. 
Oricum, bietele vieţuitoare nu puteau şti cu ce ţel se târau oamenii ce 
poposiseră acum pe coasta unui deal din preajmă. Era un povârmiş mai 
drept, parcă făcut anume pentru lăcașurile săpate de tunari, ca să-și 
adăpostească acolo uneltele aducătoare de moarte. Împletiseră nuiele cu 
proptele și adunaseră ghiulele purcoi pe lângă tunuri, spre a le fi mai la 
îndemână. Apoi se aşezară în aşteptarea vrăjmașului, dar se pomeniră mai 
întâi cu pifanii împărătești, chiar în nasul lor. Către latura dinspre stânga se 
căsca o râpă surpată de ploi şi de vântul care mușca din coasta dealului, 
prăvălind pământul până la malul pârâiaşului care se strecura la poalele lui. 

Grenadirii domnului căpitan Schmidthuber, ca de altfel întreaga 
pedestrime, împânziseră dealul, coborându-se și la vale, unde dădură peste 
călăreți. De fapt nu se dăduse o singură poruncă și oștenii se vânzoleau de 
colo-colo, după cum le trăsnea prin cap domnilor ofiţeri cu ranguri mari. 
Numai tunarii rămâneau ţanţoși pe locurile lor, uitându-se batjocoritor la cei 
din jur. Era a cincea zi din luna lui florar a anului 1644, iar soarele fierbinte 
învăluia cu razele lui binefăcătoare pe oştenii istoviţi, abia scăpaţi de 
vitregia iernii. Asemenea vreme nu prea te îmbia la bătaie și mulți erau 
aceia care picoteau cu gândurile rătăcind departe, în lume. Căpătaseră porția 
de rachiu, după cum era obiceiul dinaintea încăierărilor, dar de vreo două 
zile nu puseseră mâncare caldă în gură, căci, bună, ori rea, tot se chema că 
îmbucau ceva. 

Domnul căpitan Schmidthuber îşi rândui oamenii în preajma pârâului, 
cu toată împotrivirea călăreților, care cereau să-i trimită pe toţi sus, pe deal, 
ca să nu-i încurce pe ei. Nici nu vru să audă și, cum era cunoscut ca un mare 
încăpățânat, fu lăsat, în pace de gingașii ofițeri de cavalerie, care nu se mai 
înjosiră să stea de vorbă cu „mocofanul”. Acesta își văzu de treabă şi 
trecând pe la fiecare oștean îi spuse ce avea de făcut, după care se caţără pe 
surpătură spre a-și arunca privirea asupra satului Dregelypalank, aflat în 
mâna dușmanului. Se întoarse apoi către oamenii lui şi răcni: 

— Copii! Ce vedeţi voi, acolo, nu-i decât un sat împuţit, dar pentru noi 
este mai frumos ca Praga, ori Parisul. Unde-s ţărani e și mâncare! De vă 
învredniciţi, al vostru este, lihniţilor! Puteţi să vă umpleţi burţile cu bunătăţi 
până veţi crăpa! Başca muierile! Dar nu uitaţi, şoimilor, că acolo mai sunt şi 


ardelenii. Să nu cumva să vă scăpaţi pe voi de teamă, că apoi mai mâncaţi 
pe dracu! Aţi priceput, bandă de tâlhari? 

Deși strigase cât l-a ţinut gâtlejul, doar cei de lângă el părură a-i fi 
auzit îndemnurile, ceilalți nici nu-l băgară în seamă, rămânând tăcuţi pe mai 
departe. Numai bine că sergentul Lazăr Borlovan găsi prilej să-l iscodească: 

— Domnule căpitan, am auzit că acolo, în vale, la Kemeny, ar fi şi 
români. Drept îi? Noi din... 

— Mai întâi, sergent, tu n-ai voie să-i zici „Kemeny”, că n-a mâncat 
fasolea din cazan cu tine şi nici n-aţi împărţit păduchii laolaltă. Ai înţeles! 
El este „domnu” general” și mai apoi să știi că este un mare ticălos, care a 
adunat sub steagurile lui toată pleava, aşa că sunt și români. Ai auzit tu de 
ei? Pe naiba! Aceia sunt mai ai dracului decât căpcăunii din Ardeal, că-s 
aduși de dincolo de munţi. Se bagă în încăierare ca chiorii și au colți ca de 
lup, cu care-şi sfâşie dușmanul, adică pe tine, dobitocule. Vezi să nu-ţi 
scape! 

— Aşa am să fac, domnule căpitan! 

— Bravo, sergent! Tu de ce neam ești? 

— Român, domnule căpitan! răspunse Lazăr cu mândrie. 

Schmidthuber trase o înjurătură și-i porunci să plece cât mai repede ca 
să nu-i tragă o cizmă în boaşe, spre învăţare de minte, ca să nu-și mai bată 
joc de ofiţerul lui. 

De fapt bănăţeanul nu vrusese decât să-și spună păsul, căci atât el cât 
şi alții din companie, mai cu seamă ardelenii, nu prea se îndemnau să se 
bată cu cei de același sânge, dar nu se putea înţelege cu trăsnitul de 
Schmidthuber, aşa că-l lăsă în plata domnului. 

Trâmbiţele răsunară dinspre sat şi în răpăitul tobelor oștirea transilvană 
intră în luptă. Venea mai întâi pedestrimea, în bună rânduială, de parcă s-ar 
fi aflat la mușştru și nu la război. Pe dată prinseră a trosni tunurile, 
învăluindu-se în nori de fum care acoperiră coasta dealului. Unde muşcau 
ghiulelele pământul, ţărâna împroșcată orbea pe cei din jur şi nu puţini 
cădeau secerați de schije, locul lor fiind luat de alţii, din spate, şi rândurile 
înaintau fără preget. 

— Nu se tem! scrâșni Schmidthuber. Vin de parcă ar fi poftiţi la vreun 
ospăț. Să nu vă lăsaţi, feţii mei. Să ştiţi că vă spânzur, până la unul, dacă vă 
lăsaţi căsăpiţi de ei! strigă el în gura mare. 

Curând începu adevărata înfruntare și, cu toate că soldații împăratului 
aveau locurile cele mai bune, ardelenii începură a-i împinge la deal, înspre 


tunuri. Atunci s-a dat poruncă să iasă călărimea, spre a-i sili să bată îndărăt 
şi în acest chip se goli valea, iar ceata lui Lazăr Borlovan rămase proptită 
chiar pe buza râpii, neavând unde se mai duce. 

Din locul unde se afla, sergentul scrută câmpia pe unde năvăleau 
husarii și îşi dădu seama de primejdia ce i-ar fi păscut de s-ar fi aflat în 
calea lor, aşa că porunci să rămână pe loc, în așteptare. Văzu tot atunci că în 
fruntea pedestrimii erau căpeteniile călare, dintre care cel mai falnic trebuie 
să fi fost însuși „domnu” general” Kemeny și Lazăr nu-și mai desprinse 
privirile de la el. 

Cu toate că husarii învăluiseră oastea împărătească pe margini, 
Kemeny se avântă de unul singur pe povârniș și, vrând să se tragă din faţa 
tunurilor, ajunse chiar pe marginea surpăturii, de care nu ştia. Un pas greşit 
al calului şi acesta se prăvăli în râpă, cu călăreț cu tot, în mijlocul oștenilor 
lui Lazăr. Bănăţeanul văzuse primejdia şi tocmai voia să-i strige să se 
ferească, însă nu mai avu când. În schimb se auzi vocea domnului căpitan, 
care se ivi sus, pe culme: 

— Prinde-l sergent, că-i Kemeny! Leagă-l și ţine-l... 

Dar nu mai apucă să spună nimic, fiindcă un plumb i se înfipse în 
gâtlej și-l prăvăli la rându-i în vale, numai că fără suflare. 

Pretutindeni se auzeau strigăte de „Vowarts, Jesus-Maria”, sau 
„Ucide”, încât nici nu-ţi puteai da seama care erau mai tari. 

Ardelenii se înghesuiau să pătrundă în vale, iar din spate se îmbulzeau 
soldaţii împăratului. De soarta lui Kemeny nu mai ştia nimeni, căci puţinii 
însoțitori ce-l urmaseră pe deal fuseseră doborâţi şi acuma zăcea 
neputincios cu piciorul prins sub calul care-și frânsese gâtul. Numai Lazăr 
era în preajma lui, și nici el nu ştia ce să facă. Dacă ar fi fost altcineva, s-ar 
fi repezit să-l străpungă, ori să-i ceară să se dea prins, dar acuma îl avea în 
faţă pe „domnu general” și... Trebui ca însuşi Kemeny să-l facă să 
priceapă, prin semne, că voia să fie scos de sub leșul calului. 

Ca la poruncă sergentul îl trase cu băgare de seamă, apoi îl susținu 
până se aşeză pe o buturugă și, încremenind în faţa lui, răcni ca la mustru: 

— Înălţimea-voastră, eu sunt sergentul Borlovan Lazăr din al 23-lea 
regiment de grenadiri al majestăţii-sale împăratul. 

Cu toată durerea ce o simţea prin mădulare, Kemeny nu se putut ține 
să nu zâmbească, deși nu înțelesese ce-i îndrugase pe nemţeşte oșteanul. 
Bănui însă că-i cere sabia și-i răspunse pe ungureşte: 


— Ba nu, fecior! Ai să mă duci la generalul tău şi numai aceluia îi voi 
încredința spada mea. Ai înţeles? 

De data asta Lazăr fu în încurcătură și, fără să-şi dea seama, o luă pe 
românește: 

— No, acu ce naiba mă fac? N-am priceput nimic. 

Generalul râse de astă-dată de-a binelea şi-i răspunse în aceeași limbă: 

— De ce nu spus că tu ești olah? Ungureşte nu știi? 

— Nu, domnule general! 

— Ce căutat tu aici! Tu ardelean! Trebuie fii cu mine! 

Nu prea vorbea el bine limba iobagilor săi, dar se mai descurca, şi iată 
că la necaz i se dovedise de folos. Se afla în mâinile duşmanilor și era 
îndeajuns ca acest olah să-l dea pe mâna unui ofițer sau gradat, și totul s-ar 
fi sfârşit. Ai lui nici gând să mai răzbească până aici. Văzând faţa deschisă 
şi mai ales privirea supusă din ochii lui Lazăr, îi dădu prin cap că ar mai 
putea încerca, prin vicleșug, să scape. 

— Cum de nu lupţi în oastea mea? Acolo fraţi la tine! Tu nu trebuit fii 
oştean la împărat! îi vorbi el blând, punându-i mâna pe umăr. 

— Soarta, măria-ta! M-au prins la băutură şi am jurat credinţă. 

— Asta jurământ nu fost bun, că silit la tine. La mine este popă de la 
voi şi dezleagă să vii acasă. Spune, ca facem? 

— Ce porunciţi, Înălțimea-voastră! răcni iarăși Lazăr, fără să se 
clintească, după cum cerea regulamentul ostășesc. 

— Atunci, fain! răsuflă ușurat Kemeny. Tu scoţi pe mine la capul văii, 
unde luptă ardelenii. Apoi laşi la dracu împăratul și intri în slujbă la mine. 
Acolo loc la tine! 

— Am înţeles, luminăţia-voastră! răspunse scurt Lazăr. 

— Să mergem! hotărî Kemeny, ridicându-se de pe bolovan. De 
întreabă careva la tine, spui că eu prins şi poruncă este să duci pe mine la 
general al vostru. Cum spune la el? 

— Eu nu-l ştiu, Înălţimea-ta, că mai-marele nostru îi domnul colonel 
Knapps, dar altul... 

— Nu-i bai! Spui cum vrei tu, numai să nu laşi să ia pe mine altcineva. 
Cal este? 

— Nu avem, domnule general, că noi suntem grenadiri. 

Kemeny zâmbi de sârgul ostășesc cu care-i răspundea tânărul. 

Vacarmul bătăliei, care se cam îndepărtase într-un timp, acuma se 
apropia din nou şi curând văioaga se umplu de soldați împărătești, care-și 


căutau scăparea prin fugă. Lazăr îl trase pe general lângă un copac găunos, 
iar el se aşeză în față, de parcă l-ar fi păzit. 

Un locotenent subţirel, trecând pe lângă ei, îi zise: 

— Ucide-l naibii pe grof şi fugi cu oamenii tăi, sergent, că te prind 
ungurii te ucid. 

— Am înţeles, Înălțimea-voastră, răspunse bănăţeanul salutând, dar nu 
se clinti. 

Alţi fugari dădură peste ei și puţin a lipsit să nu fie amândoi uciși cu 
săbiile, văzând cerbicia cu care se îndârjea Lazăr să-l apere pe prins. 

„Am porunca domnului colonel să-l grijesc ca pe ochii din cap pe 
domnul baron”, răspundea el oricui îl întreba. 

— La dracu! răcni o namilă de bavarez, plin de sânge din cap până-n 
picioare. Dă-i maţele afară și fugi cât vezi cu ochii, că nu mai apucă 
colonelul să-l vadă viu pe ăsta! 

Vrând să-i arate cum să facă, sângerosul oștean se repezi cu sabia, dar, 
poticnindu-se în genunchi, se prăbuși din pricina plumbului tras de Lazăr. 
Ceilalți se opriră înmărmuriţi și răcniră: „Lrădare!”, îmbiindu-se care mai 
de care să-i ucidă pe amândoi. Și nu se știe cum ar fi făcut faţă Lazăr atâtor 
furioși, dacă nu s-ar fi auzit deodată înspăimântătorul strigăt: „Vin husarii!” 
Pe dată dădură bir cu fugiţii, lăsându-i în plata domnului și pe sergent şi pe 
groful lui, neîndoindu-se, că cel dintâi avea să-și plătească prostia sub 
lăncile călăreţilor ardeleni. 

Dar cum aceştia se iviră, Kemeny le făcu semne și începu să strige 
chemându-i la el. Curând fură înconjurați și un husar era cât pe ce să-l 
străpungă pe Lazăr, crezând că de adevărat le prinsese căpetenia. 

— Feciorul acesta mi-a scăpat viaţa! se împotrivi generalul, 
îndepărtându-i lancea. Nu care cumva să vă atingeţi de el! 

Călăreţii se uitară nedumeriţi la sergentul „neamţ” care încremenise, 
aşa cum se cerea la regulament când în faţa ta erau numai domni ofiţeri. 

— Să fie dus în cortul meu, până isprăvim lupta! urmă Kemeny. Mie 
aduceţi-mi un cal și să nu ne pierdem vremea! 

Husarii îl dădură pe Lazăr în seama unor oșteni, cărora în fugă le 
spuseră porunca generalului de a fi dus la cortul lui. Aceştia, ca nu cumva 
să le scape, îl legară fedeleș și-l aruncară pe jos la intrare. Acolo a zăcut 
vreme de patru ceasuri, până ce, biruitor, Kemeny s-a înapoiat. Oșştirea 
împăratului fusese spulberată, dar s-a mâniat cumplit văzându-și 


binefăcătorul cetluit ca un tâlhar. El singur i-a tăiat legăturile și în văzul 
tuturor l-a îmbrățișat. 

— Tu iartă pe mine! i-a zis el pe româneşte, după care s-a întors către 
ai lui, spunându-le ungureşte: Acest olah s-a dovedit cu multă credință 
pentru plaiurile unde s-a născut și, când el era mai tare, n-a pregetat să 
treacă de partea noastră, unde-i locul lui firesc. Pentru fapta lui vitejească îl 
răsplătesc de față cu toată lumea și-l fac hotnog în oastea mea. Așa am 
hotărât! 

Câteva mormăieli nu prea arătau mulțumire în rândul oștenilor, dar 
Lazăr nu pricepuse nimic și, după ce i se spuse pe limba lui, dădu să sărute 
mâna generalului drept mulțumită, stârnind zâmbete batjocoritoare în jur. 
Dar privirea tăioasă a lui Kemeny îi făcu pe îndrăzneţi să-și plece capul. 

Mai târziu, în drum spre casă, Kemeny află că tânărul olah nu era altul 
decât feciorul acelui Marcu, vestit dregător al răposatului Grazziani, ce 
fusese domn al Moldovei. Vestea făcu ocolul taberei și chiar și cei mai 
porniţi împotriva lui fură nevoiţi să se încline atunci când generalul îi 
făgădui să-l facă, în curând căpitan. Astfel bănăţeanul nimeri în mijlocul 
unor ofițeri a căror limbă n-o înțelegea, în schimb cea mai mare parte din ei 
ştiau româneşte, chiar dacă asta nu prea le era pe plac. 

Războiul împotriva împărăției nu s-a isprăvit cu biruința de la 
Dregelypalank, ci întreaga vară a acelui an a durat izgonirea oştenilor nemți 
din Ungaria de Sus, Kemeny devenind astfel adevăratul ei stăpân. Dar 
numai după încă patru ani avea să se aştearnă liniştea și pacea pe 
meleagurile europene răscolite de luptele dintre creştini, spre marea 
îngrijorare a păgânilor. 

Când toată lumea a răsuflat uşurată și generalul a trebuit să se întoarcă 
în Ardeal, se înțelege că l-a luat cu sine şi pe bănăţean. Îl îndrăgise pentru 
mintea lui ascuţită, dar şi că în mai multe rânduri îşi pusese pieptul lui la 
bătaie ca să-l apere și nu o dată fusese rănit, dovedind astfel că-și merita pe 
deplin cinstea de căpitan. Cum nu mai avea pe nimeni la Bozovici, Lazăr și- 
a urmat noul stăpân, dar nu mai înainte de a trece prin satul său, de unde luă 
o straiță cu pământ ca să-l împrăștie peste sfoara de moşie ce i-o dăruise 
prinţul Rakoczy, atunci când auzi de faptele sale vitejeşti. Apoi, când în 
scaunul ţării s-a urcat feciorul ce purta același nume, fu nevoit să se mute și 
el la Bălgrad, căci lanoș Kemeny era nu numai cel dintâi general al ţării, dar 
şi prieten bun al prințului. Acesta îi dădu sub poruncă numai români, măcar 
că acuma se descurca binişor şi pe ungureşte, dar voia să-l trimită în 


Moldova, la Vasile-vodă, cu o treabă de mare taină. Din suita lui Kemeny 
mai făceau parte şi hotnogii Bălgrădean și Buta, care fuseseră aleşi anume 
pentru credinţa lor. Se zvonea că de acolo aveau să aducă o mireasă pentru 
un frate de-al lui Rakoczy și erau chiar dezamăgiţi că nu era vorba de vreo 
încăierare cu turcii, ci poate cu... cazacii! 

PEŢITORII 


NEÎNCETATELE ÎNFRUNTĂRI CU ȘLEAHTICII păreau a-l face pe 
Timuş să mai uite de focul inimii, dar n-a fost chiar aşa. În răstimp, fata cea 
mare a hospodarului a nuntit cu cneazul Radzwil, iar Ruxandra s-a întors de 
la Istanbul. De fapt nici acolo nu fusese ţinută în prea mare strășnicie, căci 
stătuse în casa părintelui ei, chiar în apropierea mării, pe lângă saraiul cel 
nou — yeni sarai, cum îi spuneau turcii. Putea să se ducă oriunde i-ar fi fost 
voia, numai să nu iasă pe porţile orașului, dar domniţa nu obişnuia să se 
îndepărteze de frumoasa grădină unde visa deseori la meleagurile ei 
îndepărtate. 

Încrezându-se în spusele voievodului, Timuș fu cât pe ce să se ducă el 
însuși la Țarigrad și să împlânte pumnalul în ticălosul pribeag, care ar fi 
vrut să se însoare cu aleasa inimii lui. Fiind însă încurcat în luptele cu 
şleahticii s-a înduplecat să-l trimită pe rusul ce încăpuse pe mâinile lui 
Kenaan-pașa și sfârşise în Bosfor. Hatmanul nu știa însă de cruda soartă a 
omului său, ci aflase că tânărul „rival? era în mare prietenie cu însuși 
sultanul. Din păcate încă nu-i ajunsese vestea despre înapoierea domniţei 
Ruxandra la laşi, aşa că se hotărî să meargă el în bârlogul turcului și s-o 
scoată de acolo. Porunci să-i fie adus Şevach, singurul telal evreu, care se 
bucura de oarecare trecere în ochii lui şi de care se slujea uneori. 

— Măi Iuda! îl apucă hatmanul pe după gât, de parcă ar fi fost un bun 
prieten. Am trebuinţă de bani, dar mai ales de o călăuză deşteaptă ca tine, ca 
să mă strecor la Țarigrad. 

— Măria-ta în gura lupului, ori n-am priceput eu prea bine?! se miră 
evreul. Mai bine aruncă-te în Nipru și ai să fii mai în câștig, căci moartea 
are să-ţi vină cu mai multă uşurinţă. Turcii au să te taie bucăţică cu bucăţică 
şi să te săreze ca să nu te împuţi până îi muri, după care au să-ți pună pielea 
pe băț. 

— Cum de îndrăzneşti să-mi cobeşti asemenea cazne, ticălosule?! se 
înfurie Timuș. 

— Doamne fereşte... departe de mine asemenea gânduri! Eu am spus 
numai ce-ai să păţeşti, dacă măria-ta te-ai duce acolo. 


— Păi tu de ce crezi că am nevoie de cineva priceput şi dat dracului, ca 
tine? Să mă ascundă! Neamul vostru îi împrăștiat în toată lumea și nu se 
poate să nu ai tu pe cineva, care să mă sprijine în ce am eu de gând. 

— Am zis că nu? Totuşi, dacă nu ţi-i cu supărare, aş putea să aflu și eu 
despre ce este vorba? 

— Vino tu cu banii, şi pe drum voi avea timp să-ţi spun tot oful inimii 
mele. 

— lacă, asta n-oi face-o, măria-ta! se împotrivi Șevach. Știu că ai să 
mă spânzuri, sau cine poate ghici ce alte schingiuiri am să sufăr și cei şase 
copii au să-mi rămână orfani pe drumuri, și-aşa, şi-aşa... Dar când i-ar 
vedea cazacii, după ce eu te-oi duce la pierzanie, ei ce vor mai păţi? Nu de 
alta, dar cine a mai pomenit cazac să poată sta mascat mai lungă vreme în 
Țarigrad? 

— Deci nu vrei, porcule! După ce ne-ai supt tot sângele și aurul, te 
scapi pe tine de frică dacă te roagă omul să-l ajuţi la nevoie? Aşteaptă tu, 
scârnăvie... 

— Stai, măria-ta, că de pomană te mânii! încercă evreul să-l 
domolească. Dacă am zis că nu merg cu un cazac, asta nu înseamnă că nu 
pot să mă duc eu singur și să împlinesc tot ce mi-ai porunci. 

Timuș se uită chiorâş la el gata să-i treacă furia, căci în istețimea şi 
viclenia jidovului avea deplină încredere. 

— Măi, Șevach, ai fi tu în stare să faci asta pentru mine? 

— Mă duc şi-n iad, dar tot singurel, căci ce să cauţi măria-ta acolo, 
unde-i ca şi la Țarigrad? 

— Se pare că nu eşti chiar aşa de al dracului, iudo! rânji Timuș. Numai 
că prea fierbi omul până-i faci un bine. Nu v-ar mai răbda bunul Dumnezeu, 
pe care voi l-aţi vândut şi răstignit, dar tu poate ai să capeţi îndurarea 
sfântului Petre, că ai inimă bună, mai ales minte, tâlharule. 

Îi spuse apoi tot ce avea pe suflet, mai cu seamă despre robia domniţei 
Ruxandra la păgâni și-i ceru să facă și ce nu s-ar fi putut, numai s-o scoată 
de acolo. Pomeni şi de pribeagul fecior de domn, la care se gândise 
hospodarul Moldovei să şi-l facă ginere și l-a îndemnat a nu mai pregeta să- 
] ucidă. 

— Aşa ţi-a spus Vasile-vodă? întrebă Șevach cam neîncrezător. 

— Pui la îndoială spusele mele? Cine să știe mai bine ca el? 

— Oi, vei, dar cum poţi crede cuvintele acelui vulpoi? 

— Bagă de seamă cum vorbeşti, târâtură! 


— Asta-i o mare laudă, măria-ta. Înseamnă deşteptăciune şi domnul 
Moldovei nu duce lipsă de aşa ceva, numai că nu trebuie să te încrezi 
orbeşte în spusa lui. 

— Poate că ai şi tu dreptate. Totuşi este limpede că ţâncul urmăreşte 
scaunul lui tătâne-său, iar Vodă i-ar da fata ca să-l potolească și să-l supună 
ca ginere. 

— Păi dacă-i pribeag şi hoinar, muiere pe cap îi mai lipeşte? se 
nedumeri Șevach. Afurisită treabă, mai cu seamă că tocmirea unui ucigaș 
înseamnă o adevărată avere pentru un pârlit ca mine, se mai văicări evreul. 

— Nu te plâng eu pe tine! Dacă te-aş scutura, numai aur ar ieşi din 
tine! Cu spada, ori otrava, fă ce-i şti, numai să mă scapi de acel Mihnea și 
pe fată s-o aduci teafără la laşi, deocamdată. Dacă izbuteşti asta, te umplu 
de avere, iar de nu, îți scot maţele și ţi le bag pe gât. Așa să ştii! 

— Ar însemna să nu mai viu nicicând, fără isprava ce mi-o cere măria- 
ta, numai că eu poftesc să mor de bătrâneţe, printre ai mei, şi să mă hrănesc 
cu pâine, nu cu maţele mele. Am să fac tot ce poruncești, numai că până 
atunci am și eu o rugăminte: să îngădui pe vărul nevesti-mii, Moshe ben 
Avrum, să ţină o mică dugheană în Zaporoje. Nu-i mare lucru de capul lui, 
dar are o droaie de copii... 

— Bine! Asta se poate! Însă şi pe tine am să te răsplătesc, dacă faci 
treabă bună. 

— Să te audă bunul Dumnezeu din ceruri, măria-ta, şi să-ţi dea şi 
tinere de minte, că până atunci îi lungă vreme şi eu am să-ți aduc o 
socoteală de toţi banii ce-i voi cheltui. Nu de alta, dar acuma sunt silit să mă 
împrumut... 

— Lasă, nu te mai văicări atâta! Ştiu eu că ai s-o scoţi la capăt cu 
toate. Acuma nu mai pierde vremea, și vezi de fă treabă ca lumea! 


Dar Șevach lipsi mai puţin decât s-ar fi așteptat hatmanul, care se trezi 
cu el pe nepusă masă, după numai o lună de zile. 

— Ai făcut ceva? îl întâmpină Timuș, nerăbdător. 

— Tot ce-ar fi trebuit. 

— Ai scăpat domniţa? 

— N-am avut cum, fiindcă de acum trei luni se află la lași Dar nici 
acolo n-a dus-o prea rău. Ce robie?... Ce ostatecă?... 

— Să mă fi minţit oare hospodarul?! 

— Nu de tot. Jupâniţa a fost la Țarigrad, ca zălog, dar nu la sărai. 


— Dar pe acel ticălos l-ai ucis? 

— De ce sa moară, când îi atât de tânăr și frumos? 

— Tu îţi baţi joc de mine, câine? ridică Timuș pumnul. 

Șevach se dădu speriat înapoi și întinse braţele în semn de iertare. 

— N-ai spus măria-ta că nu trebuie să se însoare cu domniţa 
Ruxandra? Nici n-are să fie nuntă! Băiatul n-a gândit vreodată la așa ceva. 
Mai mult chiar, din câte am aflat, ar cam da târcoale unei surori de-a 
sultanului, așa că nici gând să mai vie la Iaşi, câtă vreme ar putea ajunge 
mare dregător la Poartă. Pentru ce să mai fi dat atunci banii de pomană? Ar 
fi fost numai o risipă în vânt, aşa că l-am lăsat în pace. 

— Cum s-ar zice, n-ai făcut nimic! Te pomeneşti că mai vrei şi răsplată 
pentru asta? 

— Dar ce, eu am dorit să mă plimb pe la Țarigrad? De asta îmi ardea 
mie? 

— Te-ai întâlnit cu neamurile tale cele spurcate și ați mai pus la cale 
alte blestemăţii, îl repezi Timuș. 

— Atâta bine să văd, dacă am rude în afară de Zaporoje. Am bănuit eu 
că n-am să mă îmbogăţesc... 

— Bine, bine! Lasă că ai să capeţi! făcu din mână hatmanul. 

— Cu atât mai bine, căci o să mai ai trebuință, măria-ta, și de un olăcar 
la Iași, ori în Lehia. 

— Pentru ce?! 

— Vasile-vodă a căutat să-ţi facă duşmani la Țarigrad, punându-te 
împotriva beiului pribeag. Acesta este foarte îndrăgit la Poartă și, ucigându- 
|, ai fi stârnit ura tuturor prietenilor tânărului. În răstimp, hospodarul îşi 
caută ginere prin Lehia. 

— Cuuum?! De unde ştii? 

— De la un alt văr de-al nevesti-mi, Dumnezeu s-o ţie, care are multe 
neamuri și unul știe una, altul alta, și așa se leagă toate. 

Timuș începu a-și muşca buza, semn că mânia îi dădea târcoale și 
atunci simţea nevoia de băutură, ca să se astâmpere, Șevach îl cunoștea prea 
bine, aşa că se uită speriat primprejur, ca să vadă cum ar fi putut să plece la 
vreme. Spre uimirea lui, hatmanul strânse pumnii, oftă și rosti domol, de 
parcă ar fi fost un copilandru vinovat de vreo năzbâtie. 

— Tu ce-ai face în locul meu? 

Faţa evreului se lumină pe dată. Scăpase! 


— Ce poate să facă un flăcău tânăr și viteaz ca măria-ta? răspunse el 
repede. Să te duci la Iaşi și s-o ceri de nevastă! Ce alta ai vrea? Să mă duc 
prin Lehia de astă-dată, dacă hospodarul îţi va mai îndruga altă poveste? 

— Tu crezi că el a minţit anume? 

— Să fii sănătos, măria-ta, câte îndrugă regii şi prinții... 

— Nelegiuitule! sări Timuș. Eu... 

— Da” ce, măria-ta eşti rege? Eşti mai presus decât ei! Ca hatman al 
vitejilor cazaci, te înfăţișezi voievodului și-i ceri fata. Scurt şi fără tertipuri. 
Ţi-o dă? Bine! Nu? O înșfaci pe codană și pe aci ţi-e drumul! 

— Măi, frăţioare, tu ştii că ai dreptate? Ce-mi trebuie mie ocolişuri, 
câtă vreme ar trebui să mă port căzăceşte. Măi, iudă, ai merita să te pup, că 
m-oi clăti mai apoi cu rachiu! izbucni Timuș voios nevoie mare. 

Scotoci într-o ladă, de unde scoase două pungi pe care le tinse lui 
Șevach, fără să-l mai sărute. 

— Te plătesc pentru sfatul ce mi-ai dat şi nu că te-ai vânturat pe la 
Țarigrad, unde n-ai făcut nici o brânză. 

— Zii, măria ta, că-mi dai pentru ce-i pofti, numai bani să fie, râse 
evreul înșfăcând aurul. Dumnezeu să te răsplătească înmiit și eu, robul 
nevrednic al măriei-tale, mă leg cu jurământ să te slujesc orişicând îmi vei 
cere. 

— Cu plată, nu? rânji Timuș. 

— Altminteri se poate, stăpâne? făcu mieros Şevach. Doar unu-i 
vulturașul nostru cel milostiv, faima cazacilor... 

Rămas singur, Limuş simţi nevoia să-şi „clătească mintea” ca să poată 
gândi, aşa că apucă o ploscă cu samahoancă şi trase cu sete. leşi apoi în 
cerdac, de unde putea să cuprindă cu privirea întreaga aşezare a cazacilor de 
la gurile Niprului. Încercă să-şi închipuie cum ar arăta frumoasa domniţă 
alături de el... Trebuia să-și facă o casă mare și frumoasă, chiar pe malul 
apei, într-un zăvoi unde păsările aveau să le încânte auzul din primăvară 
până toamna târziu. Și apoi, unde se mai găseau atâtea privighetori, cinteze 
şi mierle, ca pe la ei? Avea dreptate jidovul, sfătuindu-l să se ducă de-a 
dreptul, căci vicleanul moldovean ar fi fost în stare să-l păcălească din nou. 
Va încărca patru căruţe numai cu daruri pentru mireasă şi socri, ca să le 
arate că nu era cu nimic mai prejos ca ei, căci iscoadele de la lași îi 
povestiseră deseori despre pohfala cu care se înconjura hospodarul. N-avea 
să i se înfăţișeze ca un cazac pârlit. Gândurile îi fură însă oprite de ivirea 
unui oștean, care se prăvăli gâfâind la picioarele lui. Se vedea cât-colo că 


străbătuse cale lungă şi că vestea nu îngăduia zăbavă, căci venea din cetatea 
de scaun a Moldovei. 

— Ce s-a întâmplat? întrebă îngrijorat Timuș. Nu cumva a murit 
jupâniţa... 

— Mai rău, tătucule! Până să ajung eu aici, cred că la Iaşi au şi sosit 
peţitorii lui Rakoczy. 

PRIETENII PADIȘAHULUI 


CU TRECEREA ANILOR, TÂNĂRUL MIHNEA s-a desăvârşit în 
mânuirea armelor și ser Rodolfo l-a sfătuit să-și cumpere spada aceea 
venețiană, căruia Kenaan-pașa i-a zis „yulyii”, dar prinţul tot „năpârca” îi 
zicea, pe limba lui. De atunci năzuia după o încăierare adevărată şi începu 
să iasă noaptea, doar de va da peste una pe lângă ruinele vechiului oraş de 
altădată. Nu peste multă vreme, avu noroc să audă zăngănit de săbii şi văzu 
bătăuşii căutând să se ascundă pe după zidurile dărăpănate, ca să cadă în 
spatele celui atacat. Nu mai încăpea îndoială că tâlharii năpădiseră patru 
împotriva unuia singur. Acesta se ţinea destul de bine cu iataganul și 
ticăloşii nu prea se înghesuiau să se apropie, decât pe la spate. Era vădit că 
nu va putea ține piept duşmanilor prea multă vreme, așa că Mihnea îi sări în 
ajutor, fără să se mai întrebe de partea cui era dreptatea. 

— Şacalilor! Nemernicilor! Așa ştiţi să vă bateţi? Ia poftim! 

Nu atât faptul că se văzură loviți pe neașteptate, cât mai ales iscusinţa 
noului venit îi băgă în sperieţi pe tâlhari. Străinul parcă ar fi fost un vrăjitor, 
așa făcea să le arunce spada din mână, ba îi mai și înţepa din când și când, 
de parcă n-ar fi vrut decât să-i facă de rușine. În mintea lor nu se îndoiră că 
însuși șeitan sărise în ajutorul celui pe care voiau să-l ucidă, așa că fugiră 
înspăimântați, pierzându-se pe întortocheatele uliți. 

— Eşti teafăr, efendi? întrebă Mihnea apropiindu-se de necunoscut. 

— Mulțumită domniei-tale, răspunse acesta. Dar ce văd? Eşti tânărul 
nostru prieten... Mihaly, parcă. 

— Mihnea! răspunse beyul şi se aplecă asupra lui, ca să-l vadă mai 
bine. Şi domnia-ta nu ești altul decât însuşi Emirguneoglu, de nu mă-nșel. 
Ia te uită ce întâmplare! Ce-ai păţit? 

— Cât pe ce să mă omoare. 

— Hoţi? 

— Tot una! Ucigașii şahului Persiei, care ar da oricât să mă trimită în 
sânul lui Alah slăvitul. Din pricina domniei-tale nu au izbutit decât să-mi 
cresteze braţul, așa că-ţi vor purta pică, bagă de seamă. 

— Să poftească! se fuduli Mihnea șfichiuind văzduhul. Abia îi aştept! 
Dar... ce ai? Văd că abia te ţii pe picioare. Ai pierdut mult sânge. Unde-i 


rana? Ori mai bine să te duc acasă? 

Emirguneoglu se învoi bucuros, dar Mihnea îşi dădu seama că 
slăbiciunea rănitului se datora nu numai încăierării, ci şi mirosului de butoi 
ce răbufnea din el. Totuşi nu-l lăsă singur și, cu chiu, cu vai, ajunseră la 
emir. Acesta se rugă de el să rămână și peste noapte, căci s-ar fi putut ca 
ucigașii să-l mai calce o dată și nu se putea încrede pe deplin în slujitorii ce- 
i avea. Aşa se face că Mihnea adormi în culcuș străin. Poate că din pricina 
asta a avut şi visul acela ciudat, în care sultanul însuși o aducea pe sora lui 
Hanzade, de mână, ca să i-o dea de soție. Apoi se făcea că în fruntea unei 
oştiri strălucitoare a alungat niște oameni urâţi şi păroşi, dintr-o ţară a cărui 
rege a şi ajuns... 

În dimineaţa următoare fu poftit de un rob la patul gazdei, care nu se 
putuse ridica din pricina rănii căpătate peste noapte. 

— Am ţinut mult să-ţi mulțumesc încă o dată pentru că mi-ai scăpat 
viaţa și, fiindcă un imbrohor m-a poftit să-l urmez la sărai, am să te rog să 
mă însoţeşti. Trebuie să afle și sultanul, iar tu ai să fii martor. 

Tânărul știa că acasă la el treburile mergeau de la sine, prin iscusinţa 
lui Modzali-vătaful, iar o întâlnire cu padişahul nu putea decât să-i fie 
folositoare, aşa că se învoi. 

Rămase uimit de ușurința cu care pătrunseră chiar în iatacul 
padişahului, iar acesta îi primi de parcă ar fi fost un om de rând. Totuși, cei 
doi se ploconiră până la podea, sărutându-i poala veşmântului, după care 
Emirguneoglu îşi povesti păţania. 

— Fii pe pace! Am să-i jupoi de vii pe vinovaţi. 

— De n-ar fi fost tânărul nostru bey să mă scape, nu m-aş mai fi 
înfățișat astăzi luminăţiei-tale. 

— Îl cunosc! făcu sultanul zâmbind binevoitor. Socoteam că este unul 
dintre prietenii noștri, dar, după câte am auzit, ţine mai mult la iubita mea 
mamă. Nu-i așa? 

Mihnea înghiţi un nod, fiindcă nu ştia câte va fi aflat împăratul, așa că 
rămase tăcut, în așteptare. 

— Apoi, mai am de îndeplinit o datorie faţă de el, căci a fost printre 
puţinii care au cutezat să mă înfrunte. Ce zici? 

— Este un mare viteaz, se băgă emirul. A dovedit-o și sub ochii mei. 

— Dacă și tu o spui, râse Murad, care era tare voios în dimineaţa 
aceea, atunci vă cred pe amândoi. Numai că ar trebui să-l răsplătim cum se 
cuvine. Vrei bani? 


— Am, prea-bunul meu stăpân, răspunse de astă-dată Mihnea. 

Apoi îşi luă inima-n dinţi şi o spuse răspicat: 

— Dacă marea bunătate a strălucirii-tale, umbră a lui Alah pe pământ, 
se revarsă asupra mea, atunci fă ca să capăt ceea ce mi se cuvine. 

— Ce anume?! 

— Eu sunt feciorul acelui Radu Mihnea, care ţi-a fost cu mare credinţă 
până la moarte, şi aş fi îndreptăţit la moştenirea lui. 

— Te pomenești că vrei vreuna din cele trei țări a ulacilor? Am ghicit? 

— După credinţa ce ţi-o port, luminăţia-ta, stăpânul stăpânilor, socot 
că am dreptul asupra tuturor, mai ales că sunt şi de spiță basarabă, şi 
corvină, şi cu sânge mușatin. 

— Nu știu despre ce este vorba, se băgă iar E.mirguneoglu, dar, dacă el 
spune, așa trebuie să fie. Mă rog şi eu pentru el! 

Sultanul încetă a zâmbi şi îşi netezi barba, așa cum avea obiceiul când 
se afla în încurcătură. Rosti apoi domol: 

— Ce vrei tu, nu-i cu putinţă. Ulacii sunt nişte trăsniţi, care nu pot sta 
laolaltă. A mai vrut un bey să-i strângă, dar până la urmă l-au ucis. 

— Da! se băgă Mihnea, fără să-și dea seama că-i lua vorba. Numai că 
austriecii au fost ucigașii, şi dacă l-ar fi lăsat în viaţă azi ar fi fost acolo o 
ţară puternică. 

— Dar nu şi supusă mie, beyule! ridică vocea padișahul. Tot mai bine 
să rămână despărțite. Tu n-ai decât să te hotărăști pentru una din ele și să-i 
spui sadrazamului că asta-i voința mea, să te căftănească domn. 

Se înțelege că nu a putut pleca pe dată, iar atunci când s-a dus la 
marele vizir ca să-i spună porunca padișahului acesta nu mai era la sărai. 
Nu s-a îngrijorat şi și-a zis că avea să vină în altă zi, dar o săptămână 
încheiată nu izbuti să dea de el. Apoi i s-a mai închis şi poarta în nas, 
nemaifiind lăsat să intre după cum îi era voia. Kenaan-pașa îi spuse că toată 
pricina era aurul împins la palatul marelui vizir de cei doi domnitori de 
peste Dunăre, ori ițele tesute de oamenii lui Rakoczy. Nu-i mai rămânea 
decât nădejdea în noul său prieten, Emirguneoglu, care ar fi putut să-l ducă 
iarăşi la sultan şi să i se plângă. Acesta îi spuse că padișahul hotărâse ca în 
cea de a 24-a zi a lui Sevval ul-mukerem să-și adune prietenii în casa lui 
Silahdar Mustafa-pașa, pe la care nu mai trecuse de mult. Asta însemna 8 
februarie 1640, zi ce avea să rămână de pomină, dar Mihnea nu putea acum 
să ştie. 


Mare fu bucuria revederii, nelipsind nici Bianchi, nici Yar Ali-han şi, 
se înţelege, nici emirul, cu tânărul său prieten. Padișahul însă era tare 
schimbat în rău, lipsindu-i cu totul veselia chefliului de altădată. 

Se întinsese masă mare, cu bucatele cele mai alese, dar şi cu vestitele 
băuturi de atunci. Ispita fu prea mare și, cu toate că Murad se ţinu cât putu, 
în cele din urmă nu se rabdă să nu guste din pocalele care-i făceau cu 
ochiul. În scurtă vreme se chercheli, ba îi reveni și roșeaţa obrazului şi, 
după cum îi era obiceiul, se făcu tare damic: 

— Pe tine, scumpule Bianchi, te fac stăpânul Veneţiei! hotărî el, cu 
toate că n-ar fi putut să poruncească în cetatea sfântului Marcu, nici dacă ar 
fi fost treaz. Ţie, urmă el apucându-l pe după gât pe emir, am să-ţi dau 
întreaga Persie, cu şah cu tot. Fă ce vrei cu el! 

Nici Mihnea nu fu uitat la această „pomană de beţiv”: 

— Tu ai să fii beylerbeyul celor trei ţări... cum naiba se chemau 
odinioară?... 

— Dacia! răspunse Mihnea pe dată. 

— Aşa! Tu ai să fii stăpânul lor, dar supus cu credinţă sultanului, care 
are să fie... Silahdar! 

Cât erau de amețiţi, toți făcură ochii mari auzind aceste vorbe, dar mai 
cu seamă Mihnea, care-și închipuise într-o vreme că aiurelile sultanului ar fi 
putut prinde viaţă. 

— Ce vă holbaţi la mine? se răsti Murad-khan. Eu poruncesc şi poftesc 
ca Silahdar să fie sultan, de îndată ce mor eu! bătu el cu pumnul în masă. 
Toată seminţia lui Osman îi putredă și trebuie să crape toţi cei din neamul 
lui. Eu am să vă las, că-mi simt sfârşitul... 

— Nu se poate, mult iubitul meu stăpân, sări gudurându-se Silahdar- 
paşa. 

— Ba da! Aşa am hotărât, aşa să faceţi! Vreau să-mi aduceţi chiar aici 
leşul frăţiorului meu Ibrahim, ca să nu-ţi mai stea ţie în cale, sultanule, ce- 
mi vei urma mâine dimineață! Aduceţi călăul ca să poruncesc chiar eu 
moartea lui! 

Începuse să se înfurie și vinele tâmplelor i se umflaseră mai să-i 
plesnească, iar dacă i-ar fi stat careva împotrivă, în acea clipă, își 
primejduia capul. De altfel chiar gazda avea să-i facă placul, surâzându-i 
gândul de a pune mâna pe putere. Şi nu întâmplător îi venise asta în minte 
sultanului beat, căci i s-a șoptit din vreme, de către însuși Silahdar-pașa, că 


el ar putea fi singurul lui urmaș de nădejde. Așa că pe dată a și trimis la 
sărai după gâdele Kara Ali, ca să se înfăţişeze degrabă padişahului. 

Dintre toţi cei de față, nu numai gazda își păstrase mintea limpede, ci 
şi tânărul bey ulac, care își zise că sosise clipa să se arate ascultător 
poveţilor lui Kosem. Nu atât pentru ea, dar, dacă murea împăratul, celălalt 
ar fi înlăturat-o pe valide și atunci cu greu şi-ar mai fi împlinit dorinţa lui 
atât de arzătoare. Dacă nu mai era Murad şi mamă-sa ar fi scăpat datorită 
lui, atunci de bună-seamă că izbânda ar fi fost de partea lor. 

Socotind în minte cele de mai sus, Mihnea se furișă tiptil din casă, 
încalecă pe cel dintâi cal găsit la îndemână şi într-un galop nebun se duse la 
sărai. La poartă arătă inelul sultanului și i s-a îngăduit intrarea fără nici o 
piedică. Apoi şi darussade îi deschise ușile şi astfel putu să ajungă în faţa lui 
Kosem, pe care o sculase din somn. 

— Arde saraiul? A izbucnit ciuma? întrebă ea nemulțumită. Ce s-a 
întâmplat? 

— Prea-luminată şi înțeleaptă mea stăpână! căzu Mihnea în genunchi. 
N-aş fi cutezat, dacă n-ar fi în primejdie viaţa slăvitului nostru sultan. Acum 
este la Silahdar... 

— Atunci îi beat! făcu scârbită Kosem. 

Totuşi îl ascultă pe Mihnea şi, când acesta isprăvi în câteva cuvinte, 
sultana clătină capul zicând: 

— Toți cei de acolo nu fac nici două parale, dar ticălosul de Silahdar ar 
fi în stare să ne joace vreun renghi. Bine ai făcut că mi-ai dat de ştire! 

Miji ochii somnoroșşi, căutând să-l străpungă cu privirea printre gene, 
dar tânărul nu clinti. Răspunse doar: 

— Călăul s-ar putea să fie pe drum... 

— Că bine zici! Dă fuga şi oprește-l! Spune-i că am poruncit eu să mă 
aştepte în arz odasi. 

Tânărul se răsuci pe călcâie și o luă la fugă, sub ochii uluiţi ai 
paznicilor, și chiar la poarta cea mare Kara Ali era pe cale să încalece, ca să 
împlinească porunca sultanului. 

— Cellat efendi, gâfâi Mihnea. Prea-slăvita noastră stăpână, Kosem- 
sultana, pofteşte să-ți vadă fața acum, pe dată, în arz odasi. 

Gealatul se uită nedumerit către trimisul lui Silahdar-paşa, apoi la 
Mihnea şi spuse: 

— Nu mai înţeleg cine mă cheamă... 


— Ba-i limpede Luminăţia-sa padişahul a sosit acasă, unde se află 
acuma împreună cu valide și pofteşte să te vadă numaidecât. 

Slujitorul lui Silahdar-pașa nu prea ştia despre ce era vorba și la rândul 
lui fu uimit că sultanul ajunsese mai repede decât el, căci îl ştia că rămăsese 
la stăpânul lui. Dădu din umeri și astfel Kara Ali nu mai pregetă, ci se duse 
cu Mihnea. 

În arz odasi intră însă numai singur, şi i se păru că cineva trăsese un 
zăvor pe dinafară. Oricât era de călău, simţi un fior, mai ales că, atunci când 
bătu cu pumnii în ușă, nu-i răspunse nimeni. 

Acasă la Silahdar-pașa pregătirile erau în toi, căci acesta trimisese 
vorbă pe la toţi prietenii lui să se adune în grabă mare, și aproape întreaga 
ogradă era plină de oşteni. Sultanul, istovit de băutură, se trântise cu capul 
pe masă, nevrând să se întindă în pat, iar cei din jur se uitau cam neliniștiți 
la gazdă. Deodată Murad își săltă tot corpul și răcni ca un leu: 

— Acum! Aici! Vreau leşul lui Ibrahim! Ce mai aşteptaţi? N-am 
poruncit eu să... 

Se clătină și apoi căzu ca un buștean. Cei care se repeziră să-l sprijine 
se opriră înspăimântați, căci marele sultan murise. 

— Suntem pierduţi! îngăimă Ali Yar-han. Să fugim! 

— Nu încă! Mai rămâneţi! porunci Silahdar, fulgerându-i cu privirea. 
Dar unde-i tânărul ghiaur? se uită el în jur. 

— O fi la umblătoare, răspunse Emirguneoglu, care, deşi abia se mai 
ținea pe picioare, parcă mai înţelegea câte ceva. 

— Căutaţi-l! se răsti gazda la ei. Nu cumva să ne fi vândut! Când a 
plecat din odaie? 

Toţi dădură din umeri, dar nici unul nu se îndupleca să se miște după 
el. Nu pentru multă vreme, căci se înapoie slujitorul trimis după gealat și le 
spuse că beyul însuși îl dusese pe Kara Ali la Kosem. 

— Nemernicul! scrâşni Silahdar-pașşa. Dar şi mai prost am fost eu, că 
l-am îngăduit între noi. Cine l-a adus aici? 

— Sultanul, bâigui Bianchi. 

— Acum putem fugi? întrebă Ali Yar-han, ai cărui aburi de beţie i se 
risipeau de teamă. Scorpia ne mănâncă de vii pe toţi! 

Fără să mai scoată o vorbă, fiecare căută să se facă nevăzut, iar cei din 
curte, de cum auziră câte ceva, o şi luară la picior, ca nu cumva să fie găsiţi 
în preajmă. Bostangii nu mai găsiră decât leșul sultanului, pe care-l ridicară 


şi-l duseră la picioarele validelei. Aceasta îl privi fără să scoată măcar o 
lacrimă, după care săltă capul și rosti rar: 

— Padișahul nu este mort! Un împărat nu moare niciodată! Trăiască 
împăratul! Viaţă lungă să hărăzească slăvitul Alah, măritului nostru sultan 


Ibrahim-khan! 

SOCRU CU DE-A SILA 


DUMNEALUI KEMENY IANOS, sfetnicul de taină al alteţei-sale 
serenisime Rakoczy Gyorgy, se afla de vreo două săptămâni la Iași, însă, cu 
toate că ceva se zvonise, Timuș află adevărul abia la Soroca. Nu putea crede 
că nu venise în petit, însă inima îi era mușcată ca de un şarpe chiar dacă 
pârcălabul cetăţii îi spusese cu totul altceva. Tot acolo află că printre 
însoțitorii ungurului se aflau şi câțiva oșteni tineri, mai cu seamă un căpitan 
bănăţean, care cerceta prin târg să dea peste vreun bătrân care să fi luptat la 
Țuţora, sub Gaşșpar Grazziani. „De ce oare”? își muncea mintea Timuș. 

Fiindcă îi luase pe vechii lui prieteni, în frunte cu atamanul Sidorenko, 
la un popas se strânseră cu toţii să hotărască ce să facă, întrucât erau prea 
puţini ca să se apuce de bătaie. 

— Prin vicleşug, tătucule, își dădu părerea Arkașa. 

— Ar fi trebuit să-l iau cu mine pe iuda acela de Şevach, zise Timuș. 
El ne-ar fi scos din încurcătură. 

— Păi, dacă ungureanul lui Kemeny caută pe unul de la Ţuţora, n-are 
decât să mă găsească pe mine! făcu Ivanco Druşin, un cazac căruia 
începuseră a-i albi tâmplele. 

— Da” ce, tu ai fost acolo? îl repezi Timuș. Nici nu erai pe lume atunci. 

— Parcă el are să ştie? Îl ademenesc eu, că doar n-are să mă caute de 
dinți. Lasă pe mine! 

— Şi pe urmă?! întrebă neîncrezător Timuș. 

— Văd eu ce caută ei la Iaşi, că doar nu de florile mărului vor fi venit. 

— Afurisită treabă! scuipă Sidorenko. 

Neavând altceva mai bun de făcut, se învoiră cu părerea lui Druşin şi, 
de cum ajunseră la Iași, se și puseră în căutarea lui Lazăr Borlovan, căci el 
s-a dovedit a fi căpitanul lui Kemeny, despre care era vorba. Numai că 
împreună cu el se mai afla şi hotnogul Ion Bălgrădean, cu care legase o 
strânsă prietenie, aşa că oamenii lui Timuș trebuiră să-i atragă pe amândoi 
în capcană. 

Treaba n-a fost prea grea, fiindcă bănăţeanul se arătă bucuros de 
întâlnirea cu „cazacul cel bătrân”. Din păcate însă, când să plece fu chemat 
la Kemeny și, ca să nu-i scape cumva, îl trimise pe Bălgrădean să-i ţină de 


vorbă până ce avea să vină şi el. Întâlnirea urma să aibă loc în casa unui 
moldovean care putea vorbi căzăceşte și unde îl aşteptau Sidorenko și încă 
vreo patru cazaci. 

De cum păși pragul, Bălgrădean fu pocnit pe la spate şi se prăbușşi în 
nas la picioarele atamanului. 

— Nu-i bine, tătucule! îl dojeni Druşin. Trebuia să-l fi luat cu vorbă 
bună. 

— N-ai teamă! De frica schingiuirii, omul spune și ce nu vrea! De ce 
să ne pierdem vremea cu el? 

— Dar nici măcar nu-i căpitanul pe care-l voiai, zise şi Vania, care-l 
adusese. 

Sidorenko căscă ochii şi izbucni: 

— Atunci pe cine dracu ai adus? 

— Pe un oștean de-al lui. 

— Dar nu aşa ne-a fost vorba, se înfurie mai rău atamanul. Bălgrădean 
începu a da semne că-și vine în simţire și Drușin îl arătă cu degetul, după 
care spuse lui Arkașa: 

— Vom spune că l-am asemuit cu cineva şi poate că-l păcălim. 

— În răstimp îi vine şi căpitanul şi ne găseşte cu ăsta la podea, nu se 
lăsă Vania. 

Pe dată se repeziră să-l ridice pe un scaun și porunciră gazdei să le 
aducă nişte rachiu tare cu care-l frecară pe tâmple, dar îl și siliră să bea. 
Văzându-l că deschide ochii, moldoveanul îi zâmbi mieros: 

— Să ierţi, domnia-ta, că, iacă, te-au asemuit cu cineva şi... aşa s-a 
întâmplat, dar nu cu răutate. 

— Ce să zic? făcu Bălgrădean frecându-și ceafa. Dacă aşa se primesc 
oaspeţii pe la dumneavoastră... 

— Aracan de mine, se tângui gazda! Cum poţi să spui mata aşa ceva? 
lacă, flăcăii ăştia sunt cam iuți din fire şi unul dintre ei avea ceva socoteală 
mai veche cu un ardelean, iar acuma i s-a părut că domnia-ta ai fi. Fără să 
mai spună și celorlalţi, te-a pocnit, mai înainte ca să poată fi ţinut. De altfel 
l-au și izgonit de aici şi cei care sunt faţă se căiesc de cele petrecute. 

Acuma, fie că lovitura n-a fost prea puternică, fie că rachiul era gustos 
ca cel de pe valea Mureșului, Bălgrădean îi iertă pe cazaci şi, atunci când 
sosi, Borlovan îi găsi pe toţi cinstindu-se de parcă ar fi fost prieteni de când 
lumea. 


— Fraţilor! zise deodată Sidorenko, după ce şi Borlovan se 
aghesmuise. Vă văd oameni cinstiți și noi nu știm să umblăm cu 
prefăcătorii, aşa că vom spune pe șleau ce vrem să aflăm de la voi. 

— Eu socoteam că noi eram aceia care trebuia să întrebăm, răspunse 
Bălgrădean, dar căpitanul îi făcu semn să-l lase pe el. 

— Tot aşa de cinstit o să vă răspundem. Dar mai întâi am pofti să știm 
cine sunteţi!? 

Cazacii se uitară unii la alţii şi îşi dădură seama că ardelenii habar n- 
aveau de sosirea lor în lași. Druşin socoti atunci să se arate mai viclean și 
răspunse el pentru toţi: 

— Suntem oşteni în slujba dumnealui pan Stanislas Podolski, 
voievodul de Winiţa. 

— Păreţi mai curând cazaci! se băgă Bălgrădean. 

— Asta şi suntem! se fuduli Sidorenko. 

— Dar ce-aţi vrea să aflaţi? întrebă Borlovan. 

— Cu ce treburi pe la laşi? Nu cumva în peţit la fata lui Vodă? 

— Noi? Da” ce? Suntem de nasul ei? râse Bălgrădean și mai dădu de 
duşcă o stacană. 

— Poate... Kemeny? rânji Druşin. 

— Fii pe pace, îi însurat! dădu din mână Bălgrădean, care părea mai 
vorbăreţ, în vreme ce bănăţeanul asculta cu băgare de seamă. Gazda abia 
mai prididea cu tălmăcirea. 

— Deci nu-i rost de nuntă? îşi pierdu răbdarea Sidorenko. Ce s-o mai 
lungim, asta vrem a ști! 

— D-apoi, nu vă fie cu supărare, dar domniile-voastre credeţi că 
luminăţia-sa domnul general Kemeny nu are altă treabă decât să se ţină de 
peţit? Haida de! 

— Ce mai calea-valea? se băgă și Vania. Tătucul nostru-i îndrăgostit 
foc de fata lui Vodă. Asta-i! 

— Să fie sănătos! râse Bălgrădean şi închină din nou, căci tare se mai 
simţea voios. 

Băură cu toţii, după care nu prea mai știură cum să se iscodească, până 
când Borlovan se lumină la faţă şi spuse: 

— Ce-aţi zice voi dacă însuși stăpânul nostru, Kemeny, i-ar cere fata 
lui Vodă, pentru voi? 

— Cum așa?! se nedumeriră cu toţii. 


— Nu pot să vă spun, dar aveţi încredere, căci mi-a dat ceva prin 
cap... 

— Şi mie, dar mai înainte de a veni domnia-ta, domnule căpitan, îi luă 
vorba Bălgrădean. 

Gazda trebui să-i deslușească mai amănunţit cele petrecute, căci 
hotnogul începuse a clipi cam des a somn. Borlovan îl apucă de braţ şi, 
mulțumind pentru găzduire, plecară amândoi, fără a mai fi însoţiţi. Se vedea 
cât-colo că Bălgrădean abia de mai putea călca. 

Nu același lucru l-ar mai fi spus cazacii când, după ce trecură peste 
câteva ulițe, tânărul oștean se înțepeni pe picioare, încât şi Borlovan se uită 
la el nedumerit. 

— Nu eşti beat?! se miră el. 

— Dintr-atât? râse celălalt. 

— Atunci?! 

— Nu-i lucru curat la mijloc! Nu pentru mine era lovitura aceea la cap, 
ci pentru domnia-ta. 

— Crezi?! 

— Păi, ce-ar fi avut cu mine? Și încă ceva: ăştia trebuie să fie cazaci 
de-ai lui Timuş, care a sosit la laşi. 

— Au vrut să ne păcălească. 

— S-au crezut deştepţi, dar le arăt eu lor! 

— Cum? 

— Domnia-ta să faci ce te-ai legat. Îl rogi pe domnul general să pună o 
vorbă bună pentru stăpânul lor... 

— Timuş? 

— Da” de unde! Pan Stanislas Podolski, voievodul de Winiţa. Nu așa 
au spus chiar ei? 

Borlovan izbucni în râs. 

— Eşti dat naibii, măi frate! Mi-ar place să văd ce-ar zice acești isteţi 
când Kemeny i-ar vorbi lui Vodă despre leah! 

Sfătuit de Bălgrădean, căpitanul Lazăr nu-i spuse tot adevărul 
stăpânului său, în vreme ce cazacii se întrebau la rându-le: „Dar, de fapt, ce- 
am aflat?” 

Ducându-se de-a dreptul la Kemeny, ca să-i istorisească întâlnirea, însă 
fără să-i spună şi de bănuiala că era vorba de oamenii lui Timuș, bănăţeanul 
află de la general că Vodă îi poftise la un ospăț, la care urma să vină și 
hatmanul. 


— Cel mai bun prilej ca să-i atrag pe cazaci de partea noastră! îi spuse 
vesel Kemeny. Eu, care am venit să pregătesc războiul împotriva Lehiei, mă 
întâlnesc, cum nu se poate mai nimerit, la voievodul Moldovei tocmai cu 
oamenii de care avem nevoie. 

Căpitanul Borlovan îi pomenise că stăpânul cazacilor, „voievodul de la 
Winiţa”, era îndrăgostit de fata lui Vasile-vodă, dar parcă nu-i venise la 
îndemână să-și dea el cu părerea că acela n-ar fi altul decât Timuș. Kemeny 
însă o luă de bună și adăugă: 

— Dacă și voievodul acela leah îi face pe plac lui Lupu, și ne ajută, 
atunci pot spune că Lehia va fi stăpânită de prinţul nostru şi n-am venit aici 
degeaba. 

Ospăţul fu pe potriva feţelor boierești, dar mai cu seamă a musafirilor. 
Vel-logofătul Gheorghe Ștefan, vel-vornicul Iordache Cantacuzino și alții la 
fel de simandicoșşi se înfăţișară înveșmântaţi în stofe scumpe şi împodobiţi 
ca la curtea împăratului Persiei, atât de mult aur și atâtea preţioase pietre 
străluceau în lumina făcliilor de ceară curată și plăcut mirositoare. Aşa ţinea 
Vasile-vodă la ighemoniconul domnesc. Şi ca să fie şi mai mare pohfala, 
vorbeau între ei leşește, cei care ştiau, cu deosebire oaspeţii străini. Cu toate 
acestea Timuş părea că nu-și găsește locul și arareori răspundea la vreo 
întrebare. Cum era obiceiul, partea femeiască nu se afla acolo, ci în iatacul 
doamnei, unde ronţăiau acadele și râdeau din orice li se părea de haz. 

Mai către sfârșitul petrecerii, Kemeny socoti că n-ar fi rău să aducă 
vorba şi de viitorul ginere al lui Vodă și rosti, închinând un pocal de vin: 

— Am auzit, măria-ta, că-ţi dai fata după pan Podolski de la Winiţa, şi 
asta mă bucură, căci îmi place tânărul. Să fie într-un ceas bun! 

De fapt, generalul nu-l văzuse niciodată pe acel voievod şi nici nu ştia 
dacă era tânăr ori bătrân, dar mai presus de toate nu s-a gândit la ce va 
spune Timuş, care înțelesese pe dată. Cel mai uluit fu însă domnitorul, care 
se uită nedumerit la Kemeny și, bănuind a fi ceva meşteșugit anume în 
vorbirea sa, răspunse cam în doi peri: 

— De! Știu şi eu? 

Cazacul însă rămase cu gura căscată, de parcă ar fi văzut o arătare. 
Apoi se ridică furtunos de la masă și, fără să scoată o vorbă, părăsi 
încăperea. Nu-și adusese tovarășii, ca să nu se dea în petec, dar și așa 
tulburarea lui fu văzută de toți mesenii. 

— Ceva nu i-a fost pe plac, zise Vodă, puţin cam îngrijorat. 


— I s-o fi făcut greață de la mâncare, măria-ta, râse vel-vornicul 
Gheorghe Ștefan, care era în dreapta lui Kemeny. 

— Da” de unde! dădu din cap Vodă. Tare mi-e că s-a mâniat pentru 
cele auzite de la dumnealui pan generalul. Se știe doar că lui tare îi cam 
place de Ruxandra mea, măcar că-i un cazac. 

— Dar nu un oarecare, spuse Kemeny, căruia îi păru rău că-l luase 
gura pe dinainte. E feciorul lui Bogdan Hmelnițki, măria-ta. 

— Tocmai de asta mă tem! răspunse scurt voievodul. 

Ridicându-se atât de vijelios, Timuş nu se opri decât între ai lui şi, 
apucându-l pe ataman de gât, îl scutură de credeai că voia să-i smulgă 
capul. 

— Bine, măi, vită cufurită! răcni el. Mi-ai împuiat capul că ungureanul 
are să pună o vorbă bună pentru mine și... 

— Şi n-a făcut-o?! se miră Druşin, în locul lui Sidorenko, care n-ar fi 
putut răspunde. 

— A pomenit de nu ştiu ce leah din Winiţa, ticăloşilor! Beţivanilor! şi 
lăsându-l pe ataman se opinti să-i tragă o cizmă în fund celuilalt. Porcilor! 

— Nu se poate, batușca! gâfâi Sidorenko. Îl spintec pe măgarul de 
căpitan! 

— E] singur a zis c-o face, se băgă şi Druşin. 

— A făcut pe dracu! Şi-a bătut joc de voi, dar mai ales de mine. 

— Îi crăp capul! 

— Ba să faceţi bine să vă ţesălați și să vă spălaţi rapănul de pe mâini și 
să daţi cu ce-ţi ști ca să nu mai duhniţi a cal, după care vă înfățișaţi 
voievodului și-i cereţi fata de nevastă pentru mine. Vedeţi că vă trimit în 
peţit, cum s-ar zice, și să vă purtaţi cum trebuie! 

— Aşa te vreau, sufleţele! sări bucuros atamanul și-l sărută pe obraz. 
Acum mai vii de-acasă! Ce să mai umblăm cu tot felul de ocolișuri leşești? 

— Nu care cumva să mă răzgândesc eu și s-o peţesc „căzăcește”! 
mormăi el înciudat, după care ceru de băut. 

O ţinură apoi într-un chiolhan mai toată noaptea și abia către ziuă îi 
trimise la culcare, încât chipeșii „peţitori” aveau să mai fie şi mahmuri, 
numai buni de pus pe ceartă. 

Când s-au deșşteptat, și-au turnat câte o cofă cu apă în cap, s-au 
pieptănat și s-au stropit cu „marafeturi levantine” de miroseau de la o poştă 
a ambră şi mosc. Apoi îşi puseră câte o floare la ureche, altele în piept, 


dădură o duşcă de rachiu tare ca să se dreagă și, făcându-și o cruce mare, 
porniră către palatul hospodarului, ţanţoşi de parcă ei ar fi fost gineri. 

Când ajunseră acolo, care nu le fu mirarea văzând că nu se isprăvise 
petrecerea de cu seară. Adevărat că unii zăceau pe sub mese, horcăind cu 
nădejde, dar alții, mai în virtute, în frunte cu vel-logofătul Ștefan, se 
strânseseră ciotcă în jurul voievodului şi al oaspetelui său, care abia se ținea 
să nu adoarmă stând în jilt. 

Cazacii pătrunseră fără a ţine seama de împotrivirea seimenilor amăuţi 
şi dădură buzna în mijlocul odăii. Se închinară cu smerenie, întinzând mâna 
dreaptă în faţă, după cum era datina la ei, şi Sidorenko începu, cu voce cam 
dogită de băutură: 

— Cu sănătate și bucurie am venit în casa măriei-tale, hospodarule, și 
ne rugăm Celui de Sus să te dăruiască numai cu fericire și viaţă 
îndelungată! 

— Mulţumesc, voinicilor, răspunse vesel Vodă, închipuindu-şi că 
fuseseră trimiși de Timuş să-şi ceară iertare pentru purtarea lui. Cu ce vânt 
pe la noi? 

— Cu veste bună, prea-milostive, căci viteazul şi neasemuitul nostru 
Timuș Bogdanici, feciorul marelui hatman al Ucrainei, fala creștinătății, îţi 
face cinstea să te aibă de socru. 

Se lăsă o tăcere de mormânt și numai rânjetul din colțul gurii vel- 
vornicului arăta că-i fuseseră pe plac vorbele cazacilor. Voievodul, în 
schimb, îşi muşcă buza până la sânge din pricina neobrăzării cazacilor, şi 
tocmai de față cu Kemeny. Ca să nu le mai dea răgaz să spună și altele, se 
ridică furios şi, arătând ușa cu degetul, răcni: 

— Afară! Strajă, dă-i afară pe nespălaţii ăştia. Căpitane Pădureţ, 
poftesc să-i duci până la Nistru, chiar acum, şi să-i azvârli din ţara domniei 
mele, ca pe niște otrepe ce sunt! 

Trimișii hatmanului îşi traseră spadele și, fără să le pese de ameninţare, 
întoarseră spatele, după care ieşiră plini de trufie printre seimenii ce se uitau 
la ei prostiţi. 

Kemeny, căruia îi sărise somnul, zise într-un târziu, privind către cei 
plecaţi: 

— De acuma, măria-ta, toate drumurile Moldovei nu mai pot duce 
decât spre Asfinţit. Gata cu Răsăritul! 

— Aşa a fost dintotdeauna, cinstite oaspete, răspunse Vodă mai 
domolit. Măcar că vrem noi au ba, întotdeauna munţii ne-au unit! 


Izgoniţi cu rușine din laşi, cazacii nu mai zăboviră și pe dată încălecară 
către casă, nu fără a fi însoţiţi din depărtare de oștenii lui Pădureţ. Aceștia 
răsuflară ușuraţi când îi văzură dincolo de Nistru şi se întoarseră tot într-un 
galop ca să dea seama de împlinirea datoriei. De fapt Timuș nici nu-i băgase 
în seamă, ci a trecut pe unde a vrut, fără să fie supărat cu ceva. 

De cum se văzu la Praguri, îl înștiința pe marele hatman de rușinea 
întâmpinată la lași şi căpătă încuviințarea să se răzbune. Făcu strigare la 
oaste și vreo zece mii de cazaci se năpustiră asupra Moldovei ca lăcustele, 
pârjolind totul în cale. Nici tătarii nu mai făcuseră asemenea prăpăd ca 
furioşii cazaci. Băgaseră spaima în toată suflarea și bieții oameni fugeau 
deznădăjduiţi care încotro vedea cu ochii, numai să scape cu viaţă. 

Kemeny şi ai lui părăsiseră Moldova mai înainte, iar voievodul, auzind 
de prădăciunea căzăcească, îşi strânse pe fugă tot ce putu şi, luându-și 
doamna și întreaga familie, se trase la adăpostul zidurilor Sucevei. Târgul 
Iaşului fu dat pradă focului, jafului şi siluirilor de tot felul. Cazacii aveau 
îngăduinţa să facă orice, şi nu era trebuinţă să li se arate cum. 

Lui Arkadie Sidorenko îi rămăsese gândul la frumoasa biserică a 
sfinţilor trei ierarhi, zidită de curând și care strălucea la soare aidoma unei 
nestemate. 

— Este aur curat, tătucule! îi spuse el lui Timuș. 

— Fugi, batușca, cu prostiile! Nu-i decât piatră vopsită! 

— Nicidecum! se împotrivi atamanul. O tăiem în bucăţi și o împărțim 
la toată căzăcimea, căci e îndeajuns. 

Timuș dădu nepăsător din umeri și Sidorenko o luă drept îngăduinţă de 
a o prăda, căci de biserici nu se prea legau ei, ci numai de odoarele din ele. 
Dar hatmanul îl opri: 

— Mai întâi sparge numai o bucată din ea şi, dacă o fi cum spui tu, a 
voastră să fie, dacă nu, daţi-i pace, că-i mare păcat de așa frumuseţe s-o 
facem una cu pământul de pomană. 

Pe dată alergă la oamenii săi şi una-două fură cioplite câteva înflorituri 
de la ferestre, de care nu se puteau îndoi că n-ar fi fost de aur. Mare le fu 
însă dezamăgirea când dădură de moloz şi piatră. 

— Ptiu! scuipă Sidorenko înciudat. Asta e ca o muiere sulemenită în 
obraz, dar bătrână pe sub fustă. 

— Dar dacă am topi pojghiţa de aur de pe ea?! întrebă unul. 

— Să ştii că ai dreptate, se lumină atamanul. Să facem un foc zdravăn 
împrejurul ei şi n-avem decât să ne aplecăm să culegem avuţia. Nu de alta, 


dar să nu se spună că a trecut cazacul pe lângă aur și i-a dat cu piciorul. Hai, 
vulturaşilor, adunaţi vreascuri! 

Curând, ruguri uriașe înconjurară biserica, însă, în afara fumului care a 
înnegrit pereţii, nici urmă de ceea ce căutau. Mare le mai fu dezamăgirea și 
numai câte unii mai răscoliră printre pietrele încinse, doar-doar de-ar găsi 
ceva, însă zadarnic. 

Apoi întregul târg, afumat și prădat, fu părăsit, căci Timuş porunci 
urmărirea vicleanului hospodar „până-n pânzele albe”. Vestea aceasta 
ajunse și în bătrâna cetate a Sucevei şi mare spaimă se băgă în cei adăpostiţi 
acolo, fiindcă puţina oaste moldovenească, strânsă în pripă, n-ar fi putut 
face faţă năvălirii. 

Cazacii ajunseră astfel în faţa zidurilor şi aproape că nu le veni a crede, 
văzând porţile larg deschise. Mai curând se gândiră la o capcană, dar însuși 
voievodul îi întâmpină, de parcă nu s-ar fi întâmplat nimica între ei. Mai 
mult chiar, îl îmbrăţișa pe hatman ca pe un oaspete așteptat, după care îl 
pofti în spătăria cea mică, unde măria-sa avea obiceiul să ţină sfaturi de 
taină. Acolo îi lămuri lui Timuș pentru ce se purtase astfel cu trimișii lui, 
care prea se sumeţiseră de față cu ungureanul Kemeny, şi asta nu i-a fost pe 
plac. 

— Eu le-am poruncit să fie cuviincioși, se dezvinovăţi Timuș. 

— Nu pot să zic ba, dar n-au nimerit ceasul potrivit şi n-au ştiut să se 
poarte. Domnia-mea am poruncit atunci să fie izgoniți numai cei pe care i-ai 
trimis în peţit, dar nu şi pe tine, fiule, zâmbi cu înțeles Vodă, tutuindu-l. 

Cazacul se uită la el neîncrezător, după care întrebă: 

— Atunci, îmi dai fata? 

— De bună-seamă! Cine n-ar fi mândru cu un asemenea ginere? 

— Dar voievodul de Winiţa?! nu se lăsă Timuș. 

— Nu ştiu de unde s-a iscat bazaconia asta, dar acela îi un bătrân coclit 
şi de mult și-a luat gândul de la partea femeiască. 

— E], poate, dar vreun fecior, nepot... 

— Nici vorbă! 

— De unde până unde a scos-o Kemeny, dacă n-ar fi fost ceva la 
mijloc? Şi mai ales pentru ce ai încuviințat, dând din cap? 

— Doar n-ai fi vrut să-i spun că nimeni nu-mi cere fata? Tu n-ai spus 
nimic până atunci! De unde să-ţi ghicesc gândul? 

— Să fie într-un ceas bun, tată-socrule! chiui Timuș și-l săltă în braţe, 
cât era de greu Vasile-vodă. 


Se răsuci cu el, mai să se prăvălească la podea, după care ieșiră 
amândoi să dea vestea cea bună. Apoi se duseră în odaia cea mare a 
spătăriei, unde îi aşteptau îngrijoraţi boierii veliți. Aceştia se ridicară pe dată 
din jilțuri și îşi îndreptară întrebător privirea spre el. 

— Să vă gătiți de nuntă, boieri dumneavoastră, zise voievodul 
prefăcându-se a fi tare bucuros. Să fie înștiințaţi şi musafirii noştri din afară, 
şi să fie poftiți în cetate cu toată cinstea! 

De bună-seamă că jaful şi jalea aduse în ţară de „oaspeţii” lui Vodă nu 
puteau fi trecute cu vederea de către moldoveni, dar nu mai aveau ce face. 
Se aşternură mese întinse pe tot cuprinsul cetăţii, pentru cazaci, ca şi pentru 
localnici, care se veseleau împreună cu străinii, de parcă ar fi fost chiar 
nunta. Boierii și feţele căzăceşti mai simandicoase însă chefuiau în sala de 
ospeţe a măriei-sale, și nu s-ar putea spune că nu cu aceeași veselie, 
uitându-se tot necazul de până atunci. 

— Dragul meu ginere! zise deodată Vasile-vodă, luându-l pe după gât 
pe Timuş. Acuma, că suntem neamuri, îţi cer să te îngrijești de întreaga 
noastră familie. 

— Ce vrei să spui, măria-ta, tată-socrule? 

— Fiindcă tot eşti aici cu oastea, ce-ar fi să ne repezim să-l izgonim pe 
afurisitul de Matei din Târgovişte? Dacă apucăm să-l punem în locul lui pe 
Ștefăniță al meu, m-oi descurca eu la Poartă! Ce zici? 

— Dar, după câte ştiu eu, coconul este numai un copil, şi încă nu prea 
răsărit... 

— Aşa-i, dar adevăratul stăpân tot eu o să fiu, și socot că a cam venit 
timpul ca cele două ţărişoare, de aceeași limbă și credinţă, să nu mai rămână 
dezbinate, ci să fie una. Cea de-a treia, Ardealul, are să ni se alăture, dacă 
Rakoczy ajunge crai al Lehiei şi noi avem să-l ajutăm. 

Timuș rămase pe gânduri, după care răspunse încet: 

— lacă, am stat şi am chibzuit, tată-socrule, că mai lesne ar fi să 
căpătăm moşie de la leşi, ori ruteni, care bucuroşi ţi s-or supune... 

— Nu-i tot una! se împotrivi domnul. Oamenii ăştia sunt fraţi de o 
parte și de alta a muntelui, şi nu aiurea, cu alții. Nu poţi sili la ham un bou 
cu un cal! 

— Atunci să-ţi fie pe voia măriei-tale, numai că mai înainte aş pofti să 
nuntim, şi pe urmă om mai vedea! răspunse Timuș, care se temea ca nu 
cumva hospodarul să-l ducă cu vorba. 


E.caterina-doamna, soaţa lui Vodă, se ţinea tare semeaţă şi nici nu vru 
să audă de petrecere în altă parte, decât la laşi, aşa că aveau multe de 
rânduit pe urmele cazacilor. Aceştia se traseră potoliţi în corturi, ca niște 
mieluşei, dar abia aşteptau să se repeadă și asupra celeilalte ţări româneşti, 
despre care le pomenise ceva tătucul Timuș și unde aveau să se căpătuiască, 
înapoindu-se la Zaporoje putrezi de bogați. 

Într-o zi însă Timuş avu iarăşi o bănuială și, chemându-şi prietenii mai 
apropiaţi, li se mărturisi: 

— Nu ştiu ce mă face să cred că ceva încă este necurat! Mă tot 
gândesc la Kemeny. De unde să fi știut el de voievodul de la Winiţa, și 
pentru ce a făcut legătura cu Ruxandra mea? 

Druşin se plesni cu palma peste frunte, după care izbucni în râs. 

— Te-ai ţicnit? Eu mă plâng și nu pricep, iar tu... 

— Așa-i, batușca, se alătură și Sidorenko, luminându-se la față. Ivanco 
are dreptate să râdă. Noi suntem vinovaţi de tot ce s-a întâmplat. 

— Cum aşa?! 

— Păi, atunci, la laşi, când ne-am întâlnit cu căpitanul ungureanului, 
noi l-am minţit că suntem în slujba lui Podolski, iar el, săracul, de bună- 
credinţă, aşa îi va fi cerut lui Kemeny, să vorbească de stăpânul nostru care 
este îndrăgostit de fata hospodarului... 

— Capete de harbuz ce sunteţi! se răsti râzând la ei Timuș. Trăsniţi 
prieteni mi-a mai hărăzit Cel de Sus! 

— Tu ţi i-ai ales, batuşca, dar Dumnezeu să ţi-i ţină, că tare te mai 
iubesc. 

Nici prin cap nu le putea trece cazacilor că toată încurcătura se datora 
ardeleanului acela înalt și suriu la plete, Bălgrădean, care se răzbunase, căci 
nu suferise să-l creadă a fi prost. 

CRUNTA KOSEM 


AUZIND SPUSELE VALIDELEI, toată suflarea adunată în pripă în 
alay meydani începu a striga spre a-şi arăta bucuria pentru noul stăpân, cu 
toate că acesta nu se afla de față. Trăind mereu cu frica în sân că ar fi putut 
fi ucis, se încuiase pe dinăuntru într-o cușcă cu gratii de fier, ca să nu poată 
pătrunde ucigașii la el. Acest trai de fiară sălbatică a sfârşit prin a-i tulbura 
mințile şi mulţi ştiau aceasta, dar la fel de bine erau încredințaţi că nu 
Ibrahim-khan avea să fie stăpânul, ci tot Kosem, ca şi până atunci. 

Darussade se dusese până la el și, ploconindu-i-se cu umilință, începu 
a-i vorbi: 

— Prea-strălucitule padişah, stăpân al sultanilor și umbra bunului Alah 
pe acest pământ, binevoieşte să te înfăţișezi robilor tăi, spre a-ţi jura 
credinţa ce se cuvine unui sultan ce ne ești. 

— Minţi, javră râioasă! Ucigaşule! Nu vreau să ies! Nu vreau să mor, 
că eu n-am făcut nimic. Vreau să mă fac derviş, așa să-i spui slăvitului 
nostru sultan. 

— Dar tu ne eşti stăpânul, fiindcă fratele prea strălucirii-tale se află în 
grădinile lui Alah de acuma... 

— Mie daţi-mi pace! Am spus că nu-mi trebuie! Aici vreau să trăiesc! 
bătu din picior noul împărat. 

A fost nevoie să vină însăşi mama lui, Kosem, dar și în faţa ei se 
înverşuna că nu se învoieşte să fie sultan și că totul nu era decât o capcană 
de-a lui Murad. Atunci valideaua a poruncit să fie adus la cușcă leșul 
fostului padişah. 

— Iată-ţi fratele, fiule! Ce mai poţi spune, când îl vezi fără suflare la 
picioarele tale? 

Ibrahim privi neîncrezător la mort, apoi o sclipire de judecată îi apăru 
în ochi, pentru scurtă vreme. Întinse mâna printre zăbrele şi trase mortul de 
mustață. Văzând că nu mișcă, îl apucă și de nas, după care începu a bate din 
palme ca un copil, ţopăind prin cușcă: 

— A murit! A murit! Ha, ha, ha, eu sunt padişah... da, da, padişah! Ha, 
ha, ha! 


Mihnea, care se afla în preajmă, îl privea cu amărăciune pe acest nou 
stăpân, în care nu-și mai putea pune nici o nădejde de a mai căpăta domnia. 
Ce păcat că fostul sultan a pierit prea curând. Și doar cu câteva ceasuri mai 
devreme răposatul îl făcuse „beylerbey al celor trei țări românești”. 

— Să fie azvârlit hoitul în Bosfor, ca hrană robilor peşti! porunci 
Ibrahim, încumetându-se să iasă din cușcă. 

— Ba nu, slăvite padişah, zise tăios Kosem. Se va face îngropăciune 
legiuită, după datină și rang, pentru bunul tău frate, care, cu limbă de 
moarte, te-a lăsat urmașul lui. 

— Aşa a zis el?! A vrut asta?! se miră sultanul. 

— Vezi-bine, stăpâne, altfel cum îţi închipui că ţi s-ar fi închinat 
mulțimea? 

— Fi, da! Să fie după cum ai spus, îngădui el cu multă umilință. Eu 
nu-i vreau răul! 

Ar mai fi adăugat poate și altele bietul nebun, de nu l-ar fi scuturat de 
mânecă maică-sa, care era tare nemulțumită de felul cum se purta. Era 
ultimul urmaș al seminţiei lui Osman, care nu trebuia să se piardă în vânt, 
iar grijulia lui mamă se gândea că-i va aduce cât mai multe femei zdravene, 
ca să rodească din nou, cu fală, stirpea străbună. 

Aşa s-a şi întâmplat, căci în fiecare zi de Djuma, sau vineri, cum îi 
spuneau creştinii, i se aducea în aşternutul împărătesc câte o altă carâye, în 
afara nevestelor nigahli, adică legiuite. Strădania nu i-a fost în zadar şi 
fericirea de a zămisli sămânţa lui Osman căzu pe frumoasa Turhan, față de 
care se revărsă întreaga grijă a validelei. 

Degeaba încercase tânărul Mihnea să-i pomenească sultanei Kosem și 
despre oful său, căci ea nu avea ochi decât pentru haremul feciorului său. 
De treburile împărăției acuma se ţinea mai mult marele vizir Kemankeş 
Kara Mustafa, care nu-l prea avea la inimă pe pribeagul domnișor. Pricina 
însă nu putea fi alta decât tot pungile cu aur ale domnitorilor români și, cu 
toată averea pe care o avea, Mihnea nu se putea ţine în pas cu ei. 

Când socoti că treburile se mai rânduiseră, marele vizir se înfăţișă cu o 
plângere la Kosem: 

— Slăvită și prea-luminată stăpână, iartă cutezanţa nevrednicului tău 
rob, dar nu mai aflu altă cale a mă descurca, în afara înţelepciunii 
strălucirii-tale. 

— Vorbeşte! zise măgulită sultana. 


— Măritul nostru padişah, Alah să-i hărăzească numai zile senine și 
îmbelșugate, nu mai părăsește haremul şi treburile împărăției lâncezesc. 
Solii altor împărați ar pofti să i se închine, dar n-au cui, și multe altele, iar 
mai presus de toate acei tovarăși de petrecere ai marelui Murad-khan... 

— Păi, mai trăiesc?! se miră Kosem. 

— Tocmai pentru asta am și venit la picioarele strălucirii-tale, stăpână. 

— De vreme ce n-ai făcut nimic până acum, ce mai aştepţi! 
Surghiuneşte-i în Alep, Rhodos, ori în „casa repaosului”, unde ar fi cel mai 
nimerit, dar nu cumva să-ţi scape! 

Marele vizir se ploconi în semn că a înţeles, dar, după ce își drese 
glasul, adăugă: 

— Printre acei nemernici, luminăţia-ta, se afla și tânărul pribeag ce dă 
târcoale pe aici și n-am cutezat s-o fac fără să... 

— De Mihnea-i vorba? 

— Da, milostivă hatun. A fost nedezlipit de Emirguneoglu și ceilalți, 
care au sucit mintea bietului nostru stăpân răposat. 

— Te-nșeli, Mustafa-pașa! Acest „pribeag”, cum îi spui tu, este prea- 
credincioasa mea slugă și poftesc a nu i se clinti nici măcar un fir de păr din 
cap. Te fac răspunzător, dacă păţeşte ceva! 

— Prea-bine, slăvită! se grăbi să încuviinţeze dregătorul plecându-și 
din nou fruntea. N-am ştiut până acum, dar de azi înainte voi avea grijă eu 
însumi! 

— Şi să nu uiţi că poate veni la mine ori de câte ori pofteşte, ziua sau 
noaptea, și nu care cumva să-l împiedici! 

— Nici n-aş cuteza, hatun valide, făcu marele vizir căutând să nu i se 
vadă nemulțumirea pe faţă. 

Venise cu gândul să capete încuviințarea uciderii acelui domnișor care 
le făcea griji voievozilor români, prietenii lui, dar nimerise cum nu se putea 
mai rău, căci de acum înainte trebuia să se îngrijească de viaţa lui. Nu 
bănuise că acesta nu era decât iscoada validelei, şi nu era bine să i se 
stârnească mânia cumplitei Mahpeyker, dacă voia să îmbătrânească în tihnă. 

MEDELNICERUL 


DUPĂ CE POPA ONU DIN PÂCLIȘA le-a pus cununiile pe cap şi cu 
glas tremurat le-a cântat „Isaiia dănţuieşte”, Vasile Dupoiul s-a crezut cel 
mai fericit om de pe pământ. Naş a fost Ion Bălgrădean, care ţinuse cu tot 
dinadinsul s-o facă pe grofoaică să-și țină făgăduiala, după care i-a dus tot 
pe ascuns până în ţinuturile secuieşti, de unde le-a fost îndeajuns de lesne să 
treacă munţii în Moldova. 

Acolo vremurile erau cam tulburi și curtea domnească se afla la 
Suceava, unde poposiră şi cei doi soți în drumul lor către Moldova. Dacă 
despre boiernaș se ştia că fusese cu ani în urmă medelnicer şi nu prea băgat 
în seamă, fata contelui Zota era îndeajuns de cunoscută și îndeosebi 
Ecaterina-doamna a fost cea care a ţinut s-o mai vadă prin preajmă-i. 
Suzana i se înfășa singură, căci soţul ei nu-i era deloc pe plac trufaşei 
prințese, cu toate că neamul Dupoiul îşi avea vechimea până în vremea lui 
Alexandru-vodă cel Bun, cum puţini boieri veliţi s-ar fi putut lăuda pe 
atunci. Nu-i vorbă că nici lui nu-i plăcuse soaţa lui Vodă şi nici nu vedea cu 
ochi buni prea desele poftiri ale Suzanei la curte, dar n-avea ce face. 

Rangul de medelnicer pe care îl avea nu era de lepădat, dar tânărul 
Vasile nu se împăuna niciodată cu el, căci așa îi era firea şi nu s-ar putea 
spune că nu era îndrăgit de mulți oameni cinstiți din Moldova. Purtarea 
doamnei lui Vasile-vodă fu cunoscută în scurtă vreme şi mulţi erau aceia 
care țineau partea medelnicerului. Unul dintre aceștia a fost şi dumnealui 
vel-paharnicul Neculai Mogâldea, care îl opri într-o zi și-i zise de-a dreptul: 

— Mă mir de domnia-ta, boier Dupoiul, că te laşi încălcat în picioare 
de muierea arbănașului. 

Nici măcar nu-i pomenise numele lui Vasile-vodă, ci îl luase drept un 
arnăut oarecare, cum de altfel îi era obârşia. 

— Eu n-am nimic cu ea, răspunse tânărul dând din umeri. Nici măcar 
nu m-a văzut vreodată și nici eu n-am poftă să mă înfăţoşez la curte. Nu 
aştept decât să vină un frate de-al meu, căruia i-am trimis vorbă, şi ne-om 
duce acasă. Afurisit să fie cine o mai călca prin Suceava! 

— Vai de mine, boierule! se împotrivi paharnicul Mogâldea. Da” de ce 
să fugi? Neamul domniei-tale a fost vestit odinioară, şi de nu mă-nșel te- 


nrudești şi cu dumnealui Albotă-pârcălab de la Hotin, nu-i așa? 

— Asta-i drept, dar eu nu vreau să cerşesc nimănui slujbă. Puţintel 
cam sfios, nu se îmbulzea ca alţii să ajungă vreun dregător mai însemnat, ci 
se mulțumea dacă era lăsat în ale lui, dar iată că Ecaterina-doamna se băga 
acuma, silindu-l s-o urască. 

— Lasă, pan Vasile, că o veni și vremea noastră! făcu marele dregător. 
Deocamdată se sumeţeşte Vodă după biruinţa de luna trecută la Popricani, 
dar n-are să mai dăinuiască vreme îndelungată. 

— Eu cu Vodă n-am nimic... încercă Dupoiul să spună, dar celălalt nu- 
i dădu răgaz. 

— Are el cu domnia-ta, şi cu noi toţi! Numai logofătul Ștefan ne-ar 
aduce dreptatea pentru toţi, şi nu numai pentru boieri ca noi. În loc să se 
înțeleagă cu frații noștri munteni, cum au făcut toţi ceilalți domni din 
vechime, el pofteşte să-l izgonească pe Matei-vodă şi nu m-ar mira să şi-l 
aducă chiar pe ginere-său, cazacul, şi nu pe nevolnicul lui fecior, după cum 
spune. 

— Oare chiar aşa să fie?! 

— Te mai îndoieşti? Norocul nostru că au mâncat bătaie la Finta, mai 
zilele trecute, că altminteri cine știe ce se mai întâmpla? 

— Dar, după câte ştiu eu, cazacii au plecat din ţară. 

— De curând şi pentru scurtă vreme, pan Vasile. I-au pălit nogaii în 
lipsă şi s-au repezit să-i alunge de la Praguri, dar după aceea să vezi că iar 
au să se întoarcă! Unde mai găsesc ei traiul dulce din Moldova? Cazaci ne 
trebuie nouă? Să plece cu Vodă cu tot. N-au decât să şi-l facă hatman la ei 
acolo! Noi avem pe domnul nostru, pe Ștefan-vodă! 

Ochii  medelnicerului străluciră la auzul numelui, căci nu era 
moldovean din Țara de Sus care să nu aibă vie în minte pomenirea marelui 
voievod de odinioară. 

— Apăi, aşa s-ar cuveni! răspunse gânditor Dupoiul. 

— lacă, pentru aceea te-am oprit și te poftesc să-mi cinsteşti casa, 
trecând să vorbim mai pe-ndelete ce-ar trebui să facem. Rămâi sănătos, şi 
nu uita că te aştept când îi vrea. 

Întâlnirea cu vel-paharnicul Mogâldea parcă l-a trezit din nepăsare pe 
tânărul vlăstar boieresc, mai ales că acesta știuse să-i răscolească în adâncul 
sufletului. Chiar a doua zi s-au întâlnit din nou și fu cinstit cum se cuvine de 
către gazdă, ceea ce a făcut și mai mult ca să se hotărască a trece pe partea 
celor ce-l voiau domn pe fostul logofăt Gheorghe Ștefan. 


— Zici că n-ai cum să ne ajuţi, boierule? întrebă deodată gazda. Apăi, 
numai să-ți strângi toate neamurile și prietenii din codrii de către Dorna și 
faci o oaste pe potriva celei pe care ar strânge-o arbănașul. Unde mai pui la 
socoteală că ar fi şi mai viteji! 

— De, ştiu și eu, dar parcă nu m-aș încumeta să mă iau la bătaie, că 
nu-mi stă în fire. 

— S-o găsi şi pentru domnia-ta ce să faci! Avem nevoie şi de capete 
mai luminate... 

Apoi se înțeleseră cum să strângă oamenii la Solea, unde urma să vină 
şi dumnealui Ivașco Balș, pârcălab de Dorohoi, şi mai încolo, ca un puhoi 
de munte se vor revărsa din miazănoapte asupra Sucevei, când Ștefan-vodă 
avea să intre iar, cu oaste ardelenească, în ţară. 

— Ce să mă fac cu nevasta? se întrebă încurcat tânărul. Dacă o iau cu 
mine, mi-e teamă să nu afle Doamna. 

— Poate să stea la noi, dacă vrei, dar, după cum ai spus, n-ar fi rău să 
rămână și pe mai departe în preajma Doamnei. Ar fi și mai ocrotită. lar de 
nu, să meargă cu ai mei la ceva neamuri de pe la Panciu, unde vor rămâne 
până se vor limpezi lucrurile, căci în vara asta s-o schimba domnia după 
cum vrem noi. 

Suzana păru chiar încântată să rămână singură la curte, dar soţul, cu 
gândul la ale lui, n-a băgat de seamă și se despărţi de ea cu inima deloc 
uşoară. Își zise însă că până la toamnă nu mai era mult şi atunci alta le va fi 
viaţa, sub noua stăpânire. Era hotărât să lupte și, cu toate că nu era războinic 
de felul său, în încăierarea de la Sârca, în miezul verii, s-a bătut ca un leu, 
fiind lăudat de toţi cei din preajmă. Ba şi măria-sa Ştefan-vodă, biruitor, îl 
îmbrăţișa în văzul tuturor. 

Dar, cu toate că Vasile-vodă fugise peste Nistru, familia i-a rămas la 
Suceava, însă bucuria medelnicerului fu umbrită de vestea întoarcerii lui 
Timuș, care împresură cetatea, chipurile, ca s-o apere. În zilele ce au urmat 
după înscăunarea lui Ştefan-vodă, a tot încercat Dupoiul să-şi scoată 
nevasta de acolo, dar n-a fost chip, căci nimeni nu izbutea să intre dincolo 
de ziduri, iar acuma, că veniseră cazacii, ar fi fost şi mai greu. N-avea decât 
să mai aştepte! 

lată însă că pe la jumătatea lui septembrie Timuș se afla tot acolo şi, 
cum i se cam urâse să tot păzească cetatea socrului său, i se făcu poftă de 
femei. Gurile rele spun că ar fi râvnit la însăşi Ecaterina-doamna, că tare 
mai era frumoasă și încă, tânără, Ruxandra nefiindu-i fiică, dar că aşa va fi 


fost, ori ba, este mai greu de spus. S-ar putea ca dânsa să fi strâns cele 
douăsprezece fete, care de care mai tinere și mai frumoase, pe care le 
trimise hatmanului să facă ce o vrea cu ele. Și cum Suzana era de o gingășie 
fără seamăn, Doamna s-a gândit s-o trimită și pe ea, dar, bănuind că nu se 
va învoi, a amăgit-o, ca pe toate de altfel, cum că Timuș avea să le scoată 
din împresurare și să le trimită pe la casele lor. Multe erau fetele boierilor ce 
trecuseră de partea noului domn. Zănatecul hatman le opri pe toate în cortul 
său și se puse a le batjocori, dar n-a apucat să se bucure pe deplin de prada 
dobândită atât de ușor, căci o ghiulea rătăcită a nimerit peste ei, ucigând pe 
toți cei care se aflau acolo. Așa pieri, fără faimă, cel care se încununase de 
slavă în luptele cu păgânii, dar, din păcate, își găsi sfârșitul și fata contelui 
Zota, frumoasa nevastă a medelnicerului Dupoiul, fără ca el să afle prea 
curând. Abia după trei săptămâni, când cetatea căzu în mâinile lui Ştefan- 
vodă şi Doamna se dădu prinsă, află și sărmanul soţ de cumplita moarte a 
Suzanei. 

Oamenii vorbeau vrute şi nevrute despre întâmplarea care i-a făcut pe 
cazaci să se răzlețească, părăsind ţara, dar se mai scorneau și altele. Aşa, de 
pildă, se spunea că, pe vremea când era vel-logofăt la arbănaș, ar fi siluit-o 
pe dumneaei jupâneasa lIlisafta logofeteasa, și chiar într-un rădvan, dar 
parcă poţi şti? De astă-dată se zvonea că şi noul domn ar fi poftit să se 
răzbune la fel când i-a încăput în mână nevasta lui Vasile-vodă, dar cică 
aceasta l-ar fi pălmuit, i-ar fi zis „dulău fără obraz” și ar fi scăpat basma 
curată. Vorbe proaste de-ale târgoveţilor! Medelnicerul însă tare ar fi vrut s- 
o sfâșie în bucăţi pe ticăloasa care a făcut să fie necinstite fecioarele ce-i 
fuseseră încredințate şi fetele şi nevestele care o slujiseră cu credință. Era 
îndurerat că nici măcar trupul sfârtecat al Suzanei nu fu găsit, ca să-l dea 
odihnei pământului. 

Mai toată toamna şi începutul iernii a umblat nefericitul soţ ca năuc, de 
colo-colo. Apoi, pe la câșlegi fu chemat de măria-sa şi vreme îndelungată s- 
au tot şușotit numai ei doi, după care Dupoiul apucă iarăși calea Ardealului, 
de astă-dată fără a se mai ascunde, căci era solul domnului Moldovei. 

La Bălgrad îl căută pe binefăcătorul său, lon Bălgrădean, rămas 
hotnog, cu toată vitejia pe care o arătase în mai multe lupte, ori în slujbe de 
taină făcute prințului. După ce i se jelui de moartea Suzanei, căci îl ţinea pe 
Bălgrădean de naș, îi spuse câte ceva și despre călătoria lui, având să treacă 
iarăși muntele, dar de astă-dată către miazăzi, la Târgoviște. 


— Dacă îți mai aduci aminte, ţi-am vorbit de un moș de-al meu de prin 
Argeş, îi zise Dupoiul. 

— Da! Cum să nu? 

— La el mă duc, să mă întâlnesc cu un boier muntean și, dacă ai vrea 
să mă însoțești, cu mare folos te-ai alege. Prinţul tău nu prea te-a copleșit cu 
dărnicia. 

— Să-ţi spun drept, finule, nu pot zice că n-aş fi ajuns căpitan, dar aşa 
cum vor ei, și eu nu am poftă să le fac pe plac. 

— Cum adică? 

— Cer să-mi schimb numele în Bolgrady Janoș, că, vezi-Doamne eu 
ca olah nu mă pot încumeta așa sus. 

— Asta-i bună! bătu cu pumnul în masă Dupoiul. La vreme, te 
pomenești că au să-i boteze altcum pe toţi românii din ţara Ardealului, şi 
asta nu prea văd eu cum au s-o facă, dar mai ales pentru ce? 

— Ca să ne lăsăm legea și limba, făcându-ne unguri. 

— Nu, că nu pot crede... 

— Din păcate chiar aşa-i! Am avut un prieten, bănăţean de felul lui, pe 
care nu-l mai cheamă Borlovan, ca pe taică-său, ci Borlovany și i-au dat şi 
un petec de moşie, ca la grofi. Ei bine, află că în casa lui nu se mai vorbește 
decât ungurește, ba şi popa cel românesc ar fi fost izgonit. 

— Să nu faci asta, nașule! Mai bine hai cu mine. 

— Nu te teme, că nu m-oi lepăda nicicând de-ai mei, dar de plecat, 
deocamdată nu pot. Mai la primăvară, nu zic ba. 

Dupoiul mai rămase acolo preţ de o săptămână, după care își luă rămas 
bun de la nașul său și, cu tot viforul de afară, o porni neîntârziat la drum. 
Nu se zărea nici la doi pași prin valurile de ninsoare care se năpusteau 
asupra lui și a călăuzei, înțepându-le obrazul cu mii de ace nevăzute. Abia 
trecură de Sebeş și, vrând-nevrând, se opriră ca să lase viforniţa să se mai 
potolească. Apoi, când se ivi soarele, după vreo patru zile de ședere, 
purceseră mai departe spre Sibiu, printr-o lume ce părea de basm. Razele 
lipsite de căldură dădeau strălucire fiecărui colţișor de pe pământ şi 
troienele de omăt puteai să juri că erau munţi de diamante ori de argint. De 
pe crengile copacilor se scutura din când în când zăpada, împrăștiind în 
văzduh steluțe jucăușe, care piereau în faţa ochilor, ori se topeau atingând 
răsuflarea omenească. Câte un corb trecea zorit, croncănind după tovarășii 
săi, iar din depărtare se auzea uneori lătrat de câini, însă nici o dâră de fum 
care să arate apropierea vreunui sat oarecare. Medelnicerul nu se mai sătura 


de asemenea priveliște, care îi amintea de plaiurile lui de acasă, și un dor 
sfâşietor îl apucă de răposata lui nevastă. Călăuza ar fi putut crede că 
lăcrimează din pricina gerului, dar numai el ştia adevărata pricină. 

Părăsind Sibiul, o luară către Cisnădie şi de acolo în valea Oltului, 
nădăjduind ca de Bunavestire să ajungă la Bogaţi, unde unchiul Savu 
Cheoașcă își aştepta nepotul de bună-seamă cu veşti, dar și cu acel boier 
muntean, despre care nu știa decât că-l cheamă Hrizea. lată însă că, în 
preajma monastirii de la Cozia, o ceată de seimeni îl opriră și, aflând că 
vine din Ardeal şi că vrea să ajungă la Târgoviște, căpetenia lor, un iuzbașă 
înalt și spătos, rânji: 

— Apoi, boierule, te-om duce noi mai repede decât crezi, numai să ne 
dai scrisorile lui Rakoczy. 

— N-am nimic! Eu am trecut pe la Sibiu că mi-a fost calea mai 
dreaptă. 

— Lasă c-om vedea noi! la dezbrăcaţi-l, flăcăi! se răsti oşteanul. 

Îl scotociră peste tot, până la piele, după care îi aruncară alte veşminte 
mai ponosite, ale lui fiind împărţite între oșteni. Tare îi mai păru rău după 
frumoasele lui cizme din piele de vițel, dar iuzbașa îi zise batjocoritor: 

— Nu ţi-s cu trebuinţă, boierule, că doară n-avem să te lăsăm să mergi 
pe jos. Ia urcă domnia-ta în căruţa ceia! 

Neavând încotro, Dupoiul împlini porunca, dar se burzului când 
începură să-l lege. 

— Aveţi să daţi socoteală pentru faptele voastre! îi ameninţă el. 

— Cui? Lui Vodă, nu-i aşa? râse unul. 

— După ce l-o lua Scaraoţchi! adăugă altul. 

Medelnicerul auzise câte ceva despre zurbaua lefegiilor, dar acuma își 
dădea seama de adevăr. Ferecat în fundul carului, ca un răufăcător de rând, 
simţea hurducăturile în fiecare clipă. Barem să fi fost o sanie, căci încă mai 
era pârtie, însă la ieșirea din munte venise primăvara și seimenii nu voiau să 
se mai încurce la drum cu tălpicile. După două zile de chin ajunseră și în 
cetatea de scaun a Târgoviștei, dar nu fu dus la palatul domnesc, după cum 
nădăjduia sărmanul prins, ci în deal, la monastire, și încuiat într-o chilie. 
Era o larmă și o neorânduială pretutindeni, care mai de care dădea porunci 
şi nimeni nu le împlinea. 

La mai bine de o săptămână, vreme în care fusese hrănit numai cu 
fiertură de hrișcă și fasole, slăbit şi ostenit, Dupoiul fu scos în lumina 
soarelui primăvăratic ce alinta dealurile din preajmă cu razele lui călduţe. 


L-au băgat laolaltă cu încă vreo patru nenorociţi ca el, dar despre care nu te 
puteai îndoi că erau boieri veliți. De fapt auzi pe unul dintre lefegii 
răstindu-se: 

— Hei, vel-vistiemice! Tot nu ţi-a venit mintea la cap? Dă-ne banii 
pitiţi și te alegi numai cu o bătaie zdravănă. 

— Ticăloşilor! se răsti boierul Ghinea Brătășanu, căci el era prinsul. 
Banii sunt ai ţării... 

— Dar noi nu suntem tot ai ei? îi luă vorba iuzbaşa care îl adusese pe 
Dupoiul. Tu vorbeşti de dreptate, și pe noi ne ţii flămânzi? 

— Ce ne mai pierdem vremea, fraţilor? se băgă unul mai pipernicit, 
dar încins cu o spadă scumpă, luată de la vreun căpitan de roșiori. Să-i 
tragem lângă râpă și să-i ciuruim! 

— Ba să le facem vânt aşa, de vii, să-şi rupă ciolanele. 

— Nu, că pot să scape și vor fugi... 

— Mai ales vulpoiul de Brătășanu! se împotrivi slăbănogul. 

Dupoiul își dădu seama că-i sosise și lui ceasul de pe urmă, când privi 
către tovarășii de suferință, care fuseseră învineţiți în bătaie. Auzise de 
marele vistiernic Ghinea Brătăşanu, cumnatul lui Matei-vodă, și-l vedea 
acuma zgribulind numai în cămaşă și izmene, dar nu se ruga să i se cruţe 
viaţa şi nici nu se văicărea ca celălalt boier, despre care înţelese că-l chema 
Vărzaru. Nu mai avea cum să scape şi prin minte îi treceau fel de fel de 
gânduri, cum ar face să ajungă la acel boier Hrizea spusele măriei-sale, 
Ștefan-vodă. Tresări când fu apucat de contăş și tras mai într-o parte. 

— Cu ăsta ce-i? întrebă sfrijitul, care părea a fi printre căpetenii. 

— Eu l-am prins! se sumeţi iuzbaşa. Venea de la Rakoczy cu vorbă 
către Vodă. Cine ştie ce potlogării are a-i spune. 

— Să-i găurim pielea! răcniră vreo câţiva, ridicând sâneţele. 

Unii trăgeau de el să-l ducă pe marginea râpei, alţii se împotriveau, în 
vreme ce plumbii îi doborâră pe boierii prinși, care se rostogoliră de-a- 
nboulea până la picioarele dealului. 

Dupoiul se smuci din mâna celui care-l trăgea și se lipi de căpetenia cu 
spadă de roșior. 

— Nu ştiu ce aveţi cu mine, că eu sunt moldovean şi nu mă amestec în 
treburile voastre, vorbi el cu repeziciune. N-am venit la Vodă şi nici n-am 
trecut pe la Rakoczy. Altele sunt treburile mele la voi. 

— Care? întrebă acesta. 


— lacă, domniei-tale ţi-oi spune, că te văd a fi mai înţelept decât 
ceilalți. 

Sudălmi și înjurături izbucniră din rândul oștenilor, încât căpetenia 
trase un foc de pistol cerând să se facă tăcere. 

— Lăsaţi-l să vorbească, şi pe urmă n-aveţi decât să-l trimiteţi pe 
lumea cealaltă! răcni el. 

— Minte! 

— Tăceţi, bre! 

— La moarte! 

— Să-i dăm brânci și să tragem după el la ţintă, zise unul și cât pe ce 
să i se facă pe plac, dacă nu s-ar fi băgat iarăși seimenul acela slăbănog. 

— Trebuia să mă întâlnesc cu un boier la un unchi de-al meu, din 
Bogațţi. 

Pe dată se făcu tăcere! 

— Nu cumva Cheoașcă îl cheamă pe acela? întrebă unul. 

— Sunt nepotul lui! 

— Un moldovean?! 

— Ei, da! Ce-i de mirare? Nu tot români suntem? se sumeţi Dupoiul, 
prinzând puţină inimă. 

— Aşa-i! încuviinţară vreo câţiva. Ce-aveţi cu el? Daţi-i pace! 

— Dar boierul cine-i? nu se lăsă pipernicitul. 

Dupoiul pregetă o clipă, după care spuse: 

— Nu-l cunosc! Nu l-am văzut nicicând. 

— Care-i numele? 

— Hrizea! 

— Hrizea?! se mirară mai mulți. Auziţi, bre? 


19 


RĂZVRĂTIREA SEIMENILOR 


DE LA LEORDENI, dacă apucai spre munte pe valea Glâmbocului, la 
o bună fugă de cal ai fi dat peste satul Bogaţi, așezare de oameni înstăriți, 
după cum o arată şi numele. Avuţia și-o datorau muncii de fiecare zi pe 
dealurile din împrejurimi, dar şi slujbei în oastea domnească, pe care orice 
flăcău din sat era mândru s-o împlinească. Nu era deci de mirare că în 
fruntea tuturor se afla gospodăria fostului căpitan de darabani Savu 
Cheoașcă. O namilă de om cât un munte, care băgase groaza în dușmanii 
înfruntaţi în bătălie, iar prietenii domniei-sale spuneau, în glumă, că nu se 
făcuse roşior fiindcă nici un cal nu l-ar fi putut ţine în șa. În schimb, ginere- 
său, Gheorghe, se făcuse iuzbașa de călăreţi, nefiind la fel de voinic, dar 
nici mai puţin viteaz decât socru-său. Bărbat în floarea vârstei, cu mustaţa 
răsucită către în sus, era ascultat de către săteni, dovedind a avea şi multă 
înţelepciune, dar și simţire gospodărească. Venise din Valea Caselor, un sat 
de prin împrejurimi, şi se aciuise în Bogati, unde îi uluise pe localnici cu 
ştiubeiele lui de albine. După el se mai luaseră și alţii, așa încât satul avea o 
frumoasă prisacă, dacă ai fi luat-o laolaltă, și s-ar mai fi putut întinde, de n- 
ar fi fost teama unora de înțepăturile veninoase. luzbașa Gheorghe stătea o 
bună parte din an şi la Târgovişte, în slujba domniei, dar făcea ce făcea și 
dădea și pe acasă destul de des. 

Numele lui Cheoașcă era tare cunoscut în rândul lefegiilor, de orice 
neam vor fi fost, şi din pricina asta în curtea lui era veşnic un du-te-vino cu 
foşti tovarăși de arme, care găseau la el întotdeauna o bucată de pâine şi o 
cană de rachiu. Greu se mai despărţise de el măria-sa Matei-vodă, luptaseră 
împreună încă de la bătălia de lângă monastirea Plumbuita, când a izbutit să 
apuce domnia, și n-a lipsit nici la Ojogeni, Nenișor, ori Finta, dar bătrânul 
oştean s-a rugat cu atâta căldură să-l lase cu ale lui, încât domnitorul s-a 
îndurat, dar nu mai înainte de a-i făgădui că avea să răspundă la orice 
chemare, căci doar era numai peste deal de cetatea de scaun. 

La începutul primăverii din anul 1654, iarna încă mai era stăpână prin 
țara Argeșului și puţine erau semnele că avea să se ducă înspre 
miazănoapte, de unde venise. Drumeagul ce ţinea malul Glâmbocului se 
împletea cu albia pârâului, care pe vremea secetei din vară seca cu 


desăvârşire. În schimb primăvara şi toamna se umfla și se sumeţea 
asemenea unui râu în lege, aruncându-și apele în Argeş ca să i le ducă hăt- 
departe, până-n Dunăre. Deocamdată încă mai era cuminte și susura liniștit 
sub pojghița de gheaţă, mâncată ici și colo de şuvoaie mai repezi. Câte o 
codobatură pândea la ochiurile de apă bătând voios din coadă, dar nu 
arareori dădeai peste zurliile de vrăbii gureşe, care se scăldau de mama 
focului, în vreme ce omul se înfiora de frig văzându-le. 

Un pâlc de călăreţi înainta sub cerul plumburiu. Gerul nu mai avea 
tărie şi uşurinţa cu care gheaţa trosnea sub copitele cailor vestea apropierea 
primăverii. Oamenii purtau dolmane bine îmblănite și căciuli din piei de 
oaie ori vulpe, numai cel din frunte avea pe cap o mândreţe de blană de 
samur şi panaş de egreta prins printr-o agrafă bătută cu nestemate. Se vedea 
cât-colo că era un boier de soi, şi nimeni n-ar fi spus altfel despre 
dumnealui vel-spătarul Hrizea ot Bogdanei. Alături de el călărea iuzbașa 
Gheorghe, ginerele lui Savu Cheoașcă, spre a cărui casă se îndreptau acum. 
Acesta avea dulama de roșiori, căptușită bogat cu blană de vulpe, cum de 
altfel îi era şi căciula, pe care strălucea un smarald cât o alună de mare. 
Ceilalți erau slujitori boierești ce-și însoțeau stăpânul și se ţineau în urma 
celor doi din frunte. 

luzbașa povestea spătarului peripeţiile vărului său moldovean și Hrizea 
cu greu își ascunse mulțumirea auzind că răzvrătiţii îl lăsaseră în pace 
numai când au aflat că trebuie să se întâlnească cu el. Pentru aceasta se 
ducea acuma la Bogaţi, ca nu cumva străinul să întâmpine şi alte primejdii, 
şi mai ales că pentru nimic în lume nu l-ar fi primit la Bogdanei, unde se 
mai rătăcea şi câte o iscoadă. Pe lângă asta, mai avea de vorbit şi cu 
căpitanul Cheoașcă, fiindcă prea se întindea răzmeriţa printre lefegii şi el 
ştia bine că aceștia ascultau de poveţele bătrânului oștean. 

— Să ştii, Gheorghiţă, că nu m-am prea bucurat de vestea morţii lui 
Brătășanu. Eu, dacă aș fi fost acolo, i-aş fi împiedicat. 

Îi spunea „Gheorghiţă” deoarece îi botezase feciorașul ce-i purta 
numele și se legase și pentru cel de-al doilea, care era pe cale să vină pe 
lume. luzbașa însă îi spunea „cumetre” numai arareori, şi atunci când nu se 
aflau decât ei doi la vreun pahar cu vin, altminteri era tare cuviincios. 

— Eu n-am fost de faţă. 

— Dar nici n-ai fi putut să-i opreşti, dădu din cap a părere de rău 
Hrizea. Părea el un om lacom, dar strângea bani pentru vistieria ţării, care 
acuma se va secătui până la fund. 


— Poate că dacă şi-ar mai fi desfăcut băierile pungii nu l-ar mai fi urât 
atâta lefegii, dar aşa... îi tot ameninţa că va să cheme pe ardeleni să-i 
cuminţească, şi asta n-au mai răbdat. Au mai răpus şi pe alții... 

— De Vărzaru nu-mi pare rău și nici de ceilalți care au dat socoteală 
cu viaţa, dar de vel-vistiernicul Ghinea, ce să mai zic, păcat! 

Câte o adiere de vânt ori vreo zburătoare a pădurii făcea să se scuture 
zăpada îngreuiată de pe crenguţele mai firave, dar nimeni nu le lua în 
seamă. În depărtare se auzea deslușit cântatul cocoșilor, ba şi lătrături 
răzlețe ori vreun muget de vită care-şi chema odrasla ce zburda prin zăpada 
cea apoasă. 

Satul nu era departe şi curând se iviră acoperișurile de şindrilă ori de 
coceni, iar ici-colo câte un petec de zăpadă care se topea în fumul ce se 
strecura din pod. Nu făceau oamenii hogeaguri pentru ca să nu plătească 
fumăritul birarilor, căci şi aşa aveau destule altele, că abia o mai scoteau la 
capăt. Băşicile de porc de la ferestre nu lăsau destulă lumină și mulți se 
uitau ca la o minune la geamurile de sticlă străvezie aduse de peste munte 
de la Porumbacu și care împodobeau casa lui Cheoaşcă. De altfel, aceasta 
avea și o împrejmuire trainică, din gard de nuiele împletite, și acareturi prin 
toată ograda, iar argaţii nu mai pridideau cu treaba cât era ziua de mare. Dar 
nici dumnealui, căpitanul, nu se dădea înapoi să pună mâna pe furcă ori 
lopată, lucrând adesea cot la cot cu ei. Cei doi zăvozi, flocoşi ca niște urşi, 
erau legaţi de obicei şi numai noaptea erau lăsaţi în voia lor, ca să nu se 
apropie vreun răufăcător. Însă şi așa, priponiţi, lătrau cu atâta furie încât 
făceau să tresalte caii care pătrunseră pe poarta cea larg deschisă anume 
pentru ei. 

— Bine ai venit, domnia-ta, vel-spătare! îl întâmpină gazda cu căciula 
în mână. 

Dădu să-l ajute la descălecat, dar acesta sări singur şi zise cu voie 
bună: 

— Încă nu, Savule! Dacă aş fi voievod, mai treacă-meargă, dar așa, 
trebuie să mă bizui numai pe puterea mea. Bine te-am găsit! 

Îşi strânseră mâinile și se îmbrăţişară, după care boierii intrară în casa 
cea mare, iar însoțitorii se îndreptară cu nerăbdare pe la cuhnii, de unde se 
auzi pe data chicotitul slujnicuţelor și râsetele vesele ale oaspeților. 

— lacă, boier Hrizeo, acesta-i nepotu-meu, medelnicerul din Moldova! 
arătă gazda pe Vasile Dupoiul, care se mai întremase în cele câteva zile de 
când sosise la Bogaţi, după peripeţiile avute până atunci. 


— Bucuros să-i cunosc pe toţi prietenii tăi, Savule, dar mai cu seamă 
neamurile, fie ele și din celălalt capăt de ţară, căci numai una este draga de 
ea, măcar că stăpânirea-i felurită. 

— Eu aşijderea mă-nchin domniei-tale, făcu medelnicerul plecându-și 
capul. Și pot spune că mult adevăr și tâlc sunt în cuvintele astea, dar că 
relele pot fi îndreptate, făcând să fie pretutindeni numai românii stăpâni. 

— He, he! râse Hrizea. Văd eu că și moldovenii gândesc ca noi, şi 
asta-i bine. 

— Ba şi ardelenii și bănăţenii și tot ce-i suflare românească... se băgă 
şi Gheorghe, dar vel-spătarul îi luă vorba: 

— Mai domol, Gheorghiţă, că ce vrei tu e prea mult. Nu avem un alt 
Mihai-vodă în vremea noastră. 

— S-o găsi! răspunse moldoveanul. "Țara toată aşteaptă să-l urmeze, 
cum a vrut să zică vărul Gheorghe. 

Vel-spătarul Hrizea se simţea nespus de bine, ca întotdeauna când 
venea la Bogaţi și, fără să mai aştepte să fie poftit, se tolăni în jilțul cel 
mare din capul mesei, care i se cuvenea. 

— Nu-l văz pe finu-meu Gheorghe, cel mic?! făcu el deodată, căutând 
cu privirea împrejur. Și nici cumătră Miorica nu-i, pe unde umblă? întrebă 
oaspetele. 

— Apăi, i-am trimis la nașul Floricăi din Suseni. El are casa mai pitită 
pe după deal, lângă pădure, și-i mai la fereală din calea răutăţilor. Nu de 
alta, dar cum trec pe aici tot felul de vântură-lume, dând din pistoale și 
sâneţe, să nu se fi speriat cumva, și fiind cu burta mare... 

— Bine făcuși, Savule! încuviință Hrizea. Dar n-are să fie nici o 
încăierare prin părţile astea și nădăjduiesc că nici prin altă parte, căci oștenii 
au să se potolească în cele din urmă. 

— Dacă ar fi lăsaţi în pace! zise Dupoiul. 

— Ce vrei să spui, boierule”?! se miră spătarul. 

— Apăi, Vasile pentru asta a venit aici, că are a povesti lucruri de 
seamă. Noi ne-om trage în altă odaie. 

— Ba rămâi, moșule! se împotrivi Dupoiul. Nici de Gheorghe nu mă 
feresc. De altfel nici prea multe nu sunt vorbele, dar dumnealui, vel- 
spătarul, are să priceapă lesne. 

— Ce anume? 

Medelnicerul își drese glasul, sorbi din ulcica de rachiu ce fusese 
aşezată în faţa fiecăruia şi începu: 


— Măria-sa, Ştefan-vodă al nostru, gândește că domnul de Târgovişte 
n-o avea prea multe zile. 

— Asta așa-i! dădu din cap Cheoaşcă. 

— Mulţi au să-i râvnească locul și mare gâlceavă va fi, spre bucuria 
turcilor, care au să scoată bani buni din mezatul tronului. 

— Şi de astă-dată ai dreptate! încuviinţă gazda. 

— Mai presus de toate, mazilul Vasile Lupu, care-i acuma la Stambul, 
măcar că-i la Edi Kule, trage ițele și pofteşte să vină el, că pe fiu-său l-ar 
aşeza în Moldova. 

— Dar este întemnițat! zise Hrizea. 

— Ce dacă? Uneltește cu banii lui și are destui, aşa că prea greu nu-i 
va fi, urmă medelnicerul. Tocmai pentru aceea m-a trimis voievodul nostru 
la domnia-ta, ca să-ți spun că trebuie făcut domn Constandin Șerban... 

— Cam aşa gândeam şi noi, îi luă vorba Hrizea. 

— Nu însă şi Ivaşco Cătineanul, care primește întruna pungi cu aur ca 
să răzvrătească pe lefegii și astfel turcii vor năpădi ţara şi singurul domn de 
încredere ce l-ar avea la îndemână ar fi cel care a dat banii, adică mazilul 
nostru din temniţă. 

— Asta n-am mai crezut-o! dădu Hrizea cu pumnul în masă. De aceea 
se împotriveşte lui Constandin? Ca să vezi! 

— Măria-sa, domnul nostru, se leagă să-l sprijine la craiul Rakoczy, 
dar domniile-voastre să-l alegeţi aici numaidecât și, după datină, să daţi şi 
banii turcului. 

Vestea că Ivaşco era ațâţătorul, în numele domnului mazil, i-a cam pus 
pe gânduri. 

— Să-i sucim gâtul! zise iuzbaşa Gheorghe în cele din urmă. 

— Bine ar fi! încuviință Hrizea, cam dondănind. Dar dacă-i facem de 
petrecanie şi se află, cumva, ne ridicăm în cap pe toți seimenii și dorobanții. 
Nu degeaba le tot dă el parale. 

— Să-l pârâm, lui Vodă, îşi dădu părerea ginerele lui Cheoașcă. 

— Degeaba! Nici măcar nu se mai poate da jos din pat, atât de 
neputincios a ajuns bătrânul voievod. 

— N-am decât să-l pălesc noaptea pe uliţă! nu se lăsă Gheorghe, care 
nu se împăca nicidecum cu vânzătorii. 

— Nu umblă singur. Mai mult chiar, poţi să cazi şi tu. 

Lătrături furioase ale zăvozilor îi atraseră pe toţi la fereastră, unde 
văzură un călăreț lăsându-și fugarul înspumat în seama unui țigănuș, iar el o 


apucă zorit pe trepte. 
— Ce s-a întâmplat, Trifule? întrebă Hrizea, care-l cunoştea. 
— A murit măria-sa vodă-Matei! răspunse acesta. 


Constandin-vodă Șerban nu crezuse de la început vorbele paicului, 
rămas cu capul plecat a închinăciune. Tocmai isprăvise de prânzit şi, după 
obiceiul pe care-l avea de pe vremea când era boier, dădu de dușcă o cană 
cu vin roşu de Drăgășani, ca să capete „puterea ursului”. E drept că vestea 
nu era chiar aşa de neașteptată, fiindcă se cam obișnuise cu neobrăzaţii 
lefegii, seimeni și darabani care se răzvrăteau prea lesne de la o bucată de 
vreme încoace. Se mai uită o dată la copilul de casă ce-i adusese vestea, 
apoi tuși ca să-și dreagă vocea. 

— Bine! făcu Vodă, ştergându-și mustăţile cu dosul palmei Am să mă 
duc eu la ei! 

Îşi umflă obrajii şi pufni de câteva ori, după care adăugă: 

— Dar mai întâi să poftească boierii Hrizea şi Pană Filipescu. Socot că 
au sosit la curte. 

Începu apoi a se învârti prin încăpere, pășind rar şi înfoindu-și pieptul, 
bodogănind vorbe fără şir, de parcă ar fi avut pe cineva cu el. Tare îi mai 
părea rău că nu pusese mâna pe Ivașco Cătineanul, fugit acum la paşa din 
Vidin, de unde îi tot ațâța pe oștenii mai zurbagii. Nu ţinuse seama de 
povaţa voievodului Gheorghe Ştefan din Moldova să nu se lase pe-o ureche 
în privinţa tartorului celui bătrân închis la Edi Kule, şi acuma vedea câtă 
dreptate avusese. Când a apucat scaunul ţării, întreaga oştire a băut de 
bucurie, trei zile şi trei nopţi, cinstindu-şi voievodul, și el a crezut că ar fi 
îndeajuns ca să se bucure de dragostea tuturor. Era bun prieten cu 
domnitorul moldovean și amândoi cu principele Rakoczy, din al cărui 
cuvânt nu prea ieşea, şi nu-și temea tronul, numai că mazilul arbănaș nu 
contenea cu umbletele, făcându-i atâtea necazuri. Răzmerița de acuma se 
datora tot banilor daţi de Ivaşco Cătineanul şi acesta îi căpăta de pe malurile 
Bosforului, fără nici o îndoială. 

Cam astea erau gândurile măriei-sale în așteptarea celor doi sfetnici, 
iar cum sudălmile și zarva de sub ferestre părea să se întindă, îşi luă inima 
în dinţi și se urcă în tumul Chindiei, ca să fie mai sus de mulțimea 
năbădăioasă. Lângă sine îl chemă numai pe iuzbaşa Gheorghe, ginerele lui 
Savu Cheoaşcă şi cumătrul lui Hrizea, în care se încredea ca într-unul de-ai 


casei. Cu toate acestea, dosiți privirilor celor din curte, se aflau patru panţâri 
nemți cu sânețele gata pregătite pentru aprindere, dacă ar fi fost trebuinţă. 

De cum se ivi în cerdacul turnului larma crescu, încât nu se mai auzeau 
nici măcar sudălmile celor mai cutezători. 

— Auziși și tu, Gheorghe? întrebă Vodă întorcându-se către însoțitorul 
lui. Mi se pare mie, ori chiar mă ocărăsc? 

Acesta duse mâna pâlnie la ureche şi ascultă, după care dădu din mâini 
a neputinţă. 

— Cam greu de spus, măria-ta, rosti el. Strigă mai mult sârbește şi eu 
nu pricep. 

— Sârbeşte ai zis?! și ochii domnitorului străluciră de bucurie. Ei, lasă 
că-i voi juca eu! își frecă el mâinile. Mergi de-i adă aici pe Gâdea, Băncilă, 
Jaghe și alți câţiva cetași pe care-i socoteşti tu mai potoliţi, dar numai 
români să fie. Apoi vezi de Hrizea și Pană, de ce întârzie! 

— Am înţeles, măria-ta! răspunse iuzbașa şi o porni val-vârtej la vale, 
pe treptele turnului. 

Vodă se uită încă o dată, cu scârbă, la vacarmul din curte, după care 
cobori și el, oprindu-se numai în spătăria de lângă biserică. Rămase o clipă 
locului, apoi se duse întins în încăperile doamnei Bălașa şi-i spuse repezit: 

— Strânge scule și tot ce mai avem de preţ, că trebuie să plecăm 
neîntârziat. 

— Vai de mine! Vin turcii? se sperie doamna. 

— Poate ar fi mai bine, dar din păcate smintiţii de lefegii, care-mi 
mănâncă pâinea... 

— S-au răsculat din nou? 

— Ca de obicei de la o vreme, dar am să-i pun eu cu botul pe labe. 
Până atunci n-ar fi rău ca domnia-ta, doamnă, să-ţi iei coconii şi să vă 
duceți cu toţii la vărul domniei-mele, Neagoe Săcuianu, peste Olt. Să fiţi 
mai aproape de Sibiu! 

— Nu cumva te bate gândul să lași ţara de izbelişte, măria-ta? 

— Asta n-am s-o fac! Fii fără teamă! Cu toate că vicleanul mazil, 
Vasile Lupu, tare s-ar mai bucura. N-am să-i fac placul! 

— Of, doamne! Iarăşi el? Nu l-ar mai răbda pământul! suspină Bălașa- 
doamna. 

— D-apăi cine altul? Nu vezi că n-are astâmpăr? Dar astea nu-s treburi 
muiereşti. la copiii și pleacă neîntârziat, iar paza am să mă îngrijesc să fie 
numai din oșteni credincioși. 


O sărută pe frunte, îi făcu cu ochiul zâmbind a încurajare și se întoarse 
din nou în spătărie, unde îi găsi de astă-dată pe cei doi boieri chemați. 

— În sfârşit! Bine că vă găseşte omul, cu toate că nu prea lesne. 

— Fuserăm printre oşteni ca să-i potolim, preamilostive, se închină 
vel-spătarul Hrizea. 

— Şi? 

— Nimic! dădu din umeri și Pană. 

— Atunci, ce-i de făcut? 

Un fecior de casă intră să-l vestească de sosirea cetaşilor chemaţi, dar 
nici nu mai avu vreme să răspundă, fiindcă se ivi iuzbașa Gheorghe, mai 
mult împins de cei din spate. 

— lacă, măria-ta, făcu el cam ruşinat. N-am putut să scap de ei. 

— Păi, uitaşi că am poruncit să-mi aduci pe câţi or încăpea? se uită 
domnul cu înţeles în ochii iuzbașei. 

— Aşa-i, măria-ta, numai că-s prea mulţi şi... 

— N-am ce face, câtă vreme ei n-au vrut să mă asculte din cerdacul 
turnului Chindiei, am fost silit să-i poftesc la domnia mea, mai cu seamă pe 
aceia care ne cunosc limba țării. Asta am poftit, vitejilor! 

Oștenii se cam fâstâciră, fiindcă se așteptau să fie izgoniți şi veniseră 
cu chef de harțag, dar voievodul le arătă atâta bunăvoință încât nu mai știau 
dacă trebuiau să mai rămână ori să-i lase doar pe fruntașii lor la sfat cu 
Vodă. 

Constandin-vodă își dădu seama de aceasta şi pe dată vorbi către 
cetaşi: 

— Ia spune tu, Gâdeo, care li-i supărarea flăcăilor! 

— De! Ştiu şi eu? bâigui acesta. Să spuie ei înşişi, că doar pentru aceea 
se năpustiră încoace! 

— Vrem leafa! cuteză unul. 

— Ne mor copiii de foame... 

— Suntem flămânzi... 

— Şi zdrenţăroşi... 

— Ho, ho! Ajunge! se băgă boierul Pană Filipescu. Măria-sa a auzit 
asta de fiecare dată până acum. Au un vă dă îndeajuns Ivașco Cătineanul? 

Oștenii se uitară nedumeriţi unii la alţii. 

— Prealuminate stăpân, urmă boierul cu glas tare. Trimite vorbă lui 
Siavuş-pașa, şi numai cu un buluc de beșlii îi împrăștie pe toţi zurbagiii... 


— Să nu faci asta, doamne! se împotrivi Hrizea. Nu că le-aș lua partea, 
dar trebuie ascultate și păsurile lor. De trai bun nu se răzvrăteşte nimeni! 

— Aşa-i, măria-ta! încuviinţară oştenii sorbindu-l din ochi pe vel- 
spătar. 

— Te dai cu ei, spătare, și rău faci că le cauţi în coarne! Au să ţi se 
urce în cap! Nu le da ascultare, măria-ta! zise Pană. 

Voievodul păru a cumpăni adânc ce avea să răspundă, cu toate că-i 
venise în minte încă din turnul Chindiei, dar se pre-făcu a fi numai ochi și 
urechi la necazurile oștenilor. 

— Iacă, vitejilor, ce cugetă domnia mea: câtă vreme ţara era în luptă cu 
megieșul moldovean, răposatul Matei-vodă a avut nevoie de oaste. Acuma-i 
pace între ţările noastre surori și nicicând n-are să mai fie vreo zavistie, 
dacă om avea cap. Oastea însă ne cam prisoseşte, mai ales cea străină de 
ţară, aşa că n-avem decât a le mulțămi de slujba de până acum și ducă-se 
unde le-a fi voia! 

Câţiva încercară să murmure, dar voievodul urmă netulburat: 

— Lefurile lor se vor plăti celor rămași și vor fi îndestule ca să nu mai 
rabde de foame românii noştri. Ba le dăm iertare și de văcărit şi oierit. 

— Prea mult, măria-ta, sări boierul Pană. Le ajunge iertarea de bir, dar 
leafa pentru ce s-o mai capete, câtă vreme este pace în toată ţara? 

Gâdea îl fulgeră cu privirea și vru să zică ceva, însă i-o luă înainte vel- 
spătarul Hrizea. 

— Mă iartă, mărite doamne, dar am băga zânzania între ei şi... 

— Cu atât mai bine! rânji Pană Filipescu. Au să-și vadă de lungul 
nasului. 

— Nu! zâmbi Vodă cu ochii la oșteni. Eu îi îndrăgesc, dar poftesc să 
nu mai fie decât oaste românească. Ce ziceţi, n-am gândit bine? 

— Ba da! încuviinţară unii, dar alţii clătinară din cap a neîncredere. 

— Atunci, vitejilor, trageţi-vă pe la ortalele voastre și aşteptaţi să vi se 
plătească dreptul! 

— Să trăieşti, măria-ta! se auzi, ici-colo, dar cei mai mulţi plecară 
bombănind. 

Zarva însă se potoli şi în scurtă vreme se goli şi curtea, spre marea 
ușurare a voievodului care trecu iar pe la Bălaşa-doamna, ca s-o liniștească. 

— Nu mai plecăm? întrebă ea de cum îl văzu. 

— Dimpotrivă! Acuma se poate. 

— Dar nu se mai aude gura răzvrătiţilor... 


— Cine ştie până când? N-am cum să-i potolesc. Am încercat eu 
cumva, dar să vedem ce-o ieși. Mergi, doamnă, după cum am hotărât, căci 
înţelept este a nu te pune cu prostimea, ci să pândești ceasul când poţi s-o 
îngenunchezi. Așa voi face! 

Doamna Bălașa se supuse și până în seară se și afla împreună cu copiii 
în drumul Râmnicului. În răstimp cei doi sfetnici ai voievodului, care erau 
veri-primari, cu toate că avuseseră păreri diferite, au plecat pe uliţă 
urmându-și ciondăneala. 

— Aşa nu se mai poate, vere Pană, zise deodată Hrizea, luându-i vorba 
din gură. Ne risipim oastea în faţa turcului, ori a lui Rakoczy. 

— Tu nu vezi că nu sunt bani şi cu nebunii ăștia nu te poți pune? Dau 
buzna peste Vodă, ca la ei acasă. După ce-or isprăvi cu el, ne vine şi nouă 
rândul. Asta ţi-ar place? 

— Fie vorba între noi, vere, că nici n-a încercat măria-sa să le asculte 
păsurile. 

— Păi, n-a stat la taclale cu ei sub ochii tăi? Noi ne certam și 
mocofanii se uitau la noi. Ce să faci cu liota asta? 

— S-o pui să lupte. 

— Împotriva cui? 

— A turcului. 

— Te-ai ţicnit! Cu neisprăviţii noștri să înfruntăm ienicerii? Haida de, 
vere, mă faci să râd! Cred că ai băut pe nemâncate, zâmbi Pană bătându-l 
prieteneşte pe umăr. De ce n-o faci tu? 

— Cine ştie? răspunse acesta cam în doi peri. S-ar putea! 

Chiar în aceeași seară, vel-spătarul Hrizea se duse la cumătru-său 
Gheorghe, care-și încropise gospodărie şi în Târgoviște, nu departe de malul 
Ialomiţei, în dreptul bisericii cele noi, Stelea, ridicată de mazilul domn 
Vasile Lupu, pe socoteala lui. Fusese atunci un semn de împăcăciune, căci 
şi răposatul Matei-vodă zidise la Soveja, în Moldova dar scurtă a fost 
înţelegerea dintre ei. 

În casa iuzbașei, Hrizea dădu peste mai mulți ostaşi, de parcă ar fi fost 
strânși la o sindrofie, căci toți aveau băutură dinainte, dar minţile limpezi. 

— Bine ai venit, boier Hrizeo, îl întâmpină gazda și cu toţii se ridicară 
în cinstea noului sosit. Tocmai despre domnia-ta vorbeam cu toţii. 

— Atunci, de aia voi fi sughiţat eu întruna și nu mă dumiream! râse 
spătarul. Bine v-am găsit, vitejilor! şi începu a le strânge mâna fiecăruia în 


parte. la te uită că e şi dumnealui, boierul Dupoiul, făcu el văzându-l. Asta 
înseamnă că nu-i lucru de șagă! 

Moldoveanul îi zâmbi cu toată faţa, căci îi plăcuse aprigul boier 
muntean, şi zise, cu graiul lui domol: 

— lacă, mă aflu aici la văru-meu Gheorghe, de vreo săptămână, și 
întâmplător am aflat de porunca măriei-sale. Eu socot că nu-i cea mai 
potrivită. 

— Nu-i bună! întăriră şi alţii. 

— Nici eu n-am zis altfel, dar ce-i de făcut? îl întrebă Hrizea. 

Se aflau acolo, pe lângă sârbi și bulgari, bănăţeni, ardeleni, ba chiar și 
moldoveni, şi cu toţii ar fi trebuit să-și ia catrafusele și să plece. 

— Au noi nu tot români suntem? sări un bănăţean uscăţiv. Ca să nu 
mai spun că unii dintre noi ne-am înrudit cu sârbii și bulgarii, căci împreună 
ne-am dat viaţa și la Ojogeni și Nenișori, și la Finta. 

— Asta-i adevărat, boierule, întări gazda. lacă, Radivoi de colo, îi 
ginere lui Jaghe, care a tăcut ca prostul în fața măriei-sale. 

— De ce n-ai vorbit tu? sări acesta. 

— Nu eu am neamuri străine, ci tu. Pe tine te-o durea dacă ţi-o duce 
fata la dracu-n praznic şi i s-o distruge gospodăria de o are aici, în târg. 

Cu toţii prinseră a vorbi, care mai de care, încât ai fi putut crede că se 
luaseră la harţă. 

— Staţi, oameni buni! ridică Dupoiul amândouă braţele în sus. Cu gura 
nu vă faceți dreptate niciodată! 

— Numai cu sabia! adăugă zâmbind gânditor spătarul. Dar eu socot că 
ar trebui să mergeţi încă o dată la măria-sa şi să-i spuneţi cu glas domol ce 
necazuri aveţi şi că nu-i cu putinţă alungarea celor ce nu sunt din astă parte 
a ţării și nici a străinilor de neam, dacă sunt de aceeași credinţă. Și de nu și- 
o pleca urechea nici acum, Dumnezeu să vă lumineze! 

Nu mai așteptară până a doua zi, ci chiar în aceeaşi noapte o porniră 
către palat, strângându-se în cale și alţii, încât mulțimea făcliilor umplu 
curtea domnească de lumină, speriindu-l pe domn că ar fi luat foc. 


Hrizea însă nu se duse cu ei, măcar că tare s-ar fi bucurat cu toţii, ci 
poftindu-l pe Dupoiul la el, la moșie, plecară împreună la Bogdanei. Aici 
medelnicerul a fost încântat de călduroasa primire a jupânesei Frăsina, care 
a vărsat o găleată de lacrimi auzind cum a rămas văduv musafirul lor. Se 
mai ţinea ca în vremea tinereţii, cu toate că avea fată mare, azi-mâine de 


măritat, başca trei feciorași, cel mai mic numai de opt anişori. Bărbatu-său 
ținea la ea ca de la început și nu-i mai puţin adevărat că apriga femeie s-ar fi 
luptat şi cu dinţii, ca Hrizea al ei să ajungă cineva în ţara asta. 

După vreo două zile începură să ajungă și pe la ei blestemăţiile 
lefegiilor din Târgoviște. Nimeni nu putea gândi că Hrizea fusese cel care-i 
ațâţase, mai ales că se arătă a fi îngrijorat. 

— Mare primejdie! zise el într-o zi, pe când se ospătau la masă. Ce se 
poate întâmpla dacă nu se pune frâu destrăbălării? 

— Cine să-i oprească? întrebă Dupoiul. 

— Dumnealui! îşi arătă Frăsina bărbatul. O vorbuliţă să le spună, și-l 
vor asculta orbește. 

— La ce bun? dădu din mână scârbit Hrizea. L-am sfătuit pe Vodă de 
atâtea ori să-și plece capul mai puţin în faţa ardeleanului și să mai asculte și 
necazurile oastei, căci, bună-rea, se cheamă că-i a ţării şi alta n-avem. Nu 
cred eu că nu știe unde sunt galbenii rămaşi după Brătășanu, dar e cam 
hapsân și nu-i bine! 

— Strânge bani albi pentru zile negre, dar mi-e că nu le mai apucă, 
zise Frăsina. 

— Poate că ar fi trebuință de un domn nou, gândi tare Dupoiul, după 
ce sorbi cu nesaţ dintr-o ulcea cu vin de Pietroasele. 

— EI! îşi arătă din nou bărbatul, jupâneasa Frăsina. 

— Ai înnebunit, de-bună seamă! răspunse gazda. Cum vrei tu ca să 
râvnesc locul unui os domnesc miruit de mitropolitul țării și uns domn pe 
vecie? Flăcările iadului m-ar înghiţi... 

— Ei, n-o fi chiar așa, zise împăciuitor moldoveanul. lacă, la noi s-a 
făcut arbănașul domn și nu l-a înghiţit gheena, ba încă trăieşte bine-sănătos. 

— Bine nu se poate spune, acolo unde este acuma. Tot un blestem 
trebuie să fie. 

— Dar nici rău, câtă vreme poate unelti după plac. 

— Vezi, Hrizeo, că şi dumnealui, boierul străin, gândeşte ca mine? se 
bucură Frăsina. Ce mai aştepţi? 

— I s-a făcut să ajungă doamna ţării, dar nu știe că săraca doamnă 
Bălaşa ar da orice să aibă parte de liniştea ei... 

Zicând acestea vel-spătarul se uitase numai către oaspete, ca şi cum 
jupâneasa nici n-ar trebui luată în seamă, căci se rușina să creadă străinul că 
se lăsa mânat de o fustă în treburile lui. 


— De altminteri, ce ţi-e scris în frunte ţi-e pus şi, dacă o fi să fie asta 
soarta mea, n-am să mă dau în lături, adăugă el, spre marea bucurie a 
nevesti-si. 

După vreo două zile, medelnicerul însoţi o ceată de seimeni la Bogaţi, 
unde începură a se cam strânge fugarii mai deocheaţi din Târgoviște. 

Către sfârşitul primăverii se vesti că domnul Moldovei împreună cu 
craiul Rakoczy porniseră cu oaste asupra ţării ca să taie răul din rădăcină, 
căci Constandin-vodă se dovedise neputincios. Ce-i putură auzi atunci 
urechile măriei-sale ar fi înroşit și obrazul unui sfânt, căci nu era zi lăsată de 
la Dumnezeu să nu se adune sub fereastră și să-l înjure în gura-mare. Îl 
părăsiseră şi boierii, chipurile, ca să-și vadă de muncile câmpului, vremea 
fiind prielnică, dar domnitorul ştia că teama de seimeni îi ţinea departe de 
Târgovişte. Nici chiar Hrizea, ori Pană Filipescu, pe care-i socotea mai 
credincioşi, nu se arătaseră de vreo lună și mai bine. 

lată însă, că, spre uimirea tuturor, Constandin-vodă porunci pregătirea 
oastei pentru a se împotrivi celor care îi veneau în ajutor. De necrezut, dar 
aşa era! Numai că nu de bunăvoia măriei-sale hotărî războiul, ci fiindcă 
oștenii i-o cereau. 

Auzind despre ce era vorba, vel-spătarul Hrizea își lăsă toate treburile 
gospodăriei și se înfăţișă pe dată cu steagul lui de călăreţi, cu care era dator 
poruncii domneşti. Domnul se bucură nespus văzându-l şi era cât pe ce să-i 
spună ceva de mare taină, dar se răzgândi, fiindcă marele spătar se cam 
încurcase cu oștenii de rând și mai ales cu matahala de Cheoașcă. Acesta își 
adusese tot neamul sub arme, ba până și pe nepotu-său din Moldova îl 
târâse după el, căci încă nu se îndurase să se întoarcă de pe unde a venit. În 
schimb boierul Pană Filipescu trimisese, vorbă că lingoarea îl țintuise la pat. 
„Ehe! Pe mulți am să vă ţintuiesc eu!” își spuse Vodă. Nu lăsă însă să-i 
scape nici un cuvânt şi se arăta pretutindeni numai o voie-bună, poftindu-și 
toți căpitanii la sfat ca să le asculte părerea, ceea ce nu se mai întâmplase 
niciodată până atunci în ţară. Ba îi întrebă și unde ar trebui înfruntat 
duşmanul. 

— Cum „unde”, măria-ta? se miră căpitanul Buligă de la tunuri. Se 
înţelege că la Șoplea, pe valea Teleajenului. 

— Da! Da! încuviinţară zeci de glasuri. 

— De ce tocmai acolo? se încruntă Vodă. 

— Păi, măria-ta uitași că acolo am biruit noi în vreo două rânduri? 
Acolo ţine Dumnezeu cu noi! îl lămuri scurt, căpitanul Cheoașcă și ceilalți i 


se uniră în părere. 

— Cum rămâne cu povestea ulciorului care nu merge de multe ori la 
apă? se auzi şi glasul boierului Dupoiul, dar fu huiduit pe dată și numai vreo 
câţiva se cam îngrijorară de cele amintite. 

Vel-spătarul Hrizea nu scoase o vorbă, așteptând să-l audă pe Vodă, dar 
văzând că acesta pregetă, se ridică şi spuse: 

— Are să mai meargă şi de astă-dată, chit că pe viitor vom căra apă în 
pumni! 

Un ropot de urale și tropăit de picioare însoţiră spusele lui, iar pe faţa 
voievodului trecu o ușoară umbră de mâhnire. Hrizea era îndrăgit de oșteni 
şi putea fi primejdios pentru ce gânduri avea. 

— Facă-se voia voastră, vitejilor! încuviință domnul prefăcându-se 
bucuros. lacă, dumnealui Hrizea, vel-spătar, are să vă ducă la izbândă. 
Mergeţi, așadar, cu el în funte! 

Alte strigăte de bucurie izbucniră și, când se mai potoliră, izbi vocea 
uriașului Cheoașcă: 

— Ba nu, măria-ta! Ai să vii cu noi, că ne ești stăpân și aşa se cuvine, 
că noi o să ne dăm viaţa ca să te apărăm! 

— Cu noi... cu noi! se auziră iarăși vocile învăpăiate şi cerc de 
seimeni se strânse în jurul Voievodului. 

Lui Hrizea îi venea să râdă, căci vicleşugul domnitorului fusese ghicit 
de istețul căpitan şi, fără voia lui, Constandin-vodă se văzu târât în bătălie, 
însă îşi dădu seama că nu trebuia să mai aibă încredere în boierul de la 
Bogdanei. 

Vasile  Dupoiul, medelnicerul lui ȘŞtefan-vodă, ajunse în ceata 
unchiului, care avea să se înfrunte cu domnitorul său moldovean, dar nu 
mai putea da înapoi. Privi însă în jurul lui și îşi zise cu mâhnire: „Cam 
zdrențăroasă oastea asta, a lui Papuc, dar e tare înflăcărată. Poate că 
izbândim. O doresc din suflet!” 


Măria-sa Constandin-vodă se așeză la umbra cortului, în preajma unui 
lăstăriș, căci era grozavă zăpușeală, atunci, în luna lui cireşar a anului 1655. 
Abia plecase Hrizea cu căpitanii săi şi tare s-ar mai fi dedat somnului. 
Închise ochii şi încercă să fure barem un pui de somn, când auzi din vale o 
mare larmă și sudălmi de parcă s-ar fi încăierat tâlharii lui de oșteni. 

— Ce s-a întâmplat? întrebă Vodă pe iuzbașa Gheorghe, care rămase 
mai departe pe lângă domn, dar nici în acesta nu se mai încredea, cu toate 


că era cel mai potolit și cuviincios dintre oșteni. 

— Se pare că păcătoşii ăia de bivoli, arătă Gheorghe, râzând cu poftă, 
au dat de apa Teleajenului şi s-au tăvălit cu carele după ei. 

Vodă îşi aruncă ochii şi se veseli la rându-i, chiar și după ce îşi dădu 
seama de urmare: 

— S-a dus dracului toată pulberea din butoaiele răsturnate în mocirlă. 

Se bucura de parcă ar fi fost vorba de iarba de puşcă a vrăjmașului. Nu 
același lucru se poate spune şi despre iuzbașa care, fără a mai cere 
încuviințarea, se repezi să dea o mână de ajutor, ca de altfel întreaga oştire 
de pe deal. Nepăsătorii bivoli erau însă așa de fericiți încât nici sub 
nemiloasele lovituri ce le căpătau nu se îndurau să se despartă de răcoarea 
apei. Răbdau ciomegele, de parcă nu spinarea lor ar fi fost la bătaie, dar nici 
gând să se clintească din loc. 

Vodă râse ce râse și, cum rămăsese numai cu slugerul Moi-nea, se 
întoarse spre el: 

— Oare nu-i tocmai binevenită întâmplarea, Moineo? 

— Fără îndoială, măria-ta. N-a mai rămas decât străjerul de colo, arătă 
el spre un oştean care era cu ochii la ce se petrecea în vale. 

— Fă-i seama și haide! porunci Constandin-vodă, îndreptându-se către 
cei doi cai înşeuaţi, gata de drum. 

Slugerul se apropie de oşteanul care n-avea ochi decât pentru bivolii 
din mocirlă. 

— Izbutesc oare? îl întrebă. 

Apoi, fără să mai aştepte răspunsul, îl doborî cu palma peste gură și-l 
înțepă de mai multe ori, la nimereală. Bietul om se zbătu și gemu, dar 
braţele vânjoase ale lui Moinea îl ţinură strâns, cu toate că se mânjea de 
sânge din cap până-n picioare. Când puterile i se sleiră, leșul fu aruncat la 
pământ iar slugerul se duse lângă voievod și, apucând caii de dârlogi, pe 
furiş se strecurară amândoi prin văioaga din apropiere, care îl ascundea de 
privirile celor din vale. 

Abia pe înserate izbutiră oștenii să tragă carele, dar se nămoliseră de 
parcă erau arătări din altă lume. Nici gând să clintească bivolii, aşa că le-au 
tăiat șşleaurile slobozind carele, după care traseră butoaiele cu spinarea. 
Multă pulbere n-a mai fost bună de nimic, spre marea furie a căpitanului 
Buligă, care înjura și blestema în gura mare. 

Iuzbaşa Gheorghe se întoarse și el la fel de murdar, spălat numai în 
pripă cu puţina apă a Teleajenului, și când dădu peste leșul străjerului 


pricepu ce se întâmplase. Trase pistoalele de la brâu şi slobozi două focuri 
în văzduh. Curând se adunară mai mulţi descărcându-și mânia în fel și chip, 
dar mai cu seamă asupra calpacului pe care Vodă îl uitase în graba plecării. 

Vel-spătarul Hrizea sosi gâfâind, neștiind ce se întâmplase cu 
domnitorul, şi nu fu prea mirat aflând de fuga lui. Atunci iuzbaşa Gheorghe 
ridică de pe jos calpacul, îl scutură cu grijă, îl potrivi pe capul lui Hrizea şi 
răcni: 

— Trăiască măria-sa Hrizea-vodă, domnul nostru! 

— Trăiască! Trăiască! răsunară deodată strigătele tuturor, iar cei de 
lângă el îl săltară pe umeri, ca să-l vadă toată oastea. 

Luat pe negândite, Hrizea nu scoase o vorbă, dar nici nu se împotrivi. 
Îi părea rău că nu era de faţă şi Frăsina, ca să-și vadă visul cu ochii. 

— Vă mulțumesc, dragii mei! răspundea el cu lacrimi în ochi. N-am să 
înșel încrederea voastră, o jur! 

De cum îl lăsară la pământ, noul domn se apucă să facă rânduială 
numind căpitani noi, printre care pe iuzbașa Gheorghe și pe medelnicerul 
moldovean, Dupoiul. Porunci apoi să i se înfăţișeze căpitanul Buligă, care 
sosi înnămolit ca un bivol, și-l întrebă dacă nu cumva tunurile lui erau 
aşezate prea sus pe deal. 

— Pot bate până la Gherghița, se fuduli el. N-ai teamă, măria-ta! 

— Fie precum spui, căpitane, îngădui Hrizea încântat că auzea pe cel 
dintâi care-i vorbise ca unui adevărat voievod. 

Adună la sfat pe cele mai de frunte dintre căpetenii și hotărâră să facă 
o învăluire prin spate, dar până atunci întreaga oaste avea să se odihnească, 
fiindcă era sleită de putere. Norocul lor a fost că abia după vreo două zile se 
iviră meseii și trabanţii principelui Rakoczy, care ridicară tabără pe malul 
celălalt al Teleajenului, chiar față-n față. Apoi ieşi un sol călare, cu o 
năframă albă în vârful lancei, și strigă din toţi rărunchii: 

— Seimeni şi darabani! Măria-sa craiul Rakoczy făgăduiește viaţa şi 
iertare celui care lasă arma și vă ia în slujba luminăţiei-sale, cu leafă mare. 
Voi n-aveţi alta de făcut, decât să-l daţi legat pe Hrizea şi să vă trageţi 
nesmintiţi la casele voastre. 

— Ba să ni-l daţi voi pe crai, şi vă lăsăm să vă întoarceţi de unde aţi 
venit! răspunse Cheoașcă, în hazul întregii oştiri. 

Vocea căpitanului răsună pe întreaga vale și un zumzet de încuviinţare 
străbătu rândurile, după care o ploaie de pietre zbură către oşteanul 
ardelean. 


Cinci zile la rând așteptară unii în faţa celorlalţi și în fiecare zi se arăta 
câte un sol de la prinţ, prin care era cerut Hrizea „înșelătorul”, dar răzvrătiţii 
nici nu mai așteptau să isprăvească ce avea de spus trimisul, că o grindină 
de bulgări şi sudălmi îl izgoneau de lângă malul apei. 

La vreo săptămână sosi şi Ștefan-vodă cu moldovenii lui, iar pe la 
jumătatea lunii se ivi însuşi Constandin-vodă cu puţintică oaste ce o putuse 
strânge în pripă, mai mulţi fiind ienicerii daţi de către Siavuș-pașa de la 
Silistra. Huiduielile nu mai conteniră vreme de mai multe ceasuri şi domnul 
nici nu cuteza să se arate mai la vedere. 

Abia în cea de-a douăzeci și șasea zi de cireşar se dezlănțui cumplita 
bătălie din dreptul satului Şoplea, sub un soare ucigător. Tunurile 
căpitanului Buligă au tras până li s-au înroșit ţevile, dar în van, fiindcă 
temerea lui Hrizea fusese întemeiată, ele fiind prea în vârful dealului. 
Nefiind primejdie dinspre partea lor, pedestrașii saşi ai căpitanului Gaudy 
învăluiră colina, chiar prin văioaga prin care scăpase Constandin-vodă, în 
vreme ce trabanţii lui Kemeny, alături de care lupta și proaspătul baron 
Borlovany, îi atacară din faţă. 

Văzând că nu pot ţine piept năvălitorilor, căpitanul Cheoaşcă se repezi 
la tunurile lui Buligă, care nu le mai erau de nici un folos și, opintindu-se, 
izbuti să rostogolească vreo două asupra vrăjmașşilor. Şi căpitanul Gheorghe 
şi Dupoiul încercară să facă așijderea, însă nu izbutiră, şi poate că nu s-ar fi 
dat bătuţi în cele din urmă, dacă tocmai atunci nu l-ar fi văzut pe viteazul 
căpitan Cheoaşcă bătând aerul cu braţele şi prăbușşindu-se, ca un stejar 
bătrân. Amândoi se repeziră lângă el, dar nu-i mai putură fi de nici un folos, 
căci viaţa i se scursese odată cu ghiuleaua ce-i spărsese coşul pieptului. De 
altfel nu mai era nimic de făcut și însuşi Hrizea-vodă, oprindu-se o clipă 
lângă leşul lui Buligă, răsturnat peste un tun, răcni din răsputeri: 

— Fugiţi, fraţilor, care cum veţi şti. Nu vă daţi prinşi, că vă spânzură. 
Scape cine cum poate! 

Gâdea, Gheorghe şi Dupoiul făcură pe dată zid din trupurile lor ca să- 
şi apere voievodul. Așa izbutiră să-și croiască drum până dădură de niște cai 
fără stăpân. Încălecară în grabă și apucară drumul Brăilei, care era în 
stăpânirea turcilor. 

— De ce acolo? se nedumeri Dupoiul. 

— Fiindcă nu mai avem unde în altă parte, îl lămuri Hrizea. 

— Ne vor închide, adăugă posomorit căpitanul Gheorghe. 


— Cum ne-o fi soarta, cumetre, căută Hrizea să-i mai înveselească. 
Cumva ne vom întoarce noi, căci turcul e mai de înţeles. Ehei, acuma ar fi 
fost bun sărmanul Duţescu, îşi aminti el cu tristeţe. 

Îi venise în minte chipul iscusitului său tovarăș de altădată, pe care îl 
pierduse de multă vreme. Oarecum se simţea și el vinovat de moartea 
căpitanului, căci el îl trimisese în Ada-Kaleh. Nu-i vorbă că scăpase teafăr 
atuncea, dar ticălosul de Ferhad-pasa a aflat ce plănuise împreună cu 
bănăţeanul Sâvu și s-a răzbunat pe el. Pe ascuns au venit gealații lui şi l-au 
strâns de gât pe când dormea și i-au lăsat lădiţa cu pietre la căpătâi, ca să 
afle şi alţii pentru ce fusese pedepsit. Poate că, dacă ar fi fost acuma cu ei, i- 
ar fi dat prin cap vreun gând bun de scăpare, dar așa, s-au lăsat legați de 
mâini şi de picioare și trimiși la Silistra. Nu mai aşteptau decât moartea. 

LICĂRIRI ÎN FURTUNĂ 


PE LA ÎNCEPUTUL ANULUI 1648 nemulțumirile supușilor 
sultanului începură să răbufnească. Atât musulmanii cât şi creştinii atacau 
pe cine le cădea în mână, întărindu-se acel zvon că dacă se împlineau cele 
două veacuri de ocupaţie creştină, în 1653, Dumnezeu se va milostivi şi va 
învia din nou faima vechiului Bizanţ. Toate acestea ajungeau la urechile 
pribeagului prinţ Mihnea şi izgonirea turcilor ar fi trebuit să-l bucure, căci 
în acest fel scăpau și românii de jug păgân, dar, de altă parte, în lipsa 
padişahului, cine l-ar mai fi sprijinit el însuși? 

Cam aceste gânduri le împărtășea bunei lui prietene, Ioana Gândescu, 
de același neam cu el, dar aciuată pe malurile Bosforului încă din copilărie. 
Ea era faimoasa voyvoda kizi, un fel de Şeherezadă a celor „o mie şi una de 
nopţi”, căci la rându-i povestea sultanului Ibrahim tot felul de povești şi 
acesta ţinea mult la ea. Nu întâmplător domnişorul pribeag i se afla în 
preajmă, căci se legase o prietenie frățească între ei. 

— Ah, cât de rău îmi pare că a murit Murad-khan, zise el. Așa, beţiv, 
cum era, puteai să te bizui pe el, dar Ibrahim nu se gândește deloc la 
treburile ţării. 

— Din păcate, aşa este, oftă fata. Asta îi va aduce pieirea, şi nu prea 
întârziată. 

— Ce se va întâmpla cu tine şi ai tăi? 

— Cred că urmaşii lui ne vor gâtui. 

— Hai, mai bine, să alungăm gândurile negre. Mai va fi până atunci, o 
încuraja tânărul. 

Din nefericire, prevestirile fetei aveau să se îndeplinească mai repede 
decât se așteptau, căci tocmai atunci năvăli în odaie sora ei mai mică, Ilinca, 
tânguindu-se de zor: 

— Nenorocire! Vai nouă! 

— Ce s-a întâmplat? sări Mihnea speriat. 

— Mare răzmeriţă. Ulemalele şi pașalele adunate în geamia Fatâh l-au 
înlocuit pe marele vizir Hezapare. 

— Ei şi? făcu Ioana. 

— Ba s-ar putea spune că-i o veste bună, adăugă Mihnea. 


— Staţi să vedeţi, urmă Ilinca. L-au pus în loc pe Derviş Mehmet-pașa. 

— După câte ştiu eu, acesta nu-i aşa de lacom... vru să-și spună Ioana 
părerea, dar soră-sa n-o lăsă. 

—  Altu-i necazul! Mulțimea a cerut socoteală de cheltuielile 
padișahului şi acesta nici n-a vrut să stea de vorbă cu trimișii răsculaților. 
Atunci, oamenii șeyhulislamului şi gloata au cerut lui Kosem să-l aducă pe 
Mehmet, feciorul cel mai mare al sultanului, ca să-l facă împărat. 

— Acela n-are decât vreo șapte ani! se nedumeri Ioana. 

— Tot Mahpeyker va fi stăpâna, dădu s-o lămurească Mihnea. 

— Numai că valide ajunge Turhan, și atunci să vezi râcă între cele 
două femei... 

— Ai dreptate... Bătrâna valide ce-a zis? o întrebă Mihnea pe Ilinca. 

— Că nimeni nu s-a încoronat la geamie, așa că i-a poftit pe răzvrătiți 
la sărai. 

— Atunci, n-am vreme de pierdut! sări tânărul. 

— Să nu păţeşti ceva! se îngrijoră Ioana, fără să se gândească la ea 
însăşi. 

— Ba dimpotrivă, aş pofti să mi se întâmple ceva. Dar bun! adăugă el 
râzând şi le părăsi pe cele două surori. 

Sosind în fuga mare la moschee, dădu peste Tarhonci Ahmed-pașa, cu 
care se ţinea prieten, dar cel mai mult se bucură de întâlnirea cu bătrânul 
șeyhulislam Abdurrahim Efendi, fratele dascălului lui Turk Ahmed Lala. 

— Fii binevenit, fiule! îl îmbrăţișa molahul. lacă, am socotit în 
ceasurile acestea de cumpănă că pe tronul slăvitului Osman-gazi este mai 
nimerit un copil, dar cu mintea întreagă și cu sfetnici buni, decât un sultan 
diliu şi înconjurat de șarlatani. 

— Nici că se putea mai bine gândit, încuviinţă Mihnea, dar schimbarea 
să fie fără vărsare de sânge. 

— Se-nţelege, şi pentru asta ar fi bine să-l însoțești pe Bektaş-aga la 
sultana valide și să dai fuga să ne spui în ce ape se scaldă. Nu trebuie să ne 
băgăm cu toții în gura lupului. Tu eşti ghiaur și n-are să te ia în seamă. 

Chiar să fi vrut să nu se ducă, Mihnea n-avea de ales, dar socotea că 
era cu mult mai bine să fie în preajma celor ce vor conduce ţara după 
înlocuirea lui Ibrahim. Rămase cam fâstâcit când a văzut-o pe crunta 
Kosem înveşmântată în negru și însoțită de un hadâm de culoarea 
abanosului. Părea mâhnită de cele ce se întâmplau, a încuviințat 


schimbarea, însă a cerut ca fiul ei să fie lăsat cu zile. Poate că a şi lăcrimat, 
dar sub felegea nu s-a putut băga de seamă. 

Schimbarea padişahilor s-a făcut în fața porţii Bab-i Saadet, unde fu 
scos tronul lui Osman și, în uralele celor de față, cel de-al patrulea Mehmet 
se aşeză în el. Prin ferestruicile ascunse de verdeață, cele două femei-mame, 
Kosem şi Turban, iscodeau fără să ştie una de cealaltă. Era în cea de a 
optsprezecea zi a lunii lui Sa'ban ul-muazam din anul 1058 al Hegyrei, 
când frumosul băieţel zâmbea nevinovat supușilor săi, printre care se afla și 
beyul acela pribeag cu care se jucase de vreo câteva ori în trecut. 

În acelaşi timp, în odaia lui Ibrahim pătrunseră cu sila muftiul 
Abdulaziz însoţit de oşteni şi, după ce-l mustrară cu vorbe de ocară, îi 
cerură fostului stăpân să-i urmeze în curte. 

— Netrebnicilor! răcni acesta la ei. Nu merg nicăieri! Am să vă ucid pe 
toţi, ticăloșilor. Cum aţi cutezat să vă atingeţi de padișahul vostru? 

— Nu mai ești tu! îl bruftului muftiul. 

În cele din urmă îndărătnicul fu ridicat pe sus şi târât la picioarele 
tronului. 

— Se cuvine a te închina prea luminăţiei-sale Mehmet-khan, îl povăţui 
cu glas blând șeyhulislamul. 

Copilul-împărat nu-l văzuse de multe ori pe tatăl său, iar când s-au 
întâlnit n-a auzit nici o vorbă bună din gura lui, aşa că se uită speriat când îl 
privi, iar acesta spumega de furie: 

— Am să-l agăţ în cârlige și pe el și pe târfa de mă-sa! Pe toți am să vă 
jupoi de vii, nememicilor. Să vină gealatul! 

La un semn al muftiului, câţiva bostancii îl înșfăcară pe cel căruia i se 
supuneau fără cârtire numai cu câteva clipe mai înainte și-l duseră târâș la 
Sercelar zindari, cum i se spunea „Închisorii vrăbiilor”. Cam în bătaie de 
joc, Bektaş-aga porunci să fie aduse lângă el și două roabe, după care fură 
zidite uşile şi ferestrele, lăsând numai o mică deschizătură pentru hrană și 
apă. 

Tulburările păreau să se fi potolit după o vreme, când Mihnea se 
pomeni poftit în taină la bătrâna valide. Se făcuse un bărbat chipeș şi multe 
inimi feciorelnice suspinau după el. Nu părea a fi un neadevăr că se 
încurcase cu o soţie de-a lui Kenaan-pașa, ori cu sora sultanului, frumoasa 
Hanzade. Dar nu pentru atâta lucru ar fi putut să fie chemat, adică să dea 
socoteală, aşa că se cam îngrijoră, dar totuși se înfățişă temutei sultane. 


— Eu cunosc gândurile tale de domnie și sunt în stare să te ajut, dacă 
izbuteşti să te faci iubit de Turhan-sultan. 

— Dar... vru să se împotrivească tânărul pribeag. 

— Nimic! Aşa cum i-ai sucit mintea lui Hanzade şi altora, vei putea și 
cu Turhan, că femeie este. Abia atunci ai să ajungi bey la 'Targoşta, dacă nu 
cumva îți va plăcea mai mult la Alep. 

Mihnea sărută poala veşmântului validelei și plecă destul de speriat, 
căci bănuia urzeala lui Kosem ca s-o doboare pe Turhan, făcând-o de râs ca 
ibovnică a lui. Dar ce se va alege de el? 

Apoi s-a auzit că cineva ar fi vrut să-l scoată din temniţă pe Ibrahim. 
Dacă va fi fost aşa sau nu, greu de spus. Oricum, marele vizir Derviş 
Mehmet-pașa, în înțelegere cu șeyhulislamul, l-a silit pe gealatul Kara Ali 
să-l sugrume, după ce au dărâmat zidul. 

Frumosul prinţ a izbutit să ajungă în preajma lui Turhan-sultana şi, 
după câte se auzea, aceasta nu s-ar fi împotrivit farmecelor bărbătești ale 
pribeagului, numai că bătrâna valide n-a mai putut folosi nimic din ceea ce 
plănuise. În zorii unei dimineţi pe când se îngâna ziua cu noaptea, câţiva 
hadâmi şi albi și negri pătrunseră în iatacul ei şi, fără să-i dea răgaz să se 
mai dezmeticească, o târâră în curte, unde o aşteptau bostancii. Biata femeie 
nu apucase să pună pe ea nici un veșmânt ca lumea și mai mult goală fu 
trântită la pământ, iar oștenii o izbiră cu picioarele. Urletele ei de ajutor fură 
înăbușite de o matahală de arap care o gâtui fără nici o milă, lăsând-o să se 
zbată în mâinile lui vânjoase spre hazul celor de față. Apoi, când nu mai 
rămăsese decât o zdreanță omenească din cea care fusese cândva „Faţa 
lunii” (Mahpeyker), copilița creştină Anastasia de altădată și mai apoi 
atotputemica Kosem fu azvârlită ca hrană peștilor din Bosfor, asemenea 
unei roabe. 

Mai târziu avea să se spună că moartea fostei validele Kosem s-ar fi 
datorat în bună parte și lui Mihnea, căci acesta îi mărturisise noii sale iubite 
ce urmărea soacră-sa, iar Turhan n-a stat pe gânduri să se apere. Pribeagul 
ajunsese să fie temut de mulţi dintre curteni și nu puţini îi căutau prietenia, 
dar în sufletul său era mâhnit, căci sultana nu s-ar fi împăcat cu gândul să-l 
trimită departe de ea, peste Dunăre, cum îi ajunsese la ureche dorinţa lui 
Mihnea. Dragostea validelei îl ţinea departe de orice amestec în treburile 
țării, şi el nu asta voia. Dar nici să ajungă mare vizir nu-i surâdea, cu toate 
că îndrăgostita femeie nu s-ar fi dat în lături să-l ridice în cel mai mare rang 
al împărăției. 


lată însă că o nouă licărire de nădejde se ivi în sufletul tânărului când, 
în cea de-a şasea zi din Muharem ul-haram, anul 1067 al Hegyrei, adică 26 
septembrie 1656, cum scria bailul Veneţiei către doge, a fost făcut mare 
vizir Koprulu Mehmet-pașa. Se ştia prea-bine că noul sadrazam era un 
dușman înverşunat al prințului Rakoczy, adevăratul stăpân al ţărilor române, 
căci atât Gheorghe Ştefan cât şi Constantin Șerban nu-i ieșeau din voie. 
Plecând ardeleanul, oare nu i-ar fi putut lua locul? 

O singură strângere de inimă ar mai fi avut, întrucât în haremul 
vizirului se afla și prințesa Hanzade și se temea ca nu cumva acestuia să nu- 
i fie pe plac zvonul că a fost cândva iubitul prinţesei. Nu-i vorbă că şi cu 
Kenaan-pașa se cam stricase, aflând că acesta ar fi vrut de fapt să-l ucidă în 
mai multe împrejurări, care i-au dat de gândit, mai ales când i le spunea 
însăşi frumoasa Atiche, una din favoritele pașei. 

Totuşi întâlnirea cu sadrazamul n-a putut fi înlăturată, dar, spre marea-i 
ușurare, s-a desfășurat cam pe placul lui. 

— Ce părere ai, beyule, despre Rakoczy? l-a întrebat pașa de-a dreptul. 

— Un mare ticălos! răspunse scurt Mihnea. 

— Aferim, zâmbi Koprulu, sfredelindu-l cu privirea. De ce nu-l suferi? 

— Îi vântură mintea la mărire şi neascultare. Vrea să ajungă craiul 
Lehistanului. 

— Şi ce-ţi pasă ţie? 

— I-ar târî şi pe ulaci alături de el, iar aceştia sunt neamul meu. 

— Hm! mormăi din ce în ce mai mulțumit marele vizir. Tu ce ai face 
în locul meu? 

— L-aș lipsi de sprijinul celor doi voievozi şi aș pune în locul lor un 
om de credinţă. 

— Unul singur?! se miră paşa. Asta ar însemna să le unesc puterea 
ulacilor. 

— Nu, dacă domnul ar fi credincios Porții. 

— Tu ai fi acela? 

— De ce nu? 

Marele vizir păru a chibzui cele auzite, dar după cum se uita nu părea 
încântat. 

— Te cam bate gândul blestematului de Mihaly, cel care a cutezat să le 
strângă pe toate trei într-o singură ţară, și nu-i bine, beyule. Să zicem că tu 
ai fi de bună credință, dar cei ce vor veni după tine?... Ar însemna să 


pierdem chelarul împărăției, căci zurbagiii de ulaci s-ar sumeţi dacă ar fi 
toți laolaltă. 

Mihnea nu răspunse și plecă privirea, dându-și seama că prea se zorise 
să-și dezvăluie gândul. Acuma s-ar fi putut să piardă tot. Însă marele vizir 
trecu peste cele spuse şi urmă liniştit: 

— La Yaş am găsit eu omul potrivit şi, dacă mă încred în tine, 
înseamnă că și la Targoşta am un credincios. 

— Se-nţelege preaslăvite! se grăbi Mihnea să îngenuncheze, de parcă 
l-ar fi căftănit pe dată domn. Jur credinţă desăvârşită. 

— Şi ascultare fără crâcnire! adăugă sadrazamul. 

— Întocmai! 

— Atunci vreau capul lui Rakoczy, când ai să ajungi domn. Nu cumva 
să uiţi că acesta îi prețul căftănirii tale. 

— Aşa voi face! 

Pașa zâmbi ciudat şi bătu din palme. Când intră paicul, zise: 

— La Edi-Kule cu el! și-l arătă pe Mihnea, care înmărmuri. 

CĂI BĂTUTE DEGEABA 


MARE DEZNĂDEJDE ÎI CUPRINSE PE FUGARI, căci la Silistra 
era Siavuş-paşa atotputernic şi ei ştiau prea bine că acesta îl ajutase pe 
Constandin-vodă, așa că nu se puteau aștepta la mila lui. Dar uimirea lor nu 
mai cunoscu margini când se văzură dezlegaţi și, după ce-și primeniră 
veşmintele cu altele, curate fură poftiţi de către însuși silihdarul, ca niște 
oaspeţi de seamă. Foarte adevărat că pașa a ţinut să facă deosebirea de rang 
şi numai pe trecătorul domn de răscoală îl ţinu la masa lui, dar nici ceilalți 
n-au fost ţinuţi mai prejos. Însă în preajma turcului se afla un domnişor 
pribeag, pe nume Radu, care se dădea drept fecior al fostului domnitor 
Leon-vodă Tomșa, și Siavuş-pașa ţinea să se laude cu obraze alese la curtea 
lui. Multă vreme n-avea să ţină această purtare a seraskerului, fiindcă după 
un chiolhan de pomină, care ţinu vreo trei zile, la Dridov, pe malul 
Prahovei, cei trei prinți biruitori își aduseră aminte de răzvrătitul fugar. 
Constandin-vodă se socoti cel mai potrivit să i se dea lui prinșii, aşa că în 
vreo trei rânduri îi trimise pașei solie cu daruri bogate, dar acesta nu se 
învoia nicicum, mai ales că domnul îi cerea pe toți pribegii laolaltă. Tânărul 
Radu nu fusese în răscoală şi ceruse sprijinul cu multă vreme mai înainte, 
cât despre Hrizea, Siavuş-paşa îl ţinea drept domn adevărat, din care pricină 
nu se socotea îndreptăţit „să facă de capul lui” nimic. Făgăduise că va cere 
părerea Porții, dar aceasta întârzia să și-o spună. De fapt fălosul dregător 
nici nu se gândea să amestece pe cei de la sărai, dar nădăjduia că cei pe care 
pusese mâna din întâmplare ar fi putut să-i aducă bani buni, şi nu s-a 
înşelat. Când, voievodul, care se zgârcea să-și plătească oștenii, a numărat 
douăzeci și cinci de mii de ducați de aur, la strălucirea lor, Siavuş-paşa a 
uitat de toate. Pe dată prinșii au fost cetluiţi din nou în fiare, dar acum și 
pribeagul domnișor Radu, după care i-a trimis pe jos la Dridov, unde încă 
mai chefuiau biruitorii. 

Mare bucurie pe Constandin-vodă, când dădu ochii cu fostul său vel- 
spătar. Îl scuipă în plin obraz, rânjindu-i: 

— Te sumeţeşti să-mi iei locul, ludo? Am să-ţi fac pielea nojiţe de 
opinci pentru mocofanii tăi, câine! 


I se urcase furia la cap şi dădu să-l pălească cu topuzul, dar însuși 
craiul Rakoczy se împotrivi: 

— Pe acesta îl vreau eu! 

De voie, de nevoie, Constandin-vodă înghiţi în sec spre a nu spune o 
vorbă de ocară, apoi, după ce se mai potoli, cu glas smerit îl întrebă pe 
principe dacă măcar pe Radu ar putea să-l atârne în ştreang. Acesta se uită 
la flăcăiașul care tremura ca varga, cu toată zăpușeala verii. Era frumos şi 
gingaș ca o fată dar nu se făcea să-și mânie prea rău tovarășul de luptă, mai 
ales că acesta dăduse bani grei pentru răscumpărarea lor de la turci. 

— Să fim iertători, măria-ta! zâmbi prieteneşte Rakoczy închinându-i 
un pocal. Mai bine retează-i vârful nasului și lasă-l să meargă în plata 
domnului, că nu ţi-o primejdui nicicând domnia. Pe Hrizea însă îl vreau 
nevătămat! 

„Aha! Are să-l chinuiască acolo, la Bălgrad, cum se pricep ei mai bine. 
Nu-i rău! Merită, ticălosul!” își zise voievodul. Apoi îşi trase hangerul de la 
brâu şi, făcând semn oștenilor ce ţineau braţele tânărului pribeag, cu o 
mișcare fulgerătoare îi tăie nasul, umplându-i fața de sânge. 

— Acum, m-am răcorit! făcu el. Puteţi să-i daţi drumul să se ducă unde 
o pofti, dar nu în ţara domniei mele. Ai auzit, flăcăiașule? De te mai prind, 
nu mai am ce-ţi tăia decât capul! Lipseşti din ochii mei! 

Veni apoi rândul celorlalți prinși, și de cum îi văzu pe căpitanii 
Gheorghe și Dupoiul îi crescu din nou furia, dând să-i ia la bătaie. Dar de 
data aceasta îl întâmpină Ștefan-vodă, cutezând să i se aşeze în față. 

— Nu cumva pe aceştia îi pofteşti măria-ta? zâmbi el strâmb către 
celălalt tovarăș de luptă. 

— Ca oaspete al măriei-tale, se cuvine să-mi îngădui şi mie să aleg pe 
cine-mi place. Și apoi nu uita că unul dintre ei e supusul domniei mele! 

Vorbele voievodului moldovean nu-i prea fură pe plac, dar prietenia lui 
era mai presus de toate, aşa că nu voia să o piardă. 

— Mă rog, ia-i! făcu din mână Constandin-vodă. 

Îndată fură duşi cei doi veri şi daţi pe seama oștenilor moldoveni, iar 
domnul muntean nu se alese decât cu un vârf de nas, care-l costase douăzeci 
şi cinci de mii de ducați de aur. Cam scump! Măcar dacă ar fi putut să-l aibă 
pe căpitanul Gâdea, care fugise și el cu ceilalţi, dar acesta se turcise și pașa 
nu l-a mai dat înapoi. Rămânând iarăși numai petrecăreții meseni, cele 
întâmplate fură date uitării și voia bună se întinse în rândurile tuturor 
oștenilor, care se înfruptau mai puţin, dar erau la fel de bucuroși de izbândă. 


A doua zi, măria-sa Ștefan-vodă pofti să stea de vorbă cu fostul său 
medelnicer numai între patru ochi, aşa că-i fu adus în cort legat-cobză. 

— Ai cam încurcat-o, boierule! zâmbi el către Dupoiul. Și aici să te 
dezleg nu pot acuma. Ce să fac dacă te-ai apucat de răzmeriţe pe unde te-am 
trimis? râse Vodă cu bunăvoință. 

— Ba am ajuns și căpitan de răscoală, măria-ta! răspunse Dupoiul, fără 
să pară deloc speriat de mustrarea domnească. 

— Nădăjduiesc că nu te-a simţit nimeni? 

— Nici chiar neamurile mele, necum Hrizea sau ceilalți. 

— Atunci îi bine! N-a prea ieşit precum am vrut, dar, oricum, se 
cheamă că vecinul meu nu mai are oaste, nici bună, nici rea. Curând are să 
vină vremea să unim ţărișoarele astea, căci nu vor mai găsi ei domn în 
Târgovişte și... 

— Am auzit că ar mai fi unul prin Istambul, măria-ta, îi luă vorba 
Dupoiul, cu destulă cutezanţă. 

— Arbănașul, ori fecioraşul lui? întrebă batjocoritor Vodă. 

— Pe lângă aceia, doamne! Băiatul cel mic al răposatului Radu-vodă 
Mihnea. 

— Om vedea noi! mormăi Ştefan-vodă. Nu-l îngăduie craiul! 

Totuşi o umbră de îngrijorare se strecură pe faţa voievodului, dar îi 
trecu la fel de repede cum îi venise. 

— Deocamdată ai să te duci în Moldova, tot aşa, legat, ca să nu dăm 
de bănuit. Apoi, de cum ajungi la Crăciuna ai să treci muntele și caută să-l 
scoţi pe Hrizea din mâinile lui Rakoczy. Mai cu seamă fă-l să poftească 
iarăşi domnia. Nu uita ce-am vorbit! 

— Prea-bine, milostive stăpân, dar am și eu o rugăminte... 

— Spune! 

— Porunceşte, măria-ta, ca văru-meu Gheorghe să vină cu mine. 

— I-ai spus ceva? 

— Nimic, dar e cumătru cu Hrizea și are să se bucure şi unul și celălalt 
când s-or întâlni. Apoi îi neam de-al meu! 

— Bine! încuviinţă Vodă. Până la Crăciuna însă are să fie şi el legat, 
cum am hotărât. Acolo veţi fugi și treaba domniei-tale cum te-i descurca în 
Ardeal. 

Până în seară, cei doi veri zăceau ca doi berbeci duși la înjunghiere 
într-un car pe drumul spre Moldova. Ajunși la Crăciuna, pârcălabul citi 
răvașul trimis de voievod prin miașul călărașilor de Galaţi, care-i adusese 


pe prinși şi-i luă cu el deoparte. Rămași numai între ei, acesta le tăie 
legăturile şi, sub ochii uimiţi ai căpitanului Gheorghe, le așternu o masă 
îmbelșugată. Cât pe ce să-i rămână îmbucătura în gât, când mai văzu că-i 
dădu lui Dupoiul şi o pungă cu bani, care nu păreau a fi puţini. 

— Visez, oare? se frecă el la ochi. 

— Ți-oi spune mai multe pe drum, dar acuma va trebui să ne furișăm 
cât mai nebăgaţi în seamă, ca să trecem muntele. 

— În Ardeal? 

— Înî! 

Nu la fel se purtă craiul Rakoczy cu prinsul său, de care părea să fi 
uitat. Când să intre peste hotarul țării, generalul Kemeny îi aduse aminte de 
Hrizea și-l povăţui să nu se mai încurce cu el, ci să-l tragă în ţeapă chiar 
acolo. 

— Ar trebui ca alteța-voastră să facă asta cât mai repede și fără tărăboi, 
căci Hrizea a fost tare îndrăgit de seimeni şi darabani. Chinuindu-l... 

— Dar cine ţi-a spus ţie, dragă lanos, că am asemenea gând? Ai să vezi 
ce fac cu el! 

Într-adevăr, ajungând la Bălgrad, Hrizea fu slobozit și găzduit în casa 
unui bogătaş grec, care se purtă cu el ca şi cu un oaspete de seamă. 
Sărmanul de el nici nu se mai mira de câte i se întâmplau de la o vreme. Ba 
cetluit în fiare, ba cinstit la masă ca un voievod, ori amenințat mai apoi cu 
moartea. Era mai îngrijorat de soarta familiei lui, pe care o trimisese înainte 
de bătălie la Sibiu și nu mai știa nimic de atunci. Plângându-se gazdei sale, 
fu întâmpinat cu o neașteptată înţelegere: 

— De ce nu trimiţi, domnia-ta, vorbă să vie aici, că doar îs numai la 
doi paşi? 

— Mi-e oare îngăduit? 

— De ce nu? Cine să se împotrivească unor lucruri fireşti? 

Două săptămâni mai târziu putu să-și îmbrățișeze soaţa şi fiii în 
ospitaliera casă a grecului, dar asta îl cam puse pe gânduri, căci nu putea 
crede că nu i se va cere nimic în schimb. Prea era mare bunăvoința. 

— O fi vreun om cumsecade, îşi dădu cu părerea Frăsina. 

— Mai curând sunt o nadă pentru cineva, dacă nu o ameninţare pentru 
vodă-Constandin. 

— Mai ştii!? 

— Numai că eu aş vrea să se lămurească lucrurile și, cum nu avem 
bani, poate m-ar lua în slujba lui. L-aș sluji cu credință. 


— Am auzit că au şi fost năimiţi, cu leafă bună, peste cinci sute din 
foştii noştri seimeni și darabani. 

— Se poate. Doar înainte de luptă le-a făgăduit celor care trec de 
partea lui, însă pe atunci aveau un stăpân, câtă vreme azi năpădesc Ardealul. 

— Mai curând are să-i ducă în Lehia, căci se spune că un mare război 
va porni împotriva acesteia... 

Hrizea nu aflase nimica până acum, dar spusele femeii îl cam puseră 
pe gânduri. Dădu din cap a părere de rău și zise: 

— Nu face bine dacă se încaieră cu creștinii, în loc să stea în faţă 
turcilor. Eu însă n-am căderea să-i judec faptele, că m-a scăpat de la 
moarte... 

— Şi tot mulţumită lui, ne aflăm iarăși laolaltă. 

— Dar departe de casă! oftă Hrizea. 

— Oricum, suntem printre românii noştri, răspunse jupâneasa. Ce ne- 
am fi făcut dacă ar fi trebuit să-ţi luăm urma prin Alep, ori cine ştie unde 
prin Anatolia? Să nu cârtim împotriva sorții, care ne-a fost prielnică până 
acum. 

Soţul zâmbi cu amărăciune, căci vorbele nevestei nu prea erau 
potrivite după câte pătimiseră și nici o licărire de noroc nu se întrezărea. 
Rău n-o duceau câtă vreme erau împreună, ba li se îngăduia să le vină și 
prietenii, ca foştii lui căpitani Gheorghe şi Dupoiul. Întâlnirea cu ei a fost o 
mare mângâiere și mai în fiecare zi stăteau la sfat, punând ţara la cale, de 
multe ori fiind de faţă și localnicul Ion Bălgrădean, nașul medelnicerului 
moldovean. Lui Hrizea îi plăcu tânărul acela suriu și dintr-o bucată, iar când 
auzi primejdia de a-şi lăsa legea românească, dacă ar fi vrut să se ridice în 
rang, îi spuse de-a dreptul: 

— Ar trebui să ni te alături nouă. Nicicum să nu te lepezi de obârşia 
noastră veche, cu care ne mândrim. Dacă mai ajung o dată în fruntea unei 
oaste româneşti, acolo ţi-e locul! 

— Ba să ajungi iarăşi domn, măria-ta! îi ură Dupoiul. Țara înarmată 
te-a făcut, şi nu trebuie să dai înapoi. 

— Deocamdată astea sunt numai vise, prieteni, oftă Hrizea Eu numai 
că nu sunt ferecat în lanţuri, ca mai înainte, dar nici în oraş nu prea am cum 
să mă mișc fără însoțitori de-ai prinţului. Bine cel puţin că nu dorm cu mine 
în odaie. Cât despre bani, ce să vă mai spun? Dacă am avut câte ceva până 
acum, am cam dat de fundul sacului. 


— Oare gazda măriei-tale nu te-ar putea ajuta? întrebă Bălgrădean. La 
noi este cunoscut ca un mare bogătaș și cămătar lacom. Poate se ispiteşte 
să-ți împrumute ceva bani. 

După povaţa ardeleanului, Hrizea aduse vorba grecului și acesta nu-i 
răspunse nici da, nici nu, cerând răgaz de gândire vreo câteva zile. În 
răstimp sosiră câţiva oşteni care-l duseră la palat, unde prinţul îl primi cu 
cinstea cuvenită unui boier de neam mare, dar nu ca voievod. 

— Poate n-ai aflat că mulți mă sfătuiesc să-ţi tai capul, boierule, îi zise 
Rakoczy, zâmbindu-i cu prietenie. Cică astfel aş scăpa de grija domniei- 
tale, dar şi de o cheltuială. 

— Cum vă este voia, alteţă, căci eu nu sunt decât un neputincios prins 
în mâna voastră, care aţi avut bunăvoința să mă lăsaţi cu viaţă, și asta n-am 
s-o uit... 

— Vezi, tocmai pentru aceia va trebui să-ţi arăţi multumirea şi să mă 
ajuţi în războiul pe care-l pregătesc. Cred că ai auzit de asta, nu? 

— Da, într-adevăr, şi cu dragă inimă îmi pun braţul în slujba alteţei- 
voastre. 

— Nu numai de braţ am trebuinţă, ci mai ales de bani. 

— Dar eu, sărmanul, n-am o leţcaie... 

— Poţi face rost! Şi asta cât mai curând! Când îmi aduci o sută de mii 
de ducați? 

Hrizea rămase năucit. Atâţia bani n-ar fi izbutit să-i dea, nici dacă și-ar 
fi vândut toate moșiile din ţară, cu conace şi acareturi, dar printre străini?! 

— Alteţa-voastră ilustrisimă... Nădăjduiesc să nu fi priceput bine 
tălmaciul, căci o sută de mii... 

— Ba-i bine! Săptămâna cealaltă te așteaptă trezorierul meu să-i aduci. 
I-am şi dat poruncă! 

Hrizea fu scos de la Rakoczy susţinut de oșteni, căci începuse a se 
învârti încăperea cu el, și când ajunse acasă le povesti alor lui, încă 
nedumerit dacă nu cumva se înşela. 

Jupâneasa mea zicea că-i „om cumsecade”... Pentru asta s-a purtat 
frumos, ca să mă jupoaie. Asta-i omenia lui! 

— Măria-ta, zise Gheorghe. Dacă îmi este îngăduit, aş întreba şi eu: 
câţi bani i-ai cerut grecului? 

Hrizea îl privi o clipă, după care se lovi cu palma peste frunte. 

— Ai dreptate, Gheorghiță! Taman o sută de mii... ticălosul! Pentru 
aceea mi-a cerut răgazul, ca să se ducă la Rakoczy să-i spună. Nemermnicul! 


— Acuma ţi i-ar da, măria-ta! zâmbi cu înţelesuri Bălgrădean. 

— Liftă spurcată! sări şi Dupoiul. Ar trebui strâns de gât! 

— Tocmai asta n-o putem face! răspunse Hrizea, dar nu se ţinu să nu 
suduie în gura mare. 

— Trebuie să fugi, măria-ta! zise deodată Bălgrădean. Eu îl ştiu pe 
Rakoczy destul de bine. Dacă i-a intrat ceva în cap, nu se lasă. Are să te 
facă să iei banii grecului, ca să-i dai lui. 

— Unde să mă duc”! 

— Acasă! Adunăm pe toţi cei care vor să ne urmeze, și sunt destui de 
mulți! se lumină Gheorghe. S-or mai strânge şi pe drum, numai să ne vadă 
că plecăm. 

— Ca să nu mai spun că dincolo de munte au să treacă de partea 
măriei-tale toți nemulţumiţii, fie oşteni, fie boieri, adăugă Dupoiul. 

— E lucru cam cu primejdie, dădu din cap a îndoială Bălgrădean. Nu 
zic că n-au să vină oșteni, dar vom fi prea puţini... 

— Asta înseamnă că vii cu noi? îi luă vorba Hrizea. 

— Cu dragă inimă, dar nu așa, la întâmplare. Să chibzuim dacă e bine 
să treci munții în gura lupului, cum s-ar zice. Măria-ta ar trebui să pândești 
în preajmă, prin ţara Făgărașului, şi numai când este adunată oaste, în bună 
rânduială, să pornești fățiș la luptă. 

— Dacă nu-i măria-sa de față, oștenii n-au să ne urmeze! zise 
Gheorghe. Deocamdată nu-s ei prea mulţi, dar, dacă au să-și vadă 
voievodul, se vor îmbulzi să-l urmeze. 

— Cam pe câţi te bizui, cumetre Gheorghe? întrebă Hrizea. 

— Pentru început, cam la vreo două sute. 

— Socot că n-ar fi rău să-i trecem pe aceştia pe la Câineni și să-i 
adăpostim la vreo monastire din Oltenia. La Bistriţa, de pildă, al cărei 
egumen îmi este ceva neam mai îndepărtat şi n-are să ne vândă nimănui. Şi 
mai apoi, se cheamă că vom fi în ţară unde vom putea strânge oaste. Afară 
de asta, eu aş putea să merg cu o parte din oameni la conacul clucerului 
Cârstea Cornăţeanul, nu departe de Câineni, și de acolo aș putea iscodi mai 
lesne ce se petrece peste Olt. 

Toţi încuviințară gândurile lui Hrizea, mai puţin Bălgrădean, care dădu 
iarăși din cap a îndoială: 

— Mai curând aş zice ca măria-ta să rămâi în Ardeal, fie şi la saşi, 
unde ai găsi bani cu împrumut; iar când s-or strânge vreo două-trei mii de 
oşteni... 


— Ba nu, dragul meu, se împotrivi Hrizea. Rakoczy va pleca împreună 
cu oastea în Lehia şi n-are să-l mai poată sprijini pe Constandin-vodă. Cât 
despre oştenii lui Vodă, e de-ajuns să trimit câțiva oameni printre ei şi ni se 
vor alătura pe dată. 

— Mă rog, așa să fie! mormăi Bălgrădean. Cum ne-o fi norocul! Nu 
mai zic nimic! 

— Noi ni-l facem, Ioane, păcătosul ăsta de noroc! îl bătu Hrizea voios 
pe umăr. Eu am să încerc să-l duc cu vorba pe Rakoczy și să-i cer alt soroc, 
răstimp în care am putea fugi pe furiș. Ce credeţi? 

Erau tare încântați de cele plănuite și chiar și bănuitorul Bălgrădean, 
păru a se îndupleca. De aceea la începutul săptămânii ce a urmat, Hrizea n-a 
mai aşteptat să fie chemat la palat, ci s-a înfățișat de capul său. Rakoczy 
însă nu-l primi, ci-i trimise vorbă să lase banii și să plece unde îi va fi voia. 

— Nu i-ai adus?! se miră tezatirarul. Eu n-am ce-ţi face, boierule, dar 
bine nu va fi. Aşteaptă porunca alteţei-sale. 

Hrizea crezu că avea să fie chemat de astă-dată ca să fie mustrat, cu 
toate că își pusese în gând să mai ceară îngăduinţă cel puţin o lună de zile. 
Avea să asculte cu umilinţă toate cele ce i se vor spune, din păcate n-a mai 
apucat, fiindcă oștenii înarmaţi l-au înconjurat pe dată şi aproape că nici nu 
şi-a dat seama când a fost întemnițat. 

ÎNFRICOŞĂTOAREA PREVESTIRE 


ODAIA ÎN CARE FUSESE ZĂVORÂT MIHNEA nu era chiar aşa de 
înspăimântătoare, ba, la drept vorbind, nici nu semăna a temniţă, încât 
aproape nu-i venea a crede că se afla la faimoasa Edi-kule. De la temnicer 
aflase că în acelaşi loc zăcuse ani de-a rândul și fostul domn al Moldovei, 
Vasile Lupu, dușmanul său de moarte, dar că fusese slobozit de curând la 
casele lui din oraş. Asta nu i-a mai fost pe plac, apoi, dacă şi el ar fi rămas 
vreme îndelungată în prinsoare, tinereţea i s-ar fi risipit în vânt şi toate 
planurile lui de mărire prăbușite. 

— Văd că vorbeşti româneşte, zise el către temnicer. Cum te cheamă? 

— Păun, măria-ta, răspunse slujitorul. 

— De mult n-am mai auzit vorbindu-se pe limba noastră. Stai în oraş? 

— Şi da şi nu. 

— Eşti şi tu, cumva, osândit? 

— Ba am venit de bunăvoie, ca să te slujesc pe măria-ta. 

— Pentru ce îmi spui întruna așa? se miră Mihnea. 

— Fiindcă ai să fii domn al Munteniei, măria-ta. 

— Chiar crezi? Nu vezi că sunt întemnițat aici? 

— Aşa se pare, dar noi am aflat că sadrazamul te-a pus numai la 
încercare. Azi-mâine te va căftăni voievod. 

— Ia stai! Auzit-am oare bine că ai zis „noi”? Ce să înţeleg? 

Păun își mușcă buza, căindu-se că se cam grăbise cu vorba, dar nu mai 
putea da înapoi, aşa că-i mărturisi „stăpânului” său câte ceva, dar fără să 
numească pe careva dintre dregători. 

— Vezi, măria-ta, eu nu sunt în stare să te lămuresc, însă au să vină 
mai-marii mei de la Târgoviște și atunci... 

— Cine-s aceia? 

— Nici eu nu-i ştiu. 

— Minti! 

— Tot ce se poate, zâmbi slujitorul. 

După felul cum îi răspundea, Mihnea pricepu că n-avea să scoată mare 
lucru de la el, dar şi că nu era ceea ce voia să pară. De mirare că izbutise să 
se bage în temniță, ca să fie în preajma lui, şi nu numai ca să-l slujească... 


— Totuşi, dacă sadrazamul nutrește alte gânduri față de mine? iscodi 
Mihnea. 

— Am fi aflat și te-am fi scăpat. Avem un om de nădejde la sărai, care 
ştie tot ce se petrece. 

— Pe acesta îl pot afla? 

— Cred că da. Este marele dragoman Nikusios Panaiotakis. Şi va 
trebui să-ți mai spun și despre cămătarul Costas Petridis, care va da banii 
pentru înscăunarea măriei-tale. 

— Chiar așa? Toate le-aţi pregătit, fără să fiu întrebat? 

— Nu ne îndoim de măria-ta, căci eşti nepotul lui Lambrakis... 

— Dar fiul lui Radu Mihnea, din stirpea Basarabilor și Corvineştilor? 

— Sângele elen își va spune cuvântul până la urmă, zâmbi iar Păun. 
Noi nu ne înșelăm niciodată. 

— Aşa credeţi VOI, întări Mihnea cam înciudat. 

Slujitorul nu răspunse, ci rămase tăcut o vreme, dându-i răgaz 
prinsului să se învârtă prin odaie. Mai pe urmă, domolindu-se, Mihnea se 
puse la o măsuţă și-l pofti pe Păun să se așeze în faţa lui. 

— Nu se cade, doamne, se împotrivi acesta. 

— Să lăsăm masca, prietene! Cred că de fapt nu eşti slugă și încep să 
mă îndoiesc chiar că eşti român. Nu-i așa? 

Faţa lui Păun se lumină și cu acelaşi zâmbet șăgalnic primi să șadă. 

— După câte văd, nu voi mai avea ce ascunde, câtă vreme măria-ta ai 
început să ghiceşti. Într-adevăr mă cheamă Pavos, adică Păun pe românește, 
şi deocamdată, cu voia măriei-tale, aşa voi rămâne o vreme. 

— Atunci socot că știi ce mi se cere în schimbul prieteniei voastre? 

— Tot neamul nostru o ştie! Vrem să facem din nou împărăţia 
Bizanțului şi, după părerea areopagului.... 

— Așadar, este şi așa ceva? îl opri Mihnea. Cine conduce sfatul 
acesta? 

— lar m-a luat gura pe dinainte, râse Păun, însă tot va trebui să afli că 
măria-ta eşti cel mai nimerit ca bazileu al nostru. 

De astă-dată râse Mihnea batjocoritor și se ridică în picioare, 
prefăcându-se înveselit. 

— Nici prin cap nu mi-ar fi dat asta, omule! zise el. Dacă am dorit 
ceva în viaţă, a fost să fac din nou Dacia, ori barem ţara voievodului Mihai 
al nostru, şi nu să mă amestec cu voi. 

— Asta vrem şi noi, răspunse încet Păun, rămânând pe scaun. 


— Păi nu spuneai... 

— Pentru început ne trebuie o Dacie puternică, și cu ajutorul ei vom 
izgoni pe osmanlâi din Balcani. 

— Cum s-ar zice... începutul de drum să-l facem împreună? 

— Ba împreună până la capăt, doamne! Noi nu ne dăm înapoi de la 
nimic. 

— Şi dacă nu primesc însoţirea voastră? 

— 'Temniţa asta are şi încăperi lipsite de lumina zilei, și despre care se 
uită cu uşurinţă. 

— O ameninţare? 

— Nu! O prevestire. 

— Dar ce va zice Koprulu? 

— Va afla că ai sărit peste ziduri și ţi-ai pierdut urma. 

În loc să se înfurie, Mihnea simţea dorinţa să vorbească și mai mult, 
mai cu seamă că unele plănuiri grecești i-ar fi fost pe plac. Să se fi văzut 
mai întâi pe tron, că pe urmă avea el să facă după cum îi va fi voia. Totuşi 
vru să-şi dea seama ce ar face grecii dacă și-ar încălca învoiala mai apoi, 
aşa că zise zâmbind: 

— O dată ajuns domn al Daciei, cine mă va împiedica să vă dau în 
vileag la Poartă şi să mă scap de voi? 

— Te-am ucide, măria-ta, când nici nu te aştepţi. 

— Tu ai face-o? 

— Dacă-i poruncă... 

— Hm! După cum văd, nu prea am de ales. Cel mult să-i mărturisesc 
totul marelui vizir, când mă va chema pentru căftănire. 

— Nu te-aş sfătui, doamne, câtă vreme ai avea în noi numai prieteni de 
nădejde. 

Din nou se făcu tăcere, căci Mihnea nu mai ştia ce să spună şi, în afara 
căpeteniilor din umbră, dibuise gândurile grecilor. Cam începuse să se şi 
împace cu gândul unei asemenea întovărășiri, numai să se vadă scăpat din 
blestemata de temniță. Nu păru prea încântat când auzi că va trebui să ia cu 
sine, în Muntenia, cât mai mulţi greci, fiindcă se știa că românii nu-i aveau 
la inimă, de când se aciuaseră pe la ei, sufocându-i. 

Apoi s-au scurs mai multe săptămâni, în care Mihnea își pierduse 
răbdarea și ar fi fost în stare să jure supunere totală acelui „areopag”, numai 
să se vadă liber. În răstimp pusese la cale cu Păun o seamă de lucruri şi s-au 


sfătuit ce purtări va avea faţă de turci, de îndată ce va fi slobozit și mai pe 
urmă la Târgoviște. 

Nu-i mai vedea cu ochi răi pe cei care se amestecau peste el, ci îi 
socotea de pe acuma prieteni, când se pomeni chemat la marele vizir. Fu 
scos din temniță de parcă era un oaspete de seamă, aducându-i-se chiar 
calul lui de acasă, și întovărăşit asemenea unui dregător, ceea ce era un 
semn bun pentru Mihnea. 

Pătrunse în arz odasi și îngenunche în faţa lui Koprulu-pașa, ducându- 
şi mâna dreaptă la inimă. 

— Ridică-te, beyule! zise acesta mângâind şiragul de mătănii ce-l avea 
în mâini. Ai avut vreme destulă să chibzuieşti la cele ce am vorbit mai zilele 
trecute? 

Mihnea ar fi vrut să-i răspundă că trecuseră mai multe luni, cât zăcuse 
la Edi-Kule, dar se răzgândi și încuviinţă tăcut din cap. 

— Nădăjduiesc să ţii minte că din temniţă te-am scos ca să te fac domn 
şi, dacă n-ai să-mi fii slugă credincioasă, te voi aduce îndărăt, dar cu mult 
mai jos decât ai fost. Cred că pricepi! 

— Da, stăpâne! 

— Atunci îţi va fi bine, mai cu seamă că tot ce vei face va fi numai ca 
să-mi trimiţi aici capul lui Rakoczy. Apoi, să nu asupreşti prea mult raialele 
împărăției, căci bani ai destui, dar nici să întârzii cu haraciul, fiindcă 
haznaua este goală mereu. Cât despre bazaconiile acelea cu ţara mare a 
ulacilor, să nu-ți mai vină în minte! 

— Nici nu mai ştiu de ele, luminăţia-ta! 

— Se vede că ţi-a priit șederea la Edi-Kule, şi asta nu-i rău deloc. 
Acuma te vei duce acasă şi să nu pleci nicăieri, fiindcă foarte curând trebuie 
să te înfăţișezi preastrălucitului padişah, ca să-i săruţi papucul și să capeţi 
firmanul de domnie. 

— Prea-bine! încuviință Mihnea. Dar... am îngăduinţa să primesc 
oaspeţi? 

— Pe cine?! 

— Dacă s-or ivi... cumva, bâigui prinţul, dându-și seama că întrebarea 
nu era binevenită. 

— Nimeni să nu-ţi calce pragul! Chiar dacă ar fi sultanul însuși, ori... 
mama lui, adăugă vizirul, după ce se oprise o clipă. Cred că mă înţelegi că 
cei de la sărai nu trebuie să afle nimic despre tine şi mai ales pe unde ai 
umblat în acest timp. 


— Mă gândeam la nişte cămătari, cu care va trebui să mă învoiesc 
pentru bani de cheltuială... 

— Ei bine, aceia sunt slugi şi n-am nimic împotrivă, dacă socoţi că 
moștenirile tale nu-s destule. 

Se vedea cât-colo că marele vizir nu voia să se mai întâlnească cu 
Turhan-sultana, dar n-avea nimic de spus dacă făcea rost de bani cât mai 
mulți. 

— Şi mai ales nu uita că eu te-am făcut domn! adăugă paşa. 

JERTFA CEA MARE 


ABIA DUPĂ VREO DOUĂ SĂPTĂMÂNI de la plecarea prinţului la 
război cu leşii, Bălgrădean izbuti să dea de urma lui Hrizea. Acuma 
stăpânea ţara un fost român, Acațiu Barcsay, şi se gândea că ar mai putea 
nădăjdui, dar Frăsina își dădea cu pumnii în cap că nu apucaseră să fugă din 
vreme. 

— Cine ştie când are să se mai întoarcă Rakoczy de pe acolo, se căina 
ea. Uite că toamna e pe ducă și noi tot pribegi şi amărâţi suntem. 

Nu mai avea pe lângă ea decât pe ginerele lui Cheoașcă, credinciosul 
lor cumătru Gheorghe-căpitanul, și pe ardeleanul Bălgrădean. Cel de al 
treilea prieten, Vasile Dupoiul, de cum auzise cele întâmplate a şi apucat 
calea Moldovei, făgăduind sprijinul lui Ștefan-vodă. Numai că războiul îi 
cam încurcase ițele şi se vede că din pricina asta întârzia să se întoarcă cu 
vreo veste. lama pândea să năpădească plaiurile ardelene şi să acopere 
pământul cu mantia ei de omăt, iar sărmana femeie mai că-și pierduse orice 
nădejde, când, în ultima săptămână din postul Crăciunului, Bălgrădean veni 
tot într-un suflet să-i spună: 

— Barcsay s-a învoit să-l îngăduie pe soțul domniei-tale, cinstită 
jupâneasă. Se pare că în prima zi a sfintei sărbători avem să-l vedem. 

— Înseamnă că stăpânul de astăzi încă mai are ceva simţire de român, 
se bucură căpitanul Gheorghe, care era de faţă. 

— Mai curând cred că s-o fi temut să nu moară în temniță, până să se 
întoarcă prinţul! răspunse batjocoritor Bălgrădean. 

Cunoștea el prea bine ce fel de oameni erau aceia care se lepădau de 
neamul lor, dar apoi nu mai suflă o vorbă, căci află că însuşi baronul 
Borlovany se rugase pentru Hrizea. 

Așteptară nerăbdători vesela prăznuire și, cu adevărat, Hrizea fu adus 
în lanţuri la biserica ortodoxă de lângă malul Mureșului. Avea pletele și 
barba pieptănate cu îngrijire, era curat îmbrăcat, dar zornăitul fiarelor de la 
mâini şi de la picioare o făcu pe Frăsina să hohotească în plâns. Pe dată fu 
urmată de copii şi de mai toate muierile din sfântul lăcaș, de parcă ar fi fost 
la o înmormântare. Vru să-l îmbrăţişeze pe nefericitul ei bărbat, dar 
Bălgrădean o ţinu de mâini, șoptindu-i: 


— Nu cumva să ne dăm în vileag simțămintele, mai ales plănuirile 
noastre, ca să nu-l mai lase și altădată. Mai bine să ne arătăm înfricoșaţi şi 
supuși, bucuroși de mica înlesnire, că pe urmă vom mai vedea noi ce va fi. 

Povaţa îi fu ascultată şi se dovedi de folos, căci şi în celelalte duminici 
ori sărbători Hrizea fu adus în faţa altarului de lemn zugrăvit cu chipuri 
prelungi şi schivnice, ca să-și uşureze sufletul. Cu vremea începu a se mai 
împlini la obraz, de când îi vedea pe ai săi, și nu o dată le zâmbea 
încurajator. Nici paznicii nu mai erau aceiași şi se făceau a nu băga de 
seamă că cei din familia prinsului îl ţineau de mâini, pe ascuns, în vremea 
slujbei. Lanţurile însă îi rămâneau, ca o nedorită podoabă. 

Prin preajma Bobotezei, pe un ger de crăpau ouăle de corb în cuib, sosi 
la Bălgrad şi Vasile Dupoiul. Înfrigurat și ostenit după lunga lui călătorie, la 
o ulcică de vinars fiert şi îndulcit cu miere de albine, își dădu drumul la 
gură: 

— lacă, cinstită jupâneasa Frăsina și tu, vere Gheorghe, și tu, nășicule, 
aflaţi de la mine că eu nu sunt ce par a fi... 

— Săracul! șopti Bălgrădean la urechea căpitanului Gheorghe. Se vede 
că l-a ciupit rău frigul. 

— Ori ţuica! fu de părere Gheorghe, căci simţea şi el băutura 
furnicându-i prin vine. 

— Zău că nu vă mint! urmă moldoveanul. Cu toate că n-ar trebui să vă 
spun, eu mă încred în voi. Bănuiţi oare cum am cutezat să mă duc la 
domnul Moldovei? Fiindcă eu sunt solul lui de taină... 

— Asta o ştiai de mai înainte, ori abia acum ai aflat-o? zâmbi 
Bălgrădean. 

— Nu râde, nășşicule, că spun adevărul gol-goluț. De nu era măria-sa, 
nici unul dintre noi n-am mai fi fost aici. Uite, vărul Gheorghe a fost de 
față. Nu-i aşa? 

— Te pomenești că şi pe Hrizea l-a scos din ghearele lui Costandin- 
vodă? se băgă Frăsina. 

— Asta n-aş putea-o spune. Dar Ștefan-vodă al nostru nu-l înghite pe 
domnul muntean, fiindcă acesta prea îşi bagă nasul unde nu-i fierbe oala. 
Pofteşte să-i scoată din ţară pe Cantacuzineștii moldoveni, ba chiar şi pe 
doamna lui Vasile Lupu, şi asta nu-i pe placul măriei-sale. Eu anume am 
fost trimis să-l sprijin pe voievodul nostru Hrizea, și încă voi mai face-o. Ba 
ne-a mai dat Vodă şi ceva bani... 

— Când? Unde? sări Frăsina. 


— Aici, în Bălgrad, la un cămătar... 

— Nu cumva să fie grecul cu pricina?! se îngrijoră Gheorghe. 

— Socot că nu. Am însă la mine scrisoarea către el. Ia să vedem! 

Dupoiul mai dădu peste cap o ulcică, după care se scotoci la sân și 
dădu la iveală un sul de hârtie semnat de Ştefan-vodă şi pecetluit. Acum 
începu a crede și Bălgrădean că nu beţia vorbea prin gura moldoveanului, și 
o licărire de bucurie i se ivi în ochi. 

— Atunci se schimbă vorba! zise el. Barcsay a năimit o sumedenie de 
seimeni fugiți de dincolo și le-a dat muschete saxone, nou-nouţe. 

— Eu îi cam cunosc pe toţi noii veniţi, se lăudă Gheorghe, și de bună- 
seamă că cei mai mulți au auzit de mine, așa că mă încumet să-i atrag de 
partea noastră. 

Căldura din încăpere, scrisoarea domnitorului moldovean, dar și 
vinarsul, toate laolaltă le aprinseseră obrajii. Jupâneasa Frăsina poruncise și 
bucate de masă mare, de parcă ar fi prăznuit din nou Crăciunul. 

— Nu ne mai rămâne decât să facem cumva să-l scăpăm pe bietul 
nostru voievod! continuă Gheorghe. Când o veni la biserică, dăm buzna 
peste paznici, îl scoatem din lanţuri și fugim cu toţii. Ne trebuie însă oameni 
hotărâți şi cutezători! 

Dupoiul se gândi o vreme, apoi glăsui molcom, cum îi era obiceiul: 

— Dacă îmi aduc eu bine aminte, nășicule, cândva te aveai în mare 
prietenie cu acel Borlovany, de care am mai vorbit. Ce-ar fi să te duci la el 
şi să-i ceri de-a dreptul să-l sloboadă? Nu cred eu să-i fi uitat pe românii lui, 
câtă vreme a făcut tot ce-a putut ca să îndulcească traiul prinsului. Este o 
zicală că „sângele apă nu se face” şi poate s-o potrivi. 

— De, ştiu eu?! Voi încerca! răspunse Bălgrădean, care nu mai părea 
aşa de pornit împotriva bănăţeanului. 

Chiar a doua zi îşi făcu drum pe la casa lui din oraș și fu primit cu 
mare bucurie de Lazăr, care-l îmbrăţișa în amintirea zilelor de altădată. 

— Ce bine-mi pare c-ai venit pe la mine, frate Ioane. Auzit-am că-mi 
porți duşmănie fiindcă mi-am pocit numele, dar ce era să fac? Să mă apuc 
să bat iar drumurile Europei, ca odinioară? Pe atunci eram cătană, dar și 
tânăr. Acum m-am tras și eu la hodină. 

— Dar ai ajuns domn, și... 

— Mi-s baron, şi ce-i cu asta? Așa s-ar fi cuvenit să fie şi alți români, 
nu numai dintre ai lor. Singurul necaz este că mi-au sluțit frumosul meu 


nume, dar n-au decât să-mi zică la urma urmei cum or vrea, eu tot așa m-oi 
chema pentru prieteni și tot omul care am fost mi-s şi acuma. 

Îl împinse pe musafir într-un jilţ şi urmă în frumosul grai bănăţean: 

— Şezi, și spune ce necaz te aduce la mine. Nu cumva te-i fi hotărât şi 
tu să capeţi un rang mai mare? Ştii bine că prinţul s-ar învoi bucuros, că 
doar nu te-a uitat, numai că tu te-ai cam dat la o parte. 

— N-am venit cu gânduri de mărire, domnule baron... 

— Nu mă lua aşa, Ioane, ce naiba? Doar îţi spusei că pentru prieteni eu 
tot român am rămas, și fac ce pot pentru ei. 

— Tocmai că voiam să-ți mulțămesc pentru cele făptuite spre binele 
năpăstuitului Hrizea. 

— Nu cumva eşti de partea lui?! 

— Ba da! 

— Cum aşa? 

— E un om cinstit, boier cu dragoste de ţară, și nu os domnesc pripășit 
pe la Stambul. Și mai apoi, oastea l-a făcut domn, deci e un mădular al 
norodului. El ar putea să facă multe pentru neamul nostru, dacă ne vom 
alătura cu toţii, din toate părţile. 

— "Ţara noastră „dodoloaţă”! oftă cu amărăciune Lazăr. Bietul taica, 
mult şi-a dorit-o. Dar parcă numai el? Poate că a făcut rău viteazul Mihai, 
când ne-a arătat că este cu putință, căci uite cum ne frământăm, tot neamul, 
ca peştele pe uscat. 

— Trebuie să găsim cutezătorul s-o înceapă, că noi vom întregi-o! 

— Socoţi tu că Hrizea-i cel mai potrivit? 

— Dacă nu el, altul, dar nu ne este îngăduit să așteptăm, ca jidovii 
venirea lui Mesia, și să ne plângem în rugăciuni. 

— Drept ai, Ioane! Cu arma-n mână se dobândeşte ţara. Şi uite, mai că 
am să cred în Hrizea, măcar că eu nutream altfel de gânduri. 

— Care anume? 

— Prinţul Transilvaniei are să fie silit să ţină seama de mulțimea 
noastră, şi bucuros ne va strânge pe toți laolaltă. 

— Ca să ne schimbe mai apoi numele? Asta niciodată! Să nu te mânii 
pe mine, însă nu pot să cred în el! 

— Să fie mai de temei Hrizea al tău? 

— El şi oastea românească pe care o vom încropi-o aici, în inima 
Ardealului, căci lefegii pe care-i năimim sunt în mare parte români, iar 


dintre sârbi şi bulgari ne vor însoți numai aceia care simt alături de noi şi se 
vor bate pentru un loc tihnit în ţara noastră, nu pentru bani. 

— Totdeauna ai fost visător, Ioane dragă, şi asta nu-i rău. Oricum, poţi 
să te bizui și pe braţul meu, când o veni vremea. 

— Tocmai pentru aceea mă aflu aici! Va trebui să ne ajuţi să-l scăpăm 
pe Hrizea, căci numai slobod poate să strângă oastea cea mare. Domnia-ta 
eşti prieten cu baronul Barcsay, zi-i să-i dea drumul, că poate, cât nu-i 
prințul acasă. 

— S-ar mânia cumplit Rakoczy dacă ar afla şi nu ştiu dacă Barcsay nu 
şi-ar pierde capul. Tu nu ştii câți duşmani are el chiar la curte, căci grofii 
nu-i iartă obârşia românească. Mai bine să nu-l amestecăm pe el, fiind şi 
temător din fire. Pot să fac să fie schimbaţi paznicii cu seimeni de-ai voştri, 
dar aceștia să nu se dea pe faţă, ba să se poarte şi mai aprig cu prinsul. Apoi, 
când socotiți voi, fugiţi cu paznici și căruţă, iar lui Hrizea îi veţi scoate 
lanţurile pe drum. 

— Așa să facem! se bucură Bălgrădean. Eu îți mulțumesc, în numele 
tuturor românilor, şi poate că ni te vei alătura și domnia-ta, la vremea 
potrivită. 

— Mai încape vorbă, loane?! îl mustră din deget Lazăr. Eu tot 
bănăţean mi-s, oricum mi-ar poci ei numele. 

Vestea cea bună fu dusă într-un suflet la toţi cei ai lui Hrizea și pe dată 
se înțeleseră să nu mai aștepte, ca nu cumva să se întoarcă pe nepregătite 
Rakoczy şi să le dea totul peste cap. Sărbătoarea Bunei-Vestiri în acel an al 
mântuirii 1657 cădea într-o vineri și numai ortodocșii o prăznuiau în 25 
martie, aşa că era tocmai potrivită ca Hrizea să se ceară la biserică fără 
bănuială. Paznicii erau de acuma numai dintre cei aleși de căpitanul 
Gheorghe, oameni de credinţă, şi nu le mai rămânea decât să înfăptuiască 
ce-au gândit de atâta vreme. 

Venise primăvara și soarele topea cele de pe urmă petece de zăpadă 
rămase prin cotloanele mai dosnice ale dealurilor din apropiere. Aburi calzi 
se ridicau din pământul reavăn, iar către răsărit, deasupra luncii Sebeșului, 
berzele se învârteau în înaltul cerului, mai înainte de a se duce fiecare pe la 
cuibul ei din anul trecut. Fiind zi de sărbătoare, nici un plugar nu se ivise pe 
câmp. Clopotele chemau la rugăciune, dar vesteau totodată și sosirea 
primăverii, nefiind astfel de mirare că mulțimea credincioşilor umpluse 
mica biserică de la marginea orașului. De mirare era mulțimea oștenilor 
lefegii, mai mulți ca de trei sute, încât târgoveţii se uitau cu nedumerire cât 


de mare praznic era pentru ereticii olahi. Jupâneasa Frăsina, era împreună 
cu copiii într-o căruță uşoară, trasă de patru cai focoşi ce fornăiau 
nerăbdători, așteptând îndemnul de plecare. De o parte și de alta se aflau 
Dupoiul şi Gheorghe, împreună cu seimenii ce se descoperiseră, căci popa, 
văzând mulţimea, a slujit afară, sub cerul liber și însorit. 

Ochii tuturor erau îndreptaţi către uliţa ce ducea la cetate şi pe unde de 
obicei era adus Hrizea, care de astă-dată însă întârzia să se arate. 
Îngrijorarea îi cuprinse pe cei înţeleşi, iar palmele asudate ale jupânesei se 
frecau una de alta, în vreme ce inima îi bătea, mai să-i spargă coșul 
pieptului. În cele din urmă auzi huruitul roților unei căruţe, apoi fu cât pe ce 
să moară de spaimă văzând că în fruntea pazei nu era Bălgrădean, așa cum 
fusese vorba, și nici cel înlănţuit nu era Hrizea! A fost prea mult pentru 
biata femeie, care simţi că totul se învârte cu ea, până ce își pierdu simţirea. 
N-a mai auzit porunca lui Gheorghe, de plecare, și nici hurducăitul de pe 
caldarâmul uliței n-a putut s-o trezească. Abia într-un târziu, când Bălgradul 
rămăsese mult în urmă, se pomeni că lângă ea se află nimeni altul decât... 
Hrizea. 

— Doamne, sfinte! bâigui femeia, frecându-se la ochi. Am început să 
am vedenii. Tu ești oare, cu adevărat?! 

— Dar cine ai fi vrut? Nu pe mine mă aşteptai? râse Hrizea cu poftă, 
de parcă acum ar fi venit, de la vreo cumetrie. Sunt eu în carne şi oase, cu 
spada la cingătoare, iar aceștia sunt copiii noştri, adăugă el îmbrățișându-i. 

Frăsina se ridică pe dată şi-i sări de gât, acoperindu-l de sărutări, dar şi 
de lacrimi. 

— Trăieşti! Ce bine! Am scăpat de necazuri... 

— Deocamdată nu, însă vom birui noi peste toate! o mângâie Hrizea. 
Cât pe ce să ne împotmolim la mal, căci Bălgrădean trebui să se înfăţişeze 
la Barcsay și, cum nu mai puteam adăsta, şi-a pus în loc un prieten, Axinte 
parcă zicea că îl cheamă. Acesta însă, Dumnezeu să-l binecuvânteze, n-a 
mai aşteptat să ajungem la biserică, ci mi-a spart lanţurile şi punând pe altul 
în locul meu s-a prefăcut că nu se petrecuse nimic, pornind mai departe. 
Asta, zicea el, anume ca să câştigăm timp şi ca să nu bată la ochi 
răuvoitorilor. Să dea sfântul să se fi descurcat, că bun om mai este. 

— Dar Bălgrădean? se uită Frăsina împrejur. 

— Ne va ajunge el din urmă. 

Se strânseră de mână ca în prima tinereţe, apoi de la o vreme Hrizea 
coborî din căruţă, spre a merge călare în fruntea celorlalți. Ocoliră Sebeșul 


pe după dealurile de la miazăzi și, tot aşa, pe ascuns, ajunseră în preajma 
satului Orlat, unde făcură cel dintâi popas. Nu fuseseră stingheriți până 
acuma și de aceea se îngrijorară văzând un pâlc de călăreţi ce goneau după 
ei. Hrizea îi linişti, căci nu erau decât vreo zece oşteni, care nu puteau avea 
gânduri rele, fiind aşa de puţini. Așa a și fost, căci noii sosiți erau dintre 
seimenii întârziaţi, care s-au zorit tăind de-a dreptul prin satele săsești. 

— Abia scăparăm, măria-ta! se închină unul înalt şi spătos, care se 
dovedise a fi cunoscător al locurilor și-i călăuzise pe ceilalți. 

— S-a întâmplat ceva? 

— Din păcate, da! Ardeleanul acela... 

— Bălgrădean? sări Frăsina. 

— Așa îl chema. 

— Ce-a păţit? întrebă Hrizea cu o umbră de îngrijorare în priviri. El nu 
mai vine? 

Se strânseră curând și alți oșteni împreună cu căpeteniile lor, nelipsind 
nici căpitanul Gheorghe, nici Dupoiul. Mai cu seamă acesta din urmă ceru 
să afle cu de-amănuntul cele petrecute. 

— Apoi, să vedeţi, eram împreună cu el încă vreo patru de-ai noștri şi 
ne-am repezit la poarta cea mare a cetăţii, chipurile, cu porunca să fie 
închisă de îndată, că în oraş ar fi fost răzmeriță. În acest fel nimeni n-a mai 
putut să iasă de acolo, ca să vă prindă. 

— Am priceput! Deştept băiat! nu se putu ţine Hrizea să nu-l laude. Zii 
mai departe! 

— Poate că însuși Barcsay o fi dat porunca asta, fiindcă la el fusese 
chemat mai înainte, fu de părere Dupoiul. 

— Nu ştiu! dădu din umeri oșteanul. Totul ar fi mers bine, de nu se 
ivea un căpitan ungur, care răcnea din toţi rărunchii: „Vânzare, vânzare!” 
După el venea mulțimea târgoveţilor înfuriaţi şi în vârful unei sulițe am 
zărit capul sărmanului Axinte. 

— Cine-i acela? întrebă căpitanul Gheorghe. 

— Cel care l-a înlocuit pe Bălgrădean și mi-a dat drumul, răspunse 
Hrizea. Mai bine de venea cu noi! 

Povestitorul tuşi spre a-și drege glasul, după care urmă: 

— 'Ticălosul acela îi tăiase capul, căci se afla la biserică, nu ştiu de 
cine pus, dar când a văzut schimbarea osândiţilor n-a mai cercetat nimic, ci 
pe loc a scos spada, săvârşind ticăloşia. lacă, băieţii aceştia, care sunt cu 
mine, au fost de faţă, și de la ei ştiu. 


— Dar Bălgrădean? întrebă Dupoiul. 

— S-a împotrivit cât a putut ca să nu fie deschise porţile. Apoi, se 
iviseră şi alți ofițeri unguri, au întrebat de la cine-i porunca să rămână 
închiși înăuntru câtă vreme norodul nu se arată răzvrătit, ci vestea o trădare. 
Bălgrădean s-a strecurat, ca să nu stea de vorbă cu ei, și împreună am fugit 
pe portita cea mică dinspre dealul furcilor. Eu am zis s-o luăm la vale, pe 
malul apei, până om găsi vreun vad, dar el a ţinut-o una și bună că împreună 
cu mulțimea românilor ce fugea înspăimântată din oraș vom izbuti mai 
lesne să scăpăm nebăgați în seamă. 

— Era lume multă? iscodi Hrizea. 

— Mai toţi aceia care fuseseră la biserică, aşa că ne-am vârât lângă ei, 
dar un păcătos de oștean se găsise să facă el rânduială la trecerea podului 
peste Mureș, ca să nu ne înghesuim, şi astfel am fost ajunși din urmă de 
blestematul căpitan. 

— Cel care l-a tăiat pe Axinte? întrebă jupâneasa. 

— Da! Era pornit rău împotriva noastră și când l-a zărit pe Bălgrădean, 
că era cam înăltuț săracul, pe dată l-au împresurat şi l-au izbit peste obraz 
umplându-l de sânge. Apoi, fără nici o judecată, i-au pus ştreangul de gât şi 
l-au săltat deasupra apei, legat de o grindă a podului. 

— Doamne, cât mai iubea el Mureșul și uite unde i-a fost dat să 
sfârșească! suspină Dupoiul ştergându-și lacrimile. 

— 'Ticălosul! scrâşni Hrizea. Trebuie să-l ţinem minte şi, de ne va 
cădea vreodată în mână, chinurile iadului i se vor părea prea uşoare, faţă de 
ce am să-i fac. 

Jupâneasa Frăsina izbucni în hohote de plâns și nu puţini erau și 
bărbaţii care aveau lacrimi pe obraz. Hrizea se gândi dacă n-ar fi trebuit să 
poruncească o slujbă pentru sufletul răposatului, dar căpitanul Gheorghe îi 
aduse aminte că nu aveau vreme de pierdut. 

— Am să zidesc o biserică întru pomenirea martirilor! zise Hrizea. 
Dumnezeu să-i ierte, căci şi-au dat viaţa ca să o scape pe a noastră. 

De undeva, dintre oşteni, s-a ivit o luminare aprinsă şi cu evlavie au 
adus-o la căruţa unde bocea Frăsina, care, văzând-o, parcă se mai potoli. 
Porniră pe dată mai departe, hotărând odihna după ce vor trece de Sibiu, 
căci, după norișorul de fum și bubuitura auzită din dreptul zidurilor, sibienii 
nu se arătau bucuroşi de oaspeți. 

— Dacă nu mă-nșel, zise căpitanul Gheorghe arătând culmea unui deal 
din apropiere, acolo suntem pândiţi de niște pușcași, care nu au gânduri 


binevoitoare cu noi. 

— Ai dreptate! încuviinţă Hrizea, dar nu-s mulţi. 

— Îngăduie, măria-ta, să mă reped asupra lor, şi pe urmă dăm iama în 
Sibiu. Să ne răzbunăm și noi pentru moartea lui Bălgrădean şi... 

— Alungă-i pe cei de colo, frate Gheorghiţă, dar de la oraș ia-ți gândul, 
că nu-i chiar aşa de lesne. Pe urmă nici n-aş vrea să mă stric cu saşii, că 
poate vom avea nevoie de ei mai târziu, așa că ne vom furișa pe la poalele 
muntelui, până dăm de apa Oltului. 

N-a fost trebuinţă să dea o luptă adevărată, căci lefegiii sibieni o luară 
la fugă de îndată ce le vâjâiră plumbii pe la urechi, aşa că oastea lui Hrizea 
îşi văzu de drum. Nici la Gura Râului nu scăpară de dovezile de „dragoste” 
ale celor din cetatea Cisnădioara, care traseră asupra lor vreo câteva 
ghiulele, dar fără nici o pagubă. Se adăpostiră în codri și nimeni nu cuteză 
să-i stingherească, iar a doua zi intrară pe valea Oltului, cu chiote de 
bucurie. 

— De-am avea același noroc de până acum, în trei zile ajungem la 
Bogaţi! zise voios căpitanul Gheorghe, care ducea dorul celor de acasă. 

— Sărmanul Cheoașcă! zâmbi cu amărăciune Hrizea. Cum ne-ar mai fi 
întâmpinat el, dacă ar mai fi trăit? Noi însă avem să urmăm calea ce-am 
plănuit, iar mai pe urmă vom ajunge şi pe la tine, cumetre. 

Se opriră lângă un pârâu ce venea din munte și se vărsa cu vijelie în 
Olt, iar Hrizea porunci sfat cu toate căpeteniile ce le avea. 

— Eu am tocmit carte pentru preacuviosul Sarapavon, egumenul de la 
Bistriţa, le arătă el scrisoarea. Să vă încredeţi în sfinţia-sa, fiindcă este de-al 
nostru și nu suferă pe străini în ţară. El are să vă ţină până către sfintele 
Paşti, chiar și mai mult. 

— Oare va avea cu ce să ne hrănească? se codi căpitanul Gheorghe, 
care tot ar mai fi vrut să se ducă pe plaiurile argeşene. 

— Fără grijă! O scoateţi voi la capăt, numai să nu vă puneţi pe 
chiolhanuri. 

— Ziceam şi eu aşa... 

— Lasă, frate, că ajungem noi pe urmă și la Bogati, i-o reteză Hrizea 
în auzul tuturor. Și eu poftesc să-mi îmbrăţișez finuţii și pe cumătra 
Miorica, dar mai întâi să rânduim ţara. 

Căpitanul se înroși ca o fată mare, dar pe dată râse și zise fără mânie: 

— Aşa vom face, măria-ta! Vremea e înaintea noastră. 


— Atunci, ne-am înţeles! urmă Hrizea zâmbind. Mie să-mi daţi vreo 
zece oameni, aleși pe sprânceană, cu care am să mă duc la dumnealui 
clucerul Cârstea Cornăţeanul din Socol. Mult bine i-am făcut odinioară și a 
venit vremea să mi-l întoarcă. N-am să zăbovesc la el, decât până voi căpăta 
răspuns la scrisoarea ce-o voi trimite lui văru-meu, Pană Filipescu. După 
cum vedeţi, nu ascund nimic de voi. 

Cu toate acestea, cei de față simţiră o strângere de inimă la despărțire 
şi prevestiri negre le întunecară sufletul, mai cu seamă că pe deasupra lor se 
tot vânturau niște corbi uriași, croncănind a piază-rea. 

Tare mai era frumoasă valea Oltului la început de primăvară. Ici și 
colo, tufele, de un verde crud, se trezeau la viaţă, desfăcându-se din gingașii 
muguri, odată cu florile. Acestea învăluiau poienițele cu haina lor 
fermecată, făcându-le să strălucească în razele de soare. Numai brazii cei 
falnici păreau neschimbaţi şi doar către vârful ramurilor dădeau semne că 
primenesc și ei, ca întreaga fire. De multe ori, la rădăcina lor, adăpostite de 
căldura primăverii, se mai găseau petece de zăpadă murdară și atât de moale 
încât se topea văzând cu ochii. 

Mai presus de toate, frumuseţea locurilor o purtau apele cele 
întunecate ale Oltului, care se învolburau când dădeau peste stâncile din 
vaduri, ori încremeneau făcându-se oglindă pentru munții de pe mal. 

Hrizea-vodă, căci aşa se cuvine a i se spune, câtă vreme era însoţit de o 
adevărată oaste, rămăsese numai cu cei zece oșteni şi căruţa în care se afla 
familia lui. Călărea alături, străduindu-se să sufle într-o frunzuliță prea mică 
pentru a cânta, schimbând câte o vorbă cu ai lui sau cu oștenii. 

— S-a mai întors norocul și de partea noastră, jupâneasa Frăsina, făcu 
el cu ochiul spre nevastă-sa. 

— Era şi vremea! oftă aceasta. Uite că am început a încărunți, și noi 
tot pe drumuri suntem. Mai că am și uitat cum arată casa noastră de la 
Bogdanei. 

— Mai bine, căci vei locui în palatul domnesc, câtă vreme am pornit 
pe calea aceasta. Moşia Bogdăneilor, de mult voiam a-ţi spune că m-am 
gândit s-o trec pe numele finului nostru Bogdan, căci pentru aceea i-am dat 
şi numele, ca să se lege de ea. 

— Mă bucură ce aud, că mie tare mi-s dragi alde Miorica şi Gheorghe. 
Mai rar aşa oameni de credinţă, și în acest fel nu ne înstrăinăm moșia. 

— Noi vom avea destul, căci întreaga ţară va fi a noastră, dacă cel de 
sus va fi pe gândul meu! 


— Să te audă Domnul! se închină femeia. Prea multe ai îndurat și 
numai tu eşti vrednic să scoţi moşia străbunilor la liman. Așa să știi! 

O ursoaică, cu doi pui ca doi cocoloși de lână ce se zbenguiau în urma 
ei, se ivi pe malul celălalt și cu toţii se opriră să se uite. 'Tăvălelile 
ursuleţilor stârniră râsetele copiilor și voia-bună a celor mari, numai că 
deodată ursoaica-mamă se opri mârâind amenințţător, iar caii formăiau 
înspăimântați, simțind mirosul de sălbăticiune. Cu greu îi stăpâniră, până 
când îmblăniţii puişori se pierdură în pădure, pe urmele mamei lor. 

— Semn bun, măria-ta! zise voios un oștean. Ursul prevesteşte numai 
noroc. 

— Nu şi dacă îţi iese în cale și tu ești cu mâna goală! răspunse Hrizea, 
făcându-i pe toţi să râdă. 


Cu una, cu alta, vremea trecu și se pomeniră în fața porților conacului 
clucerului Cârstea, care se arătă nespus de bucuros de un asemenea oaspete. 
Porunci odăile cele mai frumoase pentru noii veniţi şi se rugă de iertare că 
nevasta și copiii tocmai plecaseră la nişte neamuri prin preajma Băileștilor, 
ca să sărbătorească împreună Paștele. 

— Nu cumva, din pricina noastră, să nu pleci și domnia-ta, boier- 
clucere! zise Hrizea. 

— Vai de mine! Ce vorbe sunt astea? se prefăcu supărată gazda cea 
binevoitoare. Eu n-aveam asemenea gânduri și nici să vă las de izbeliște... 

— Ştiai că venim?! se miră Hrizea. 

— Da” de unde? Am zis şi eu aşa, fiindcă vă văzui aici de faţă. Dacă aş 
fi fost ghicitor şi aflam, aş fi oprit-o pe nevastă-mea și pruncii, să facem 
Paştele împreună, dar aşa rămân doar eu. 

— Nădăjduim să nu zăbovim până atunci, cinstite clucere! zise Hrizea, 
care începuse a se îndoi de vorbăria goală a gazdei. 

Însă masa îmbelșugată și stropită cu vin de Dealu Mare îl făcu să uite 
orice bănuială şi seara la culcare își spuse gândurile jupânesei, care totuşi 
nu se arătase prea încântată de prietenul bărbatului ei. 

— Mi se pare că are o faţă cam vicleană, șopti ea, când auzi părerea 
cea bună a lui Hrizea. 

— Da” de unde! Te-nşeli! Are să mă ajute să trimit olăcarii mei numai 
la boierii potrivnici lui Costandin-vodă. Așa a făgăduit. Și să mai știi tu, 
mărită doamnă, că n-am să mă opresc numai la Târgoviște. 

— Ce vrei să spui? Unde să mai mergem? 


— Nu! Nu m-ai înțeles! Eu am să mă întorc peste munte, asemenea 
răposatului Mihai-vodă sân Pătrașcu. Și în Moldova de asemenea. 

— Bărbate, tu ai băut cam mult, făcu nevasta punându-i mâna pe 
frunte. Lasă gărgăunii ăștia pe seama lui Rakoczy, ori altora! 

— N-am mai spus la nimeni, Frăsina dragă, dar să știi că să vreau nu 
mai pot da îndărăt. Tot norodul, neamul nostru rumânesc, te împinge spre 
înfăptuirea țării celei mari, iar eu nu mă voi împotrivi. 

— Să nu mai spui cuiva, că eu n-aş vrea să mori şi tu ca măria-sa 
Mihai, mai înainte de a fi înfăptuit ceva. 

Hrizea râse din toată inima de temerea nevestei și o îmbrăţișă cu 
dragoste. 

A doua zi, boierul Cârstea îl întâmpină cu zâmbetul pe buze: 

— Am şi poruncit merinde pentru oștenii măriei-tale, să plece la drum. 
Numai mă mir că vrei să rămâi singur, după că ai atât de puţintică oaste. 

— N-avea grijă, boier-clucere, căci am trimis la monastirea Bistriţa 
mai bine de trei sute de seimeni. 

— Ahaa! Așa da! Eu credeam că veniși numai cu ce văzui. Deci ai 
oameni, și bănuiesc că şi arme? 

— Ei, vezi, domniei-tale ţi-oi spune adevărul. Muschete avem și încă 
foarte bune, numai că pulberea și plumbii ne cam lipsesc, dar găsim noi 
până la urmă. 

— Da! Da! încuviinţă slugerul. Puneţi mâna pe vreo pulberărie și... şi 
vor veni toți oştenii domneşti la picioarele măriei-tale. Socot că aşa se 
cuvine a-ți spune, căci ai purtat comanacul domnesc la Şoplea, în bătălie. 

— Cum o vrea ţara, boierule. Dar să ştii că, orice s-ar întâmpla, eu n- 
am să uit că domnia-ta ai fost cel dintâi care mi-ai întins mâna la intrarea în 
țară. Răsplata îţi va fi pe potrivă! 

— Te bizui cumva şi pe alţi boieri? 

— Mai întâi pe văru-meu, Pană Filipescu, şi pe toți nemulțţumiţii de 
domnia lui Costandin-vodă. Doar la ei am trimis scrisorile mele, nu? 

— De bună-seamă! se grăbi să răspundă gazda. Numai că la Pană, nu 
țin minte să se fi dus careva. 

— Ei, asta-i! Aici îmi trebuie cineva priceput și eu aştept să-mi vină 
careva dintre ai mei de la Bistriţa, că nu numai în scris trebuie să afle, ci şi 
prin viu grai. 

Clucerul Cârstea privi în jur cu îngrijorare, după care șopti la urechea 
lui Hrizea: 


— Dacă te încrezi în mine, măria-ta, eu mă încumet să-i duc boierului 
Filipescu tot ce pofteşti. 

— Ai face-o? 

— Mai încape vorbă? De vreme ce m-am pornit pe calea asta... 

— În veci n-am să te uit, pan Cârsteo! Mulţămirea mea n-are să aibă 
margine, când o fi să te răsplătesc. 

— Nu pentru asta o fac, se sfii boierul. Cândva am fost şi eu la necaz 
ȘI... 

— Să lăsăm asta, prietene. lacă, am scrisoarea pregătită şi dacă vrei 
poţi să și pleci, iar noi ne vom duce la Bistriţa, până te-i întoarce. 

— Nici gând, măria-ta! Așa nu mă mai învoiesc. Cum să vă alung eu 
din casa mea, doamne-fereşte? Aici să rămâneţi, până mă voi întoarce cu 
răspunsul. Doar ești stăpânul meu, măria-ta. Nu cumva să pleci, să-mi faci 
rușinea asta! 

— Bine, bine! se învoi Hrizea. Nu voiam să te stingheresc, dar poate 
că-i şi mai bine precum spui. Aici am să aştept. 

— Numai să nu te îngrijorezi, măria-ta, dacă oi mai întârzia cumva, 
căci drumul e greu şi desfundat primăvara, nu ca aici, la munte. Și mai apoi 
va trebui să-i iau urma ca să vorbesc numai cu el... 

— Negreşit! Fă după cum crezi de cuviinţă. 

Însoţit de urările de izbândă şi drum bun, clucerul Cârstea încălecă și 
curând se pierdu din vedere, spre bucuria Frăsinei, care totuși nu-l suferea 
pentru prea marea lui lingușire. 

— Aşa-s toţi boierii care simt apropierea puterii, se dau de ceasul 
morții să-ți fie cât mai pe plac, pentru a dobândi slujbe. 

— Nişte lingăi! spuse scârbită jupâneasa. 

Trecură apoi vreo două zile fără nici o veste, și în cea de a treia se 
pomeniră cu douăzeci de seimeni, trimişi de la monastire. Printre ei era și 
seimenul acela voinic ce fusese cu Bălgrădean. El aduse acum cumplita 
veste că toţi cei zece oșteni trimiși ca olăcari fuseseră spânzurați. 

— Căpitanul Gheorghe mi-a poruncit, măria-ta, să-ţi spun că se teme 
de vânzare şi să te rog să vii cu noi la Bistriţa. 

— Dar eu aştept răspunsul de la boierul Cârstea, pe care l-am trimis 
anume. Pe urmă vom mai vedea. 

— Atunci rămânem şi noi, că singur nu te poţi apăra, măria-ta. Se aude 
că se vântură mulți dragoni și mesei lefegii prin preajma Drăgășanilor, 
întrucât au aflat de oastea noastră care a trecut din Ardeal. 


— Să fie cu putință?! se miră Hrizea. 

Îi veniră în minte cuvintele lui Cârstea, care era să se dea de gol că ştia 
de sosirea lui. „Nu cumva pentru asta își va fi trimis nevasta și copiii?” se 
întrebă el. Atâta mârșăvie nu putea să priceapă, dar temerea jupânesei 
Frăsina îi veni în minte. 

— Rămâneţi, şi fiți cu ochii în patru. Dacă nu se întoarce boierul până 
poimâine, ne tragem către Bistriţa. 

A doua zi însă, sosirea clucerului le risipi îndoielile. Era plin de voie- 
bună şi aducea răspunsul boierului Pană, tare încurajator. 

— Ne-am speriat degeaba! răsuflă ușurat Hrizea către ai lui. Mergeţi la 
culcare, fără nici o grijă. 

Se înţelege că nu avea de unde să știe că adevărata față a gazdei sale 
era cu totul alta. La numai o zi depărtare de Cornățel, clucerul a dat peste 
cei două mii de dragoni lehi și haiduci unguri din Nyreseg, vestiți pentru 
câinoşia lor. Ei fuseseră cei care i-au spânzurat pe olăcarii lui Hrizea, de 
îndată ce boierul la care fuseră trimiși fiecare îl vestea pe vomicul Preda 
Brâncoveanul ori Radu-stolnicul, sub a căror poruncă erau lefegii. 

Vodă Constandin Șerban aflase şi el îndată după fuga de la Bălgrad și 
trimisese în întâmpinare oștenii, ca să-l oprească pe Hrizea dincolo de Olt. 
Clucerul trebuia să-l ţină cât mai mult la el la conac, spre a da timp 
domnului să-şi strângă și restul oastei, căci nu prea ştiau câţi oameni erau 
lângă răzvrătit. 

— Al nostru este! se bucură dumnealui Radu-stolnicul, auzind de la 
clucer unde se afla Hrizea şi câți oameni avea la Bistriţa. 

Se iscă însă o neînțelegere între cei doi boieri unde să lovească mai 
întâi. Stolnicul era de părerea că, luând pe neaşteptate grosul oștirii de la 
monastire, Hrizea n-ar mai fi avut scăpare. Cârstea însă o ţinea una și bună 
că numai la el, la Cornățel, trebuia prins capul tuturor răutăţilor, mai cu 
seamă că nu era decât singur și încrezător în buna lui credinţă. 

— Domnia-ta, stolnice Radu, zise vornicul Brâncoveanu, ai face bine 
să te duci la Bistriţa, după cum spui, dar eu am să pun mâna pe mişel numai 
cu câţiva dragoni și cu viclenia clucerului nostru. 

Ticluiră apoi o scrisoare de răspuns, ca și cum ar fi fost din partea lui 
Pană Filipescu, prin care îl linişteau pe Hrizea. Totul părea în bună 
rânduială și spânzurarea seimenilor lui nu era decât o minciună sfruntată, 
căci toţi erau teferi și boierii la care fuseseră trimiși erau gata să-l ajute să 
doboare domnia, numai că-i cereau să mai aștepte până după Paști. Multe 


altele mai scriseră, anume ca să-i înlăture orice bănuială, și cu această 
plăsmuire se întoarse boierul acasă la Cornățel, dar şi cu dragonii aleşi de 
Vornic. 

Trăsese o bură de ploaie amestecată cu lapoviță și toată ograda 
boierească sclipea în lumina ce se revărsa prin ferestre, căci de bucurie 
poruncise o masă îmbelșugată pentru cinstiţii oaspeţi. Ba și pe la cuhne se 
întinseră bucate şi mai cu seamă băutură, pentru oștenii cam hămesiţi de la 
monastire. 

Jupâneasa Frăsina nu prea era în apele ei şi plecă să-și culce odraslele, 
lăsând singuri pe cei doi bărbaţi. Hrizea scoase din nou scrisoarea de la 
văru-său şi, răsucind-o, se opri la pecete, care nu-i păru cunoscută. 

— A pus-o în mare grabă, măria-ta, căută iute să-l îmbrobodească 
clucerul. 'Ți-am spus doar că-l găsii la Râmnic și mâine are să fie aici, dacă 
nu chiar în astă noapte. 

Totodată, nu uita să-l îndemne cu amăgitorul vin auriu, pe care Hrizea 
îl sorbea cu multă plăcere, fără a se gândi că se îmbăta. Când îi căzu capul 
pe masă, gazda îl scutură de umeri, chipurile, ca să-l poftească în așternut, 
dar, văzându-l dus de pe astă lume, apucă o făclie de ceară şi se apropie de 
fereastră, nu mai înainte de a le stinge pe celelalte. 

Fiindcă nici oştenii lui Hrizea nu se arătară mai cumpătaţi, ori poate 
vicleanul clucer să le fi turnat vreun praf adormitor, i-au înjunghiat până a 
nu se trezi din somn. Apoi Hrizea fu legat fedeleş şi pus de-a curmezișul 
unui cal, iar până în zori se şi afla la picioarele vornicului, în Râmnic. 

În răstimp, la monastire nu ajunsese vestea celor întâmplate la Cornățel 
şi cei de acolo îşi vedeau liniștiți de treabă, în așteptare, după cum fusese 
înţelegerea. La început crezură că oștenii ce se apropiau de ziduri s-ar fi 
putut să fi fost dintre cei ce veneau de partea lor, dar curând își dădură 
seama că era vorba de dragoni lehi și pe dată îi cuprinse teama. 

— Ce ne facem? întrebă îngrijorat Dupoiul. Sunt câtă frunză și iarbă, 
iar de vorbit cu ei, nici gând. 

— Ne vom bate! răspunse scurt căpitanul Gheorghe. Odată ce am 
încălcat hotarul ţării cu arma-n mână, iertare nu putem avea. Nu avem de 
ales. 

— Poate vreo hrubă tainică ne-ar scoate undeva, în munte, fiindcă am 
auzit că la toate monastirile ar fi așa ceva. Starețul ar putea să știe, nu se 
lăsă moldoveanul. 


— La ce bun? Vor veni după noi și ne vor căsăpi. Aici, de bine, de rău, 
ne mai adăpostim după ziduri. 

— Măi, omule, dar n-avem iarbă de puşcă îndeajuns, iar plumbi deloc. 
Cu ce vrei să tragem în ei? Nu vrei să mai trăieşti?! 

— Vasile, să ştii că şi mie mi-e dragă viaţa, dar nu mai avem încotro, 
dacă nu ne vine careva în ajutor. Să încercăm să-i ţinem în loc, și nu se 
poate să nu afle și prietenii noștri din ţară... 

— Cu ce să-i ţinem? 

— Cu prundiș! lar când n-om mai avea pulbere, aruncăm cu bolovani 
ori facem muscheta măciucă, și tot nu ne dăm prinși să ne spânzure. 

Dupoiul clătină capul a îndoială, dar îi venea să facă orice, numai să 
scape. 

— Barem să-l fi putut înştiinţa pe Hrizea, mormăi el. 

— Du-te tu! 

— Eu?! 

— Da! Altul mai dibaci n-avem. 

— 'Ţie nu-ţi dă prin cap şi cum aş putea zbura peste zid, pe deasupra 
vrăjmașilor? 

— Mai întâi te îmbraci în sutana călugărească şi pe urmă vor şti 
cuvioşii cum să facă să te scoată de aici, căci cei de afară n-au nimic cu ei, 
ai auzit doar că nu-s păgâni. 

Solul de taină al lui Ștefan-vodă simţi în el un nou suflu şi îi veni în 
gând şi chipul cum avea să se strecoare pe sub nasul dragonilor. 

— Mă-nvoiesc, dar voi să vă ţineţi până mă întorc eu, că mult nu 
întârzii. Cel puţin veţi ști de mai avem pentru ce lupta, dacă nu izbutim să-i 
alungăm de aici. 

Preacuviosul Sarapavon nu era încântat de cele ce se petreceau, dar, 
aşa cum le spusese și Hrizea, pentru nimic în lume nu i-ar fi izgonit la 
necaz. Nu avu nimic împotrivă să măsluiască o îngropăciune, moldoveanul 
făcând pe mortul în sicriu, până la cimitir, care era în afara zidurilor. Acolo 
avea să iasă şi să fugă la Cornățel, însoțitorii ajutându-l. 

Cu popi în odăjdii şi cu cosciugul la mijloc, alaiul călugăresc se opri la 
poartă și, sub privegherea armelor din amândouă părţile, cerură îngăduinţa 
să-l ducă la locul de veci pe răposatul lor frate întru sfânta credinţă. 

Căpitanul leah nu prea se arătă încântat și mormăi ceva pe limba lui, 
când stolnicul se învoi. 


— N-avem nimic cu călugării, pan Vojtech. Ba nici nu-i bine să-i 
supărăm, iar cu moartea trebuie să ne purtăm frumos. Ciudat însă îmi pare 
că sicriul are capacul pus. Nu cumva o fi vreo molimă pe la ei? 

Leahul zâmbi cu răutate, căci de bine, de rău înţelese spusa boierului și 
îşi aminti și el că la schismaticii din ţara asta aveau prostul obicei de a duce 
mortul la groapă descoperit. Nu s-a gândit la boală, ci la cu totul altceva, şi 
chiar se înveseli. Porunci câtorva dragoni să-l urmeze și porniră descoperiţi 
în urma „mortului”. Se bucură și mai tare văzând că nu era săpată nici o 
groapă şi porunci oștenilor lui să dea o mână de ajutor înmărmuriţilor 
călugări. El însuşi bătu piroanele capacului și, fără să mai aștepte vreo altă 
slujbă ori rugăciune, porunci să fie aruncat sicriul în groapă şi astupat pe 
dată. Chiar dacă auzise răcnetele deznădăjduite dinăuntru, se prefăcu a nu 
şti nimic şi, închinându-se cu fățărnicie, le ceru călugărilor să se întoarcă la 
monastire. 

De cum intrară se năpustiră la picioarele preacuviosului Sarapavon şi 
acestuia i se încrâncenă carnea pe el auzind despre cumplita moarte. Căzu 
în genunchi şi îşi ceru iertare în gura mare alături de cei care fuseseră 
martorii grozăviei. 

Căpitanul Gheorghe izbucni de-a dreptul în plâns și, cum se întâmplă 
ca tocmai atunci un sol să vină să le ceară să se dea prinşi, îl ocărî cu 
sudălmi grele: 

— Niciodată, călăilor! Câini spurcaţi şi fără de inimă, vom muri cu voi 
de gât, ticăloșilor! 

Porunci apoi ca fiecare să tragă cum o putea și să se apere cum va şti, 
fiindcă iertare nu va avea nici unul. 

A fost un măcel nemaipomenit şi singur căpitanul Gheorghe fu cruțat, 
măcar că-și căuta moartea unde era încăierarea mai mare. Însângerat de nu 
l-ai mai fi putut cunoaște, fu prins când puterile îl lăsară și legat zdravăn, 
apoi urcat în căruţă, pe maldărul de căpăţâni ale foştilor lui tovarăși. Încă 
două la fel de încărcate aşteptau porunca de plecare. Nici unul nu scăpase, 
căci atât boierul Radu-stolnicul, cât şi căpitanul lefegiu ţineau să-şi arate 
osârdia faţă de domnie. 

Hrizea și cumătru-său Gheorghe fură aduși la Târgovişte și zadarnic se 
rugase vlădica Iosif de Vodă să nu-și mai încarce sufletul și cu moartea 
celor doi, că nu putu să-l înduplece. Toți târgoveţii se îngroziră de 
priveliștea aceea apocaliptică, dar Costandin-vodă voia să ia aminte oricine 
ar mai fi cutezat să i se împotrivească. 


— Ehei, preasfinţia-ta, spuse el mitropolitului. Acești doi dulăi au mai 
fost iertați o dată, la Dridov, și am cheltuit atunci o groază de bani ca să-i 
am la mâna. Acuma n-am să mă mai las, chiar de mi-ar porunci sultanul 
însuși. Dumnezeu, prea-bunul, i-a îndemnat să încalce ţara domniei mele, 
ca să-i fac să ispăşească asemenea Fiului Său! 

— Nu huli, măria-ta! Ce-ţi trecu prin cap? Nu care cumva să-i 
răstigneşti, căci osânda de apoi te aşteaptă! 

Spaima din ochii chiriarhului îl cam îngrijoră pe Vodă, care zâmbi 
strâmb: 

— Departe de mine asemenea gând, preasfinte. Am vrut doar să spun 
că vor fi ucişi în vinerea patimilor domnului nostru Isus Hristos. 

Hotărârea domnească nu mai putui fi schimbată, întrucât canoanele 
bisericeşti nu se aşteptaseră la asemenea întâmplări și nu opreau moartea 
unor tâlhari în aceeași zi în care se pătimise pe Golgota. Vodă n-a cutezat 
însă a pretinde să-i bată în cuie, pe cruce, făgăduind că se mulțumește cu 
descăpăţânarea la butuc, după rangul fiecăruia. 

Cele două jupânese, Frăsina şi Miorica, fură aduse cu sila, alături de 
copiii lor, ca să ia aminte unde duce nesupunerea față de stăpânul țării. 
Butucul era pregătit şi securile străluceau în mâna ajutoarelor de gealat, în 
vreme ce acesta stătea cu braţele încrucișate şi privea batjocoritor în jur, ca 
şi cum ar fi vrut să ghicească cui îi va veni mai apoi rândul. Prostimea însă 
nu avea dreptul la o asemenea moarte aleasă! 

lată că se iviră câţiva dulgheri și alți meşteri, care încropiră în graba- 
mare un stâlp, având în vârf o roată de căruţă ce se putea roti. „Spânzură 
mai mulți!” se auziră şoapte înfricoşate prin mulțime, căci nu ştiau care vor 
fi nenorociţii. Părerile fură diferite şi însuși Vodă avea să-i lămurească, 
îndată după ce sosi, înconjurat de curtenii cei mai de seamă, dintre care nu 
lipsea nici boierul Pană Filipescu, acesta neştiind nimic de scrisoarea 
măsluită în numele lui. Îl căina din suflet pe văru-său și se rugase pentru 
iertarea lui, dar, cum Hrizea însuşi nu se îndupleca să se umilească, 
voievodul porunci osânda. Se ridică din jilțul ridicat anume pe o podină de 
lemn acoperită cu scoarțe scumpe și, mai înainte de a ridica buzduganul, ca 
semn al împlinirii voinţei domnești, rosti răspicat: 

— Pe netrebnica slugă a domniei mele, cel ce a fost iuzbașă şi s-a 
bucurat de mila noastră, poruncesc să-l spânzurați, căci m-a vândut 
asemenea lui Iuda Iscarioteanul. lar ca să vadă întreg norodul hidoasa lui 
faţă, roata de care va atârna se va răsuci în toate părţile, ca la bâlci. 


Câţiva îndrăzniră să râdă, dar ghionturile celor din jur le închiseră 
gura, căci prostimea ţinea mai mult la osândiţi decât la domn. 

Căpitanul Gheorghe fu ridicat de ajutoarele gealatului și târât în 
răpăitul darabanelor până lângă parul cu roată, dar nici un cuvânt nu scoase. 
Căuta cu privirea asupra mulțimii, iar când îi zări pe ai lui, le zâmbi parcă 
fericit. Apoi, suit pe scăunel, rămase cu ochii țintă în același loc, oricât l-ar 
fi sucit călăul şi chiar şi atunci când moartea îl holbă, frângându-i 
răsuflarea, privirea lui părea mai blândă decât a altora. 

— N-a scos o vorbă, ticălosul! făcu înciudat voievodul, căci se 
aşteptase să audă tânguirile de căință, ca de obicei. M-a sfidat, Iuda- 
vânzătorul! 

Se uită după el cum era ridicat sus la roată şi deodată se întoarse spre 
armaş: 

— De ce nu scoate limba? 

— N-o mai are, măria-ta... 

— I-a fost tăiată? 

— După poruncă, stăpâne. 

— Cine a dat-o? spumegă Vodă. Nu cumva și Hrizea? 

— Ba da! 

— Nemernicule, ai să ajungi lângă ei, dacă nu-mi afli cine a cutezat să 
facă asemenea faptă! Anume îl săltasem pe roată să scoată limba către lume, 
să-l batjocorească, dar așa... nici măcar pe Hrizea nu-l mai pot spânzura. 

Se ridică furios şi părăsi adunarea, trecând pe lângă boierul Pană, care 
îl privea cu un ușor zâmbet în colțul gurii. Numai el ştia că punga aceea cu 
zloți dată călăului îl lipsise pe Vodă de o plăcere, dar şi pe el de primejdie. 
Descăpăţânarea lui Hrizea se petrecu precum fulgerul, căci gâdele îşi 
cunoștea meseria și se străduise să nu-l chinuiască. Măcar cu atâta să se fi 
ales şi nefericitele văduve, care boceau împreună, aşa cum le fuseseră ucişi 
şi soţii. 

Abia când mulțimea privitorilor se îndepărtă şi ele rămaseră singure cu 
odraslele lor, jupâneasa Miorica izbuti să îngaime: 

— Copiii mei, să nu uitaţi niciodată pe tatăl vostru! 

— Şi să nu iertați! adăugă Frăsina îmbrăţișându-i pe ai ei. 

ROBIA TĂTĂREASCĂ 


LA INTRAREA ÎN VARȘOVIA alteţa-sa serenisimă Rakoczy Gyorgy 
fu primit cu mai multă căldură decât la Cracovia, cu două luni mai înainte. 
Izbânda ardelenilor, sprijiniți de moldoveni și munteni, nu mai putea fi pusă 
la îndoială. Întreaga Lehie era la picioarele biruitorului şi cei care se mai 
împotriveau se traseră către miazănoapte, ori spre tătari, rugându-se de 
aceștia să le sară în ajutor. 

Generalul Kemeny lanos se întrecuse pe sine în vitejie și toți fugeau 
din calea lui. Nu era deci de mirare că o mulțime de grofi ardeleni dădeau 
năvală să i se alăture, nădăjduind o pradă bogată şi înavuţire uşoară. Totuşi 
rămăsese nedumerit când se pomeni cu Lazăr Borlovany, cel care-și datora 
rangul numai credinţei ce i-o purta generalului, vitejiei în luptă şi mai puţin 
neamului din care se trăgea, ca olah. Văzându-l, își aduse aminte cum arăta 
acesta la Dregelypalank și zâmbi de pohfala lui de acum. 

— Nu cumva ţi s-a făcut dor de luptele de altădată? îl întâmpină 
Kemeny întinzându-i mâna. Ai sosit cam târziu, că nu mai avem cu cine să 
ne batem! râse el bucuros de revedere. 

— Altu-i baiul, înălțimea-ta... 

— Nu cumva au năvălit turcii în lipsa noastră? se îngrijoră Kemeny. 

— Asta nu, altceva... o boroboaţă, aş putea spune mai curând. 

— Hai, vorbeşte omule! Ştii doar cât te preţuiesc. Ai avut vreo ceartă 
cu vreun grof mai ţâfnos, ori te va fi prins la vreuna? Dă-i drumul! 

— A fugit Hrizea! 

— Băga-s-ar dracu-n el! Credeam că cine ştie ce nenorocire vii să-mi 
vesteşti. Am să râd de prinţ când i-oi spune, căci eu l-am povăţuit atunci să- 
| tragă în ţeapă, și nu m-a ascultat. Acuma n-are decât să-i pună sare pe 
coadă! Numai pentru atâta lucru ai bătut lunga cale? 

— Domnul baron Barcsay nu crede că asta nu va însemna nimic pentru 
el, dacă va afla alteţa-sa... 

— Ai dreptate, căci dobitocul de olah e fricos ca un iepure. Nimic nu-l 
taie capul să facă de unul singur. 

Se opri însă aducându-și aminte că și cel din faţa lui era din același 
neam, iar cu sămânţa asta de oameni nu știai niciodată dacă se fac unguri cu 


adevărat, schimbându-și numele. Totuşi, de Lazăr nu se îndoia că îi era 
credincios. 

— Cum de te-a trimis la mine?! 

— Am venit de capul meu, căci la alteţa-sa n-am cutezat, și mă rog să-l 
potoliți domnia-voastră, domnule general! 

— Tu ai vreun amestec? 

— Ferit-a sfântul! 

— Atunci lasă-l în sărăcie pe Hrizea al tău şi hai să povestim de-ale 
noastre. Cum îi holda? Ce bârfe s-au mai scornit la Bălgrad şi pe cine au 
mai terfelit muierile noastre în lipsă? Hai, nu fi supărat, că atunci când vom 
da de prinţ am să-i spun eu pe ocolite... 

N-a mai fost însă trebuință, căci după două săptămâni a ajuns și în 
tabăra ardelenilor ştirea morţii fugarului, petrecută cu mai bine de două luni 
înainte. Altele erau gândurile oştenilor înstrăinați de casă, mai cu seamă că 
se ivise vara și nici vorbă de întoarcere. Ici şi colo se mai hărțuiau cu 
pâlcuri de şleahtici, care nu voiau să se supună prinţului Rakoczy, dar cel 
mai supărător era că şi săteni din norodul de rând îi atacau pe furiș şi se 
ascundeau. Nici seimul nu s-a putut aduna să-l aleagă rege pe Rakoczy şi, 
colac peste pupăză, se stârni şi zvonul că au năvălit tătarii. Singura nădejde 
să se scape de ei era numai la Kemeny, așa că el primi porunca să-i 
izgonească. 

Grâul dăduse în copt şi, cum nimeni nu cuteza să-l secere, din pricina 
războiului, lanurile îşi aplecau spicele la pământ, scuturând în vânt boabele 
ce trebuiau să ajungă pâine. Cu părere de rău se uitau la ele oștenii care se 
mai pricepeau la munca câmpului, şi dintr-o parte și din cealaltă, dar mai 
erau şi bezmetici dintre aceia ce se desfătau dându-le foc. 

Kemeny oprise cu desăvârşire asemenea ticăloșie şi pedepsea aspru pe 
cei prinși asupra faptului. Pentru aceea se și mânie cumplit în zorii zilei de 
22 iulie, când răsăritul soarelui fu acoperit de fumul pojarului ce se ridica 
dinspre satul din apropiere, Czerny Ostrow. 

— Să mi-l prindeţi pe nemernicul care a cutezat să-mi încalce porunca! 
răcni el, crezând că despre asta era vorba. 

— Tătarii, înălțimea-voastră! spuseră oștenii, care mai de care, 
strângându-se în jurul său. 

Hm! Nu se așteptase să-i întâlnească așa de curând, mai cu seamă că 
nici nu-şi pusese oastea la adăpost. Înnoptaseră într-o luncă pe malul 
pârâiașului Czerny, fără să se gândească la sat, unde, de bine, de rău, s-ar fi 


putut apăra la adăpostul caselor. Pintenul colinei de la miazăzi era prea 
îndepărtat ca să-l poată ajunge mai înainte de tătari, deci porunci pe dată să 
se pătrundă în Czerny Ostrow. 

Aproape două verste de loc aveau până în marginea așezării şi păgânii 
erau încă departe, aşa că nu se zoriră, ci mergeau agale, când fură 
întâmpinați cu focuri de arme răzlețe. Atunci, chiar să fi vrut generalul, n-ar 
mai fi putut opri mânia oştenilor. În mai puţin de un ceas, toată suflarea 
omenească din faţa lor fu trecută prin ascuţișul sabiei, nefiind cruțare pentru 
nimeni. 

— Frumoasă ispravă am făcut în faţa tătarilor, bombăni Kemeny 
nemulțumit. 

— A lor a fost vina, Înălțimea-ta! răspunse Lazăr, care-l însoțea 
pretutindeni. 

— Tot aşa făceați și voi prin Germania, nu-i aşa? Pentru aceea eraţi aşa 
de iubiţi, ca și noi de altfel. 

Se simţea bine în tovărăşia bănăţeanului, care fusese oștean de rând în 
oastea împăratului şi înfruntase multe bătălii, în vreme ce grofii ceilalți erau 
niște înfumuraţi, ce nici nu mirosiseră până atunci praful de puşcă şi se 
împăunau cu străbunii lor de viță. Bănăţeanul nu făcea așa ceva, iar pentru 
aceasta generalul îl căra mereu după sine. Nu arareori îi cerea chiar părerea, 
şi se dovedea adesea bună. 

Apoi, o altă nenorocire îi lovi pe neașteptate. Carele cu pulbere 
rămăseseră mai în urmă, fără ca ei să-și închipuie că ar fi putut să pună 
tătarii mâna pe ele. Aceștia îi învăluiră pe de lături şi, când nici prin minte 
nu le-ar fi trecut ardelenilor, aprinseră iarba de puşcă şi-i dădură foc. 
Înfricoşătoarea privelişte le va fi dat ghes să facă la fel şi cu satul, aşa că o 
ploaie de săgeți aprinse se abătu asupra acoperișurilor de paie ori șindrilă şi 
pojarul se făcu de neîndurat. 

Husarii lui Kemeny se aruncară asupra tătarilor, care se prefăcură 
înspăimântați şi dădură dosul, dar, ascunși de fumul cel gros, se întoarseră 
şi în scurtă vreme cercul tătăresc se strânse împrejurul călăreților. De pe 
acoperișul unei case, Kemeny privi neputincios cum floarea oștirii lui a fost 
zdrobită, căci păgânii erau câtă frunză şi iarbă. 

O prostie şi mai mare făcuseră niște oșteni fără minte, care aruncaseră 
tot felul de stârvuri în puţinele puțuri ale aşezării, iar setea începu a le slei 
puterile, oricât de viteji ar fi fost luptătorii. Erau mai bine de trei mii de 
oameni înghesuiți laolaltă, pradă numai bună pentru tătari, căci n-aveau 


putință de scăpare şi nici nădejde de ajutor din afară. „Blestemul sătenilor 
uciși de noi”, îşi zise Kemeny şi nu mai stătu pe gânduri dacă să încerce să 
cadă la pace cu tătarii. 

Chiote de bucurie răsunară în mijlocul păgânilor când se ivi oşteanul 
cu o năframă albă în vârful prăjinii. S-au şi repezit asupra nefericiților 
oșteni, dar câţiva plumbi îi potoliră, mai mult decât porunca lui Sabetai- 
mârza, căpetenia lor. Generalul trimise un leah din oastea sa, care le 
cunoştea limba, și le făgădui tătarilor toate armele, dacă i-ar fi lăsat să plece 
numai în cămaşă și izmene. Aceștia însă le-au cerut şi trei sute de mii de 
zloți, încât Kemeny a crezut că-şi băteau joc, ori nu cunoșteau prețul 
banilor. 

Oricât ar mai fi vrut să se împotrivească, setea le ardea măruntaiele. 
Cei câţiva nesocotiţi care cutezară să guste din apa împuţită a fântânilor 
plătiră cu viaţa sfârşindu-se în chinuri, așa că nimeni nu mai încerca, în 
două sau trei zile ar fi murit, cu toţii. Atunci mândrul Kemeny, generalul 
neînvins al câmpurilor de bătaie, se plecă în faţa mârzacului și se dădu prins 
cu toată oastea. 

Pe dată fură despuiaţi, rămânând desculți și în izmene, apoi legaţi cot 
la cot și, plesniţi cu harapnicele precum vitele, fură strânși laolaltă şi 
apucară drumul cel greu al robiei. Generalul însă fu urcat pe un căluţ, măcar 
că era la fel de dezbrăcat și legat de mâini și de picioare. Sabetai-mârza s-a 
învoit ca şi Lazăr să-l însoţească, legat de coada calului, întrucât Kemeny îi 
spusese tătarului că acela era sluga lui. 

După o zi de mers trudnic, nefiind unul să nu aibă picioarele rănite, li 
se îngădui odihna de noapte. Mai înainte, Sabetai-mârza pofti să afle ce 
câştig avea să aibă după urma robului și își aduse un tălmaci prin care îi 
ceru generalului nici mai mult nici mai puţin decât două sute de mii de 
galbeni ungurești. 

— Am să rămân la tine pe vecie, viteazule Sabetai! răspunse Kemeny 
cu glas domol. Tot neamul meu, dacă şi-ar vinde avuţiile, n-ar izbuti să 
strângă atâta bănet. 

— Să-ţi dea prinţul tău! 

— El n-are nici cât mine. 

— Atunci, cum de se ţine aşa fălos? Să poftească să-și şteargă rușinea 
înfrângerii. 

— Aceasta este a mea, și nu a lui. 

— Tu îi eşti slugă! 


Văzând că tătarul nu înţelegea ce rost avea el în preajma Rakoczy, se 
lăsă păgubaș. 

— Slujitorul tău să meargă după bani! arătă el spre Lazăr, care de 
asemenea fusese adus. Ai încredere în el? 

Bănăţeanul aruncă o privire plină de înțeles generalului și acesta 
încuviinţă, cam cu jumătate de gură: 

— Aş fi vrut să-l am mereu în preajmă, dar, cum şi eu sunt rob, nu mai 
am trebuință de el. Cât despre bani... 

— Am să-i cerşesc în toată ţara, stăpâne! sări Lazăr. Să nu e temi că n- 
am să-i aduc. 

— Ai văzut că sluga are mai multă minte ca stăpânul? făcu Sabetai- 
mârza când auzi spusele lui Lazăr. Pentru asta, lui n-am să-i mai cer 
răscumpărare. Cum aduce banii, plecaţi împreună. Eşti mulțumit? 

Kemeny se gândi o clipă şi încercă, pe românește, să schimbe o vorbă 
cu bănăţeanul: 

— Tu mergi şi la Ștefan-vodă, la Iaşi. Eu ajutat la el! 

Mârzacul încruntă sprânceana când tălmaciul îi spuse că n-a înţeles, 
dar Kemeny i-o luă înainte: 

— Să nu te mânii pe mine, dar i-am spus de unde să ia bani, și asta n-ai 
s-o afli, chiar de m-ai chinui. 

— Fireşte! încuviinţă Sabetai. Nici n-am putea noi să ne ducem acolo 
să-i dezgropăm! adăugă el crezând că era vreo comoară ascunsă. 

După toată această tocmeală, noul stăpân porunci veșminte pentru 
Kemeny, dar și pentru Lazăr, care avea să plece neîntârziat la drum, fără a 
mai ajunge în Crimeea. 

Ar fi trebuit să fie toamnă pe meleagurile de unde venise, dar pe 
însoritele țărmuri crâmlene vara era în toi și tare s-a mai mirat robul 
Kemeny, crezând chiar ca pierduse socoteala zilelor. Dar și mai mult l-a 
fermecat frumuseţea locurilor, întinderea nemărginită a mării celei verzi 
precum  smaraldul, măreţia munţilor ce apărau de vifornita de la 
miazănoapte şi tot ce-i ieșea în cale. Acestea îi aduseră oarecare mângâiere, 
dar tot nu putea să uite plaiurile ardelene. La plecare îl sfătuise pe Lazăr să 
nu se mai întoarcă, fiindcă bani n-avea să găsească, dar acesta făgăduise să- 
şi vândă şi cămaşa de pe el spre a-l scoate din robie. Era ca o licărire de 
nădejde în obiditul lui suflet, cu toate că se gândea uneori că ar fi putut să-i 
fie rușine să se întoarcă învins și rob slobozit, nu general biruitor. De aceea, 
uneori ar fi vrut să rămână aici pe viaţă. 


Dincolo de munţi venise iarna, cu asprimea ei, dar în Crimeea 
primăvara veșnică părea a fi stăpâna. Robul n-avea voie să părăsească satul 
şi, cum nici nu lucra nimica toată ziua, nu prea avea cum să-şi omoare 
timpul. Într-o zi, ceru îngăduinţa stăpânului să capete scule pentru scris, iar 
acesta se învoi bucuros. 'Tătarii nu ştiau carte, dar în ochii lor cărturarii 
aveau mare trecere. Kemeny se mai dovedi a fi şi un bun stihuitor, iar 
Sabetai-mârza nu-și mai încăpea în piele că avea în casa lui un poet, cum 
nici chiar Gazi Ghirai marele han, nu mai avea. E drept că robul abia 
îndruga câteva cuvinte tătăreşti, dar avea să mai înveţe. Și chiar îl bătea 
gândul să-i ridice preţul răscumpărării, căci robul era nu numai un vestit 
războinic, ci şi înzestrat de Alah cu frumuseți sufleteşti. 

Lunile se scurgeau aproape fără să se simtă, iar Kemeny, luându-se cu 
scrisul, nici nu mai ţinea seama de când era în robie. Iată însă că se pomenii 
cu stăpânul Sabetai, care-l luă negândite: 

— Să ştii, ozan, căci aşa-i spunea pe limba lui poetului, am o veste 
pentru tine, care nu știu dacă are să te bucure prea tare: prinţul tău a fost 
izgonit din ţară. Eu zic să-ţi iei neveste de la noi şi să rămâi aici pentru 
totdeauna. 

— Mai este vreme, sahip! răspunse Kemeny. Dar poate că ştii și cine-i 
în locul lui, ca să-mi dau seama dacă mai am vreo nădejde, au ba? 

— Încă n-am aflat. Curând va ajunge şi pe la noi vestea, fii fără grijă, 
eu însă cred că ai fost dat uitării, chiar şi de sluga ta. Mai bine treci la legea 
noastră şi te slobod din robie, că altcum nu pot... 

— Să nu-ţi fie cu supărare, preabunule sahip, dar credinţa 
strămoşească n-am s-o las. Mi-ai dat însă gândul cel curat ca să încerc să 
deslușesc biblia creştinească, aşa că, rogu-te din suflet, adă-mi și mie una. 
Nu cred că nu poţi! 

— Păcat de tine, oftă mârzacul întristat. Ai fi putut ajunge un mare 
ozan, şi nu un hoge, după cum te bate gândul. 

— M-ai înţeles greșit, sahip. Nu mă voi popi nicicând, ci vreau să fac 
tâlcuirea bibliei pe înţelesul tuturor. Este de fapt coranul creştinilor, şi tare 
mai este încâlcită. 

Se părea că viteazul general ardelean se mângâiase cu gândul că va 
rămâne un cărturar-poet, uitat în robia tătărească. 

URCUȘUL ȘI COBORÂȘUL DOMNIILOR 


LA PALATUL DOMNESC DIN TÂRGOVIŞTE vestea mazilirii 
domnitorului a căzut ca un trăsnet. Bălașa-doamna se puse pe bocit, laolaltă 
cu coconii şi slugile, însă Constantin-vodă se ţinea tare și zâmbea nepăsător, 
când i se pomenea de soarta ce-l aştepta. 

— Nu cred să fie vorba de domnia mea, ci mai curând de cel din 
Moldova. Eu nu mă ştiu cu nimic vinovat în faţa Porții. Veţi vedea că 
imbrohorul are să treacă pe la noi, dar se va duce mai departe, la laşi. Nu vă 
temeţi! 

Mulţi însă ştiau prea-bine că, din pricină că-l sprijinise pe Rakoczy în 
Lehia, sadrazamul îl mazilise nu numai pe el, ci pe toţi. Se nimerise ca 
prietenul Siavuș-pașa să nu mai fie la Silistra, dar nici urmaşul acestuia, 
Faslî-paşa, nu dispreţuia plocoanele. De aceea prima lui grijă a fost să 
trimită acolo pe postelnicul Nicolae Zăvideanul cu douăzeci de mii de 
ducați şi să-l roage să facă ce-o şti, numai să împiedice sosirea „grecului 
acela afurisit”, ajuns domn peste noapte la Istanbul. Dacă nu s-o putea, 
barem să-l mai întârzie pe drum, ca să aibă timp să fie copleșiți cu daruri 
dregătorii. În sinea lui, mazilul se bizuia pe faptul că Rakoczy avea să se 
împotrivească și-l va ajuta și pe el cu oaste, dar asta nu putea s-o spună. 

Slugerul Grigore Grecescu, care îi era şi rudă, a plecat la fel de zorit 
către marele han Gazi Ghirai, nu numai cu daruri bogate, ci şi cu făgăduiala 
unei răsplăți nedrămuite dacă l-ar sprijini să rămână în scaun. În același 
timp, aga Mihai Brătăşanu, feciorul răposatului vel-vistiernic ucis de 
răsculați, trecea muntele în galopul calului cu rugămintea ca alteţa-sa 
serenisimă să-i trimită oșteni ca să-l izgonească pe venetic. Nici Ştefan- 
vodă n-a fost lăsat în neştiinţă, boierul Calancea ducându-i răvaș tânguitor. 

Rânduind treburile dinafară, măria-sa l-a chemat pe boierul Pană 
Filipescu și i-a zis: 

— Vere Pană, dintotdeauna te-am ţinut ca pe cel mai cinstit şi mai de 
credinţă dintre toţi supușii domniei mele. Nici cu ticălosul de Hrizea nu te- 
ai amestecat, măcar că ai fi putut s-o faci. 

— Măria-ta, eu... 


— Nu-i nevoie să te dezvinovăţeşti, căci alta avem acum a face. lacă, 
am hotărât să te pun în fruntea oastei, ca vel-spătar. 

— Prea mare cinste pentru mine, şi... 

— E dreptul tău, Pană! Tu eşti cel mai viteaz și mai dibaci în bătălie. 
Ai tu îndrăzneala să te împotrivești strâmbătăţii turceşti? Se știe doar că nu 
ești de partea lor. 

— Ce trebuie să fac, măria-ta? 

— Să pui pe fugă pe neobrăzatul cațaon, care se dă drept fecior al lui 
Radu Mihnea. Să-l faci să-i piară pofta de domnie în ţara noastră. Avem 
destui grecotei pe cap şi nu ne mai trebuie altul, cu toată liota după el. 

Nimerise bine, căci boierul Filipescu nu-i suferea pe greci şi se temea 
de înmulțirea lor peste măsură, dar nu întâmplător Vodă îi vorbise astfel. 

— Dacă nu are oaste prea mare, nu-l las eu să ne spurce pământul 
nostru. Am să-l întâmpin mai la vale de București. 

— Aşa să faci, vel-spătare şi vere dragă! Barem să-l ţii în loc, până ne 
vine în ajutor oastea ardeleană. 

— Oare să fie vreo nădejde? 

— Să nu te îndoieşti! 

— Atunci am să le ţin piept! se lăudă noul dregător. 

Domnitorul îi mulțumi călduros și-i întinse mâna spre sărutare, ca şi 
cum nici n-ar fi auzit de mazilire. Dar nu fu mulțumit numai cu atâta, ci îl 
aduse în iatacul de taină din turnul Chindiei pe finu-său, Tudorică. Acest 
flăcăiaş era o spiță de boier scăpătat ce fusese botezat de voievod încă de pe 
vremea, când nu era în scaun şi, cum rămăsese orfan de mic, se aciuase pe 
lângă nașul său. Se mai întâmplaseră asemenea lucruri și mai înainte, iar 
dragostea ce i-o purta tânărul binefăcătorului său era peste măsură, căci n-ar 
fi pregetat să-şi dea și viața pentru el. 

— Mă mai iubeşti tu pe mine, finuţule? îl întrebă mieros Vodă. 

— Până la moarte, măria-ta! 

— Şi eu ţin la tine, Tudorică, şi să nu te îndoiești de asta. Eşti pentru 
mine ca şi coconii mei. Tocmai de aceea, la necazul ce-l am, socotesc că tu 
mă vei înţelege bărbăteşte și n-ai să te smiorcăi, cum ar fi făcut-o fiu-meu 
Radu. Ce vorbim noi acuma nu trebuie să se afle nicăieri... 

— Voi fi mut ca mormântul! făgădui flăcăul, făcându-și cruce. 

— Vei fi auzit şi tu că am fost mazilit, fără îndoială. 

— Da, dar n-am crezut. 


— Din păcate, chiar așa este! Un nenorocit de grec spurcat, ibovnicul 
validelei, ba şi al lui Kenaan-pașa, a dobândit prin înșelăciune tronul 
domniei mele. Pricepi tu? 

— Cum de nu, dar nu-i cu putinţă. 

— Ba da! lar mie au să-mi pună juvăţul de gât, ori aici, ori la Istanbul, 
dacă nu apuc să fug pe calea pribegiei, ca să ajung să cerşesc printre străini 
o bucată de pâine. 

— ÎL ucid! 

— Să faci moarte de om pentru mine? îl încercă Vodă. Deşi într-un 
asemenea caz eu aş avea vreme să le umplu gurile cu aur nemernicilor din 
Divan şi am scăpa cu toții... însă nu vreau să păţești tu ceva, Doamne 
fereşte! 

— Mă descurc eu, măria-ta! Când are să vină... 

— Aşa nu, Tudorică dragă, îl opri Constandin-vodă, apucându-i mâna. 
O dată ajuns aici, ar fi prea târziu. 

— Atunci? 

— Dacă te încumeți tu la fapta asta vitejească, înseamnă să pleci la 
Stambul. Acolo trebuie să piară! Dar nu cumva să te repezi la el, căci este 
foarte iscusit în lupta cu spada, ori cu hangerul. Aş putea da un sipet cu 
otravă, care ar nimici o mie de oameni, numai să apuci să i-l torni în 
mâncare sau băutură... 

— Aşa am să fac! 

— Dar cu mare fereală, să nu te vadă şi mai cu seamă să nu te prindă, 
că mi-ar părea rău să aflu că ai fost chinuit înainte de a te jupui de viu. Te 
înfățişezi la mila lui, umilindu-te şi suduindu-mă pe mine. 

— Asta n-o fac, măria-ta! se împotrivi dârz Tudorică. 

— Trebuie! Altminteri trimit pe altul. 

— Bine! 

Statură împreună mai bine de două ceasuri, povăţuindu-l în fel și chip 
cum să facă să-l otrăvească pe caţaon. Îi dădu bani din belșug şi-l trimise în 
zorii zilei următoare spre însoritele țărmuri ale Bosforului. 

Tot într-acolo, dar nu pe ascuns, mergeau și câţiva boieri în frunte cu 
vel-vistiernicul Drăghicescu, ducând patru chervane braşovenești pline cu 
scule de mare preţ, odoare și blănuri, ca plocoane la mai-marii Divanului şi, 
dacă s-ar putea, chiar la marele vizir. Ei aveau să arate împotrivirea țării faţă 
de un domn străin de neam, ca și dragostea ce o nutreau față de Constandin- 
vodă. Urmau a se târgui că, dacă se va mazili totuși voievodul lor, acesta va 


fugi cu vistieria ţării și, cum noul domn era sărac-lipit, nici haraciul n-ar 
mai fi putut să-l strângă. Era mai mult o ameninţare pentru hulpavii 
dregători, şi ca să-și arate nepărtinirea, cereau un domn român, oricare fi 
hotărât măritul padişah. 

Neobositul voievod a chemat apoi căpeteniile lefegiilor lehi cazaci, 
făgăduindu-le plată dublă dacă aveau să-i alunge pe greci, dar şi multe 
daruri pentru fiecare dintre ei. 

Nici de data asta n-a răsuflat ușurat, cum era de așteptat, a încuiat o 
mare parte a averii sale în nişte cufere de fier, pe care le-a scufundat în taină 
lângă București, în iazul Dobrenilor. Abia după aceea şi-a trimis familia la 
Rucăr, ca să poată fugi peste munte la nevoie. 

Câteva zile mai târziu, pe malul Bosforului, pe când noul voievod se 
întorcea de la sărai, dădu în poarta casei sale peste flăcăiaș care-i vorbi 
românește. Mihnea se opri bucuros să-l uite. 

— Măria-ta, se tângui acesta. Ai milă de un biet pribeag! 

Puţini erau românii care alergau la el, măcar că mereu se arăta darnic. 

— N-ai teamă, băiete! Domnul ţării se apleacă la cei ce vin cu inima 
curată să-i ceară ajutor. Cum de te afli înstrăinat? 

— Am fost vândut rob de Constandin-vodă. 

Mihnea tresări, căci nu auzise până atunci ca vreun domn român să-și 
vândă supuşii ca robi la păgâni. 

— Nu-i cu putință! De necrezut ca însuși voievodul, unsul Domnului, 
să-şi vândă odraslele neamului său. Pentru ce ar fi făcut-o? 

— Taica a fost ucis de mâna lui, iar maica a murit de supărare la numai 
o jumătate de an după aceea și poate că se va fi căit, de vreme ce m-a luat la 
curtea lui să mă crească, când am rămas orfan. Unii zic să fi vrut pământul 
părinţilor mei și aceea... 

— Asta se mai întâmplă, încuviinţă Mihnea. 

— Eu însă am văzut unde şi-a ascuns averea... şi atunci s-a scăpat de 
mine. 

— De ce nu te-a ucis şi pe tine? se băgă în vorbă Păun, care nu prea 
era încântat de străin. 

— Nu ştiu! dădu din umeri flăcăul, dovedindu-se deosebit de iscusit la 
minciună. 

Mihnea nu putea bănui cu ce gânduri venise „orfanul” şi-l îndrăgi pe 
loc, fără să ştie nici că Tudorică era finul dușmanului său. 


— Să-mi aduci aminte întotdeauna că tu ai fost printre tinerii români 
care au venit la mila domniei mele, fără să ceară vreo slujbă, şi-ţi voi fi ca 
un părinte! făcu Mihnea înduioșat oarecum. 

Apoi şi-a făcut obiceiul să meargă peste tot însoţit de Tudorică, vrând 
şi să arate că cei din ţară ţineau la noul domn. Ar fi poftit să aibă câți mai 
mulți în suita sa, mai cu seamă boieri, încercându-l chiar şi pe vel- 
vistiernicul Drăghicescul, pe căi ocolite, dar acesta nici n-a vrut să audă de 
caţaon. 

— Nu te mâhni, mărite doamne, îi zise Păun într-o zi. Au să vină cu 
toții să-ți pupe tălpile, că aşa-i soiul acesta de oameni hulpavi. lar de nu, ești 
îndreptăţit să faci alții, mai cu seamă dintre ai noștri. 

— Greci? 

— Întocmai! 

— Bun sfat îmi dai, Păune! Să mă duc în ţara strămoşilor mei ocrotit 
de oştenii lui Kadrî-pașa și înconjurat de un divan grecesc. Cum crezi tu că 
au să mă privească oamenii? 

— Este un semn de mare prețuire, măria-ta, că însuși Kadrî-pașa te va 
însoți, întrucât va rămâne seraskerul Silistrei, şi nu-i rău să ai un prieten la 
nevoie în apropiere. 

— Tu vorbeşti așa? Cum rămâne cu izgonirea turcilor?! 

Astfel de vorbe au mai fost schimbate între cei doi, de parcă grecul n- 
ar fi fost o slugă de rând, stârnind uimirea unora din preajmă, printre care și 
a lui Tudorică. Oricum, el, Tudorică, avea să pună capăt acestei ciudate 
legături, căci nebănuitorul voievod îl însărcinase cu dregătoria de 
postelnicel, adică trebuia să „ia credința” gustând din mâncarea și băutura 
prinţului. Nu se îndoia că în acest fel îi va putea strecura otrava ucigătoare, 
dar aştepta un prilej. 

Două zile mai târziu, alaiul domnesc trecea falnic pe ulița cea mare 
către Edirne kapî, pe unde beyul de la Kara ili avea să iasă din cetatea de 
scaun a sultanului. Surlele și trâmbiţele vesteau prostimea că dărnicia 
noului voievod avea să le aducă niște bănuţi de argint, aruncaţi din când în 
când de însuși beyul Mihnea. Care era mai iute de mână făcea rost de parale 
pentru o săptămână. În frunte păşea alem-aga ducând steagul cel mare al 
sultanului, după care beşliii lui Kadrî-paşa deschideau drumul frumosului 
armăsar, alb ca laptele, pe care stătea cu măreție domnitorul, în stânga 
paşei, locul cel mai de cinste. Veneau apoi o mulțime de paici și slujitori de 
toate felurile, mulți dintre ei rămânând la poarta orașului, dar alții aveau să-l 


însoțească pe domn până la Targoşta, de unde se vor întoarce bogaţi, 
credeau ei. Oamenii de casă, cam puţintei, printre care Păun și Tudorică, îşi 
urmau stăpânul, iar la coada alaiului se îmbulzeau neguțătorii, care îşi vor 
vinde mărfurile pe tot drumul, până la Dunăre. 

Stambulioţii văzuseră şi alte alaiuri, cu mult mai bogate şi, cu toate că 
beyul de acuma era mai frumos decât toți cei dinainte, îl cam căinau pentru 
sărăcie. Abia când ajunseră la sfânta Pamakaristos, unde însăşi înalt 
preasfinția-sa patriarhul Macarie al Costantinyiei îi puse coroana 
împărătească pe cap, se adună mai multă lume, îndeosebi greci. 

Când să iasă din altar, patriarhul păru a-şi aduce aminte de ceva și făcu 
semn să fie tras clopotul cel mare, care nu mai bătuse de pe vremea când 
împăratul Constantin al doisprezecelea Dragases se încoronase la Sfânta 
Sofia. 

— Fiule, îi zise șoptit chiriarhul, aceasta este acuma sfânta noastră 
biserică cea mai de preţ, iar când te vei întoarce, acelaşi clopot are să bată 
din nou la Sfânta Sofia. Fă-o, aşadar! 

Atunci pricepu Mihnea-vodă că însuși patriarhul trebuia să fie capul 
grecilor în lupta pentru eliberare, iar el urma să fie spada. Se închină cu 
evlavie și sărută sfânta evanghelie, apoi se împlini toată slujba cerută de 
canoanele bizantine. 

Afară Kadrî-pașa își cam pierduse răbdarea așteptându-l pe noul bey, 
împreună cu oștenii otomani. Dar îl aşteptau şi cei cinci sute de mercenari 
levantini ce aveau să i se alăture, ca să-l slujească în Ungrovlahia. 

La Edirne ar fi trebuit să fie întâmpinat de Faslî-pașa de la Silistra cu 
două mii de oșteni, mai cu seamă akingii, precum și de boierii care vor fi 
fugit de la Constandin-vodă, venind să i se închine. Fu însă tare mâhnit 
neîntâlnind nici pe unii, nici pe alţii. Porunci tabără de popas și hotărî să 
rămână în cort, lângă oșteni, şi nu la han, cum făcuseră alţii. Fiind încă 
iarnă peste Dunăre, şi-a zis că de bună-seamă cu mare greutate se porneşte 
omul la drum, cât despre sangiac-beyul de Silistra, va fi avut ceva 
întârziere, dar trebuia să fie pe cale, căci neîmplinirea poruncilor lui 
Koprulu i-ar fi adus pierderea capului. Într-adevăr, nu se înşelase în privinţa 
paşei, care se ivi după vreo săptămână, dar de boieri fugari nici vorbă. 
„Tara mi se împotrivește”! gândi el cu amărăciune. Acelaşi lucru cuteză să-i 
spună şi Faslî-pașa, care-l și povăţui că ar face mai bine să se lase păgubaș 
de tron. Și, dacă s-ar învoi, el ar putea vorbi cu mazilul să-i acopere toată 
cheltuiala făcută până atunci, ba să-i mai dea şi ceva câștig. 


Mihnea-vodă îl săgeta cu privirea și-i răspunse: 

— N-ai vrea, domnia-ta, să te duci la Koprulu-paşa și să-i spui 
părerea? Ba chiar și măritului padişah, căci eu nu fac decât să împlinesc 
voia lor. Cine ştie, poate că te vei alege cu ceva, dacă nu cu vreun ștreang 
de mătase. 

— Eu ţi-am vrut binele, beyule, şi tu te mânii. Eu mă supun de 
asemenea poruncii Porții, dar socoteam că... 

— Nu-i trebuinţă de gândirea domniei-tale! i-o reteză domnul. 

Pașa se cam îngrijoră, căci auzise el mai multe în legătură cu 
bunăvoința validelei şi a sadrazamului. Cât despre banii căpătaţi de la 
mazil, oricum nu avea să-i dea înapoi şi nu va mai sufla o vorbă. Mai 
încercă totuşi să amâne plecarea, dar fără spor. Chiar a doua zi urmau să 
plece mai departe. 

Tudorică auzise și el porunca şi nu mai avu răbdare, de frică să nu 
cumva s-apuce să treacă Dunărea și să se facă de râs în faţa nașului său. Pe 
când Vodă era la masă, se strecură unde era băutura și goli sipetul în cupa 
voievodului, nu însă fără a fi zărit, din întâmplare, de Păun. N-a prea înţeles 
grecul ce făcuse flăcăul, dar bănui ceva necurat, iar când Tudor îi întinse 
voievodului cupa, îl opri şi-i zise cu asprime: 

— la credinţa, postelnicele! 

— Am făcut-o! se sperie Tudor, albind ca varul. 

— Nu-i nimic! Mai fă-o dată, ca să văd şi eu! şi-i împinse cupa la gură. 
Dacă n-o ajunge, umplem alta. Hai, bea cu nădejde! 

Bietul băiat se simţi pierdut, iar bând otrava ar fi murit fără să-și 
împlinească legământul. Pe loc îi fulgeră prin minte că, dacă va trebui să 
piară, barem s-o facă odată cu dușmanul nășicului său. Dacă se arată 
nepăsător, nu ar mai da de bănuit şi... dar Păun îl lovi peste mână, după ce 
gustase din cupă şi i-o întindea domnitorului. Vinul s-a împrăștiat pe jos şi 
fapta slujitorului l-a mâniat pe domnitor. Prea își băga nasul în toate și-l 
cocoloșea ca pe un neputincios. 

— Ce va să zică toate acestea? Cine ţi-a îngăduit... 

Dar n-apucă să-și isprăvească vorba, că îl şi văzu pe Tudorică 
prăbușindu-se ca trăsnit. Cel mai mult l-a mirat însă ura din privirea lui cea 
albastră şi „nevinovată”, cum i s-a părut la început, iar cum firișorul de 
spumă galbenă ce i se prelingea pe la colțul buzelor nu mai lăsa nici un fel 
de îndoială în ce priveşte soarta pe care i-o hărăzise pribeagul „orfan”, se 
simţi rușinat față de Păun. 


— Îţi datorez viaţa! Mă iartă că uneori te-am bănuit pe nedrept de 
gânduri rele. Să fii mereu păzitorul meu! 

— Asta mi-i menirea, slăvite bazileu! răspunse cu umilinţă slujitorul. 

Mihnea tresări și părea a nu fi mulțumit cum i se spusese. 

— Încă nu! rosti el gânditor. Cine ştie mai pe urmă ce se va alege? 

Moartea cruntă a tânărului s-a zvonit curând în tabără şi multe 
căpetenii de lefegii s-au repezit să vadă dacă Vodă a rămas teafăr. 

— A vrut să mă omoare, zise voievodul liniştit, arătând trupul de pe 
jos. Luaţi-l și îngropaţi-l undeva! 

— Mă iartă, doamne, dar numai câinii trebuie să aibă parte de el! se 
oțări Păun. 

— Nu, prietene! Bietele necuvântătoare sunt prea nevinovate, ca să 
piară înfruptându-se din el. Numai viermii străfundurilor să-l mănânce! 

NEPREŢUITUL ROB 


PE LIMBA LOR, POET SE SPUNEA „OZAN”, şi toţi tătarii din casa 
lui Sabetai-mârza nu-i mai ziceau generalului Kemeny decât așa, nicidecum 
rob. Faima lui ajunsese şi la urechile marelui han Gazî Ghirai, iar pizma îi 
mușcă inima, căci nu putea îngădui ca un supus de-al lui să aibă în preajmă 
asemenea om. Că fusese general vestit, mai treacă-meargă, dar pe un ozan 
doar marele han putea hotărî dacă avea să-l lase stăpânului care-l robise. 
Cum despre Kemeny se spunea că începuse a stihui și tătăreşte, porunci să-i 
fie înfățișat, ca să audă cu urechile lui frumuseţea poeziilor. 

La început a încercat cu vorbă bună, căci Sabetai-mârza era unul dintre 
cei mai viteji dintre căpitanii lui și trebuia ţinut seama de aceasta. Ba îi 
trimise și daruri, pe lângă două roabe circaziene neasemuit de frumoase. 
Mârzacul însă mulțumi la rându-i prin alte plocoane, la fel de bogate, și se 
prefăcu a nu pricepe dorința stăpânului său, iar ozanul rămase și pe mai 
departe în ograda lui de la malul mării. Marele han crezu că n-a înţeles prea 
bine, văzând că trimișii lui s-au întors fără Kemeny și, cum era aprig la 
mânie, porunci să-i fie înfățișat robul cu de-a sila, iar Sabetai să fie legat şi 
adus la picioarele lui, ca să-i ceară iertare. Pe dată s-a găsit Tuhai-beg și 
încă doi mârzaci care nu-l vedeau cu ochi buni pe viteazul lor tovarăș și se 
aruncară în spinarea căluţilor lor iuți, gonind spre împlinirea poruncii 
marelui Gazi Ghirai, dar mai ales pentru bucuria de a-l vedea pe mândrul 
mârzac umilit la picioarele hanului. 

În răstimp, chiar după plecarea solilor lui Ghirai cu mâna goală, 
Sabetai chibzui cum să facă să scape de răzbunarea hanului. Dacă robul n-ar 
mai fi fost în casa lui, n-ar mai fi avut ce să-i facă, dar așa, doar nu era să-l 
ucidă! Să-i dea drumul, ar fi trebuit să capete răscumpărarea, și de bună- 
seamă că marele han i-ar fi cerut cel puţin jumătate, de vreme ce nu fusese 
întrebat deloc la plecare. Cum se ştia că ceruse nesăbuit de mulți bani, de 
unde să-i scoată? Și mai apoi de ce să fie el cu paguba? Nu prea îl ducea 
mintea ce ar fi trebuit să facă și atunci se gândi că însuşi robul ar fi putut să- 
i spună. Nu cuteză să poruncească să i se înfățișeze, ci o porni el însuşi pe 
stânca aceea de deasupra apelor, unde ştia că deseori își pierdea vremea 
privind valurile călătoare ale mării. 


Ca și cum ar fi fost în trecere prin dreptul lui, Sabetai se prefăcu uimit 
să-l găsească acolo. 

— Aici erai, ozane? întrebă el într-o doară. 

— Da, sahip! Cugetam la nemărginirea atotputernicului stăpân al 
pământului şi la frumuseţea lucrărilor sale. Nici regii și nici chiar împărații 
cei mari a lumii nu pot înfăptui ceea ce aduce desfătarea ochilor și minţii 
noastre. 

Mârzacul nu mai ştiu ce să spună, căci nu prea era iscusit în 
meșteşugul vorbirii. Se aşeză lângă Kemeny, apucând un fir de iarbă uscată 
între dinţi, şi-i zise cu mâhnire: 

— Dacă ar fi după mine, ozane, eu nu m-aş despărţi niciodată de tine. 
Bucuros m-aș lipsi de răscumpărare, iar dacă ai trece la legea noastră ţi-aş 
de chiar o fată de-a mea de nevastă, tu însă te încăpăţânezi și eu nu vreau să 
te silesc, fiindcă mă tem să nu-ţi sece, de supărare izvorul stihurilor. 
Mărturisesc că te-am îndrăgit și mi-ar părea rău să te pierd. 

Kemeny îl privi cu o strălucire ciudată în ochi. 

— Nu cumva a venit răscumpărarea, sahip? întrebă el. 

— Încă nu şi bine ar fi fost să fi sosit mai de mult. Am cerut eu cam 
fără cumpăt, dar nici n-aveam de unde să ştiu că eşti ozan. Barem să-mi fi 
spus de la început. Eu am zis că eşti războinic. 

Kemeny prinse a râde și aruncă o pietricică la vale, urmărind-o cu 
privirea. Ţipătul unui pescăruș ce trecu pe deasupra lor îl făcu să ridice 
capul şi libertatea zborului păsării îl aminti de robia lui, căci nu putea să 
părăsească satul fără a fi prins şi adus înapoi. De altfel nici nu încercase. 

— Nu prea înţeleg ce te mâhneşte, bunule sahip. Am fost general al 
Transilvaniei şi am căzut rob unei clipe de nesăbuinţă. Nu te-am minţit! 
Aici, prin bunăvoința ta, mi-a venit să scriu și iată-mă ozan, cum îmi 
spuneţi voi. Ce vină am eu în asta? 

— Mai bine nu-ţi dădeam afurisitele alea de pene de gâscă și 
cernelurile. Dar şi eu am fost prost atunci când m-am fălit cu tine la toţi 
megieșii. De aici s-a tras tot răul. 

— Poate ai să-mi spui şi mie ce s-a întâmplat, căci nu degeaba ai venit 
după mine aici, nefiind în drumul tău, orice ai zice, bunule Sabetai. 

Mârzacul oftă şi-i spuse cum fusese cerut la curtea marelui han, iar 
dacă s-ar fi dus acolo, niciodată n-avea să-l mai lase să plece acasă, chiar 
dacă ar fi căpătat bani încă o dată pe cât ceruse el pentru răscumpărare. 

— Mai bine ar fi să nu mai scrii, zise Sabetai-mârza. 


— Tot nu m-ar crede. 

— Atunci, să-ţi retez mâna dreaptă... 

— Rămâne stânga. 

— Te lipsesc de amândouă și pun o roabă să te hrănească în fiecare zi, 
tu să nu mai duci griji de nimic. 

Kemeny se uită la tătar, nevenindu-i a crede cele ce auzea. 

— Ar trebui mai apoi să-mi tai şi limba, ca să nu mai pot spune altora 
ce să scrie şi... de ce nu capul? făcu el zâmbind. 

— Dar nu înţelegi că marele han te va duce la el? 

— Ba da! Dar, ca să nu o poate face, trebuie să mă lași să fug. 

— Cuuum? Peste putință! Mai bine de două zile de de mers pe jos ţi-ar 
trebui ca să ajungi peste munte în stepă iar acolo ce-ai să te faci? 

— Prea-bine! Dă-mi răgazul de trei zile, şi nu mă căuta. Fă-te că pleci 
undeva și lasă-mă pe mine să-mi iau sculele de scris şi ceva merinde, apoi, 
când vei trece prin apropierea Transilvaniei, te voi găzdui la mine, te voi 
răsplăti și voi întocmi stihuri în cinstea ta. 

— Nu mă îndur, ozane! mormăi mârzacul. 

— Atunci ai să mă vezi la curtea lui Ghirai, de câte ori ai să fii chemat 
acolo. 

Rămaseră o vreme tăcuţi, dar tătarul mereu ofta, presimțind mare 
necaz dacă s-ar învoi la cele cerute de rob. Pe de altă parte se şi bucura, 
gândindu-se cum s-ar mai fi înfuriat hanul când nu l-ar mai găsi pe ozan. 

— Fie! Să mergem acasă şi pleacă pe dată, ca să mai câştigi o jumătate 
de zi. Lasă-mă să te îmbrăţișez acuma, căci nu mai am cum în altă parte, și 
să nu fii supărat pe mine că te-am luat rob atunci, la Czerny Ostrow. Aşa a 
fost vrerea lui Alah. 

— N-am cuvinte destul de frumoase pe limba ta ca să-ţi mulțumesc, 
bunul meu sahip și prieten, căci mai mult asta mi-ai fost, şi nu stăpân. Te 
voi slăvi în cele mai frumoase stihuri, şi pe limba pe care am învăţat-o de la 
mama, şi pe a voastră. Rămâi cu bine! 

Sabetai plecă cel dintâi, ca să pregătească merindea și să i-o lase la 
îndemână, fără să mai ştie careva, apoi îndată avea să plece și el, pe furiș, 
apucând poteca din spatele casei, care urca muntele. 

Inima îi zvâcni când se ridică şi mai aruncă o privire asupra mării 
liniștite ce se pierdea în depărtare şi cei dintâi paşi spre libertate îi făcu 
şovăitori, din pricina cărării pline de bolovani. Se apropie tiptil de casă și la 


locul înțeles văzu doi desagi pe care îi apucă în grabă şi luă drumul 
muntelui, fără să se mai uite în altă parte. 

Dacă ar fi făcut-o, ar fi văzut norul de praf ridicat de copitele cailor lui 
Tuhai-beg și ai oamenilor săi, care se apropiau năvalnic de casa lui Sabetai. 
Acesta nici nu apucase să fugă și fu prins cu un arcan, ca un ghiaur înrobit, 
apoi începură a scotoci peste tot, căutându-l pe ozan. Furia lor nu mai avu 
margini aflând că acesta fugise de mai multe zile, fără să fi dat cuiva de 
ştire. 

— Am crezut că se va întoarce, spuse Sabetai. Uneori stă mai mult prin 
pădure şi vine flămând şi însetat ca un câine... 

Poate că ar fi fost crezut bunul mârzac, dacă un rob nu l-ar fi dat de 
gol, spunându-le oștenilor hanului că robul căutat abia dacă urca acuma 
poteca din dosul căpiţelor cu fân. Tuhai-beg îl dușmănea de moarte pe 
Sabetai şi, când acesta, în loc să-i răspundă dacă erau adevărate spusele 
robului, îl scuipă în plin obraz, porunci să se pună foc casei, iar stăpânul ei 
fu ridicat în furci. N-ar fi vrut să-l ucidă, căci porunca marelui han fusese 
să-l aducă viu, dar nu se putu ţine să nu-l batjocorească, trăgând el însuși cu 
arcul o săgeată ce se înfipse în pulpa nenorocitului mârzac. A fost de ajuns 
pentru ca oştenii să creadă că la rândul lor aşa trebuiau să facă, și, până să-i 
oprească 'Tuhai-beg, l-au săgetat cu toţii pe bietul Sabetai, făcându-l ca pe 
un arici. 

Kemeny auzise larma din vale, însă nu avea cum să-și dea seama de 
cele ce se petreceau, fiindcă abia dacă ar fi ajuns în culmea muntelui putea 
zări casa lui Sabetai. Nu mai apucă însă, fiindcă la scurtă vreme urletele 
urmăritorilor se auziră în spatele lui, ba curând îi și zări, căci iuțimea 
căluţilor tătăreşti era bine cunoscută și când era vorba de urcuşuri. Îşi dădu 
seama că era pierdut şi din păcate n-avea nici măcar o spadă, ca să-și vândă 
scump pielea. Răcnetele se înteţiră când fu văzut, dar el, foarte liniştit, își 
duse mâinile la piept așezându-se pe un pietroi. Fu legat-fedeleș și urcat pe 
cal, după care, apucând calea întoarsă, îşi dădu seama de ceea ce trebuia să 
fi pătimit sărmanul Sabetai, care mai era atârnat în furci, cu săgețile în el. 
Din casă nu mai rămăsese decât cenuşa, iar cei din familia lui, cu robi cu tot 
erau legaţi spre a fi duşi în faţa marelui han. 

Convoiul prinșilor fu târât la Bahcisarai şi, la vederea lor, Gazi Ghirai 
ridică uimit sprânceana. 

— De unde mai sunt şi ăștia? Unde-i ozanul şi Sabetai? 


— Slăvite Gaz Ghirai, han al hanilor şi urmașul preastrălucitului 
Gingis, sabia nebiruită a lui Alah, ozanul este acesta, dar pe Sabetai l-am 
pedepsit pentru neobrăzarea arătată față de porunca luminăţiei-tale, 
răspunse 'Tuhai-beg. 

Povesti apoi cum ticălosul mârzac, în loc să-l trimită pe rob, l-a 
îndemnat să fugă, după cum mărturisise un altul, adus anume de faţă. Mai 
mult chiar, i-a întâmpinat pe oștenii marelui han cu spada în mână și cu greu 
au izbutit să-l răpună, căci nu s-a lăsat prins de viu. 

Gazi Ghirai privi spre omul despre care auzise atâtea și fu cam 
dezamăgit văzându-l, apoi încuviinţă purtarea lui Tuhai-beg: 

— Asemenea să păţească toţi cei care se împotrivesc poruncilor mele. 
Bine i-ai făcut, şi toată prada, împreună cu familia lui, ale tale să fie, 
credinciosule 'Tuhai-beg! 

Acesta se înclină până la pământ, sărutând mâna hanului, apoi se trase 
la o parte lăsându-l pe Gazi Ghirai să-l vadă mai bine pe Kemeny. 

— Ai cutezat să fugi, vierme? Ce fel de ozan poţi fi tu, care te lași 
ademenit de cei care nu ascultă de stăpân? Uitat-ai oare că nu ești decât un 
rob”? Vorbeşte, ce aveai de gând? se răsti hanul. 

— Prealuminatule mare han, strălucit în vitejie asemenea marilor tăi 
înaintași, eu mă înfățișam la picioarele tale, dacă nu aş fi fost oprit în cale. 
Așa îmi poruncise Sabetai-sahip, şi nimeni nu s-ar fi împotrivit voinţei tale. 

— Ce-mi aud urechile? Tuhai-beg spune că ai fost prins cu desagii în 
spate, pe când voiai să treci muntele. Este oare adevărat, ori cutezi să mă 
amăgești mai departe? 

— Preastrălucitule mare han! Înţelepciunea ta este vestită în toată 
lumea și dreptatea ta de asemenea. De ce aş fi cărat după mine scule de 
scris, dacă aş fi vrut să fug de la voi? Oare le-aş fi mâncat pe drum? 
Adevărat că am avut ceva hrană, fiindcă nu ştiam cât am să rătăcesc pe 
ocolite, ca să ajung la picioarele tale. 

— De ce n-ai venit de-a dreptul cu oștenii trimişi de mine? 

— Fiindcă stăpânul meu ştia că nu este iubit la curte și pizmașii ar fi 
putut să mă ucidă pe drum, zicând tot aşa cum au făcut cu Sabetai, care n-a 
avut nimic în mână atunci când a fost prins, dar sărmanul nu se mai poate 
dezvinovăţi. Pe mine însă m-a povăţuit să nu mă feresc niciodată de 
judecata nepărtinitoare a marelui Gazi Ghirai. 

— Să fie oare adevărată spusa ta, ghiaurule? Moartea lui Sabetai n-a 
fost îndreptăţită? Ce dovadă ai? 


— Sculele de scris și jurământul meu, căci acuma nu sunt decât un rob. 
Pe vremuri, nimeni n-ar fi pus la îndoială cuvântul generalului Kemeny. 

Din fericire, spusele lui fură adeverite prin încercarea lui 'Tuhai-beg de 
a da bir cu fugiţii, astfel că marele han nu mai făcu nici o cercetare. Toţi cei 
vinovaţi de moartea lui Sabetai fură spânzurați pe dată, de crengile 
sicomorilor din grădină. Deși priveliștea era cruntă, pentru Kemeny a fost o 
mângâiere să-și vadă răzbunat bunul lui stăpân, care i-a fost de fapt mai 
mult un prieten. Toată familia şi averea lui Sabetai au fost înapoiate 
feciorului său mai mare, iar numele lui va fi rostit cu cinste, fiindcă însuși 
ozanul marelui han avea să-l cânte în stihuri. 

Dar noua viaţă care începea pentru înstrăinatul rob, deşi mai 
îmbelșugată și la fel de slobodă ca și cea de până acum, avea să-l 
mâhnească, fiind lipsit de frumoasa privelişte ce i se arăta de pe stânca lui 
de mai înainte. Lucra mult la tălmăcitul bibliei şi-l bătea gândul că s-ar 
asemăna şi s-ar deosebi ea de coran, dar făcea și multe poezii, ce încântau 
auzul celor din preajmă, în vreme ce Gazi Ghirai trebui să plece ca să 
potolească pe afurisiţii cazaci de la Zaporoje. 

Acuma, dacă ar fi vrut să fugă, ar fi putut s-o facă fără nici o opreliște, 
fiindcă Ghirai poruncise să nu se atingă careva de ozanul lui şi nici să 
cuteze a-i face vreun rău. Putea merge ori-ncotro i-ar fi fost dorința și 
nimeni nu l-ar fi întrebat unde se duce ori de ce va fi ajuns acolo. De fapt 
nici nu-l mai trăgea inima să plece, simțindu-se îmbătrânit şi vlăguit de 
putere. 

Stătea ceasuri întregi în minunata grădină cu trandafiri şi tot felul de 
alte flori nemaivăzute de el până atunci, şi numai gândurile îi zburau spre 
frumoasa Transilvanie, cu munţii ei semeţi și falnicii brazi, cum nu se 
găseau pe aici. Ceilalţi robi, ruși, români, unguri, lehi sau alte neamuri, erau 
munciţi din greu, nici unul neavând soarta lui, dar nici nu-i putea întâlni ca 
să mai stea de vorbă, aşa că numai tătăreşte se înţelegea cu slugile. 

De aceea tare se mai miră când auzi vorbe românești, în vreme ce se 
odihnea la umbra unui castan înflorit. 

— De nu mă-nşeală privirea, domnia-ta ești însuşi generalul Kemeny, 
ori te asemuieşti nespus de mult cu acela! zise străinul ce se apropiase 
ținându-și cușma-n mână. 

— Cunoscut pe el cumva? întrebă la rândul său Kemeny bucurându-se. 

— Cândva, la curtea alteţei-sale prinţului Rakoczy. Eram atunci, ca şi 
acuma, trimisul măriei-sale Constandin Șerban. 


— Da, da! Pe el ţin bine minte. Ce mai face? 

— Foarte prost. 

— Bolnav? 

— Mai rău. A fost mazilit şi umblă turcii să-l izgonească din ţară, iar 
eu mă aflu aici ca să-i cer ajutor hanului să vină cu oaste, ori să facă ce-o şti 
ca să-l împiedice pe grecul care a fost uns în locul măriei-sale. 

— Asta pacoste mare la ţară. Tătarii nu bun nici ca prieteni când venit 
la voi... 

— Ce să facem? Până și pe măria-sa prinţul l-a alungat sadrazamul, și 
pe domnul Moldovei așijderea. La cine să ne mai ducem? 

Kemeny își spuse părerea că ar fi fost mai bine să lase o vreme 
lucrurile așa cum le-a hotărât Poarta, și în nici un caz să nu ducă tătarii în 
ţară, căci aceștia au să distrugă totul. 

Apoi, când fu să plece, boierul păru a-și aduce aminte şi zise: 

— Uite că, luându-ne cu vorba, am și uitat să-ţi spun care mi-e 
numele. Eu sunt slugerul Grigore Grecescu și te poftesc din toată inima să 
vii și pe la gospodăria mea, de-o fi să ajungi și pe la noi. 

Kemeny zâmbi cu amărăciune. 

— Dar eu rob aici, și... 

— Aşa-i că uitasem! se bătu boierul cu palma peste frunte în semn de 
aducere aminte. S-a auzit și pe la noi că cei din Ardeal strâng bani pentru 
domnia-ta, ca să te răscumpere, dar, văzându-te aşa de slobod, mai că era să 
te rog să pui o vorbă bună pentru mine la marele han. 

Se înţeleseră să se mai întâlnească și în zilele următoare, dar n-a mai 
fost când, fiindcă odată cu sosirea marelui han boierul se înfăţișă cu darurile 
domnului său și i le puse la picioare. Sticliră ochii urmașului lui Gingis-han 
la vederea aurului din pungi, dar se încruntă pe dată auzind ce i se cerea în 
schimb. 

— Eu am primit poruncă să-l alung pe beyul vostru, și de aceea m-am 
şi întors. Cum să fac să-l ajut? 

— Poate oare cineva să poruncească marelui Gazî Ghirai? se întrebă 
cu prefăcută uimire slugerul. Să se teamă stăpânul cel vestit al tătarilor de 
un dregător otoman? 

— Numai slăvitul Alah poate să cuteze să mă oprească să fac ce 
poftesc, dar eu m-am închinat măritului padişah... 

— Foarte bine! încuviință boierul. Măria-ta ai să vii cu oastea la noi şi 
ai să te prefaci că vrei să fie rânduială, dar n-ai cum face osebirea între noi 


şi cei care vor veni, aşa că o greșeală se poate întâmpla, dacă este bine 
răsplătită... 

— Limba ta, ghiaurule, este plină de miere amestecată cu venin și 
înşelăciune. Ai noroc că aurul ce-l aduci nu-i asemănător ţie şi stăpânului 
tău, iar eu am nevoie de el, aşa că mă-nvoiesc! rânji marele han. 

Dărui apoi un frumos cal tătăresc domnitorului mazil, ceea ce făcu pe 
trimisul acestuia să cuteze a glumi cam în doi peri: 

— Nădăjduiesc, luminate han, că darul nu-i un îndemn pentru măria- 
sa, ca s-o ia din loc. 

— Ha, ha, ha! hohoti tătarul. Eşti isteţ, ghiaurule, şi mie îmi sunt pe 
plac asemenea oameni de duh. Primește ca amintire de la mine acest inel cu 
nestemate, ca să nu uiţi că aici sunt la mare preţuire şi cei care mânuiesc 
vorbirea, nu numai spada. 

Solul primi cu mulţumire darul, care fusese smuls cândva din degetul 
vreunui șleahtic doborât în luptă, și se gândi la cele auzite, fără să fi înţeles 
nimic. N-avea de unde să ştie că fostul general ardelean era mai prețuit ca 
poet, decât ca soldat. 

— Cât despre îndemnul să fugă, urmă Gazi Ghirai, acesta este 
întotdeauna binevenit când dușmanul este mai tare. Totul e să ştii să te 
întorci la vreme! 

Prea vorbea în parabole marele han, sau cel puţin aşa i s-a părut 
trimisului lui Costandin-vodă, care nu de asta avea nevoie. Îşi cam dădea 
seama însă că n-a înduplecat pe tătari să le dea sprijin. 

MAZIL PE NEGÂNDITE 


MĂRIA-SA ȘTEFAN GHEORGHE, domnul Moldovei, se sculase 
destul de târziu în acea dimineaţă de februarie a anului mântuirii 1658. Ce-i 
drept, n-avea obiceiul de a se trezi în zori, dar nici al culcatului odată cu 
găinile, ba obişnuia să-l prindă cântatul cocoșilor de la miezul nopţii, fie la 
sfaturi spre binele ţării, fie şi la câte un mic chiolhan, care se întindea 
adesea până la ziuă. Şi de astă-dată rămăsese cu stolnicul Isaiia Boldur și cu 
sfinţia-sa Teodosie de la Golia, oameni de nădejde, dar setoşi nevoie-mare. 
Rânduiseră care mai de care treburile țării, apoi clevetiră asupra zvonurilor 
ce veneau de peste hotare, iar mai pe urmă și despre femeile tinereţii lor, 
până au căzut sub masă. „Cotnărelul” se dovedise a fi mai tare decât însuși 
Vodă, iar acesta se întreba cum de reușea străbunul Ștefan cel bătrân să nu i 
se plece niciodată... 

În soba cea mare și frumos smălțuită cu flori duduia focul, încălzind 
odaia peste măsură. Fiind mahmur, pe Vodă îl cam supăra zăpuşeala, aşa că 
dădu învelitoarea la o parte și îşi coborî picioarele din pat, lăsându-le să 
atârne. Rășchira degetele şi, mulțumit că izbutise cu ușurință, sări desculț pe 
covorul cel moale, de lână, ţesut la Agapia de către cuvioasele monahii. 
Ferestrele străvezii din sticlă venețiană, adusă cu mare cheltuială de către 
înaintașul său, Vasile-vodă, erau aburite din pricina căldurii. De cum 
deschise una, aerul rece îi izbi faţa, apoi parcă simţi cum îi curăța plămânii. 
Era în cămașă de noapte, cu baierele de la gât desfăcute, lăsând să i se vadă 
pieptul cu cârlionţi cărunţi. Ar fi fost bine-venit un bulgăre de omăt, cu care 
s-ar fi frecat bucuros, însă abia ieri fusese curățată zăpada de pe prichici, tot 
din porunca lui. Cum peste noapte nu mai ninsese, acum nu mai avea de 
unde s-o ia. Curând începu să-l învăluie frigul, pufni pe nări ca un taur și se 
zgribuli, după care împinse fereastra și o zbughi în așternutul cald. 

Ușa se întredeschise cu grijă şi un băieţandru cu păr bălai întrebă în 
şoaptă: 

— Mai dormi, măria-ta? 

— Ba! răspunse mormăind domnul. M-am deşteptat de mult și 
chibzuiam... dar ce pofteşti? 


— A zis vel-vornicul Ștefan Bour să-ți spun că a venit solie tătărască în 
țară. 

— Bre Niculiţă! făcu înciudat Vodă. De câte ori să-ți spun că la curte 
se vorbește altcum decât la moșia voastră de la Hangu? Ar fi trebuit să zici: 
„dumnealui vel-vomicul”. Şi ce voia Boul? Au venit tătarii? 

— Înâ! 

— Se zice „da”, bre! Iar trebuie să te învăţ, că, uite, pricopsitul de 
frate-meu, Ceaurul, n-a avut grijă. Bine că nu-mi zici „moșule”, atât ar mai 
trebui, măcar că nici „măria-ta” nu îţi iese des din gură. Și unde spuneai că- 
s păgânii? Îs mulţi? 

— Nu mi-a spus, dar eu am văzut vreo patru. 

— Cum numai atâţia?! 

— Poate că cinci... 

— Mă, ţâcă! Eu am băut şi tu te-ai îmbătat! Ce pofteşti de mine? 

— A zis vel... A spus dumnealui vel-vornicul Ștefan să-ți vestesc solie 
tătărască, măria-ta. 

— Ei, vezi că poţi dacă vrei? râse unchiul de strădania nepotului. Dar 
am auzit eu bine? Solie ai spus, nu ordie? 

— Solie, măria-ta. 

— De aceea ai văzut numai vreo patru... 

— Ori cinci, măria-ta. 

— Ho, ajungă-ţi! hohoti voievodul cu voie-bună. Acuma nu sări peste 
cal cu „măria-ta”. Vezi şi tu cui se potriveşte și cum îţi vine la îndemână. Ai 
priceput? 

— Înâ! 

— Ptiu, bată-te să te bată de proclet! Ia, mai bine ajută-mă să-mi pun 
veşmintele, că nu fac eu sită de mătase din coadă de câine. Sau nu! Dă mai 
bine o fugă până la Manea, să vie cu un clondir de tescovină-frunte... da... 
lasă că m-oi duce eu însumi. Dă-mi ciubotele de colo! 

Niculiţă, nepotul de frate al măriei-sale şi copil de casă, era obișnuit cu 
poruncile încâlcite ale moșşului său, așa că nu se clintea din loc până nu 
auzea cea mai de la urmă dorinţă, și numai pe aceea o împlinea. 

— Unde-s tătarii, bre? întrebă Vodă, trecându-și peste cap o cămașă de 
cânepă groasă, cum purta la vreme de iarnă. 

— În Bugeac! răspunse băiatul, uitând toată învăţătura de mai înainte. 

— Lasă-i ciorilor pe ăia! Ceilalţi? 

— La Crâm, după câte știu eu. 


— Bre, Niculiţă, nu mă mai mânia, că doar nu ești tontălău, ca taică-tu. 
Te întreb de solii care au venit. Ce vor? 

— Nu ştiu. 

— Bine! Lasă-i în păcate şi fugi după Carabăţ-spătarul. Adică n-ai să 
te duci tu la el acasă, ci trimite pe careva, în numele domniei mele. Ai 
înţeles? 

— Da, măria-ta! 

Voievodul izbucni în râs şi nu se putu ţine să nu-i plesnească una peste 
buci. 

— A dracului pielea pe tine! Se vede că eşti din neamul nostru. Fugi și 
fă ce-am zis! 

Aşa era firea domnului, să treacă de la o stare la alta, fără vreo pricină 
anume şi cu multă ușurință. Acuma n-ar fi avut de ce să fie mânios, numai 
că, în loc de cap limpede, parcă ar fi avut o baniţă cu plumbi. Se îndreptă 
către spătărie, dar în preajma cămărilor doamnei dădu peste o jupâniţa tare 
frumuşică, abia săltată din pruncie, şi se opri. 

— Ia te uită! Dar tu a cui mai eşti, zânişoară, ori n-ăi fi de pe tărâmul 
nostru? adăugă el și nu se ţinu să n-o ciupească de obrăjorul roşu ca fraga. 

— A lui Miron Ciogolea, măria-ta. 

— l-auzi! A vel-clucerului? Și, mă rog, unde te-a ţinut ascunsă, de n-au 
dat flăcăii peste tine? 

Biata fetișcană se aprinse ca para focului, în vreme ce Vodă o alintă 
părintește. 

— Tu să nu te rușşinezi de mine, că doar nu te-oi peţi pentru domnia 
mea. Am şi eu un nepot, isteţ nevoie-mare și... dar ce-ţi spun eu ţie? Du-te 
unde ai treabă... sau... lasă că m-oi descurca eu! Doamna este acolo? arătă 
el o ușă. 

— În cealaltă! răspunse fata şi dădu să-i arate. 

— Aha! Ţi-a venit graiul, după cum văd. Mă bucur, dar am să vin mai 
pe urmă, că mă așteaptă tătarii. Poţi să-i spui că am întrebat de sănătatea ei. 

—  Prea-bine, măria-ta! şi făcu o plecăciune, spre încântarea 
voievodului. 

„N-ar fi rea pentru Niculiţă al meu. Poate l-ar mai da pe brazdă, că 
fetişcana se arată a fi o mare drăcoaică”, îşi zise el, lăsându-și mâna să-i fie 
sărutată de copilă. Apoi, fără prea mare tragere de inimă, intră în spătăria 
mare, amintindu-și de vremea când nu era decât vel-logofăt la amăutul 
Coci, care și-a spus mai apoi Vasile Lupu, când a ajuns domn. Acuma el era 


stăpânul țării şi atât semeaţă lui doamnă, Ecaterina, cât și plodul cel mititel 
erau în puterea lui, închiși în taină la conacul de la Buciuleşti, pe apa 
Bistriţei. Îi ascunsese de Rakoczy, care îi căuta întruna, dar el dădea din 
umeri spunând că nu ştia pe unde hălăduiește familia domnului mazil. Nu 
sluțise copilul, fiind prea mic, însă nu-și putea ierta slăbiciunea avută în fața 
mă-sii, când a poftit şi el să se înfrupte din farmecele ei. L-a pălmuit și i-a 
zis „dulău fără obraz”, iar el s-a fâstăcit şi a lăsat-o în pace, dar nu fără a 
bombăni și sudui în gând: „Auzi, cum să mă facă pe mine? Eu «dulău»? 
Scâmăvia! Dar bărbatu-său cum s-a luat de Ilisafta mea?... Şi încă în văzul 
lumii, ticălosul! Trebuia s-o fi trântit în pat, nu să mă tocmesc cu ea. Mare 
dobitoc am putut fi!” Se jură că va da buzna peste ea la Buciuleşti, ca să-şi 
răzbune mândria, numai că nu prea avea timp, căci treburile domniei erau 
multe și nici nu-i venea chiar la îndemână să se lepede de ele deocamdată. 
Nu uită că şi Costandin-vodă îi ceruse pe închiși, dar n-avea să-i facă lui pe 
plac, câtă vreme nu se învoise să-i dea lui Rakoczy. Oricum, spătăria mare 
amintindu-i de Vasile Lupu, gândul îi zbura şi la Buciuleşti, fără să vrea. 

Îşi răsuci mustaţa, săltă fruntea şi pătrunse în încăpere, unde se aflau 
strânși câţiva boieri divaniţi. 

— Bună dimineaţa vă poftesc, boieri dumneavoastră! 

— Să trăieşti întru mulţi ani, măria-ta! răspunseră care mai de care. 

— la spuneţi, care-i treaba de v-aţi adunat mai mulţi ca de obicei? 

Vel-vornicul Ștefan Boul se înclină în fața domnitorului, după ce 
acesta se aşeză în jilțul cel de lemn, înflorat cu măiestrie de meşteri din Țara 
de Sus. 

— Mărite doamne, au venit solii lui Gazi Ghirai, spuse acesta. 

— Da, da, am auzit. Au spus şi ce vor? 

— Marele han cică le-ar fi poruncit să nu-ţi spună decât măriei-tale, în 
taină. 

— Nu cumva își închipuie tătarul că am legături ascunse de boierii 
sfetnici ai domniei mele? Să fie aduși aici, ori, de nu, să se întoarcă 
nesmintiți pe unde au venit, măcar că ăştia ar merita să pun câinii pe ei. 

Murmurele de încântare din rândurile divanului îi dovediră că se 
bucura încă de încuviințarea lui. 

— Mai înainte, îl opri Vodă pe vel-vormic, aş pofti să-mi clătesc gura 
cu un pocal de rachiu și vă îndemn și pe domniile-voastre, care simţiţi 
nevoia. 


Bătu din palme şi ceru să i se aducă o carafă și ulcele pentru toată 
adunarea, apoi, râzând cu voie-bună, spuse: 

— Bine ar fi să guste și solii, ca să-și dea drumul la gură. 

— Ba mă tem, doamne, că, deși au opreliște prin legea lor păgânească, 
s-ar lacomi într-atât, încât să nu-i mai putem opri de la băutură, iar apoi 
degeaba am mai aștepta să scoată vreo vorbă! zise dumnealui pârcălabul 
Hotinului, Miron Costin stârnind râsul tuturora. 

Într-un târziu fură aduşi şi tătarii, care crezuseră că se vor afla numai 
cu beyul, nu și cu ceilalți boieri, așa că bănuiră că acesta nici n-ar fi fost de 
față şi închinăciunea o făcură cam de mântuială. 

Atunci Ștefan-vodă se așeză în scaun și, nemulțumit, îl întrebă pe 
tălmaci: 

— Aceștia să fie trimișii marelui han la domnul Moldovei? 

— Da, măria-ta! 

— Atunci să îngenuncheze în faţa domniei mele, că, de nu, le scurtez 
eu picioarele de la genunchi în jos. Dacă nu știu să se poarte pe la curţile 
străine, să rămână în pustiurile lor! 

Auzind ameninţarea, tătarii se prăbuşiră pe dată, căci mai auziseră ei 
de toanele capetelor încoronate, care își vărsau mânia asupra solilor, dacă li 
se părea cumva a nu fi fost cuviincioși. 

Vodă îi privi mulțumit şi zâmbi, mai ales când auzi că se rugau de 
iertare, necunoscându-l pe stăpânul ţării. 

— Aşa da! încuviinţă voievodul. Dacă au să spună totul, le făgăduiesc 
o butie de rachiu de-al nostru, moldovenesc, ba și câte un batal de căciulă, 
ca să nu bea pe burta goală. 

Până și tătarii se luminară la faţă auzind cu ce vorbe bune erau 
întâmpinați şi, fiindcă asta era voia ghiaurului, spuseră în gura-mare că 
beyul din Târgovişte fusese mazilit şi marele han trebuia să-l izgonească din 
ţară. Cum acesta se împotrivea, slăvitul Gazi Ghirai dădea de veste măriei- 
sale, Ștefan-vodă, că avea să treacă prin ţara lui, ca să-l silească pe 
Costandin-mazilul să plece peste munte, oriunde îi va fi voia. 

— Ha, ha, ha! Ce mare taină! făcu batjocoritor Vodă. Asta ar fi trebuit 
s-o afle toată lumea, ca să ştie să fugă din calea prietenilor noștri, căci 
cunoaștem noi care le este purtarea. 

Se întoarse spre tălmaci şi rosti răspicat: 

— Nu mă pot împotrivi voinţei strălucitului vostru han, dar să vă 
ferească Dumnezeu să vă atingeţi de supușii domniei mele, că nu mai ţin 


seama de îngăduința dată! Mai înainte însă poftim să vedem firmanul de 
mazilire al vecinului nostru, iar până atunci, picior de tătar să nu calce 
pământul Moldovei. 

Nu putea spune în gura mare că în sinea lui se cam bucura să scape de 
neputinciosul Costandin-vodă, omul de paie al lui Rakoczy. Tare ar mai fi 
vrut să fi izbutit să-l facă pe Hrizea domn și să fie ascultat de el, ca una să 
fie ţara, dar acesta fusese ucis şi altul nu se arăta doritor de domnie, în afara 
grecului Mihnea. 

Tătarii nu aveau cum să arate firmanul de mazilire și părură mulţumiţi 
cu darurile căpătate, încât se grăbiră să o ia din loc, cu toate că nu primiseră 
un răspuns, clar. Zorul lor nu bătu nimănui la ochi, mai ales măriei-sale, 
care se arăta fălos nevoie-mare că-i repezise pe solii marelui han. 

— Şi acum, boieri dumneavoastră, ce mă sfătuiţi să fac? Auzit-aţi doar 
că păgânii au să ne calce o parte a ţării! 

Ca unul ce era mai bătrân dintre ei, vel-armașul Grigore Frăţilă se 
înclină în faţa domnului și zise, netezindu-și barba albă ca neaua: 

— Eu, măria-ta, socot că ar fi nimerit să poruncești dumnealui 
spătarului Darie Carabăţ să se ducă cu oaste în Țara de Jos și să privegheze 
ca nu cumva păgânii să se abată către noi. 

— Să mă ierte dumnealui armaşul Grigore, se băgă vel-pitarul Bejan 
Gheuca, dar cred că nu-i bine să ne amestecăm, şi nici să se audă măcar că 
am ieșit în întâmpinarea lui Ghirai cu oaste. Să nu se mânie şi să se 
năpustească şi asupra Moldovei. Ei nu prea ştiu multe, şi nici unde sunt 
hotarele dintre noi. Muntenii s-or descurca și fără noi... 

— Cum poţi vorbi aşa, Bejane? sări domnul furios. Au un sunt ei frații 
noştri, și la bine şi la rău? Să nu ne doară că i-or prăda tătarii, zici tu? 

— Nu, măria-ta! se apără vel-pitarul. Gândeam însă că dacă Poarta a 
pus alt domn, ce... 

— Atunci poate că, şi dacă ar veni mâine altul în locul domniei mele, 
tu ai să i te închini pe dată? Asta îţi este credința? 

Rămaseră cu toții tăcuţi, căci voievodul adusese vorba despre zvonul 
care-i rodea de câteva zile, cum că și în Moldova aveau să fie schimbări. 
Atunci, dumnealui vel-comisul Neculai Racoviţă își luă inima în dinţi și 
spuse: 

— Să nu-ţi fie cu mânie, doamne, dar se şi aude despre mazilirea nu 
numai a lui Rakoczy, ci şi a măriei-tale... 


— Vorbe de clacă, boieri dumneavoastră! sări degrabă Vodă, ca să nu 
le mai dea timp şi altora. Clevetiri și scorneli de-ale dușmanilor domniei 
mele. Să nu le luaţi în seamă, căci Moldova a plătit haraciul până-ntr-un 
ban, iar padișahul nici nu-mi ştie numele, că-i un ţânc. 

— Dar marele vizir? cuteză bătrânul armaș. 

Întrebarea nu-și mai primi răspunsul, întrucât un paic intră să spună în 
gura mare că sosise dumnealui căpitanul Cujbă și vrea să intre la divan. 

Acesta nici nu mai aşteptă încuviințarea, dădu buzna, îngenunchind la 
picioarele domnitorului. 

— Prăpădul lumii, mărite doamne! Pârjol ce nu s-a pomenit, și moarte, 
şi robie... 

— Unde? 

— Prin ţinuturile Bârladului și Covurluiului, dar cel mai năpăstuit îi 
Fălciul. 

— Nu cumva tătarii? 

— Păi cine alţii, doamne? Ei, nemermicii! 

Domnitorul se ridică şi, uitându-se către Bejan-pitarul, îl dojeni: 

— Ce mai ai de zis, boierule? Făţărnicia păgânească nu mai are 
margini. Pe de o parte se prefac a-ţi cere voie, și pe cealaltă îţi bagă 
jungherul până-n prăsele. 

— Poate că Ghirai n-o mai fi avut răbdare, zise Costin-pârcălabul. De 
câtă vreme pradă tătarii, căpitane Cujbă? 

— De vreo săptămână și mai bine. 

— Ei, poftim! zise Vodă. Ar trebui jupuite de vii iscoadele acelea, care 
se dădeau drept soli. Pe unde or fi? 

— Totuşi, să nu uităm că n-au făcut decât să împlinească porunca 
stăpânului lor. Unde am ajunge dacă am ucide solii? se băgă Costin- 
pârcălabul, ca să-l domolească pe domn. Tartorul cel mare trebuie pedepsit, 
iar eu aş zice să ne repezim cu toată oastea și să-l alungăm din ţară. 

Îşi mai dădură și alţii părerea, arătându-se tare înflăcăraţi întru 
apărarea Moldovei şi a domnului ei, în vreme ce unii, mai temători, 
îndemnau la așteptare, dar în cele din urmă hotărâră să se strângă întregul 
divan, ca să poată lua o hotărâre, și asta în cel mult două zile. 

Dar cruntă fu dezamăgirea voievodului când se pomeni doar cu fratele 
său, Ştefan Ceaurul, și vel-postelnicul Șeptilici, din tot sfatul ţării. Cu toţii 
dăduseră bir cu fugiţii, iar postelnicul, fiind în trecere pe la divan, îi aduse 
vestea că un imbrohor împărătesc trecuse la Obluciţa cu firmanul de 


mazilire și al domnitorului moldovean. Noul domn, Gheorghe Ghica, se şi 
pregătea să plece din Stambul, din porunca marelui vizir, cu care era bun 
prieten. 

— Poftim, frate-meu! făcu Vodă cu scârbă. Unde sunt toţi cei de 
alaltăieri, care-mi jurau credinţă? 

— Se vor fi zorind la Obluciţa, să pupe fundul imbrohorului, până ce o 
veni beyul sadrazamului, căci român nu este! spuse obidit Ceaurul-vornicul. 

— Să-i ia dracul pe toţi! N-o să mă prăpădesc, întrucât am să car toată 
vistieria cu mine, şi mă duc la Petky, în secuime, ca să fiu mai aproape de 
Moldova. Mergeţi şi voi pe unde veţi putea, până s-or limpezi lucrurile! îi 
povăţui Vodă pe cei doi, luându-și rămas-bun de la ei. 

Cât pe ce să rămână pe loc, cu toate căruțele încărcate, când se auzi că 
spătarul Pană Filipescu îi bătuse pe turci mai la vale de Bucureşti, dar un alt 
olăcar aduse vestea cumplitei înfrângeri suferite de acesta în același loc. Nu 
mai era vreme de pierdut! 

ADEVĂRATA ÎNSCĂUNARE 


CÂND ALAIUL DOMNESC AL LUI MIHNEA-VODĂ a trecut 
Dunărea, ceva mai la vale de Călugăreni, în preajma Comanei, cei 
douăsprezece mii de lefegii ai lui Pană Filipescu vel-spătarul ieşiră în 
întâmpinare. Mica oaste a noului domn avea doar câteva sute de beșlii, ai 
lui Kadrî-pașa, și până la trei mii de akingii, trimiși de Fasli-pașa, încât, 
cum era şi firesc, a fost pusă pe fugă, oprindu-se numai la Giurgiu. Nu s-au 
lăsat însă şi au făcut cale întoarsă, mai cu seamă că biruitorii nu le-au luat 
urma, ci s-au întors către București. 

La curtea domnească din Târgovişte bucuria fu mare, căci măria-sa 
Costandin-vodă nu mai avea nici o îndoială că Fasli-pașa își va ţine 
făgăduiala să nu se amestece prea mult. La rândul său, marele han se 
vântura prin ţară ca să-i facă pe locuitori să urască pe noul domn ce adusese 
urgia tătărească peste ei. Vodă însă nu aflase că prietenul său de la răsărit 
pârjolea şi ducea în robie pe oricine îi cădea în mână și că, din pricina 
amenințării lor, boierul Pană a fost silit să se tragă în fuga-mare către 
cetatea de scaun. Abia atunci s-a speriat Costandin-vodă și a poruncit ca ai 
săi să treacă muntele la Şintieu, moșie și castel cumpărate din vreme, pentru 
adăpostire la necaz. Mai înainte s-a hotărât să dea foc Târgoviștei, ca să nu 
cadă întreagă în mâna veneticului. 

Lefegiii lui Filipescu dădură o mână de ajutor la stinsul pojarului, dar 
numai spre a mai putea jefui şi ei câte ceva. Apoi, cum dădură peste câteva 
pivnițe, s-au aşternut pe o beţie fără frâu. Nu-i de mirare că o trâmbă 
tătărească de numai o mie de oameni i-a pus pe fugă, prinzând mulţime de 
robi și ucigând pe cei mai îndărătnici. La auzul acestei veşti, jale și mai 
mare îi cuprinse pe toți cei care mai nădăjduiau în vreo înfruntare a 
lefegiilor cu păgânii, căci iată, se dovediră la fel de haini ca și ei. 

Astfel, alaiul măriei-sale Mihnea-vodă putu străbate de astă-dată 
drumul până la Bucureşti fără a mai fi stingherit. Intrând pe calea 
beilâcului, abia de s-au putut strecura din pricina dărâmăturilor și a fumului 
ce îi înăbuşea. Și mai cumplită priveliște era însă cea a leşurilor împrăștiate 
pretutindeni, noroc doar cu frigul de afară că nu începuseră să împută 
văzduhul. Nici vorbă să ajungă la palatul domnesc, întrucât acesta încă 


fumega şi nu mai avea nici măcar o încăpere întreagă. Singurul loc mai 
acătării se dovedi monastirea Radului-vodă, unde cuvioşii monahi se mai 
strânseră de nevoie să le facă loc şi noilor veniţi. De hrană însă nu putea fi 
vorba, așa că noul domn porunci să fie dat și călugărilor tain ca la oştenii 
săi. 

În ogradă așteptau cu capetele plecate, legaţi unii de alţii, prinşii din 
oastea lui Filipescu, printre care se aflau şi câteva feţe boiereşti. Își 
încheiaseră socotelile cu viaţa, gealaţii având să împlinească voinţa noului 
domn de a micşora numărul dușmanilor ce i se împotriviseră cu arma. 
Pentru aceea nici un glas nu cerșea îndurare, căci își închipuiau ei că nu ar 
avea rost. Să fi fost cu toţii ca la vreo două sute de oameni, zgribuliţi și 
flămânzi, așteptându-şi răbdător moartea. 

Mihnea-vodă se arătă în pridvorul arhondaricului și, după ce îi cercetă 
cu privirea, porunci cu glas tare: 

— Toţi aceşti viteji, care au avut nenorocul să fie prinși, poftesc a fi 
lăsaţi slobozi şi să plece care unde îi va fi voia! De asemenea, toți aceia care 
vor vrea să intre în slujba domniei mele să fie primiţi pe dată, cu aceeași 
leafă ca a celorlalți oşteni. 

A urmat o clipă de uluire, prinșilor nevenindu-le să-și creadă urechilor, 
apoi deodată izbucni un tumult de urale: 

— Să trăieşti, măria-ta! Trăiască domnul nostru Mihnea-vodă! Viaţă 
lungă și fericită stăpânului ţării! și multe altele. 

Ostenii otomani nu prea înțelegeau ce se întâmplă, căci nu se 
aşteptaseră ca învinşii să-l aclame pe fostul lor dușman. Numai Păun, care 
pricepuse totul, murmură aproape cu glas tare: „Are minte bazileul nostru, 
nu şagă. Va ajunge tare departe!” 

Apoi prinșii fură dezlegaţi, pe rând, sub ochii buimăciţi ai beşliilor, 
care deocamdată nu ziceau nimic. Boierii se adunară la un loc, după care 
şușotiră între ei şi cerură a-i săruta poala domnitorului, iar acesta îi pofti în 
trapeza monastirii. 

Mai întâi fură tare încântați că-l auzeau vorbind curat româneşte, căci 
ei îl socotiseră a fi grec. Pe dată nu mai crezură asemenea scorneli, ba unii 
„îşi amintiră de el” de pe vremea, când era numai un copilandru la curtea 
răposatului său tată, Radu Mihnea. Nimănui nu i-a dat prin cap că pe atunci 
voievodul de azi era la Iaşi şi că păşea pentru întâiașşi dată pe pământul 
Munteniei. Oricum, Mihnea-vodă îi iertă pe toţi și le dădu slujbe și 
dregătorii cum ei nici nu visaseră, dar nu fără a ţine seama de rangul 


fiecăruia. Astfel, Mihu Brătășanu, feciorul lui Ghinea cel ucis de seimenii 
răzvrătiți, a fost făcut vel-spătar, pe Badea Bălăceanu, zis Uşurelu, l-a 
postelnicit, iar Barbu Poenaru a ajuns vel-vornic, și asta spre a pomeni doar 
câţiva dintre ei. De altfel noul domn nu avea încotro, fiindcă trebuia să-și 
alcătuiască un divan și-i lua cum se nimerea. Nici un boier nu fusese de 
partea lui de la început, deci trebuia să se mulțumească și cu foştii 
potrivnici. 

Se dovedi astfel că cerbicia putea fi înfrântă cu blândeţe, Mihnea-vodă 
îşi pusese în gând să facă tot ce s-o putea ca să-și atragă ţara către el. Auzise 
prea-bine că nici fostul domn nu era pe placul multora și tocmai pe aceia ar 
fi poftit să-i afle, ca să le dea slujbe cât mai mari. 

— Boieri dumneavoastră! le zise la sfârşit domnitorul cu voce 
mieroasă. Poftesc să fiți alături de domnia mea, ca să putem alunga zavistia 
dintre noi şi să scăpăm ţara de la pieire. Nu eu am chemat tătarii, ci 
îndărătnicia voievodului mazil, care n-a vrut să se supună voinţei 
padișahului. Să punem cu toții umărul, să facem pace şi să rodească iarăşi 
belșugul. 

— Să-mi fie cu iertare, mărite doamne, zise noul vel-vornic Barbu ot 
Poenari. Noi auzisem cum că ai vrea măria-ta să ne schimbi credința 
străbunilor noştri și să ne turceşti. Pentru aceea ţi-am stat împotrivă şi ne- 
am temut. Dar, dacă nu-i aşa, să uiţi vorbele mele proaste şi să fii îngăduitor 
cu cei neștiutori. 

— Aşa-i! adăugară şi alţii. 

— Cinstiţi sfetnici ai domniei mele, cum aţi putut să credeţi în 
asemenea scorneli? lacă, mă jur pe sfânta cruce pe care o port la piept! Sunt 
creştin şi așa voi să mor, şi nicicând n-am să mă lepăd de neamul meu. Așa 
să-mi ajute Dumnezeu! Să vă încredeţi în domnia mea și să-mi slujiți cu 
credinţă, că atunci bine vă va fi! 

Boierii nu mai conteniră cu lingușelile şi cu mare greutate izbuti Vodă 
să se desprindă dintre ei, ca să rânduiască și pe oștenii de rând. Aceştia erau 
înghesuiți într-un colț și păziți de beșlii, care nu voiau să-i lase fără 
răscumpărare. Nici gând să se supună poruncii beyului, iar Kadrî-pașa nu 
voia să se amestece, socotind că aveau dreptate. 

Domnitorul pricepu îndată cum stăteau lucrurile: 

— Vitejilor! Nu am destule cuvinte de mulțămire ca să vă laud faptele, 
dar voi vreţi aur, şi nu vorbe. 

— Aferim, beyule! răcni o namilă de anatolian. 


— Departe de mine gândul să vă păgubesc tocmai pe voi, urmă Vodă, 
însă până să umplu haznaua vistieriei rogu-vă să mă mai păsuiţi. lacă, mă 
leg să vă plătesc câte o mie de guruşi pe cap de rob şi voi să vă scrieţi pe 
hârtie care şi cu cât îi rămân dator. Başca ce vi se cuvine vouă, şoimilor! 

Nu prea erau încântați cu plata pe datorie, însă mulți se arătară gata să 
se învoiască, întrucât nu se mai îndoiau că avea să ajungă stăpânul bogatei 
Kara ili. 

— Dar chibzuiţi şi altfel! continuă domnitorul. Ca să-i ţineţi cu zile pe 
robi, ar trebui să-i hrăniţi. V-aţi întrebat oare cu ce? Vedeţi și voi cât de greu 
o scoatem noi la capăt, dar să mai ai și alte guri flămânde... Și la ce v-ar 
folosi leşurile lor, câtă vreme eu făgăduiesc răscumpărare în aur? 

— Are dreptate! tună acelaşi anatolian. Scrie-mă, beyule, cu patru 
robi! Nazar mi-e numele. 

Se auziră mai multe râsete şi însuşi Mihnea le răspunse, zâmbind și el 
cu voie-bună: 

— Nu aşa, flăcăilor! Căpeteniile voastre au să vă ţină seama, căci eu 
sunt numai unul singur și mi-ar crăpa capul dacă l-aş înfunda cu toate 
numele voastre. Atunci cine v-ar mai da banii? Trebuie să aveţi grijă de 
mine să nu păţesc ceva, căci numai așa mă pot ţine de cuvânt. 

Încuviinţările izbucnite din piepturile oștenilor fură de astă-dată fără 
nici o reţinere. Bucuria lor era semn că-i potolise, deși în gândul său le 
făgăduia altă plată, dar deocamdată trebuia să mai aibă multă răbdare. 

Întrucât la Bucureşti nu avea ce face, iar cetatea de scaun era 
Târgovişte, domnul hotărî să plece mai departe, după ce rândui plata celor 
ce aveau să se apuce să dreagă palatul domnesc. Nădăjduia că pe acolo n-o 
fi fost prăpădul chiar așa de cumplit, dar, pe măsură ce se apropia, jalea era 
și mai mare. În cale dădu peste cete de robi, minate ca vitele de tătari, ori 
chiar de turci. De la aceştia din urmă îi mai răscumpăra pe datorie, însă cu 
oştenii marelui han nu cădea la înţelegere, căci, nu voiau decât bani gheaţă 
şi plecau mai departe sub ochii îndureraţi ai voievodului. Pe la Ghergani, 
sau mai bine zis prin dreptul fostei așezări, fu întâmpinat de fraţii Stroe şi 
Eustratie Leurdeanu, Bunea Vâlcu Grădişteanu şi Pârșcoveanu Trufanda 
Iordache. Pe toţi aceştia îi căftăni cu slujbe, dar fără daruri și mai ales fără 
mâncare, de care duceau cu toţii lipsă. 

Începuse o primăvară timpurie, cu un soare ce topea zăpada pregătind 
astfel ogoarele pentru muncă, însă acestea rămâneau tot pârloagă. Prin 
văzduhul senin, în locul berzelor, se roteau stoluri mari de corbi, care 


găseau hrană pretutindeni, fiind singurele fiinţe sătule din întreaga ţară. Ici, 
colo, câte un câine urla a morțiu după vreun stăpân ce nu mai era de mult pe 
lumea aceasta. Ruinele palatului domnesc din Târgoviște puteau fi ghicite 
după biserica ce scăpase numai fără acoperiş. Până și turnul Chindiei fusese 
dărâmat mai bine de jumătate. Un miros acru de fum, amestecat cu cel 
dulceag de putreziciune, făcea să te ţii de nas prin unele părți. La fel era și 
în biserica în care păşi Vodă cu căciula în mână și închinându-se evlavios la 
altarul afumat. Podeaua era plină de leșuri și, după cum erau gropniţele 
desfăcute, îți puteai da seama că unele fuseseră scoase din morminte și 
jefuite. 

— Poruncesc să fie curățată casa Domnului! zise Mihnea-vodă către 
însoțitori. Morților să li se facă mai întâi o slujbă, şi pe urmă să fie îngropaţi 
laolaltă, că n-avem cum altfel. 

— Măria-ta! zise vel-vistiernicul Stroe Leurdeanul. Din câte îmi aduc 
eu aminte, gropniţa de colo a fost a răposatului Matei-vodă. Nu cumva să 
fie şi el printre cei de pe podele, printre cei îmbălsămați... 

— L-ai cunoaşte, oare? întrebă domnul. După atâţia ani? 

— Mai întâi că avea o rană adâncă la umăr, pe care o căpătase la 
Ojogeni, dar nu se vedea de sub veșminte. 

— lacă-l aici! arătă aga Vlad Bârsescu. Este fără îndoială înfățișarea 
bătrânului voievod, numai că după moarte i-au mai crescut pletele şi barba. 

— Ba uite şi urma de care am pomenit! arătă boierul Stroe. 

Câţiva oșteni îl apucară cu grijă și-l aşezară în faţa ieșirii din altar, 
singurul loc mai curăţat. Mihnea-vodă îngenunche lângă el, nu mai înainte 
de a-l acoperi pe mort cu mantia lui, şi rosti, ca să fie auzit de toţi cei din 
jur: 

— Măria-ta, Matei-doamne, eu, urmașul tău, şi cu boierii aceştia ce ți- 
au rămas credincioși și dincolo de mormânt ne rugăm de iertare pentru ceea 
ce ţi-a fost dat să pătimeşti acum, dar nu din vina noastră. Mă leg cu 
jurământ să-ţi cinstesc trupul şi amintirea neprihănită, iar tu ajută-ne, 
doamne, de acolo, de unde ești, să facem ţara la loc. 

Vorbele meșteşugite merseră drept la inima celor din biserica pângărită 
şi nu puţine au fost privirile înrourate care se închinau cu evlavie în fața 
mortului, ca la niște sfinte moaște. Apoi, din toată sărăcia, găsiră giulgiuri şi 
pentru ceilalți, ba chiar și câte o lumânare la căpătâi, iar cei câţiva popi 
aflați la îndemână cântară prohodul, slobozindu-i pentru odihnă veşnică. 
Doar Matei-vodă fu urcat într-un car cu boi şi pus într-o raclă mai acătării, 


după care apucă drumul către sfânta ctitorie de la Arnota, zidită de însuşi 
răposatul. Aceasta fusese voinţa lui Mihnea-vodă, spre a-l feri în viitor de 
pângărire, căci acolo era în vârf de munte și în fund de ţară. Atunci a venit 
şi vlădica Ignatie, pe care domnitorul l-a primit cu multă cinste, şi chiriarhul 
s-a împăcat cu noua stăpânire. 

Pretutindeni se întinse vestea despre bunătatea lui Mihnea-vodă, care 
era cu adevărat feciorul lui Radu-vodă Mihnea, răposatul, şi nicidecum un 
grec venetic, precum se scornise cu răutate. Apoi, nici nu adusese cu el 
străini care să năpăstuiască ţara, iar de turcire nici vorbă. Toată ponegrirea 
se datora fostului domn, şi ţara începea să afle. 

Sus, la monastirea Dealu, măria-sa a stat numai două zile, împreună cu 
vlădica Ignatie, rânduind unele treburi bisericeşti, dar tot acolo au venit să i 
se închine vornicul Preda Brâncoveanul şi stolnicul Radu, cei care-l 
dăduseră pierzaniei pe răsculatul Hrizea. Încetul cu încetul, ţara întreagă 
avea să i se supună. Veniră lucrători de pretutindeni să dreagă toate 
stricăciunile, ca şi la Bucureşti, şi, fiindcă i se păru că tot la Radu-vodă era 
mai bine decât la Târgoviște, mai făcu un drum acolo. 


Primăvara timpurie a mărțişorului aduse după sine și multe revărsări 
de râuri, iar Dâmboviţa parcă ar fi vrut să spele funinginea orașului, așa şi-a 
întins apele pretutindeni, nelăsând pe oameni să-și clădească vetrele 
distruse. Cu toate astea Vodă a hotărât să se lucreze zi şi noapte, în așa fel 
ca până la sfintele Paşte, care cădeau în acel an pe la începutul lunii mai, să 
fie totul gata. Aștepta oaspeţi de seamă, pe însuşi patriarhul 
Constantinopolelui, și de aceea și zorul de la Târgovişte, că nu era să arate 
preasfinţiei-sale faţa însângerată a ţării, şi tocmai de sfânta înviere. 

Pacoste mare erau însă tătarii, care nu se îndurau să plece, fiindcă 
marele han se lăuda pretutindeni că el adusese în scaun pe noul domn, iar 
acuma îi cerea plată pentru isprava lui. Atunci trimise Vodă pe boierii 
Fărcăşanu, Pardescu și Gălăţeanu cu plângere la marele vizir, arătând că nu 
va mai putea ridica haraciul din pricina prădalnicilor tătari. Dar, până să se 
întoarcă aceştia de la Poartă, voievodul căută să-i împace cu tot felul de 
daruri mai mărunte, spre ciuda turcilor, care erau răsplătiți numai cu 
făgăduieli. 

Apoi s-a mai întâmplat că şi oameni de rând voiau viaţa „cațaonului”, 
cum s-a întâmplat cu un grămătic, pe nume Dragomir. Fecior tânăr şi în 
putere, fără a se afla în slujba cuiva, fusese găsit în preajma voievodului, 


dosind un hanger sub veșmânt. S-a jurat el pe evanghelie că nu mai voia să 
înfăptuiască omorul, după ce se lămurise de bunătatea lui Mihnea-vodă și-l 
auzise a fi român neaoșş, dar proaspeţii slujitori domneşti ţineau să-și arate 
zelul și să-l ridice în ştreang pe păcătos. Atunci s-a băgat însuși Vodă, și l-a 
scăpat. 

Iertarea lui Dragomir nu mai miră pe nimeni, căci se cam obișnuiseră 
cu felul de a se purta al domnitorului, făcându-și slugi din dușmani. 
Grămăticul însă se dovedi de mare folos, cunoscând scrierea latinească și în 
măiestria slovelor era neîntrecut. Chiar a doua zi fu pus a scrie carte către 
alteța-sa principele Rakoczy, ca din partea boierilor închinaţi domniei celei 
noi. 

Cu multă smerenie se rugau dregătorii, așa cum poruncise însuşi Vodă, 
ca să îngăduie alteţa-sa pribegilor întoarcerea acasă, fiindcă sosise vremea 
muncilor pe ogoare și n-avea cine s-o facă fără stăpân. Dacă nu s-ar fi făcut 
bucate în ţară, atunci nici cei din Ardeal nu s-ar fi îndestulat, căci așa a fost 
dintotdeauna, să capete grâne de dincoace de munte în schimbul sculelor și 
uneltelor de tot felul. Mai dădeau de știre că noul domn poftea pace și 
înţelegere cu măritul prinţ și se ruga să fie izgonit aiurea mazilul Costandin, 
care umbla numai cu uneltiri și vicleşuguri. De asemenea, zice măria-sa ca 
să fie luaţi banii de la fostul domn, care erau de fapt din vistieria ţării și la 
mare ananghie se afla norodul din pricina asta, neavând de unde da birul. 
lar cum se aflase că lângă Sibiu zăceau ruginite tunurile scoase din ţară de 
fugar, alteța-sa era rugat cu plecăciune să îngăduie aducerea lor acasă. Ca 
încheiere i se amintea prințului că Mihnea-vodă era bine văzut la Poartă şi 
nu s-ar fi dat în lături să pună o vorbă pentru stăpânul Ardealului. 

— Meşteră mână ai, Dragomire! făcu domnitorul văzând scrisoarea. 
Nu care cumva s-o folosești fără ştirea domniei mele, că ţi-o retez! 

În cele din urmă sosi şi clipa întâlnirii cu marele han, întrucât Mihnea- 
vodă socotea că nu se putea altfel. Nu prea avusese când să se înfățișeze la 
el și mai cu seamă nu ştia cum avea să se poarte acolo. S-ar fi cuvenit să-i 
mulțumească pentru sprijin în dobândirea domniei, dar felul în care o 
făcea... numai bine nu se chema. 

Poate că ar fi amânat cât mai mult, sau poate că niciodată n-ar mai fi 
dat ochii cu hanul, dacă oștenii lui Kadrî-pașa nu l-ar fi găbjit pe dumnealui 
slugerul Grigore Grecescu, care venea iar la Gazi Ghirai, cu o scrisoare din 
partea mazilului. Pașa nu-l cercetă pe prins și, cum ştia că noul bey 
răscumpăra boierii români cu dragă inimă, dar și cu bani grei, îl dădu lui 


Mihnea-vodă pentru câteva pungi burdușite. La rândul său, voievodul se 
întâlni cu noul supus și văzu că era un bărbat în toată puterea, care i-ar fi 
putut fi de mare folos, căci era şi chipeș și bogat. Nici nu vru să audă să i se 
dea banii de răscumpărare, ba îl și ţinu pe lângă sine, vrând chiar să-i 
încredinţeze o slujbă mare. Slugerul făcea pe smeritul și chiar se prefăcea a 
fi bucuros de noua domnie, gata să-l amăgească pe Vodă. Nu se îndoia că 
asemenea lui trebuia să se mai afle şi alții în noul divan, iar întârzierea n-ar 
fi putut decât să-i aducă folos, așa că nu pomeni nimic de întâlnirea ce 
trebuia s-o aibă cu hanul. Nenorocul lui a fost că Dragomir i-a șoptit lui 
Mihnea-vodă cine era de fapt. Bănuiala se dovedi întemeiată şi domnitorul 
nu mai putu de bucurie văzând pe ce „comoară” pusese mâna, căci 
Constandin-vodă se plângea de purtarea hanului, cu toate că fuseseră 
întelegi să se împotrivească şi el voinţei marelui vizir. Îi mai dădea de veste 
că şi prințul Rakoczy s-ar împrieteni cu el, dacă i-ar da drumul acasă 
fostului său general Kemeny, apoi lucrul cel mai de seamă, că marele han 
avea gânduri de neatâmare față de Poartă, iar el, Constandin-vodă, în 
numele prinţului, îi făgăduia sprijin. Acuma, în schimb, îi cerea să-l alunge 
pe Mihnea cu turcii lui din ţară. 

Pe dată făcu Dragomir altă scrisoare asemenea cu aceasta, pe care o 
luă Vodă și a doua zi plecă la Gherghița, unde se odihnea marele han Gazi 
Ghirai, fără vreun gând de plecare. 

Intră în frumosul cort de mătase şi, făcând o plecăciune, îi zise în felul 
înflorat al musulmanilor: 

— Inima mea saltă de bucurie când mă închin slăvitului urmaș al 
tuturor hanilor, stăpâni ai lumii şi prea-neînfricat braţ al Profetului. Pacea cu 
tine! 

Acesta mormăi ceva în loc de răspuns și nu se arătă deloc încântat de 
un asemenea musafir neaşteptat, mai ales că-l ştia cu multe legături la sărai. 
Sosirea lui la Gherghița nu putea să fie semn bun, însă nu se pierdu cu firea, 
ci ținu să-i amintească ce îndatorat îi era: 

— Eu așijderea mă bucur când văd că unii nu uită binele făcut și vin să 
mulțămească, fie și cu întârziere. 

— Nu ştiu, slăvite han, dacă aş avea pentru ce. Ba, dacă ar cerceta 
vreun mare dregător cu de-amănuntul... 

— Cutezi să spui că nu oștenii mei l-au izgonit pe beyul celălalt, 
făcându-ţi ţie slobodă calea? se răsti hanul. 


— Aşa se pare şi s-ar fi cuvenit să-ţi aduc daruri pentru asemenea 
slujbă prietenească, numai că eu, fiind sărac, nu am mai avut de unde 
strânge bani, căci supușii domniei mele, adică nu uita, mărite han, e vorba 
de cei din raialele padişahului, au fost duși în robie de oștenii tăi. Poate că 
ei nu și-au dat seama până acuma că n-au intrat în ţară dușmană, și pentru 
asta am venit a te ruga să aibă grijă acum, la plecare. 

— Asta-i curată neobrăzare, beyule, şi nu știu ce mă opreşte să nu te 
atârn în ştreang. Vrei să mă alungi din ţară? De ce să plecăm? Am să te 
zdrobesc! 

— Nu cred că ai face bine, slăvite urmaș al marilor hani, rânji Mihnea- 
vodă, scoțându-l pe tătar din sărite. 

— Ba, cumva, trebuie să mă tem de tine? se sumeţi Ghirai. 

— Nici vorbă, numai că va trebui să dai seamă lui Mehmet Koprulu- 
paşa. Şi nu de moartea mea... 

— Ce amestec are el? tresări hanul. 

— Fiindcă l-am înștiințat eu însumi că încă mai ești în ţară şi că-l 
aştepţi pe Rakoczy cu oastea, pentru ca împreună să loviți împărăţia. 

— Eşti nebun! De unde ai mai scormit şi asta? 

Domnitorul porunci atunci lui Dragomir să citească scrisoarea și el 
însuşi i-o tălmăci hanului, nu fără oarecare batjocură. Pe măsură ce vorbele 
proaste ale mazilului îl înfundau mai rău, marele han se înroșea de credeai 
că are să crape de furie. 

— Minciună! Scrisoare ticluită de tine. Nici măcar nu are pecete. 

— Asta nu, răspunse domol Mihnea-vodă, însă cealaltă le are pe toate, 
şi am s-o trimit sadrazamului. Multă bucurie are să-i facă lui Nureddin- 
Mahmud, care pribegeşte printre leşi şi-ţi râvneşte locul. Nu crezi, 
puternicule Gazi Ghirai? 

Auzind numele dușmanului său de moarte, care uneltea pe undeva, 
prin Lehia, hanul simţi fiori de gheaţă prin șira spinării. Cu marele vizir nu 
era de glumit, iar dacă într-adevăr ticălosul de ghiaur ar avea o asemenea 
scrisoare era pierdut. 

— Cât vrei pe ea? gâfâi tătarul. 

— Pe asta ţi-o dau degeaba! arătă el hârtia din mâna lui Dragomir. 

— Ştii bine pe care! N-o trimite, şi cădem la învoială. Te plătesc în aur 
curat. 

— Preaînălţate han al hanilor, urmaș al vestitului Gingis, eu nu vreau 
bani, ci dimpotrivă, am să-ţi dau, când voi avea. 


— Atunci?! 

— Să te întorci acasă, mulțumindu-te cu robii luați până acum nici 
unul mai mult. Apoi să nu cumva să mai aprindeţi satele, că n-are cine le 
stinge și voi fi silit să-l rog pe slăvitul sadrazam să-mi trimită oameni, care 
se vor întreba cine a dat foc. 

Era prea străvezie ameninţarea, ca să nu priceapă chiar şi marele han, 
dar se stăpâni. 

— Am să-ţi fac pe voie, dar parcă ziceai că vrei să-mi plăteşti tu? Așa 
s-ar cuveni totuși! 

— Nu pentru ce-ai făcut prin ţară, ci ca să-i dai drumul generalului 
Kemeny, pe care-l ţii rob. 

— Este ozanul meu şi nici el nu vrea să mai plece de la mine, unde 
este cinstit cum se cuvine. La Rakoczy nu mai are unde se duce, căci nici 
acesta nu mai are ţară. 

— Foarte adevărat! Tocmai de aceea m-am socotit să mi-l trimiţi la 
Târgovişte, iar eu mă leg să-ţi dau cincizeci de mii de venetici de aur. Nu-s 
de aruncat. Apoi, nici nu-i bine să se ştie la Înalta Poartă că ai pe lângă tine 
pe prietenul lui Rakoczy. Nu crezi? 

— Tu nu eşti om, ci însuși Șeitan! scrâşni Gazi Ghirai. Când ai să-mi 
cazi în mână, te jupoi de viu. 

— Ei, vezi, slăvite han? zâmbi subţire Mihnea-vodă. Eşti pătimaş, iar 
eu nu sufăr să te am de dușman. Ba mai mult chiar, vreau să fim prieteni! și 
luă scrisoarea de la Dragomir, înmânându-i-o râzând. 

— Am să-ţi fac pe voie, deocamdată. Dar când ai să-mi trimiţi banii 
pentru rob, să pui şi scrisoarea cea adevărată şi abia atunci am să uit că m-ai 
înfruntat. 

— Bineînţeles, viteazule urmaş al marilor hani! se închină Vodă cu 
mâna pe inimă. 

— Năpârcă! şuieră printre dinți hanul, dar fu auzit. 

— Asemenea cuvinte rămân de obicei înăuntrul sufletului. Și nu se 
spun unui prieten. De altfel, eu ţi-o spun pe faţă că nădăjduiesc să nu ne mai 
întâlnim, căci nu pot ţine în loc olăcarul, ca să nu afle cumva Kadrî-pașa... 

De astă-dată sudălmile rămaseră în capul marelui han, însă nu se putu 
ține să nu scuipe înciudat, după ce musafirul îi întoarse spatele. 

Pe drum, măria-sa numai că nu chiuia de bucurie şi-i spuse lui 
Dragomir: 


— Azi a fost o zi mare. Am biruit tătarii şi i-am izgonit din ţară. Mai 
multe n-am să spun până n-oi vedea, dar tu să ai grijă de scrisoare ca de 
ochii din cap. 

Într-adevăr, la numai o săptămână după întâlnirea de la Gherghița, 
ordiile tătăreşti apucară calea întoarsă şi, spre uimirea tuturor, nu mai luară 
nici un rob și nu dădură foc nici măcar unei căpiţe de paie. De altfel nici nu 
mai erau! În schimb, şi-au dat în petec de îndată ce au intrat în Moldova, 
care nu mai avea stăpân. 


În vinerea luminată a sosit şi înalt-preasfinţitul patriarh Macarie al 
Constantinopolelui, însoțit de vestitul cărturar-călugăr Pavel din Alep și fură 
găzduiți cu toată cinstea la monastirea Dealu. Măria-sa le ieşise în 
întâmpinare la intrarea în oraș, dinspre Găeşti, și au mers tot timpul 
împreună, până sus, pe deal, la sfânta ctitorie. La sfatul de taină ce avu loc 
după slujba vecerniei, înaltul chiriarh îşi dezvălui ţinta călătoriei lui prin 
țările de la marginea de miazănoapte a împărăției. 

— Fiule prea-iubit de Dumnezeu, ne bucurăm din adâncul inimii 
noastre că pronia cerească te-a ales pe tine ca să fii braţul izbăvitor al 
creştinilor de sub urgia păgânească. Marea împotrivire și flacăra răscoalei 
trebuie să pornească de pe aceste meleaguri atât de greu încercate. 

— Trebuie să înțeleg, înalt-preasfinţite, că este și o minte, câtă vreme 
eu nu sunt decât „braţul”, nu-i așa? 

— Sfânta noastră biserică pravoslavnică, fiule, este capul, și să nu te 
îndoieșşti nici o clipă că nu Dumnezeu gândeşte prin judecata slujitorilor lui. 

Chiar dacă ar mai fi avut unele îndoieli, Mihnea-vodă se dumeri cine 
era conducătorul tuturor uneltirilor împotriva padișahului. I se cerea o mare 
îndrăzneală, dar fără oaste şi mai ales cu bani cât mai puţini. 

— Năzuinţe frumoase, ce-i drept, şi nu sunt eu cel care să se tragă la o 
parte de la marea luptă, dar țărişoara asta, în care domnesc eu acuma, este 
prea mică și sleită de putere... 

— Fă-o mare şi bogată, bazileule! răspunse patriarhul. Numai așa va fi 
demnă de tine și de strălucitul tron pe care-l vei dobândi în Costantinya 
noastră. 

— Oricum, nu cred că românii ar fi prea bucuroşi să se bată departe de 
fruntariile lor. 

— Tocmai pentru aceea, principe, vorbi şi cuvioşia-sa Pavel, trebuie ca 
mai întâi să faci iarăşi Dacia de altădată. Valahii te-ar sprijini, căci, mai 


înaintea ta, voievodul Mihai a dovedit că ţara se poate întemeia. Aici va 
trebui să-şi găsească adăpost şi mai cu seamă ajutor împărăţia reînviată a 
romeilor. 

— Dar bani?! întrebă domnul. 

— Se vor găsi! căută să-l potolească patriarhul. Să ştii însă că oamenii 
aceştia, de pe aici, şi-ar da viaţa şi pe degeaba numai să se vadă cu toții 
laolaltă. 

— Nu mă-ndoiesc, zâmbi Mihnea-vodă, dar nu ne mai putem bate cu 
măciuca. Ne trebuie arme de foc, iar acestea costă... 

Nu primi răspunsul, dar poate că din pricina unui călugăr ce-și băgă 
sfios capul pe ușă şi-i pofti la slujba prohodului, fiind așteptați de vlădica 
Ignatie. 

Noaptea învierii însă o prăznuiră chiar în biserica domnească din oraş 
şi patriarhul însuși vesti din altar minunea, după care porniră cu toții să 
înconjoare pe jos orașul, cu lumânările aprinse în mână. Asta a plăcut 
nespus de mult dumnealui cărturarului Pavel, care avea să scrie mai târziu 
că numai în îndepărtata Moscovie mai văzuse așa ceva. 

După sfânta sărbătoare chiriarhul și însoțitorii lui părăsiră ţara, 
mergând mai departe către miazănoapte, dar făgăduiră ca de Rusalii să se 
întoarcă, spre a lua parte la tâmosirea mitropoliei Bucureştilor. Liniştea şi 
pacea părea să se fi aşternut pe la hotare și, mai cu seamă după plecarea 
tătarilor, oamenii prinseră a se mai întoarce pe la vetrele lor, care mai 
scăpaseră cu viață. Ba veneau şi bejeniţii din Ardeal, iar câte un ogor arat, 
ici și colo, umplea sufletul de nădejdea unei vieţi mai bune. 

Puţini erau aceia care ştiau că de Rusalii, odată cu slujba târnosirii 
bisericii, avea să aibă loc și încoronarea voievodului. Când se înfățișară 
boierii veliți şi toți cei chemaţi, au fost puși în faţa faptului împlinit, mai cu 
seamă Kadrî-paşa, care a rămas cam încurcat de cele petrecute sub ochii lui. 

Slujba a fost făcută iarăşi de către patriarh și de vlădica Ignatie, însă 
când să pună măria-sa obolul, ban de aur pentru sfântul lăcaș, a băgat de 
seamă că fusese pregătit un guruș. Ce-i drept, tare lustruit și strălucea de-ţi 
lua ochii, dar era păgân, încât domnitorul l-a aruncat cu scârbă la pământ. 

— Să fie adus un ban creştinesc! porunci el. 

Păun, care-i era prin preajmă, se şi repezi cu un zlot unguresc, la fel de 
bine curăţat, neîncăpând vreo îndoială că erau înţeleşi de mai înainte. 
Murmure surde se auziră pe dată și feţe îngrijorate se uitară primprejur să 
vadă dacă nu cumva se aflase şi vreun turc pe acolo. Se liniștiră când își 


dădură seama că paşa și oștenii lui se opriseră în afara zidurilor „spurcatului 
lăcaș de rugăciune”, dar s-au găsit binevoitori care să-l înștiințeze de cele 
petrecute. 

Turcul ar fi vrut să facă ceva, dar n-a mai avut când, fiindcă toată 
lumea ieși din biserică şi pe treptele de la intrare avu loc slujba de 
încoronare, ca să vadă întreg norodul adunat acolo. De astă-dată însă a fost 
rândul paşei să se lumineze la față, văzând că ceea ce pusese patriarhul pe 
capul domnitorului, semăna cu un „toskul”, aşa cum purtau căpeteniile 
ienicerilor. Îndată se şi auziră vorbe de nemulțumire, mai cu seamă printre 
boieri, care-și ziceau că era un semn rău, căci asemenea căciulă turcească ar 
fi vrut să însemne prefacerea ţării în pașalâc, în vreme ce stăpânul se purta 
ca un ciorbagi-pașa. Nu se uitau că boneta era plină de nestemate și costase 
o avere. Mulţumirea de pe faţa turcului era destul de grăitoare pentru ei. 
Curând aveau să se pomenească în inima ţării și cu geamii turceşti, doamne- 
fereşte... 

Dar şi mai uimiţi fură cei din preajma bătrânului boier Costandin 
Cantacuzino, care nu se mai putu ţine: 

— Dumnezeule, dar acesta era acoperământul împăraţilor de la Bizanţ! 
Ce să însemneze oare?! 

— Crezi? îl întrebară vreo câţiva. 

Apoi zvonul se lăţi, până când măria-sa, întorcându-se cu multă 
pohfală, grăi către norod: 

— Prealuminaţi oaspeţi şi cinstite feţe bisericeşti au boiereşti, care vă 
aflaţi alături de domnia mea la împlinirea voinţei lui Dumnezeu, poftesc a 
vă da ştire că voi trage sabia cu osârdie spre a întâmpina orice tulburare 
adusă neamului și țării. lar pentru a pricepe şi cei mai îndărătnici, începând 
din clipa asta mă voi chema Io Mihai Radu, în cinstea străbunului martir de 
la Turda! 

— Trăiască măria-sa Mihai-vodă! tună o voce din mulțime și pe dată 
uralele prinseră a răsuna din sutele de piepturi. 

Singuri turcii lui Kadrî-pașa rămaseră nepăsători în faţa uriașei bucurii, 
căci nu puteau pricepe spusele voievodului. Se traseră și își dădură ghes în 
trapeza mănăstirii, unde fusese întina masă-mare pentru ei, ca să nu fie la 
vederea ghiaurilor când se vor cinsti cu „sângele lui Hristos”, oprit lor de 
sfântul coran. Ceilalţi se repeziră și ei curând la mesele întinse ca la hram 
prin toată ograda bisericii, și s-a încins un chiolhan în lege. 


Frigări uriaşe rumeneau berbeci întregi și chiar niște boi pentru 
prostime, iar pentru fețele mai alese numai miei ghivirdici, viței de lapte ori 
vânat de tot soiul. Butoaiele de vin erau la îndemână şi cu toţii închinară 
atât de mult pentru noua domnie, încât la lăsatul serii se încurcară cărările, 
ba chiar și oştenii lui Kadrî-paşa se amestecară în cele din urmă cu 
mulțimea. 

După golirea câtorva pocale cu vin de Pietroasele, boierii deveniră mai 
slobozi la gură și cutezară să-l întrebe pe Vodă dacă era adevărat că noua 
coroană era creştină. 

— De bună-seamă, cinstiţi prieteni. lacă, sfinţia-sa Macarie vă poate 
pune mărturie. 

— Noi ne temeam că poftești a ne turci! zise banul Preda, zâmbind cu 
înţeles și închinând o cupă. 

Râseră cu toţii de asemenea gânduri proaste și voia-bună domni până 
la răsăritul lunii, cu mult după miezul nopţii. Atunci au îndrăznit și alţii, 
anume să-și dea părerea că nu făcuse bine batjocorind banul turcesc. Mai cu 
seamă vel-vistiernicul Pârvu Vlădescu se arăta foarte îngrijorat. 

— Bine că-mi aminteşti, boierule! răspunse domnul. Ca să nu mai fim 
siliți a lua de la vecini, am hotărât să facem bani româneşti, de-ai noștri, că 
doar om găsi şi noi aur. Pe ei vor pune să fie scris: „Și deus nobiscum, quis 
contra nos?” 

— Aşa să faci, măria-ta! încuviinţă bucuros dumnealui Badea Uşurelu, 
care se cherchelise de-a binelea. Numai... să mă ierţi că eu, din pricina 
păcătosului de vin, am înţeles şi n-am prea înţeles ce-ai zis. 

— Nu-i de mirare, Badeo, că sunt vorbe latinești! îl lumină vel- 
logofătul Udrişte Năsturel. 

— Aha! Papistășeşti? Și eu care puteam să jur că am priceput, dar 
dădeam vina pe băutură... 

— N-ai greşit! urmă boierul Udrişte. Limba noastră e tare 
asemănătoare, căci aşa vorbeau străbunii noştri. 

Dar vel-postelnicul se dădu bătut. Își aplecă pletele asupra mesei şi se 
puse pe sforăit, fiind cel dintâi care încetă „lupta” cu înșelătoarea licoare. 

Numai oaspeţii greci, aflând din gura lui Păun cam ce vorbea 
domnitorul, nu părură prea încântați. 

— Are să se dea el pe brazdă! mormăi chiriarhul, în vreme ce 
dumnealui Pavel din Alep dădu din cap cu îndoială. 


Două zile mai târziu, Kadrî-pașa dori să afle ce spuse beyul de 
întâmplarea cu banul turcesc la târnosire, despre care vuia tot târgul. Fu 
primit cu toată cinstea ce i se cuvenea în palatul proaspăt zugrăvit și, după 
salamalecurile şi temenelile amândurora, voievodul porunci cafele şi 
dulceţuri. 

— Am auzit că nu prea îndrăgești aurul măritului nostru padişah! zise 
deodată musafirul. Se zice că l-ai fi călcat în picioare. 

— Am să-ţi dovedesc, prietene, cât de puţin preţ pun eu pe aur, căci în 
pungile astea bătute cu mărgăritare sunt numai bani buni, de toate soiurile, 
iar eu ţi le dăruiesc cu dragă inimă. 

Ochii paşei străluciră cu lăcomie, înșfăcând pungile. 

— Trebuie să mărturisesc, urmă Vodă, că așa s-a întâmplat, dar am 
făcut-o pentru prostime, ca să mă creadă că sunt creștin. În acest fel îmi va 
da tot aurul de care am anta trebuinţă. 

— Eşti isteţ, beyule, viclean ca o vulpe! Mie însă întotdeauna mi-au 
plăcut oamenii descurcăreți. Fereşte-te de omul tău, Pârvu Vlădescu... 

— EI ţi-a spus de întâmplarea din biserică, nu-i aşa? 

— N-am zis nimic, dar nu ţi-e credincios decât pe faţă. 

Apoi au mai vorbit și despre tătari, despre ardeleni şi moldoveni, 
precum și câte ceva de cunoştinţele lor de prin Istanbul, după care Kadrt- 
paşa îşi luă darul și plecă mulţumit. În sinea sa însă, își zise: „Mare 
pezevenchi! Socoate el că m-a îmbrobodit numai cu un pumn de galbeni? 
Se înşală! Va trebui să scoată înzecit!” La rândul său, şi voievodul îl suduia 
în gând și îşi făgăduia să-i ia îndărăt pungile, ori să i le vâre pe gât. Dar 
fețele lor erau numai un zâmbet. 

ÎN SLUJBA ALTEŢEI-SALE PRINCIPELE 


PRINCIPELE RAKOCZY îl luă prieteneşte de braţ pe baronul 
Borlovany și păşi alături de el pe aleile din grădina castelului Petky. Se afla 
acolo ca musafir, la vânătoare şi odihnă, dar omul lui Kemeny îl găsi şi ceru 
să fie primit, spre a-i aminti că timpul trecea și fostul general zăcea tot în 
robia tătărească. 

— Nu ştiu de unde să scot atâţia de mulți bani, se căina prinţul, către 
bănăţean. Mai cu seamă că acuma, ajungând în mâna marelui han, va fi şi 
mai greu. 

Cât pe ce era să-i spună Lazăr că, decât să fi dăruit o sută e mii de 
ducați marelui vizir, mai bine i-ar fi trimis tătarilor, dar însuși alteța-sa îl 
lămuri: 

— Dacă noul voievod de la Târgovişte mi-ar fi trimis mie banii, aş fi 
ştiut ce să fac cu ei, dar aşa, s-a apucat de capul lui să-i dea lui Koprulu, în 
numele meu. Și măcar de i-ar fi primit! 

— Cine? Mihnea-vodă? 

Lazăr era descumpănit, căci nimeni nu ştia de acest amestec al 
domnului muntean, el crezând, asemenea celorlalți, că însuși prinţul 
încercase să-l îmbuneze pe turc. 

— Te miră, văd bine, dar să ştii că eu însumi sunt uimit, să fie oare 
chiar atât de bogat? Rhedey, care l-a cunoscut la Poartă, zice că ar fi omul 
de credinţă a turcilor... 

— Atunci pentru ce s-o fi făcut? 

— Mi-ar place să ştiu și eu. Vezi, pentru aceea m-am gândit la domnia- 
ta, Borlovany. În ciuda numelui, știu că eşti din neamul lui şi, vorbindu-i 
limba, poţi fi un sol de taină pentru mine. 

— Să mă duc la Târgovişte? 

— Da! Ai să-l tragi de limbă şi poţi să-ţi dai seama în ce ape se scaldă, 
mai ales dacă nu cumva este o iscoadă a păgânilor, ce încearcă să se 
strecoare printre noi. 

— Dar cu tătarii ce facem? 

— Am să stau cu ei de vorbă la Bălgrad, căci am înţeles că însuși 
feciorul marelui han a venit în solie. Este un semn bun și nădăjduiesc să mai 


scad din preţul răscumpărării, chiar dacă... 

Nu apucă să-şi isprăvească vorba, fiindcă Lazăr îl dobort pământ, 
acoperindu-l cu trupul lui, în vreme ce două săgeți zbură zbâmâind pe 
deasupra. Rămaseră aşa preţ de câteva clipe, după care se târâră amândoi 
până în spatele unui tufiş. 

— L-ai văzut? întrebă șoptit prinţul. 

— Erau doi, dar nu cred să ne mai aştepte. 

— Mi-ai scăpat viaţa, Borlovany, și n-am să uit aceasta. Îți mulţumesc, 
prietene! zise prinţul ridicându-se și întinzându-i mâna. 

— Asta, fiindcă vorbeam despre tătari! zâmbi amar Lazăr. 

— Da” de unde? Anume au folosit săgeata, să nu-mi dau seama că tot 
banii austriecilor au întins coarda arcului. Mai ales că au fost plătiţi doi 
ucigași, ca să nu le mai scap. 

— Atunci zic, alteţă-serenisimă, să-mi fie îngăduit să merg eu în spate 
până intrăm în castel. N-au să mai risipească bâzâitoarele pe mine. 

— Mă îndatorezi şi mai mult prin credinţa ce mi-o porţi! Îl înţeleg 
acum și pe Kemeny, pentru ce te preţuia atâta. Eşti un om dintr-o bucată și 
mă bucur că nu m-am înșelat când m-am hotărât să te trimit peste munte. N- 
ar fi peste poate ca bogatul voievod să-l scoată pe bunul nostru rob lanos. 
Dar mai întâi să vorbesc cu solii tătari, și pe urmă ai să pleci. 

Castelanul Petky Istvan fu cuprins de mânie auzind ce se întâmplase şi 
pe dată se avântă el însuși pe urmele ucigașşilor, dar nu mai dădu peste ei. 

— N-are rost să-ţi faci sânge rău, dragă Istvan! îi zise prinţul. Mi-am 
dat seama că prietenii mei din Praga și Viena nu m-au uitat, şi ar trebui să 
mă bucure. Cu atât mai mult va trebui să facem în aşa fel încât cei de la Iași 
să-l alunge pe noul lor domnitor şi să-l aducă înapoi pe pribeagul Gheorghe 
Ștefan, care s-a adăpostit la noi. 

Apoi, laolaltă cu Borlovan au pus la cale cele două solii în părţile de 
peste munte, căci amândoi voievozii erau fugiți sub oblăduirea princiară şi 
trebuia făcut ceva pentru ei. Tot împreună plecară şi la Bălgrad, unde alteţa- 
sa primi pe trimișii tătarilor. Se cruci de-a dreptul aflând că marele han se 
învoise să i-l trimită pe robul Kemeny lui Mihnea-vodă, la Târgoviște. Ar fi 
putut să-i pară bine, căci scăpa de o cheltuială şi, pe deasupra, fostul general 
s-ar fi aflat printre creştini, la numai doi paşi de casă. Cu atât mai mult grăbi 
plecarea lui Borlovan, înainte de cea a lui Petky. 


Câtă vreme hălăduise prin preajma lui Kemeny, bănăţeanul învățase 
câte ceva, dar mai cu seamă să-și țină gura şi să caute să afle cât mai multe. 
Tocmai ceea ce-i cerea și prințul! Acuma era de mai bine de două zile pe 
drum și tocmai trecuse de curând creasta muntelui în drum spre Rucăr, când 
oştenii din fruntea suitei lui făcură semn de oprire, arătând spre trupurile 
unor spânzurați la marginea drumului, de crengile unui stejar. 

— După veşminte par a fi tătari! spuse Lazăr, bănuitor. De altfel, nu de 
multă vreme au fost osândiţi, judecând după cum arată. Te pomeneşti că or 
fi tocmai solii hanului, care au plecat înaintea noastră spre Târgovişte?! 
Cine s-o fi făcut? 

— Oamenii din partea locului, înălțimea-ta! răspunse Simion Horşa, 
slujitorul lui de credinţă, care dăduse peste leșuri. Numai că păcătoşii ăştia 
aşa se aseamănă între ei, că nu-ţi poţi şti care-i unul, care-i altul. 

— Oricum, este vorba de o răzbunare și, dacă ţinem seama că păgânii 
şi-au cam făcut de cap pe meleagurile noastre, nu-i de mirare să aflăm 
asemenea fapte. 

Erau gata să plece mai departe, dacă nu s-ar fi băgat în vorbă un fecior 
spătos, de prin părțile Năsăudului: 

— Pe la noi se zice că ștreangul spânzuratului poartă noroc, luminăţia- 
ta. Îngăduie să-mi iau şi eu unul. 

— Ce-ţi veni, măi Zamfire? râse Lazăr. Cu spada, nu cu frânghia te 
poţi căpătui! Dar, dacă ţii cu tot dinadinsul, n-ai decât. Ba n-ar fi rău să le 
tăiaţi la toţi şi să-i ducem într-un loc să-i acoperim cu bolovani, ca nu 
cumva să vină solii pe urmele noastre și să se mânie, dacă nu vor fi fost 
chiar ei precum am zis. 

Abia apucaseră să îngrămădească pietroaiele peste morţi, când se 
auziră paşi prin pădure, trosnind crengile uscate sub picior de om, fără nici 
o îndoială. Puseră toți mâna pe spade, dar se liniştiră când li se înfățișă un 
zdrenţăros însângerat. 

— Cine eşti şi ce pofteşti» se răsti la el Borlovan. 

Nici nu i-a trecut prin cap că n-ar putea fi vorba de vreun localnic, și 
de aceea vorbise românește. 

— Eu nu sunt decât un biet rob, boierule, răspunse străinul plecând 
capul. Stăpânul meu... 

Se opri însă pe dată, pregetând să vorbească. 

— Ce-i cu el? Spune ce-ai vrut să spui! Dar nu pricep cum de te mai 
socoteşti rob, de vreme ce te afli pe pământ românesc? Acasă la tine, după 


cum bănuiesc. 

— Vezi domnia-ta, boierule, eu sunt grec de neam şi n-am fost asuprit 
de stăpânul meu, dar, oricum, nu aș fi părăsit un rănit, la necaz de moarte... 

— Nu cumva aţi fost împreună cu cei de colo? întrebă Simion, arătând 
crengile copacului, rămase acuma goale. 

— Ba da, boierule! 

— Solia? se îngrijoră Borlovan. 

— Da! 

Vestea nu-i fu pe plac solului ardelean, căci dacă feciorul lui Gazi 
Ghirai fusese ucis, nici Kemeny n-ar mai scăpa cu viaţă. 

— Cine a cutezat să facă asemenea mârșăvie? întrebă Lazăr. 

— Nişte oşteni domneşti. 

— Ardeleni? 

— Da” cine-i deosebeşte? dădu din umeri robul. Tot românește vorbeau 
între ei. 

— Pentru ce nu le-aţi spus că sunteţi soli? 

— Nu ne-au dat răgaz să scoatem nici o vorbă, căci ne-au sărit în spate 
pe negândite. 

Borlovan rămase pe gânduri, fiindcă dacă printre cei morţi se afla și 
trupul mârzacului ar fi trebuit să-l ducă îndărăt, la Bălgrad, spre a se mai 
domoli mânia hanului. 

— Arată-mi care ţi-e stăpânul! îl îndemnă el pe rob și se îndreptă spre 
movila de bolovani. 

— Nu-i acolo. Deocamdată încă mai suflă, căci am izbutit să-l trag din 
calea răufăcătorilor. 

— Du-ne la el! 

— Nu mai înainte de a-mi spune cine sunteţi domniile-voastre! se 
împotrivi robul. Nu vă fie cu supărare, dar vă cer să juraţi pe sfânta cruce, 
ca adevăraţi creştini, că nu-i veţi lua viaţa nefericitului meu stăpân. 

— Fii pe pace! Suntem şi noi soli și nu vom îngădui să fie încălcate 
drepturile unor oameni pașnici. Alteţa-sa prinţul Rakoczy este cel care ne 
proteguieşte pe toți şi mă jur că am să-l ajut pe feciorul hanului, ba am să şi 
cer socoteală voievodului de la Târgovişte pentru cele întâmplate. Tu să nu 
uiţi toate acestea și să-i spui marelui han purtarea slujitorilor lui Kemeny 
lanos, care încă mai este în puterea lui. 

— Poetul? se lumină la chip străinul. 

— L-ai văzut? 


— Cum să nu? Toată curtea marelui han îl slăveşte pentru dulceaţa 
vorbelor sale și măiestria stihurilor. 

— Ei bine, ai să ne povestești mai pe urmă, dar acuma du-ne la 
stăpânul tău, căci am înţeles că-i grav rănit și să nu fie prea târziu. 

Oştenii din suita lui Lazăr nu scoseseră o vorbă în toată această vreme, 
dar la porunca bănăţeanului coborâră într-o râpă, urmându-l pe rob. 

— Nu cumva să fie vreo capcană! șopti Zamfir la urechea lui Oargă, 
bunul său prieten. 

— După cum arată zdrenţărosul, nu pot crede. Nu ştiu de ce, dar socot 
că a spus adevărul, aşa că n-ai teamă. Hai! 

Lunecară pe frunzişul putred până la pârâiașul din vale, unde, într-o 
scorbură, dădură peste rănit. Veniră apoi și alții şi cu multă grijă îl ridicară 
pe feciorul hanului, care era îmbujorat la faţă din pricina fierbinţelilor. ÎL 
așezară pe un pled legat între doi cai și o porniră domol către Rucăr, dar 
robul se alătură la scara calului lui Borlovan, lăsându-și stăpânul în grija 
oștenilor ce se arătaseră atât de binevoitori. Totuşi, dosise în sân un mic 
jungher, iar dacă i s-ar fi întâmplat ceva stăpânului său, s-ar fi năpustit 
asupra „boierului”, amenințându-l. Văzând însă că se purtau frumos cu el, 
se mai linişti, ba se şi încrezu în aceşti străini sosiți când nu se putea mai 
bine. 

Ajungând în sat a fost chemată o doftoroaie, care s-a apucat pe dată să- 
] oblojească pe rănit, dar trebuiau să-l ducă mai departe în căruţă, că 
altminteri nu se putea. Însă Borlovan nu îndrăznea să se înfăţişeze 
domnitorului de la Târgovişte împreună cu tătarul, căci nu ştia cum avea să 
se poarte faţă de el. Nu voia cu nici un chip să-i facă vreun rău feciorului de 
han, ca nu cumva să se răzbune taică-său pe Kemeny. 

— Simioane! îşi chemă el slujitorul. Alege tu vreo patru oameni mai 
dezgheţaţi, care să meargă înaintea noastră la curtea domnească, spre a 
iscodi ce gânduri sunt pe acolo. 

— Mă duc eu. 

— Ba nu! Ai să rămâi cu mine, că aici va fi primejdia cea mai mare. 
Cei care i-au spânzurat pe tătari pot fi la pândă, fiindcă mai sunt doi martori 
în viaţă. Pricepi? 

— Da, încuviință Horşa. Mă gândesc la Zamfir... Imre... Gliga şi 
Oarcă. 

— Destui! îi ştiu, și cred că sunt cei mai nimeriţi. Să plece îndată! 


Cei patru încălecară la poruncă şi dădură pinteni pe drumul spre 
Târgovişte. De acolo aveau să se întoarcă şi cu o căruţă, asta numai dacă 
domnitorul nu cumva era împotriva tătarului, astfel rănitul avea să fie trecut 
peste munte, în Ardeal, însoţit de Simion şi jumătate din oștenii suitei. 

Trecând de stânca lui Negru-vodă, acolo unde râul Dâmboviţa face un 
cot ca s-o ocolească, fură înconjurați de o ceată de seimeni domnești, după 
cum îi arătau veșmintele. 

— la staţi măi, oameni buni! ridică palma unul spătos, ce părea a le fi 
căpetenie. Cine sunteţi şi încotro vă duceţi? 

Mâinile bătătorite îi dădeau de gol că erau mai obişnuite cu sapa și 
lopata, decât cu spada, aşa că Zamfir îi răspunse cam în doi peri: 

— Drumeţi! 

— Rămâne de văzut. Eu am întrebat de ajuns de limpede, nu? 

— Află atunci că şi noi suntem oșteni, ca și voi, dar în slujba alteţei- 
sale prinţul Rakoczy, şi avem o treabă la domnie. 

— Apăi, voievodul nu mai este acolo, clipi şiret celălalt şi se uită spre 
tovarășii săi. A trecut mai deunăzi la Braşov. 

Năsăudeanul făcu ochii mari, neștiind ce să creadă. 

— Nu cumva a fost mazilit? se băgă Imre. 

— Cam aşa a vrut păgânul, numai că noi, norodul, ne-am împotrivit și- 
| ţinem tot pe el de adevăratul stăpân, și nu pe venetic. 

— Despre cine vorbeşti, măi frate? întrebă Zamfir, bănuind că avea în 
faţa lui oşteni ai fostului domn. 

— De măria-sa Constandin-vodă, se-nţelege! 

Cât pe ce era să se dea de gol Imre, care avea de gând să-l lămurească 
pe străin, dar Zamfir îi zise pe ungurește „să-și strângă chinga de la şa”, iar 
el bietul a rămas mirat auzindu-l, dar înțelese pe dată gândurile lui Zamfir, 
când spuse oştenilor: 

— Dacă-i pe aşa, ne-am îndrepta şi noi spre Braşov, însă, dacă tot am 
ajuns până aici, eu zic să dăm şi prin Târgovişte. Nu de alta, dar am 
cunoscut acum vreo doi ani o fetişcană, căreia i-am cam dus dorul. 

— Zii aşa! se lumină căpetenia seimenilor. Bată-te să te bată de 
poznaş! Să te ajute Dumnezeu s-a mai găseşti, că, după trecerea spurcaţilor 
de tătari, multe au mai fost strânse și duse cu ei, dacă nu le-au batjocorit și 
ucis mai apoi, oftă el ștergându-şi o lacrimă pe furiș. Câinii! 

Nici un alt seimen nu a scos vreo vorbă, dar oamenii lui Zamfir ştiau 
prea bine că se obișnuia aceasta şi n-au putut să nu bage de seamă sclipirea 


de ură din ochii lor, când a venit vorba de tătari. Mai înainte de a-și lua 
rămas-bun unii de la alţii, căpetenia se întoarse în șa și întrebă, ca într-o 
doară: 

— Fiindcă veni vorba de ei, nu cumva aţi întâlnit în cale doi tătari? 

— Cum de nu? zâmbi Zamfir. Numai că erau vreo şase și se strâmbau 
la noi, scoțând limba. 

— Ahaa! râseră oștenii. Noi i-am spânzurat! cuteză să se laude unul 
dintre ei. 

— Dar, dacă am înţeles bine, v-au scăpat câţiva. Nu vi-e teamă că au 
să ajungă la Vodă, să vă pârască? 

— N-are decât s-o facă, oricare dintre ei, căci noi ne-am dat drept 
oșteni de-ai grecoteiului. 

— Aşa da! încuviinţă Zamfir şi dădu să plece. 

Căpetenia făcu însă o roată cu calul și se apropie din nou de el. 

— lacă, am uitat să vă întreb dacă aţi trecut și pe la hanul din Rucăr. 

— Şi da, și nu! dădu din cap Zamfir. Dar pentru ce? 

— Spunea flăcăul acela, arătă spre un tânăr mai slăbănog, cum că s-ar 
fi pripăşit pe acolo niște cătane, aducând cu ei un tătar rănit. Ne ducem să 
vedem dacă nu cumva este chiar tătarul nostru. 

— Se poate să fi venit după plecarea noastră, dar nu vă sfătuiesc să vă 
luaţi la bătaie cu soldaţii alteţei-sale. 

— Atunci de unde ştii despre ei? sări pe dată seimenul, aruncându-i o 
privire iscoditoare. 

— Păi, ai cui să fie, dacă de-ai voştri nu-s? Ai voievodului cel nou? 
făcu pe nepăsătorul Zamfir. 

— Mânca-l-ar ciorile de venetic! Cred că ai dreptate, frățioare. Vom fi 
cu băgare de seamă. 

Ridică mâna făcând semn de pornire şi adăugă în zeflemea: 

— Să nu întârzii prea mult la mândruţă, ca să nu dea caţaonul peste 
voi, dacă nu cumva se şi află pe acolo de pe acum... 

— Mulţam de povaţă! îi răspunse Zamfir, dând la rându-i pinteni 
calului. 

După ce nu se mai văzură unii cu alţii, Gliga se apropie şi-i zise: 

— Eşti dat dracului, Zamfire. Cum le-ai mai ticluit și le-ai întors, se 
vede că te pricepi la minciuni. 

— Dar eu era cât pe ce să mă dau de gol, mormăi Imre. 


— Bine că n-ai apucat, spuse Oarcă. Altfel nu se ştie cum mai 
ajungeam noi la capătul drumului. Acuma ştim cine i-a spânzurat pe soli. 

— Vezi însă că au făcut în aşa fel ca să se creadă că sunt seimeni de-ai 
lui Mihnea-vodă, gândi Zamfir cu glas tare. 

— Păi ce, morţii mai aveau trebuinţă să afle? se nedumeri Imre. 

— Nu, măăă! îl lămuri Zamfir. Tu nu i-ai auzit pe cei care au scăpat cu 
zile spunându-ne că au fost atacați de oșteni domneşti de la Târgoviște? 

— Ai dreptate, încuviință Gliga. Acuma este mai bine că știm la ce ne 
putem aştepta la curtea noului domn. 

— Vedem noi! dădu din cap Zamfir, luând-o înainte. 

În răstimp, la Rucăr, oștenii dădură dovadă de multă nechibzuință, 
năvălind în ograda hanului și cerându-l pe tătar în gura mare. 

Lazăr Borlovan le ieşi în întâmpinare, ducând mâna la mânerul spadei 
şi răstindu-se la ei: 

— Cine îndrăzneşte să se atingă de solia alteţei-sale prinţul? 

— N-avem treabă cu domnia-ta! răspunse căpetenia seimenilor. Noi 
suntem în slujba domniei și avem poruncă anume. 

— A cărei „domnii”, mă rog frumos? 

— Aaa... nu dăm socoteală! 

— Atunci lipsește pe dată, cu toţi tâlharii tăi, că de nu... Borlovan 
trase sabia şi se repezi, urmat de cătanele din suita lui, silindu-i pe năvălitori 
să se tragă în prima încăpere ce le-a venit la îndemână. 

— Zăvoreşte-i, Simioane! porunci bănăţeanul şi trimise după hangiu. 

Simion dădu să închidă uşa, dar se opri în prag. 

— Au pierit cu toţii! făcu el nedumerit. 

— Cum aşa? 

— Nu-i nimeni în odaie. 

Văzură în faţa lor o scoarță ce acoperea peretele şi când o dădură la o 
parte se pomeniră în faţa altei uşi, pe care nici nu mai apucaseră s-o tragă 
după ei, în graba fugii. 

— După ei, băieţi! strigă Lazăr. Nu cumva să se fi urcat la catul de sus, 
la mârzac. 

Ajunseră curând la intrarea în iatacul rănitului, unde se afla robul cu un 
topor în mână și le spuse că nu trecuse nimeni acolo. 

— Fir-ar ai naibii de ticăloși! sudui Simion. Parcă au intrat pământ, nu 
alta. 

— Să nu fi apucat pe vreo altă ieşire, din spatele hanului, spuse robul. 


Fu adus și hangiul, însă nici el nu le putu da nici o lămurire, așa că 
răscoliră întreaga casă, din pod în pivniță, dar degeaba. Zăbrelele de la 
ferestre n-ar fi îngăduit decât mâţelor să se strecoare, dar, nemaiavând ce 
face, Borlovan rândui strajă puternică în toată ograda și vegheară până 
noaptea târziu. 

La cel dintâi cântat al cocoșilor dinspre ziuă, luna se ducea agale la 
culcare peste creasta muntelui de deasupra Dâmbovicioarei, iar străjile 
moțăiau cu sâneţele între genunchi. Atunci era somnul cel mai dulce şi 
numai cei siliți să rămână treji preţuiau bunătatea odihnei. Când și când se 
auzea fornăitul cailor legaţi la conovăţul de sub șopron, iar în sat lătratul 
vreunui câine. Din cele câteva butoaie goale aflate în pivniţa hanului, 
începură a se strecura niște umbre, care ajunseră tiptil în dreptul paznicului 
de la cai și deodată îi aruncară un sac în cap, înăbuşindu-i orice strigăt. La 
fel făcură şi cu straja de la scara cerdacului şi tare s-ar mai fi mirat Lazăr 
văzând că acela care-i îndruma nu era altul decât hangiul! Urcară cu multă 
grijă ca să nu scârțâie treptele şi, când ajunseră în fața odăii unde dormea 
mârzacul, încercară să pătrundă, tot pe tăcute, având cheie potrivită. Robul 
însă avusese grijă să proptească pe dinăuntru un dulap mare și se trezi pe 
dată, începând să strige după ajutor. Borlovan dădu să iasă, dar fusese 
zăvorât pe dinafară, iar fereastra nu putea să fie de nici un folos. Începu a 
răcni din toate puterile, chemându-și cătanele, şi curând o mare hărmălaie 
cuprinse întregul han. 

Despre sosirea tătarului rănit se auzise şi în sat, aşa că locuitorii, 
porniţi împotriva acestor năvălitori-jefuitori, ardeau de nerăbdare să-și facă 
singuri dreptate. Fiecare avea de răzbunat vreo rudă ori vreun prieten căzut 
rob sau ucis de tătari, încât socotiseră nimerită împrejurarea, rănitul fiind de 
rang mare. Şi poate că întâmplarea avea să se desfăşoare altfel, dacă nu se 
iveau chiar atunci călăreţii vel-spătarului Mihu Brătășanu, care s-a repezit 
cu spada goală în mijlocul mulţimii, suduind de mama focului. Lazăr a 
putut să-i audă glasul de tunet, mustrându-i pe tâlhari şi pe săteni de-a 
valma. 

— Uitat-aţi oare de cinstea neamului nostru, mișeilor? De când se 
repede românul asupra solilor, nemernicilor? Ruşine sa vă fie! 

A mai ascultat Borlovan și alte sudălmi, până să vie însuşi vel-spătarul 
să-l deszăvorască, şi mare îi fu mirarea nevăzând pe nimeni cetluit, după 
cum se cuvenea ca să-și capete pedeapsa. 


— Au fugit ca iepurii cei fricoși! spuse zâmbind boierul, la întrebarea 
mută din ochii solului ardelean. Să nu vă fie cu supărare, dar avem să le 
dăm de urmă și nu vor scăpa, însă, până atunci, porunca măriei-sale este să 
vă ducem pe dată la Târgovişte. 

La palatul domnesc, Vodă se înfurie de-a binelea când auzi din gura lui 
Zamfir cele pătimite de feciorul hanului. Bătu cu piciorul în podea şi, 
chemând armașul, îi porunci răspicat: 

— Poftesc să fie prinşi acei ticăloşi şi spânzurați de același copac de 
care au atârnat ei pe solii marelui han. Am zis, și să nu faci altcum! 

Ba chiar și atunci când s-a înapoiat vel-spătarul Brătăşanu, măria-sa şi- 
a arătat nemulţumirea că n-a adus în obezi pe făptuitori, ci i-a lăsat să fugă. 

De faţă la vorbele voievodului se aflau atât solul prinţului, cât şi cel al 
marelui han, măcar că acesta se sprijinea de umărul robului său, fiind cam 
slăbit. 

— Îmi pare nespus de rău, viteazule Kalgay, pentru cele ce ai pătimit 
în ţara domniei mele, îi zise Vodă în turceşte. Rogu-te să treci cu vederea și 
să te odihnești spre a te înzdrăveni. Fii fără nici o grijă, că vinovațţii își vor 
căpăta osânda. 

— Îți mulţumesc, beyule, pentru bunătatea ce-mi arăţi şi te-aş ruga să 
dai ascultare și robului meu, care are a-ţi spune câteva cuvinte. 

Domnitorul se uită la omul de care se sprijinea mârzacul și ridică 
sprâncenele a mirare, neștiind ce avea să-i spună. 

— Mărite doamne, zise acesta cu smerenie. Cutez a-ţi aduce aminte de 
o întâmplare mai de demult, când un grec te-a însoţit la trecerea Dunării, pe 
vremea când erai copil și mergeai la Istanbul. 

— Da! E cumva vorba de Haralambos? Ai aflat ceva despre el? 

— Eu sunt! 

— Nu-i cu putinţă! 

— Sunt mai albit de ani și gârbovit de necazurile ce s-au abătut asupra 
mea, dar eu n-am uitat pe Franţ cel de odinioară. 

— Haralambos! făcu Vodă şi fu cât pe ce să-l îmbrăţișşeze pe 
ocrotitorul lui de altădată. Tu, rob? Am să te răscumpăr pe dată. Vei rămâne 
de acuma cu mine! 

— Greu îmi vine să nu-ţi fac pe voie, slăvite voievod, dar eu am 
muiere şi copii acolo, la Crâm, și nici chiar rob nu sunt, ci mai curând un 
slujitor și prieten al lui Kalgay-soltan. N-aș putea să mă despart de viaţa 


asta de acum, măcar că mă sfâșie amintirile şi mi-e tare dor de sora mea 
Thamar. 

— Am s-o chem aici, iar tu poţi veni cu toată familia, dacă pofteşti, 
căci nu voi uita niciodată binele ce mi-ai făcut. 

— Acuma sunt mulțumit dacă mă voi întoarce împreună cu stăpânul 
meu vindecat și fără să mai pătimim altceva pe drum. Pe urmă, voi mai 
vedea. 

Haralambos îngenunchease la picioarele domnitorului şi acesta dădu 
să-l ridice, în vreme ce grecul îi sărută mâna, udându-i-o cu lacrimi și 
murmurând: „Franţ, Frant...” 

Despărţindu-se de feciorul hanului, Vodă se duse zorit în spătăria mică, 
unde îl așteptau „tâlharii” de la Rucăr. 

— Ai făcut treabă bună, Tănase! îl lăudă el pe căpetenia ţăranilor ce se 
făcuseră haiduci din poruncă domnească. 

Se afla de faţă şi Dragomir, care se vede că știa taina întâmplării şi ţinu 
să spună: 

— Din păcate, măria-ta, au nimerit şi solii ardeleni şi... 

— Ba dimpotrivă! se bucură domnul. Ei socotesc că a fost uneltirea lui 
Șerban-mazilul, iar bănăţeanul se teme mult de viața lui Kalgay. 

— După câte am aflat, era prieten cu Kemeny, care acuma-i rob la 
tătari, şi pe drept se gândește că marele han s-ar răzbuna asupra aceluia, 
dacă fiu-său ar păţi ceva pe la noi. 

— Totuşi, urmă Vodă, Tănase şi ai lui au mai împuţinat din tătari, 
spânzurându-i. Bine că n-aţi încurcat treburile și să-l fi spânzurat pe mârzac, 
dar mai ales pe robul său, care este scump inimii mele. 

— N-am avut încotro, stăpâne, şi pentru aceea l-am şi pălit, dar nu ne- 
am aşteptat să fie atât de gingaș, răspunse Tănase. 

— Doar n-ai fi vrut să nu simtă, la asemenea despicătură ce i-aţi făcut? 
zâmbi Vodă. Oricum, sunt mulțumit de slujba voastră și am poruncit la 
vistierie să vi se înmâneze răsplata, însă nu vă arătaţi la vedere, câtă vreme 
mai sunt ardelenii și tătarul prin preajmă. 

— Să trăieşti, măria-ta! Îngenuncheară cu toții, iar după ce sărutară, pe 
rând, mâna întinsă, părăsiră încăperea. 

Rămas singur numai cu credinciosul Dragomir, voievodul oftă și se 
uită pe fereastră. 

— Multe mai avem de împlinit, Dragomire, ca să ne vedem visul cu 
ochii. Până atunci va trebui să mă ajuţi! 


— Cu toată credinţa, mărite doamne! 

— Tot aşa socoteam și eu, și pentru aceea am hotărât ca să-l însoţeşti 
până acasă la el pe Kalgay, de unde te vei întoarce cu Kemeny, căci hanul 
nu prea se zoreşte să-și ţină făgăduiala. Trebuie să vină aici, la domnia mea, 
în Târgovişte, și nu în altă parte. M-ai înțeles? 

— Da, preamilostive! înclină capul Dragomir și ieşi din încăpere cu 
spatele înainte. 

Către seară, măria-sa îl pofti la cină pe solul prinţului și nu precupeţi 
nici o laudă la amintirea părintelui său, Marcu, cel ce fusese prieten 
credincios şi slujitor răposatului Gaşșpar-vodă din Moldova. Asta i-a făcut 
nespusă plăcere şi Lazăr se lăsă furat de bunăvoința domnească, dar mai 
ales când Vodă aduse vorba despre ţara cea mare, a tuturor românilor, 
bănăţeanul îi jură credință veșnică și sprijin nesmintit în izbândirea unor 
asemenea gânduri. 

A doua zi ieşiră împreună la vânătoare şi se nimeri în așa fel că numai 
voievodul şi cu solul ardelean se aflau împreună, ceilalți risipindu-se prin 
pădure. De fapt totul fusese pus la cale de Păun, la porunca domnitorului, 
care poftea să vorbească fără martori nedoriți. 

— Să ştii că nu întâmplător mi-am luat numele măriei-sale Mihai cel 
viteaz, cinstite oaspete, îi spuse deodată Vodă. Am trebuință de sprijinul 
prințului domniei-tale, până să apuc stăpânirea Moldovei, că mai apoi mă 
voi descurca fără el. 

— Mă cam îndoiesc, măria-ta, să fie cu putință, dădu din cap 
Borlovan. Nu de alta, dar el însuşi se socoate îndreptăţit la domnia ţărilor 
noastre românești. 

Călăreau scară la scară, caii mergând la pas, ba îi lăsară să și pască, de 
parcă n-ar fi ieșit la urmărirea vânatului. Chiar și dacă le ţâşnea vreo vulpe, 
ori altă lighioană, o lăsau să fugă, ca și cum n-ar fi văzut-o, căci altele le 
erau gândurile. 

— Uite ce este, zise deodată Vodă. Am să-ţi dovedesc de câtă încredere 
te bucuri în ochii domniei mele, dezvăluindu-ţi planurile pe care le nutresc. 
Știu că l-ai slujit pe Kemeny și că ţi-ar fi pe plac să-l scapi de robia 
tătărească, dar nu ai cum s-o faci. 

— Asta cam aşa-i! oftă bănăţeanul. 

— Ei bine, află că în scurtă vreme generalul va fi adus la curtea 


domniei mele. Marele han îl va trimite negreşit! 

— Da! Ai auzit foarte bine! Se înțelege că nu-l voi ţine rob, că îl voi 
slobozi pe dată și-l voi primi cu toată cinstea, în aşa fel ca să nu uite facerea 
de bine. Rakoczy nu se îndură să se lepede de dușmanul meu, Costandin 
Șerban, în loc să-mi stea în ajutor împotriva păgânilor. Atunci ar fi cu mult 
mai bine ca fostul rob Kemeny să-i ia locul. Nădăjduiesc să fi priceput, nu-i 
aşa? 

Lazăr fu cu adevărat uluit de cele auzite, căci asta însemna nici mai 
mult nici mai puţin decât să uneltească pentru înlăturarea stăpânului său de 
la Alba Iulia, și era o cutezanţă prea mare. 

— Oricum, poftesc bani, oşteni şi mai ales izgonirea mazilului! urmă 
Vodă cu glas hotărât. De celelalte mă îngrijesc eu! Nu-ţi cer răspuns pe 
dată, dar te rog să chibzuiești și să nu mai spui nimănui cele ce am vorbit 
împreună. 

Apoi dădură pinteni cailor și se părea că numai grija vânătorii îi 
scosese pe cei doi în pădure. Odată cu ei, un mistreţ şi un căprior fură aduși 
la locul de întâlnire, unde mai adăstau şi alţii, printre care şi vel-vistiernicul 
Pârvu Vlădescu. Tare s-ar mai fi nedumerit dumnealui, dacă ar fi ştiut că 
cele două sălbăticiuni fuseseră ucise de oamenii lui Păun, şi nu de sulița 
domnească. Totuşi bănuia că vorbe de taină fuseseră schimbate în 
adâncimea codrului, şi mult ar fi dat să fi aflat măcar o parte. Lăudă și el, 
laolaltă cu ceilalți boieri, măiestria voievodului și împreună apucară calea 
spre cetatea de scaun. Spre amurg, pe când soarele se ascundea pe după 
turnul Chindiei, aruncându-și ultimele lui raze spre dealurile din depărtare, 
sosi şi alaiul domnesc la palat. 

Un iuzbașă se înfăţişă voievodului și îngenunche în faţa lui. 

— Măria-ta, dumnealui Spiru-ispravnicul de la Bucureşti a prins pe 
aceşti păgâni şi mi-a poruncit să-i înfăţişez la judecată. 

Abia atunci băgă de seamă Vodă pe cei patru tătari legaţi fedeleş lângă 
căruţa cu coviltir, trasă mai lângă zidul de lângă turn. 

— Dar în căruţă ce au? întrebă el, socotind că va fi fiind ceva de furat. 

— Nişte muieri, măria-ta, răspunse oşteanul. 

— Ceee?! Sloboziţi-le de îndată și spânzuraţi-i pe ticăloși! Asta este 
judecata domniei mele! 

Atunci sosi şi Dragomir, care spuse cu glas scăzut: 

— Slăvite stăpân, sunt nişte roabe trimise de han către sultan. Nu ne 
cunosc limba și nu-s de pe aici. 


— la să le văd şi eu! zise domnul, înaintând spre căruţă. De ce neam 
sunt? 

— Circaziene, doamne, răspunse Dragomir. 

— Femei frumoase, mormăi Vodă ca pentru sine. De altfel nici nu le-ar 
fi dăruit padişahului dacă n-ar fi aşa. Desfaceţi coviltirul! 

Cele patru fete se înghesuiră una în alta, speriate, dar una se ținu mai 
băţoasă, înfruntând privirea domnitorului. Nu-i vorbă că și acesta simți un 
fior prin inimă şi, întinzând mâna spre ea, o întrebă turcește care îi era 
numele, dar nu căpătă răspuns. Atunci trimise după Haralambos, ca să-i 
slujească de tălmaci. Ar fi putut prea bine să se folosească de vrun tătar care 
le însoţise, dar grecul era mai de credinţă și nu l-ar fi minţit. 

— Poftesc să aflu câte ceva din povestea acestor fete, dar mai cu 
seamă despre frumoasa aceasta mai ochioasă. Vreau să ştiu cum o cheamă! 

Haralambos le iscodi pe fiecare în parte şi în cele din urmă se întoarse 
către voievod zicând: 

— Măria-ta, fata de care ai întrebat este o prințesă georgiană, pe nume 
Nona. Împreună cu celelalte, care sunt şi ele de viță boierească, au fost 
robite de tătarii nogai și, ajungând la un neguţător, de robi, au fost 
cumpărate de Gazi Ghiray pentru haremul padișahului. Mai spun fetele că 
au avut cu ele și blănuri scumpe, ambră, ba şi trei sute de pungi cu zloți, dar 
le-au fost luate de ghiaurul care i-a oprit din cale. 

— Spiru! mormăi domnitorul zâmbind mulţumit de isprava slujitorului 
său. Nu se îndoia nici o clipă că acesta îi va trimite prada la Târgoviște, dar 
nu se putea dumeri pentru ce nu trecuseră de-a dreptul pe la Babadag, ci se 
încumetaseră prin locuri pline de primejdie, cu atât de puţini însoțitori... 
Dezlegaţi tătarii! porunci el deodată. Tu, Haralambos, să le spui că-mi pare 
tare rău de cele petrecute, iar când s-or întoarce de la Istanbul am să-i 
răsplătesc. La Giurgiu vor căpăta tot ce li s-a luat... și tot așa să-i povesteşti 
şi lui Kalgay-soltan. 

Mulţi din cei de faţă s-au mirat de bunăvoința domnitorului, iar alții își 
ziseră că o făcea pentru ochii cei frumoși ai „tătarcei” şi nu se îndoiau că 
aceasta avea să petreacă noaptea în așternutul domnesc. Însă Vodă porunci 
ca după ce vor fi ospătaţi cu toţii, şi roabe şi însoțitori, să plece la drum 
chiar în aceeaşi noapte. 

În iatacul de taină al domnitorului fu chemat mai întâi Dragomir, care, 
obișnuit să asculte cele mai năstruşnice porunci, nu se mai miră de cele 
auzite: 


— Trimite pe Tănase cu oamenii lui, care vor să-şi mai spele 
jungherele în sânge tătăresc, și să facă în așa fel ca roabele să rămână fără 
pază. Mă înţelegi, nu? 

— Prea-bine, măria-ta! Dar mai apoi? 

— Te ţii şi tu prin preajmă cu o carâtă, în care ai s-o urci pe prinţesa 
circaziană şi în goana cailor să fii cu ea înapoi înainte de revărsatul zorilor. 
Să nu bage nimeni de seamă! Pe celelalte, are să le ducă Păun până la pașa 
de la Rusciuc. Doar dacă râvneşti şi tu la vreuna... zâmbi Vodă. 

— M-a ferit Dumnezeu! De-o fi să mă leg de careva, atunci trebuie să 
fie de credința mea! se apără Dragomir făcând o cruce şi scuipându-și în 
sân. 

Voievodul dădu din umeri, căci el nu se gândise niciodată că femeia 
poate fi altcum dacă era de altă credinţă ori limbă. Se uită surâzător în urma 
lui Dragomir, care se silea să-i împlinească porunca, apoi bătu din palme şi 
se ivi un copil de casă. 

— Să vină Păun! 

Până să se înfăţişeze acesta, ieşi în ceardacul palatului şi mai aruncă o 
privire asupra căruţei, care se pregătea de drum, dar pe Nona n-o mai zări, 
fiindcă fusese tras din nou coviltirul. 

— Măria-ta! auzi el în spate vocea lui Păun. 

— Bagă bine în cap, Pavos! îi zise el pe grecește. Dragomir îi va ucide 
pe tătari, căci nu trebuie să ajungă cu mâna goală la padişah și nici n-am 
căpiat să le dau înapoi banii şi blănurile. Sultanul are destule! Însă mi-a 
rămas inima la prințesa aceea, pe care Dragomir are s-o aducă pe furiș la 
domnia mea. Celelalte au să rămână, în seama ta, să le duci mai departe. 
Dar nu uita că, dacă apucă să treacă Dunărea, vor spune, ca și aici, că au 
fost prădate pe drum. Ai înțeles? 

A doua zi, pe la prânz, întregul târg află că nişte ţărani domnești au dat 
peste tătarca aceea ochioasă plângând de mama focului într-o căruţă la 
marginea Găeștilor. Ticăloșii de paznici păgâni dăduseră bir cu fugiţii şi 
poate că le târâseră după ei pe celelalte, dacă nu cumva le-or fi luat lotrii 
care îi atacaseră. 

Și din nou sudui și blestemă vel-vistiemicul Pârvu, când trebui să 
răsplătească fapta ţăranilor, care de la o vreme se cam ţineau în calea 
treburilor domnești și întotdeauna făceau slujbă plăcută domnitorului. 

Dar şi Dragomir se cam îndoia că cele trei fete aveau să ajungă acasă 
pe calea apelor, pe la Silistra, aşa cum îi spusese Păun, chipurile, că le 


urcase pe o corabie genoveză la Giurgiu. In schimb, speriata Nona se 
bucură de o cinste asemenea unei domniţe din sângele Basarabilor, căci, la 
numai câteva zile, Vodă lăsase să se audă asemenea zvon de neînchipuit. 

SECERIȘUL SÂNGEROS 


MĂRIA-SA MIHAI RADU-VODĂ se dovedise a fi gazdă primitoare 
pentru Kalgay-soltan, întâlnindu-l adesea, fără să-l întrebe de rostul lui la 
curte sau dacă are gând de ducă. Iată însă că într-una din zile, pe când se 
plimba prin grădina din spatele palatului, acesta veni la el și-i spuse: 

— Mărite bey, mi-ai scăpat viaţa şi un tătar nu uită asta niciodată. Te 
poţi bizui pe mine! Cere-mi ce-ţi pofteşte inima şi, dacă îmi va fi în putinţă, 
îți voi împlini dorinţa. 

— Eheeei! făcu Vodă gânditor. Ai voştri mi-au cam golit ţara de 
oameni, și dacă mi-aţi da îndărăt barem jumătate... 

— Tu știi prea bine, luminate bey, că oşteanul face ce vrea cu robul 
său, şi n-am atâţia bani să-i răscumpăr. Cât despre Kemeny, va veni la tine, 
dacă n-o fi chiar pe drum, căci tatăl meu își ţine făgăduiala. 

— N-a prea avut de ales atunci, zâmbi răutăcios domnul. 

— Ai dreptate, însă acuma voiesc a-ţi vorbi despre altele. 

— Te ascult! 

— Urechile tale să audă, mintea să înţeleagă, inima să poruncească, 
dar limba să-ţi fie mută, se zice pe la noi. 

— Așa va fi, precum ţi-e voia! îngădui Vodă zâmbitor. 

— Atunci află, înţeleptule bey, că slăvitul meu părinți Gazi Ghirai este 
un leu curajos şi nu mai vrea să știe de stăpân. Suntem urmașii lui Gingis- 
han și ai oştenilor săi, iar sângele lui Timur Lenk clocoteşte în spița 
neamului nostru. Nu mai vrem să fim slugile turcului. 

— De fapt le sunteți numai prieteni, zise domnitorul. 

— Cu sila şi de nevoie. Ajunge! 

Voievodul îl privi uluit, neştiind ce să creadă, însă privirea deschisă a 
tătarului îl îndemnă să nu se îndoiască de ceea ce spunea. Totuşi hotărî să-l 
mai iscodească. 

— Nu pricep, de ce îmi spui tocmai mie asemenea cuvinte, câtă vreme 
ştii că am căpătat domnia, în ţara strămoşilor mei, de la marele vizir, căruia 
i-am jurat credinţă? 

— Aşa s-ar părea, dar tatăl meu a ghicit înțelepciunea ta mai ales 
viclenia de care ai dat dovadă când v-aţi întâlnit. I-a fost pe plac înfruntarea 


ta, când el avea puterea, și... ar mai fi încă ceva. 

— Ce anume? 

— Ştiu de la robul meu că numai te prefaci a fi cu turcii, căci tot 
ghiaur ai rămas. Duşmanul dușmanilor noştri nu ne poate fi decât prieten. 

— Va să zică el m-a dat de gol? Bine! Dar ceea ce ştia despre mine era 
de demult, pe vremea copilăriei mele. Dacă în răstimp m-am schimbat? 

— Nu prea te arată firea. 

Voievodul își scarpină încruntat barba, neștiind ce să facă mai ales 
dacă trebuia să se încreadă în spusele tătarului. Nu cumva era o iscoadă? 

— Şi dacă ar fi aşa cum spuneţi voi, ce ar trebui să fac? 

— Mai întâi, să nu te împotriveşti oștenilor noştri să treacă prin ţara 
ta... 

— Iarăşi? Mi-ajunge cât au hălăduit pe aici golindu-mi bucatele și 
rărindu-mi oamenii! Și... mă rog, unde poftesc să meargă vitejii tăi 
războinici? 

— La Istanbul? 

— Aţi înnebunit? Dar ce vă închipuiţi, că-i veţi putea birui chiar în 
inima ţării lor? Numai pașalele de la Dunăre v-ar spulbera, până să apucaţi 
a trece pe malul celălalt. 

— Avem prieteni de nădejde. 

— Pe Rakoczy? 

— Poate şi pe el, dar și pe mulţi alţii, care se vor răscula chiar în 
„inima ţării”, cum spuneai mai înainte. 

— Aici este mâna lui Haralambos! El v-a sucit mintea, cu grecii lui, 
care au să vă sară în ajutor, nu-i aşa? 

— Marele han nu se ia după nimeni! ridică mândru capul mârzacul. 
Haralambos este numai un rob, nu uita asta! 

— Nu trebuie să te mânii pentru atâta lucru, dar voiesc să aflu și eu ce 
gânduri aveţi, mai înainte de a făgădui ceva. 

— Dacă te temi să te amesteci cu noi, atunci n-ai decât să rămâi de o 
parte, dar să ne lași să trecem pe la tine. Vei căpăta în dar pământul dintre 
Dunăre și Mare, dacă faci asta. 

Domnitorului i se părură niște vise nebuneşti, cele ce auzea, însă, 
gândind mai bine, ale lui nu erau departe de cutezanţa tătarilor și prietenia 
cu ei i-ar fi prins bine, mai cu seamă că, fără să ceară, se pomenise de 
vechiul pământ românesc al Dobrogei. 


— Deocamdată, zise domnitorul cu voce tărăgănată, am să mai 
chibzuiesc, fiindcă eu nu am nici bani, nici oaste. Dar, dacă o fi să se 
întâmple după cum ai spus, să știi, Kalgay-soltan, că niciodată n-am să înfig 
jungherul în spatele unui luptător îndrăzneţ! 

— Atunci nădăjduim că ne vei ajuta? 

— Poate că da! 

Se despărţiră ca buni prieteni şi mârzacul făgădui să-i dea de veste la 
vreme potrivită. De aceea, măria-sa rămase cam nedumerit când, la o 
săptămână după plecarea oaspetelui tătar, sosi la Târgoviște un olăcar al 
hanului, vestindu-l că porunca sadrazamului era ca să-l întovărășească 
împotriva lui Rakoczy. „Să mă fi amăgit Kalgay?... Oare nu cumva acesta 
să fie începutul?... De ce în Ardeal și nu împreună cu ardelenii împotriva 
turcilor, cum m-a lăsat să înțeleg?” se întrebă voievodul, fără să găsească 
răspuns. 

Se hotărî să cheme și divanul, spre a chibzui împreună cu sfetnicii săi 
ce cale ar trebui să urmeze. Adunarea însă avea să se facă mai greu, căci 
mulți dintre ei se trăseseră pe la moşie, de când voievodul cheltuia mai 
multă vreme pentru frumoasa „tătarcă” decât pentru treburile ţării, aşa după 
cum spuneau unii. 

Vel-clucerul Dicu Buicescu se întâlni cu vel-vistiernicul Vlădescu, în 
drumul lor către palat, şi mai că n-au apucat să-și dea bineţe, ci au început 
de-a dreptul cu ceea ce-i rodea: 

— Ce zici, Pârvule, de ţiitoarea lui Vodă? 

— Şi-a găsit tocmai o păgână... L-a tras aţa către ai lui! 

— Nu poţi spune că nu-i frumoasă... 

— Că jupâniţele noastre or fi nişte sperietori de păsări? Mai mare 
ruşinea să-şi ia o roabă! 

— Se zice că-i de neam mare. 

— O fi la ei, acolo, dar la tătari a fost slugă. A făcut de râs ţara și 
domnia. Să ştii, Dicule, că aşa nu mai merge. i-o spun eu, că doar am 
oamenii mei la Poartă. Valideaua s-a făcut foc pe el, fiindcă nici atunci când 
a venit ca să se facă domn nu a trecut pe la ea, cu toate că îi fusese ţiitoare. 

— Nu mai spune! Să nu fie numai clevetiri! 

— Ba-i adevărul gol-goluț. Mă jur pe sfânta cruce! se închină 
vistiernicul Pârvu. Dar când o afla de tătarcă?... 

— Eu ce să zic? Muierile turcului nu se ceartă între ele pentru bărbat, 
ca ale noastre, zâmbi vel-clucerul. Chiar și pentru o pârlită de roabă ţigancă, 


ar fi în stare să-ţi scoată ochii. 

— Nu vorbi aşa, Dicule! Apoi, ce să mai zic, mie nu-mi miroase a bine 
nici prietenia asta cu ardelenii, ba şi cu tătarii. 

— Crezi, domnia-ta, că... 

— Păi, nu văzuşi tot felul de soli perindându-se pe la Vodă? Socoţi că 
degeaba ne-a cerut să-i spunem Mihai și nu Mihnea, cum a fost botezat?... 
Dacă va fi fost! 

— lar bătălie? Te pomenești că are să-i cheme și pe rumâni la oaste, iar 
atunci să te văd cu cine mai lucrezi ogorul... 

— Tot ce se poate. Oricum, va trebui să fim cu ochii în patru, să nu ne 
mai amăgească cu vorbăria lui, și să ne împotrivim cu toții! Eu, mai ales, tu 
ştii că... 

— „Ai oameni la Poartă”, îi luă vorba boierul Dicu. Tu va trebui să 
vorbeşti cel dintâi. 

Poate și-ar fi vărsat şi mai mult focul, dacă nu s-ar fi pomenit chiar în 
faţa porții, trebuind să intre degrabă la divan. Lipseau Cantacuzineștii și 
Craioveştii, dar măria-sa nu avea vreme să-i aștepte, așa că se așeză în jilț și 
le spuse: 

— Boieri dumneavoastră, cinstiţi sfetnici ai domniei mele, inima îmi 
tresaltă văzându-vă credinţa, şi pentru aceea n-am să folosesc vorbe 
meșteșugite, ci vă voi dezvălui totul de la capăt. lată despre ce este vorba: 
turcul ne bagă spada în coastă ca să pornim împotriva fraţilor noştri de peste 
munte. Nu ştiu dacă tătarii au s-o facă, fiind de felul lor cam dornici de jaf, 
dar domnia mea am socotit că noi vom merge alături de ei. 

Un murmur surd străbătu rândurile boierilor, însă Vodă se prefăcu a 
nu-l lua în seamă. 

— Voi, cinstiţi boieri, sunteţi înțelepţii neamului nostru, coborâtori din 
sfetnicii bătrânilor noștri voievozi şi vouă vă cer să vă împotriviţi păgânului 
ca şi înaintașii noştri deopotrivă. Au să fi uitat oare, dușmanii creștinătății, 
de Rovine și Călugăreni? Să nu-și mai aducă aminte de marele Mihai?... 

Nimeni nu cuteza să scoată o vorbă. Cei mai mulţi îşi lăsară bărbile în 
piept, așteptând ca altul să cuteze, dar voievodul se amăgi luându-le tăcerea 
drept încuviinţare şi urmă: 

— Ei bine, pornim lângă turci până vom da faţă cu ardelenii, și atunci 
îi vom păli pe păgâni, prinzându-i la mijloc, iar când n-o mai scăpa nici 
unul cu viaţă, trecem şi Dunărea, spre Istanbul! 


Din nou linişte. Abia într-un târziu vel-vistiernicul Pârvu își drese 
glasul şi spuse tărăgănat: 

— Mărite domne, frumos ai grăit şi ne-a plăcut milosârdia creștinească 
a măriei-tale. Eu însă, nevrednicul, am oamenii mei la Poartă şi, cum s-ar 
zice, cam ştiu ce se vorbeşte pe acolo. Socot că nu e bine să ne împotrivim 
puterii otomane. 

Se auziră mormăieli de încuviinţare printre boieri, dar privirea 
încruntată a voievodului le opri pe dată. Ochii lui cercetau de-o fi barem 
unul singur să-l privească în faţă, însă nu găsi. Îşi mușcă buza până la sânge 
şi se căi că le arătase încredere, apoi deodată se însenină: 

— Mărturisesc, cinstiţi sfetnici, că mare este ușşurarea domniei mele 
văzând credinţa pe care o arătaţi preaslăvitului nostru sultan, Mehmet-khan, 
Alah să-i hărăzească zile fericite! Mergeţi așadar la casele voastre, strângeți 
oastea ce se cuvine după datină şi ne vom întâlni cu toţii în tabără la Şoplea, 
unde va veni și Kadrî-paşa cu vitejii lui războinici. Rămâneţi sănătoşi! 
Puţini au fost aceia ce și-au dat seama de glasul batjocoritor al 
domnitorului, care îndată ieși, fără să se mai uite la nimeni. Alinarea şi-a 
găsit-o numai în „iatacul doamnei”, unde l-au dus pașii în neștire. Acolo, 
frumoasa domniță georgiană ciupea corzile unei alăute, murmurând un 
cântec duios. Se lăsă în genunchi în faţa ei, cuprinzându-i picioarele, în 
vreme ce ea, oprindu-se din cântat, începu a-i mângâia creștetul, așa cum 
făcea în îndepărtata lui copilărie jupâneasa Anisia, bunică-sa. 

— Frumoasa mea prințesă, tu nu poţi înţelege câtă amărăciune îmi 
bântuie sufletul. Am rămas singur, înconjurat de oameni lași şi fricoşi, iar 
dacă n-ai fi tu, să mă potoleşti cu zâmbetu-ţi nevinovat, mai că i-aş căsăpi 
pe toţi. Rău îmi pare că nu mă înţelegi! 

— Mihai, şopti fata drăgăstos. Mihai... eu iubesc pe tine! 

— Şi eu! sări Vodă şi o luă în braţe. Acuma nu mai sunt singur, căci te 
am pe tine, scumpa mea. Am să izbândesc şi peste împotrivirea ticăloșilor. 
Ai să vezi! 

Începu s-o mângâie, acoperind-o de sărutări, când, deodată, auziră 
ciocănituri în ușă. 

— Cine-i? întrebă răstit voievodul, căci asemenea îndrăzneală aducea 
după sine o veste proastă, fără îndoială. 

— Eu, Dragomir, măria-ta. 

— Mergi în spătăria mică şi aşteaptă-mă! 


Dar farmecul îmbrăţișării pierise. Voievodul se ridică și, rânduindu-și 
veşmintele, se duse degrabă după slujitorul său. 

— Ce s-a întâmplat? întrebă el de cum intră în încăpere. 

— Boierul Vlădescu împreună cu alţii au plecat în galop către 
București. Am pus pe Tănase pe urmele lor, dar aştept porunca măriei-tale, 
dacă să-i oprim ori să-i lăsăm în pace? 

— Bine ai făcut că mi-ai dat de ştire, dar slobozi sunt să meargă unde 
li-e voia. Totuşi, ar trebui să pui iscoade pe urmele lor dacă vor trece mai 
departe. După cum mă bate gândul, se vor duce spre Dunăre, ca să facă 
plângere la Poartă, și atunci... 

— Am înţeles, măria-ta! fu răspunsul scurt al lui Dragomir. 

Se înşelase însă voievodul, căci boierii aveau de gând să se înfăţișeze 
lui Kadrî-pașa, care se afla cu tabăra la Gherghița. Acesta nu prea era în 
toane bune, fiindcă abia ajunsese la Silistra și primise darurile și plocoanele 
supușilor săi, când a venit un ceauş cu porunca sadrazamului să plece iar la 
oaste, împotriva afurisitului de Rakoczy. Mai mult chiar, trebuia să fie 
însoţit de ghiaurul Mihnea, cel care făcuse ca Faslî-pașa să-și piardă capul, 
deoarece îl pârâse lui Koprulu cum că ar fi primit bacşiș de la domnul 
mazil, ca să nu-l schimbe. Acesta fusese mai înaintea lui serasker de 
Silistra, dar beyul de la Targoşta se dovedise a fi mai tare decât el, căci 
marele vizir ţinea la dânsul, aşa că era primejdios. „Cam înfumurat 
ghiaurul”, gândi paşa, „dar pare darnic. Nu prea are de unde, că ţara i-a fost 
prădată, dar când s-o îmbogăţi... e bine să fiu prieten cu el.” 

Apoi gândul îi fugi la încăierarea din Ardeal, unde vor da peste pradă 
bogată și lesne de apucat, câtă vreme veneau și tătarii, aşa că supărarea i se 
mai domoli. Tocmai se aşezase pe pernele cele moi, pregătindu-se a sorbi 
din gingașa ceaşcă de porțelan chinezesc licoarea aceea neagră și aromată 
cunoscută sub numele de cahfe, căci de la o vreme nu era mare dregător 
otoman să nu se laude cu ea, chit că-i plăcea sau nu. 

Un hadâm negru se strecură la picioarele lui și îşi plecă fruntea în 
țărână. 

— Vorbeşte, Gealâl! Ce s-a întâmplat? 

— Un ghiaur aşteaptă afară şi vrea să se înfățișeze luminăţiei-tale. L- 
am căutat bine și nu are nici o armă asupra lui. Să-l las să intre? 

— Ce vrea? 

— N-a spus. 


— Să vină! făcu paşa din mână, așezând ceşcuţa pe o tavă mare de 
aramă, frumos încrustată cu nestemate. 

Se aşeză mai ţanțoş și apucă șiragul de mătănii, strecurând printre 
degete boabele de chihlimbar. 

— Înălţimea-ta! se plecă noul venit, aproape ca şi robul de mai înainte. 

— Aaa! Domnia-ta erai, boier Pârvule? Mă bucur să am în faţa ochilor 
un credincios prieten... 

— Până la moarte... 

— Știu, ştiu, răspunse pașa, prefăcându-se încântat. 

În sinea lui nu l-a suferit niciodată pe acest lingău care se tot lăuda cu 
prietenii lui de la sărai. Nici măcar nu avea habar care erau aceştia, dar l-a 
lăsat în pace, căci era folositor ca iscoadă printre ghiauri. 

— la spune, ce vânt te aduce în cortul meu? 

— Eu sunt un om cinstit, începu vel-vistiernicul și scoase din sân o 
pungă, pe care Kadrî-pașa o sorbi din ochi, dar nu zise nimic, ci o apucă 
zorit, de parcă s-ar fi temut ca celălalt să nu se răzgândească. Slăvite pașă, 
eu mă bucur de dragostea marelui vizir şi... 

— Am auzit! îl opri Kadrî-pașa, care nu prea avea chef de taclale, câtă 
vreme banii erau în mâna lui. Zii ce te doare! 

— Noi, boierii țării, am hotărât... 

— Fără bey?! 

— Din păcate, fără. Este vorba de hainie. 

— Haida de, că mă faci să râd. Nu cumva voievodul vostru s-a hainit? 

— Întocmai! 

— Bre, boierule! se răsti pașa. Bagă de seamă că asemenea vorbe nu 
pot fi rostite fără dovadă! 

— Nici n-aş fi cutezat altfel. Mai întâi i-a scris lui Rakoczy, cerându-i 
să se împace... 

— Vrea să-și întărească domnia. 

— Se poate, dar a sosit un sol ardelean și au tăinuit tot ce au pus la 
cale, iar divanului țării nu i-a suflat o vorbă. 

— Asta era? Te-ai întrebat oare câte iscoade de-ale mazilului pot fi 
printre voi? De aceea s-a ferit! 

— Şi oare pentru ce o fi cerut în sfatul țării, pe față, să trecem de 
partea ardelenilor şi să lovim oastea împărătească pe la spate? Atunci nu s-a 
mai temut de noi? 

— A spus el aşa?! 


— Mă jur! Au fost de faţă şi alţii, printre care Vărzaru, Buicescu, 
Cindescu, Istrate şi aproape tot divanul, care pot pune mărturie pe sfânta 
evanghelie. 

Auzind acestea, Kadrî-paşa rămase o vreme pe gânduri, întrucât 
spusele ghiaurului păreau a fi adevărate. Puteau fi însă și clevetiri ale 
nemulțumiţilor și dacă ar fi trimis să-l prindă pe bey şi-ar fi ridicat în cap 
mânia sadrazamului. Trebuia să-l prindă cu mare viclenie şi să-i aducă apoi 
pe boierii care să-l dea de gol în faţa lui și a agalelor. 

— Ascultă-mă, boier Pârvule, cu mare băgare de seamă! Nu care 
cumva să faci altminteri, fiindcă îţi pui capul chezaș. 

— Mă voi supune, fără cârtire! se înclină vel-vistiernicul cu mâna pe 
inimă. 

— Să aşteptăm în tăcere ca să-l pot aduce în cortul meu și abia atunci 
să veniți cu toții și să-i spuneţi în faţă ce gânduri ticăloase a avut. Până 
atunci, nici să nu se ştie că ai venit la mine și să vă prefaceţi că-l ascultați 
mai departe cu credinţa. 

— Aşa vom face! Numai să aibă grijă înălțimea-ta să nu se ducă la 
tătari, că mare prieteșug mai are și cu ei. 

— Ha, ha, ha! Asta-i bună! Cu slugile noastre? 

— Precum spun. 

— Acum nu mai cred, dar pleacă pe furiș și ţineţi ochii pe el, să nu vă 
scape. Nu cumva să-l ucideţi pe la spate! 

Ploconindu-se cu umilință, vel-vistiernicul ieşi din cort, căutând să se 
furişeze nebăgat în seamă. S-a înşelat totuși, că Păun a fost toată vremea pe 
urmele lui. Când a intrat la hanul unde îl așteptau ceilalți, grecul a încălecat 
şi a ţinut-o într-o goană până la Târgovişte, însă voievodul plecase în tabără 
la Șoplea, vrând să apuce înaintea turcilor. 

Abia după două zile a izbutit Păun să i se înfățișeze, dar în răstimp 
Vodă aflase și de pe la alţii de hainia vel-visternicului. 

— Aşadar nu s-a răbdat şi s-a dus la păgân? Mă miră însă că a fost 
singurul. 

— Ceilalţi îl așteptau la „Hanul roşu”. Postelnicul Istrate, Buicescu... 

— Alte javre! Strânge-i în taină aici pe 'Turculeţ, Sima, Cozma și 
Damian! Îi cunoşti, mi se pare. 

— Da! Păcat că măria-ta nu te înconjuri de oameni de încredere ca 
mine, îndrăzni Păun, dar văzu că nu prea fu pe placul domnului. 


— Adică greci? Nu, prietene. Deocamdată am nevoie de români. Când 
va veni vremea grecilor, am să vă adun pe voi! 

Păun ieși gânditor, căci din spusele voievodului se puteau înțelege 
multe. Se temea că l-a cam scăpat din mână, mai ales de când Dragomir i se 
vârâse pe sub piele și izbutise să-i aducă oameni ca aceia după care fusese 
trimis. 

Cei chemaţi de Păun îngenuncheară cu un picior în fața domnitorului 
dar acesta le porunci să rămână în picioare, de parcă ar fi fost căpetenii, și 
nu oșteni de rând. 

— Vitejilor, să nu vă mire, fiindcă din ceasul acesta sunteţi căpitani, 
aşa după cum şi meritaţi. Slujba domniei este grea, iar cu voi n-am să mă 
înşel dacă vă aduc să-mi fiți scut de nădejde. 

— Să trăieşti, măria-ta! strigară toți deodată. 

— Până la moarte, doamne! adăugă tulburat Cozma. Până la ultima 
suflare te vom sluji, stăpâne! 

— Nu mă-ndoiesc, prieteni. lar dacă vom izbândi să facem ţara noastră 
cea mare, boieri veți fi voi şi alții asemenea vouă! 

Din nou strigăte de mulțumire, dar Vodă le făcu semn să potolească, 
zicându-le zâmbind: 

— Nu aşa de tare, că se aude până la Kadrî-paşa şi nu-i o fi pe plac. 
Vom pleca de aici la Ceraș, iar acolo am să ţin sfat cu toți căpitanii străini, 
dar şi cu voi, şi va trebui să-i faceţi să fie de partea domniei mele pe toţi, 
căci pe boieri nu mă mai pot bizui. Am să vă spun eu mai pe urmă despre ce 
este vorba! 

Le întinse apoi mâna, pe care proaspeţii căpitani o sărutară pe rând, cu 
ochii sticlind de bucurie. 

Dar nu părăsiră ei bine cortul, că se înfățișă Dragomir. Vodă îl privi 
bucuros ca întotdeauna. Tânărul avea obiceiul să poarte haine fără podoabe 
şi întotdeauna de culoare mohorâtă, dar poate că tocmai din pricina asta îi 
făcea faţa mai albă şi ochii lui cei negri păreau mai de nepătruns. 

— Am făcut rău, Dragomire, că m-am luat după Kalgay-soltan și nu 
te-am mai trimis cu el. Vezi că a trecut atâta vreme și încă n-a venit 
Kemeny? 

— Tocmai despre el voiam să-ţi spun, măria-ta, că te așteaptă la 
Târgoviște, ca să-ți mulțămească. 

— Nu mai spune! Atunci toate au să fie bune! Să aibă tot ce poftește şi 
să fie slujit ca un oaspete drag inimii mele. Dar acum, oricât de greu îmi 


vine să nu te mai am la îndemână, n-am încotro și trebuie să te trimit la 
jupân Tatler, judele Braşovului. Ai să-i spui că păgânii se vor năpusti asupra 
lor şi să se ferească, aşa cum vor şti. Vezi că nu-ţi dau carte scrisă, să ţii 
minte! 

— Mă străduiesc, măria-ta! 

— După aceea dai o fugă și până la comitele Miko Imre, la Sfântu 
Gheorghe, unde are el o casă. Toată lumea îl cunoaște. Vezi că și lui va 
trebui să-i vorbești numai între patru ochi! 

— Dar eu nu știu ungurește... 

— Cunoaşte limba noastră îndeajuns ca să vă înţelegeţi, bagă de seamă 
ce-i spui: noi, împreună cu turcii, pătrundem pe la pasul Buzăului și să facă 
în aşa fel ca să se împotrivească. Dacă s-o ivi prilejul, domnia mea am să 
întorc armele împotriva turcului şi atunci să sară și ei cu toată puterea, ca 
să-l nimicim din două părţi. Ai priceput? 

— Da, măria-ta! 

— Ce-mi place la tine, Dragomire, este că nu pui întrebări de prisos. 

Încă nu plecase Dragomir când s-a ivit un ceauș de la Kadrî-pașa, 
poftindu-l pe Vodă la sfat, însă acesta nici nu vru să audă, ci porunci 
plecarea la Ceraș, în munte. 

Acolo, aşa după cum plănuise, își chemă căpitanii şi le vorbi astfel: 

— Cu toţii suntem creştini, chiar dacă vorbim limbi deosebite, și păcat 
de moarte este să ne udăm spada în sângele fraților noștri... 

— Aşa-i! strigară noii căpitani şi încă vreo câţiva, dar cei mai mulţi 
rămaseră tăcuți. 

— Adică să nu mai trecem muntele? întrebă unul dintre cei din faţă. 

— Bineînţeles că nu! Aici va trebui să-i zdrobim, ca să nu mai apuce 
să jefuiască la fraţii noştri. Mai cu seamă că acolo vor da mai mult peste 
femei, copii și bătrâni neputincioși, căci bărbaţii lor sunt duși la oaste. Cu ei 
vreţi să ne înfruntăm? încercă voievodul să le stârnească simțăminte de 
milă. 

— Ar fi paguba mai mică şi câștigul mai mare! răspunse un lefegiu 
sârb, aciuat de lungă vreme printre români. 

Izbucniră cu toţii în râs, dar nu şi domnitorul, care își dădu seama că 
de fapt avea în faţa lui mai mult tâlhari decât oşteni. Ispita jefuirii în Ardeal 
era prea mare, ca să nu fie ademeniţi de ea. Încercă atunci să le vorbească 
de la om la om, căci pe unii îi ştia și pe nume. 


— Voi, vitejilor, Vanko, Nicola și ceilalți, care aţi simţit iataganul 
păgânilor în casa voastră, n-aveţi nimic de spus? 

— Măria-ta, răspunse căpitanul lefegiu Ianko. Noi suntem oșteni în 
leafă și vom lupta după cum va fi porunca, dar chiar așa... să ne dăm viaţa 
pe degeaba”! 

— Aşa-i! Aşa-i! se auziră încuviinţări din mai multe părți. 

— Ruşine! tună deodată Turculeţ. Suntem în slujba domniei și se 
cuvine să ne urmăm şi la bine și la rău stăpânul care ne hrănește. Păgânii 
sunt vrăjmașii noștri, și nu cei de dincolo de munte, frații noștri de-o 
credinţă şi de-un neam. 

— Trăiască măria-sa Mihai Radu-vodă! răcni căpitanul Cozma, dar 
puţini fură cei care i se alăturară. 

Cătrănit peste măsură, voievodul făcu semn cu mâna că dorea să 
vorbească. 

— Mulţumesc din toată inima celor care mai aveţi în voi simţul milei 
creştine, dar sunteți prea puţini, iar turcii sunt câtă frunză şi iarbă. 

— Chiar aşa, măria-ta! deschise gura şi căpitanul Nicola. Dacă ne 
alăturăm turcilor şi tătarilor, nu se poate să nu-i dăm peste cap pe ardeleni, 
şi ne alegem şi noi cu ceva dobândă, că numai din leafa asta amărâtă, cu 
greu o mai scoatem la capăt. 

Vodă se uită la căpitanii lui şi tare ar fi avut poftă să le spună vreo două 
de la obraz, dar, așa după cum păţise şi cu boierii, ştiu să se stăpânească, ba 
la fel îşi schimbă faţa într-un zâmbet și rosti cu voce răspicată: 

— Mă bucur, voinicii mei oșteni, că gândiţi astfel cea mai mare parte 
dintre voi. Cei câţiva răzleți n-au gând de hainie, ci numai dragoste de ţara 
asta a lor, în care s-au născut, așa că-i iert, din tot sufletul. Am vrut să vă 
încerc credinţa mai înainte de a porni la luptă, ca să văd dacă mă pot bizui 
pe voi, și m-am lămurit deplin. Vă doresc izbândă! 

— Să trăieşti, măria-ta! răsunară urale de pretutindeni, dar nu şi din 
gura celor care crezuseră pentru o clipă că au venit iar vremurile de 
odinioară. 

Domnitorul îi chemă pe nume pe toţi cei care voiseră să lupte contra 
turcilor, iar ceilalți plecară, gândind că aceştia își vor primi pedeapsa. N-au 
mai avut cum să-l audă pe domn zicându-le: 

— Chiar dacă v-au amăgit ultimele cuvinte ale mele, eu tot în voi mă 
încred. Va veni ea şi vremea noastră! Acuma însă, mă văd silit să plec la 
Kadrî-paşa. De nu mă-ntorc până la apusul soarelui, strângeţi-vă oștenii 


credincioși și luaţi-mi urma. Nu vă sfiiți să tăiaţi carne de turc, dacă o fi 
nevoie să mă scăpaţi. Aţi priceput? 
— Da! fu răspunsul scurt al căpitanilor, care se înseninară de astă-dată. 
Nu se mai îndoiau că domnitorul punea la cale ceva ce nu era spre 
binele păgânilor, și asta îi bucura. 


Kadrî-pașa ridică sprânceana când se pomeni cu beyul însuși şi fără 
nici un însoțitor, de parcă ar fi venit la un prieten. Din pricina asta nici n-a 
apucat să rânduiască slujitori care să se repeadă asupra hainului, dar, 
oricum, se chema că era în mâna lui și zâmbi mulţumit. 

— Alah cel prea-putemic să-ți lumineze calea, viaţa şi inima, mărite 
serasker! se închină acesta, după obiceiul drept-credincioșilor musulmani. 

— Asemenea și ţie! răspunse paşa. Dar mai cu seamă să-ţi limpezească 
mintea! 

— Ce va să însemne această urare? se prefăcu uimit voievodul. Nu 
cumva eşti supărat pe mine? 

— Păi, n-aş avea temei? 

— Mărturisesc drept că nu! Doar numai dacă vreo năpârcă de la sânul 
meu nu ţi-a strecurat ceva venin pe la ureche. Cât despre faptul că nu m-am 
putut înfățișa atunci când m-ai chemat, ce să zic?... lacă, am s-o spun pe 
față: nu puteam veni cu mâna goală! 

Pașa se uită la el întrebător. 

— Ce vrei să spui? 

— Că eram lipsit de toate, încât, să fi vrut să-ţi aduc un zlot tătăresc, n- 
aş fi ştiut de unde să fac rost. Pe când acuma... 

— Acuma, ce? tresări Kadrî-pașa, presimţind un plocon gras. 

— Priveşte! zise domnitorul trăgând foaia de cort de la intrare și 
lăsând să se vadă cel de-al doilea cal cu care venise, împovărat cu doi 
desagi. Am izbutit să strâng șaptezeci de pungi, aur bun, unguresc, precum 
şi ceva blănuri. 

— Pentru mine?! 

— D-apăi pentru cine? Nu eşti luminăţia-ta proteguitorul meu pe 
aceste meleaguri? Din toată sărăcia, am făcut ce-am putut, măcar că s-au 
arătat dușmani, din afară și dinăuntru, mai mulți decât mă aşteptam. 

— Întotdeauna am zis că eşti plin de înţelepciune, beyule, și nu m-am 
înşelat. Cât despre vrăjmași... 


— Să nu mai vorbim, luminăţia-ta! Cei mai încrâncenaţi sunt Rakoczy 
şi Costandin Șerban, care încă mai are slugile şi iscoadele lui prin jurul 
meu. Am fost nevoit să mă prefac şi să-i pun la încercare, atât pe boieri, cât 
şi pe căpitani, ca să-mi dau şi eu seama pe cine să mă bizui. Le-am cerut să 
trecem de partea dușmanului şi nu pot spune că n-am avut și dintre aceia 
care m-ar fi urmat, dar nu chiar aşa de mulți. 

— Deci, despre asta era vorba? 

— Ce anume? 

— Aflasem eu câte ceva, zâmbi paşa. Ai fi putut s-o păţeşti câtă vreme 
nu m-ai înștiințat din timp, ca să ştiu şi eu că era numai o prefăcătorie. 
Puteai să-ţi pierzi capul! 

— Câtă vreme eu mă știu cinstit şi port credinţă sultanului nostru, nu 
am teamă! se sumeţi Vodă. Leprelor care au clevetit, căci nu se poate să nu 
fi fost şi dintre aceia, am eu grijă să le scurtez limba. Au venit cu zâmbetul 
pe buze, le-au sticlit ochii auzind ce le ceream, dar cum sunt mai vicleni 
decât şacalii, s-au împotrivit, căci luminăţia-ta erai la doi paşi de ei. Dacă 
eram numai singur cu ei, m-ar fi vândut ardeleanului. 

— Să fi cutezat oare?! 

— Mai încape vorbă? Chiar am de gând să-i dau de știre şi marelui 
vizir, dar am socotit nimerit să cer mai întâi sfatul luminăţiei-tale. 

— Koprulu-pașşa ştie ceva? 

— Mi-a dat mână liberă să fac după cum mi-e voia! răspunse tăios 
voievodul, anume să-i arate pașei că nu-i era supus. 

— Da, da, se-nţelege! încuviință gazda, după care bătu din palme și 
ceru dulcețuri și cahfe, pentru cinstitul oaspete. 

Așezându-se la taclale, putu afla numele boierilor pârâtori și Vodă îi 
ponegri în așa fel încât Kadrî-pașa îl povăţui să-i mai scurteze cu un cap. 
Vremea trecea pe nesimţite și curând se întunecă, fiind nevoie de torţe, iar 
cei doi încă mai aveau de vorbit. Dar, pe când se aşteptau cel mai puţin, se 
treziră că se năruie cortul asupra lor și simţiră cum fură legaţi împreună în 
pânza lui, după care cineva îi aruncă în spinarea unui cal, care o și luă din 
loc la trap, scuturându-i din toate încheieturile. Ar fi încercat să strige, dar 
tâlharii se vede că erau tare pricepuţi, deoarece numai că nu le înăbuşiseră 
capetele. Li se păru o veşnicie până se opriră, şi atunci Vodă auzi 
binecunoscutul glas al lui Turculeţ: 

— Măria-ta, fii cu băgare de seamă că vă dezlegăm, dar nu ştim care-i 
pașa şi nici dacă are armă asupra lui. 


Când pânza fu sfârtecată, amândoi prinșii traseră cu nesaţ aer în piept, 
fără a scoate o vorbă. Deasupra lor străluceau stelele, iar răcoarea nopții le 
era binevenită. 

— Aţi căpiat, Cozmo? îl luă la rost Vodă pe cel dintâi care i se arătă în 
faţa ochilor. Ce v-aţi apucat să faceţi? 

— Cum a fost porunca, preamilostive, răspunse acesta scoţându-și 
căciula din cap. N-ai lăsat vorbă măria-ta că la apusul... 

— Ei, bată-vă să vă bată! râse domnitorul cu poftă. Am uitat de voi 
păcătoşilor. Dar ştiu că v-aţi descurcat, n-am ce zice! Cum aţi izbutit? 

— Păi i-am sucit gâtul strajei, zise Turculeţ, care era o namilă de om și 
era de bănuit că el o făcuse. 

— Acuma, dezlegaţi-l pe turc şi să văd ce-am să născocesc pentru el, 
ca să-i spun de ce ne-aţi legat. 

Într-adevăr, acesta aştepta să afle ce s-a întâmplat, şi Mihai Radu-vodă 
îi ticlui: 

— Eu, când am venit la înălțimea-ta, am fost însoțit de nişte slugi 
credincioase, care au rămas mai la margine, dar vegheau cu ochii în patru. 
Deodată au văzut un pâlc de boieri, care s-au furişat ca neguţători turci, iar 
când au ajuns la cort au ucis străjerii și au tăiat corzile. Atunci s-au năpustiţi 
oamenii mei, punându-i pe fugă pe ceilalţi, iar ca să nu cadă bănuiala asupra 
lor, ne-au apucat pe amândoi şi ne-au adus aici. Acum se roagă de iertare, 
dar, dacă n-ar fi făcut aşa, ne-ar fi dus nemernicii tocmai la Rakoczy. 

— Hm! făcu pașa cam neîncrezător. 

Fu însă înconjurat cu atâta cinste încât nu mai avu ce zice, iar când l-au 
încălecat pe frumosul armăsar de Anatolia, pe care i-l dăruia beyul acesta 
trăsnit, supărarea îi pieri ca prin farmec. A fost adus de însuși voievodul şi 
oamenii lui până în tabără, unde era mare vânzoleală, căci turcii dăduseră 
peste străjerii uciși, iar seraskerul dispăruse. Dar domnul n-a mai stat să 
vadă cum au fost pedepsiţi cei vinovaţi. Luându-şi oamenii, s-a întors, şi 
dacă ar fi ştiut poate că s-ar fi oprit de-a dreptul în cortul vel-vistiernicului 
Pârvu. 

Se aflau adunaţi acolo, la ceas de noapte, printre alţii, şi veșnic 
nemulțumitul Dicu Buicescu, precum şi postelnicul Istrate. 

— Trebuie să hotărâm, boieri dumneavoastră, spunea gazda, pe cine să 
punem domn, căci aşa cere datina din bătrâni. 

— De fapt, încă mai avem domn, mormăi careva în barbă. 


— Acela nu-i ales de boierimea țării, ci pus de Poartă, în pofida 
legiuirii și a înțelegerilor celor vechi cu sultanii, răspunse Pârvu. Eu ştiu, că 
doar am prieteni sus-puşi la Stambul... 

— De altfel cred că nici nu-l mai avem, băgă de seamă și Dicu 
Buicescu. S-a dus la Kadrî-paşa de o bună bucată de vreme și pare-mi-se că 
încă nu s-a întors. 

— Oare să-l fi?... întrebă Vărzaru. 

— Mai ştii? Poate că l-a şi trimis cetluit la drăguţa lui de valide, rânji 
Istrate. 

— Da de unde! Ce, era prost Kadrî? se împotrivi Dicu. Dacă i-a venit 
de hac, socot că l-a și îngropat până acuma. 

— Cam aşa se vede, încuviință şi Pârvu. Vorba este... pe cine să 
punem domn în loc? 

— Pe Preda Brâncoveanul! sări clucerul. Pe cine altul? Nici că ar fi 
careva mai potrivit, căci are şi dragoste de ţară şi mare cinstire pentru 
boierii ei. 

— Apoi, mai e și os domnesc! adăugă Vărzaru. 

— Chiar şi dumnealui stolnicul Costandin Cantacuzinul tot la el se 
gândise, spuse și Istrate. 

— Atunci, ce mai aşteptăm? întrebă careva. 

— Nu cumva să se împotrivească Poarta, se îngrijoră altul. 

— Lăsaţi pe mine, boieri dumneavoastră! îşi umflă pieptul gazda. Nu 
vă spusei că am eu oamenii mei acolo? La nevoie... 

Se opri însă, fiindcă intră un slujitor, care-i şopti ceva la ureche. 

— Ceee?! făcu el albindu-se la faţă. 

— Ce s-a întâmplat? întrebară și ceilalți. 

— S-a întors Vodă de la turc, bâigui Pârvu. 

— Vai de noi! se căina un boier slăbuţ, care tot timpul tăcuse, 
mângâindu-și bărbuţa lui rară, ca de tap. 

— Mă poftește numai pe mine, urmă Pârvu. Cică să dau socoteală 
pentru nişte cheltuieli făcute cu patriarhul. Acuma, la miezul nopţii... 

— Ce i-o fi venit? se nedumeri Istrate. 

— Mergi, Pârvule și noi om veghea! îl îndemnă Dicu. 

Dar se ridicaseră cu toţii şi n-aşteptau decât un semn ca să se împrăștie 
care încotro va şti, aşa că îndemnul clucerului veni la timp. Curând nu mai 
rămase în cort decât vel-vistiernicul, gârbovit și îngrozit de sperietura trasă. 
Cum nu avea încotro, căci fustaşii domneşti îl aşteptau numai pe el, porni, 


între ei, cu pași șovăitori. Aproape că se prăbuși la picioarele domnitorului, 
bănuind că nu despre banii cheltuiţi avea să fie vorba. 

— Mă vânduşi, slugă netrebnică! rânji Vodă, răsucindu-și topazul în 
mână. 

— Eu sunt cu credință măriei-tale și de aceea n-am vrut să te bag la 
necaz, doamne, se tângui vinovatul. 

— Pentru aceea aţi vrut să mă schimbaţi cu Brâncoveanu? Eu nu sunt 
os domnesc? Mişeilor! Socoţi că nu am ştire de toate uneltirile voastre? 

— Iertare! se milogi Pârvu, văzând că fața voievodului se 
încrâncenase. 

— Să nu te ierte nici Dumnezeu, ticălosule! spumegă acesta şi izbi cu 
buzduganul în ţeasta celui aplecat. 

Zvârcolirile fură scurte, atât de puternică fusese izbitura. Cumplită îi 
fusese mânia și multă moarte ar fi înfăptuit cu mâna lui, dacă ar fi ştiut că 
toţi uneltitorii se aflau laolaltă. Îi părea nespus de rău că nu poruncise să fie 
aduși toţi cei ce se aflau în cort. 

Chemă slujitorii să ridice leșul și să curețe locul, dar se pomeni cu 
vtori-logofătul Nică Grădişteanu, prăbuşindu-se la picioarele lui și 
sărutându-i încălțările. 

— Iertare, preamilostive stăpân! se tângui acesta. Nu mă ucide, că îţi 
voi fi slugă credincioasă până la ultima mea suflare. 

— Ce-ţi veni, boierule? se trase Vodă, uitându-se cam în silă la barba 
lui căprească. Nu cumva ai fost și domnia-ta printre tovarășii lui Pârvu? 

— Fost! își înghiţi vorbele cel îngenuncheat. Am fost, afurisitul de 
mine! se blestemă el. Diavolul mi-a luat minţile, dar eu mă jur pe sfânta 
cruce că n-am vrut să trec de partea lor. 

— A cui, boierule? îl iscodi domnitorul. 

— A lui Vărzaru, Istrate, văru-meu Grigore... 

— Dar Dicu? El nu era? 

— Cum de nu, măria-ta! Pot spune chiar că el îi capul răutăţilor... 

Mihai Radu-vodă se plimbă cu paşi mărunți împrejurul boierului, care- 
şi vindea tovarășii numai ca să-și scape căpățâna lui slută, dar îi venea la 
socoteală căci acesta îi dezvălui pe toţi, chiar dacă nu se aflaseră în seara 
aceea la vistiernicul Pârvu. 

— Pentru spusele tale, Grădiştene, te voi răsplăti cândva, dar acuma 
lipseşte din fața domniei mele, ca nu cumva să greşesc și să te bag laolaltă 
cu ceilalți. Ai să stai la moşie, până ţi-oi porunci să mi te înfăţișezi. 


— Să trăieşti, măria-ta! sărută acesta poala veșmântului domnesc, 
târându-se după voievod. 

De fapt nici că ar fi vrut altceva, căci bine nu i-ar fi venit să dea faţă cu 
cei de care abia se despărţise, aşa că se zori să plece. 

Toata noaptea n-a închis un ochi măria-sa, căci poruncise să fie 
deşteptat ori de câte ori era prins vreunul dintre fugari. Ţinuse cu tot 
dinadinsul ca până la revărsatul zorilor să isprăvească cu toţi răzvrătiţii, 
pentru a nu mai apuca vreunul să-şi găsească scăparea la Kadrî-pașa, ori în 
altă parte. Dar abia când soarele era de o suliță pe cer, fură aduși laolaltă, 
legaţi cot-la cot, boierii Buicescu și Șerban, cel care fusese făcut logofăt 
numai cu o lună mai înainte. 

Dumnealui vel-armașul Vintilă îi însoțea de astă-dată, căci pe ceilalți îi 
aduseseră armășeii și tot ei îi târâseră înapoi, pe mâna gâdelui. 

— Nu suntem cu nimic vinovaţi, slăvite stăpân! cuteză să vorbească 
clucerul, cu toate că fusese silit să îngenuncheze alături de tovarășul său. 

Vodă îi privi, iar între toţi simţi împotrivirea ochilor lui Șerban, şi nu 
se poate spune că nu-i fu pe plac. Toți aveau zugrăvită spaima pe faţă, doar 
el se ținea dârz, nefiindu-i teamă de ce avea să urmeze. Prea era scârbit de 
această boierime slugarnică, în stare să pupe şi mâna călăului! 

— Poate că numai Şerban m-a vândut, vel-clucere. Nu? Ce zici? 
întrebă el în batjocură. 

— Aşa o fi, măria-ta! dădu din umeri Dicu. 

Atâta mârşăvie n-a mai putut îndura şi cizma domnească îl izbi în plin 
obraz, prăvălindu-l la pământ. În cădere îl trase pe Șerban și voievodul 
porunci: 

— Desfaceţi-i unul de celălalt, căci nu sunt de aceeași teapă. Barem să 
ştii să mori, Buicescule, nu să te târăști ca un vierme și să-ți lovești fârtaţii 
pe la spate. Spurcăciune! 

— Vreau să trăiesc, bunule stăpân! izbucni deodată în lacrimi fălosul 
boier. Spun tot ce dorești! 

— Nu mai am trebuinţă. S-au găsit alţii, mai fricoşi ca tine. 

— Pârvu s-a înţeles cu bătrânul Cantacuzino şi cu Pană Iordache să-l 
facă domn pe Preda Brâncoveanu... 

— Că tu nu, săracul de tine! 

— Eu n-am ştiut până aseară şi nici n-am vrut. lacă, să spună şi 
logofătul... 

Acesta însă îl scuipă în plin obraz. 


— Rău făcușşi, Șerbane, îl dojeni voievodul făcându-i din deget ca la 
copii. Mă silești acuma să-l slobod, barem să se şteargă, măcar că-i va 
rămâne ruşinea asta pe viaţă. Armaş! 

— Poruncă, măria-ta! 

— Poftesc să le daţi drumul la amândoi. Te iert, logofete, fiindcă m-ai 
înfruntat cinstit, şi nu cu ură. Rău îmi pare că te-am pierdut, Şerbane, căci ai 
să pleci în surghiun, dar să iei cu tine și pe nepreţuitul tău tovarăș. Lipsiţi 
din faţa ochilor mei! 

Fură scoşi pe dată din cort și dezlegaţi afară de către armășei, în vreme 
ce boierul Vintilă rămase mai departe lângă domn. 

— Trimite chiar acuma pe căpitanul Filip la Târgoviște, şi să-l ucidă pe 
Brâncoveanu, oriunde ar da de el. Curge sânge de neamţ în vinele lui și n- 
are să pregete să-mi împlinească porunca, ori să se lase cumpărat. 

— Este cinstit şi ascultător, măria-ta, încuviinţă vel-armașul. 

— Mai vreau încă unul asemenea lui. 

— Odor. 

— N-am auzit de el. Tot căpitan? 

— Da! Lefegiu de neam străin, eu n-aş putea spune de unde vine și ce 
hram poartă, însă dacă-i vorba să ucidă pe careva, o face cu multă plăcere şi 
fără nici o plată. 

— Nu prea îmi plac spusele domniei-tale, dar, dacă altul nu s-o găsi, 
trimite-l la Filipești şi pe toţi Cantacuzineştii de parte bărbătească să-i 
spintece până la unul, chiar de-ar fi în leagăn, ori gârbovit de ani. De muieri 
să nu se lege în nici un chip. Va fi în stare? 

— Mai încape vorbă? Sânge să curgă şi-i fericit... 

— Atunci ar fi bun de călău, şi nu de căpitan în oastea domniei mele. 
După ce împlineşte ce i-am cerut, răsplătește-l şi scapă de el! 

leşind să ia o gură din aerul proaspăt al dimineţii, văzu un alt pâlc de 
boieri legaţi, dar nu-şi mai pierdu vremea să-i cerceteze pe fiecare în parte, 
ci porunci vel-armașului să-i descăpăţâneze pe toţi, fără osebire. Vaietele 
celor osândiţi se auziră o vreme, însă voievodul nici că-i mai păsa. Trecuse 
vremea când se arăta milostiv cu toţi ticăloşii ce i se împotriveau, căci 
acuma avea de înfruntat puterea turcească, dacă i se împlinea gândul să 
întoarcă armele. 

Îl îmbia şi somnul, nu-i vorbă, dar nu se îndupleca fiindcă nu pusese 
mâna pe postelnicul Istrate, care fugise în codru și, cu toată hăituiala, încă 
nu fusese prins. Abia către ceasurile amiezii îi fu înfățișat acesta, zdrenţuit 


şi plin de sânge. Frânt de osteneală, Vodă făcu semn din mână să i se taie 
capul, apoi se duse la culcare și nu se mai deșteptă decât a doua zi, în zori. 

Nimeni nu cuteză să se atingă de mormanul de leșuri, care au rămas să 
zacă în preajma cortului, alături de stiva căpățânilor boiereşti, care semăna 
mai curând cu un purcoi de varză. Așa crezu şi căpitanul Cozma, care se 
înfățișă la poruncă. 

— Vezi, Cozmo, ce seceriș grozav am avut? Numai neghină, aleasă din 
grâu curat... Apoi, încă vreo două-trei, şi rămâne ţara fără boieri. 

— Va fi rău, doamne, își dădu părerea căpitanul. 

— Vă fac pe voi, bre, până vă veţi haini la rându-vă! râse domnul. 

RĂFUIALA 


PE CÂND SE AȘTEPTA CEL MAI PUŢIN LA OASPEŢI, Mihai 
Radu-vodă se pomeni că dădură buzna peste el, în iatac, vreo patru 
necunoscuţi. Tresări şi dădu să apuce spada, dar îşi dădu seama că nu avea 
nici o armă la îndemână. 

— Ce poftiți? se răsti el încruntat. Cum de ați pătruns aici, 
neobrăzaţilor? Cine sunteţi? Strajăă! 

— Nu te mai osteni, slăvite bazileu! rânji unul dintre nepoftiţi, 
vorbindu-i greceşte. Cam prea repede ai uitat de bunul Petridis, cel care ţi-a 
dat bani ca să te înscăunezi. 

Unul dintre ei se înclină batjocoritor şi atunci Vodă își dădu seama că 
era întocmai. Apoi îşi aminti și de cel din faţa lui, că nu era altul decât 
marele dragoman Nikusios, ceilalți însă îi erau necunoscuți. 

— Dumnealor boierii Sofialeu și Bălășache, pe care n-ai catadicsit să-i 
bagi în seamă, au venit să te roage de slujbă. Mai avem oameni de 
nădejde... 

— Tot greci? 

— Vezi-bine! Cu ei vom face viitoarea împărăție. 

— Şi dacă nu vreau? 

— Nu-i bine, căci am mai adus cu noi pe Aristide, căruia i se mai zice 
„Tiparul”, căci înțeapă al dracului de iute şi de rău, măria-ta. Este la ușă, 
împreună cu Păun. Socot însă că ne vom înţelege și nu-l poftim în odaie. 

Se așezaseră în faţa domnitorului cu mare obrăznicie, iar acesta se 
chinuia să scornească ceva ca să scape de ei, că pe urmă i-ar fi învăţat el 
cum să se poarte. Se sili să pară liniștit. 

— Tot n-am priceput ce vreţi, zise el. 

— Mai întâi s-o rupi cu Rakoczy și să te pregătești de marea răfuială 
cu păgânii, după cum ţi-a fost jurământul. 

— Când a fost asta? N-am jurat nicicând. Este o minciună sfruntată! se 
împotrivi Vodă. 

— Ai uitat că noi te-am făcut domn? se băgă Petridis. 

— Neruşinatule! Cutezi să spui aşa ceva? Ce-ar zice sadrazamul să vă 
audă? 


— N-ar avea cum! rânji iar Nikusios. Nici de la cine, fiindcă cel care 
ne părăseşte o face pe vecie. Să vină Aristide, măcar să-l vezi, bazileule? 

Voievodul își dădu seama că era prins de ei și că singura lui scăpare ar 
fi fost numai prefăcătoria. Trebuia să-i amăgească și să lase să se creadă că 
fusese înfricoşat. 

— Ce trebuie să fac? 

— Aşa mai vii de acasă, mormăi boierul Sofialeu. lacă: să-l 
împământeneşti pe kir Petridis, apoi îl faci vel-vistiernic. 

— Nu de alta, dar să-și mai scoată din datorie! adăugă Nikusios, cu 
acelaşi zâmbet. 

— Apoi semnezi acest înscris, în care spui că ești în slujba 
„Areopagului”, îi arătă Bălășache un pergament de vițel. 

— La ce ar folosi? se miră voievodul. 

— Ca să te avem la mână! răspunse pe șleau acelaşi Nikusios. 

Mihai Radu-vodă se înduplecă să-și pună iscălitura, căci nu avea de 
ales, şi astfel părură mulţumiţi, vorbindu-i mai frumos. 

— Acum ai să te laşi legat la gură, iar când te vor găsi oamenii tăi, le 
vei spune că nişte tâlhari oarecare te-au atacat, zise Nikusios și pe dată 
săriră cu toţii, legându-l fedeleș. 

— Dacă aminteşti ceva de noi, ne vom întoarce! ameninţă și Petridis. 
Stai binişor până ne vom îndepărta, și nu cunoşti pe nimeni! 

Așa fu găsit de Dragomir, care se cruci văzându-l. 

— Vai de mine, măria-ta, cine a făcut asta? se îngrozi el. 

— Am adus prea mulți greci în ţară, răspunse domnul, frecându-și 
braţele înțepenite. 

— Erau şi mai de demult, doamne. 

— Eu însă le-am dat frâu liber, şi îşi fac de cap. Va trebui să mă scap 
de ei. Mai întâi de Pavos. 

— De cine?! 

— Aşa-i, că tu nu știi că Păun îi grec. Socot că-i fugit acum, dar 
poftesc să-l cerceteze căpitanul Odor. Pe la casele lui Sofialeu ori Bălășache 
va da peste încă vreo câţiva. Să nu facă osebire între ei, ci să-i stârpească pe 
toți. Mă înăbuş, Dragomire! Tătarii au golit ţara, iar grecii se silesc s-o 
umple... 

Slujitorul nu răspunse, căci nu cuteza să-i spună că ar fi trebuit să-și 
dea seama de aceasta mai curând. Toţi românii erau porniţi împotriva 
„caţaonilor”, care veneau să se căpătuiască în ţara lor, făcând pe stăpânii. 


— Mai sunt ei și alţii, urmă Vodă, ca să nu mai pomenesc de liftele 
păgâne care ne sug toată vlaga. Mai întâi însă voi nimici cozile de topor, 
după care mă voi năpusti asupra balaurilor. Nădăjduiesc să mă pot bizui pe 
tine! 

— Sunt în slujba domniei, măria-ta, și nu te părăsesc nicicând. 

— De ce n-am găsit barem o sută ca tine, flăcăule? oftă voievodul, 
bătându-l pe umăr. Românii mei nu vor să mă înţeleagă. 

— Numai unii boieri, măria-ta. 

— Se poate. Va trebui să curăț iarăși grâul de neghină... 


lată însă că toate planurile domnitorului suferiră o amânare, când, la 
vreo două zile după Bobotează, se pomeni la curte cu Lazăr Borlovan, ca 
sol trimis de Rakoczy. Bucuros de asemenea întâlnire, Vodă porunci ospăț 
în cinstea lui, după care statură îndelung de vorbă. 

Iarna era în toi şi viforniţele se înteţeau pe întreg cuprinsul țării, încât 
nu prea le ardea să meargă la vreo vânătoare, însă nici n-ar mai fi fost 
nevoiţi să se prefacă, aşa ca altădată, căci voievodul avea acuma destule 
încăperi de taină la palat. Toţi slujitorii fuseseră înlocuiți numai cu români, 
iar de Păun nu se mai știa nimic, de parcă intrase în pământ. 

Bănăţeanul venise cu știri tocmai din Cașovia, unde fugise și el, odată 
cu prinţul, din pricina navalei tătăreşti de peste vară. Scrumul se alesese de 
avutul său, dar tot era mulţumit că scăpaseră cu viaţă, el și ai lui. Acum 
venea cu solia să lege prietenie trainică în numele prinţului său, care nu mai 
putea să se bizuie pe nimeni altcineva. 

— Alteţa-sa, zise Lazăr, a chibzuit o unire asemănătoare cu cea din 
vremea lui Mihai-vodă, numai că-i zice „confederaţie”. 

— Hm! N-a cutezat să-i spună pe numele ei: Dacia! 

— Mai apoi, măria-ta! zâmbi Borlovan. 

— Aşa să fie! Dacă zici domnia-ta, te cred. 

— Deocamdată a hotărât înscăunarea lui Constandin-vodă la Iaşi, ca să 
nu mai fi îngrijorat dinspre partea asta. 

— Dar Gheorghe Ştefan”?! 

— Va fi generalisim. Adică marele voievod al oștirilor din toate trei 
țările. 

— Cam șubredă alcătuire, dar, mă rog, iar ai să-mi răspunzi că 
„deocamdată”, nu-i aşa? 

Râseră amândoi. 


— Fie cum o fi, numai să începem lupta! încuviință Vodă. Dar, ia 
spune-mi, pe la Kemeny ai trecut? 

— Nu-i aici?! 

— S-a dus la el acasă, în Ardeal. Părea cam mânios că nu l-aţi ajutat, 
dar are să-i treacă. 

Borlovan se înroși, fiindcă și el se lăsase pe tânjală cu strângerea 
banilor, dar asta numai fiindcă a fost peste puterile lui, dar Rakoczy... 

— A scăpat la vreme, spuse Lazăr. Kalgay-soltan a pierit de curând în 
încăierarea cu nogaii și, dacă generalul s-ar mai fi aflat încă în robie, nu se 
ştie dacă l-ar mai fi slobozit marele han. 

— Sărmanul Kalgay! oftă voievodul cu gândul la bătrânul Haralambos 
care l-a apărat pe tătar cu trupul lui, lăsându-se străpuns odată cu el. Era 
grec, dar totodată fratele lui Thamar... 

— Cine?! Kalgay”?! 

Atunci îşi dădu seama Vodă că gândise cu voce tare. 

— A, nu! Îmi amintisem de robul lui, care nu l-a părăsit până la 
moarte. Asta înseamnă că mai sunt și greci cinstiţi. 

Borlovan nu prea înţelegea ce-i tot îndrugă voievodul, însă ştia că prin 
moartea lui Kalgay se lasă frâu liber tătarilor să izbească iar în țările 
române. Apoi nu încăpea nici o îndoială că, în marea înfruntare pe care o 
pregăteau, ei vor fi împotriva „confederaţiei”. 

— Să ştii că nu-mi place de Barcsay, zise Vodă pe neaşteptate. O fi el 
din neamul nostru, dar e primejdios. 

— Fără grijă, doamne, zâmbi bănăţeanul. S-a jurat că nu va ieşi din 
porunca alteţei-sale. 

— Atunci, Rakoczy l-o fi îndemnat să mă pârască la Poartă? zâmbi 
batjocoritor domnitorul. 

— N-am ştiut! 

— Norocul meu a fost că tocmai acel jurământ de la Târgu Mureş a 
ajuns la mine. A fost atât de prost, încât l-a iscălit în faţa întregii diete. 

— Credeam că a fost dat uitării... 

— Aşa s-ar fi întâmplat, dacă Barcsay nu și-ar fi arătat colții. A vrut să 
mă muște, iar eu l-am arătat sadrazamului. 

— Atunci, e pierdut. 

— Încă nu! Koprulu mai are unele răfuieli prin părţile răsăritene. Dar, 
când s-o întoarce, negreșit vine să isprăvească și cu acest prinţ, care nu știe 
ce vrea. 


Lazăr se posomori, căci cele auzite nu erau deloc îmbucurătoare. 
Creştinii se certau între ei și se pârau turcului. Îşi aduse aminte de 
îndepărtata lui copilărie, când îl auzea pe răposatul său părinte, Marcu- 
pârcălabul, spunând că întregul neam al românilor ar fi trebuit să fie unit, 
dacă voiau o singură ţară. lată însă că Barcsay trăgea într-o parte, Ştefan- 
vodă în alta, nefiind mulțumit cu noul rang, socotit mai prejos. Cât despre 
Constandin-vodă, nici că-i mai păsa unde era tronul, numai să domnească. 
Până și acest Mihnea, care-și luase numele bravului Mihai, se dovedea 
frământat mai mult de mândria lui, decât de unirea cea mare. 

Îmbătrânise Lăzărel, oşteanul ce cutreierase Europa luptând pentru 
alții. Căutase să se bage în slujba domniei țării ardelene și se împământenise 
acolo, dar iată că năvala tătarilor i-a spulberat întreaga agoniseală, şi din 
nou era pribeag. Îl bătea gândul să se întoarcă în Banatul lui, unde să-şi 
îngroape ciolanele, căci acolo părea mai la adăpost de furtunile ce se 
abăteau asupra ţării. Era cam dezamăgit, ce-i drept, dar cu dragă inimă s-ar 
fi avântat iar în vâltoarea bătăliilor, dacă s-ar fi găsit careva să lumineze 
calea. Domnul de la Târgoviște avea dreptate să nu se încreadă în şubreda 
plăsmuire a „confederaţiei”, totuși i-a făgăduit să se întâlnească cu alteţa-sa, 
la Rucăr. Mai întâi să se cunoască și să întărească prietenia dintre ei, ca mai 
apoi să-l izbească pe turc. 


Dar uneltirile se iveau pretutindeni, ca ciupercile după ploaie. Așa s-a 
întâmplat până și cu vel-vornicul Ţării de Sus a Munteniei, Danciu 
Pârâianu, pe care măria-sa îl socotea printre cei mai credincioși. 
Descoperirea lui s-a făcut numai printr-o întâmplare, datorată grădinarului 
Tănase. Acesta nu vrusese cu nici un chip să se lepede de meseria lui, dar cu 
dragă inimă îi spunea lui Vodă tot ce se mai auzea prin târg. Așa a aflat că la 
boierul Pârâianu trăsese în gazdă un neguțător, grec după veșminte, numai 
că vorba lui dulceagă, moldovenească, nu i se potrivea cu înfățișarea. Cum 
voievodul se mai înşelase în privința prietenilor lui din ţară, trimise pe 
Dragomir să-l aducă pe boier, cu oaspete cu tot, la palat. Îl povăţuise să 
ajungă cu ei după ce se va mai întuneca, spre a nu stârni vâlvă, dar a uitat a- 
i spune şi cum să-i fie „aduşi”, astfel că zelosul slujitor i-a legat-cobză și, 
cum era obiceiul, i-a băgat în odaia de cazne, unde Buzea-călăul îi luă în 
primire. 

Toate acestea au făcut ca vel-vornicul să se socoată prins asupra 
faptului și, nemainădăjduind la nici o iertare, se hotărî să-l înfrunte pe Vodă, 


de cum l-o vedea. Dar mai înainte l-a suduit chiar în faţa lui Dragomir, care 
l-a spus stăpânului, când acesta îl mustrase pentru felul cum i-a „poftit” 
oaspeţii. Atunci s-a dus la prinşi chiar domnul, de parcă tot nu-i venea a 
crede, încât zise destul de domol: 

— Mă vinzi şi tu, Danciule? 

Spre marea lui uimire, acesta săltă capul şi-i răspunse: 

— Dacă a-ţi scăpa glia de liftele păgâne și a nu te supune 
samavolniciilor așa se cheamă, socoate-mă, doamne, și pe mine un 
vânzător. Dar nu de ţară! 

Lui Vodă nu-i venea a crede, dar atunci își aminti că-i ucisese un nepot 
de soră ce uneltise cu Pârvu Vlădescu, bănuind că de aici pornea întreaga 
ură. 

— Nu pricep ce-i în capul tău, Danciule, şi văd că ar trebui să-l despic 
în două ca să-mi dau seama ce gânduri clocești. Te iert însă, dacă vei 
mărturisi deschis ce-aţi uneltit şi cine ţi-e oaspetele, căci negustor nu-i, şi 
nici pe departe grec. 

— Nu am nimic de spus! scrâșni Pârâianu. 

Altădată i-ar fi fost pe plac cerbicia boierului, dar acum nu mai era el 
domnul acela îndurător faţă de cutezători, căci prea se înmulțiseră uneltirile 
care-i primejduiau viaţa. Trebuia tăiat în carne vie şi părea prea ostenit ca să 
se mai înfurie. 

— Buzeo, ai priceput că vreau să-l ascult? Fă-l să vorbească! 

Țiganul rânji și fără să mai aștepte alt îndemn îl croi cu o rangă de fier, 
rupându-i fluierul piciorului. Chinuitul scoase un răcnet de durere şi se 
prăvăli la podea. 

— Mai ai unul, Danciule! îi aminti liniștit Vodă. Cunoşti zicala: „Unde 
nu-i cap, vai de picioare”? 

Blesteme și suduieli în loc de răspuns, iar asta îl scoase din sărite pe 
domn. Se învineţi la faţă şi porunci gealatului să i-l rupă și pe celălalt. Al 
doilea strigăt însă n-a mai fost la fel de îndurerat, fiindcă boierul şi-a 
pierdut simţirea. Buzea îl stropi cu apă, dar nu izbuti să-i deschidă ochii. 
Atunci voievodul îi făcu semn ţiganului să-l scoată pe nefericit în încăperea 
de alături și să se apuce de însoțitorul vel-vornicului. 

Străinul rămase cu ochii holbaţi, dându-și seama că nu era de glumă. 

— Dă-i boaşele afară! arătă voievodul spre el, îndată ce se întoarse 
gealatul. 

— Nu! răcni străinul, albind de frică. Spun tot... 


— Atunci, dă-i drumul! Dacă încerci să mă amăgeşti, meşterul meu are 
să-ţi scoată ficaţii de viu şi te va sili să-i mănânci. 

Poate că osânditul nu s-a îndoit, dar Buzea rămase cam descumpănit, 
căci nu știa cum ar fi putut împlini asemenea poruncă. 

— Sunt Mihalcea Hâncu, serdar în slujba măriei-sale Vasile-vodă. 

— A cui?! N-am auzit eu bine? Încă nu s-a potolit? Ce mai vrea? 
Vorbeşte! 

— M-a trimis la dumnealui, vel-vornicul... 

— Şi la mai cine? 

— Numai la el, unde trebuia să vină şi Kenaan-pașa. 

— Ce tot îndrugi? Ce să caute turcul acolo? 

— Îl aşteptăm din zi în zi, căci aşa ne-a spus şi Hamid-aga. 

— Adică cel pe care-l plătesc să mă păzească? 

— Da, măria-ta! Au plănuit să te omoare la ospăţul făgăduit beșliilor și 
Danciu avea să fie caimacam, până la înscăunarea lui Ștefan-vodă. 

— Care? Cel ce a fugit la cazaci? 

— Ba, feciorul măriei-sale Vasile-vodă. 

— Bicisnicul de Ștefăniță? Ha, ha, ha! Mă faci să rid, serdare. El să mă 
înlocuiască pe mine?... Nu cumva minți. 

— N-aş cuteza, doamne. Mă jur că spun adevărul curat! 

— Mda! mormăi Vodă. Abia acuma încep să văd uneltirea, măcar că 
nu pricep de ce-și bagă coada și Kenaan-paşa? 

— Vasile-vodă i-a făgăduit sprijin la sărai, ca să apuce stăpânirea 
Ardealului. 

— Deci tot nu i-am scos-o din cap? Bine! Dezleagă-l, Buzeo! 

Chibzui o bucată de vreme, în timpul cât prinsul fu slobozit, apoi zise: 

— Hâncule, poftesc să fii oaspetele domniei mele. Eşti moldovean și 
nu slugă turcească, așa că am putea vorbi mai pe îndelete. Pe urmă vei 
hotărî singur ce-ai să faci, căci te văd om cu scaun la cap. 

Ştia voievodul cât de mult îndrăgeau unii laudele și vorba bună, fie ea 
şi mincinoasă, şi nu se înșelase, căci serdarul i-a destăinuit cu mult mai 
multe decât ar fi putut scoate Buzea de la el. 

— Dar bine, boierule, îl mustră Vodă la urmă. Domnia-ta eşti român, 
ca şi noi, cum de te-ai lăsat prostit? Dacă nu mă înșel, bătrânul postelnic 
Hâncu ţi-era ceva neam. 

— Bunicul meu. 


— Și nu cumva a fost în slujba răposatului meu părinte Radu Mihnea- 
vodă? 

— Ba da! 

— Deci, cum s-ar zice, neamul vostru sunteţi în slujba domniei, din 
tată-n fiu. Asta înseamnă slujba ţării, şi nu a unui domn mazil, care urzeşte 
pieirea ei. Au n-ai auzit până acuma că voiesc a uni tot neamul nostru şi să 
ne împotrivim turcului? 

Moldoveanul rămase uimit fiindcă la Istanbul, printre cei pribegi ca şi 
el, se spunea despre domnul muntean cum că n-ar fi decât o unealtă 
turcească. Ba se speriaseră că, dacă va turci ţara, şi Moldova avea să 
urmeze curând. 

— Ce să zic, doamne? dădu din umeri a neştiinţă serdarul. 

— Ai să vezi că am dreptate și dator eşti să pui umărul cu noi, toţi 
laolaltă. 

— Ce să fac? 

— Mai întâi, să nu afle Kenaan-pașa de cele petrecute aici şi nici de 
înţelegerea dintre noi. Dacă eşti întrebat de Pârâianu, să spui că a fost silit 
să plece degrabă în Ardeal și că ai rămas singur să-l întâmpini. Pentru 
aceasta va trebui să te înapoiezi de unde ai fost adus aici. Nici lui fiică-sa să 
nu-i spui ce s-a petrecut cu prostul de vornic. Pe altcineva nu mai are, că era 
văduv. Deocamdată te vor însoți oștenii domniei mele și ai să-i lași să facă 
tot ce le voi porunci eu, după aceea slobod eşti să pleci unde îţi va fi voia. 
Nimeni n-are să-ţi facă nici o sminteală. Te-nvoieşti? 

— Da! răspunse Hâncu, fără preget. 

Voievodul îi întinse mâna spre sărutare, în semn de mare cinste, iar 
după plecarea moldoveanului simţi un val de căldură că-i învăluia inima. 
Văzuse că încă se mai putea bizui pe oamenii țării. Înălțându-şi ochii spre 
cer, îşi murmură deviza: „Și deus nobicum, quis contra nos?” 

DEZAMĂGIRI 


LAZĂR BORLOVAN SE ÎNTÂLNI LA SĂTMAR cu fostul domnitor 
moldovean Gheorghe Ștefan și se ţinu de el să-l facă a pricepe gândurile de 
viitor ale stăpânului său, Rakoczy, dar în zadar. 

— Nu, prietene! Toată scorneala asta îi cam cu ochi și sprâncene. Auzi 
colo: generalisim?... Cine naiba să asculte de poruncile unui om de paie? 

— Dacă alteţa-sa va hotărî... 

— Dar ce? Nu cumva s-a și văzut crai?! Ascultă-mă pe mine, că nu-i a 
bună. Vrea să ne înhame pe toţi la coroana ungurească, după ce a văzut că 
nu i-a mers în Lehia. Pricep eu unde bate prinţul. Să fie mai presus decât cei 
trei voievozi, iar eu un fel de momâie. Ei bine, nu! Nu şi-a găsit el prostul! 
Mă duc oriunde în lume, chiar şi la cazaci, dar când m-oi întoarce am să fiu 
domnul Moldovei, nu... generalisim. 

Era tare cătrănit pribeagul, că-și pusese toată nădejdea în prinţul 
ardelean, dar abia acuma își dădea seama că acela avea gânduri de mărire, 
cu neputinţă de înfăptuit. La rândul său, bănăţeanul îi dădea dreptate, 
năruindu-i-se şi lui visele despre ţara cea mare, rămasă ca o poveste din 
copilărie. I se săltase inima de bucurie auzind aceleaşi vorbe la domnul 
muntean, numai că şi acesta o cam trăgea acuma pe de lături. Prea era fudul 
şi cu închipuiri asemănătoare lui Rakoczy, cu nimic folositoare neamului 
românesc. Apoi, în peregrinările lui din ultima vreme, trecuse și pe la 
Kemeny, unde a fost îmbrățișat cu bucurie, că nici n-avea de ce să-i poarte 
pică, întrucât de la bun început îi spusese că nu va izbuti să adune banii de 
răscumpărare. Aducând vorba de împărăţia turcească, fostul general i-a 
spus-o pe față că n-ar mai ridica spada decât pentru Ungaria, şi nimic 
altceva. 

Dar în Sătmar se afla tot atunci şi celălalt pribeag, Constandin-vodă, 
care îşi cumpărase o casă. Borlovan a fost poftit şi pe la el şi a văzut că se 
chivernisise destul de bine, sub aripa ocrotitoare a austriecilor. La rândul 
lui, nu dorea decât o domnie oarecare, fie şi a Moldovei, ca să mai poată 
strânge ceva avere. 

— Dar Costandin-vodă ce are să facă atunci? întrebă Borlovan pe 
Gheorghe Ștefan. Dacă apucă să cheme ţara la unire? 


— El?! pufni moldoveanul. Un iepure fricos, măcar că n-am pomenit 
să fie şi îndrăzneţ vreunul. Tocmai pe el l-a găsit mai bun ca mine pentru 
domnia Moldovei? Sărmană ţară! Multă minte trebuie să mai aibă prinţul 
domniei-tale, Borlovane, dar eu unul mă lepăd de astfel de înțelepciune. 

— Măria-ta! nu se lăsă Lazăr. Porţi un nume îndrăgit de întreg neamul 
nostru şi nu ţi-e îngăduit să dai bir cu fugiţii. Alteţa-sa ne cheamă ca mai 
întâi să-i izgonim pe păgâni. Ce-i rău în asta? O vrem cu toţii. Ce va fi după 
aceea, vom mai vedea. Rânduiala va fi cu totul alta și o vom face noi, cei 
mulți. 

— Care „noi”? 

— Românii! 

— Hm! Astea-s gânduri prosteşti şi... popeşti, nu te supăra pane 
Borlovan că ţi-o spun. Tot așa grăia şi vlădica Dosoftei, ca să împiedice 
norodul să citească din catehismul calvinesc. Parcă noi știm carte... 

— Unii dintre noi da, şi ne dăm seama și fără a citi că suntem de un 
neam şi de aceeași limbă. Răposatul taică-meu, fie iertat, a luptat alături de 
Gaşpar-vodă tocmai la Ţuţora, lângă laşi, măcar că se născuse la Borlova, 
pe plaiuri bănăţene. Și mulţi alții! Dar chiar și eu mă străduiesc, cu slabele 
mele puteri, să strâng bărbaţii noștri de seamă într-un singur mănunchi, 
fiindcă numai așa... 

Se opri însă, când un slujitor pătrunse în odaie ca să vestească sosirea 
nobilului Kopacs Antal, trimisul lui Barcsay. 

— Să poftească! făcu înciudat Ștefan-vodă. Apoi se întoarse spre 
Lazăr, zicând: 

— Ai văzut cine a ajuns principe al Ardealului? Ce mai vrei? Secuiul 
însă are să mă bată la cap dacă știu ceva despre un unchi de-al lui. Cam 
pisălog... 

Fostul voievod moldovean se înșelase de astă-dată, căci drumul lui 
Kopacs era spre Rakoczy, la Caşovia, doar că în trecere avea de vorbit şi cu 
domnul cel pribeag al Moldovei. Se înţelege că nu mai avea rost să-l întrebe 
de unchiu-său, câtă vreme îl găsise, dar despre asta n-avea să-i pomenească 
nimic. Îl cunoştea şi pe Borlovany, trecut în slujba lui Rakoczy, care-l 
folosea mai cu seamă în întâlnirile cu olahii, căci era de neamul lor. Acuma, 
văzându-l împreună cu Ștefan-vodă, se cam descumpăni, dar își veni pe 
dată în fire și zâmbi cu bucurie prefăcută. 

— Ce întâmplare fericită să vă pot spune la amândoi că alteţa-sa 
principele Barcsay vă prețuiește din toată inima și vă urează numai sănătate 


şi gânduri bune... 

Borlovan nu-l cunoștea pe noul prinț decât în treacăt, pricepu deci că 
vorbele erau numai pentru gazda lor, dar mulțumi și el din cap. Ștefan-vodă 
însă vru s-o scurteze de la început: 

— Ascultă Kopacs, ţi-am mai spus că nu știu nimic şi te sfătuiesc să te 
laşi păgubaş, dacă ai de gând să mă iscodeşti iar de Petky. Suntem buni 
prieteni, dar nu am ţinut niciodată socoteala isprăvilor lui. Cine ştie pe unde 
va fi hălăduind? 

Kopacs fu cât pe ce să-i spună că l-a găsit, dar ar fi însemnat să se dea 
în vileag cu multe, așa că se opri la timp. 

— Nu, măria-ta, zâmbi el îngăduitor. Am stat de vorbă o dată şi îmi 
ajunge. Acuma alte treburi m-au mânat pe drumuri. Stăpânul meu a aflat că 
voievodul de la Târgoviște îl sapă rău la Poartă. L-a pârât și marelui vizir că 
a jurat credinţă prințului Rakoczy, ba i-a dat și pergamentul cu jurământul, 
care nu știm cum de a putut ajunge în mâinile lui... 

— Şi ce-mi pasă mie? făcu morocănos voievodul. 

— Prea luminate domn, prințul meu a auzit de voinţa serenisimului 
Rakoczy cum că va să dea tronul Moldovei lui Costandin-vodă, măcar că nu 
el are dreptul. Dar, și așa, n-a fost deloc bine gândit ce vrea să facă... 

— Ai auzit, pane Borlovan? sări vesel gazda. Nu numai eu am zis la 
fel. Spune mai departe, prietene! 

— Mai nimerit, urmă secuiul, ar fi ca măria-ta să-ţi capeţi locul 
cuvenit, iar munteanul să se întoarcă acasă, la Târgoviște. 

— Şi Mihnea?! 

— N-are decât să plece de unde a venit, că nimeni nu l-a chemat şi nici 
n-are să plângă după el. 

— Foarte bine! îşi frecă palmele domnitorul pribeag. Să fie totul ca 
mai înainte. 

— Nu chiar! îl opri secuiul. 

— Cum aşa? 

— Ardealul trebuie să rămână stăpânului meu, ca să nu mâniem pe 
Koprulu. 

Borlovan i-a lăsat să vorbească, dar când văzu că Rakoczy nu mai intra 
în socotelile lor, hotărî să se bage și el. 

— Atunci ne vom supune iarăși Porții? Să ne umilim în faţa păgânilor, 
ca şi până acum? Tocmai pentru împotrivirea asta a hotărât alteța-sa 
Rakoczy ca domnul muntean de acuma să fie o pavăză a noastră, a tuturor. 


— Păi n-auzişi că-l pârăşte pe Barcsay? Ce fel de „pavăză” mai e şi 
asta? se cam răsti Ștefan-vodă. Pe mine să mă facă iar domn al Moldovei, și 
jur credinţă neclintită ţării Ardealului. 

O nouă dezamăgire îl cuprinse pe bănăţean, văzând îngustimea de 
gândire a pribeagului. Nu visa decât domnia acelei bucăţi de ţară, unde 
văzuse el lumina zilei, şi pentru asta era în stare de orice. 

— Ce trebuie să fac după părerea lui Barcsay? întrebă Ştefan-vodă, 
care se înveselise grozav. 

— Să cauţi, măria-ta, sprijin în Lehia, ori la cazaci. 

— La fel mă socoteam şi eu. Dar poate că îmi dă ceva oșteni şi de la 
voi? Și aşa, drumul meu trece prin Ardeal... 

— Ba, luminate domn, nici să nu-i treci hotarul, ci să te strecori pe 
furiș în Lehia. Alteţa-sa n-ar vrea să afle turcul despre înțelegerea noastră. 
Cât despre Rakoczy... 

Se opri cu ochii la Borlovan. 

— Fireşte că eu va trebui să-i spun! răspunse acesta întrebării mute. 
Sunt în slujba domniei, şi nu pot să tac. Dar, de vreme ce vom străbate 
împreună drumul până la Cașovia, pentru ce să nu-i spui chiar domnia-ta? 

Se ridică să plece şi Kopacs îl însoţi, lăsându-și gazda singură, dar tare 
bucuroasă. Ajungând în uliţă, Borlovan rupse tăcerea: 

— Bănuiesc că i-ai spus şi lui Costandin-vodă despre cele plănuite? 

— Da” de unde! pufni secuiul. Chiar te rog să-l lămureşti pe alteţa-sa 
că tot ce-am spus nu-i adevărat. Barcsay habar n-are! 

— Atunci?! 

— N-am vrut decât să-l fac pe moldovean să plece din calea noastră şi 
să nu mai calce prin Ardeal. Se ține numai de urzeli și încurcă toate ițele. 

— Bine, dar alteţa-sa l-a făcut generalisim... 

— Să şi-l ţină lângă el, la Cașovia, nu aici! 

Borlovan fu de-a dreptul năucit de cele ce auzea. Fără îndoială că 
minciuna era bună uneori, dar nici chiar așa. De aceea se și hotărî să nu mai 
treacă pe la Costandin-vodă, unde ar fi auzit alte scorneli, deloc folositoare 
„confederaţiei” pe care ar fi vrut-o ca piatră de temelie a Daciei. 

CALE FĂRĂ ÎNTOARCERE 


ZADARNIC A FOST AŞTEPTAT KENAAN-PAȘA să cadă în 
capcana ce i se întinsese cu sprijinul serdarului moldovean, se vede că 
aflând, a ocolit cetatea de scaun. Hâncu a fost lăsat să meargă în calea lui, 
dar înainte de plecare a destăinuit domnitorului încă ceva. 

— Am auzit, măria-ta, că pofteşti să dai un ospăț turcilor în oraș. Drept 
îi? 

— Nu mă mai miră că ştii și asta! răspunse Mihai Radu-vodă zâmbind. 
Cam așa am de gând. 

— Atunci, poate că nu ştii că şi-au pus drept ţintă capul măriei-tale? 
Vor să te ucidă cu acel prilej. 

— lauzi colo! făcu voievodul cam șugubăţ. Toți vrem acelaşi lucru! 
Oricum, îți mulţumesc și am să văd eu cum voi face să scap basma curată. 

Se despărţiră, dar Vodă a rămas pe gânduri. Cu adevărat, plănuise o 
„răsplată” beşliilor lui Hamid-aga, ca şi cămătarilor, călcând pe urmele 
înaintașului său, Mihai cel Viteaz, mai înainte de a ridica steagul răzvrătirii. 
Drept aceea a mai făcut un pas înainte pentru pregătirea luptei şi a chemat 
la divan pe puţinii sfetnici care mai rămăseseră în preajma lui. 

— Boieri dumneavoastră! le zise el. De acuma ne înhămăm cu toţii la 
același car, şi să-l ferească Dumnezeu pe cel care o trage pe de lături. Altă 
cale nu avem! Văzut-aţi prea bine că ştiu să fiu necruţător cu hainii, dar şi 
îndurător cu prietenii. Cel de Sus ţine cu noi și nimeni nu ne va sta 
împotrivă, căci este prima treaptă ce-o urcăm pentru înfăptuirea ţării 
noastre, a tuturor! 

Ultimele cuvinte au avut darul să înflăcăreze și pe cei mai puţin 
încrezători în steaua voievodului. Într-o singură voinţă încălecară, unii către 
casele vel-spătarului Sârbu, iar alţii prin ţară, ca să ducă vestea că a sosit 
vremea nimicirii veneticilor și a lipitorilor ce sugeau sângele norodului. 


Mese lungi şi îmbelșugate au fost întinse pretutindeni în ograda vel- 
spătarului Sârbu, dar cea mai plină de bunătăţi se afla în odăile catului de 
deasupra, unde însuși voievodul avea să se așeze, laolaltă cu căpeteniile 
păgâne. Anume se înveșmântase voievodul ca de mare praznic, punându-și 


vestita tichie bizantină pe cap, iar topuzul cel bătut cu nestemate în faţa lui, 
la vedere. Hamid-aga privea cu zâmbet răutăcios la înfățișarea aceluia care, 
socotea el, nu va mai apuca sfârşitul ospăţului. Ba îl bătea gândul cum ar 
face ca să pună el mâna de îndată pe „toskul” și pe buzdugan, când stăpânul 
lor nu va mai fi decât un morman de came sângerândă. Nu avea nici un fel 
de îndoială că a lui va fi izbânda, câtă vreme ghiaurii erau neînarmaţi, iar ai 
lui abia se mișcau din pricina iataganelor dosite pe dedesubt. Numai că n-a 
luat în seamă numărul neobișnuit al slujitorilor, care trebuiau să fie câte 
unul de fiecare oştean împărătesc, din porunca fălosului bey. Aşa cum se 
cuvenea unui oaspete de seamă, Hamid-aga s-a aşezat în stânga 
voievodului, dar avusese grijă ca în faţa lor să fie cei mai buni mânuitori de 
hangere. Ei aveau să fie aceia care îl vor batjocori pe domnitor, anume ca 
să-l scoată din sărite și să se repeadă la ei. Păcat că nu erau de faţă și acei 
boieri care ar fi putut pune mărturie mai apoi cum că beșliii n-au făcut 
nimic altceva decât să se apere. 

Cam acestea erau gândurile turcului, lăsându-i oarecare răgaz 
ghiaurului ca să golească vreo câteva cupe de vin și să i se urce la cap mai 
lesne, până se va înfierbânta. Dar, când voievodul a dus la gură cel dintâi 
pocal, au răbufnit și două săcăluşe, ca la marile sărbători. N-aveau cum să 
ştie oaspeţii că ele nu erau decât un semn pentru cei de afară, ca să înceapă 
căsăpirea tuturor turcilor şi cămătarilor. 

Dar n-a apucat să înceapă ospăţul când s-a auzit o voce tânguitoare 
strigând la intrare: „Dreptate, preaslăvite stăpân... îndurare!... nu mă lăsa 
măria-ta” şi multe altele, care nu erau înțelese decât de români, căci turcii 
nu-și dădeau seama ce se petrece. 

— Vreun pârlit de jălbar, dădu din umeri Vodă, la întrebarea mută a lui 
Hamid-aga. N-ar trebui să-mi plec urechea la de-al de ăștia, dar s-au 
înmulţit de la o vreme și trebuie făcut ceva. 

Se întoarse apoi către Dragomir şi porunci să-i fie înfățișat cel care 
cerşea dreptate. 

La picioarele domnitorului se prăvăli un zdrenţăros plin de sânge, 
căutând a-i săruta veşmântul. Acesta se ridică, proptindu-se în topuz, şi-i 
zise oaspetelui: 

— Am bănuit! Tâlharii l-au lovit chiar în cetatea de scaun. Pot oare să 
nu-i fac hatârul? 

Hamid rămase nepăsător în jilt, cu toate că s-ar fi cuvenit să se salte şi 
el odată cu voievodul. Se gândea chiar cum ar face să fie cât mai neobrăzat, 


când îl văzu că se înfurie ascultându-l pe jălbar. 

— Cine te-a adus în halul ăsta, omule? Întrebă domnitorul, 
prefăcându-se mânios. 

— Ei! arătă acesta spre turci. 

Vodă îşi aruncă privirea roată, mai mult ca să-și dea seama dacă 
slujitorii se aflau în spatele mesenilor, după cum fusese înțelegerea. 

— Care anume? vru să ştie măria-sa. 

— Toţi, doamne, în frunte cu căpetenia lor! 

Pe neaşteptate, voievodul roti buzduganul și-l izbi pe Hamid drept în 
frunte, răcnind pe turcește: 

— Câine! Pentru aceea v-am hrănit şi v-am plătit, ca să-mi prigoniţi 
supuşii? 

luţeala cu care s-au petrecut cele de mai sus i-a luat pe turci pe 
negândite şi nici n-au apucat să-și mai scoată armele, „slujitorii” 
năpustindu-se asupra lor și măcelărindu-i până la unul. A fost o adevărată 
scăldătoare de sânge și zile întregi după aceea încă i se mai simțea mirosul, 
cu toate că boierul Sârbu a golit hârdaie de apă peste tot. De altfel şi în ţară 
a fost o nebunie sângeroasă, norodul nemaicunoscând frâu în dezlănțuirea 
lui. 

Când vel-pitarul Doicescu sosi la Târgovişte cu ştirea că Gian Arslan- 
paşa, noul serasker de Silistra, trecuse Dunărea, cu greu ai mai fi găsit 
picior de turc ori cămătar. 

— Să poftească, ticălosul! se bucură domnul. Acuma am învăţat cum 
să ne purtăm cu ei. ÎI aşteptăm! 

Răsplăti apoi cu dărnicie pe toţi acei care au ajutat întâiul „pas” spre 
slobozenie şi boierului Sârbu i-a dăruit patru sate ce fuseseră ale lui 
Pârâianu. După numai două zile, porunci plecarea spre Bucureşti cu 
întreaga oaste ce-i mai rămăsese, iar în drum aflară că banul Chircă izgonise 
peste Dunăre pe fălosul serasker de la Silistra. Tare s-a mai înseninat măria- 
sa şi s-a repezit la rându-i asupra cetăţii de la Giurgiu, ba a trecut şi pe 
malul celălalt al Dunării, arzând vreo câteva cetăţi turceşti. Nu mai încăpea 
îndoială că izbânda va fi de partea creştinilor. Pentru aceasta a și trimis 
veste lui Rakoczy, chiar prin vel-spătarul Sârbu, şi-i tresaltă inima de 
bucurie auzind că şi Costandin-vodă pălise, pe la pasul Oituzului, în 
Moldova. Păgânii nu aveau decât să-și ia tălpășița peste Dunăre, până vor fi 
izgoniți și de acolo. 


Întorcându-se la Târgovişte, voievodul a fost întâmpinat cu urale de 
întreaga suflare. De lungă vreme nu mai fugise turcul din calea românului. 
Un început bun şi, de bucurie, Vodă porunci poloboace cu vin, poftind la 
ospăț pe toţi târgoveții. 

Era mulțumit Mihai Radu-vodă, totuşi îl năpădiseră o seamă de 
gânduri pentru viitor, din care pricină în noaptea aceea nu i se lipea geană 
pe geană. Când era să aţipească, după miezul nopţii, simţi deodată că se 
strecoară o boare pe ușa ce se deschidea încetișor. Un fior i-a trecut prin şira 
spinării când și-a dat seama că n-avea nici o armă la îndemână, iar cum cel 
de strajă l-a lăsat pe străin să pătrundă în odaie, nu mai încăpea îndoială că 
era mort, sau înţeles cu el. Însă nu se pierdu firea, ci se lăsă binișor de 
cealaltă parte a patului, băgându-se sub el, până ce necunoscutul să închidă 
ușa. Inima îi bătea atât de tare, încât mai că putea să fie auzită de cel care 
intrase tiptil şi se apropia de așternut. Se vedea că era un cunoscător al 
locului, câtă vreme nu avea asupra lui nici o lumină și iatacul era cufundat 
în întuneric. Când voievodul simţi că picioarele străinului au ajuns în 
dreptul lui, se încorda și, într-un salt îl înşfacă strâns, doborându-l la podea, 
lângă el. În aceeaşi vreme prinse a răcni după ajutor. Tocmai izbutise să 
prindă mâna cu hangerul ce i se îndrepta spre piept, dându-și seama că 
ucigașul se pricepea în lupta corp la corp, când zări o faclă ce se apropia 
pâlpâind. La lumina torţei apucă să vadă ochii plini de ură ai ticălosului, 
care străluceau după felegeaua care-i acoperea obrazul, ca la turcoaice. 

— Ucide-l! gâfâi domnul, socotind că ar fi venit vreun ostaş. Dar torţa 
era în mâna catifelată a Nonei, şi voievodul se crezu pierdut. 

— Fugi, Nona! Cheamă străjerii! strigă el, opintindu-se să nu se lase 
înjunghiat. 

Fata însă nu-i dădu ascultare, ci împinse flacăra în obrazul străinului, 
dând foc vălului ce-i acoperea faţa. Un răcnet de durere fu urmarea, dar şi o 
slăbire a strânsorii, necruțătoarea torță aprinzându-i și părul şi veșmintele. 
Ucigaşul nu mai voia acum decât să scape de foc şi se ridică să fugă, iar 
Nona, care îi aținu calea, fu doborâtă cu o izbitură surdă. Totuși voievodul 
izbuti să-i apuce piciorul fugarului și dintr-un salt fu asupra lui, încleştându- 
i mâinile în beregată. Se aştepta la vreo lovitură de jungher, însă cel de sub 
el încerca să desfacă degetele care-l sugrumau, folosind amândouă mâinile. 
Asta însemna că nu mai avea arma şi domnitorul parcă își înzeci puterile, 
strângând până când a simțit că celălalt nu s-a mai zbătut. 


Aşa l-au aflat, cu el de gât, când au pătruns în odaie aprozii, în frunte 
cu Dragomir. 

— Eşti rănit, măria-ta? întrebă acesta îngrijorat. 

Vodă privi la el cu ochii împăienjeniţi de oboseală și abia atunci păru 
a-şi da seama de cele petrecute, văzând-o pe Nona întinsă pe podea. Se duse 
la ea şi dădu s-o mângâie. 

— Gata, fetiţo! S-a isprăvit... 

Speriat, îşi trase mâinile pline de sângele ce se prelingea pe lângă 
hangerul din pieptul ei. „De aceea nu mai avea cuţit, ticălosul” fu primul 
gând care-i trecu prin minte, apoi pricepu toată grozăvia: Nona era 
moartă!... 

Nici n-ar fi putut spune câtă vreme a rămas cu ea în braţe, acoperindu-i 
obrajii cu lacrimi şi sărutări. Istovit de luptă, în cele din urmă domnitorul 
lăsă să i se ia trupul femeii iubite, care fu aşezat cu mâinile încrucișate pe 
piept, iar cineva îi aprinse o lumânare la căpătâi. 

Apoi Dragomir se apropie cu o făclie de ucigașul care zăcea și el fără 
suflare, iar un aprod ridică faţa pârlită a mortului. Era... Păun! 

Atunci a priceput voievodul multe și mai mult își răcni porunca: 

— Să fie tăiat bucățele și aruncat la câini, pe toate maidanele târgului. 
Nimeni să nu cuteze să se roage pentru el. Altcum să nu faceți! Am zis! 
porunci voievodul, cu voce stinsă. 

— Măria-ta, cuteză să-l întrebe într-un târziu Dragomir, când îl văzu 
mai liniștit. Eu tot nu pot înţelege pentru ce a făcut Păun ticăloşia asta? 

— Aşa i-a fost porunca. 

— De la marele vizir? 

— Nu! Acela i-ar fi cerut să mă ducă viu la Edi-kule. Alţii sunt stăpânii 
lui, Dragomire. Alţii! Am pornit cu adevărat pe un drum fără întoarcere... 
La capătul lui mă aşteaptă slava, ori moartea. 

Dragomir se uită prostit la stăpânul său, care vorbea parcă de pe altă 
lume. 

— De ce oare s-au pornit tocmai acuma împotriva mea?... Tocmai 
când ne-am ridicat la luptă. În loc să răscoale noroadele, cum au făgăduit, 
mă prigonesc pe mine... 


Pe la mijlocul lui brumărel 1659, drumul care trecea munţii din Ardeal 
către Rucăr era străbătut de alaiul alteţei-sale serenisime, format din vreo 
optzeci de călăreţi. Toamna aurise pădurile, numai brazii rămâneau 


neschimbaţi și falnici, ca niște vechi străjeri ai plaiurilor în care își 
înfipseseră rădăcinile. Era o zi cu cer senin, iar soarele se juca sclipindu-și 
razele pe podoabele și armele ce păreau să-l sfideze prin luciul lor. Toți 
păreau bucuroși, cu toate că unii cârtiseră, nemulțumiți că prinţul primise să 
vină în ţara voievodului de peste munte. Adevărat că acesta era încurcat cu 
turcii, care mai erau la Dunăre, însă Rucărul se afla la doi paşi de Făgăraș şi 
ar fi fost mai bine să se întâlnească acolo, după părerea lor. Așa, părea că 
Rakoczy s-ar fi supus voinţei lui Mihai Radu-vodă. 

Din suită făcea parte şi bănăţeanul Lazăr Borlovan, ca unul ce 
cunoştea limba localnicilor, iar pe deasupra mai era și prieten cu olahul. 
Alteţa-sa punea mult preţ pe dibăcia lui, cu toate că de la o vreme se arăta 
schimbat. Se făcuse mai tăcut şi nu se mai înflăcăra când auzea planurile de 
mărire ale prințului. Se socotea însă în slujba domniei, și dator era să-şi 
urmeze stăpânul oriunde i s-ar fi poruncit. 

Un cerb uriaş le tăie calea și Rakoczy dădu să apuce lancea, uitând că 
nu era la vânătoare. 

— Păcat să-l lăsăm scăpat! oftă el cu părere de rău. 

— Mai bine, alteţă, zise un curtean. Este un semn bun! 

— Te pomenești că l-o fi trimis chiar olahul să ne întâmpine! adăugă 
un altul, vrând să facă haz. 

De fapt sălbăticiunea fugise din pricina pâlcului de călăreţi ce se zorea 
la deal, în frunte cu vel-logofătul Dragne. Ar fi trebuit să le iasă în cale la 
hotar, dar nimeni nu ştia prea bine unde era acesta, căci muntenii treceau de 
o parte și de alta, ca la ei acasă. 

Ajungând în faţa măreţului alai, boierii descălecară și, cu căciulile în 
mână, se închinară în semn de salut, apoi întinseră prinţului un colac de 
grâu curat, un bulgăraș de sare albă ca zăpada și o ploscă de lemn frumos 
înflorată, plină cu apă rece de izvor, spre marea dezamăgire a lui Rakoczy 
care, sorbind cu lăcomie, nădăjduise să fi fost altceva. 

— Fii binevenit, mărite crai, pe pământul străbunilor noştri şi deie 
Domnul să fie cu belşug și pentru noi, nevrednicii care-ţi deschidem casele 
şi inimile noastre. 

Principele ascultă răbdător, cu toate că nu pricepea o boabă şi nici nu 
voise să i se tălmăcească, bănuind că erau cuvinte de prisos în asemenea 
împrejurări. Opri pe vel-logofăt lângă el şi pe ceilalţi îi pofti în alaiul său, 
pentru ca împreună să-și urmeze calea. 


Satul era în sărbătoare și albeaţa straielor muntenești înveselea ochiul 
sub soarele strălucitor, cu toate că ajunseseră și până aici zvonurile că turcii 
trecuseră Dunărea și că banul Chircă abia le mai făcea față, din vale de 
București. Nu puţinii erau aceia care-și aminteau zicala „Casa arde și baba 
se piaptănă”, dar pohfala domnilor nu ţinea seama de părerea supușilor. 

Buciumele din marginea satului dădură vestea sosirii alaiului crăiesc şi 
pe dată le răspunse răpăitul tobelor şi trâmbiţele din tabăra măriei-sale, 
unde întreaga oștire era rânduită în aşteptare. Clopotele porniseră a bate ca 
în noaptea învierii, iar voievodul în veşminte scumpe, însoţit de vlădica 
Ignatie și de arhiereii în odăjdii, precum și de câţiva boieri, păşi în faţa 
celorlalți. Flamuri de toate culorile fâlfâiau pe deasupra lor, cea mai falnică, 
fiind pajura cu două capete, steagul domnitorului. Cortul costase mai bine 
de o mie de pungi cu scuzi de aur şi chiar dumnealui Pavel din Alep își 
arătase marea încântare atunci când l-a văzut. Era de aşteptat să fie şi pe 
placul prinţului, fiindcă ţinuse Vodă cu tot dinadinsul să-și arate strălucirea 
şi bogăţia, anume ca să-și câștige încrederea celor de peste munte. Dacă l-ar 
fi văzut sărac în ţară săracă, cine s-ar mai fi uitat la el?! 

Alteţa-sa descălecă și, înaintând spre domn, îi întinse braţele se 
îmbrăţișară în văzul tuturora, dar mai cu seamă în uralele lor. Preasfinţia-sa 
îi blagoslovi pe amândoi, după care principele își luă gazda de braţ şi păşiră 
alături pe frumosul covor de Ispahan, aşternut în calea lor până la intrarea în 
cort. Acolo erau două jilțuri aurite, având la picioare blănuri de urs, iar într- 
un colţ mormanul de daruri pentru musafiri. 

Rakoczy se bucură din toată inima de mantia purpurie căptușită cu 
blană de samur și garnisită cu guler ce părea a fi dintr-o bucată cu 
căptușeala. Cu ea pe umeri se aşeză să privească la fiecare din însoțitorii 
săi, care primeau caftane scumpe și câte două bucăţi de postav. Pe deasupra, 
lui Borlovan, însuși măria-sa i-a atârnat de gât o frumoasă piatră prețioasă 
înrămata cu aur, ba şi sărutându-l pe amândoi obrajii. Apoi, când ieşiră din 
nou, prinţul abia îşi mai putu desprinde ochii de la frumosul armăsar alb, cu 
harnașament de argint aurit și bătut cu nestemate. Adevărat că şi el îi 
adusese unul, numai că departe de a fi tot așa de arătos. 

Mai bine de două ceasuri a ţinut împărţeala, după care fură poftiți cu 
toții la mesele întinse în lumina soarelui călduț ce se arătase binevoitor 
sărbătoririi. Voievodul închină pocalul şi pomeni în câteva cuvinte despre 
unirea tuturor creştinilor împotriva păgânilor, dar oaspetele dăduse de 


gustul vinului și nu mai răzbea. Se mulțumea să încuviinţeze din cap la tot 
ce-i spunea tălmaciul, golind câte un pahar cu fiecare prilej. 

Așa s-a întâmplat că în ziua aceea nu s-a mai putut pune nimic la cale, 
iar în dimineața următoare au trecut de-a dreptul la treabă. Cum era de 
aşteptat, Borlovan se afla de față, cu toate că arăta cătrănit, fiindcă nu mai 
avea îndoieli asupra ţelurilor celor două capete încoronate. Erau cu mult 
diferite de cele ale lui Mihai ori Gaşpar, ca să nu mai vorbim de mulțimea 
românilor. 

— Vom face o ţară puternică, spuse pe șleau alteţa-sa. Munţii nu ne 
vor despărţi, iar când Ungaria și Lehia se vor alătura nouă, sub același 
schiptru, nimeni nu ne va putea birui. 

Lazăr băgă de seamă ușoara încruntare a voievodului, căci prințul nu 
pomenise nimic de soarta sa. Încercă totuși să zâmbească, apoi zise: 

— Bine va fi aşa, dar până atunci să încropim Dacia străveche şi eu m- 
aş încumeta s-o fac, dacă am sprijinul alteţei-tale. 

Bănăţeanului îi mai veni inima la loc, însă pentru scurtă vreme, până 
ce domnitorul aminti și de sârbi, greci, bulgari, când îşi dădu seama că toate 
erau numai vorbe goale. 

— Să lovim în Banat cu douăsprezece mii de oameni, hotărî prinţul, 
după ce se înțeleseră cât să li se întindă puterea. 

— Cam puţini, se îngrijoră Vodă. 

— Pot strânge până la treizeci de mii. 

— Cam tot atâta și eu, se lăudă domnul. Ce-i drept, nu la fel de iscusiţi 
în mânuirea armelor de foc. 

— Îţi dau eu vreo mie de lefegii valoni, frânci şi nemți. Numai să-i 
plătești măria-ta, că eu sunt cam strâmtorat, mărturisi principele, lăsând 
chiar să se înțeleagă că bucuros ar primi și el bani de la voievod. 

Aici îi adusese lăudăroșenia, dar nici unul nu se lăsa. 

— Zece mii de darabani am să trimit în Moldova, se împăună Mihai 
Radu-vodă. Nu-i port pică lui Costandin Șerban, cu toate umbletele lui din 
trecut împotriva domniei mele. 

— Nici nu trebuie, încuviință Rakoczy. Acum avem același ţel, același 
drum... 

— Fără întoarcere! închină Vodă pocalul și-l sorbi până la fund. 

PE URMELE MĂRIEI-SALE 


CA O VIJELIE STRĂBĂTURĂ CETATEA de scaun şi oștenii de la 
Rucăr făcură popasul tocmai în lunca Argeșului, mai la vale de Bucureşti, 
unde banul Chircă abia mai putea face față puhoiului turcesc. Sosirea 
întăriturilor înspăimântă păgânii, care se traseră iar la Dunăre. 

— Păcat că n-am apucat să-i împresurăm din nou în mlaștinile 
Neajlovului, își arătă părerea de rău domnitorul. 

— Au ţinut minte, doamne, răspunse banul zâmbind. S-au dus mai pe 
ocolite, pe la Strâmba, și nu s-au oprit decât la Giurgiu. 

— Cu atât mai bine! Îi vom goni şi de acolo, cum a făcut și Mihai- 
vodă cel viteaz, adăugă domnul cu ochii visători. 

Acolo, sub zidurile cetăţii ridicate odinioară de Mircea-vodă, l-a ajuns 
vestea că la laşi se încoronase Costandin-vodă, care-i trimitea mare 
mulțămită pentru ajutorul dat prin vel-spătarul Gheorghe Băleanu. Încă din 
22 octombrie, Ghica-vodă fugise peste Prut până la Lăpușna, luând cu sine 
şi mulți boieri, dar rămaseră destui care să se închine noului stăpân biruitor. 

Atunci a poruncit şi măria-sa pustiirea cetăților turceşti de la Dunăre, 
băgând spaima în dregătorii din Istanbul. Se întâmplase ca și în Anatolia să 
fie o răzvrătire, a lui Hassan-pașa, silindu-l pe sadrazam să nu fie în cetatea 
de scaun, şi nu puţini au fost aceia care au și trecut pe malul celălalt al 
Bosforului, de frica ghiaurului cel afurisit. 


Luminăţia-sa Mehmet Koprulu-paşa se afla la Brusa când a venit 
olăcarul cu vestea celor ce se petreceau la Dunăre, și nici că-i venea a crede. 
Se întoarse totuși în mare grabă la sărai, unde valideaua socotea că nu erau 
decât scorneli tot ce se auzise. Frumoasa sultană era înciudată pe fostul ei 
iubit, care plecase fără a-și lua rămas bun de la ea, dar încântătoarele zile de 
altădată o legau de el și pe mai departe. Acuma, că-i era viaţa în primejdie, 
ar fi vrut să-l scape pe nerecunoscătorul prinţ şi să-l aducă lângă ea. 

— Mehmet-pașa! șopti ea cam rușinată. Să nu fi fost ademenit de 
careva, el fiind nevinovat... 

— Am să cercetez, slăvită valide, se ploconi marele vizir cu mâna pe 
inimă. Când l-am făcut voievod, la Edi-kule, i-am făgăduit să-l aduc îndărăt 


dacă se hainește. 

— Foarte bine! încuviință sultana. Mazileşte-l! Cheamă-l aici! 

— Mă tem că-i prea târziu, dădu din cap a îndoială vizirul. El 
pricepuse ce voia valideaua şi bucuros i-ar fi făcut pe plac, însă uciderea 
multor oșteni dreptcredincioși din porunca nesăbuitului bey trăgea greu în 
cumpăna vinovăţiei lui. 

Aşa dădu peste el marele dragoman Nikusios, care îl încondeie și mai 
rău pe răzvrătit. 

— Luminăţia-ta, se gudură Nikusios. S-a ticăloșit beyul de tot. Până și 
slugile, boierii şi chiar prietenii lui au avut de plătit cu viaţa, fără a ţine 
seama că sunt şi musulmani printre ei. Nu-i întreg la minte! 

— Deci e adevărat? îşi scarpină barba marele vizir. 

— Mai încape vorbă? Noi, grecii din slăvită împărăție a luminatului 
Mehmet-khan, Alah să-i hărăzească viaţă lungă, nu avem nici în clin nici în 
mânecă cu el. Chiar patriarhul nostru m-a însărcinat s-o spun în gura- 
mare... 

— Bine, bine! făcu cu mâna a lehamite paşa, cunoscând limbuţia 
grecească. 

Pe urmă sadrazamul s-a lămurit pe deplin când a sosit a doua zi un 
olăcar de la bunul său prieten Ghica-vodă. 

— Prealuminate stăpân, spuse acesta. Adevărat că măria-sa a fost luat 
pe negândite şi a fugit la Lăpuşna, dar s-a întors cu ajutor tătăresc. Toți 
oștenii lui Constandin-vodă au fost căsăpiţi și cât pe ce să punem mâna și 
pe el, de n-ar fi fost pârcălabul Stan de la Comişani, care i-a dat calul lui ca 
să poată fugi. Boierul a plătit cu viaţa pentru nesăbuita lui faptă. Să fi pierit 
cu toţii ca la vreo cincisprezece mii în mlaştinile Bahluiului, iar vel-spătarul 
muntean Băleanu a căzut rob la tătari. 

— Aşadar e amestecat și Mihnea? 

— Ba încă cum? La el a fugit Constandin-vodă, căci amândoi sunt 
acuma una, sub ascultarea lui Rakoczy. 

Mehmet Koprulu-pașa ascultă răbdător până la sfârșit, după care 
porunci firman de mazilire a beyului de la Targoșta și înlocuirea lui cu 
Ghica-vodă. La Yaş a hotărât să-l înscăuneze pe feciorul mazilului Vasile 
Lupu, care locuia acuma la Istanbul, dar era prea bătrân și bolnav ca să-l 
mai trimită în vâltoarea de peste Dunăre. 

— Pe Mihnea să mi-l aduceţi teafăr și nevătămat! porunci el 
imbrohorului. Să fie dus de-a dreptul la Edi-kule. 


Dar nici două zile nu s-au scurs de la venirea olăcarului moldovean, că 
s-a ivit şi unul ardelean, de la Barcsay. La rândul său, și acesta îl bucură pe 
sadrazam, vestindu-l că Rakoczy fusese învins la Zăcani și Grădiştea, în 
tara Hațegului, şi asta numai fiindcă oastea lui era mai mult din ţărani, fără 
arme de foc. 

— Buuun! zâmbi vizirul. Nu mai are bani pentru lefegii. De acuma e 
pierdut! 

Cu asemenea ştiri se înfățișă sultanei Turhan, care nu se mai ţinea 
mândră în faţa lui, ci cu lacrimi în ochi îl iscodi: 

— Ce are să păţească? 

— Firesc ar fi să atârne în cârlige pe ziduri, răspunse dregătorul cu o 
privire vicleană. 

Umilindu-se în faţa lui, valideaua pierdea din putere, și asta nu putea 
să-i fie decât pe plac sadrazamului. Se prefăcu deci binevoitor cu ea: 

— Dacă poruncește luminăţia-ta, pot să-i hărăzesc o moarte mai 
blândă. 

— Mai curând surghiun, scânci ea ca o fetiță speriată. 

— Cum ţi-e voia, slăvită stăpână, se închină în faţa ei Mehmet-pașa. 
Numai dacă ar avea atâta minte să vină să se roage de iertare, până nu-i prea 
târziu! 


Dar hainitul domnitor nici că se gândea la pocăință. Păşise pe urmele 
„măriei-sale Mihai”, cum îi spunea el în copilărie, şi se înfierbântase într- 
atât, încât nu mai putea da înapoi. 

Izgonirea turcilor şi prădarea cetăților dunărene erau dovada 
slăbiciunii oștenilor padișahului arătând că biruinţa creştinilor nu se va lăsa 
mult așteptată, socotea voievodul. Ba cât pe ce să nu primească solia cu 
flamură albă ce se apropia într-o barcă pe țărmul românesc, neîndoindu-se 
că era vorba de o nouă obrăznicie de-a lui Gian Arslan-pașa. Până la urmă o 
îngădui și-l întâmpină călare pe imbrohorul făstâcit de primirea ce i se 
făcea, cu lefegii înarmaţi. Nici n-avea cum să-i arunce pe umăr vălul cel 
negru, cum cerea datina mazilirii, ci rămase cu el în mână, așa că dădu să 
citească firmanul, însă Vodă îl opri. Pricepuse despre ce era vorba şi, deși 
nu-i făcea plăcere zâmbi cu dispreţ, luându-i pergamentul. ÎI rupse bucățele 
şi cu pânza neagră, legă ochii solului, după care îl urcă în barcă și îi porunci 
să se întoarcă de unde venise. 


— Beyule, mai apucă acesta să zică, îți cere marele vizir să te 
înfățișezi... 

— Să vină el la mine, să mi se închine! tună voievodul în uralele 
lefegiilor. 

Când s-a întors în cort, i s-a înfățișat un boier, îngenunchind, în faţa 
lui. 

— Nu cumva ești Hâncu-serdarul? întrebă domnul. Saltă capul, să te 
văd! 

— Ba chiar el, mărite doamne! se bucură acesta. 

— lar ai venit cu ceva urzeli? Bagă de seamă, că nu iert decât o 
singură dată! făcu Vodă pe supăratul. Te ascult! 

— Măria-sa Ștefan-vodă... 

— Care dintre ei? 

— Lupu. 

— Aha! Iar începe? 

— De astă dată are firman de domnie în Moldova și-l însoţim la Iași. 

— Dar Ghica? 

Boierul tuși stingherit. 

— Hai spune, nu te sfii! 

— În locul măriei-tale... 

— Deci asta era? Te-a trimis stăpânul tău să mi-o spui? 

— Ba nu! Măria-sa Vasile-vodă te pofteşte să-i fii oaspete. 

— Nu cumva se întoarce și el cu voi? 

— A rămas la Istanbul. 

— Ai-da-de, serdare! Mă crezi oare chiar aşa de prost să mă duc în 
gura „Lupului”, ca să mă dea plocon turcilor? 

— A zis că valideaua l-a rugat să te cheme la el, fiindcă vodă Ghica îi 
cam bătrâior și te-ai putea întoarce măria-ta înapoi. 

— Ia te uită! Sărăcuţa de 'Turhan!... Mă doreşte iar la picioarele ei, ca 
rob de astă-dată. 

— Acestea au fost gândurile sultanei, dar măria-sa Vasile-vodă, zice 
că, dacă nu primeşti, să fugi cât mai curând în Ardeal, ori mai departe, căci 
vizirul îți pregăteşte o moarte cumplită. Să nu te dai pe mâna lui! 

— Acum, când am biruit pretutindeni? 

— Nu-i chiar așa, preamilostive. Constandin-vodă abia a scăpat cu 
viață şi s-a oprit tocmai la Târgovişte. Toată oastea i-a fost zdrobită, iar 
Băleanu îi rob la tătari. 


— Vorbeşti prostii, Hâncule! Au un ești în toate minţile? 

— Din păcate nu mint, doamne. Ardelenii au fost înfrânți la porţile 
Banatului. Zice-se că la Zăcani... 

— Scorneli! Am să te ridic în furci, amăgitorule! răcni deodată 
voievodul. 

Vocea lui răstită fu auzită de afară și Dragomir cuteză să sară în 
ajutorul moldoveanului, de îndată ce intră în cort: 

— Are dreptate, slăvite stăpân. Taie-mi capul, dar aşa s-a întâmplat, 
după cum ţi-a spus dumnealui, boier-serdarul. 

Mihai Rodu-vodă rămase năucit. Nu putea să pună la îndoială spusele 
lui Dragomir, dar asta însemna că totul a fost zadarnic până acum. 

— S-a sfârşit mai înainte de-a începe!... oftă el şi se lăsă într-un jilt. 

— Gian Arslan-paşa te pândeşte la Frăţești, măria-ta! vorbi din nou 
Hâncu, înduioşat de deznădejdea voievodului. 

— Şi voi unde? zâmbi el cu amărăciune. 

— Nicăieri, doamne! Noi ne vedem de drum, că suntem puţintei, însă 
tătarii sunt prin preajmă, şi-s tare mulţi. 

— Aha! Marele han vrea să-mi plătească?... Toţi împotrivă?... Ei 
bine, nu! Am dreptatea de partea mea şi voi birui. Veţi vedea! 

A doua zi, dimineaţa, pe când turcii se dezmorţeau în faţa corturilor 
învăluite în ceață, roşiorii domnești păliră tabăra. Urletele celor loviți ca şi 
strigătele năvălitorilor băgară spaima în cei încă adormiţi, făcându-i să se 
înghesuie către Zimnicea, unde părea mai liniște, dar tocmai acolo izbiră 
darabanii şi seimenii, semănând moartea din plin. 

Măria-sa lupta cot la cot cu ceilalţi, neferindu-se de primejdie și făcând 
gol împrejurul său, atât de vijelios era. Deodată însă i se prăbuşi calul 
prinzându-i un picior sub el, tocmai când un anatolian uriaș se năpusti cu 
baltagul asupra lui. Ar fi fost despicat în două, dacă Dragomir nu i-ar fi sărit 
în față, primind el lovitura din plin. E drept că nici turcul nu s-a mai putut 
feri de spada voievodului care i-a spintecat măruntaiele, dar la ce bun, că nu 
i-a mai putut fi cu nimic de folos credinciosului slujitor. Dându-și seama de 
aceasta, n-a mai adăstat lângă mort, ci s-a zorit în căutarea unui cal fără 
stăpân, abia apoi băgând de seamă că nu mai avea cu cine lupta, căci 
păgânii au luat-o la fugă, ducând și ei pe Gian Arslan-pașa rănit de moarte. 

Nu era vreme de pierdut și Vodă porunci o scurtă slujbă de 
înmormântare pentru odihna celor căzuţi, iar pentru Dragomir o groapă 
unde să fie băgat singur. Acolo a zăbovit voievodul mai mult decât ar fi 


vrut, din pricina lacrimilor amare care-i şiroiau obrazul, şi nu trebuia să se 
arate astfel oștenilor lui. 

— M-ai lăsat singur, Dragomire, slugă credincioasă! gemu el, 
strângând ţărâna proaspătă în pumn. Tu, cel care mi-ai vrut moartea, mi-ai 
dăruit viaţa prin jertfa ta, și n-am să te uit niciodată... 

Oricât i-ar fi fost de mare mâhnirea, soarta îl chema pe Mihai Radu- 
vodă mai departe, pe urmele măreţului său înaintaș, deci părăsi mormântul 
lui Dragomir și, după ce-şi şterse lacrimile, porni spre Călugăreni. Dar cu 
toate că şi-a orânduit oastea ca şi Mihai-vodă, bătălia n-avea să mai 
desfăşoare ca atunci. În locul turcilor s-au ivit tătarii, şi încă pe la spate, 
împingându-i de astă-dată pe români în mlaştina Neajlovului. Biruinţa de la 
Frăţeşti devenea zadarnică! Rămășițele oastei zdrobite fugiră către 
Târgoviște, căutându-și scăparea peste munte, în Ardeal. 

Părăsit de toți şi înnămolit din cap până-n picioare, Vodă izbuti să 
prindă un cal fără stăpân şi, cu chiu cu vai, ajunse în cetatea de scaun, arsă 
şi prădată de lefegii lui. Atunci a căutat adăpost la monastirea Dealu, unde 
dădu peste câteva sute de seimeni, care-şi așezaseră tabără acolo şi nu mai 
ascultau de nimeni, făcându-și de cap prin împrejurimi. Când şi-au dat 
seama cine era zdrențărosul plin de noroi, s-au repezit chiuind asupra lui şi 
l-au legat-burduf, înjurându-l în gura-mare. Apoi l-au dat călugărilor să-l 
încuie într-o chilie, cu gând să-l ţină ca ostatec până ce vor veni turcii. 
Credeau că, dacă îl vor da viu în mâna păgânilor, aveau să scape ei basma 
curată. Asemenea sfârşit nu fusese aşteptat nici în cele mai negre închipuiri 
ale falnicului vlăstar de stirpe basarabă şi corvină. 


35 


VISE NEÎMPLINITE 


O VREME NICI N-A VRUT SĂ SE ATINGĂ de blidul cu hrană ce i-l 
aducea un călugăr în chilia lui, dar un licăr de nădejde s-a ivit în sufletul 
năpăstuitului domn. Monahul leroftei, „temnicerul” său, nu era întreg la 
minte, încât nu i-a fost prea greu să-l „îmbrobodească” şi să-l atragă de 
partea lui. Cuviosul era în schimb un munte de om și, cu ajutorul lui, a 
izbutit să fugă, pe poteci de munte, până în Ardeal. 

Flămând şi hăituit, bătu la poarta castelului de la Șintieu, cumpărat din 
vreme de către Constandin-vodă. Acesta sosise numai cu o zi mai devreme 
și uită toată duşmănia din trecut, primindu-și oaspetele fugar cu multă 
omenie. Nu putea să dea uitării faptul că Mihnea îl ajutase, trimițându-i-l pe 
Băleanu, şi că erau „înhămaţi amândoi la același car”. 

— Ar trebui să ajungem la Rakoczy cât mai curând, își dădu părerea 
oaspetele. 

— Cine ştie pe unde se va fi ascuns... 

— Atunci este adevărată înfrângerea de la Zăcani? 

— Te mai îndoieşti? Doar a mânat sol la măria-ta după oșteni și bani. 

— Cum? Când? se nedumeri fugarul. 

— Eram şi eu în Târgoviște atunci. N-a plecat decât când a văzut 
lefegii pârjolind orașul. 

— Atunci, totul e pierdut! oftă Mihai Radu-vodă. 

Parcă erau prieteni de când lumea și au rămas împreună mai bine de o 
lună, petrecând sărbătorile Crăciunului laolaltă și bucurându-se la auzul 
veştilor că turcii ar fi fost înfrânți. Din păcate, mai multe erau cele despre 
biruința păgânilor. Apoi, în cea de-a treia zi a lui Ghenar, s-a zvonit că 
otomanii pătrunseseră în Banat, iar prinţul ar fi împresurat Sibiul. 
Domnitorul fugar se hotărî să se ducă la el, în timp ce Constandin-vodă a 
poruncit strângerea calabalăcului ca să plece cu totul la Sătmar, în împărăţia 
austriacă. 


Era o zi friguroasă, cu cer vineţiu, plin de nori ce aşteptau să-și reverse 
omătul asupra sărăcăcioasei tabere. In pricăjitul său cort, alteţa-sa nu mai 


avea pohfala de astă-toamnă, totuși se prefăcu a fi voios, când îl văzu pe 
domnul muntean. 

— ÎI prind aici pe Barcsay, după care întreg Ardealul mi se va supune. 
Păcat numai că gerul ne cam încurcă... 

Mihnea s-a prefăcut și el a-l crede, dar în sinea lui nu mai nădăjduia o 
întoarcere a norocului, câtă vreme nu mai aveau nici bani, nici oameni. S-a 
întâlnit mai apoi cu Lazăr Borlovan, care s-a dovedit mai cu capul pe umeri 
decât visătorul său stăpân. 

— Oare printre bănăţeni n-am putea strânge oaste, și să pornim din 
nou la luptă? Am auzit că sunt tare cutezători. Le-am făgădui lefuri bune, 
după izbândă. 

— După câte îi ştiu eu, nu zic că n-ar veni în oastea ţării, chiar şi fără 
plată, numai să facem ţara cea mare a tuturor... 

— Asta şi poftesc! O voi împlini! 

— Noi nu, măria-ta! oftă Lazăr. Am fi putut, dar nu ne-am înţeles. 
Păcat! 


Dar voievodul muntean nu era omul care să se lase doborât. Căpătase 
de la Borlovan câteva scrisori pentru niște cămătari brașoveni și nădăjduia 
să adune iarăşi lefegii. Ce-i drept, venind în numele bănăţeanului, a primit 
ceva bani, însă nu îndeajuns, aşa că mai stăruia, hălăduind de mai bine de o 
lună în orașul de la poalele munților. 

lată însă că într-o zi se pomeni cu un neguţător evreu care prin viu grai 
îi spuse că sultana valide îl poftea într-ascuns la Stambul, iar dacă se va 
ruga de iertare nu va pătimi decât surghiun o bucată de vreme, nu mai mult 
ca un an de zile. Fără a sta prea mult să chibzuiască, pribeagul nu primi, ci 
apucă drumul Sătmarului. Acolo poposi la hanul „Lâna de aur”, pe unde ştia 
că trecuse înainte vreme și marele său înaintaş, Mihai-vodă. Îi călca mereu 
pe urmă şi voia să se ducă la curtea împăratului de la Viena, ca şi el. 

Aflând de sosirea tovarăşului său de suferință, Constandin-vodă 
trimise pe dumnealui boierul Neagu Secuianu să-l poftească la un ospăț, pe 
care îl dădea în cinstea comandirului împărătesc din Sătmar. 

Era un bun prilej de a-i cunoaşte pe dregătorii împărăteşti, aşa că primi 
cu dragă inimă. Trecând pragul casei lui Constandin-vodă, avu o tresărire, 
căci i s-a părut a zări printre slujitori pe unul care semăna la înfățișare cu 
Nikusios. Îşi dădu seama că nu era cu putinţă, acela fiind departe, dar o 
strângere de inimă i-a rămas totuși, când a mai auzit şi niște vorbe grecești. 


Temerea i-a fost împrăștiată de gazdă, care i-a spus că în oraș locuiau mulţi 
greci şi că era firesc să-și caute slujbă la un domnitor creştin ca şi ei. De 
altfel nici că l-a mai văzut pe cel care i-a trezit bănuiala. Aproape că şi 
uitase de ameninţarea „Areopagului”. 

A fost poftit în capul mesei, alături de alte feţe simandicoase, şi i-a 
făcut deosebită plăcere să primească laudele celor din jur, asemuindu-l 
eroilor creştinătăţii din trecut. Plin de voie-bună, s-a ospătat cu de toate şi 
abia mai prididea cu dulceaţa vinului de Tokay, care în cele din urmă 
începuse a-l îmbia la somn, împăienjenindu-i ochii. Atunci i s-a năzărit 
iarăşi că-l vede pe Nikusios, făcând pe postelnicelul și luând „credinţa”, 
cum făcuse odinioară Tudorică, dar n-a mai avut putere să mai scoată nici 
un cuvânt. S-a frecat la ochi şi nu l-a mai zărit. 

„Prostii! Încep să am vedenii!” mormăi el. „Roiesc în jurul meu numai 
greci. Am să...” 

— Ai spus ceva, măria-ta? întrebă mieros Constandin-vodă, care stătea 
alături. 

— Nu! Nimic! dădu el din mână și căzu cu capul pe masă. 

Fu dus pe braţe la rădvan şi de acolo la hanul unde trăsese, dar el nu și- 
a mai dat seama când a fost dezbrăcat şi culcat în patul lui. Abia a doua zi 
către amiază s-a deşteptat, cu o arsură în pântece. Așa îl găsi Lazăr 
Borlovan, care venise să-și ia rămas-bun de la el, căci avea de gând să plece 
în Banat și, în trecere prin Sătmar, aflase că se afla la han. Petrecuseră 
împreună ceasuri de visare şi ţinea la fostul domnitor, care ar fi vrut să facă 
mai mult decât a putut. 

— Mă iartă, prietene, dar am făcut-o lată astă-noapte și mă cam 
junghie pe la măruntaie, se vaită pribeagul întinzându-i mâna. 

— Ai încercat cu vinars, măria-ta? Am eu ceva... 

Nu apucă însă bănăţeanul să-și împlinească vorba, că voievodul se 
prăbuși pe pat clămpănind din buze și învineţindu-se la faţă. 

— Otravă! răcni Lazăr speriat. Varsă tot! Dă afară ce-ai mâncat! îl 
povăţui el ţinându-l cu mâinile de cap, după ce-l întorsese pe burtă. Un 
doftor! Chemaţi un doftor! 

Sfatul părea să fie bun, căci după ce deșărtă câte puţin din prea 
îmbelșugatul ospăț, parcă se mai liniștise, dar simţea o stare de slăbiciune 
pe care n-o mai cunoscuse până atunci. Dădu să se ridice şi holbă ochii, 
vrând să întindă mâna către uşa pe care tocmai intra doftorul, venit mai în 


grabă decât s-ar fi aşteptat. Acesta îl împinse cu capul pe pernă punându-i o 
mână în piept, de parcă ar fi vrut să-l ţintuiască, nu să-l ajute. 

— Ni... kusios! izbuti să îngaime voievodul. Voi m-aţi... 

— Areopagul judecă și braţele lui lovesc, slăvite bazileu! rânji acesta 
cu faţa spre domn. 

— Sunt pierdut... 

— De mult! adăugă „doftorul”. 

Vorbiseră grecește, încât cei de faţă n-au priceput nimic, dar nici nu 
mai era nevoie, fiindcă cel ce fusese „lo Mihai Radu-voievod” își duse 
amândouă mâinile la pântece şi se chirci, vrând parcă să nu mai primească 
leacul pe care i-l întindea Nikusios. Aşa a rămas fără suflare. 

— N-a mai fost nimic de făcut! zise „doftorul” pe latineşte. De altfel, 
se pare că el însuși și-a hotărât soarta! 


EPILOG 


PRIMĂVARA ERA ÎN TOI ÎN ÎNTREAGA ȚARĂ şi drumul care 
ducea de la Caransebeş către Mehadia părea a duce către rai, căci întreaga 
fire se înveşmântase în verdele crud, presărat cu floricele colorate. Lazăr 
Borlovan călărea gânditor, având în dreapta lui pe feciorașul său, Marcu, ce 
se ţinea în șa ca un om mare, cu toate că abia săptămâna ce trecuse 
împlinise doisprezece ani. Mergeau la pas, iar în urma lor surugiii pocneau 
din bice, îndemnând caii de la rădvanul în care şedeau nevastă-sa și fiică-sa, 
Ana, numai cu doi ani mai mică decât frăţiorul ei. 

Răscumpărase gospodăria pe care o avuseră părinţii lui în Bozovici, 
chiar după moartea fostului domn al Munteniei, însă mai întârziase pe la 
Oradea Mare şi a privegheat și la căpătâiul prinţului său, rănit de moarte în 
bătălia de la Floreşti. Apoi, când vălul uitării s-a aşternut peste toate, a 
hotărât să se întoarcă pe meleagurile copilăriei sale. 

Alteţa-sa, prinţul Kemeny, care luase cârma Ardealului, îl îmbiase cu 
slujbe și bogății, dar s-a simţit prea ostenit ca s-o mai ia de la capăt. Își 
aducea bine aminte cum acesta îi mărturisise că va trage spada numai 
pentru Ungaria, or, nu acesta fusese gândul lui de-o viaţă. Cine știe?!... 
Poate că vlăstarul de alături, care purta numele pârcălabului lui Gașpar- 
vodă Grazziani, va avea mai mult noroc să vadă ţara cea mare cu ochii lui. 
Iar dacă nu, nepoţii, strănepoțţii... și tot va fi pe voia neamului românesc! 

— Ce-i acolo, tată? întrebă feciorașul, arătând ruinele. 

Roata înțepenită şi apa care curgea mereu la fel prin scocul șubred și 
înverzit păreau a fi fost acolo de când lumea, căci nimic nu se schimbase la 
„Moara dracilor”. 

— Semne de statornicie, fiule! murmură Lazăr Borlovan, mai mult 
pentru sine. 


— sfârşitul volumului III — 


